
Prologas 


KAI BUVAU MAŽA, visai nenorėdavau braidyti po balas. Ir ne 
todėl, kad bijodavau paskendusių kirmėlių ar sušlapti kojines - 
šiaip buvau murzė, kuriai nė motais visoks purvas. 

Taip buvo todėl, kad niekaip neprisiversdavau įsivaizduoti, jog 
tas lygut lygutėlis klanas - tik plona vandens plėvelė, užtraukusi 
kietą žemę. Man rodės, kad bala - anga į kažkokią bedugnę erdvę. 
Kartais, regint raibuliukus, vilnijančius nuo kojų, toptelėdavo, kad 
bala yra nepaprastai gili, neišmatuojama jūra, kurioje tūno tingi 
čiuptuvų ringė ir spindi žvynai, o giliausiose gelmėse nebyliai plū- 
duriuoja grėsmingi didžiuliai kūnai ir šiepiasi aštrūs dantys. 

Žvelgdama į savo atspindį, blausiose mėlio platybėse regėda- 
vau apskritą veidą, garbanotus plaukus, ir man dingodavosi, kad 
bala - vartai į kitą dangų. Jei įžengsiu pro juos, tučtuojau griūsiu 
ir garmėsiu nugarmėsiu į mėlyną bedugnę. 

Perbristi per balą išdrįsdavau tik prieblandoje, patekėjus vaka- 
ro žvaigždėms. Žiūrėdama į vandenį ir matydama apšviestą ruo- 
želį, galėdavau tekšėti per balą be jokios baimės, nes jei įpulsiu į 
balą ir į bedugnę, tai nusitversiu žvaigždės ir būsiu saugi. 

Net dabar, kelyje pasipainiojus balai, mano protas lyg stab- 
teli - nors kojos ir ne, - paskui suskumba veikti, palikdamas tik 
minčių aidą. 

O kas, jei šįsyk pargriūsi? 


PIRMA DALIS 


Mūšis ir žmonių meilės 


| 


Varnų puota 


Daugybė Aukštumų vadų kovėsi, 
Daugybė narsuolių žuvo. 

Mirtis lengvai pasiglemžė 

Ir Škotijos karalių, ir teisę. 


„Tu niekada negrįši.“ 
1746 m. balandžio 16 d. 


MIRĘS. Bet nosis skausmingai tvinkčiojo, o tokiomis aplinky- 
bėmis tai atrodė keista. Dėdamas didžiules viltis į savo Kūrė- 
jo supratingumą, malonę ir gailestingumą, jis juto gaivališkos 
kaltės, dėl kurios žmonės bijo patekti į pragarą, likučius. Ta- 
čiau dėl visko, ką buvo girdėjęs apie pragarą, piršosi mintis, kad 
vargu ar pragare degti pasmerktų nelaimėlių kančios tebūna 
nosies sopulys. 

Kita vertus, tai negalėjo būti ir rojus, dėl kelių priežasčių. Pir- 
ma, nenusipelnė. Antra, toli gražu nebuvo panašu į rojų. O tre- 
čia, jis abejojo, ar į palaimintųjų, kaip ir į prakeiktųjų, atpildą 
įtraukta sugurinta nosis. | 

Nors jis visada manė, kad skaistykla — niūri vieta, rausva 
šviesa, kuri gožė viską aplinkui, rodės jai visai tinkama. Protas 
kiek praskaidrėjo ir gebėjimas mąstyti po truputį grįžo, nors ir 
lėtai. Jis pyktelėjo: kas nors gi turi pasitikti ir pasakyti, kokia 
bausmė jo laukia, kiek reikės iškentėti iki apsivalymo, kad galop 
būtų leista įžengti į Dievo karalystę. Deja, jis nežinojo, ką tikė- 
josi išvysti - velnią ar angelą. Nė nenutuokė, kokie reikalavimai 
keliami skaistyklos tarnautojams; kai buvo mokinys, mokytojas 
apie tai neužsiminė. 

Lūkuriuodamas įdėmiai susimąstė, kokias dar kančias jam lem- 
žaizdos, jis suprato, kad vėl lūžęs bevardis dešinės rankos pirštas, 
kurį buvo sunku apsaugoti, nes jis ir pirma styrojo nelankstus, su- 
stingusiu sąnariu. Bet visa tai buvo gana pakenčiama. Kas dar? 

Klerė. Tas vardas nusmelkė širdį tokiu baisiu skausmu, kokio 
jo kūnas iki šiol nebuvo patyręs. 

Jis neabejojo, kad jei iki šiol turėtų savo tikrąjį kūną, dabar 
jo kančios būtų padvigubėjusios. Žinojo, kad taip bus, kai iš- 
siuntė ją atgal prie akmenų rato. Didžiulis sielvartas ir kančia 
skaistykloje tikriausiai yra normali dvasinė būsena, ir jis visą 
laiką manė, kad išsiskyrimo skausmas bus jam baisiausia baus- 
mė - turbūt jos pakaks atpirkti visoms jo piktadarystėms, net 
žmogžudystėms ir išdavystei. 

Nežinojo, ar žmonėms skaistykloje leidžiama melstis, bet vis 
tiek pamėgino. „Viešpatie, - meldė, - saugok ją. Ją su vaikeliu.“ 
Buvo tikras, kad ji įstengė nusigauti iki akmenų rato; buvo nėščia 
tik du mėnesius, tad vis dar mitri ir eikli, be to, labiausiai užsi- 
spyrusi moteris iš visų sutiktų. Bet ar jai pasisekė įveikus pavojų 
persikelti ten, iš kur atkeliavo - rizikingai perslysti slaptingais 
laiko sluoksniais tarp dabar ir tada, bejėgiškai graibstantis uo- 
los, - jis niekada to nesužinos, ir vien nuo tokios minties pamir- 
šo nosies tvinkčiojimą. 

Jis ėmė toliau tyrinėti kūno sužalojimus ir nepaprastai susi- 
krimto pasigedęs kairės kojos. Ją juto tik ties šlaunimi, kur dilg- 
sėjo sąnarys. Turbūt koją atgaus, kai ateis laikas, arba kai paga- 
liau atsidurs rojuje, arba Paskutinio teismo dieną. Juk jo svainis 
puikiai apsiėjo ir su medine koja, kurią buvo prisitaisęs vietoj 
trūkstamos. 

Vis dėlto savimeilė buvo įžeista. Ak, tikriausiai štai kas: čia 
toji bausmė, kuri išvaduos jį iš savimeilės nuodėmės. Jis mintyse 
sukando dantis, pasiryžęs susitaikyti su tuo, kas jį užklupo, su- 
kaupęs visą dvasios tvirtybę ir nuolankumą, kokį tik galėjo iš sa- 
vęs išpešti. Bet nesusilaikė ir nedrąsiai ištiesė ranką (arba tą, kas 
ją atstojo) žemyn, norėdamas užčiuopti, kur baigiasi toji galūnė. 

Ranka palietė kažką kieta ir pirštai įsipainiojo į šlapius, susi- 
vėlusius plaukus. Jis ūmai atsisėdo ir kiek pasistengęs prakrapštė 
sukrešusio kraujo sluoksnį ant akių vokų. Jam grįžo atmintis ir 
išsiveržė garsi dejonė. Jis neklydo. Tai ir buvo pragaras. Tačiau 
Džeimsas Freizeris anaiptol nebuvo miręs. 


Žas 


Skersai jo tysojo žmogaus kūnas. Lavono svoris buvo taip 
prislėgęs kairę koją, kad jis jos nejuto. Galva, sunki kaip iššautas 
patrankos sviedinys, buvo veidu įsispaudusi jam į pilvą, o drėgni 
susivėlę plaukai juodomis sruogomis išdrikę ant šlapių drobinių 
jo marškinių. Ūmai apimtas panikos, jis trūktelėjo kūną į viršų, 
ir galva dribtelėjo šonu jam į skraitą, o iš po plaukų kuokštų 
užuolaidos į jį įsmigo pramerkta, nieko nereginti akis. 

Tai buvo Džekas Randalas. Puikus raudonas jo kapitono sur- 
dutas buvo toks tamsus nuo drėgmės, kad atrodė beveik juodas. 
Džeimis nerangiai pabandė nustumti kūną, bet jį pakirto nepa- 
prastas silpnumas, ranka vos stuktelėjo į Randalo petį, o alkūnė, 
kai jis pamėgino pasiremti, staiga sulinko. Džeimis susizgribo vėl 
gulįs ant nugaros, o virš jo iš blyškiai pilko dangaus krito ir svai- 
ginamai sūkuriavo šlapdriba. Sulig kiekvienu dusinančiu kvėpte- 
lėjimu Džeko Randalo galva atgrasiai kilnojosi jam ant pilvo. 

Jis prispaudė rankas prie klampios žemės - šaltas vanduo 
prasisunkė pro pirštus, sušlapino marškinių nugarą - ir susirietė 
ant šono. Tarp jo ir Randalo buvo likę šiek tiek šilumos, todėl, 
suglebusiam lavonui iš lėto nuslydus, stingdantis lietus žiauriai 
lyg smūgis kirto į ką tik atsidengusį kūną, ir staiga plūstelėjus 
šalčiui jį ėmė purtyti smarkus drebulys. 

Gūždamasis ant žemės ir grumdamasis su susiglamžiusios, 
purvinos skraistės klostėmis, jis išgirdo garsus, nustelbiančius ba- 
landžio vėjo raudą: tolimus šūvius, dejones, aimanas, panašias į 
šmėklų klyksmus vėjyje. Ir visur aplinkui gargždų varnų kranksė- 
jimą. Sprendžiant iš garso, tų paukščių buvo gyva galybė. 

Keista, blausiai pagalvojo. Tokiu oru paukščiai neturėtų skrai- 
dyt. Kai darsyk timptelėjo skraistę, ši ištrūko iš po apačios, ir jis 

negrabiai ją užsimetė. O kai ištiesė rankas, norėdamas užsikloti 
kojas, pamatė, kad kiltą ir kairę koją permerkęs kraujas. Toks 
reginys jo nenuliūdino, tik šiek tiek sudomino: tamsiai raudo- 
nos dėmės sudarė kontrastą su pilkšvai žaliais viržiais, želiančiais 
aplink. Mūšio aidai ausyse nuslopo, ir jis paliko Kulodeno lauką 
kranksintiems varnams. 


a 

Gerokai vėliau jis pabudo, išgirdęs šaukiant savo vardą: 

- Freizeri! Džeimi Freizeri! Ar tu čia? 

Ne, nusilpęs pagalvojo. Manęs čia nėra. Kad ir kur jį buvo 
nugramzdinusi nesąmoninga būsena, ta vieta atrodė geresnė 
už šią. Jis gulėjo mažoje įduboje, puspilnėje vandens. Šlapdriba 
liovėsi, bet vėjas nenuščiuvo, žvarbus ir šiurpinantis ūžavo virš 
viržyno. Dangus tamsus, kone juodas - tikriausiai netrukus už- 
slinks vakaras. 

- Sakau tau, kad mačiau jį traukiantis čia. Netoli dygiakrū- 
mių guoto. 

Balsas skambėjo toli, po truputį slopo su kažkuo ginčy- 
damasis. 

Prie ausies kažkam sušnarėjus, jis pasuko galvą ir išvydo 
varną. Paukštis kyšojo žolėje maždaug už pėdos, toks vėjo pa- 
šiauštų juodų plunksnų gumulas, ir spoksojo į jį blizgančiomis 
kaip karoliukai akimis. Nusprendęs, kad nėra jokios grėsmės, lyg 
niekur nieko pakreipė kaklą ir suvarė storą, aštrų snapą į Džeko 
Randalo akį. 

Džeimis krūptelėjo, pasibjaurėjęs suriko, ir kai šitaip subruz- 
do, varnas nuplasnojo šalin, neramiai krankdamas. 

- Ei! Štai ten! 

Kažkas atžliugsėjo per klampynę, prieš jį išniro veidas, o petį 
maloniai palietė ranka. 

- Jis gyvas! Nagi, Makdonaldai! Gal padėtum - vienas nepaeis. 

Jie buvo keturiese. Gerokai paplušėję, jį pakėlė, o bejėgės jo 
rankos buvo užmestos Evanui Kameronui ir Ijanui Makinonui 
ant pečių. 

Norėjo paprašyti, kad jį paliktų, kur gulėjo; pabudus valia 
grįžo, ir jis prisiminė ketinęs mirti. Bet neatsispyrė jų draugijos 
saldybei. Pailsėjęs vėl pajuto nutirpusią koją ir suprato, kad žaiz- 
da labai sunki. Kad ir kaip būtų, netrukus jis vis tiek mirs, bet, 
ačiū Dievui, nereikės merdėti vienam tamsoje. 


=— 


- Vandens? 

Puodelio kraštas prisispaudė prie lūpų, ir jis pasikėlė, kad 
galėtų atsigerti, stengdamasis nieko neišlaistyti. Jam prie kaktos 
trumpai prigludo ranka ir tylomis atsitraukė. 

Jis visas degė; kai užsimerkė, anapus vokų juto liepsnas. Nuo 
karščio lūpos buvo suskirdusios ir skaudėjo, bet tai buvo geriau 
nei protarpiais krečiantis šaltis. Pakilus aukštai temperatūrai, jis 
bent galėdavo ramiai gulėti, o nuo šaltkrėčio kojoje pabusdavo 
miegantys demonai. 

Merta. Dėl krikštatėvio jį kamavo siaubinga nuojauta, tačiau 
jis nieko neprisiminė, todėl ji neįgavo jokio pavidalo. Merta ne- 
gyvas; turbūt miręs, bet Džeimis nesuvokė, kodėl ir iš kur tai 
žino. Žuvo apie pusę Aukštumų kariuomenės, ji buvo sutriuškin- 
ta viržyne - tik tiek jis suprato iš vyrų šnekos ūkininko troboje, 
deja, pačiam mūšis buvo išsitrynęs iš atminties. 

Su kariuomene buvo kovęsis ir anksčiau, taigi žinojo, kad 
kareiviai dažnai prarasdavo atmintį; su tuo buvo susidūręs, bet 
pats nepatyręs. Suvokė, kad prisiminimai atgis, bet vylėsi mirsiąs 
greičiau, nei jie vėl užplūs. Nuo tos minties krustelėjo, ir koją 
nuvėrė toks baisus skausmas, kad jis sudejavo. 

- Kaip jautiesi, Džeimi? 

Šalia jo ant alkūnės pasikėlė Evanas susirūpinusiu veidu, 
blyškiu aušros šviesoje. Jo galvą juosė kruvinas tvarstis, ant apy- 
kaklės rudavo dėmės nuo kraujo, nuvarvėjusio iš žaizdos galvoje, 
kur įdrėskė kulka. 

- Gerai. 

Jis ištiesė ranką ir dėkodamas uždėjo Evanui ant peties. Eva- 
nas per ją paplekšnojo ir vėl atsigulė. 

Varnai vėl atskrido. Patys juodi kaip naktis, tie paukščiai, 
užslinkus tamsai, buvo pasitraukę nakvoti, bet išaušus sugrįžo. 
Varnai - karo paukščiai, sulėkę papuotauti ant kritusiųjų kūnų. 
Toptelėjo, kad aštrūs snapai galėjo ir jam iškapoti akis. Po vo- 
kais juto akių obuolius, apvalius ir karštus, gardžius lyg drebu- 
čiai kąsnelius, kurie be paliovos vartėsi pirmyn atgal, bergždžiai 
ieškodami užsimiršimo, kol tekanti saulė nudažė vokus tamsia 
kraujo raudonumo spalva. | 

Keturi vyrai buvo susibūrę prie vienintelio ūkininko trobos 
lango ir tyliai šnekučiavo. 

— Bėgti? - tarė vienas, linktelėjęs į lauką. - Viešpatie, stipriausi 
iš mūsų vos svirduliuoja ant kojų, o mažiausiai šeši išvis nepaeina. 

— Jeigu paeini, keliauk, - pasakė ant grindų gulintis vyras. 
Nusiviepė žiūrėdamas į savo koją, suvyniotą į DEDECSIEE kilto 
skutus. - Dėl mūsų negaišk. 

Dankanas Makdonaldas, niūriai šypsodamas, atsisuko nuo 
lango ir papurtė galvą. Lango šviesa išryškino šiurkščias jo veido 
plokštumas, taip dar labiau pagilindama nuovargio raukšles. 

- Ne, mes pasiliksim, - tarė. - Pirmiausia anglų visur knibž- 
da kaip utėlių Žemėje, anava, kiek jų regėt pro langą. Dabar iš 
Drumosio sveikas neištrūks nė vienas. 

— Net tie, kuriems pasisekė pasprukt iš lauko vakar, toli ne- 
nusigavo, - tyliai įsiterpė Makinonas. - Negi naktį negirdėjot 
greitai pražygiuojančių anglų pulkų? Manot, jiems bus sunku 
susemti iškrikusį mūsų būrelį? 

Visi tylėjo, nes puikiai žinojo atsakymą. Dar prieš mūšį daug 
kalniečių vargiai laikėsi ant kojų, nes jų jėgas išsekino šaltis, nuo- 
vargis ir alkis. 

Džeimis nugręžė veidą į sieną, melsdamasis ir vildamasis, 
kad jo vyrai leidosi į kelionę nesusivėlinę. Lalibrochas atokioje 
vietoje; jeigu jiems pavyks nutolti nuo Kulodeno, vargu ar įklius 
anglams. Bet Klerė jam sakė, kad Kamberlando pulkai nusiaubs 
Aukštumas, ištroškę keršto nusibels toli. 

Mintis apie ją šįkart užliejo nepaprasto ilgesio banga. Dieve, 
kad ji čia būtų, apkabintų jį, sutvarstytų žaizdas ir atsargiai sū- 

puotų jo galvą ant kelių. Bet jos nebėra - ji nutolo nuo jo dviem 
šimtais metų - ir dėkui Viešpačiui! Iš po užmerktų vokų pamažu 
ištryško ašaros, ir jis, slėpdamas jas nuo kitų, skausmingai pasi- 
vertė ant šono. 

„Dieve, saugok ją, - meldė jis. - Ją ir kūdikį.“ 


E 

Artėjant pusiaudieniui, ore ūmai pasklido degėsių kvapas ir 
plūstelėjo pro langą be stiklo. Jis buvo sodresnis už parako dvo- 
ką, aitrus ir šleikštus, primenantis kepančios mėsos kvapą. 

- Jie degina lavonus, - tarė Makdonaldas. 

Visą laiką, kol jie buvo troboje, jis sėdėjo prie lango, beveik 
nepakrutėdamas iš vietos. Panėšėjo į giltinę. Juodi kaip anglis, 
purvu aplipę plaukai buvo nubraukti nuo veido, kuriame bark- 
šojo kiekvienas kaulas. 

Šen ten viržyne buvo girdėti negarsus vienodas pokšėjimas. 
Šūviai. Pribaigiamieji šūviai, kuriuos paleisdavo anglų karininkai 
iš gailesčio prieš mesdami skraiste prisidengusį nelaimėlį į lau- 
žą su jo bendrais, kuriems pasisekė labiau. Kai Džeimis pakėlė 
akis, Dankanas Makdonaldas vis dar sėdėjo prie lango, bet jau 
užsimerkęs. 

Šalia jo persižegnojo Evanas Kameronas. 

— Kad ir mes sulauktume tokios malonės, - sušnabždėjo jis. 


=== 


Ir sulaukė. Kitą dieną, tuoj po vidurdienio, prie ūkininko tro- 
bos galų gale sutrepsėjo batuotos kojos, ir tyliai atsilapojo durys 
ant odinių vyrių. 

- Dieve. — Tai buvo tylus šūktelėjimas išvydus vaizdą troboj. 

Nuo durų patraukęs skersvėjis sudrumstė dvokų orą, tvyrantį 
virš purvinų, apdriskusių, kruvinų kūnų, kurie tysojo arba sėdė- 
jo susigūžę ant priskretusių grindų. 

Nelaimėliai jakobitai nė nesvarstė, ar pasipriešinti ginklu — 
nei būtų drįsę, nei matė kokios prasmės. Jie tik sėdėjo ir laukė, 
ko pageidaus svečias. 

Jis buvo majoras, švarus ir žvalus, vilkintis nepriekaištingai 
išlyginta uniforma, nublizgintais batais. Valandėlę užtruko, kol 
akimis apmetė įnamius, tada žengė vidun, o jam iš paskos - lei- 
tenantas. 

- Aš - lordas Meltonas, - prabilo dairydamasis aplinkui, lyg 
ieškotų šių vyrų vado, kuriam labiausiai ir derėtų prisistatyti. 

Dankanas Makdonaldas, dėbtelėjęs į jį, pamažu atsistojo ir 
nulenkė galvą. 

- Dankanas Makdonaldas iš Glen Ričio, - tarė. - Ir kiti, - 
mostelėjo ranka, - buvusi jo didenybės karaliaus Jokūbo ka- 
riuomenė. 

- Taip ir spėjau, - abejingai pasakė anglas. 

Jis buvo jaunas, vos pradėjęs ketvirtą dešimtį, bet pasitikė- 
jo savimi it koks užgrūdintas karys. Lėtai nužvelgęs vyrus, įkišo 
ranką į surduto kišenę ir ištraukė perlenktą popieriaus lapą. 

- Turiu jo malonybės Kamberlando kunigaikščio įsakymą, - 
tarė. - Juo esu įgaliotas nedelsdamas įvykdyti mirties bausmę 
visiems, kurie dalyvavo ką tik pasibaigusiame išdavikiškame 
maište. - Jis dar sykį apžvelgė kambarį. - Ar tarp jūsų yra tokių, 
kurie laiko save nekaltais dėl išdavystės? 

Škotai tylutėliai sukikeno. Iš kur tas nekaltumas, jų veidai juk 
dar juodi nuo mūšio dūmų čia, žudynių lauko pakrašty. 

— Ne, pone, - atsakė Makdonaldas, blankiai šypsodamas. — 
Visi mes išdavikai. Ar mūsų laukia kartuvės? 

Meltono veidas kiek susiraukė iš pasidygėjimo, paskui vėl 
prisidengė abejingumo kauke. Jis buvo lieknas, smulkių, dailių 
kaulų, bet labai valdingas. 

— Būsit sušaudyti, - pranešė jis. - Pasirengti turit valandą. - 
Jis sudvejojo ir dirstelėjo į leitenantą, tarsi bijotų prieš pavaldinį 
pasirodyti pernelyg kilniaširdis, paskui vėl prabilo: - Jeigu kuris 
nors pageidauja rašymo priemonių - gal surašyti kokiam laiš- 
kui... tuo pasirūpins mano kuopos raštininkas. 

Jis linktelėjo Makdonaldui, apsisuko ant kulno ir išėjo, 

Toji valanda buvo niūri. Keli vyrai neatsisakė pasiūlytos 
plunksnos su rašalu ir atkakliai keverzojo žodžius, prispaudę lapą 

prie kreivoko medinio dūmtraukio, nes kito rašyti tinkamo kieto 
paviršiaus nebuvo. Kiti tyliai meldėsi arba šiaip sėdėjo ir laukė. 

Makdonaldas prašė pasigailėti Džailzo Makmartino ir Fre- 
deriko Murėjaus, aiškindamas, kad jaunuoliams vos septynioli- 
ka ir kad jų nederėtų teisti taip, kaip vyresniųjų. Prašymas buvo 
atmestas, ir vaikinukai išblyškę, susikibę už rankų, sėdėjo rams- 
tydami sieną. 

Dėl jų Džeimis labai sielvartavo, kaip ir dėl kitų čia esančių 
ištikimų bičiulių ir narsių kareivių. O pats juto tik palengvėjimą. 
Daugiau nebebuvo dėl ko nerimauti, nebeliko ką veikti. Savo vy- 
rams, savo žmonai, savo negimusiam kūdikiui jis padarė viską, 
ką galėjo. Tegu dabar šios kūniškos kančios baigiasi, ir jis džiu- 
giai išeis amžinojo poilsio. 

Labiau iš įpročio nei iš poreikio jis užsimerkė ir pradėjo at- 
gailą prancūziškai, kaip visada darydavo. Mon Dieu, je regrette...* 
Tačiau jis nesigailėjo, be to, atgailauti buvo gerokai per vėlu. 

Svarstė, ar tuojau po mirties ras Klerę. O gal, kaip ir manė, 
bus pasmerktas ilgam išsiskyrimui? Kad ir kaip ten būtų, vėl iš- 
vys Klerę; šio įsitikinimo buvo nusitvėręs stipriau negu Bažny- 
čios dogmų. Dievas atsiuntė ją jam - Jis ir sugrąžins. 

Pamiršęs maldą, Džeimis užsimerkė ir ėmė vaizduotis jos 
veidą, jos skruostų ir smilkinių linkius, plačią šviesią kaktą, ku- 
rią visada geisdavo bučiuoti, į tą mažą lygų plotelį tarp antakių 
aukščiau viršunosės, tarp skaidrių gintaro spalvos akių. Jis sutelkė 
dėmesį į jos lūpas, aiškiai matė putlų, mielą jų vingį, įsivaizdavo 
jų skonį, prisilietimą ir teikiamą džiaugsmą. Jo ausys nebegirdėjo 
kitų maldų, plunksnų skrebėjimo ir tylios gniaužiamos Džailzo 
Makmartino raudos. 

Atėjus pusiaudieniui, pasirodė Meltonas, šįkart lydimas še- 
šių kareivių, leitenanto ir raštininko. Jis vėl stabtelėjo tarpduryje, 
bet, nespėjus jam prabilti, atsistojo Makdonaldas. 

- Eisiu pirmas, - pasakė ir ryžtingai nužingsniavo per trobą. 
Bet kai palenkė galvą eidamas pro duris, lordas Meltonas čiupo 
jam už rankovės. 


* Mano Dieve, aš gailiuosi (pranc.). 

— Ar pasakysit visą savo vardą, pone? Mano raštininkas už- 
rašys. 

Makdonaldas sužiuro į raštininką, ir jo burnos kampučius 
timptelėjo blanki, pagiežinga šypsena. 

— Karo grobio sąrašas? Na, gerai. - Jis gūžtelėjo pečiais ir 
atsitiesė. - Dankanas Viljamas Makleodas Makdonaldas iš Glen 
Ričio. - Ir mandagiai nusilenkė lordui Meltonui. - Jūsų paslau- 
goms, pone. 

Tada išėjo pro duris, ir netrukus čia pat pasigirdo vienintelis 
pistoleto šūvis. 

Jaunuoliams buvo leista eiti drauge, ir slinkdami pro duris 
jie tvirtai laikėsi už rankų. Kiti vyrai buvo išvesti vienas po kito, 
paklausus vardų, kad raštininkas užrašytų. Šis sėdėjo ant kėdės 
prie durų, palenkęs galvą virš popierių, kuriuos buvo pasidėjęs 
ant kelių, ir vyrams einant pro šalį akių nepakeldavo. 

Kai savo eilės sulaukė Evanas, Džeimis vargais negalais pasi- 
rėmė ant alkūnių ir kiek įstengdamas stipriau sugriebė bičiuliui 
už rankos. 

- Tuoj vėl pasimatysim, - sušnabždėjo. 

Ranka Džeimio rankoje suvirpėjo, bet Kameronas tik nusi- 
šypsojo. Tada pasilenkė, pabučiavo Džeimiui į lūpas ir atsistojo. 

Jie pasiliko šešis sužeistuosius, kurie nepajėgė nuklibikščiuoti 
iki mirties vietos. 

- Džeimsas Aleksandras Malkolmas Makenzis Freizeris, - iš 
lėto pasakė Džeimis, duodamas raštininkui laiko teisingai užra- 
šyti. - Broch Tuaracho šeimininkas. - Kantriai paraidžiui viską 
ištaręs, pažvelgė į Meltoną. - Turiu paprašyti jūsų malonės, pone. 
Padėkit man atsistoti. | 

Meltonas nieko neatsakė, tik dėbsojo į jį. Šiokio tokio pa- 
sibjaurėjimo miną ėmė keisti nuostabos ir bundančio siaubo 
mišinys. 

- Freizeris? —- sukluso jis. - Iš Broch Tuaracho? 

— Taip, - tarė Džeimis. 

Gal tas žmogus galėtų kiek paskubėti? Susitaikyti su tuo, kad 
netrukus būsi sušaudytas, yra viena, bet klausytis, kaip tau gir- 

dint žudomi draugai, visai kas kita, ir tai dirgino nervus. Rankos 
drebėjo iš įtampos, stengdamosi paremti kūną, o viduriai, nelin- 
kę taikytis su likimu taip, kaip aukštesni jo gebėjimai, vartėsi ir 
gurguliavo iš didžiulės baimės. 

— Po velnių, - sumurmėjo anglas. Pasilenkęs įsmeigė akis į 
Džeimį, gulintį sienos šešėlyje, paskui nusisuko ir pamojo leite- 
nantui. - Padėk man išvilkt jį į šviesą, - liepė. 

Vilko jie nešvelniai, ir Džeimis suinkštė, kai skausmas nudie- 
gė nuo kojos iki pat viršugalvio. Jam susvaigo galva, ir jis neišgir- 
do, ką jam pasakė Meltonas. 

- Arjūs - jakobitas, vadinamas Raudonuoju Džeimiu? - ne- 
kantraudamas vėl pradėjo kamantinėti anglas. 

Džeimį nutvilkė baimė - jeigu jie sužinos, kad jis yra garsu- 
sis Raudonasis Džeimis, tai nesušaudys. Surakinę grandinėmis, 
nugabens teisti į Londoną. Kaip karo trofėjų. O paskui budelis 
užners virvę, ir jis gulės prismaugtas ant kartuvių pakylos, ko! jie 
perrėš pilvą ir išplėš vidurius. Pastarieji dar sykį pratisai suurzgė 
gargaliuodami, nelabai sužavėti tokio ketinimo. 

- Ne, - atsakė Džeimis kiek įstengdamas tvirčiau. - Gal pa- 
skubėtumėt, ką? 

Meltonas, nepaisydamas jo raginimo, atsiklaupė ir atplėšė 
Džeimiui marškinių apykaklę. Sugriebęs už plaukų, atlošė jo 
galvą. 

— Prakeikimas! - iškošė pirštu dūręs jam į gerklę, šiek tiek 
virš raktikaulio. Čia raudonavo mažytis trikampis randas, kurio 
ir ieškojo sunerimęs kvotėjas. 

— Džeimsas Freizeris iš Broch Tuaracho - raudonplaukis su 
trikampiu randu ant kaklo. 

Meltonas paleido jo plaukus ir suglumęs klestelėjo ant kulnų, 
trindamasis smakrą. Paskui susitvardė, atsisuko į leitenantą ir 
mostelėjo į penkis vyrus, likusius ūkininko troboje. 

— Ištempk juos, - įsakė. 

Šviesūs jo antakiai buvo labai suraukti. Jis rymojo virš Džei- 
mio, smaigstydamas jį rūsčiu žvilgsniu, kol kiti škotai belaisviai 
buvo velkami laukan. 


22 DIANA GABALDON 


— Man reikia pagalvoti, - sumurmėjo jis. - Po perkūnais, 
man reikia pagalvoti! 

— Taip ir padarykit, - įsiterpė Džeimis, - jei galit. O man 
reikia atsigulti. 

Jie buvo jį sėdomis atrėmę į sieną, koja gulėjo ištiesta, bet, 
pratysojęs dvi dienas, sėdėti tiesiai nebepajėgė; kambarys tarsi 
girtam svyravo, o prieš akis vis žybtelėdavo žiežirbos. Jis pasviro 
į šoną, iš lėto atsigulė, stipriai prisispaudė prie purvinų grindų ir 
užsimerkė, laukdamas, kol praeis svaigulys. 

Meltonas tyliai kažką murmėjo, Džeimis nesuprato žodžių, 
bet nelabai ir suko galvą. Sėdėdamas saulės šviesoje, jis pirmąsyk 
aiškiai pamatė savo koją ir nė kiek neabejojo, kad trauks nebeil- 
gai, nes bus pakartas. 

Didelis ir skausmingas uždegimo raudonis, išplitęs nuo pusės 
šlaunies aukštyn, buvo ryškesnis už kitas sukrešusio kraujo dė- 
mes. Žaizda pūliavo. Dvokas nuo kitų vyrų apmažo, todėl dabar 
jis užuodė salsvą, šleikščią pūlingų išskyrų smarvę. Mielesnė jam 
būtų greita kulka, perskrodžianti galvą, nei skausmas ir kliedesiai 
mirštant nuo užkrato. Ar girdėjai pokštelėjimą, paklausė savęs ir 
užsnūdo, po karštu skruostu šaltas suplūktas purvas buvo labai 
malonus ir ramino lyg motinos krūtis. 

Iš tikrųjų jis nemiegojo, tik buvo nugrimzdęs į karštligišką 
snaudulį, bet nuo Meltono balso, sududenusio į ausį, krūptelėjo 
ir pabudo. 

— Grėjus, - sakė tas balsas, - Džonas Viljamas Grėjus! Ar 
žinot šią pavardę? 

- Ne, - tarė Džeimis, apdujęs nuo miego ir karščiavimo. - Klau- 
sykit, žmogau, arba nušaukit mane, arba drožkit šalin. Aš sergu. 

- Netoli Keriariko. - Meltono balsas buvo raginantis, nekan- 
trus. - Šviesiaplaukis vaikinukas, maždaug šešiolikos. Susidūrėt 
su juo miške. 

Džeimis pašnairavo į savo kankintoją. Kamuojantis karštis 
buvo iškreipęs regėjimą, bet tas dailių bruožų veidas, palinkęs 
virš jo, ir didžiulės, kone mergaitiškos akys jam pasirodė lyg ir 
truputį pažįstamos. 

- Ak, - pratarė, iš gausybės plūstančių vaizdų, kurie netvar- 
kingai sūkuriavo ir vartėsi smegenyse, nustvėręs vienintelį vei- 
dą. - Nedidelio ūgio vaikis, mėginęs mane nudobti. Taip, prisi- 
menu jį. 

Jis vėl užsimerkė. Keistas tas karščiavimas, kai vienas po- 
jūtis, regis, sumyšta su kitu. Džeimis sulaužė Džonui Viljamui 
Grėjui ranką; prisiminus smulkaus vaikinuko kaulą, paspaustą 
po jo ranka, tas kaulas virto Klerės dilbio kaulu, kai jis plėšė 
ją iš akmenų gniaužtų. Klerės pirštais jo veidą paglostė vėsus, 
drėgnas brizas. 

— Po velnių, pabuskit! - Galva sutraškėjo ant kaklo, kai Mel- 
tonas nepakančiai jį supurtė. - Klausykitės manęs! 

Džeimis pavargęs atsimerkė. 

- Klausausi. | 

— Džonas Viljamas Grėjus - mano brolis, - tarė Meltonas. - 
Jis papasakojo apie judviejų susitikimą. Jūs jo neužmušėt, ir jis 
kai ką jums pažadėjo. Ar tai tiesa? 

Sukaupęs didžiules pastangas, jis mintimis nusikėlė į praeitį. 
Su tuo vaikiu susitiko likus dviem dienoms iki pirmojo sukilimo 
mūšio, iki škotų pergalės prie Prestonpanso. Nuo to įvykio pra- 
ėjo pusmetis, bet nuo dabarties jį, rodės, skyrė bedugnė, nes per 
tą laiką daug nutiko. 

— Taip, prisimenu. Jis pažadėjo mane nužudyti. Tačiau ne- 
prieštarausiu, jei jūs stosit jo vieton. 

Jo akių vokai vėl nusviro. Kam reikia žadinti, kai ketinama 
nušauti? 

- Jis pasakė esąs jums skolingas garbę, ir iš tikrųjų taip yra. 

Meltonas atsistojo, nusivalė dulkes nuo bridžių kelių ir atsi- 
gręžė į leitenantą, kuris labai sumišęs stebėjo kvotą. 

- Baisi padėtis, Volisai. Šitas... šitas jakobitų netikša garsus. 
Ar girdėjai apie Raudonąjį Džeimį? Tą, nupieštą laikraščiuose 
per visą lapą? | 

Leitenantas linktelėjo, smalsiai apžiūrinėdamas susivėlusį 
pavidalą, tysantį purve jam po kojomis. Meltonas pagiežingai 
nusišypsojo. 

- Ne, dabar jis, regis, nelabai pavojingas, ar ne? Bet vis dar 
yra Raudonasis Džeimis Freizeris, ir jo malonybė būtų didžiai 
patenkintas išgirdęs apie tokį garsų belaisvį. Jie dar nerado Ka- 
rolio Stiuarto, bet keletas garsių jakobitų nė kiek ne mažiau pa- 
malonins minią prie Tauerio kalvos. 

- Ar nusiųsti žinią jo malonybei? 

Leitenantas ištiesė ranką prie rašymo dėžutės. 

- Ne! - Meltonas apsisuko ir rūsčiai sužiuro į belaisvį. - Ke- 
bli padėtis! Šitas purvinas niekšas ne tik yra geriausias kartuvių 
jaukas, bet dar ir tas, kuris prie Prestono paėmė į nelaisvę jau- 
niausią mano brolį ir, užuot nušovęs tą vaikėzą, kaip jis ir buvo 
nusipelnęs, dovanojo jam gyvybę ir grąžino bendražygiams. Tai- 
gi, - Meltonas iškošė pro dantis, - ant mano šeimos užtraukė 
didžiulę garbės skolą! 

- Ak! - aiktelėjo leitenantas. - Todėl ir negalite šito vyro 
atiduoti jo malonybei. 

— Taigi, velniai griebtų! Net negaliu šito šunsnukio nušauti, 
nes taip sulaužyčiau savo brolio duotą žodį! 

Belaisvis pramerkė vieną akį. 

- Bet aš niekam neprasitarčiau, - pasakė Džeimis ir skubiai 
vėl ją užmerkė. 

- Užsičiaupk! 

Visiškai netekęs kantrybės, Meltonas spyrė belaisviui, tas ga- 
vęs smūgį suniurzgė, bet daugiau nepratarė nė žodžio. 

- Gal galėtume jį nušauti, davę pramanytą vardą? - paslau- 
giai pasiūlė leitenantas. 

Lordas Meltonas nusvilino patarėją paniekos žvilgsniu ir pa- 
sižiūrėjo pro langą, norėdamas nustatyti laiką. 

- Po trijų valandų sutems. Pasirūpinsiu, kad būtų palaidoti 
kiti nušauti belaisviai. Surask nedidelį vežimą ir prikrauk į jį šie- 
no. Ir paieškok vežiko, parink kokį apdairų, Volisai, taigi paper- 
kamą, Volisai... ir atvaryk čia, kai tik užslinks tamsa. 

— Taip, pone! Hm, pone? O kaip belaisvis? 

Leitenantas droviai mostelėjo į kūną ant grindų. 

- O ką jis? - šiurkščiai paklausė Meltonas. - Jis per silpnas 

šliaužti, tai ką jau kalbėt apie vaikščiojimą. Jis niekur nedings, 
bent kol čia atidardės vežimas. 

- Vežimas? - Belaisvis ėmė rodyti gyvybės ženklus. Paska- 
tintas jaudulio, jis įstengė pasikelti ant vienos rankos. Išplėstos, 
krauju pasruvusios mėlynos akys žibėjo iš nerimo po susivėlusių 
raudonų plaukų kuokštais. - Kur mane išsiunčiat? 

Atsigręžęs nuo durų, Meltonas metė į jį baisaus pasibjaurė- 
jimo žvilgsnį. 

- Juk jūs - Broch Tuaracho šeimininkas? Ką gi, ten ir iš- 
siunčiu. 

- Nenoriu grįžti namo! Noriu būti nušautas! 

Anglai susižvalgė. 

- Kliedesiai, - žinovo tonu tarė leitenantas, ir Meltonas link- 
telėjo. | 

- Abejoju, ar jis ištvers kelionę, bet manęs nors neslėgs jo 
mirtis. 

Durys garsiai užsitrenkė anglams už nugarų, ir Džeimis Frei- 
zeris liko vienui vienas, bet vis dar gyvas. | 

Prasideda paieška 


Invernesas, 1968 m. gegužės 2 d. 


— ŽINOMA, JIS MIRĘS! 

Susijaudinusios Klerės balsas buvo šaižus, garsiai skambėjo 
pustuščiame darbo kambaryje, aidėdamas tarp išnaršytų knygų 
lentynų. Ji stovėjo prie kamščiamedžio sienos kaip kalinė, lau- 
kianti šaulių būrio, o jos žvilgsnis blaškėsi tarp dukters ir Ro- 
džerio Veikfildo. 

- Taip nemanau. 

Rodžeris buvo labai pavargęs. Jis pasitrynė veidą, paėmė nuo 
stalo aplanką, kuriame buvo sudėti visi jo paieškų vaisiai nuo 
tada, kai prieš tris savaites Klerė su dukteria pirmąkart atėjo pas 
jį ir paprašė pagalbos. 

Jis atvertė aplanką ir lėtai peržiūrėjo jo turinį. Kulodeno jako- 
bitai. 1745 metų sukilimas. Narsūs škotai, susitelkę po Gražuolio 
princo Čarlio vėliava ir perkirtę Škotiją it karštas kardas - o tada 
sutriuškinti Kamberlando kunigaikščio ir pražuvę niūriame vir- 
žyne prie Kulodeno. 

- Štai, - tarė ištraukdamas kelis susegtus lapus. Senovinis 
raštas, fotokopijoje ryškiai juodas, atrodė keistai. - Lordo Lovato 
pulko karių sąrašas. 

Ploną popierių pluoštą jis atkišo Klerei, bet jį paėmė jos duktė 
Briana ir ėmė sklaidyti lapus, kiek suraukusi rausvus antakius. 

— Perskaityk viršutinį lapą, - paragino Rodžeris. - Kur para- 
šyta „Karininkai“. | 

— Gerai. „Karininkai, - garsiai perskaitė ji. - Saimonas, Lo- 
vato šeimininkas...“ 

- Jaunasis Lapinas, - įsiterpė Rodžeris. - Lovato sūnus. Ir dar 
penki vardai, tiesa? 


SVETIMŠALĖ + SUGRĮŽIMAS 27 


Briana kilstelėjo vieną antakį, bet ėmė skaityti toliau. 

- „Viljamas Čisholmas Freizeris, leitenantas; Džordžas DAm- 
erdas Freizeris Šou, kapitonas; Dankanas Džozefas Freizeris, 
leitenantas; Bajardas Murėjus Freizeris, majoras, - ji nutilo ir 
nurijo seilę prieš perskaitydama paskutinę pavardę, - ...Džeim- 
sas Aleksandras Malkolmas Makenzis Freizeris. Kapitonas.“ - 
Pablyškusi nuleido lapus. - Mano tėvas. 

Klerė skubiai priėjo prie dukters ir suspaudė jai ranką. Ir pati 
buvo išbalusi. 

— Taip, - pasakė ji Rodžeriui. - Žinau, kad jis nusigavo iki 
Kulodeno. Kai paliko mane... prie akmenų rato... ketino grįžti į 
Kulodeno lauką gelbėti savo vyrų, kurie kovėsi su Karoliu Stiu- 
artu. Ir mes žinom, kad jis ten buvo, - Klerė linktelėjo į aplanką 
ant stalo, manilinis jo paviršius lempos šviesoje atrodė blankus ir 
nekaltas, - tu radai jų pavardes. Bet... bet... Džeimis... - Ištarusi 
jo vardą, ji susijaudino ir tvirtai sučiaupė lūpas. 

Dabar Briana puolė remti savo motinos. 

- Sakei, jis ketino ten grįžti. - Tamsiai mėlynos drąsinančios 
jos akys įdėmiai žvelgė motinai į veidą. - Norėjo išvesti savo 
vyrus iš lauko ir paskui grįžti į mūšį. 

Klerė linktelėjo galvą, šiek tiek atitokdama. 

— Jis suprato turįs mažai galimybių pabėgti; jei anglai būtų jį 
sučiupę... verčiau tada mirti mūšyje. Štai kur jis veržėsi. - Klerė 
atsisuko į Rodžerį, įdėmus jos žvilgsnis buvo nerimą keliančios 
gintaro spalvos. Klerės akys visada jam panėšėjo į sakalo akis, tarsi 
ji regėtų kur kas toliau nei dauguma žmonių. - Netikiu, kad jis ten 
liko gyvas, juk šitiek vyrų padėjo galvas, tad turėjo žūti ir jis! 

Prie Kulodeno žuvo beveik pusė kalniečių kariuomenės, 
pakirstos patrankų šūvių ir svilinančių muškietų. Bet Džeimis 
Freizeris ne. 

— Ne, - atkakliai tvirtino Rodžeris. - Paskaitysiu jums ištrau- 
ką iš Linklaterio knygos... 

Jis ištiesė ranką jos paimti, balto tomo, pavadinto „Princas 
viržyne“. 

- Po mūšio, - pradėjo skaityti, - aštuoniolika sužeistų jako- 
bitų karininkų prisiglaudė ūkininko troboje prie viržyno. Ten jie 

išgulėjo dvi dienas, kamuojami skausmo, nesutvarstytomis žaiz- 
domis. Tam laikui išsekus, buvo išvesti laukan ir sušaudyti. Vienas 
vyras, Freizeris iš lordo Lovato pulko, žudynių išvengė. Kiti buvo 
palaidoti namo parko pakrašty. 

- Matote? - tarė jis, dėdamas knygą ir rimtai žiūrėdamas į 
abi moteris. - Lordo Lovato pulko karininkas. - Jis stvėrė lapus 
su karių sąrašu. — Va, jie čia! Šeši. Dabar aišku, kad žmogus 
ūkininko troboje negalėjo būti jaunasis Saimonas - jis garsi 
istorinė asmenybė, ir mes puikiai žinom, kas jam nutiko. Pa- 
sitraukė iš lauko - atkreipkite dėmesį, nesužeistas - su būreliu 
vyrų, prasibrovė į šiaurę ir galop grįžo į Boforto pilį netoli 
nuo čia. 

Jis mostelėjo į langą nuo lubų iki grindų, už kurio blausiai 
mirkčiojo naktiniai Inverneso žiburiai. 

- Bet jis ir ne žmogus, pabėgęs iš Leanacho ūkininko tro- 
bos, jo nebuvo ir tarp keturių kitų karininkų: Viljamo, Džordžo, 
Dankano ir Bajardo, - kalbėjo Rodžeris. - Kodėl? - Iš aplanko jis 
ištraukė dar vieną lapą ir kone pergalingai juo sumosavo. - Nes 
jie visi tikrai žuvo prie Kulodeno! Visi keturi krito mūšio lau- 
ke - radau jų pavardes, surašytas bažnyčios lentoje Bjulyje. 

Klerė pratisai atsiduso ir klestelėjo ant senos odinės sukamo- 
sios kėdės anapus stalo. 

- Jėzau H. Kristau, - tarė ji. 

Tada užsimerkusi palinko į priekį, alkūnes pasidėdama ant 
stalo ir rankomis pasiremdama galvą, o tankūs, garbanoti rudi 
plaukai apkrito ir paslėpė veidą. Briana uždėjo ranką Klerei ant 
nugaros ir sunerimusiu veidu palinko virš motinos. Ji buvo aukš- 
ta mergina, stambių, dailių kaulų, ilgi raudoni jos plaukai žvilgė- 
jo šiltoje stalinės lemputės šviesoje. 

- Jeigu jis nežuvo... - nedrąsiai prabilo ji. 

Klerė greitai pakėlė galvą. 

- Bet jis miręs! — tarė. Jos veidas buvo įsitempęs, aplink akis 
išryškėjusios negilios raukšlelės. - Dėl Dievo meilės, du šimtai 
metų - ar žuvo jis prie Kulodeno, ar ne, dabar vis tiek jo nebėra 
tarp gyvųjų! 

Motinai įsikarščiavus, Briana žengė žingsnį atgal ir nuleido 
galvą, o raudoni jos plaukai - raudoni tėvo plaukai - nusidriekė 
palei skruostus. 

— Turbūt, - sušnabždėjo mergina. 

Rodžeris matė, kaip ji ryja ašaras. Nieko stebėtino, pagalvojo 
jis. Išsyk paaiškėjus, kad, pirma, vyras, kurį mylėjai ir visą gyve- 
nimą vadinai tėvu, iš tikrųjų nebuvo tavo tėvas, antra, kad tikrasis 
tėvas buvo škotas kalnietis, gyvenęs prieš du šimtus metų, trečia, 
supratus, kad jis turbūt žuvo žiauriai kentėdamas neįsivaizduoja- 
mai toli nuo žmonos ir dar negimusio kūdikio, kuriuos norėda- 
mas išgelbėti pasiaukojo... to gana sugildyti širdį kiekvienam. 

Jis priėjo prie Brianos ir paglostė jai ranką. Metusi į jį išsi- 
blaškiusį žvilgsnį ji pamėgino nusišypsoti. Jis apkabino ją ir, nors 
buvo gaila, kad ji šitaip sielvartauja, neatsispyrė nepasigėrėjęs, 
kokia ji žavi, šilta, švelni ir koks kartu stangrus jos kūnas. 

Klerė nekrutėdama tebesėdėjo prie stalo. Geltonos sakalo akys 
nūnai buvo švelnesnės spalvos ir nuklydusios toli, užplūdus pri- 
siminimams. Bereikšmis moters žvilgsnis buvo įsmeigtas į rytinę 
darbo kabineto sieną, iki šiol nukabinėtą rašteliais ir suvenyrais, 
kuriuos paliko pastorius Veikfildas, velionis Rodžerio įtėvis. 

Pažiūrėjęs į tą sieną, Rodžeris išvydo pranešimą apie metinį 
susitikimą, atsiųstą Baltosios rožės draugijos — tų entuziastingų, 
ekscentriškų sielų, kurios vis dar kovojo už Škotijos nepriklau- 
somybę ir susitikdavo nostalgiškai pagerbti Karolio Stiuarto ir jo 
šalininkų Aukštumų didvyrių. 

Rodžeris krenkštelėjo. 

— Hm... jei Džeimis Freizeris nežuvo prie Kulėdėnės 

— Tada turbūt greitai mirė. - Klerės akys susitiko su Rodže- 
rio akimis, toks šaltas žvilgsnis geltonai rudose gelmėse. - Tu nė 
nenutuoki, kaip ten buvo, - pasakė ji. - Aukštumose siautėjo ba- 
das, daugybę dienų prieš mūšį žmonės kąsnio burnoj neturėjo. 
Jis buvo sužeistas - tą žinom. Net jeigu jis paspruko, niekas... juo 
nepasirūpino. - Balsas kiek užlūžo; dabar ji buvo daktarė, gydė ir 
prieš dvidešimt metų, kai peržengė stovinčių akmenų ratą ir susie- 
jo likimą su Džeimsu Aleksandru Malkolmu Makenziu Freizeriu. 

Rodžeris suprato jas abi: aukštą jo glėbyje virpančią mergi- 
ną ir moterį prie stalo, labai ramią, didžiulės savitvardos. Ji ke- 
liavo per akmenis, laiku; buvo įtarta esanti šnipė, suimta kaip 
ragana, neįsivaizduojamo aplinkybių pokšto išplėšta iš pirmojo 
vyro, Frenko Randalo, glėbio. O po trejų metų antrasis jos vyras 
Džeimsas Freizeris išsiuntė ją nėščią atgal tuo pačiu keliu, iš visų 
jėgų stengdamasis išgelbėti savo moterį ir negimusį kūdikį nuo 
gresiančios nelaimės, kuri netrukus turėjo jį praryti. 

Žinoma, tyliai galvojo jis, juk ji tikrai daug patyrė. Bet Ro- 
džeris buvo istorikas. Ir turėjo nepasotinamo nedoro smalsumo, 
perdėm galingo, kad būtų įmanoma jį suvaržyti paprasta užuo- 
jauta. Be to, jam keistai parūpo trečioji šeimos tragedijos, į kurią 
buvo įtrauktas ir jis, figūra - Džeimis Freizeris. 

- Jeigu jis liko gyvas prie Kulodeno, - tarė jis ryžtingiau, - 
galbūt man pavyktų išsiaiškinti, kas jam nutiko. Ar norit, kad 
pamėginčiau? 

Užgniaužęs kvapą, jis laukė, per marškinius jusdamas šiltą 
Brianos kvėpavimą. 

Džeimis Freizeris gyveno ir mirė. Rodžeriui atrodė, kad tar- 
si ir jo pareiga atskleisti tiesą, kad Džeimio Freizerio moterys 
nusipelnė sužinoti apie jį viską, kas įmanoma. Brianai tos Ži- 
nios - viskas, kas liko iš tėvo, kurio ji niekada nepažino. O Klerei 
klausimas, kurį uždavė Rodžeris, slėpė mintį, kuri aiškiai dar jai 
nedingtelėjo, nes ji dar nebuvo atsikvošėjusi nuo sukrėtimo: ji 
jau dusyk peržengė laiko ribą. Galbūt ir vėl peržengtų. Jei Džei- 
mis Freizeris nežuvo prie Kulodeno... 

Kai toji mintis Klerei smigtelėjo, apniukusiame jos akių gin- 
tare Rodžeris pamatė sąmoningą blykstelėjimą. Dažniausiai ji 
būdavo išblyškusi, o dabar jos veidas pasidarė baltas kaip pei- 
lio laiškams atplėšti, gulinčio ant stalo prieš ją, dramblio kaulo 
spalvos kriaunos. Jos pirštai jas sugniaužė ir taip suspaudė, kad 
išsišovė krumpliai. 

Klerė ilgai tylėjo. Paskui žvilgtelėjo į Brianą, tada vėl nukrei- 
pė akis į Rodžerio veidą. 

— Taip, - sušnabždėjo vos girdimai. - Taip. Išsiaiškink. Pra- 
šau. Išsiaiškink. | 

Frenkas ir tiesos atskleidimas 


Invernesas, 1968 m. gegužės 9 d. 


ANT TILTO PER NESO UPĘ knibždėjo pėsčiųjų: žmonės 
plūdo namo gerti arbatos. Rodžeris yrėsi priešais, plačiais pečiais 
saugodamas mane nuo stumdančios minios smūgių. 

Kai tik susimąstydavau, ką mes iš tikrųjų darom, širdis imda- 
vo sunkiai daužytis į kietą knygą, kurią spaudžiau prie krūtinės. 
Nežinojau, kuri iš dviejų galimybių blogesnė: ar sužinoti, kad 
Džeimis žuvo prie Kulodeno, ar kad liko gyvas. 

Tilto lentos dusliai bildėjo po kojomis, mums sunkiai plumpi- 
nant atgal į pastoriaus namą. Nuo nešamų knygų svorio įsiskau- 
dėjo rankas, ir aš perkėliau nešulį ant kito šono. 

- Žiūrėk, kur mini savo sumautus ratus! - užriko Rodžeris 
ir mikliai stumtelėdamas mane į šalį kone nubloškė prie turėklų, 
tolyn nuo darbininko su dviračiu, kuris nuleidęs galvą skynėsi 
kelią per tilto grūstį. 

- Atleiskit! - šūktelėjo dviratininkas ir pamojo per petį, dvi- 
račiu laviruodamas tarp dviejų mokinių būrelių, grįžtančių namo 
arbatos. Atsigręžusi nužvelgiau tiltą, vildamasi išvysti Brianą, be- 
sibraunančią už mūsų, bet jos niekur nebuvo matyti. 

Mudu su Rodžeriu popietę praleidom Senienų saugojimo 
draugijoje. O Briana nuėjo į Aukštumų klanų kontorą paimti 
dokumentų, kuriuos surinko Rodžeris, fotokopijų. 

- Labai miela, kad viskuo pasirūpinai, Rodžeri, - tariau pakel- 
tu balsu, kad jo nenustelbtų dundantis tiltas ir šniokščianti upė. 

- Niekis, - kiek susidrovėjęs atsakė Rodžeris ir stabtelėjo pa- 
laukti, kol jį pasivysiu. - Aš smalsus, - pridūrė ir šyptelėjo. - Juk 
pažįstat istorikus. Neįminta mįslė neduoda jiems ramybės. - Jis 

papurtė galvą, mėgindamas švystelėti nuo akių vėjo taršomus 
plaukus. | 

Istorikų kastą iš tikrųjų pažinojau. Su vienu tokiu gyvenau 
dvidešimt metų. Ir Frenkui nedavė ramybės ši nepaprasta mįslė. 
Bet jis ir nenorėjo jos išnarplioti. Vis dėlto jau dveji metai Fren- 
ko nėra tarp gyvųjų, todėl dabar tą turiu padaryti aš - mudvi su 
Briana. 

— Ar jau gavai žinių iš daktaro Linklaterio? - paklausiau, kai 
nusikasėm iki tilto arkos. 

Vėlyvą popietę saulė kabojo dar aukštai, buvom toli šiaurėje. 
Įkliuvusi liepų lapijoje upės pakrantėje, ji rausvai atsispindėjo 
ant granitinio kenotafo, stūksančio tilto apačioje. 

Rodžeris papurtė galvą prisimerkdamas prieš vėją. 

— Ne, bet jam parašiau tik prieš savaitę. Jeigu iki pirmadie- 
nio neatsilieps, mėginsiu paskambinti. Nesijaudinkit, - kreivai 
šyptelėjo, - buvau labai atsargus. Tik paaiškinau, kad man tyri- 
mams reikia jakobitų karininkų, atsidūrusių Leanacho ūkininko 
troboje po Kulodeno mūšio, sąrašo, jeigu tokio esama, o jeigu jis 
žinąs ką nors apie tuos, kurie išvengė mirties bausmės, ar nega- 
lėtų man nurodyti originalių šaltinių. 

- Ar pažįsti Linklaterį? - pasidomėjau įremdama knygas į 
klubą, kad būtų lengviau kairei rankai. 

— Ne, bet prašymą raštu pateikiau ant firminio Beiliolo kole- 
džo blanko ir taktiškai užsiminiau apie poną Čisraitą, seną mano 
dėstytoją, tikrai pažįstantį Linklaterį. 

Rodžeris raminamai mirktelėjo, ir aš nusijuokiau. 

Jo akys buvo puikios žalsvos spalvos ir ryškios, palyginti su 
alyvuogių spalvos oda. Anot Rodžerio, jo smalsumas ir buvo toji 
priežastis, skatinanti padėti mums išsiaiškinti Džeimio istoriją, 
bet aš puikiai žinojau, kad jo smalsumas skverbiasi kiek giliau — 
Brianos link. Dar sumojau, kad tas jo domėjimasis sulaukia at- 
sako. Tik nežinojau, ar tai suvokia ir Rodžeris. 

Įėjusi į velionio pastoriaus Veikfildo darbo kambarį, su palen- 
gvėjimu numečiau knygų nešulį ant stalo ir susmukau į krėslą prie 
židinio, o Rodžeris nuėjo atnešti iš virtuvės stiklo limonado. 

Kai gurkštelėjau saldžiarūgščio gėrimo, kvėpavimas sulėtėjo, 
bet pulsas, žvelgiant į stirtą parsineštų knygų, toliau tvinkčiojo 
nelygiai. Ar čia esama ko nors apie Džeimį? Jeigu taip... Rankos, 
gniaužiančios šaltą stiklą, sudrėko, ir aš užgniaužiau tą mintį. 
Nebėk taip toli į priekį, sudraudžiau save. Geriau luktelėk ir pa- 
žiūrėk, ką rasim tose knygose. 

Rodžeris dairėsi po darbo kambario lentynas kitų šaltinių. 
Pastorius Veikfildas, miręs Rodžerio įtėvis, buvo ir geras isto- 
rikas mėgėjas, ir užkietėjęs žiurkėnas: lentynos buvo kimšte 
prikimštos laiškų, žurnalų, brošiūrų ir laikraščių, senovinių ir 
šiuolaikinių knygų. 

Rodžeris pasvarstė, tada jo ranka nusileido ant rietuvės kny- 
gų, sukrautų ant staliuko. Visos jos buvo parašytos Frenko - įspū- 
dingas nuopelnas, sprendžiant iš panegirikų, kurias perskaičiau 
ant dulkinų viršelių. 

— Ar šitą skaitėte? - paklausė jis, imdamas knygą „Jakobitai . 

— Ne, - atsakiau. Gurkštelėjau gaivinančio limonado ir kos- 
telėjau. - Ne, - pakartojau. - Negalėjau. 

Sugrįžusi atgalios, kategoriškai neskaitydavau jokių raštų apie 
Škotijos praeitį, nors aštuonioliktas amžius ir buvo viena Fren- 
ko specializacijos sričių. Žinodama, kad Džeimio nebėra, ir pri- 
versta gyventi be jo, vengdavau visko, kas galėtų jį priminti. Tai 
buvo beprasmiška - vis tiek neįstengiau išmesti jo iš galvos, nes 
kasdien jį primindavo Briana, - bet vis tiek negalėdavau skaityti 
apie Gražuolį princą, tą baisų, nerimtą, tuščiagarbį jaunuolį, ir 
jo šalininkus. 

- Suprantu. Tik man dingtelėjo, kad gal nutuokiat, kur čia 
būtų galima rasti ką naudinga. - Rodžeris nutilo, o jo skruostus 
užliejo raudonis. - Ar... savo vyrui, turiu galvoje Frenką, - grei- 
tosiomis pridūrė, - ar jam pasakėt... na... apie... - Jo balsas nu- 
ščiuvo, užgniaužtas sumišimo. 

- Aišku, pasakiau! - šaižokai riktelėjau. - Negi manai, kad, 
trejus metus išbuvusi nežinia kur, užklydau į jo darbą ir išpoški- 
nau: „Na, sveikas, brangusis, ir ko gi norėtum vakarienės?“ 

- Ne, žinoma, taip nebuvo, - sumurmėjo Rodžeris. 

Jis nusisuko ir įsmeigė akis į knygų lentynas. Jo sprandas 
buvo tamsiai raudonas iš sutrikimo. 

- Atleisk, - atsiprašiau giliai įkvėpusi. - Taiklus klausimas. 
Tik dar šiek tiek aitrina žaizdą. 

O aitrino kur kas labiau nei šiek tiek. Ir nustebau, ir išsigan- 
dau supratusi, kokia ta žaizda vis dar jautri. Pastačiau stiklinę ant 
stalo. Jei toliau apie tai šnekučiuosimės, man prireiks už limona- 
dą stipresnio gėrimo. 

— Taip, papasakojau jam. Apie akmenis ir Džeimį. Viską. 

Valandėlę Rodžeris tylėjo. Paskui pasigręžė tiek, kad mačiau 
tik ryškius, griežtus profilio bruožus. Į mane nežiūrėjo, spoksojo 
į Frenko knygas, į jo, lieso patrauklaus juodaplaukio, šypsančio 
būsimoms kartoms, nuotrauką ant paskutinio viršelio. 

— Ar jis jumis patikėjo? - tyliai paklausė Rodžeris. 

Lūpos buvo lipnios nuo limonado, todėl prieš atsakydama 
jas aplaižiau. 

— Ne. Iš pradžių ne. Manė, kad man pasimaišė protas, net 
nutempė pas psichiatrą. 

Nusijuokiau, bet, užplūdus prisiminimams, kumščiai susi- 
gniaužė iš įtūžio. 

— O vėliau? - Rodžeris atsisuko į mane. Raudonis buvo pra- 
nykęs, tik akyse švietė smalsumas. - Ką jis manė? 

Giliai įkvėpiau ir užsimerkiau. 

— Nežinau. 


Nedidelėje Inverneso ligoninėje aitriai dvelkė dezinfekuojamą- 
ja priemone karboliu ir krakmolu. 

Negalėjau galvoti ir stengiausi nieko nejausti. Sugrįžimas buvo 
kur kas baisesnis už pavojingą kelionę į praeitį, nes ten atsidū- 
rus mane gaubė apsauginis abejonių ir nežinojimo, kur esu ir kas 
dedasi, kiautas, be to, gyvenau nuolat puoselėdama viltį pabėgti. 
Dabar puikiai žinojau, kur esu, ir suvokiau, kad iš čia pasprukti 
neįmanoma. Džeimis mirė. 

Gydytojai ir medicinos seserys maloniai šnekino, bandė mai- 
tinti ir kuo nors pagirdyti, bet manyje tebuvo vietos tik sielvartui 

ir baimei. Kai jie paklausė, pasakiau savo vardą, bet daugiau ne- 
tariau nė žodžio. 

Gulėjau švarioje baltoje lovoje, mano pirštai buvo stipriai 
sunerti ant pažeidžiamo pilvo, akys užmerktos. O prieš jas vis 
šmėžavo paskutiniai vaizdai, matyti prieš žengiant per akmenis: 
lietaus merkiamas viržynas ir Džeimio veidas. Supratau, kad jei 
per ilgai žiūrėsiu į naują aplinką, tie reginiai išnyks, juos pakeis 
kasdieniai vaizdai, kaip antai seselės ir vaza su gėlėmis prie lovos. 
Vieną nykštį slapčia prispaudžiau prie kito, ir mane lyg paguodė, 
nuramino mažytė žaizdelė - nedidelis J formos pjūvis. Tą raidę 
mano prašomas išraižė Džeimis. Tai buvo paskutinis jo prisilieti- 
mas prie mano kūno. 

Tokia būklė tikriausiai ilgokai nesikeitė; kartais miegodavau 
sapnuodama kelias paskutines jakobitų sukilimo dienas: vėl re- 
gėdavau miške žuvusius žmones, kurie užmigo po ryškiai mėlynų 
grybų paklote, Duglą Makenzį, merdintį ant Kulodeno rūmų pa- 
lėpės grindų; išvargusius Aukštumų kariuomenės vyrus, paskuti- 
nįkart prieš žudynes snūduriuojančius purvinuose grioviuose. 

Pabusdavau rėkdama ar dejuodama nuo dezinfekuojamosios 
priemonės kvapo ir raminamų žodžių, kurių nesuvokiau per šūks- 
nius geily kalba, skambančius sapnuose, ir vėl nugrimzdavau į 
miegą, saujoje smarkiai sugniaužusi skausmą. 

Paskui prasimerkiau ir išvydau Frenką. Jis stovėjo tarpdury, 
viena ranka braukdamas atgal tamsius plaukus, kamuojamas 
abejonių, nelaimingas - ir nieko nuostabaus. 

Susmukusi ant pagalvių, tik spoksojau į jį ir tylėjau. Jis buvo 
panašus į savo protėvius Džeką ir Aleksą Randalus: dailūs, ryš- 
kūs aristokratiški bruožai, gražios formos galva po kupeta tiesių 
tamsių plaukų. Nors bruožai mažai skyrėsi, jo veidas buvo kitoks 
nei jų, tik tą buvo sunku nusakyti. Jo veide neįžvelgiau nė žymės 
baimės ar nuožmumo, jokio Alekso dvasingumo ar šalto Džeko 
pasipūtimo. Liesas jo veidas buvo protingas, malonus, kiek pavar- 
gęs, apžėlęs šeriais, o paakiuose tamsavo ratilai. Ir be žodžių buvo 
aišku, kad į ligoninę jis važiavo visą naktį. 

— Klere? 

Jis priėjo prie lovos ir nedrąsiai prašneko, tarsi būtų abejojęs, 
ar iš tikrųjų aš - Klerė. 

"| Tuo nebuvau tikra ir aš, bet linktelėjau ir pasakiau: 

- Labas, Frenkai. - Balsas nuskambėjo gargždžiai ir šiurkščiai, 
nes buvau atpratusi kalbėti. 

Jis paėmė man už rankos ir aš jos neatitraukiau. 

- Ar tu... sveika? - po valandėlės paklausė. Žiūrėjo į mane kiek 
susirdukęs. 

— Aš nėščia. 

Aptemusiam mano protui tai atrodė svarbu. Negalvojau, ką 
pasakysiu Frenkui, jei kada nors vėl jį pamatysiu, bet tą akimirką, 
kai išvydau stovintį tarpduryje, tie žodžiai, regis, aiškiai nuskam- 
bėjo galvoje. Pranešiu jam, kad laukiuosi, ir jis išeis, o aš liksiu 
viena su paskutiniu Džeimio veido vaizdu ir deginančiu jo prisi- 
lietimu prie mano rankos. 

Frenko veidas truputį įsitempė, bet jis nepaleido mano rankos. 

- Žinau. Daktarai pasakė. - Jis giliai įkvėpė ir iškvėpė. - Klere, 
ar galėtum man papasakoti, kas tau nutiko? 

Valandėlę buvau labai sutrikusi, bet paskui gūžtelėjau pečiais. 

- Turbūt galėčiau. 

Šiaip taip sutelkiau mintis; nenorėjau nieko pasakoti, bet jau- 
čiausi esanti įsipareigojusi šiam vyrui. Manęs negraužė kaltė, dar 
ne, bet vis dėlto jaučiau pareigą. Juk buvau už jo ištekėjusi. 

— Na, - prabilau, - įsimylėjau kitą ir ištekėjau. Atleisk, - pri- 
dūriau atsakydama į sukrėstą jo žvilgsnį, persimainiusį veidą. - 
Negalėjau nieko padaryti. 

To jis nesitikėjo. Jo burna prasižiojo, paskui trumpai susičiau- 
pė. Jis gana stipriai sugriebė man už rankos, taip, kad krūptelėjusi 
ją ištraukiau. | 

— Ką nori tuo pasakyti? - Frenko balsas buvo šaižus. - Kur tu 
buvai, Klere? 

Ūmai jis atsistojo ir palinko virš lovos. 

- Ar prisimeni, kad kai paskutinįsyk mane matei, ketinau nu- 
kakti prie akmenų rato ant Kraig na Duno? 

— Na ir kas? 

Jis spoksojo į mane, o jo veide šmėkščiojo lyg pyktis, lyg įta- 
rumas. 

- Na, gerai, - apsilaižiau sukepusias lūpas, - atsitiko taip, kad 
akmenų rate išlindau pro suskilusį akmenį ir atsidūriau 1743 me- 
tuose. 

- Tik jau nejuokauk, Klere! 

- Tau atrodo, kad man juokai galvoj? 

Ta mintis buvo tokia absurdiška, kad iš tikryjų nusijuokiau, 
nors anaiptol nebuvo linksma. 

- Liaukis! 

Nuščiuvau. Tarsi mostelėjus burtų lazdele, duryse išdygo dvi 
medicinos seserys, turbūt tykojusios čia pat koridoriuje. Frenkas 
pasilenkė ir čiupo man už rankos. 

- Paklausyk manęs, - iškošė pro dantis. - Tu man papasakosi, 
kur buvai ir ką veikei! 

- Ašir pasakoju! Paleisk! - Atsisėdau lovoje ir trūktelėjau ran- 
ką iš jo gniaužtų. - Kartoju: išnėriau pro akmenį ir patekau į laiką 
prieš du šimtus metų. Tenai sutikau tavo žiauryjį protėvį Džeką 
Randalą! 

Frenkas apstulbęs sumirksėjo. 

- Ką? 

- Juodąjį Džeką Randalą. Beje, jis - kraugerys ištvirkėlis, 
šlykštus iškrypėlis! 

Frenkui atvipo žandikaulis, medicinos seserys taip pat išsižiojo. 
Išgirdau už jų koridoriumi artėjant žingsnius ir skubrius balsus. 

- Kad pasprukčiau nuo Džeko Randalo, turėjau ištekėti už 
Džeimio Freizerio, bet paskui Džeimis... Negalėjau jam atsispirti, 
Frenkai, mylėjau jį ir būčiau likusi su juo, jei tik būtų buvę įma- 
noma, tačiau, kilus Kulodeno mūšiui, jis mane išsiuntė atgal, ir 
kūdikį... 

Nutilau, kai pro medicinos seseris, mindžikuojančias prie 
durų, prasibrovė žmogus gydytojo chalatu. 

- Frenkai, - nuvargusi tariau, - atleisk. Nenorėjau, kad taip 
atsitiktų, ir stengiausi kaip įmanydama grįžti, tikrai, bet negalė- 
jau. O dabar per vėlu. 

Prieš mano valią akyse ėmė tvenktis ašaros, pabiro skruostais. 
Labiausiai dėl Džeimio, savęs ir kūdikio, kurį nešiojau, bet keletas 
ašarėlių nuriedėjo ir dėl Frenko. Smarkiai sušnarpščiau ir nurijau 
seiles, mėgindama susitvardyti, tada tiesiai atsisėdau lovoje. 

- Klausyk, - pasakiau. - Suprantu, kad nebenori su manimi 
turėti jokių reikalų, ir dėl to man visai nenuostabu. Tik... tik gal 
išeitum? 

Jo veidas persimainė. Nebebuvo piktas, užtat kupinas sielvar- 
to ir šiek tiek suglumęs. Frenkas įsitaisė prie lovos nepaisydamas 
daktaro, kuris jau stovėjo prie manęs ir čiuopė pulsą. 

- Aš niekur neisiu, - gana švelniai tarė. Vėl paėmė mano ran- 
ką, nors bandžiau ją išvaduoti. - Tas... Džeimis. Kas jis? 

Nusikamavusi giliai įkvėpiau. Daktaras laikė kitą ranką, vis 
dar ieškodamas pulso, o aš buvau apimta keistos panikos, tarsi 
būčiau jųdviejų belaisvė. Bet tą jausmą užgniaužiau ir pasisten- 
giau kalbėti ramiai. 

- Džeimsas Aleksandras Malkolmas Makenzis Freizeris, - pa- 
sakiau ceremoningai darydama tarp žodžių tarpus, kaip Džeimis, 
kai man pirmąkart - mūsų vestuvių dieną - paskelbė visą savo 
pavardę. Nuo tos minties vėl paplūdo ašaros - šitas nusišluos- 
čiau petimi, nes rankos buvo užimtos. - Jis buvo škotas kalnietis. 
Ž-žuvo prie Kulodeno. 

Beviltiškai, nenumaldomai verkiau, deja, ašaros visai neram- 
dė draskančio sielvarto, tik buvo atsakas į nepakeliamą skausmą. 
Truputį palinkau į priekį, stengdamasi apsaugoti, savo kūnu apka- 
bindama mažytę, nepastebimą gyvybę pilve, vienintelį iais 
paliktą Džeimio Freizerio. 

Frenkas su daktaru susižvalgė, bet tai suvokiau tik pusiau są- 
moningai. Žinoma, jiems Kulodenas tebuvo tolimos praeities at- 
garsis. O mane užklupo vos prieš dvi dienas. 

- Turbūt reikėtų leisti poniai Randal truputį pailsėti, - pasiūlė 
daktaras. - Ji, regis, kiek prislėgta. 

Frenkas nukreipė neryžtingą žvilgsnį nuo daktaro į mane. 

- Taip, ji iš tiesų atrodo nusiminusi. Bet aš vis tiek noriu suži- 
noti... kas tai, Klere? 

Glostydamas man ranką, jis užkliuvo už sidabrinio žiedo ant 
bevardžio piršto ir pasilenkė jo apžiūrėti. Tai buvo žiedas, kurį 
man padovanojo Džeimis per mūsų vestuves, platus sidabrinis, su 
Aukštumų pynių, kuriose išraižyti mažyčiai stilizuoti usnių žiede- 
liai, raštu. 

- Ne! - riktelėjau persigandusi, kai Frenkas pabandė numau- 
ti žiedą nuo piršto. Išplėšiau ranką ir atsargiai priglaudžiau su- 
gniaužtą kumštį po krūtine, apglėbusi kaire ranka, ant kurios vis 
dar mūvėjau auksinį vestuvinį Frenko žiedą. - Ne, tu negali jo 
pasiimti, neleisiu tau! Tai mano tuoktuvių žiedas! 

- Dabar paklausyk, Klere... 

Frenką nutraukė daktaras, kuris jau buvo prišokęs prie tos pa- 
čios lovos pusės, kur sėdėjo Frenkas, ir pasilenkęs kažką šnabždėjo 
jam į ausį. Kelis žodžius išgirdau: „Nebevarginkit savo žmonos. 
Sukrėtimas...“ Frenkas atsistojo, griežtai raginamas daktaro - tas 
išeidamas linktelėjo vienai iš medicinos seserų. 

Beveik nepajutau adatos dūrio, buvau praryta šviežios šird- 
gėlos bangos, todėl nieko nepastebėjau. Blankiai girdėjau atsi- 
sveikinant Frenką: „Gerai, bet, Klere, aš sužinosiu!“ Tada ant 
manęs nusileido palaiminga tamsa, ir aš ilgai ilgai miegojau be 
jokių sapnų. 


Rodžeris palenkė grafiną, įpylė pusę taurės stipraus gėrimo 
ir šyptelėjęs padavė Klerei. 

— Fionos senelė sakydavo, kad viskis numaldo tai, kas tave 
kamuoja. | 

— Esu mėginusi ir blogesnių vaistų. 

Klerė paėmė taurę ir taip pat šyptelėjo. 

Rodžeris įsipylė gėrimo ir gurkšnodamas atsisėdo šalia Klerės. 

- Žinai, bandžiau pavaryti jį šalin, - ūmai tarė ji, nuleisdama 
taurę. - Frenką. Pasakiau suprantanti, jog jausmai man pasikeitę, 
kad ir ką jis manytų apie tai, kas atsitiko. Duosiu jam skyrybas, 
jis turi išeiti, pamiršti mane ir toliau kabintis į gyvenimą, kurį 
buvo pradėjęs kurti be manęs. 

- Bet jis to nepadarė, - įsiterpė Rodžeris. Darbo kambary- 
je darėsi vėsoka, nes saulė jau buvo nusileidusi. Jis pasilenkė ir 
įjungė senovišką elektros krosnelę. - Nes laukėtės? - spėjo. 

Klerė nuvėrė jį griežtu žvilgsniu, paskui kreivokai nusi- 
šypsojo. 

- Taip, dėl to. Jis atkirto, kad tik niekšui galėtų šauti į galvą 
palikti nėščią moterį be skatiko. Ypač tokią, kuri, švelniai ta- 
riant, menkai susigaudo tikrovėje, - ironiškai pridūrė ji. - Vi- 
siška skurdeiva nebuvau - turėjau šiek tiek dėdės Lemo pinigų, 
bet vis dėlto Frenkas nebuvo niekšas. - Jos akys nukrypo į kny- 
gų lentynas. Tenai vienas šalia kito rikiavosi istoriniai jos vyro 
veikalai, jų nugarėlės spindėjo stalinės lempos šviesoje. - Jis 
buvo labai padorus žmogus, - tyliai pasakė. Tada siurbtelėjo 
viskio ir, pakilus alkoholio garams, užsimerkė. - Be to, žinojo 
arba įtarė negalįs turėti vaikų. Didžiulis smūgis vyrui, kuris ši- 
taip gilinasi į istoriją ir genealogiją. Supranti, į visas tas dinas- 
tijų subtilybes. 

- Taip, suprantu, - lėtai pratarė Rodžeris. - Bet ar jis norėjo 
kito vyro vaiko? 

- Galbūt. - Gintaro spalvos akys vėl susmigo į jį, jų ryšku- 
mą buvo sušvelninęs viskis ir prisiminimai. - Tačiau jis netikė- 
jo - negalėjo patikėti - niekuo, ką jam papasakojau apie Džeimį, 
todėl kūdikio tėvas iš tikrųjų jam buvo nežinomas. Jei Frenkas 
nežinojo, kas tas vyras, ir įtikino save, kad iš tiesų nežinau ir aš, 
tik kliedžiu, nes patyriau trauminį šoką, vadinasi, niekas niekada 
negalės pasakyti, kad tas kūdikis ne jo. Tuo labiau aš, - pridūrė 
su trupučiu kartėlio. 

Ji maktelėjo didžiulį gurkšnį viskio, kad net apsiašarojo, va- 
landėlę šluostėsi akis. 

— Bet, norėdamas būti tikras, išvežė mane, kad viskas atro- 
dytų padoriai, į Bostoną, - toliau pasakojo Klerė. - Jam buvo 
pasiūlyta gera vieta Harvarde, kur niekas mūsų nepažinojo. Ten 
ir gimė Briana. 

Mane vėl pažadino irzlus verksmas. Buvau atsigulusi į lovą 
pusę septynių, penkiskart per naktį kėlusis prie kūdikio. Metusi 
apsiblaususį žvilgsnį į laikrodį, pamačiau, kad dabar septynios. Iš 
vonios kambario atsklido linksmas dainavimas. Frenko balsas pa- 
aukštėjo sulig žodžiais „Valdyk, Britanija“, nustelbdamas vandens 
šniokštimą. 

Tysojau lovoje, sunkiomis, nuovargio iškamuotomis galūnė- 
mis, svarstydama, ar rasiu jėgų iškęsti verksmą, kol Frenkas išlįs 
iš dušo ir atneš man Brianą. Kūdikis tarsi būtų perskaitęs mano 
mintis - verksmas paaukštėjo dviem ar trimis tonais ir virto trūk- 
čiojančiu klyksmu, pertraukinėjamu gąsdinančio oro rijimo. Nu- 
bloškiau antklodes ir pašokau iš lovos, išiudinta panikos, panašios 
į tą, kuri apimdavo prieš antskrydžius per karą. 

Šaltu koridoriumi vos ne vos nukėblinau į vaiko kambarį, ten 
radau trijų mėnesių Brianą, gulinčią ant nugaros ir rėkiančią iš 
visų plaučių. Dėl miego stygiaus buvau tokių netvirtų kojų ir 
taip apdujusi, kad ne išsyk sumojau, jog buvau palikusi ją gulėti 
ant pilvo. 

- Širdele! Tu apsivertei! Viena pati! 

Išsigandusi savo drąsaus poelgio, Briana sumosavo rausvais 
kumšteliais ir suspigo dar garsiau, akutes kietai užmerkusi. 

Čiupau ją ir ėmiau plekšnoti per nugarytę murmėdama į vir- 
šugalvį, apžėlusį rausvais pūkeliais. 

- Ak, mano brangiausioji! Kokia protinga mergaitė! 

— Kas? Kas atsitiko? - Iš vonios kambario išlindo Frenkas, 
vienu rankšluosčiu sausindamasis plaukus, o kitu apsijuosęs strė- 
nas. - Ar kas Brianai? 

Jis sunerimęs priėjo prie mudviejų. Vis labiau artinantis gim- 
dymui, abu būdavom dirglūs ir susirūpinę - Frenkas suirzęs, o 
aš įsibauginusi, nes nė vienas nenutuokėm, kas bus tarp mūsų, 
atsiradus Džeimio Freizerio vaikeliui. Bet kai slaugė paėmė Bria- 
ną iš pinto lopšio ir padavė Frenkui tardama: „Štai mažoji tėvelio 
mergytė, Frenko veidas išblyško, o paskui, pažvelgus į smulkutį 
veidelį, tobulą kaip rožės pumpuras, sušvelnėjo iš nuostabos. Po 
savaitės ji pasidarė jam pati svarbiausia. 

Šypsodama atsigręžiau į Frenką. 

- Ji apsivertė! Pati! 

— Šit kaip? - Apžėlęs jo veidas nušvito džiaugsmu. - Ar ne per 
anksti? 

- Taip. Pasak daktaro Spoko, ji turėtų neįstengti to padaryt 
dar mažiausiai mėnesį! 

- Na, ir ką gi išmano tas daktaras Spokas? Eikš, gražuolyte, 
įtupdyk tėčiui bučiuką, kad jau esi tokia subrendusi. 

Jis pakėlė švelnų kūnelį, apvilktą jaukia rausva pižamėle, ir 
pabučiavo į nosies galiuką. Briana nusičiaudėjo, ir mudu nusi- 
kvatojom. 

Paskui nuščiuvau, ūmai susizgribusi, kad nusijuokiau pirmą 
sykį beveik po metų pertraukos. Tai buvo ir pirmas kartas, kai 
juokiausi su Frenku. 

Tai suprato ir Frenkas, jo akys virš Brianos viršugalvio pažvel- 
gė į mane. Jos buvo šviesiai rudos, tą akimirką užlietos švelnumo. 
Drovokai jam nusišypsojau, ir staiga labai aiškiai supratau, kad jis 
nuogut nuogutėlis. Vandens lašeliai riedėjo prakauliais jo pečiais 
ir tviskėjo ant lygios rudos krūtinės odos. 

Tuo pat metu užuodėm degėsius, ir šeimyniška palaima išnyko. 

- Kava! 

Be jokių ceremonijų įbrukęs man Bri, Frenkas nuskuodė į 
virtuvę, palikdamas man po kojomis rankšluosčių krūvelę. Su 
šypsena pažiūrėjau į nuogus sėdmenis, kurie jam nulekiant keis- 
tai bolavo, ir pamažu nusekiau įkandin jo, prie peties glausda- 
ma Bri. . 

Jis nuogas stovėjo prie plautuvės, gaubiamas dvokiančių garų, 
kylančių nuo prideginto kavinuko. 

- Gal arbatos? - paklausiau ir, viena ranka mikliai įtaisiusi 
Brianą ant klubo, ėmiau raustis spintelėje. - Deja, nė vieno geros 
juodosios arbatos lapelio, turim tik „Lipton“ maišelių. 

Frenkas vyptelėjo. Kaip tikras anglas, būtų verčiau lakęs van- 
denį iš unitazo, nei gėręs arbatos maišelių birzgalą. „Lipton“ paliko 
ponia Grosman, valytoja, ateinanti kartą per savaitę. Jos many- 
mu, arbatos lapelių arbata bjauri ir su tokia vienas vargas. 

- Ne, išgersiu puodelį kavos pakeliui į universitetą. Beje, ar 
neužmiršai, kad šįvakar pas mus vakarieniauja Dinas su žmona? 
Ponia Hinčklif yra paruošusi dovaną Brianai. 

- Ak, taip, - be džiugesio pasakiau. 

Jau buvau pažįstama su Hinėklifais, bet anaiptol nesiveržiau 
vėl su jais susitikti. Vis dėlto reikėjo pasistengti. Mintyse atsidusu- 
si, perkėliau kūdikį ant kito klubo ir stalčiuje pagrabaliojau pieš- 
tuko, ketindama sudaryti maisto produktų sąrašą. 

Briana įsikniaubė į mano raudono šenilio chalato priekį, go- 
džiai narnėdama. 

- Tu negali būti alkana, - tariau jai į viršugalvį. - Juk maiti- 
nau tave vos prieš dvi valandas. 

Bet, jai šitaip krutant ir krebždant, mano krūtys ėmė šlapti 
pienu, tad netrukus atsisėdau ir praskleidžiau chalato priekį. 

- Anot ponios Hinčklif, kūdikio nereikėtų žindyti kaskart, kai 
tik suknerkia, - pasakė Frenkas. - Nesilaikant dienotvarkės, vai- 
kas išlempa. 

Jau ne pirmąkart girdėjau ponios Hinčklif nuomonę apie vaikų 
auginimą. 

- Tai ji bus lepūnėlė, ar ne? - abejingai atšoviau, nežiūrėdama 
į Frenką. 

Mažytė rausva burnytė smarkiai apžiojo spenelį, ir Briana 
ėmė žįsti su didžiausiu apetitu, visa kita jai buvo nė motais. Ir 
dar žinojau: poniai Hinčklif atrodo, kad žindyti krūtimi vulgaru 
ir nehigieniška. O aš, aštuonioliktame amžiuje regėjusi daugybę 
kūdikių, čiulpiančių motinų krūtis, taip nemaniau. 

Frenkas atsiduso, bet daugiau neištarė nė žodžio. Po valandė- 
lės padėjo puodkėlę ir ėmė šonu slinkti prie durų. 

- Na, - nesmagiai tarė, - pasimatysim apie šešias? Ar ko nors 
parnešti, kad tau nereikėtų išsiruošti? 

Šyptelėjusi atsakiau: 

— Ne, apsieisiu. 

— Gerai. 

Frenkas valandėlę pasvarstė, o aš patogiau pasiguldžiau Bria- 
ną ant kelių. Jos galvytė, kurios apvalumas atkartojo krūties linkį, 

ilsėjosi ant sulenktos mano rankos. Pakėliau akis nuo kūdikio ir 
pamačiau, kad jis įdėmiai žiūri, akimis rydamas mano pusnuogių 
krūtų iškilumus. 

Nužvelgiau jo kūną. Man nepraslydo pro akis, kad jam pra- 
deda busti geiduliai, tad nunarinau galvą virš kūdikio, slėpdama 
raustantį veidą. 

- Iki pasimatymo, - sumurmėjau Brianos viršugalviui. 

Jis ramiai pastovėjo, paskui pasilenkė ir pakštelėjo man į 
skruostą. Nuogo jo kūno šiluma buvo trikdančiai arti. 

- Iki, Klere, - tyliai atsisveikino. - Iki vakaro. 

Prieš išeidamas jis neužsuko į virtuvę, todėl galėjau pabaigti 
maitinti Briang ir pati susitvardyti iki tariamai normalios būsenos. 

Nuo sugrįžimo dienos dar nebuvau regėjusi Frenko nuogo; jis 
visada apsirengdavo vonios kambaryje ar drabužinėje. Ir nemė- 
gindavo manęs pabučiuoti, tik šįryt pakštelėjo į skruostą. Pasak 
akušerės, mano nėštumas buvo labai rizikingas, taigi nebuvo nė 
kalbos, kad jis miegotų su manimi vienoje lovoje, net jei būčiau to 
troškusi - deja, netroškau. 

Turėjau suprasti, kad tai artinasi, bet nesupratau. Iš pradžių 
prislėgta didžiulės kančios, paskui suvaržyta fizinio būsimos mo- 
tinystės stingulio, visus svarstymus nustūmiau už pūpsančio pilvo. 
Gimus Brianai, gyvenau nuo vieno žindymo iki kito, ieškodama 
ramybės valandėlių, kai galėdavau nieko negalvoti, glausti jos kū- 
nelį ir atsikvėpti nuo minčių ir prisiminimų, jausdama vien tikrą 
kūnišką malonumą, ją liesdama ir glostydama. 

Ir Frenkas sūpuodavo mažylę, žaisdavo su ja, net užmigdavo 
didžiuliame savo krėsle, o ji gulėdavo ant ištįsusio jo kūno, rausvą 
skruostuką prispaudusi prie jo krūtinės, ir juodu sau drauge ra- 
miai parpdavo. Bet mudu nei liesdavomės, nei nuoširdžiai kalbė- 
davomės, šnekos sukdavosi tik apie namų reikalus ir Brianą. 

Kūdikis buvo mudviejų dėmesio centras, taškas, per kurį galė- 
davom išsyk pasiekti vienas kitą ir laikytis per rankos atstumą. Bet 
to rankos atstumo, regis, Frenkui nebebuvo gana. 

Galėjau tai padaryti - bent fiziškai. Prieš savaitę tikrinausi 
pas daktarą, ir jis, globėjiškai mirktelėjęs ir paplekšnojęs per už- 

pakalį, mane patikino, kad galiu bet kada „atnaujinti santykius“ 
su vyru. 

Žinojau, kad, man dingus, Frenkas nesilaikė įžadų. Baigda- 
mas penktą dešimtį, vis dar buvo lieknas, raumeningas, tamsia- 
plaukis, elegantiškas - labai išvaizdus vyriškis. Per kokteilių vaka- 
rėlius moterys spiesdavosi prie jo kaip bitės prie medaus puodynės, 
dūgzdamos iš lytinio jaudulio. 

Viena rudaplaukė mergina itin krito man į akį per fakulteto 
pobūvį; ji stoviniavo kampe ir liūdnai spoksojo į Frenką virš savo 
taurės. Vėliau nusitašė, puolė į ašaras, nerišliai kažką vapėdama, ir 
ją namo išlydėjo dvi draugės, kurios svaidė piktus žvilgsnius į Fren- 
ką ir mane, tyliai pūpsančią šalia jo gėlėtoje nėščiosios suknelėje. 

Tačiau Frenkas elgėsi diskretiškai ir atsargiai. Visada grįždavo 
nakvoti ir stengdavosi, kad ant apykaklės neliktų lūpdažių pėdsa- 
ky. O dabar norėjo pareiti namo ir gauti viską. Manau, to tikėtis 
turėjo teisę. Argi ne tokia žmonos pareiga, o aš juk ir vėl esu jo 
žmona? 

Buvo vienintelė bėda. Prabudusi gilią naktį tiesdavau rankas 
ne į Frenką. Sapnuose man rodydavosi ir mane jaudindavo ne 
glotnus, lankstus jo kūnas. Pakirsdavau šlapia ir žiopčiodama, o 
širdis daužydavosi nuo prisilietimo, kurį miglotai prisiminiau. Bet 
to vyro niekada nebepaliesiu. 

- Džeimi, - šnabždėdavau, - ak, Džeimi. 

Mano ašaros sužvilgo ryto šviesoje, papuošdamos švelnius 
rausvus Brianos pūkelius lyg kokiais perlais ir deimantais. 


Diena buvo prasta. Brianą bjauriai išbėrė nuo šlapių vystyklų, 
todėl ji supyko, suirzo, reikalavo kas kelias minutes paimti ją ant 
rankų. Pakaitomis žindo ir nerimavo, kartkartėmis absivemdavo, 
lipniomis šlapiomis dėmėmis papuošdama visa, ką apsirengdavau. 
Dar neišmušus vienuoliktos, turėjau triskart persirengti palaidinę. 

Storo audinio žindymo liemenėlė nutrynė pažastis, o speneliai 
atšalo ir sutrūkinėjo. Įpusėjusi namų tvarkymą, kuris sunkte sun- 
kė jėgas, po grindų lentomis išgirdau džerškėjimą su švilpesiu, ir 
karšto oro sklendės, silpnai atsidususios, visiškai nuščiuvo. 

- Ne, kitą savaitę netinka, - pasakiau telefonu krosnių meistrui. 
Žvilgtelėjau pro langą: šaltas vasario rūkas grasino prasismelkti po 
palange ir mus praryti. - Namie keturiasdešimt du laipsniai“, o 
mano kūdikiui tik trys mėnesiai! 

Minėtas kūdikis gulėjo lovelėje, susuktas į visas turimas ant- 
klodėles, ir klykė it nuplikyta katė. Nepaisydama kitame laido gale 
kvarksinčio žmogaus, trumpam prikišau ragelį prie plačiai išžiotos 
Brianos burnos. 

- Girdit? - paklausiau vėl priglaudusi ragelį prie ausies. 

- Gerai, ponia, - pasidavė balsas kitame gale. - Užsuksiu šian- 
dien popiet, tarp vidurdienio ir šeštos. 

- Tarp vidurdienio ir šeštos? Ar negalėtumėte to laiko tarpo 
kiek sutrumpinti? Turiu nusigauti iki parduotuvės, - papriešta- 
ravau. 

- Mieste sugedo ne vienos jūsų krosnis, ponia, - galutinai nu- 
kirto balsas, ir žmogus padėjo ragelį. 

Dirstelėjau į laikrodį - pusė dvyliktos. Per pusvalandį nieku 
gyvu nespėsiu sulakstyti parduotuvėn ir atgal. Kelionė į parduotu- 
vę su kūdikiu labiau panėšėjo į devyniasdešimties minučių ekspe- 
diciją į Borneo gūdumą, kuriai būtina gausybė įrangos ir didžiulės 
energijos sąnaudos. 

Grieždama dantimis, paskambinau į brangią parduotuvę, 
užsakiau, kad į namus atvežtų produktų, reikalingų vakarienei. 
Tada paėmiau mažylę, jau baklažano atspalvio, nuo kurios sklido 
nekoks kvapelis. 

- Kaip nemalonu, mieloji. Bus kur kas geriau, kai nusivalysim, 
ar ne? - pasakiau nutaisiusi raminantį toną ir nuo ryškiai raudo- 
no Brianos užpakaliuko šluostydama rusvus glitėsius. 

Ji išrietė nugarytę, mėgindama išsisukti nuo šalto, drėgno 
kilpinio rankšluosčio, ir vėl ėmė klykti. Sluoksnis vazelino ir jau 
dešimtas švarus vystyklas šiandien; vystyklų tiekėjų automobilis 
pasirodys tik rytoj. Visas namas dvokė amoniaku. 

- Gerai, širdele, štai. 


* Apie 6“C. 

Glostydama prisiglaudžiau ją prie peties, bet klyksmas nesi- 
liovė. Mažylės neapkaltinsi - vargšas jos užpakaliukas buvo kone 
žaizdotas. Būtų geriausia, jeigu leisčiau jai nuogutei pagulėti ant 
rankšluosčio, deja, name sugedus šildymui, tai buvo neįmanoma. 
Mudvi vilkėjom megztiniais ir storais žieminiais paltais, todėl daž- 
nai žindyti buvo dar nepatogiau nei paprastai. Kol iš po daugybės 
sluoksnių iškasdavau krūtį, praslinkdavo kelios minutės, per ku- 
rias mažylė be paliovos rėkdavo. 

Briana užmigdavo ne ilgiau kaip dešimčiai minučių. Tad ir 
man nepavyko sumerkti akių. Kai ketvirtą valandą abi užsnūdom, 
po ketvirčio valandos mus pažadino krosnių meistras. Jis garsiai 
beldė į duris veržliarakčiu, kurio padėti ant žemės nesivargino. 

Viena ranka sūpuodama mažylę prie peties, kita ėmiau ruoš- 
ti vakarienę, akompanuojant spiegsmams į ausį ir įtūžio trenks- 
mams iš rūsio. 

- Nieko nepažadu, ponia, tačiau dabar šildymas kol kas veikia. 

Ūmai išdygęs krosnių meistras nuo raukšlėtos kaktos šluostėsi 
tepalų dėmę. Jis pasilenkė apžiūrėti Brianos, kuri daugmaž ramiai 
gulėjo man ant peties, garsiai čiulpdama nykštį. 

- Ar tas nykštys skanus, meilute? - paklausė jis. - Nepatarti- 
na kūdikiams leisti žįsti savo nykščio, - paaiškino man atsitiesda- 
mas. - Išdygs kreivi dantys, paskui reikės kabių. 

- Nejaugi? - iškošiau pro dantis. - Kiek jums skolinga? 

Po pusvalandžio keptuve dryksojo višta, prikimšta ir aplaisty- 
ta, traiškytų česnakų, rozmarinų šakelių ir citrinų žievelių garbanų 
apsupty. Skubiai išspausiu citrinos sultis ant sviestu išteptos odos ir 
pašausiu vištą į orkaitę, tada mudvi su Briana apsirengsim. Virtu- 
vė atrodė taip, lyg į ją būtų įsilaužęs netikša vagis: spintelės atla- 
potos, o maisto ruošimo reikmenys išblaškyti ant visų horizontalių 
paviršių. Užtrenkiau kelių spintelių dureles, o paskui - ir virtuvės 
duris, vildamasi, kad uždarytos durys neįleis ponios Hinčklif, net 
jeigu geroms manieroms nepavyktų jos sulaikyti. 

Frenkas buvo nupirkęs Brianai naują rausvą suknytę. Ji atrodė 
graži, bet aš įtariai apžiūrėjau nėrinius palei kaklą. Vis dėlto jie 
buvo dailūs, nors ir šiurkštūs. 

- Gerai, pamėginsim, - tariau. - Tėčiui patiks, kad gražiai 
atrodysi. Tik nemėgink jų apvemti, a? 

Briana atsakė užsimerkdama, įsitempdama ir suniurnėdama, 
mat kaip tik išstenėjo dar daugiau gleivių. 

- Ak, puikumėlis! - nuoširdžiai pagyriau ją. 

Taigi teks perkloti lovelės paklodę, tačiau išbėrimas nebeturė- 
tų plisti. Netvarka pasirūpinta, vystyklas jau pakeistas. Išpurčiau 
rausvą suknytę, tada prieš vilkdama ją per galvytę nuo veidelio 
kruopščiai nušluosčiau snarglius ir seiles. Briana man sumirksėjo ir 
gundomai sugurguliavo, mosuodama kumšteliais it vėjo malūnėlis. 

Paslaugiai palenkiau galvą ir ištariau „Pfffft!“ jai į bambą. Bria- 
na ėmė rangytis ir džiugiai guguoti. Tai pakartojus kelis kartus, pra- 
sidėjo stropus darbas stengiantis įsprausti ją į rausvąją suknelę. 

Taip valkstytis Brianai labai nepatiko. Kai suknelę užmoviau 
jai per galvą, ji ėmė prieštarauti, o putlias rankytes sugrūdus į 
pūstas rankoves atlošė galvą ir veriamai suspigo. 

— Kas nutiko? - išsigandusi paklausiau. Iki šiol man buvo 
pažįstami visi jos riksmai, supratau, ką dauguma reiškia, bet šis 
buvo negirdėtas, kupinas baimės ir skausmo. - Kas yra, mieloji? 

Ji jau klykė visa gerkle, per veidelį ritosi ašaros. Kaip paklai- 
kusi apverčiau dukrelę ir paplekšnojau per nugarytę, manydama, 
kad ūmai nuvėrė dieglys, bet ji nebuvo susirietusi iš skausmo. Ji 
smarkiai priešinosi, spurdėjo, o kai paguldžiau ant nugaros, ke- 
tindama imti ant rankų, pamačiau ilgą raudoną brūkšnį, einantį 
švelnia vidine jos mostaguojančios rankytės puse. Suknytėje buvo 
likęs smeigtukas - jis ir įdrėskė odą, kai tempiau rankovę. 

- Ak, mažyle! Ak, atleisk! Mamytė labai atsiprašo! 

Kol suradau ir ištraukiau duriantį smeigtuką, man veidu pa- 
biro ašaros. Prisispaudusi Brianą prie peties, glosčiau ir raminau, 
stengdamasi nuslopinti panišką savo kaltę. Žinoma, visai nenorė- 
jau jos sužeisti, bet ji to nesuprato. 

- Ak, brangioji, - murmėjau. - Dabar viskas gerai. Taip, ma- 
mytė tave myli, viskas puiku. | 

Kodėl man nešovė į galvą pirmiausia patikrinti, ar suknelė- 
je nėra smeigtukų? Tiesą sakant, koks beprotis pakuoja vaikiškus 

drabužėlius su aštriais smeigtukais? Draskoma įtūžio ir sielvarto, 
apvilkau Brianą suknele, nušluosčiau šlapią smakriuką ir nusine- 
šiau į miegamąjį. Ten paguldžiau ant dvigulės savo lovos ir greito- 
siomis užsisegiau padorų sijoną, įsinėriau į švarią palaidinę. 

Maunantis kojines, sučirškė durų skambutis. Ant vieno kulno 
žiojėjo skylė, bet nebebuvo ką daryti. Sugrūdau kojas į krokodilo 
odos batelius, stvėriau Brianą ir puoliau atidaryti durų. 

Grįžo Frenkas, taip apsikrovęs paketais, kad negalėjo išsitrauk- 
ti rakto. Beveik visus paėmiau iš jo viena ranka ir suverčiau ant 
prieškambario stalo. 

- Ar vakarienė jau paruošta, brangioji? Nupirkau naują stal- 
tiesę ir servetėlių - pamaniau, mūsiškės truputį nutriušusios. Ir, 
žinoma, vyno. 

Jis šypsodamas kilstelėjo butelį, paskui pasilenkė, norėdamas 
įdėmiai mane apžiūrėti, ir jo šypsena dingo. Nepritariamas žvilgs- 
nis nukeliavo nuo susivėlusių plaukų iki palaidinės, ką tik išteptos 
atpiltu pienu. 

- Dievuliau, Klere, - tarė. - Ar negalėtum mažumėlę susi- 
tvarkyti? Na, nesakau, kad visą dieną namie daugiau neturėjai ką 
veikti, bet ar negalėjai skirti kelių minučių... 

- Ne, - gana garsiai atšoviau. Įbrukau jam į rankas Briang, kuri 
vėl verkšleno, irzli ir nusikamavusi. - Ne, - pakartojau ir iš nesiprie- 
šinančios rankos paėmiau butelį vyno. - NE! - surikau, treptelėda- 
ma koja. Plačiai užsimojau buteliu, bet Frenkas šastelėjo į šoną, ir 
aš pataikiau į durų staktą. Rausvai violetiniai božolė purslai ištiško 
pro tarpdurį, o prieškambario šviesoje sutvisko stiklo šukės. 

Nudaužtą butelį įbedusi į azalijas, be palto išlėkiau laukan, 
nubėgau taku ir panirau į ledinį rūką. Tako gale prasilenkiau su 
apstulbusiais Hinčklifais, kurie atėjo pusvalandžiu anksčiau, tur- 
būt vildamiesi mane užklupti namie apsikuitusią. Vyliausi, kad 
vakarienė jiems patiks. 


Važiavau be jokio tikslo per rūką, automobilio šildytuvui pu- 
čiant į kojas, kol ėmė sekti degalai. Grįžti namo neketinau - dar 
ne. Gal užsukti į kiaurą naktį veikiančią kavinę? Paskui sumojau, 

kad šiandien - penktadienio vakaras ir artėja vidurnaktis. Kad 
ir kaip ten būtų, yra vieta, kur galiu apsilankyti. Pasukau atgal į 
mūsų priemiestį, Šv. Finbaro bažnyčios link. 

Šią valandą koplyčia buvo užrakinta, saugantis vandalų ir va- 
gių. Vėlyviems maldininkams buvo skirtas užraktas su mygtukais, 
įtaisytas po durų rankena. Jame penki mygtukai buvo sunumeruo- 
ti nuo vieno iki penkių. Tris suspaudus tam tikru deriniu, užraktas 
atšokdavo ir teisėtai įleisdavo vidun. 

Koplyčios gale tyliai prislinkau prie žurnalo, padėto šv. Finba- 
rui prie kojų, užrašyti, kada atėjau. 

- Šv. Finbaras? - nepatikliai paklausė Frenkas. - Tokio šven- 
tojo nėra. Negali būti. 

- Yra, - atsakiau su pasitenkinimo gaidele. - Airių vyskupas, 
gyvenęs dvyliktame amžiuje. 

— Ak, airių, - abejingai tarė Frenkas. - Tada aišku. Bet vieno 
dalyko nesuprantu, - pasakė, stengdamasis būti taktiškas, - na... 
kodėl? 

— Kodėl kas? 

- Kodėl vis dalyvauji toje nepaliaujamojoje adoracijoje? Juk 
niekada nebuvai, švelniai tariant, labai dievota, kaip ir aš. Ir juk 
neini į mišias, kiekvieną savaitę tėvas Begsas manęs teiraujasi, 
kur tu. 14 

Papurčiau galvą. 

- Iš tikrųjų negaliu pasakyti, Frenkai. Tik kažkas... Man to rei- 
kia. - Pažvelgiau į jį, neįstengdama deramai paaiškinti. - Tenai... 
tokia ramybė, - galop pabaigiau. 

Jis prasižiojo, tarsi norėdamas dar kažką pridurti, bet paskui 
nusigręžė, kratydamas galvą. 

Čia tikrai buvo ramu. Automobilių aikštelė prie bažnyčios ply- 
tėjo tuščia, tik po arkos žibintais anonimiškai juoda spalva tviskėjo 
vienintelis šią valandą budinčio adoruotojo automobilis. Įrašiusi 
savo pavardę į žurnalą, nužingsniavau į bažnyčios priekį ir tak- 
tiškai sukosėdama be šiurkščios tiesioginės kalbos įsbėjau vienuo- 
liktos valandos adoruotoją apie savo atėjimą. Atsiklaupiau už jo, 
stambaus sudėjimo vyro, vilkinčio geltona neperpučiama striuke. 

Netrukus jis atsistojo, priklaupė prieš altorių, apsisuko ir nupėdino 
prie durų, dar linktelėjo, kai ėjo pro šalį. 

Girgžtelėjusios durys užsitrenkė, ir aš likau viena su Švenčiau- 
siuoju Sakramentu nuostabioje auksinėje spinduliuojančios saulės 
pavidalo monstrancijoje ant altoriaus. Ten degė ir dvi didelės žva- 
kės. Glotnios ir baltos, jos ramiai, nebliksėdamos liepsnojo tykiame 
ore. Trumpam užsimerkiau, įsiklausydama į tylą. 

Visa, kas įvyko per dieną, sūkuriavo galvoje daugybe padrikų 
minčių ir jausmų. Be palto krėtė drebulys, nes sušalau, eidama 
trumpą kelią per automobilių aikštelę, tačiau pamažu į mane vėl 
ėmė plūsti šiluma, ir sugniaužtos rankos skraite atsipalaidavo. 

Galų gale, kaip ir dažniausiai čia nutikdavo, lioviausi galvoti. 
Nežinojau, ar amžinybės akivaizdoje sustojo laikas, ar tik buvo pa- 
kirtęs didžiulis nuovargis. Bet kaltė Frenkui apmažo, skausmingas 
sielvartas dėl Džeimio nuslopo, net nuolatinė atkakli motinystės kova, 
gožianti jausmus, nusilpo iki foninio triukšmo, ne garsesnio už lėtą 
mano širdies plakimą, lygų ir raminantį tamsioje, tykioje koplyčioje. 

- O Dieve, - sušnabždėjau, - patikiu tavo malonei tavo tarno 
Džeimso sielą. - Ir savąją, tylomis pridūriau. Ir savąją. 

Sėdėjau tenai nekrutėdama, spoksodama į virpančią žvakių 
šviesą auksiniame monstrancijos paviršiuje, kol už manęs šoninė- 
je navoje pasigirdo tylūs kito adoruotojo žingsniai ir juos palydė- 
jo garsus girgždesys, kai jis atsiklaupė prieš altorių. Adoruotojai 
keičiasi kas valandą, dieną ir naktį. Švenčiausiasis Sakramentas 
niekada nebūna vienas. 

Pabuvau dar kelias minutes, paskui išsliuogiau iš klaupto ir 
nusilenkiau prieš altorių. Artėdama prie koplyčios galo, paskuti- 
nėje eilėje pamačiau siluetą, klojamą šv. Antano skulptūros šešė- 
lio. Man artinantis žmogysta sukrutėjo, atsistojo ir žengė į šoninę 
navą pasitikti manęs. 

— Ką čia veiki? - sušnypščiau. 

Frenkas linktelėjo į naują adoruotoją, jau klūpantį ir pasken- 
dusį apmąstymuose. Paėmęs mane už alkūnės, išvedė laukan. 

Palaukiau, kol už mūsų užsivėrė koplyčios durys, tada atsi- 
traukiau ir atsigręžiau į jį. 

- Ką tai reiškia? - piktai paklausiau. - Kodėl mane per- 
sekioji? 

- Nerimavau dėl tavęs. - Jis mostelėjo į tuščią automobilių 
aikštelę, kurioje mano mažulytį fordą tarsi globojo didžiulis jo 
biuikas. - Šioje miesto dalyje moteriai vaikštinėti vienai tokią vė- 
ligą naktį pavojinga. Atvažiavau parlydėti tavęs namo. Tik tiek. 

Jis neužsiminė apie Hinčklifus nei vakarienę. Mano suirzimas 
kiek apmalšo. 

- Ak, - pratariau. - O kur padėjai Briano? 

- Paprašiau kaimynės, senosios ponios Munsing, atidžiai klau- 
sytis, jeigu mažylė pravirktų. Bet ji, regis, miega kaip užmušta, 
kažin ar prabus. Važiuojam, lauke šalta. 

Iš tikrųjų buvo žvarbu; ledinis vėjas, pučiantis nuo įlankos, 
vyniojosi baltomis garbanomis apie lankinių lempų stulpus, ir aš, 
vilkinti tik plona palaidine, suvirpėjau. 

- Taigi susitiksim namie, - pasakiau. 

Kai įėjau pasižiūrėti Brianos, mane apglėbė jos kambario ši- 
lumos rankos. Mažylė miegojo, bet neramiai, rausva jos galvytė 
blaškėsi į šonus, burna čiaupstėsi it žiopčiojančios žuvies. 

- Ji alkana, - sušnabždėjau Frenkui, kuris, atslinkęs įkandin, 
palinko man virš peties ir meiliai žiūrėjo į kūdikį. - Prieš gulda- 
masi geriau ją pamaitinsiu ir ji ilgiau pamiegos rytą. 

- Atnešiu tau karštimo, - tarė jis ir pro duris nėrė į virtuvę, 0 
aš paėmiau susnūdusį, šiltą gumulėlį. 


Ji ištuštino tik vieną krūtį, bet jau buvo soti. Suglebusi bur- 
nytė lėtai atsitraukė nuo spenelio su pieno apvadu, ir pūkuota 
galvelė sunkiai nulinko man ant rankos. Joks švelnus purtymas 
ar šaukimas vardu nebūtų jos prižadinęs, kad žįstų kitą krūtį, to- 
dėl, galų gale netekusi vilties, paguldžiau ją į lovelę ir tol švelniai 
glosčiau nugarą, kol nuo pagalvės pasigirdo silpnas, patenkintas 
raugulys, o paskui - mieguistas visiškai pasisotinusio kūdikio 
kvėpavimas. 

- Miegos kiaurą naktį, ar ne? 

Frenkas užtempė ant mažylės antklodėlę su geltonais zuikučiais. 

- Taip. 

Susmukau į supamąjį krėslą, buvau taip išsekusi protiškai ir 
fiziškai, kad nebeturėjau jėgų iš jo atsikelti. Frenkas atsistojo prie 
manęs ir švelniai uždėjo ranką ant peties. 

- Taigi jis miręs? - atsargiai paklausė. 

Juk jau sakiau, buvau beprasižiojanti, bet susilaikiau, susi- 
čiaupiau ir tik linktelėjau, pamažu supdamasi, įbedusi žvilgsnį į 
tamsią lovelę ir mažytę jos įnamę. 

Dešinė krūtis vis dar buvo skausmingai išburkusi nuo pieno. 
Nesvarbu, kad buvau labai pavargusi, bet neužmigsiu, kol iš jos 
nenutrauksiu pieno. Išleidusi nuolankaus susitaikymo su tokia pa- 
dėtimi atodūsį, ištiesiau ranką prie pientraukio, nedailaus ir keisto 
guminio prietaiso. Juo naudotis buvo neoru ir nepatogu, bet vis 
geriau, nei atsibusti po valandos nuo plėšančio skausmo, permir- 
kus besisunkiančiu pienu. 

Pamojau Frenkui, kad išeitų. 

- Drožk. Užtruksiu tik kelias minutes, bet turiu... 

Užuot išėjęs ar atsakęs, jis ištraukė pientraukį man iš rankos 
ir padėjo ant stalo. Krutėdama tarsi be jo valios, be jo nurodymo, 
Frenko ranka iš lėto atkeliavo šiltu tamsiu vaiko kambario oru ir 
švelniai apglėbė išpampusią krūtį. 

Jo galva palinko, lūpos atsargiai suėmė spenelį. Sudejavau, jaus- 
dama kiek skausmingą pieno, tekančio siaurais latakais, dilgsėjimą. 
Uždėjau ranką jam ant pakaušio ir prisitraukiau artėliau. 

- Stipriau, - sušnabždėjau. 

Jo burna spūsčiojo minkštai, švelniai, toli gražu ne taip, kaip 
negailestingos kietos kūdikio dantenos be dantų, kurios įsikibdavo 
kaip žiauri mirtis, reikalaudamos ir žįsdamos, o atsakas į jų go- 
dulį būdavo tučtuojau ištrykštantis sraunus fontanas. 

Frenkas atsiklaupė prieš mane, jo burna maldaute maldavo. 
Pagalvojau, ar taip jaučiasi Dievas, regėdamas adoruotojus, par- 
puolusius Jam po kojomis, ar ir Jis prisipildo švelnumo ir gailesčio? 
Mane buvo apgaubusi nuovargio miglelė, todėl atrodė, kad viskas 
vyksta labai lėtai, tarsi mudu būtume po vandeniu. Frenko ran- 
kos judėjo pamažu it jūrų dumbliai, linguojantys pasroviui, slinko 

mano kūnu, švelniai lytėjo lyg braukiantys laminarijų lapai, pa- 
kėlė mane su bangos jėga ir paguldė ant vaiko kambario kilimėlio 
kranto. Užsimerkiau ir leidausi nunešama potvynio. 


Priekinės seno pastoriaus namo durys atsivėrė, girgždant 
surūdijusiems vyriams, pranešdamos, kad grįžo Briana Randal. 
Rodžeris išsyk pašoko ant kojų ir nulėkė į prieškambarį, suvilio- 
tas merginų balsų. 

- Svarą aukščiausios rūšies sviesto, juk liepei man tokio pa- 
prašyti, ir aš paprašiau, bet vis svarsčiau, ar yra toks daiktas kaip 
antros rūšies arba prasčiausias sviestas... 

Juokdamasi ir šnekėdama Briana padavinėjo paketėlius 
Fionai. 

- Aha, jeigu ėmei iš to nedorėlio Viklovo, tikriausiai sviestas 
prasčiausios rūšies, nesvarbu, ką senis sako, - pertraukė ją Fio- 
na. - Oi, kaip gerai, turim cinamono! Tai iškepsiu sklindžių su 
cinamonu, gal ateitum pažiūrėt, kaip juos kepu? 

- Taip, bet pirmiausia noriu vakarienės. Mirštu iš bado! - 
Briana buvo pasistiebusi ant pirštų galų ir viltingai uodė virtuvės 
kryptimi. - Ką valgysim? Hagį? 

- Hagį! Vaje, kvailute sasenach, iš kur imsi pavasarį hagio! 
Paragausi jo rudenį, kai bus pjaunamos avys. 

- Aš - sasenach? 

Tas vardas Brianą, regis, pradžiugino. 

- Žinoma, kad taip, kvailut. Bet vis viena man patinki. 

Fiona nusijuokė žiūrėdama į Brianą, kuri virš mažutės škotės 
stūksojo kone per pėdą. Fiona buvo devyniolikos, žavi ir apkū- 
noka; šalia jos Briana, tvirtų kaulų ir ryškių bruožų, panėšėjo į 
viduramžių drožinį. Ilga tiesia nosimi ir ilgais plaukais, po stikli- 
niu šviestuvo gaubtu žvilgančiais raudonu auksu, - atrodė tarsi 
nužengusi iš rankraščio miniatiūros, ir tokia gyva, kad jos nebu- 
vo pakeitęs net tūkstantis metų. 

Ūmai Rodžeris susivokė, kad greta jo stovi Klerė Randal. Ji 
žiūrėjo į dukterį, o jos veide buvo sumišę meilė, pasididžiavimas 

ir dar kažkas - gal prisiminimai? Kiek sukrėstas, jis sumojo, kad 
Džeimis Freizeris buvo ne tik įspūdingo ūgio ir raudonais vi- 
kingo plaukais, kuriuos paveldėjo jo duktė, bet turbūt ir visiškai 
tokios pat laikysenos. 

Tai nuostabu, pagalvojo jis. Ji nedarydavo ir nesakydavo nie- 
ko, kas neįprasta, bet vis dėlto neabejotinai traukė žmones. Kone 
magnetinė Brianos trauka visus viliojo į švytinčią orbitą. 

Traukė ir jį. Briana atsigręžė ir jam nusišypsojo, o jis, neju- 
čiomis pajudėjęs, susizgribo atsidūręs taip arti jos, kad net matė 
blankias strazdanas ant skruostikaulių ir užuodė pypkės tabako 
kvapą, įsigėrusį į plaukus, jai vaikštinėjant po parduotuves. 

— Sveika, - šyptelėjo jis. - Kaip pasisekė Klanų kontoroje, o 
gal turėjai pernelyg daug pavedimų, virtusi Fionos juodadarbe? 

— Juodadarbe? - Brianos akys iš linksmumo virto mėlynais 
trikampėliais. - Juodadarbe? Iš pradžių aš sasenach, o dabar jau 
juodadarbė. Kaip jūs, škotai, vadinat žmones, kai stengiatės būti 
malonūs? 

- Brrrrangioji, - atsakė perdėtai tardamas r ir prajuokino abi 
merginas. | 

— Urzgi kaip sugižęs škotų terjeras, - įsiterpė Klerė. - Bri, ar 
ką nors radai Aukštumų klanų bibliotekoje? 

- Daug ko radau, - atsakė Briana, rausdamasi po šūsnį fo- 
tokopijų, kurias buvo paskleidusi ant prieškambario stalo. - Kol 
jie darė kopijas, daugelį spėjau perskaityti. Šita įdomiausia. - Iš 
krūvos ištraukusi lapą, padavė Rodžeriui. 

Tai buvo knygos apie Aukštumų legendas ištrauka, pavadinta 
„Statinaitės Šuolis“. 

— Legendos? - nustebo Klerė, spoksodama jam per petį. — 
Argi to ieškom? 

— Galbūt. - Rodžeris atidžiai skaitė lapą, todėl kalbėjo išsi- 
blaškęs, jo dėmesys buvo nukrypęs. - Nuo tada, kai gyvuoja Ško- 
tijos Aukštumos, beveik visa jų istorija buvo sakytinė, maždaug 
iki devyniolikto amžiaus vidurio. Tada mažai skyrėsi pasakojimai 
apie tikrus žmones, istorines figūras ir mitines būtybes, tokias 
kaip vandens arkliai ar šmėklos, ar senovės žmonių darbus. Juos 

užrašinėję mokslininkai dažnai nelabai žinodavo, su kuo turi rei- 
kalą. Kartais tai būdavo faktų ir mitų derinys, kartais galėdavai 
nuspėti, kad pasakojama apie tikrą istorinį įvykį. Pavyzdžiui, ši- 
tas, - jis padavė lapą Klerei, - skamba tikroviškai. Jame minimas 
tikras uolų darinio Aukštumose pavadinimas. 

Klerė užsikišo plaukus už ausies, palenkė galvą ir ėmė skaityti, 
prisimerkusi blausioje šviesoje, kurią skleidė gaubtas paluby. Fio- 
nai, pratusiai prie suplėkusių popierių ir nuobodžių istorijų, pasi- 
darė visai neįdomu, ir ji prapuolė virtuvėje ruošti vakarienės. 

- „Statinaitės Šuolis“, - perskaitė Klerė. - Šis neįprastas da- 
rinys, stūksantis tolėliau virš upelio, pavadintas pagal pasakojimą 
apie jakobitų dvarininką ir jo tarną. Dvarininkas, vienas iš kelių 
laimingųjų, kuriems pavyko ištrūkti iš Kulodeno siaubų, sunkiai 
nusigavo iki namų, bet buvo priverstas beveik septynerius metus 
slapstytis oloje savo žemėse, kol anglai krėtė Aukštumas, ieškoda- 
mi pabėgusių Karolio Stiuarto šalininkų. Dvarininko nuomininkai 
ištikimai saugojo paslaptį, atnešdavo jam į slėptuvę maisto ir bū- 
tiniausių daiktų. Jie visada buvo atsargūs ir besislapstantį šeimi- 
ninką vadindavo Rusvakepuriu, kad neišduotų jo anglų sargybai, 
kuri dažnai šmaižiodavo po tą kraštą. 

Vieną dieną berniukas gabeno statinaitę elio keliu, kuris vedė 
į šeimininko olą, ir susidūrė su anglų dragūnų būriu. Jis narsiai 
tylėjo, neatsakinėjo į kareivių klausimus ir neatidavė savo gero, 
todėl ant jo puolė vienas dragūnas, ir berniukas išmetė statinaitę, 
o ta pasišokinėdama nuriedėjo nuo stačios kalvos ir įkrito į upelį 
apačioje. 

Klerė atplėšė akis nuo popieriaus ir, kilstelėjusi antakius, su- 
žiuro į dukterį. 

— Kodėl šis padavimas? Mes žinom... arba manom, kad 
žinom, - pasitaisė ji ir kreivai šyptelėdama linktelėjo Rodže- 
riui, - kad Džeimis pabėgo iš Kulodeno, bet pasprukti pavyko 
ir daugeliui kitų. Kodėl tau atrodo, kad tas dvarininkas galėjo 
būti Džeimis? 

— Aišku, dėl Rusvakepurio, - atsakė Briana, tarsi nustebinta, 
kad mama dar klausia. 

- Ką? - Rodžeris suglumęs pažvelgė į ją. - Na, ir kuo čia 
dėtas Rusvakepuris? 

Briana atsakydama sugriebė savo tankių plaukų sruogą ir pa- 
makalavo jam po nosimi. 

- Rusvakepuris! - nekantriai išdrožė. - Rusva kepurė, ar ne 
taip? Jis nuolat nešiojo kepurę, nes kas nors galėjo atpažinti jo 
plaukus! Juk tu sakei, kad anglai jį vadino Raudonuoju Džei- 
miu. Jie žinojo, kad jis raudonplaukis, taigi reikėjo tuos plaukus 
slėpti! 

Rodžeris be žado vėpsojo į ją. Brianos plaukai, gyvai liepsno- 
dami, buvo pasklidę ant pečių. 

— Gal tu ir teisi, - pratarė Klerė. Kai žvelgė į dukterį, jos akys 
žibėjo iš jaudulio. - Jie panašūs į tavo -- Džeimio plaukai buvo 
kaip tavieji, Bri. 

Ji ištiesė ranką ir švelniai paglostė Brianos plaukus. Merginos 
veidas sušvelnėjo, kai ji dirstelėjo į mamą. 

- Žinau, - pasakė Briana. - Skaitydama apie tai galvojau, mė- 
ginau jį įsivaizduoti. - Ji nutilo ir atsikrenkštė, tarytum kas kliūtų 
gerklėje. - Regėjau jį besislapstantį viržyne, saulei atsispindint 
plaukuose. Minėjai, jis buvo paskelbtas už įstatymo ribų, tai... tai 
man dingtelėjo, kad turbūt puikiai žinojo... kaip slėptis. Jei anglai 
mėgino jį nužudyti, - tyliai baigė šneką. 

— Tiesa, - skubiai tarė Rodžeris, norėdamas išsklaidyti šešėlį 
Brianos akyse. - Nuostabi prielaida, gal dar truputį patriūsėję 
galėsim tai patvirtinti. Jei žemėlapyje rasim Statinaitės Šuolį... 

- Ir kokia vėpla mane laikai? - su panieka tarė Briana. - Pa- 
galvojau apie tai. - Šešėlis išnyko, vietoj jo atsirado pasididžiavi- 
mo savimi mina. - Todėl ir gerokai susivėlinau - liepiau tarnau- 
tojui sutempti visus Aukštumų žemėlapius, kokius tik turi. 

Iš krūvos ji ištraukė kitą fotokopiją ir pergalingai dūrė pirštu 
netoli viršutinio krašto. 

— Matot? Jis toks mažytis, kad pažymėtas ne visuose žemė- 
lapiuose, bet šiame yra. Štai čia - Broch Mordos kaimas, ku- 
ris, pasak mamos, įsikūręs netoli Lalibrocho dvaro, o ten... - jos 
pirštas pasislinko per ketvirtį colio ir parodė į mikroskopišką 

žymę, - matot? - pakartojo. - Jis grįžo į savo dvarą - Lalibro- 
chą - ir tenai pasislėpė. 

- Po ranka neturiu didinamojo stiklo, todėl patikėsiu tavi- 
mi, kad ten parašyta „Statinaitės Šuolis“, — atsitiesdamas pasakė ' 
Rodžeris ir dirstelėjo į Brianą. - Sveikinu. Manau, radai jį... bent 
iš dalies. 

Briana nusišypsojo, akys įtartinai blizgėjo. 

— Taip, - tyliai pasakė ir švelniai pirštu palietė du popieriaus 
lapus. - Savo tėvą. 

Klerė suspaudė dukteriai ranką. 

— Paveldėjai tėvo plaukus, bet malonu, kad iš mamos gavai 
protą, - nusišypsojo ji. - Eime, atšvęsime tavo atradimą valgy- 
dami Fionos vakarienę. 

— Šauniai padirbėjai, - pagyrė Rodžeris Brianą, jiems sekant 
įkandin Klerės į valgomąjį. Jo ranka lengvai apsivijo jos lieme- 
nį. - Turėtum didžiuotis savimi. 

— Ačiū, - padėkojo ji šyptelėdama, bet veik tučtuojau jos lū- 
pos vėl susičiaupė užplūdus liūdnoms mintims. 

— Kas yra? - tyliai pasiteiravo Rodžeris, stabtelėjęs korido- 
riuje. - Kas nors negerai? 

— Ne, iš tikrųjų ne. - Briana atsigręžė į jį, tarp rusvų antakių 
buvo įsirėžusi nedidelė raukšlelė. - Tik... tik galvojau, bandžiau 
įsivaizduoti. Kaip jis jautėsi? Septynerius metus gyvendamas 
urve? Ir kas jam nutiko paskui? 

Impulso pagautas, Rodžeris pasilenkė ir švelniai pakštelėjo 
jai tarp antakių. 

— Nežinau, mieloji, - atsakė jis. - Bet gal mes išsiaiškinsim. 


ANTRA DALIS 


Lalibrochas 


4 


Rusvakepuris 


Lalibrochas, 1752 m. lapkritis 


JIS ATEIDAVO Į NAMĄ nusiskusti vienąsyk per mėnesį, kai 
kuris iš berniukų atnešdavo žinią, kad saugu. Visada naktį, tyliai 
sėlindavo per tamsą it lapė. Jam atrodydavo, kad būtina bent šiek 
tiek prisiliesti prie civilizacijos. 

“Lyg šešėlis įslinkdavo pro virtuvės duris, ten jį pasitikdavo 
Ijano šypsena arba sesers bučinys, ir jis pajusdavo, kad permaina 
prasideda. Ant stalo jam būdavo pastatytas dubuo karšto van- 
dens, padėtas ką tik išgaląstas skustuvas ir tai, kas atstojo skuti- 
mosi muilą. Retsykiais gaudavo tikro muilo, jeigu jo atsiųsdavo iš 
Prancūzijos pusbrolis Džaredas, bet dažniau tenkindavosi pusiau 
išlydytu lajumi, sumaišytu su pelenų šarmu, kuris ėsdavo akis. 

Ta permaina prasidėdavo, vos užuosdavo virtuvės kvapą, la- 
bai stiprų, sodrų ir troškų, palyginti su gaiviais vėjo lengvumo 
ežero, viržyno ir miško kvapais, bet vėl pasijusdavo žmogumi tik 
po skutimosi ritualo. 

Jie išmoko nesitikėti jį prabilsiant, kol nebaigs skustis; mė- 
nesį ištūnojus vienatvėje būdavo sunku tarti žodžius. Ir ne to- 
dėl, kad jis negalėdavo ko sugalvoti, o labiau todėl, kad žodžiai 
būdavo užkimšę gerklę ir grumdavosi tarpusavy, norėdami išsi- 
veržti per trumpą laiką, kurio tik tiek turėjo. Tų kelių minučių 
reikėdavo kruopščiai jiems parinkti ir nuspręsti, ką pirmiausia 
pasakyti ir kam. 

Jam knietėdavo išgirsti naujienas ir paklausinėti apie anglų 
sargybinius apylinkėse, politiką, suėmimus, teismus Londone ir 
Edinburge. Bet tai galėdavo palaukti. Verčiau su Ijanu sušnekda- 
vo apie dvarą, su Džene - apie vaikus. Jei negrėsdavo pavojus, 

žemyn būdavo atvedami vaikai pasisveikinti su dėde, jie užsi- 
miegoję apkabindavo jį, apšlerpdavo šlapiais bučiniais ir svirdu- 
liuodami grįždavo į lovas. 

- Netrukus jis suvyriškės, - užvedė jis kalbą, kai atėjo rugsėjį, 
linktelėjęs į vyriausią Dženės sūnų, savo bendravardį. 

Dešimtmetis įsitempęs sėdėjo prie stalo, labai sąmoningai 
suvokdamas savo laikinų namo šeimininko pareigų garbingumą 
ir orumą. 

— Kurgi ne, man telieka sukt galvą vien dėl kito žmogaus, - 
kandžiai atsakė sesuo, bet praeidama palietė sūnui petį su pasi- 
didžiavimu, paneigiančiu žodžius. 

— Ar kas girdėti iš Ijano? 

Jo svainis prieš tris savaites buvo ketvirtą kartą suimtas ir 
išvežtas į Invernesą kaip įtariamas jakobitų šalininkas. 

Dženė papurtė galvą ir, atnešusi uždengtą indą, pastatė prieš 
jį. Iš pradurtos plutelės pakilo sodrus kurapkų pyrago kvapas, ir 
jam taip ištįso seilė, kad turėjo nuryti prieš prabildamas. 

— Nėra ko nerimauti, - pasakė Dženė, šaukštu dėdama jam 
į lėkštę pyrago. Jos balsas buvo ramus, bet raukšlelė tarp anta- 
kių pagilėjusi. - Pasiunčiau Fergiusą, kad parodytų jiems aktą, 
leidžiantį teisėtai valdyti nuosavybę, ir Ijano atleidimo iš pulko 
dokumentą. Jie vėl sugrąžins jį namo, kai sužinos, kad jis nėra 
Lalibrocho šeimininkas ir kad jį kamuodami nieko nepeš. - Me- 
tusi žvilgsnį į sūnų, moteris paėmė ąsotį elio. - Jiems bus keblu 
įrodyti, kad berniukas - išdavikas. 

Jos balsas buvo niūrus, bet su pasitenkinimo gaidelėmis, įsi- 
vaizduojant, kaip sutrinka anglų teismas. Lietaus aptaškytas teisėto 
nuosavybės valdymo dokumentas, patvirtinantis, kad Lalibrocho 
nuosavybės teisė iš vyresniojo Džeimso pereina jaunesniajam, jau 
šmėžavo teisme ir kiekvienąsyk sužlugdydavo karaliaus siekį kon- 
fiskuoti dvarą kaip jakobito išdaviko nekilnojamąjį turtą. 

Kai jis išeidavo, imdavo nykti tas plonas apgaulingas žmo- 
niškumo kiautas, sulig kiekvienu žingsniu tolstant nuo namo, 
vis labiau tirpdavo. Kartais jis išlaikydavo šilumos ir šeimos iliu- 
ziją visą kelią iki urvo, kuriame slapstėsi, o kartais ji dingdavo 

beveik išsyk, nuplėšta žvarbaus vėjo, dvokiančio ir aitriai įkvi- 
pusio degėsiais. 

Anapus aukštutinio lauko anglai sudegino tris ūkelius. Ištem- 
pė Hugą Kirbį ir Džeofą Murėjų iš jaukios vietos prie židinio ir 
nušovė ant namų slenksčio, nei apklausę, nei oficialiai kuo apkal- 
tinę. Jaunasis Džo Freizeris pabėgo įspėtas žmonos, kuri pamatė 
atjojant anglus, ir tris savaites gyveno su Džeimiu oloje, kol ka- 
reiviai išsinešdino iš apylinkių, kartu išsigabendami ir Ijaną. 


Spalį jis šnekėjosi su vyresniais vaikinais: Fergiusu, prancūzu, 
kurį ištraukė iš Paryžiaus viešnamio, ir Rebiu Maknabu, virtuvės 
darbininkės sūnumi, geriausiu Fergiuso draugu. 

Jis lėtai traukė skustuvą skruostu žemyn ir apie žandikaulį, 
tada nubraukė putotus ašmenis į dubens kraštą. Akies krašteliu 
pastebėjo šmėstelint Rebio Maknabo veide susižavėjimą ir pavy- 
dą. Grįžtelėjęs pamatė, kad trys berniukai - Rebis, Fergiusas ir 
jaunasis Džeimis - prasižioję įdėmiai vėpso į jį. 

- Ar nesat matę besiskutančio vyro? - paklausė kilstelėda- 
mas antakį. 

Rebis su Fergiusu susižvalgė, bet atsakyti užleido jaunajam 
Džeimiui, nominaliam dvaro šeimininkui. 

— Ak, na... taip, dėde, - tarė jis rausdamas. - Bet... t-turiu 
galvoje... - kiek užsikirto ir dar labiau išraudo. - Mano tėčio nėra 
namie, o kai ir būdavo, ne visada regėdavom jį skutantis, be to, 
po viso mėnesio ant jūsų veido, dėde, prižėlę šitiek plaukų, ir mes 
tik labai džiaugiamės jus vėl matydami, ir... 

Ūmai Džeimis sumojo, kad berniukams jis tikriausiai pana- 
šus į patį romantiškiausią herojų. Gyvena vienas urve, tamsoje 
išlenda pamedžioti, naktį nusileidžia žemyn ir išnyra iš rūko, 
purvinas, susivėlusiais plaukais, smarkiai apžėlęs rusva barzda. 
Taip, tokio amžiaus berniukams turbūt atrodo, kad būti nusikal- 
tėliu ir gyventi slapstantis viržyne, drėgname, šaltame, ankštame 
urve - puikiausias nuotykis. Penkiolikmetis, šešiolikmetis ir de- 
šimtmetis visai nesupranta, kas yra kaltė, niūri vienatvė, atsako- 
mybės našta, kurios negali palengvinti jokia veikla. 

Jie gal suvokia šidkią tokią baimę. Paėmimo į nelaisvę baimę, 
mirties baimę. Bet nevienumos, savo prigimties, beprotybės bai- 
mę. Ne nuolatinę, įsisenėjusią baimę, kaip juos visus paveiks jo 
buvimas, - jeigu jie ir būtų pagalvoję apie tokį pavojų, būtų jo 
nepaisę, lyg niekur nieko įsivaizduodami esą nemirtingi, o juk 
berniukai turi tokią teisę. 

- Na, gerai, - tarė jis, nerūpestingai nusisukdamas į veidrodį, 
kai jaunasis Džeimis sumikčiojo ir nutilo. - Vyras gimė liūdėti ir 
želdintis žandenas. Tai viena iš Adomo rykščių. 

- Adomo? - Fergiusas neslėpė sumišimo, o kiti mėgino ap- 
simesti, kad truputį nutuokia, apie ką šneka Džeimis. Iš prancū- 
ziuko Fergiuso niekas ir nesitikėjo, kad jis - visažinis. 

- Taigis. - Džeimis timptelėjo viršutinę lūpą ant dantų ir 
atsargiai nusiskuto panosę. - Pradžioje Dievas sukūrė vyrą. 
Adomo smakras buvo beplaukis kaip ir Ievos. Jų kūnai buvo 
glotnūs lyg naujagimių, - pridūrė, matydamas jaunojo Džei- 
mio akis šaudant į Rebio tarpkojį. Rebiui dar nežėlė barzda, bet 
blausiai tamsus pūkas virš viršutinės lūpos buvo užuomina, kad 
želmenys kalasi ir kitoj vietoj. - Bet kai angelas su liepsnojančiu 
kalaviju ištrėmė juos iš rojaus, vos išėjus pro vartus, ant Adomo 
smakro prasikalė ir suniežėjo šeriai. Nuo tada vyrus kamuoja 
prakeiksmas skustis. 

Paskutiniu brūkštelėjimu jis baigė gremžti smakrą ir teatra- 
liškai susiraukė prieš savo klausytojus. 

— O kaip kiti plaukai? - susidomėjo Rebis. - Juk nesiskutat 
tenai! 

Nuo tos minties jaunasis Džeimis sukrizeno ir vėl išraudo. 

- Ir puiku, - tarė vyresnysis jo bendravardis. - Reikėtų vel- 
nioniškai tvirtos rankos. Bet apsieitum be veidrodžio, - pridūrė 
skambant kikenimų chorui. 

— O moterys? - paklausė Fergiusas. Tariant „moterys“, jo bal- 
sas sukurkė lyg varlės kvarkuolės, ir aniedu vaikinukai prapliupo 
juoktis dar labiau. - Be abejonės, les filles ten taip pat želia plau- 
kai, bet jos jų neskuta, na, dažniausiai, - pridūrė, aiškiai prisi- 
mindamas ankstesnio savo gyvenimo viešnamyje vaizdus. 


SVETIMŠALĖ + SUGRĮŽIMAS 65 


Džeimis išgirdo sesers žingsnius, artėjančius koridoriumi. 

- Ak, joms tai nėra prakeiksmas, - tarė jis sužavėtai publi- 
kai, paėmė dubenį ir tvarkingai išpylė pro atvirą langą. - Dievas 
tai padovanojo moteriai, kad paguostų vyrą. Jei kada nors jums 
bus suteikta privilegija regėti moterį visa nuogybe, džentelme- 
nai, - pasakė žiūrėdamas per petį į duris ir paslaptingai pritil- 
dęs balsą, - pamatysite, kad plaukai ten auga strėlės pavidalu, 
ji rodo, suprantat, kelią, kad vargšas neišprusėlis vyras saugiai 
rastų namus. 

Jis išdidžiai nusisuko nuo kvatojančių ir prunkščiančių už 
nugaros vaikėzų, ir ūmai susigėdo, kai išvydo seserį, ateinančią 
koridoriumi lėta, krypuojančia netrukus gimdysiančios moters 
eisena. Ji pasidėjusi ant pūpsančio pilvo nešė padėklą su vaka- 
riene. Kaip jis galėjo ją šitaip pažeminti šiurkščiomis pašaipomis 
dėl trumpo sąmokslo su berniukais? 

— Tylos! - piktai sudraudė juos. 

Berniukai tučtuojau liovėsi krizenę ir suglumę įsispoksojo 
į jį. Džeimis pripuolęs paėmė padėklą iš Dženės ir padėjo ant 
stalo. 

Tai buvo valgis iš ožkienos ir bekono, ir jis pastebėjo, kad 
nuo kvapo liauname Fergiuso kakle šoktelėjo išsikišęs Adomo 
obuolys. Džeimis žinojo: geriausią maistą jie taupydavo jam - tai 
buvo nesunku suprasti, žiūrint į sumenkusius jų veidus. Atei- 
damas jis atnešdavo mėsos, kokios tik įstengdavo sumedžioti. 
Spąstais pagautų kiškių ar kurapkų, kartais sėjiko lizdą su kiau- 
šiniais, bet to niekada neužtekdavo namams, kurių svetingumas 
turėjo patenkinti ne tik šeimynykščių, bet ir nužudytų Kirbio ir 
Murėjaus šeimų reikmes. Bent jau iki pavasario jo nuomininkų 
našlės su vaikais turi glaustis čia, ir jis privalo kaip įmanydamas 
stengtis juos išmaitinti. 

— Taisykis šalia, - paprašė jis Dženės imdamas už rankos ir 
švelniai pasivedė ją sėstis greta ant suolo. 

Ji nustebo - buvo pratusi patarnauti, kai jis pasirodydavo, - 
bet patenkinta klestelėjo šalia. Buvo vėlu, ją lenkė nuovargis, po 
akimis jis matė tamsius ratilus. 

Džeimis labai ryžtingai atpjovė didžiulį mėsos gabalą ir pa- 
dėjo lėkštę prieš ją. 

— Bet viskas tau! - paprieštaravo Dženė. - Aš jau pavalgiau. 

— Per mažai, - pasakė jis. - Tau reikia gausiau maitintis, juk 
kūdikis pakeliui, - karštai pridūrė. 

Jeigu ji nevalgys dėl savęs, valgys dėl kūdikio. Dženė kiek pa- 
dvejojo, bet paskui nusišypsojo, paėmė šaukštą ir ėmė valgyti. 


Lapkritį šaltis smelkėsi pro plonus marškinius ir bridžius. Bet 
jam buvo nė motais, kai susikaupęs tykojo. Dangus niūrojo, bet 
buvo išmargintas baltų debesėlių, pro kuriuos skverbėsi nemažai 
mėnulio pilnaties šviesos. 

Ačiū Dievui, nelijo; per lietaus lašų tekšėjimą nieko negirdė- 
ti, o aitrus šlapių augalų dvelksmas gožia gyvūnų kvapus. Ilgus 
mėnesius gyvenant lauke, jo uoslė pasidarė aštri kone iki skaus- 
mo; kai įžengdavo į namą, kvapai jį veik parblokšdavo. 

Dar buvo per toli, kad užuostų elnio muskusą, bet ausys pa- 
gavo išdavikišką šnaresį, kai žvėris krustelėjo užuodęs jį. Elnias 
stovės lyg suakmenėjęs, dėdamasis vienu iš šešėlių, kurie po le- 
kiančiais debesimis ritosi kalvos šlaitu. 

Kaip įmanydamas lėčiau jis pasisuko į tą pusę, kur, kliaujan- 
tis klausa, stovėjo elnias. Rankos spaudė lanką, strėlė buvo prie 
templės. Kai elnias pasileis bėgti, jį gali patiesti ir vienas šūvis. 

Taip, štai! Širdis šoktelėjo iki gerklės išvydus aštrius tamsius 
ragus, kyšančius virš dygiakrūmio. Džeimis nusiramino, giliai 
įkvėpė ir žengė žingsnį pirmyn. 

Elnias pašokęs visada kurtinamai sudundėdavo, kad išgąs- 
dintų persekiotoją. Bet šis persekiotojas buvo pasiruošęs. Jis nei 
išsigando, nei nusivijo žvėrį, tik stovėjo kaip įbestas, žiūrėdamas 
išilgai strėlės koto, akimis sekdamas šuoliuojančio elnio kelią, 
vertindamas akimirką, laukdamas, o paskui lanko templė su ge- 
liančia jėga pliaukštelėdama nutvilkė riešą. 

Tai buvo taiklus šūvis, strėlė įsmigo vos už mentės - ir pui- 
ku; kažin ar būtų pajėgęs gainiotis suaugusį elnią. Šis pargriuvo 
atviroje vietoje už dygiakrūmių guoto, kietos kaip pagaliai kojos 

pastiro į viršų. Taip keistai bejėgiškai dvesia kanopiniai gyvūnai. 
Pilnatis švietė į besiblausiančias jo akis, tad nebuvo matyti ro- 
maus tamsaus jų žvilgsnio, blyškus mėnulio sidabras pridengė 
jo baigties slėpinį. 

Džeimis išsitraukė iš diržo durklą ir atsiklaupė prie elnio, 
paskubomis berdamas elnio darinėjimo maldelę. Ją išmokė sena- 
sis Džonas Murėjus, Ijano tėvas. Išgirdus ją, jo paties tėvo burna 
sutrūkčiojo, ir Džeimis suprato, kad ši malda tikriausiai skirta ne 
tam pačiam Dievui, kuriam jie sekmadieniais melsdavosi bažny- 
čioje. Bet tėvas nepratarė nė žodžio, ir jis patyliukais sumurmėjo 
žodžius, vargu ar pastebėdamas, ką sako, nes buvo nervingas ir 
susijaudinęs, kai ranką tvirtai slėgė senio Džono ranka, mat pir- 
mąsyk dūrė peilio ašmenis į kailį ir dar garuojantį kūną. 

Dabar įgudusiu, tiksliu judesiu į vieną ranką sučiupo lipnų 
elnio snukį, o kita perrėžė gerklę. 

Perpjovus didžiąsias gerklės kraujagysles karštas kraujas 
pliūptelėjo ant durklo ir rankos, du tris kartus supulsavo, ir 
čiurkšlė nusilpo iki ramios srovelės, tekančios iš skerdenos. Jei 
būtų stabtelėjęs ir pagalvojęs, gal ir nebūtų to daręs, bet alkis, 
galvos svaigimas ir šaltas gaivios nakties kvaitulys nulakdino jį 
toli nuo minčių. Jis pakišo rieškučias po srūvančiu krauju ir ga- 
ruojančias prikišo prie burnos. 

Mėnesiena juodai atsispindėjo suglaustuose, krauju varvan- 
čiuose delnuose, ir jam rodėsi, kad veikiau sugėrė į save elnio 
esybę, nei šiaip gurkštelėjo kraujo. Šis buvo sūrus, metalo skonio 
ir toks pat šiltas kaip jo. Kai nurijo, jo nenugąsdino nei karštis, 
nei šaltis, tik skonis, sodrus burnoje, svaiginantis, dvelkė įkai- 
tintu metalu, o pilvas, pajutęs artėjant maistą, staiga susigniaužė 
ir sugurgė. 

Jis užsimerkė, įkvėpė, ir žvarbus, drėgnas oras pasklido tarp 
karšto skerdenos tvaiko ir jo juslių. Sykį nurijo, paskui atgalia 
ranka persibraukė per veidą, į žolę nusišluostė rankas ir ėmėsi 
darbo. 

Labai pasistengęs, ūmai pajudino lipnų, sunkų gyvulio kūną 
ir pradėjo jį doroti. Ilgu kirčiu, sumišai stipriu ir švelniu, perpjo- 

vė kailį tarp kojų, bet neperkirto maišelio, kuriame buvo vidu- 
riai. Tada sukišo rankas į skerdenos vidų, šiltą, drėgną intymu- 
mą, vėl sukaupęs visas pastangas trūktelėjo ir ištraukė maišelį su 
viduriais, slidų ir tviskantį mėnesienoje. Gilus pjūvis aukščiau, 
kitas žemiau, ir maišelio turinys šleptelėjo laukan. Tai panėšėjo į 
juodosios magijos veiksmą, kuris pavertė elnią mėsa. 

Elnias nebuvo stambus, nors ragai ir turėjo atšakas. Jam pa- 
sisekė: galėjo jį panešti vienas. Taip geriau nei palikti jį lapių ir 
barsukų malonei, kol atsives pagalbininkų skerdenai nutempti. 
Pakišo petį po viena gyvulio koja, lėtai atsistojo ir suniurnėjo iš 
įstangos taisydamas naštą, kad ji tvirtai laikytųsi ant nugaros. 

Pamažu, nerangiai slenkant nuo kalvos, mėnesienoje šešėlis 
krito ant susikūprinusios pasakiškos uolos. Elnio ragai šokčiojo 
jam virš peties, todėl tamsus pavidalas panėšėjo į raguotą vyrą. 
Nuo tos minties jis kiek suvirpėjo, prisimindamas padavimus 
apie raganų puotas, į kurias raguotasis atlėkdavo gerti paaukotos 
ožkos ar gaidžio kraujo. 

Jis pajuto silpną šleikštulį, smarkokai susvaigo galva. Vis la- 
biau nesiorientavo aplinkoje, skildamas tarp dienos ir nakties. 
Dieną jis būdavo protinga būtybė, kai ištrūkdavo iš sąstingio 
drėgnoje oloje, ryžtingai nugrimzdamas į mintis ir apmąstymus, 
ieškodamas prieglobsčio knygų puslapiuose. Bet, patekėjus mė- 
nuliui, visas protas dingdavo, jis tučtuojau pasiduodavo juslėms, 
išlindęs į gryną orą kaip žvėris iš savo irštvos šuoliuodavo tam- 
siomis kalvomis po žvaigždėmis ir medžiodavo, vejamas alkio, 
apgirtęs nuo kraujo ir mėnulio šviesos. 

Eidamas spoksojo į žemę, jo naktinis regėjimas buvo gana 
geras, todėl laikėsi ant kojų, nors nešulys ir sunkiai slėgė. Elnias 
buvo lipnus, vėsinantis, pastiręs minkštas jo kailis trynė sprandą, 
o žliaugiantis paties prakaitas pučiant brizui šaldė, tarsi jis daly- 
tųsi likimu su savo grobiu. 

Tik kai suspindo Lalibrocho dvaro šviesos, jį galop užklojo 
žmogiškumo skraistė, ruošiantis susitikti su šeima protas ir kū- 
nas vėl susiėjo į vienį. 


p) 


Kūdikis mums gimė“ 


PRAĖJO TRYS SAVAITĖS, bet apie Ijano sugrįžimą nebu- 
vo girdėti nė žodelio. Tiesą sakant, apskritai nebuvo jokių žinių. 
Fergiusas nesirodė oloje jau keletą dienų, ir Džeimis ėmė labai 
nerimauti, kaip klostosi reikalai namie. Jei daugiau nepavyks 
nieko sumedžioti, to elnio turėtų užtekti nebeilgai, kai tiek pa- 
pildomų burnų, o šiuo metų laiku iš daržo gėrybių likę nekas. 

Jis taip nervinosi, kad ryžosi apsilankyti namie anksti, prieš 
pat leidžiantis saulei, o lipdamas nuo kalvos patikrino spąstus. 
Dėl visa ko užsimaukšlino vilnonę kepuraitę, megztą iš šiurkš- 
čių pilkšvai rudų siūlų. Ji paslėpė plaukus, kuriuos galėjo išduoti 
glostantys saulės spinduliai. Įtarimą galėjo sukelti vien jo ūgis, 
bet iš to tikrai neatpažinsi, be to, jis visiškai pasikliovė tvirtomis 
savo kojomis, kurios išsuktų iš bėdos ir nulakdintų saugion vie- 
ton, jeigu nepasisektų ir jis susidurtų su anglų sargybiniu. Bu- 
driam Džeimiui Freizeriui kiškiai viržyne buvo prasti varžovai. 

Kai prisėlino prie namo, jame tvyrojo keista tyla. Nesigirdėjo 
įprasto triukšmo, kurį keldavo vaikai: penki Dženės, šeši nuo- 
mininkų, ką jau kalbėti apie Fergiusą ir Rebį Maknabą, kurie 
dar nebuvo tokie subrendę, kad liautųsi vaikytis vienas kitą apie 
tvartus riaumodami kaip nelabieji. 

Stabtelėjus virtuvės tapdury, namas pasirodė tuščias. Jis buvo 
galiniame koridoriuje, kurio vienoje pusėje buvo maisto podėlis, 
kitoje — indaujos patalpa, o toliau - pagrindinė virtuvė. Stovėjo 
kaip įbestas, įtempęs visas jusles, įdėmiai klausydamasis, į plau- 
čius traukdamas viską gožiančius namo kvapus. Ne, čia kažkas 
yra: jis išgirdo tylų girgždesį, paskui silpną nepaliaujamą dzing- 

sėjimą kitapus audiniu pamuštų durų, kurios sulaikydavo virtu- 
vės šilumą, kad ši nesklistų į šaltą galinį podėlį. 

Tai buvo raminantis naminis garsas, todėl jis atsargiai, tačiau 
perdėm nesibaimindamas stumtelėjo duris. Jo sesuo Dženė, jau 
galudienė, viena stovėjo prie stalo ir kažką maišė geltoname du- 
benyje. 

— Ką čia veiki? Kur ponia Koker? 

Sesuo, suspigusi iš nuogąsčio, išmetė šaukštą. 

— Džeimi! - Išblyškusi prisispaudė ranką prie krūtinės ir už- 
simerkė. - Viešpatie! Mirtinai mane išgąsdinai. - Ji atmerkė akis, 
tamsiai mėlynas kaip jo, ir nuvėrė jį žvilgsniu. - Švenčiausioji 
Dievo Motina, kodėl tu čia? Laukiau tik po kokios savaitės. 

- Fergiusas vis neaplankė manęs ant kalvos, tai sunerimau, — 
atsakė jis. 

— Kaip miela, Džeimi. 

Jos veidas pamažu atgavo spalvą. Dženė nusišypsojo broliui 
ir priėjo. Apkabino nerangiai, nes kūdikis jau nekantravo gim- 
ti, bet vis tiek maloniai. Jis glustelėjo skruostą prie žvilgančios 
tamsios jos galvos, įkvėpdamas vaško, cinamono, lajaus muilo 
ir vilnos kvapo. Bet šįvakar ji dvelkė dar kažkuo neįprastu, ir 
Džeimiui dingtelėjo, kad ji atsiduoda pienu. 

— Kur visi? - paklausė nenoriai paleisdamas seserį. 

— Mirė ponia Koker, - atsakė ji. Blanki raukšlė tarp antakių 
pagilėjo. 

- Šit kaip? — tyliai tarė jis ir persižegnojo. - Labai gaila. - Nuo 
jo tėvų vedybų prieš keturiasdešimt su viršum metų ponia Koker 
buvo pirmoji šios šeimos tarnaitė, o paskui ūkvedė. - Kada? 

- Vakar priešpiet. Mirtis buvo nestaigi ir rami, vargšė jos 
siela. Iškeliavo savo lovoje, kaip ir norėjo, prie jos meldėsi tėvas 
Makmertris. 

Džeimis nejučiomis dirstelėjo durų į tarnų kambarius pusėn. 

— Ar ji dar ten? 

Sesuo papurtė galvą. 

— Ne. Siūliau jos sūnui budynes surengti čia, name, bet Ko- 
keriai nusprendė, kad jeigu viskas šitaip susiklostė, - smulkiame, 

kupiname kartėlio jos veide atsispindėjo Ijano suėmimas, tyko- 
jantys raudonšvarkiai, pabėgę nuomininkai, badmetis ir vargin- 
gas jo slapstymasis urve, - geriau ją pašarvoti Broch Mordoje, 
jos sesers namuose. Taigi visi ten ir patraukė. Pasakiau jiems, 
kad prastai jaučiuosi, todėl niekur neisiu, - pridūrė, paskui nusi- 
šypsojo išdykėliškai pakeldama antakį. - Bet iš tikrųjų tenorėjau 
kelias valandas pabūti tyliai ir ramiai, ištuštėjus namams. 

- Ir štai išdygau aš, sudrumsdamas tau ramybę, - liūdnai tarė 
Džeimis. - Gal man dingti? 

— Ne, mulki, - meiliai atsakė Dženė. - Sėskis, o aš paruošiu 
vakarienę. | 

— Ką valgysim? - pasiteiravo jis, viltingai uosdamas. 

— Nelygu ką atnešei, - atkirto sesuo. Ji sunkiai slankiojo po 
virtuvę, imliodama daiktus iš spintelės ir indaujos, stabtelėdama 
pamaišyti virš ugnies pakabinto didžiulio katilo, nuo kurio kilo 
skystas garas. - Jei atnešei mėsos, jos ir sutaisysiu. Jei ne, gausi 
miežinės košės ir kulkšnį. 

Džeimis susiraukė; mintis apie virtus miežius ir kulkšnį, sū- 
dytos jaučio skerdenos, kurią jie pirko prieš du mėnesius, likutį, 
neviliojo. 

— Kaip gerai, kad man pasisekė, - pasakė ir apvertė savo 
medžioklės krepšį. Ant stalo žnektelėjo trys kiškiai sulipusiais, 
sutaršytais pilkais kailiukais ir susiglamžiusiomis ausimis. — Ir 
laukinių kryklių uogų. - Tas iškratė iš rusvos kepuraitės, jos vi- 
dus liko išteptas sodriai raudonomis uogų sultimis. 

Tai pamačius, Dženės akys nušvito. 

— Kiškienos pyragas, - apsidžiaugė ji. - Nėra serbentų, bet dar 
geriau šitos uogos, be to, ačiū Dievui, turiu ganėtinai sviesto. 

Pastebėjusi kažką krustelint tarp pilkų kailiukų, Dženė 
pliaukštelėjo ranka į stalą, taikliai pritrėkšdama mažulytę įsi- 
brovėlę. 

— Nešk juos į lauką ir nudirk kailį, Džeimi, kitaip virtuvė bus 
pilna šokinėjančių blusų. 

Grįžęs su nudirtomis skerdenomis, jis rado gerai paskrudu- 
sią pyrago plutelę ir Dženę miltuota suknele. 

— Gal supjaustytum gabaliukais ir sulaužytum kaulus, Džei- 
mi? - paprašė, šnairuodama į knygą „Ponios Maklintok valgių 
gaminimo ir tešlos minkymo receptai“, kuri atversta gulėjo ant 
stalo prie pyrago keptuvo. 

— Tu juk gali iškepti kiškį ir nespoksodama į tą knygiūkštę, 
ar ne? - paklausė jis, nuo indaujos viršaus klusniai imdamas di- 
džiulį medinį plaktuką kaulams triuškinti. Sugniaužęs jį rankoje 
ir pajutęs svorį, padarė grimasą. Įrankis buvo labai panašus į tą, 
kuriuo jam prieš keletą metų anglų kalėjime buvo sulaužyta de- 
šinė ranka, ir staiga Džeimis ėmė gyvai vaizduotis suskaldytus 
kaulus kiškienos pyrage, jų skeveldras ir atplaišas, nuo kurių į 
mėsą varva sūrus kraujas ir saldūs čiulpai. 

- Taip, galiu, - išsiblaškiusi atsakė Dženė, vartydama lapus. — 
Tik kai turi vos pusę to, ko reikia patiekalui, kartais čia gali rasti 
dar ką nors, kuo galima pakeisti stygių. - Susiraukusi dirstelėjo į 
puslapį. - Šiaip į padažą įpilčiau klareto, bet jo neturiu, o Džare- 
do statinaičių kunigo kambarėlyje nenoriu atkimšti. Tas klaretas 
galbūt dar mums pravers. 

Džeimiui nė nereikėjo klausti, kam sesuo ketina jį panaudoti. 
Statinaitė klareto gali atstoti kyšį už Ijano paleidimą arba bent 
atlygį už žinias, kaip jis gyvuoja. Džeimis vogčia paskersakiavo į 
didžiulį apvalų Dženės pilvą. Vyrui nederėtų reikšti savo nuomo- 
nės, bet gana įgudusiai jo akiai pasirodė, kad jau greitai. Išsiblaš- 
kęs jis ištiesė ranką prie katilo ir verdančiame skystyje pamirkė 
durklo ašmenis, paskui ištraukęs švariai nušluostė. 

— Kodėl taip padarei, Džeimi? 

Jis atsigręžė ir pamatė, kad Dženė spokso į jį. Juodos jos gar- 
banos buvo išsipešusios iš po kaspino, ir jam suspaudė širdį, kai 
tarp juodų plaukų sutvisko žila sruoga. 

— Ai, - pernelyg atsainiai tarė imdamas vieną kiškį. - Kle- 
rė... ji mane išmokė, kad prieš pjaustant maistą ašmenis reikia 
nuplikyti. 

Jis labiau pajuto, nei pamatė, kaip kilstelėjo Dženės antakiai. 
Apie Klerę ji teiravosi tik sykį, kai jis parsirado namo iš Kulode- 
no pritemusia sąmone ir leisgyvis nuo baisaus karščiavimo. 

- Ji iškeliavo, - tada pasakė jis ir nusuko veidą. - Daugiau 
neminėk man jos vardo. 

Kaip visada ištikima, Dženė jį nutylėdavo, jis taip pat. Džei- 
mis nebūtų galėjęs pasakyti, kas privertė ištarti tą vardą šiandien; 
na, nebent sapnai. 

Juos regėdavo dažnai, visokius, o kitą dieną jausdavosi su- 
trikęs, tarytum Klerė būtų trumpam priartėjusi tiek, kad jis 
galėtų ją paliesti, o paskui vėl nutolusi. Jis galėjo prisiekti, kad 
kartais pabusdavo užuosdamas jos kvapą - muskusinį, sodrų, 
aitriai, gaiviai dvelkiantį lapais ir žalumynais. Sapnuodamas jis 
ne sykį išliejo sėklą, bet paskui susigėsdavo ir pasijusdavo ne- 
smagiai. Norėdamas išblaškyti ir seserį, ir save, jis linktelėjo į 
Dženės pilvą. 

— Ar jau greitai? - paklausė, surauktais antakiais žiūrėdamas 
į išpampusį juosmenį. - Tu panaši į kukurdvelkį - paliesiu, ir 
pokšt! - Rodydamas jis garsiai spragtelėjo pirštais. 

- Nejaugi? Oi, kaip norėčiau, kad būtų lengva kaip pokšt. - Ji 
išrietė nugarą, trindama strėnas, ir pilvas taip išsišovė, kad Džei- 
mis sunerimo ir, padarydamas jam vietos, prisispaudė prie sie- 
nos. - Manau, gali bet kada. Tiksliai nežinau. 

Ji paėmė puodelį ir pasėmė miltų; jis liūdnai pastebėjo, kad 
maiše jų liko vos žiupsnelis. 

- Kai prasidės, duok man žinią, - ūmai tarė Džeimis. - Atei- 
siu nė raudonšvarkių nepaisydamas. 

Dženė liovėsi maišiusi ir įdėmiai pažvelgė į jį. 

— Tu? Kodėl? 

— Na, juk nėra Ijano, - paaiškino imdamas vieną nudirtą 
skerdeną. Įgudusiais judesiais, išmoktais per ilgą praktiką, jis 
tvarkingai atskyrė šlaunį ir nupjovė nuo stuburo. Trys greiti kir- 
čiai plaktuku kaulams, ir blyški išdarinėta mėsa buvo paruošta 
pyragui. 

- Jeigu jis būtų, oi, kaip padėtų, - pasišaipė Dženė. - Atliko 
savo darbo dalį prieš devynis mėnesius. - Ji suraukė nosį žiūrė- 
dama į brolį ir ištiesė ranką prie lėkštės su sviestu. 

- Mmfm. 

Džeimis atsisėdo toliau darbuodamasis, ir jos pilvas atsidūrė 
ties jo akimis. Pilvo įnamis, gyvas ir judrus, nuolat krutėjo pir- 
myn atgal, Dženei maišant pyragą prijuostė trūkčiojo ir vis išsi- 
pūsdavo. Nesusitvardęs jis švelniai pridėjo ranką prie milžiniško 
linkio ir pajuto stebėtinai stiprius pilvo gyventojo, nekantraujan- 
čio ankštame apvalkale, stūmius ir spyrius. 

— Atėjus laikui, siųsk pas mane Fergiusą, - dar kartą paprašė 
Džeimis. 

Ji suirzusi sužiuro į brolį, šėrė šaukštu per ranką ir ją nustūmė. 

- Juk jau sakiau, kad man nereikia tavęs. Dėl Dievo meilės, 
brolau, ar dar mažai rūpesčių: namas pilnas žmonių, kurių neiš- 
galiu išmaitinti, Ijanas Inverneso cypėje, o raudonšvarkiai šliau- 
žioja palei langus, kai kaskart pasidairau? Ar turėčiau nerimauti 
ir kad būsi suimtas? 

— Dėl manęs tau nėra ko jaudintis, moku saugotis. - Jis ne- 
žiūrėjo į ją, buvo sutelkęs dėmesį į priekinės zuikio letenos są- 
narį, per kurį pjovė. 

- Taigi saugokis ir nekelk kojos nuo kalvos. - Dženė pažvelgė 
į jį nulenkusi ilgą tiesią nosį. - Juk jau pagimdžiau šešis? Manai, 
šįsyk nesusidorosiu? 

- Tad jokių ginčų su tavim? - paklausė jis. 

- Jokių, - skubiai atsakė ji. - Tūnok oloje. 

— Vis tiek ateisiu. | 

Dženė ilgai, bet ramiai žiūrėjo prisimerkusi. 

- Labiau užsispyrusio už tave kvailio turbūt nerastum nuo 
čia iki Aberdino. 

Kai brolis pažvelgė į ją, jo veide nušvito šypsena. 

- Gal. - Ištiesęs ranką paplekšnojo per besikilnojantį jos pil- 
vą. - O gal ir ne. Bet aš pasirodysiu. Atėjus metui, siųsk Fergiusą. 


=— 

Po trijų dienų prieš pat aušrą šlaitu iki olos užsiropštė uždu- 
sęs Fergiusas, kuris tamsoje buvo išklydęs iš kelio ir taip brazdė- 
damas brovėsi per dygiakrūmius, kad Džeimis išgirdo jį ateinant 
dar tolokai nuo urvo angos. 

— Milorde... - dūsuodamas tarė, išniręs tako viršuje, bet 
Džeimis jau puolė pro berniuką mesdamasis ant pečių apsiaustą 
ir skubėdamas pasileido namų link. 

- Bet milorde... - Už nugaros pasigirdo švokščiantis ir išsi- 
gandęs Fergiuso balsas. - Milorde, kareiviai... 

— Kareiviai? - Jis staiga sustojo ir atsigręžė, nekantriai laukda- 
mas, kol prancūziukas nusiropš nuo šlaito. - Kokie kareiviai? - pa- 
klausė, kai Fergiusas slyste atslydo kelis paskutinius žingsnius. 

- Anglų dragūnai, milorde. Miledi atsiuntė mane, kad jums 
praneščiau, jog nieku gyvu negalit išlįst iš olos. Vienas žmogus 
vakar juos matė, įsitaisė sau stovyklą netoli Danmaglaso. 

— Po paraliais! 

— Taip, milorde. 

Fergiusas atsisėdo ant akmens ir pradėjo vėduotis, gaudant 
kvapą kilnojosi siaura jo krūtinė. 

Džeimis neryžtingai svarstė. Būtinybei grįžti į urvą prieši- 
nosi visi jo instinktai. Kraujas virė nuo jaudulio, kuris užplūdo 
pasirodžius Fergiusui, ir jis maištavo prieš mintį klusniai šliaužti 
atgal į slėptuvę it kokiam kirminui, kuris ieško išsigelbėjimo po 
akmeniu. 

—- Mmfm, - pratarė ir dirstelėjo į Fergiusą. 

Besikeičianti šviesa jau buvo pradėjusi dygiakrūmių juodu- 
moje brėžti liauno berniuko kontūrus, bet jo veidas vis dar bo- 
lavo kaip blyški dėmė su pora tamsesnių taškų, kur turėtų būti 
akys. Džeimį nusmelkė įtarimas. Kodėl jo sesuo atsiuntė Fergiu- 
są šią neįprastą valandą? 

Jeigu būtų reikėję skubiai įspėti jį dėl dragūnų, juk būtų buvę 
saugiau pasiųsti berniuką naktį. O jei tas reikalas nebuvo toks 
neatidėliotinas, gal vertėjo palaukti iki kitos nakties? Atsakymas 
buvo akivaizdus: Dženė manė, kad kitą naktį ji gal negalės per- 
duoti jam žinios. 

- Kaip mano sesuo, Fergiusai? - pasiteiravo jis vaikio. 

— Ak, gerai, milorde, visai gerai! 

Nuoširdus šio patikinimo tonas patvirtino visus Džeimio 
įtarimus. 

- Ji gimdo? - puolė kamantinėti jis. 

- Ne, milorde! Tikrai ne! 

Džeimis ištiesė ranką ir suspaudė Fergiusui petį. Pirštai pa- 
juto trapius berniuko kaulelius, jie nemaloniai priminė kiškius, 
kuriuos jis išdorojo Dženei. Bet vis tiek suveržė gniaužtus dar 
stipriau. Fergiusas ėmė rangytis, mėgindamas ištrūkti. 

— Rėžk tiesą, vaikine, - paragino Džeimis. 

- Ne, milorde! Tikrai! 

Džeimio ranka negailestingai spaudė dar stipriau. 

— Ar ji liepė man nesakyti? 

Tikriausiai toks ir buvo Dženės draudimas, nes Fergiusas at- 
sakė su akivaizdžiu palengvėjimu. 

- Taip, milorde! 

— Ą. 

Jis atgniaužė ranką ir Fergiusas pašoko ant kojų trindamasis 
liesą petį, jam visiškai atsirišo liežuvis. 

— Ji man liepė daugiau nieko jums nesakyti, tik pranešti apie 
kareivius, milorde, nes jeigu prasižiosiu, nupjausianti man kiau- 
šius ir išvirsianti kaip ropes ir dešrą! 

Išgirdęs tokį grasinimą, Džeimis nesulaikė šypsenos. 

- Gal mums ir stinga maisto, - pripažino savo globotiniui, 
bet ne šitaip. - Jis žvilgtelėjo į horizontą, kur anapus juodų pušų 
siluetų buvo nusitiesusi plonytė tyra ir ryški rausva linija. - Eime, 
po pusvalandžio visai prašvis. 

Šįkart per aušrą nieku gyvu nebūtum pamanęs, kad namuo- 
se tylu ir tuščia. Kiekvienas vos užmetęs akį būtų supratęs, kad 
viskas Lalibroche klostosi ne taip, kaip įprasta: kieme virš už- 
gesusios ugnies kabėjo skalbinių virinimo katilas, kupinas šalto 
vandens ir mirkomų drabužių. Iš tvarto sklindantis vaitojantis 
bliovimas, tarsi kas smaugtų gyvulį, piršo mintį, kad reikia sku- 
biai melžti vienintelę likusią karvę. Išgirdęs irzlų mekenimą ožkų 
pašiūrėje, Džeimis sumojo, kad ir ten įnamės šaukiasi panašios 
pagalbos. 

Jam įėjus į kiemą, pro šalį prakepėstavo trys vištos, pašiau- 
šusios plunksnas ir kudakuodamos, o jas tuojau pat nusivijo 

terjeras Jehu. Džeimis nedelsdamas nuskuodė paskui ir, šokęs 
į priekį, batu spyrė šunėkui po šonkauliais. Terjeras išlėkė į orą 
nustebusiu žvilgsniu, tada viauksėdamas žnektelėjo ant žemės, 
pašoko ir nudūmė šalin. 

Jis rado vaikus, vyresnius berniukus, Merę Maknab ir kitą 
tarnaitę Sukę susigrūdusius svetainėje, akylai prižiūrimus ponios 
Kirbi, griežtos, tvirtų kaulų našlės, kuri skaitė jiems iš Biblijos. 

— „Be to, Adomas nesidavė suvedžiojamas, o moteris buvo 
apgauta ir prasižengė“*, - skaitė ponia Kirbi. 

Iš viršutinio aukšto atsklido garsus, šaižus riksmas, kuris, 
rodės, nesiliaus. Ponia Kirbi trumpam nutilo prieš skaitydama 
toliau, leido visiems į jį įsiklausyti. Blyškiai pilkos ir pavandeni- 
jusios kaip nevirtos austrės jos akys pamirksėjo pakeltos į lubas, 
tada džiugiai susmigo į įsitempusius veidus priešais. 

— „Bet ji bus išganyta, gimdydama vaikus; jos bus išganytos, 
jeigu išlaikys tikėjimą, meilę ir šventumą bei santūrumą“**, - 
perskaitė ji. 

Staiga Kitė ėmė isteriškai kūkčioti ir įsikniaubė seseriai į petį. 
Nuskardėjus riksmui, Megė Elena skaisčiai išraudo po strazda- 
nomis, o vyresnis jos brolis mirtinai nublyško. 

- Ponia Kirbi, - kreipėsi Džeimis, - gal malonėtumėt nutilti. 

Žodžiai buvo ištarti ganėtinai mandagiai, bet jo žvilgsnis tur- 
būt buvo toks, kokį išvydo Jehu prieš paskraidinantį bato spyrį, 
nes ponia Kirbi aiktelėjo ir išmetė Bibliją, ta tyliai dunkstelėjo 
ant grindų. 

Džeimis pasilenkęs ją pakėlė, paskui iššiepė dantis prieš po- 
nią Kirbi. Žinoma, jam nepavyko išspausti šypsenos, bet įspūdį 
vis tiek padarė. Ponia Kirbi labai išblyško ir prispaudė ranką prie 
iškilios krūtinės. 

— O tu drožk į virtuvę ir nusitverk kokio naudingo darbo, - 
mostelėjo jis galva virtuvės darbininkei Sukei ir ta išskrido kaip 
vėjo blokštas lapas. 


* 1 Tim 2, 14. 
** 1 Tim 2, 15. 

Kur kas oriau, bet negaišuodama atsistojo ponia Kirbi ir nu- 
sekė įkandin jos. 

Padrąsintas šios mažos pergalės, Džeimis tučtuojau atsi- 
kratė kitų: našlę Murėj su dukterimi išvijo virinti skalbinių, o 
mažesniems vaikams liepė sugaudyti vištas, vadovaujant Merei 
Maknab. Vyresnėliai, kurie akivaizdžiai lengviau atsiduso, nuėjo 
pasirūpinti gyvuliais. 

Galų gale kambarys ištuštėjo, ir Džeimis valandėlę pastovi- 
niavo svarstydamas, ką daryti toliau. Jam lyg ir atrodė, kad tu- 
rėtų likti name ir budėti, nors puikiai suvokė negalėsiąs niekuo 
padėti, kad ir kas nutiktų, kaip ir sakė Dženė. Kieme prie durų 
stovėjo supančiotas nepažįstamas mulas - tikriausiai pas Dženę 
atkeliavo pribuvėja. 

Nenustygdamas jis neramiai vaikštinėjo po kambarį su Bibli- 
ja rankoje ir čiupinėjo daiktus. Dženės knygų lentyna, suniokota 
ir sudarkyta po paskutinio raudonšvarkių antpuolio prieš tris 
mėnesius. Didžiulis puošnus sidabrinis stovas vaisiams ir saldu- 
mynams. Kiek įlenktas, bet per sunkus, todėl netilpo į kareivio 
kuprinę, kurioje prapuolė nugvelbti mažesni daiktai. Jų anglai 
susigrobė ne tiek ir daug; kelios tikros vertybės ir nedidelės auk- 
so santaupos buvo saugiai paslėptos kunigo kambaryje su Dža- 
redo vynu. 

Girdėdamas vis netylančias dejones viršuje, jis nesąmoningai 
žvilgtelėjo į rankoje laikomą Bibliją. Tiesą sakant, nenoromis at- 
vertė knygą. Atsiskleidė pirmas puslapis, kuriame buvo surašytos 
šeimos santuokų, gimimų ir mirčių datos. 

Įrašai prasidėjo nuo jo tėvų vedybų datos. Brajanas Freizeris 
ir Elena Makenzi. Vardai, pavardės ir data išvedžioti dailia, kil- 
pota jo motinos rašysena, o apačioje tvirčiau, juodžiau brūkšte- 
lėta jo tėvo: Susituokę iš meilės. Taikli pastaba, turint omeny kitą 
įrašą - Vilio gimimo datą praėjus vos dviem mėnesiams po jų 
vedybų. 

Regėdamas tuos žodžius Džeimis kaip visada nusišypsojo ir 
pakėlė akis į paveikslą, kuriame buvo pavaizduotas jis, dvime- 
tis berniukas, stovintis su Viliu ir Branu, didžiuliu škotų kurtu. 

Tai buvo visa, kas liko iš Vilio, vienuolikos mirusio nuo raupų. 
Paveikslo drobė buvo perrėžta - jo manymu, durtuvu, kurio iš 
nevilties griebėsi to paveikslo savininkas. 

- O jeigu būtum nemiręs, - tyliai tarė paveikslui, - kas tada? 

Ir iš tikrųjų, kas? Užverčiant knygą, akis užkliuvo už pasku- 
tinio įrašo: Keitlina Maisrė Murėj, gimė 1749 m. gruodžio 3 d., 
mirė 1749 m. gruodžio 3 d. Taip, jeigu. Jei gruodžio antrąją ne- 
būtų užgriuvę raudonšvarkiai, ar Dženė būtų pagimdžiusi kūdikį 
pirma laiko? Jeigu jie nebūtų badavę, o ji, kaip ir visi kiti, nebūtų 
buvusi vien oda, kaulai ir pūpsantis pilvas, gal tos nelaimės būtų 
buvę išvengta? 

— To niekas negali pasakyti, ar ne? - tarė Džeimis paveiks- 
lui. Vilio ranka buvo padėta jam ant peties; jis visada jausdavosi 
saugus, kai šalia stovėdavo Vilis. 

Iš viršaus atsklido dar vienas klyksmas, ir baimės traukulys 
sugniaužė jo rankas, spaudžiančias knygą. 

— Melskis už mus, broli, - sušnabždėjo Džeimis, persiže- 
gnojęs padėjo Bibliją ir patraukė į tvartą padėti tvarkytis su 
gyvuliais. 


AE 


Čia beveik nebuvo ko veikti; Rebis su Fergiusu puikiai ge- 
bėjo pasirūpinti keliais likusiais gyvuliais, be to, ir dešimtme- 
tis Džeimis jau buvo ganėtinai didelis, todėl stiprus padėjėjas. 
Dairydamasis darbo, Džeimis suglėbė gniužulą pakreikto šieno 
ir nunešė į pašlaitę pribuvėjos mului. Kai šieno nebeliks, karvę 
reikės papjauti; ji negalėtų išgyventi kaip ožkos, kurios žiemą 
kalvose pašioja stagarus, jai net nepakaktų žolės ir piktžolių, ku- 
rių priraudavo maži vaikai. Jei pasiseks, sūdytos skerdienos jiems 
užteks iki pavasario. 

Kai grįžo į tvartą, Fergiusas pažvelgė į jį nuo šakių mėšlui 
mėžti. 

— Ar ta pribuvėja turi gerą vardą? - paklausė Fergiusas ir 
karingai atkišo ilgą smakrą. - Juk aišku, kad ponios negalima 
patikėti prasčiokės globai! 

— Iš kur man žinot? - suirzo Džeimis. - Manai, nutuokiu, 
kaip išrinkt padorią pribuvėją? 

Ponia Martin, senoji pribuvėja, kuri priėmė visus ankstes- 
nius Murėjų vaikus, kaip ir daugybė kitų, mirė per badmetį, 
užklupusį po Kulodeno. Ponia Ines, naujoji pribuvėja, buvo kur 
kas jaunesnė; Džeimis vylėsi, kad ji turi ganėtinai patirties ir 
žino ką daranti. 

Rebis, rodės, taip pat buvo linkęs įsitraukti į ginčą. Jis piktai 
pažvelgė į Fergiusą. 

- A, ir ką turi galvoje sakydamas „prasčiokė“ 
kas, argi dar nepastebėjai? 

Fergiusas į Rebį dėbtelėjo gana oriai, nors turėjo atlošti galvą, 
nes buvo keliais coliais žemesnis už draugą. 

- Visai nesvarbu, prasčiokas aš ar ne, - išdidžiai tarė. - Juk 
aš - ne pribuvėja? 

- Ne, tu - karvašūdis liurbis! 

Rebis šiurkščiai stumtelėjo draugą. Fergiusas, staiga sušukęs 
iš netikėtumo, smarkiai atpakaliomis tėškėsi ant tvarto aslos. Bet 
tuojau pat atsistojo ir metėsi ant Rebio, kuris juokdamasis jau 
sėdėjo ant ėdžių krašto, tačiau Džeimio ranka nutvėrė Fergiusą 
už apykaklės ir timptelėjo atgal. 

— Nieko nebus, - tarė darbdavys. - Negadinsit čia man šie- 
no, kurio ir taip mažai likę. - Jis pastatė ant kojų Fergiusą ir, 
norėdamas prablaškyti, paklausė: - Ir vis dėlto ką Žinai apie 
pribuvėjas? 

- Daug ką, milorde. - Fergiusas grakščiais mostais nusipurtė 
dulkes. - Kai gyvenau pas madam Elizą, jos ateidavo pas dau- 
gumą moterų... 

— Numanau, kad ateidavo, - sausai įsiterpė Džeimis. - Ar 
turi galvoje gimdymus? 

- Žinoma, gimdymus. Juk ir aš tenai gimiau! 

Prancūziukas reikšmingai išpūtė siaurą krūtinę. 

- Tiesa gi. - Džeimio burna kiek išsilenkė. - Na, tikiuosi, tuo 
metu įdėmiai viską stebėjai ir dabar gali pasakyt, kaip tvarkomi 
tokie reikalai? 


? Ir tu prasčio- 

Fergiusas nepaisė kandžios pašaipos. 

— Nė klaust nereikia, - dalykiškai pasakė, - pribuvėja, supran- 
tama, po lova turi padėt peilį, kuriuo nupjaunamas skausmas. 

— Abejoju, ar padėjo, - sumurmėjo Rebis. - Garsai tokie, kad 
kažin. 

Tvarte daugumos riksmų nebuvo girdėti, bet kai kurie vis 
dėlto atsklisdavo. 

- Švęstu vandeniu turi būti pašventintas kiaušinis ir padėtas 
lovūgaly, kad moteris lengvai išstumtų kūdikį, - toliau lyg niekur 
nieko varė Fergiusas. Paskui susiraukė. - Pats daviau tai moteriš- 
kei kiaušinį, bet ji, rodės, nežinojo, ką su juo daryti. Vieną tyčia 
laikiau paskutiniam mėnesiui, - graudžiai pridūrė, - nes vištos 
vargu ar bedės. Norėjau žinot, kad turėsiu, kai prireiks. Po gim- 
dymo, - vėl pradėjo aiškinti neabejodamas, kad jo paskaita kelia 
didžiulį susidomėjimą, - pribuvėja turi išvirti arbatos iš placen- 
tos ir duoti išgerti moteriai, kad gerai tekėtų pienas. 

Rebis tyliai sužiaukčiojo. 

- Norėjai pasakyt, iš nuovalos? - nepatikliai paklausė. - Dieve! 

Klausydamasis tokių šiuolaikinių medicinos žinių, Džeimis 
ir pats pajuto silpną šleikštulį. 

— A, kurgi ne, - tarė jis Rebiui kaip įmanydamas nerūpestin- 
giau. - Žinai, jie valgo varles. Ir sraiges. Tai gal ir nuovala jiems 
nėra toks jau neįprastas daiktas? 

Pats sau pasvarstė, kad gal netrukus ir jie visi žiaumos varles 
ir sraiges, bet nusprendė tas spėliones nutylėti. 

Rebis pradėjo mėgdžioti vėmį. 

- Viešpatie, ir būk tu prancūzas! 

Fergiusas, stovėdamas netoli Rebio, apsisuko ir žaibiškai kirto. 
Pagal metus buvo mažas ir laibas, bet stiprus, gebantis tiksliai nu- 
sitaikyti į silpnąsias žmogaus vietas. To jis išmoko, kai mažametis 
kraustė kišenes Paryžiaus gatvėse. Kumštis pataikė tiesiai Rebiui į 
kvėpavimo takus ir tas susirietė dvilinkas, o iš jo ištrūkęs garsas 
panėšėjo į tą, kurį išleidžia kiaulės pūslė, kai ant jos atsistoji. 

- Gal malonėtum su viršesniais šnekėtis pagarbiai? - pūsda- 
masis išrėžė Fergiusas. 


82 DIANA GABALDON 


Rebio veidas nusidažė keliais raudonio atspalviais, burna 
žiojosi ir čiaupėsi kaip žuvies, gaudančios orą. Jo akys buvo išsi- 
pūtusios iš didžiulės nuostabos, ir jis atrodė taip komiškai, kad 
Džeimis vos tvardė juoką, nors jį kamavo nerimas dėl Dženės ir 
erzino berniukų kivirčas. 

— Gal judu, grūžliukai, atitrauktumėt letenėles... - pradėjo 
sakyti, bet jį surikdamas nutraukė jaunėlis Džeimis, kuris iki šiol 
tylėjo sužavėtas pokalbio. 

- Kas? 

Džeimis pasisuko, ranka nesąmoningai čiupdamas pistoletą, 
kurį visada nešiodavosi išlindęs iš olos, bet tvarte anglų sargybi- 
nis nepasirodė, kaip jis lyg ir tikėjosi. | 

— Po velnių, kas nutiko? - paklausė. Tada, žvilgsniu pasekęs 
Džeimio smilių, išvydo juos. Tris juodas dėmes, lėtai slenkančias 
per rudus sudžiūvusius bulvienojus lauke. 

- Krankliai, - tyliai tarė jis ir pajuto, kaip ant sprando pa- 
sistojo plaukai. Nes šių karo ir žudynių paukščių pasirodymas 
prie namų per gimdymą buvo didžiausios nelaimės ženklas. Jam 
bežiūrint, vienas purvinas bjaurybė jau tūpė ant gegnėgalio. 

Džeimis nė nesusimąstęs išsitraukė iš už diržo pistoletą, už- 
dėjo vamzdį ant dilbio ir atidžiai nusitaikė. Tai buvo ilgo nuotolio 
šūvis nuo tvarto tarpdurio iki gegnėgalio, negana to, nukreiptas 
aukštyn. Bet vis dėlto... 

Pistoletas rankoje trūktelėjo, ir kranklys ištiško juodų plunks- 
nų debesyje. Du jo bendrai šovė į orą tarsi nublokšti sprogimo 
ir kaip pašėlę nuplasnojo šalin, o šaižus jų krankimas greitai nu- 
slopo žiemos ore. 

— Mon Dieu! - sušuko Fergiusas. - Cest bien, ca!“ 

— Ak, puikus šūvis, pone. - Rebis, vis dar išraudusiu veidu ir 
kiek pridusęs, jau buvo atsikvošėjęs, kai Džeimis iššovė. Jis kink- 
telėjo smakrą namo pusėn. - Pažvelkit, pone, ar ten pribuvėja? 

Taip, ji. Ponia Ines buvo iškišusi galvą pro antro aukšto langą. 
Šviesūs plaukai plaikstėsi jai dairantis po kiemą. Jos dėmesį, ma- 


* O Dieve! Puiku! (Pranc.) 

tyt, patraukė nuaidėjęs šūvis, ir ji išsigando, kad įvyko nelaimė. 
Džeimis žengė į kiemą ir pamojo, ją ramindamas. 

— Nieko baisaus, - riktelėjo. - Netyčia. 

Jis nenorėjo užsiminti apie kranklius, kad pribuvėja nepra- 
sitartų Dženei. 

- Lipkit į viršų! - sušuko ji, nepaisydama jo žodžių. - Vaike- 
lis gimė, ir jūsų sesuo kviečia jus! 


ži 

Dženė pramerkė akį, mėlyną ir šiek tiek įkypą kaip jo. 

— Taigi atėjai, ką? 

- Pamaniau, kas nors turėtų čia būti - kad nors būtų kam 
melstis už tave, - gergžiančiu balsu pasiaiškino. 

Dženė užsimerkė ir jos lūpas išlenkė šypsnys. Jam dingtelėjo, 
kad sesuo atrodo kaip iš paveikslo, kurį matė Prancūzijoje - seną, 
tapytą italo, bet vis dėlto gerą paveikslą. 

— Na ir kvailys, bet aš džiaugiuosi, - tyliai prisipažino Dženė. 
Tada atsimerkė ir sužiuro į suvystytą ryšulėlį, kuris gulėjo ant 
sulenktos jos rankos. - Ar nori jį pamatyti? 

- Aha, tai jis? 

Per daug metų dėdystės įgudusiomis rankomis jis pakėlė 
gniužulėlį ir prisiglaudė, atitraukdamas antklodės, dengiančios 
veidelį, kraštą. 

Kūdikio akutės buvo stipriai užmerktos, o blakstienų nesi- 
matė, nes jas slėpė gili akių vokų raukšlė. Vokai buvo smailiu 
kampu nulinkę virš paraudusių, glotnių skruostelių apvalumų 
ir šis vienas atpažįstamas bruožas teikė vilčių, kad gal kūdikis 
panašus į motiną. 

Galvytė buvo keistai gumbuota, kreivašonė, ir Džeimis ne- 
jaukiai pagalvojo apie apspardytą melioną, bet mažytė putli bur- 
na atrodė atsipalaidavusi ir rami, drėgna rausva apatinė lūpytė 
vos virpėjo nuo parpimo, nes vaikelis gimdamas išvargo. 

— Sunkus darbas, ką? - paklausė Džeimis kūdikio, bet už jį 
atsakė motina. 

— Taip, nelengvas. Spintoje yra viskio. - Balsas buvo kimus ir 
ji prieš paprašydama atsikrenkštė. - Gal atneštum stiklą? 

- Viskio? Ar tau nereikėtų išgerti elio su įmuštais kiauši- 
niais? - paklausė jis, sunkiai nuvydamas šalin vaizdą, kokio birz- 
galo ką tik pagimdžiusioms motinoms siūlo Fergiusas. 

— Viskio, - įsakmiai tarė sesuo. - Kai sužalotas tysojai apačio- 
je, o koja varė tave į kapus, ar duodavau tau elio su kiaušiniais? 

— Penėjai mane kur kas bjauresniu jovalu, - išsišiepė jis, - bet 
tavo teisybė, girdei ir viskiu. 

Jis atsargiai paguldė miegantį kūdikį ant lovatiesės ir nusisu- 
ko paimti viskio. 

— Ar jis jau turi vardą? - pasiteiravo linktelėdamas į vaikelį, 
kol dosniai pylė gintarinio skysčio. 

- Pavadinsiu Ijanu, jo tėvo vardu. 

Dženė trumpam uždėjo ranką ant apvalios galvytės, skystai 
apžėlusios rudais su aukso atspalviu pūkeliais. Buvo matyti, kaip 
minkštame viršugalvio taške tvinkčioja pulsas; Džeimiui kūdi- 
kis atrodė baisiai trapus ir gležnas, bet pribuvėja jį patikino, kad 
jis stiprus, sveikas, tad reikėjo pasikliauti jos žodžiais. Pagautas 
sunkiai suvokiamo skatulio apginti tą atvirą minkštą vietą, jis 
dar kartą paėmė kūdikį ir ant jo galvytės užklojo antklodę. 

— Merė Maknab man papasakojo apie tave su ponia Kirbi, - 
gurkšnodama viskį pasakė Dženė. - Gaila, kad pati nemačiau. 
Pasak jos, ta vargšė sena ragana vos neprarijo liežuvio, kai ją 
pašnekinai. 

Džeimis nusišypsojo, švelniai plekšnodamas per nugarytę 
vaikeliui, gulinčiam prie jo peties. Kūdikis giliai miegojo, kūnelis 
tysojo nė krust lyg bekaulis kumpis, toks minkštas, raminantis. 

— Labai blogai, kad neprarijo. Kaip gali pakęsti tą moterį tuos 
pačiuos namuos? Jei kasdien čia sukinėčiausi, pasmaugčiau ją. 

Sesuo suprunkštė ir užsimerkė, atlošdama galvą, kad viskis 
nutekėtų gerkle. | 

— Ai, žmonės tau kelia tiek rūpesčių, kiek jiems leidi, o aš 
ją labai tramdau. Bet, - pridūrė atsimerkdama, - nesigailėčiau 
jos atsikračiusi. Ketinu ją iškišti seniui Ketrikui į Broch Mordą. 
Pernai mirė jo žmona ir duktė, tai jis norės, kad kas nors apie jį 
šokinėtų. 


SVETIMŠALĖ + SUGRĮŽIMAS 85 


- Taip, bet jei būčiau Samuelis Ketrikas, paimčiau našlę Mu- 
rėj, - įsiterpė Džeimis, - tik jau ne našlę Kirbi. 

- Pegė Murėj jau numatyta kitam, - paaiškino sesuo. - Pava- 
sarį ištekės už Dankano Gibonso. 

- Dankanas greitai apsisuko, - truputį nustebo Džeimis. Pas- 
kui šovė viena mintis, ir jis išsišiepė. - Ar kuris nors iš jųdviejų 
jau žino? 

- Ne, - šyptelėjo ji. Tada šypsena išblėso ir atsirado mąslus 
žvilgsnis. - Nebent tu galvojai apie Pegę? 

— Aš? - apstulbo Džeimis, tarsi sesuo staiga būtų jam pasiū- 
liusi iššokti pro antro aukšto langą. 

- Jai tik dvidešimt penkeri, - toliau kalbėjo Dženė. - Ganėti- 
nai jauna gimdyti daugiau vaikų, be to, gera motina. 

- Ir kiek jau išmaukei viskio? 

Jos brolis pasilenkė į priekį ir apsimetė tyrinėjąs, kiek grafi- 
ne dar liko viskio, delnu prilaikydamas kūdikio galvutę. Paskui 
atsitiesė ir metė į seserį kiek suirzusį žvilgsnį. 

- Gyvenu oloje kaip koks gyvulys, o tu nori man įpiršti 
žmoną? 

Ūmai jis viduje pajuto tuštumą. Stengdamasis neparodyti se- 
seriai, kaip toks pasiūlymas jį nuliūdino, atsistojo ir ėmė vaikšti- 
nėti po kambarį, šiaip sau tyliai niūniuodamas glėbyje gulinčiam 
ryšulėliui. 

- Kiek jau laiko neturėjai moters, Džeimi? - už nugaros pa- 
klausė sesuo. 

Jis priblokštas apsisuko ant kulno ir įdėmiai pažvelgė į ją. 

— Po galais, argi dera to klausti vyro? 

- Tu nebuvai pasiguldęs nė vienos netekėjusios merginos, 
gyvenančios tarp Lalibrocho ir Broch Mordos, - tarė ji, nepaisy- 
dama brolio, - kitaip būčiau girdėjusi. Ir turbūt nė vienos naš- 
lės? - Ji delikačiai nutilo. 

- Perkūniškai gerai žinai, kad ne, - atšovė jis. Skruostai nu- 
kaito iš apmaudo. 

— O kodėl ne? - stačiokiškai kamantinėjo Dženė. 

— Kodėl ne? - Jis įsispoksojo į ją praverta burna. - Išsikraus- 
tei iš proto? Ar aš tau panašus į vyrpalaikį, kuris slankioja iš 

namo į namą, pagulėdamas su visom, kurios tik neišveja stvė- 
rusios keptuvę? 

- Šneki, tartum jos vejotųsi. Ne, tu, Džeimi, geras žmogus. — 
Dženė liūdnokai nusišypsojo. - Tu nepasinaudotum nė viena 
moterimi. Juk iš pradžių vestum? 

— Ne! - karštai atsakė jis. Kūdikis sutrūkčiojo ir išleido mie- 
guistą urgztelėjimą, o Džeimis nejučiomis pasiguldė jį ant kito 
peties, glostydamas ir dėbsodamas į seserį. - Neketinu vesti dar 
kartą, tad mesk iš galvos visas mintis apie piršlybas, Džene Mu- 
rėj! Aš daugiau nevesiu, ar girdi? 

— Ak, girdžiu, - nesutriko ji. 

Tada atsirėmė aukščiau į pagalvę, kad galėtų pažvelgti jam 
tiesiai į akis. 

— Iki mirties gyvensi kaip vienuolis? - paklausė. - Atgulsi į 
kapą nepalaidotas ir nepašlovintas sūnaus? 

- Velniai griebtų, žiūrėk savo reikalų! 

Besidaužančia širdimi Džeimis atsuko jai nugarą ir nužings- 
niavo prie lango, įsispoksojo į kiemą nieko nereginčiomis akimis. 

- Žinau, gedi Klerės, - pasigirdo tylus sesers balsas. - Manai, 
galėčiau pamiršti Ijaną, jeigu jis negrįžtų? Bet tau pats metas gy- 
venti toliau. Juk Klerė nebūtų norėjusi, kad visą gyvenimą pra- 
gyventum vienas, be tos, kuri paguostų, nuramintų ir gimdytų 
tau vaikus? 

Jis ilgai neatsakė, tik stovėjo, jusdamas švelnią pūkuotos gal- 
vytės, prispaustos prie kaklo šono, šilumą. Apmūsojusiame stikle 
neaiškiai matė save, aukštą murziną slunkių, o po niūriu veidu 
gulėjo apvalus baltas gniužulėlis, kuris visai jam netiko. 

— Ji laukėsi kūdikio, - galop tyliai pratarė jis atspindžiui. — 
Kai ji... kai ją praradau. 

Kaip dar galėtų jai pasakyti? Nė už ką negalėjo seseriai at- 
skleisti, kur yra Klerė... kur vylėsi ją esant. Ir kad neįstengia gal- 
voti apie kitą moterį, tikėdamasis, jog Klerė vis dar gyva, nors ir 
žino, kad iš tikrųjų ją prarado visiems laikams. 

Lovoje ilgai buvo tylu. Paskui Dženė tyliai paklausė: 

— Todėl šiandien ir atėjai? 

Jis atsiduso ir pasigręžė šonu į ją, atremdamas galvą į šaltą 
stiklą. Sesuo gulėjo ant nugaros, tamsūs plaukai driekėsi ant pa- 
galvės, o akys švelniai žvelgė į jį. 

- Taip, galbūt. Negalėjau padėti savo žmonai, tai turbūt pa- 
maniau, gal padėsiu tau. Deja, nepadėjau, - pridūrė su kartė- 
liu. - Tau, kaip ir jai, iš manęs jokios naudos. 

Dženė labai susikrimtusiu veidu ištiesė jam ranką. 

— Džeimi, mo chridhe, - pasakė ir nuščiuvo. Akys išsiplėtė 
nuo ūmaus išgąsčio, mat iš apačios pasigirdo trenksmas ir riks- 
mai. - Švenčiausioji Marija! - aiktelėjo ji ir dar labiau išblyš- 
ko. - Anglai! 

- Viešpatie. 

Tai buvo greičiau malda nei nuostabos šūksnis. Džeimis grei- 
tai nukreipė žvilgsnį nuo lovos prie lango, svarstydamas, kokių 
turi galimybių pasislėpti ar pabėgti. Batuotų kojų žingsniai jau 
dundėjo laiptais. 

— Spinton, Džeimi! - rodydama pirštu skubiai sušnabždėjo 
Dženė. 

Jis negaišdamas nėrė į spintą ir užsidarė duris. 

Po valandėlės su trenksmu atsilapojo kambario durys ir vi- 
dun įvirto raudonšvarkis žmogėnas su trikampe skrybėle, atkišęs 
kardą. Dragūnų kapitonas stabtelėjo ir žvilgsniu apmetė kamba- 
rį, galų gale subedė akis į mažą būtybę lovoje. 

— Ponia Murėj? - paklausė jis. 

Dženė iš visų jėgų stengėsi atsisėsti. 

— Taip. Po velnių, ką veikiat mano namuose? - paklausė. Jos 
veidas buvo išbalęs, blizgėjo nuo prakaito, rankos virpėjo, bet ji 
pakėlė smakrą ir pažvelgė į vyrą. - Nešdinkitės! 

Kapitonas nepaisydamas jos per kambarį nužirgliojo prie lan- 
go; Džeimis matė neryškų jo siluetą, dingstantį už spintos krašto. 
Paskui jis vėl pasirodė ir, į spintą atsukęs nugarą, prabilo: 

— Vienas mano žvalgas pranešė neseniai girdėjęs šūvį netoli 
šio namo. Kur jūsų vyrai? 

— Nėra nė vieno. - Virpančios rankos pavargo, ir Džeimis 
matė, kaip sesuo netekusi jėgų susmuko ant pagalvių. - Jūs jau 

išsivežėt mano vyrą, o vyriausias mano sūnus tik dešimties. - Ji 
neužsiminė apie Rebį nei Fergiusą, kurie buvo tokio amžiaus, kai 
su jais jau galėjai elgtis - blogai elgtis - kaip su vyrais, jeigu tik 
juos pastebėtų kapitonas. Laimė, vos išvydę anglus, jie pasipustė 
padus. 

Kapitonas buvo vėtytas mėtytas vidutinio amžiaus vyras ir 
nelabai patiklus. 

— Laikyti ginklus Aukštumose - sunkus nusikaltimas, - tarė 
ir atsigręžė į kareivį, įkandin įėjusį į kambarį. - Apieškokit namą, 
Dženkinsai. 

Įsakydamas jis turėjo pagarsinti balsą, nes ant laiptų kilo 
sambrūzdis. Kai Dženkinsas gręžėsi ketindamas išeiti, pribuvėja 
Ines prasiveržė pro kareivį, mėginantį užtverti jai kelią. 

- Duokit vargšei moteriai ramybę! - sušuko įsisprendusi 
prieš kapitoną. Pribuvėjos balsas drebėjo, o plaukai slydo iš po 
kaspino, bet ji nenusileido. - Lauk, niekšai! Nelieskit jos! 

- Jūsų šeimininkei nedarau nieko bloga, - suirzo kapitonas, 
aiškiai painiodamas ponią Ines su tarnaite. - Tik... 

- Ji pagimdė vos prieš valandą! Net jums nedera į ją žiūrėti, 
kaip ir... 

— Pagimdė? - Kapitono balsas paaštrėjo, staiga susidomėjęs 
jis atplėšė žvilgsnį nuo pribuvėjos ir įsispitrėjo į lovą. - Jūs pa- 
gimdėt kūdikį, ponia Murėj? Kur tas vaikelis? 

Minėtas vaikelis ėmė spurdėti vystykluose, mat jį trikdė 
smarkiai spaudžiantis siaubo apimto dėdės glėbys. 

Iš spintos gelmių Džeimis matė sesers veidą, baltą iki pat 
lūpų ir sustingusį. 

— Vaikelis mirė, - atsakė ji. 

Pribuvėjai nuo sukrėtimo net žandikaulis atvipo, bet, laimė, 
kapitono dėmesį buvo prikausčiusi Dženė. 

— Ak? - iš lėto pratarė jis. - Ar buvo... 

— Mama! - Tarpdury pasigirdo sielvartingas riksmas, ir ma- 
žasis Džeimis, ištrūkęs iš kareivio gniaužtų, bloškėsi prie moti- 
nos. — Mama, vaikelis negyvas? Ne, ne! - Verkdamas jis puolė 
ant kelių ir įsikniaubė į patalus. 


SVETIMŠALĖ + SUGRĮŽIMAS 89 


Tarsi paneigdamas brolio teiginį, mažylis Ijanas rodė esąs 
net labai gyvas, nes galingai kojomis spardė dėdei į šonkaulius, 
smarkiai šniaukrojo ir niurnėjo. Gerai, kad per sąmyšį niekas jų 
neišgirdo. | 

Dženė mėgino nuraminti jaunąjį Džeimį, o ponia Ines bergž- 
džiai bandė pakelti berniuką, kuris buvo atkakliai įsikibęs į moti- 
nos rankovę. Kapitonas veltui stengėsi perrėkti mažojo Džeimio 
aimanas, kupinas širdgėlos. Visą namą drebino duslus batų bil- 
desys ir šauksmai. 

Džeimis, žinoma, manė, kad kapitonas kvos, kur naujagi- 
mio kūnas. Dar stipriau prisiglaudė kūdikį, kresčiodamas, kad 
tik jis nepravirktų. Kita ranka nuslydo prie durklo rankenos, bet 
tas gestas buvo nereikalingas; kažin ar kam padėtų, jei atidarius 
spintą jis persirėžtų gerklę. 

Kūdikis Ijanas staiga irzliai suniurnėjo, rodydamas, kad tas 
purtymas jam visai nepatinka. Prieš akis šmėkščiojant liepsnų 
laižomo namo ir išžudytų jo gyventojų reginiams, Džeimiui tie 
garseliai skambėjo nė kiek ne tyliau nei desperatiškas vyresniojo 
sūnėno sriūbavimas. 

- Tai tu! - Jaunėlis Džeimis atsistojo šlapiu, nuo ašarų ir įtū- 
žio išpurtusiu veidu ir metėsi ant kapitono. Garbanota juoda gal- 
va buvo nunarinta it kokio avino. - Nužudei mano brolį, anglų 
šlykštyne! 

Šis ūmus puolimas kapitoną nustebino, jis iš tikrųjų žengė 
žingsnį atgal ir mirksėdamas įsižiūrėjo į berniuką. 

- Ne, vaike, tu labai klysti. Kodėl, aš tik... 

- Bjaurybė! Niekšas! A mhic an diabhoil!* - Visiškai nebesi- 
tvardydamas vaikas ėmė artintis prie kapitono, rėkdamas viso- 
kias nešvankybes, kokias tik mokėjo, geilų ir anglų kalbomis. 

— Inh, - suunkštė kūdikis Ijanas vyresniajam Džeimiui į 
ausį. - Inh, inh! 

Tai labai panėšėjo į įžangą prieš garsų klyksmą. Apimtas pa- 
nikos, Džeimis paleido durklo rankeną ir įkišo nykštį į minkštą, 


* Velnio išpera (geilų k.). 


90 DIANA GABALDON 


drėgną angą, iš kur sklido inkštimas. Kūdikio dantenos suspaudė 
nykštį taip nuožmiai, kad Džeimis vos nesuriko. 

— Lauk! Lauk! Nešdinkis, nes užmušiu tave! - staugė ant ka- 
pitono jaunėlis Džeimis pykčio perkreiptu veidu. 

Raudonšvarkis bejėgiškai pažiūrėjo į lovą tarsi prašydamas 
Dženės pasišaukti šį nesutramdomą mažą priešą, bet ji gulėjo 
užmerktomis akimis, lyg būtų mirusi. 

— Palauksiu savo vyrų apačioje, - kiek išgalėdamas oriau tarė 
kapitonas ir išdūlinęs skubiai užtrenkė duris. Dingus priešinin- 
kui, mažasis Džeimis griuvo ant grindų ir bejėgiškai pravirko. 

Pro spintos durų plyšį Džeimis matė, kaip ponia Ines sužiuro 
į Dženę ir jau žiojosi klausti. Dženė šoko iš patalų it koks Lozo- 
rius, rūsčiai pažvelgė ir prispaudė pirštą prie lūpų, kad moteris 
tylėtų. Kūdikis Ijanas godžiai žindo nykštį piktindamasis, kad 
jam nesiseka nieko iščiulpti. 

Dženė pasislinko prie lovos krašto, atsisėdo ir ėmė laukti. 
Apačioje kareiviai taip triukšmavo ir dundėjo, kad net aidėjo vi- 
sas namas. Dženė virpėjo iš silpnumo, bet ištiesė ranką į spintą, 
kur slėpėsi jos vyrai. 

Džeimis giliai įkvėpė ir padrąsino save. Reikia rizikuoti - jo 
plaštaka ir riešas buvo šlapi nuo seilių, o kūdikio neviltingas 
niurnesys vis garsėjo. 

Kiaurai permirkęs prakaitu, jis išsvirduliavo iš spintos ir 
įspraudė kūdikį Dženei. Vienu trūktelėjimu apnuoginusi krūtį, 
ji prispaudė mažą galvytę prie spenelio ir pasilenkė virš mažy- 
čio ryšulėlio, tarsi jį gindama. Klyksmo užuomazgos nuslopo ir 
pasigirdo tylus godus čiulpimas. O Džeimis ūmai suklupo ant 
grindų, lyg jam būtų kas kirtęs per kelius kardu. 

Atsilapojus spintai, jaunėlis Džeimis sukrėstas atsisėdo, su- 
trikusiu veidu ėmė šaudyti akimis į motiną ir į dėdę. Ponia 
Ines atsiklaupė šalia jo ir greitosiomis pradėjo šnabždėti į ausį, 
bet smulkus ašarų išvagotas veidelis rodė, kad jis ničnieko ne- 
supranta. | 

Kai riksmai ir pakinktų žvangėjimas lauke pranešė, kad ka- 
reiviai išsidangina, mažylis Ijanas jau sotus parpė motinos glė- 

kaip jie išjoja. 

Kambaryje buvo tylu, girdėjosi tik kaip ponia Ines siurbčioja 
viskį. Jaunėlis Džeimis sėdėjo šalia motinos, prie jos peties pri- 
spaudęs skruostą. Nuo tada, kai paėmė kūdikį, Dženė nepakėlė 
akių, sėdėjo ramiai, palenkusi galvą prie kūdikio skraite, juodi 
plaukai slėpė veidą. 

Džeimis žengtelėjo ir paglostė jai petį. Sesers šiluma, regis, 
buvo sukrečianti, tarsi šalta baimė būtų natūrali jo būsena, o pri- 
silietimas prie kito žmogaus - kažkoks svetimas ir keistas. 

- Einu į kunigo kambarį, - tyliai tarė jis, - o kai sutems, 
grįšiu į olą. 

Dženė linktelėjo, bet į jį nepažvelgė. Tarp juodų jos plaukų 
Džeimis pastebėjo kelis žilus, jie žvilgėjo sidabru prie sklastymo 
per galvos vidurį. 

— Manau... neturėčiau čia rodytis, - galop pasakė jis. - Kurį 
laiką. 

Dženė nepratarė nė žodžio, bet dar sykį linktelėjo. 


6 


Dabar, kai esame 
nuteisinti jo krauju" 


TIESĄ SAKANT, jis buvo atėjęs į namą dar kartą. Du mėnesius 
tūnojo pasislėpęs oloje, vos drįsdamas naktį išlįsti pamedžioti, 
nes anglų kareiviai vis dar šmirinėjo po apylinkes, o gyveno 
Komare. Dieną nedideli aštuonių ar dešimties sargybinių būriai 
krėsdavo vietovę, grobdami ir tą truputį, kuris dar buvo likęs, 
niokodami viską, kuo negalėjo pasinaudoti. Ir tai vyko su Angli- 
jos karaliaus palaiminimu. 

Takas vingiavo netoli, palei kalvos, kur glūdėjo jo urvas, pa- 
pėdę. Tai tebuvo apžėlęs keliukas, kurį pramynė elniai, dažnai čia 
traukiantys, nors kvailas būtų buvęs tas elnias, kuris būtų drįsęs 
pernelyg prisiartinti prie olos. Vis dėlto kartais, pučiant palan- 
kiam vėjui, jis išvysdavo ant tako būrelį tauriųjų elnių arba kitą 
dieną tako purve rasdavo šviežių jų pėdsakų. 

Tas takas praversdavo ir žmonėms, kurie turėdavo reikalų 
kalvos šlaite, nors tokių buvo vos keletas. Vėjas pūtė nuo urvo, 
tad jis nesitikėjo pamatyti elnio. Tysojo ant žemės prie pat olos 
angos, kur pro svyrančių dygiakrūmių ir šermukšnių uždangą 
skverbėsi ganėtinai šviesos ir gražiu oru buvo galima skaityti. 
Knygų turėjo ne tiek ir daug, bet Džaredas įstengė slapta kelias 
atsiųsti su dovanomis iš Prancūzijos. 


Ši liūtis mane privertė imtis naujo darbo, būtent - naujame 
įtvirtinime prakirsti skylę nutekėti vandeniui, kuris priešingu atve- 
ju būtų užtvindęs rūsį. Kiek laiko ištūnojęs rūsyje ir nejusdamas 
naujų žemės sukrėtimų, truputį atsigavau. Norėdamas pakelti 


* Rom 5,9. 

nuotaiką, - o ją iš tiesų labai reikėjo pakelti, - nuėjau į mažąjį 
savo sandėlį ir išgėriau gurkšnį romo. Romą visuomet gerdavau la- 
bai taupiai, žinodamas, kad kai baigsis turimoji atsarga, daugiau 
to gėralo nebegausiu. 

Lietus lijo visą naktį ir didelę dalį kitos dienos, todėl negalėjau 
išeiti į lauką. Bet dabar jau aprimau ir ėmiau galvoti...* 


Virš jo sušiurenus krūmams, ant puslapio sujudėjo šešėliai. 
Jo juslės buvo išlavintos, todėl jis tučtuojau pajuto vėjo permai- 
ną, O su tuo vėju atskriejo ir balsai. 

Džeimis pašoko ant kojų uždėjęs ranką ant durklo, kurį visa- 
da nešiodavosi prie šono. Tik stabtelėjęs rūpestingai padėti kny- 
gos ant iškyšos, įsikibo į granito gabalą, kuris jam atstojo ranke- 
ną, ir ėmė spraustis pro statų siaurą plyšį - olos angą. 

Ant tako apačioje blykstelėjus ryškiai raudonai spalvai ir su- 
tviskus metalui, jis patyrė sukrėtimą ir apmaudą. Po šimts. Jis 
nelabai bijojo, kad kuris nors kareivis išklys iš tako, - jie buvo 
prasti žygeiviai net įprastuose plikuose plotuose, klampiuose 
durpynuose ir viržynuose, o ką jau kalbėti apie apžėlusias vieto- 
ves ar gervuogėmis apaugusius šlaitus kaip šis, - bet jiems šlais- 
tantis taip arti jis negalės surizikuoti iš urvo išlįsti prieš tamsą 
net atsinešti vandens ar atlikti gamtinio reikalo. Džeimis skubiai 
metė žvilgsnį į vandens ąsotį žinodamas, kad šis beveik tuščias. 

Riksmas vėl nukreipė jo dėmesį į taką apačioje, ir jam kone 
išsprūdo granito rankena. Kareiviai buvo apspitę smulkutę figū- 
rėlę, susikūprinusią po nedidele statinaite ant peties. Fergiusas 
tempė aukštyn statinaitę šviežio elio. Po perkūnais, velniava. Be 
to elio jis galėjo apsieiti, jau daugel mėnesių jo negėrė. 

Vėjas vėl pasikeitė, todėl jis girdėjo tik žodžių nuotrupas, bet 
figūrėlė, rodės, ginčijosi su priešais stovinčiu kareiviu, smarkiai 
mostaguodama laisvąja ranka. 

- Kvaily! — tyliai tarė Džeimis. - Atiduok jiems elį ir spruk, 
avigalvi! 


* D. Defoe „Robinzonas Kruzas“ (vertė S. Tomonis). 

Vienas kareivis pamėgino abiem rankom sugriebti statinaitę, 
bet jam nepasisekė, nes tamsiaplaukė figūrėlė mikliai šastelėjo 
atgal. Džeimis supykęs pliaukštelėjo sau per kaktą. Tas Fergiusas 
niekad negali užgniaužti įžūlumo, kai susiduria su vyresnybe, 
ypač su anglų. 

Figūrėlė dabar strakaliojo atpakaliomis, kažką šaukdama 
savo persekiotojams. 

— Vėpla! - tūžo Džeimis. - Mesk ją ir bėk! 

Fergiusas, užuot sviedęs statinaitę ar leidęsis bėgti, atsuko 
kareiviams nugarą ir užgauliai pakraipė užpakalį, aiškiai pa- 
sikliaudamas savo kojų miklumu. Gerokai įsiutinti, keli rau- 
donšvarkiai išdrįso įkelti koją į įmirkusią augaliją ir šoko nuo 
tako vytis berniuko. 

Džeimis pamatė, kaip jų vadas pakėlė ranką ir įspėdamas rik- 
telėjo, neabejotinai sumojęs, kad Fergiusas - masalas, nuvilio- 
siantis juos į pasalą. Bet šūkalojo ir Fergiusas, o kareiviai, matyt, 
šiek tiek graibėsi prasčiokiškos prancūziškos šnekos ir suprato, 
ką jis sako, nes tik keli išgirdę vado riksmą sustojo, kiti keturi 
puolė prie šokčiojančio berniuko. 

Fergiusas metėsi į šalį, rangydamasis tarp kareivių it ungurys. 
Kilo muštynės, skardėjo šauksmai. Per visą tą sambrūzdį ir vėjo 
ūžavimą Džeimis negalėjo girdėti, kaip iš makšties buvo skubiai 
ištrauktas kardas, bet vėliau jam atrodė, kad išgirdo, ir tas tylus 
traukiamų ašmenų šmaukštelėjimas ir žvangtelėjimas buvo lyg 
pirma nelaimės užuomina. Tai, regis, suskambėdavo jam ausyse, 
vos prisimindavo tą sceną, o jos neužmiršo labai ilgai. 

Turbūt buvo kalta kareivių elgsena, ta liguistai jautri nuotai- 
ka, užkrėtusi jį urve. Turbūt tik pražūties nuojauta, persekiojan- 
ti jį nuo Kulodeno, tarytum jo aplinka būtų užteršta ir visiems 
grėstų pavojus vien todėl, kad jis netoliese. Ar jis girdėjo kardo 
žvangtelėjimą, ar ne, vis tiek jo kūnas buvo įsitempęs, pasiruo- 
šęs šokti, kol priešais pamatė sidabrinį ašmenų, skrodžiančių 
orą, lanką. 

Ašmenys judėjo kone tingiai, taip lėtai, kad jo protas galė- 
jo sekti jų kelią, nustatyti taikinį ir nebyliai sušukti: „Ne!“ Jie 

iš tikrųjų leidosi užtektinai vangiai, Džeimis būtų galėjęs šokti 
į susibūrusių vyrų vidurį, čiupti už rankos su kardu, išmušti tą 
mirtį nešantį metalo gabalą ir numesti ant žemės, kad neprida- 
rytų žalos. 

Viena proto dalis jam sakė, kad tai kvailystė, nors jo rankos 
ir sustingo ant granito rankenos, tvirtai jį laikydamos, kad, pa- 
gautas impulso, neiššoktų laukan ir nenulėktų pirmyn. 

„Tu negali, - kalbėjo ji, spigiai šnabždėjo anapus apėmusio 
įsiūčio ir siaubo. - Jis tai padarė dėl tavęs, todėl negali to pavers- 
ti beprasmybe. Tu negali, - kartojo, šaltai kaip mirtis už degi- 
nančios bejėgiškumo bangos, kuri jį skandino. - Tu nieko negali 
padaryti.“ 

Ir jis nieko nedarė, nieko, tik žiūrėjo, kaip ašmenys pabai- 
gia tingų mojį ir galop kerta tyliai, veik nelogiškai dunkstelėda- 
mi. Statinaitė, dėl kurios ir įvyko ginčas, vartydamasi nuriedėjo 
upelio šlaitu, o jos pūkštelėjimą nustelbė džiugus rudo vandens 
gurguliavimas toli apačioje. 

Riksmai staiga liovėsi ir stojo bežadė tyla. Jis vos išgirdo, 
kada šauksmai vėl atgijo; jo ausyse jie labiau panėšėjo į staugi- 
mą. Jam sulinko keliai, ir jis neaiškiai suvokė, kad alpsta. Regėji- 
mas aptemo iki rausvo juodumo, kuriame mirguliavo žvaigždės 
ir šviesos ruoželiai, tačiau net ir besikėsinanti tamsa neužtemdė 
paskutinio Fergiuso rankos, - tos smulkios, miklios kišenvagio 
rankos, ramiai gulinčios tako purve atverstu, tarsi maldaujančiu 
delnu, - vaizdo. 


=— 


Jis laukė dvi ilgas, lėtai slenkančias paras, kol ant tako žemiau 
olos išgirdo Rebio Maknabio švilptelėjimą. 

— Kaip jis? — be jokios įžangos paklausė Džeimis. 

— Ponia Dženė sako, kad pasveiks, - atsakė Rebis. Jaunas jo 
veidas buvo išblyškęs ir persikreipęs; jis aiškiai dar nebuvo atito- 
kęs nuo sukrėtimo, patirto dėl draugo nelaimės. - Ji sako, kad jis 
nekarščiuoja, nėra jokio puvimo ženklo jo... - jis garsiai nurijo 
seilę, - jo... bigėje. 

- Tai kareiviai jį nunešė į namą? 

Nelaukdamas atsakymo, Džeimis jau leidosi nuo kalvos 
šlaito. 

- Taip, visi jie buvo it amo netekę, man atrodo... - Rebis stab- 
telėjo išpainioti marškinių iš kibaus erškėčio ir turėjo paskubėti, 
kad pasivytų šeimininką, - man atrodo, jie gailėjosi, kad taip 
įvyko. Bent taip sakė kapitonas. Ir davė poniai Dženei auksinį 
sovereną - Fergiusui. 

- Ak, šit kaip? Kadgi ir dosnus. 

Daugiau jis nepratarė nė žodžio, kol jie nusigavo iki namų. 


Fergiusas buvo patogiai paguldytas vaikų kambaryje, lovoje 
prie lango. Kai Džeimis įėjo į kambarį, berniukas buvo užsimer- 
kęs, ilgos blakstienos švelniai glaudėsi prie prakaulių skruostų. 
Be įprasto gyvumo, daugybės grimasų ir minų, jo veidas atrodė 
visiškai kitoks. Vos lenkta nosis virš ilgos, judrios burnos teikė 
jam šiek tiek aristokratiškumo, o kaulai, tvirtėjantys po oda, ža- 
dėjo, kad kada nors jo veidas praras berniukišką žavesį ir taps 
neabejotinai patrauklus. 

Džeimis žengė prie lovos, ir tamsios blakstienos tučtuojau 
pakilo. 

— Milorde, - tarė Fergiusas, ir blanki šypsena akimoju grąži- 
no veidui pažįstamus bruožus. - Ar jums čia saugu? 

— Dieve, vaikeli, kaip gaila. | 

Džeimis suklupo prie lovos. Vargiai drįso pažvelgti į laibą 
dilbį, gulintį ant antklodės, kur nestipriai sutvarstytas riešas bai- 
gėsi niekuo. Bet sveikindamasis jis prisivertė sugniaužti Fergiu- 
sui petį ir nesmarkiai delnu patrynė kupetą tamsių plaukų. 

— Ar labai skauda? - paklausė. 

— Ne, milorde, - atsakė Fergiusas. Paskui jo bruožus iškreipė 
ūmus slepiamas skausmas ir jis susigėdęs "——- — Na, nela- 
bai. O ponia negaili viskio. 

Ant staliuko prie lovos stovėjo pilna jo stiklinė, bet buvo nu- 
gertas tik gurkšnelis. Fergiusas, pratęs prie prancūziško vyno, iš 
tikrųjų šio gėrimo nemėgo. 

— Labai gaila, - pakartojo Džeimis. 

Daugiau neturėjo ką pasakyti. Nieko negalėjo pratarti, nes 
jam gniaužė gerklę. Jis skubiai nudelbė žvilgsnį, žinodamas, kad 
Fergiusas nusimins, jei pamatys jį verkiant. 

— Ak, milorde, niekis. - Fergiuso balse buvo girdėti senos 
šelmiškos gaidelės. - Man pasisekė, 

Prieš prabildamas Džeimis sunkiai nurijo seilę. 

- Taip, tu gyvas, ir ačiū Dievui už tai! 

- Ir ne tik jam, milorde! 

Džeimis pakėlė akis ir išvydo Fergiusą šypsantis, nors vis dar 
labai išblyškusį. 

- Ar prisimenat mūsų susitarimą, milorde? 

— Susitarimą? 

- Taip, kai paėmėt mane jums tarnauti Paryžiuje. Tada pasa- 
kėt, kad jei aš būsiu suimtas ir man bus įvykdyta mirties bausmė, 
jūs visiems metams užpirksite mišias už mano sielą. - Sveikoji 
ranka nuslydo prie aplamdyto žalsvo medaliono ant kaklo su 
šv. Dismo, vagių globėjo, atvaizdu. - Bet jeigu tarnaudamas jums 
neteksiu ausies ar rankos... 

- Remsiu, kol gyvas būsi, - pabaigė Džeimis. Jis nežinojo, ar 
juoktis, ar verkti, tik patapšnojo per ranką, gulinčią ant antklo- 
dės. - Taip, prisimenu. Pasikliauk manimi - pažadą tesėsiu. 

- Visada jumis pasiklioviau, milorde, - tarė Fergiusas. Jį aiš- 
kiai ėmė lenkti nuovargis; išblyškę skruostai dar labiau pabalo, 
o kupeta juodų plaukų išdriko ant pagalvės. - Taigi man pasi- 
sekė, - sumurmėjo jis, vis dar šypsodamas. - Nes vienu kirčiu 
tapau laisvu džentelmenu, non? 


= 

Kai išėjo iš Fergiuso kambario, jo laukė Dženė. 

- Eime į kunigo kambarį, - tarė jis imdamas jai už alkū- 
nės. - Man reikia šnektelėti su tavim, bet nenorėčiau ilgiau ro- 
dytis viešai. 

Ji tylomis nusekė įkandin jo galiniu koridoriumi su akmeni- 
nėmis grindimis, kuris skyrė virtuvę nuo maisto podėlio. Tarp 

grindų plokščių buvo didžiulė medinė plokštė su daug skylučių, 
įtvirtinta grindyse kalkių skiediniu. Pro ją lyg ir turėjo patekti 
oras į rūsį apačioje, ir iš tiesų jokiam įtariam žmogui nebūtų 
šovę į galvą čia pulti tyrinėti rūsio, į kurį buvo vaikštoma pro 
įdubusias duris, iškirstas išorinėje namo sienoje. 

Bet niekas nenumanė, kad pro tą plokštę prasiskverbdavo 
šviesa ir oras į ankštą kunigo kambarėlį už rūsio. Į jį nulipda- 
vai pakėlęs plokštę, skiediniu sutvirtintą rėmą, po kuriuo buvo 
trumpos kopėčios, vedančios į ankštą patalpėlę. 

Kambarys buvo ne daugiau kaip penkių kvadratinių pėdų, 
jame nebuvo jokių baldų, tik nedailus suolas, antklodė ir nak- 
tipuodis. Be šios mantos, dar stovėjo didelis ąsotis su vandeniu 
ir džiūvėsių dėžutė. Tiesą sakant, patalpa name atsirado tik pa- 
skutiniais metais, todėl nebuvo kunigo kambarys, nes jame ne- 
gyveno ir nesiruošė gyventi joks kunigas. Bet, žinoma, tai buvo 
kambarėlis. | 

Jame du žmonės galėjo tilpti tik susėdę ant suolo vienas šalia 
kito, ir Džeimis klestelėjo greta sesers, kai tik virš galvos užvožė 
plokštę ir nuleido kopėčias. Valandėlę pasėdėjo tylomis, paskui 
įkvėpė ir prabilo: 

— Daugiau nebegaliu to tverti. - Jis kalbėjo taip tyliai, kad 
Dženė turėjo palenkti galvą prie jo lyg koks kunigas, klausantis 
atgailautojo išpažinties. - Nebegaliu. Turiu išvykti. 

Jie sėdėjo susispaudę, ir jis juto, kaip kvėpuojant kilnojasi jos 
krūtinė. Ji paėmė jo ranką ir maži, stiprūs pirštai sugniaužė jo 
pirštus. 

— Ar vėl keliausi į Prancūziją? 

Jis jau dusyk buvo mėginęs bėgti į tą šalį, bet kas kartą jam 
sukliudydavo budri anglų sargyba, išstatyta visuose uostuose. 
Tokio stoto ir gymio vyrui nebuvo kaip nuo jos pasislėpti. 

Džeimis papurtė galvą. 

— Ne. Pasiduosiu į nelaisvę. 

— Džeimi! - Susijaudinus Dženės balsas tučtuojau pagarsėjo, 
tada nuo perspėjamo rankos spustelėjimo pritilo. - Džeimi, tu 
negali, - tarė ji tyliau. - Dieve, jie tave pakars! 

Jis nepakėlė galvos, lyg būtų paskendęs mintyse, bet nedels- 
damas ją pakratė. 

— Manau, nepakars. - Dirstelėjęs į seserį, nusuko akis. - Kle- 
rė... ji matė regėjimą. - Toks pat geras paaiškinimas kaip ir kiti, 
dingtelėjo jam, beveik tikra tiesa. - Ji regėjo, kas nutiks prie Ku- 
lodeno. Ji žinojo. Ir man pasakė, kas bus paskui. 

— Ak, - pašnabždomis pratarė Dženė. - Pati galvojau. Todėl 
ir liepė pasodinti bulvių ir įrengti šią vietą. 

— Taip. - Švelniai paspaudęs ranką, paleido ją ir truputį pa- 
sisuko ant siauro suolo į seserį. - Ji man pasakojo, kad karalius 
kurį laiką gaudys jakobitų išdavikus, ir gaudo, - ironiškai pri- 
dūrė. - Bet po kelerių metų anglai jau nebaus belaisvių mirties 
bausme, tik uždarys juos į cypę. 

- Tik! - pakartojo Dženė. - Jei tau reikia iškeliauti, trauk į 
viržyną, bet tik nepasiduok anglams, kad jie tave įmestų į belan- 
gę ar pakartų... 

- Luktelėk. - Jis nutraukė seserį uždėdamas plaštaką ant jos 
rankos. - Dar ne viską tau pasakiau. Neketinu tik nudrožti pas 
anglus ir pasiduoti. Juk už mano galvą paskirta nemenka sume- 
lė? Ar nemanai, kad būtų apmaudu, jeigu ji nueitų niekais? 

Jis prisivertė kalbėti džiugiu balsu. Išgirdusi tokias džiugesio 
gaideles, Dženė griežtai sužiuro į brolį. 

- Švenčiausioji Dievo Motina, - sušnabždėjo. - Nori, kad kas 
nors tave išduotų? 

- Tikriausiai taip. - Tūnodamas vienas oloje Džeimis apmetė 
planą, bet iki šiol jis neatrodė labai tikroviškas. - Turbūt geriau- 
siai tam tiktų Džo Freizeris. 

Dženė smarkiai kumščiu pasitrynė lūpas. Buvo nuovoki; 
Džeimis žinojo, kad sesuo tučtuojau suprato, koks tas planas ir 
kas iš jo gali išeiti. 

— Bet Džeimi, - šnipštelėjo ji. - Net jeigu jie ir nepakars ta- 
vęs iš karto, vis tiek tai baisi rizika. Juk gali žūti anglams tave 
suimant! 

Jo pečiai staiga pakumpo, slegiami kančios ir nuovargio. 

— Dieve, Džene, - tarė jis, - manai, man rūpi? 

Ji atsakė tik ilgai patylėjusi: 

— Ne, manau, nerūpi ir negaliu pasakyti, kad dėl to stebiuo- 
si. - Ji nutilo ramdydama balsą. - Bet man vis dar rūpi. - Jos 
pirštai švelniai palietė jo pakaušį ir paglostė plaukus. - Taigi tu 
saugosies, avigalvi? 

Vėdinimo plokštė virš galvos akimoju patamsėjo ir sutapseno 
lengvi žingsniai. Turbūt virtuvės darbininkė ėjo į maisto podėlį. 
Paskui prasiskverbė blausi šviesa, ir jis vėl išvydo Dženės veidą. 

— Taip, - galų gale sušnabždėjo. - Pasisaugosiu. 


a 


Pasirengimas buvo baigtas daugiau kaip po dviejų mėnesių. 
Kai galop atskriejo žinia, jau buvo įsibėgėjęs pavasaris. 

Jis sėdėjo netoli urvo angos ant savo mėgstamo akmens ir 
žvelgė į tekančias vakarines žvaigždes. Net ir blogiausiais laikais, 
užėjusiais po Kulodeno, visada nugvelbdavo ramybės valandė- 
lę šiuo paros metu. Užgesus saulei, atrodydavo, lyg daiktai būtų 
blankiai apšviesti iš vidaus, ir jų kontūrai išryškėdavo danguje 
ar ant žemės, pasidarydavo tobuli ir aiškūs iki smulkmenų. Jis 
matė drugio siluetą, dieną neregimą, o dabar sutemų nutapytą 
su tamsesniu trikampiu šešėliu, atsiknojusiu nuo kamieno, šiaip 
maskuojančio. Dar akimirksnis, ir jis nuskris. 

Jis nužvelgė slėnį, mėgindamas akimis aprėpti juodas pušis, 
kurios augo tolumoje, stataus skardžio pakrašty. Paskui žvilgs- 
nis pakilo aukštyn, tarp žvaigždžių. Štai ten Orionas, iškilmin- 
gai žengiantis virš horizonto. Ir Sietynas, blausiai spingsintis 
temstančiame danguje. Gal paskutinį kartą žiūri į dangų, paskui 
jo ilgai neregės, taigi norėjo grožėtis. Pagalvojęs apie kalėjimą, 
grotas, spynas, tvirtas sienas, prisiminė Fort Viljamą. Ventvorto 
kalėjimą. Bastiliją. Akmeninės keturių pėdų storio sienas, pro 
kurias neprasiskverbia nei oras, nei šviesa. Purvą, dvoką, alkį, 
nykimą požemy... 

Greitai nuvijo tokias mintis. Kelią jau pasirinko ir buvo tuo 
patenkintas. Vis dėlto tyrinėjo dangų, ieškodamas Tauro. Ne pa- 
ties gražiausio žvaigždyno, bet savojo. Jis gimė po Tauro ženklu, 

buvo užsispyręs ir stiprus. Toks stiprus, kad, vylėsi, įstengs pa- 
daryti tai, kam ruošėsi. 

Garsėjančiame nakties šurmulyje pasigirdo šaižus aukšto 
tono švilpesys. Taip galėjo triukšmauti virš ežero namo grįžtanti 
didžioji kuolinga, bet jis atpažino signalą. Kažkas kopia taku, ir 
draugas. 

Tai buvo Merė Maknab, tapusi virtuvės darbininke Lalibro- 
che, kai žuvo jos vyras. Dažniausiai maisto ir žinių atnešdavo jos 
sūnus Rebis arba Fergiusas, bet ir ji kelis kartus buvo atėjusi. 

Moteris atgabeno pintinę, pilną neįprastų gėrybių: šaltą kep- 
tą kurapką, šviežios duonos, kelis jaunus žalius svogūnus, saują 
ankstyvųjų vyšnių ir gertuvę elio. Džeimis apžiūrėjo lauknešėlį 
ir pakėlė akis, kreivai šypsodamas. 

- Mano išleistuvių puota, ką? 

Ji tylomis linktelėjo. Buvo neaukšta, tamsūs plaukai smarkiai 
pražilę, veidas išvagotas gyvenimo vargų raukšlėmis. Bet akys buvo 
malonios, rudos, o lūpos vis dar putlios ir švelniai išlenktos. 

Jis susizgribo spoksąs į jos burną ir skubiai pasisuko į pintinę. 

- Dieve, taip prisikimšiu, kad nepakrutėsiu. Yra net pyrago, 
vaje! Kaip jums, moteriškės, pavyko jį iškept! 

Ji gūžtelėjo pečiais - ta Merė Maknab nebuvo labai šneki. Pa- 
ėmusi iš jo pintinę, išdėliojo valgį ant medinės lentos, permestos 
per akmenis. Padėjo lėkštes dviem. Tai nebuvo kuo neįprasta: 
buvo vakarieniavusi su juo ir anksčiau, valgant išpasakodavo vi- 
sas apylinkės paskalas. Bet jeigu tai paskutinė jo vakarienė prieš 
paliekant Lalibrochą, keista, kad joje nedalyvaus nei jo sesuo, 
nei berniukai. Turbūt name yra lankytojų, todėl jiems sunku iš- 
sprukti nepastebėtiems. 

Jis mandagiai mostelėjo, kad ji sėstųsi, tada atsisėdo pats, su- 
kryžiavo kojas ant purvinos Žemės. 

- Šnekėjai su Džo Freizeriu? Kur man būt, ką? - paklausė 
atsikandęs šaltos kurapkos. 

Merė jam atskleidė plano smulkmenas: prieš aušrą bus at- 
vestas arklys ir jis išjos iš siauro slėnio perėja. Paskui pasuks, pa- 
trauks per akmenuotas prieškalnes ir grįš į slėnį palei Fizihanto 

upelį, tarsi jotų namo. Anglai jį pasitiks kažkur tarp Strujaus ir 
Eskadeilo, greičiausiai prie Midmeinso - ten tinkama vieta pasa- 
lai: abipus aukštyn kyla statūs siauro slėnio šlaitai, bet palei upelį 
tiesiasi miškingas takas, kur gali pasislėpti keli vyrai. 

Kai jie pavalgė, ji tvarkingai susidėjo pintinę, palikdama jam 
ganėtinai maisto lengviems pusryčiams prieš išjojant apyaušriu. 
Džeimis manė, kad moteris trauks namo, tačiau ji neskubėjo. 
Pasirausė olos įtrūkyje, kur buvo sukišti jo patalai, dailiai patiesė 
juos ant žemės, atmetė antklodę ir atsiklaupė šalia guolio, sunė- 
rusi rankas skraite. 

Džeimis atsišliejo į urvo sieną ir sukryžiavo rankas. Įpykęs 

— Ak, šitaip? — pasišiaušė. - Ir kam gi šovė mintis? Tau ar 
mano seseriai? 

- Ar svarbu? - ramiai atsakė ji, o rankos ant kelių nė krust, 
tamsūs plaukai neišsipešę iš po kaspino. 

Džeimis papurtė galvą ir pasilenkė, ketindamas ją pakelti. 

- Nesvarbu, nes nieko nebus. Dėkoju už tavo užmačias, 
bet... 

Jo šneką nutraukė jos bučinys. Merės lūpos buvo tokios švel- 
nios, kokios ir atrodė. Jis stipriai sugriebė ją už riešų ir atstūmė 
nuo savęs. 

— Ne! Tai nebūtina, o aš ir nenoriu. 

Džeimis pasijuto nesmagiai sumojęs, kad kūnas visiškai ne- 
pritaria jo būtinybės sampratai, ir jam pasidarė dar nesmagiau 
pajutus, kad kelnės, per siauros ir nutrintos kone iki skylių, iš- 
duoda to nepritarimo mastą visiems, kam smalsu pažiūrėti. 
Blankus šypsnys, iškreipęs putlias, saldžias lūpas, rodė, kad ji ir 
spokso ton vieton. 

Jis nugręžė ją į olos angą ir nesmarkiai stumtelėjo, bet ji žen- 
gė į šalį ir ėmė tiesti ranką už savęs, norėdama atsisegti sijoną. 

- Liaukis! - sušuko jis. 

— Kaip man sukliudysi? - paklausė ji, išlipusi iš drabužio 
tvarkingai sulankstė jį ir padėjo po vienintele kėde. Laibi pirštai 
nuslydo prie liemenės raištelių. 

- Jeigu neišeisi, reikės išeiti man, - nusprendė jis. Apsisukęs 
ant kulno, jau žengė prie urvo angos, bet išgirdo jos balsą. 

- Mano pone! 

Jis stabtelėjo, bet neatsigręžė. 

- Netinka taip mane vadinti, - pasakė. 

- Lalibrochas tavo, - tarė ji. - Ir bus tavo tol, kol būsi gyvas. 
Jeigu esi jo šeimininkas, taip tave ir vadinsiu. 

- Jis ne mano. Dvaras priklauso jaunėliui Džeimiui. 

- Jaunėlis Džeimis niekuo dėtas dėl to, kas esi tu, - ryžtingai 
atsakė ji. - Ir tavo sesuo neprašė imtis to, ką ruošiuosi daryti. 
Atsisuk. 

Jis nenoriai pakluso. Ji stovėjo basa, vienmarškinė, palaidi 
plaukai driekėsi ant pečių. Kaip ir visi žmonės šiuo metu, liesa, 
bet jos krūtys buvo didesnės, nei jam anksčiau atrodė, o spe- 
neliai gerai persimatė per ploną audinį. Marškiniai, kaip ir kiti 
jos drabužiai, buvo nudėvėti, atspurusiais kraštais ir išdilę ties 
pečiais, vietomis kone perregimi. Jis užsimerkė. | 

Pajutęs švelnų prisilietimą prie rankos, liepė sau stovėti 
ramiai. 

- Puikiai nutuokiu, kas tau galvoj, - tarė ji. - Nes mačiau 
tavo moterį ir žinau, kaip viskas tarp judviejų klostėsi. Niekada 
to nepatyriau, - pridūrė tylesniu balsu, - nė su vienu iš dvie- 
jų vyrų, už kurių buvau ištekėjusi. Bet atpažįstu tikros meilės 
žvilgsnį ir visai nenoriu, kad jaustumeis tarsi ją išdavęs. 

Lengvas kaip plunksna prisilietimas nukeliavo skruostu, nu- 
dirbtas nykštys perbraukė grioveliu nuo nosies iki lūpų. 

-— Bet noriu, - ji tyliai kalbėjo toliau, - duoti tau kai ką kita. 
Galbūt kai ką menkesnio, bet gal tau tai pravers, kad nesuby- 
rėtum ir nesugniužtum. Sesuo ir berniukai to nesuteiks, o aš 
galiu. 

Džeimis išgirdo, kaip ji įkvėpė ir atitraukė ranką nuo jo veido. 

- Davei man namus, gyvenimą ir sūnų. Negi neleisi mainais 
tau padovanoti šio mažmožio? 

Jam akių vokus ėmė deginti ašaros. Besvoriai pirštai braukė 
jo veidu, šluostydami sudrėkusias akis, glostydami pasišiaušusius 

plaukus. Jis lėtai pakėlė rankas ir ištiesė į ją. Ji žengė jam į glėbį, 
grakščiai ir paprastai, tarsi būtų dengusi stalą ar klojusi lovą. 
— Aš... jau labai seniai to nedariau, - staiga susidrovėjo jis. 
— Ir aš, - šyptelėjo ji. - Bet mudu prisiminsim kaip. 


TREČIA DALIS 


Kai esu tavo belaisvis 


7 


Tikėjimas dokumentais 


Invernesas, 1968 m. gegužės 25 d. 


VOKAS IŠ LINKLATERIO atkeliavo su rytiniu paštu. 

- Pažvelkit, koks išsipūtęs! - sušuko Briana. - Jis kažką at- 
siuntė! - Iš susijaudinimo jos nosies galiukas parausvėjo. 

- Regis, taip, - pritarė Rodžeris. 

Išoriškai jis buvo ramus, bet mačiau, kaip kaklo duobutėje 
tvinksi pulsas. Paėmęs storą manilinio popieriaus voką, valan- 
dėlę palaikė sverdamas. Paskui nykščiu nerūpestingai praplėšė 
užlanką ir ištraukė pluoštą fotokopijų. Ant grindų švystelėjo 
viršuje buvęs laiškas, surašytas ant storo laiškinio universiteto 
popieriaus. Pagriebiau jį ir kiek drebančiu balsu garsiai per- 
skaičiau: 


Brangusis dr. Veikfildai, atsakau į jūsų užklausą apie jakobitų 
karininkų mirties bausmę, kurią įvykdė Kamberlando kunigaikš- 
čio būriai po Kulodeno mūšio. Svarbiausias citatos mano knygoje, 
kuria remiatės, šaltinis buvo lordo Meltono, vadovavusio Kamber- 
lando pėstininkų pulkui per Kulodeno mūšį, asmeninis dienoraš- 
tis. Pridedu tiesiogiai su tuo susijusių dienoraščio puslapių fotoko- 
pijas. Suprasite, kad likusio gyvo Džeimso Freizerio istorija keista 
ir jaudinanti. Freizeris nėra svarbi istorinė asmenybė ar esminis 
mano darbo tikslas, bet dažnai pagalvoju, kad jo asmenį reikėtų 
patyrinėti nuodugniau, viliantis sužinoti, koks likimas galiausiai 
jį ištiko. Jeigu išsiaiškinsite, kad jis iš tikrųjų ištvėrė kelionę į savo 
dvarą ir liko gyvas, malonėkite man pranešti. Visada buvau linkęs 
manyti, kad jis nežuvo, nors jo būklė, kaip rašo Meltonas, kažin ar 
teikė vilčių. Nuoširdžiausi linkėjimai, Erikas Linklateris. 

Laiškas mano rankose sušiugždėjo, ir aš labai atsargiai atsi- 
sėdau ant stalo. 

— Kažin, hm? - prasižiojo Briana, pasistiebusi ant pirštų galų 
ir žiūrėdama per Rodžerio petį. - Cha! Jis tikrai grįžo, mes ži- 
nom, kad grįžo! 

— Mes taip manom, - pataisė ją Rodžeris, bet tai buvo tik 
mokslininko atsargumas; jis šypsojosi taip pat plačiai kaip ir 
Briana. 

— Per priešpiečius gersit arbatos ar kakavos? - Pro darbo ka- 
bineto duris kyštelėjo tamsi garbanota Fionos galva, įsiterpdama 
į sąmyšį. - Ką tik iškepiau imbierinių sausainių. 

Nuo jos atpleveno šilto imbiero aromatas, kuriuo gundomai 
dvelkė prijuostė. 

— Prašyčiau arbatos, - tarė Rodžeris, o sykiu su juo šūktelėjo 
Briana: 

— Ak, kakavos būtų gerai! 

Fiona patenkinta mina įstūmė arbatos staliuką su ratukais, ant 
kurio pūpsojo arbatinuko apdangalas, garavo prikaistuvis su kaka- 
va ir buvo padėta lėkštė ką tik iškeptų imbierinių sausainių. 

Paėmiau puodelį arbatos ir įsitaisiau krėsle aukštu atlošu, pa- 
sičiupusi Meltono dienoraščio puslapius. Grakšti aštuoniolikto 
amžiaus rašysena buvo stebėtinai aiški, nors rašyba ir archajiška. 
Po kelių minučių jau klaidžiojau po Leanacho trobą, įsivaizduo- 
dama musių zvimbimą, susispaudusių kūnų krutėjimą ir užuos- 
dama gaižų kvapą kraujo, besisunkiančio į suplūktą purvą ant 
grindų. 

„norėdamas grąžinti brolio garbės skolą, nieko negalėjau pa- 
daryti, tik palikti Freizerį gyvą. Todėl jo pavardės neįtraukiau į 
išdavikų, kuriems troboje buvo įvykdyta mirties bausmė, sąrašą 
ir pasirūpinau, kad jis būtų nugabentas į savo dvarą. Dėl to nesi- 
jaučiu nei pasigailėjęs Freizerio, nei kaltas, turint galvoje mano pa- 
reigas kunigaikščiui, nes Freizeris tokios būklės, kojoje pūliuojant 
ir pūvant didžiulei žaizdai, vargu ar galėjo gyvas pasiekti namus. 
Vis dėlto garbė man neleido elgtis kitaip, ir prisipažinsiu, kad at- 
lėgo širdis, kai prieš nukreipdamas visą dėmesį į liūdną užduotį 

atsikratyti jo draugų kūnų pamačiau, kad tas vyras buvo išneštas 
iš lauko dar gyvas. Žudynės, kurias teko regėti per šias dvi dienas, 
slegia mane, - baigėsi įrašas. 

Pasidėjau popierius ant kelio ir sunkiai nurijau seilę. Pū- 
liuojant ir pūvant... didžiulei žaizdai... Rodžeris su Briana ne ką 
nutuokė, bet aš žinojau, kad toji žaizda buvo labai sunki, nes 
anuomet nebuvo nei antibiotikų, nei šiaip tinkamo medicininio 
gydymo. Ir net žolelių, kurių tada galėdavai gauti iš Aukštumų 
kerėtojų, kompresų. Kiek laiko jis kratėsi vežime nuo Kulodeno 
iki Broch Tuaracho? Dvi dienas? Tris? Kaip jis, tokios būklės ir 
šitaip apleistas, galėjo likti gyvas? 

- Bet jis ištvėrė, - į mano mintis įsibrovė Brianos balsas, atsa- 
kydamas į panašią mintį, kurią iškėlė Rodžeris. Ji kalbėjo tvirtai, 
lyg būtų regėjusi visus įvykius, aprašytus Meltono dienoraštyje, 
ir neabejotų jų baigtimi. - Jis tikrai grįžo. Juk žinau, kad tai Rus- 
vakepuris. | 

— Rusvakepuris? - Fiona, nepatenkinta, kad mano puodelyje 
ataušo arbata, nustebusi pažvelgė per petį. - Girdėjai apie Rus- 
vakepurį? 

- O tu? - Apstulbęs Rodžeris sužiuro į jaunąją ūkvedę. 

Ši linktelėjo, mano arbata atsainiai laistydama aspidistrą prie 
židinio, tada į puodelį vėl pripylė garuojančio karštimo. 

— O taip. Tą padavimą mano senelė, būdavo, vis pasakoja ir 
pasakoja. 

- Papasakok mums! - Briana susidomėjusi palinko į priekį, 
spausdama puodelį kakavos. - Prašau tavęs, Fiona! Koks tas pa- 
davimas? 

Fiona kiek nustebo, staiga atsidūrusi visų dėmesio centre, bet 
geranoriškai gūžtelėjo pečiais. 

— Ai, tai tik pasakojimas apie vieną Gražuolio princo šali- 
ninką. Po triuškinamo pralaimėjimo prie Kulodeno daugelis 
maištininkų buvo nukauti, bet keli paspruko. Ir ką, vienas vyras 
pabėgo iš mūšio lauko ir perplaukė upę, bet jį vis tiek nusivijo 
raudonšvarkiai. Jam kely pasitaikė bažnyčia, kur žmonės mel- 
dėsi, Bėglys įpuola vidun ir ima maldaut pastoriaus malonės. 

Pastorius ir kiti žmonės jo pasigailėjo, ir jis užsimetė pastoriaus 
sutaną. Kai netrukus į bažnyčią įsiveržė raudonšvarkiai, jis rėžė 
pamokslą iš sakyklos, o jam po kojomis telkšojo bala, mat nuo 
barzdos ir rūbų privarvėjo. Raudonšvarkiai pamanė apsirikę ir 
išsinešdino. Tada jis pasipustė padus, o visi buvę bažnyčioje sakė, 
kad tai buvo geriausias pamokslas iš visų girdėtų! 

Fionai nuoširdžiai nusijuokus, Briana susiraukė, o Rodžeris 
suglumo. 

- Ar tas žmogus ir buvo Rusvakepuris? - paklausė jis. - O aš 
maniau... 

- Ak, ne! - išdrožė Fiona. - Tai ne jis. Rusvakepuris buvo 
kitas vyras, ištrūkęs iš Kulodeno. Jis grįžo į savo dvarą, bet sa- 
senachai persekiojo vyrus po visas Aukštumas, todėl jis keletą 
metų slapstėsi oloje. 

Tai išgirdusi Briana atsilošė krėsle ir lengviau atsiduso. 

- Jo nuomininkai vadino jį Rusvakepuriu, nenorėdami tarti 
jo vardo ir taip išduoti, - sumurmėjo. 

— Žinai tą legendą? - labai nustebo Fiona. - Tikra teisybė. 

- Ar tavo senelė pasakojo, kas nutiko paskui? - ėmė kaman- 
tinėti Rodžeris. 

- O taip! - Fionos akys pasidarė apvalios kaip irisinių saldai- 
nių rutuliukai. - Tai gražiausia istorijos dalis. Po Kulodeno užėjo 
baisus badas. Žmonės, žiemą išvaryti iš namų, badavo siauruo- 
se slėniuose, vyrai buvo šaudomi, trobelės deginamos. Rusva- 
kepurio nuomininkai vertėsi geriau nei dauguma, tačiau net ir 
jie vieną dieną pristigo maisto, pilvai gurgdavo nuo aušros iki 
sutemų, mat miške išnyko žvėrys, laukuose neužaugo nė grūdo, 
o naujagimiai mirdavo motinoms ant rankų, mat jos neturėdavo 
pieno jiems pamaitinti. 

Nuo jos žodžių mane nukrėtė šiurpas. Mačiau Lalibrocho 
gyventojų - žmonių, kuriuos pažinojau ir mylėjau, - veidus, iš- 
kamuotus šalčio ir bado. Mane apėmė ne tik siaubas - ir kaltė 
užplūdo. Buvau saugi, gyvenau šiltai ir sočiai, užuot dalijusis su 
jais likimu, nes padariau, kaip norėjo Džeimis, ir palikau juos. 
Pažvelgiau į Brianą. Glotni raudona jos galva buvo nulenkta, pa- 

skendusi mintyse, ir įtampa mano krūtinėje kiek atslūgo. Šiuos 
paskutinius metus ir ji buvo saugi, gyveno šiltai ir sočiai, buvo 
mylima - nes padariau taip, kaip troško Džeimis. 

— Va tas Rusvakepuris sumetė drąsų, gudrų planą, - toliau 
pasakojo Fiona. Apvalus jos veidas švytėjo - labai jau dramatiš- 
ka buvo ši istorija. - Sumanė taip, kad vienas jo nuomininkas 
nueis pas anglus ir pasisiūlys jį išduot. Už jo galvą buvo paskirti 
nemenki pinigai, nes jis buvo garsus princo karys. Nuomininkas 
paimsiąs atlygį auksu - žinoma, dvaro žmonių reikalams - ir 
atskleisiąs, kur galima sučiupti Rusvakepurį. 

Tai išgirdus, mano ranka taip mėšlungiškai susigniaužė, kad 
nulūžo trapi arbatos puodelio ąselė. 

- Sučiupti? - sukrėsta kvarktelėjau. - Ar jis buvo pakartas? 

Fiona nustebusi pamirksėjo. 

- Ne, kodėl. Anot mano senelės, jie norėjo jį pakarti ir nutei- 
sė, apkaltinę išdavyste, tik galop įmetė į belangę, bet auksas atite- 
ko jo nuomininkams, todėl jie liko gyvi per badmetį, - linksmai 
tarė ji, aiškiai manydama, kad ta istorija baigėsi laimingai. 

- Jėzau Kristau, - atsiduso Rodžeris, atsargiai pastatė puodelį 
ir liko sėdėti įsitempęs, spoksodamas į vieną tašką. - Į belangę. 

- Sakai taip, lyg tai būtų gera baigtis, - papriekaištavo Briana. 
Jos burnos kampučiai buvo įsitempę iš sielvarto, akyse sublizgo 
ašaros. 

- Gera ir yra, - pareiškė Rodžeris nepastebėdamas, kad ji 
susikrimtusi. - Kalėjimų, kuriuose anglai laikydavo jakobitus 
išdavikus, buvo nedaug, ir visuose rašyti oficialūs dokumentai. 
Negi nesuprantat? - paklausė jis šaudydamas akimis nuo su- 
mišusios Fionos prie susiraukusios Brianos, o paskui sužiuro 
į mane, vildamasis, kad bent aš supratau. - Jeigu jis atsidūrė 
kalėjime, rasiu jį. 

Tada Rodžeris nusisuko ir pakėlė akis į stūksančias knygų 
lentynas, kurios dengė tris darbo kabineto sienas ir saugojo ve- 
lionio pastoriaus Veikfildo surinktas jakobitų paslaptis. 

- Jis tenai, - tyliai tarė Rodžeris. - Kalinių sąraše. O doku- 
mentas - akivaizdus, neginčijamas įrodymas! Nesuprantat? - vėl 

paklausė, atsigręždamas į mane. - Uždarytas kalėjime, jis dar 
kartą pateko į rašytinę istoriją! Ir kažkur ten mes jį rasim! 

— O kas jam nutiko paskui, - tyliai prabilo Briana, - kai buvo 
paleistas? 

Rodžeris tvirtai sučiaupė lūpas, kad neužduotų priešingo 
klausimo, ką tik šovusio į galvą, o man, deja, ištrūko: 

— Arba mirė. 

- Taip, tiesa, - tarė jis imdamas Brianos ranką. Jo akys, tam- 
siai žalios ir beribės, sutiko mano žvilgsnį. - Kai buvo paleistas. 


= 


Po savaitės Rodžerio tikėjimas dokumentais vis dar buvo ne- 
susvyravęs. To paties negalėjai pasakyti apie aštuoniolikto am- 
žiaus stalą velionio pastoriaus Veikfildo kabinete: ilgšės jo kojos 
klibėjo ir girgždėjo nuo neįprastos naštos. 

Dažniausiai šio stalo būdavo prašoma priglausti nedidelę 
lempą ir kelis mažesnius pastoriaus daiktus, o dabar jis linko 
nuo svorio tik todėl, kad visi kiti horizontalūs darbo kambario 
paviršiai jau buvo apkrauti popieriais, žurnalais, knygomis ir 
išsipūtusiais manilinio popieriaus vokais, kurių prisiuntė anti- 
kvarų draugijos, universitetai ir mokslinės Anglijos, Škotijos ir 
Airijos bibliotekos. 

- Jei padėsi dar vieną lapą, jis lūš, - įspėjo Klerė, kai Rodžeris 
jau atsainiai tiesė ranką, ketindamas ant to nedidelio inkrustuoto 
stalelio nublokšti atsineštą aplanką. 

— A? Na, gerai. - Vidury žingsnio jis pasisuko, veltui dai- 
rydamasis kitos vietos, ir galų gale nusprendė pasidėti aplanką 
prie kojų. 
rė kojos nykščiu rodydama į pavojingai siūbuojančią šūsnį ant 
grindų. - Ar jau gavom Berviko dokumentus? 

— Taip, šįryt. Ir kur juos padėjau? 

Rodžeris pasidairė po kambarį, kuris labai panėšėjo į plė- 
šiamą Aleksandrijos biblioteką prieš užžiebiant pirmąjį deglą. 
Jis pasitrynė kaktą, stengdamasis susikaupti. Savaitę po dešimt 

valandų per dieną vertus ranka rašytus anglų kalėjimų sąrašus, 
jų viršininkų laiškus, žurnalus ir dienoraščius, ar neužtiks kokio 
oficialaus įrašo apie Džeimį Freizerį, Rodžeriui dabar atrodė, lyg 
akys būtų pripiltos smėlio. 

- Jis mėlynas, - galop pasakė. - Aiškiai prisimenu, kad mė- 
lynas. Gavau iš Makalisterio, istorijos dėstytojo Kembridžo Tre- 
jybės koledže, o to koledžo vokai didžiuliai, melsvi, su įspaustu 
koledžo herbu. Gal Fiona matė? Fiona! 

Jis žengė prie kabineto durų ir šūktelėjo per koridorių vir- 
tuvės link. Nors ir buvo vėlu, tenai dar degė šviesa, ore sklandė 
viliojantis kakavos ir ką tik iškepto migdolinio pyrago aromatas. 
Fiona niekada nepalieka savo posto, jei yra nors menkiausia ti- 
kimybė, kad kas nors netoliese įsigeis užkąsti. 

- Ak, taip. - Iš virtuvės kyštelėjo garbanota ruda Fionos gal- 
va. - Kakavos bus tuojau pat. Tik laukiu, kada galėsiu traukti iš 
orkaitės pyragą. 

Rodžeris labai meiliai jai nusišypsojo. Iš Fionos, kuri skaity- 
davo tik žurnalą „My Weekly“, istorijai nebuvo nė menkiausios 
naudos, bet ji niekada Rodžerio neklausinėdavo apie jo darbą, 
kasdien ramiai šluostydavo dulkes nuo knygų stirtų ir popierių, 
kurių turinys jai buvo nė motais. 

- Ačiū, Fiona, - padėkojo jis. - Tik norėjau pasiteirauti, ar 
nematei didelio mėlyno voko, tokio storo, maždaug tokio? - Jis 
parodė dydį rankomis. - Jį gavau su rytiniu paštu, bet paskui. 
kažkur nukišau. 

- Palikot jį viršutiniam vonios kambary, - skubiai atsakė 
ji. - Ten toji didelė stora knyga su auksiniu užrašu ir Gražuo- 
lio princo atvaizdu ant viršelio, dar trys atplėšti laiškai ir dujų 
sąskaita — tos tai šiukštu nepamirškit, nes ją reikia apmokėt ke- 
turioliktą mėnesio dieną. Viską padėjau ant dujų kolonėlės, kad 
netrukdytų. 

Šaižiai dzingtelėjo orkaitės laikmatis, ir ji, tyliai šūktelėjusi, 
staiga įtraukė galvą atgal į virtuvę. 

Rodžeris nusisuko ir šypsodamas užlėkė laiptais, peršokdamas 
išsyk po dvi pakopas. Jei Fiona būtų palinkusi į kitus dalykus, būtų 

tapusi mokslininke, nes turėjo puikią atmintį. Bet ji buvo nepakei- 
čiama padėjėja. Užtekdavo tik apibūdinti, kaip atrodo ieškomas 
dokumentas ar knyga, ir Fiona tiksliai žinodavo, kur padėta, nors 
nieko nenutuokdavo nei apie pavadinimą, nei apie turinį. 

— Nieko baisaus, - geraširdiškai paramino ji Rodžerį, kai jis 
pamėgino atsiprašyti už netvarką name. - Kai visur pakreikti tie 
popieriai, atrodo, kad pastorius vis dar gyvas. Kaip senais laikais, 
ar ne? 

Jau lėčiau lipdamas laiptais žemyn su mėlynu voku rankose, 
jis svarstė, ką apie dabartines paieškas manytų jo velionis įtėvis. 

- Nesistebėčiau, jei pasakytų, kad mes įklimpę iki kaklo, - 
sumurmėjo po nosimi. 

Jis gyvai prisiminė pastorių nuplikusia galva, kuri blizgėdavo 
po senamadiškomis dubenėlių formos lempomis koridoriaus pa- 
luby, kai tasai pėdindavo iš darbo kabineto į virtuvę, kur senoji 
ponia Greiham, Fionos senelė, triūsdavo prie viryklės ir tenkin- 
davo senuko kūno reikmes, kai tas iki išnakčių knaisiodavosi po 
mokslinius veikalus. Dabar taip Rodžeriui patarnaudavo Fiona. 

Įžengus į kabinetą toptelėjo, kad jį iš tikrųjų domina vienas 
dalykas. Anuomet, kai sūnus dažniausiai sekdavo tėvo pėdomis, 
ar jis taip elgdavosi skatinamas naudos - mat buvo stengiamasi 
šeimos rankose išlaikyti verslą, - ar dėl to, kad šeima būdavo 
palinkusi į tokį darbą? Ar kai kurie žmonės iš prigimties yra kal- 
viai, prekiautojai ar virėjai, turintys tam gebėjimų ir galimybių? 

Be abejo, apie visus to nepasakysi; visada pasitaiko žmonių, 
kurie palieka namus, iškeliauja paklajoti, išbando tai, kas iki tol 
jų šeimoms nebuvo žinoma. Jeigu to nevyktų, tikriausiai nebūtų 
išradėjų, tyrėjų; vis dėlto kai kurių šeimų narius traukia viena 
ar kita profesija net ir šiais neramiais laikais, plačiai atsivėrus 
išsimokslinimo ir nevaržomų kelionių galimybėms. 

Rodžeris pagalvojo, kad labiausiai jį domina Briana. Jis pa- 
žvelgė į Klerę, virš stalo palenkusią garbanotą galvą su aukso 
atspalviu, ir susizgribo svarstąs, kiek Briana panaši į ją ir kiek 
į miglose paskendusį škotą: karį, ūkininką, karaliaus dvariškį, 
savo dvaro šeimininką — jos tėvą? 

Jo mintys vis dar sukosi apie tai ir po ketvirčio valandos, kai 
Klerė užvertė paskutinį aplanką krūvoje ir dūsaudama atsilošė, 

— Apie ką galvoji? - paklausė tiesdama ranką prie gėrimo. 

— Ai, nieko ypatinga, - nusišypsojo Rodžeris, atitokdamas iš 
susimąstymo. - Tik svarsčiau, kaip žmonės virsta tuo, kas yra. 
Pavyzdžiui, kaip jūs tapot gydytoja? 

— Kaip tapau gydytoja? - Klerė įkvėpė garo, kylančio virš 
puodelio su kakava, bet, nusprendusi, kad ji per karšta gerti, pa- 
statė puodelį ant stalo tarp suverstų knygų, žurnalų ir pieštuku 
prirašytų popieriaus lapų. Tada šyptelėjo Rodžeriui ir pasitrynė 
rankas, kad jose pasklistų puodelio šiluma. - O kaip tu tapai 
istoriku? 

— Daugmaž sąžiningai ir dorai, - atsakė šis, atsilošdamas pas- 
toriaus krėsle ir mostelėdamas į popierius ir visokias smulkmenas 
aplink. Tada paglostė nedidelį auksuotą kelioninį laikrodį ant sta- 
lo, dailų aštuoniolikto amžiaus dirbinį su varpeliais, kurie mušė 
valandas, pusvalandžius ir ketvirčius. - Užaugau tarp viso šito. 
Su tėvu po Aukštumas griozdžiau istorinių daiktų nuo tada, kai 
išmokau skaityti. Tikriausiai atrodė suprantama tai tęsti. O jūs? 

Ji linktelėjo ir pasirąžė, atpalaiduodama pečius, kurie buvo 
sustingę per ilgas kiurksojimo susikūprinus virš stalo valandas. 
Briana, įveikta miego, prieš valandą nebeištvėrė ir nuėjo gulti, 
bet Klerė su Rodžeriu vis dar tyrinėjo administracinius britų ka- 
lėjimų įrašus. 

— Na, man buvo maždaug taip, - tarė ji. - Gydytoja būti nu- 
sprendžiau ne staiga, tik vieną dieną ūmai suvokiau, kad jau ilgai 
esu gydytoja, nors ja ir nebuvau, todėl man to trūko. 

Ji ištiesė rankas ant stalo ir sulenkė pirštus, ilgus, miklius, su 
tviskančiais gražiai ovalu nudildytais nagais. 

— Buvo tokia sena Pirmojo pasaulinio karo daina, - mąs- 
liai pasakė. - Kartais ją girdėdavau, kai užsukdavo senieji dėdės 
Lemo kariuomenės draugai ir gerokai nusitašę užsisėdėdavo iki 
vėlumos. Ta daina prasideda žodžiais: „Kaip ūkyje juos išlaikysi, 
kai jie regėjo jau Paryžių?“ - sudainavo pirmą eilutę ir nutilo 
kreivai šypsodama. - Ir aš mačiau Paryžių, - tyliai tarė. Pakėlė 

akis nuo rankų, budri ir nenutolusi nuo dabarties, nors aiškia- 
regiškose jos akyse, įsmeigtose į Rodžerį, šmėkščiojo prisimini- 
mai. - Ir daug ką kita. Kaną, Amjeną, Prestoną, Angelų ligoni- 
nę ir vadinamąjį Leocho daktaro kabinetą. Ir visur buvau visų 
galų gydytoja: priiminėjau kūdikius, atstatinėjau kaulus, siuvau 
žaizdas, gydžiau karščiuojančius... - Ji nuščiuvo ir gūžtelėjo pe- 
čiais. - Aišku, gausybės dalykų nežinojau. Bet supratau, kiek 
daug galėčiau išmokti. Todėl ir įstojau į medicinos mokyklą. Ta- 
čiau, supranti, tai iš tikrųjų nėra labai svarbu. - Įmerkusi pirštą į 
plaktą grietinėlę kakavos paviršiuje, jį nulaižė. - Turiu medicinos 
daktarės diplomą, bet gydytoja jau buvau anksčiau, dar neįkėlusi 
kojos į medicinos mokyklą. 

- Turbūt nebuvo taip paprasta, kaip šnekat. - Rodžeris pa- 
pūtė į savo kakavą, žiūrėdamas į Klerę su neslepiamu smalsu- 
mu. - Tada medicinoje būdavo mažai moterų, net ir dabar jų 
nėra daug, be to, jūs turėjot šeimą. 

— Ne, negaliu pasakyti, kad buvo labai lengva, - Klerė šelmiš- 
kai pažvelgė į jį. - Žinoma, palaukiau, kol Briana pradės lankyti 
mokyklą ir mes turėsime ganėtinai pinigų samdyti virėją ir namų 
tvarkytoją, bet... - Ji patraukė pečiais ir ironiškai nusišypsojo. - 
Keleriems metams buvau metusi miegoti. Tai šiek tiek padėjo. 
Keista, bet padėjo ir Frenkas. 

Rodžeris patikrino savo puodelį - kakava jau buvo kiek pra- 
aušusi ir tinkama gerti. Jis suspaudė indą tarp rankų, mėgauda- 
masis storo balto porceliano šiluma, besiskverbiančia į delnus. 
Birželio pradžia, bet naktys tokios vėsios, kad vis dar reikia jung- 
ti elektros krosnelę. 

- Šit kaip? - susidomėjo jis. - Tik iš to, ką apie jį pasakojot, 
nebūčiau pamanęs, kad jam patiko jūsų noras stoti į medicinos 
mokyklą ir būti gydytoja. 

- Jam ir nepatiko. 

Ji kietai sučiaupė lūpas; Rodžeriui tai buvo iškalbingiau nei 
žodžiai, prisimenant ginčus, nebaigtus ir nebepratęstus pokal- 
bius, ne atvirą nepritarimą, o užsispyrimą ir vingrų, nesąžiningą 
trukdymą. 

Žiūrint į Klerę jam toptelėjo, kad jos veidas nepaprastai iš- 
raiškingas. Staiga parūpo, ar ir jo veidą taip lengva perprasti. Ši 
mintis sukėlė tokį nerimą, kad jis prikišo veidą prie puodelio ir 
pradėjo maukti kakavą, nors ji tebebuvo karštoka. 

Kai atsiplėšė nuo puodelio, į jį kiek pašaipiai žiūrėjo Klerė. 

- Kodėl? - paskubomis tarė Rodžeris, norėdamas ją išblašky- 
ti. - Kas privertė jį apsigalvoti? 

— Bri, - pasakė ji, ir veidas sušvelnėjo, kaip visada užsiminus 
apie dukterį. - Bri vienintelė Frenkui buvo iš tiesų svarbi. 


Kaip jau sakiau, palaukiau, kol Briana pradėjo eiti į mokyklą, ir 
tik tada pati susiruošiau studijuoti mediciną. Tačiau vis tiek tarp jos 
ir mano mokymosi valandų susidarydavo didžiuliai tarpai, kuriuos 
kaip pakliuvo užpildydavome gausybe daugiau ar mažiau kompe- 
tentingų ūkvedžių ir auklių, kuo jų buvo daugiau, tuo prastesnės. 

Mintimis nuklydau į tą baisią dieną, kai ligoninėje sulaukiau 
skambučio, kad Briana sužeista. Puoliau iš ligoninės net nenu- 
simetusi žalio drobinio chalato ir parlėkiau namo, nepaisydama 
jokių greičio apribojimų. Prie namų radau policijos automobilį, 
greitąją, naktį nušviečiančią kraujo spalvos švyturėliais, ir būrelį 
smalsių kaimynų, išėjusių į gatvę. 

Kai vėliau iš nuotrupų sudėliojom visą pasakojimą, paaniškė- 
jo, kad naujausia ateinanti auklė, supykusi, jog ir vėl nepareisiu 
laiku, apsivilko paltą, pasibaigus sutartam laikui, ir išėjo, paliku- 
si septynerių metų Brianą ir prisakiusi laukti mamytės. Mergaitė 
klusniai lūkuriavo kokią valandą. Bet kai ėmė temti, išsigando, 
kad yra viena, ir nusprendė eiti manęs ieškoti. Prie namų einančią 
per judrią gatvę ją partrenkė automobilis, sukantis ton gatvėn. 

Ji nebuvo - ačiū Dievui! - sunkiai sužalota, nes automobilis 
važiavo lėtai, tik sukrėsta ir nusėta mėlynėmis. Bet iš tiesų kur kas 
labiau sukrėsta buvau aš. Ir sunkiau sužalota, mat, įėjusi į svetai- 
nę, pamačiau ją gulinčią ant sofos, o ji pažvelgė į mane, ašaroms 
riedant per murzinus skruostelius, ir paklausė: „Mamyte, kur tu 
buvai? Negalėjau tavęs rasti! 

Sukaupusi visas profesinio šaltakraujiškumo atsargas, įsten- 
giau ją paguosti, nuraminti, apžiūrėti, iš naujo sutvarstyti jos 
žaizdas ir įbrėžimus, padėkoti gelbėtojams, kurie, kaip pasirodė 
mano karščiuojančiam protui, varstė mane kaltinančiais žvilgs- 
niais, ir paguldyti Brianą į lovelę su meškiuku, saugiai suspaustu 
glėbyje. Tada atsisėdau virtuvėje ir pravirkau. 

Frenkas nerangiai mane paglostė kažką murmėdamas, bet pas- 
kui pasitraukė ir griebėsi praktiškesnio darbo - užkaitė arbatos. 

- Nusprendžiau, - pasakiau, kai jis prieš mane pastatė garuo- 
jantį puodelį. Šnekėjau vangiai, nes maudė apsunkusią galvą. - Aš 
viską mesiu. Rytoj. 

— Mesi? - Apstulbusio Frenko balsas buvo šaižus. - Mokyklą? 
Kodėl? 

- Daugiau negaliu kęsti. - Šiaip arbatą gerdavau be grietinėlės 
delyje sūkuriuojančias pieniškas garbanas. - Nebeištversiu, jei vėl 
paliksiu Bri, nežinodama, ar ja gerai rūpinamasi, ir suvokdama, 
kad ji nelaiminga. Supranti, jai iš tikryjų nepatiko nė viena mūsų 
samdyta auklė. 

- Taip, žinau. - Jis sėdėjo prieš mane ir maišė arbatą. Po ilgos 
pauzės tarė: - Bet manau, kad neturėtum mesti mokslų. 

To tikėjausi mažiausiai, man rodės, jis atlėgusia širdimi pa- 
sveikins mano sprendimą plojimais. Apstulbusi paspoksojau į jį, 
tada dar sykį išsipūčiau nosį į suglamžytą popierinę nosinaitę iš 
kišenės. 

— Taip manai? 

- Ak, Klere, - nekantriai pasakė jis, bet vis dėlto su švelnumo 
gaidele. - Visada žinojai, kas esi. Ar bent supranti, kaip neįprasta 
tai žinoti? 

— Ne. - Atsargiai, kad visiškai nesuplyštų, pabaksnojau apie 
nosį nosinaitės draiskalais. 

Frenkas atsilošė ir pažvelgė į mane linguodamas galvą. 

— Ne, turbūt ne, - tarė. 

Valandėlę tylėjo, vėpsodamas į sunertas savo rankas. Jų pirštai 
buvo ilgi, liauni, glotnūs, beplaukiai it kokios mergaitės. Grakš- 

čios rankos, sukurtos atsainiems gestams daryti ir tariamiems žo- 
džiams pabrėžti. 

Jis ištiesė jas ant stalo ir įsistebeilijo, tarsi niekada nebūtų 
matęs. | 

- Aš tuo neapdovanotas, - galop tyliai pasakė. - Taip, esu 
gabus. Tam, ką darau: mokymui, rašymui. Tiesą sakant, kartais 
būnu perkūniškai geras. Ir man tai patinka, aš mėgaujuosi tuo, ką 
veikiu. Bet reikalas tas... - Jis padelsė ir ramiai pažvelgė į mane 
šviesiai rudomis akimis. - Aš galėčiau daryti ir ką kita, ir būti toks 
pat nuostabus. Norėti daug arba mažai. Man neduotas tas nesu- 
griaunamas įsitikinimas, kad gyvenime yra kai kas, ką aš turiu 
daryti. O tau duotas. 

- Argi tai gerai? 

Man peršėjo šnervių kraštelius, o akys buvo užtinusios nuo 
verksmo. 

Jis susijuokė. 

- Tai labai nepatogu, Klere. Tau, man, Bri - mums trims. Bet 
Dieve, kartais tau pavydžiu. 

Jis ištiesė ranką prie mano plaštakos, ir aš, valandėlę padvejo- 
jusi, leidau ją paimti. 

- Pavydžiu tau tos aistros, kurią jauti viskam, - jo burnos 
kamputis nežymiai sutrūkčiojo, - ir kiekvienam žmogui. Tai nuos- 
tabu, Klere, ir nepaprastai reta. - Jis švelniai spustelėjo man ranką, 
tada ją paleido, pasisuko paimti knygos iš lentynos šalia stalo. 

Tai buvo vienas jo veikalų, „Vudhilo patriotai , kur pateiktos 
trumpos biografinės Valstijų kūrėjų apybraižos. 

Jis švelniai uždėjo ranką ant knygos viršelio, tarsi nenorėdamas 
drumsti ramybės joje palaidotoms miegančioms asmenybėms. 

- Tokie buvo ir tie žmonės. Tie, kuriems labai rūpėjo ir kurie 
rizikavo viskuo, kad kas nors pasikeistų ir įvyktų. Žinai, daugelis 
žmonių kitokie. Jiems gal ir rūpi, bet kur kas mažiau. 

Jis vėl paėmė mano ranką, ir šisyk ją atvertė. Kutendamas 
pirštu perbraukė per linijų voratinklį mano delne. 

- Įdomu, ar taip ir yra? - šyptelėjo. - Ar kai kuriems žmonėms 
lemta didi dalia, ar skirta nuveikti didžius darbus? O gal jiems tik 

įgimta ta galinga aistra, ir, susiklosčius palankioms aplinkybėms, 
viskas įvyksta? Studijuodamas istoriją, randi stebėtinų dalykų... 
bet jų papasakoti neįmanoma. Mes žinom tik ką tie žmonės nu- 
veikė. Tačiau, Klere, - barbendamas į knygos viršelį, žvelgė aiškiai 
įspėjančiu žvilgsniu, - jie už tai sumokėjo. 

- Žinau. 

Jaučiausi labai nuo jo nutolusi, tarsi stebėčiau mudu iš toli; 
labai aiškiai regėjau savo proto centrą, Frenką, išvaizdų, liesą, kiek 
pavargusį, gražiai pražilusiais smilkiniais, save, su purvinu chirur- 
giniu chalatu, išsidraikiusiais plaukais, suglamžytu ir dėmėtu nuo 
Brianos ašarų sijonu. 

Kurį laiką sėdėjom tylėdami, mano ranka vis dar gulėjo ant 
Frenko delno. Mačiau paslaptingas linijas ir slėnius, kaip kokiame 
kelių žemėlapyje, bet į kokią nežinomą vietą vedė tie keliai? 

Prieš daugelį metų sykį iš mano delno skaitė sena škotė Grei- 
ham - Fionos senelė. 

- Tavo delno linijos keičiasi, kai keitiesi tu, - tada pasakė ji. - 
Gimei su mažai linijų, daug jų susikūrei. 

Ir ką gi susikūriau, ką kuriu? Netvarką. Nesu nei gera motina, 
nei gera žmona, nei gera gydytoja. Painiava. Kitados maniau, kad 
aš - vienis: įstengiau mylėti vyrą, pagimdyti kūdikį, gydyti ligonius, 
žinojau, kad visa tai natūralios mano dalys, o ne varginantys, ne- 
ramūs fragmentai, į kuriuos subyrėjęs dabartinis mano gyvenimas. 
Bet taip buvo praeityje, mano mylimas vyras buvo Džeimis, o aš 
laikinai buvau tapusi kažko didingesnio už save dalimi. 

— Aš prižiūrėsiu Bri. 

Buvau taip panirusi į liūdnas mintis, kad ne išsyk išgirdau 
Frenko žodžius, tad bukai spoksojau į jį. 

— Ką pasakei? 

- Pasakiau, - kantriai pakartojo jis, - kad aš pasirūpinsiu Bri. 
Po pamokų ji galės ateiti į universitetą ir pažaisti mano kabinete, 
o baigęs darbus parvešiu ją namo. 

Pasitryniau nosį. 

- Maniau, laikaisi nuostatos, kad darbuotojams nederėtų ves- 
tis vaikų į darbą. 

Jis labai niurzgėjo, kai ponia Klensi, viena iš sekretorių, mėnesį 
vedžiojosi į darbą anūką, kol sirgo jo mama. 

Jis nesmagiai gūžtelėjo pečiais. 

- Na, aplinkybės kai ką keičia. Be to, Briana kažin ar siaus po 
koridorius klykdama ir taškydama rašalą kaip Bartas Klensis. 

— Dėl šito nekirsčiau lažybų, - ironiškai tariau. - Bet tu tikrai 
ją prižiūrėsi? 

Man paširdžiuose ėmė kirbėti silpnas jausmas - atsargus, nejti- 
kėtinas palengvėjimas. Gal ir negalėčiau guldyti galvos dėl Frenko, 
kad jis man ištikimas - gana gerai žinojau, kad neištikimas, - bet 
nė kiek neabejojau, kad jis pasirūpins Bri. 

Ūmai nerimas dingo. Man nebereikės skubėti iš ligoninės apim- 
tai siaubo, kad vėluoju, kamuojamai atgrasios minties, jog Briana 
paniurusi gūžiasi kambaryje, nes jai nepatinka dabartinė auklė. 
Ji mylėjo Frenką ir labai nudžiugs, kad kasdien galės užsukti į jo 
kabinetą. 

— Kodėl? - tiesiai paklausiau. - Juk žinau, tu visiškai netrokšti, 
kad tapčiau gydytoja. 

- Ne, - mąsliai atsakė jis. - Ta mintis man nepatinka. Bet 
puikiai suprantu, kad niekas tavęs nesulaikys, taigi turbūt geriau- 
sia, ką galiu padaryti - tau padėti, kad kuo mažiau nukentėtų 
Briana. 

Jo veidas kiek sugriežtėjo, ir jis nusisuko. 


- Jeigu jis kada nujautė esant lemtį - kas jam iš tikrųjų skirta 
nuveikti, - toji lemtis buvo Briana, - pasakė Klerė ir susimąsčiusi 
pamaišė kakavą. - Kodėl tau rūpi, Rodžeri? - staiga jo paklau- 
sė. - Kodėl manęs klausinėji? 

Jis neskubėjo atsakyti, lėtai gurkšnodamas kakavą. Ši buvo 
tiršta, tamsi, sutaisyta su šviežia grietinėle ir žiupsneliu rudojo 
cukraus. Fiona, nepataisoma realistė, vos metusi žvilgsnį į Bria- 
ną, nebesistengė įvilioti Rodžerio į santuoką per skrandį, bet 
buvo virėja iš prigimties, kaip Klerė - gydytoja, ir negalėjo tuo 
nepasinaudoti. 

— Nes aš - istorikas, tikriausiai todėl, - galų gale atsakė jis, 
žvelgdamas į ją per puodelio kraštą. - Man reikia žinoti. Ką 
žmonės iš tiesų veikė ir kokių paskatų vedami. 

- Ir manai, galiu tau tai pasakyti? - Klerė nuvėrė jį žvilgs- 
niu. - Arba kad žinau? 

Jis linktelėjo gurkštelėdamas kakavos. 

- Žinot geriau už daugelį žmonių. Dauguma istorinių šalti- 
nių neturi jūsų... - jis nutilo ir išsišiepė jai, - tarkim, unikalaus 
praeities vaizdo. 

Ūmai įtampa atslūgo. Ji nusijuokė ir paėmė puodelį. 

- Tarkim, - pritarė. 

- Beto, - toliau kalbėjo Rodžeris, įdėmiai į ją žiūrėdamas, - jūs 
sąžininga. Manau, neįstengtumėte meluoti, net jei ir norėtumėt. 

Ji skubiai sužiuro į jį ir sausai nusijuokė. 

- Visi moka meluoti, jaunasis Rodžeri, kai turi priežastį. Net 
aš. Tik sunkiau meluoti tiems, kurių veiduose viskas atsispindi 
kaip veidrodyje. Pirmiausia turime gerai pagalvoti ir tik tada su- 
meluoti. 

Ji nulenkė galvą ir ėmė naršyti po popierius, išsklaidytus prie- 
šais, lėtai versti lapą po lapo. Tai buvo pavardžių sąrašai, kalinių 
sąrašai, nukopijuoti iš britų kalėjimų registracijos knygų. Užduo- 
tis buvo sudėtinga, mat ne visi kalėjimai buvo gerai tvarkomi. 

Kai kurie kalėjimo viršininkai neturėjo oficialių kalinių są- 
rašų arba bet kaip surašydavo kalinius žurnaluose, įterpdami 
pavardes tarp įrašų apie kasdienes išlaidas ir ūkį, nedarydami 
didelio skirtumo tarp kalinio mirties ir sūdyti skirtų dviejų jau- 
tukų skerdenų. 

Rodžeriui rodės, kad Klerė nebetęs pokalbio, bet po valan- 
dėlės ji vėl pakėlė akis. 

— Tačiau tu visiškai teisus, - tarė. - Esu sąžininga, o šios savy- 
bės žmonėms trūksta labiau nei ko kito. Man nėra lengva nutylė- 
ti, ką galvoju. Atrodo, ir tu tai supranti, nes esi panašus į mane. 

— Nejaugi? 

Rodžeris pasijuto absurdiškai pamalonintas, tarsi kas jam 
būtų netikėtai įteikęs dovaną. 

Klerė linktelėjo, žvelgiant į jį, lūpas iškreipė šypsnys. 

- O taip. Tai akivaizdu. Nedaug tėra žmonių, kurie sako apie 
save tik tiesą ir jokio melo. Esu sutikusi vos tris tokius, na, dabar 
jau keturis, - pridūrė ir paplatėjusia šypsena sušildė jį. - Žinoma, 
vienas jų buvo Džeimis. - Ilgi jos pirštai lengvai, kone glamonė- 
dami, gulėjo ant šūsnies popierių. - Dar mokytojas Reimonas, 
vaistininkas, mano pažįstamas Paryžiuje, ir Džo Eibernatis - bi- 
čiulis, kurį sutikau medicinos mokykloje. Ir tu. Taip manau. 

Ji palenkė puodelį ir išgėrė tiršto rudo gėrimo likutį. Tada 
pastatė puodelį ant stalo ir įsmeigė akis į Rodžerį. 

- Bet Frenkas iš dalies buvo teisus. Žinant, ką tau skirta da- 
ryti, nebūtinai lengviau, tačiau bent negaišti laiko klausimams 
ar abejonėms. Sąžiningumas taip pat ne visada palengvina gyve- 
nimą. Bet man atrodo, kad jei būni sąžiningas sau ir žinai, kas 
esi, greičiausiai nesijausi taip, lyg švaistytum gyvenimą ne tiems 
darbams. 

Ji nustūmė į šalį vieną krūvą popierių ir prisitraukė kitą — ap- 
lankus, ant kurių viršelių buvo atspaustas būdingas Britų muzie- 
jaus ženklas. 

- Džeimis ir buvo toks, - tyliai pasakė, lyg sau. - Jis nieka- 
da nenusigręždavo nuo nieko, kas, jo manymu, buvo jo darbas. 
Nesvarbu, pavojingas ar ne. Ir turbūt jis nemanė stengęsis veltui, 
kad ir kas jam nutiko. 

Klerė pasinėrė į tylą, paskui įniko į seniai mirusio žmogaus 
rašysenos voratinklius, ieškodama, kas jai atskleistų, ką Džeimis 
Freizeris padarė, kur atsidūrė, ar jo gyvenimas praslinko kalėjimo 
kameroje, o gal baigė vienišas dienas atokiuose jo požemiuose. 

Laikrodis ant stalo išmušė vidurnaktį, tokio mažo mechaniz- 
mo dūžiai skambėjo stebėtinai sodriai ir melodingai. Ketvirčio 
valandos dūžis, paskui pusvalandinis pertraukė monotonišką 
popieriaus šiugždėjimą. Rodžeris padėjo pluoštą plonyčių lapų, 
kuriuos vartė, ir smarkiai nusižiovavo, nesivargindamas prisi- 
dengti burnos. 

— Taip pavargau, kad man jau dvejinasi, - tarė. - Gal rytą 
pratęskim? 

Klerė valandėlę tylėjo įsmeigusi akis į žioruojančias elektri- 
nės krosnelės groteles. Jos žvilgsnis buvo neapsakomai nutolęs. 
Rodžeris pakartojo klausimą, ir ji pamažu atitoko, grįždama į 
tikrovę. 

— Ne, - atsakė, ištiesė ranką prie kito aplanko ir nusišyp- 
sojo Rodžeriui, bet miglotas žvilgsnis dar nebuvo dingęs iš jos 
akių. - Eik, Rodžeri. Aš dar kiek paskaitinėsiu. 


=—— 

Kai galų gale priėjau prie jo, vos nepražiopsojau. Pavardes 
skaičiau neatidžiai, tik verčiau puslapius ieškodama „Dž“. Džo- 
nas, Džozefas, Džekas, Džeimsas. Džeimsas Edvardas, Džeimsas 
Alanas, Džeimsas Valteris ir taip be galo. Ir štai skersai puslapio 
smulkia, kruopščia rašysena brūkštelėta: „Džms. Makenzis Frei- 
zeris iš Brok Tauracho.“ 

Atsargiai padėjau lapą ant stalo, trumpam užsimerkiau, kad 
praskaidrėtų akys, tada vėl įsižiūrėjau į lapą. Jis vis dar buvo ten. 

- Džeimi, - garsiai ištariau. Širdis pašėlusiai daužėsi krūtinė- 
je. - Džeimi, - pakartojau tyliau. 

Buvo trečia valanda ryto. Visi miegojo, bet namas, kaip ir visi 
seni pastatai, gyveno: aplink mane girgždėdamas, dūsaudamas, 
palaikydamas man draugiją. Labai keista, bet neturėjau jokio 
noro šokti žadinti Brianos su Rodžeriu, kad jie išgirstų naujieną. 
Troškau nors trumpai pasilaikyti ją sau, tarsi būčiau viena su 
Džeimiu čia, lempos apšviestame kambaryje. 

Pirštas braukė per rašalo eilutę. Ją išraitęs žmogus matė Džei- 
mį, galbūt ją užrašė, Džeimiui stovint priešais jį. Puslapio viršu- 
je buvo data: 1753 m. gegužės 16 d. Taigi dabartiniam artimas 
metų laikas. Įsivaizdavau, koks tada buvo oras, žvarbus ir grynas, 
ir prieš akis regėjau, kaip Džeimio pečiais srūva retai pasirodanti 
pavasario saulė, plaukuose skeldama kibirkštis. 

Kokie anuomet buvo jo plaukai - trumpi ar ilgi? Jam labiau 
patikdavo nešioti ilgus, pindavo į kasą arba rišdavo į uodegą. Pri- 
siminiau nerūpestingą gestą, kaip jis pasikeldavo sunkius plau- 
kus nuo sprando, kad atvėstų po kaitinančios fizinės įstangos. 


SVETIMŠALĖ + SUGRĮŽIMAS 125 


Jis nebesegėjo kilto. Po Kulodeno mūšio škotiški languoti 
audiniai buvo uždrausti įstatymu. Tikriausiai mūvėjo kelnes, 
vilkėjo drobinius marškinius. Tokius buvau jam pasiuvusi. Atsi- 
minimuose jutau audinį, vieniems marškiniams ilgais skvernais 
ir ilgomis rankovėmis pasiūti reikėjo trijų jardų. Škotai kalniečiai 
tokius marškinius ėmė nešioti vietoj skraisčių, su tuo vieninteliu 
drabužiu ir miegodavo, ir kaudavosi. Regėjau plačius jo pečius 
po šiurkščiu audiniu, per kurį skverbėsi jo kūno šiluma, rankas 
žnaibant škotiškam pavasario šaltukui. 

Buvo įkalintas ir anksčiau. Kaip jis atrodė, stovėdamas prieš 
anglų kalėjimo raštininką, puikiai žinodamas, kas jo laukia? Tur- 
būt niūrus kaip debesis, nudūręs ilgą, tiesią nosį žiūrėjo žemyn 
šaltomis, tamsiai mėlynomis, gūdžiomis ir grėsmingomis kaip 
Neso ežero vanduo akimis. 

Atsimerkiau suvokdama, kad sėdžiu ant paties kėdės kraš- 
to, aplanką su fotokopijomis stipriai prisispaudusi prie krūtinės. 
Buvau taip paveikta vaizduotės reginio, kad net neatkreipiau dė- 
mesio, kurio kalėjimo sąrašuose jis buvo. 

Aštuonioliktame amžiuje anglai nuolat naudojosi keliais di- 
džiuliais kalėjimais ir dar daugybe mažesnių. Lėtai apverčiau ap- 
lanką. Ar Bervikas netoli sienos? Liūdnai pagarsėjęs Edinburgo 
kalėjimas? O gal vienas iš kalėjimų pietuose, Lidso pilis ar net 
Londono Taueris? 

„Ardsmuras“, - buvo parašyta kortelėje, prisegtoje prie ap- 
lanko viršelio. 

- Ardsmuras? - nesuvokdama pasakiau. - Po galais, kur jis? 

Garbės kalinys 


Ardsmuras, Škotija, 1755 m. vasario 15 d. 


— ARDSMURAS - piktvotė ant Dievo sėdynės, - išrėžė pul- 
kininkas Haris Kvoris. Jis pašaipiai kilstelėjo stiklą žiūrėdamas 
į jaunuolį prie lango. - Čia praleidau metus, ir tie vienuolika 
mėnesių ir dvidešimt devynios dienos labai prailgo. Linkiu jums 
sėkmės naujame poste, mano pone. 

Majoras Džonas Viljamas Grėjus nusigręžė nuo lango į kie- 
mą, pro kurį apžiūrinėjo ką tik paskirtas jam valdas. 

— Regis, jis nelabai patogus, - abejingai pritarė pasiimdamas 
stiklą. — Ar čia lyja visą laiką? 

- Žinoma. Juk čia Škotija, o ši vieta - sumautas jos užkam- 
pis. - Kvoris smarkiai trūktelėjo viskio, sukosėjo ir, pastatęs 
tuščią stiklinę, garsiai iškvėpė. - Gėrimas - vienintelė kompen- 
sacija, - kiek kimiai pasakė. - Paradine uniforma užsukite pas 
čionykščius prekeivius, ir sulygsite su jais priimtiną kainą. Turint 
galvoje įkainį, stulbinamai pigu. Surašiau jums geriausias spirito 
varyklas. 

Jis linktelėjo į didžiulį ąžuolinį stalą, kuris kambario šone 
stovėjo ant kilimo salelės it maža tvirtovė tuščiame kambaryje. 
Įtvirtinimų įspūdį stiprino pulko ir valstybės vėliavos, kabančios 
ant sienos anapus stalo. 

— Sargybos tvarkaraštis štai čia. - Kvoris atsistojo ir pagraba- 
liojo viršutiniame stalo stalčiuje. Tada ant stalviršio tėškė aptrin- 
tą odinį aplanką, o ant viršaus padėjo dar vieną. - Ir kalinių są- 
rašas. Dabar turite šimtą devyniasdešimt šešis; dažniausiai būna 
du šimtai, atmetus kelis mirusius nuo ligos ar pridėjus pavienius 
brakonierius iš apylinkių. 

— Du šimtai, - pakartojo Grėjus. - O kiek sargybinių karei- 
vinėse? 

- Aštuoniasdešimt du. Bet savo pareigas eina maždaug per- 
pus tiek. - Kvoris vėl įlindo į stalčių ir ištraukė rudą stiklinį butelį 
su kamščiu. Jį supurtęs ir pasiklausęs kliuksėjimo, ironiškai nu- 
sišypsojo. - Ne vien viršininkas randa paguodą gerdamas. Daž- 
niausiai per patikrinimą neįstengia pasirodyt pusė girtuoklių. 
Šitą paliksiu jums. Pravers. - Pulkininkas padėjo butelį atgal ir 
atitraukė apatinį stalčių. - Čia įsakymai ir nuorašai; darbas su 
popiergaliais bjauriausias šiame poste. Nors iš tikrųjų to darbo 
nėra daug, jei turi įgudusį raštininką. Šiuo metu tokio nėra, bet 
aš turėjau kapralą, kuris rašydavo gana neprastai, deja, mirė prieš 
dvi savaites. Išmokykit kitą, ir jums nebus ką veikti, tik medžiosit 
jerubes ir ieškosit prancūzų aukso. 

Jis nusikvatojo iš savo sąmojo. Šiame Škotijos pakrašty sklido 
gandai apie auksą, kurį savo pusbroliui Karoliui Stiuartui neva 
siuntęs Prancūzijos karalius Liudvikas. 

- Ar kaliniai nemaištauja? - paklausė Grėjus. - Supratau, kad 
daugelis jų - jakobitai škotų kalniečiai. 

— Taip. Bet paklusnūs. - Kvoris, spoksodamas pro langą, nutilo. 
Pro duris, iškirstas priešais stūksančioje akmeninėje sienoje, iškry- 
pavo neilga skarmaluotų vyrų vora. - Po Kulodeno jiems išgaravo 
visa drąsa, - abejingai pasakė. - Taip patvarkė budelis Bilis. Be to, 
verčiam juos taip dirbt, kad nebeturėtų jėgų drumst tvarkos. 

Grėjus linktelėjo. Ardsmuro tvirtovėje vyko atnaujinimo dar- 
bai, kuriems, gana ironiška, buvo pasitelktos joje kalinčių škotų 
rankos. Jis atsistojo ir priėjo prie Kvorio. 

- Dabar vienas būrys išeina pjaustyti durpių. - Kvoris link- 
telėjo į žmones apačioje. 

Tuzinas barzdotų vyrų, nuskurusių it kaliausės, nerangiai iš- 
sirikiavo prieš kareivį raudonu surdutu ir tas ėmė juos tikrinti, 
žingsniuodamas pirmyn atgal. Aiškiai patenkintas tuo, ką matė, 
jis išrėkė įsakymą ir ranka mostelėjo į išorinius vartus. 

Kalinių brigadą lydėjo šeši ginkluoti kareiviai, kurie žygiavo 
belaisvių priekyje ir už nugaros, muškietas laikydami paruošę, o 

šauni jų išvaizda labai jau skyrėsi nuo išvargusių kalniečių. Šie 
sliūkino lėtai, abejingi skarmalus merkiančiam lietui. Už belais- 
vių girgždėjo mulo traukiamas vežimas, kuriame blausiai žvilgė- 
jo ryšulys peilių durpėms pjaustyti. 

Kvoris skaičiuodamas susiraukė. 

- Kažkas turbūt serga. Darbininkų būry aštuoniolika žmo- 
nių - trys kaliniai vienam sargybiniui, mat peiliai. Bet keista, 
kad kai kas vis tiek mėgina pabėgti, - pridūrė ir nusisuko nuo 
lango. - Juk, rodos, nėra kur sprukt. 

Jis praėjo pro stalą, nuspirdamas nuo židinio pado didelę 
pintinę, pilną didelių gruoblėtų tamsiai rudų gabalų. 

— Neuždarykit lango net lyjant, - patarė jis. - Kitaip uždusit 
nuo durpių dūmų. - Iliustruodamas jis giliai įkvėpė ir staigiai 
iškvėpė. - Dieve, kaip bus smagu grįžti į Londoną! 

— Taigi, kaip supratau, čionykštė draugija ne kažin kokia? - 
abejingai paklausė Grėjus. 

Kvoris nusikvatojo, pralinksmintas minties, net platus raudo- 
nas veidas susiraukšlėjo. 

- Draugija? Mano brangusis bičiuli! Be kelių trumpam už- 
klystančių į kaimą gražuolių, „draugiją“ tesudarys pokalbiai su 
karininkais, kurių yra keturi, ir iš jų tik vienas geba kalbėt be 
nešvankybių, dar jūsų pasiuntinys ir vienas kalinys. 

- Kalinys? 

Grėjus pakėlė akis nuo sąskaitų knygų, kurias įdėmiai vartė. 
Šviesiai rudas jo antakis buvo klausiamai pakeltas. 

— O taip. 

Kvoris neramiai šmaižiojo po kabinetą, nekantraudamas neš- 
dintis. Jo laukė karieta; jis pasiliko tik pateikti nurodymų posto 
perėmėjui ir oficialiai perduoti valdžios. Stabtelėjęs įbedė žvilgsnį į 
Grėjų. Džiūgaujant dėl slapto sąmojo, jo lūpų kamputis užsirietė. 

— Tikiuosi, esat girdėjęs apie Raudonąjį Džeimį Freizerį? 

Grėjus kiek įsitempė, bet labai pasistengė dėtis kuo abe- 
jingiausias. 

- Manyčiau, apie jį yra girdėję daugelis žmonių, - šaltai 
tarė. - Tas žmogus pagarsėjo per sukilimą. | 

Trauk jį velniai, Kvoris girdėjo tą istoriją! Visą ar tik pirmąją 
jos dalį? 

Kvorio burna sutrūkčiojo, bet jis tik linktelėjo. 

- Tiesa. Na, tai mes jį turim. Čia jis tėra aukštesnysis jakobitų 
karininkas, tačiau belaisviai kalniečiai elgiasi su juo kaip su vadu. 
Jei kokie sunkumai užklups kalinius, - o aš užtikrinu, kad taip ir 
bus, - jis veiks kaip jų atstovas. 

Kvoris pirma vaikštinėjo tik su kojinėmis; atsisėdęs ėmė 
temptis ant kojų ilgus kariškus batus, ruošdamasis maknoti po 
purvą lauke. 

- Jie vadina jį Seumas, mac an fhear dhuibh arba tiesiog Mak 
Duvu. Ar šnekate geilų kalba? Ir aš ne, bet Grisomas moka. Anot 
jo, tai reiškia „Džeimsas, Juodojo sūnus“. Jo bijo pusė sargybi- 
nių - tie, kurie sunkiai kovėsi prie Prestonpanso. Jie sako, kad 
jis nelabasis. O nūnai tik vargšelis nelabasis! - Kvoris prunkš- 
telėjo, sprausdamas koją į batą. Sykį treptelėjęs, kad batai pato- 
giai apgultų kojas, atsistojo. - Kaliniai jam paklūsta be išlygų. Jei 
bersit įsakymus, kuriems jis nebus pritaręs, tikriausiai šnekėsitės 
su akmenimis kieme. Ar esat susidūręs su škotais? Ak, žinoma, 
kovėtės prie Kulodeno savo brolio pulke, ar ne? - Kvoris pliaukš- 
telėjo sau per kaktą dėl tokio apsimestinio užmaršumo. 

Prakeiktas šiknius! Jis tikrai girdėjo visą istoriją. 

— Tada, vadinasi, numanot. Tokie užsispyrę, kad nežinai, ko 
griebtis. - Pulkininkas ore sumosavo ranka, tarsi norėtų paleisti 
visą nepaklusnių škotų būrį. - Tai reiškia, - Kvoris didžiai paten- 
kintas patylėjo, - jums prireiks Freizerio geros valios arba bent 
pritarimo. Kartą per savaitę kviesdavausi jį vakarienės ir aptarda- 
vom reikalus - labai pasiteisindavo. Galėtumėt išbandyti tą patį. 

— Turbūt galėčiau. 

Grėjaus tonas buvo abejingas, bet rankos tvirtai sugniaužtos 
prie šonų. Kai pragare nutįs varvekliai, gal ir pavakarieniaus su 
Džeimsu Freizeriu! | 

- Jis - išsilavinęs žmogus, - toliau kalbėjo Kvoris, įsmeigęs į 
Grėjų klastingai blizgančias akis. - Šnekėtis su juo kur kas įdo- 
miau nei su karininkais. Žaidžia šachmatais. Juk kartais sumetat 
kokią partiją? 

- Kartais. 

Pilvo raumenys taip spaudėsi, kad Grėjui buvo sunku 
įkvėpti. Ar šis apvaliagalvis kvailys kada nors liausis plepėjęs 
ir išsinešdins? 

— Na, gerai, palieku jus. 

Tarsi atspėjęs Grėjaus norą, Kvoris tvirčiau užsimaukšlino pe- 
ruką, nuo kablio prie durų nusikabino apsiaustą ir šauniai užsime- 
tė ant pečių. Pasisukęs į duris su skrybėle rankoje, vėl atsigręžė. 

- Ir dar va kas. Jeigu vakarieniausit su Freizeriu vienas, ne- 
atsukit jam nugaros. 

Įžeidaus šmaikštumo Kvorio veide nebuvo nė padujų. Grė- 
jus rūsčiai dirstelėjo į jį, bet nepastebėjo jokių požymių, kad šis 
įspėjimas būtų pokštas. 

— Aš nejuokauju, - staiga surimtėjo Kvoris. - Jis surakintas, 
bet grandinėmis nesunku pasmaugti žmogų. Be to, tas Freizeris 
labai stambus. | 

- Žinau. - Savo apmaudui, Grėjus juto, kaip į skruostus plūsteli 
kraujas. Norėdamas tai paslėpti, apsisuko, kad šaltas oras, srūvan- 
tis pro pravirą langą, gaivintų veidą. - Be abejonės, - tarė slidiems 
nuo lietaus pilkiems akmenims, slūgsantiems apačioje, - jeigu, 
kaip sakot, jis protingas, tai nebus toks kvailas ir nepuls manęs 
mano apartamentuose vidury kalėjimo? Kas gi iš to? 

Kvoris neatsakė. Po valandėlės Grėjus pasigręžė ir išvydo, 
kad jo pirmtakas įdėmiai žiūri į jį, o plačiame raudoname veide 
nelikę jokio linksmumo. 

- Protas yra viena, - lėtai ištarė Kvoris. - Ir dar yra kai kas 
kita. Bet jūs turbūt per jaunas, todėl iš arti neregėjot neapykantos 
ir nevilties. Paskutinius dešimt metų Škotijoje šito buvo per akis. 

Jis pakreipė galvą ir nužvelgė naują Ardsmuro kalėjimo virši- 
ninką, už kurį buvo penkiolika metų vyresnis ir tuo pranašesnis. 

Majoras Grėjus buvo jaunas, ne daugiau kaip dvidešimt še- 
šerių, šviesaus gymio, su mergaitiškomis blakstienomis, kurios jį 
dar labiau jaunino. Keblią padėtį sunkino tai, kad jis buvo vienu 
dviem coliais žemesnio ūgio už vidutinį ir smulkių kaulų. Jaunuo- 
lis išsitiesė. 

- Tai man suprantama, pulkininke, - ramiai tarė. 

Kaip ir jis, Kvoris buvo jaunesnysis sūnus iš geros šeimos, bet 
pagal rangą vis dar viršesnis už jį. Tad Grėjus turėjo tvardytis. 

Gyvos šviesiai rudos Kvorio akys mąsliai susmigo į Grėjų. 

— Turbūt. 

Staigiu judesiu jis užsivožė ant galvos skrybėlę. Tada liestelėjo 
skruostą, kur raudoną odą vagojo tamsesnė rando linija. Skanda- 
lingos dvikovos, kuri jį nusiuntė tremtin į Ardsmurą, atminas. 

— Vienas Dievas težino, ką iškrėtėt, kad atsidūrėt čia, Grė- 
jau, - pasakė jis, linguodamas galvą. - Bet jūsų paties labui vi- 
liuosi, kad to nusipelnėte. Linkiu sėkmės! - Ir išėjo, įsisupęs į 
mėlyno apsiausto verpetą. 


= 


- Už nepažįstamą velnią pažįstamas geresnis, - tarė Murdas 
Lindsis, niūriai purtydamas galvą. - Gražuolis Haris nebuvo jau 
toks blogas. 

— Ne, nebuvo, - pritarė Kenis Leslis. - Bet kai jis pasirodė, 
sėdėjai čia, a? Jis buvo kur kas geresnis už Boglį šikniaus veidu, 
ar neč 

- Aha, - pasakė sutrikęs Murdas. - Ir ką nori pasakyt, žmogau? 

- Jei tas Gražuolis buvo geresnis už Boglį, - kantriai toliau aiš- 
kino Leslis, - tada Gražuolis buvo nepažįstamas velnias, o Boglis — 
pažįstamas. Bet vis dėlto Gražuolis buvo geresnis, taigi tu klysti. 

- Klystu? - Išgirdęs tokius samprotavimus, Murdas visai su- 
mišo ir piktai sužiuro į Leslį. - Ne, aš teisus! 

- Neteisus, - neteko kantrybės Leslis. - Visada klysti, Mur- 
dai! Ko tu ginčijies, nors niekada nebūna tavo teisybė? 

- Nesiginčiju aš! - pasipiktino Murdas. - Tu mane užsipuoli, 
ne kitaip. | 

— Tik todėl, kad tu klysti, žmogau! Jei neklystum, nė necyp- 
telėčiau. 

— Aš neklystu! Bent taip manau, - sumurmėjo Murdas, ne- 
galėdainas tiksliai prisiminti, ką sakė. Tada atsigręžė ir kreipėsi į 
stambią žmogystą kampe. - Mak Duvai, ar aš klystu? 

Aukštas vyras pasirąžė ir nusijuokė, jam sukrutėjus, tyliai 
žvangtelėjo geležinės grandinės. 

— Ne, Murdai, neklysti. Bet mes dar negalim ir pasakyti, ar 
tu teisus. Kol nepamatysim, koks tas naujasis velnias. - Išvydęs 
surauktą Leslio, nusiteikusio ginčytis, veidą, jis pakėlė balsą ir 
prabilo visam kambariui: - Ar kas nors jau matė naująjį kalėjimo 
viršininką? Džonsonai! Maktavišai! 

— Aš mačiau, - pasakė Heizas, džiaugsmingai prasibrauda- 
mas į priekį pasišildyti rankų prie ugnies. 

Didelėje kameroje buvo tik vienas židinys, prie kurio vienu 
metu galėjo išsitekti ne daugiau kaip šeši žmonės. Kiti keturias- 
dešimt kentė geliantį šaltį ir gūžėsi būreliais, kad būtų šilčiau. 

Taigi buvo sutarta, kad tas, kuris pasakos padavimą ar dai- 
nuos, galės įsitaisyti prie židinio ir ten būti, kol nutils. Pasak Mak 
Duvo, bardas turėjo tokią teisę. Kai bardai užklysdavo į senas 
pilis, jie būdavo įkurdinami šiltoje vietoje, gaudavo sočiai pa- 
valgyti ir dosniai gerti, parodant pilies šeimininko svetingumą. 
Čia, kameroje, nuolat stigo maisto ar gėrimo, bet šilta vieta buvo 
garantuota. 

Heizas, ištiesęs rankas į šilumą, atsipalaidavo, užsimerkė, vei- 
de nušvito palaiminga šypsena. Bet, įspėtas neramaus sujudimo 
iš abiejų šonų, skubiai atsimerkė ir ėmė pasakoti: 

— Mačiau jį lipant iš karietos, paskui dar kartą šnekantis su 
Gražuoliu Hariu, kai iš virtuvės užnešiau į viršų lėkštę saldumy- 
nų. - Heizas iš susikaupimo raukėsi. - Atvykėlis šviesiaplaukis, 
ilgi geltoni gaurai surišti mėlynu kaspinu. Didelės akys, ilgos 
blakstienos it kokios mergytės. - Pasakotojas pašnairavo į klau- 
sytojus, koketiškai klapsėdamas trumpomis blakstienomis. 

Padrąsintas juoko, jis nupasakojo naujojo kalėjimo viršinin- 
ko drabužius - tie esą „puikūs kaip dvarininko, - jo ekipažą ir 
tarną — pastarasis „iš tų sasenachų, kurie kalba lyg nusiplikinę 
liežuvį , - ir viską, kiek spėjo nugirsti iš to žmogaus šnekos. 

- Jis kalba griežtai ir greitai, tarytum žinotų, kaip kas, - tarė 
Heizas ir abejodamas pakraipė galvą. - Be to, labai jaunas, vai- 
kėziškas, nors turbūt yra vyresnis, nei atrodo. 

- Taip, jis mažutis, žemesnis net už Angusą, - įsiterpė Berdas, 
kryptelėdamas galvą į Angusą Makenzį, o tas nustebęs nužvelgė 
save. Angusui buvo dvylika, kai kovėsi petys į petį su tėvu prie 
Kulodeno. Ardsmure jis buvo praleidęs kone pusę savo gyveni- 
mo, todėl misdamas prastu kalėjimo maistu ir nebeūgtelėjo. 

- Taip, - pritarė Heizas, - bet jo laikysena gera: tvirti pečiai, 
o į šikinę tarsi mietas įvarytas. 

Jo žodžius palydėjo griausmingas juokas ir nešvankybės. Hei- 
zas užleido vietą Ogilviui, kuris žinojo ilgą ir nepadorią istoriją 
apie Donibristlo poną ir kiaulininko dukterį. Heizas pasitraukė 
nuo židinio be jokio apmaudo ir, kaip buvo įprasta, atsisėdo šalia 
Mak Duvo. 

Mak Duvas niekada neprisėsdavo prie ugnies, net kai pasa- 
kodavo ilgas ištraukas iš skaitytų knygų: „Roderiko Randomo 
nuotykių“*, „Tomo Džounso istorijos“** ar visų mėgstamo „Ro- 
binzono Kruzo“. Teisindamasis, kad reikia vietos ilgoms kojoms, 
Mak Duvas visada įsitaisydavo toje pačioje vietoje kampe, kad 
visi jį girdėtų. Bet vyrai, vienas po kito pasitraukę nuo ugnies, 
prisėsdavo ant suolo prie jo, skleisdami šilumą, kurios būdavo 
prisigėrę jų drabužiai. 

- Kaip manai, Mak Duvai, gal rytoj šnektelėtum su tuo nauju 
kalėjimo viršininku? - paklausė Heizas. - Susidūriau su Biliu 
Malkolmu, kai grįžo iš durpyno, tai tas rėkavo, kad jų kameroje 
nepaprastai suįžūlėjo žiurkės. Šią savaitę sukandžiojo šešis mie- 
gančius vyrus, o dviem iš jų įkandimai supūliavo. 

Mak Duvas palingavo galvą ir pasikrapštė smakrą. Jam bū- 
davo leidžiama kas savaitę nusiskusti skustuvu prieš audienciją 
pas Harį Kvorį, bet nuo paskutinio jųdviejų susitikimo jau buvo 
praėjusios penkios dienos, ir jo smakras buvo tankiai apžėlęs 
rusvais šeriais. 

- Negaliu pažadėt, Gavinai, - tarė jis. - Kvoris sakė perduo- 
siąs naujam viršininkui mūsų susitarimą, bet tas naujokas juk 


* Parašė Tobias Smollettas. 
** Parašė Henry Fieldingas. 

gali turėt savų išmonių, a? Jei pasikvies mane, tikrai pasakysiu 
apie žiurkes. O ar Malkolmas paprašė, kad Morisonas užeitų ap- 
žiūrėt pūlinių? | 

Kalėjime nebuvo daktaro, ir Mak Duvo prašymu Morisonui, 
kuris truputį nusimanė apie gydymą, sargybiniai leisdavo lanky- 
tis kamerose ir pasirūpinti ligoniais ir sužeistaisiais. 

Heizas papurtė galvą. 

- Jis neturėjo kada leistis į kalbas, jie tik ėjo pro šalį. 

— Bus geriausia, jei aš pasiųsiu Morisoną, - nusprendė Mak 
Duvas. - Jis galės paklausti Bilio, ar dar ko nors nenutiko. 

Keturiose pagrindinėse kamerose buvo laikomi didžiuliai 
būriai kalinių, jie perduodavo vieni kitiems žinias per Morisono 
apsilankymus ir prasilenkdami darbininkų brigadose, kasdien 
iškeliaujančiose tampyti akmenų ar pjaustyti durpių netolima- 
me viržyne. 

Iškviestas Morisonas tučtuojau pasirodė, kišenėje atsinešė 
keturias išraižytas žiurkių kaukoles, kurios kaliniams atstodavo 
šaškes. Mak Duvas pagrabaliojo po suolu, ant kurio sėdėjo, ir 
ištraukė medžiaginį maišą, kurį nešdavosi į viržyną. 

— Ak, kad man daugiau jokių prakeiktų usnių, - ėmė prieš- 
tarauti Morisonas išvydęs Mak Duvo miną, kai šis rausėsi mai- 
še. - Negaliu jų priverst, kad valgytų. Jie širsta, gal, sako, laikai 
mus karvėmis ar kiaulėmis. 

Mak Duvas atsargiai išbėrė saują suvytusių stiebelių ir pa- 
čiulpė subadytus pirštus. 

- Jie iš tikrųjų užsispyrusios kiaulės, - tarė. - Tai tik pieninės 
usnys. Kiek sykių turiu tau kartoti, Morisonai? Nupjauk usnių 
viršūnėles, smulkiai sutrink lapelius ir stiebus. Jeigu valgant per- 
nelyg duria, užtepk ant avižinio paplotėlio, išvirk iš jų arbatos ir 
sugirdyk jiems. Ir pasakyk, kad dar nemačiau tokios kiaulės, kuri 
gertų arbatą. 

Raukšlėtas Morisono veidas išsišiepė. Senyvas žmogus pui- 
kiai mokėjo tvarkytis su nepaklusniais ir užsispyrusiais ligoniais, 
bet jam būdavo smagu skųstis ir aimanuoti. 

— Taip, ir dar paklausiu, ar jie kada matė bedantę karvę, - pri- 
dūrė ir paklusęs Mak Duvui atsargiai susikimšo į krepšį lipnius 

žalumynus. - Bet žiūrėk, kad iššieptum dantis Džoelui Maka- 
lokui, kai jį pamatysi. Jis blogiausias iš visų, nes netiki, kad tie 
žalumynai gydo skorbutą. 

— Pasakyk, kad įkąsiu jam į subinę, - pagrasino Mak Du- 
vas, blykstelėjęs puikiais dantimis, - jei išgirsiu, kad jis nevalgė 
usnių. 

Morisonas išleido tylų smagų garsą, panašų į kvatonę, ir nu- 
drožė pasiimti tepalų ir keleto vaistažolių. 

Mak Duvas trumpai atsikvėpė, apžvelgė kamerą tikrindamas, 
ar negresia nemalonumų. Kartais kaliniai susivaidydavo tarpusavy; 
prieš savaitę jis nuramdė Bobio Sinklerio ir Edvino Murėjaus gin- 
čą, todėl dabar jie nedraugavo ir laikėsi atokiai vienas nuo kito. 

Jis užsimerkė. Buvo pavargęs, mat kiaurą dieną tąsė akme- 
nis. Vakarienė bus netrukus: visi turės pasidalyti kubilu miltų 
pliurės, keliais duonos kepalais ir, jei pasiseks, avižine koše. Vos 
pavalgius, daugelis vyrų tikriausiai užmigs, duodami jam valan- 
dėlę ramybės ir tariamos vienumos, kai nereikės nieko klausytis 
ar jausti, kad turi ko nors imtis. 

Jis neturėjo laiko net pasidomėti naujuoju kalėjimo viršinin- 
ku - svarbiu jų visų gyvenimui žmogumi. Pasak Heizo, jis jau- 
nas. Tai gali būti gerai, bet gali būti ir blogai. 

Vyresnieji, kurie kovėsi sukilime, dažnai būdavo iš anksto 
priešiški kalniečiams. Štai Boglis, surakinęs jį grandinėmis, ko- 
vėsi su Koupu. Bet įbaugintas jaunas kareivis, besistengiantis su- 
sidoroti su neįprastu darbu, gal bus griežtesnis ir despotiškesnis 
už šiurkščiausius senus pulkininkus. Na taip, nieko čia nepada- 
rysi, turi tik laukti, kas bus. 

Jis atsiduso ir pakeitė sėdėseną, kokį dešimttūkstantąjį kar- 
tą įsirėžiant pančiams. Suirzęs sukrutėjo, trinktelėdamas riešą į 
suolo kraštą. Buvo ganėtinai stambus, kad grandinių svoris per- 
nelyg nevargintų, bet dirbant jos labai trynė. Blogiausia, kad jis 
galėdavo išskėsti rankas vos per aštuoniolika colių, dėl to giliai 
krūtinės raumenyse ir nugaroje jusdavo spazmus ir plėšimą. Tai 
praeidavo tik miegant. | 

— Mak Duvai, - ištarė tylus balsas šalia jo. - Ar galėčiau tarti 
žodelį į ausį? 

Atsimerkęs išvydo greta sėdintį Ronį Saterlandą, smailas jo 
veidas blausiai žioruojančios ugnies šviesoje atrodė įdėmus ir 
panašus į lapės snukį. 

- Žinoma, Roni. 

Jis pasitempė aukštyn, iš galvos ryžtingai išvydamas grandi- 
nes ir mintis apie naująjį kalėjimo viršininką. 


sus že 


Brangiausioji mama, - vėliau tą vakarą rašė Džonas Grėjus. 


Sėkmingai atvykau į naująją savo tarnybą, kuri mane visai 
tenkina. Pulkininkas Kvoris, mano pirmtakas, - ar prisimeni, jis 
Klarenso kunigaikščio sūnėnas, - šiltai mane sutiko ir supažindino 
su pareigomis. Man paskirtas puikus patarnautojas, ir nors iš pra- 
džių daug kas Škotijoje atrodė keista, neabejoju, kad šitos naujovės 
bus įdomios. Vakarienei buvo patiektas valgis, kurį patarnautojas 
pavadino hagiu. Kai pasiteiravau, iš ko jis padarytas, paaiškino, 
kad tai avies skrandis, prikimštas maltų avižų ir man neaiškios 
keptos mėsos mišinio. Nors buvau patikintas, kad Škotijos gyven- 
tojams šis patiekalas - ypatingas skanėstas, nusiunčiau jį atgal į 
virtuvę ir pareikalavau vietoj jo atnešti keptos avienos nugarinės. 
Taigi gavęs pirmąjį - ir prastą! - valgį, be to, išvargintas ilgos ke- 
lionės, kurią smulkiai aprašysiu kitame laiške, dabar eisiu gulti, o 
savo aplinkos, su kuria dėl sutemų dar nespėjau deramai susipa- 
žinti, aprašymus paliksiu būsimai korespondencijai. 


Jis liovėsi rašęs, ėmė plunksna baksnoti į sugeriamąjį popie- 
rių. Nuo jos galo atsispaudė mažyčiai rašalo taškeliai, ir jis išsi- 
blaškęs braižė linijas, jungdamas tuos taškus ir piešdamas dan- 
tyto daikto kontūrus. 

Gal surizikuoti ir paklausti apie Džordžą? Netiesiogiai, nes 
tiesmukai nieko nepeš, bet užsimenant apie šeimą, pasiteiraujant, 
ar jo motinai neteko paskutiniu metu sutikti ledi Everet, ir gal jis 
galėtų paprašyti, kad ponia Everet užsimintų apie jį savo sūnui? 

Grėjus atsiduso ir nupiešė dar vieną smaigalį. Ne. Jo našlė 

motina nežinojo aplinkybių, bet ledi Everet vyras sukiojosi kari- 
niuose sluoksniuose. Jo brolio įtaka sumažins paskalas iki men- 
kumo, bet lordą Everetą vis dėlto gali pasiekti jų nuotrupos, ir 
jis greitai viską supras. Vienas neapgalvotas žodis apie Džordžą 
lordo žmonai, ir ledi Everet persakys jo motinai... O kilminga 
našlė grafienė Melton nebuvo kvaila. 

Ji puikiai žinojo, kad jis pateko į nemalonę. Vilčių teikiantys 
jauni karininkai, kuriems vyresnybė palanki, nesiunčiami į pas- 
turgalio skylę Škotijoje prižiūrėti, kaip remontuojamas mažas ir 
nesvarbus įtvirtintas kalėjimas. Bet brolis Haroldas jai pasakė, 
jog jį ištikusi bėda - nelaimingi širdies reikalai, parodydamas 
ganėtiną netaktą, kad ji liautųsi kamantinėti. Grafienė tikriau- 
siai manė, kad jis buvo užkluptas su pulkininko žmona, o gal su 
kekše kareivinėse. 

Nelaimingi širdies reikalai! Jis niūriai nusišypsojo, pamerk- 
damas plunksną į rašalą. Turbūt Haroldas buvo jautresnis, nei 
jam atrodė, kad šitaip paaiškino. Bet po Hektoro žūties prie Ku- 
lodeno visi jo reikalai buvo nelaimingi. 

Prisiminęs Kulodeną, jis vėl pagalvojo apie Freizerį, o šito 
vengė visą dieną. Prikandęs lūpą, nukreipė žvilgsnį nuo suge- 
riamojo popieriaus prie aplanko, kuriame buvo kalinių sąrašas. 
Magėjo jį atsiversti ir susirasti jo pavardę, bet kas iš to? Aukštu- 
mose gali būti daugybė Džeimsų Freizerių, bet tik vienas išgar- 
sėjo Raudonojo Džeimio pravarde. 

Jis išraudo užlietas karščio bangų, nors ugnis čia buvo niekuo 
dėta. Vis dėlto priėjo prie lango ir smarkiai įtraukė į plaučius oro, 
tarsi šaltas skersvėjis būtų galėjęs ištrinti atmintį. 

— Atleiskit, pone, bet gal norėsit, kad dabar pašildyčiau jums 
lovą? 

Škotiška šneka už nugaros išgąsdino, apsisukęs jis pamatė su- 
sitaršiusią kalinio, paskirto tvarkyti jo kambarių, galvą, kyšančią 
pro asmeninių jo apartamentų duris. 

- A! Taip, ačiū... Makdoneli? - dvejodamas padėkojo. 

— Makėjus, pone, - lyg ir neįsižeidęs pataisė vyras, ir galva 
dingo. 

"Grėjus atsiduso. Šįvakar nieko nebenuveiks. Nupėdino prie 
stalo, surinko aplankus ir padėjo į šalį. Dantytas daiktas, kurį nu- 
piešė ant sugeriamojo popieriaus, panėšėjo į vinių prismaigstytą 
vėzdą, kokiais senovės riteriai knežindavo priešams galvas. Jam 
atrodė, tarsi būtų prarijęs vinį, tačiau turbūt tik nuo puskepės 
avienos sutriko skrandis. 

Jis pakratė galvą, prisitraukė laišką ir greitosiomis pasirašė. 

Su visa meile jūsų paklusnus sūnus Džonas Vm. Grėjus. Ant 
parašo užbėrė smėlio, žiedu užantspaudavo popierių ir padėjo 
atskirai, kad būtų išsiųstas rytą. 

Paskui atsistojo ir kiek užtruko, apžvelgdamas šešėliuotas ka- 
bineto ribas. Kambarys buvo didžiulis, šaltas, tuščias, jame riog- 
sojo tik milžiniškas stalas ir pora krėslų. Grėjus suvirpėjo. Židi- 
nyje nykiai žioruojantys durpių gabalai menkai šildė kambario 
platybes, kurias ypač vėsino pro langą plūstantis žvarbus oras. 

Jis dar sykį žvilgtelėjo į kalinių sąrašą. Tada pasilenkė, ati- 
traukė apatinį stalo stalčių ir paėmė rudą stiklinį butelį. Pirštais 
užgesinęs žvakę, patraukė į lovą blausiai švytint ugniai. 


a 


Įveiktas didelio nuovargio ir viskio, jis turėjo tučtuojau už- 
migti, bet miegas laikėsi atokiai, sklandė virš lovos it šikšnospar- 
nis, buvo negilus. Kaskart, kai Grėjus imdavo grimzti į sapnus, 
prieš akis sušmėžuodavo Keriariko miškas ir jis susizgribdavo 
vėl nemiegąs ir apsipylęs prakaitu, o širdies dūžiai dunksėdavo 
ausyse. 

Tada jam buvo šešiolika, kamavo veik nepakeliamas jaudulys 
dėl pirmojo žygio. Jis neturėjo karininko laipsnio, bet brolis Ha- 
las pasiėmė jį į pulką, kad pajustų karo tarnybos skonį. 

Jie apsistojo prie gūdaus škotų miško, pakeliui į Prestonpansą, 
kur turėjo prisidėti prie generolo Koupo. Džonas taip nervinosi, 
kad negalėjo miegoti. Koks bus tas mūšis? Koupas - didis gene- 
rolas, taip sakė visi Halo draugai, bet vyrai, susibūrę aplink laužą, 
pasakojo baisias istorijas apie niršius kalniečius ir aštrius jų pala- 
šus. Ar jam užteks drąsos atremti baisaus kalniečio puolimą? 

Grėjus neprisivertė užsiminti apie savo baimes net Hektorui. 
Hektoras mylėjo jį, bet buvo dvidešimtmetis, aukštas, raumenin- 
gas ir neįbauginamas, turėjo leitenanto laipsnį, o apie jo kovas 
Prancūzijoje sklido legendos. 

Net dabar jis nesuprato, ar taip pasielgti jį paskatino būtinu- 
mas sekti Hektoro pavyzdžiu, ar tik noras padaryti jam įspūdį. 
Kad ir kaip ten būtų, išvydęs kalnietį miške ir iš skelbimų atpa- 
žinęs, kad tai garsusis Raudonasis Džeimis Freizeris, nusprendė 
jį nužudyti arba paimti į nelaisvę. 

Jam toptelėjo, kad reikėtų grįžti į stovyklą pagalbos, bet tas 
vyras buvo vienas - Džonas taip manė - ir aiškiai nieko nenu- 
jautė, ramiai sėdėjo ant rąsto ir valgė duoną. 

Taigi Džonas išsitraukė iš už diržo peilį ir tylutėliai nusėlino 
per mišką tos raudonos galvos link. Rankoje spaudžiamas peilis 
kiek slysčiojo, o vaizduotėje šmėžavo šlovės reginiai, skambėjo 
Hektoro pagyros. 

Peilis švystelėjęs smigo žemyn, jo ranka, stipriai apsivijusi 
škoto kaklą, ėmė jį smaugti, o tada... 

Lordas Džonas Grėjus blaškėsi lovoje, kaitinamas prisimini- 
mų. Jie griuvo atpakaliomis, susikibę račiojosi tamsoje, šnarin- 
dami ąžuolų lapus, stengdamiesi sugriebti peilį, mušdamiesi ir 
grumdamiesi - žūtbūtinai, kaip manė Grėjus. 

Iš pradžių škotas spurdėjo po juo, paskui išsisukęs užgulė jį. Sykį 
Grėjus buvo čiupinėjęs didelę gyvatę, pitoną, kurį jo dėdės draugas 
parsivežė iš Indijos, taigi tą patį pajuto liesdamas Freizerį - lankstų, 
glotnų, nepaprastai stiprų, - kai tas rangėsi kaip raumeningos vijos 
ir vis atsidurdavo ten, kur niekaip negalėtum tikėtis. 

Grėjus buvo gėdingai nublokštas kniūbsčias į lapus ir pajuto, 
kad riešai skausmingai užlaužti už nugaros. Įsisiautėjus baimei, 
jis neabejojo būsiąs užmuštas, ir iš visų jėgų trūktelėjo suspaustą 
ranką. Trakštelėjus kaului, nuvėrė baisus skausmas, ir jis akimoju 
prarado sąmonę. 

Kiek vėliau atsitokėjo susmukęs prie medžio, o prieš jį spie- 
tėsi būrelis į laukinius panašių kalniečių su skraistėmis. Vidury 
stovėjo Raudonasis Džeimis Freizeris - ir moteris. 

Grėjus sukando dantis. Tebūnie prakeikta toji moteris! Jeigu 
ne ji, Dievas težino, kaip būtų buvę. O buvo taip, kad ji prabi- 
lo. Buvo anglė, sprendžiant iš šnekos, dama, ir jis - tikras kvai- 
lys! - išsyk padarė skubotą išvadą, kad ji - žiaurių kalniečių 
įkaitė, aiškiai pagrobta ketinant išprievartauti. Sklido kalbos, kad 
kalniečiai grobdavo žmones, vos pasitaikydavo proga, ir su pa- 
simėgavimu nuplėšdavo garbę anglų moterims. Iš kur jis galėjo 
žinoti, kad buvo kitaip? 

Ir šešiolikmetis lordas Džonas Viljamas Grėjus, trykšdamas 
narsa ir skatinamas kilnaus tikslo, kaip jam buvo įskiepyta pul- 
ke, sumuštas, sukrėstas, kęsdamas sulaužytos rankos skausmą, 
pamėgino derėtis su laukiniais, išgelbėti ją nuo tokio likimo. 
Freizeris, aukštas ir šmaikštus, iškrėtė jam pokštą. Jo akivaizdoje 
išrengė moterį pusiau nuogai ir iškvotė iš jo, kaip išsidėstęs jo 
brolio pulkas ir kokia jo sudėtis. Paskui, kai jis išklojo viską, ką 
žinojo, Freizeris kvatodamas atskleidė, kad ši moteris - jo žmo- 
na. Jie visi juokėsi, net dabar jis girdėjo šiurkščius škotų balsus, 
griaudėjančius atmintyje. 

Grėjus apsivertė, suirzęs pakeitė padėtį ant neįprasto čiuži- 
nio. O dar blogiau, kad Freizeris net neturėjo padorumo jį nu- 
žudyti, bet pririšo prie medžio, kad rytą rastų draugai. Iki tol 
Freizerio vyrai spėjo apsilankyti stovykloje ir, pasinaudodami 
žiniomis, kurias jis jiems išplepėjo, Koupui gabenamą pabūklą 
padarė nebekenksmingą. 

Aišku, visi sužinojo, ir nors teisino jį dėl amžiaus ir padėties be 
karininko laipsnio, jis tapo paniekos ir pajuokos objektu. Niekas 
su juo nebesišnekėjo, tik brolis ir Hektoras. Ištikimasis Hektoras. 

Jis atsiduso trindamas skruostą į pagalvę. Hektoras vis dar 
šmėžavo vaizduotėje. Tamsiaplaukis, mėlynakis, švelnia burna, 
visada besišypsantis. Praėjo jau dešimt metų, kai jis žuvo prie 
Kulodeno, sukapotas į gabalus kalniečio palašo, bet Džonas kar- 
tais pabusdavo auštant išsirietusiu nuo mėšlungio kūnu, jusda- 
mas Hektoro prisilietimą. 

O dabar še tau. Jis labai bijojo šio posto, kamuojamas prisi- 
minimų, ką jie padarė Hektorui, bijojo būti škotų apsupty, gir- 

dėti gargždžius jų balsus. Bet niekada, net slogiausiomis laukimo 
valandėlėmis, jis nemanė vėl sutiksiąs Džeimsą Freizerį. 

Durpės židinyje pamažu užgeso, ruseno tik karšti pelenai, 
paskui ir tie atvėso, tamsiai juodas langas pablyško, pradėjus 
brėkšti niūriai lietingos Škotijos aušros pilkumai. Džonas Grėjus 
ir toliau gulėjo nesudėdamas bluosto, degančias akis įsmeigęs į 
pajuodusias nuo dūmų sijas virš galvos. 


= 

Rytą Grėjus atsikėlė nepailsėjęs, bet apsisprendęs. Jis čia. 
Freizeris čia. Ir artimiausiu metu nė vienas niekur iš čia nedings. 
Taigi kartais jam reikės matyti tą žmogų - po valandos šnekėsis 
su susirinkusiais kaliniais, o paskui turės nuolat juos tikrinti, — 
bet nesusitiks su juo akis į akį. Jeigu laikysis nuo jo atokiai, gal 
nugins ir sukilusius prisiminimus. Ir jausmus. 

Nors tie, kurie pirmiausia ir nedavė jam užmigti, buvo susiję 
su anuo įniršiu ir pažeminimu, bet iki aušros jis būdravo ir dėl 
kitos dabartinės padėties aplinkybės: pamažu ėmė busti suvoki- 
mas, kad nūnai Freizeris - jo kalinys, nebe kankintojas, tik kali- 
nys kaip kiti, visiškai priklausantis nuo jo malonės. 

Jis paskambino varpeliu kviesdamas tarną ir nuslinko prie 
lango pasižiūrėti, koks oras, gūždamasis nuo stingdančių akme- 
nų po basomis kojomis. 

Nieko stebėtino, kad lijo. Kieme kaliniai jau buvo susibūrę į 
brigadas, permirkę iki siūlo. Vienmarškinį Grėjų nukrėtė drebu- 
lys, jis įtraukė galvą ir privėrė langą - puikus kompromisas tarp 
mirties nuo uždusimo durpių dūmais ir baigties nuo drebulio. 

Kai langas šviesėjo ir į palangę barbeno lietus, jis blaškėsi 
lovoje, šmėkščiojant keršto vaizdiniams. Galvoje sukosi mintys 
apie Freizerį, įkalintą mažytėje ledinėje kameroje, nuogą žiemos 
naktimis, maitinamą pamazgomis, išrengtą ir nuplaktą kalėjimo 
kieme. Visa arogantiška jo galia nuslopusi, sumenkusi iki nuo- 
lankios kančios, kurią trumpai palengvinti gali tik jo žodis. 

Taip, jis galvojo apie tai, gyvai įsivaizdavo su visomis smul- 
kmenomis, mėgavosi tuo. Girdėjo, kaip Freizeris maldauja pa- 

sigailėjimo, o save regėjo išdidų, kupiną paniekos jam. Mąstant 
apie visa tai, paširdžiuose apsivertė smailas daiktas, persmeigda- 
mas pasišlykštėjimu savimi. 

Kad ir kaip anuomet Freizeris elgėsi su Grėjumi, dabar jis 
buvo nugalėtas priešas, karo belaisvis ir karaliaus kaltinamasis. Iš 
tikrųjų tai Grėjaus kaltinamasis - jis buvo atsakingas už Freizerį, 
ano labas priklausė nuo jo garbės pareigos. 

Tarnas atnešė karšto vandens nusiskusti. Grėjus apsišlakstęs 
skruostus pajuto, kaip šiluma ramina, vydama šalin kankinan- 
čias nakties fantazijas. Jis sumojo, kad visa tai buvo tik fantazijos, 
ir jam atlėgo širdis. 

Gal susidūręs su Freizeriu mūšyje būtų patyręs tikrą, pašėlusį 
malonumą galėdamas jį nužudyti ar suluošinti. Deja, tiesa buvo 
tokia, kad kol kas Freizeris - jo kalinys, ir jis negalėjo pagerbti to 
žmogaus, jį sužalodamas. Kol nusiskuto ir buvo aprengtas tarno, 
ganėtinai atsigavo ir į susiklosčiusią padėtį jau žvelgė su niūriu 
humoru. 

Kvailas jo elgesys Keriarike išgelbėjo Freizeriui gyvybę prie 
Kulodeno. Nūnai ta skola grąžinta, ir Freizeris atsidūręs jo ga- 
lioje. Kaip kalinys, jis buvo visiškai bejėgis, todėl Grėjus jautėsi 
labai saugiai. Nes visi Grėjai, kvaili ar protingi, naivūs ar patyrę, 
buvo garbingi. 

Pasijutęs geriau, jis sutiko savo žvilgsnį veidrodyje, pasitaisė 
peruką ir prieš imdamasis kalinių reikalų nudrožė pusryčių. 


=— 

— Pone, ar jums patiekti vakarienę svetainėje, ar čia? - į kabi- 
netą kyštelėjo susivėlusi kaip visada Makėjaus galva. 

— Hm? - murmtelėjo Grėjus, įsigilinęs į popierius, paskleis- 
tus ant stalo. - Ak, - prasižiojo atplėšdamas akis nuo dokumen- 
tų. - Gal malonėtumėt čia? 

Jis apytikriai mostelėjo į milžiniško stalo kampą ir vėl įniko į 
popierius, beveik nepakėlė žvilgsnio nė vėliau, kai atkeliavo pa- 
dėklas su valgiu. 

Šnekėdamas apie kanceliarinį darbą, Kvoris nejuokavo. Vien 
maistui reikėjo galybės užsakymų ir paraiškų, o visų užsakymų 

nuorašai turėjo būti siunčiami į Londoną - tik pamanykit! - ką 
jau kalbėti apie šimtus kitų būtinų dalykų kaliniams, sargybi- 
niams, vyrams ir moterims iš kaimo, kasdien ateinantiems valyti 
kareivinių ir triūsti virtuvėje. Kiaurą dieną jis nieko nedarė, tik 
raitė ir pasirašinėjo užsakymus. Nedelsdamas turi rasti raštinin- 
ką, kitaip jį pribaigs baisus nuobodulys. 

„Du šimtai sv. kvietinių miltų, - rašė jis, - kalinių reikmėms. 
Šešios statinės elio kareivinėms.“ Šiaip daili jo rašysena greitai virto 
skubria keverzone, o stilingas parašas sutrumpėjo iki „Dž. Grėjus“. 

Atsidusęs jis padėjo plunksną ir užsimerkė, masažuodamas 
įsiskaudėjusią vietą tarp antakių. Nuo tada, kai atvyko, nė sykio 
nesiteikė švystelėti saulės veidas, ir visą dieną padirbėjus prirū- 
kusiame nuo žvakių kambaryje akys degė tarsi anglių gabalai. 
Vakar buvo atgabentos jo knygos, bet jų dar neišpakavo. Kai su- 
temo, jis pasijuto toks nusikamavęs, kad tik suvilgė sopančias 
akis šaltu vandeniu ir griuvo į lovą. 

Išgirdęs tylų, atsargų garsą, staiga atsisėdo tiesiai ir išpūtė 
akis. Kampe ant jo stalo tupėjo didžiulė ruda žiurkė, priekinė- 
mis letenomis nustvėrusi gabalėlį slyvų pyrago. Ji nekrutėjo, tik 
įtariai spoksojo į jį, trūkčiodama ūsus. 

- Po velnių, ir ką gi regi mano akys! - nustebęs sušuko. - Na, 
šelme! Tai mano vakarienė! 

Žiurkė svajingai krimstelėjo slyvų pyrago, įsispitrėjusi į ma- 
jorą blizgančiomis it karoliukai akutėmis. 

- Nešdinkis! 

Įsiutęs Grėjus griebė pirmą po ranką pakliuvusį daiktą ir 
sviedė į žiurkę. Buteliukas sudužo ant akmeninių grindų, ištaš- 
kydamas juodą rašalą. Išgąsdinta žiurkė liuoktelėjo nuo stalo ir 
skubiai išmovė, pranerdama pro dar labiau nusigandusio Makė- 
jaus, išdygusio duryse pažiūrėti, koks čia triukšmas, tarpkojį. 

— Ar kalėjime yra kačių? - paklausė Grėjus, versdamas vaka- 
rienės padėklo turinį į šiukšliadėžę prie stalo. 

— Taip, sere, sandėliuose laikomos katės, - atsakė Makėjus, 
ropodamas keturpėsčias atbulomis ir valydamas mažyčius juo- 
dus pėdsakus, kuriuos paliko žiurkė, žaibiškai perskriejusi per 
rašalo balą. 

— Gal malonėtumėt, Makėjau, vieną atnešti čia, - liepė Grė- 
jus. - Ir tuojau pat. 

Jis suniurzgė prisiminęs šlykščią pliką uodegą, atsainiai išdri- 
kusią ant jo lėkštės. Žinoma, lauke gana dažnai susidurdavo su 
žiurkėmis, bet buvo visai kas kita regėti, kaip kėsinamasi į tavo 
vakarienę, ir tai ypač siutino. 

Makėjui išvalius rašalą, Grėjus nužirgliojo prie lango ir atsi- 
stojęs mėgino išvėdinti galvą gaiviu oru. Leidosi sutemos, kiemą 
užklodamos purpuriniais šešėliais. Priešais stūksančio kamerų 
sparno akmenys atrodė dar šaltesni ir nykesni nei paprastai. 

Iš priestato, kur buvo virtuvė, į lietų iškiūtino kalėjimo pri- 
žiūrėtojai. Procesija nedidelių vežimėlių su kalinių maistu, di- 
džiuliai puodai garuojančios avižinės košės ir pintinės su duona, 
uždengtos drobe, kad nesulytų. Vargšeliai bent gaus karšto val- 
gio po darbo dienos merkiant lietui akmenų skaldykloje. 

Kai nusisuko nuo lango, jam smigtelėjo viena mintis. 

— Ar kamerose daug žiurkių? - paklausė Makėjaus. 

- Taip, sere, daugybė, - atsakė kalinys, paskutinįkart šluosty- 
damas slenkstį. - Gal paprašysiu, sere, virėjos, kad jums paruoš- 
tų kitą padėklą? 

- Malonėkit. Ir jei galėtumėt, pone Makėjau, prašau pasirū- 
pinti, kad kiekvienoje kameroje atsirastų po katę. 

Toks prašymas Makėjui sukėlė šiokių tokių abejonių. Grėjus 
liovėsi tvarkyti išmėtytus popierius. 

— Kas nors ne taip, Makėjau? 

— Ne, sere, - iš lėto pratarė patarnautojas. - Tik tos rudos 
bjaurybės ne taip vimdo kaip grambuoliai. Todėl, sere, su visa 
pagarba sakau, kad kažin ar vyrai norės, kad katė suėstų visas 
jų žiurkes. 

Grėjus dėbsojo į vyriškį, jausdamas silpną šleikštulį. 

— Kaliniai valgo žiurkes? - sukluso jis, gyvai prisimindamas 
aštrius geltonus dantis, kramsnojančius slyvų pyragą. 

- Tik tada, kai jiems pasiseka kokią sučiupt, sere, - paaiškino 
Makėjus. - Bet kad ir kaip būtų, iš kačių vis tiek gali būt naudos. 
Ar šįvakar jau viskas, sere? 

Klajūnas 


DĖL DŽEIMSO FREIZERIO Grėjus kaupė ryžtą dvi savaites. 
Tada iš Ardsmuro kaimo atvyko pasiuntinys su žinia, kuri viską 
pakeitė. 

- Ar jis dar gyvas? - griežtai paklausė jis pasiuntinio. 

Ardsmuro gyventojas, dirbantis kalėjimui, linktelėjo. 

— Mačiau savo akimis, sere, kai jį atnešė. Dabar juo rūpi- 
namasi „Liepoje“... bet man atrodo, kad to rūpinimosi jam gali 
neužtekt, sere, jei suprantat, ką noriu pasakyti. - Jis reikšmingai 
kilstelėjo antakį. 

— Suprantu, - atsakė Grėjus. - Ačiū, pone... 

- Alisonas, sere, Rufusas Alisonas. Jūsų tarnas, sere. 

Jis paėmė siūlomą šilingą, nusilenkė, pasikišęs skrybėlę po 
pažasčia, ir išėjo. | 

Grėjus sėdėjo prie stalo ir spoksojo į švininį dangų. Čia at- 
keliavus, saulė buvo švystelėjusi vos vieną dieną. Jis baksnojo 
rašomąja plunksna į stalą, nekreipdamas dėmesio, kad gadina 
nusmailintą galą. 

Vien užuominos apie auksą pakaktų, kad įsitemptų bet kurio 
žmogaus ausys, bet ypač sukluso jis. 

Šįryt rastas žmogus, klaidžiojantis migloje po viržyną netoli 
kaimo. Jo drabužiai buvo permirkę ne tik nuo rūko drėgmės, bet 
ir nuo jūros vandens, be to, nelaimėlis buvo pametęs protą, nes 
labai karščiavo. 

Nuo tada, kai žmonės jį surado, jis nepaliaudamas kažką va- 
paliojo, tačiau gelbėtojai visiškai nesuprato tų svaičiojimų. Žmo- 
gus buvo škotas, bet šnekėjo nerišliu prancūzų ir geilų kalbos 
kratiniu, šen ten įterpdamas ir kokį anglišką žodį. Vienas toks 
žodis buvo „auksas“. 

Šioje šalies dalyje škotų ir prancūzų šnekos mišinys, retsy- 
kiais paminint auksą, tiems, kurie kovojo paskutinėmis jakobitų 
sukilimo dienomis, galėjo piršti tik vieną mintį - prancūzų auk- 
sas. Lobis aukso luitais, kurį, pasak gandų, Prancūzijos karalius 
Liudvikas XV slapta atsiuntė savo pusbroliui Karoliui Stiuartui. 
Deja, per vėlai. 

Vieni pasakojo, kad prancūzų auksą paslėpė Aukštumų kariuo- 
menė per paskutinį netvarkingą atsitraukimą į šiaurę, prieš galuti- 
nai sutriuškinama prie Kulodeno. Kiti tvirtino, kad tas auksas taip 
ir nepasiekė Karolio Stiuarto, o buvo saugiai paslėptas oloje netoli 
tos vietos šiaurės vakaruose, kur buvo iškrautas į krantą. 

Kai kas sakė, kad slėptuvė niekada nebus atskleista, nes tos 
paslapties saugotojas žuvo prie Kulodeno. Anot dar kitų, slėptu- 
vė vis dar neprarasta, bet kur ji yra, žino tik vienos Aukštumų 
šeimos nariai. Kad ir kokia buvo tiesa, auksas nerastas. Kol kas. 

Prancūzų ir geilų kalbos. Grėjus neblogai šnekėjo prancū- 
ziškai, nes kelerius metus kariavo užsienyje, bet nei jis, nei jo 
karininkai nemokėjo laukinės geilų kalbos, tik seržantas Griso- 
mas prisiminė kelis žodžius, kuriuos išmoko vaikystėje iš auklės 
škotės. 

Jeigu šiuose ganduose esama tiesos, jis negali pasikliauti žmo- 
gumi iš kaimo. Prancūzų auksas! Jis ne tik vertingas kaip lobis, 
kuris, šiaip ar taip, priklauso karaliui, bet labai svarbus ir Džonui 
Viljamui Grėjui. Tas mitais apipintas lobis, jei tik jį rastų, ištrauk- 
tų jį iš Ardsmuro ir leistų grįžti į Londoną ir civilizaciją. Akinan- 
tis aukso spindesys akimoju užglaistys ir bjauriausią nemalonę. 

Grėjus sukando atšipusios plunksnos galą ir tarp dantų trakš- 
telėjo jos cilindras. 

Po velnių. Ne, kaimiečiu negali pasitikėti, bet ir nė vienu iš 
karininkų negali. Tada lieka kalinys. Taip, jis galėtų be jokios 
rizikos pasitelkti kalinį, nes kaliniui būtų neįmanoma panaudoti 
tos informacijos savais tikslais. 

Po velnių darsyk. Visi kaliniai šneka geilų kalba, nemažai grai- 
bosi ir angliškai, bet tik vienintelis iš visų moka dar ir prancūziškai. 
„Jis - išsilavinęs žmogus“, — atmintyje nuaidėjo Kvorio balsas. 

- Po velnių, po velnių, po velnių! - murmėjo Grėjus. 

Nieko nepadarysi. Alisonas sakė, kad klajūnas labai sergąs, 
todėl nėra kada ieškoti kitų galimybių. Grėjus išspjovė plunksnos 
nuolaužą. 

- Breimai! - šūktelėjo. 

Išsigandęs kapralas kyštelėjo galvą. 

- Klausau, sere. 

- Atvesk man kalinį Džeimsą Freizerį. Tuoj pat. 


= 

Kalėjimo viršininkas stovėjo prie stalo, atsirėmęs į jį taip, lyg 
didžiulė ąžuolo plokštė iš tikrųjų būtų tvirta atrama. Sudrėkusios 
rankos gulėjo ant glotnaus medžio, o balta uniformos apykaklė 
veržė kaklą. 

Kai atsivėrė durys, jo širdis pašėlusiai daužėsi. Įėjo škotas, 
tyliai žvangindamas grandinėmis, ir atsistojo prieš stalą. Degė 
visos žvakės, todėl kabinete buvo šviesu kaip dieną, nors už lan- 
go tvyrojo visiška tamsa. 

Žinoma, jis keliskart matė Freizerį, stoviniuojantį kieme su 
kitais kaliniais, raudonplaukė galva ir pečiai kyšojo virš daugelio 
vyrų, bet tik dabar iš arti išvydo jo veidą. 

Jis atrodė kitoks. Tai Grėjų sukrėtė, bet kartu jam atlėgo šir- 
dis, nes jau ilgai atmintyje nešiojosi švariai nuskustą veidą, grės- 
mingai niūrų ar nušvitusį, jam pašaipiai juokiantis. Šis žmogus 
buvo užsiželdinęs trumpą barzdą, ramaus ir budraus veido, ir 
nors tamsiai mėlynos akys atrodė nepasikeitusios, jose nebuvo 
nė ženklo, kad jis būtų atpažinęs karininką. Tyliai stovėjo prie 
stalo ir laukė. 

Grėjus atsikrenkštė. Širdis vis dar labai tuksėjo, tačiau jis 
bent įstengė ramiai kalbėti. 

— Pone Freizeri, - kreipėsi. - Ačiū, kad atėjot. 

Škotas pagarbiai nulenkė galvą, bet neatsakė, kad neturėjo 
kitos išeities; tai bylojo jo akys. | 

— Neabejoju, nusistebėjot, kodėl pasiunčiau jūsų, - pasakė 
Grėjus. Žodžiai ir pačiam nuskambėjo nepakenčiamai pompas- 

tiškai, bet jis nebegalėjo to atitaisyti. - Susiklostė padėtis, kad 
man prireikė jūsų pagalbos. 

— Kas nutiko, majore? 

Balsas buvo toks pat - žemas ir aiškus, jame buvo girdėti 
Aukštumų tartis. 

Grėjus giliai įkvėpė ir įsikibo į stalą. Geriau būtų griebęsis 
bet ko, užuot prašęs šio žmogaus padėti, deja, velniai griebtų, 
kitos išeities neturėjo. Freizeris - vienintelė galimybė. 

— Rastas žmogus, klaidžiojantis viržyne netoli pakrantės, - 
atsargiai pratarė. - Jis sunkiai serga, kalba nerišliai. Bet tam 
tikri... dalykai, kuriuos jis mini... svarbūs karaliui. Turiu su juo 
pasišnekėti ir kuo daugiau sužinoti apie jo asmenį ir apie ką 
jis kalba. 

Grėjus nutilo, bet Freizeris tik stovėjo ir laukė. 

— Deja, - vėl įkvėpė kalėjimo viršininkas, - tas žmogus šneka 
geilų ir prancūzų kalbų mišiniu, įterpdamas tik kelis angliškus 
žodžius. 

Vienas rusvas škoto antakis krustelėjo. Jo veidas nelabai pasi- 
keitė, bet buvo akivaizdu, kad jis numano, ką visa tai reiškia. 

- Suprantu, majore. - Tylus škoto balsas buvo kupinas ironi- 
jos. - Ir jūs norėtumėt, kad jums išversčiau, ką jis sako. 

Grėjus nepasikliovė savimi, kad įstengs prabilti, todėl tik 
trumpai palinksėjo. 

— Bijau, kad nieko nebus, majore. - Freizeris kalbėjo pagar- 
biai, tačiau jo akys žibėjo visai kitaip. 

Grėjaus ranka suėmė žalvarinį peilį laiškams atplėšti, gulintį 
ant sugeriamojo popieriaus. 

- Jūs atsisakot? - paklausė. Dar stipriau sugniaužė peilį, ram- 
dydamas balsą. - Ar galėčiau pasiteirauti kodėl, pone Freizeri? 

— Aš esu kalinys, majore, - mandagiai paaiškino Freizeris. - 
Ne vertėjas. 

- Bet už jūsų pagalbą būčiau... dėkingas. - Tą žodį Grėjus 
pasistengė ištarti reikšmingai, kad nebūtų suprastas kaip atvirai 
papirkinėjantis. - Kitaip, - jo tonas sugriežtėjo, - atsisakymas 
teisėtai padėti... 

- Jūs neturit jokios teisės prievarta spausti mane, kad teik- 
čiau jums paslaugas, majore, nei man grasinti. - Freizerio balsas 
skambėjo kur kas tvirčiau nei Grėjaus. 

— Aš jums negrasinu! - Peilio laiškams briauna įsirėžė į ranką 
ir jis buvo priverstas ją atgniaužti. 

— Nejaugi? Na, malonu tai girdėti. - Freizeris nusisuko į du- 
ris. - Taigi, majore, linkiu jums labos nakties. 

Grėjus būtų mielai leidęs jam eiti. Tačiau pareiga liepė ką kita. 

— Pone Freizeri! 

Škotas stabtelėjo per kelias pėdas nuo durų, bet neatsigręžė. 

Grėjus kaupdamasis giliai įkvėpė. 

- Jei padarysit, ko prašau, nuimsiu jums grandines, - tarė. 

Freizeris stovėjo labai ramiai. Grėjus gal ir buvo jaunas, ne- 
patyręs, bet pastabus. Be to, ne taip ir prastai nuvokė apie žmo- 
nes. Jis pamatė pakylant kalinio galvą, labiau įsitempiant pečius, 
ir pajuto, kad nerimas, kuris jį užgulė nuo tada, kai išgirdo žinią 
apie klajūną, šiek tiek atslūgo. 

— Pone Freizeri. 

Labai pamažu škotas atsisuko. Veidas buvo be jokios išraiškos. 

- Sutarta, majore, - tyliai pasakė. 


=— 


Kai jie nukako į Ardsmuro kaimą, jau buvo gerokai po vidur- 
nakčio. Namuose, pro kuriuos keliavo, nedegė joks žiburys, ir Grė- 
jus susizgribo svarstąs, ką pamanė jų gyventojai, kai gūdžią naktį 
palei jų langus sukaukšėjo kanopos ir sužvangėjo ginklai, lyg sil- 
pnas anglų būrių, prieš dešimt metų siaubusių Aukštumas, aidas. 

Klajūnas buvo nugabentas į „Liepą, užeigos namus, taip va- 
dinamus daugelį metų, nes jų kieme augo didžiulė liepa; tokio 
aukšto medžio nebūtum radęs trisdešimties mylių spinduliu. 
Dabar vietoj liepos riogsojo tik platus kelmas, o ji pati, kaip ir 
nemažai kitų daiktų, pražuvo po Kulodeno: ją supleškino kaip 
malkas Kamberlando pulkai. Bet pavadinimas išliko. 

Prie užeigos namų durų Grėjus stabtelėjo ir atsigręžė į Freizerį. 

-— Ar prisimenat mūsų sandėrio sąlygas? 

- Taip, - trumpai atsakė Freizeris ir prasispraudė pro kalėji- 
mo viršininką. 

Mainais už nuimtas grandines Grėjus reikalavo trijų dalykų. 
Pirma, Freizeris nemėgins bėgti per jųdviejų kelionę į kaimą ir 
atgal. Antra, Freizeris turi pasižadėti sąžiningai išversti viską, ką 
pasakys bastūnas. Ir trečia, Freizeris privaląs duoti džentelmeno 
žodį, kad niekam, išskyrus Grėjų, neatskleis, ką sužinos. 

Viduje buvo girdėti murmesys geilų kalba. Užeigos savinin- 
kas, išvydęs Freizerį, šūktelėjo iš nuostabos, o pamatęs už jo 
stovintį raudonšvarkį išleido pagarbos kupiną garsą. Jo žmona 
stovėjo ant laiptų su žibaline lempa, nuo kurios aplink moterį 
šoko šešėliai, 

Grėjus išsigandęs uždėjo delną užeigos namų šeimininkui 
ant rankos. 

— Kas jis? 

Ant laiptų stovėjo dar viena žmogysta, panaši į vaiduoklį, 
nuo galvos iki kojų apsitaisiusi juodai. 

— Kunigas, - tyliai paaiškino Freizeris. - Vadinas, tas žmogus 
galuojasi mirtimi. 

Grėjus giliai įkvėpė, ramindamasis dėl to, kas gali įvykti. 

- Tad negaiškim, - griežtai tarė, statydamas batuotą koją ant 
laiptų. - Pradėkim. 


= 


Žmogus mirė prieš pat aušrą, Freizeriui laikant už vienos 
rankos, kunigui už kitos. Kai kunigas pasilenkė virš lovos, mur- 
mėdamas geilų ir lotynų kalbomis, žegnodamas lavoną karališkų 
ženklu, Freizeris užsimerkęs atsilošė į kėdės atlošą, bet vis dar 
nepaleido smulkios, gležnos velionio rankos. 

Stambusis škotas prasėdėjo prie to vyro kiaurą naktį, klau- 
sydamasis, drąsindamas ir guosdamas. Grėjus stovėjo prie durų, 
nes nenorėjo savo uniforma išgąsdinti žmogaus, bet Freizerio 
jautrumas jį nustebino ir keistai sujaudino. 

Dabar Freizeris švelniai padėjo liauną, nugairintą ranką ant 
nurimusios krūtinės ir padarė tą patį, ką ir kunigas: peržegnojo, 

paliesdamas kaktą, širdį ir abudu pečius. Tada atsimerkė ir atsi- 
stojo. Jo galva beveik braukė per žemas sijas. Linktelėjęs Grėjui, 
ėmė pirmas lipti žemyn siaurais laiptais. 

— Štai Čia. 

Grėjus mostelėjo į tuščios alinės duris. Smuklininkė užmie- 
gotomis akimis užkūrė jiems ugnį, atnešė duonos, elio ir išėjo, 
palikdama vienus. 

Grėjus palaukė, ko! Freizeris atsigaivins, ir paragino: 

- Na, pone Freizeri? 

Škotas pastatė alavinį puodelį ir ranka nusišluostė burną. Ir 
šiaip apšepęs barzda, tvarkingai supintais ilgais plaukais, neat- 
rodė labai pakrikęs po ilgo naktinio budėjimo, bet po akimis 
juodavo nuovargio ratilai. 

- Gerai, - pratarė jis. - Supratau ne kažin ką, majore, - įspė- 
jo, - bet tai viskas, ką jis pasakė. 

Freizeris kalbėjo atsargiai, kartais nutildavo, prisimindamas 
kokį žodį, paskui vėl stabtelėdavo paaiškinti kokios nors užuo- 
minos, pasakytos geilų kalba. Grėjus sėdėjo ir klausėsi, bet jo 
nusivylimas didėjo. Freizeris buvo teisus: to žmogaus žodžiuose 
buvo sunku įžvelgti kokią nors prasmę. 

- Baltoji ragana? - įsiterpė Grėjus. - Jis minėjo baltąją raga- 
ną* Ir ruonius? 

Vargu ar tai teikė kokių nors aiškesnių sąsajų nei visa kita, ir 
jis vis dar negalėjo nieko suprasti. 

— Taip. 

— Dar sykį viską pakartokite, - liepė Grėjus. - Kiek prisime- 
nat. Jei malonėtumėte, - pridūrė. 

Keista, bet šalia to vyro jis jautėsi patogiai, ir dėl to nustebo. 
Žinoma, iš dalies jį lenkė baisus nuovargis, ir visos įprastos re- 
akcijos, jausmai buvo nuslopinti ilgos nakties ir įtampos, regint, 
kaip iš lėto gęsta žmogus. 

Visa naktis Grėjui atrodė netikroviška, ypač neįprasta buvo 
jos pabaiga, kai auštant jis sėdėjo blausioje kaimo alinės švie- 
soje ir su Raudonuoju Džeimiu Freizeriu gėrė elį iš to paties 
ąsočio. 

Freizeris pakluso ir ėmė neskubriai pasakoti iš naujo, retsy- 
kiais stabtelėdavo, kai mėgindavo ką nors prisiminti. Nors vienas 
kitas žodis skyrėsi, pasakojimas buvo toks pat kaip ir pirmasis, o 
tos vietos, kurias suprato ir pats Grėjus, buvo išverstos tiksliai. 

Prislėgtas Grėjus papurtė galvą. Svaičiojimai, ir tiek. To žmo- 
gaus klejonės tikrai buvo tik klejonės. Jeigu jis kada ir regėjo 
auksą - o lyg ir atrodė, kad sykį matė, - iš jo haliucinacijų kra- 
tinio ir kliedesių, sukeltų baisaus karščiavimo, buvo neįmanoma 
suprasti, kur ir kada. 

— Ar jūs visiškai tikras, kad jis daugiau nieko nepasakė? - 
Grėjus griebėsi menkutės vilties, kad Freizeris praleido kokią 
nedidelę frazę ar teiginį, kuris nuvestų prie dingusio aukso. 

Kai Freizeris pakėlė puodelį, rankovė atsismaukė, ir Grėjus 
pamatė giliai nutrintą juostą apie riešą, kuri alinę užliejusioje 
pilkoje ankstyvo ryto šviesoje buvo tamsi. Freizeris, pastebėjęs, 
kad jis vėpso į ją, pastatė puodelį, ir trapi jųdviejų bendrystės 
iliuzija išnyko. 

- Aš nesulaužiau duoto žodžio, majore, - šaltai ir oficialiai 
tarė Freizeris ir pakilo. - Gal dabar grįžkim? 

Kurį laiką jie jojo tylėdami. Freizeris buvo paskendęs savo 
mintyse, o Grėjų kamavo nuovargis ir nusivylimas. Saulei vos 
pasiekus neaukštų kalvų šiaurėje viršūnę, jie sustojo prie šalti- 
nėlio atsigaivinti. 

Grėjus atsigėrė šalto odėna tada apsišlakstė veidą ir pats 
nustebo, kad vanduo akimoju jį atgaivino. Jis buvo be miego 
daugiau nei parą, todėl jautėsi vangus ir kvailas. 

Freizeris taip pat parą nesudėjo bluosto, bet, regis, tai jam 
buvo nė motais. Jis mikliai ropinėjo ant kelių aplink šaltinį, iš 
vandens raudamas kažkokias žoles. 

— Ką čia darot, pone Freizeri? - kiek sumišęs pasiteiravo 
Grėjus. 

Freizeris truputį nustebo, bet visai HEsutrikss pakėlė akis. 

— Raunu rėžiukus, majore. 

— Matau, - suirzo Grėjus. - Kami 

— Valgyti, majore, - ramiai atsakė Freizeris. Iš už diržo išsi- 
traukė dėmėtą drobinį maišą ir sumetė į jį varvančias žoles. 


SVETIMŠALĖ +» SUGRĮŽIMAS | 153 


— Nejaugi? Ar jums stinga maisto? - nesuprasdamas paklau- 
sė Grėjus. - Nesu girdėjęs, kad žmonės valgytų rėžiukus. 

- Tai žalumynai, majore. 

Išvargusiam majorui kilo įtarimas, kad iš jo šaipomasi. 

- Po perkūnais, o kokios dar spalvos galėtų būti žolės? — 
griežtai paklausė jis. 

Freizerio burna kiek sutrūkčiojo, tarsi jis dėl kažko ginčytųsi 
su savimi. Galop gūžtelėjo pečiais ir į kelnių klešnes nusišluostė 
šlapias rankas. 

- Tik noriu pasakyti, majore, kad valgydamas žalėsių nesu- 
sirgsi skorbutu ir neiškris dantys. Mano vyrai juos valgo, kaip 
ir aš, o rėžiukai skanesni už daugelį kitų žalumynų, kurių galiu 
pririnkt viržyne. 

Grėjaus antakiai pakilo. 

- Žolės saugo nuo skorbuto? - suburbėjo jis. - Iš kur žinot? 

- Žmona sakė! - atšovė Freizeris. Staiga nusisuko ir stovėjo, 
tvirtais, greitais judesiais rišdamas maišą. 

Grėjus nesusitvardė nepaklausęs: 

- Jūsų žmona, sere, kur ji? 

Freizeris atsakė ūmia tamsiai mėlynų akių liepsna, kuri nu- 
svilino iki stuburo, toks sukrečiantis buvo jos karštis. 

Jūs per jaunas, todėl iš arti neregėjot neapykantos ir nevilties. 
Grėjui atmintyje prabilo Kvorio balsas. Bet jis tą galią tučtuojau 
atpažino Freizerio akių gelmėje. 

— Mano žmonos nebėra, - pasakė Freizeris ir taip staiga nu- 
sisuko, kad tas judesys buvo beveik nemandagus. 

Grėjų sukrėtė netikėtai užplūdęs jausmas. Viena vertus, tai 
buvo palengvėjimas. Toji moteris, kuri buvo jo pažeminimo 
priežastis ir to įvykio dalyvė, mirusi. Kita vertus, jį nusmelkė ir 
gailestis. 

Jie parkeliavo į Ardsmurą tylėdami. 


= 


Po trijų dienų Džeimis Freizeris pabėgo. Kaliniams buvo 
nesunku pasprukti iš Ardsmuro, bet nė vienas nemėgino, vien 

todėl, kad neturėjo kur bėgti. Už trijų mylių nuo kalėjimo į van- 
denyną brido apirusios Škotijos pakrantės granito uolos. Iš kitų 
trijų pusių daugybę mylių driekėsi dyki viržynai. 

Kitados žmogus būtų galėjęs traukti į viržyną, kliaudamasis 
savo klano ir gentainių parama ir apsauga. Bet klanai buvo su- 
naikinti, giminaičiai žuvę, o škotai belaisviai nublokšti toli nuo 
savo klanų žemių. Badmiriauti vėjų talžomame viržyne buvo 
ne ką geriau, nei spaustis kalėjimo kameroje. Taigi bėgti never- 
tėjo, tačiau tik ne Džeimiui Freizeriui, kuris aiškiai turėjo tam 
priežastį. 


=— 

Dragūnų arkliai risnojo keliu, ir nors viržynas aplinkui atro- 
dė lygus tarsi aksominis lovos užtiesalas, violetinių viržių paklo- 
tė buvo skysta, apgaulingai išdrikusi per pėdą virš šlapio, klam- 
paus durpyno. Į šį pelkyną pavieniui neužklysdavo net taurieji 
elniai - dabar Grėjus matė keturis žvėris, sustingusius siluetus 
už mylios, o jų pramintas per viržyną takas buvo ne ką platesnis 
už giją. 

Freizeris, žinoma, nebuvo raitas. Taigi bėglys galėjo slėptis 
viržyne bet kur ir traukti elnių takais. 

Džono Grėjaus pareiga buvo vytis kalinį ir pasistengti jį pa- 
gauti. Bet kai kas daugiau nei pareiga privertė jį išardyti įgulą 
ir iš jos sudaryti paieškos būrį, kurį dabar skubino, leisdamas 
tik trumpai sustoti pailsėti ir užkąsti. Taip, jį varė pareiga ir ne- 
numaldomas troškimas rasti prancūzų auksą, pelnyti vadovybės 
palankumą - ir ištrūkti iš vienišos tremties Škotijoje. Bet skatino 
ir pyktis, be to, kirbėjo keistas asmeninės išdavystės jausmas. 

Grėjus nežinojo, ar labiau niršta ant Freizerio, netesėjusio 
žodžio, ar ant savęs, kad buvo toks kvailas ir patikėjo, jog kal- 
nietis - džentelmenas ar ne - bus toks pat garbingas kaip jis. 
Šiaip ar taip, niršo jis labai ir buvo pasiryžęs, jeigu reikės, viržy- 
ne išnaršyti kiekvieną elnių taką, kad tik Džeimsas Freizeris vėl 
atsidurtų cypėje. 

Jie prijojo pakrantę kitą vakarą, jau sutemus, kiaurą dieną 

šukavę viržyną. Virš uolų rūkas buvo praretėjęs, išdraikytas nuo 
kranto pučiančio vėjo. Prieš juos atsivėrė jūra uolų lopšyje su 
išsimėčiusiomis mažytėmis skurdžiomis salelėmis. 

Džonas Grėjus stovėjo ant skardžio šalia arklio ir žvelgė į 
audringą juodą jūrą. Ačiū Dievui, pakrantėje vakaras buvo gie- 
dras, danguje spingsojo pusmėnulis, kurio šviesa buvo nudažiusi 
šlapias nuo purslų uolas, juodų aksominių šešėlių fone ryškias ir 
spindinčias it sidabro luitai. | 

Tai buvo tuščiausia ir nykiausia vieta, kokią jam teko regėti, 
nors tam tikru požiūriu graži, ir nuo to grožio jam gyslose stingo 
kraujas. Džeimso Frezerio nė pėdsako. Ir jokio gyvo padaro. 

Vienas vyras, stovintis kartu, šūktelėjo iš nuostabos ir išsi- 
traukė pistoletą. 

— Tenai! Ant uolų! 

- Palauk, nesikarščiuok, kvaily, - sudraudė kitas kareivis, 
griebdamas draugui už rankos. Neslėpdamas paniekos paklau- 
sė: - Negi nesi matęs ruonių? 

— Ak... ne, - kiek susigėdo pirmasis. Jis nuleido pistoletą ir 
įsispoksojo į nedidelius tamsius pavidalus, tysančius ant uolų 
apačioje. 

Grėjus taip pat nebuvo matęs ruonių ir susižavėjęs žiūrėjo į 
juos. Iš tolo jie panėšėjo į juodus šliužus, o kai sunerimę pakėlė 
galvas, šlapiuose kailiuose suspindo mėnulio šviesa, ji tarsi ritosi 
ir nelygiai bangavo per kūnus, ruoniams nerangiai šliaužiant į 
sausumą. 

Jo vaikystėje motina turėjo apsiaustą iš ruonio kailio. Sykį 
leido jį paliesti, ir tas jausmas buvo nuostabus: kailis tamsus ir 
šiltas kaip vasaros naktis be mėnulio. Stebėtina, kad šitokį tankų, 
švelnų kailį augina šie slidūs, šlapi padarai. 

— Škotai juos vadina silkies, - paaiškino juos atpažinęs karei- 
vis ir linktelėjo į ruonius savininkiška ypatingo žinovo mina. 

— Silkies? - Grėjus susidomėjęs pažvelgė į kareivį. - Ką dar 
apie juos žinai, Saiksai? 

Kareivis gūžtelėjo pečiais, džiūgaudamas dėl savo svarbos, 
kad ir tumpam. 


156 DIANA GABALDON 


— Ne kažin ką, sere. Bet čionykščiai apie juos sukūrę nemažai 
padavimų. Pasakojama, kad kartais vienas išlipa į krantą ir nusi- 
meta kailį, tada išnyra graži moteris. Jei vyras randa tą kailį ir pa- 
slepia, moteris nebegali grįžti į vandenyną, todėl būna priversta 
pasilikti ir tapti jo žmona. Girdėjau, jos - geros žmonos, sere. 

— Bent visada drėgnos, - sumurmėjo pirmas kareivis, ir vyrai 
šiurkščiai nusikvatojo, jų juokas nuaidėjo tarp uolų, triukšmin- 
gas kaip kirų klyksmas. 

— Liaukitės! - Grėjus turėjo pakelti balsą, kad perrėktų juoko 
ir bjaurių blevyzgų srautą. - Išsiskirstyt! — įsakė. - Noriu, kad 
uolos būtų išžvalgytos abiem kryptimis, ir pasidairykit, ar apa- 
čioje nematyti valčių. Dievaži, už kelių šių salų pakaktų vietos 
paslėpti vienstiebiam burlaiviui. 

Sugėdinti kareiviai nuspūdino netarę nė žodžio. Po valan- 
dos grįžo šlaputėliai, išmaudyti vandens purslų, susitaršę nuo 
karstymosi po uolas, deja, neužtikę nei Džeimio Freizerio, nei 
prancūzų aukso. 

Auštant, kai šviesa išmargino slidžias uolas raudonomis ir 
auksinėmis dėmėmis, nedideli dragūnų būreliai pasklido į abi 
puses ir ėmė griozti uolas, atsargiai leisdamiesi uolingais plyšiais 
ir suverstais į krūvą akmenimis. 

Bet grįžo tuščiomis. Grėjus stovėjo prie laužo ant skardžio ir 
stebėjo paiešką. Buvo įsisiautęs į milinę, nes pūtė žvarbus vėjas, 
ir vis stiprinosi karšta kava, kurios jam patiekdavo tarnas. 

Žmogus „Liepoje“ buvo atkeliavęs iš jūros, jūros vandeniu 
permirkusiais drabužiais. Ar Freizeris iš to nelaimėlio sužinojo 
kažką, ką nuslėpė nuo jo, ar nusprendė pasinaudoti proga ir pats 
ieškoti to lobio, vis tiek, be abejonės, patraukė prie jūros. Tačiau 
palei visą pakrantę nepavyko rasti nė menkiausio Džeimso Frei- 
zerio pėdsako. O dar blogiau, kad ir aukso. 

— Mano galva, jeigu jis patraukė pakrante, majore, galų gale 
jį pamatysit. - Seržantas Grisomas stovėjo šalia ir žiūrėjo į van- 
denį, tykštantį ir sūkuriuojantį tarp dantytų uolų. Jis linktelėjo į 
jūros šėlsmą. - Ši vieta vadinama Velnio Katilu, nes čia vanduo 
be paliovos verda ir kunkuliuoja. Žvejai, paskendę šioje pakran- 

tėje, randami retai. Žinoma, juos nuneša pavojingos srovės, bet 
žmonės tiki, kad juos nutveria velnias ir įsitraukia į gelmes. 

- Šit kaip? — niūriai pratarė Grėjus spoksodamas į keturias- 
dešimt pėdų žemiau dūžtančias bangas ir susiplakusias putas. - 
Tuo nė nesuabejočiau, seržante. 

Tada atsigręžė į stovyklos laužą. 

- Įsakykite tęsti paiešką iki sutemų, seržante. Jei nieko nepe- 
šim, rytą keliausim atgal. 


= 

Grėjus pakėlė žvilgsnį nuo arklio sprando ir markstydamasis 
įsižiūrėjo į blausią ankstyvą šviesą. Akys buvo papurtusios nuo 
durpių dūmų ir miego stygiaus, kelias naktis pragulėjus ant drė- 
gnos žemės, skaudėjo visus kaulus. 

Kelyje į Ardsmurą jie užtruks ne ilgiau kaip dieną. Mintis 
apie minkštą lovą ir karštą vakarienę buvo maloni, bet jis turės 
parašyti skubų oficialų pranešimą į Londoną, kad paspruko Frei- 
zeris, paaiškinti jo pabėgimo priežastį ir gėdingai prisipažinti, 
jog jam nepavyko sučiupti bėglio. 

Tokios ateities niūrumą dar labiau sustiprino smarkūs die- 
gliai pilvo apačioje. Jis pakėlė ranką, duodamas ženklą sustoti, ir 
pavargęs nusliuogė nuo arklio. 

- Palaukit čia, - liepė savo vyrams. 

Už kelių šimtų pėdų buvo matyti kalvelė, ten jis galės niekie- 
no netrukdomas nusilengvinti, nes reikalas labai spyrė. Viduriai, 
nepratę prie škotiškos košės ir avižinių paplotėlių, žygio sąlygo- 
mis apskritai ėmė maištauti. | 

Viržyne čiulbėjo paukščiai. Nuščiuvus kanopų kaukšėjimui 
ir pakinktų žvangesiui, jis girdėjo net tyliausius bundančio vir- 
žyno garsus. Išaušus pasikeitė vėjas, ir dabar į sausumą plūdo jū- 
ros kvapas, šliauždamas per žolę. Kitapus dygiakrūmio sušnarėjo 
kažkoks žvėrelis. Visur aplinkui tvyrojo ramybė. 

Atsitiesdamas iš pačios neoriausios pozos, nors tai jam top- 
telėjo per vėlai, Grėjus pakėlė galvą ir pažvelgė tiesiai į veidą 
Džeimsui Freizeriui. 

Bėglys buvo vos už šešių pėdų. Stovėjo ramiai kaip taurusis 
elnias, apie jį sklandė viržyno vėjas, o plaukuose degė tekanti 
saulė. 

Abu stovėjo sustingę ir varstė vienas kitą žvilgsniais. Su vėju 
atsklido silpnas jūros dvelksmas. Buvo tylu, tik pūsčiojo jūros 
brizas ir čireno vieversiai. Paskui Grėjus pasitempė ir nurijo sei- 
lę, gerkle žemyn nustumdamas pašokusią širdį. 

- Deja, užklupot mane nepatogioje padėtyje, pone Freizeri, - 
ramiai tarė jis ir ėmė sagstytis bridžius, iš visų jėgų stengdamasis 
susitvardyti. 

Krustelėjo tik škoto akys, nužvelgdamos Grėjų nuo galvos iki 
kojų ir iš lėto aukštyn. Metusios žvilgsnį per petį, išvydo šešis 
ginkluotus kareivius, nutaikiusius į jį muškietas. Tamsiai mėly- 
nos akys tučtuojau susidūrė su Grėjaus akimis. Galop Freizerio 
burna trūktelėjo ir jis pratarė: | 

- Sakyčiau, ir jūs užtikot mane tokioje pat padėtyje, majore. 


IO 


Baltosios raganos prakeiksmas 


DŽEIMIS FREIZERIS, purtomas drebulio, sėdėjo ant akmeni- 
nių sandėlio grindų, glausdamas kelius ir mėgindamas susišildyti. 
Jam atrodė, kad niekada nebesušils. Į kaulus buvo įsismelkusi jū- 
ros žvarba, giliai pilve jis vis dar juto didžiulių bangų mūšą. 

O, kad šalia būtų kiti kaliniai: Morisonas, Heizas, Sinkleris, 
Saterlandas. Jis troško ne tik jų draugijos, bet ir jų kūnų šilumos. 
Labai šaltomis naktimis vyrai susispausdavo į krūvą, kad nesu- 
šaltų, kvėpuodami troškiu vienas kito kvapu, dėl šilumos kęsda- 
mi smūgius ir niuksus ankštumoje. 

Deja, jis buvo vienas. Matyt, jie negrąžins jo į didelę kamerą 
pas kitus kalinius, kol nepadarys to, ką ketina padaryt - nubaust 
už pabėgimą. Atsidusęs jis atsišliejo į sieną ir pajuto, kaip stubu- 
ro slanksteliai bjauriai prisispaudžia prie akmens ir koks trapus 
stuburą gaubiantis kūnas. 

Jis labai bijojo būti nuplaktas, bet vis dėlto tikėjosi sulauk- 
siantis tokios bausmės. Bus siaubinga, bet ir greitai baigsis, juk 
iškęsti plakimą kur kas lengviau, nei būti vėl surakintam gran- 
dinėmis. Džeimis visu kūnu juto kūjo stuksėjimą, persiduodantį 
rankos kaulais, kai kalvis tvirtai kalė grandines, stipriai laikyda- 
mas jo riešą ant priekalo. 

Pirštai susirado rožinį ant kaklo. Jį davė sesuo iškeliaujant iš 
Lalibrocho. Anglai leido rožinį pasilikti, nes bukmedžio karoliu- 
kai jiems pasirodė nieko verti. 

- Sveika, Marija, malonės pilnoji, - sumurmėjo jis, - tu pa- 
girta tarp moterų. 

Džeimis turėjo mažai vilties. Tą suprato ir geltonplaukis iš- 
gama majorėlis, tegu būna prakeikta jo siela. Jis žinojo, kokios 
baisios tos grandinės. 

- Ir pagirtas tavo sūnus Jėzus. Šventoji Marija, Dievo Motina, 
melsk už mus, nusidėjėlius... 

Majorėlis pasiūlė jam sandėrį, ir jis jo nesužlugdė. Bet tas 
niekšas manė kitaip. 

Džeimis davė žodį ir jį tesėjo. Žodis žodin pasakė viską, ką 
išgirdo iš klajūno. Į sandėrį juk nebuvo įtraukta sąlyga atskleisti 
anglui, kad jis pažįsta tą žmogų ir ką suprato iš nelaimėlio pra- 
veblentų žodžių. 

Jis iškart atpažino Dankaną Kerą, nors jį ir buvo pakeitęs lai- 
kas ir mirtina liga. Prieš Kulodeno mūšį jis buvo Kolumo Ma- 
kenzio, Džeimio dėdės, nuomininkas. Po pralaimėjimo pabėgo į 
Prancūziją ir ten vertėsi vos sudurdamas galą su galu. 

- Nurimk, a charaid; bi samhach*, - tyliai tarė jis geilų kalba, 
suklupdamas prie lovos, kur gulėjo ligonis. 

Dankanas buvo senyvas žmogus ligos ir nuovargio išsekintu 
veidu, blizgančiomis nuo karščiavimo akimis. Iš pradžių Džei- 
mis manė, kad Dankano sąmonė pernelyg apsiblaususi, todėl 
senis jo nepažino, bet nusilpusi ranka čiupo su neįtikėtina jėga, 
ir žmogus švokšdamas pakartojo: Mo charaid. Mano gentaini. 

Iš tarpdurio juos stebėjo užeigos namų šeimininkas, įdėmiai 
žiūrėdamas per majoro Grėjaus petį. Džeimis palenkė galvą ir 
sušnabždėjo Dankanui į ausį: 

- Visa, ką pasakysi, bus perduota anglui. Kalbėk atsargiai. 

Šeimininko akys prisimerkė, bet juodu skyrė per didelis ats- 
tumas; Džeimis neabejojo, kad tas jo neišgirdo. Paskui majoras 
pasisuko ir liepė užeigos namų šeimininkui išeiti. Taigi pavojus 
nebegrėsė. 

Jis negalėjo pasakyti, ar ligonį paveikė jo perspėjimas, ar jam 
tik buvo sutrikęs protas nuo karščiavimo, bet Dankanas kliedėjo, 
jo šneka dažnai buvo nerišli, praeities vaizdai maišėsi su dabar- 
ties reginiais. Kartais jis pavadindavo Džeimį Duglu, Kolumo 
brolio, kito Džeimio dėdės, vardu. Retsykiais imdavo kalbėti ei- 
lėmis, o kartais tik klejojo. Bet tarp tų kliedesių ir padrikų žodžių 
švystelėdavo sąmonės grūdas, ir ne tik jos. 


* Mano gentaini, tylėk (geilų k.). 

- Jis prakeiktas, - sušnabždėjo Dankanas. - Auksas prakeik- 
tas. Įspėju tave, vaikine. Tą prakeiksmą karaliaus sūnui pasiuntė 
baltoji ragana. Bet žygis žlugo, karaliaus sūnus pabėgo, ir ji neleis 
aukso atiduoti bailiui. 

- Kas ji? - paklausė Džeimis. Išgirdus Dankano žodžius, jo 
širdis pašoko ir ėmė dusinti pašėlusiai daužydamasi. - Baltoji 
ragana - kas ji? 

— Ji ieško narsaus žmogaus. To Makenzio. Makenzio. Jis jų, 
sako ji, to, kuris miręs, labui. 

- Kas toji ragana? - toliau kamantinėjo Džeimis. 

Dankanas vartojo žodį bandruidh - ragana, žynė, baltoji po- 
nia. Taip kitados būdavo vadinama jo žmona. Klerė - baltoji jo 
ponia. Jis smarkiai suspaudė Dankano plaštaką abiem rankomis, 
trokšdamas, kad ligonis neprarastų sąmonės. 

- Kas? - vėl paklausė. - Kas toji ragana? 

- Ragana, - sumurmėjo Dankanas užmerkdamas akis. - Ra- 
gana. Ji - sielų rijikė. Ji mirtis. Jis miręs, Makenzis, jis miręs. 

— Kas miręs? Kolumas Makenzis? 

- Visi jie mirę. Visi. Visi negyvi. Visi negyvi! - šaukė ligonis, 
smarkiai spausdamas jam ranką. - Kolumas ir Duglas, ir Elena. 

Staiga jis atsimerkė ir įbedė akis į Džeimį. Nuo karščiavimo 
buvo išsiplėtę vyzdžiai, todėl žvilgsnis panėšėjo į skandinančios 
juodumos sietuvą. 

- Žmonės kalba, - stebėtinai aiškiai tarė jis, — kšd Elena Ma- 
kenzi paliko brolius, namus ir iškeliavo ištekėti už selkie iš jūros. 
Juk ji juos girdėdavo? - Dankanas svajingai nusišypsojo, juoda- 
me jo žvilgsnyje plaukė tolimas reginys. - Girdėdavo dainuojant 
selkies, ten, ant uolų, vieną, du, tris, ir pamatė juos iš savo bokšto, 
vieną, du, tris, ir nulipo žemyn, ir žengė į jūrą, ir paniro į gelmes 
gyventi su selkies. Taip? Ar ne? 

- Žmonės taip šneka, - atsakė Džeimis išdžiūvusia burna. 

Elena buvo jo motinos vardas. Tokios kalbos buvo pasklidu- 
sios, kai ji paliko namus ir pabėgo su Brajanu Duvu Freizeriu, 
vyru žvilgančiais juodais silkie plaukais. Vyru, kurio garbei jis 
dabar buvo vadinamas Mak Duvu - Juodojo sūnumi. 

Majoras Grėjus stovėjo arti, kitapus lovos, ir suraukęs kaktą 
įdėmiai žiūrėjo į Dankano veidą. Anglas nemokėjo geilų kalbos, 
bet Džeimis būtų galėjęs lažintis, kad jis suprato žodį „auksas“. 
Jis pagavo majoro žvilgsnį, pakinkavo galvą ir pasilenkė toliau 
kalbinti ligonio. 

— Auksas, žmogau, - ėmė kvosti prancūziškai ir ganėtinai 
garsiai, kad girdėtų Grėjus. - Kur tas auksas? 

Jis sugniaužė Dankano ranką kiek išgalėdamas stipriau, vil- 
damasis šitaip jį perspėsiąs. 

Dankano akys užsimerkė ir jis pradėjo neramiai muistytis 
ant pagalvės. Kažką sumurmėjo, bet taip tyliai, kad buvo neįma- 
noma suprasti. 

— Ką jis pasakė? - griežtai paklausė majoras. - Ką? 

— Nesupratau. - Džeimis paplekšnojo Dankanui per ranką, 
kad jis pabustų. - Kalbėk su manimi, brolau, kalbėk. 

Jokio atsako, tik murmesys. Dankano akys užsivertė, po raukš- 
lėtais vokais buvo matyti tik plona blizganti balta linija. Majoras, 
netekęs kantrybės, palinko į priekį ir papurtė jį už peties. 

- Pabusk! Šnekėkis su mumis! 

Dankanas Keras tučtuojau atsimerkė. Jo žvilgsnis praslydo 
pro du virš jo palinkusius veidus ir įsibedė į kažką toli už jų. 

— Ji jums pasakys, - tarė geilų kalba. - Ji ateis jūsų. - Aki- 
mirksniu jo dėmesys, regis, nukrypo atgal į užeigos namų kam- 
barį, kur jis gulėjo, ir akys susmigo į žmones, parimusius prie 
jo. - Jūsų abiejų, - aiškiai pridūrė. 

Tada užsimerkė ir nebepratarė nė žodžio, tik dar tvirčiau 
įsitvėrė Džeimiui į ranką. Po kurio laiko jo gniaužtai atsileido, 
ranka nuslydo, ir viskas buvo baigta. Aukso sergėtojas išleido 
paskutinį kvapą. 

Taigi Džeimis Freizeris nesulaužė anglui duoto žodžio ir at- 
liko pareigą savo kraštiečiams. Majorui perdavė visus Dankano 
žodžius, o šie jam nė velnio nepadėjo! Tada, pasitaikius progai 
pabėgti, Džeimis ja pasinaudojo. Sprukęs į viržyną, patraukė prie 
jūros ir pasirūpino, kaip tik galėjo, Dankano Kero palikimu. O da- 
bar turi atsiimti už savo veiksmus, kad ir kokia bausmė laukia. 

Anapus durų koridoriumi artėjo žingsniai. Jis labiau suspau- 
dė kelius, stengdamasis nuslopinti drebulį. Netrukus viskas išsi- 
spręs, nesvarbu kaip. 

- „„melsk už mus, nusidėjėlius, dabar ir mūsų mirties valan- 
dą, amen. 

Durys atsilapodamos įleido vidun šviesos, ir jis sumirksėjo. 
Koridoriuje buvo tamsu, bet virš jo stūksantis sargybinis laikė 
deglą. 

- Stokis. - Vyras ištiesė ranką ir trūktelėdamas pastatė jį ant 
kojų, priešinantis sustingusiems sąnariams. Tada klupiniuojantį 
pastūmė durų link. - Tave kviečia į viršų. 

- Į viršų? Kur? - nustebo Džeimis. 

Kalvė buvo žemiau šios patalpos, kur buvo uždarytas, už kie- 
mo. Be to, tokį vėlyvą vakarą jie tikrai jo neplaks. 

Sargybinio veidas persikreipė, deglo šviesoje atrodė piktas ir 
raudonas. 

— Į majoro kambarius, - išsišiepė jis. - Ir tegu Dievas pasi- 
gaili tavo sielos, Mak Duvai. 

= 

- Ne, sere, aš nesakysiu, kur buvau, - atkakliai kartojo jis, 
stengdamasis nekalenti dantimis. 

Jis buvo nuvestas ne į kabinetą, o į Grėjaus svetainę. Židinyje 
liepsnojo ugnis, bet prieš ją stovėjo Grėjus, užstodamas beveik 
visą skleidžiamą šilumą. 

- Ir nesakysit, kodėl pabėgot? - Grėjaus balsas buvo ramus 
ir oficialus. 

Džeimio veidas įsitempė. Jis stovėjo šalia knygų lentynos, kur 
jam ant veido krito trišakės žvakidės šviesa, o Grėjus tebuvo si- 
luetas, juoduojantis ugnies fone. 

- Tai mano asmeninis reikalas, - atšovė jis. 

- Jūsų asmeninis reikalas? - netikėdamas savo ausimis pa- 
kartojo Grėjus. - Ar pasakėt - jūsų asmeninis reikalas? 

— Taip ir pasakiau. 

Kalėjimo viršininkas lėtai įkvėpė pro nosį. 

— Tokio įžeidimo turbūt nesu girdėjęs per visą gyvenimą! 

— Bet jūsų gyvenimas dar gana trumpas, majore, - tarė Frei- 
zeris. - Atleiskite, kad taip pasakiau. 

Buvo beprasmiška vilkinti laiką ar stengtis laimėti to vyro 
palankumą. Geriau nedelsiant išprovokuoti nuosprendį ir viską 
baigti. | 

Jam iš tikrųjų pavyko kažką išprovokuoti. Grėjaus kumščiai 
tvirtai susigniaužė prie šonų ir jis žengė žingsnį artyn, toliau nuo 
ugnies. 

- Ar nutuokiat, ką galiu jums padaryti už tokius žodžius? - 
paklausė Grėjus tyliu ir labai tvardomu balsu. 

— O taip, nutuokiu, majore. 

Džeimis ne tik nutuokė, bet ir iš patyrimo žinojo, kaip majo- 
ras gali su juo pasielgti, ir visai to nelaukė. Nors kažin ar turėjo 
iš ko rinktis. 

Valandėlę Grėjus smarkiai kvėpavo, paskui mostelėjo galva. 

— Eikšenkit, pone Freizeri, - liepė. 

Džeimis sutrikęs spoksojo į jį. 

- Čionai! - įsakmiai tarė majoras, rodydamas į vietą prieš 
save ant židinio kilimėlio. - Atsistokit čia, pone! 

— Aš - ne šuo, majore! - atrėžė Džeimis. - Elkitės su manimi, 
kaip norit, bet aš neateisiu, jei kviečiat mane kaip kokį šunėką! 

Grėjus, staiga užkluptas, nevalingai susijuokė. 

— Atleiskit, pone Freizeri, - šaltai pasakė. - Nenorėjau jūsų 
šitaip įžeisti. Tik prašau prieiti arčiau. Gal būsite toks malonus? 

Jis žengė į šalį ir iškilmingai nusilenkė, mostelėdamas į židinį. 

Džeimis kiek pasvarstė, bet paskui atsargiai atsistojo ant raš- 
tuoto kilimo. Grėjus prislinko prie jo išplėstomis šnervėmis. Iš 
taip arti jo smulkūs kaulai ir šviesi veido oda atrodė kone mer- 
gaitiški. Majoras uždėjo ranką ant Džeimio rankovės ir priblokš- 
tas išplėtė akis su ilgomis blakstienomis. 

- Jūs šlapias! 

- Taip, permirkęs iki siūlo galo, - labai kantriai atsakė Džei- 
mis. Negana to, buvo ir sustiręs. Jį be paliovos krėtė drebulys, net 
būnant prie pat ugnies. 

- Kodėl? 

— Kodėl? - apstulbęs pakartojo Džeimis. - Argi neįsakėte 
savo sargybiniams panardinti mane į vandenį, prieš įmetant į 
ledinę kamerą? 

— Ne, neįsakiau. 

Buvo akivaizdu, kad majoras sako teisybę. Jo veidas raudona- 
me ugnies liepsnų gaise buvo išblyškęs ir piktas. Lūpos suplonėjo 
iki siaurutės linijos. 

— Dėl to atsiprašau, pone Freizeri. 

— Atsiprašymą priimu, majore. 

Nuo jo jau kilo garų sruogelės, per šlapius drabužius ėmė 
skverbtis šiluma. Neslopstant drebuliui, jam maudė raumenis, ir 
Džeimis tik troško atsigulti ant židinio kilimėlio, nesvarbu, šuo 
jis ar ne. 

- Ar jūsų pabėgimas buvo kaip nors susijęs su tuo, ką suži- 
nojote „Liepos“ užeigos namuose? 

Džeimis stovėjo tylėdamas. Jo plaukų galai po truputį džiūvo, 
ant veido užkritusios plaukų sruogelės pleveno. 

- Ar galite man prisiekti, kad jūsų pabėgimas visiškai su tuo 
nesusijęs? 

Džeimis tylėjo. Rodės beprasmiška ką nors sakyti. 

Mažylis majoras žingsniavo palei židinį, sunėręs rankas už 
nugaros. Kartkartėmis dirstelėdavo į kalinį ir vėl imdavo vaikš- 
tinėti. 

Galų gale sustojo prieš Džeimį. 

- Pone Freizeri, - kreipėsi oficialiai, - dar sykį jūsų paklau- 
siu - kodėl pabėgot iš kalėjimo? 

Džeimis atsiduso. Jau nebeilgai stirksos prie ugnies. 

- Negaliu jums pasakyti, majore. 

- Negalit ar nesakysit? - griežtai paklausė Grėjus. 

— Regis, skirtumas menkas, majore, nes vis tiek nieko neiš- 
girsite. | 

Jis užsimerkė ir laukė, stengdamasis sugerti kuo daugiau ši- 
lumos prieš išvedamas. 

Grėjus neberado žodžių nei bežinojo, ko griebtis. Tokie užsi- 
spyrę, kad nežinai, ko griebtis, sakė Kvoris. Ir tikrai. 

Jis giliai įkvėpė, svarstydamas, ką daryti. Sumojo esąs sutrik- 
dytas niekingo, žiauraus sargybinių keršto ir labiausiai to, kad tai 
buvo veiksmas, apie kurį jis pirmiausia ir pagalvojo, išgirdęs, jog 
Freizeris - jo kalinys. 

Dabar jis tikrai turi teisę įsakyti tą vyrą nuplakti arba vėl 
surakinti grandinėmis. Pasmerkti kalėti vienutėje, laikyti pus- 
badžiu - galėtų teisėtai skirti bet kokią iš tuzino visokių baus- 
mių. Bet jeigu taip ir padarys, vargu ar kada nors ras prancūzų 
auksą. 

Auksas iš tikryjų yra. Arba bent neabejotina galimybė, kad 
yra. Tik įsitikinimas, kad aukso esama, ir paskatino Freizerį 
veikti. 

Grėjus įsistebeilijo į Freizerį. Šio akys buvo užmerktos, 1ū- 
pos tvirtai sučiauptos. Burna buvo plati, nesuglebusi, jos liūdną 
išraišką slėpė jautrios, švelnios lūpos rusvos barzdos garbanų 
gūžtoje. 

Grėjus dvejojo galvodamas, kaip prasilaužti pro šito vyro ne- 
paklusnumo sieną. Panaudoti jėgą būtų blogiau nei beprasmiška, 
o šitaip pasielgus sargybiniams, būtų gėda duoti tokį įsakymą, 
net jeigu jis ir būtų linkęs į žiaurumą. 

Laikrodis ant židinio atbrailos išmušė dešimtą valandą. Buvo 
vėlu, tvirtovėje nė garso, tik retkarčiais kieme už lango sukauk- 
šėdavo sargybinio žingsniai. 

Aišku, kad nei jėga, nei grasinimai nepadės ištraukti tiesos. 
Grėjus nenorom suprato, kad jam atsiveria vienintelis kelias, jei- 
gu jis dar nori ieškoti aukso. Turi užgniaužti jausmus tam vyrui 
ir paklausyti Kvorio patarimo. Jis privalo nenutraukti pažinties, 
o tada gal išgaus iš vyro kokią nors užuominą, kuri nuvestų jį 
prie paslėpto lobio. 

Jeigu to lobio esama, priminė sau, atsigręždamas į kalinį. 
Tada giliai įkvėpė ir iškilmingai tarė: 

— Pone Freizeri, ar padarysite man garbę ir pavakarieniausite 
rytoj mano apartamentuose? 

Grėjų nusmelkė pasitenkinimas, kad jam bent pavyko apstul- 
binti tą šunsnukį škotą. Mėlynos Freizerio akys išsipūtė, tik tada 

veidas atgavo įprastą išraišką. Valandėlę padvejojęs, jis nusilenkė 
plačiu mostu, tarsi būtų segėjęs kiltą ir plaikstęsis skraiste, o ne 
dėvėjęs šlapius kalinio skarmalus. 

- Man bus malonu pas jus apsilankyti, majore, - pasakė. 


1755 m. kovo 7 d. 


Freizerį atvedė sargybinis ir paliko laukti svetainėje, kurioje 
buvo padengtas stalas. Netrukus pro miegamojo duris įėjęs Grė- 
jus rado savo svečią stovintį prie knygų lentynos ir įsigilinusį į 
Nouvelle Hėloise*. 

- Domina prancūziški romanai? - leptelėjo jis ir per vėlai 
suvokė, kad klausimas nuskambėjo labai skeptiškai. 

Freizeris nustebęs pakėlė akis ir garsiai užvertė knygą. Tada 
iš lėto padėjo ją atgal į lentyną. 

- Aš moku skaityti, majore, - pasakė jis. Buvo nusiskutęs, 
plotelis aukštai ant skruostikaulių šiek tiek degė raudoniu. 

- Aš... taip, žinoma, aš nenorėjau... tik... 

Grėjaus skruostai buvo nuraudę dar labiau nei Freizerio. Iš 
tikrųjų jis dėl Aukštumų tarties ir nuskurusių drabužių pusiau 
nesąmoningai darė prielaidą, kad anas nemoka skaityti, nors aiš- 
kiai jautė, jog jis išsilavinęs. | 

Freizerio švarkas buvo apspuręs ir nudrengtas, bet manieros 
anaiptol. Jis negirdom nuleido sutrikusio Grėjaus atsiprašymą ir 
nusisuko į knygų lentyną. 

- Vyrams pasakojau tą istoriją, bet pats ją skaičiau senokai; 
pamaniau, atgaivinsiu atmintį, kuo ji baigėsi. 

— Šit kaip. - Pačiu laiku Grėjus susilaikė nepaklausęs: „Ar jie 
suprato?“ 

Freizeris, išskaitęs tą klausimą jo veide, abejingai pasakė: 

- Visi škotų vaikai mokomi raidžių, majore. Vis dėlto Aukš- 
tumose susiklosčiusi puiki pasakojimo tradicija. 


* „Naujoji Eloiza“ (pranc.). 

— Ak, taip. Suprantu. 

Tarnas, pasirodęs su vakariene, išgelbėjo majorą nuo tolesnio 
nesmagaus aiškinimosi. Jie pavakarieniavo ramiai, tik pokalbis 
mezgėsi vangiai, negana to, apsiribojo kalėjimo reikalais. 


=— 

Kitą kartą jis prieš židinį pastatė šachmatų stalą ir pakvietė 
Freizerį sužaisti partiją dar prieš vakarienę. Įkypose mėlynose 
Freizerio akyse blykstelėjo nuostaba, paskui jis sutikdamas link- 
telėjo galvą. 

Žvelgdamas į praeitį, Grėjus galvojo, kad tai buvo genialus 
sprendimas. Išvaduoti nuo poreikio šnekėtis ar bendravimo 
mandagybių, jie pamažu priprato vienas prie kito, parimę virš 
dramblio kaulu ir juodmedžiu inkrustuotos lentos, tyliai vertin- 
dami varžovą pagal šachmatų figūrų judėjimą. 

Kai pagaliau sėdo vakarieniauti, nebebuvo visai nepažįstami, 
ir pokalbis, nors vis dar atsargus ir formalus, jau virto tikru po- 
kalbiu, nebepanašiu į painų įžangų ir stabčiojimų kratinį, koks 
būdavo anksčiau. Jie aptarė, kas vyksta kalėjime, šiek tiek šnek- 
telėjo apie knygas ir atsisveikino oficialiai, bet taikiai. Apie auksą 
Grėjus neužsiminė. 


== 

Tai tapo kassavaitiniu įpročiu. Grėjus stengėsi apsieiti su savo 
svečiu taktiškai, jo nespausti, vildamasis, kad Freizeris išsitars, 
kur pasidėjo prancūzų auksas. Nors majoras klausinėjo atsargiai, 
ligi šiol nieko nepešė. Vos užsiminus apie tai, kas nutiko per tas 
tris dienas, kai kalinys buvo pabėgęs iš Ardsmuro, jis atsitverda- 
vo tylos siena. 

Valgant avieną ir virtas bulves, Grėjus visokiais būdais mė- 
gino įvelti keistąjį svečią į pokalbį apie Prancūziją ir jos politiką. 
Gal tada išaiškėtų, ar Freizeris turi sąsajų su aukso šaltiniu iš 
prancūzų karaliaus dvaro. 

Jis labai nustebo išgirdęs, kad prieš Stiuarto sukilimą Freizeris 
iš tikrųjų dvejus metus gyveno Prancūzijoje ir sukosi vyno versle. 

Freizerio akyse švystelėjęs šaltakraujiškas linksmumas rodė, 
kad jis puikiai nutuokia, kokie skatuliai verčia Grėjų šitaip ka- 
mantinėti. Kartu jis gana maloniai šnekėjosi, bet nuolat ban- 
dydavo nukreipti klausimus apie jo gyvenimą prie bendresnių 
dalykų apie meną ir visuomenę. 

Grėjus taip pat kurį laiką buvo praleidęs Paryžiuje, ir nors 
dėjo visas pastangas išnarplioti prancūziškus Freizerio ryšius, 
sumojo, kad pokalbis darosi jam tiesiog įdomus. 

- Sakykit, pone Freizeri, ar jums gyvenant Paryžiuje neteko 
skaityti dramatiškų mesjė Voltero veikalų? 

Freizeris nusišypsojo. 

- O taip, majore. Iš tiesų man buvo suteikta ypatinga garbė 
užimti patį mesjė Arujė - Volteras yra jo literatūrinis slapyvar- 
dis, ar ne? - prie savo stalo, ir ne sykį. 

- Tikrai? - Grėjus susidomėjęs kilstelėjo antakį. - Ar jis toks 
pat šmaikštus kaip ir jo plunksna? 

- Atvirai šnekant, to negalėčiau pasakyti, - atsiliepė Freize- 
ris, šakute dailiai pasmeigdamas gabalėlį avienos. - Jis retai kada 
pratardavo žodį, ką jau kalbėti apie sąmojį. Tik susigaužęs smak- 
sodavo ant kėdės, o jo akys lakstydavo nuo vieno žmogaus prie 
kito. Visai nustebčiau išgirdęs, kad tai, kas buvo pasakyta prie 
mano vakarienės stalo, vėliau nuskambėjo scenoje, nors, laimė, 
su savo parodija jo veikaluose nesu susidūręs. 

Jis trumpam susikaupė ir užsimerkė kramtydamas avieną. 

— Ar mėsa skani, pone Freizeri? - mandagiai paklausė Grė- 
jus, kuriam mėsgalys buvo kremzlėtas, diržingas ir veik nevalgo- 
mas. Bet galbūt atrodytų visai kitaip, jei jis mistų avižine koše, 
žolėmis ir kartais žiurkėmis. 

— Taip, skani, majore, ačiū. 

Freizeris pamirkė paskutinį gabalėlį į vyno padažą ir prinešė 
prie burnos, neprieštaraudamas, kai Grėjus davė ženklą Makėjui 
atnešti dar vieną pusdubenį. 

— Deja, mesjė Arujė tokio gardaus valgio neįvertintų, - pur- 
tydamas galvą tarė Freizeris, kol dėjosi dar avienos. 

- Tas žmogus, labai gerbiamas prancūzų visuomenėje, many- 

čiau, turi reiklesnį skonį, - abejingai atsakė Grėjus. Pusę valgio, 
likusio jo lėkštėje, sudoros katinas Augustas. 

Freizeris nusijuokė. 

— Vargu, majore, - pasakė jis Grėjui. - Nesu matęs mesjė 
Arujė ką nors kita valgant, be sudžiūvusio sausainio ir stiklinės 
vandens, kad ir kokia prašmatni būtų šventė. Žinot, jis - raukš- 
lėtas, suvytęs žmogelis, kamuojamas sutrikusio skrandžio. 

- Nejaugi? - Grėjus buvo sužavėtas. - Turbūt iš čia ir ciniškas 
požiūris į kai kuriuos dalykus, išreikštas jo pjesėse. O gal, jūsų 
manymu, autoriaus būdas neturėtų atsispindėti jo kūriniuose? 

— Imant pavyzdžiu kelis veikėjus, kurie pasirodo pjesėse ir ro- 
manuose, majore, man atrodo, kad rašytojas, kuris tuos persona- 
žus apdovanoja savo būdo bruožais, elgiasi kiek nedorai, ar ne? 

- Pritariu, - atsakė Grėjus ir nusišypsojo pagalvojęs apie 
keletą itin neprastų pramanytų personažų, su kuriais jam teko 
susipažinti. - Bet jei rašytojas sukuria spalvingus veikėjus rem- 
damasis tikrove, o ne savo vaizduotės gilybe, tai jis tikriausiai 
gali pasigirti turįs įvairiausių pažinčių! 

Freizeris linktelėjo, linine servetėle nuo kelių nubraukdamas 
trupinius. 

— Ne mesjė Arujė, o jo kolegė romanistė sykį man tarė, kad 
romanų rašymas - žmogėdros išmonė, kur dažnai kartu mai- 
šomos mažos vieno asmens draugų ir didelės priešų porcijos, 
pagardinant vaizduotės prieskoniais, ir iš viso to pagaminamas 
pikantiškas troškinys. 

Tai išgirdęs, Grėjus nusikvatojo ir pamojo Makėjui, kad iš- 
neštų lėkštes ir patiektų grafinus su portveinu ir cheresu. 

— Iš tikrųjų žavus apibūdinimas! O jei jau šnekam apie 
žmogėdras, ar jums neteko skaityti pono Defo „Robinzono Kru- 
z0'? Ta knyga mano mėgstamiausia nuo pat vaikystės. 

Paskui pokalbis nukrypo prie romantinių istorijų ir paslap- 
tingų atogrąžų. Buvo labai vėlu, kai Freizeris grįžo į kamerą, pa- 
likęs majorą Grėjų smagiai praleidusį laiką, bet nieko nesužino- 
jusį nei apie klajūno minėtą auksą, nei kur tas auksas yra. 

1755 m. balandžio 2 d. 


Džonas Grėjus atidarė dėžutę su plunksnomis, kurią jam iš 
Londono atsiuntė motina. Gulbių plunksnos buvo plonesnės ir 
tvirtenės už paprastas žąsų plunksnas. Jas išvydęs, šyptelėjo. Ne- 
subtili užuomina, kad jis neatsako į motinos laiškus. 

Deja, jo motina turės palaukti iki rytojaus. Jis išėmė mažą 
lenktinį peiliuką su monograma, kurį visada nešiodavosi, ir lėtai 
apdrožė plunksną pagal savo skonį, mintyse kurpdamas, ką nori 
parašyti. Kai pamerkė plunksną į rašalą, žodžiai jau buvo aiškiai 
susidėlioję mintyse, ir jis, ėmęs skubiai rašyti, stabtelėdavo tik 
retkarčiais. 


1755 m. balandžio 2 d. 
Haroldui, lordui Meltonui, Morėjaus grafui 


Mano brangusis Halai, rašau Tau, norėdamas pranešti apie ne- 
seną įvykį, kuris mane labai sudomino. Jis gali baigtis ir niekuo, bet 
jeigu jame slypi kas nors vertinga, tai bus nepaprastai svarbu. 


Toliau jis greitosiomis aprašė klajūno išvaizdą ir jo kliedesius, 
bet kai ėmė pasakoti, kaip Freizeris pabėgo ir buvo vėl sučiuptas, 
susizgribo rašąs lėčiau. 


Kad Freizeris dingo iš kalėjimo teritorijos tuojau po to įvykio, 
man perša mintį, kad to bastūno žodžiai iš tikrųjų buvo svarbūs. 

Tačiau jei taip ir yra, mane vis tiek sutrikdė tolesni Freizerio 
veiksmai. Jis buvo pagautas praėjus trims dienoms po pabėgimo, vos 
už mylios nuo pakrantės. Anapus kalėjimo ir už Ardsmuro kaimo 
daugybę mylių driekiasi negyvenami plotai, todėl mažai tikėtina, 
kad jis susitiko su bendrininku, kuriam būtų galėjęs perduoti žodį 
apie auksą. Buvo apieškotas kiekvienas namas kaime, taip pat ir 
Freizeris, deja, aukso nė pėdsako. Tai atkampus kraštas, ir aš galiu 
pagrįstai teigti, kad prieš pasprukdamas Freizeris už kalėjimo ribų 
neturėjo ryšio su niekuo. Esu tuo tikras, nes mes įdėmiai jį sekame. 

Grėjus liovėsi rašęs, vėl prieš akis išvydo vėjo taršomą Džeim- 
są Freizerį, laukinį tarsi taurieji elniai ir kaip tie žvėrys besijau- 
čiantį viržyne lyg namie. 

Jis nė kiek neabejojo, kad Freizeris, jeigu tik būtų nuspren- 
dęs, būtų lengvai pasprukęs nuo dragūnų, bet jis nespruko. Tyčia 
leidosi sugaunamas. Kodėl? Jis vėl pradėjo rašyti, bet lėčiau. 


Žinoma, gali būti, kad Freizeriui nepavyko rasti lobio arba 
kad jo apskritai nėra. Būčiau linkęs taip manyti, nes jeigu jis būtų 
aptikęs tokį didžiulį turtą, juk tikrai būtų tučtuojau pabėgęs iš šio 
krašto? Jis - stiprus žmogus, prisitaikęs prie prasčiausių sąlygų, 
manau, gebąs nusigauti sausuma iki tam tikros pakrantės vietos, 
iš kurios galėtų pabėgti jūra. 


Grėjus atsargiai sukando plunksnos galiuką, tikrindamas 
rašalą. Pajutęs kartumą, susiraukė, atsistojo ir bjaurastį išspjovė 
pro langą. Valandėlę tenai pastovėjo, žiūrėdamas į šaltą pavasa- 
rio naktį, išsiblaškęs šluostydamasis burną. 

Galop jam toptelėjo klausimas. Ne nuolat kartojamas klau- 
simas, bet svarbesnis. Jį uždavė, pasibaigus šachmatų partijai, 
kurią laimėjo Freizeris. Prie durų stovėjo sargybinis, pasiruošęs 
palydėti Freizerį į kamerą. Kai kalinys pakilo nuo kėdės, Grėjus 
taip pat atsistojo. 

— Nebekamantinėsiu, kodėl pabėgot iš kalėjimo, - ramiai tarė 
jis. - Bet paklausiu, kodėl į jį grįžote. | 

Freizeris nustebęs trumpai apmirė. Tada atsigręžė ir pažvelgė 
Grėjui tiesiai į akis. Valandėlę patylėjo, paskui jo lūpos išsilenkė 
į šypseną. 

— Tikriausiai todėl, kad vertinu jūsų draugiją, majore, ir galiu 
pasakyti, kad ne maistą. 


=— 

Tai prisiminęs, Grėjus suprunkštė. Nesugalvojęs tinkamo 
atsakymo, leido Freizeriui eiti. Tik vėliau tą vakarą, gerokai pa- 
mąstęs, rado atsakymą, galų gale susipratęs to paklausti savęs, ne 
Freizerio. Ką būtų daręs jis, Grėjus, jei Freizeris būtų negrįžęs? 

Ir sau atsakė, kad būtų apklausęs Freizerio gimines, nes bė- 
glys galėjo pas juos ieškoti prieglobsčio ar prašyti pagalbos. 

Jis buvo visiškai tikras, kad čia ir slypėjo atsakymas. Grėjus 
nedalyvavo pavergiant Aukštumas, mat buvo išsiųstas į Italiją ir 
Prancūziją, bet apie tą operaciją girdėjo daugiau nei ganėtinai. 
Kai keliavo šiaurėn į Ardsmurą, regėjo daugybę pajuodusių su- 
degusių trobelių akmenų, riogsančių lyg piramidės nusiaubtuose 
laukuose. 

Apie nepaprastą škotų kalniečių ištikimybę sklido legendos. 
Kalnietis, matęs tas trobeles skendinčias liepsnose, geriau būtų 
pasirinkęs kalėjimą, grandines ar net plakimą, kad tik išgelbėtų 
šeimą nuo anglų kareivių antpuolio. 

Grėjus atsisėdo, paėmė plunksną ir pamirkė į rašalą. 

Juk tikriausiai esi girdėjęs apie škotų narsą, - parašė. Ypač to 
škoto, ironiškai pagalvojo. 


Nematyti galimybės, kad kokia nors jėga ar mano grasinimai 
priverstų Freizerį atskleisti, kur paslėptas auksas - jei jo esama, 
o jeigu ne, tuo labiau nesitikiu, kad grūmojimai būtų veiksmingi! 
Todėl nusprendžiau oficialiai susipažinti su Freizeriu, gebančiu 
vadovauti škotų kaliniams, vildamasis per pokalbius su juo išpešti 
kokią nors užuominą. Deja, iki šiol man nepavyko pasistūmėti nė 
per nago juodymą. Bet vienas kelias prieiti siūlosi pats. 


Dėl visai suprantamų priežasčių, - rašė jis, pamažu dėstyda- 
mas mintį, - nenoriu, kad tai išaiškėtų oficialiai. Atkreipti dėmesį 
į lobį, kuris, kaip gali paaiškėti, yra tariamas, buvo pavojinga, 
pernelyg jau didelė nusivylimo tikimybė. Jei auksas bus rastas, 
pakaks laiko apie jį pranešti vyresnybei ir gauti pelnytą atlygį - 
ištrūkti iš Ardsmuro ir grįžti atgal į civilizaciją. 


Taigi kreipiuosi į Tave, brangusis broli, ir prašau Tavo pagal- 
bos kapstant smulkmenas apie Džeimso Freizerio šeimą. Meldžiu 
savo klausinėjimais niekam nesukelti nerimo. Jeigu tokia giminė 
yra, tegu ji kol kas nežino, kad ja domiuosi. Didžiausiai dėkoju už 

visas Tavo pastangas, kurių gali prireikti triūsiant mano labui, ir 
visada pasikliauk manimi. 


Jis dar sykį pamirkė plunksną ir nedideliu mostu brūkštelėjo: 


Tavo kuklus tarnas ir labiausiai mylintis brolis Džonas Vilja- 
mas Grėjus. 


= 


1755 m. gegužės 15 d. 


- Vyrai serga la grippe? - paklausė Grėjus. - Kaip jie laikosi? 

Vakarienė buvo pasibaigusi, o su ja ir pašnekesys apie kny- 
gas. Atėjo metas reikalams. 

Freizeris susiraukė virš taurės chereso, kurią vienintelę keti- 
no sau leisti išgerti šį vakarą. Dar nebuvo ragavęs gėrimo, nors 
vakarienę jie jau kuris laikas buvo pavalgę. | 

- Prastai. Serga per šešiasdešimt vyrų, penkiolika iš jų labai 
sunkiai. - Jis padelsė. - Ar galėčiau paprašyti... 

- Negaliu nieko pažadėti, pone Freizeri, bet prašykit, - for- 
maliai atsakė Grėjus. 

Jis siurbtelėjo mažytį gurkšnelį chereso, ne didesnį kąsnelį ir 
suvalgė per vakarienę. Visą dieną, laukiant šio susitikimo, jam 
gniaužė skrandį. 

Džeimis valandėlę patylėjo, svarstydamas galimybes. Visko 
negaus, taigi turi pamėginti išpešti, kas svarbiausia, ir išeiti iš 
Grėjaus kambario, jam atmetus tik kelis prašymus. 

— Mums reikia daugiau antklodžių, majore, daugiau ugnies 
ir maisto. Ir vaistų. 

Grėjus pasukiojo chereso taurę, žiūrėdamas, kaip joje sūku- 
riuoja židinio ugnies atspindys. Pirmiausia įprasti reikalai, pri- 
minė sau. O kitiems bus ganėtinai laiko vėliau. 

— Sandėlyje turim ne daugiau kaip dvidešimt antklodžių, - 
tarė jis, - bet jas galite paimti sunkiausiems ligoniams. Deja, pa- 

didinti maisto davinio negaliu. Nemažai jo suniokojo žiurkės, 
be to, labai daug maisto praradome prieš du mėnesius sugriuvus 
sandėliui. Mūsų atsargos ribotos, ir... 

- Maisto kiekis ne tiek svarbu, - greitai įsiterpė Freizeris, - 
bėda - koks jis. Tiems, kurie serga sunkiausiai, nėra lengva su- 
virškinti duoną ir košę. Gal įmanoma tokį maistą pakeisti kokiu 
nors kitu? 

Pagal įstatymą kiekvienas kalinys per dieną gaudavo kvortą 
avižinės košės ir mažą kepaliuką kvietinės duonos. Dusyk per 
savaitę šį maistą papildydavo skysta miežinė košė, o sekmadie- 
niais - dar ir kvorta mėsos troškinio. Tokia mityba turėjo pa- 
laikyti jėgas vyrams, dirbantiems fizinį darbą nuo dvylikos iki 
šešiolikos valandų per dieną. 

Grėjus pakėlė vieną antakį. 

- Ir ką siūlot, pone Freizeri? 

— Darau prielaidą, kad kalėjimui skiriama lėšų pirkti sūdytai 
jautienai, ropėms ir svogūnams, iš kurių gaminamas sekmadie- 
ninis troškinys? | | 

— Taip, bet už tas lėšas reikės apsirūpinti kito ketvirčio at- 
sargomis. 

— O aš siūlau, majore, tuos pinigus dabar išleisti sultiniui ir 
troškiniui, kad galėtume išmaitinti ligonius. Mes, kurie stiprūs ir 
sveiki, ketvirtį mielai atsisakysime mėsos. 

Grėjus susiraukė. 

- Bet argi kaliniai nenusilps, visai nebegaudami mėsos? Ar 
pajėgs dirbti? | 

— Iš tų, kurie mirs nuo gripo, tikrai nebus darbininkų, - įgėlė 
Freizeris. 

Grėjus sušnarpštė. 

- Teisybė. Tačiau jūs, sveikieji, greitai susirgsite, jeigu tokiam 
ilgam laikui atsisakysite savo maisto davinio. - Jis papurtė gal- 
vą. - Ne, pone Freizeri, manau, ne. Geriau palikti ligonius kaps- 
tytis, nei rizikuoti, kad netrukus pasiligos dar daugiau kalinių. 

Freizeris buvo užsispyręs ir atkaklus žmogus. Jis trumpam 
nulenkė galvą, tada pakėlė akis ir ėmėsi savo. 

— Tada paprašysiu jūsų leidimo medžioti, majore, jei karalius 
negali mūsų aprūpinti tinkamu maistu. 

— Medžioti? - Grėjaus antakiai kilstelėjo iš nuostabos. - Duo- 
ti jums ginklus ir leisti bastytis po viržynus? Dėl Dievo, pone 
Freizeri! 

— Man regis, majore, Dievo nekamuoja skorbutas, - ramiai 
tarė Džeimis. - Jo dantims pavojus negresia. 

Jis pamatė trūktelint Grėjaus burną ir šiek tiek atsipalaidavo. 
Grėjus visada stengdavosi užgniaužti humoro jausmą, be abejo- 
nės, manydamas, kad humoras įstums jį į keblią padėtį. O ben- 
draujant su Džeimiu Freizeriu taip ir nutikdavo. 

Padrąsintas to išdavikiško trūktelėjimo, Džeimis ėmė spausti 
Grėjų. 

- Jokių ginklų, majore. Ir jokio bastymosi. Bet ar leistumėt 
mums statyti spąstus viržyne, kai pjaustom durpes? Ir pasilikti 
sumedžiotą mėsą? 

Vienas kitas kalinys kartais įsigudrindavo užtaisyti spąstus, 
bet sargybiniai visada atimdavo laimikį. 

Grėjus svarstydamas giliai įkvėpė ir pamažu iškvėpė. 

— Spąstus? Argi jums nereikės medžiagų tiems spąstams pa- 
sigaminti, pone Freizeri? | 

- Tik virvių, majore, - patikino jį Džeimis. - Kokio tuzino 
kamuolių špagato ar virvės, o visa kita palikit mums. 

Grėjus susimąstęs lėtai pasitrynė skruostą ir linktelėjo. 

- Puiku. - Majoras pasisuko prie sekretero, iš rašalinės iš- 
traukė plunksną ir užsirašė. - Dėl šio reikalo nurodymus duosiu 
rytoj. Na, o jei kalbėtume apie kitus prašymus... 

Po ketvirčio valandos viskas buvo sutarta. Džeimis galų gale 
su atodūsiu atsilošė ir gurkštelėjo chereso. Manė jo nusipelnęs. 

Jis gavo leidimą ne tik spęsti spąstus, bet ir durpių pjausty- 
tojams išprašė papildomą darbo pusvalandį kasdien. Per tą laiką 
supjaustytomis durpėmis bus kūrenamas nedidelis papildomas 
ugniakuras kiekvienoje kameroje. Vaistų kalėjime nebuvo, bet 
Saterlandui buvo leista pasiųsti žinią pusseserei į Ulapulą, mat 
jos vyras - vaistininkas. Jeigu šis panorės atsiųsti kaliniams vais- 
tų, jie juos gaus. | 

Geras vakaro darbas, pagalvojo Džeimis. Vėl siurbtelėjo che- 
reso ir užsimerkė, mėgaudamasis ugnies šiluma ant skruosto. 

Grėjus stebėjo svečią iš padilbų. Jam nepraslydo pro akis, kad 
truputį pakumpo platūs pečiai, sutvarkius reikalus atslūgo įtam- 
pa. Bent Freizeris manė, kad tie reikalai iš tikrųjų sutvarkyti. La- 
bai gerai, apsidžiaugė Grėjus. Taip, gerk cheresą ir atsipalaiduok. 
Man reikia, kad visiškai prarastum budrumą. 

Jis palinko į priekį paimti grafino, ir vidinėje kišenėje su- 
šiugždėjo laiškas Halui. Širdis ėmė plakti smarkiau. 

- Gal dar lašelį, pone Freizeri? Papasakokite, kaip dabar gy- 
vuoja jūsų sesuo. 

Freizerio akys ūmai atsimerkė, sukrėstas veidas išblyško. 

— Kaip viskas klostosi... Lalibroche, juk taip jis vadinamas? 

Grėjus pastūmė grafiną į šalį, nenuleisdamas akių nuo svečio. 

- Negalėčiau pasakyti, majore. 

Freizerio balsas skambėjo ramiai, bet akys buvo primerktos 
iki plyšiukų. 

- Negalite? Bet manyčiau, šiomis dienomis ten viskas eina 
kaip sviestu patepta, juk parūpinot jiems aukso. 

Galingi pečiai po nubrizgusiu švarku staiga įsitempė. Grėjus 
nuo šalia gulinčios lentos nerūpestingai paėmė vieną šachmatų 
figūrą ir ėmė atsainiai mėtyti iš vienos rankos į kitą. 

- Turbūt Ijanas - juk jūsų svainio vardas Ijanas? - žinos, kaip 
jį tinkamai panaudoti? 

Freizeris vėl susitvardė. Tamsiai mėlynos jo akys susidūrė su 
Grėjaus akimis. 

- Jūs puikiai informuotas apie mano gimines, majore, - ra- 
miai tarė, - todėl spėju, žinote ir kad mano namai yra už šimto 
mylių nuo Ardsmuro. Gal man paaiškintumėt, kaip per tris die- 
nas galėjau dusyk sukarti tokį atstumą? 

Grėjaus akys buvo įbestos į šachmatų figūrą, tingiai ridena- 
mą iš rankos į ranką. Tai buvo pėstininkas, mažas pikto veido 
karys kūgio formos galva, išpjaustytas iš jūrų vėplio ilties. 

- Gal viržyne su kuo nors susitikote, kas galėjo jūsų šeimai 
perduoti žinią apie auksą arba patį auksą? 

"Freizeris prunkštelėjo. 

— Ardsmure? Kaip galėjo taip nutikti, majore, kad man viržy- 
ne pasisekė atsitiktinai susidurti su pažįstamu? Tuo labiau su as- 
meniu, kuriuo galėčiau daugmaž pasikliauti, kad perduos žinią, 
kaip teigiate jūs? - Jis pastatė taurę ir nukirto: - Viržyne nieko 
nesutikau, majore. 

- Ir aš turėčiau patikėti jūsy žodžiu, pone Freizeri? - Grėjus 
neslėpė balse skeptiškumo, žvelgė pakėlęs antakius. 

Aukšti Freizerio skruotikauliai truputį paraudo. 

— Niekada niekam nesuteikiau priežasties abejoti mano žo- 
džiu, majore, - tvirtai pasakė. 

- Iš tikrųjų? - Grėjus nebeapsimetinėjo pykstąs. - Man regis, 
davėt man žodį mainais į mano įsakymą nuimti jums grandines! 

— Ir jį ištesėjau! 

— Argi? | 

Abudu vyrai sėdėjo tiesūs, per stalą svilindami žvilngsniu 
vienas kitą. 

— Prašėt manęs trijų dalykų, majore, ir aš dėl nė vieno nesu- 
laužiau žodžio. 

Grėjus niekinamai sušnarpštė. 

— Nejaugi, pone Freizeri? Jeigu taip, malonėkit pasakyti, 
kas privertė jus staiga paniekinti savo bičiulius ir ieškoti triušių 
draugijos viržyne. Kadangi tvirtinate, kad su niekuo nesusitiko- 
te, vadinasi, duodate žodį, kad taip ir buvo. 

Paskutinė frazė buvo ištarta su tokia neslepiama pašaipa, kad 
Freizerio veidą užliejo raudonis. Viena stambi ranka lėtai susi- 
gniaužė į kumštį. 

— Taip, majore, - tyliai pasakė jis. - Duodu jums žodį, kad 
taip ir buvo. 

Tą akimirką Freizeris, regis, susivokė, kad jo kumštis suspaus- 
tas. Labai iš lėto jį atgniaužė ir padėjo ištiestą ranką ant stalo. 

— O kaip jūsų pabėgimas? 

— Majore, kartoju, kad apie savo pabėgimą nieko nepasakosiu. 

Freizeris pamažu iškvėpė ir atsilošė kėdėje, jo akys iš po veš- 
lių rusvų antakių smaigstė Grėjų. 

Majoras, kiek pasvarstęs, taip pat atsilošė ir padėjo šachmatų 
figūrą ant stalo. 

- Leiskit jums pasakyti atvirai, pone Freizeri. Darau jums 
garbę, laikydamas jus protingu žmogumi. 

- Aš puikiai suprantu, kas yra garbė, majore, patikėkit 
manimi. 

Grėjus išgirdo ironiją, bet neatsakė; buvo padėties šeimininkas. 

- Taip jau yra, pone Freizeri, kad visai nesvarbu, ar jūs iš 
tikrųjų susisiekėt su šeima dėl aukso. Galėjot susisiekt. Ir vien ta 
prielaida man leistų pasiųsti dragūnų būrį nuodugniai apieškoti 
Lalibrocho valdų, o tada suimti ir apklausti jūsų šeimos narius. 

Jis pasirausė vidinėje kišenėje ir ištraukė lapelį popieriaus. Jį 
išlankstęs, ėmė skaityti pavardžių sąrašą: 

- Ijanas Murėjus - jūsų svainis, ar ne? Jo žmona Džaneta. 
Aišku, jūsų sesuo. Jų vaikai: Džeimsas, turbūt gavęs savo dėdės 
vardą? - Jis dirstelėjo į Freizerį tiek, kad užmatytų veidą, tada 
vėl grįžo prie sąrašo. - Margareta, Katrina, Džaneta, Maiklas ir 
Ijanas. Tai bent šeimynėlė, - pasakė abejingu tonu, tarsi šeši jau- 
nėliai Murėjai būtų kokia paršiukų vada. Jis padėjo sąrašą ant 
stalo šalia šachmatų figūros. - Trys vyresnieji vaikai ganėtinai 
dideli, todėl juos galima suimti kartu su tėvais ir apklausti. O to- 
kios kvotos dažnai būna šiurkščios, pone Freizeri. 

Jis kalbėjo tiesą, ir Freizeris tai suprato. Kalinio veidas la- 
bai išblyško, dėl to po oda išsišovę tvirti kaulai dar išryškėjo. Jis 
trumpam užsimerkė, paskui vėl atsimerkė. 

Grėjus prisiminė Kvorio balsą, sakantį: „Jei vakarieniausite 
su tuo vyru vienas, neatsukite jam nugaros.“ Jam ant sprando 
pasistojo gyvaplaukiai, bet jis susitvardė ir pažvelgė į mėlynas 
Freizerio akis. | 

- Ko jūs norit iš manęs? 

Balsas buvo duslus, prikimęs iš įtūžio, bet škotas sėdėjo nė 
krust. Jo figūra buvo tarsi išskaptuota iš cinoberio ir paauksuota 
liepsnų. 

Grėjus giliai įkvėpė. 

- Noriu išgirsti teisybę, - tyliai atsakė. 

Kambaryje tvyrojo tyla, tik židinyje pokšėjo ir šnypštė dur- 
pės. Freizeris vos sujudėjo, tačiau tik sutrūkčiojo pirštai, padėti 
ant kojos. Škotas sėdėjo pasukęs galvą ir spoksojo į ugnį, lyg joje 
ieškotų atsakymo. 

Grėjus tylomis laukė. Galėjo sau leisti laukti. Galop Freizeris 
atsigręžė į jį. 

- Taigi teisybę. 

Jis giliai įtraukė oro. Grėjus matė, kad krūtinė po drobiniais 
marškiniais išsipūtė, nes kalinys nevilkėjo liemenės. 

- Aš tesėjau pažadą, majore. Tiksliai perdaviau jums viską, 
ką tas žmogus man sakė tą naktį. O nutylėjau, kurie iš jo žodžių 
buvo svarbūs man. 

- Nejaugi? - Grėjus buvo ramus, vos drįso sukrutėti. - Ir kas 
ten tokio svarbaus? 

Plati Freizerio burna susispaudė į ploną brūkšnį. 

- Aš... sakiau jums apie savo žmoną, - tarė jis, taip sunkiai iš 
savęs traukdamas žodžius, lyg nuo to skaudėtų.: 

— Taip, minėjot, kad ji mirė. 

— Sakiau, kad jos nebėra, majore, - tyliai pataisė jį Freizeris. 
Jo akys buvo įsmeigtos į šachmatų pėstininką. — Ji tarytum ir 
mirusi, bet... - Jis nutilo, nurijo seilę ir prabilo tvirčiau: - Mano 
žmona buvo daktarė. Kerėtoja, kaip sakoma Aukštumose, ir ne 
tik. Ji buvo baltoji ponia - žiniuonė. - Jis dirstelėjo į majorą. - 
Geilų kalba žodis ban-druidh reiškia ir „ragana“. 

- Baltoji ragana. - Grėjus taip pat šnekėjo tyliai, bet jaudulys 
jau plito krauju. - Taigi tas žmogus kalbėjo apie jūsų žmoną? 

— Man atrodė, kad taip galėjo būti. O jeigu... - Platūs pečiai 
vos gūžtelėjo. - Turėjau išeiti ir pamatyti. 

- Kaip žinojote, kur eiti? Ar irgi supratote iš valkatos žo- 
džių? - Grėjus iš smalsumo nežymiai palinko į priekį. 

Freizeris linktelėjo, nenuleisdamas akių nuo šachmatų figū- 
ros iš jūrų vėplio ilties. 

- Yra viena man žinoma vieta, nelabai toli nuo čia. Ten stovi 
šventyklėlė šventajai Brigitai. Ji dar vadinama baltąja ponia, - pa- 
aiškino jis pakeldamas akis. - Tačiau šventyklėlė pastatyta labai 
seniai, dar prieš šventajai Brigitai atkeliaujant į Škotiją. 

- Šit kaip. Ir jūs pamanėte, kad to žmogaus žodžiai susiję su 
ta vieta, kaip ir su jūsų Žmona? 

Freizeris vėl gūžtelėjo pečiais. 

- Aš nežinojau, - pasakė. - Negalėčiau pasakyti, ar jo žodžiai 
buvo kaip nors susiję su mano žmona, ar „baltoji ragana“ reiškė 
šventąją Brigitą, gal tai tik buvo užuomina apie vietą, o gal ir 
visai ne. Bet man atrodė, kad turiu keliauti. 

Jis papasakojo apie tą vietą ir, raginamas Grėjaus, paaiškino, 
kaip iki jos nusigauti. 

— Šventyklėlė - tai nedidelis senovinio kryžiaus pavidalo 
akmuo, kuris taip sudūlėjęs, kad ženklai ant jo vos matyti. Ji sto- 
vi šalia mažo tvenkinio, pusiau pasislėpusio viržyne. Tvenkinyje 
galima rasti baltų akmenėlių, įsitrigusių tarp viržių, kurie želia 
ant kranto, šaknų. Manoma, kad tuose akmenėliuose glūdi di- 
džiulė galia, majore, - kalbėjo jis, regėdamas bereikšmį pašne- 
kovo žvilgsnį. - Bet ji pabunda tik tada, kai akmenėlius naudoja 
baltoji ponia. 

— Suprantu. O jūsų žmona?.. - Grėjus delikačiai nutilo. 

Freizeris papurtė galvą. 

- Ji čia niekuo dėta, - tyliai atsakė. - Jos iš tikrųjų nebėra. 

Jo balsas buvo žemas ir gerai valdomas, bet Grėjus išgirdo 
vienišumo pustonius. 

Freizerio veidas buvo ramus ir neįžvelgiamas kaip visada, 
mina nepasikeitusi, bet raukšlėse abipus lūpų ir akių, įbestų į 
tamsą šalia blyksinčios ugnies, buvo aiškiai įsispaudusios siel- 
varto žymės. Rodės, Grėjus braunasi į pačias Frezerio jausmų 
gelmes, bet jis vykdė savo pareigas. 

— O auksas, pone Freizeri? - tyliai paklausė. - Kaip auksas? 

Freizeris sunkiai atsiduso. 

- Jis buvo ten, - atrėžė. 

— Ką?! - Grėjus įsitempė ant kėdės tiesiai kaip strėlė, spokso- 
damas į škotą. - Radot jį? 

Freizeris pakėlė akis, jo burna trūktelėjo. 

— Radau. 

— Ar tai iš tikrųjų prancūzų auksas, kurį Liudvikas nusiuntė 
Karoliui Stiuartui? 

Jaudulys pasklido Grėjaus gyslomis, jam prieš akis sušmė- 
žavo reginiai, kaip jis atgabena didžiules skrynias su Liudviko 
auksu viršininkams į Londoną. 

— Liudvikas niekada nesiuntė Stiuartams aukso, - įtikinamai 
tarė Freizeris. - Taip, majore, prie šventosios tvenkinio radau 
aukso, bet ne prancūzų monetų. 

Jis iš tikrųjų rado dėžutę, kurioje buvo kelios auksinės ir si- 
dabrinės monetos, ir mažą odinį kapšelį su brangenybėmis. 

- Brangakmeniai? - burbtelėjo Grėjus. - Po paraliais, kaip 
jie ten atsirado? | 

Freizeris metė į jį kiek suirzusį žvilgsnį. 

- Neturiu nė menkiausio supratimo, majore. Iš kur galėčiau 
žinoti? 

- Ne, aišku, iš kur jums žinot, - pasakė Grėjus krenkščiojimu 
slėpdamas sutrikimą. - Tikrai. Bet tas lobis - kur jis dabar? 

— Išmečiau į jūrą. 

Grėjus sumišęs pažvelgė į jį. 

- Jūs... ką padarėt? 

— Išmečiau į jūrą, - kantriai pakartojo Freizeris. Įkypos mė- 
lynos akys susidūrė su Grėjaus žvilgsniu. - Gal, majore, girdėjot 
apie vietą, vadinamą Velnio Katilu? Nuo jos iki šventosios tven- 
kinio ne daugiau kaip pusė mylios. 

— Kodėl? Kodėl taip pasielgėt? - griežtai paklausė Grėjus. - 
Tai buvo neprotinga, žmogau! 

- Tuo metu man nelabai rūpėjo protas, majore, — tyliai tarė 
Freizeris. - Ten traukiau genamas vilties, o kai ją galutinai palai- 
dojau, lobis man pasirodė besąs tik dėžutė su akmenėliais ir pa- 
juodusio metalo monetomis. Man jis buvo bevertis. - Jis pažvel- 
gė, ironiškai pakėlęs vieną antakį. - Bet man neatrodė protinga 
ir atiduoti jį karaliui Jurgiui. Todėl ir švystelėjau į jūrą. 

Grėjus atsilošė ir mechaniškai prisipylė dar vieną taurę che- 
reso, vargiai pastebėdamas, ką darąs. Jo mintyse virė tikra su- 
maištis. 

Freizeris sėdėjo nusukęs galvą, kumščiu pasirėmęs smakrą, 
ir žiūrėjo į ugnį, o jo veidas vėl kaip įprastai buvo abejingas ir 

ramus. Už jo spindinti šviesa išryškino ilgą, tiesią nosį, švelnių 
lūpų linkį, mesdama šešėlį ant žandikaulio ir rūsčios kaktos. 

Grėjus gerokai gurkštelėjo chereso ir susitvardė. 

- Jaudinantis pasakojimas, pone Freizeri, - ramiai tarė. - La- 
bai dramatiškas. Ir vis tiek nėra jokių įrodymų, kad tai tiesa. 

Freizeris sukrutėjo ir atgręžęs galvą pažvelgė į Grėjų. Įkypos 
Džeimso akys prisimerkė, galbūt iš linksmumo. 

- Yra tų įrodymų, majore. 

Jis užkišo ranką už nudriskusių bridžių juosmens, pasirausė, 
tada kviečiamai ištiesė ranką virš stalo. 

Grėjus instinktyviai irgi ištiesė ranką ir į atverstą delną įkrito 
mažas akmenėlis. 

Tai buvo safyras, tamsiai mėlynas kaip Freizerio akys, ir gana 
didelis. 

Grėjus prasižiojo, bet nieko nepasakė, mat duso iš nuostabos. 

- Štai jums įrodymas, kad lobis buvo, majore. - Freizeris 
linktelėjo į brangakmenį Grėjaus rankoje. Jo akys per stalą susi- 
dūrė su Grėjaus akimis. - Deja, dėl likusio pasakojimo, majore, 
dovanokit, kad taip sakau, turėsit patikėti mano žodžiu. 

- Bet... bet... jūs sakėt... 

— Sakiau. - Freizeris buvo toks ramus, lyg jie aptarinėtų už 
lango pliaupiantį lietų. - Pasilikau šį vienintelį akmenėlį galvo- 
damas, kad gal pravers, jeigu kada būsiu išleistas į laisvę, arba 
gal man pasitaikys proga pasiųsti jį savo šeimai. Juk turėtumėt 
pripažinti, majore, - Džeimso akių mėlynėje pašaipiai blikčiojo 
žiburiukai, - kad mano šeima negalėtų pasinaudoti tokiu lobiu 
neatkreipdama nepageidaujamo dėmesio. Vienas akmenėlis gal- 
būt nepakenktų, bet ne daugiau. 

Grėjus vos įstengė mąstyti. Freizeris sakė tiesą: Aukštumų 
ūkininkas kaip jo svainis niekaip negalėtų tokio lobio iškeisti į 
pinigus nesukeldamas kalbų, kurios tučtuojau į Lalibrochą atgin- 
tų karaliaus žmones. O Freizeris būtų įkalintas iki gyvos galvos. 
Bet vis tiek, taip lengvai išmesti lobį! Tačiau, žvelgdamas į škotą, 
Grėjus tuo tikėjo. Jeigu kada ir buvo žmogus, iš godumo nepa- 
metantis sveiko proto, tai tik Džeimsas Freizeris. Vis dėlto... 

- Kaip jums pavyko jį nuslėpti? - staiga pareikalavo atsakymo 
Grėjus. - Jus gi apieškojo iki siūlo, kai buvot pargabentas atgal. 

Plačią burną iškreipė nuoširdi šypsena, kokią Grėjus regėjo 
pirmąkart. 

— Aš jį prarijau. 

Grėjaus ranka mėšlungiškai sugniaužė safyrą. Paskui vėl at- 
signiaužė, ir jis labai atsargiai padėjo tviskantį mėlyną akmenėlį 
ant stalo šalia šachmatų figūros. 

- Suprantu. 

- Neabejoju, kad suprantat, majore, - tarė Freizeris taip oriai, 
kad smagūs žiburiukai akyse dar paryškėjo. - Misti prasta koše 
kartais ir naudinga būna. 

Grėjus nuslopino ūmai užklupusį norą juoktis, pirštu smar- 
kiai patrindamas lūpą. 

- Tai jau tikrai, pone Freizeri. 
akmenį. Paskui staiga sužiuro į kalinį. 

- Arjūs - popiežininkas, pone Freizeri? 

Jis jau žinojo atsakymą. Mažai katalikų Stiuartų šalininkų 
buvo ne katalikai. Nelaukdamas, ką atsakys Freizeris, Grėjus pa- 
kilo ir nuėjo prie knygų lentynos kampe. Jis tučtuojau rado, ko 
ieškojo - motinos dovaną, bet tos knygos dažnai neskaitydavo. 

Tada padėjo veršiuko oda aptrauktą Bibliją ant stalo prie 
brangakmenio. 

— Aš linkęs patikėti jūsų, kaip džentelmeno, žodžiu, pone Frei- 
zeri, - tarė. - Bet jūs supraskit, kad turiu paisyti savo pareigos. 

Freizeris ilgai žvelgė į knygą, tada dirstelėjo į Grėjų neper- 
prantama mina. 

— Taip, puikiai suprantu, majore, - tyliai prabilo ir nė kiek 
nedvejodamas padėjo stambią ranką ant Biblijos. - Visagalio 
Viešpaties vardu ir švenčiausiuoju jo žodžiu prisiekiu, - tvirtai 
pasakė, - kad lobis yra, kaip jums ir sakiau. - Tamsios ir beribės 
jo akys spindėjo ugnies šviesoje. - Ir prisiekiu viltimi patekti į 
dangų, kad nūnai jis guli jūroj, - tyliai pridūrė. 


II 


Toremolino gambitas 


IŠSĖMĘ PRANCŪZŲ AUKSO REIKALĄ, jie grįžo prie to, 
kas buvo tapę jųdviejų kasdienybe: iš pradžių trumpai formaliai 
aptardavo kalinių reikalus, o paskui pereidavo prie laisvo pokal- 
bio ir kartais sužaisdavo šachmatais. Šį vakarą jie nuėjo nuo va- 
karienės stalo vis dar šnekėdamiesi apie neaprėpiamą Samuelio 
Ričardsono romaną „Pamela“. 

— Ar manot, kad knygos apimtį pateisina painus siužetas? - 
paklausė Grėjus lenkdamasis prie žvakės ant indaujos prisidegti 
manilinio cigaro. - Juk tai tikriausiai didžiulės išlaidos leidėjui, 
be to, tokiai storai knygai reikia nemažai ir skaitytojų pastangų. 

Freizeris nusišypsojo. Jis nerūkė, bet šįvakar nusprendė iš- 
gerti portveino, tvirtindamas, kad tai vienintelis gėrimas, kurio 
skonio nesugadina tabako dvokas. 

- Ar tą tūkstantį du šimtus puslapių? Taip, pateisina. Šiaip 
ar taip, plonoje knygoje sunku atskleisti gyvenimo sudėtingumą, 
kai viliesi sukurti nuoseklų pasakojimą. 

- Teisybė. Bet girdėjau nuomonę, kad tikroji romanisto meis- 
trystė - gebėjimas gudriai parinkti detales. Ar jums neatrodo, 
kad šitokia stora knyga gali byloti apie tokio pasirinkimo saiko 
stoką, taigi ir apie meistrystės stygių? 

Freizeris susimąstė, pamažu gurkšnodamas rubino spalvos 
gėrimą. 

- Esu skaitęs knygų, kuriose taip ir nutikę, kurgi ne, - pasa- 
kė. - Rašytojas stengiasi vien tokių smulkmenų potvyniu skai- 
tytoją priblokšti ir įtikinti. Bet šiuo atveju, manau, taip nėra. 
Kiekvienas veikėjas kruopščiai apgalvotas, o visi įvykiai, regis, 
parinkti neatsitiktinai. Man atrodo, kai kurioms istorijoms tie- 
siog reikia didesnės erdvės, kurioje galėtų išsitekti. - Jis vėl siurb- 

telėjo portveino ir nusijuokė. - Žinoma, prisipažįstu, majore, 
šiuo atžvilgiu esu šiek tiek šališkas. Jei turėtume galvoje, kokio- 
mis aplinkybėmis perskaičiau „Pamelą“, būčiau džiaugęsis, jei ta 
knyga būtų dukart storesnė. 

— O kokios buvo aplinkybės? 

Grėjus atkišęs lūpas išpūtė dailų dūmų ratilą ir tas nusklendė 
lubų link. 

- Keletą metų gyvenau Aukštumų oloje, majore, - ironiškai 
atsakė Freizeris. - Retai kada turėdavau daugiau nei tris knygas, 
o su jomis reikėdavo ištempti daugybę mėnesių. Taip, aš šališkas 
dėl storų knygų, bet tenka pripažinti, kad toks pomėgis nėra vi- 
suotinis. 

— Tikra tiesa, - pritarė Grėjus. Prisimerkęs akimis nusekė 
pirmojo dūmų ratilo pėdsaką ir pūstelėjo kitą. Šis nusklendė pro 
aną. - Prisimenu, - toliau kalbėjo jis, godžiai čiulpdamas ciga- 
rą, kuris viliojo įtraukti dūmo, - motinos draugė... pamatė tą 
knygą... motinos salone... - Jis giliai įkvėpė ir vėl išpūtęs tyliai 
suniurnėjo iš pasitenkinimo, kai naujas ratilas atsimušė į senąjį 
ir pavertė tą mažyčiu debesėliu. - Ledi Hensli. Ji paėmė knygą, 
pažvelgė į ją kaip visiška bejėgė, kokiomis dažnai apsimeta daug 
moterų, ir išdrožė: „Ak, grafiene! Jūs labai drąsi, kad imatės tokio 
milžiniško storumo knygos. Deja, aš niekaip neišdrįsčiau pradėti 
tokio storo romano.“ - Grėjus atsikrenkšdamas pažemino balsą 
nuo falceto, kuriuo mėgdžiojo ledi Hensli, ir prabilo normaliai: - 
O mano motina atsakė: „Dėl to nesijaudinkite, brangioji, vis tiek 
nieko nesuprastumėte.“ 

Freizeris nusikvatojo ir sukosėjo, ranka nuvydamas šalin kito 
dūmų ratilo likučius. 

Grėjus skubiai užgesino cigarą ir pakilo nuo kėdės. 

- Eime, dar turime laiko greitai sumesti partiją. 

Jie buvo nelygiaverčiai varžovai. Freizeris žaidė kur kas ge- 
riau, bet Grėjus kartais gebėdavo išgelbėti partiją, žaisdamas de- 
monstratyviai drąsiai. | 

Šįvakar jis išmėgino Toremolino gambitą. Pradinis ėjimas 
buvo rizikingas - valdovės žirgu. Jeigu pavyktų, jis atvertų kelią 

neįprastam bokšto ir rikio deriniui, kurio sėkmė priklausytų nuo 
to, ar bus suklaidintas karaliaus žirgas ir karaliaus rikis. Grėjus 
retai tuo naudodavosi, nes ta gudrybė gali neišdegti su viduti- 
nišku žaidėju, kuris nėra labai pastabus ir nenutuokia apie žirgo 
grėsmę - arba apie jo galimybes. Tai buvo gambitas, pasitelkia- 
mas žaidžiant su įžvalgiu ir aštriu protu. Beveik tris mėnesius 
kas savaitę pažaidęs šachmatais Grėjus gerai suprato, su kokiu 
protu susidūrė, stumdydamas figūras juodais ir baltais dramblio 
kaulo langeliais. 

Atlikęs priešpaskutinį derinio ėjimą, jis prisivertė nesulaikyti 
kvapo. Pajuto, kaip į jį trumpai susmigo Freizerio akys, bet ne- 
pakėlė žvilgsnio, bijodamas išduoti jaudulį. Ištiesęs ranką, nuo 
indaujos paėmė grafiną ir abi taures pripylė saldaus tamsaus 
portveino, stebeilydamas į tekantį skystį. 

Pėstininkas ar žirgas? Susimąstęs Freizeris rymojo virš šach- 
matų lentos, jam sukrutėjus plaukuose sublykčiojo rausvi žiburė- 
liai. Jei žirgas, viskas būtų gerai, bet bus per vėlu. Jei pėstininkas, 
turbūt viskam galas. 

Laukiant Grėjaus širdis smarkiai daužėsi prie krūtinkaulio. 
Freizerio ranka pakibo virš lentos, tada ūmai apsisprendė, staiga 
smigo žemyn ir palietė figūrą. Žirgą. 

Grėjus tikriausiai iškvėpė per garsiai, nes Freizeris rūsčiai 
sužiuro į jį, bet sumojo jau pavėluotai. Stengdamasis nenutaisyti 
pergalingos minos, Grėjus padarė rokiruotę. 

Freizeris susiraukęs ilgai spoksojo į lentą, jo akys skaičiuo- 
damos šaudė tarp figūrų. Paskui, viską supratęs, jis loštelėjo ir 
pažvelgė išplėstomis akimis. 

— Kodėl gudraujat, niekše! - tarė pagarbiu iš nuostabos bal- 
su. - Po velnių, kur išmokot šitą triuką? 

- Iš vyresniojo brolio, - atsakė Grėjus, užplūdus džiaugsmui 
dėl sėkmės prarasdamas įprastą atsargumą. Dažniausiai jis lai- 
mėdavo prieš Freizerį ne daugiau kaip tris kartus iš dešimties, 
taigi pergalė buvo saldi. 

Freizeris sukrizeno ir, ištiesęs ilgą smilių, stumtelėjo nukirstą 
savo karalių. 

- Ko nors panašaus ir tikėčiausi iš milordo Meltono, - lyg 
niekur nieko pasakė. 

Grėjus ant kėdės įsitempė. Freizeriui tai nepraslydo pro akis 
ir jis šelmiškai kilstelėjo antakį. 

— Juk turėjot galvoje lordą Meltoną? - paklausė Džeimis. - 
O gal yra dar vienas brolis? 

— Ne, - atsakė Grėjus. Jo lūpos buvo šiek tiek sustingusios, 
nors gal tik dėl cigaro kaltės. - Ne, kito brolio neturiu. 

Širdis vėl ėmė tuksėti, bet šįsyk jos dūžiai buvo sunkūs ir 
duslūs. Ar tas škotų išpera visą laiką prisiminė, kas jis toks? 

— Mūsų susitikimas buvo iš būtinybės ir trumpas, - atsainiai 
tarė škotas. - Bet įsimintinas. - Jis paėmė taurę ir gurkštelėjo 
gėrimo, stebėdamas Grėjų per krištolinės taurės kraštą. - Ti- 
kriausiai nežinote, kad su lordu Meltonu susidūriau Kulodeno 
mūšio lauke? 

- Žinau. Koviausi Kulodene. - Visas Grėjaus džiūgavimas dėl 
pergalės išgaravo. Nuo dūmų jį truputį pykino. - Bet nesitikėjau, 
kad prisimenate Halą... ar kad žinote, kas mudu sieja. 

- Tam susitikimui turiu būti dėkingas už gyvybę, tad vargu 
ar galėčiau jį pamiršti, - abejingai pasakė Freizeris. 

Grėjus pažvelgė į jį. 

- Suprantu, kad, susitikęs su Halu Kulodene, tokio dėkingu- 
mo nejautėte. 

Freizerio burna susičiaupė, paskui atsipalaidavo. 

— Ne, - tarė jis tyliai ir nelinksmai šyptelėjo. - Jūsų brolis 
labai atkakliai užsispyrė manęs nesušaudyti. Tuomet džiaugtis ta 
paslauga nebuvau linkęs. 

— Norėjot būti sušaudytas? - Grėjaus antakiai pakilo. 

Škoto akys buvo įremtos į šachmatų lentą, bet klajojo kažkur 
toli ir aiškiai matė kažką kita. 

— Maniau turįs dėl ko norėt. Tuomet. 

— Dėl ko? - pasiteiravo Grėjus. Jis pagavo skvarbų kalinio 
žvilgsnį ir skubiai pridūrė: - Nenoriu įkyriai kamantinėti. Tik... 
anuo metu jaučiausi panašiai. Kadangi taip atsiliepėte apie Stiuar- 
tus, nemanyčiau, kad puolėt į šitokią neviltį todėl, kad jie žlugo. 

Apie Freizerio burną kažkas blausiai švystelėjo, bet taip men- 
kai, kad nebūtum galėjęs to pavadinti šypsena. Jis EMA nu- 
lenkė galvą, tai pripažindamas. 

- Buvo tokių, kurie kovėsi dėl meilės Karoliui Stiuartui... 
arba dėl ištikimybės jo tėvo teisei į karaliaus valdžią. Bet jūs ne- 
klystat - nebuvau vienas iš tokių. 

Daugiau jis nieko neaiškino. Grėjus giliai įkvėpė, įsmeigęs 
akis į šachmatų lentą. 

— Kaip jau minėjau, tada jaučiausi labai panašiai kaip jūs. 
Kulodene netekau ypatingo draugo, - pasakė jis. 

Iš dalies jis stebėjosi, kamgi pasakoti apie Hektorą būtent 
šiam žmogui iš daugybės kitų - škotų kariui, kuris kirčiais sky- 
nėsi kelią per mirties lauką ir kurio kardas gal ir buvo tas... Ta- 
čiau jis negalėjo ir tylėti. Nė su vienu žmogumi nebūtų galėjęs 
išsišnekėti apie Hektorą, tik su šiuo vyru, šiuo kaliniu, kuris nie- 
kam neprasitars, kurio žodžiai jam niekaip nepakenks. 

— Jis privertė mane prieiti ir pažvelgti į kūną... Halas, mano 
brolis, — ėmė pasakoti Grėjus. Tada nudelbė akis į ranką, ant 
kurios spindėjo tamsiai mėlynas Hektoro safyras, kiek mažes- 
nis už tą, kurį jam nenoromis atidavė Freizeris. - Jis sakė, kad 
privalau, kad jei nepamatysiu jo mirusio, niekada iš tikrųjų ne- 
patikėsiu, kad jis žuvo. Kad jei nesuvoksiu, jog Hektoro, mano 
draugo, nebėra, amžinai jo gedėsiu. O kai pamatysiu jį ir viską 
suprasiu, sielosiuosi, bet paskui išgysiu ir pamiršiu. - Jis pakėlė 
akis, skausmingai mėgindamas išspausti šypseną. - Dažniausiai 
Halas būna teisus, bet ne visada. 

Gal jis ir išgijo, bet to niekada nepamirš. Prisimins paskutinį 
Hektoro vaizdą, kaip ramiai guli ankstyvo ryto šviesoje vaški- 
niu veidu, o ilgos tamsios blakstienos švelniai prigludusios prie 
skruostų kaip visada per miegus. Ir žiojinčią žaizdą, pusiau at- 
skyrusią galvą nuo kūno, per skerdynes atvertą trachėją ir di- 
džiąsias kaklo kraujagysles. 

Valandėlę jie sėdėjo tyloje. Freizeris, netaręs nė žodžio, paėmė 
taurę ir išgėrė. Grėjus neklausdamas trečią kartą pripylė taures. 

Tada atsilošė ir smalsiai sužiuro į svečią. 

- Ar jums, pone Freizeri, atrodo, kad jūsų gyvenimas labai 
sunkus? 

Škotas pakėlė akis ir žvelgė į jį ilgai, ramiai. Grėjaus veide jis 
aiškiai įžiūrėjo tik smalsumą, nes platūs pečiai anapus šachmatų 
lentos lyg atsileido, o rūsti burna sušvelnėjo. Freizeris taip pat at- 
silošė ir ėmė pamažu lankstyti dešinę ranką, mankštindamas rau- 
menis. Grėjus pastebėjo, kad ranka kažkada buvo sužalota: ugnies 
šviesoje matėsi nedideli randai, o du pirštai visai nesilankstė. 

— Turbūt ne toks ir sunkus, - iš lėto atsakė škotas ir šaltakrau- 
jiškas jo žvilgsnis susitiko su Grėjaus žvilgsniu. - Didžiausia našta 
turbūt užgula tada, kai rūpinamės tais, kuriems negalime padėti. 

— O ar ne labiau slegia toji, kai neturi tokio, kuris rūpėtų? 

Freizeris atsakė ne išsyk, matyt, svarstė figūrų išdėstymą ant 
stalo. 

- Tai tuštuma, - galop tyliai tarė. - Bet ne sunki našta. 

Buvo vėlu, tvirtovėje aplink juos nė garso, tik retkarčiais kie- 
me pasigirsdavo sargybinio žingsniai. 

- Jūsų žmona... minėjot, buvo daktarė? 

- Taip. Ji... jos vardas Klerė. 

Freizeris nurijo seilę, tada pakėlė taurę ir išgėrė, tarytum 
stumdamas kažką įstrigusį gerklėje. 

- Jūs ją labai mylėjot, ar ne? - švelniai pasiteiravo Grėjus. 

Jis suprato, kad Freizerį kamuoja toks pat nenumaldomas 
potraukis, kokį pats juto vos prieš valandėlę, - reikmė ištarti 
slepiamą vardą, nors trumpam susigrąžinti meilės vaiduoklį. 

— Norėjau jums padėkoti, majore, - tyliai pasakė škotas. 

Grėjus apstulbo. 

— Padėkoti man? Už ką? 

Škotas pažvelgė į jį, metė tamsių akių žvilgsnį virš baigto 
žaidimo. 

— Už tą naktį Keriarike, kur mudu susitikom pirmą kartą. - 
Jis nenuleido akių nuo Grėjaus. - Už tai, ką padarėt dėl mano 
žmonos. 

- Jūs prisimenate? —- kimiai pratarė Grėjus. 

— Nepamiršau, - paprastai atsakė Freizeris. 

Grėjus išdrįso pažvelgti per stalą, bet įkypose mėlynose aky- 
se neišvydo nė menkos juoko kibirkštėlės. 

Freizeris labai ceremoningai jam linktelėjo. 

- Jūs buvot vertas priešininkas, majore. Niekada jūsų nepa- 
miršiu. | 

Džonas Grėjus karčiai nusijuokė. Gana keista, bet pasijuto 
mažiau prislėgtas, nei manė būsiant, taip gyvai išplaukus gėdin- 
giems prisiminimams. 

- Jeigu šešiolikmetį, iš baimės prikrovusį kelnes, laikote ver- 
tu priešininku, pone Freizeri, nesistebiu, kad Aukštumų kariuo- 
menė buvo sumušta! 

Freizeris šyptelėjo. 

- Žmogus, kuris neapsitriedžia, kai jam į galvą įremiamas 
pistoletas, majore, neturi arba vidurių, arba smegenų. 

Grėjus nusijuokė prieš savo valią. Vienas Freizerio lūpų kam- 
putis kilstelėjo. 

- Jūs kalbėjote ne gelbėdamas savo gyvybę, o gindamas da- 
mos garbę. Mano žmonos garbę, - tyliai pasakė Freizeris. - Man 
tai nepanašu į bailumą. 

Škoto lūpomis pernelyg aiškiai kalbėjo tiesa, todėl negalėjai 
dėl to klysti ar to nepaisyti. 

- Jūsų žmonai nepadariau nieko gero, - su šiokiu tokiu kar- 
tėliu paprieštaravo Grėjus. - Juk jai pavojus nė negrėsė! 

— Tačiau to nežinojot, ar ne? Manėte, kad gelbstite jos gyvybę 
ir dorybę, rizikuodamas savo kailiu. Savo gerais norais apgynėt 
jos garbę, ir aš apie tai kartais pagalvoju nuo tada... nuo tada, 
kai ją praradau. - Dvejonė Freizerio balse buvo vos juntama, tik 
įsitempę gerklės raumenys išdavė jausmus. 

- Štai kaip. - Grėjus giliai įkvėpė ir pamažu išleido atodū- 
sį. - Labai užjaučiu dėl netekties, - oficialiai pasakė. 

Abu trumpai patylėjo, kiekvienas su savo vaiduokliais. Pas- 
kui Freizeris pakėlė akis ir įkvėpė. 

- Jūsų brolis buvo teisus, majore. Dėkoju jums ir jau atsi- 
sveikinsiu. 

Jis pakilo, pastatė taurę ir išėjo iš kambario. 


192 DIANA GABALDON 


== 

Kai kuriais atžvilgiais tai jam priminė metus oloje, retai 
apsilankant namuose, kai tos viešnagės būdavo lyg gyvybės ir 
šilumos oazės vienatvės dykumoje. Dabar buvo priešingai: jis 
ištrūkdavo iš prikimštų, nešvarių šaltų kamerų ir patekdavo į 
tviskančius majoro apartamentus, galėdavo kelias valandas pa- 
mankštinti protą ir kūną, atsipalaiduoti šilumoje, per pokalbius 
ir gausias vaišes. 

Bet ta padėtis jį ir keistai trikdė, atrodė, kad jis praranda tam 
tikrą vertingą savęs dalį, kuri negali pakelti grįžimo atgal į kas- 
dienį gyvenimą. Ir grįžti kiekvienąsyk darėsi vis sunkiau. 

Jis stovėjo skersvėjų traukiamame koridoriuje laukdamas, 
kol kalėjimo prižiūrėtojas atrakins kameros duris. Joms atsivė- 
rus, ausyse suzvimbė miegančių vyrų garsai ir tvokstelėjo smar- 
vė, troški kaip bezdalai. ' 

Jis greitosiomis giliai įkvėpė oro į plaučius ir palenkė galvą 
žengdamas vidun. 

Ant grindų tysantys kūnai sukrutėjo, kai jis įėjo į kamerą, 
juodas jo šešėlis užklojo susispaudusius pavidalus. Už nugaros 
užsitrenkė durys, ir kamera paniro į tamsą, bet per ją nuvilnijo 
šurmulys, nes jo sugrįžimas pažadino vyrus. 

- Vėlai parėjai, Mak Duvai, - pasakė Murdas Lindsis gergž- 
džiančiu, mieguistu balsu. - Rytoj būsi labai pavargęs. 

- Apsieisiu, Murdai, - sušnabždėjo jis, žengdamas per kūnus. 

Jis nusivilko švarką ir rūpestingai paklojo ant suolo, tada 
paėmė šiurkščią antklodę ir pasidairė laisvos vietos ant grindų, 
ilgam jo šešėliui šmėkščiojant mėnulio apšviestame grotuotame 
lange. 

Ronis Sinkleris apsivertė, kai Mak Duvas atsigulė šalia jo. Jis 
užsimiegojęs sumirksėjo, smėlio spalvos blakstienos mėnesieno- 
je buvo beveik nematomos. 

— Ar tas auksinis berniukas deramai tave pamaitino, Mak 
Duvai? 

— Taip, Roni, ačiū tau. 

Jis pasikuitė ant akmeninių plokščių, ieškodamas patogios 
padėties. 

— Ar rytoj mums papasakosi? 

Kaliniams būdavo keistas malonumas klausytis, kas jam buvo 
patiekta vakarienės. Jų supratimu, vadas turėdavo būti pagerbtas 
sočiu valgiu. 

- Taip, papasakosiu, Roni, - pažadėjo Mak Duvas. - Bet da- 
bar turiu pamiegoti. 

- Labanakt, Mak Duvai, - pasigirdo šnabždesys iš kampo, 
kuriame buvo susirietęs Heizas. Jis, Makleodas, Inesas ir Kei- 
tas buvo susiglaudę lyg arbatos šaukšteliai, nes visi mėgo šiltai 
miegoti. 

- Saldžių sapnų, Geivinai, - pašnabždėjo Mak Duvas, ir pa- 
mažu kamera vėl nugrimzdo į tylą. | 


= 

Tą naktį jis sapnavo Klerę. Ji gulėjo jo glėbyje apsunkusiomis 
galūnėmis ir kvapni. Buvo nėščia, pilvas apvalus ir glotnus kaip 
melionas, krūtys sunkios ir pritvinkusios, o speneliai tamsūs lyg 
vynas, gundantys paragauti. 

Jos ranka suėmė jo daiktą tarpkojyje, jis mainais už tą malo- 
numą irgi ištiesė ranką ir pajuto nedidelį, išbrinkusį jos iškilumą, 
besispaudžiantį prie jo krutant. Ji šypsodama pakilo ir apžergė jį, 
plaukai užkrito jai ant veido. 

— Duokš man savo burną, - sušnabždėjo jis, nežinodamas, ar 
nori ją pabučiuoti, ar geidžia, kad ji lūpomis suimtų jo vyrišku- 
mą. Žinojo tik tiek, kad trokšta jos. 

— Duokš savąją, - tarė ji, nusijuokė ir pasilenkė prie jo, ran- 
kas uždėjusi ant pečių. | 

Jos plaukai, kvepiantys samanomis ir saule, švelniai palietė 
jo veidą, ir jam į nugarą ėmė durti sausi lapai. Jie tysojo slėnyje 
netoli Lalibrocho. Jos plaukai buvo varinės aplink augančių bukų 
spalvos. Bukų lapai, bukų giraitė, auksinės akys ir švelni balta 
oda, kuria slydo šešėliai. 

Paskui jos krūtis prisispaudė jam prie burnos, jis ją godžiai 

apžiojo ir smarkiai žįsdamas prisiglaudė. Jos pienas buvo šiltas 
ir saldus, su sidabro prieskoniu kaip elnio kraujas. 

- Stipriau, - sušnabždėjo ji ir pakišusi ranką jam po galva 
sugriebė už sprando, spausdama jį prie savęs. - Stipriau. 

Ji gulėjo ant jo išsitiesusi visu ūgiu, jo rankos buvo iš visų 
jėgų ją apglėbusios iki pat švelnių sėdmenų. Jis virš pilvo juto 
mažytį kietą vaiko svorį, tarsi dabar jie būtų juo dalijęsi, tarp 
kūnų saugodami nedidelį apvalų padarėlį. 

Jis stipriai apsivijo ją rankomis, o Klerė smarkiai jį laikė, kai 
jis stumtelėjo ir suvirpėjo. Jos plaukai draikėsi ant jo veido, ran- 
kos buvo panardintos jam į plaukus, o tarp jų buvo kūdikis, ir 
nežinia, kur kuris iš jų trijų prasidėjo ar baigėsi. 

Staiga jis pabudo, šnopuodamas ir apsipylęs prakaitu, pusiau 
susirietęs ant šono po vienu iš kameros suolų. Dar buvo ne visai 
prašvitę, bet jis matė šalia gulinčių vyrų siluetus ir vylėsi, kad per 
miegus nerėkė. Tučtuojau užsimerkė, bet sapnas buvo išnykęs. 
Gulėjo labai ramiai, lėtėjant širdies dūžiams, ir laukė aušros. 


=— 


1755 m. birželio 18 d. 


Tą vakarą Džonas Grėjus buvo apsirengęs labai skrupulingai, 
vilkėjo švariais drobiniais marškiniais, mūvėjo šilkines kojines. 
Peruko nedėvėjo, plaukai buvo paprastai supinti į kasą, apšlaks- 
tyti citrininių verbenų vandeniu. Kiek pasvarstęs dėl Hektoro 
žiedo, galų gale užsimovė ir jį. Vakarienė buvo puiki: jo sume- 
džiotas fazanas ir žalumynų salotos, pagerbiant keistą Freizerio 
skonį. Dabar jie sėdėjo priė šachmatų lentos. Lengvesnės pokal- 
bio temos buvo nustumtos į šalį, dėmesys sutelktas į įpusėjusią 
partiją. 

— Ar gersit chereso? 

Grėjus pastatė rikį ir rąžydamasis atsilošė. 

Freizeris linktelėjo, įsigilinęs į naują figūrų išsidėstymą. 

— Ačiū. 


SVETIMŠALĖ + SUGRĮŽIMAS 195 


Grėjus pakilo ir perėjo per kambarį, palikęs Freizerį prie 
ugnies. Įkišo ranką į spintelę paimti butelio ir pajuto šonais te- 
kant plonas prakaito sroveles. Jis prakaitavo ne nuo ugnies, ru- 
senančios kitame kambario gale, o iš nervų. 

Paskui atnešė butelį ant stalo, kitoje rankoje laikydamas mo- 
tinos atsiųstas Voterfordo krištolo taures. Skystis nučiurleno į 
taures, ugnies šviesoje mirguliuodamas gintaro ir rožine spal- 
va. Freizerio akys, įsmeigtos į taurę, stebėjo kylantį cheresą, bet 
jis žvelgė išsiblaškęs, paskendęs mintyse. Tamsiai mėlynos akys 
buvo primerktos. Grėjui pasidarė smalsu, apie ką jis galvoja. Tik- 
rai ne apie žaidimą, nes jo baigtis ir šiaip buvo aiški. 

Grėjus paėjo su karalienės rikiu. Žinojo, kad taip tik gaišta 
laiką; vis dėlto Freizerio valdovę įstūmė į pavojų, ir gal paskatins 
aukoti bokštą. | 

Grėjus atsistojo ir į ugnį įmetė gabalą durpių. Atsitiesęs 
nužingsniavo priešininkui už nugaros apžvelgti padėties iš to 
kampo. 

. Kai didžiulis škotas palinko į priekį tyrinėti lentos, sumirgulia- 
vo ugnies šviesa, paryškindama tamsiai raudoną plaukų atspalvį, 
atkartodama šviesos tviskėjimą krištolo taurėje su cheresu. 

Freizeris buvo susirišęs plaukus į uodegą plona juoda virvele. 
Būtų užtekę vieno nestipraus trūktelėjimo, ir plaukai būtų pasi- 
leidę. Džonas Grėjus įsivaizdavo, kaip pakiša ranką po ta vešlia, 
žvilgančia augalija ir liečia glotnų, šiltą sprandą. Liečia... 

Ūmai jo ranka susigniaužė, vaizduojantis tą pojūtį. 

- Jūsų ėjimas, majore. 

Nuo tylaus Freizerio balso jis atitoko ir atsisėdo, spoksoda- 
mas į šachmatų lentą nieko nereginčiomis akimis. 

Net nematydamas, jis puikiai žinojo ano veiksmus, juto jo 
buvimą. Aplink Freizerį virpėjo oras, buvo neįmanoma atplėšti 
nuo jo akių. Norėdamas paslėpti žvilgsnį, jis paėmė taurę su che- 
resu ir gurkštelėjo, beveik nejusdamas puikaus skonio. 

Freizeris sėdėjo ramiai lyg cinoberio skulptūra, tik tamsiai 
mėlynos akys buvo gyvos įdėmiai žiūrint į lentą. Ugnis priblė- 
so, ir jo kūno linijas tapė šešėlis, o ranka, auksinė ir juoda nuo 

židinio šviesos, gulėjo ant stalo, nurimusi ir daili kaip nukirstas 
pėstininkas šalia. 

Mėlynas Džono Grėjaus žiedo akmuo suspindo, kai jis tiesė 
ranką prie savo valdovės rikio. „Ar tai blogai, Hektorai, - galvojo 
jis, - kad įsimylėjau vyrą, kuris galbūt nužudė tave?“ Pagaliau gal 
tai būdas pataisyti reikalus, išgydyti abiejų žaizdas, patirtas per 
Kulodeno mūšį? 

Tyliai dunkstelėjo, kai jis tiksliai pastatė rikį su veltinio pa- 
mušu. Ranka nestabtelėdama pakilo, tarytum judėtų prieš jo va- 
lią. Ji nukeliavo trumpą atstumą oru, rodės, gerai žinodama, ko 
nori, ir nusileido ant Freizerio rankos, delnas dilgčiojo, sulenkti 
pirštai švelniai maldavo. 

Ranka po jo delnu buvo šilta - labai šilta, - bet kieta ir su- 
stingusi kaip marmuras. Ant stalo niekas nekrutėjo, tik chereso 
gelmėje tviskėjo liepsna. Tada jis pakėlė akis ir sutiko Freizerio 
žvilgsnį. 

- Patraukit ranką, - vos girdimai tarė Freizeris. - Arba už- 
mušiu. 

Ranka apačioje nė krust, kaip ir veidas viršuje, bet jis pajuto 
pasibjaurėjimo virpulį, neapykantos ir pasišlykštėjimo, pakilusio 
iš paties vyro gelmenų ir spinduliuojančio per kūną, spazmą. 

Tučtuojau vėl prisiminė Kvorio perspėjimą, ir taip aiškiai, 
tarsi jis dabar pat kalbėtų jam į ausį. 

Jei vakarieniausite su juo vienas, neatsukite jam nugaros. 

To jis negalėjo padaryti, neįstengė nusigręžti. Net negalėjo 
nukreipti akių nei mirksėti, atsiplėšti nuo tamsiai mėlyno žvilgs- 
nio, kuris buvo jį sustingdęs. Iš lėto, lyg stovėdamas ant nespro- 
gusios minos, jis atitraukė ranką. 

Stojusią trumpą tylą drumstė tik lietaus tekšėjimas ir durpių 
ugnies šnypštimas. Nė vienas jų, regis, nekvėpavo. Tada Freizeris 
be jokio garso pakilo ir išėjo iš kambario. 

Pasiaukojimas 


VĖLYVO LAPKRIČIO LIETUS teškeno ant kiemo grindinio 
akmenų ir paniurusių vyrų, kurie, susigūžę ir merkiami, stovėjo 
eilėmis. Sargybiniai raudonšvarkiai buvo ne ką laimingesni už 
šlapius iki siūlo kalinius. 

Majoras Grėjus stovėjo po stogo užlaidu ir laukė. Oras ne- 
buvo tinkamiausias apieškoti ir valyti kalinių kameras, bet šiuo 
metų laiku laukti gero oro būtų buvę beprasmiška ir kvaila. Ka- 
dangi Ardsmure kalėjo daugiau kaip du šimtai žmonių, buvo 
privalu kartą per mėnesį iškuopti kameras, norint išvengti ligų 
protrūkio. 

Pagrindinio kamerų korpuso durys atsilapojo, ir išlingavo 
nedidelė vora kalinių, kurie už pavyzdingą elgesį turėjo lengvatų. 
Jie ir tvarkydavo kameras, akylai stebimi sargybinių. Gale voros 
žirgliojo kapralas Dansteiblas su pilnu glėbiu smulkios kontra- 
bandos, dažniausiai randamos per tokias kratas. 

- Įprastas šlamštas, sere, - pranešė jis, išversdamas apgailėti- 
nas liekanas ir neaiškias išdėvas ant statinės šalia majoro. - Ne- 
bent atkreipkite dėmesį į šitą. 

„Šita“ buvo medžiagos skiautė, kokių šešių colių ilgio ir ketu- 
rių pločio žaliais škotiško audinio langeliais. Dansteiblas greitai 
sužiuro į stoviniuojančių kalinių eiles, tarsi ketintų čiupti tą, kurį 
išduos elgesys. 

Grėjus atsiduso, tada ištiesė pečius. 

— Taip, manau, ji verta dėmesio. 

Turėti škotiško audinio buvo griežtai uždrausta aktu, nelei- 
džiančiu segėti kiltų. Tas aktas taip pat nuginklavo kalniečius ir 
draudė nešioti tautinius drabužius. Grėjus atsistojo prieš kali- 
nius, kapralui Dansteiblui šaižiai riktelėjus, kad šie suklustų. 

— Kieno šita? 

Kapralas kilstelėjo skiautę, kaip ir balsą. Grėjaus žvilgsnis 
nuo ryškios atraižos nukrypo į kalinių eiles, mintyse perkraty- 
damas pavardes ir mėgindamas jas sulyginti su anaiptol ne išsa- 
miomis žiniomis apie škotiškus audinius. Net ir to paties klano 
audinių įvairovė buvo tokia didelė, kad dažnai ir suabejodavai, ar 
jam galima priskirti vieną ar kitą langelių raštą, tačiau kiekvienas 
klanas turėjo pagrindinius spalvų ir rašto piešinių derinius. 

Makalisteris, Heizas, Inesas, Greihamas, Makmertris, Ma- 
kenzis, Makdonaldas... Pala. Makenzis. Jis. Grėjus buvo tuo ti- 
kras, bet labiau todėl, kad kaip karininkas pažinojo žmones, o ne 
todėl, kad mokėjo atpažinti tam tikro klano skraistę. Makenzis 
buvo jaunas kalinys, bet jo veidas atrodė pernelyg ramus, susi- 
tvardęs, be jokios išraiškos. 

- Ar ji tavo, Makenzi? Juk taip? - griežtai paklausė Grėjus. 

Jis išplėšė iš kapralo audinio skiautę ir pakišo jaunuoliui po no- 
simi. Murzinas kalinio veidas išblyško. Jo žandikaulis buvo tvirtai 
sukąstas, jis sunkiai kvėpavo pro nosį su vos girdimu švilpesiu. 

Grėjus įbedė į jaunuolį rūstų, pergalingą žvilgsnį. Jaunas ško- 
tas degė ta nenumaldoma neapykanta, kurią jautė visi, bet jis 
neįstengė atsitverti ją ginančia stojiško abejingumo siena. Grėjus 
pajuto, kaip vaikiną sukaustė baimė. Dar akimirka, ir jis palūš. 

— Ji mano. 

Balsas buvo ramus, kone nuobodžiaujantis ir toks abejingas, 
kad net Makenzis su Grėjumi ne išsyk jį išgirdo. Juodu stovėjo 
varstydami vienas kitą akimis, kol stambi ranka išsitiesė per An- 
guso Makenzio petį ir švelniai išpešė skiautę iš karininko rankos. 

Džonas Grėjus žengtelėjo atgal, lyg tie žodžiai jam būtų buvę 
smūgis į paširdžius. Akimoju užmirštas Makenzis pakėlė akis 
per kelis colius, kiek buvo būtina norint pažvelgti Džeimiui Frei- 
zeriui į veidą. 

— Tai ne Freizerių audinys, - tarė Grėjus, žodžiai sunkiai ko- 
šėsi pro sumedėjusias lūpas. Visas jo veidas buvo lyg negyvas, 
bet dėl to jis tik miglotai džiaugėsi: bent mina neišduos jo prieš 
spoksančių kalinių rikiuotę. 


SVETIMŠALĖ + SUGRĮŽIMAS 199 


Freizerio burna kiek išsiviepė. Grėjus nenuleido nuo jos 
žvilgsnio, bijodamas susidurti su tamsiai mėlynomis akimis. 

- Ne, - pritarė Freizeris. - Tai Makenzių audinys, mano mo- 
tinos klano. 

Tolimiausioje atminties kertelėje Grėjus saugojo kitą men- 
kų žinių atplaišą su keliais faktais, laikomais brangakmeniais iš- 
puoštoje dėžutėje, ant kurios buvo parašyta „Džeimis“. Jo motina 
buvo Makenzi. Jis žinojo, kad Freizeris sako tiesą, taip pat gerai 
žinojo, kad tas audinys ne Freizerio. 

Jis išgirdo prabylant savo šaltakraujišką, ramų balsą: 

- Laikyti klanų audinius draudžiama. Juk žinote, kokia lau- 
kia bausmė už šio draudimo nepaisymą? 

Plati burna viena puse šyptelėjo. 

- Žinau. 

Kalinių eilės ėmė bruzdėti ir murmėti, iš tikrųjų jie vos kru- 
tėjo, bet Grėjus pajuto, kad rikiuotė krinka, lyg kaliniai iš tikrųjų 
artintųsi prie Džeimio, supdami jį ratu ir apkabindami. Ratas 
nutrūko, persigrupavo, ir majoras atsidūrė anapus jo vienui vie- 
nas. Džeimis grįžo pas saviškius. 

Sukaupęs visą valią, Grėjus nukreipė žvilgsnį nuo švelnių, 
glotnių lūpų, šiek tiek suskeldėjusių nuo saulės ir vėjo. Žvilgsnis 
virš jų buvo toks, kokio jis ir bijojo: nei baimės, nei pykčio, tik 
visiškas abejingumas. 

Grėjus pamojo sargybiniui. 

- Čiupk jį. 


= 


Majoras Džonas Viljamas Grėjus, palenkęs galvą virš darbo 
ant stalo, pasirašinėjo paraiškas nė neskaitydamas. Jis retai dirb- 
davo iki išnakčių, bet dieną nebuvo kada, o popieriai kaupėsi. 
Paraiškas reikėjo išsiųsti šią savaitę. 

„Du šimtai svarų kvietinių miltų“, - rašė Grėjus, stengdama- 
sis sutelkti dėmesį į dailias juodas kilpas po plunksna. Kasdienio 
kanceliarinio darbo bėda buvo ta, kad popieriai užvaldydavo jo 
dėmesį, bet negalėdavo užvaldyti proto ir leisdavo į jį netikėtai 
įsėlinti dienos prisiminimams. 

„Šešios didelės statinės elio kareivinėms.“ Jis padėjo plunks- 
ną ir patrynė rankas. Vis dar juto šaltį, šįryt kieme persmelkusį 
kaulus. Ugnis skleidė kaitrą, bet, regis, jo visai nešildė. Jis ir ne- 
siartino prie jos. Kartą pamėgino prieiti ir stovėjo lyg užburtas, 
liepsnose regėdamas popietės vaizdus, o atsitraukė tik kai pradė- 
jo svilti kelnių audinys. 

Jis paėmė plunksną ir vėl pabandė išvyti iš minčių kiemo 
reginius. 

Tokių bausmių geriau nevilkinti, nes kaliniai laukdami ima 
nekantrauti ir nervintis, tada pasidaro labai sunku juos suval- 
dyti. O baudžiant neatidėliotinai kaliniai tarsi pamokomi: jiems 
parodoma, kad pelnyta bausmė bus greita ir skaudi, ir jie pajun- 
ta didesnę pagarbą tiems, kurie juos saugo. Bet Džonas Grėjus 
nesitikėjo, kad dėl pastarojo nutikimo sulauks pagarbos - bent 
jau jis. 

Jam atrodė, kad gyslomis teka ledinis vanduo, kai greitai ir 
susikaupęs bėrė įsakymus - o tie buvo įvykdyti taip pat greitai 
ir susikaupus. 

Kaliniai buvo išrikiuoti palei keturias kiemo kraštines, o prie- 
šais veidu į juos sustojo trumpesnės sargybinių eilės. Kareiviai 
stovėjo atkišę durtuvus, jei netikėtai pratrūktų maištas. 

Bet maištas nepratrūko, nei netikėtai, nei kaip kitaip. Kaliniai 
laukė žvarbioje tyloje, dulkiant lietui, kiemo grindinį klojant mig- 
lai. Tylą drumstė tik kosulys ir krenkštimas, kaip ir bet kokiame 
žmonių susibūrime. Buvo žiemos pradžia, tad persišaldymas 
žmones kamavo ir kareivinėse, ir drėgnose kamerose. 

Jis stovėjo rankas sukryžiavęs už nugaros ir abejingai žiūrėjo, 
kaip kalinys vedamas prie pakylos. Nuo lietaus mirko milinės 
pečiai, po marškinių apykakle žemyn sroveno vandens upeliu- 
kai, bet jis žiūrėjo į Džeimį Freizerį, kuris užlipo ant pakylos 
vos per žingsnį ir išsirengė iki pusės. Kalinys nei skubinosi, nei 
gaišino, tarsi taip jau būtų daręs anksčiau, tarsi ta užduotis jam 
būtų įprasta ir ne itin rūpėtų. 

Grėjus linktelėjo dviem eiliniams, tie sugriebė nesipriešinan- 
čias kalinio rankas, pakėlė ir pririšo prie plakimo stulpo atšakų. 

Tada užkimšo jam burną. Freizeris stovėjo tiesiai, lietus pylėsi per 
pakeltas rankas, gilia nugarkaulio siūle ir gėrėsi į plonas kelnes. 

Majoras linktelėjo seržantui, laikančiam lapą, kuriame buvo 
surašytas kaltinimas, ir šiek tiek suirzo, nes taip pakrutėjus nuo 
vieno skrybėlės krašto kliūstelėjo susikaupęs lietaus vanduo. 
Grėjus patiesino skrybėlę, sušlapusį peruką ir pačiu laiku vėl at- 
sistojo valdžios atstovo poza, mat buvo pradėtas skaityti kaltini- 
mas ir nuosprendis. 

— „pažeidus aktą, draudžiantį segėti kiltus, išleistą jo dideny- 
bės Parlamento, skiriama nubausti šešiasdešimčia rimbo kirčių. 

Grėjus su profesiniu abejingumu žvilgtelėjo į seržantą kalvį, 
paskirtą vykdyti bausmės; abiem tai nebuvo pirmas kartas. Šįsyk 
jis nebelinktelėjo, nes vis dar lijo, tik truputį prisimerkė ir ištarė 
įprastus žodžius: 

— Pone Freizeri, dabar būsite nubaustas. 

Grėjus stovėjo ir žiūrėjo, akis ramiai įsmeigęs į priekį, ir gir- 
dėjo besileidžiančio rimbo šmaukštelėjimą ir kvėpuojančio kali- 
nio niurnesį, nuo kirčio išsprūdusį pro kamšalą. 

Vyro raumenys, priešindamiesi skausmui, įsitempė. Dar vie- 
nas smūgis, ir dar vienas, ir jau visi raumenys po oda stipriai 
išsipūtė. Nuo įtampos raumenis ėmė mausti ir Grėjui, jis ne- 
sąmoningai mindžikavo, tęsiantis žiauriai nuobodybei. Kalinio 
stuburu tekėjo siauri raudoni kraujo, sumišusio su vandeniu, 
upeliai, kruvindami kelnes. 

Grėjus už nugaros juto žmones: ir kareivius, ir kalinius. Visų 
akys buvo įsmeigtos į pakylą ir figūrą jos viduryje. Pritilo net 
kosulys. 

Bet visus Grėjaus jausmus tarytum lipni lako danga užden- 
gė plonas pasišlykštėjimo savimi sluoksnis; kai susizgribo, kad 
jo akys įsmeigtos į reginį ne iš pareigos, bet iš visiškos negalės 
atplėšti žvilgsnio nuo lietaus ir kraujo mišinio tviskesio ant rau- 
menų, įsitempusių nuo kančios, ir skausmingo grožio linkio. 

Seržantas kalvis tarp kirčių stabtelėdavo tik trumpai. Jis kiek 
skubėjo. Visi norėjo, kad tai kuo greičiau baigtųsi ir nebereikėtų 
mirkti lietuje. Grisomas garsiai skaičiavo, kiekvieną kirtį žymė- 

damas lape. Kalvis patikrino rimbą, traukdamas tarp pirštų virvę 
su smarkiai išvaškuotais mazgais, šluostydamas kraują ir mėsų at- 
plaišėles. Tada vėl jį pakėlė, dusyk apsuko aplink galvą ir smogė. 
- Trisdešimt! - sušuko seržantas. 
Majoras Grėjus atitraukė apatinį stalo stalčių ir apsivėmė, tie- 
siai ant paraiškų krūvos. 


= 


Jo pirštai buvo smarkiai suleisti į delnus, bet drebulys nesiliovė. 
Jis siautė giliai kauluose kaip žiemos šaltis. 

- Užmesk ant jo antklodę, po valandėlės pasirūpinsiu. 

Anglų daktaro balsas atsklido tarytum iš labai toli; jis nesusie- 
jo to balso ir gniaužtų, kurie jį stipriai suėmė už abiejų rankų. Pa- 
judintas suriko, nuo to, rodės, žaizdos, kur kraujas buvo vos spėjęs 
sukrešėti, perplyšo pusiau. Per šonkaulius nutekėjus šilto kraujo 
srovelei, jį ėmė dar labiau purtyti drebulys, nors ant pečių ir buvo 
užmesta šiurkšti antklodė. 

Jis nusitvėrė už suolo, ant kurio gulėjo, kraštų, užsimerkęs pri- 
spaudė skruostą prie medžio, grumdamasis su virpuliu. Kažkur 
kambaryje buvo girdėti bruzdesys ir šlepsėjimas, bet jis nepajė- 
gė nukreipti į juos dėmesio, atplėšti jo nuo savo sukąstų dantų ir 
įtemptų sąnarių. | 

Durys užsidarė, ir kambaryje stojo tyla. Ar jie paliko jį vieną? 

Ne, prie galvos išgirdo žingsnius, antklodė kilstelėjo ir atsiklojo 
iki juosmens. 

- Hm, na ir sumaitojo jis tave, vaikine, ką? 

Jis neatsakė, bet iš jo atsakymo niekas ir nesitikėjo. Daktaras 
trumpai nusisuko, paskui pakišo ranką jam po skruostu ir pakėlė 
galvą. Tada po veidu padėjo rankšluostį, kad nesiliestų prie šiurkš- 
taus medžio. | 

- Dabar išvalysiu žaizdas, - tarė balsas, bejausmis, bet drau- 
giškas. 

Kai ranka prisilietė prie nugaros, jis įkvėpė pro dantis. Pasi- 
girdo keistas unkščiojimas. Suvokęs, kad tie garsai sklinda iš jo, 
susigėdo. 

- Kiek tau mety, vaikine? 

- Devyniolika. - Jis vargiai išspaudė žodį ir smarkiai įsikando 
sudejuodamas. 

Daktaras šen ten švelniai pačiupinėjo nugarą ir atsistojo. Jis iš- 
girdo užšaunamą skląstį, tada vėl artėjančius gydytojo žingsnius. 

- Dabar niekas nejeis, - maloniai tarė balsas. - Nagi, iš- 
siverk. 


- Ei! - ragino balsas. - Pabusk, vyruti! 

Jis pamažu atgavo sąmonę. Šiurkštus medis po skruostu ir 
gramzdino į sapną, ir žadino, ir jis negalėjo prisiminti, kur esąs. 
Iš tamsos išnirusi ranka nedrąsiai palietė skruostą. 

- Per miegus verkei, žmogau, - sušnabždėjo balsas. - Ar la- 
bai skauda? 

- Truputį. 

Jis suvokė kitą sąsają tarp sapno ir tikrovės, kai pamėgino pa- 
sikelti ir skausmas nutvilkė nugarą it žaibas be griaustinio. Išlei- 
dęs atodūsį kaip nesąmoningą niurnesį, vėl susmuko ant suolo. 

Jam pasisekė: jį pėrė Dozas, stambus pusamžis kareivis, ku- 
riam iš tikrųjų nepatiko plakti kalinių, ir jis tai darė tik todėl, 
kad toks buvo jo darbas. Vis dėlto šešiasdešimt kirčių jį smarkiai 
sužalojo, net ir plakant be didelio uolumo. 

- Ne, pernelyg karštas. Nori jį nuplikyti, ar ką? - subarė Mo- 
risono balsas. Žinoma, Morisonas, kas gi kitas. 

Keista, miglotai mąstė jis. Kai tik jis turėdavo būrį žmonių, 
jie, regis, visada rasdavo deramą darbą, kad ir ką būdavo veikę 
anksčiau. Morisonas, kaip ir daugelis kitų, buvo samdinys. Tur- 
būt puikiai mokėdavo apsieiti su gyvuliais, bet apie tai mažai 
galvojo. Dabar jis - tarsi iš pašaukimo vyrų daktaras, į kurį jie 
kreipiasi, kai diegia pilvą ar kai susilaužo nykštį. Morisonas žino- 
jo ne ką daugiau už kitus, bet vyrai susižeidę šaukdavosi jo, kaip 
šaukdavosi Juodojo sūnaus Mak Duvo, kad šis juos nuramintų ir 
pavadovautų. Ir rastų teisybę. 

Garuojantis audeklas prigludo prie nugaros, ir jis nutvilky- 
tas suurzgė, smarkiai suspausdamas lūpas, kad neištrūktų riks- 

mas. Juto smulkią Morisono ranką, švelniai uždėtą ant nugaros 
vidurio. 

- Luktelėk, vyruti, karštis netrukus atlėgs. 

Kai košmaras liovėsi, jis samirksėjo, stengdamasis įsiklausyti 
į balsus netoliese ir suvokti aplinką. Jis gulėjo didelėje kamero- 
je, šešėlio dengiamame užkaboryje palei dūmtraukį. Nuo ugnies 
kilo garas — tikriausiai virė katilas. Jis pamatė Valterį Makleodą, 
į jo gelmes metantį glėbį skudurų. Ugnis raudona spalva dažė 
tamsią Makleodo barzdą ir antakius. Pavirintiems skudurams 
atvėsus iki malonios šilumos, jis užsimerkė ir vėl nugrimzdo į 
pusiau sąmoningą būseną, užliūliuotas čia pat tyliai šnekučiuo- 
jančių vyrų. 

Ši svajingo atsajumo būsena jam buvo pažįstama. Jis jautėsi 
beveik taip pat nuo tos akimirkos, kai ištiesė ranką per jaunojo 
Anguso petį ir sugniaužė skraistės audinio skiautę. Lyg, šitaip 
pasirinkus, tarp jo ir aplinkinių vyrų būtų nusileidusi užuolaida, 
lyg jis būtų vienutėlis ramioje, labai atokioje vietoje. 

Jis ėjo su sargybiniu, kuris jį sučiupo, palieptas nusirengė, 
bet jam atrodė, kad lyg per miegus. Užlipęs ant pakylos išgirdo 
skelbiant, kuo jis nusikalto ir kokia bausmė jam skirta, bet iš 
tiesų visai nesiklausė. Jo nepažadino nei šiurkšti virvė, įsirėžusi 
į riešus, nei šaltas lietus, skalbiantis nuogą nugarą. Regis, visa 
tai jau buvo nutikę anksčiau; ir niekas, kad ir ką jis pasakytų ar 
padarytų, negalėjo nieko pakeisti. Viskas buvo nulemta. 

Plakamas jis ištvėrė. Nebuvo dėl ko mąstyti ar gailėtis, viską 
nustelbė atkakli, beviltiška kova, kurios reikalavo įžeistas kūnas. 

— Dabar ramiai, ramiai. 

Morisono ranka gulėjo jam ant sprando, kad nekrutėtų, kol 
jis ėmė permirkusias skiautes ir dėjo šviežius karštus kompresus, 
tučtuojau sudirginančius aprimusius nervus. 

Vienas keistos jo proto būsenos padarinys buvo tas, kad visi 
pojūčiai atrodė vienodo stiprumo. Jei būtų pamėginęs, būtų 
pajutęs kiekvieno kirčio žymę nugaroje, kiekvieną galėjo regė- 
ti prieš akis kaip ryškų spalvotą dryžį, skrodžiantį vaizduotės 
tamsą. Bet gilios žaizdos, atsivėrusios nuo šonkaulių iki pečių, 

skausmas buvo nei reikšmingesnis, nei svarbesnis už kone ma- 
lonų sunkumą kojose, maudimą rankose ar švelnų, kutenantį 
plaukų lietimąsi prie skruosto. 

Ausyse pulsas tvinksėjo lėtai ir lygiai, atodūsis ištrūkdavo 
tarsi skyrium nuo kvėpuojant besikilnojančios krūtinės. Jis buvo 
gyvas tik kaip skeveldrų krūva, kiekvienos jo dalelės pojūčiai 
buvo savi ir nė vienas iš jų nelabai rūpėjo centriniam protui. 

— Na, štai, Mak Duvai, - prie ausies pasigirdo Morisono bal- 
sas. - Pakelk galvą ir išgerk šitą. 

Tvokstelėjus aitriam viskio kvapui, jis pamėgino nusukti i galvą: 

— Man jo nereikia, - pasipriešino. 

- Reikia, - labai dalykiškai nukirto Morisonas. 

Taip, regis, kalba visi gydytojai, tarsi geriau už tave žinotų, 
kaip jautiesi ir ko tau reikia. Neturėdamas jėgų ir noro ginčytis, 
jis prasižiojo ir gurkštelėjo viskio, nuo įtampos pakėlus galvą vir- 
pant kaklo raumenims. 

Viskis prisidėjo prie daugybės kitų užplūdusių pojūčių. Nu- 
degino gerklę ir vidurius, aštriai dilgčiojo nosies nugarėlę, svai- 
gino galvą. Tai rodė, kad jis išgėrė per daug ir per greitai. 

— Dar šlakelį, nagi, va šitaip, - ragino Morisonas. - Geras 
bernelis. Taip juk geriau, argi ne? 

Drūtas Morisono kūnas sukrutėjo, užstodamas prieblandoje 
skendinčio kambario vaizdą. Nuo aukšto lango traukė skersvėjis, 
bet regėjosi, kad aplink didesnis sujudimas, negu galėtų būti vien 
nuo vėjo. 

— Na, kaip nugara? Iki rytojaus būsi nelankstus kaip kukurū- 
zo stiebas, bet, sakau, gal galėjo ir blogiau būt. Štai, vyruti, dar 
gurkšnį. - Jam prie burnos buvo smarkiai prispaustas raginės 
taurės kraštas. | 

Morisonas vis dar kalbėjo, pogarsiai, bet lyg apie nieką. Kaž- 
kas čia buvo ne taip. Juk Morisonas šiaip nešnekus. Kažkas da- 
rėsi, bet jis nematė. Pakėlė galvą dairydamasis, kas vyksta, bet 
Morisonas vėl nulenkė ją žemyn. 

- Nesirūpink, Mak Duvai, - tyliai pasakė. - Vis tiek nesu- 
trukdysi. | 

Iš tolimojo kameros kampo sklido įtartini garsai, kuriuos Mo- 
risonas stengėsi nuo jo nuslėpti. Brūžavimas, murmesiai, smūgis. 
Paskui duslūs kirčiai, lėti, nesiliaujantys, ir garsus aikčiojimas iš 
baimės ir skausmo, pertraukiamas tylaus knerkimo įkvepiant. 

Jie mušė jaunąjį Angusą Makenzį. Jis įtempė rankas po krū- 
tine, bet nuo įstangos nudiegė nugarą, susvaigo galva. Morisono 
ranka neleido jam sėstis. 

— Nurimk, Mak Duvai. - Jo balse buvo sumišęs valdingumas 
ir susitaikymas su padėtimi. 

Užliejo svaigulio banga, ir rankos nuslydo nuo suolo. Sumo- 
jo, kad Morisonas teisus visais atžvilgiais. Jis negalėjo jiems su- 
trukdyti. 

Užsimerkęs gulėjo nekrutėdamas po Morisono ranka ir lau- 
kė, kada liausis tas triukšmas. Prieš savo valią svarstė, kas tas 
aklo teisingumo vykdytojas tamsoje. Sinkleris. Jo protas tučtuo- 
jau rado atsakymą. Be abejonės, jam padeda Heizas su Lindsiu. 

Jie negalėjo kitaip, kaip ir jis ar Morisonas. Vyrai daro tai, 
kam gimę. Vienas gydytojas, kitas peštukas. 

Garsai nutyko, tik buvo girdėti prislopintas, verkšlenantis 
aikčiojimas. Jo pečiai atsipalaidavo, ir jis nekrustelėjo, kai Mori- 
sonas nuėmė paskutinį šlapią tvarstį ir atsargiai nušluostė kūną. 
Nuo skersvėjo, traukiančio pro langą, nukrėtė drebulys, ir jis 
ūmai sustiro į ragą. Tvirtai suspaudė lūpas, kad neištrūktų nė 
garselio. Šią popietę jie užkimšo jam burną, ir gerai. Kai prieš 
daugelį metų buvo plakamas pirmą kartą, beveik persikando apa- 
tinę lūpą. 

Jam prie burnos prisispaudė raginė taurė su viskiu, bet jis 
pasuko galvą, ir ji tylomis nukeliavo ten, kur turėjo būti sutikta 
širdingiau. Turbūt pas airį Miliganą. 

Vienas žmogus turi silpnybę alkoholiui, kitas jo nekenčia. 
Vienas myli moteris, kitas... 

Jis atsiduso ir truputį pasivertė guolyje ant kietos lentos. Mo- 
risonas užmetė ant jo antklodę ir nuėjo. Jis jautėsi išsekęs ir tuš- 
čias, vis dar suskilęs į dalis, bet jo protas darbavosi labai aiškiai, 
tik toli nuo jo. 

Morisonas nusinešė ir žvakę. Ji degė kitame kameros gale, kur 
vyrai sėdėjo kartu draugiškai susigūžę, jos šviesa išryškino juo- 
dus jų siluetus, kurių vieno nuo kito neatskirsi, su aukso šviesos 
apvadu, lyg beveidžių šventųjų paveikslai senuose mišioluose. 

Jam parūpo, iš kur tos dovanos, nulemiančios žmogaus pri- 
gimtį. Iš Dievo? 

Ar tai panašu į Šventosios Dvasios pasirodymą ir ugnies lie- 
žuvius, nusileidžiančius ant apaštalų? Jis prisiminė paveikslą iš 
Biblijos, kabojusį motinos svetainėje. Jame visi apaštalai buvo su 
ugnies karūnomis, bet, sukrėsti liepsnų, atrodė kvailokai ir sto- 
vėjo lyg daugybė prieš pobūvį uždegtų vaškinių žvakių. 

Tai prisiminęs, jis nusišypsojo ir užsimerkė. Ant vokų pleve- 
no raudoni žvakės šešėliai. 

Klerė, jo Klerė. Kas žino, kas ją atsiuntė jam, įmetė į gyve- 
nimą, kuriam ji tikrai nebuvo gimusi? Bet ji vis tiek žinojo, ką 
daryti, kuo jai skirta būti. Ne visiems tenka laimė žinoti, kuo esi 
apdovanotas. 

Tamsoje prie jo kažkas atsargiai sušlepsėjo. Jis atsimerkė ir 
išvydo tik siluetą, bet vis tiek suprato, kas jis. 

- Kaip laikaisi, Angusai?. - tyliai paklausė geilų kalba. 

Jaunuolis nerangiai atsiklaupė šalia ir paėmė jo ranką. 

- Aš... gerai. Bet jūs, pone... na... atleiskite... 

Nežinia, patirtis ar nuojauta paskatino jį raminamai su- 
gniaužti ranką. 

- Ir man nieko baisaus, - tarė. - Gulkis, Angusai, ir pailsėk. 

Siluetas keistai ceremoningai nulenkė galvą ir pabučiavo jo 
plaštakos viršų. 

- Aš... ar aš galiu likt prie jūsų, pone? 

Jo ranka buvo nepaprastai sunki, bet jis vis vien ją pakėlė ir 
uždėjo ant jaunuolio galvos. Paskui ji nuslydo, bet jis pajuto, kad 
Anguso įtampa atslūgo, nes jo prisilietimas jį nuramino. 

Jis buvo vadas iš prigimties, ilgainiui susitaikęs su tokiu liki- 
mu ir jam paklusęs. Bet kas nutinka, kai žmogus nesugeba atlikti 
vaidmens, kurio iš jo reikalaujama? Pavyzdžiui, Džonas Grėjus. 
Arba Karolis Stiuartas. 

Žvelgdamas iš šio keisto nuotolio, pirmąkart per dešimt metų 
jis būtų galėjęs atleisti tam silpnam žmogui, kuris kitados buvo 
jo draugas. Dažnai mokėdamas duoklę už savo dovaną, galų gale 
suvokė, kokia baisi lemtis gimti karaliumi, neturint dovanos ka- 
raliauti. 

Angusas Makenzis susmuko prie sienos greta jo, galvą nu- 
lenkęs ant kelių, užsimetęs ant pečių antklodę. Nuo susigūžusio 
pavidalo atsklido tylus, gargaliuojantis knarkimas. Jį patį pradė- 
jo imti miegas, o su juo į krūvą ėmė trauktis visos suskaldytos, 
išsibarsčiusios dalys, ir jis suprato, kad rytą atsibus kaip vienis, 
nors ir labai skaudamas. 

Išsyk pasijuto išsivadavęs nuo daugelio dalykų. Nuo tiesiogi- 
nės atsakomybės naštos, nuo būtinumo spręsti. Pagunda dingo 
kartu su jos galimybe. O dar svarbiau, kad nukrito pykčio našta, 
tikriausiai išnyko visiems laikams. 

Taigi, mąstė tirštėjant rūkui, Džonas Grėjus jam sugrąžino 
jo lemtį. 

Jis beveik buvo už tai dėkingas. 


13 


Įpusėtas žaidimas 


Invernesas, 1968 m. birželio 2 d. 


RYTĄ RODŽERIS RADO JĄ, susiraičiusią ant darbo kamba- 
rio sofos, užsimetusią židinio kilimėlį, o ant grindų buvo netvar- 
kingai išsklaidyti lapai, išbirę iš vieno aplanko. 

Pro grindis siekiančius langus sklido šviesa, užliedama kam- 
barį, bet aukšta sofos atkaltė metė šešėlį ant Klerės veido ne- 
leisdama aušrai jos pažadinti. Dabar šviesa kaip tik plūdo virš 
dulkino aksomo linkio ir blykčiojo jos plaukų sruogose. 

Veidas kaip stiklas, pagalvojo Rodžeris, žiūrėdamas į ją. Oda 
atrodė tokia šviesi, kad smilkiniuose ir kakle buvo matyti mėly- 
nos venos, o ryškūs, perregimi kaulai buvo taip arti odos, kad ji 
atrodė lyg išskaptuota iš dramblio kaulo. 

Kilimėlis buvo nuslydęs nuo pečių. Viena ranka gulėjo ant 
krūtinės, prie kūno spausdama suglamžytą popieriaus lapą. Ro- 
džeris atsargiai pakėlė jos ranką, norėdamas ištraukti popierių, 
bet jos nepažadinti. Ji buvo suglebusi nuo miego, liečiant kūnas 
atrodė stebėtinai šiltas ir glotnus. 

Jo akys tučtuojau aptiko vardą; jis žinojo, kad Klerė jį ras. 

- Džeimsas Makenzis Freizeris, - sumurmėjo. 

Nukreipęs žvilgsnį nuo lapo, sužiuro į miegančią ant sofos 
moterį. Šviesa ką tik atslinko iki jos ausies. Ji krustelėjo ir pasuko 
galvą, paskui jos veidas vėl nugrimzdo į snaudulį. 

— Nežinau, kas tu, bičiuli, - sušnabždėjo jis nematomam ško- 
tui, - bet turbūt esi ypatingas, kad jos nusipelnei. 

Labai atsargiai jis užtraukė kilimėlį Klerei ant pečių ir nulei- 
do už jos žaliuzę. Tada atsitūpė ir surinko iš Ardsmuro aplan- 
ko iškritusius dokumentus. Ardsmuras. Jam to ir tereikėjo. Net 

jeigu dokumentuose, kuriuos laikė rankose, neužrašytas Džei- 
mio Freizerio galutinis likimas, jis bus paminėtas Ardsmuro 
kalėjimo istorijoje. Gal jis turės dar kartą užpulti Aukštumų ar- 
chyvus ar net nukeliauti į Londoną, bet žinojo, koks bus kitas 
žingsnis įvykių grandinėje. Kelias buvo aiškus. 


a 

Brianai lipant laiptais žemyn, jis itin atsargiai užvėrė darbo 
kabineto duris. Ji klausiamai išlenkė antakį, ir jis šypsodamas 
pakėlė aplanką. 

- Turim jį, - šnipštelėjo. 

Mergina nepratarė nė žodžio, bet vietoj atsakymo jos veide 
nušvito šypsena, džiugi kaip už lango tekanti saulė. 


KETVIRTA DALIS 


Ežerų kraštas 

Džiniva 


Helvoteris, 1756 m. rugsėjis 


- MANAU, - atsargiai prabilo Grėjus, - galėtumėt pasvars- 
tyti, ar nevertėtų jums pasikeisti pavardės. 

Jis nelaukė atsakymo, nes per keturias kelionės dienas Frei- 
zeris jam nepratarė nė žodelio ir visai nebendravo net keblioje 
padėtyje, kai abu turėjo nakvoti tame pačiame užeigos namų 
kambaryje. Grėjus gūžtelėjo pečiais ir atsigulė į lovą, o Freizeris 
be jokių gestų ir nė nedirstelėdamas į jį susivyniojo į nutriušu- 
sį apsiaustą ir įsitaisė prie židinio. Kasydamasis daugybę blusų 
ir patalinių blakių įkąstų vietų, Grėjus pagalvojo, kad Freizerio 
miegamoji vieta gal ir geresnė. 

- Naujasis jūsų šeimininkas nelabai palankus Karoliui Stiu- 
artui ir jo šalininkams, mat Prestonpanse neteko vienintelio 
sūnaus, - tarė jis rūsčiam profiliui, matomam šalia. 

Gordonas Danseinis buvo vos keleriais metais vyresnis už 
Grėjų, jaunas Boltono pulko kapitonas. Juodu galėjo žūti kartu 
tame pačiame lauke - jei jau jis liko gyvas per tą susitikimą miš- 
ke netoli Keriariko. 

- Vargu ar galite turėti vilties nuslėpti, kad esat škotas kalnie- 
tis. Jei teiktumėtės apsvarstyti geranorišką patarimą, gal būtų pro- 
tinga nesakyti savo pavardės, kuri taip nesunkiai atpažįstama. 

Akmeninė Freizerio mina nė kiek nepasikeitė. Jis kulnu pa- 
ragino arklį ir nurisnojo, aplenkdamas Grėjaus bėrį, ieškodamas 
tako, kurį nuplovė neseniai užklupęs potvynis. 

Vėlyvą popietę jie prajojo po Ašneso tilto skliautu ir ėmė leis- 
tis kalnų ežero Vatendlato link. Anglijos Ežerų kraštas visai ne- 
panašus į Škotiją, toptelėjo Grėjui, tačiau čia bent stūksojo kalnai. 

Svajingi ir drūti kalnai apvalainais šlaitais, ne rūsčios, atgrasios 
stačios Aukštumų uolos, bet vis tiek kalnai. 

Vatenlatas atrodė tamsus ir pasišiaušęs, pučiant ankstyvo 
rudens vėjui, o jo pakrantės buvo tankiai apžėlusios viksvomis 
ir nendrėmis. Šioje drėgnoje vietoje vasaros lietūs būdavo net 
gausesni nei įprastai, ir virš vandens, išsiliejusio iš krantų, kyšojo 
suglebusios ir aplūžusios paskendusių krūmų viršūnės. 

Kitos kalvos keteroje takas išsišakojo dviem kryptimis. Frei- 
zeris, jojantis priekyje, trūktelėjo vadeles, kad arklys sustotų, ir 
ėmė laukti nurodymo, kuria kyptimi joti toliau, vėjui kedenant 
plaukus. Tą rytą jis nebuvo jų susipynęs, ir jie laisvai plaikstėsi į 
visas puses, ugninės sruogos šiaušėsi aplink galvą. 

Žliugsėdamas įkalnėn, Džonas Viljamas Grėjus pažvelgė į 
vyrą viršuje, kuris, jei ne tie vilnijantys gaurai, būtų buvęs it ra- 
miai ant arklio stūksanti bronzinė skulpūra. Dūsuojant išsauso 
gerklė, ir jis apsilaižė lūpas. 

— „Tai nupuolei iš dangaus, Aušrini, aušros sūnau!“*, - su- 
murmėjo jis, bet kitą citatos dalį nutylėjo. 


sausa) 


Keturias dienas joti į Helvoterį Džeimiui buvo tikra kankynė. 
Netikėtai blykstelėjus laisvės iliuzijai ir tuo pat metu suvokus, 
kad toji laimė neišvengiamai prarasta, jam buvo baisu laukti ne- 
žinomo savo kelionės tikslo. 

Dar pridėjus užplūdusį pyktį ir liūdesį, kad turėjo išsiskirti su 
savo vyrais, - o tie prisiminimai buvo labai gyvi, - didžiulį netek- 
ties skausmą, palikus Aukštumas ir žinant, kad tas išskyrimas gali 
būti visam laikui, ir fizinį seniai nemankštintų raumenų skausmą 
balne, buvo gana, kad visa kelionė virstų kančia. Tik duotas gar- 
bės žodis neleido jam nutempti majoro Džono Viljamo Grėjaus 
nuo arklio ir pasmaugti ant kokio nors atokaus tako. 

Grėjaus žodžiai aidėjo ausyse, bet juos beveik užgožė pašėlęs 
jo paties pykčiu kunkuliuojančio kraujo pulsavimas. 

- Tvirtovės remontas beveik baigtas - su šaunia jūsų ir jūsų 


* Iz 14, 12. 

vyrų pagalba, - Grėjus leido savo balse nuskambėti ironijos gai- 
delei, - todėl kaliniai perkeliami kitur, o Ardsmuro tvirtovėje bus 
dislokuotas dvyliktasis jo didenybės dragūnų būrys. Škotų karo 
belaisviai bus nugabenti į amerikiečių koloniją, - toliau kalbėjo 
jis. - Ir ten išduoti kalėti pagal susitarimą septynerius metus. 

Džeimis labai stengėsi išlaikyti abejingą veidą, bet ši žinia jį 
taip sukrėtė, kad net nutirpo veidas ir rankos. 

- Pagal susitarimą? Betgi tai ne ką geriau už vergiją, - pasa- 
kė, nedaug tegalvodamas apie savo žodžius. 

Amerika! Tyrų ir laukinių šalis, iki kurios reikia sukarti tris 
tūkstančius mylių tuščia, neramia jūra! Kalėjimas pagal susi- 
tarimą Amerikoje - bausmė, prilygstanti amžinai tremčiai iš 
Škotijos. 

— Tai nėra vergija, - patikino jį Grėjus, bet ir pats puikiai 
žinojo, kad skirtumas tik toks, kad tai teisėta ir kad ištremtieji, 
jeigu liks gyvi, nustatytą datą atgaus laisvę. O šiaip tremtinys iš 
esmės buvo šeimininko vergas: tas galėjo su juo elgtis blogai, 
nuplakti ar įsigeidęs įdeginti įspaudą, o belaisviui įstatymu buvo 
draudžiama be leidimo išeiti iš šeimininko teritorijos. 

Tas pat dabar bus draudžiama ir Džeimsui Freizeriui. 

- Jūs nebūsit išsiųstas su kitais. - Kalbėdamas Grėjus nežiū- 
rėjo į jį. - Jūs esat ne tik karo belaisvis, bet ir nuteistas išdavikas. 
Taigi įkalintas jo didenybės noru. Be karaliaus pritarimo jūsų 
bausmė negali būti pakeista perkėlimu kiton vieton. - O jo di- 
denybei neatrodė tinkama išreikšti tokį pritarimą. 

Džeimį draskė daugybė jausmų: po įtūžiu slypėjo baimė ir 
sielvartas dėl savo vyrų dalios, bet tie jausmai buvo sumišę su gė- 
dingu palengvėjimu, kad nesvarbu, koks likimas laukia jo paties, 
jam nereikės patikėti savęs jūrai. Tai suvokęs, susigėdo ir metė 
šaltą žvilgsnį į Grėjų. 

— Auksas, - nukirto. - Juk viskas dėl jo? 

Kol bus nors mažiausia tikimybė, kad jis gali atskleisti pusiau 
mistinio lobio paslaptį, anglų karalius nerizikuos atiduoti jo jū- 
ros demonams ar kolonijų laukiniams. 

Majoras vis dar nežiūrėjo į jį, bet vos gūžtelėjo pečiais, taip 
reikšdamas pritarimą. 

- Tai kurgi būsiu padėtas? - Atitolstant nuo sukrėtusių žinių, 
balsas jo ausims nuskambėjo gargždžiai, kiek kimiai. 

Grėjus dėliojo dokumentus. Buvo rugsėjo pradžia, ir pro pra- 
virą langą dvelkė šiltas brizas, šiurenantis popierius. 

— Į Helvoterį. Jis yra Anglijos Ežerų krašte. Gyvensite pas 
lordą Danseinį, tarnaudamas, kaip tik jam bus reikalinga. - Grė- 
jus pakėlė šviesiai mėlynas neįžvelgiamas akis. - Kas ketvirtį jus 
aplankysiu - jūsų gerovei užtikrinti. 


= 


Dabar, jojant vienam paskui kitą siaurais takais, jis spoksojo 
į raudonu surdutu aptemptą majoro nugarą ir ieškojo išsigelbė- 
jimo nuo savo kančių, gėrėdamasis prieš akis šmėkščiojančiu 
reginiu: tos didelės mėlynos akys, pasruvusios krauju ir išsiplė- 
tusios iš nuostabos, o jo rankos spaudžia ploną kaklą, nykščius 
suleidusios į saulėje paraudusią odą, kol smulkus, raumeningas 
majoro kūnas suglemba jo gniaužtuose lyg negyvas triušis. 

Įkalintas jo didenybės noru? Kurgi ne. Jis neapsigavo. Tai 
buvo Grėjaus darbas, o auksas - tik dingstis. Jis bus parduotas 
kaip tarnas ir laikomas tokioje vietoje, kur Grėjus galės jį prižiū- 
rėti ir ryti akimis. Tai buvo majoro kerštas. 

Kasnakt jis visomis skaudančiomis galūnėmis atsiguldavo 
prie židinio, bet puikiai jausdavo kiekvieną vyro, gulinčio lovoje, 
krustelėjimą, šlamesį ir kvėptelėjimą, ir tas suvokimas jį labai pik- 
tino. Atslinkus pilkšvai aušrai, jis vėl tūždavo, trokšdamas, kad tas 
vyras atsikeltų iš lovos ir imtų nepadoriai priekabiauti, o jis galėtų 
išlieti įniršį žudymo aistra. Deja, Grėjus tik knarkdavo. 

Už Helvelino tilto jie prajojo pro kitą keistai žolių prižėlusį 
ežerą, raudoni klevų lapai ir geltoni maumedžio spygliai gausiai 
biro palei šiek tiek suprakaitavusius arklio šonus, badė veidą ir 
slydo švelnia, šnabždančia glamone. 

Grėjus sustojo priekyje ir lūkuriuodamas atsigręžė balne. Jie 
atkeliavo. Žemė staigiai leidosi į slėnį, kuriame tarp daugybės 
medžių, nudažytų ryškiomis rudeniškomis spalvomis, pusiau 
slėpėsi dvaro rūmai. 

Prieš jį stūksojo Helvoteris, kuriame turės kęsti gėdingą ver- 
giją. Jis įtempė nugarą ir spyrė arkliui smarkiau, nei norėjo. 


1 


Grėjus buvo priimtas didžiojoje svetainėje. Lordui Dansei- 
niui buvo nė motais susiglamžę jo drabužiai ir purvini batai, o 
ledi Danseini, mažutė apkūni moteriškė nublukusiais šviesiais 
plaukais, jį pasitiko perdėm svetingai. 

- Išgerkit, Džoni, turit gi išgerti! Luiza, brangioji, gal atves- 
tum mergaites pasisveikinti su mūsų svečiu? 

Kai ledi Danseini nusisuko duoti nurodymų liokajui, jo švie- 
sybė pasilenkė virš taurės ir sumurmėjo Grėjui: 

— Ar atsivežėte tą škotą kalinį? 

- Taip, - atsakė Grėjus. Ledi Danseini, įsitraukusi į gyvą 
pokalbį su liokajumi apie pokyčius per rengiamą vakarienę, ti- 
kriausiai būtų nenugirdusi, bet jis pamanė, kad turi kalbėti tyliu 
balsu. - Palikau jį priekiniame hole, mat nelabai žinojau, ką ke- 
tinate su juo daryti. 

— Minėjot, kad vaikinas nusimano apie arklius? Tada bus ge- 
riausia paskirti jį arklininku, kaip jūs ir siūlėte. - Lordas Dansei- 
nis dirstelėjo į žmoną, kuri toliau šnekėjosi su liokajumi, ir atsar- 
giai pasigręžė, atsukdamas jai liesą nugarą. - Luizai nesakiau, kas 
jis, - burbtelėjo baronetas. - Tie sukilėliai kalniečiai gąsdina. Ar 
žinot, kad šalis buvo paralyžiuota iš baimės? O ji niekada nesu- 
sitaikys su Gordono mirtimi. 

- Suprantu. 

Grėjus ramindamas paplekšnojo senam žmogui per ranką. 
Jam atrodė, kad ir pats Danseinis neatsigavo po sūnaus mirties, 
nors dėl žmonos ir dukterų narsiai laikėsi. 

— Tik pasakysiu jai, kad tas žmogus - tarnas, kurį man re- 
komendavote. Hm... jis, žinoma, nepavojingas? Turiu galvoje... 
mergaites... - Lordas metė į žmoną neramų žvilgsnį. 

- Visiškai nepavojingas, - patikino Grėjus šeimininką. - Jis - 
doras žmogus, be to, davė man garbės žodį. Jis nekels kojos nei į 
namą, nei už jūsų valdų ribų, nebent suteiksite leidimą. 

Jis žinojo, kad Helvoteris driekiasi daugiau nei šešis šimtus 
akrų. Ilgas kelias iki laisvės ir Škotijos, bet gal ir geriau už siaurus 
Ardsmuro akmenis ar vargus tolimoje kolonijoje. 

Kai išgirdo bruzdesį tarpduryje, Danseinis apsisuko ir vėl 
nušvito iš džiaugsmo, išvydęs dvi savo dukteris. 

— Prisimenate Džinivą, Džoni? - paklausė jis, ragindamas 
svečią žengti į priekį. - Kai čia lankėtės paskutinį kartą, Izabelė 
dar gulėjo lopšy. Kaip lekia laikas, ar ne? - Ir kiek nuliūdęs pa- 
purtė galvą. 

Keturiolikmetė Izabelė buvo neaukšta, apvalutė, nenustygs- 
tanti, šviesiaplaukė kaip motina. O Džinivos Grėjus, tiesą sakant, 
neprisiminė, tikriau, prisiminė, bet ši grakšti, daili septyniolik- 
metė, dabar padavusi jam ranką, anaiptol nepriminė anos pra- 
kaulios mokinukės prieš daugelį metų. Izabelė buvo kaip iš akies 
traukta motina, o Džiniva labiau panėšėjo į tėvą, bent ūgiu ir 
liaunumu. Žili lordo Danseinio plaukai kitados buvo kaip žvil- 
gantys kaštoniniai jos plaukai, be to, mergina buvo paveldėjusi 
skaidrias pilkas tėvo akis. 

Merginos mandagiai pasisveikino su svečiu, bet jas aiškiai 
domino kažkas kita. | 

- Tėti, - tarė Izabelė, timptelėdama tėvui už rankovės, - hole 
stovi didžiulis žmogus! Jis spoksojo į mus visą laiką, kol lipom 
laiptais žemyn! Jis toks baisus! 

- Kas jis toks, tėti? - paklausė Džiniva. Ji buvo santūresnė už 
seserį, bet taip pat labai susidomėjusi atvykėliu. 

- E... na, turbūt tai naujasis arklininkas, kurį mums parūpino 
Džonas, - atsakė lordas Danseinis, akivaizdžiai sutrikęs. - Pasa- 
kysiu, kad kuris nors liokajus jį išvestų... 

Baronetą nutraukė tarpdury staiga išdygęs liokajus. 

- Sere! - kreipėsi jis, sukrėstas žinios, kurią turėjo praneš- 
ti. - Hole škotas! 

Būgštaudamas, kad šeimininkas gali nepatikėti tokiu pikti- 
nančiu pareiškimu, jis grįžtelėjo ir paskubomis mostelėjo į aukš- 
tą, tylią figūrą su apsiaustu. 

Gavęs ženklą, nepažįstamasis žengė žingsnį į priekį ir, pama- 
tęs lordą Danseinį, mandagiai nulenkė galvą. 

— Aš - Aleksas Makenzis, - tarė su švelniu škotišku akcentu. 
Tada nusilenkė lordui Danseiniui, bet jo elgesyje nebuvo jokios 
pašaipos. - Jūsų tarnas, pone. 


2 


Žmogui, pratusiam prie sunkaus Aukštumų ūkininko gyve- 
nimo ar darbo kalėjime, arklininko pareigos Ežerų krašto žirgy- 
ne būtų buvusios visai nesunkios. Bet tam, kuris išbuvo uždary- 
tas kameroje du mėnesius nuo tada, kai kiti iškeliavo į kolonijas, 
tas darbas buvo katorgiškas. Pirmą savaitę, kol raumenys nebuvo 
prisitaikę prie netikėto poreikio nuolat judėti, Džeimis Freizeris 
kas vakarą krisdavo į guolį šieno stoginėje toks pavargęs, kad 
miegodavo kaip užmuštas. 

Jis atvyko į Helvoterį labai išsekęs, galvoje sūkuriuojant bai- 
siai maišačiai, todėl iš pradžių ši vieta jam pasirodė tik kitas 
kalėjimas, be to, tarp svetimų jis jautėsi vienui vienas, toli nuo 
Aukštumų. Bet, kai patogiau įsitaisė, kalinamas pažado, tokio 
pat patikimo kaip grotos, kūnas ir protas po truputį ėmė ilsėtis. 
Kūnas sutvirtėjo, užsigrūdino, o jausmai tylioje arklių draugijoje 
aprimo, ir jis pamažu pradėjo vėl racionaliai mąstyti. 

Jeigu iš tikrųjų ir nebuvo laisvas, bent galėjo kvėpuoti oru, 
džiaugtis saule, turėjo kur ištiesti galūnes, galėjo grožėtis kalnais 
ir dailiais žirgais, kuriuos veisė Danseinis. Nors kitiems arklinin- 
kams ir tarnams jis, suprantama, kėlė įtarimą, jie buvo linkę jo 
vengti iš pagarbos stotui ir rūsčiam, grėsmingam veidui. Gyventi 
teko atsiskyrėliškai, bet Džeimis jau seniai buvo susitaikęs su tuo, 
kad kažin ar jo būvis kada pasikeis. 

Helvoterį užklojo minkštas sniegas, ir net oficiali majoro 
Grėjaus viešnagė per Kalėdas - įtemptą, nesmagią šventę - ne- 
sudrumstė vis stiprėjančio jo pasitenkinimo. 

Vargais negalais jam pasisekė slapčia susisiekti su Džene ir 
Ijanu Aukštumose. Be retų laiškų, kurie jį pasiekdavo aplinki- 
niais keliais ir kuriuos jis saugumo sumetimais perskaitęs su- 
naikindavo, vienintelis daiktas, jam primenantis namus, buvo 
bukmedžio rožinys, nešiojamas ant kaklo po marškiniais. 

Daugybę kartų per dieną jis liestelėdavo kryželį, kuris glaudėsi 
prie širdies, įsivaizduodamas kurio nors mylimo žmogaus veidą ir 
sukalbėdamas trumpą maldelę - už seserį Dženę, Ijaną ir vaikus: 
jo bendravardį Džeimį, Megę, Katriną Merę, dvynius Maiklą su 
Džaneta ir mažylį Ijaną. Už Lalibrocho nuomininkus, Ardsmuro 
vyrus. Ir visada pirma malda rytą ir paskutinė vakare - ir daug tarp 
jų - būdavo už Klerę. Dieve, tegu ji būna saugi. Ji ir jos kūdikis. 

Nutirpus sniegui ir nušvitus pavasariui, Džeimis suprato, kad 
kasdienį jo gyvenimą kaip šaukštas deguto medaus statinėje ga- 
dina ledi Džiniva Danseini. 

Graži, išlepinta ir valdinga ledi Džiniva buvo pratusi gauti 
viską, ko ir kada įsigeisdavo, ir vargas tam, kuris stodavo jai sker- 
sai kelio. Ji buvo gera raitelė - Džeimis turėjo tai pripažinti, - bet 
tokia aštrialiežuvė ir tokia įnoringa, kad arklininkai traukdavo 
šiaudus, kuriam teks nelaimė lydėti ją į kasdienį pasijodinėjimą. 

Tačiau paskutiniu metu ledi Džiniva pati išsirinko draugi- 
ją - Aleksą Makenzį. 

— Nesąmonė, - atšovė Džiniva, kai jis iš pradžių bandė pra- 
šyti, kad ji laikytųsi diskretiškumo, o paskui pasiskundė nesvei- 
kuojąs, kad tik nereikėtų su ja keliauti į nuošalias migloje sken- 
dinčias prieškalnes virš Helvoterio, kur jai buvo draudžiama joti 
dėl prasto kelio ir pavojingų tirštų rūkų. - Nebūk kvailas. Niekas 
mūsų nepamatys. Nagi, jojam! 

Narčiai spyrusi kumelei į šonkaulius, mergina nušuoliavo, 
per petį juokdamasi iš jo, nespėjusio jos sulaikyti. 

Džiniva visai neslėpė susižavėjimo Džeimiu, todėl kiti arkli- 
ninkai kreivai šypsodavo ir vienas kitam tyliai mestelėdavo kokį 
žodelį, jai įžengus į arklidę. Būnant su ja, Džeimiui knietėdavo 
kuo greičiausiai spirti jai į geriausią vietą, bet ligi šiol tylėdavo 
kaip žuvis, o į visus merginos bandymus jį prakalbinti atsakyda- 
vo tik niūriu murmtelėjimu. 

Džeimis vylėsi, kad anksčiau ar vėliau ji pavargs nuo jo ne- 
šnekumo ir erzinantį savo dėmesį nukreips į kitą arklininką. 
Arba - melskit Dievą - netrukus ištekės ir išsidangins toli nuo 
Helvoterio ir jo. 

Buvo reta saulėta diena Ežerų krašte, kur dažnai tvyrodavo 
tokia drėgmė, kad negalėdavai atskirti debesų nuo žemės. Vis 
dėlto šią gegužės popietę buvo taip šilta, kad Džeimiui pasirodė 
tinkama nusivilkti marškinius. Čia, aukštai plytinčiame lauke, 
buvo saugu, draugiją jam palaikė tik Besė ir Žiedas, du flegma- 
tiški sunkūs arkliai, traukiantys volą. 

Laukas buvo didelis, arkliai seni ir puikiai išmokyti šio dar- 
bo, kuris jiems patiko; jam tereikėjo retkarčiais timptelėti vade- 
les, kad jų snukiai būtų nukreipti tiesiai. Volas buvo medinis, 
geresnis už senesnius iš akmens ar metalo, tarp visų lentų buvo 
palikta po siaurą plyšį, kad į volą būtų galima prikrėsti gerai 
pūdyto mėšlo, ir tas, volui sukantis, dribo pro plyšius, pamažu 
lengvindamas įtaisą. 

Džeimis visiškai pritarė tokiam išradimui. Reikės apie jį pa- 
pasakoti Ijanui, padaryti brėžinį. Greitai pasirodys čigonai, apie 
kuriuos kalbėjo virtuvės darbininkės ir arklininkai. Gal jis turės 
laiko pridurti dar vieną dalį prie rašomo laiško ir išsiųsti daug 
puslapių, kai tik į ūkį atvyks keliaujantys skardininkai ar čigonai. 
Laiškas turbūt užgaiš mėnesį, tris ar šešis, bet galų gale paketas, 
perduodamas iš rankų į rankas, pasieks Aukštumas ir seserį La- 
libroche, o ji dosniai atsilygins už pristatymą. 

Atsakymai iš Lalibrocho atkeliaudavo tokiu pat anoniminiu 
keliu, nes visą jo, kaip karaliaus kalinio, siunčiamą ir gaunamą 
paštą tikrindavo lordas Danseinis. Pagalvojęs apie laišką, jis su- 
sijaudino, bet tučtuojau pasistengė tą jaudulį užgniaužti. Gal ne- 
gaus jokio laiško. 

- Tpru! - sudraudė jis, bet labiau iš įpročio. 

Besė su Žiedu, kaip ir jis, matė artėjant akmeninę tvorą ir 
puikiai suprato, kad prie jos turės nerangiai apsisukti. Besė pa- 
karpė ausimi ir prunkštelėjo, o Džeimis šyptelėjo. 

- Taip, žinau, - tarė švelniai patraukdamas vadeles. - Bet jie 
man moka, kad taip sakyčiau. 

Jie stojo į naują vagą ir daugiau nieko nė nereikėjo daryti, kol 
nusikasė iki mėšlo kupino vežimo lauko pakraštyje. Saulė švietė 

į veidą, ir jis užsimerkė, mėgaudamasis šiluma, glostančia nuogą 
krūtinę ir pečius. 

Po ketvirčio valandos iš snaudulio jį pažadino džiugus arklio 
prunkštimas. Atsimerkęs išvydo tarp Žiedo ausų gražiai įrėmintą 
raitelę, atšuoliuojančią keliuku nuo žemesnio aptvaro. Jis skubiai 
atsisėdo ir per galvą užsitraukė marškinius. 

— Manęs nereikia drovėtis, Makenzi. 

Džinivos balsas buvo aukštas ir kiek pridusęs, kai ji trūktelė- 
jo vadeles, kad kumelė pradėtų eiti žingine šalia riedančio volo. 

- Mmfm. 

Jis pastebėjo, kad ji vilki geriausiu jojimo kostiumu, pasma- 
krėje įsisegusi dūminio kvarco segę, o jos veidas gerokai nukai- 
tęs, nors ir nebuvo itin karšta. 

— Ką veiki? - po valandėlės tylos paklausė Džiniva. 

- Kratau šūdą, miledi, - be užuolankų atsakė, nežiūrėda- 
mas į ją. 

— Ak. - Ji nujojo pusę vagos ir vėl išdrįso užmegzti pokal- 
bį: - Ar žinai, kad esu ištekinama? 

Tokias šnekas jis girdėjo; apie tą įvykį jau mėnesį žinojo visi 
tarnai. Ričardsas, vyresnysis liokajus, patarnavo bibliotekoje, kai 
iš Derventvoterio atvyko advokatas sudaryti vedybų sutarties. 
O ledi Džinivai apie tuoktuves buvo pranešta tik prieš dvi dienas. 
Pasak jos tarnaitės Betės, ta žinia buvo sutikta nepalankiai. 

Jis pasitenkino neįpareigojančiu murmesiu. 

— Už Elesmero, - paaiškino ji. Skruostai dar labiau nuraudo, 
o lūpos susispaudė. 

— Linkiu jums, miledi, visokeriopos laimės. 

Kai jie priėjo lauko galą, Džeimis timptelėjo vadeles. Jis nušo- 
ko nuo sėdynės, Besei nespėjus pastatyti ant žemės visų keturių 
kanopų. Nenorėjo šnekėtis su ledi Džiniva, kuri buvo nusiteikusi 
labai pavojingai. 

— Laimės! - suriko ji. Didelės pilkos akys sužibo, kai ji 
pliaukštelėjo sau per jojimo kostiumo šlaunį. - Laimės! Ištekėjus 
už vyro, kuris pagal amžių man tiktų į senelius? 

Džeimis susitvardė neišrėžęs, kad abejoja, ar grafo Elesmero 
laukia didesnė laimė nei jos. Tik burbtelėjo: 

-— Atleiskit, miledi, - ir užėjo už volo, ketindamas jį atrišti. 

Džiniva nusliuogė nuo arklio ir nusekė įkandin jo. 

— Tai nešvarus sandėris tarp mano tėvo ir Elesmero! Jis mane 
parduoda, štai kas. Tėvui nė kiek nerūpiu, kitaip jis niekada ma- 
nęs neištekintų už tokio! Ar tau neatrodo, kad manimi bjauriai 
pasinaudota? 

Džeimis, priešingai, manė, kad lordas Danseinis, nuošir- 
džiausiai mylintis tėvas, turbūt parinko geriausią vyrą, kokį 
įmanoma rasti išlepusiai vyresniajai dukteriai. Grafas Elesmeras 
tikrai buvo senyvas žmogus. Nemaža vilties, kad po kelerių metų 
Džiniva taps nepaprastai turtinga našle, ir dar grafiene. Kita ver- 
tus, tokios aplinkybės mažai ką reiškia tokiai kietakaktei septy- 
niolikmetei panelei - užsispyrusiai, išpaikintai kalei, pasitaisė jis, 
žvelgdamas į aikštingą jos burną ir akis. 

- Esu tikras, miledi, kad jūsų tėvas visada daro taip, kaip 
geriausia jums, —- abejingu balsu atsakė jis. Ar ši nevidonė kada 
nors teiksis nešdintis? 

Deja. Tėškusi dar žavesnę miną, ji priėjo ir atsistojo prie pat 
jo, kliudydama atidaryti volo angą, pro kurią buvo kraunamas 
mėšlas. 

- Bet ištekėti už tokio sudžiūvusio senio? - piktinosi ji. — 
Aišku, kad tik beširdis tėvas gali atiduoti mane tokiam padarui. 
- Ji pasistiebė ant pirštų galų, spoksodama į Džeimį. - Kiek metų 
tau, Makenzi? 

Jo širdis akimoju liovėsi plakti. 

- Esu gerokai vyresnis už jus, miledi, - atkirto. - Atsiprašau, 
miledi. 

Jis praslydo pro šalį, stengdamasis jos nepaliesti, ir užšoko 
ant vežimo su mėšlu, nes buvo pagrįstai įsitikinęs, kad ji nepuls 
iš paskos. 

— Bet dar nepasiruošęs kapinėms, ar ne, Makenzi? - Ji stovėjo 
prieš jį ir žvelgė aukštyn, ranka prisidengusi akis. Buvo pakilęs 
brizas, ir aplink jos veidą plaikstėsi kaštoninių plaukų sruogos. - 
Ar buvai vedęs, Makenzi? | 

Jis sugriežė dantimis, labai panižo rankas suversti ant tos jos 
kaštoninės galvos krūvą mėšlo, bet jis tą norą užgniaužė, įbedė 

kastuvą į mėšlą ir balsu, užkertančiu kelią tolesniam kamantinė- 
jimui, tepasakė: 

— Buvau. 

Kitų žmonių sentimentai ledi Džinivos nedomino. 

— Puiku, - patenkinta tarė ji. - Tada žinosi, ką daryti. 

— Daryti? 

Jis ūmai liovėsi kasęs, vieną koją uždėjęs ant kastuvo. 

— Lovoje, - ramiai pasakė ji. - Noriu, kad sugultum su 
manimi. 

Jis buvo toks priblokštas, kad įstengė galvoti tik apie absur- 
dišką reginį, kaip dailioji ledi Džiniva tyso trąšaus mėšlo vežime 
su sijonais, užverstais ant veido. 

Jis numetė kastuvą ir sugergždė: 

- Čia? 

— Ne, kvaily, - nekantriai atsakė toji. - Lovoje, tikroje lovoje. 
Mano miegamajame. 

- Jūs išsikraustėt iš proto, - abejingai atšovė jis, pamažu ati- 
tokdamas nuo sukrėtimo. - Arba turiu manyt, kad išsikraustėt, 
jeigu išvis to proto turėjot. 

Jos veidas užsiliepsnojo, akys prisimerkė. 

- Kaip drįsti šitaip kalbėtis su manimi! 

— Kaip jūs drįstat šitaip kalbėtis su manimi? - įsikarščiavo 
Džeimis. - Gerų manierų mergina nepadoriai siūlosi dukart už 
ją vyresniam vyrui? Ir dar jos tėvo arklininkui? - pridūrė, atsi- 
minęs, kas esąs. Sulaikė gerklėje kitas pastabas, nepamiršdamas, 
kad ši bjauri mergiotė yra ledi Džiniva, o jis yra tik jos tėvo ar- 
klininkas. - Dovanokit, miledi, - atsiprašė, ramdydamas pyk- 
tį. - Šiandien saulė labai kaitri, tad neabejoju, kiek sumaišė jums 
protą. Manau, turėtumėt nedelsdama grįžti namo ir paprašyti 
tarnaitės, kad uždėtų jums ant galvos šaltą skudurą. 

Ledi Džiniva tryptelėjo koja, apauta tymo batu. 

— Mano protas nė kiek nesusipainiojęs! 

Ir sužiuro į jį atkišusi smakrą. Šis buvo mažas, smailas kaip ir 
dantys, o mina itin ryžtinga, ir jam toptelėjo, kad šitoji mergina 
labai panaši į žiaurią, kraugerišką lapę. 

- Paklausyk manęs, - tarė Džiniva. - Aš negaliu sukliudyti 
šiai šlykščiai santuokai. Bet... - ji padvejojo, tada tvirtai prabi- 
lo: - Tebūnie aš prakeikta, jei savo mergystę atiduosiu tam at- 
grasiam, ištvirkusiam senam pabaisai Elesmerui! 

Džeimis pasitrynė burną. Jam buvo jos kiek gaila, nors ir 
nenorom. Tačiau tebūnie prakeiktas jis, jei leis šitai sijonuotai 
pamišėlei įvelti jį į jos bėdas ir rūpesčius. 

- Puikiai suprantu, kas yra garbė, miledi, - galop labai iro- 
niškai pasakė. - Bet iš tikrųjų negaliu... 

- Taip, gali. - Jos akys buvo atvirai įsmeigtos į purvinų jo 
kelnių priekį. - Betė taip sako. 

Jis stengėsi prabilti, tačiau iš pradžių išspaudė tik kelis ne- 
rišlius žodžius. Galop, giliai įkvėpęs ir sukaupęs visą įmanomą 
ryžtą, atkirto: 

- Betė neturi jokio pagrindo daryti išvadų apie mano pajė- 
gumą. Tos merginos nė pirštu nepaliečiau! 

Džiniva smagiai nusijuokė. 

- Taigi nebuvai jos pasiguldęs į lovą? Ji taip ir sakė, bet man 
rodės, tik išsisukinėja, kad jos neprikulčiau. Gerai, turbūt nega- 
lėčiau dalytis vyru su savo tarnaite. 

Jis sunkiai atsiduso. Suknežinti jai galvą kastuvu ar ją pa- 
smaugti, deja, neįmanoma. Įsiplieskęs pyktis pamažu ėmė rim- 
ti. Ji siaubinga, bet visiškai bejėgė. Kaipgi priverstų jį atgulti į 
jos lovą. 

— Labos jums dienos, miledi, - pasakė kaip įmanydamas 
mandagiau. Tada atsuko nugarą ir kastuvu pradėjo mesti mėšlą 
į volo angą. 

- Jeigu man nepaklusi, - meiliai tarė ji, - pasakysiu tėvui, kad 
nepadoriai lindai prie manęs. Jis nudirs tau odą nuo nugaros. 

Pečiai nevalingai susigaužė. Ji negalėjo žinoti. Jis buvo atsar- 
gus ir nuo tada, kai čia atkeliavo, niekada nenusivilkdavo marš- 
kinių matant kitiems. 

Jis atsigręžė ir įbedė į ją žvilgsnį. Jos akys pergalingai švytėjo. 

- Jūsų tėvas gal ir nelabai mane pažįsta, bet jis pažįsta jus nuo 
pat gimimo. Pasakykit jam, ir jums galas! 

Ji pasipūtė tarsi kapotynių gaidys, veidas skaisčiai nuraudo 
iš įtūžio. 

- Nejaugi? - sušuko. - Štai, pažvelk į šitai, ir galas tau! 

Ji pasirausė jojimo kostiumo užantyje ir ištraukusi storą laiš- 
ką pamojavo jam po nosimi. Tvirta juoda jo sesers rašysena buvo 
tokia pažįstama, kad užteko jai tik šmėstelėti. 

- Duokit jį man! 

Jis akimirksniu šoko iš vežimo ir puolė prie jos, bet ji buvo 
greitesnė. Nespėjus nustverti, ji jau buvo balne ir traukėsi atbula, 
vienoje rankoje laikydama vadeles, o kitoje pašaipiai mosikuo- 
dama laišku. 

- Juk nori jo? 

- Taip, noriu! Atiduokit jį man! 

Jis buvo įniršęs, būtų lengvai galėjęs panaudoti prieš ją jėgą, 
jei tik būtų ją pasiekęs. Deja, bėra jos kumelė pajuto jo nuotaiką 
ir atšokusi traukėsi atatupsta, neramiai prunkšdama ir kasdama 
kanopomis žemę. 

- Nė nemanau. - Ji koketiškai į jį spoksojo, pykčio raudoniui 
nykstant iš veido. - Šiaip ar taip, juk mano pareiga atiduoti jį 
tėvui, ar ne? Jis turi žinoti, kad jo tarnai gauna slaptos korespon- 
dencijos. Ar Dženė - tavo mylimoji? 

- Jūs skaitėt mano laišką? Bjauri maža kalė! 

- Koks žodynas! - Mergina priekaištingai pamojavo laišku. — 
Mano pareiga padėti tėvams atskleidžiant, kokius siaubingus da- 
lykus išdarinėja jų tarnai, juk taip? O aš pareiginga duktė, argi 
ne, juk pasiduodu šiai santuokai nė necyptelėdama? 

Ji pasilenkė į priekį ant balno gugos pašaipiai šypsodama, ir 
jis, vėl įsiutęs, suprato, kaip ji tuo mėgaujasi. 

— Manau, tėčiui bus labai įdomu skaityti, - pasvarstė Džini- 
va. - Ypač tą dalį apie auksą, siųstiną Lokyliui į Prancūziją. Ar 
remti karaliaus priešus nebelaikoma išdavyste? Csk, - ji šelmiš- 
kai caktelėjo liežuviu, - kaip negražu. 

Jam atrodė, kad iš siaubo tučtuojau apsivems. Ar ji bent 
kruopelę nutuokia, kiek gyvybių laiko savo išpuoselėtoje baltoje 
rankoje? Jo sesers, Ijano, šešių jų vaikų, visų Lalibrocho nuomi- 

ninkų ir šeimų - ir gal net tarpininkų, kurie gabeno laiškus ir 
pinigus tarp Škotijos ir Prancūzijos, tenai palaikydami nesaugų 
jakobitų tremtinių būvį. 

Jis nurijo seilę, kartą, paskui dar kartą, ir tik tada pasakė: 

- Gerai. 

Jos veide atsirado natūralesnė šypsena, ir Džeimis sumojo, 
kad ji dar labai jauna. Taip, bet gyvačiukės geluonis toks pat nuo- 
dingas kaip ir senos gyvatės. 

- Aš neprasitarsiu, - nuoširdžiai patikino ji. - Paskui atiduosiu 
tau laišką ir niekada neatskleisiu, kas jame parašyta. Pažadu. 

— Ačiū. 

Jis labai stengėsi atsitokėti tiek, kad suregztų protingą planą. 
Protingą? Įsmukti į šeimininko namą atimti jo dukteriai skaisty- 
bės jos pačios prašymu? Kvailesnio plano dar nebuvo girdėjęs. 

- Gerai, - pakartojo jis. - Turim elgtis atsargiai. 

Apimtas didžiulės niūrios baimės, pajuto prisiimantis jos 
bendrininko vaidmenį. 

- Taip. Nesijaudink, galiu išsiųsti savo tarnaitę, o liokajus ge- 
ria ir visada užmiega prieš dešimtą. 

- Tai viską parenkit, - tarė Džeimis, kuriam maudė vidu- 
rius. - Bet stenkitės pasirinkti saugią dieną. 

- Saugią dieną? - sumišo ji. 

- Kurią nors savaitės dieną, vos baigsis mėnesinės, - tie- 
siai paaiškino jis. - Labiausiai tikėtina, kad tomis dienomis ne- 
pastosit. 

- Ak. 

Ji švelniai nuraudo, bet pažvelgė į Džeimį su nauju susido- 
mėjimu. 

Staiga susieti ateities, juodu tylėdami ilgai Žiūrėjo į vienas 
kitą. 

- Pasiųsiu tau žinią, - galop pasakė ji ir, apgręžusi arklį, nu- 
šuoliavo per lauką, iš po kumelės kanopų tykštant šviežiai iškra- 
tytam mėšlui. 

Tyliai iš širdies keiksnodamas, jis sėlino po maumedžių eile. 
Tikra palaima, kad nešvietė mėnulis. Žaibiškai perlėkęs šešis 
atviros pievelės jardus, iki kelių įsibrido į sinavadų ir beručių 
darželį. 

Jis pakėlė akis į namo sieną. Virš jo stūksojo tamsus grės- 
mingas pastatas. Taip, lange spingsojo žvakė, kaip ji ir sakė. Bet 
pasitikrindamas vis tiek atidžiai suskaičiavo langus. Jei supainio- 
tų kambarius, padėk Dieve. Tačiau padėk Dieve ir jei pateks į 
reikiamą kambarį, niūriai pagalvojo jis, stipriai įsitverdamas di- 
džiulio pilko vijoklio, kuris rangėsi namo šonu. 

Lapai šlamėjo kaip per uraganą, o tvirtos šakos nuo jo svo- 
rio pavojingai traškėjo ir linko. Nieko kito neliko, kaip tik kuo 
greičiau ropštis pasiryžus mestis į tamsą, jei staiga pasikeltų koks 
langas. 

Švokšdamas, besidaužančia širdžia ir merkiamas prakaito, 
nors naktis buvo žvarbi, jis įsliuogė į mažą balkonėlį. Valandė- 
lę pastovėjo po blausiomis pavasario žvaigždėmis, kad atgautų 
kvapą. Ta proga dar sykį iškeikė Džinivą Danseini ir stumtelėjo 
jos kambario duris. 

Ji jo laukė ir aiškiai girdėjo, kaip jis keberiojosi gebene. Pa- 
kilusi nuo krėslo prisiartino prie jo pakeltu smakru, ant pečių 
išsidraikiusiais plaukais. 

Vilkėjo baltais perregimo audinio naktiniais marškiniais, ku- 
rie buvo pakaklėje surišti šilkiniu kaspinu. Tas rūbas nepanėšėjo 
į drovios jaunos panelės naktinius, ir jis apstulbo sumetęs, kad ji 
pasipuošusi savo vestuvių nakties apdaru. 

— Taigi atėjai. 

Jos balse jis išgirdo ne tik pergalingą gaidelę, bet ir silpną 
virpesį. Tad ji juo abejojo? 

- Nelabai turėjau ką kita daryt, — atšovė jis ir nusisuko užda- 
ryti stiklinių balkono durų. 

— Ar išgersi vyno? 

Stengdamasi laikytis grakščiai, ji priėjo prie stalo, ant kurio 
stovėjo grafinas ir dvi taurės. Kaip jai pavyko gauti vyno, nusi- 
stebėjo jis. Atsižvelgiant į aplinkybes, taurė gėrimo neprošal. Jis 
linktelėjo ir paėmė iš jos rankos sklidiną taurę. 

veik neslėpė jos kūno, ir kai po paniško kopimo širdis pamažu 
aprimo, jis susivokė, jog ankstesnioji baimė, kad jis neįstengs 
įvykdyti savo sandėrio dalies, pranykusi be jokių sąmoningų pa- 
stangų. Ji buvo smulkaus sudėjimo, siaurais klubais ir nedidelė- 
mis krūtimis, bet, žinoma, tikra moteris. 

Išgėręs pastatė taurę. Beprasmiška delsti, toptelėjo jam. 

— Laiškas? — staiga pratarė. 

- Po to, - atsakė ji ir suspaudė lūpas. 

— Dabar, arba aš išeinu. 

Jis nusisuko į langą, tarsi jau ir ketintų eiti. 

— Palauk! 

Jis atsigręžė, bet žvelgė į ją su prastai slepiamu nekantrumu. 

- Nepasitiki manim? - paklausė ji, stengdamasi kalbėti ma- 
loniai ir žaviai. 

- Ne, - tiesiai atrėžė jis. 

Ji supyko ir aikštingai atkišo apatinę lūpą, bet jis tik varstė ją 
per petį pastėrusiu žvilgsniu, vis dar nusigręžęs į langą. 

- Gerai jau, gerai, - galop nusileido ji, gūžtelėdama pečiais. 
Pasiraususi dėžutėje, iš po siuvinių iškasė laišką ir numetė ant 
prausyklės šalia jo. 

Jis pagriebė laišką ir išlankstė lapus tikrindamas, ar tas. Iš- 
vydus sulaužytą antspaudą ir pažįstamą tvarkingą, tvirtą Dženės 
rašyseną, jį ir pyktis užplūdo, ir širdis atlėgo. 

- Na? - Skaitymą nutraukė nekantrus Džinivos balsas. - Pa- 
dėk laišką ir eikš, Džeimi. Aš pasiruošusi. 

Ji sėdėjo ant lovos rankomis apsivijusi kelius. 

Jis įsitempė ir virš lapų įbedė į ją labai šaltą mėlynų akių 
žvilgsnį. 

— Tuo vardu manęs nevadinkit, - įspėjo. 

Ji dar labiau kilstelėjo smailą smakrą ir išpešiotus antakius. 

— Kodėl? Juk toks tavo vardas? Sesuo tave taip vadina. 

Valandėlę pasvarstęs, jis tyčia padėjo laišką į šalį ir nulenkė 
galvą prie kelnių raštelių. 

— Deramai jus aptarnausiu, - tarė žiūrėdamas į savo krutan- 
čius pirštus, - iš pagarbos sau, kaip vyrui, ir jums, kaip moteriai. 

Bet, - jis pakėlė galvą ir nuvėrė ją primerktomis mėlynomis aki- 
mis, - atsivariusi mane į lovą grasinimais mano šeimai, neminė- 
site mano vardo, kurį davė ji. 

Jis stovėjo nejudėdamas, įsmeigęs į ją žvilgsnį. Galų gale Dži- 
niva vos linktelėjo ir nudūrė akis į antklodę. Tada pirštu per- 
braukė per jos raštą. 

- O kaip turiu į tave kreiptis? - tyliai paklausė. - Juk negaliu 
vadinti Makenziu! 

Žiūrint į ją, jo burnos kampučiai šiek tiek kilstelėjo. Susigū- 
žusi ir rankomis apglėbusi kelius, ji atrodė labai maža. Džiniva 
nunarino galvą. Jis atsiduso. 

- Vadinkit mane Aleksu. Toks taip pat mano vardas. 

Ji tylėdama linktelėjo. Plaukų sruogos užkrito ant veido, 
bet jis pamatė trumpai sužibant akis, kai ji pažvelgė pro plaukų 
užuolaidą. 

- Gerai, - kimiai tarė jis. - Galit į mane Žiūrėti. 

Jis nusitraukė atraišiotas kelnes, o su jomis ir kojines. Jas iš- 
kratęs, tvarkingai padėjo ant kėdės ir ėmė segiotis marškinius, 
jusdamas jos žvilgsnį, vis dar drovų, bet tiesų. Prieš nusirengda- 
mas jis pasirūpino atsisukti, gailėdamas jos, kad nepamatytų jo 
nugaros. 

— Ak! 

Šūksnis buvo tylus, bet to pakako, ir jis liovėsi rengęsis. 

- Kas nors ne taip? 

— Ne... tik aš nesitikėjau... 

Plaukai vėl nuslydo į priekį, tačiau jis spėjo pastebėti išdavi- 
kiškai nuraudusius skruostus. 

— Nesat regėjusi nuogo vyro? - spėjo jis. 

Žvilganti ruda galva palingavo pirmyn atgal. 

— Nee, - abejodama išsigynė. - Mačiau, tik... tai nebuvo... 

— Na, dažniausiai taip nebūna, - ramiai pasakė jis, sėsdama- 
sis ant lovos šalia jos. - Bet suprantat, jei kas ketina mylėtis, taip 
turi būti. 

- Suprantu. - Bet ją vis tiek kamavo abejonės. 

Jis šyptelėjo, norėdamas ją nuraminti. 

— Nesijaudinkit. Jis nebepadidės. Ir nedarys nieko keista, jei 
panorėsit jį paliesti. 

Bent jis vylėsi, kad nedarys. Nuogas atsidūręs taip arti pus- 
nuogės merginos, jis visiškai nebesitvardė. Vargšei išdavikei jo 
anatomijai buvo nė motais, kad mergina - savanaudė šantažuo- 
toja kalė. Galbūt, laimė, ji jau jo nebenori, nes susigūžusi kiek 
pasislinko prie sienos, nors nenuleido nuo jo akių. Jis neryžtin- 
gai pasitrynė smakrą. 

- Kiek jūs... na, ar numanot, kaip tai daroma? 

Jos žvilgsnis buvo giedras ir tiesus, tik skruostai nukaitę. 

- Gal panašiai kaip arkliai daro? 

Jis linktelėjo, bet jį nuvėrė aštrus skausmas prisiminus savo 
vestuvių naktį, kai ir jis taip manė. 

- Kažkas panašaus, - atsikrenkštė. - Tik lėčiau. Švelniau, - 
pridūrė, matydamas išgąstingą jos žvilgsnį. 

- Ak, tada gerai. Auklė ir tarnaitės vis pasakodavo apie... vy- 
rus ir, hm, santuoką, ir... rodydavosi gana baugu. - Ji sunkiai nu- 
rijo seilę. - A-ar labai skaudės? - Ūmai pakėlė galvą ir pažvelgė 
jam į akis. - Neprieštarausiu, jei skaudės, - drąsiai pasakė, - tik 
norėčiau žinoti, ko tikėtis. 

Jis netikėtai pajuto jai nedidelę simpatiją. Gal ji išpaikinta, 
savanaudė ir nerūpestinga, tačiau bent su charakteriu. Drąsa - 
neprasta savybė. 

— Manau, ne, - atsakė jis. - Jei neskubėdamas jus paruošiu 
(jei galėsi neskubėti, pataisė jo protas), neskaudės labiau nei 
žnybtelėjus. 

Jis ištiesė ranką ir sugnybo jos dilbio odą. Ji pašoko ir pasi- 
trynė tą vietą, bet nusišypsojo. 

— Tai iškęsiu. 

— Bet taip bus tik pirmą kartą, - nuramino ją. - Kitą sykį 
bus geriau. 

Ji linktelėjo, paskui, kiek padelsusi, pasislinko prie jo, nedrą- 
siai ištiesdama pirštą. 

— Ar galiu tave paliesti? 

Šįkart jis iš tikrųjų nusijuokė, nors greitai užgniaužė juoką. 

— Man regis, turėsit, miledi, jei darysiu, ko prašot. 

Jos ranka pamažu nuslydo per jo ranką, taip švelniai, kad 
nuo prisilietimo kuteno, ir jo oda pašiurpo. Didėjant pasitikėji- 
mui savimi, jos ranka suėmė jo dilbį, matuodama apimtį. 

— Tu... stambokas. 

Jis nusišypsojo, bet nekrutėjo, leisdamas jai tyrinėti jo kūną 
tiek, kiek ji geis. Pilvo raumenys įsitempė, kai ji paglostė šlaunį 
ir išdrįso perbraukti per sėdmens linkį. Jos pirštai pasiekė po- 
sūkį, gumbuotą randą, kuris ėjo per visą kairę šlaunį, bet staiga 
stabtelėjo. 

— Nieko baisaus, - nuramino ją. - Jau nebeskauda. 

Ji neatsakė, tačiau dviem pirštais lėtai, stengdamasi nespaus- 
ti, nubraukė per randą. 

Ieškančios rankos, vis įžūlėdamos, nuslydo plačių jo pečių 
apvalumais, paskui nugara žemyn —- ir ūmai sustojo. Jis užsi- 
merkė ir laukė, sekdamas jos judesius pagal svorio pokyčius ant 
čiužinio. Ji tylomis sukrutėjo už jo. Paskui pasigirdo atodūsis su 
virpuliu, ir rankos vėl švelniai palietė sužalotą jo nugarą. 

- Ir tu neišsigandai, kai pasakiau, kad nuplaksiu tave? 

Jos balsas buvo keistai kimus, bet jis neatsimerkė, buvo 
ramus. 

- Ne, - atsakė. - Daugiau nieko nebebijau. 

Iš tiesų jis jau buvo pradėjęs bijoti, kad, atėjus laikui, nebega- 
lės susitvardyti ir elgtis su ja švelniai, kaip reikėjo. Iš tos reikmės 
jam skaudėjo kapšelį, o smilkiniuose pašėlusiai tvinkčiojo širdis. 

Ji nuslydo nuo lovos ir atsistojo prieš jį. Jis pakilo taip staiga, 
kad ji išsigandusi žengtelėjo atgal, bet jis uždėjo rankas jai ant 
pečių. 

— Ar galiu paliesti jus, mano ponia? 

Žodžiai buvo erzinantys, bet prisilietimas ne. Ji linktelėjo, ne- 
galėdama kalbėti, nes jai buvo užėmę žadą. Jo rankos apsivijo ją. 

Jis nekrutėdamas glaudė merginą prie krūtinės, kol jos kvė- 
pavimas sulėtėjo. Jame pačiame virė nepaprastas jausmų mišinys. 
Dar niekada nebuvo glėbyje laikęs moters, kurios nemylėjo, o čia 
nebuvo jokios meilės, ir negalėjo būti, pačios merginos labui. Jis 

juto švelnumą jos jaunystei, buvo gaila jos, pakliuvusios į tokią 
padėtį. Pyko, kad mergina juo manipuliuoja, ir būgštavo, kad nu- 
sikaltimas, kurį ketina įvykdyti, yra sunkus. Bet viską nustelbė 
baisus geismas, reikmė, įsikibusi į gyvybiškai svarbius jo organus 
ir verčianti gėdytis savo vyriškumo, nors jis ir suvokė jo galią. Ne- 
kęsdamas savęs, jis palenkė galvą ir rankomis suėmė jos veidą. 

Pabučiavo ją švelniai, trumpai, paskui ilgėliau. Ji suvirpėjo, 
kai jo rankos atrišo naktinių marškinių kaspiną ir nusmaukė 
juos nuo pečių. Tada ją kilstelėjo ir paguldė ant lovos. 

Atsigulęs šalia, viena ranka atsargiai ją laikė, o kita ėmė gla- 
monėti krūtis, iš pradžių vieną, paskui kitą, palaikė suėmęs, kad 
ji, kaip ir jis, pajustų jų svorį ir šilumą. 

- Vyras turi pagerbti jūsų kūną, - tyliai tarė, sustandindamas 
spenelius švelniais sukamaisiais prisilietimais. - Nes jūs graži, ir 
tai yra jūsų teisė. 

Ji atsiduso vos aiktelėdama ir atsipalaidavo nuo jo lytėjimo. 
Jis neskubėjo, darbavosi kaip įmanydamas lėčiau, glostė, bučiavo, 
pamažu švelniai ją visą glamonėjo. Šitoji mergina jam nepatiko, 
jis nenorėjo čia būti, nenorėjo šito daryti, bet jau buvo praėję 
daugiau nei treji metai, kai paskutinįkart lietė moterį. 

Mėgino suprasti, kada ji gali būti labiausiai pasiruošusi, bet, 
po galais, kaip tą suvoks? Ji buvo išraudusi, dūsavo, bet tik gulėjo 
kaip porceliano lėlė parodoje. Prakeikimas, negi mergina nepa- 
kiš jam jokios užuominos? 

Drebančia ranka jis persibraukė per plaukus slopindamas už- 
plūdusius jausmus, kurie kėlė sąmyšį, pulsavo juo sulig kiekvienu 
širdies dūžiu. Buvo piktas, išsigandęs ir labai susijaudinęs, tačiau 
dabar iš šių jausmų buvo maža naudos. Jis užsimerkė, giliai įkvė- 
pė, mėgindamas nusiraminti, stengdamasis būti švelnus. 

Ne, žinoma, ji jam nieko neparodys, juk dar nėra pažinusi 
vyro. Privertė jį čia ateiti, bet paliko jam visa kam vadovauti, 
bjauriai, nepageidaujamai, neleistinai juo pasikliaudama! 

Jis švelniai paglostė merginai tarpušlaunį. Šlaunų ji nepra- 
skyrė, bet ir nesipriešino. Buvo truputį sudrėkusi. Gal dabar pats 
metas? 

- Gerai, - sumurmėjo jis. - Nejudėk, mo chridhe. 

Niurnėdamas ir vildamasis, kad tas niurnesys skamba kaip 
raminimas, užgulė ją ir keliu praskėtė kojas. Pajutęs, kad nuo jo 
kūno, slegiančio ją, šilumos ir varpos prisilietimo ji vos krūpte- 
lėjo, panardino rankas jai į plaukus, kad nekrutėtų, vis dar tyliai 
murmėdamas žodžius geilų kalba. 

Per miglą pagalvojo, kad gerai, jog šneka ta kalba, nes pats 
visai nebepaisė, ką sako. Mažos kietos jos krūtys buvo įsirėmu- 
sios jam į krūtinę. 

- Mo nighean*, - burbtelėjo jis. 

- Luktelėk, - paprašė Džiniva. - Galbūt... 

Nuo pastangų susitvardyti jam svaigo galva, bet jis tai darė 
lėtai, vidun braudamasis vos po mažiausią colio dalelę. 

— Aai! - šūktelėjo Džiniva. Jos akys išsiplėtė. 

— Aha, - pratarė jis ir stumtelėjo kiek giliau. 

- Liaukis! Jis per didelis! Ištrauk jį. 

Apimta panikos, Džiniva ėmė blaškytis po juo. Prisispaudu- 
sios prie jo krūtinės krūtys spurdėjo, trynėsi, ir nuo tokio neti- 
kėto pojūčio jo speneliai pasistojo kaip smaigaliai. 

Jai priešinantis, jis turėjo jėga pabaigti tai, ką iš pradžių mė- 
gino padaryti švelniai. Apdujęs grūmėsi, stengdamasis išlaikyti 
ją po savimi ir ieškodamas žodžių, kurie ją nuramintų. 

- Bet... - pratarė jis. 

— Liaukis! 

- Aš... 

- Ištrauk jį lauk! - suriko ji. 

Jis viena ranka uždengė jai burną ir pasakė tik vieną rišlų 
žodį, koks šovė į galvą. 

— Ne, - įsakmiai atšovė ir pasistūmėjo toliau. 

Pro jo pirštus prasiveržė ne šūksnis, o duslus „Eep!“ Džinivos 
akys buvo didžiulės, apvalios, bet sausos. 

Kas pradėta, reikia baigti. Šis posakis kvailai klaidžiojo jam 
galvoje, keldamas tik padriko nerimo maišatį ir skubos jausmą 


* Mano mergaite (geilų k.). 


SVETIMŠALĖ + SUGRĮŽIMAS 235 


tarp jųdviejų. Dabar jis tegalėjo daryti tik viena - tą ir darė. Jo 
kūnas negailestingai užgrobė valdžią, kai pagavo nenumaldomą 
pagoniško džiaugsmo ritmą. 

Dar keli dūriai, ir jį užliejo banga, nuvilnijo stuburu, prasi- 
veržė lyg mūša, plakanti uolas, ir nušlavė paskutines sąmoningos 
minties nuotrupas, prikibusias prie proto likučių it kokie polipai. 

Po valandėlės jis atitoko, gulėdamas ant šono, garsiai ir lė- 
tai ausyse aidint širdies dūžiams. Praplėšęs akies voką, išvydo 
tviskant lempos šviesoje rausvą odą. Jis turi suprasti, ar jai labai 
skaudėjo, bet, o Dieve, tik ne šią minutę. Jis vėl užsimerkė ir tik 
kvėpavo. | 

- Ką... ką tu galvoji? - Jos balsas buvo neryžtingas, kiek su- 
krėstas, bet ne isteriškas. 

Būdamas taip sukrėstas, kad net nepastebėjo klausimo ab- 
surdiškumo, jis pasakė tiesą: 

— Svarsčiau, kodėl, po paraliais, vyrai geidžia sugulti su ne- 
kaltomis mergelėmis. 

Ilgai buvo tylu, paskui ji virpėdama įkvėpė oro. 

- Atleisk, - tyliai tarė. - Nežinojau, kad skaudės ir tau. 

Jo akys išsipūtė iš nuostabos, ir jis, pasirėmęs ant alkūnės, 
pamatė, kad ji žiūri kaip išgąsdinta elnio jauniklė. Veidas buvo 
išblyškęs, ji apsilaižė išdžiūvusias lūpas. 

— Skaudės man? - dar paklausė apstulbęs. - Man neskaudėjo. 

- Bet... - Ji susiraukė, akimis keliaudama per visą jo kūną, — 
maniau, turi skaudėti. Tu padarei baisiausią miną, tarsi tau siau- 
bingai skaudėtų, ir... dejavai kaip... 

— Na, taip, - jis skubiai nutraukė Džinivą, kol ta nespėjo pa- 
pilti daugiau nepagražintų pastabų apie jo elgesį. - Aš nenorė- 
jau... Turiu galvoj... taip elgiasi vyrai... tai darydami, - neryžtin- 
gai pabaigė. 

Atitokus iš sukrėtimo, jai pabudo smalsumas. 

— Ar visi vyrai taip elgiasi tuo... metu? 

— Iš kur turėčiau... - suirzęs pradėjo sakyti jis, paskui su- 
virpėjęs nutilo, nes iš tikrųjų nežinojo, ką atsakyti į tokį klausi- 
mą. - Taip, - trumpai tarė. Tada atsisėdo ir nuo kaktos nusibrau- 

kė plaukus. - Vyrai - šlykštūs, siaubingi žvėrys, kaip tau ir sakė 
auklė. Ar labai skaudėjo? 

— Nelabai, - neryžtingai atsakė ji ir bandydama pakrutino 
kojas. - Skaudėjo, bet trumpai, kaip ir sakei, o dabar taip nebe- 
skauda. 

Jis su palengvėjimu atsiduso pamatęs, kad ji kraujuoja, bet dėmė 
ant rankšluosčio nedidelė, be to, jai, regis, tikrai nebeskaudėjo. Ji 
nedrąsiai įkišo ranką į tarpkojį ir nutaisė pasišlykštėjusį veidą. 

— Aak! Ten viskas bjauriai lipnu. 

Jam į veidą kraujas plūstelėjo ir iš pasipiktinimo, ir iš su- 
mišimo. 

- Štai, - sumurmėjo ir ištiesė ranką prie rankšluosčio ant 
prausyklės. 

Ji nepaėmė rankšluosčio, bet praskėtė kojas ir truputį išrietė 
nugarą, aiškiai tikėdamasi, kad jis pasirūpins ta bėda. Jam labai 
knietėjo sukimšti tą rankšluostį jai gerklėn, bet metęs žvilgsnį 
į prausyklę, kur gulėjo jo laiškas, susitvardė. Juk pagaliau būta 
sandėrio, ir ji laikėsi žodžio. 

Paniuręs suvilgė rankšluostį ir ėmė ją šluostyti, bet tai, kad ji 
šitaip juo pasikliovė, keistai jaudino. Patarnavo jai gana švelniai 
ir galų gale susizgribo įsodinąs bučinį į glotnų pilvo linkį. 

— Na štai. 

— Ačiū, - padėkojo ji. 

Nedrąsiai pakrutinusi klubus, ištiesė ranką, norėdama jį pa- 
liesti. Jis nejudėjo, leisdamas jos pirštams braukti per krūtinę ir 
žaisti su giliu bambos įdubimu. Švelnūs piršteliai greitai nuslydo 
žemyn. 

— Sakei... kitą kartą bus geriau, —- sušnabždėjo. 

Jis užsimerkė ir giliai įkvėpė. Iki aušros dar daug laiko. 

- Tikiuosi, taip, - tarė jis ir dar sykį išsitiesė šalia jos. 


= 


— Dže... Aleksai? 
Jam atrodė, kad yra kažkuo apsvaigintas, ir atsakė jai tik su- 
kaupęs visas pastangas: 

— Ką, miledi? 

Jos rankos apsivijo jo kaklą, ir ji padėjo galvą jo peties linky- 
je, šiltai kvėpuodama jam į krūtinę. 

- Myliu tave, Aleksai. 

Jis sunkiai pasikėlė tiek, kad galėtų atplėšti ją nuo savęs. 
Sugriebęs už pečių, pažvelgė į pilkas akis, švelnias tarsi elnio 
patelės. 

— Ne, - tyliai pasakė purtydamas galvą. - Tai trečioji taisyklė. 
Ne daugiau kaip viena naktis. Nevadinkit manęs pirmuoju var- 
du. Ir neįsimylėkit manęs. 

Pilkos akys kiek sudrėko. 

- Bet jeigu aš negaliu kitaip? 

- Tai, ką dabar jaučiat, nėra meilė. - Jis vylėsi, kad neklysta, 
dėl savęs ir dėl jos. - Tai tik geismas, kurį pažadinau jūsų kūne. 
Jis stiprus, geras, bet tai ne meilė. 

- O kuo skiriasi geismas nuo meilės? 

Jis rankomis smarkiai pasitrynė veidą. Šita bus filosofė, iro- 
niškai pagalvojo. Prieš atsakydamas giliai įkvėpė ir iškvėpė. 

— Na, meilė būna tik vienam žmogui. Tai, ką pajutot su ma- 
nimi, galėsit patirti ir su kitu vyru. Tai nieko ypatinga. | 

Tik vienam žmogui. Jis ryžtingai nuvijo šalin mintis apie 
Klerę ir pavargęs palinko prie darbo. 


=— 


Kai sunkiai nušoko ant žemės gėlių lysvėje, jam buvo vis tiek, 
kad sutrypė keletą gležnų augalėlių. Jį nukrėtė šiurpulys. Ši va- 
landa prieš aušrą buvo ne tik tamsiausia, bet ir šalčiausia, ir jo 
kūnas labai priešinosi, kai turėjc keltis iš minkšto šilto guolio ir 
nerti į žvarbią juodumą, nuo ledinio vėjo saugomas tik plonų 
marškinių ir kelnių. 

Džeimis prisiminė įkaitusį, rausvą skruosto apvalumą, kurio 
pabučiuoti pasilenkė prieš išeidamas. Rankose pajuto šiltas jos 
kūno formas, ir nuo tokių prisiminimų pirštai susirietė, net kai 
jis grabaliojo tamsoje dar tamsesnes akmenines arklidžių sienas. 
Buvo labai išsekęs, todėl reikėjo nepaprastos įstangos pasitempti 

į viršų ir perlipti. Bet jis negalėjo rizikuoti ir nerti pro vartus, nes 
jų girgždesys būtų pažadinęs Hjuzą, vyriausiąjį arklininką. 

Jis apgraibomis persėlino per vidinį kiemą, prigrūstą ve- 
žimų ir ryšulių, paruoštų ledi Džinivos kelionei į sutuoktinio 
namus po vestuvių kitą ketvirtadienį. Galop pastūmė arklidės 
duris ir kopėčiomis užsikeberiojo į savo palėpę. Atsigulęs ant 
labai šaltų šiaudų, užsitraukė vienintelę antklodę, jausdamasis 
visiškai tuščias. 


15 


Nelaimingas atsitikimas 


Helvoteris 
1758 m. sausis 


KAIP GANA ĮPRASTA tuo metų laiku, oras buvo niūrus ir 
audringas, kai į Helvoterį atskriejo žinia. Buvo nutarta popiet 
nemankštinti arklių, nes pylė liūtis, ir gyvuliai jaukiai glaudėsi 
arklidėse apačioj. Ausiai malonus ramus čiaumojimas ir šnarpš- 
timas buvo girdėti palėpėje, kurioje patogiame, šienu išklotame 
guolyje buvo pusiausėda įsitaisęs Džeimis Freizeris, ant krūtinės 
parėmęs atverstą knygą. 

Tai buvo viena iš kelių knygų, kurias jis pasiskolino iš dvaro 
valdytojo pono Grivso. Ji įtraukė, nors dėl menkos šviesos, kuri 
skverbėsi pro pelėdų plyšius pakraigėje, buvo sunku skaityti. 


Mano lūpos, kurias jam atkišau, kad negalėtų išsisukti nepa- 
bučiavęs, prisispaudė, įsisiurbė ir padrąsino jį. Akis nukreipusi į 
tą jo drabužio dalį, po kuria glūdėjo ypatingas malonumų įrankis, 
ten aiškiai išvydau iškilumą ir krusčiojimą; dabar, taip toli pažen- 
gusi, nebūčiau įstengusi sustoti tokiame gražiame kelyje, ir, žino- 
ma, daugiau negalėdama tvardytis ar tverti lėtesnio skaistuoliško 
jo drovumo vyksmo, uždėjau ranką jam ant šlaunų ir braukdama 
žemyn per vieną jų mačiau ir jutau stangrų, tvirtą jo kūną, kurį 
buvo taip įkalinusios kelnės, kad mano pirštai negalėjo prisikasti.* 


— Ak, nejaugi? - skeptiškai saumurmėjo Džeimis. Jis kilstelėjo 
antakius ir pasivertė ant šieno. Be abejo, žinojo, kad esama tokių 


* Johno Clelando „Fanė Hil, arba Malonumų moters atsiminimai“ (1749). 

knygų, bet iki šiol nebuvo skaitęs nieko panašaus, nes Lalibroche 
knygas užsakinėdavo Dženė. Čia reikėjo įtempti kitokias proti- 
nes galias nei skaitant ponų Defo ar Fildingo romanus, bet jis 
nevengė įvairovės. 


Regėdama milžinišką jo daiktą vėl susigūžiau; bet negalėjau 
žiūrėti į jį ir nesimėgauti, net išdrįsau paliesti, tą visą jo ilgį, tą at- 
gijusią dramblio kaulo platybę! Tobulai sukurtą ir išdailintą, įspū- 
dingą standumą, aptemptą oda. Jo glotnumas ir aksominis švelnu- 
mas būtų galėjęs varžytis su švelniausia mūsų lytim, o nepaprastą 
baltumą labai paryškino juodų garbanotų plaukų želmenys prie 
pašaknių. Plati ir melsva galvutė ir išsirangiusios mėlynos venos 
kūrė labiausiai stulbinantį piešinių ir spalvų derinį. Trumpai ta- 
riant, tai buvo daiktas iš visos gamtos, keliantis siaubą ir teikiantis 
malonumą! 


Džeimis nudūrė akis sau į tarpkojį ir prunkštelėjo, bet greitai 
pervertė puslapį, o lauke trenkęs griaustinis beveik nepatraukė jo 
dėmesio. Jis buvo taip įnikęs į knygą, kad iš pradžių neišgirdo apa- 
čioje kilusio triukšmo, be to, balsus užgožė per kelias pėdas virš 
galvos smarkiai pliaupiantis ir į lentjuostes barbenantis lietus. 

— Makenzi! - pasikartojęs griausmingas šūksnis galų gale pa- 
siekė sąmonę, ir jis pašoko ant kojų, tada greitosiomis tvarkyda- 
masis drabužius puolė prie kopėčių. 

— Aš. 

Jis iškišo galvą iš už palėpės krašto ir išvydo Hjuzą, kuris jau 
žiojosi vėl suriaumoti. 

— Ak, štai kur tu. 

Hjuzas užsičiaupė ir, pamojęs gumbuota ranka, susiraukė. 
Drėgnu oru Hjuzą kamuodavo sausgėla. Jis laimingai išsisuko nuo 
audros, jaukiai tūnodamas kambarėlyje šalia maisto sandėlio, kur 
stovėjo lova ir ąsotis nevalyto spirito. Jo tvaikas buvo juntamas net 
palėpėje ir itin sustiprėjo, Džeimiui nulipus kopėčiomis. 

— Padėsi paruošti karietą ir nuvežti lordą Danseinį ir ledi 
Izabelę pas Elesmerą, - pasakė Hjuzas, vos Džeimio kojos palietė 
akmenines arklidės plokštes. 

Senis pavojingai svirduliavo, tyliai žagsėdamas. 

— Dabar? Ar tau, žmogau, ne visi namie? O gal kad esi girtas? 

Džeimis žvilgtelėjo į praviras pusdures Hjuzui už nugaros. 
Už jų kabojo nepaliaujamai pilančio lietaus marška. Jam bežiū- 
rint, dangų už jos nutvieskė žaibas, išryškinantis tolumoje dunk- 
sančio kalno siluetą. Kaip staiga blykstelėjo, taip ūmai ir užgeso, 
Džeimio tinklainėje palikdamas pėdsaką. Jis papurtė galvą, kad 
vaizdas išsisklaidytų, ir tada pamatė vežiką Džefrizą, žirgliojan- 
tį per kiemą nulenkta galva, stipriai susisupusį į apsiaustą nuo 
galingo vėjo ir vandens siausmo. Vadinasi, tai ne vien tik girto 
Hjuzo įgeidis. 

- Reikia padėti Džefrizui prie arklių! 

Hjuzas turėjo pasilenkti arčiau ir sušukti, kad Džeimis išgirs- 
tų per audros ūžesį. Čia pat tvokstelėjęs gryno alkoholio dvokas 
rietė nosį. 

— Bet kodėl? Ko gi lordas Danseinis turi važiuoti... ak, po 
velnių! 

Vyriausiojo arklininko akys buvo užraudusios ir apsiblausu- 
sios, taigi beprasmiška bandyti ką nors iš jo išgauti. Pasibjaurėjęs 
Džeimis prasibrovė pro jį ir užlipo kopėčiomis, DE 2BEE koją 
"ant kas antro skersinio. 

Sugaišo valandėlę supdamasis į nubrizgusį apsiaustą, dar va- 
landėlę, kol pakišo po šienu knygą, - jauni arklininkai nebuvo 
nuosavybės gerbėjai, - ir vėl nusliuogęs kopėčiomis žemyn nėrė 
į riaumojančią audrą. 


e 


Kelionė buvo pragariška. Tarpeklyje ūžavo vėjas, talžydamas 
didžiulę karietą ir kiekvieną akimirką grasindamas ją apversti. 
Sėdint aukštai, šalia Džefrizo, apsiaustas prastai saugojo nuo 
smarkaus lietaus, o dar mažiau iš jo būdavo naudos, kai reikė- 
davo - ir reikėdavo, regis, kas kelias minutes - nusikeberioti nuo 
pasostės. Tada kišdavo petį po ratu ir plėšdavo apgailėtiną grioz- 
dą iš klampynės duobėje, pilnoje purvo. 

Tačiau Džeimis beveik nepaisė nepatogumų, labiausiai jam 
rūpėjo kelionės priežastys. Juk negalėjo būti daug tokios skubos 

reikalų, kurie priverstų seną žmogų lordą Danseinį išsiruošti iš 
namų šitokią dieną, ką jau kalbėti apie provėžuotą kelią pas Ele- 
smerą. Iš Elesmero atskriejo kažkokia žinia, kuri tegalėjo būti tik 
apie ledi Džinivą ar jos vaikelį. 

Išgirdęs tarnus liežuvaujant, kad ledi Džiniva gimdys sau- 
sį, greitai suskaičiavo, tada dar sykį pakeiksnojo Džinivą Dan- 
seini ir paskubomis sukalbėjo maldelę, kad gimdymas baigtųsi 
laimingai. Nuo tada kaip įmanydamas stengėsi mintis apie tai 
vyti šalin. Jis buvo su ja sugulęs likus vos trims dienoms iki jos 
vestuvių, taigi dėl to kūdikio nebuvo visai tikras. 

Prieš savaitę ledi Danseini išvyko pabūti su dukterimi. Ji kas- 
dien atsiųsdavo į namus pasiuntinį, kad atvežtų galybę daiktų, 
kuriuos pamiršo pasiimti ir kurių tučtuojau prireikė, bet atvykė- 
lis kas sykį pasirodęs Helvoteryje pranešdavo: „Deja, jokių nau- 
jienų.“ Dabar naujienų buvo, ir tikrai blogų. 

Po paskutinių grumtynių su purvu sliūkindamas į karietos 
priekį, jis pamatė ledi Izabelės galvą, kyšančią iš po žėručio sky- 
do, pridengiančio langą. 

— Ak, Makenzi! - šūktelėjo ji iš baimės ir nuovargio persi- 
kreipusiu veidu. - Prašau pasakyti, ar dar toli. 

Jis pasilenkė arčiau ir sušuko jai į ausį, perrėkdamas griovių 
abipus kelio gurgėjimą ir šniokštimą. 

- Pasak Džefrizo, miledi, keturios mylios! Liko gal dvi va- 
landos kelio, 

Jeigu ta sumauta ir prakeikta karieta neapsivers ir nenublokš 
nelaimėlių keliautojų nuo Ašneso tilto į Vatendlato ežerą, tyliai 
pridūrė sau. 

Izabelė linktelėdama padėkojo ir nuleido langą, bet jis spė- 
jo pastebėti, kad jos skruostai drėgni ir nuo ašarų, ne tik nuo 
lietaus. Nerimo gyvatė, apsivijusi širdį, nuvinguriavo žemiau ir 
susiraizgė viduriuose. 

Tik beveik po trijų valandų karieta įgirgždėjo į Elesmero kie- 
mą. Lordas Danseinis nedelsdamas iššoko laukan ir tik stabtelėjęs, 
kad jaunesnioji duktė galėtų įsikibti į parankę, puolė į namą. 

Per kitą valandą buvo iškinkyti ir nuvalyti arkliai, nuo karie- 
tos ratų nuplautas prilipęs purvas ir viskas sunešta į Elesmero 

arklides. Sustirę iš šalčio, nuvargę ir alkani Džeimis su Džefrizu 
patraukė ieškoti prieglobsčio ir valgio į Elesmero virtuvę. 

— Vargšeliai, tokie sušalę, kad net mėlyni, - užjautė virėja. - 
Sėskitės va šičia, 0 aš tučtuojau atnešiu jums šiltą kąsnelį. 

Toji liesa ryškių bruožų moteriškė, kurios stotas anaiptol ne- 
panėšėjo į virėjos, netrukus prieš juos padėjo didžiulės gardžios 
kiaušinienės, o šalia - gausiai duonos, sviesto ir puodynėlę uo- 
gienės. 

— Neblogai, labai neblogai, - pagyrė Džefrizas, mesdamas 
džiugų žvilgsnį į vaišes. Tada mirktelėjo virėjai. - Ar visa tai ne- 
nuslystų lengviau su lašeliu to, kas pateptų kelią, ką? Mieloji, iš 
jūsų veido atrodo, kad tikriausiai pagailėsit dviejų vargšų beveik 
sustirusių bernužėlių? 

Ar pagelbėjo airio gebėjimas įtikinti, ar varvantys, garuo- 
jantys jų drabužiai, bet argumentas paveikė, ir šalia pipirmalės 
atsirado butelis brendžio, skirto kepiniams. Džefrizas įsipylė ne- 
menką šlaką ir tuojau pat čepsėdamas išmaukė. 

- O, jau geriau! Štai, berniuk. - Jis padavė butelį Džeimiui, 
tada patogiai įsitaisė užkąsti ir paplepėti su tarnaitėmis. - Na, ir 
kas čia dedasi? Ar jau gimė kūdikis? 

- O taip, aną naktį! - tuoj pat atsiliepė virtuvės darbinin- 
kė. - Nemiegojom kiaurą naktį, atvažiavo daktaras, tai reikėjo 
švarių paklodžių ir rankšluosčių, visi namai buvo ant kojų. Bet 
galop sulaukėm vaikelio! 

- Taigi, - įsiterpė virėja, rūsčiai raukydamasi. - Laukia daug 
darbo, todėl nėra kada plepėti. Drožk, Mere Ana, į kabinetą pa- 
siteiraut, gal jo šviesybei reikia ko nors atnešti. 

Džeimis duonos rieke dažydamas lėkštę pastebėjo, kad tarnai- 
tė, toli gražu nesumišusi dėl priekaištų, skubiai išlėkė, todėl padarė 
išvadą, kad kabinete tikriausiai vyksta kažkas labai įdomaus. 

Virėja, kuriai dabar teko visas auditorijos dėmesys, paleido 
liežuvį, pasibranginusi tik dėl akių. 

- Na, prasidėjo prieš kelis mėnesius, kai atsikišo ledi Džini- 
vos, tos vargšelės, pilvas. Jo šviesybė elgėsi su ja kuo švelniausiai 
nuo pat vestuvių, bet jai vis būdavo negana. Visko, ko ji įsigeis- 

davo, ponas užsakydavo iš Lunono, vis klausinėdavo, ar jai nešal- 
ta, ar valgo, ko nori, - taip ją mylėjo, tas jo šviesybė. Bet paskui, 
kai paaiškėjo, kad ji nėščia!.. 

Virėja nutilo, mat prireikė grėsmingai perkreipti veidą. 

Džeimiui labai knietėjo sužinoti apie kūdikį: kas gimė ir ar 
sveikas. Bet paskubinti moters, regis, buvo neįmanoma, todėl jis 
nutaisė susidomėjusią miną ir skatinamai palinko į priekį. 

- Kad užriks, kad uždundės! - išdrožė virėja ir nusiminusi 
vaizdingai iškėlė rankas. — Jis šaukė, ji verkė, abu trypė kojomis, 
trankė durimis, jis plūdo ją visokiais žodžiais, kurių nederėtų 
tarti net arklidės kieme, - taip ir pasakiau Merei Anai, kai ji man 
viską išklojo... 

— Jo šviesybė nesidžiaugė dėl vaikelio? - įsiterpė Džeimis. 

Kiaušinienė sušoko į kietą gumulą po krūtinkauliu. Jis gurkš- 
telėjo brendžio, vildamasis, kad nustums jį. 

Virėja sužiuro į jį šviesiomis paukštiškomis akutėmis ir pakė- 
lė antakį, pripažindama, kad jis labai nuovokus. 

— Juk atrodo, kad turėjo apsidžiaugt, ar ne? Bet ne, kur tau! 
Toli gražu, - pabrėždama pridūrė. 

— Kodėl? - paklausė Džefrizas, bet nelabai susidomėjęs. 

- Jis pasakė, - virėja pritildė balsą iš baimingos pagarbos 
skandalingai žiniai, - kad tas vaikas ne jo! 

Džefrizas, maukdamas antrą stiklą, niekinamai suprunkštė 
iš smagumo. 

— Senas ožys su jaunikle? Man regis, to ir reikėjo tikėtis, bet, 
po paraliais, iš kur jo šviesybei žinot, kieno iš tikro tas pavai- 
nikis? Juk galėtų būti tiek pat jo, kiek ir bet kurio kito, ar ne, 
nebent jos šviesybė prasitarė, a? 

Plonos virėjos lūpos išsilenkė nuo linksmos, pagiežingos 
šypsenos. 

— Ai, nesakau, kad šeimininkas žino, kieno vaikas, bet kad ne 
jo - yra vienas būdas jam žinot. 

Džefrizas spoksojo į virėją, atsidrėbęs ant kėdės. 

— Ką? Norit pasakyt, kad jo šviesybė negali? —- Nuo šios pi- 
kantiškos minties nugairintame veide nušvito plati šypsena. 


SVETIMŠALĖ + SUGRĮŽIMAS 245 


Džeimis pajuto, kaip kiaušinienė kyla, ir skubiai dar gurkš- 
telėjo brendžio. 

- Na, ne noriu pasakyt, o esu tikra. - Virėjos burna susičiau- 
pė nenatūralia linija, paskui prasivėrė ir pridūrė: - Kambarinė 
sakė, kad paklodės, kurias ji nuklojo nuo vestuvių nakties lovos, 
buvo tokios pat baltutėlės kaip klojant, štai taip. 

To buvo per daug. Nutraukdamas smagų Džefrizo kikeni- 
mą, Džeimis garsiai trinktelėjo stiklą ant stalo ir šiurkštokai 
paklausė: 

- Ar kūdikis gyvas? 

Virėja su Džefrizu apstulbę įsispitrėjo į jį, bet po valandėlės 
moteriškė atsakydama linktelėjo. 

- O taip, gyvas. Gražutis sveikas berniukas, girdėjau. Ma- 
niau, jau žinot. Mirė taigi motina. 

Nuo šio tiesaus atsakymo virtuvėje stojo tyla. Net Džefrizas 
valandėlę sėdėjo nekrutėdamas, išblaivintas mirties. Tada pasku- 
bomis persižegnojo, sumurmėjo: „Amžiną jai atilsį“ ir išmaukė 
likusį brendį. 

Džeimiui degė gerklė, bet jis nežinojo, ar nuo brendžio, ar 
nuo ašarų. Sukrėtimas ir sielvartas smaugė kaip siūlų kamuolys, 
įgrūstas ryklėn. Šiaip taip iškošė: 

- Kada? 

- Šįryt, - atsakė virėja, liūdnai palinguodama galvą. - Prieš 
viskas gerai. Pasak Merės Anos, ji sėdėjo, laikė glėby mažylį ir 
juokėsi. - Apie tai pagalvojusi, moteris sunkiai atsiduso. - Bet 
apyaušriu ėmė plūsti krauju. Jie vėl pakvietė daktarą, ir tas atlėkė 
kaip galėdamas, bet... 

Ji nutilo su trenksmu atsilapojus durims. Jose išdygo Merė 
Ana, išplėstos jos akys spingsojo iš po kyko. Ji aikčiojo iš susi- 
jaudinimo ir įtampos. 

- Jūsų šeimininkui jūsų reikia! - išpyškino, šaudydama aki- 
mis nuo Džeimio prie vežiko. - Abiejų, tučtuojau, ir, o pone, - 
tarnaitė nurijo seilę, linktelėdama Džefrizui, - jis liepia, dėl Die-. 
vo meilės, atsinešt pistoletus! 

Vežikas su Džeimiu persimetė nustėrusiais žvilgsniais, tada 
Džefrizas pašoko ant kojų ir, išpuolęs laukan, nudūmė arklidžių 
link. Kaip ir daugelis vežikų, jis po sėdyne laikė porą užtaisytų 
pistoletų, jei užpultų pakelės plėšikai. 

Kol ras ginklus, Džefrizas sugaiš kelias minutes ir dar ilgiau 
užtruks, jeigu imsis tikrinti, ar nesudrėko degikliai. Džeimis at- 
sistojo ir griebė susijaudinusią tarnaitę už rankos. 

— Vesk mane į darbo kabinetą, - liepė. - Vesk! 

Vos užlipus laiptais, į tą kabinetą jau būtų jį nuvedę garsiai 
aidintys balsai. Be ceremonijų užėjęs Merei Anai iš priekio, Džei- 
mis stabtelėjo prie durų, svarstydamas, ar jau eiti, ar palaukti 
Džefrizo. 

— Tai jūs turite visiško beširdiško įžūlumo mesti tokius kalti- 
nimušs! - kalbėjo Danseinis, o senas jo balsas drebėjo iš pykčio ir 
sielvarto. - Dar nespėjus lovoje atšalti mano vargšelei! Jūs niek- 
šas ir bailys! Nepakęsiu ir neleisiu, kad kūdikis liktų bent vienai 
nakčiai po jūsų stogu! 

- Tas mažas išpera liks čia! - Elesmero-balsas kimiai gergždė. 
Daugiau ar mažiau patyrusiam stebėtojui būtų buvę aišku, kad 
jo šviesybė daugokai išgėręs. - Nors jis ir benkartas - mano įpė- 
dinis, ir lieka su manimi! Jis nupirktas, už jį sumokėta, ir nors jo 
motina buvo kekšė, bent pagimdė man berniuką. 

- Velniai jus griebtų! - Danseinio balsas buvo paaukštėjęs 
iki tokio šaižumo, kad jau kone spiegė, bet vis tiek jame aiškiai 
skambėjo tūžmastis. - Nupirktas? Jūs... jūs... jūs drįstat manyt... 

- Ne manyt - taip ir yra. - Elesmeras kalbėjo vis dar pri- 
kimęs, bet jau kiek susitvardęs. - Jūs pardavėt man dukterį, ir, 
derėtų pridurti, apgaule, - kandžiai tarė kimus balsas. - Sumo- 
kėjau trisdešimt tūkstančių svarų už skaisčią geros reputacijos 
merginą. Pirmoji sąlyga nebuvo įvykdyta, bet drįstu abejoti ir 
dėl antrosios. | 

Per duris pasigirdo pilamo skysčio kliuksėjimas, o paskui per 
medinį stalviršį brūkštelėjo taurė. 

- Manyčiau, sere, jūs jau piktnaudžiaujate gėrimais, — tarė 
Danseinis. Jo balsas virpėjo nuo akivaizdžių pastangų tvardyti 

jausmus. - Šlykščias užgaules mano dukters tyrumui galiu pa- 
aiškinti tik jūsų apsvaigimu. Kadangi jau taip, pasiimsiu savo 
vaikaitį ir išvažiuosiu. 

— Ak, savo vaikaitį, ar ne? - Pašaipius žodžius Elesmeras tarė 
besipinančiu liežuviu. - Regis, jūs labai įsitikinęs savo dukters 
tyrumu. Bet vaikis tikrai ne jūsų. Ji sakė... 

Jis nutilo, surikęs iš nuostabos, ir tuoj pat pasigirdo trenks- 
mas. Neberizikuodamas ilgiau laukti, Džeimis įsiveržė pro duris 
ir rado Elesmerą su lordu Danseiniu susikibusius ant židinio ki- 
limo, besiridinėjančius pirmyn atgal švarkų ir galūnių maišaly- 
nėje, ir abiem buvo nė motais už jų liepsnojanti ugnis. 

Greitai įvertinęs padėtį, Džeimis pasinaudojo atsiradusia 
spraga ir įsikišo į peštynes - nustvėrė savo šeimininką ir pastatė 
ant kojų. 

- Nurimkit, milorde, - sumurmėjo Danseiniui į ausį, temp- 
damas jį nuo žiopčiojančio Elesmero kūno. O kai Danseinis ėmė 
beprasmiškai grumtis, verždamasis pas priešininką, Džeimis su- 
šnypštė: - Liaukis, senas kvaily! 

Elesmeras buvo beveik tokio pat amžiaus kaip Danseinis, bet 
tvirtesnio stoto, stipresnis ir geresnės sveikatos, nors ir girtas. 

Grafas svirduliuodamas atsistojo susitaršiusia plinkančia gal- 
va, krauju pasruvusiomis akimis smaigstydamas Danseinį. Atga- 
lia ranka nusišluostė seilėtą burną ir patempė stambius pečius. 

— Nedorėli, - vėl sušneko jis. - Griebsi... mane? 

Vis dar gaudydamas kvapą, šoko prie varpelio virvės. 

Buvo visai neaišku, ar lordas Danseinis išsilaikys ant kojų, 
bet nebuvo kada tuo rūpintis. Džeimis paleido šeimininką ir me- 
tėsi prie grabaliojančios Elesmero rankos. 

- Ne, milorde, - kuo pagarbiau paprieštaravo jis. Šiurkščiai 
sučiupęs į glėbį, jėga nutempė stambų grafą per kambarį. - Man 
regis, būtų... neprotinga... įpainioti jūsų... tarnus. - Ir niurnėda- 
mas įstūmė Elesmerą į krėslą. - Verčiau pasėdėkit čia, milorde. 

Džefrizas, abiejose rankose atkišęs po pistoletą, atsargiai 
įslinko į kambarį, jo akys lakstė nuo Elesmero, iš visų jėgų besi- 
stengiančio pakilti iš krėslo gilumos, prie lordo Danseinio, kuris 

stovėjo pavojingai įsitvėręs stalo krašto, senyvas jo veidas buvo 
baltas kaip popierius. 

Džefrizas dirstelėjo į Danseinį, laukdamas nurodymų, bet, 
nė vieno neišgirdęs, nesąmoningai sužiuro į Džeimį. Šis buvo 
didžiai suirzęs: ir kodėl turėtų veltis į tą painiavą? Vis dėlto buvo 
svarbu, kad Helvoterio būrelis kuo skubiau dingtų iš šių namų. 
Jis žengė į priekį ir paėmė Danseinį už parankės. 

— Dabar eime, milorde. 

Atplėšęs nuo stalo silpstantį Danseinį, jis pamėgino nutempti 
aukštą senyvą didiką prie durų. Deja, kaip tik šią atsitraukimo 
valandėlę durys jiems buvo užstotos. 

— Viljamai. - Apskritas ledi Danseini veidas, kuriame buvo 
matyti neseno sielvarto pėdsakai, kiek sumišo, kai ji išvydo vaiz- 
dą darbo kabinete. Moteris glėbyje turėjo kažką panašaus į di- 
džiulį, sujauktą skalbinių gniutulą ir lyg klausiamai jį kilstelė- 
jo. - Tarnaitė sakė, norėjai, kad atneščiau kūdikį. Kas... 

Ją stūgsmu nutraukė Elesmeras. Nepaisydamas nutaikytų 
pistoletų, grafas pašoko iš krėslo ir iš kelio nustūmė vėpsantį 
Džefrizą. 

- Jis mano! - Šiurkščiai bloškęs ledi Danseini į sieną, Eles- 
meras čiupo gniužulą jai iš rankų ir, prisispaudęs jį prie krūtinės, 
nulėkė prie lango. Tada pažvelgė į Danseinį, švokšdamas lyg Žvė- 
ris, užspeistas į kampą. - Jis mano, ar girdit? 

Gniužulas garsiai suklykė, lyg priešindamasis tokiam katego- 
riškam tvirtinimui, ir Danseinis, matydamas vaikaitį Elesmero 
glėbyje, atitoko iš sukrėtimo ir puolė prie jo persikreipusiu iš 
įtūžio veidu. 

— Duokšit jį man! 

— Eik tu po velnių, mulki! 

Elesmeras stebėtinai vikriai metėsi į šalį nuo Danseinio. 
Viena ranka atskleidė užuolaidą ir ėmė daryti langą, kita ranka 
spausdamas verkiantį kūdikį. 

- Lauk iš mano namų! - švokštė jis, o langas sulig kiekvienu 
rankenos pasukimu vėrėsi vis plačiau. - Nešdinkitės! Tučtuojau, 
arba išmesiu pro langą šitą mažą pavainikį, dievaži, išmesiu! 

Patvirtindamas savo grasinimą, Elesmeras klykiantį ryšulėlį 
iškišo virš palangės, į tuščią tamsą, kur apačioje, trisdešimt pėdų 
žemiau, laukė šlapi kiemo grindinio akmenys. 

Nieko negalvodamas ir nebijodamas, kas bus paskui, Džei- 
mis Freizeris puolė veikti pastūmėtas instinkto, kuris jį išgelbėjo 
daugelyje mūšių. Iš sukaustyto baimės Džefrizo griebė pistoletą, 
apsisuko ant kulno ir tuo pačiu judesiu iššovė. 

Trenkus šūviui, visi nutilo. Nuščiuvo net kūdikis. Elesmero 
veidas labai išblyško, vešlūs antakiai klausiamai pakilo. Paskui jis 
susverdėjo, ir Džeimis šoko pirmyn, su nešališku aiškumu paste- 
bėdamas mažą apskritą skylutę nukarusiuose kūdikio vystykluo- 
se, kuriuos kiaurai perskrodė pistoleto kulka. 

Paskui jis sustingęs stovėjo ant židinio kilimo, nekreipdamas 
dėmesio į ugnį, kuri iš užpakalio svilino kojas, vis dar besitam- 
pantį Elesmero kūną prie kojų, nepaliaujamus isteriškus ledi 
Danseini riksmus, veriančius kaip povo klyksmas. Jis stovėjo kie- 
tai užsimerkęs, virpėdamas kaip lapas, negalėdamas nei pajudė- 
ti, nei galvoti, stipriai apkabinęs beformį, besimuistantį, rėkiantį 
ryšulėlį, kuriame buvo jo sūnus. 


=— 

- Norėčiau pasišnekėti su Makenziu. Akis į akį. 

Arklidėje ledi Danseini atrodė lyg visai netinkamoj vietoj. 
Žema, apkūni, nepriekaištingai apsirengusi juodos drobės drabu- 
žiu, ji panėšėjo į paimtą nuo branginamos vietos ant židinio at- 
brailos porcelianinę puošmeną, kuriai čia, šiame šiurkščių gyvulių 
ir apšepusių vyrų pasaulyje, grėsė neišvengiamas pavojus sudužti. 

Hjuzas, į šeimininkę metęs nuostabos kupiną žvilgsnį, nu- 
silenkė, timptelėjo plaukų garbaną ant kaktos ir nuslinko į savo 
irštvą už maisto sandėliuko, palikdamas Makenzį su ja vienudu. 

Žvelgiant iš arti, moters trapumo įspūdį dar labiau sustipri- 
no išblyškęs veidas, tik nosies šonai ir akių kampučiai buvo vos 
rausvi. Ji priminė mažytį orų triušį, aprengtą gedulo drabužiais. 
Džeimiui toptelėjo, kad turėtų ją pasodinti, bet nebuvo kur, ne- 
bent ant šieno kaugės ar apversto karučio. 

- Šįryt buvo susirinkęs koronerio teismas, Makenzi, - tarė ji. 

- Taip, miledi. 

Jis tai žinojo - visi žinojo, ir visą rytą kiti arklininkai jo ša- 
linosi. Bet ne iš pagarbos - iš baimės būti šalia žmogaus, kuris 
kenčia nuo mirtinos ligos. Džefrizas matė, kas nutiko Elesmero 
svetainėje, vadinasi, žinojo ir visi tarnai. Bet niekas apie tai ne- 
kalbėjo. 

— Nuosprendyje paskelbta, kad Elesmero grafas žuvo per ne- 
laimingą atsitikimą. Koronerio manymu, jo šviesybė... prarado 
protą, - ji metė pasidygėjimo žvilgsnį, - mirus mano dukteriai. 

Jos balsas suvirpėjo, bet neužlūžo. Trapioji ledi Danseini tra- 
gediją ištvėrė kur kas geriau nei jos vyras. Tarnai sakė, kad nuo 
tada, kai grįžo iš Elesmero, jo šviesybė nesikėlė iš lovos. 

- Taip, miledi. 

Džefrizas buvo iškviestas liudyti. Makenzis ne. Koronerio 
teismo nuomone, arklininkas Makenzis niekada nebuvo įkėlęs 
kojos į Elesmerą. 

Džeimio akys susidūrė su ledi Danseini akimis, kurios buvo 
melsvai žalios, kaip ir jos dukters Izabelės, bet šviesūs plaukai, 
žvilgantys ant Izabelės galvos, poniai buvo išblukę, su žilomis 
sruogomis, kurios saulėje, besiskverbiančioje pro atviras arklidės 
duris, tviskėjo sidabru. 

— Mes tau dėkingi, Makenzi, — tyliai pasakė ji. 

— Ačiū, miledi. 

— Labai dėkingi, - pakartojo ji, vis dar įdėmiai žvelgdama. - 
Juk Makenzis nėra tikroji tavo pavardė? — staiga paklausė. 

— Ne, miledi. 

Per jo stuburą nuslydo ledo atplaišėlė, nors pečius ir glostė 
popietinės saulės šiluma. Ar daug ledi Džiniva prieš mirdama 
spėjo papasakoti motinai? 

Ji, regis, pajuto, kaip jis įsitempė, nes jos burnos kraštas kils- 
telėjo, ir jam pasirodė, kad tai nuo raminamos šypsenos. 

- Man turbūt nereikia klausti, kokia tikroji, - tarė mote- 
ris. - Bet aš užduosiu vieną klausimą. Makenzi... ar nori keliauti 
namo? | 

- Namo? - sutrikęs pakartojo jis. 

- Į Škotiją. - Moteris įdėmiai žiūrėjo į jį. - Žinau, kas tu. Ne 
tavo pavardę, bet kad esi vienas iš Džono kalinių jakobitų. Man 
sakė vyras. 

Džeimis atsargiai žvelgė į ją, bet ponia lyg ir nebuvo prislėgta, 
liūdėjo kaip moteris, kuri ką tik neteko dukters, bet bent sulaukė 
vaikaičio. 

- Tikiuosi, man atleisit už tą apgavystę, miledi, - tarė jis. - Jo 
šviesybė... 

— Norėjo mane apsaugoti nuo rūpesčio, - už jį pabaigė ledi 
Danseini. - Taip, žinau. Viljamas pernelyg nerimauja. 

Bet nuo minties apie savo vyro rūpestingumą gili raukšlė 
tarp jos antakių truputį atsileido. Regint šį santuokinio atsidavi- 
mo ženklą, jį nuvėrė silpnas, bet netikėtas skausmas. 

— Mes nesam turtingi - tą turėjai suprasti iš Elesmero pa- 
stabų, - vėl prabilo ledi Danseini. - Helvoteris gerokai įklimpęs 
į skolas. Tačiau mano vaikaitis dabar paveldėjo vienus iš didžiau- 
sių turtų grafystėje. 

Lyg ir nebuvo ką atsakyti, tik „Taip, miledi“, nors jis jautėsi 
lyg kokia papūga, gyvenanti pagrindinėje svetainėje. Ją matė, kai 
vakar, leidžiantis saulei, vogčiomis sėlino per gėlių lysves, mė- 
gindamas prislinkti prie namo, kai šeima rengėsi vakarienei, nes 
norėjo pro langą užmesti akį į naująjį Elesmero grafą. 

- Čia gyvenam labai atsiskyrę, — toliau kalbėjo ji. - Retai 
lankomės Londone, mano vyras turi menką įtaką aukštuomenės 
sluoksniuose. Bet... 

- Taip, miledi. 

Jis jau numanė, kur aptakiai lenkia jos šviesybė, ir taip ūmai 
susijaudino, kad paširdžiuose pasidarė tuščia. 

— Džonas, lordas Džonas Grėjus, kilęs iš labai įtakingos šeimos. 
Jo patėvis... na, tai nesvarbu. - Ji gūžtelėjo siaurais juodos drobės 
dengiamais pečiais, rodydama, kad smulkmenos nesvarbu. - Da- 
lykas tas, kad galbūt įmanoma tą įtaką pasitelkti tavo labui, kad 
būtum atleistas nuo garbės žodžio ir galėtum grįžti į Škotiją. Taigi 
atėjau paklausti tavęs, Makenzi, ar nori keliauti namo. 

Jam užėmė kvapą, tarsi būtų gavęs labai stiprų smūgį į 
pilvą. 

Škotija. Dingti iš šio drėgno, pažliugusio krašto, pastatyti koją 
ant to uždrausto kelio ir eiti sau laisvu, plačiu žingsniu aukštyn 
stačiomis uolomis ir elnių takais, uosti, kaip oras tampa grynes- 
nis ir kvapesnis nuo dygiakrūmių ir viržių. Grįžti namo! 

Nebebūti svetimam. Nebekęsti priešiškumo ir vienatvės, par- 
eiti į Lalibrochą ir išvysti, kaip, jį pamačius, džiaugsmu nušvinta 
sesers veidas, pajusti jos rankas, apsivijusias jo juosmenį, Ijano 
apkabinimą per pečius ir kumščiuojančias, graibstančias vaikų 
rankeles, tampančias už drabužių. 

Iškeliauti ir niekada nebematyti, nebegirdėti savo vaiko. Jis 
spoksojo į ledi Danseini gana bereikšmiu veidu, kad ji neatspėtų, 
kokį sąmyšį jam sukėlė jos pasiūlymas. 

Džeimis vakar galop rado kūdikį, miegantį lopšyje prie vai- 
kų kambario lango antrame aukšte. Pavojingai užsikoręs ant di- 
džiulės eglės šakos, įtempė akis, kad galėtų pro slepiančią spyglių 
priedangą įžiūrėti vaikelį. 

Išvydo tik kūdikio profilį, vienas putlus skruostelis ilsėjo- 
si ant susiraukšlėjusio petuko. Kepurytė buvo nuslydusi, todėl 
matėsi glotnus mažytės kaukolės linkis, skystai apžėlęs blyškiai 
auksiniais pūkeliais. 

„Ačiū Dievui, jis ne raudonplaukis“, - toptelėjo pirmoji min- 
tis, ir jis dėkodamas persižegnojo. 

„Dieve, jis toks mažulytis!“ - buvo antroji mintis, kuri susi- 
liejo su nenugalimu noru įsiropšti pro langą ir paimti į rankas 
berniuką. Lygi, dailiai išlenkta kūdikio galvutė būtų tilpusi jam 
į delną, ir jis prisimindamas pajuto tą besimuistantį kūnelį, kurį 
buvo trumpai priglaudęs prie širdies. 

- Tu - stiprus vaikis, - sušnabždėjo jis. - Stiprus, gražus ir 
sveikas. Bet, o Dieve, labai mažytis! 

Ledi Danseini kantriai laukė. Jis pagarbiai nulenkė prieš ją 
galvą, nežinodamas, ar daro baisią klaidą, bet negalėdamas pa- 
sielgti kitaip. 

- Ačiū jums, miledi, bet... aš neišvyksiu... dar ne. 


SVETIMŠALĖ +» SUGRĮŽIMAS 253 


Vienas blyškus antakis virptelėjo, bet ji taip pat mandagiai 
palenkė galvą. 

- Kaip nori, Makenzi. Tau tik reikia paprašyti. 

Ji nusisuko lyg smulkutė laikrodžio figūrėlė ir grįžo į Helvo- 
terio pasaulį, dabar jam tapusį tūkstantį kartų didesniu kalėjimu 
nei anksčiau. 


16 


Vilis 


DIDŽIAUSIAI DŽEIMIO FREIZERIO nuostabai, kiti keleri 
metai jam buvo laimingiausi daugeliu atžvilgių, neminint san- 
tuokos metų. 

Neslegiant atsakomybei už nuomininkus, šalininkus ir visus 
kitus, rūpinantis tik savimi ir arkliais, gyvenimas buvo palygin- 
ti paprastas. Koronerio teismas jo nejudino, Džefrizui ganėtinai 
išsiplepėjus apie Elesmero mirtį, kiti tarnai rodė jam santūrią 
pagarbą, nors jo draugija per daug nepasikliovė. 

Jis turėjo užtektinai maisto ir drabužių, su kuriais nešalo ir 
padoriai atrodė, o retsykiais slapta atkeliaujantis laiškas iš Aukš- 
tumų jį nuramindavo, kad ir ten viskas klostosi panašiai. 

Vienas ramaus gyvenimo Helvoteryje pranašumų buvo tas, 
kad jis vėl atnaujino keistą pusiau draugystę su lordu Džonu Grė- 
jumi. Kaip ir buvo žadėjęs, majoras atvykdavo sykį per ketvirtį 
ir pas Danseinius viešėdavo kelias dienas. Bet po trumputės ofi- 
cialios apklausos niekada Džeimiui nerodydavo piktdžiugos ir 
net neieškodavo progų su juo pasišnekėti. 

Labai pamažu Džeimis suprato visa, ką norėjo pasakyti ledi 
Danseini, kai siūlėsi padėti jam atgauti laisvę. „Džonas, lordas 
Džonas Grėjus, kilęs iš labai įtakingos šeimos. Jo patėvis... na, tai 
nesvarbu“, - kalbėjo ji. Bet tai buvo svarbu. Čia Džeimis atsidūrė 
ne per malonę jo didenybės, kuris galėjo pasmerkti jį plaukti 
per pavojingą vandenyną ir kone vergauti Amerikoje, o įsikišus 
Džonui Grėjui. 

Ir Grėjus taip pasielgė ne kerštaudamas ar raginamas nedorų 
skatulių, nes niekada nesidžiaugė jo nelaime, nemėgino suartėti. 
Džeimis iš jo visada girdėdavo tik įprastas mandagybes. Ne, Grėjus 
atitempė čia Džeimį, nes tai buvo geriausia, ką jis įstengė padaryti. 

Negalėdamas jo paleisti tuojau pat, kiek išmanydamas palengvino 
jam nelaisvės sąlygas, duodamas oro, šviesos ir arklių. 

Reikėjo prisiversti, bet pavyko. Kai lankydamasis kitą ketvirtį 
Grėjus pasirodė arklidžių kieme, Džeimis palaukė, kol majoras 
liko vienas, grožėdamasis didžiuliu kastruotu bėriu. Jis priėjo ir 
atsistojęs šalia Grėjaus parimo ant tvoros. Valandėlę jie tylomis 
žvelgė į žirgą. 

- Karaliaus pėstininkas į ketvirtą eilę, - galop tyliai tarė 
Džeimis, nežiūrėdamas į vyrą greta. 

Jis pajuto, kaip Grėjus krūptelėjo iš nuostabos ir įsmeigė į jį 
akis, bet galvos nepasuko. Tada po dilbiu sugirgždėjo medis, mat 
Grėjus nusigręžė, vėl užsikvempdamas ant tvoros. 

- Valdovės žirgas į trečią eilę prieš rikį, - atsakė majoras ki- 
mesniu nei paprastai balsu. 

Nuo tada Grėjus užsukdavo į arklides per kiekvieną viešna- 
gę ir vakarą praleisdavo šnekėdamasis, įsitaisęs ant paprastos 
Džeimio kėdės. Juodu neturėjo šachmatų lentos ir retai žaisdavo 
žodžiu, bet vėlyvų vakarų pokalbiai tęsėsi. Tai buvo vienintelis 
Džeimio ryšys su pasauliu anapus Helvoterio, o jiems abiem - 
nedidelė pramoga, kurios jie labai laukdavo kiekvieną ketvirtį. 

Bet svarbiausia buvo tai, kad jis turėjo Vilį. Helvoteris buvo 
skirtas arkliams. Dar net nemokantį tvirtai pastovėti ant savų 
kojų, senelis vaiką užsodino ant ponio ir apvedė arkliuką apie 
diendaržį. Kai Viliui sukako treji, jis jau jodinėjo pats, budriai 
prižiūrimas arklininko Makenzio. 

Vilis buvo stiprus, drąsus, sveikas berniukas. Nuostabiai šyp- 
sodavosi ir, jei būtų įsigeidęs, būtų galėjęs apkerėti net paukščius 
medžiuose. Tačiau buvo ir labai išlepintas. Tapęs devintuoju Ele- 
smero grafu ir vieninteliu Elesmero ir Helvoterio paveldėtoju, 
neturėdamas nei motinos, nei tėvo, kurie būtų galėję jį suvaldyti, 
Vilis despotiškai elgdavosi su jį dievinančiais seneliais, savo jau- 
na teta ir visais dvaro tarnais, išskyrus Makenzį. 

Tačiau ir Džeimiui vos ne vos pavykdavo išvengti nemalonu- 
mų. Iki šiol pakakdavo grasinimų, kad berniukui bus uždraus- 
ta padėti rūpintis arkliais, ir taip būdavo nuslopinami baisiausi 

Vilio kaprizai arklidėse, bet anksčiau ar vėliau to bus nebegana, 
ir arklininkas Makenzis susizgribo svarstąs, kas nutiks, kai jis 
galų gale nebesusitvardys ir sušers mažajam nenaudėliui. 

Džeimis vaikystėje būtų buvęs iki sąmonės netekimo pri- 
luptas artimiausio giminaičio, jei tas būtų išgirdęs, kad jis drįsta 
kreiptis į moterį taip, kaip girdėdavo Vilį šnekantis su teta ar 
tarnaitėmis, ir jam vis dažniau knietėdavo nutempti Vilį į tuščią 
arklidės gardą ir pamokyti gerų manierų. 

Tačiau Vilis jam teikdavo ir daugiausia džiaugsmo. Berniu- 
kas dievino Makenzį, ir abu leisdavo drauge valandų valandas: 
jodavo ant didžiulių darbinių arklių, kai tie traukdavo sunkų 
volą per plačius laukus, arba pavojingai įsitaisę linguodavo šieno 
vežimuose, vasarą besileidžiančiuose nuo aukštesnių ganyklų. 

Bet virš šio ramaus gyvenimo kybojo grėsmė, kuri sulig kie- 
kvienu mėnesiu vis didėjo. Ironiška, bet tą grėsmę kėlė pats Vilis, 
ir čia nieko negalėjai padaryti. 

- Žiūrėkit, koks jis dailus berniukas! Ir koks puikus raite- 
lis! - pagyrė ledi Grozjer, stovėdama verandoje su ledi Danseini 
ir grožėdamasi, kaip Vilis risnoja poniu palei vejos pakraščius. 

Vilio senelė nusijuokė meiliai žiūrėdama į berniuką. 

- O taip. Jis myli savo ponį. Mums nepaprastai sunku prisi- 
šaukti jį namo net pavalgyti. Bet dar labiau jis myli arklininką. 
Kartais juokaujam, jog jis tiek daug laiko praleidžia su Maken- 
ziu, kad pradeda panėšėti į Makenzį! 

Ledi Grozjer, kuri, žinoma, nebuvo atkreipusi dėmesio į ar- 
klininką, sužiuro Makenzio pusėn. 

- Bet jūs teisi! - labai nudžiugusi sušuko ji. - Tik pažvelkit, 
Vilio tokia pat plaukų kupeta ir panaši pečių linija! Kaip įdomu! 

Džeimis pagarbiai nusilenkė ponioms, bet jo veidą staiga iš- 
pylė šaltas prakaitas. 

Jis nujautė, kad toji valanda artėja, bet nenorėjo patikėti, kad 
panašumą, kurį iki šiol matė tik pats, jau pastebėtų ir kiti. Kūdi- 
kystėje Vilis buvo storulis, putlaus veido ir nepanašus į nieką. Bet 
kai paūgėjo, skruostai subliūško, ir nors nosis tebebuvo vaikiškai 
trumpa ir riesta, ėmė ryškėti aukšti, platūs skruostikauliai, o tam- 

siai pilkos kūdikio akys tapo tamsiai mėlynos ir skaidrios, apsup- 
tos tankių, juodų kaip suodžiai blakstienų, be to, šiek tiek įkypos. 

Vos ponios suėjo į namą, Džeimis pasidairė, ar niekas ne- 
žiūri, ir ranka vogčiomis persibraukė per veidą. Ar jie iš tikrųjų 
tokie panašūs? Vilio plaukai buvo šviesiai rusvi, su kaštoniniu 
motinos atspalviu. Ir didžiulės persišviečiančios ausys, bet juk jo 
paties tai ne tokios atlėpusios? 

Bėda, kad Džeimis Freizeris, tiesą sakant, jau keletą metų 
nebuvo kaip reikiant į save žiūrėjęs. Arklininkai neturėjo vei- 
drodžių, o jis uoliai vengė tarnaičių, kurios būtų parūpinusios 
jam veidrodį. 

Nudrožęs prie lovio su vandeniu, atsainiai pasilenkė virš jo, 
tarsi stebėtų šmaižiojančius vandens čiuožikus. Nuo raibuliuo- 
jančio paviršiaus, prikritusio šiengalių ir skersai išilgai kryžiuo- 
jamo čiuožikų, spoksojo jo paties veidas. 

Džeimis nurijo seilę ir pamatė, kaip atspindyje sukrutėjo 
gerklė. Jų panašumas anaiptol nebuvo kaip iš akies trauktas, bet 
tikrai akivaizdus. Labiau pastebimesnis iš galvos formos ir pečių 
linijos, kaip sakė ledi Grozjer, bet jau akys... Freizerių akys tikrai 
nekėlė jokių abejonių. Tokias akis turėjo jo tėvas Brajanas ir te- 
beturi sesuo Dženė. Tegu tik per odą išsišauna berniuko kaulai, 
mažytė riesta nosis pailgėja ir išsitiesina, skruostikauliai dar pa- 
platėja, ir visi išvys, kokie jie panašūs. 

Kai Džeimis atsitiesė, atspindys lovyje išnyko, ir jis stovėjo, 
nieko nereginčiomis akimis vėpsodamas į arklidę, kelerius metus 
buvusia jam namais. Buvo liepa, kaitino saulė, bet ji nė kiek nevei- 
kė šalčio, sustingdžiusio pirštus ir šiurpuliu nukrėtusio nugarą. 

Metas pasišnekėti su ledi Danseini. 


Ass) 


Rugsėjo vidury viskas buvo parengta. Malonė buvo suteikta; 
Džonas Grėjus atvežė šią žinią vakar. Džeimis buvo susitaupęs 
truputį pinigų, kurių turėjo pakakti kelionei, o ledi Danseini jam 
davė gerą arklį. Liko padaryti vienintelį dalyką: atsisveikinti su 
pažįstamais Helvoteryje - ir su Viliu. 

— Rytoj iškeliauju, - lyg niekur nieko tarė Džeimis, įbedęs akis 
į bėros kumelės kojos šepetėlį. Nuo suragėjusios vietos, kurią jis 
dildė, ant arklidės aslos į krūvelę byrėjo stambios juodos drožlės. 

— Kur iškeliauji? Į Derventvoterį? Ar galiu su tavim? 

Viljamas, vikontas Danseinis, devintasis Elesmero grafas, nu- 
šoko nuo gardo krašto dunkstelėdamas į žemę, ir nuo to garso 
kumelė pasibaidė, suprunkštė. 

- Taip nedaryk, - mechaniškai sudraudė Džeimis. - Argi ne- 
sakiau, kad šalia Tūkstantžiedės elgtumeis ramiai? Ji baikšti. 

— Kodėl? | 

- Ir pats išsigąstum, jei suspausčiau tau kelį. 

Stambi ranka išsitiesė ir sugnybo raumenį berniukui virš ke- 
lio. Vilis riktelėjo ir kikendamas atšoko. | 

— Makai, ar paskui galėsiu pajodinėti Tūkstantžiede? 

— Ne, - kantriai atsakė Džeimis, tądien kokį dvyliktą kartą. - 
Daugybę kartų įspėjau, kad ji tau dar per didelė. 

— Bet aš noriu pajodinėti Tūkstantžiede! 

Džeimis atsiduso, bet nieko neatsakė, tik apėjo iš kitos pusės 
ir pakėlė kairę kumelės kanopą. 

— Pasakiau, kad noriu pajodinėti Tūkstantžiede! 

- Girdėjau. 

— Tada pabalnok ją! Tučtuojau! 

Devintasis Elesmero grafas atkišo smakrą, kiek tik galėjo, bet 
įžūlų jo žvilgsnį sušvelnino abejonė, kai jis susidūrė su šaltomis 
mėlynomis Džeimio akimis. Džeimis lėtai nuleido kumelės ka- 
nopą, tada taip pat neskubėdamas atsistojo, išsitempė visu šešių 
pėdų ir keturių colių ūgiu, įsisprendė ir pažvelgė į trijų pėdų ir 
šešių colių ūgio grafą labai tyliai tardamas: 

— Ne. 

- Taip! - Vilis treptelėjo koja į aslą, ant kurios buvo pakreikta 
šieno. - Turi daryti, ką tau liepiu! 

— Ne, neturiu. 

— Turi! 

— Ne, aš... - Purtydamas galvą taip, kad apie ausis ėmė plaiks- 
tytis raudoni plaukai, Džeimis tvirtai sučiaupė lūpas ir atsitūpė 

prieš berniuką. - Supranti, - tarė, - neprivalau daryti, ką liepi, 
nes daugiau neketinu čia dirbti arklininku. Juk sakiau, kad rytoj 
iškeliauju. | 

Vilio veidas atrodė sukrėstas ir labai sumišęs, net strazdanos 
ant šviesiaodės nosies patamsėjo. 

— Tu gi negali! Negali išvykt. 

— Man reikia. 

— Ne! - Mažasis grafas sukando žandikaulį taip, kad pasidarė 
pribloškiamai panašus į savo prosenelį iš tėvo pusės. Džeimis pa- 
dėkojo likimui, kad niekas Helvoteryje nebuvo matęs Saimono 
Freizerio, lordo Lovato. - Neleisiu tau iškeliauti! 

— Bent kartą, ponaiti, negali nieko pasakyt, - griežtai atšovė 
Džeimis, o sielvartą, kad reikia išvykti, švelnino tai, kad galų gale 
galima kalbėti su berniuku tiesiai. 

- Jeigu iškeliausi... - Vilis bejėgiškai apsidairė, kuo galėtų pa- 
grasinti, ir tučtuojau netoliese pamatė. - Jeigu iškeliausi, - pa- 
kartojo, jau labiau pasitikėdamas savimi, - rėksiu, šauksiu ir iš- 
gąsdinsiu visus arklius, taip ir žinok! 

- Tik cyptelėk, mažasis nenaudėli, ir aš tau gerai įkrėsiu! 

Išsilaisvinęs nuo įprasto santūrumo ir sunerimęs, kad šitas 
išpaikintas vaikiščias suerzins jautrius, nervingus ir brangius žir- 
gus, Džeimis žvilgsniu svilino berniuką. 

Grafo akys išsprogo iš pykčio, veidas išraudo. Jis giliai įkvėpė, 
apsisuko ir nuskuodė per arklidę, klykdamas ir mostaguodamas 
rankomis. 

Tūkstantžiedė, jau sunervinta gremžiant kanopas, ėmė stotis 
piestu ir blaškytis, garsiai žvengdama. Jos irzuliui pritarė spyriai 
ir šaižus prunkštimas garduose šalia, kur Vilis riaumojo visas 
bjaurastis, kokias tik mokėjo, - o mokėjo gausybę, - ir įtūžęs 
spardė duris. 

Džeimiui pavyko nutverti Tūkstantžiedę už pavadžio, ir tik 
sutelkęs milžiniškas pastangas jis vargais negalais ištempė ku- 
melę laukan taip, kad ir pats, ir gyvulys liko sveiki. Pririšęs 
Tūkstantžiedę prie aptvaro, nužingsniavo į arklidę dorotis su 
Viliu. 

— Po velnių, po velnių, po velnių! - rėkė grafas. - Mėšlas! 
Subinė! Šūdas! Išpera! 

Džeimis tylėdamas čiupo berniuką už apykaklės, pakėlė nuo 
žemės ir besispardantį, klykiantį nunešė prie kalvio suolo, ant 
kurio darbuodavosi. Ten atsisėdęs, persimetė grafą per kelį ir ko- 
kius penkis šešis kartus smarkiai šėrė per užpakalį. Tada trūkte- 
lėjo berniuką aukštyn ir pastatė. 

— Nekenčiu tavęs! 

Ašarotas vikonto veidas buvo skaisčiai raudonas, o kumščiai 
drebėjo iš įsiūčio. 

— Ką gi, ir tu man ne itin patinki, išpera! - atrėžė Džeimis. 

Vilis išsitiesė, kumštukai buvo sugniaužti, veidas purpurinis. 

— Aš ne išpera! - suriko jis. - Ne, aš ne! Atsiimk tuos žodžius! 
Niekas negali man taip sakyt. Atsiimk tuos žodžius, pasakiau! 

Džeimis sukrėstas žiūrėjo į berniuką. Vadinasi, tokia šneka 
buvo, ir Vilis ją girdėjo. Jis pernelyg ilgai atidėliojo kelionę. 

Džeimis kartą giliai įkvėpė, paskui dar kartą, vildamasis, kad 
balsas nedrebės. 

- Atsiimu žodžius, - tyliai tarė. - Man nederėjo taip kalbėti, 
ponaiti. | 

Jam norėjosi atsiklaupti ir apkabinti berniuką arba paimti 
ant rankų ir nuraminti prisiglaudus prie peties, bet arklininkui 
nederėjo taip elgtis su grafu, nors dar vaiku. Gėlė kairės rankos 
delną, ir jis stipriai surietė pirštus. Tai tokios vienintelės tėviškos 
glamonės sūnus iš jo bus sulaukęs. 

Vilis žinojo, kaip reikia elgtis grafui, tad labai stengėsi su- 
tvardyti ašaras, niršiai šniurkščiodamas ir rankove šluostyda- 
masis veidą. 

— Leisk man, ponaiti. 

Džeimis priklaupė ir švelniai nušluostė vaikui veidą šiurkščia 
nosine. Vilio akys virš medvilnės gniutulo susmigo į jį, jos buvo 
paraudusiais pakraščiais, liūdnos. 

- Ar tikrai turi iškeliaut, Makai? - pasigirdo tylus balselis. 

— Taip, turiu. 

Džeimis žvelgė į tamsiai mėlynas akis, tokias kaip jo, ir jam 

plyšo širdis. Staiga pasidarė vis tiek, ar gerai taip daryti ir ar kas 
mato. Šiurkščiai prisitraukė berniuką ir prisiglaudė prie širdies, 
spausdamas vaiko veidą prie peties, kad Vilis aEioStU ašarų, 
greitai papsinčių į vešlius, švelnius jo plaukus. 

Vilio rankos apsivijo jo kaklą ir tvirtai įsikibo į jį. Džeimis 
juto, kaip prie jo virpa mažas, stiprus kūnelis, purtomas tramdo- 
mos raudos. Jis paplekšnojo per lygią nugarytę, paglostė plaukus 
murmėdamas geilų kalba, tikėdamasis, kad berniukas nesupras. 

Galop atplėšė vaiko rankas nuo kaklo ir švelniai jį atstūmė. 

— Eime į mano kambarį, Vili, kai ką tau duosiu pasaugoti. 

Jis buvo persikraustęs iš pastogės į Hjuzo kambarėlį šalia 
maisto sandėlio, jau seniai, kai senasis arklininkas pasitraukė iš 
pareigų. Kambarys buvo ankštas ir labai kukliai apstatytas, bet 
teikė du pranašumus: šilumą ir privatumą. 

Be lovos, kėdės, naktipuodžio, dar buvo nedidelis stalas, ant 
kurio gulėjo keletas pasiskolintų knygų, stovėjo didžiulė žvakė 
molinėje žvakidėje, o pakrašty - mažesnė, stora ir žema, šalia 
Mergelės Marijos statulėlės. Tai buvo pigus medinis drožinys, kurį 
jam atsiuntė Dženė, bet išdrožtas Prancūzijoje, ir gana meniškai. 

— Kam šita maža žvakė? - paklausė Vilis. - Močiutė sako, 
kad tik bjaurūs popiežininkai degina žvakes prieš pagoniškus 
atvaizdus. 

- Na, aš ir esu tas bjaurus popiežininkas, - tarė Džeimis, 
kreivai šyptelėdamas. - Bet tai ne pagoniškas atvaizdas, o Šven- 
čiausiosios Motinos skulptūrėlė. 

- Tu popiežininkas? - Šis netikėtas atradimas berniuką tik 
dar labiau sužavėjo. - Tada kodėl popiežininkai degina žvakes 
prieš statulas? 

Džeimis ranka persibraukė per plaukus. 

— Na, taip. Gal... tai malda ar prisiminimas. Uždegi žvakę, 
sukalbi maldą ir pagalvoji apie žmones, kuriuos myli. O kol ji 
dega, liepsna prisimena juos už tave. 

— O apie ką tu galvoji? - Vilis sužiuro į jį. Jo plaukai styrojo 
susitaršę nuo tada, kai jis sielojosi, bet mėlynos akys žibėjo iš 
smalsumo. 

— Ak, apie gana daug žmonių. Apie savo šeimą Aukštumose: 
seserį ir jos šeimyną. Draugus. Žmoną. 

O kartais žvakė degdavo ir jaunai, nerūpestingai merginai 
Džinivai, bet jis tą nutylėjo. 

Vilis susiraukė. 

— Tu neturi Žmonos. 

— Taip. Nebeturiu. Bet ją prisimenu visados. 

Vilis ištiesė trumpą storą smilių ir atsargiai palietė skulptūrė- 
lę. Moters rankos buvo meiliai išskėstos, o gražus veidas švelniai 
motiniškas. 

- Ir aš noriu būti bjaurus popiežininkas, - ryžtingai tarė Vilis. 

- Tau negalima! - šūktelėjo Džeimis, ir pralinksmintas, ir 
sugraudintas tokio pareiškimo. - Tavo močiutė ir tetulė pasius. 

- Ar joms iš burnos dribs putos, kaip tai pasiutusiai lapei, 
kurią nušovei? - sukruto Vilis. 

— Nesistebėčiau, - sausai atsakė Džeimis. 

- Aš noriu juo būt! - Smulkūs, ryškūs bruožai rodė ryžtą. - 
Močiutei ir tetulytei nesakysiu, niekam neprasitarsiu. Prašau, 
Makai! Prašau man leisti! Noriu būti toks kaip tu! 

Džeimis svarstė, sujaudintas vaiko nuoširdumo ir ūmaus noro 
palikti sūnų ne tik su išdrožtu mediniu arkliu, kurį jam ketino 
padovanoti atsisveikindamas. Jis stengėsi prisiminti, ko tėvas Ma- 
kmertris mokykloje mokė apie. krikštą. Pasaulietis gali krikštyti, 
pagalvojo jis, jei susiklosto kritiška padėtis, o šalia nėra kunigo. 

Dabartinę padėtį sunkiai pavadintum kritiška, bet... ūmai 
pagautas impulso, jis nuo palangės nukėlė ąsotį su vandeniu. 

Plačios ir rimtos akys, tokios kaip jo paties, spoksojo, kai jis 
atsargiai nubraukė švelnius rudus plaukus nuo aukštos berniuko 
kaktos ir, į vandenį pamerkęs tris pirštus, ant jos atidžiai padarė 
kryžiaus ženklą. 

— Krikštiju tave, Viljamai Džeimsai, - tyliai tarė, - vardan 
Dievo Tėvo, Sūnaus ir Šventosios Dvasios. Amen. 

Vilis pamirksėjo ir sužvairavo, kai vandens lašas riedėjo per 
nosį. Tada iškišo liežuvį, norėdamas jį pagauti, ir Džeimis neva- 
lingai susijuokė. 

- Kodėl mane pavadinai Viljamu Džeimsu? - pasmalsavo 
Vilis. - Kiti mano vardai yra Klarensas Henris Džordžas. - Jis 
padarė grimasą, nes Klarensas jam buvo negražus vardas. 

Džeimis užgniaužė šypseną. 

— Per krikštą gauni naują vardą. Džeimsas yra ypatingas ka- 
talikiškas tavo vardas. Mano taip pat. 

- Tikrai? - nudžiugo Vilis. - Dabar aš - bjaurus popiežinin- 
kas kaip ir tu? 

— Taip, bent tiek galėjau padaryt. - Jis nusišypsojo Viliui ir, 
paskatintas kito impulso, įkišo ranką už marškinių apykaklės. — 
Štai. Saugok ir šitą, kad manęs neužmirštum. — Jis švelniai už- 
nėrė Viliui per galvą bukmedžio rožinį. - Bet negali jo niekam 
rodyti, - perspėjo. - Ir, dėl Dievo meilės, niekam neprasitark, 
kad esi popiežininkas. 

— Neprasitarsiu, - pažadėjo Vilis. - Nė vienam žmogui. 

Jis pakišo rožinį po marškiniais ir rūpestingai paplekšnojo, 
tikrindamas, ar jis paslėptas. . 

— Puiku. - Džeimis ištiesė ranką, pašiaušė berniukui plaukus 
ir jį paleido. - Jau beveik metas arbatos. Dabar drožk į namą. 

Vilis patraukė prie durų, bet pusiaukelėje stabtelėjo, staiga 
vėl susikrimtęs, ištiestą delną prispaudęs prie krūtinės. 

- Sakei, kad saugočiau šitą tavo atminimui. Bet aš tau nieko 
nepadovanojau, kad atmintum mane! 

Džeimis šyptelėjo. Jam taip spaudė širdį, kad, rodės, pristigs 
kvapo prabilti, bet paskui išspaudė žodžius: 

— Aš nepamiršiu tavęs. Visada prisiminsiu. 


17 


Pabaisos sukyla 


Neso ežeras 
1968 m. rugpjūtis 


BRIANA SUMIRKSĖJO, atgal nubraukdama ryškų plaukų vo- 
ratinklį, plaikstomą vėjo. 

— Buvau beveik pamiršusi, kaip atrodo saulė, - tarė ir prisi- 
merkusi įsižiūrėjo į kalbamąjį dalyką, neįprastai ryškiai spindintį 
tamsiame Neso ežero vandenyje. 

Jos motina smarkiai pasirąžė mėgaudamasi lengvu vėjeliu. 

— O kąjau ir besakyt, koks čia grynas oras. Jaučiuosi lyg koks 
šungrybis, daugybę savaičių dygęs tamsoje, visa tokia blyški ir 
minkšta. 

- Iš jūsų išeitų puikios mokslininkės, - išsišiepė Rodžeris. 

Trijulė buvo puikiai nusiteikusi. Kai įtemptai pasiknaisioję 
po kalėjimų įrašus paiešką susiaurino iki Ardsmuro, jiems ėmė 
sektis. Ardsmuro įrašai buvo visi, neišsimėtę ir, palyginti su dau- 
geliu kitų, labai aiškūs. Ardsmure kalėjimas buvo tik penkiolika 
metų. Po remonto, kurį padarė jakobitai kaliniai, jame buvo dis- 
lokuota nuolatinė įgula, o kaliniai išskirstyti, dauguma perkelti į 
Amerikos kolonijas. 

- Vis tiek neįsivaizduoju, kodėl Freizeris nebuvo išsiųstas su 
kitais į Ameriką, - pasakė Rodžeris. 

Jį buvo trumpai apėmusi panika, kai vis skaitė ir skaitė išvež- 
tų iš Ardsmuro kalinių sąrašą, paraidžiui tyrinėdamas pavardę 
po pavardės, bet vis nerasdamas Freizerio. Jau buvo tikras, kad 
Džeimis Freizeris mirė kalėjime, ir jį išpylė šaltas baimės pra- 
kaitas pagalvojus, jog turės apie tai pasakyti Randalų moterims, 
bet pervertęs puslapį perskaitė, kad Freizeris paleistas pasitikint 
garbės žodžiu ir išsiųstas į Helvoterį. 

- Nežinau, - pasakė Klerė, - bet nuostabu, kad nebuvo iš- 
plukdytas. Jis serga... jis sirgo, - ji skubiai susizgribo, bet ne taip 
greitai, kad Rodžeris nepastebėtų apsirikimo, - siaubingai, siau- 
bingai sirgo jūrlige. - Klerė mostelėjo į ežero paviršių, kur šoko 
bangelės. - Net išplaukęs į tokį ežerą būtų tučtuojau pažaliavęs. 

Rodžeris susidomėjęs dirstelėjo į Brianą. 

- O tave kamuoja jūrligė? 

Mergina papurtė galvą, vėjui kedenant ryškius jos plaukus. 

- Ne. - Ji patenkinta paplekšnojo per nuogą diafragmą. — 
Tvirta kaip geležis. 

Rodžeris nusikvatojo. 

- Tada ar nori paplaukioti? Šiaip ar taip, juk tau atostogos. 

- Iš tikrųjų? Ar galėtume? Gal pažvejosi? 

Briana prisidengė akis, nekantriai žvelgdama į tamsų vandenį. 

- Žinoma. Neso ežere daug sykių esu pagavęs lašišų ir ungu- 
rių, - patikino ją Rodžeris. - Važiuojam, Drumnadrochito prie- 
plaukoje išsinuomosim valtelę. 

Važiuoti į Drumnadrochitą buvo malonu. Diena buvo viena 
iš tų giedrų, šviesių vasaros dienų, kurios rugpjūtį ir rugsėjį vilio- 
ja turistus iš Pietų pulkais lėkti į Škotiją. Sotus po gausių Fionos 
ir šalia sėdint Brianai Randal, kurios ilgi plaukai plaikstėsi vėjyje, 
Rodžeris buvo labai palankiai nusiteikęs manyti, kad pasaulyje 
viskas klostosi puikiai. 

Jis su pasitenkinimu nusprendė ilgiau susitelkti prie paieškos 
rezultatų. Vadinasi, universitete turės praleisti vasaros semestrą, 
bet jo atsisakyti vertėjo. 

Radę Džeimso Freizerio paleidimo lygtinai dokumentą, jie 
dar dvi savaites sunkiai plušėjo pasinėrę į tyrimus, net Rodžerio 
ir Bri savaitgalio kelionė į Ežerų kraštą buvo surengta greitosio- 
mis. Vėliau jų trijulė apsilankė ir Londone, o paskui atsirado ta 
įdomybė, kurią išvydusi Briana garsiai sušuko vidury Britų mu- 
ziejaus šventovės skaityklos ir turėjo skubiai dingti, kai ją užliejo 

šalto nepasitenkinimo bangos. Toji įdomybė buvo karališkasis 
bausmės dovanojimo raštas su Jurgio III, Rex Angleterre, ant- 
spaudu, datuotas 1764 metais. Jame buvo parašyta: „Džeimsas 
Aleksas“ M'Kenzis Freizeris“. 

— Mes artėjam, - tarė Rodžeris, akimis rydamas bausmės do- 
vanojimo rašto fotokopiją. - Po velnių, artėjam! 

- Artėjam? - paklausė Briana, bet tada jos dėmesį išblaškė 
atvažiuojantis autobusas, ir mergina nieko nebesakė. Bet Rodže- 
ris pastebėjo Klerės žvilgsnį, įbestą į jį. Moteris puikiai suprato, 
ką jis turėjo galvoje. 

Ji, žinoma, mąstė apie tai, ir jam parūpo, ar ir Briana pagal- 
vojo. Klerė nusikėlė į praeitį 1945 metais, išnykdama tarp stovin- 
čių akmenų ant Kraig na Duno kalvos, ir atsidūrė 1743 metuose. 
Tenai gyveno su Džeimiu Freizeriu beveik trejus metus, tada vėl 
grįžo atgal per akmenis. Ir atsirado praėjus trejiems metams nuo 
tada, kai buvo prapuolusi, 1948 metų balandį. 

Ir visa tai reiškia - galbūt, - kad jeigu ji norėtų pamėginti dar 
sykį pereiti per akmenis, tikriausiai patektų į 1766 metus, taigi 
po dvidešimties metų nuo tada, kai iškeliavo. O vos prieš dvejus 
metus, taigi 1764 metais, paskutinįsyk paminėta, kad Džeimis 
Freizeris gyvas ir sveikas. Jeigu jis išgyveno tuos dvejus metus ir 
jeigu Rodžeriui pavyktų jį rasti... 

- Štai jos! - ūmai tarė Briana. - Nuomojamos valtys. 

Ji parodė į alinės, įsitaisiusios prieplaukos pašonėje, iškabą 
lange, ir Rodžeris atsargiai taikė automobilį į vietą aikštelėje, ne- 
begalvodamas apie Džeimį Freizerį. 


=— 

- Kažin kodėl žemi vyrai taip dažnai įsimyli labai aukštas 
moteris? — Klerės balsas, pasigirdęs už nugaros, nepaaiškinamai 
tiksliai atkartojo Rodžerio mintis, ir jau ne pirmą kartą. 

- Gal kaltas drugio ir liepsnos sindromas? - pasvarstė Ro- 
džeris ir susiraukė matydamas, kaip trumpulis barmenas akimis 
ryte ryja Brianą. Juodu su Klere stovėjo prie stalo, kur buvo nuo- 
mojami automobiliai, ir laukė, kol tarnautojas išrašys sąskaitą, o 

Briana tuo metu pirko kokakolą ir tamsųjį elį jų priešpiečiams 
papildyti. 

Jaunas barmenas, siekiantis Brianai maždaug iki pažasties, 
straksėjo pirmyn atgal, siūlydamas marinuotų kiaušinių ir rūky- 
to liežuvio gabalėlių, dievinamą žvilgsnį pakėlęs į dievaitę gelto- 
nu apdaru, surišamu už kaklo. Sprendžiant iš Brianos juoko, jai 
atrodė, kad tas vyrukas mielas. 

- Visada mokiau Bri nesusipainioti su žemais vyrais, - tai 
matydama pasakė Klerė. 

- Nejaugi? - šaltai tarė Rodžeris. - Visai neįsivaizduoju jūsų 
dosniai žarstančios motiniškus patarimus. 

Ji nusijuokė, nepaisydama jo suirzimo. 

- Na, žarstyti nežarstau. Bet kai pastebi svarbią priežastį kaip 
ši, regis, motinos pareiga pasakyti. 

— Ar tiems mažiukams vyrams kas nors ne taip? - pasiteiravo 
Rodžeris. 

- Jie linkę supykti, kai negauna, ko nori, - atsakė Klerė. - Pa- 
našūs į mažučius kiauksinčius šunyčius. Žavūs ir gauruoti, bet 
tik suerzink, ir jie piktai krimstelės tau į kulkšnį. 

Rodžeris nusikvatojo. 

— Kaip suprantu, ši pastaba - S metų patirties api- 
bendrinimas? 

— O taip. - Ji linktelėjo, žiūrėdama į jį. - Nesu regėjusi or- 
kestro dirigento, aukštesnio nei penkios pėdos. Beveik visi jie 
nartūs, pagiežingi tipai. O aukštieji, - jos lūpos kiek išsilenkė 
žvelgiant į jį, šešių pėdų ir trijų colių ūgio, - aukšti vyrai veik 
visada būna lipšnūs ir mandagūs. 

- Lipšnūs? - sukluso Rodžeris ir metė cinišką žvilgsnį į bar- 
meną, kuris Brianai pjaustė ungurį drebučiuose. Jos veide atsi- 
spindėjo nepatiklus pasidygėjimas, bet suraukusi nosį pasilenkė 
į priekį ir apžiojo siūlomą kąsnelį, pasmeigtą ant šakutės. 

- Su moterimis, - pabrėžė Klerė. - Turbūt todėl, kad jie su- 
vokia neturį ką įrodinėti. Kai visiškai aišku, kad jie gali daryti 
viską, kas jiems patinka, nesvarbu, nori tu to ar nenori, jiems 
nereikia stengtis to įrodyti. 

— O žemi vyrai... - pasufleravo Rodžeris. 

— Žemas vyrukas suvokia, kad nieko nepadarys, jei tu jam 
neleisi, ir dėl to suvokimo eina iš proto, todėl nuolat mėgina ką 
nors nuveikti, vien tam, kad įrodytų galįs. 

- Mmfm, - Rodžeris galugerklyje išleido škotišką garsą, iš- 
reikšdamas ir pritarimą aštriam Klerės protui, ir įtarimą, ką 
barmenas nori įrodyti Brianai. - Ačiū, - padėkojo jis tarnau- 
tojui, kuris per stalą pastūmė jam sąskaitą. - Ar pasiruošusi, 
Bri? - paklausė. 


=— 


Ežeras buvo ramus, žuvys kibo prastai, bet buvo malonu plū- 
duriuoti vandeny, rugpjūčio saulei šildant nugarą, kvėpuoti avie- 
tynų ir saulės įkaitintų pušynų aromatu, sklindančiu nuo pakran- 
tės. Užkandus priešpiečių, juos apėmė snaudulys. Netrukus Briana 
susirangė valties priekyje ir užmigo, pasidėjusi galvą ant Rodžerio 
švarko. Klerė sėdėjo gale mirksėdama, bet vis dar budri. 

— O kaipgi žemos ir aukštos moterys? - ankstesnį jųdviejų 
pokalbį pratęsė Rodžeris, lėtai irkluodamas per ežerą. Dirstelėjo 
per petį į nuostabiai ilgas Brianos kojas, nepatogiai pariestas. - 
Taip pat? Mažutės - pikčiurnos? 

Klerė mąsliai papurtė galvą, garbanos jau sprūdo iš po plau- 
kų segtuko. 

— Ne, sakyčiau, ne. Ūgis čia tarytum ir niekuo dėtas. Klausi- 
mas daugiau toks, ar ji laiko vyrus priešais, ar tiesiog vyrais, ir 
nuo to priklauso, ar jie jai patinka. 

- Ak, tai susiję su moterų išsilaisvinimu, tiesa? 

— Ne, visiškai ne, - paprieštaravo Klerė. - Mačiau, kaip vyrai 
ir moterys elgėsi vieni su kitais 1743 metais, panašiai yra ir da- 
bar. Žinoma, moterys ir vyrai skyrium elgiasi truputį kitaip, bet 
jų tarpusavio elgesys ne itin pakito. 

Ranka prisidengusi akis, ji pažvelgė tolyn virš tamsių ežero 
vandenų. Gal ji dairosi ūdrų ar plaukiojančių rąstų, bet Rodže- 
riui atrodė, kad tas toli matantis žvilgsnis siekia toliau, už stačių 
uolų kitame krante. 

- Jums patinka vyrai? - tyliai pratarė jis. - Aukšti vyrai. 

Ji šyptelėjo, nežiūrėdama į jį. 

- Vienas, - tyliai atsakė. 

— Ar keliausit... jeigu jį rasiu? 

Jis trumpam liovėsi irklavęs ir sužiuro į ją. 

Prieš atsakydama Klerė giliai įkvėpė. Vėjas nurausvino jos 
skruostus ir priplojo baltą palaidinę prie kūno, išryškindamas 
iškilią krūtinę ir liauną liemenį. Pernelyg jauna, kad būtų našlė, 
toptelėjo jam, pernelyg graži, kad veltui vystų. 

— Nežinau, - kiek virpančiu balsu atsakė ji. - Mane kamuoja 
mintis apie tai... arba tikriau, mintys! Viena vertus, rasti Džeimį, 
o kita vertus... vėl per ten keliauti. - Ją nukrėtė šiurpulys, ir ji už- 
simerkė. - Supranti, tai neapsakoma, - tarė vis dar užsimerkusi, 
tarsi regėdama akmenų ratą ant Kraig na Duno kalvos. - Siau- 
binga, bet ne taip, kaip kiti siaubingi dalykai, tad to neįmanoma 
apsakyti. - Ji atsimerkė ir pašaipiai dirstelėjo į jį. - Šiek tiek pa- 
našu kaip paaiškinti vyrui, kas yra kūdikio gimdymas. Jis daug- 
maž supras, kad skausminga, bet iš tiesų neįstengs suvokti, kaip 
tu jautiesi. 

Rodžeris suniurzgė iš smagumo. 

- Šit kaip? Žinot, yra šioks toks skirtumas. Tiesą sakant, gir- 
dėjau tuos sumautus akmenis. - Jis nevalingai suvirpėjo. 

Nelabai malonu buvo prisiminti tą naktį prieš tris mėnesius, 
kai Džiliana Edgars perėjo per akmenis. Bet ta moteris kelis kar- 
tus pasirodė jo košmariškuose sapnuose. Rodžeris smarkiai už- 
gulė irklus, stengdamasis ištrinti tuos prisiminimus. 

— Tarsi būtum draskomas į gabalus, ar ne? - paklausė, įsmei- 
gęs į ją akis. - Tarsi kažkas tave temptų, plėštų, vilktų, ir ne tik iš 
išorės, bet ir iš vidaus, ir tau atrodo, kad kaukolė netrukus pažirs 
į dalis. Ir tas bjaurus triukšmas. - Jis vėl susipurtė. 

Klerės veidas pablyško. 

— Nežinojau, kad juos girdėjai. Nepasakojai. 

- Pamaniau, kad tai nesvarbu. - Irkluodamas jis valandėlę 
atidžiai į ją pažiūrėjo, paskui tyliai pridūrė: - Ir Bri girdėjo. 

— Štai kaip. 

Klerė nusisuko ir vėl pažvelgė į ežerą, kur nedidelės valties kil- 
vateris buvo išskleidęs sparnus V forma. Toli už nugaros didesnio 
laivo sukeltos bangos, atsimušusios nuo uolų, vėl jungėsi ežero 
viduryje, išriesdamos ilgą spindinčio vandens kuprą - stovinčią 
bangą, ežero reiškinį, kuris dažnai per klaidą palaikomas pabaisa. 

- Žinai, ji ten, - ūmai prabilo Klerė, linktelėdama į juodą, 
durpingą vandenį. 

Rodžeris prasižiojo, ketindamas klausti, ką ji turėjo galvoje, 
bet sumojo, kad ir pats žino. Beveik visą laiką gyveno prie Neso 
ežero, jame gaudydavo ungurius, lašišas ir Drumnadrochito bei 
Fort Augusto alinėse iki soties klausėsi istorijų apie „siaubingą 
pabaisą“. Ir skaniai juokėsi klausydamas. 

Gal dabar susiklosčiusi visiškai neįprasta padėtis - sėdi sau 
čia ir ramiai su moterimi svarsto, turėtų ji, o gal ir ne, neįsivaiz- 
duojamai rizikuoti persikeldama į miglotą praeitį. Nors ir neži- 
nia kodėl, jam staiga toptelėjo, kad tamsiame vandenyje ne tik 
gali tūnoti, o tikrai tūno nežinoma, bet kūniška paslaptis. 

- Kaip manote, kas tai? - paklausė ramdydamas sutrikusius 
jausmus, bet kartu ir smalsaudamas. 

Klerė pasilenkė per valties kraštą ir įdėmiai įsistebeilijo į ne- 
toliese išplaukusį rąstą. 

- Tas, kurį mačiau, tikriausiai buvo pleziozauras, - galop at- 
sakė. Ji žiūrėjo ne į Rodžerį, o atgal už nugaros. - Nors anuomet 
ir nerašiau užrašų. - Jos burna krustelėjo, bet ne visai nuo šyp- 
senos. - Kiek yra akmenų ratų? - staiga paklausė. - Britanijoje, 
Europoje. Ar Žinai? 

- Tiksliai nežinau. Gal keli šimtai, - atsargiai pasakė Rodže- 
ris. - Jums atrodo, kad jie visi... 

- Iš kur man žinot? - nekantriai nutraukė ji. - Bet gali būti. 
Pastatyti kaip ženklas, žymintis kažkokį reiškinį, vadinasi, gali 
būt daugybė vietų, kur tas kažkas.vyksta. - Ji pakreipė galvą, 
nusibraukė nuo veido vėjo draikomus plaukus ir kreivai šyptelė- 
jo. - Ji tai paaiškintų. 

— Ką paaiškintų? —- Rodžeris jau ėmė painiotis, jai greitai šo- 
kinėjant nuo vienos temos prie kitos. 

- Pabaisa. - Ji mostelėjo į vandenį. - O jei po ežeru yra dar 
viena tokių vietų? 

— Laiko koridorius - perėja? - Rodžeris, apstulbintas tos 

- Iš to labai daug kas paaiškėtų. - Klerės burnos kamputyje 
už besiplaikstančių plaukų šydo slėpėsi šypsena. Jis nesuprato, ar 
ji kalba rimtai. - Geriausi kandidatai į pabaisą - padarai, išnykę 
prieš šimtus tūkstančių metų. Jeigu po ežeru yra laiko korido- 
rius, jis ir išspręstų šį nedidelį keblumą. 

- Tada paaiškėtų ir kodėl pranešimai skirtingi, - pratęsė Rodže- 
ris, sudomintas tos minties. - Nes pereina skirtingos būtybės. 

- Ir paaiškėtų, kodėl būtybė ar būtybės nepagaunamos ir retai 
matomos. Gal jos grįžta kitu keliu, taigi nuolat netūno ežere? 

— Puiki mintis! - sušuko Rodžeris. 

Juodu su Klere nusišypsojo vienas kitam. 

- Žinai ką? - tarė ji. - Kertu lažybų, tai nepaklius į populiarių 
teorijų sąrašą. 

Rodžeris nusijuokė, stverdamas krabą ir vandens purslais ap- 
taškydamas Brianą. Ši suprunkštė, mirksėdama staiga atsisėdo, 
paskui vėl susmuko nuraudusiu nuo miego veidu, ir po valandė- 
lės vėl pasigirdo gilus kvėpavimas. 

— Aną vakarą vėlai atsigulė, padėjo man sukrauti į dėžes pa- 
skutinius dokumentus, kuriuos reikia grąžinti į Lidso universi- 
tetą, - apgynė ją Rodžeris. 

Klerė išsiblaškiusi linktelėjo, žiūrėdama į dukterį. 

- Džeimis taip galėdavo, - tyliai pasakė. - Atsigulti bet kur 
ir miegoti. 

Ji nutilo, ir Rodžeris ramiai nuirklavo į tą ežero vietą, kur 
tarp pušų stūksojo niūrūs Urkvuharto pilies griuvėsiai. | 

- Bėda, - galų gale prabilo Klerė, - kad tai padaryti vis sunkiau. 
Pirmas perėjimas per akmenis buvo baisiausias nutikimas per visą 
mano gyvenimą. O grįžimas - tūkstantį kartų siaubingesnis. - Jos 
akys buvo įsmeigtos į dunksančius griuvėsius. - Nežinau, gal taip 
buvo dėl to, kad grįžau ne tą pačią dieną. Kai iškeliavau, buvo 
Belteinas, o parsiradau iki jo likus dviem savaitėms. 

— Geilis... turiu omeny, Džiliana, taip pat išėjo per Belteiną. 

Nors diena buvo karšta, Rodžeriui darėsi šaltoka vėl regint 
moterį, kuri buvo ir jo promotė, ir amžininkė, - siluetą, valan- 
dėlę sustingusį liepsnojančio laužo šviesoje, o paskui visiems lai- 
kams išnykstantį stovinčių akmenų plyšyje. 

— Jos sąsiuvinyje rašoma, kad durys atviros per Saulės ir 
ugnies šventes. Kai artėja tos datos, jos turbūt vos praviros. O gal 
ji apskritai klydo. Šiaip ar taip, manė, kad jos atsiveria tik paau- 
kojus Žmogų. 

Klerė sunkiai nurijo seilę. Benzinu permirkusius Grego Ed- 
garso, Džilianos vyro, palaikus akmenų rate policija rado gegu- 
žės pirmąją. Apie jo žmoną buvo parašyta tik tiek: „Pabėgo ne- 
žinoma kryptimi.“ 

Klerė persisvėrė per valties kraštą, ranka braukdama per 
vandenį. Ant saulės užplaukė debesėlis, ir ežeras staiga pasidarė 
pilkas, o pakilus lengvam vėjeliui, paviršiumi ėmė ristis mažytės 
bangelės. Apačioje, ties kilvateriu, vanduo buvo visiškai neper- 
matomas. Neso ežeras septynių šimtų pėdų gylio ir labai šaltas. 
Kas gali tokiame gyventi? 

- Ar niurktelėtum čia, Rodžeri? — tyliai paklausė ji. - Ar 
šoktum iš valties ir nertum gilyn per šitą tamsą, kol ims plyšti 
plaučiai, nežinodamas, ar tavęs laukia dantyti padarai ir didžiu- 
lės pabaisos? 

Rodžeris pajuto, kaip ant rankų pasistojo gyvaplaukiai, ir ne 
tik todėl, kad ūmai papūtė žvarbus vėjas. 

— Bet klausimo dar nebaigiau, - toliau kalbėjo ji, vis dar spok- 
sodama į tuščią, paslaptingą vandenį. - Ar pultum į ežerą, jeigu ten 
būtų nugrimzdusi Briana? - Ji atsitiesė ir atsigręžė. - Ar pultum? 

Gintarinės akys įdėmiai žvelgė į jį nemirksėdamos, kaip ko- 
kio sakalo. 

Jis apsilaižė lūpas, sutrūkinėjusias ir išsaususias vėjyje, ir 
greitai metė žvilgsnį į miegančią Brianą. Tada atsisuko į Klerę. 

— Taip. Manau, kad nerčiau. 

Klerė ilgai žiūrėjo į Rodžerį, paskui linktelėjo be šypsenos. 

— Aš taip pat. 

MOTERIS, SĖDINTI ŠALIA MANĘS, tikriausiai svėrė tris 
šimtus svarų. Ji šnopavo per miegus, sunkiai darbuojantis plau- 
čiams, kurie kokį du šimtai tūkstantąjį kartą kilnojo stambios 
krūtinės naštą. Klubas, šlaunis ir striuka drūta ranka spaudėsi 
prie manęs, ir nuo jos sklido nemaloni šiluma ir drėgmė. 

Neturėjau kur dėtis - į kitą šoną rėmėsi plieninė lėktuvo 
fiuzeliažo siena. Išvadavusi vieną ranką, pakėliau ją ir užde- 
giau lemputę virš galvos, mat norėjau pažvelgti į laikrodį. Pusė 
vienuolikos Londono laiku; mažiausiai šešios valandos iki pa- 
žadėto išsigelbėjimo, kai lėktuvas nusileis Niujorke. 

Buvo girdėti kolektyvinis keleivių, kurie kaip įmanydami 
stengėsi nusnausti, dūsavimas ir šnarpštimas. O aš visiškai ne- 
galėjau sumerkti akių. Susitaikiusi su tokiu likimu, atsidusau, 
pasirausiau priekinės sėdynės kišenėje ir išsitraukiau įpusėtą 
meilės romaną, kurį buvau ten įkišusi. Jis buvo parašytas vie- 
no mėgstamiausių mano rašytojų, bet dėmesys nukrypo nuo 
knygos ir mintys ėmė suktis apie Rodžerį su Briana, kurie 
liko Edinburge tęsti paieškos, ir apie tai, kas manęs laukia 
Bostone. 

Nežinojau, kas iš tikryjų manęs laukia, ir tai buvo dalis bė- 
dos. Turėjau grįžti namo, nors ir laikinai. Jau seniai buvau iš- 
naudojusi atostogas ir visas papildomas dienas. Spaudė reikalai 
ligoninėje, o namuose reikėjo apmokėti susikaupusias sąskaitas, 
pasirūpinti namo ir kiemo priežiūra. Net nukrėtė šiurpulys pa- 
galvojus, kokio aukščio veja dabar veši užpakaliniame kieme, be 
to, reikėjo aplankyti draugus... 

Ypač vieną bičiulį. Džozefas Eibernatis buvo artimiausias 
mano draugas dar nuo medicinos mokyklos laikų. Prieš galu- 
tinai ir negrąžinamai apsispręsdama norėjau su juo pasišnekėti. 
Užverčiau knygą ant kelių ir sėdėjau kiek šypsodama, pirštu ve- 
džiodama per įmantrų knygos pavadinimo šriftą. Be kitų dalykų, 
už tai, kad pamėgau meilės romanus, turėjau būti dėkinga Džo. 


= 


Su Džo susipažinau medicinos praktikos pradžioje. Kaip 
ir aš, jis skyrėsi nuo kitų internų Bostono ligoninėje: aš buvau 
vienintelė moteris tarp pradedančių gydytojų, o jis - vienintelis 
juodaodis internas. 

Mudviejų išskirtinumas leido mums ypač gerai suprasti vie- 
nam kitą. Abu aiškiai tą jutome, bet nei jis, nei aš apie tai neuž- 
simindavome. Kartu darniai triūsdavome, bet saugojomės - dėl 
svarios priežasties - atsiverti, ir silpnas mudviejų ryšys, pernelyg 
miglotas, kad jį būtų galima vadinti draugyste, liko nepripažintas 
beveik iki internatūros pabaigos. 

Tą dieną dariau pirmąją savarankišką operaciją - nesudėtin- 
gą apendektomiją paaugliui, kuris šiaip nesiskundė sveikata. Ji 
pavyko, ir nebuvo dėl ko kilti kokioms nors komplikacijoms. Vis 
dėlto tam berniukui jutau keistą prieraišumą ir nenorėjau eiti 
namo, kol jis pabus iš narkozės ir bus išvežtas iš pooperacinės 
palatos, nors mano pamaina jau buvo pasibaigusi. Persirengiau 
ir nudrožiau laukti į gydytojų poilsio kambarį trečiame aukšte. 

Poilsio kambarys nebuvo tuščias. Džozefas Eibernatis sėdėjo 
ant daugybės užpakalių išduobtos kėdės, įsigilinęs į „U.S. News K 
World Report“. Kai įėjau, jis pakėlė akis ir, trumpai linktelėjęs, 
vėl įniko skaityti. 

Kambaryje riogsojo šūsnys žurnalų, suneštų iš laukiamųjų, 
ir daugybė apdriskusių knygų minkštais viršeliais, kurias paliko 
išrašomi ligoniai. Ieškodama, kas galėtų išblaškyti, pavarčiau pu- 
sės metų senumo „Gastroenterologijos tyrimus, nuplyšusį žur- 
nalą „Time“ ir tvarkingą „Watchtower“ traktatų krūvelę. Galop 
išsirinkusi knygą, atsisėdau. | 

Ji buvo be viršelio, bet antraštiniame puslapyje perskaičiau 
pavadinimą - „Karštas piratas“. „Jausminga, dėmesį prikaustanti 
meilės istorija, bekraštė kaip Karibų pakrantė!“ — bylojo eilutė 
po juo. Hm, Karibų pakrantė? Jei noriu atitrūkti, geresnės vie- 
tos, kur bėgti, ir nesugalvočau. Atverčiau knygą kaip pakliūva, ir 
atsidūriau 42 puslapyje. 


Niekinamai kilstelėjusi nosį, Tesa krestelėjo atgal vešlias švie- 
sias garbanas, pati nesuvokdama, kad taip dar labiau atidengė 
gundančias krūtis gilioje iškirptėje. Išvydus tokį reginį, Valdeso 
akys išsiplėtė, bet jis neišsidavė, kokį įspūdį jam padarė šis svaigi- 
nantis grožis. 

- Man regis, senjorita, mudu galėtume geriau susipažinti, - 
tarė jis tyliu, geidulingu balsu, nuo kurio Tesai per nugarą ėmė 
bėgioti laukimo šiurpuliukai. 

- Manęs visai nedomina pažintis su... apskretusiu, atkariu, 
suktu piratu! - atšovė ji. 

Valdesas jai nusišypsojo, dantys blykstelėjo, o jo ranka glostė 
durklo rankeną prie diržo. Jį nustebino ir sužavėjo jos bebaimišku- 
mas, ji buvo tokia drąsi, tokia karšta... ir tokia graži. 


Pakėliau antakį, bet sužavėta skaičiau toliau. 


Valdeso ranka įsakmiai apsivijo Tesos liemenį. 

- Nesvarbu, senjorita, - sumurmėjo jis, jo kvapas sukuteno 
jautrų jos ausies lezgelį, - tu esi karo trofėjus, o piratų laivo kapi- 
tonas pirmas renkasi grobį! 

Tesa spurdėjo stipriame jo glėbyje, kai jis, nutempęs ją prie 
gulto, stumtelėjo ant brangakmeniais nusagstytos lovatiesės. Ji iš 
visų jėgų stengėsi atgauti kvapą, išgąstingai žiūrėdama, kaip jis 
nusirengia. Pirmiausia nusimetė žydro aksomo švarką, paskui ir 
puikius baltus drobinius marškinius su raukiniais. Jo krūtinė buvo 
didinga, glotni tviskančios bronzos platybė. Ji troško pirštų galais 
ją paliesti, nors širdis kurtinamai daužėsi ausyse, jam ištiesus ran- 
ką prie kelnių juosmens. 

— Bet ne, - sudvejojo jis. - Būtų nesąžininga ir neteisinga ne- 
pasirūpinti tavimi, senjorita. Leisk man. | 

Su žavia šysena, kuriai buvo neįmanoma atsispirti, jis pasi- 
lenkė ir įkaitusiais, nuospaudomis nusėtais delnais švelniai suėmė 
Tesos krūtis, per ploną šilką mėgaudamasis gundančiu jų svoriu. 
Tesa, tyliai surikusi, ištrūko iš grabinėjančių jo rankų ir nugara 
prisispaudė prie nėriniuotos pūkinės pagalvės. 

- Priešiniesi? Kaip gaila gadinti tokį nuostabų rūbą, senjorita... 

Jis sugriebė žalsvą jos liemenę ir smarkiai trūktelėjo. Dailios 
baltos Tesos krūtys iššoko iš slaptavietės lyg pora purptelėjusių pu- 
tlių kurapkų. 


Išleidau garsą, nuo kurio daktaras Eibernatis griežtai sužiuro 
per „U.S. News 8 World Reports“ viršų. Skubiai nutaisiusi oraus 
susidomėjimo miną, perverčiau puslapį. 


Tankios juodos garbanos brūkštelėjo jai per krūtinę, kai Val- 
desas karštomis lūpomis apžiojo rausvą Tesos spenelį, ir per ją 
nuvilnijo kančios pritvinkusio geismo bangos. Pasidavusi nepažįs- 
tamiems jausmams, kuriuos pažadino jo aistra, ji neįstengė pa- 
krutėti, kai jo ranka slapčiomis ieškojo jos drabužio kraštelio, o 
karštą jo prisilietimą juto visa grakšti šlaunis. 

- Ak, mi amor, - sudejavo jis. - Tokia miela, tokia tyra. Geis- 
mas varo mane iš proto, mi amor. Troškau tavęs nuo tada, kai 
pirmąkart išvydau, tokią išdidžią ir šaltą tėvo laivo denyje. Bet 
dabar juk nesi šalta, tiesa, mano brangioji? 

Tiesą sakant, Valdeso bučiniai jaukė Tesos jausmus. Kaip, 
kaipgi ji gali tai jausti šiam vyrui, kuris šaltakraujiškai nuskandi- 
no jos tėvo laivą ir savo rankomis nužudė šimtą žmonių? Užuot 
gūžusis iš siaubo, ji gaudė kvapą, atvėrusi burną svilinantiems jo 
bučiniams, prieš savo valią laisvai riesdama kūną, reikliai spau- 
džiant didėjančiam jo vyriškumui. 

- Ak, mi amor, - aiktelėjo jis, - negaliu laukti. Bet... tau ne- 
skaudės. Švelniai, mi amor, švelniai. 

Tesa žioptelėjo, kai tarp kojų pajuto besibraunančią jo aistrą. 

- Oi! - šūktelėjo ji. - Oi, prašau! Jūs negalit! Aš nenoriu! 

(Puikus metas pradėti priešintis, toptelėjo man.) 

- Nesijaudink, mi amor. Pasikliauk manim. 

Pamažu, po truputį ji atsipalaidavo nuo hipnotizuojančių jo 
glamonių, jos vidų užliejo šiluma. Valdeso lūpos perbraukė per 
krūtį, ir nuo karšto jo kvėpavimo, murmant raminamus žodžius, ji 
liovėsi spurdėti. Suglebus šlaunys prasiskyrė prieš jos valią. Kraujo 
pritvinkęs jo kotas labai labai lėtai įveikė jos nekaltybę... 


Šūktelėjau ir paleidau knygą, ta nuslydo nuo kelių ir dunks- 
telėjo ant grindų šalia daktaro Eibernačio kojų. 

- Atsiprašau, - burbtelėjau ir nukaitusiu veidu pasilenkiau 
jos paimti. 

Bet kai „Karštas piratas“ atsidūrė suprakaitavusiose mano 
rankose, pamačiau, kad daktaras Eibernatis, kurio mina daž- 
niausiai būdavo rūsti, plačiai šypsosi. 

- Leisk spėti, - tarė jis. - Valdesas ką tik įveikė jos nekaltybę? 

- Taip, - bejėgiškai sukikenau. - Iš kur žinai? 

- Na, skaitei knygos pradžioje, - pasakė jis, iš manęs imda- 
mas knygą. Trumpi, buki jo pirštai mikliai vertė puslapius. - Tai 
turėjo būti šitas puslapis arba septyniasdešimt trečias, kuriame 
jis laižo rausvus jos kauburius godžiu liežuviu. 

- Ką jis daro? 

- Pati paskaityk. 

Jis įspraudė knygą man į rankas ir dūrė pirštu į puslapio 
vidurį. 

Ir tikrai: ...atklojęs lovatiesę, jis palenkė juodą kaip anglis gal- 
vą ir godžiu liežuviu palaižė rausvus jos kauburius. Tesa sudejavo 
ir... Sutrikusi šūktelėjau. 

— Tu iš tiesų tai skaitei? - paklausiau, atplėšdama akis nuo 
Tesos ir Valdeso. 

— O taip, - dar plačiau nusišypsojo jis. Dešinėje žandikaulio 
pusėje sublizgo auksinis dantis. - Du ar tris kartus. Ne geriausia 
knyga, bet nebloga. 

— Ne geriausia? Tokių yra ir daugiau? 

— Žinoma. Nagi, pažiūrėkim... - Jis atsistojo ir ėmė raustis 

aptrintų knygų minkštais viršeliais krūvoje, suverstoje ant sta- 
lo. - Ieškok tų, kurios be viršelių, - paaiškino. - Jos geriausios. 

— O aš maniau, kad skaitai tik „Lancet“ ir „Journal of the 
AMA.. 

— Trisdešimt šešias valandas rankas pralaikęs iki alkūnių žmo- 
nių viduriuose, nejaugi norėčiau, atėjęs čia, skaityti „Tulžies rezek- 
cijos patarimus“? Po galais, ne, jau verčiau plauksiu į Karibus su 
Valdesu. - Kiek susidomėjęs ir vis dar šypsodamas, jis spoksojo į 
mane. - Ir man atrodė, kad tu skaitai tik „New England Journal of 
Medicine“, ledi Džeine, - tarė. - Išvaizda apgaulinga, ką? 

— Tikriausiai, - teatsakiau. - Kas toji ledi Džeinė? 

— Pirmas apie tai prabilo Hoekšteinas, - tarė jis atsilošdamas, 
sunėręs pirštus apie vieną kelį. - Tai balsas, tarsena, kuri skamba 
taip, lyg būtum ką tik gėrusi arbatą su karaliene. Tokia jau tu, ir 
taip neleidi vyrukams būti blogesniems, nei jie yra. Supranti, tu 
šneki kaip Vinstonas Čerčilis... na, jeigu Vinstonas Čerčilis būtų 
moteris... ir tai juos truputį baugina. Bet turi ir dar kai ką. - Jis 
mąsliai nužvelgė mane, atsilošdamas krėsle. - Kalbi taip, lyg ti- 
kėtumeis pasiekti tai, ko nori, o jeigu to negausi, suprasi, kodėl 
nepasisekė. Kur to išmokai? 

- Kare, - atsakiau. Toks jo apibūdinimas man sukėlė šypseną. 

Jo antakiai pakilo. 

— Korėjos? 

— Ne, per Antrąjį pasaulinį karą dirbau medicinos seseria 
Prancūzijoje. Mačiau daugybę vyresniųjų medicinos seserų, ku- 
rios būtų galėjusios žvilgsniu paversti internus ir sanitarus dre- 
bučiais. 

Vėliau ilgai gydytojavau ten, kur ta nepaklibinamo valdingu- 
mo laikysena - net apsimestinė - padėjo bendraujant su kur kas 
galingesne jėga nei medicinos personalas ir Bostono ligoninės 
internai. 

Jis linktelėjo, įsigilinęs į mano aiškinimą. 

- Taip, tai praverčia. Aš pasitelkdavau Valterį Kronkaitą. 


* Buvęs JAV CBS laidos „Evening News“ vadovas, žurnalistas (vert. past.). 

— Valterį Kronkaitą? - sukrizenau. 

Jis vėl išsišiepė, blykstelėdamas auksiniu dantimi. 

- Galėtum sugalvoti ką geriau? Beje, kas vakarą girdėdavau jį 
nemokamai per radiją ar televiziją. Linksmindavau mamą, kuri 
norėjo, kad būčiau dvasininkas, - liūdnokai nusišypsojo. - Jei 
būčiau šnekėjęs kaip Valteris Kronkaitas ten, kur tada gyvenom, 
iki medicinos mokyklos nebūčiau išgyvenęs. 

Džo Eibernatis man patiko vis labiau. 

- Tikiuosi, tavo motina nenusivylė, kad tapai gydytoju, ne 
dvasininku. 

— Tiesą sakant, nežinau, - vis dar šypsojosi jis. - Sužinojusi, 
ką renkuos, ji valandėlę spoksojo į mane, tada sunkiai atsiduso: 
„Na, bent gausi man pigių vaistų nuo reumato.“ 

Ironiškai nusijuokiau. 

- Iš savo vyro tokio džiaugsmo nesulaukiau, kai sasaiadi 
kad ketinu tapti gydytoja. Jis padėbsojo į mane ir galop tarė, kad 
jei nuobodžiauju, kodėl nepasisiūlau rašyti laiškų slaugos namų 
gyventojams. 

Džo akys buvo rudos su švelniu aukso atspalviu kaip irisinių 
saldainių lašeliai. Susmigusios į mane, jos linksmai suspindo. 

- Taip, žmonės vis dar mano, kad geriau rėžti tiesą į akis, 
jog negali daryti to, ką darai. „Ko tu, poniut, sukiojies čia, užuot 
sėdėjusi namie ir žiūrėjusi savo vyro ir vaiko?“ - pamėgdžiojo. 
Paskui kreivai šyptelėjo ir paplekšnojo man per ranką. - Nesijau- 
dink, anksčiau ar vėliau jie pasiduos. Manęs daugiau niekas tiesiai 
nebeklausia, kodėl nešveičiu tualetų, kaip man skirta Dievo. 

Tada atėjo seselė ir pranešė, kad mano apendicitas atsibudo, 
ir aš išėjau, bet draugystė, prasidėjusi 42 puslapyje, suklestė- 
jo, ir Džo Eibernatis pasidarė vienas geriausių mano bičiulių. 
Turbūt vienintelis man artimas, kuris iš tikrųjų suprato, ką ir 
kodėl darau. 


Šyptelėjau, liesdama glotnų reljefinį įspaudą ant viršelio. 
Tada pasilenkiau ir vėl įkišau knygą į sėdynės kišenę. Tikriausiai 
nebenorėjau pabėgti. 

Už lėktuvo iliuminatoriaus mėnesienos apšviesta debesų pa- 
klotė skyrė mus nuo žemės. Čia tvyrojo tyla, graži ir rami, labai 
kontrastuodama su gyvenimo sąmyšiu apačioje. 

Keistai jaučiausi, tarytum būčiau pakabinta, nejudanti, ap- 
gaubta vienatvės, net sunkus šalia snaudžiančios moters šnopa- 
vimas tebuvo dalis nekalto triukšmo, sudarančio tylą, kaip ir oro 
kondicionieriaus ūžesys ir palydovės batelių dunksčiojimas per 
kilimą. Bet ir žinojau, kad nesustabdomai lekiame oru, varomi 
į priekį daugelio šimtų mylių per valandą greičiu, link kažkokio 
tikslo, o ar saugiai jį pasieksime, lieka tik nenustoti vilties. 

Apimta neveiklos būsenos, užsimerkiau. Škotijoje Rodžeris 
su Briana ieško Džeimio. Bostone manęs laukia darbas - ir Džo, 
O Džeimis? Mėginau nuvyti tą mintį, pasiryžusi negalvoti apie 
jį, kol apsispręsiu. 

Pajutau, kaip truputį pasišiaušė plaukai, ir per skruostą nu- 
slydo garbana, lengva kaip mylimojo prisilietimas. Be abejonės, 
tai buvo tik šuoras, plūstelėjęs iš ventiliacijos angos viršuje, ir 
mano įsivaizdavimas, kad troškų kvepalų ir cigarečių kvapą ūmai 
užgožė vilnos ir viržių dvelksmas. 


19 


Atsisveikinimas su vaiduokliu 


GALŲ GALE NAMIE, Ferio gatvėje, kur gyvenau su Frenku ir 
Briana beveik dvidešimt metų. Azalijos prie durų nebuvo visai 
nudžiūvusios, bet apgailėtini lapeliai kabojo suglebusiais kuokš- 
tais, o apačioje ant iškepusios lysvės rietėsi storas nukritusių su- 
sisukusių lapų sluoksnis. Vasara buvo karšta - kitokios Bostone 
ir nebūna, - be to, nenušniokštė rugpjūčio lietūs, o dabar jau 
buvo rugsėjo vidurys. 

Pasidėjusi krepšius prie pagrindinių durų, nudrožiau įjungti 
žarnos. Ši tysojo saulėje lyg žalia guminė gyvatė ir buvo taip įkai- 
tusi, kad galėjau nusisvilinti, todėl neramiai mėčiau ją iš rankos 
į ranką, kol nuo gurgančio vandens ji staiga atgijo, ir čiurkšlė ją 
atvėsino. 

Pirmiausia tos azalijos man nelabai patiko. Seniai būčiau jas 
išrovusi, bet po Frenko mirties nenorėjau keisti name nė vienos 
smulkmenos, kad nebūtų skaudu Brianai. Pagalvojau, gana ir to 
sukrėtimo, kai tais pačiais metais miršta tėvas ir stoji į universi- 
tetą, daugiau pokyčių nereikia. Ilgai nesirūpinau namu, nes ši- 
taip darydama galėjau gyventi toliau. 

- Puiku! - piktai pasakiau azalijoms ir nusisukau nuo žar- 
nos. - Viliuosi, esat patenkintos, nes daugiau nieko iš manęs ne- 
sulauksit. Noriu susitaisyt gėrimo. Ir pagulėt vonioj, - pridūriau 
žiūrėdama į žemėmis aptaškytus jų lapus. 


=— 


Įsisupusi į chalatą, sėdėjau ant didelės įmontuotos vonios 
krašto ir spoksojau, kaip į ją griausmingai bėga vanduo, plakda- 
mas burbuliuojantį sūkurį į kvapių putų debesis. Virš kunkuliuo- 
jančio paviršiaus kilo garas; vanduo buvo kone per karštas. 

Užsukau čiaupą - vienu greitu, šauniu suktelėjimu — ir va- 
landėlę pasėdėjau. Namuose tvyrojo tyla, tik sproginėjo vonios 
putų burbuliukai, bet taip tyliai, kad priminė tolumoje vykstan- 
čio mūšio pokšėjimą. Puikiai suvokiau ką daranti. Tai dariau nuo 
tada, kai įžengiau į „Flying Scotsman“ traukinį Invernese ir paju- 
tau po kojomis dundant bėgius. Aš tikrinau save. 

Labai įdėmiai stebėdavau mechanizmus - visus kasdienio 
šiuolaikinio gyvenimo išradimus, - o dar svarbiau, savo reakciją 
į juos. Traukinys į Edinburgą, lėktuvas į Bostoną, taksi iš oro uos- 
to ir daugybė nedidelių mechanikos įmantrybių: smulkių prekių 
automatai, gatvių šviestuvai, išvietė lėktuve mylios aukštyje su 
sūkuriuojančia bjauria mėlynai žalia dezinfekuojamąja priemo- 
ne, kuri sykį spustelėjus mygtuką nuplauna fekalijas ir mikrobus. 
Restoranai su tvarkingais Sveikatos departamento pažymėjimais, 
garantuojančiais bent šiokią tokią galimybę, kad valgydamas ne- 
apsinuodysi. Mano pačios namuose gausa mygtukų, tiekiančių 
šviesą, šilumą, vandenį ir virtą valgį. 

Bet ar man tai rūpi? Įmerkiau ranką į garuojančią vonią ir 
pamakalavau vandenį, žiūrėdama į verpeto šešėlius, šokančius 
marmuro gelmėse. Ar galėčiau gyventi be visų šių didelių ir 
mažų „patogumų“, prie kurių esu pratusi? 

To klausdavau savęs kiekvienąsyk palietusi mygtuką, kiekvie- 
nąkart išgirdusi variklio burzgimą, ir visai neabejodama atsaky- 
davau „taip“. Kad ir kaip būtų, laikas ne viską pakeitė. Būčiau 
galėjusi eidama per miestą rasti žmonių, išsiverčiančių be dau- 
gumos tokių patogumų; o juk kai kuriose užsienio šalyse žmonės 
gyvena ir nesiskundžia, nieko nežinodami apie elektrą. 

Man visada tai mažai rūpėjo. Nuo penkerių, kai žuvo tėvai, 
gyvenau su dėde Lemu, garsiu archeologu. Taigi užaugau tenkin- 
damasi sąlygomis, kurias galėčiau kukliai pavadinti primityviomis, 
mat su dėde keliaudavau į visas jo ekspedicijas. Taip, karšta vonia ir 
elektros lemputės - gerai, bet mano gyvenime buvo laikotarpių, kai 
apsiėjau ir be jų - pavyzdžiui, per karą, - ir nelabai pasigedau. 

Vanduo atvėso iki pakenčiamos temperatūros. Numečiau 
chalatą ant grindų ir įlipau į vonią. Per kūną perbėgo malonus 

šiurpulys, kai nuo šilumos, į kurią paniro kojos, pajutę vėsų kon- 
trastą pašiurpo pečiai. 

Lėtai atsisėdau vonioje ir atsipalaidavau, ištiesusi kojas. Aš- 
tuoniolikto amžiaus sėdimosios vonios buvo dydžio sulig nemaža 
statine, ir žmogus maudydavosi dalimis: iš pradžių panardindavo 
kūno vidurį, kojas iškoręs laukan, paskui atsistodavo vandenyje 
ir apsipildavo viršutinę dalį. Dažniau buvo prausiamasi pasitel- 
kiant ąsotį, dubenį ir drobės skiautę. 

Ne, išradimai ir patogumai tiek to. Nieko ypatingo, be ko 
nebūtų galima apsieiti. 

Vis dėlto patogumai toli gražu nebuvo vienintelis keblumas. 
Gyventi praeityje buvo pavojinga. Tačiau net ir vadinamosios ci- 
vilizacijos pažanga negarantavo saugumo. Ištvėriau du svarbiau- 
sius „šiuolaikinius“ karus - iš tikrųjų darbavausi vieno jų mūšių 
laukuose - ir kas vakarą per televizorių stebėjau bekylantį dar 
vieną. 

Atvirai šnekant, „civilizuotas“ karas buvo baisesnis už senes- 
nius karus. Kasdienis gyvenimas dabar gal ir saugesnis, bet tik 
jei Žmogus per jį žengia atsargiai. Roksberio rajonas šiais laikais 
ne mažiau pavojingas nei bet kuri gatvelė Paryžiuje, kuria vaikš- 
tinėjau prieš du šimtus metų. 

Atsidusau ir kojos pirštais atkimšau vonios kamštį. Bepras- 
miška galvoti apie tokius bejausmius daiktus kaip vonios, bom- 
bos ir prievartautojai. Įvestas vandentiekis - tik mažytė pramo- 
ga. Tikroji problema kaip visada buvo tarpusavy susiję žmonės. 
Aš, Briana ir Džeimis. 

Iš vonios gurgėdamas išbėgo vanduo. Kiek apsvaigusi at- 
sistojau ir nusišluosčiau putų likučius. Didelis veidrodis buvo 
aprasojęs nuo garų, bet jame aiškiai mačiau save nuo kelių iki 
viršugalvio, įraudusią kaip virta krevetė. 

Nubloškusi rankšluostį, nužvelgiau save. Sulenkiau rankas, 
pakėliau virš galvos, ieškodama suglebimo žymių. Jų nepaste- 
bėjau. Gražiai ryškėjo dvigalvis ir trigalvis raumenys, dailiai ap- 
valūs deltiniai raumenys, nuožulniai susijungę su pagrindiniais 
krūtinės raumenimis. Truputį pasisukau į šoną, įtempdama ir 

atpalaiduodama pilvą. Įstrižiniai raumenys stangrūs, tiesusis — 
labai plokščias, kone įgaubtas. 

— Puiku, kad šeima nelinkusi į apkūnumą, - sumurmėjau. 

Dėdė Lemas gerai išsilaikė iki pat pabaigos, o jis mirė septy- 
niasdešimt penkerių. Spėjau, ir tėvas - dėdės Lemo brolis - buvo 
panašaus sudėjimo, ir staiga man parūpo, kaip atrodė mano mo- 
tinos užpakalis. Šiaip ar taip, moterys nuolat kovoja su pertekli- 
niu riebalų sluoksniu. 

Apsisukau ir per petį įsispoksojau į veidrodį. Man sukiojan- 
tis, sublizgo šlapi ilgi platieji nugaros raumenys. Liemuo dar ne- 
buvo dingęs, be to, dar visai lieknas. 

O jei kalbėtume apie užpakalį... | 

— Na, bent nėra duobučių, - garsiai pasakiau. 

Tada apsigręžiau ir įsispoksojau į savo atvaizdą. 

— Galėtų būti ir blogiau, - tariau jam. 


2 


Mažumėlę padrąsinta, apsivilkau naktinius marškinius ir 
pradėjau ruošti namą miegui. Nebuvo kačių, kurias reikėtų iš- 
leisti laukan, ar šunų, kuriuos turėčiau pašerti, - Bozas, pasku- 
tinis iš mūsų šunų, nusibaigė prieš metus, bet jau senas, ir aš 
nebenorėjau kito, nes Briana išvažiavo mokytis, o mano darbo 
valandos ligoninėje būdavo ilgos ir nereguliarios. 

Nustatyk termostatą, patikrink langų ir durų užraktus, 
pažiūrėk, ar išjungti viryklės degikliai. Tai tiek. Toks ritualas 
vyko aštuoniolika metų, į naktinį maršrutą buvo įtrauktas ir 
stabtelėjimas Brianos kambaryje, bet iki tada, kai ji iškeliavo į 
universitetą. 

Paskatinta įpročio ir nenumaldomo potraukio, stumtelėjau 
jos kambario duris ir uždegiau šviesą. Vieni žmonės mėgsta ap- 
sikrauti daiktais, kiti ne. Bri mėgo. Tarp afišų, nuotraukų, džio- 
vintų gėlių, batikos technika dažytų audinių skiaučių, įrėmintų 
pažymėjimų ir kito turto buvo matyti vos keli sienų lopinėliai. 

Kai kurie žmonės susitvarko aplinką, kad daiktai ne tik ro- 
dytų savo reikšmę ir sąsajas su kitais šalia esančiais daiktais, bet 

ir skleistų kai ką daugiau - neapibūdinamą aurą, kurią turi ir 
jų nematomas šeimininkas, ir jie patys. „Aš esu čia, nes Briana 
mane čia padėjo, - regis, bylojo daiktai kambaryje. - Aš esu čia, 
nes ji - tokia, kokia yra.“ 

Iš tikrųjų keista, kad ji turi šią savybę, pagalvojau. Ir Frenkas 
turėjo. Kai po jo mirties universitete krausčiau kabinetą, man 
atrodė, kad jis — tarsi suakmenėjusio kažkokio išnykusio gyvū- 
no išnara. Knygos, popieriai ir visoks šlamštas buvo įgavę proto, 
kuris užėmė šią erdvę, formą, tekstūrą ir pranykusį svorį. 

Keli Brianos daiktai buvo akivaizdžiai susiję su ja. Tai mano, 
Frenko, Bozo, draugų nuotraukos. Audinio skiautes nudažė ji, 
parinkusi raštą ir mėgstamas spalvas: gražią turkio, sodrią indi- 
go, rausvai raudoną ir ryškiai geltoną. Bet kiti daiktai? Kodėl ant 
komodos išdėliotos gėlavandenių sraigių kriauklės turėtų man 
sakyti „Briana“? O tas apvalus pemzos gabalas iš Truro paplū- 
dimio, visiškai nesiskiriantis nuo šimtų tūkstančių kitų, svarbus 
nebent tik tuo, kad parsivežtas jos? 

Aš nemokėjau bendrauti su daiktais. Nejutau potraukio nei 
juos pirkti, nei jais puošti namus. Frenkas dažnai skųsdavosi 
spartietiškais baldais, kol Briana užaugo ir viską suėmė į savo 
rankas. Ar čia buvo kaltas klajokliškas mano auklėjimas, ar tik 
mano būdas, bet daugiausia gyvenau užsisklendusi savyje, be jo- 
kio skatulio pakeisti aplinką taip, kad ji atspindėtų mane. 

Džeimis buvo toks pat. Turėjo kelis daiktelius, kuriuos visa- 
da nešiodavosi krepšyje. Vienais naudodavosi, kiti jam atstojo 
talismanus, bet daugiau daiktų nei turėjo, nei jie jam rūpėjo. 
Nei tuo trumpu prabangos laikotarpiu Paryžiuje, nei ilgesniu 
ramybės laikotarpiu Lalibroche jis niekad neparodė susidomė- 
jimo daiktais. 

Tokį požiūrį galbūt nulėmė ir ankstyvosios vyrystės sąlygos, 
kai jis gyveno kaip medžiojamas žvėris, turėdamas tik ginklus, 
nuo kurių priklausė jo gyvybė. Bet jam tikriausiai buvo ir na- 
tūralu atsiriboti nuo daiktų pasaulio. Tas savarankiškumo jaus- 
mas - vienas iš daugelio dalykų, kurie skatino mus ieškoti vienas 
kitame pilnatvės. 

Keista ir kad Briana buvo panaši į abu savo tėvus, kad ir to- 
kius skirtingus. Tylomis palinkėjau labos nakties savo iškeliavu- 
sios dukters vaiduokliui ir užgesinau šviesą. 

Mintis apie Frenką su manimi įėjo į miegamąjį. Kai pama- 
čiau didelę dvigulę lovą, nesujauktą ir neliestą po tamsiai mėlyno 
atlaso užtiesalu, jis staiga šmėkštelėjo mano vaizduotėje kaip gy- 
vas. Šitaip nebuvau jo prisiminusi daugybę mėnesių. 

Apie jį galvoti mane turbūt paskatino artėjanti išsiskyrimo 
galimybė. Šiame kambaryje — iš tiesų šioje lovoje - su juo atsi- 
sveikinau paskutinį kartą. 


= 


- Klere, gal gulk į lovą? Jau po vidurnakčio. - Frenkas pažvelgė 
į mane per knygos kraštą. 

Jis jau gulėjo ir skaitė atrėmęs knygą į kelius. Srūvant minkštai 
lempos šviesai, atrodė, kad jis plūduriuoja šiltame burbule, tyliai 
atskirtas nuo tamsios kambario vėsos. Buvo sausio pradžia, ir nors 
krosnis labai stengėsi, vienintelė tikrai šilta vieta naktį buvo lova, 
palindus po storomis antklodėmis. 

Nusišypsojau jam ir pakilau iš krėslo, nusimesdama storą vil- 
nonį chalatą. 

- Ar neduodu tau miegoti? Atleisk. Tik dar kartą permąstau 
šio ryto operaciją. 

- Žinau, - abejingai tarė jis. - Supratau, vos pažvelgęs į tave. 
Tavo akys sustiklėjusios, burna pražiota. 

- Atleisk, - vėl atsiprašiau, prisiderindama prie jo balso tono. - 
Negaliu atsakyti už tai, ką išdarinėja mano veidas, kai galvoju. 

- Bet kokia nauda iš to permąstymo? - paklausė Frenkas, kiš- 
damas į knygą žymeklį. - Padarei, ką galėjai, dabar dėl to neri- 
maudama nieko nepakeisi... na, gerai. - Jis suirzęs gūžtelėjo pe- 
čiais ir užvertė knygą. - Visa tai jau esu sakęs ir anksčiau. 

— Taip, - atšoviau. 

Įsiropščiau į lovą truputį virpėdama ir naktiniais marškiniais 
apsivyniojau kojas. Frenkas nesąmoningai pasislinko į mano pusę, 
ir aš, šmurkštelėjusi po antklodėmis, prisiglaudžiau prie jo, kad 
bendra šiluma abu apsigintume nuo šalčio. 

- Ak, luktelėk, turiu perkelti telefoną. 

Atvertusi antklodes, vėl išsiropščiau laukan pernešti telefono 
iš Frenko lovos pusės į savąją. Jis mėgdavo sėdėti lovoje ankstyvą 
vakarą ir šnekėtis su studentais ir kolegomis, o aš greta jo skaity- 
davau arba užsirašinėdavau pastabas apie operaciją, bet Frenkas 
pykdavo, kai jį pažadindavo vėlyvi skambučiai man iš ligoninės. 
Pykdavo taip, kad buvau paprašiusi ligoninės skambinti tik kritiš- 
kais atvejais arba jei palieku nurodymą man pranešti, kaip laikosi 
sunkus ligonis. Šivakar tokį nurodymą buvau palikusi, nes atlikau 
sudėtingą operaciją, per kurią reikėjo pašalinti dalį žarnyno. Jeigu 
ligonio būklė pablogės, turėsiu skubiai važiuoti į ligoninę. 

Frenkas suniurnėjo, kai išjungiau šviesą ir vėl įlindau į lovą, 
bet po valandėlės jis pasirideno manęs link ir užmetė ranką ant 
juosmens. Pasiverčiau ant šono, susiriečiau prie jo ir, šylant kojų 
pirštams, ėmiau pamažu atsipalaiduoti. 

Mintyse pakartojau operacijos smulkmenas, vėl jusdama prie 
kojų šaltį, sklindantį iš operacinės aušinimo sistemos, ir vidinę ne- 
rimą keliančią šilumą paciento pilve, kai į jį sulindo pirštinėtos 
mano rankos. Nesveiki viduriai, susirangę it gyvatė, išmarginti 
purpurinėmis kraujosruvomis, ir ryškus kraujas, lėtai tekantis iš 
mažyčių trūkių. 

- Aš galvojau, - iš tamsos už manęs atsklido perdėtai nerūpes- 
tingas Frenko balsas. 

- Mm? - Vis dar regėjau operacinės vaizdą, bet iš visų jėgų 
pasistengiau grįžti į dabartį. - Apie ką? 

- Apie savo metų trukmės atostogas moksliniam darbui. 

Jis turėjo išeiti iš universiteto po mėnesio. Ketino leistis į kele- 
tą trumpų kelionių po Jungtinių Valstijų šiaurės rytus rinkti me- 
džiagos, o paskui pusei metų išvykti į Angliją ir grįžti į Bostoną 
paskutiniams trims mėnesiams rašyti. 

- Pamaniau, skrisiu į Angliją nedelsdamas, - atsargiai pasakė. 

- Kodėl gi ne? Oras bus siaubingas, bet jei ruošiesi beveik visą 
laiką lindėti bibliotekose... 

- Noriu pasiimti Brianą. 

Nustėrau, šaltis kambaryje ūmai susitraukė į nedidelį įtarumo 
gumulą paširdžiuose. 

- Dabar ji negali keliauti, jai liko semestras iki mokyklos bai- 
gimo. Juk tu, žinoma, gali palaukti, kol mes vasarą prie tavęs pri- 
sidėsim? Išeisiu ilgų atostogų ir galbūt... 

- Skrendu dabar. Visam laikui. Be tavęs. 

Atšlijau nuo jo, atsisėdau ir uždegiau šviesą. Frenkas gulėjo ir 
mirksėjo, tamsūs jo plaukai buvo susivėlę. Žili smilkiniai teikė jam 
išskirtinumo, kuris, regis, traukė jautresnes jo studentes. Jaučiausi 
stebėtinai susikaupusi. 

- Kodėl dabar, šitaip staiga? Naujausioji tave spaudžia, tiesa? 

Jo akyse šmėkštelėjęs išgąstis buvo toks pastebimas, kad atrodė 
komiškas. Nusijuokiau, bet nelinksmai. 

- Manei, nežinau? Dieve, Frenkai! Tu... nenuovokiausias 
žmogus! 

Jis atsisėdo lovoje, stipriai sukandęs žandikaulį. 

- O man atrodė, kad esu diskretiškiausias. 

- Gal toks ir buvai, - kandžiai pasakiau. - Per pastaruosius 
dešimt metų suskaičiavau šešias, o jei iš tiesų buvo koks tuzinas, 
tada visai neprastai atitinki diskretiškumo etaloną. 

Jo veidas retai išduodavo stiprius jausmus, bet pabalimas apie 
burną bylojo, kad jis labai supykęs. 

- Šioji tikriausiai ypatinga, - variau toliau, sukryžiavusi ran- 
kas ir tariamai atsainiai atsilošusi į galvūgalį. - Bet kodėl taip 
skubi į Angliją ir kodėl nori pasiimti Bri? 

- Paskutinį semestrą ji galės lankyti internatinę mokyklą, - 
trumpai atkirto jis. - Jai bus nauja patirtis. 

- Manau, ne to jai reikia, - pasakiau. - Bri nenorės palikti 
draugų, ypač prieš pat baigiant mokyklą. Ir tikrai jau nenorės būti 
uždaryta Anglijos internatinėje mokykloje! 

Nuo tos minties mane nukrėtė šiurpas. Vaikystėje vos per plau- 
ką nepatekau į tokią įstaigą. Ligoninės kavinėje tvyrantis kvapas 
kartais man tai primindavo - tas užliejusias siaubingo bejėgišku- 
mo bangas, kai dėdė Lemas buvo nuvežęs ton vieton. 

- Truputis drausmės dar niekam nepakenkė, - tarė Frenkas, 
jau atgavęs savitvardą, nors veido bruožai vis dar buvo įsitem- 
pę. - Gal ir tau būtų buvę naudinga. - Jis numojo ranka, baig- 

damas temą. - Tiek to. Vis dėlto nusprendžiau grįžti į Angliją 
visam laikui. Kembridžas man pasiūlė geras pareigas, ir aš ketinu 
jų imtis. Žinoma, ligoninės tu nemesi. Bet savo dukters nenoriu 
čia palikti. 

- Savo dukters? 

Staiga praradau kalbos dovaną. Taigi jis susitarė dėl naujo 
darbo, o su juo keliaus ir ką tik iškepta meilužė. Tai jis planavo 
jau seniai. Visą naują gyvenimą - tačiau be Brianos. 

- Savo dukters, - ramiai atsakė jis. - Be abejo, tu galėsi mus 
aplankyti, kada tik norėsi. 

- Tu... sumautas... šunsnukis! 

- Būk protinga, Klere. - Jis pažvelgė išilgai savo nosies, rody- 
damas man didžiulę kantrybę, taupomą studentams, kurie kreip- 
davosi į jį dėl prasto įvertinimo. - Tu retai būni namie. Jei aš iš- 
važiuosiu, nebus kam deramai rūpintis Bri. 

- Kalbi taip, lyg ji būtų aštuonerių, o ne beveik aštuoniolikos! 
Po galais, ji kone suaugusi. | 

- Tai dar viena priežastis, kodėl jai reikia globos ir priežiū- 
ros, - atšovė jis. - Jei matytum, ką regiu universitete, narkotikai, 
alkoholis... 

- Aš viską matau, - iškošiau pro dantis. - Iš labai arti matau 
ligoninės priimamajame. Neatrodo, kad Bri... 

- Kaip tau neatrodo! Tokio amžiaus merginos neturi proto. Ji 
puls į pirmo pasitaikiusio glėbį, o jis... 

- Nebūk kvailas! Bri labai protinga ir nuovoki. Be to, visi jau- 
nuoliai bando, juk šitaip ir pasisemia patirties. Negali visą gyve- 
nimą laikyti suvyniojęs ją į vatą. 

- Geriau suvyniota, nei dulkinama juodaodžio! - suriko jis. 
Jo skruostus išmargino blyškiai raudonos dėmės. - Kokia motina, 
tokia ir duktė, ką? Bet to nebus, po velnių, nebus, jei aš įsikišiu! 

Pašokau iš lovos ir atsistojau, varstydama jį akimis. 

- Tu nepasakysi nė vieno negražaus, nepadoraus, šlykštaus žo- 
džio apie Bri ar ką kitą! - Drebėjau iš pykčio ir turėjau prispausti 
kumščius prie šlaunų, kad jam neužvožčiau. - Turi bjauraus įžū- 
lumo man sakyti, kad palieki mane ir ketini gyventi su naujausia 

iš daugybės buvusių meilužių, o paskui laidai užuominas, kad esu 
užmezgusi romaną su Džo Eibernačiu? Argi ne tai turėjai galvoje? 

Jis taktiškai nudūrė akis. 

- Visi mano, kad tarp jūsų romanas, - sumurmėjo. - Su tuo 
vyru leidi visą laiką. Tai tas pat kaip romanas, jei kalbam apie 
Bri. Stumi ją į... aplinkybes, kur jai gresia pavojus, ir... ji susitinka 
su tais žmonėmis... 

- Juodaodžiais, ar ne taip? 

- Velniai griebtų, taip. - Jis įsmeigė į mane žaibuojančias 
akis. - Blogai, kad Eibernačiai nuolat būna pobūviuose, nors tas 
Eibernatis ir išsilavinęs. O kaip tas nutukėlis, kurį mačiau jų na- 
muose, tas išmargintas genties tatuiruotėmis ir purvu ištepliotais 
plaukais? Arba anas atgrasus dykinėjantis driežas, kalbantis sal- 
džiu balsu? Ir dar jaunasis Eibernatis, kuris dieną naktį trinasi 
aplink Bri, vedasi ją į rungtynes, ralį ir orgijas žemiausios klasės 
prastuose klubuose... 

- Nemanyčiau, kad esama ir aukščiausios klasės prastų klu- 
by, - pasakiau, užgniauždama šiuo metu nederamą norą juoktis 
iš to, kaip negražiai, bet taikliai Frenkas apibūdino du ekscentriš- 
kiau atrodančius Leonardo Eibernačio draugužius. - Ar žinai, kad 
dabar Lenis vadinasi Muchamedu Ismaeliu Šabazu? 

- Taip, jis man sakė. Ir neketinu rizikuoti laukdamas, kada 
mano duktė taps ponia Šabaz. 

- Kažin ar Bri puoselėja Leniui tokius jausmus, atsakiau, iš 
visų jėgų stengdamasi nuslopinti irzulį. 

- Ir nepuoselės. Ji vyksta į Angliją su manim. 

— Ne, ji niekur nevažiuos, jei pati nenorės, - griežtai nukirtau. 

Aiškiai supratęs, kad pakliuvo į nepatogią padėtį, Frenkas nu- 
leido kojas iš lovos ir ėmė grabalioti šlepečių. 

— Man nereikia tavo leidimo išsivežti savo dukterį į Angliją. 
Bri dar nepilnametė, ir keliaus ten, kur pasakysiu. Būsiu dėkingas, 
jei surasi jos medicinos kortelę, kurios reikės naujoje mokykloje. 

- Savo dukterį? - pakartojau. Beveik nejutau šalčio kambary- 
je, nes taip įtūžus man pasidarė karšta. - Bri - mano duktė, ir tu, 
po velnių, niekur jos neišsiveši! 

- Nesukliudysi man, - atrėžė jis ramiai, bet vis labiau niršda- 
mas, ir nuo lovūgalio griebė chalatą. 

- Po paraliais, dar ir kaip sukliudysiu, - pasakiau. - Nori 
skyrybų? Gerai. Pateik kokias tik nori priežastis, tik neminėk ne- 
ištikimybės, kurios negali įrodyti, nes jos nėra. Bet jei mėginsi 
pasiimti Bri, apie tavo svetimavimą nenutylėsiu. Ar nori žinoti, 
kiek tavo pamestų meilužių buvo atėjusios pas mane prašyti, kad 
tave palikčiau? 

Jis sukrėstas išsižiojo. 

- Visoms sakydavau, kad tučtuojau išsiskirčiau, jei tik tu pa- 
prašytum. - Sukryžiavau rankas, plaštakas sukišdama į pažastis. 
Man vėl ėmė darytis šalta. - Stebėdavausi, kodėl nepaprašai, bet, 
manau, taip elgeisi dėl Brianos. 

Jo veidas buvo labai išblyškęs, prieblandoje baltas kaip kauko- 
lė, padėta kitoje lovos pusėje. 

- Na, - prabilo Frenkas, praradęs visą įprastą savitvardą. - 
Man atrodė, kad tam neprieštaravai. Nepakrutinai nė piršto, kad 
mane sulaikytum. 

Labai nustebusi įsispoksojau į jį. 

- Kad tave sulaikyčiau? O ką turėjau daryti? Garais atklijuoti 
vokus ir mosuoti laiškais tau po nosimi? Iškelti sceną E per 
Kalėdų pobūvį? Pasiskysti dekanui? 

Jo lūpos trumpam kietai susičiaupė, paskui atsileido. 

- Gal elgtis taip, lyg tau tai būtų svarbu, - tyliai pasakė jis. 

- Man ir buvo svarbu, - tariau dusliu balsu. 

Frenkas papurtė galvą, vis dar įdėmiai žvelgdamas į mane. 
Lempos šviesoje jo akys buvo tamsios. 

- Ne itin. 

Jis nutilo, išbalęs veidas kybojo ore virš tamsaus jo chalato. 
Paskui apėjo lovą ir atsistojo šalia manęs. 

- Kartais pasvarstydavau, ar galėčiau teisėtai tave apkaltin- 

- kone mąsliai pasakė. - Jis buvo panašus į Bri? Toks kaip ji? 

- Taip. 

Jis sunkiai atsiduso, beveik suprunkštė. 

- Tai mačiau tavo veide - kai žiūrėdavai į ją, galvodavai apie jį. 

Po šimts, Klere Bošamp, - labai tyliai tarė. - Velniai griebtų tave ir 
tavo veidą, kuris neįstengia paslėpti ničnieko, ką galvoji ir jauti. 

Stojo tokia tyla, kad buvo girdėti ausims vos bagaunami girgž- 
dančio medžio ir kvėpuojančio namo garsai, - tokia tyla, kai sten- 
giesi apsimesti, kad neišgirdai to, kas ką tik buvo pasakyta. 

- Mylėjau tave, - galop tylutėliai pratariau. - Kitados. 

- Kitados, - pakartojo jis. - Ar turėčiau būti už tai dėkingas? 

Vėl pradėjau justi nutirpusias lūpas. 

- Aš tau papasakojau. O kai tu neišėjai... Frenkai, aš tikrai 
stengiausi. 

Kad ir ką jis išgirdo mano balse, tai jį trumpam sulaikė. 

- Iš tikryjų stengiausi, - labai tyliai sušnabždėjau. 

Jis nusisuko, priėjo prie mano tualetinio stalelio ir ėmė nera- 
miai čiupinėti daiktus, ėmė juos ir vėl dėjo, kaip pakliūva. 

- Pirmiausia negalėjau tavęs, nėščios, palikti vienos. Tik niek- 
šas būtų taip pasielgęs. O paskui... Bri. - Jis nieko nereginčiomis 
akimis paspoksojo į lūpdažį, kurį laikė rankoje, tada švelniai padė- 
jo jį ant stiklinio stalviršio. - Negalėjau jos atsisakyti, - tyliai tarė. 
Jis atsigręžė ir įsmeigė į mane akis, tamsias angas veide, kurį dengė 
šešėlis. - Ar žinojai, kad negalėjau pradėti vaiko? Aš... pasitikri- 
nau prieš kelerius metus. Esu nevaisingas. Ar tai žinojai? 

Papurčiau galvą tylėdama, nes nepasiklioviau balsu. 

- Bri mano, mano duktė, - pasakė jis tarsi sau. - Vienintelis 
vaikas, kito neturėsiu. Negalėjau jos mesti. - Jis sukikeno. - Neį- 
stengiau jos palikti, bet tu negalėjai žiūrėti į ją, negalvodama apie 
jį, ar ne? Nuolat jį prisimindavai. Įdomu, ar ilgainiui pamiršai jį? 

- Ne. 

Šnabždesiu ištrūkęs žodis, regis, jį nukrėtė kaip elektros smū- 
gis. Valandėlę stovėjo sustingęs, paskui nusigręžė, nužingsniavo į 
drabužinę ir ėmė ant pižamos vilktis drabužius. Stovėjau ranko- 
mis apsikabinusi kūną, žiūrėdama, kaip jis užsitraukia paltą ir 
išeina iš kambario nė nepažvelgęs į mane. Mėlyno šilko pižamos 
apykaklė styrojo virš karakulinės palto apykaklės. 

Netrukus išgirdau užsiveriant pagrindines duris - jis dar ne- 
buvo visai netekęs proto, taigi netrenkė jomis - ir vėliau vangiai 

užsivedant šaltą variklį. Miegamojo lubas perskrodė priekinių ži- 
bintų šviesa, kai automobilis atbulas nuriedėjo keliuku ir išvažia- 
vo, palikdamas mane virpančią prie sujauktos lovos. 


=— 

Frenkas negrįžo. Mėginau užmigti, bet tik sustirusi į ragą ty- 
sojau šaltoje lovoje, iš naujo prisimindama vaidą, klausydamasi, 
ar ant keliuko nečiūžtelės jo automobilio padangos. Galų gale at- 
sikėliau, apsirengiau, palikau raštelį Bri ir išėjau. 

Iš ligoninės skambučio nesulaukiau, bet nusprendžiau verčiau 
nuvažiuoti ir apžiūrėti savo pacientą. Vis geriau, nei kiaurą naktį 
vartytis ir blaškytis lovoje. Be to, atvirai šnekant, būtų buvę geriau, 
jei Frenkas, grįžęs namo, būtų manęs neradęs. 

Grindinys buvo slidus kaip sviestas, plikledis blizgėjo gatvių 
žibintų šviesoje. Geltonas fosforescencinis žibėjimas apšvietė krin- 
tančius sniego dribsnius. Po valandos ledą, užtraukusį gatves, pa- 
slėps šviežias sniegas, ir važiuoti bus dusyk pavojingiau. Vienintelė 
paguoda, kad ketvirtą ryto gatvėje nebuvo nė gyvos dvasios, kuriai 
grėstų pavojus. Nieko, tik aš. 

Ligoninėje mane lyg pažįstama skraistė apgaubė įprastas šil- 
tas, troškus, kaip būdinga tokiai įstaigai, kvapas, atskirdamas nuo 
snieguotos nakties lauke. 

- Jo būklė nepablogėjo, - tyliai pasakė man medicinos sesuo, 
tarsi garsiai kalbėdama būtų galėjusi pažadinti miegantį žmo- 
gy. - Visos gyvybinės funkcijos stabilios, rodmenys geri. Jokio 
kraujavimo. 

Mačiau, kad ji sakė tiesą: ligonio veidas buvo išblyškęs, bet su 
blausiu rausvu atspalviu kaip gyslelių baltos rožės vainiklapyje, o 
pulsas kaklo įduboje stiprus ir lygus. 

Išleidau gilų atodūsį, nesuvokdama, kad buvau sulaikiusi kvė- 
pavimą. 

- Puiku, - tariau. - Labai gerai. 

Medicinos sesuo švelniai nusišypsojo man, o aš turėjau atsispir- 
ti pagundai prisiglausti prie paciento ir išnykti. Ligoninės aplinka 
staiga man pasirodė vienintelis prieglobstis ir išsigelbėjimas. 

Grįžti namo nebuvo prasmės. Trumpai apžiūrėjau kitus savo 
ligonius ir nudrožiau į kavinę. Joje vis dar dvelkė internatine mo- 
kykla, bet atsisėdau su puodeliu kavos ir ėmiau pamažu gurkšnoti, 
svarstydama, ką pasakysiu Bri. 

Po kokio pusvalandžio pro dvivėres duris atskubėjo viena iš 
ligoninės priimamojo slaugių ir, išvydusi mane, sustojo kaip įbesta. 
Paskui labai iš lėto prabilo. 

Išsyk supratau: dažnai matydavau gydytojus ir medicinos sese- 
ris pranešant apie mirtį, todėl negalėjau klysti. Labai ramiai, nieko 
nejausdama, pastačiau artipilnį puodelį ir sumojau, kad iki gyve- 
nimo pabaigos prisiminsiu tą įdužusį jo kraštą ir auksinę, beveik 
nusitrynusią B raidę ant šono. 

- „sakė, kad jūs čia. Tapatybės kortelė jo piniginėje... anot po- 
licijos... sniegas ir plikledis, slydimas... atvežtas nebegyvas... - va- 
pėjo. slaugė, kai žingsniavau palei šviesias baltas sienas, nežiūrė- 
dama į ją, poste regėdama medicinos seserų veidus lėtai sukantis 
į mane, nežinodama, bet iš jų žvilgsnių suprasdama, kad atsitiko 
kažkas lemtinga. 

Jis gulėjo ant ratukinių neštuvų, vienvietėje priimamojo kabi- 
noje - tuščioje, anonimiškoje vietoje. Lauke stovėjo greitosios pa- 
galbos automobilis, tikriausiai tas, kuris jį čia ir atvežė. Dvivėrės 
durys koridoriaus gale buvo atviros, anapus jų švito žvarbi aušra. 
Raudonas greitosios švyturėlis pulsavo tarsi arterija, koridorių už- 
liedama krauju. 

Liestelėjau jį. Pajutau inertišką, plastišką neseniai mirusį 
kūną, nederantį su jo, tarsi gyvo, išvaizda. Žaizdų nebuvo matyti; 
sužalojimus slėpė užmesta paklodė. Kaklas buvo lygus ir rudas, 
deja, pulsas jo įduboje nebetvinkčiojo. 

Stovėjau, priglaudusi ranką prie nejudančios jo krūtinės lin- 
kio, ir žvelgiau į jį taip, kaip nebuvau žvelgusi jau seniai. Ryškus, 
dailus profilis, jautrios, švelnios lūpos, kaip iš marmuro iškalta 
nosis ir žandikaulis. Patrauklus vyras, nors ir turintis gilių raukš- 
lių abipus burnos, nusivylimo ir pykčio raukšlių, kurių negalėjo 
panaikinti net suglebimas mirus. 

Stovėdama gana ramiai įsiklausiau. Girdėjau atlekiančios 
greitosios kaukimą, balsus koridoriuje. Neštuvų ratukų cypsėjimą, 

policijos radijo traškesį ir kažkur tyliai zvimbiančią dieninės švie- 
sos lempą. Krūptelėjau suvokusi, kad klausausi Frenko, tikėdama- 
si... ko? Kad jo vaiduoklis vis dar sklando netoliese, trokšdamas 
sutvarkyti nebaigtą mudviejų reikalą. 

Užsimerkiau, nebenorėdama regėti to bauginančio sustingusio 
profilio, tai nuraustančio, tai išbąlančio ir vėl nuraustančio, švy- 
turėliui mirkčiojant pro atlapotas duris. 

- Frenkai, - tyliai tariau neramiam šaltam orui, - jeigu vis 
dar esi ganėtinai arti, kad girdėtum mane, aš tikrai mylėjau tave. 
Kitados. Mylėjau. 

Paskui pasirodė Džo, kuris prasibrovė pro žmonių prisigrūdusį 
koridorių. Susirūpinęs jo veidas kyšojo iš žalio chirurgo chalato. 
Džo atskubėjo tiesiai iš operacinės, jo akinių stiklai buvo šiek tiek 
aptaškyti krauju, dėmė raudonavo ir ant krūtinės. 

- Klere, - tarė jis. - Dieve, Klere! 

Ir aš pradėjau drebėti. Dešimt metų jis mane visada vadindavo 
tik Džeine arba L. Dž. Jei dabar jam ištrūko tikrasis mano vardas, 
tai iš tiesų įvyko. Mano plaštaka stebėtinai pabalo tamsiose Džo 
rankose, paskui paraudonavo pulsuojančioje šviesoje. Atsigręžiau 
į jį, tvirtą kaip medžio kamienas, padėjau galvą jam ant peties 
ir - pirmąkart - pravirkau dėl Frenko. 


i 


Atrėmiau veidą į miegamojo langą name Ferio gatvėje. Šis 
liūdnas rugsėjo vakaras buvo tvankus ir drėgnas, skambantis 
nuo svirplių čirškimo ir vejos laistyklės šnypštimo. Bet aš regėjau 
neištrinamą tos nakties prieš dvejus metus baltumą ir juodumą: 
juodą ledą ir baltas ligoninės paklodes, o paskui p apsiblau- 
sė blyškiai pilkoje aušroje. 

Dabar man akys užtemo, prisimenant anoniminį bruzdesį 
koridoriuje ir pulsuojantį raudoną greitosios švyturėlį, kuris už- 
liedavo tylią vienutę kruvina šviesa, man apraudant Frenką. 

Nūnai verkiau jo paskutinį sykį ir, ašaroms riedant per skruos- 
tus, suvokiau, kad mudu išsiskyrėm visiems laikams dar maždaug 
prieš dvidešimt metų ant žalios Škotijos kalvos viršūnės. 

Išsiraudojusi pakilau ir padėjau ranką ant lygios mėlynos lova- 
tiesės, švelniai apvalainos ant pagalvės kairėje - Frenko pusėje. 

- Sudie, mano brangusis, - sušnabždėjau ir nulipau miegoti 
į apačią, toliau nuo vaiduoklių. 


=— 


Rytą mane, susirangiusią ant sofos, pažadino durų skambutis. 

- Telegrama, ponia, - tarė pasiuntinys, stengdamasis nespok- 
soti į mano naktinius marškinius. 

Šie geltoni vokeliai tikriausiai dažniau būna širdies smūgių 
priežastis nei kas nors kita, nebent dar riebi šoninė pusryčiams. 
Mano širdis susigniaužė lyg kumštis, paskui ėmė plakti sunkiai 
ir nesmagiai. 

Davusi pasiuntiniui arbatpinigių, nusinešiau telegramą per 
prieškambarį. Atrodė, svarbu jos neatplėšti, kol nenusigausiu iki 
palyginti saugaus vonios kambario, tarsi ji būtų sprogstamasis 
užtaisas, kurį reikia neutralizuoti po vandeniu. 

Virpančiais nemikliais pirštais atplėšiau voką, sėdėdama ant 
vonios krašto, nugara prisispaudusi prie plytelėmis išklijuotos 
sienos, kad būtų tvirčiau. 

Aišku, tai buvo trumpa žinutė, juk škotas niekada nesišvaisto 
žodžiais, kvailai pagalvojau. 

RADAU JĮ TAŠKAS, - perskaičiau. - GAL GRĮŽTUMĖT 
KLAUSTUKAS RODŽERIS. 

Tvarkingai sulanksčiau telegramą ir įkišau į voką. Sėdėjau ir 
ilgokai spoksojau į ją. Paskui atsistojau ir nuėjau rengtis. 

Diagnozė 


DŽO EIBERNATIS buvo įsitaisęs prie stalo ir raukydamasis 

- Kas tai? - paklausiau, be ceremonijų atsisėdusi ant jo stalo 
krašto. 

— Vizitinė kortelė. 

Padavė ją man. Buvo ir linksmas, ir suirzęs. 

Kortelė buvo pilkšva, rauplėto popieriaus, brangi, dailus 
įmantrus šriftas skrupulingai išspausdintas. Muchamedas Ismae- 
lis Šabazas III, - bylojo eilutė viduryje, o apačioj buvo nurodytas 
adresas ir telefono numeris. 

- Lenis? - nusijuokiau. - Muchamedas Ismaelis Šabazas 
trečiasis? 

- Aha. - Džo linksmumas, regis, nugalėjo. Žybtelėjo auksinis 
dantis, kai jis pasiėmė kortelę. - Sūnus sako neketinąs vadintis 
baltojo pavarde, bet ir vergo pavarde nesivadins. Norįs susigrą- 
žinti afrikietišką kilmę, - pasišaipė Džo. - Gerai, sakau jam ir 
klausiu, ar vėliau per nosį nepersivers kaulo. Jau gana ir to, kad jis 
išsiskuto čia, - mostelėjo pašiaušdamas plaukus abipus trumpai 
apkirptos galvos, - be to, vaikštinėja su kelius siekiančiu rūbu, 
kokį jo sesuo pasiuvo per namų ruošos pamoką. Ne, Lenis - at- 
siprašau, Muchamedas - nori būti afrikietis visais atžvilgiais. 

Džo mostelėjo į langą - pro jį atsivėrė parko vaizdas, kurį 
regėti jam buvo suteikta privilegija. 

- Sakau jam: apsidairyk, berneli, ar matai nors vieną liūtą? 
Ar tau Čia panašu į Afriką? - Jis atsilošė minkštame krėsle, ištiesė 
kojas ir papurtė galvą, susitaikydamas su padėtimi. - Deja, su 
tokio amžiaus vaikinu bergždžia šneka. 

- Teisybė, - pritariau. - Bet ką reiškia „trečiasis“? 

Man atsakė nenoromis sublizgęs auksas. 

— Na, jis ėmė paistyti apie savo išnykusias tradicijas ir prarastą 
istoriją, o paskui išrėžė: „Kaip aš galėsiu laikytis išdidžiai ir ben- 
drauti akis į akį su visais draugužiais vaikinais, su kuriais susipa- 
žinsiu Jeilyje ir kurių pavardės bus Kadvaladeris IV ir Suelas Lo- 
džas jaunesnysis, jei net nežinosiu savo senelio vardo ir iš kur esu 
kilęs?“ - Džo prunkštelėjo. - Patariau jam: „Vaike, jei nori sužinoti 
savo kilmę, pažvelk į veidrodį. Argi tavo šaknys ne „Mayflower“*? 

Jis vėl paėmė kortelę ir išspaudė šypsnį. 

- Taigi, anot jo, jeigu jis susigrąžina savo paveldą, kodėl jam 
nesusigrąžinus visko? Jeigu senelis neduoda jam pavardės, jis 
seneliui dovanos savąją. Vienintelis keblumas dėl šito, - jis dirs- 
telėjo į mane iš po pakelto antakio, - kad jis įkurdina mane per 
vidurį. Dabar turiu būti Muchamedas Ismailas Šabazas jaunes- 
nysis, kad Lenis taptų „išdidžiu afroamerikiečiu“. - Jis atsistū- 
mė nuo stalo, smakrą įrėmęs į krūtinę ir piktai spoksodamas į 
pilkšvą kortelę. - Tau pasisekė, L. Dž., Bri bent negraužia tavęs 
dėl to, kas buvo jos senelis. Tereikia jaudintis, kad ji neįniktų į 
narkotikus ir nepastotų nuo jaunuolio, vengiančio eiti į kariuo- 
menę ir sprunkančio į Kanadą. 

Šiek tiek ironiškai nusijuokiau. 

— Tai ty taip manai, - pasakiau. 

— Nejaugi? - Susidomėjęs jis išrietė antakį, tada nusiėmė aki- 
nius auksiniais rėmeliais ir pavalė juos kaklaraiščio galu. - Kaip 
klostėsi reikalai Škotijoje? - paklausė, nenuleisdamas nuo manęs 
akių. - Bri patiko? 

- Ji vis dar tenai. Ieško savo istorijos. 

Džo jau žiojosi kažko sakyti, bet jį nutraukė nedrąsus beldi- 
mas į duris. 

— Daktare Eibernati. - Į kabinetą nedrąsiai dirstelėjo apkūnus 
jaunuolis polo marškinėliais, pasilenkęs virš didelės kartoninės 
dėžės, kurią buvo prispaudęs prie didoko pilvo. 


* Anglų žvejybinis laivas, kuriuo 1620 m. anglai perplaukė Atlanto vandenyną ir 
Šiaurės Amerikoje įkūrė pirmąją britų koloniją (vert. past.). 


SVETIMŠALĖ + SUGRĮŽIMAS 301 


- Vadinkit mane Ismaeliu, - linksmai tarė Džo. 

- Ką? - Jaunuolio žandikaulis atkaro, ir jis sumišęs, bet ir 
kupinas vilties, sužiuro į mane. - Ar jūs - daktarė Eibernati? 

- Ne, - atsakiau, - jis, kai sukaups dėmesį. - Pakilau nuo 
stalo, patempdama žemyn sijoną. - Palieku tave, bet jei vėliau 
turėsi laiko... 

- Ne, truputį luktelėk, L. Dž., - sulaikė jis stodamasis. Iš 
jaunuolio paėmęs dėžę, oficialiai paspaudė jam ranką. - Ar jūs 
ponas Tompsonas? Džonas Viklovas man skambino, kad ateisit. 
Malonu susipažinti. 

- Taip, Horasas Tompsonas, - mirksėdamas tarė jaunuolis, - 
atnešiau jums, hm, pavyzdį... - Ir pamojo į kartoninę dėžę. 

- Puiku. Mielai apžiūrėsiu, bet man atrodo, kad čia galėtų 
padėti ir daktarė Randal. - Jis dirstelėjo į mane šelmiškai bliz- 
gančiomis akimis. - Tik noriu pažiūrėti, ar tu gali tai nustatyti 
numirėliui, L. Dž. 

- Ką nustatyti numirėliui... - pradėjau klausti, jam tiesiant 
ranką prie atidarytos dėžės ir atsargiai ištraukiant kaukolę. 

- Ak, kokia graži, - nudžiugo Džo, švelniai ją vartydamas. 

„Graži“ nebuvo pirmas būdvardis, toptelėjęs man į galvą. 
Kaukolė buvo dėmėta ir gerokai pakeitusi spalvą: kaulas buvo 
nuėjęs rudais dryžiais. Džo nusinešė ją prie lango ir pakreipė į 
šviesą, nykščiais švelniai glostydamas nedideles kaulo briaunas 
virš akiduobių. 

- Tikra gražuolė, - tyliai pasakė, šnekėdamasis labiau su kau- 
kole nei su manimi ar Horasu Tompsonu. - Suaugusi, subren- 
dusi. Gal arti penkiasdešimties ar įpusėjusi šeštą dešimtį. Ar turi 
kojas? —- paklausė staigiai atsisukdamas į apkūnųjį jaunuolį. 

— Taip, čia, - patikino jį Horasas Tompsonas, kišdamas ranką 
į dėžę. - Tiesą sakant, turime visus palaikus. 

Horasas Tompsonas turbūt iš koronerio įstaigos, pagalvo- 
jau. Kartais jie atgabendavo pas Džo lavonus, rastus užmiestyje, 
smarkiai apirusius, norėdami išgirsti specialisto nuomonę apie 
mirties priežastį. O šie palaikai buvo visiški trūnėsiai. 

- Štai, daktare Randal. - Džo pasilenkė ir atsargiai įdėjo 

kaukolę man į rankas. - Pasakyk, ar ši ponia buvo geros sveika- 
tos, kol aš patikrinsiu kojas. 

- Aš? Bet aš gi ne teismo medicinos ekspertė. 

Vis dėlto nejučiomis dėbtelėjau žemyn. Šis egzempliorius 
buvo arba senas, arba gerokai sudūlėjęs. Kaulas glotnus, su bliz- 
gesiu, kurio švieži pavyzdžiai neturi, dėmėtas, pakitusios dėl pi- 
gmentų žemėje spalvos. 

— Na, gerai. 

Lėtai pasukiojau kaukolę rankose, apžiūrinėdama kaulus ir 
mintyse tardama kiekvieno pavadinimą. Kaktikaulis lygiai iš- 
lenktas, susijungęs su smilkinkaulio nuožulnuma, maža siūlė, kur 
prasideda žandikaulio raumenys, iškyša, sukibusi su viršutiniu 
žandikauliu ir pereinanti į dailų skruostikaulio lanką. Skruosti- 
kauliai tobuli, aukšti ir platūs. Viršutiniame žandikaulyje išlikę 
beveik visi dantys, tiesūs ir balti.. 

Gilios akys. Išduobtas kaulas akiduobių gale tamsus nuo 
krintančio šešėlio; net pakreipus kaukolę į šoną, šviesa neužpildė 
visos ertmės. Lengva, kaulas trapus. Paglosčiau jos kaktą, mano 
ranka slydinėjo aukštyn žemyn po pakaušiu, pirštai ieškojo tam- 
sios angos prie pamato, didžiausios angos foramen magnum, pro 
kurią iš darbščių smegenų ir į jas keliauja visos nervų sistemos 
siunčiamos žinutės. 

Priglaudžiau kaukolę prie pilvo, užsimerkiau ir pajutau krus- 
telint liūdesį, užliejantį kaukolės angą lyg tekantis vanduo. Ir dar 
mane nusmelkė keistas jausmas - gal nuostaba? 

— Kažkas ją nužudė, - pasakiau. - Ji nenorėjo mirti. - Atsi- 
merkusi pamačiau įsmeigtą Horaso Tompsono žvilgsnį. Jo akys 
apskritame, išblyškusiame veide buvo išsiplėtusios. Labai atsar- 
giai padaviau jam kaukolę. - Kur ją radot? 

Ponas Tompsonas susižvalgė su Džo, tada vėl pažiūrėjo į 
mane, vis dar pakeltais antakiais. 

— Oloje Karibuose, - atsakė. - Ir ten dar aptikom daugybę 
dirbinių. Manom, kad jai gali būti tarp šimto penkiasdešimties 
ir dviejų šimtų metų. 

— Jai kiek? 

Džo plačiai šypsojosi, džiaugdamasis savo pokštu. 

— Mūsų bičiulis Tompsonas atvyko iš Harvardo antropologi- 
jos fakulteto, - paaiškino. - Jo draugas Viklovas pažįsta mane, 
todėl paprašė apžiūrėti šiuos griaučius ir pasakyti jiems viską, ką 
pavyks sužinoti. 

- Ir koks tu įžūlus! - pasipiktinau. - Maniau, tai kažkokie 
neatpažinti palaikai, kuriuos čia atvilko koronerio tarnyba. 

- Moteris iš tikrųjų neatpažinta, - atkreipė dėmesį jis, — ir 
labai tikėtina, tokia ir liks. 
šono buvo parašyta: PICT-SWEET CORN. 

- Ir ką gi čia turim? - paklausė Džo, labai atsargiai išimda- 
mas plastikinį maišelį su krūva stuburo slankstelių. 

“ — Ją gavome dalimis, - paaiškino Horasas. 

— O, de galvos slanksteliai sujungti su de... kaklo slankste- 
liais, - tyliai dainavo Džo, dėliodamas stuburą palei stalo kraštą. 
Trumpi stori jo pirštai meistriškai bėgiojo tarp slankstelių stum- 
dydami juos į lygią eilę. - De kaklo slanksteliai susijungę su de... 
stuburu... 

— Nekreipkit dėmesio, - pasakiau Horasui. - Kitaip jį tik pa- 
skatinsit. 

- Dabar girdžiu... de žodį... de Viešpaties! - pergalingai baigė 
Džo. - Jėzau Kristau, L. Dž., tu ne iš kelmo spirta! Pažvelkit. 

Mudu su Horasu Tompsonu klusniai palinkome virš smailių 
stuburo slankstelių. Plačiame ašiniame slankstelyje žiojėjo gili 
išpjova; atlanto užpakalinis gumburėlis buvo visiškai sutriuškin- 
tas, ir slankstelio viduryje buvo aiškiai matyti lūžusi sienelė. 

— Sulaužytas sprandas? - susidomėjęs paklausė Tompsonas. 

- Taip, bet, man rodos, ne tik. - Džo pirštas perbraukė per 
lūžusios sienelės liniją. - Matai čia? Kaulas ne tik suknežintas, 
bet ir perskeltas. Kažkas mėgino šiai poniai nupjauti galvą. Atši- 
pusiais ašmenimis, - pasimėgaudamas baigė šneką. 

Horasas Tompsonas įtariai pažvelgė į mane. 

- Iš ko supratote, kad ji buvo nužudyta, daktare Randal? — 
pasiteiravo. 

Man į veidą plūstelėjo kraujas. 

— Nesupratau, - atsakiau. - Aš... ji... man taip pasirodė, ir tiek. 

— Iš tikrųjų? — Jis keliskart sumirksėjo, bet daugiau manęs 
nekamantinėjo. - Kaip keista. 

- Ji nuolat atspėja, - pasakė jam Džo. Jis prisimerkęs žiūrėjo į 
šlaunikaulį, kurį matavo skriestuvu. - Bet dažniausiai apie gyvus 
žmones. Geriausia diagnostikė, kokią man teko regėti. - Jis padėjo 
skriestuvą ir paėmė nedidelę plastikinę liniuotę. - Sakei, oloje? 

— Manome, kad tai... hm, slapta vergų kapavietė, - tarė Tomp- 
sonas rausdamas. 

Staiga sumojau, kodėl jis taip sumišo, kai sužinojo, kuris iš 
mudviejų yra daktaras Eibernatis, pas kurį jis ir buvo siųstas. 
Džo metė į jį griežtą žvilgsnį, bet paskui vėl palinko prie darbo. 
Jis tyliai niūniavo „Sausus kaulus“*, kol matavo dubens atvarą, 
tada grįžo prie kojų ir šįsyk sutelkė dėmesį į blauzdikaulį. Galop 
atsitiesė ir papurtė galvą. 

— Ji nebuvo vergė. 

Horasas vėl pamirksėjo. 

— Bet turėjo būt, - paprieštaravo. - Tie daiktai, kuriuos ra- 
dom su ja... aiški Afrikos įtaka... 

— Ne, - nukirto Džo. Jis pastukseno per ilgą šlaunikaulį, gu- 
lintį ant jo stalo. Piršto nagas spragtelėjo susilietęs su sausu kau- 
lu. - Ji ne juodaodė. 

— Galite tai pasakyti? Iš kaulų? - Horasas Tompsonas aiš- 
kiai susijaudino. - Bet aš maniau... turiu galvoje tą Dženseno 
straipsnį... teorijos apie rasinius fizinius skirtumus... buvo beveik 
sugriautos... - Jis skaisčiai išraudo, neįstengdamas baigti. 

— Ak, skirtumų esama, - labai abejingai pasakė Džo. - Jei 
manysi, kad juodaodžiai ir baltaodžiai po oda yra lygūs, prašom, 
bet moksliniu požiūriu taip nėra. 

Jis nusisuko ir iš lentynos už nugaros ištraukė knygą. „Griau- 
čių neatitikimų lentelės“, - skelbė pavadinimas. 

— Pažvelkit čia, - paragino Džo. - Surašyti daugelio kaulų 
skirtumai, o ypač kojų kaulų. Juodaodžių šlaunikalio ir blauzdi- 


* Dem Bones, Dry Bones - garsus spiričiuelas, dainuojamas vaikams mokant anato- 
mijos, nors medicinos požiūriu ir nėra tikslus (vert. past.). 

kaulio santykis visiškai kitoks nei baltųjų. O šioji ponia, - jis pa- 
rodė į griaučius ant stalo, - buvo baltaodė. Be jokios abejonės. 

- O, - murmtelėjo Horasas Tompsonas. - Gerai. Turėsiu 
pamąstyti, na, norėjau pasakyti, jūs buvote labai malonus, kad 
damas. 

Mes tylomis pažiūrėjome, kaip jis sudeda kaulus į dėžę 
PICT-SWEET CORN ir išeina, tik dar stabtelėjęs prie durų 
abiem linkteli. 

Kai durys užsivėrė, Džo nusijuokė. 

- Ar nori kirsti lažybų, kad jis nuvilks ją į Ratgersą išklausyti 
kitos nuomonės? | 

- Mokslininkai taip lengvai neatmeta teorijų, - gūžtelėjau 
pečiais. - Žinau, nes ilgokai su vienu tokiu gyvenau. 

Džo vėl prunkštelėjo. 

- Taigi, kad gyvenai. O dabar, kai baigėm reikalus su ponu 
Tompsonu ir jo negyvėle baltaode ponia, kuo galėčiau būti nau- 
dingas tau, L. Dž.? 

Giliai įkvėpiau ir atsigręžiau į jį. 

— Man reikia atviros nuomonės žmogaus, kurio objektyvumu 
galėčiau pasikliauti. Ne, - pasitaisiau, - šiuos žodžius atsiimu. 
Man reikia nuomonės, o paskui, nelygu kokia bus ta nuomonė, 
galbūt ir paslaugos. 

- Žinoma, išgirsi, - patikino Džo. - Ypač nuomonę. Nuomo- 
nės - mano specializacija. - Jis atsilošė krėsle, išlankstė akinius 
auksiniais rėmeliais ir tvirtai užsibalnojo ant plačios nosies, Tada 
sukryžiavo rankas ant krūtinės ir linktelėjo man. - Rėžk. 

— Ar aš seksualiai patraukli? - paklausiau. 

Jo akys dėl šiltos rudos su auksiniu atspalviu spalvos man 
lėjo, tik paryškindamos tą panašumą. 

Paskui jo akys prisimerkė, bet jis atsakė ne išsyk. Įdėmiai nu- 
žvelgė mane nuo galvos iki kojų. 

- Juk tai suktas klausimas? - tarė. - Atsakysiu, ką manau, ir 
iš už durų iššoks kokia nors feministė rėkdama: „Aha, paršas, 

moterų niekintojas!“, voš man per galvą transparantu „Kastruoti 
vyrus šovinistus“, ką? 

— Ne, - paprieštaravau. - Moterų niekintojo šovinisto atsa- 
kymas iš esmės ir yra tas, kurio noriu. 

— Ak, puiku. Jei jau mudu būsim atviri. - Jis vėl prisimerkęs 
įdėmiai žiūrėjo, o aš stovėjau tiesiai. - Liesa baltoji boba, turinti 
pernelyg daug plaukų, bet puikią subinę, - galop pratarė. - Ir 
dailius papus, - pridūrė nuoširdžiai linktelėdamas. - Ar tai no- 
rėjai sužinoti? 

- Taip, - atsakiau ir atpalaidavau įsitempusį kūną. - Kaip tik 
šitai. Juk tokio klausimo negalėčiau užduoti bet kam. 

Jis papūtė lūpas ir tyliai švilptelėjo, tada atmetė galvą ir pa- 
tenkintas garsiai nusikvatojo. 

— Ledi Džeine! Nusičiupai vyriškį! 

Man į skruostus plūstelėjo kraujas, bet stengiausi išlikti ori. 

— Nežinau. Galbūt. Tik galbūt. 

— Po velnių, galbūt! Dievulėli švenčiausias, L. Dž., pats metas! 

— Gal malonėtum liautis pliurpęs, - sudraudžiau klestelėda- 
ma į lankytojų kėdę. - Jis nėra tavo amžiaus ir tavo padėties 
vyras. 

— Mano amžiaus? Oho, - pasakė jis ir gudriai įsispoksojo į 
mane pro akinius. - Jaunesnis už tave? Ar dėl to nerimauji? 

— Nelabai. - Mano raudonis ėmė blankti. - Bet jo nemačiau 
dvidešimt metų. Tu vienintelis, kuris seniai mane pažįsta. Ar nuo 
tada, kai susipažinome, smarkiai pasikeičiau? - be užuolankų 
paklausiau ir pažvelgiau tiesiai jam į akis. 

Nenuleisdamas nuo manęs žvilgsnio, jis nusiėmė akinius, 
prisimerkė ir vėl juos užsibalnojo. 

— Ne. Nepasikeitei, na, nes nepastambėjai. 

— Nepasikeičiau? 

— Ne. Ar kada buvai bendraklasių susitikime? 

— Aš nesimokiau vidurinėje mokykloje. 

Jo antakiai tarsi pieštuku eskize brūkštelėti pakilo. 

- Ne? O aš mokiausi. Ir štai ką tau pasakysiu, L. Dž. Susitinki 
su visais tais žmonėmis po dvidešimties metų, ir vos pamatęs 

tą, kurį kitados pažinojai, sekundės dalį pagalvoji: „Dieve, kaip 
jis pasikeitė!“, o paskui staiga tau topteli, kad jis visai nepasikei- 
tęs, tarsi tų dvidešimties metų nė nebuvo. Noriu pasakyti... - Jis 
smarkiai pasikasė galvą, stengdamasis kalbėti suprantamai, - 
regi, kad jie pražilo, susiraukšlėjo ir galbūt yra kitokie, nei buvo, 
bet praėjus kelioms minutėms po sukrėtimo to nebepastebi. Jie 
tokie, kokie visada buvo, ir turi prisiversti pažvelgti iš šalies, kad 
suvoktum, jog jiems jau nebe aštuoniolika. O jeigu žmonės su- 
stambėja, - mąsliai pasakė, - jie truputį pasikeičia. Tada sunkiau 
prisiminti, kokie jie buvo, nes veidai nebe tie. Bet tu, - jis vėl 
prisimerkęs sužiuro į mane, - niekada nebūsi stora, nes neturi 
tokių genų. | 

— Viliuosi, kad ne. 

Dirstelėjau į rankas ir sunėriau jas ant kelių. Riešų kaulai 
ploni, dar nesu stora. Rudens saulėje, kuri skverbėsi pro langą, 
suspindo mano žiedai. 

— Ar tai Bri tėtis? - tyliai paklausė Džo. 

Atlošiau galvą ir įbedžiau akis į jį. 

- Po galais, kaip supratai? 

Jis šyptelėjo. 

- Kiek laiko pažįstu Bri? Mažiausiai dešimt metų. - Jis pa- 
lingavo galvą. - Ji daug ką paveldėjo iš tavęs, L. Dž., bet visiš- 
kai nepanaši į Frenką. Tėtis raudonplaukis, ką? Ir jis stambus, 
šunsnukis, arba visa, ką mokiausi apie genetiką, yra sumautas 
melas. 

- Taip, - atsakiau ir nepaprastai susijaudinau, kad taip pa- 
prastai prisipažinau. 

Dvidešimt metų su niekuo nesišnekėjau apie Džeimį, tik 
pastaruoju metu su Bri ir Rodžeriu. Džiaugsmas, kad netikėtai 
galėsiu nevaržomai šnekėtis apie jį, buvo svaiginantis. 

- Taip, jis stambus ir raudonplaukis, be to, škotas. 

Džo akys dar kartą suapvalėjo. 

- Ir Bri dabar Škotijoje? 

Linktelėjau. 

- Bri ten, kur jai miela būti. 

Po dviejų valandų išėjau iš ligoninės paskutinį kartą, ligo- 
ninės tarybai palikusi prašymą atleisti iš darbo, visus reikalin- 
"gus dokumentus dėl mano nuosavybės tvarkymo, kol Briana 
sulauks pilnametystės, ir dar vieną popierių, pagal kurį tapusi 
pilnametė Briana viską paveldės. Važiuodama iš automobilių 
aikštelės, jaučiau panikos, gailesčio ir pakilios nuotaikos miši- 
nį. Aš išvykstu. 


21 


0. E. D" 


Invernesas 
1968 m. spalio 5 d. 


- RADAU FEODALINĖS NUOSAVYBĖS suteikimo do- 
kumentą. 

Rodžerio veidas buvo paraudęs iš susijaudinimo. Jis vargiai 
besitvardė su neslepiamu nekantrumu laukdamas Inverneso ge- 
ležinkelio stotyje, kol Briana mane apkabins ir bus paimtas ba- 
gažas. Rodžeris šiaip taip sugrūdo mudvi į savo mažulytį morisą 
ir, prieš išklodamas naujienas, paleido variklį. 

- Tą dėl Lalibrocho? 

Pasilenkiau pro sėdynių atlošus tarp jo ir Brianos, per vari- 
klio burzgimą stengdamasi išgirsti, ką jis sako. 

- Taip. Jį parašė Džeimis - jūsų Džeimis - perduodamas 
nuosavybę savo sūnėnui, jaunesniajam Džeimiui. 

— Jis pastoriaus name, - įsiterpė Briana ir pasisukusi sužiuro 
į mane. - Bijojom jį vežtis; Rodžeris turėjo pasirašyti krauju, kad 
išgautų dokumentą iš SPA rinkinių. 

Šviesi jos oda buvo raustelėjusi nuo jaudulio ir žvarbios dienos, 
o raudonuose plaukuose žvilgėjo lietaus lašeliai. Visada būdavau 
priblokšta, kai ją išvysdavau po pertraukos, - visos motinos mano, 
kad jų vaikai gražūs, bet Bri iš tikrųjų buvo gražuolė. 

Nusišypsojau jai, degdama meile dukteriai, sumišusia su pa- 
nika. Nejaugi iš tikrųjų ketinu ją palikti? Klaidingai supratusi, 
kad šypsausi, nudžiuginta naujienų, ji vėl prabilo, iš jaudulio įsi- 
tvėrusi sėdynės atlošo. 


* Tai ir reikėjo įrodyti (lot.). 

— Ir tu niekaip neatspėsi, ką dar radome! 

- Ką tu radai, - pataisė Rodžeris ir viena ranka spustelėjo jai 
kelį, žiedu sukdamas oranžinį automobiliuką. 

Briana greitai metė žvilgsnį ir taip pat spustelėjo jam kelį, o 
man, reginčiai abipusį jų ryšį, intymumo gaubiamą, tučtuojau 
suskambo motiniški pavojaus varpai. Jau net šitaip? 

Regis, pajutau Frenko šešėlį, kaltinamai žvelgiantį man virš 
peties. Na, Rodžeris bent ne juodaodis. Sukosėjusi tariau: 

— Iš tiesų? Ir ką gi? 

Juodu susižvalgė ir plačiai nusišypsojo vienas kitam. 

- Luktelėk, ir sužinosi, mama, - atsakė Bri, pilna erzinančio 
pasitenkinimo savimi. 

— Matai? - paklausė ji po dvidešimties minučių, man pasilen- 
kus virš stalo pastoriaus namų darbo kabinete. 

Ant nuzulinto velionio pastoriaus Veikfildo stalviršio gulė- 
jo pluoštas pageltusių popierių, kurių kraštai buvo nurudę dė- 
mėmis. Dabar jie buvo kruopščiai įkišti į apsaugines plastikines 
įmautes, bet kitados su jais buvo elgiamasi nerūpestingai: pa- 
kraščiai nubrizgę, vienas lapas negražiai perplėštas pusiau, visų 
lapų paraštėse ir tarp eilučių prirašinėta pastabų. Be abejonės, 
kažkoks juodraštis. 

- Tai straipsnio tekstas, - tarė Rodžeris, rausdamasis po mil- 
žiniškų foliantų krūvą ant sofos. - Jis buvo išspausdintas tokiame 
žurnale „Forresters“ leidėjo Aleksandro Malkolmo Edinburge 
1765 metais. 

Nurijau seilę, staiga palaidinukė ėmė veržti. 1765-ieji buvo 
beveik po dvidešimties metų, kai palikau Džeimį. 

Spoksojau į iškeverzotas raides, parudavusias nuo senumo. 
Jas pakraigliojo žmogus negrabia rašysena, vienur neįskaitomai, 
kitur išdrikai, g ir a raidžių kilpelės atrodė perdėm išriestos. Tik- 
riausiai kairiarankis, sunkiai rašęs dešine. 

- Pažvelkit, štai spausdinta versija. - Rodžeris atnešė prie 
stalo atverstą foliantą ir padėjo prieš mane, rodydamas pirštu. - 
Matot datą? 1765 metai, ir tekstas beveik tiksliai sutampa su šiuo 
rankraščiu, neįtrauktos tik kelios pastabėlės. 

- Taip, - pasakiau. - O nuosavybės suteikimo dokumentas? 

- Jis čia. 

Briana skubiai panaršė viršutiniame stalčiuje ir ištraukė dar 
labiau sučiurintą lapą, taip pat aptrauktą apsaugine plėvele. 

Apsaugos jam reikėjo labiau nei anam rankraščiui: popierius 
buvo sulytas, purvinas ir nudriskęs, nemažai žodžių susilieję, ne- 
įskaitomi. Bet trys parašai apačioje vis dar buvo aiškūs. 

Savo ranka, - bylojo kitokia rašysena, tokia kruopšti, kad tik 
iš padidintos a kilpelės galėjai nustatyti panašumą į greitosiomis 
pakeverzotą rankraštį, - Džeimsas Aleksandras Malkolmas Ma- 
kenzis Freizeris. O apačioje dviem eilutėmis buvo pasirašę liu- 
dytojai. Smulkia dailia rašysena - Merta Ficgibonsas Freizeris, o 
po juo didelėmis, apvalainomis raidėmis mano parašas - Klerė 
Bošamp Freizer. ) 

Staiga atsisėdau ir nesąmoningai uždėjau ranką ant doku- 
mento, tarsi neigdama, kad jis tikras. 

- Štai jis, ar ne? — tyliai tarė Rodžeris. Nors išoriškai tvardėsi, 
jį išdavė rankos, kurios mažumėlę virpėjo, kai paėmė šūsnį ran- 
kraščio lapų ir padėjo šalia dokumento. - Jūs jį pasirašėt. Aiškus 
įrodymas, jei mums jo reikia, - pridūrė, greitai dirstelėjęs į Bri. 

Ji papurtė galvą, ir užkritę plaukai paslėpė veidą. Jiems nerei- 
kėjo to įrodymo, nė vienam iš jų. Geilis Dankan dingimas tarp 
akmenų prieš penkis mėnesius buvo įrodymas, patvirtinantis 
mano pasakojimo teisingumą. 

Ir vis tiek visa, išguldyta juodu ant balto, mane labai glumi- 
no. Atitraukiau ranką ir vėl pažvelgiau į nuosavybės dokumentą, 
o paskui - į rankraštį. 

— Ar sutampa, mama? - Bri nekantriai pasilenkė virš popie- 
rių, jos plaukai švelniai brūkštelėjo man per ranką. - Straipsnis 
nepasirašytas, o jei ir pasirašytas, tai slapyvardžiu. - Ji šyptelė- 
jo. - Autorius pasirašė O. E. D. Mums rašysena atrodo ta pati, 
bet mes juk ne specialistai, be to, norėjome, kad pirmiausia juos 
pamatytum tu, tik paskui rodysime grafologui. 

— Manau, sutampa. - Man užėmė kvapą, bet kartu neabe- 
jojau, apimta skeptiško džiaugsmo. - Taip, esu beveik tikra. Tai 
parašė Džeimis. 

Iš tikrųjų, O. E. D.! Man kvailai magėjo išplėšti rankraš- 
tį iš plastikinių įmaučių ir suspausti rankose, paliesti rašalą ir 
popierių, kurį jis čiupinėjo, - akivaizdų įrodymą, kad jis liko 
gyvas. 

— Yra dar kai kas. Esminis įrodymas. - Rodžerio balsas išda- 
vė pasididžiavimą. - Matot? Straipsnis prieš 1764 metų Akcizų 
aktą, ginantis draudimo išvežti alkoholį iš Škotijos Aukštumų į 
Angliją panaikinimą. Štai jis, - bėgiojantis jo pirštas ūmai stab- 
telėjo ties viena fraze. - „Nes, kaip žinoma per daugybę amžių, 
„Laisvė ir Viskis ein išvien.“ Ar matote, jis įterpė tą posakį ško- 
tiška tarme? Turėjo jį iš ko nors išgirsti. 

- Iš manęs, - tyliai prabilau. - Pasakiau jam, kai jis ruošėsi 
vogti princo Karolio portveiną. 

— Prisimenu. - Rodžeris linktelėjo iš jaudulio blizgančiomis 
akimis. 

- Tačiau tai Bernso citata*, - tariau ūmai susiraukdama. - 
Turbūt autorius ten ją įterpė... bet ar Bernsas tada gyveno? 

- Taip, - patenkinta atsakė Bri, aplenkdama Rodžerį. - Ta- 
čiau 1765 metais Robertui Bernsui tebuvo šešeri. 

— O Džeimiui keturiasdešimt ketveri. 

Staiga viskas pasirodė labai tikroviška. Jis gyvas - buvo gyvas, 
pasitaisiau, stengdamasi sutvardyti jausmus. Virpančius ištiestus 
pirštus priglaudžiau prie rankraščio. 

- Ir jeigu... - Turėjau nutilti, vėl rydama seilę. 

- Ir jei laikas slenka lygiagrečiai, kaip mes ir manom... - Ro- 
džeris taip pat nuščiuvo, žiūrėdamas į mane. Paskui jo akys nu- 
krypo į Brianą. 

Ji buvo labai išblyškusi, bet lūpos nedrebėjo, akys ramios, o 
pirštai pasirodė šilti, kai paliečiau jos ranką. 

— Tada gali grįžti, mama, - tyliai pasakė ji. - Ir jį susirasti. 


=— 


* Robert Burns (1759-1796) - škotų poetas, romantizmo pradininkas. Rašė škotiškai 
ir angliškai su škotišku dialektu (vert. past.). 

Plastikiniai pakabai tarškėjo ant plieninio drabužių kabyklos 
strypo, kai pamažu juos stumdžiau, ieškodama tinkamo apdaro. 

— Gal galėčiau jums padėti, ponia? 

Pardavėja spoksojo į mane it kokia paslaugi pekinė. Mėlynu 
pieštuku apibrauktos jos akys vos matėsi pro karčiukus, liečian- 
čius nosies viršų. 

— Ar turite dar tokių senamadiškų suknelių? - Mostelėjau 
į kabyklą, prigrūstą madon atėjusių savotiškų pavyzdžių: ilgų 
suknelių su nėriniuotomis liemenėmis iš languoto medvilninio 
audinio ir aksomo. 

Pardavėjos lūpos buvo taip storai išdažytos ir tokios suke- 
pusios, kad maniau, jai nusišypsojus, sueižės baltas lūpdažis, bet 
taip neatsitiko. | 

— O taip, - atsakė ji. - Kaip tik šiandien gavom daugybę Dže- 
sikos Gutenberg modelių. Argi jie ne puikūs, šitie senovinio sti- 
liaus apdarai? - Ji susižavėjusi perbraukė per rudo aksomo ran- 
kovę, paskui apsisuko ant balerinos batelių be užkulnių ir parodė 
į parduotuvės vidurį. - Štai ten. Po iškaba. 

Iškaboje virš lanku išlenktos kabyklos didelėmis baltomis 
raidėmis buvo skelbiama: Pajusk aštuoniolkto amžiaus žavesį. Po 
jomis puikavo parašas išraitytu šriftu: Džesika Gutenberg. 

Galvodama, kad kažin ar apskritai esama tokios būtybės 
Džesikos Gutenberg, ėmiau tyrinėti kabyklos turinį ir stabtelėjau 
prie pribloškiančios kreminio aksomo suknelės su atlaso įsiuvais 
ir gausybe nėrinių. 

- Atrodys gražiai, tai jau tikrai. 

Pekinė jau stypsojo šalia, o mopsiška nosis viltingai uodė, gal 
tas drabužis bus parduotas. 

- Galbūt, - pasakiau, - bet ji nelabai praktiška. Ištepčiau vos 
iškėlusi koją iš parduotuvės. 

Truputį apgailestaudama nustūmiau balsvą suknelę į šalį ir 
pačiupinėjau kitą dešimto dydžio. 

— Ak, man labai patinka raudonos! - Mergina suplojo ranko- 
mis kone ištikta ekstazės, žiūrėdama į nuostabų tamsiai raudoną 
audinį. 

- Ir man, - sumurmėjau, - tačiau nenoriu, kad suknelė per- 
nelyg rėžtų akį. Juk žmonės galėtų palaikyti mane kekše, tiesa? 

Pekinė pro plaukų tankumyną metė į mane išgąstingą žvilgs- 
nį, paskui, nusprendusi, kad šmaikštauju, pritariamai sukikeno. 

— O kaip ši? - ryžtingai paklausė mergina, tiesdama pro 
mane ranką. - Ji nepriekaištinga. Ir spalva jums tinka. 

Tiesą sakant, suknelė buvo kone tobula. Ilga, trijų ketvirčių 
rankovėmis, apkraštuotomis nėriniais. Iš storo šilko, sodrios 
gelsvai rudo aukso spalvos su rudais, gintariniais ir chereso at- 
spalviais. 

Atsargiai ją nukabinau ir pakėliau, norėdama geriau apžiū- 
rėti. Kiek įmantri, bet gal tiks. Pasiuvimas, regis, pakenčiamas: 
jokių kadaruojančių siūlelių ar iširusių siūlių. Mašina nerti lie- 
menės nėriniai buvo tik pridaigstyti, bet šituos bus nesunku pri- 
siūti tvirčiau. 

— Ar norite pasimatuoti? Matavimosi kabinos ana ten. 

Pekinė strikinėjo šalia mano alkūnės, padrąsinta susidomėji- 
mo. Greitosiomis užmečiau akį į etiketę su kaina ir supratau ko- 
dėl: ji užsidirbtų komisinių. Žiūrėdama į skaičius, giliai įkvėpiau, 
nes drabužis kainavo tiek, kiek buto Londone mėnesio nuoma, 
bet paskui gūžtelėjau pečiais. Pagaliau kam man tie pinigai? 

Ir vis tiek dvejojau. 

— Nežinau... - svarsčiau, - ji graži. Bet... 

- Ai, nesijaudinkit, kad suknelė jums kiek per jaunatviš- 
ka, - puolė rimtai įtikinėti pekinė. - Atrodote kaip dvidešimt 
penkerių! Na... galbūt trisdešimties, - neryžtingai pridūrė, grei- 
tai dirstelėjusi man į veidą. 

- Ačiū, - abejingai pasakiau. - Bet dėl to ir nesijaudinu. Spė- 
ju, kad be užtrauktukų nieko neturite? 

- Be užtrauktukų? —- Mažas apskritas jos veidelis po storu 
makiažo sluoksniu sumišo. - Hm... ne. Kažin. 

— Tiek to, - tariau užsimesdama suknelę ant rankos ir pasu- 
kau matavimosi kabinos link. - Jeigu teks ją vilkėti, užtrauktukai 
bus mažiausia bėda. 

Helovinas 


— DVI AUKSINĖS GINĖJOS, šeši soverenai, dvidešimt 
trys šilingai, aštuoniolika florinų ir devyni pensai, dešimt mone- 
tų po pusę penso ir... dvylika fartingų. - Rodžeris numetė pasku- 
tinę monetą ant žvangančios krūvelės ir susikaupusiu liesu veidu 
ėmė raustis marškinių kišenėje. - Ak, štai. - Jis ištraukė mažą 
plastikinį maišelį ir atsargiai išbėrė saują smulkių varinių mo- 
netų šalia pinigų kauburio. - Smulkpinigiai, - paaiškino. - Ano 
meto mažiausios vertės škotų pinigas. Surinkau, kiek įstengiau, 
nes juos turbūt labiausiai ir naudosite. Didelės vertės monetų 
neprireiks, nebent turėsit pirkti arklį arba dar ką nors. 

- Žinau. 

Paėmusi kelis soverenus, pakračiau rankoje, kad jie suskam- 
bėtų. Sunkios aukso monetos, kone colio skersmens. Rodžeris 
su Bri Londone sugaišo keturias dienas, vaikščiodami iš vieno 
prekiautojo retomis monetomis pas kitą, kol sukaupė tą nedidelį 
turtą, spindintį prieš mane lempos šviesoje. 

- Žinai, keista — šios monetos dabar kur kas vertingesnės 
nei nominali jų vertė, - pasakiau imdama auksinę ginėją, - bet 
skaičiuojant, ką už jas buvo galima nupirkti, tada jos buvo be- 
veik tokios pat vertingos kaip ir dabar. Tai smulkaus ūkininko 
pusmečio uždarbis. 

- Beveik pamiršau, - tarė Rodžeris, - kad jūs jau ir taip Ži- 
note, ko verti daiktai ir kaip jie parduodami. 

- Pamiršti lengva, - pasakiau, vis dar įsmeigusi akis į pinigus. 
Akies krašteliu mačiau, kaip Bri staiga prisiartino prie Rodžerio, 
ir jo ranka automatiškai išsitiesė į ją. 

Giliai įkvėpiau ir atplėšiau žvilgsnį nuo aukso ir sidabro 
krūvelių. 

- Na, ką gi. Gal eime pavakarieniauti? 

Kone per visą vakarienę vienoje iš užeigų Upės gatvėje tvy- 
rojo tyla. Klerė su Briana susėdo greta ant minkštasuolio prie 
sienos, o Rodžeris klestelėjo prieš jas. Valgydami jie veik ne- 
žiūrėjo vienas į kitą, bet Rodžeris matė dažnus lengvus moterų 
prisilietimus, vos pastebimus peties ar klubo kumštelėjimus, be- 
siliečiančius pirštus. 

Kaip jis susidorotų, svarstė jaunuolis. Jei reikėtų pasirinkti 
jam arba jo gimdytojui? Išsiskyrimą patiria visos šeimos, bet 
dažniausiai įsikiša mirtis, nutraukianti ryšius tarp tėvų ir vaiko. 
Šiuo atveju viską apsunkino pasirinkimo veiksnys - nors nieka- 
da nebuvo lengva, pagalvojo jis, šakute dėdamasis į burną gaba- 
lėlį bulvių apkepo su mėsa. 

Kai po vakarienės jie atsistojo, ketindami eiti, jis uždėjo ran- 
ką ant Klerės rankos. 

- Tik šiaip sau, - tarė jis, - ar šį tą dėl manęs padarytumėt? 

— Kodėl gi ne, - nusišypsojo ji. - Ką? 

Jis linktelėjo į duris. 

— Užsimerkit ir ženkit pro duris. Kai atsidursit lauke, atsi- 
merkit. Tada grįžkit vidun ir pasakykit, ką pirmiausia išvydote. 

Klerės burna linksmai trūktelėjo. 

- Gerai. Tikėkimės, jog tai nebus policininkas, nes turėtum 
mane traukti iš cypės, į kurią būsiu uždaryta, kad girta kėliau 
triukšmą. | 

— Ir šiukštu ne antis. 

Klerė skubiai metė į jį įtarų žvilgsnį, bet klusniai pasisuko 
į užeigos duris ir užsimerkė. Briana žiūrėjo, kaip motina išeina 
pro duris, ištiesusi ranką į staktą, kad neužkliūtų. Ji atsigręžė į 
Rodžerį, pakėlusi vario spalvos antakius. 

- Kas čia dedasi, Rodžeri? Antys? 

— Nieko, - atsakė jis, vis dar įbedęs akis į tuščią tarpdurį. - 
Tik senas paprotys. Samheinas, Helovinas, supranti? Šventė, kai 
įprasta spėti ateitį. O vienas spėjimų toks: turi nueiti į namo galą 
ir užsimerkęs išeiti laukan. Pirmas dalykas, kurį pamatai atsi- 
merkęs, yra pranašingas ženklas artimiausiai ateičiai. 

- Antys - blogas ženklas? 

- Nelygu, ką jos veikia, - išsiblaškęs tarė jis, vis dar spokso- 
damas į duris. - Jeigu pakišusios galvas po sparnais, tai reiškia 
mirtį. Kodėl ji užgaišo? 

- Gal verčiau eikim pažiūrėti, - nervingai pasiūlė Briana. - Var- 
gu ar Inverneso centre daug miegančių ančių, bet upė čia pat... 

Bet vos jie priėjo prie durų, vitražinis jų stiklas patamsėjo, ir 
durys atsivėrė. Jose išdygo mažumėlę sutrikusi Klerė. 

- Nepatikėsit, ką pirmiausia išvydau, - nusijuokė ji, pama- 
čiusi juodu. 

- Ne antį, pakišusią galvą po sparnu? - sunerimusi paklausė 
Briana. 

- Ne, - atsakė motina, metusi į ją klausiamą žvilgsnį. - Poli- 
cininką. Pasukau į dešinę ir atsitrenkiau tiesiai į jį. 

- Tai jis ėjo jūsų link? - Rodžeris pajuto nesuprantamą pa- 
lengvėjimą. 

- Na, taip, kol atsimušiau į jį. Paskui mudu iš džiaugsmo 
pašokinėjom ant šaligatvio, gaudydami vienas kitą. - Ji nusikva- 
tojo, atrodė nuraudusi ir graži, rudo chereso spalvos akys žibėjo 
gintarinėje užeigos šviesoje. - O ką? 

- Tai sėkmė, - šyptelėjo Rodžeris. - Per Samheiną regėti 
vyrą, einantį į tave, reiškia, kad rasi, ko ieškai. 

- Šit kaip? - Jos akys susmigo į jį, tada veide ūmai nušvito 
šypsena. - Puiku! Traukiam namo ir atšvęskim, ką? 

Nerimastingas susikaustymas, kuris slėgė per vakarienę, re- 
gis, staiga dingo, jį pakeitė tarsi maniakiškas jaudulys. Jie juokėsi 
ir pokštavo visą kelią iki pastoriaus namo, o ten gėrė už praeitį 
ir ateitį. Klerė su Rodžeriu gurkšnojo viskį „Loch Minneaig, o 
Briana - kokakolą, ir visi susijaudinę šnekėjosi apie kitos dienos 
planus. Briana užsispyrė ir išskobė moliūgą, tas dabar pūpsojo 
ant bufeto ir geraširdiškai šypsojo, stebėdamas pasiruošimą. 

- Pinigų jau turite, - kokį dešimtą sykį pakartojo Rodžeris. 

— Ir apsiaustą, - įsiterpė Briana. 

— Taip, taip, taip, - nekantriai patvirtino Klerė. - Turiu vis- 
ką, ko man reikia... arba viską, su kuo bus įmanoma išsivers- 
ti, - pasitaisė. 

Ji nutilo, paskui nesąmoningai ištiesė ranką ir paėmė Brianos 
ir Rodžerio rankas. 

— Ačiū abiem, - padėkojo spausdama. Jos akys žvilgėjo, o 
balsas ūmai prikimo. - Ačiū. Negaliu apsakyti, ką jaučiu. Nega- 
liu. Bet... o, mano brangieji, pasiilgsiu jūsų! 

Klerė ir Bri puolė viena kitai į glėbį, Klerė įrėmė galvą duk- 
teriai į kaklą, abi tvirtai apsikabino, tarsi paprasta jėga galėtų 
išreikšti jųdviejų jausmų stiprumą. 

Jos atsiplėšė ašarotomis akimis, ir Klerė priglaudė ranką prie 
dukters skruosto. 

— Dabar verčiau lipsiu į viršų, - sušnabždėjo. - Dar turiu kai 
ką padaryti. Pasimatysim rytą, mažute. 

Ji pasistiebė ant pirštų galų ir pabučiavo dukteriai į nosį, nu- 
sisuko ir išskubėjo iš kambario. 

Išėjus motinai, Bri vėl atsisėdo, laikydama stiklinę su koka- 
kola, ir sunkiai atsiduso. Tylėjo spoksodama į ugnį, sukiodama 
stiklinę tarp rankų. 

Rodžeris ėmė ruošti kambarį nakčiai: uždarė langus, nu- 
kraustė stalą, nunešė žinynus ir vadovus, kurie jam pravertė pa- 
dedant Klerei ruoštis kelionei. Stabtelėjo prie žibinto iš moliūgo, 
bet šis atrodė toks linksmas, žvakės šviesai srūvant pro įkypas 
akis ir dantytą burną, kad Rodžeris neprisivertė užpūsti žvakės. 

- Kažin ar jis sukeltų gaisrą, - tarė. - Gal tegu dega? 

Atsakymo neišgirdo. Kai jis pažvelgė į Brianą, išvydo, kad 
ši sėdi lyg suakmenėjusi, akis įsmeigusi į židinį. Ji jo negirdėjo. 
Rodžeris prisėdo prie jos ir paėmė už rankos. 

- Ji galbūt galės grįžti, - švelniai pasakė. - Deja, to mes ne- 
žinom. | 

Briana lėtai papurtė galvą, neatitraukdama akių nuo šokan- 
čių liepsnų. 

— Vargu, - tyliai pasakė. - Ji pasakojo, koks tai jausmas. Gal 
net neperžengs per akmenis. — Ilgi pirštai neramiai barbeno į 
džinsuotą šlaunį. 

Rodžeris dirstelėjo į duris tikrindamas, ar Klerė viršuje, tada 
įsitaisė ant sofos šalia Brianos. 

- Ji priklauso jam, Bri. Nejaugi nesupranti? Kai kalba apie jį? 

- Suprantu. Žinau, jai reikia jo. - Putli apatinė lūpa suvirpė- 
jo. - Bet... man reikia jos! 

Brianos rankos staiga stipriai susigniaužė ant kelių, ir ji pa- 
linko į priekį, tarytum mėgindama nuslopinti ūmų skausmą. 

Rodžeris paglostė jos plaukus, žavėdamasis švelniomis žvil- 
gančiomis sruogomis, slystančiomis tarp pirštų. Jis norėjo ją ap- 
kabinti ir ne mažiau troško užjausti ir paguosti. Deja, ji buvo 
pastėrusi ir abejinga. 

- Tu jau suaugusi, Bri, - švelniai prabilo jis. - Dabar gyveni 
savarankiškai, juk taip? Myli ją, bet tau jos nebereikia taip, kaip 
reikėdavo vaikystėje. Ar ji neturi teisės džiaugtis? 

— Taip. Bet... Rodžeri, tu nesupranti! - pratrūko ji. Kietai su- 
čiaupė lūpas ir sunkiai nurijo seilę, paskui atsigręžė ir pažvelgė 
į jį akimis, patamsėjusiomis iš sielvarto. - Tik ji viena man liko, 
Rodžeri! Vienintelė, iš tikrųjų pažįstanti mane. Ji ir tėtis... Fren- 
kas, - pasitaisė, - buvo tie, kurie pažino mane nuo pat pradžių, 
tie, kurie matė, kaip mokiausi vaikščioti, ir didžiuodavosi, kai 
man pasisekdavo mokykloje, jie... - Briana nutilo, ir jai pabiro 
ašaros, židinio šviesoje palikdamos spindinčius pėdsakus. - Tai 
skamba iš tiesų kvailai, - tarė ji su netikėtu įtūžiu. - Iš tiesų, iš 
tiesų kvailai! Tačiau... - Ji bejėgiškai pagrabaliojo ore, tada pa- 
šoko ant kojų, negalėdama ramiai nusėdėti. - Tai lyg... visi tie 
dalykai, kurių net nežinau! - kalbėjo ji, žingsniuodama skubiai 
ir piktai. - Manai, prisimenu, kaip atrodžiau mokydamasi vaikš- 
čioti arba koks buvo pirmas mano ištartas žodis? Ne, bet mama 
prisimena! Ir tai labai kvaila, nes koks gi skirtumas, jokio skir- 
tumo, bet tai svarbu, reikšminga, mat jai buvo svarbu, ir... ak, 
Rodžeri, jeigu ji iškeliaus, pasaulyje nebeliks nė vieno žmogaus, 
kuris rūpintųsi, kokia aš, arba manytų, kad esu ypatinga tik dėl 
to, kad aš esu aš! Ji - vienintelė pasaulyje, kuriai tikrai tikrai rūpi, 
kad gimiau, ir jeigu jos nebeliks... 

Ji tylomis atsistojo ant kilimo prie židinio, rankas sugniaužusi 
prie šonų, nuo pastangų susitvardyti trūkčiojančia burna, ašaro- 
tais skruostais. Paskui jos pečiai pakumpo, aukšta figūra suglebo. 

— Ir tai iš tikrųjų kvaila, savanaudiška, - tarė ji gana nuosai- 
kiu tonu. - Tu to nesuvoki ir manai, kad aš siaubinga. 

— Ne, - paprieštaravo Rodžeris. - Gal ir ne. 

Jis atsistojo ir, užėjęs jai už nugaros, rankomis apglėbė per 
liemenį, ragindamas atsiremti į jį. Iš pradžių ji priešinosi, buvo 
įsitempusi jo glėbyje, bet vėliau pasidavė, nes jai reikėjo paguo- 
dos, ir atsipalaidavo. Jo smakras parimo Bri ant peties, jis nulen- 
kė galvą ir priglaudė prie jos galvos. 

— Niekada nesuvokiau, — prabilo jis, - iki šiol. Ar prisimeni 
tas dėžes garaže? 

— Kurias? - paklausė ji šnarpšdama, bandydama nusijuok- 
ti. — Ten jų šimtai. 

- Tas, ant kurių parašyta „Rodžeris“. - Jis ją spustelėjo, pa- 
kėlęs rankas, sukryžiavo jai ant krūtinės ir smarkiai ją prisitrau- 
kė. - Jos prigrūstos senų mano tėvų daiktų. Paveikslų, laiškų, kū- 
dikio drabužėlių, knygų ir visokio pasenusio šlamšto. Pastorius 
viską supakavo, kai pasiėmė mane į savo namus. Su tais daiktais 
elgėsi kaip su vertingiausiais, brangiausiais istoriniais dokumen- 
tais: sudėjo į dvigubas dėžes, saugojo nuo kandžių ir viso kito. 

Jis pamažu sūpavosi pirmyn atgal, siūbavo su ja iš vieno šono 
į kitą, žiūrėdamas į ugnį per jos petį. 

— Kartą jo paklausiau, kodėl jų neišmeta. Nenorėjau nė vie- 
nos dėžės, jos man nė nerūpėjo. Bet jis atsakė, kad mes vis tiek 
jas laikysime, nes tai yra mano istorija, o juk kiekvienam reikia 
istorijos. 

Briana atsiduso, ir jos kūnas, rodės, dar labiau atsipalaidavo, 
pasiduodamas ritmiškam, pusiau sąmoningam jo siūbavimui. 

- Ar kada užmetei akį į jas? 

Jis papurtė galvą. | 

- Nesvarbu, kas jose, - tarė. - Tik svarbu, kad jos ten yra. 

Paskui paleido ją ir žengtelėjo atgal, kad ji atsigręžtų. Jos vei- 
das buvo išmuštas dėmėmis, o ilga, daili nosis kiek paburkusi. 

- Žinai, tu klysti, - tyliai pasakė Rodžeris ir ištiesė jai ran- 
ką. - Tu rūpi ne vien savo motinai. 

Briana jau seniai buvo atsigulusi, bet Rodžeris vis dar sėdėjo 
darbo kabinete, spoksodamas į židinyje blėstančias liepsnas. He- 
lovino naktis jam visada atrodydavo nerami, knibždanti būdrau- 
jančių dvasių. Žinant, kas įvyks rytą, tas įspūdis šią naktį buvo dar 
stipresnis. Ant stalo riogsantis žibintas iš moliūgo vaipėsi laukda- 
mas, kambaryje skleisdamas naminį kepamo pyrago aromatą. 

Jo mintis išblaškė žingsniai ant laiptų. Dingtelėjo, kad tai 
Briana, kuriai nesimiega, bet atėjo Klerė. 

- Pamaniau, gal dar nemiegi, - tarė ji. Vilkėjo naktiniais 
marškiniais, jų baltas atlasas švytėjo tamsiame koridoriuje. 

Rodžeris nusišypsojo ir ištiesė ranką, kviesdamas ją užeiti. 

- Ne. Niekada negaliu sudėti bluosto Helovino naktį. Ne- 
galiu, mat prisiklausiau iš tėvo visokių pasakojimų. Man visada 
rodydavosi, kad girdžiu šmėklas, šnekučiuojančias už lango. 

Ji šyptelėjo, žengdama į židinio žviesą. 

- Ir ką jos sako? 

- „Matai šitą didžiulę žilą galvą išžiotais nasrais, kuriuose 
nėra mėsos?“ - pacitavo Rodžeris. - Ar žinot tą padavimą? Apie 
mažą siuvėją, nakvojusį vaiduoklių lankomoje bažnyčioje ir su- 
sidūrusį su alkana šmėkla? 

- Taip. Man regis, jeigu tai išgirsčiau už savo lango, likusią 
naktį pratūnočiau pasislėpusi po antklodėmis. 

- Dažniausiai taip ir darydavau, - atskleidė Rodžeris. - Nors 
sykį, kai man buvo kokie septyneri, sukaupiau drąsą, atsistojau 
lovoje ir nusišlapinau ant palangės. Pastorius man sakė, kad šla- 
pimas ant durų staktos atbaido šmėklas ir vaiduoklius, ir jie ne- 
lenda į namus. | 

Klerė smagiai nusikvatojo, jos akyse šoko ugnies liepsnos. 

- Ar padėjo? | 

— Na, būtų padėję labiau, jei langas būtų buvęs atvertas, bet 
šmėklos nepasirodė. 

Jie nusijuokė, paskui stojo ta pati nesmagi tyla, kokia tvyrojo 
tarp jų vakare. Umai nusmelkė suvokimas, kad pokalbis, balan- 

suojantis ant bedugnės krašto, atvėrė milžinišką plyšį. Klerė sė- 
dėjo šalia jo ir žiūrėjo į ugnį, o jos rankos neramiai krutėjo tarp 
naktinių marškinių klosčių. Sidabrinis ir auksinis jos vestuviniai 
žiedai mėtė ugnies kibirkščių atšvaitus. 

-— Aš ja pasirūpinsiu, žinot, - galop tyliai tarė Rodžeris. - Juk 
žinot, tiesa? 

Klerė linktelėjo, nežiūrėdama į jį. 

- Žinau, - vos girdimai pasakė. 

Jis matė ašaras, virpančias ant jos blakstienų galiukų, spin- 
dinčias židinio šviesoje. Klerė pačiupinėjo naktinių marškinių 
kišenėje ir ištraukė ilgą baltą voką. 

- Pamanysi, kad esu baisi niekšė, bet tokia ir esu. Tačiau aš... 
aš, atvirai šnekant, abejoju, ar galėsiu tai padaryti... atsisveikinti 
su Bri. - Ji nutilo, stengdamasi suvaldyti balsą, ir padavė jam 
voką. - Viską jai surašiau, viską, ką tik įstengiau. Ar tu?.. 

Rodžeris paėmė jį. Vokas buvo šiltas nuo jos kūno. Pasiro- 
džius, tarsi turėtų neleisti atšalti vokui, kol šis pasieks jos dukterį, 
įsikišo jį į vidinę kišenę. Vokas linkdamas sušiugždėjo. 

- Taip, - atsakė Rodžeris, girdėdamas slopstant savo balsą. - 
Taigi jūs iškeliausit... 

— Anksti, - tarė Klerė ir giliai įkvėpė. - Prieš aušrą. Susi- 
tariau, kad mane paims automobilis. - Ji ėmė grąžyti rankas 
skraite. - Jeigu aš... — Ji prikando lūpą, paskui maldaujamai 
pažvelgė į Rodžerį. - Supranti, nežinau. Nežinau, ar galėsiu tai 
padaryti. Labai bijau. Bijau iškeliauti. Bet bijau ir neiškeliauti. 
Bijau, ir tiek. 

- Ir aš bijočiau. - Jis ištiesė ranką, ir Klerė ją paėmė. 

Jis ilgai laikė ją už rankos, po pirštais jos rieše tvinkčiojo pul- 
sas, nestiprus ir greitas. 

Praslinkus nemažai laiko, Klerė švelniai spustelėjo jam ranką 
ir atitraukė savąją. 

— Ačiū tau, Rodžeri. Už viską. 

Ji pasilenkė ir švelniai pabučiavo jam į lūpas. Tada atsistojo ir 
išėjo, koridoriaus tamsoje plevendama lyg balta šmėkla, nešama 
Helovino vėjo. 

Rodžeris pasėdėjo vienas, oda vis dar jusdamas šiltą jos pri- 
silietimą. Žibintas iš moliūgo buvo beveik išdegęs. Stiprus žvakės 
vaško kvapas sklido neramiame ore, ir pagonių dievai paskutinį- 
syk pažvelgė blėsčiojančių liepsnų akimis. 

Kraig na Dunas 


ANKSTYVAS RYTAS buvo žvarbus ir ūkanotas, todėl džiau- 
giausi turinti apsiaustą. Tokį vilkėjau prieš dvidešimt metų, bet, 
turint omeny, ką žmonės vilki dabar, siuvėjui, kuris man jį pasiuvo, 
visai nebuvo keista, kai užsisakiau vilnonį apsiaustą su gobtuvu. 

Mano akys buvo įsmeigtos į taką. Kalvos viršūnę gaubė mi- 
gla, kai automobilis paliko mane ant kelio kalvos papėdėje. 

- Čia? - paklausė vairuotojas, nepatikliai žiūrėdamas pro 
langą į dyką kraštovaizdį. - Ar tikrai, ponia? 

- Taip, - pasakiau pridususi iš siaubo. - Štai toji vieta. 

- Tikrai? - Žmogus abejojo, nors jam į ranką įspraudžiau 
stambų banknotą. - Ar norite, ponia, kad palaukčiau? Gal atva- 
žiuoti vėliau jūsų parvežti? 

Man labai magėjo atsakyti „taip“. Juk galėčiau ir pabūgti? Šią 
valandėlę buvau gana silpnai įsikibusi į tą slidžią materiją. 

— Ne, - atsakiau, rydama seiles. - Ne, nereikia. 

Jei neįstengsiu to padaryti, turėsiu pėsčia pareiti į Invernesą, 
ir tiek. O gal atvažiuos Rožderis su Briana, bet man toptelėjo, 
kad būtų dar blogiau, jei būčiau gėdingai sugrąžinta. O gal tai 
būtų palengvėjimas? 

Granito akmenukai riedėjo po kojomis, biro išjudinti žemės 
grumstai. Iš tikrųjų negali būti, kad taip darau, galvojau. Pinigų 
svoris sustiprintoje kišenėje daužėsi į šlaunį, sunkus aukso ir si- 
dabro tikrumas - tikrovės priminimas. Aš šitai darau. 

Bet neįstengsiu. Mane užplūdo mintys apie Bri, kurią mačiau 
vakar vėlų vakarą, ramiai miegančią lovoje. Nepamiršto siaubo 
čiuptuvai nusitiesė nuo kalvos viršūnės, kai pajutau akmenų ar- 
tumą. Riksmai, baisi maišatis, pojūtis, tarsi būčiau plėšoma į ga- 
balus. Negalėsiu. 

Negalėsiu, bet vis tiek kopiau, delnai prakaitavo, o kojos kil- 
nojosi taip, lyg būtų nebevaldomos. 

Kai nusigavau iki kalvos viršūnės, jau buvo išaušę. Apačioje 
tvyrojo migla, o tamsūs ir aiškiai matomi akmenys stūksojo skai- 
draus kaip krištolas dangaus fone. Juos išvydus, delnai sušlapo iš 
nuogąsčio, bet ėjau toliau ir įžengiau į akmenų ratą. 

Jie stovėjo vienas prieš kitą ant žolės prieš suskilusį akmenį. 
Briana išgirdo mano žingsnius ir atsigręžė. 

Spoksojau į ją, iš nuostabos netekusi žado. Ji vilkėjo Džesikos 
Gutenberg suknele, labai panašia į manąją, tik ryškios gelsvai žals- 
vos spalvos su plastikiniais blizgučiais, prikabintais ant krūtinės. 

— Ta spalva siaubingai tau netinka, - pasakiau. 

— Parduotuvėje šešiolikto dydžio suknelė buvo tik tokios 
spalvos, - ramiai atsakė ji. 

— Po galais, ką čia veiki? - kiek atitokusi pareikalavau paaiš- 
kinimo. 

— Mes atvažiavom tavęs išlydėti, - pareiškė, ir jos lūpose 
švystelėjo šypsena. 

Pažvelgiau į Rodžerį - tas patraukė pečiais ir kreivai nusi- 
šypsojo. 

— Ak, taip. Gerai, - tariau. 

Akmuo riogsojo už Brianos, dvigubai aukštesnis už žmogų. 
Mačiau kiaurai per pėdos pločio plyšį, kur anapus akmenų rato 
ant žolės krito blausi ryto saulės šviesa. 

- Keliauji tu, - ryžtingai prabilo ji, - arba aš. 

— Tu? Ar tau pasimaišė protas? 

- Ne. - Ji dirstelėjo į suskilusį akmenį ir nurijo seilę. Gal jos 
veidas buvo baltas kaip kreida nuo gelsvai žalsvos suknelės. - Ga- 
liu tai padaryti - pereiti. Žinau, kad pajėgčiau. Kai Geilis Dan- 
kan pranėrė pro akmenis, juos girdėjau. Rodžeris taip pat. - Bri 
pažiūrėjo į jį, tarsi laukdama, kad jis tai patvirtintų, paskui tvirtai 
įbedė žvilgsnį į mane. - Nežinau, ar man pasisektų rasti Džeimį 
Freizerį, gal tai padaryti tik tu tegali. Bet jei tu nemėginsi, mė- 
ginsiu aš. 

Išsižiojau, deja, atsakymui neradau žodžių. 

- Argi nesupranti, mama? Jis turi Žinoti, turi žinoti, kad pa- 
darė... padarė dėl mūsų tai, ką norėjo. - Lūpos suvirpėjo, ir ji 
trumpai susičiaupė. - Mes skolingos jam, mama, - tyliai pasa- 
kė, - kas nors privalo jį surasti ir jam papasakoti. - Ji paglostė 
mano veidą. - Pasakyk jam, kad aš gimiau. 

- Ak, Bri, - pratariau, bet man gerklė buvo taip užsmaugta, 
kad beveik negalėjau kalbėti. - Ak, Bri! 

Ji laikė mano rankas ir smarkiai spaudė. 

- Jis padovanojo tave man, - pasakė taip tyliai, kad vos išgir- 
dau. - Dabar turiu jam tave grąžinti, mama. 

Akys, kurios buvo tokios panašios į Džeimio, žvelgė į mane 
paplūdusios ašaromis. 

- Jeigu jį rasi... - sušnabždėjo ji, - kai rasi mano tėvą, atiduok 
jam šitai. 

Ji pasilenkė prie manęs ir pabučiavo iš pradžių karštai, pas- 
kui švelniai. Tada atsitiesė ir nusuko mane į akmenį. 

-- Eik, mama, - tarė ir sulaikė kvapą. - Myliu tave. Eik! 

Akies krašteliu mačiau, kaip Rodžeris prislinko prie jos. Žen- 
giau vieną žingsnį, tada kitą. Išgirdau garsą, silpną gaudesį. Pa- 
skutinis žingsnis, ir pasaulis išnyko. 


Nd 

Edinburgas 

Spaustuvininkas A. Malkolmas 


PIRMOJI ŠOVUSI aiški mintis: „Lyja. Turbūt Škotija.“ Bet 
paskui toptelėjo, kad toks pastebėjimas ne ką geresnis už atsi- 
tiktinius vaizdus, kurie šokčiojo man galvoje, vis susidauždami 
ir keldami nedidelius susiliejančius, bet tarpusavy nesusijusius 
sprogimus. 

Šiaip taip praplėšiau vieną akį. Vokas buvo užgriuvęs, o vei- 
das šaltas ir išpurtęs kaip kokio skenduolio. Apie tai pagalvojus, 
nugara perbėgo šiurpuliukas, ir vos krustelėjusi sumojau, kad 
mane aplipęs permirkęs audinys. 

Iš tikrųjų lijo: lietus barbeno tyliai, be perstojo, virš žalio 
viržyno paskleidęs vandens lašelių ūkaną. Jausdamasi lyg bege- 
motas, nyrantis iš pelkės, atsisėdau, bet tučtuojau griuvau atpa- 
kaliomis. 

Sumirksėjau ir užsimerkiau, kad į akis nepritikštų lietaus. Pa- 
mažu pradėjau suvokti, kas aš ir kur atsidūriau. Bri. Jos veidas stai- 
ga šmėkštelėjo atmintyje, ir tas reginys sukrėtė taip, tarsi būčiau 
gavusi smūgį į pilvą. Užplūdo praradimo ir širdį draskančio išsis- 
kyrimo vaizdų nuotrupos, silpnas chaoso akmenų perėjoje aidas. 

Džeimis. Jis - didžiausia viltis, į kurią buvau įsikabinusi, vie- 
nintelė, neleidžianti prarasti sveiko proto. Kvėpavau lėtai, giliai, 
rankas sunėrusi ant besidaužančios širdies, prisimindama Džei- 
mio veidą. Akimirksnį pasirodė, kad Džeimį praradau, bet vėliau 
jis ryškiai iškilo vaizduotėje. 

Dar sykį sukaupusi visas jėgas, pamėginau atsisėsti, ir šįkart 
pavyko išsilaikyti, pasirėmus ištiestomis rankomis. Taip, iš tikrų- 
jų pakliuvau į Škotiją. Vargu ar galėjo būti kita vieta, be to, buvau 
praeities Škotijoje. Bent vyliausi, kad patekau į praeitį. Tačiau tai 
toli gražu nebebuvo Škotija, kurią palikau anuomet. Medžiai ir 


330 DIANA GABALDON 


krūmai pasikeitę; čia pat, žemiau, žaliavo jaunų klevų guotas, 
kurio dar nebuvo, kai kopiau į kalvą. Kada? Šį rytą? Prieš dvi 
dienas? 

Nė nenutuokiau, kiek laiko praėjo nuo tada, kai perėjau per 
stovinčius akmenis, ir ar ilgai pragulėjau be sąmonės kalvos pa- 
šlaitėje žemiau akmenų rato. Sprendžiant iš šlapių drabužių, ga- 
nėtinai ilgai. Buvau permirkusi iki siūlelio, šalti upeliukai sruvo 
šonais po apsiaustu. 

Sudilgčiojo vieną sustingusį skruostą, ir pridėjusi ten ranką 
užčiuopiau patinusius guzus. Pažvelgusi žemyn išvydau ant že- 
mės paklotę nubirusių šermukšnių uogų, kurios tviskėjo raudo- 
nai ir juodai. Labai būdingas reginys, dingtelėjo, ir aš kiek atku- 
tau. Nugriuvau tiesiai po šermukšniu, kuris Aukštumose saugo 
nuo kerų ir burtų. 

Įsikibau į glotnų šermukšnio kamieną ir vargais negalais atsi- 
stojau. Vis dar laikydamasi už medžio, pažvelgiau į šiaurės rytus. 
Lyjant horizontas buvo pilkas ir beveik nematomas, bet žinojau, 
kad toje pusėje Invernesas. Ne daugiau kaip valanda automobiliu 
šiuolaikiniais keliais. 

Kelias tikrai buvo. Mačiau duobėto tako palei kalvos Pay 
kontūrą, tamsią, sidabrišką liniją blizgančioje žalioje viržyno au- 
galijos drėgmėje. Bet keturiasdešimt su viršum mylių pėsčiomis 
buvo nemažas atstumas, palyginti su kelione automobiliu, kuris 
mane čia atvežė. 

Atsistojusi pasijutau gerėliau. Silpnumas galūnėse slopo kaip 
ir chaoso ir pražūties pojūtis galvoje. Šis perėjimas per akmenis 
buvo siaubingas, kaip ir bijojau, galbūt net dar baisesnis. Akme- 
nys viršuje kėlė šiurpą ir mane nukrėtė drebulys, nuo šalčio pa- 
šiurpo oda. 

Bet buvau gyva. Gyva, ir man švystelėjo šioks toks tikrumos 
jausmas, tarsi mažytė saulė paširdžiuose. Jis čia. Dabar tai buvo 
aišku, nors blokšdamasi per akmenis to nežinojau. Tai buvo ti- 
kėjimo šuolis. Tačiau pasinėrusi į siautulingą srautą minties apie 
Džeimį buvau įsikibusi kaip gelbėjimosi lyno, ir tas, tvirtai spau- 
džiamas rankose, ištempė mane į laisvę. 

Buvau peršlapusi, sustirusi ir nusikamavusi, tarsi bangų mū- 
šos išmesta į akmenuotą krantą. Bet aš buvau čia. Ir kažkur šioje 
keistoje praeities šalyje buvo vyras, kurio atkeliavau surasti. Siel- 
varto ir siaubo prisiminimai ėmė pamažu tolti, kai supratau, kad 
galutinai apsisprendžiau. Grįžti atgalios nebegalėjau - tokia ke- 
lionė neabejotinai būtų pražūtinga. Kai suvokiau, kad greičiau- 
siai čia ir pasiliksiu, visas dvejones ir baimes pakeitė keista, kone 
džiugi ramybė. Iškeliauti nebegalėjau. Neliko nieko kito, kaip tik 
kastis pirmyn ir ieškoti Džeimio. 

Keiksnodama save, kad per neapdairumą nepaprašiau siu- 
vėjo tarp apsiausto audinio ir pamušalo įsiūti neperšlampamo 
sluoksnio, smarkiau susisupau į varvantį drabužį. Nors ir drėgna, 
vilna šiek tiek šildė. Kai pajudėsiu, sušilsiu. Skubiai apsičiupi- 
nėjusi įsitikinau, kad keliaudama nepamečiau sumuštinių. Pui- 
ku. Mintis, kad keturiasdešimt mylių turėčiau plumpinti tuščiu 
skrandžiu, baugino. 

Jei pasiseks, gal to nepatirsiu. Gal rasiu kaimą ar trobą, kur 
galėsiu nusipirkti arklį. Bet jeigu ir ne, buvau pasiruošusi vis- 
kam. Reikėjo žūtbūt nukakti į Invernesą, ten sėsti į karietą, ve- 
žančią į Edinburgą. 

Nežinia, kur šiuo metu Džeimis. Gal Edinburge, kur buvo 
išspausdintas jo straipsnis, bet gali būti ir kur nors kitur. Jeigu 
Edinburge jo nerasiu, keliausiu į Lalibrochą, jo namus. Džeimio 
šeima tikrai žinos, kur jis... jei tik bus likę gyvų jos narių. Apie 
tai pagalvojusi, pašiurpau ir suvirpėjau. | 

Prisiminiau nedidelį knygyną, pro kurį kasryt praeidavau 
pakeliui iš automobilių aikštelės į ligoninę. Jame buvo pardavi- 
nėjami plakatai; kai paskutinįkart išėjau iš Džo kabineto, mačiau 
absurdiškus jų pavyzdžius. 0 

„Šiandien pirmoji tavo likusio gyvenimo diena“, - skelbė vienas 
plakatas, o po užrašu buvo nupieštas kvailas viščiukas, juokingai 
iškišęs galvą iš kiaušinio lukšto. Kitoje vitrinoje kabantis plakatas 
vaizdavo vikšrą, pamažu šliaužiantį gėlės stiebeliu aukštyn. Virš 
gėlės pleveno nuostabių spalvų peteliškė, o apačioje buvo parašyta: 
„Tūkstančio mylių kelionė prasideda nuo vieno žingsnelio.“ 

Nusprendžiau, kad banalios frazės labiausiai erzina dėl to, 
kad dažnai byloja tiesą. Paleidau šermukšnį ir ėmiau keberiotis 
nuo kalvos savo ateities link. 


> 


Iš Inverneso į Edinburgą kračiausi ilgai, didžiulėje karieto- 
je susikimšusi su dviem poniomis, iš kurių vienos sūnus nuolat 
zyzė, ir dar keturiais įvairių kūno apimčių ir skirtingų charak- 
terių ponais. 

Šalia manęs sėdėjo ponas Greihamas, nedidukas, guvus se- 
nyvo amžiaus džentelmenas, ant kaklo pasikabinęs maišelį su 
kamparu ir dvokiančiąja ferula, nuo kurio skleidžiamo kvapo 
bjauriai ašarojo visų karietos keleivių akys. 

- Puiki priemonė išsklaidyti blogio kerus, kuriuos skleidžia 
gripas, - paaiškino jis, švelniai lyg kokia smilkykle mostelėda- 
mas maišeliu man po nosimi. - Jį nešioju kasdien visą rudenį 
ir žiemos mėnesiais, ir jau kokius trisdešimt metų nesirgau nė 
dienos! 

- Nuostabu! - mandagiai atsakiau, stengdamasi sulaikyti 
kvapą. 

Jo žodžiais neabejojau, nes, sklindant aitriam kvapui, visi 
stengėsi nuo to žmogaus būti kuo atokiau, todėl jo negalėjo pa- 
siekti jokie mikrobai. 

Bet mažą berniuką tas dvokas veikė nepalankiai. Garsiai 
pareiškęs daugybę neapgalvotų pastabų apie kvapą karietoje, 
ponaitis Džordis buvo užčiauptas - motina prisispaudė jį prie 
krūtinės, ir vaikas nuo ten žvilgčiojo gana pažaliavęs. Įdėmiai jį 
stebėjau, kaip ir naktinį puodą, pakištą po sėdyne priešais, pasi- 
ruošusi, jei prireiktų, greitai abu sudėti krūvon. 

Supratau, kad naktipuodis būdavo ištraukiamas tik atšiau- 
riu oru ar kritišku atveju, nes dažniausiai moterys maždaug kas 
valandą droviai paprašydavo sustoti, ir keliautojai purptelėdavo 
į pakelės augaliją tarsi pulkelis putpelių, net ir tie, kuriems ne- 
reikėdavo palengvinti pūslės ar išsituštinti, mat jie norėdavo atsi- 
gauti, prisikvėpavę pono Greihamo maišelio su ferula smarvės. 

Po kelių persigrupavimų ponas Greihamas rado savo vietą 
užimtą - šalia manęs sėdėjo ponas Volisas, apkūnus jaunas teisi- 
ninkas, grįžtantis į Edinburgą, kaip jis man paaiškino, Invernese 
sutvarkęs pagyvenusio giminaičio turto perdavimo reikalus. 

Teisinės jo praktikos smulkmenos man atrodė anaiptol ne 
tokios patrauklios kaip jam, bet, atsižvelgiant į aplinkybes, aki- 
vaizdžiai jį traukiau, ir tai mane kiek ramino. Keletą valandų žai- 
džiau su juo mažais šachmatais, kuriuos jis išsitraukęs iš kišenės 
sustatė sau ant kelių. 

Svarsčiau, ką rasiu Edinburge, bet dėmesį blaškė ir kelionės 
nepatogumai, ir šachmatų žaidimo painybės. A. Malkolmas. Ta 
pavardė skambėjo galvoje lyg vilties himnas. A. Malkolmas. Tai 
turėjo būti Džeimis, iš tikrųjų! Džeimsas Aleksandras Malkol- 
mas Makenzis Freizeris. 

- Turint omeny, kaip po Kulodeno buvo elgiamasi su Aukš- 
tumų sukilėliais, būtų buvę labai protinga Edinburge naudotis 
pramanyta pavarde, - sakė man Rodžeris Veikfildas. - Ypač jam, 
nes jis juk buvo nuteistas išdavikas. Tačiau gal jis taip padarė la- 
biau iš įpročio, - kritiškai pridūrė, žvelgdamas virš pakeverzoto 
rankraščio, griežtai kritikuojančio mokesčius. - Tais laikais tai 
buvo kone kurstymas maištauti. 

- Taip, panašu į Džeimį, - ramiai tariau, bet man širdis šok- 
telėjo išvydus tą savitą, netvarkingą drąsiai požiūrį reiškiančią 
keverzonę. 

Mano Džeimis. Sijono kišenėje pačiupinėjau nedidelį kie- 
tą stačiakampį, svarstydama, ar dar ilgai kratysimės iki Edin- 
burgo. | 

Oras buvo geras, nebūdingas šiam metų laikui, mūsų kelionei 
tik retsykiais trukdė dulksna. Važiavom mažiau nei dvi dienas, 
keturis kartus stojome pakeisti arklių ir užkąsti užeigose. 

Karieta įdardėjo į kiemą už „Boido baltojo arklio“ smuklės, 
netoli Edinburgo Karališkosios Mylios pradžios. Keleiviai iš- 
siropštė į blausią saulę it ką tik išsiperėjusios lėliukės, taršomi 
vėjo ir mėšlungiškai krutantys, atpratę judėti. Išlindus iš karietos 
prieblandos, rodės, akino net pilkas, apniukęs Edinburgas. 

Nuo ilgo sėdėjimo dilgsėjo nutirpusias kojas, bet vis tiek sku- 
bėjau, tikėdamasi išsmukti iš kiemo, kol mano bendrakeleiviai 
rūpinosi atgauti bagažą. Deja, toli pasprukti nepavyko - prie ga- 
tvės mane pasivijo ponas Volisas. 

- Ponia Freizer! - sušuko jis. - Atleiskite, ar galėčiau paly- 
dėti iki kelionės tikslo? Jums tikrai reikės pagalbininko bagažui 
nukelti. 

Jis dirstelėjo per petį į karietą, kur vežikai kaip pakliuvo svai- 
dė krepšius ir lagaminus keleiviams, lydimi nerišlaus niurnėjimo 
ir padrikų riksmų. 

- Hm... - numykiau. - Ačiū, bet aš... ee, palieku bagažą šeimi- 
ninko globai. Mano... mano... - stenėjau kaip paklaikusi. - Mano 
vyro tarnas vėliau atvažiuos jo pasiimti. 

Išgirdus žodį „vyras“, putlus jaunuolio veidas kiek apniuko, 
bet jis mandagiai susitvardė ir paėmęs mano ranką žemai virš 
jos nusilenkė. 

- Ak, šit kaip. Tada, ponia Freizer, gal leistumėt išreikšti di- 
džiulį dėkingumą, kad buvote labai maloni bendrakeleivė? Gal- 
būt ir vėl susitiksim. - Jis atsitiesė ir nužvelgė minią, šurmu- 
liuojančią už mūsų. - Ar jus pasitinka jūsų sutuoktinis? Labai 
džiaugčiausi galėdamas su juo susipažinti. 

Nors pono Voliso domėjimasis manimi ir glostė širdį, netru- 
kus jis ėmė darytis įkyrus ir nemalonus. 

— Ne, su juo susitiksiu vėliau, - atsakiau. - Buvo labai ma- 
lonu susipažinti su jumis, pone Volisai, ir viliuosi kada nors su- 
sitikti dar kartą. - Džiugiai paspaudžiau ponui Volisui ranką, 
ir jis gerokai sutriko, o aš, tuo pasinaudojusi, išvinguriavau per 
keleivių, vežikų ir maisto pardavėjų spūstį. 

Neišdrįsau stabtelėti prie užvažiuojamojo kiemo, nes baimi- 
nausi, kad Volisas ims vytis. Nusisukau ir nuskubėjau Karališko- 
sios Mylios įkalnėn kiek tik leido platūs sijonai, grūsdamasi ir 
braudamasi per minią. Man pasisekė, kad atvykau turgaus dieną, 
ir netrukus iš užvažiuojamojo kiemo manęs nebebuvo matyti, 
mat įsimaišiau tarp prekybos kioskų ir austrių pardavėjų, kurie 
rikiavosi palei gatvę. 

Dūsuodama kaip pasprukusi kišenvagė pusiaukelėje į kalvą 
stabtelėjau atgauti kvapo. Čia tryško fontanas, ir aš atsisėdau ant 
jo krašto atsikvėpti. 

Aš Edinburge. Iš tikrųjų čia. Man už nugaros miestas kilo iki 
rūsčiai stūksančių aukštų Edinburgo pilies kuorų, priešais leidosi 
prie prašmatnių, didingų Holirudo rūmų miesto papėdėje. 

Kai paskutinį sykį stovėjau prie šio fontano, Gražuolis prin- 
cas Čarlis kreipėsi į susirinkusius Edinburgo gyventojus, įkvėp- 
damas juos karališka savo laikysena. Jis smagiai nušoko nuo 
fontano krašto ant iškaltos smailės, vieną koją įmerkdamas į van- 
denį, ir, įsitvėręs į vieną iš srovės snapelių, sušuko: „Į Angliją!“ 
Minia patenkinta sustugo, užkrėsta geros jaunatviškos nuotaikos 
ir atletiško šaunumo. Man jis būtų padaręs didesnį įspūdį, jei 
būčiau nepastebėjusi, kad, tikintis tokio princo gesto, fontanas 
buvo išjungtas. 

Įdomu, kur Čarlis dabar? Turbūt po Kulodeno mūšio grįžo 
gyventi į Italiją, nors karaliaus gyvenimas nuolatinėje tremtyje 
vargu ar buvo rožėmis klotas. Ką jis veikė, nei žinojau, nei man 
rūpėjo. Jis dingo iš istorijos puslapių ir iš mano gyvenimo, nuo 
pradžios palikęs griuvėsius. Liko tik išsiaiškinti, ką buvo įmano- 
ma išgelbėti. 

Buvau labai alkana, neturėjusi burnoje nė kąsnio nuo tada, 
kai po aušros Dundofo užeigos namuose skubiai sušlamščiau 
pusryčius - skystą košę ir virtą avieną. Kišenėje turėjau paskutinį 
sumuštinį, bet valgyti jo karietoje, smalsiai spoksant bendrake- 
leiviams, nenorėjau. 

Išsitraukiau jį ir atsargiai išvyniojau. Žemės riešutų sviestas 
ir džemas, užteptas ant baltos duonos. Nešiotis tokį sumuštinį 
visiškai netiko, nes per minkštą duoną sunkėsi violetinės džemo 
dėmės, visas sumuštinis buvo susimaigęs ir sušokęs į vieną didelį 
gabalą. Tačiau labai skanus. 

Valgiau jį taupiai, gardžiuodamasi stipriu aliejingo Žemės rie- 
šutų sviesto skoniu. Kiek rytų storai tepiau žemės riešutų sviesto 
ant duonos, darydama sumuštinius Brianai priešpiečiams moky- 
kloje? Ryžtingai nuvijau šią mintį ir, norėdama išsiblaškyti, ėmiau 

apžiūrinėti praeivius. Jie skyrėsi nuo šiuolaikinių tėvynainių: ir 
vyrai, ir moterys buvo žemesni, o prastos mitybos ženklai badė 
akis. Vis dėlto mane pribloškė jų artimumas. Tai buvo žmonės, 
kokius pažinojau, daugiausia škotai ir anglai, ir po šitiek metų 
nuobodaus kalbėjimo per nosį Bostone gatvėje išgirdus sodrų 
škotiškos šnekos klegesį, mane užliejo ypatingas jausmas, kad 
grįžau namo. 

Nurijau paskutinį puikų, saldų seno savo gyvenimo kąsnį ir 
rankoje suglamžiau vyniojamąją plėvelę. Apsidairiau, bet niekas 
į mane nežiūrėjo. Atgniaužiau ranką ir slapčia paleidau ant že- 
mės plastikinės plėvelės skiautę. Gniužulėlis nuskriejo kelis co- 
lius grindiniu, vinguriuodamas ir išsivyniodamas, lyg būtų gy- 
vas. Vėjelis pagavo plėvelę, ir mažas permatomas skivytas staiga 
nupleveno virš pilkų akmenų kaip lapas. 

Dardančių pro šalį ratų sukeltas gūsis nubloškė jį po ranki- 
niu vežimėliu, gabenančiu krovinį, ir plėvelė, kartą mirktelėjusi 
atspindima šviesa, išnyko nė nepastebėta praeivių. O gal ir mano 
anachronistinis pasirodymas sukels tiek pat mažai keblumų. 

- Tu nerviniesi, Bošamp, - tariau sau. - Metas eiti. 

Giliai įkvėpiau ir atsistojau. 

— Atsiprašau, - stvėriau už rankovės pro šalį drožiantį kepėjo 
pasiuntinuką. - Ieškau spaustuvininko pono Malkolmo, Alek- 
sandro Malkolmo. 

Paširdžiuos sugurguliavo didžiulė baimė, sumišusi su jaudu- 
liu. O jei Edinburge nėra spaustuvės, kurios savininkas Aleksan- 
dras Malkolmas? 

Vis dėlto tokia buvo; berniukas susimąstė, jo veidas susirau- 
kė, paskui atsileido. 

— Ak, taip, ponia, eikit tiesiai, tada į kairę. Ten Karfakso akla- 
gatvis. 

Kilstelėjęs aukščiau po pažasčia paspaustus kepalus, jis link- 
telėjo ir nėrė atgal į gatvės spūstį. 

Karfakso aklagatvis. Įsimaišiau į minią, laikydamasi arčiau 
pastatų, mat stengiausi išvengti pamazgų liūties, šniokščiančios 
į gatvę pro aukštai iškirstus langus. Edinburge gyveno keli tūks- 

tančiai žmonių, ir jų nuotekos gurgėjo nutekamaisiais grįstos 
gatvės grioviais. Ar mieste įmanoma gyventi, priklausė nuo to, 
kokį pavojų kėlė tos srutos ir ar dažnai lyja. 

Žema, tamsi Karfakso aklagatvio pradžia žiojėjo priešais, 
skersai Karališkosios Mylios platybės. Žiūrėdama į jį, sustojau 
kaip įbesta, širdis taip daužėsi, kad jei kas nors būtų įsiklausęs, 
būtų išgirdęs ir už jardo. 

Dar nelijo, bet jau ruošėsi, ir nuo ore tvyrančios drėgmės 
mano plaukai susiraitė. Nusibraukiau juos nuo kaktos ir susi- 
glosčiau kaip įmanydama gražiau, nors ir be veidrodžio. Tada 
priekyje pamačiau didelį langą su veidrodiniu stiklu ir nusku- 
bėjau prie jo. 

Stiklas buvo aprasojęs nuo susitvenkusios miglos, bet jame 
išvydau blankų savo atspindį: veidas buvo nuraudęs, akys išplės- 
tos, tačiau šiaip atrodžiau gana padoriai. Plaukai, deja, pasinau- 
doję proga pasiutiškai išsiraičioti visomis kryptimis, vyniojosi iš 
po plaukų segtukų puikiomis Medūzos garbanomis. Nepakan- 
čiai ištraukiau smeigtukus ir ėmiau sukti plaukų vijas. 

Viduje, persisvėrusi per prekystalį, stovėjo moteris, su ja buvo 
atėję trys vaikai. Akies krašteliu mačiau, kaip ji atsitraukė nuo 
savo reikalų ir nekantriai juos subarė smarkiai tvodama krepšiu 
viduriniam berniukui, kuris žaidė su keliais šviežiais anyžių stie- 
beliais, pamerktais į vandenį kubile ant grindų. 

Tai buvo vaistinė; pakėlusi akis, virš durų išvydau pavardę 
Hakas, ir ją atpažinusi susijaudinau. Tą trumpą laiką, kai gyve- 
nau Edinburge, čia pirkdavau žolelių. Nuo tada vitrinos puošme- 
nas buvo papildęs didžiulis indas su spalvotu vandeniu, kuriame 
plūduriavo kažkoks neaiškus padaras. Gal kiaulės embrionas, o 
gal babuino mažylis? Jis žvairakiavo, bruožai buvo suploti, mat 
gyvis buvo taip prisispaudęs prie lenktos indo sienelės, kad net 
glumino. 

— Na, bent atrodau geriau už tave! - sumurmėjau kišdama į 
plaukus neklusnų smeigtuką. 

Ir geriau už tą moterį vaistinėje, toptelėjo man. Ji jau buvo 
aptarusi reikalus ir susiraukusiu veidu dėjosi pirkinį į krepšį. 

Moteris, miesto gyventoja, atrodė nesveikai išblyškusi, jos oda 
buvo smarkiai susiraukšlėjusi, raukšlės giliai įsirėžusios nuo no- 
sies iki burnos, kakta taip pat jų išvagota. 

- Kad tave kur nelabasis, išdykėli, - piktai sudraudė ji ber- 
niuką, kai visi išklegėjo iš vaistinės. - Kiek turiu kartoti, kad lai- 
kytum rankas kišenėse? 

- Atleiskite, - žengiau į priekį ir įsiterpiau į pokalbį, pastū- 
mėta ūmai pabudusio smalsumo, kuriam neįstengiau atsispirti. 

— A? 

Paliovusi motiniškai priekaištauti, ji abejingai sužiuro į mane. 
Iš arti atrodė dar labiau suvargusi. Burnos kampučiai nusklemb- 
ti, lūpos įdubusios - be abejonės, jai stigo dantų. 

— Negaliu atsižavėti jūsų vaikais, - pasakiau labai stengda- 
masi apsimesti, kad jais žaviuosi, nors ir trumpai. Kuo meiliau- 
siai nusišypsojau jiems. - Kokie mieli, gražūs vaikučiai! Ir kiekgi 
jiems metų? 

Moteriai atvipo žandikaulis, parodydamas, kad burnoje ti- 
krai trūksta kelių dantų. Ji sumirksėjo ir tarė: 

- Ak! Jūs labai maloni, ponia. Na... Maisri dešimties, - link- 
telėjo į vyriausią mergaitę, kuri, beje, tuo metu šluostėsi nosį į 
rankovę. - Džojui aštuoneri... trauk pirštą iš nosies, nenuorama 
velniūkšti! - sušnypštė ji, paskui pasisuko ir didžiuodamasi pa- 
plekšnojo per galvą mažiausiai dukrelei. - O mažajai Polei šią 
gegužę suėjo šešeri. | 

— Nejaugi! - Spoksojau į moterį, dėdamasi nustebusi. - Žvel- 
giant į jus, sunku patikėti, kad jūsų vaikai jau tokie dideli. Ti- 
kriausiai ištekėjot labai jauna. 

Ji truputį atsitiesė iš pasididžiavimo, kvailai šypsodama. 

— Ai, ne! Ne tokia ir jauna, nagi, Maisri pagimdžiau devy- 
niolikos. 

— Nuostabu, - pasakiau kuo rimčiausiai. Pasiraususi kišenėje, 
kiekvienam vaikui daviau po pensą, ir tie, paėmę monetas, dė- 
kodami droviai tūptelėjo. - Geros jums dienos. Galite didžiuo- 
tis gražia savo šeima, - tariau moteriai ir nuėjau šypsodama ir 
modama. 

Devyniolikos, kai gimė vyriausioji, o dabar Maisri dešimt. 
Taigi jai dvidešimt devyneri. Už tai, kad atrodau kur kas jaunes- 
nė už ją, turėčiau dėkoti gerai mitybai, higienai ir dantų gydyto- 
jui, be to, manęs nenualino daugybė nėštumų ir sunkus fizinis 
darbas. Giliai įkvėpiau, nusibraukiau plaukus ir žengiau į Kar- 
fakso aklagatvio šešėlius. 


7 


Tai buvo ilgutėlis vingiuotas aklagatvis, kurio gale stovėjo 
spaustuvė. Abipus aklagatvio klestėjo prekyba, buvo nuomoja- 
mos patalpos, bet man viskas buvo nė motais, rūpėjo tik tvar- 
kinga balta iškaba prie durų. 


A. MALKOLMAS 
SPAUSTUVININKAS IR KNYGININKAS 


Taip buvo joje parašyta, o žemiau: Knygos, vizitinės kortelės, 
brošiūros, dideli skelbimai, spaudmenys ir t. t. 

Ištiesiau ranką ir paliečiau juodas pavardės raides. A. Mal- 
kolmas. Aleksandras Malkolmas. Džeimsas Aleksandras Malkol- 
mas Makenzis Freizeris. Galbūt. 

Dar valandėlė, ir pabūgsiu. Stumtelėjusi duris įėjau vidun. 

Kambario priekyje stovėjo platus prekystalis su pakeltu atvar- 
tu, o vienoje jo pusėje buvo stovas su keliais šriftų padėklais. Ant 
priešingos sienos buvo prismeigta visokių plakatų ir skelbimų, 
be abejonės, pavyzdžių. 

Pro atviras galinio kambario duris buvo matyti kampuotas 
spausdinimo mašinos korpusas. Palinkęs virš jos, nugara į mane 
stovėjo Džeimis. 

- Čia tu, Džordi? - neatsigręždamas paklausė jis. Vilkėjo 
marškiniais, mūvėjo bridžius. Rankoje laikė nedidelį įrankį, su 
kuriuo kažką krapštė spausdinimo mašinos viduje. - Ilgokai už- 
trukai. Ar atnešei... 

- Čia ne Džordis, - pratariau. Mano balsas buvo aukštesnis 
nei paprastai. - Aš. Klerė. 

Jis atsitiesė labai iš lėto. Buvo užsiauginęs ilgus plaukus, vešli 
tamsios, sodrios kaštonų spalvos uodega švytėjo variu. Spėjau 
pamatyti, kad kaspinas, kuriuo ji tvarkingai surišta, žalias, ir jis 
atsisuko. 

Tylomis įsmeigė į mane žvilgsnį. Kai nurijo seilę, raumenin- 
gu kaklu nubėgo virpulys, bet jis vis tiek nepratarė nė žodžio. 

Jo veidas buvo toks pat platus, geraširdiškas, įkypos tamsiai 
mėlynos akys spingsojo virš aukštų, plokščių vikingo skruosti- 
kaulių, plati burna rietėsi kampučiuose, kaip visada prieš pasiro- 
dant šypsenai. Raukšlės apie akis ir burną, žinoma, pagilėjusios. 
Truputį pasikeitusi nosis. Aštri viršunosė kiek sustorėjusi prie 
pagrindo, palei raukšlę, kur seniai užgijęs lūžis. Dėl to jis atro- 
do piktesnis, pagalvojau, bet tai ir švelnino abejingo santūrumo 
miną, teikė jam naujo šiurkštaus žavesio. 

Praėjau pro pakeltą prekystalio lentą, matydama tik nemirk- 
sinčias jo akis. Atsikrenkščiau. 

- Kada susilaužei nosį? 

Plačios burnos kampučiai kilstelėjo. 

— Maždaug po trijų minučių, kai paskutinįkart regėjau tave... 
Sasenach. 

Jam tariant vardą, išgirdau dvejonę, kone klausimą. Mus sky- 
rė ne daugiau kaip pėda. Nedrąsiai ištiesiau ranką ir pridėjau 
prie mažyčio lūžio rando, kur prisispaudęs kaulas buvo išbalinęs 
bronzinę jo odą. 

Jis krūptelėjęs atsitraukė, tarsi tarp mūsų būtų žybtelėjusi 
elektros kibirkštis, ir ramus jo veidas sutriko. 

— Tu tikra, - sušnabždėjo Džeimis. 

Maniau, kad jis jau buvo išblyškęs. Tačiau dabar jo veide 
išnyko visi raudonio likučiai. Akys pastilbo ir jis susmuko ant 
grindų, o ant jo nuo spausdinimo mašinos pasipylė popieriai ir 
kiti daiktai, bet aš išsiblaškiusi pagalvojau, kad jis, toks stambus 
vyras, griuvo gana grakščiai. 

Džeimis tik nualpo. Kai atsiklaupiau šalia ir atrišau kaklaska- 
rę, jo vokai jau ėmė trūkčioti. Manęs nebekamavo jokios abejonės, 
bet, atvertusi storus drobinius marškinius, vis tiek nesąmoningai 

sužiurau į jo krūtinę. Aišku, jis čia, mažas trikampis randas virš 
raktikaulio, kurį paliko kapitono Džonatano Randalo, eskvairo, 
jo didenybės aštuntojo dragūnų pulko vado, peilis. 

Džeimiui pamažu grįžo sveika veido spalva. Sukryžiavusi 
kojas atsisėdau ant grindų ir pasidėjau jo galvą ant šlaunies. Jo 
plaukai saujoje buvo tankūs, vešlūs ir švelnūs. Jis atsimerkė. 

— Ar tau labai blogai? - paklausiau šypsodama, tardama tuos 
pačius žodžius, kuriuos pasakė jis mūsų vestuvių dieną, kai prieš 
dvidešimt metų laikė mano galvą ant kelių. 

— Labai blogai ir dar baisiau, Sasenach, - atsakė Džeimis, o 
jo lūpas iškreipė lyg ir šypsena. Staiga jis atsisėdo, nenuleisdamas 
nuo manęs akių. - Švenčiausiasis Dieve, tu gyva! 

— Ir tu. - Pakėlusi smakrą, pažvelgiau į jį. - M...maniau, esi 
miręs. 

Stengiausi kalbėti nuotaikingai, bet mane išdavė balsas. 
Skruostais pabiro ašaros, jas sugėrė šiurkštus Džeimio marškinių 
audinys, kai jis stipriai prisiglaudė mane. 

Taip virpėjau, kad ne iš karto suvokiau, jog ir jį purto drebu- 
lys, ir dėl tos pačios priežasties. Nežinau, kiek mudu taip sėdė- 
jom ant dulkinų grindų, raudodami vienas kito glėbyje, veidais 
liejantis dvidešimties metų ilgesiui. | 

Jo pirštai tvirtai įsikibo man į plaukus ir juos paleido, tie nu- 
vilnijo per sprandą. Segtukai kaskadomis nuslydo man per pe- 
čius ir sudzingsėjo ant grindų lyg krušos ledokšniai. Mano pirš- 
tai gniaužė jo dilbį, spaudė drobinius marškinius, tarsi būčiau 
bijojusi, kad jis išnyks, jei nesilaikysiu fiziškai į jį įsikibusi. 

Tarytum pagautas tos pačios baimės, jis ūmai sugriebė mane 
už pečių ir atitraukė nuo savęs, desperatiškai žvelgdamas į veidą. 
Paskui priglaudė ranką man prie skruosto ir ėmė braukyti, ne- 
paisydamas mano ašarų ir gausiai tekančios nosies. 

Garsiai sušnarpščiau, ir Džeimis, regis, atitoko, paleido mane 
ir pradėjo skubiai raustis rankovėje ieškodamas nosinės, radęs 
pirmiausia nerangiai nušluostė veidą man, paskui ir sau. 

- Duokš man. - Čiupusi mataruojančią audinio skiautę, 
griausmingai išsipūčiau nosį. - Dabar tu. 

Padaviau jam skudurėlį ir pažiūrėjau, kaip jis šnypščia nosį, 
leisdamas garsus kaip smaugiamas žąsinas. Sukikenau, pribaigta 
jausmų. 

Jis taip pat nusišypsojo ir krumpliais nusibraukė ašaras, ne- 
pajėgdamas atitraukti nuo manęs akių. 

Staiga pajutau nebegalinti tvardytis iš troškimo jį palies- 
ti. Puoliau prie Džeimio, o jis sugavo mane, pačiu laiku iškėlęs 
rankas. Spaudžiau jį prie savęs, kol išgirdau traškant šonkaulius. 
Džeimio rankos šiurkščiai glostė man nugarą, jam vis kartojant 
mano vardą. 

Galų gale šiek tiek atsiplėšiau nuo jo. Džeimis susiraukęs 
dirstelėjo į grindis tarp kojų. 

— Ar ką pametei? - nustebusi paklausiau. 

Džeimis pakėlė akis ir kiek droviai šyptelėjo. 

- Išsigandau, kad nesusilaikiau ir apsišlapinau, bet ne. Tik 
atsisėdau ant puodo su eliu. 

Ir tikrai, po juo pamažu plito kvapi rudo skysčio bala. Spyg- 
telėjau skelbdama pavojų, pakilau ir padėjau atsistoti jam. Bergž- 
džiai mėgindamas įvertinti žalą, jis gūžtelėjo pečiais ir atsisagstė 
kelnes. Nusmaukęs standų audinį nuo šlaunų, stabtelėjo ir nu- 
raudęs pažvelgė į mane. 

- Nieko baisaus, - nuraminau jį, jusdama, kaip skruostus 
užlieja raudonis. - Mudu susituokę. - Bet nudelbiau akis, man 
truputį užėmė kvapą. - Bent aš manau, kad mudu sutuoktiniai. 

Jis ilgai spoksojo į mane, paskui plati, minkšta jo burna išsi- 
lenkė nuo šypsenos. 

— Taip, sutuoktiniai, — tarė. 

Nuspyręs sušlapusias kelnes, jis žengė prie manęs. 

Ištiesiau ranką, ir jį stabdydama, ir kviesdama. Labiausiai už 
viską geidžiau jį vėl paliesti, bet kažkodėl drovėjausi. Kaip mudu 
pradėsim iš naujo po šitiekos metų? 

Ir jį varžė drovulys ir intymumas. Sustojęs prie pat manęs, 
paėmė už rankos. Valandėlę padelsęs, palenkė galvą virš jos ir 
lūpomis vos brūkštelėjo per krumplius. Pirštai, palietę sidabrinį 
žiedą, stabtelėjo, nykštys ir smilius švelniai suėmę laikė metalą. 

- Niekada nebuvau jo nusimovusi, - pasakiau. Man atrodė 
svarbu, kad jis tai žinotų. | 

Džeimis spustelėjo man ranką, nepaleido jos. 

- Aš noriu... - Jis nuščiuvo ir nurijo seilę, vis dar laikydamas 
mano ranką. Jo pirštai dar sykį susirado sidabrinį žiedą ir pa- 
glostė. - Labai noriu tave pabučiuoti, - tyliai tarė. - Ar galiu? 

Vos tramdžiau ašaras. Kelioms ištryškus, ir kitos plūstelėjo iš 
akių, jutau, kaip ritasi skruostais, didelės ir apvalios. 

- Taip, - sušnabždėjau. 

Jis iš lėto prisitraukė mane, susipynusias mudviejų rankas 
spausdamas sau po krūtine. 

— Jau labai seniai to nedariau, - pasakė. 

Mėlynose jo akyse mačiau viltį ir neaiškią baimę. Priėmiau tą 
dovaną ir grąžinau jam. 

— Aš taip pat, - vos girdimai ištariau. 

Jis nepaprastai švelniai suėmė mano veidą ir priglaudė lūpas 
prie mano lūpų. 

Nelabai nutuokiau, ko tikėtis. Kad pasikartos smarkus šėls- 
mas kaip per paskutinį mūsų išsiskyrimą? Jį prisimindavau labai 
dažnai, mintyse vis išgyvendavau iš naujo, bejėgė pakeisti tai, kas 
įvyko paskui. Ar kad vėl drauge praleisim daugybę begalinių, au- 
dringų valandų santuokinio guolio tamsoje? Labai to ilgėdavau- 
si, neretai atsibusdavau išpilta prakaito ir virpėdama nuo tokių 
prisiminimų. 

Tačiau dabar buvom du nepažįstamieji, svetimi žmonės, vos 
lietėm vienas kitą, abu lėtai, nedrąsiai ieškojome būdo susijungti, 
lūpomis nebyliai prašydami leidimo ir jį duodami. Mano akys 
buvo užmerktos, bet net nematydama žinojau, kad ir Džeimis 
užsimerkęs. Mudu bijojom pažvelgti vienas į kitą. 

Nepakeldamas galvos, jis pradėjo mane švelniai glostyti, per 
drabužius čiuopdamas kaulus, iš naujo susipažindamas su mano 
kūno valdomis. Galop jo ranka nukeliavo mano dešine ranka 
žemyn ir suėmė plaštaką. Pirštai braukė, kol vėl rado žiedą, tada 
apvedė jį ratu, jusdami sidabre susipynusį Aukštumų raštą, ap- 
zulintą nuo ilgo nešiojimo, bet vis dar aiškų. 

Jo lūpos nuslydo nuo mano lūpų ir nukeliavo skruostais, aki- 
mis. Švelniai glosčiau jo nugarą, per marškinius užčiuopdama 
nematomus rumbus, senų randų likučius, nugludintus, bet vis 
dar ryškius kaip ir mano žiedo ornamentas. 

— Regėdavau tave gausybę kartų, - man į ausį sušnabždėjo 
šiltas jo balsas. - Labai dažnai ateidavai pas mane. Kai tave sa- 
pnuodavau. Kai gulėdavau karščiuodamas. Kai nepaprastai bijo- 
davau ir būdavau toks vienišas, kad suprasdavau turįs mirti. Kai 
man tavęs reikėdavo, visada tave matydavau šypsančią, o tavo 
veidą būdavo apraizgiusios plaukų garbanos. Bet tu niekada ne- 
prabildavai. Ir niekada manęs nepaliesdavai. 

— Dabar galiu paliesti. 

Pakėliau ranką ir švelniai perbraukiau per smilkinį, ausį, 
skruostą ir žandikaulį. Rankai nuslydus sprandu po surištais 
bronzos spalvos plaukais, jis pagaliau pakėlė galvą ir suėmė 
mano veidą, o tamsiai mėlynos jo akys žibėjo karšta meile. 

- Nebijok, - tyliai nuramino. - Dabar esam dviese. 


p 

Gal nežinia kiek laiko būtume šitaip stovėję ir žvelgę vienas į 
kitą, bet virš durų sutilindžiavo spaustuvės varpelis. Atsitraukiau 
nuo Džeimio ir, greitai apsidairiusi, išvydau nediduką liesą žmo- 
gelį šiurkščiais tamsiais plaukais, kuris išsižiojęs stovėjo tarpdu- 
ryje rankoje laikydamas paketėlį. 

- A, tai tu, Džordi! Ir kur užgaišai? - paklausė Džeimis. 

Džordis nieko neatsakė, bet jo akys įtariai šaudė nuo darb- 
davio, stovinčio vidury spaustuvės nuogomis kojomis, vienais 
marškiniais, kelnes, batus ir kojines išmėčiusio ant grindų, prie 
manęs jo glėbyje, susiglamžiusiu apsiaustu ir išsidraikiusiais 
plaukais. Pailgas Džordžio veidas rūsčiai susiraukė. 

- Išeinu, - tarė jis, balse suskambo sodrūs vakarų Aukštumų 
tonai. - Spausdinti yra viena — aš su jumis, ir kitaip nemany- 
kit, - bet aš protestantas, kaip buvo mano tėvas ir senelis. Dirbti 
katalikui viena, juk popiežiaus monetos nė kiek ne blogesnės už 
kitas, tačiau dirbti nedoram katalikui visai kas kita. Su savo siela 

elkitės kaip tik patinka, žmogau, bet jei spaustuvėje keliat orgijas, 
to jau per daug, štai ką pasakysiu. Išeinu! 

Jis padėjo paketėlį pačiame prekystalio viduryje, apsisuko 
ant kulno ir nustypino prie durų. Lauke pradėjo mušti miesto 
laikrodis. Atsigręžęs tarpdury, Džordis mudu nuvėrė smerkiamu 
žvilgsniu. | 

- Ir dar prieš vidurdienį! - pasakė ir užtrenkė duris už 
nugaros. 

Džeimis valandėlę spoksojo jam pavymui, tada vėl pamažu 
susmuko ant grindų taip juokdamasis, kad net ašaros iš akių iš- 
tryško. 

- Ir dar prieš vidurdienį! - pakartojo, nuo skruostų šluos- 
tydamasis ašaras. - Ak, tas Džordis! - Jis lingavo pirmyn atgal, 
rankomis apsikabinęs kelius. 

Ir aš neįstengiau sulaikyti juoko, nors buvau gana sunerimusi. 

- Nenorėjau tau pridaryti bėdos. Kaip manai, ar jis grįš? 

Jis prunkštelėjo ir atsainiai nusišluostė veidą marškinių 
skvernu. | 

- O taip. Gyvena čia pat, Vikhamo gatvelėj. Eisiu, šnektelsiu 
su juo ir... paaiškinsiu. - Susivokęs jis sužiuro į mane ir pridū- 
rė: - Dievaižin, kaip paaiškinsiu! - Atrodė, lyg Džeimis vėl pra- 
pliups juoku, bet susitvardė ir atsistojo. 

- Ar turi kitas? - paklausiau keldama nuo grindų kelnes. Pa- 
tiesiau jas ant prekystalio džiūti. 

- Taip, turiu, viršuj. Bet luktelėk. 

Įkišęs ilgą ranką į spintelę po prekystaliu, ištraukė raštelį, ku- 
riame buvo dailia rašysena išraityta: IŠĖJAU. Pritvirtinęs jį ana- 
pus durų, tvirtai užšovė jas iš vidaus ir atsisuko į mane. 

- Ar lipsi su manim į viršų? - paklausė. Kviesdamas sulenkė 
ranką, jo akys žibėjo. - Jei tik nepamanysi, kad tai nepadoru. 

- Kodėl gi ne? - atsakiau. Skatulys pratrūkti juoku tūnojo 
paviršiuje, putodamas kraujyje lyg šampanas. - Juk mudu su- 
situokę? 

Viršuje abipus laiptų aikštelės buvo po kambarį, o tuojau už 
jos - mažytė išvietė. Galinis kambarys buvo paverstas spaustuvės 

reikmenų sandėliu, jo durys buvo atlapos, ir aš mačiau medines 
dėžes, prikrautas knygų, stirtas brošiūrų paketų, tvarkingai su- 
rištų virvele, statines spirito ir spaustuvės dažų miltelių, krūvą 
keistų metalo dirbinių, kurie tikriausiai buvo atsarginės spaus- 
dinimo mašinos dalys. 

Priekinis kambarys buvo kuklus kaip vienuolio celė. Jame 
stovėjo komoda, ant jos - molinė žvakidė, dar buvo prausyklė, 
kėdė, siaura lova, ne ką didesnė už sulankstomąją lovelę. Tai iš- 
vydusi, atsidusau ir tik tada susizgribau, kad buvau sulaikiusi 
kvėpavimą. Jis miegojo vienas. 

Greitosiomis apsižvalgiusi įsitikinau, kad kambaryje nema- 
tyti jokių moters buvimo ženklų, ir širdis vėl pradėjo plakti nor- 
maliu ritmu. Čia tikrai gyveno tik Džeimis. Jis buvo atitraukęs 
užuolaidą, kuri dengė kambario kampą. Ten ant eile išrikiuotų 
kablių tekabojo keleri marškiniai, pilkas paltas, tokios pat spal- 
vos ilga pilka liemenė, pilkas vilnonis apsiaustas ir dar vienos 
kelnės, kurių jis ir atėjo pasiimti. 

Džeimis buvo nusisukęs į mane nugara, kai kišo marškinius 
į kelnes ir jas sagstėsi, bet įsitempusi pečių linija rodė, kad jam 
drovu. Panašią įtampą jutau ir savo sprande. Gavus valandėlę 
atitokti nuo sukrėtimo, kai išvydome vienas kitą, mus abu kaustė 
drovumas. Džeimio pečiai atsitiesė ir jis atsigręžė į mane. Mūsų 
nebepurtė isteriškas juokas ir nebebiro ašaros, bet jo veide vis 
dar buvo akivaizdžios ūmai užklupusio jausmo žymės. Žinojau, 
kad jos atsispindi ir mano veide. 

- Kaip gera tave regėti, Klere, - tyliai tarė jis. - Maniau, nie- 
kada... - Jis gūžtelėjo, tarsi norėdamas atpalaiduoti pečius, ap- 
temptus drobiniais marškiniais. Paskui nurijo seilę, ir mudviejų 
žvilgsniai susidūrė. - Vaikas? 

Visa, ką jis jautė, išdavė veidas: ūmai įsižiebusi viltis, baisi 
baimė ir pastangos jas abi užgniaužti. 

Nusišypsojau ir ištiesiau ranką. 

— Eikš. 

Ilgai ir daug galvojau, ką galėčiau įsidėti, jei kelionė per 
akmenis pasisektų. Sykį apkaltinta raganavimu, turėjau būti la- 

bai atsargi. Bet vieną daiktą privalėjau pasiimti, kad ir kokie bus 
padariniai, jei kas nors pamatys. 

Timptelėjau jį, kad atsisėstų šalia manęs ant lovos, ir iš kiše- 
nės išsitraukiau stačiakampį paketėlį, kurį labai rūpestingai su- 
sidėjau Bostone. Išvyniojau neperšlampamą popierių ir įsprau- 
džiau jo turinį Džeimiui į rankas. 

— Štai, 

Jis paėmė jas iš manęs atsargiai, tarsi būtų gavęs nepažįsta- 
mos ir gal net pavojingos medžiagos. Stambios rankos valandėlę 
rėmino nuotraukas, stipriai jas laikydamos. Naujagimės Brianos, 
kurią išvargino atėjimas į šį pasaulį, veidelis tarp jo pirštų buvo 
nieko nesuvokiantis, mažyčiai kumšteliai gulėjo sugniaužti ant 
antklodėlės, įkypos akutės buvo užmerktos, o burnytė pražiota. 

Dirstelėjau į Džeimio veidą, kuris buvo visiškai sutrikęs ir su- 
krėstas. Jis priglaudė nuotraukas prie krūtinės. Sustingęs, išplėtęs 
akis, spoksojo, tarytum jo širdį būtų ką tik pervėrusi arbaleto 
strėlė, - taip man atrodė. 

- Tavo duktė siunčia, - pasakiau. 

Atgręžiau į save sumišusį jo veidą ir švelniai pabučiavau į lū- 
pas. Tai pažadino jį iš sąstingio, jis sumirksėjo, veidas vėl atgijo. 

— Mano... ji... - Nuo sukrėtimo jo balsas buvo kimus. - Duk- 
tė. Mano duktė. Ji... žino? 

— Taip. Peržiūrėk kitas. 

Ištraukiau iš jo rankų pirmą nuotrauką, taip atidengdama kitą, 
kurioje Briana buvo be galo juokingai pasipuošusi savo pirmojo 
gimtadienio torto glajumi. Jos veide švietė pašėlusiai džiugi keturių 
dantukų šypsena, o virš galvos ji mojavo nauju pliušiniu triušiu. 

Džeimis išleido neaiškų garselį ir jo pirštai atsileido. Paėmiau 
iš jo pluoštelį nuotraukų ir ėmiau padavinėti jam po vieną. 

Briana dvejų, storulė žieminiu kombinezonu, apskritais 
raudonais kaip obuoliai skruostais, iš po gobtuvo išsipešusiais 
plunksniškais plaukučiais. 

Briana ketverių, žvilgančia glotnia varpo formos šukuosena, 
sėdi, pasikišusi kulkšnį po kitos kojos keliu ir šypso fotografui, 
graži ir rimta, ryšinti balta prijuostėle. 

Penkerių, išdidžiai laikanti savo pirmąją priešpiečių dėžutę ir 
laukianti mokyklinio autobuso, kuris ją veš į vaikų darželį. 

- Ji nebūtų leidusi man važiuoti su ja, norėjo keliauti viena. 
Ji labai d...drąsi, nebijo nieko... - Dusau aiškindama, rodydama, 
pirštu baksnodama į besikeičiančius vaizdus, kurie slydo iš jo 
rankų ir krito ant grindų čiumpant vis naują nuotrauką. 

- Viešpatie! - aiktelėjo pamatęs Bri dešimties, sėdinčią ant 
virtuvės grindų ir apsikabinusią Smokį, didžiulį niufaundlendą. 
Ši nuotrauka buvo spalvota. Jos plaukai nuostabiai tviskėjo žvil- 
gančio juodo šuns kailio fone. 

Džeimiui taip virpėjo rankos, kad jis nebegalėjo nulaikyti 
nuotraukų. Turėjau pati parodyti kelias paskutines: suaugusios 
Bri, besijuokiančios iš pačios sužvejotų žuvų vėrinio; stovinčios 
prie lango ir kažką paslapčia mąstančios; raudonveidės, susišiau- 
šusios ir pasirėmusios ant kirvio, kuriuo skaldė prakurus, koto. 
Nuotraukos atskleidė visas, kokias tik man pavyko užfiksuoti, 
nuotaikas jos veide. Vis tas pats veidas ilga nosimi, plačia burna, 
aukštais, plačiais, plokščiais vikingo skruostikauliais ir įkypomis 
akimis. Ji buvo smulkesnių kaulų, trapesnė kopija savo tėvo - 
vyro, kuris sėdėjo ant lovos šalia manęs nebyliai trūkčiojančia 
burna, ašaroms tyliai srūvant skruostais. 

Džeimis padėjo plaštaką ant nuotraukų, bet virpantys pirštai 
beveik nelietė blizgaus jų paviršiaus. Paskui atsigręžė ir palinko 
prie manęs lėtai, su neįtikėtinu virstančio aukšto medžio grakš- 
tumu. Įsikniaubė veidu man į petį ir tylutėliai palūžo. 

Glaudžiau jį prie krūtinės, rankomis stipriai apsivijusi pla- 
čius, drebančius pečius, o į jo plaukus papsėjo mano ašaros ir 
nuo jų raudonose plaukų bangose ėmė plėstis tamsios dėmelės. 
Prispaudžiau skruostą prie Džeimio viršugalvio ir pradėjau mur- 
mėti visokius padrikus žodelius, lyg jis būtų Briana. Man topte- 
lėjo, kad tai panašu į operaciją: net jeigu ji ir panaikino bėdos 
priežastį, gijimas vis tiek skausmingas. 

- Jos vardas? - Galop jis pakėlė galvą, atgalia ranka šluosty- 
damasis nosį. Vėl paėmė nuotraukas, švelniai, tarsi nuo prisilie- 
timo jos galėtų subyrėti. - Kaip ją pavadinai? 

- Briana, - išdidžiai atsakiau. 

- Briana? - Jis susiraukė žvelgdamas į nuotraukas. - Koks 
bjaurus vardas mergytei! 

Atsilošiau lyg gavusi smūgį. 

- Jis visai nebjaurus! - atšoviau. - Gražus vardas, be to, tu 
man liepei taip ją pavadinti! Čia dabar, bjaurus vardas. 

- Aš liepiau taip ją pavadinti? - sumirksėjo Džeimis. 

- Žinoma, kad liepei! Kai mes... kai mes... kai paskutinį kartą 
mačiau tave. - Tvirtai sučiaupiau lūpas, kad vėl nepravirkčiau. 
Po valandėlės, vargais negalais susitvardžiusi, pridūriau: - Liepei 
duoti kūdikiui savo tėvo vardą. O jis juk buvo Brajanas? 

— A, taip. - Jo veide šypsena, regis, grūmėsi su kitais jaus- 
mais, kad šie jos neužgožtų. - Taip. Taip, tu teisi, sakiau. Tik... 
na, maniau, kad gims berniukas, ir tiek. 

— Ir tau gaila, kad gimė ne berniukas? 

Pervėriau jį žvilgsniu ir ėmiau rinkti išblaškytas nuotraukas. 
Jis sulaikė mane suimdamas už rankų. 

— Ne, - tarė. - Ne, negaila. Žinoma, kad ne! - Jo burna trūk- 
telėjo. - Bet neneigsiu, duktė man tikras smūgis, Sasenach. Kaip 
ir tu. 

Kiek pasėdėjau tylomis, žvelgdama į jį. Tam ruošiausi daug 
mėnesių, ir vis tiek iš silpnumo linko keliai, gniaužė vidurius. 
O Džeimiui mano pasirodymas buvo visiškai netikėtas, taigi 
nėra ko stebėtis, kad jis truputį svirduliuoja. 

— Numanau, kad tave pribloškiau. Ar apgailestauji, kad atkelia- 
vau? - paklausiau ir nurijau seilę. - Ar... ar nori, kad išeičiau? 

Džeimio rankos taip suspaudė man dilbius, kad net riktelė- 
jau. Susivokęs, kad man skauda, jis kiek atleido gniaužtus, bet 
vis tiek tvirtai laikė. Išgirdus tokį mano klausimą, jo veidas labai 
išblyško. Jis giliai įkvėpė ir iškvėpė. 

- Ne, - daugmaž ramiai atsakė. - Nenoriu. Aš... - Jis staiga 
nutilo ir sukando žandikaulį. - Ne, - pakartojo labai aiškiai. 

Viena jo ranka nuslydo paimti mano plaštakos, o kitą jis 
ištiesė, ketindamas pakelti nuotraukas. Pasidėjo jas ant kelio ir 
įsižiūrėjo palenkęs galvą, todėl nemačiau jo veido. 

- Briana, - tyliai prabilo. - Blogai jį tari, Sasenach. Jos var- 
das Briana. - Jis ištarė vardą pagal savotišką Aukštumų šnektos 
ritmą, taip, kad pirmas skiemuo išryškėjo, o antras buvo vos gir- 
dėti. Brina. 

- Brina? - prajukau. 

Jis linktelėjo, vis dar įsmeigęs akis į nuotraukas. 

— Briana. Gražus vardas. 

— Džiaugiuosi, kad tau patinka. 

Jis pakėlė akis ir sutiko mano žvilgsnį, plačios jo burnos 
kampučiuose slėpėsi šypsena. 

- Papasakok apie ją. - Jo smilius vedžiojo per putlius mažylės 
su žieminiu kombinezonu bruožus. - Kokia ji buvo kūdikystėje? 
Koks buvo pirmas jos žodis, kai pradėjo kalbėti? 

Džeimio ranka prisitraukė mane arčiau, ir aš prigludau prie 
jo. Jis buvo stambus, tvirtas, kvepėjo švaria drobe, spaustuvės 
dažais ir dar skleidė šiltą vyrišką kvapą, kuris man buvo tiek pat 
jaudinantis, kiek pažįstamas. 

- Šuo, - atsakiau. - Pirmas jos pasakytas žodis. O antras — 
„Ne!“ 

Šypsena jo veide dar paplatėjo. 

— Taip, jie visi šitą greit išmoksta. Ar ji myli šunis? - Jis iš- 
skleidė nuotraukas kaip kortas, ieškodamas tos su Smokiu. - Ši- 
čia su ja gražus šuo. Kokios veislės? 

— Niufaundlendas. - Pasilenkiau pažiūrėti į nuotraukas. - 
O štai šita su šuniuku, kurį jai padovanojo mano draugas... 

Pilkšva dienos šviesa buvo pradėjusi blėsti, jau kurį laiką į 
stogą barbeno lietus, mūsų pokalbį pertraukė smarkus slaptas 
gurgimas, sklindantis iš po nėriniuotos mano Džesikos Guten- 
berg suknelės liemenės. Seniai buvau bevalgiusi tą sumuštinį su 
žemės riešutų sviestu. 

- Alkana, Sasenach? - paklausė Džeimis. Lyg dar būtų reika- 
las teirautis, pamaniau. 

— Na, taip, jeigu užsiminei. Ar vis dar laikai maisto viršuti- 
niame stalčiuje? 

Kai susituokėme, įpratau čia pat turėti kokį kąsnelį, kad ga- 
lėčiau nuramdyti Džeimio apetitą, kuriuo jis nesiskundė, ir vir- 

šutiniame komodos stalčiuje, kad ir kur apsistodavome, visada 
būdavo kokių nors bandelių, pyragėlių ar sūrio. 

Jis nusijuokė ir pasirąžė. 

— O kaipgi. Deja, šiuo metu tenai ne ką rasi, tik kelis sužiedė- 
jusius avižinius paplotėlius. Geriau nusivesiu tave į smuklę... 

Kupinas laimės žvilgsnis, kuriuo Džeimis peržiūrinėjo Bria- 
nos nuotraukas, dingo, jį pakeitė nerimas. Jis greitosiomis dirs- 
telėjo į langą, kur neryški purpurinė spalva buvo ėmusi stumti 
pilkšvumą, ir tas nerimas dar padidėjo. 

- Smuklė! Kristau! Pamiršau poną Viloukbį! 

Man nespėjus nieko pasakyti, jis pašoko ant kojų ir puolė 
kuistis komodoje švarių kojinių. Priėjęs su kojinėmis vienoje 
rankoje ir dviem paplotėliais kitoje, pastaruosius numetė man į 
skraitą ir atsisėdo ant kėdės, skubiai maudamasis kojines. 

- Kas tas ponas Viloukbis? - Atsikandau paplotėlio, paber- 
dama trupinių. 

- Po galais, - nusikeikė jis, labiau sau nei man. - Sakiau, eisiu 
jo vidurdienį, bet jis visai išgaravo man iš galvos! Dabar turbūt 
keturios! 

- Taip. Ką tik girdėjau mušant laikrodį. 

- Po galais! - pakartojo jis. 

Sukišęs kojas į batus su alavo lydinio sagtimis, pašoko, nuo 
vagio griebė paltą ir stabtelėjo prie durų. 

- Ar eisi su manimi? - susirūpinęs paklausė. 

Apsilaižiau pirštus ir atsistojau, užsimesdama apsiaustą. 

— Manęs nesulaikytų nė laukiniai arkliai, - patikinau jį. 


25 


Džiaugsmo namai 


— KAS TAS PONAS VILOUKBIS? - dar sykį paklausiau, 
kai stabtelėjome po Karfakso aklagatvio arka nužvelgti grįstos 
gatvės. 

- Hm... jis - mano bendradarbis, - atsakė Džeimis, me- 
tęs į mane atsargų žvilgsnį. - Verčiau užsitrauk gobtuvą, lietus 
pliaupia. | 

Iš tikrųjų lijo smarkiai, nuo arkos virš galvos liejosi lietaus 
čiurkšlės, vanduo gurgėjo nutekamaisiais grioviais, nešdamas iš gat- 
vių srutas, nešvarumus ir šiukšles. Giliai įkvėpiau drėgno, gaivaus 
oro, džiaugdamasi audrotu vakaru ir Džeimio, aukšto ir stipraus, 
artumu. Aš jį radau. Radau jį, ir nors nežinia, kas manęs laukia, tai 
atrodė nesvarbu. Jaučiausi nerūpestinga ir nesugniuždoma. 

Paėmiau jo ranką ir suspaudžiau. Džeimis pažvelgė ir nusi- 
šypsojo, mainais spustelėdamas ranką. 

- Kur traukiam? 

- Į „Pasaulio kraštą“. 

Šniokščiant lietui, šnekėtis buvo sunku. Daugiau netaręs nė 
žodžio, Džeimis paėmė man už parankės, padėdamas žengti per 
grindinio akmenis, ir mudu staiga pradėjome leistis Karališkąja 
Mylia žemyn. 

Laimė, smuklė „Pasaulio kraštas“ buvo vos už šimto jardų. 
"Lietus pliaupė kaip iš kibiro, bet mano apsiausto pečiai tebu- 
vo vos sudrėkę, kai nėrėme po žema durų sąrama ir atsidūrėme 
siaurame prieangyje. 

Didysis kambarys buvo pilnutėlis, šiltas ir prirūkęs. Jauki 
priebėga nuo lauke siautėjančios audros. Ant suolų palei sienas 
sėdėjo kelios moterys, bet daugiausia smuklės lankytojų buvo 
vyrai. Šen ten mačiau vyrų gerais pirklio drabužiais, tačiau kiti 

šiuo paros metu vilkėjo paprastomis naminėmis drapanomis. 
Smuklėje trynėsi kareiviai, įvairaus plauko valkatos it uosto 
žiurkės, juodadarbiai ir pameistriai, tarp kurių buvo įsimaišęs ir 
vienas kitas girtuoklis. 

Mums pasirodžius, pakilo galvos, suskardėjo sveikinimo 
šūksniai. Žmonės ėmė bruzdėti ir spaustis, darydami vietos prie 
vieno iš ilgų stalų. Džeimis, aišku, „Pasaulio krašte“ buvo pui- 
kiai pažįstamas. Keli smalsūs žvilgsniai nuvėrė mane, bet niekas 
neišspaudė nė žodelio. Labiau susisupusi į apsiaustą, nusekiau 
įkandin Džeimio per smuklės grūstį. 

- Ne, šeimininke, mes neliksim, - tarė jis jaunai smuklinin- 
kei, kuri atskubėjo uoliai šypsodama. — Atėjom tik dėl jo. 

Mergina užvertė akis. 

- O taip, pačiu laiku! Miteris jį paguldė apačioj. 

- Taip, aš vėluoju, - atsiprašomai pasakė Džeimis. - Sugai- 
šino... reikalai. 

Mergina smalsiai dirstelėjo į mane, bet paskui trūktelėjo pe- 
čiais ir paskyrė Džeimiui tokią šypseną, nuo kurios jai skruos- 
tuose atsirado duobutės. 

- Ak, pone, nieko baisaus. Haris nunešė jam stiklą brendžio, 
ir nuo tada jo beveik negirdėti. 

- Brendžio? - sukluso Džeimis. - Dar nemiega? 

Jis įkišo ranką į palto kišenę ir ištraukė odinį kapšelį, iš ten 
iškrapštė kelias monetas ir subėrė į ištiestą merginos ranką. 

— Turbūt ne, - linksmai atsakė ji, slėpdama pinigus kišenė- 
je. - Neseniai girdėjau dainuojant. Dėkui, pone! 

Džeimis linktelėjo ir nėrė pro duris kambario gale, pamojęs 
man, kad sekčiau iš paskos. Už pagrindinės alinės buvo mažytė 
virtuvėlė, iki lubų prikrauta statinių, joje ant ugnies riogsojo di- 
džiulis katilas su kunkuliuojančiu troškiniu, iš pažiūros austrių. 
Jis gardžiai kvepėjo, ir nuo to sodraus aromato man nutįso seilė. 
Vyliausi, kad reikalus su ponu Viloukbiu galėsime sutvarkyti val- 
gydami vakarienę. 

Prie žaizdro klūpojo apkūni moteriškė nešvaria liemene ir kišo 
į ugnį malkas. Pažvelgusi į Džeimį, linktelėjo, bet neatsistojo. 

Jis atsakydamas pakėlė ranką ir nudrožė prie medinių durelių 
kampe. Kilstelėjęs skląstį, atvėrė duris, už kurių leidosi tamsūs 
laiptai, tikriausiai į žemės vidurius. Kažkur toli apačioje mirkčio- 
jo šviesa, tarsi nykštukai po smukle kastų deimantus. 

Džeimio pečiai užgriozdė visą ankštą laiptinę ir užstojo man 
vaizdą, kas po mumis. Jam žengtelėjus į atvirą vietą žemiau, iš- 
vydau storas ąžuolines gegnes ir milžiniškas statines, išrikiuotas 
palei akmeninę sieną ant ilgų lentų, suklotų virš pinučių. 

Laiptų apačioje liepsnojo vienintelis deglas. Rūsys skendė- 
jo prieblandoje, o jo gelmės, primenančios urvą, atrodė visiš- 
kai tuščios. Įsiklausiau, bet ausis nieko nepagavo, tik prislopintą 
smuklės triukšmą viršuje. Tuo labiau neišgirdau dainų. 

— Tu tikras, kad jis čia? 

Pasilenkiau ir žvilgtelėjau po statinių eile, svarstydama, gal 
tas girtuoklis ponas Viloukbis, smarkiai padauginęs brendžio, 
susirado kokią nuošalią vietelę numigti. 

- O taip, - atsakė Džeimis niūriai, bet susitaikęs su padėti- 
mi. - Manau, tas šelmis slapstosi. Žino, kad man nepatinka, kai 
jis ūžauja smuklėse. 

Kilstelėjau antakį, bet Džeimis, tyliai murmėdamas, nužir- 
gliojo į šešėlius. Rūsys tiesėsi į priekį, ir aš girdėjau, kaip jis at- 
sargiai šliurina tamsoje, nors jau senokai jo nebemačiau. Palikta 
prie laiptų deglo šviesos rate, smalsiai apsidairiau. 

Negana statinių eilės, arčiau kambario vidurio buvo sukrauta 
daugybė medinių dėžių, kurios glaudėsi prie keistos sienelės. Ji 
stovėjo pati sau, buvo iškilusi virš rūsio grindų per kokias pen- 
kias pėdas ir panirusi į tamsą. 

Apie šią smuklės įdomybę išgirdau, kai prieš dvidešimt metų 
buvome apsistoję Edinburge su jo didenybe princu Karoliu, 
bet jos pamatyti taip ir neteko. Tai buvo liekanos sienos, ku- 
rią pastatė Edinburgo miesto tėvai po pragaištingo mūšio prie 
Flodeno 1513 metais. Nusprendę — ir daug nesuklydę, - kad 
tikriausiai nieko gero neišeis iš sąjungos su anglais pietuose, jie 
surentė sieną, žyminčią ir miesto, ir civilizuotos Škotijos ribas. 
Taigi „Pasaulio kraštas“ ir dar kelios smuklės, kurioms prigi- 

jo šis pavadinimas, iš tiesų buvo pastatytos ant gražios senųjų 
škotų svajonės likučių. 

- Prakeiktas šunsnukis. - Džeimis išlindo iš šešėlių voratin- 
kliais aplipusiais plaukais ir suraukęs antakius. - Turbūt lindi už 
sienos. 

Apsigręžęs jis pridėjo rankas prie burnos ir kažką riktelėjo. 
Nesuprantama kalba, bet ne geilų. Suabejojusi įsikišau į ausį pirštą, 
svarstydama, ar tik nuo kelionės per akmenis nesutriko klausa. 

Akies krašteliu pagavau staigų krustelėjimą ir pačiu laiku pa- 
kėliau akis. Virš senovinės sienos praskriejo nuostabaus mėlynu- 
mo kamuolys ir pataikė Džeimiui tiesiai į tarpumentį. 

Džeimis griuvo ant rūsio grindų taip, kad net bauginamai 
dunkstelėjo, ir aš puoliau prie pasliko jo kūno. 

- Džeimi! Ar tau nieko nenutiko? 

Kniūbsčias pavidalas ėmė šiurkščiai plūstis geilų kalba, pas- 
kui iš lėto atsisėdo, trindamasis kaktą, kurią susimušė trink- 
telėdamas į akmenines grindis. O mėlynas kamuolys pavirto 
mažulyčiu kinu, kuris nesuvaldomai džiugiai krizeno. Gelsvas 
apskritas jo veidas švytėjo kaitinamas smagumo ir brendžio. 

- Spėju, ponas Viloukbis? - tariau tam vaiduokliui, budriai 
stebėdama, ar jis dar ko neiškrės. 

Kinas atpažino savo pavardę, nes išsišiepė ir smarkiai man 
palinksėjo, o jo akys tebuvo spindintys plyšiukai. Jis parodė į 
save, kažką pasakė kiniškai, pašoko į orą ir greitai padarė kelis 
salto atgal. Galų gale nusileido ant kojų pergalingai švytėdamas. 

— Prakeikta blusa. 

Džeimis atsistojo, į paltą šluostydamasis nubruožtus delnus. 
Tada skubiai griebė kiną už apykaklės ir parvertė ant žemės. 

— Nagi, - paragino vilkdamas mažylį ant laiptų ir smarkiai 
niūktelėdamas jam į nugarą. - Mums reikia eiti, ir skubiai. 

Mėlynai apsirengusi figūrėlė sureagavo, tučtuojau suglebo ir 
pasidarė panaši į skalbinių maišą, riogsantį ant laiptelio. 

— Jis visai nieko, kai būna blaivus, - atsiprašydamas paaiš- 
kino Džeimis, persimetęs kiną per petį. - Bet, tiesą sakant, jam 
nevalia gerti brendžio. Jis baisus nepataisomas girtuoklis. 

— Suprantu. Po šimts, iš kur jį ištraukei? - Sužavėta lipau laip- 
tais įkandin Džeimio, žiūrėdama, kaip pono Viloukbio kaselė it 
metronomas švytuoja pirmyn atgal virš pilko Džeimio apsiausto 
veltinio. 

- Iš dokų. 

Bet, jam nespėjus išsamiau paaiškinti, durys viršuje atsida- 
rė, ir mes vėl atsidūrėme smuklės virtuvėje. Išvydusi mus, stam- 
bioji šeimininkė prislinko artyn, nepritariamai išpūtusi putlius 
skruostus. | 

— Pone Malkolmai, - susiraukusi rėžė ji, - puikiai žinot, kad 
esat čia laukiamas, ir taip pat žinot, kad nesu aikštinga, nervinga 
moteris, nes laikant smuklę iš to nieko gero. Bet jums jau sakiau, 
kad jūsų geltonodis ne... 

- Taip, minėjot, ponia Paterson, - pertraukė ją Džeimis. Jis 
pasirausė kišenėje ir nusilenkdamas padavė storulei smuklinin- 
kei išgraibytą monetą. - Ir labai vertinu jūsų pakantumą. Dau- 
giau tai nebepasikartos. Tikiuosi, - tyliai pridūrė. 

Užsivožęs ant galvos skrybėlę, Džeimis dar sykį nusilenkė 
poniai Paterson ir pro žemą staktą smuko į didįjį kambarį. 

Mūsų pasirodymas vėl sukėlė sujudimą, bet šįkart nedraugiš- 
ką. Žmonės nuščiuvo arba tylomis, vos girdimai plūdosi. Supra- 
tau, kad ponas Viloukbis turbūt nėra čionykščių numylėtinis. 

Džeimis atsargiai brovėsi per žmones, kurie skyrėsi labai ne- 
noromis. Aš iš visų jėgų kasiausi jam iš paskos, vengdama susi- 
durti su kieno nors žvilgsniu, stengdamasi nekvėpuoti. Atpratu- 
siai nuo nehigieniškų aštuoniolikto amžiaus įpročių, daugybės 
nepraustų kūnų, besigrūdančių ankštoje erdvėje, dvokas man 
buvo kone marinantis. 

Tačiau prie durų susidūrėme su kliūtimi - krūtininga jauna 
moterimi, vilkinčia prašmatnesne suknele už pilkai rusvus smu- 
klės šeimininkės ir jos dukters drabužius. Šitos iškirptė buvo ge- 
rokai gilesnė, ir aš nesunkiai susiprotėjau, kuo ji verčiasi. Mums 
išėjus iš virtuvės, ji labai flirtuodama tauškė su pora pameistrių, 
o kai slinkome pro šalį, toji moteris pakėlė akis ir stryktelėjo ant 
kojų spigiai rėkdama ir apversdama puodelį su eliu. 

- Tai jis! - suklykė ji drebančiu pirštu rodydama į Džeimį. - 
Niekšingas išgama! 

Regis, jai buvo sunku sutelkti žvilgsnį. Nusprendžiau, kad tas 
išlietas puodelis elio jai buvo ne pirmas šį ankstyvą vakarą. 

Moters draugužiai smalsiai sužiuro į Džeimį, o dar labiau juo 
susidomėjo, kai ji ėmė pulti, baksnodama pirštu į orą, lyg diri- 
guotų chorui. 

- Jis! Padugnė, sakau aš jums. Tokią bjaurastį man padarė! 

Prie visų, kurie susidomėję spoksojo į Džeimį, prisidėjau ir 
aš, bet greitai, kaip ir kiti, sumojau, kad moteris kreipiasi ne į jį, 
o veikiau į jo nešulį. 

- Tu neūžauga šūdvabali! - rėkė ji pono Viloukbio mėlyno 
šilko kelnių sėdynei. - Šykštuolis! Šliužas! 

Šis mergaitiško sielvarto proveržio spektaklis išjudino jos 
bendrus; vienas aukštas, stambus vaikinas atsistojo, sugniaužė 
kumščius ir užsikvempė ant stalo nuo elio ir noro muštis bliz- 
gančiomis akimis. 

- Ar šitas, ką? Gal jį prikult, Mege? | 

- Nė nemėgink, vyruti, - atžariai patarė jam Džeimis, pasi- 
taisydamas nešulį, kad atgautų pusiausvyrą. - Siurbk savo gėralą, 
o mes eisim. | 

— Ak, eisit? Ar tu tos mažos utėlės sąvadautojas? - Vaikinas 
nepadoriai suprunkštė, išraudęs jo veidas pasigręžė į mane. - 
Bent kita tavo šliundra ne geltonodė. Nagi, apžiūrėkim. - Jis at- 
kišo leteną ir sugriebė man už apsiausto krašto, atidengdamas 
Džesikos Gutenberg liemenę su gilia iškirpte. 

- Man ji atrodo visai rausva, - nusprendė jo draugas, aiškiai 
patenkintas. — Ar ir visa tokia? 

Man nespėjus krustelėti, jis įsikibo į nėriniuotą liemenės 
kraštą. Suknelė buvo siūta ne rūsčiam aštuoniolikto amžiaus gy- 
venimui, todėl plonas audinys šone plyšo apnuogindamas gana 
nemažai rausvos mano odos. 

- Pasitrauk, tu pašlemėke! - Džeimis apsisuko pykčiu degan- 
čiomis akimis, grasinamai sugniaužęs laisvą kumštį. 

— Ir kas gi taip plūstasi, ilgakoji pagyrūne? 

Kitas jaunuolis, negalėdamas išlįsti iš už stalo, šoko pervirš 
ir metėsi prie Džeimio, bet tas vikriai išsisuko ir vaikinas veidu 
tėškėsi į sieną. 

Tada Džeimis žengė vieną milžinišką žingsnį stalo link ir 
smarkiai vožė kumščiu į galvą kitam pameistriui, kad tam žan- 
dikaulis kaipmat atvipo. Paskui čiupo mane už rankos ir ištempė 
pro duris. 

- Eime! - sumurmėjo, stipriau sugriebdamas slystantį kino 
kūną. - Jie tučtuojau leisis mūsų vytis! 

Ir jie tikrai puolė iš paskos. Išgirdau riksmus, kai mums pa- 
vymui iš smuklės į gatvę pasipylė daugiau padūkusių smarkuo- 
lių. Džeimis, pasinaudojęs pirma proga, iš Karališkosios Mylios 
smuko į siaurą, tamsią gatvelę, mudu nuklampojome per purvą 
ir kažkokias paplavas, pranėrėme pro arką, tada nukūrėme kita 
vingiuota gatvele, kuri, regis, ringavo per Edinburgo vidurius. 
Pro šalį šmėkščiojo tamsios sienos, suskeldėjusios medinės 
durys. Paskui, už kampo pasukę į mažą kiemelį, stabtelėjome 
atsikvėpti. 

- Ką... po galais... jis iškrėtė? - sužiopčiojau. 

Neįsivaizdavau, ką tas mažutis kinas galėjo padaryti tokiai 
tvirtai gatvės mergai kaip toji Megė. Sprendžiant iš visko, ji būtų 
galėjusi sutrėkšti jį it musę. 

- Na, žinai, tos pėdos, - paaiškino Džeimis, metęs suirzusį 
žvilgsnį į poną Viloukbį. 

— Pėdos? - Nesąmoningai dirstelėjau į dailias, miniatiūrinės 
kino kojas, apautas juodo atlaso bateliais veltinio padu. 

- Ne jo, - tarė Džeimis, pagavęs mano žvilgsnį. - Moterų. 

— Kokių moterų? - paklausiau. 

- Na, kol kas kalbam tik apie kekšes, - atsakė jis, pro arką 
žvalgydamasis persekiotojų, - bet negali nuspėti, ką jis gali pa- 
mėginti. Nežinia, - trumpai paaiškino. - Jis - stabmeldys. 

— Suprantu, - pratariau, nors iki tol nieko nesupratau. - Ką... 

— Štai jie! - Riksmas aname gatvelės gale nutraukė mano 
klausimą. 

— Po velnių, jau maniau, kad jie nebesiveja. Bėgam štai ten! 

Ir mes vėl nuskuodėme gatvele atgal į Karališkąją Mylią, dar 
truputį pabėgėjome nuokalnėn ir grįžome į aklagatvį. Už nuga- 
ros, pagrindinėje gatvėje, girdėjau šūksnius ir riksmus, bet Džei- 
mis stvėrė už rankos ir trūktelėjo mane pro tarpuvartę į kiemą, 
priverstą statinių, ryšulių ir dėžių. Jis kaip paklaikęs apsidairė ir 
sugrūdo nukeipusį pono Viloukbio kūną į didžiulę statinę, pri- 
kimštą šlamšto. Stabtelėjęs tik užmesti skiautės drobės ant kino 
galvos, kad nesimatytų, nuvilko mane už dėžių prikrauto vežimo 
ir pasistatė šalia savęs. 

Gaudžiau kvapą, juk nebuvau pratusi bėgti taip įsitempusi, o 
širdis daužėsi gavusi adrenalino, kuris plūstelėjo iš baimės. Džei- 
mio veidas buvo įraudęs nuo šalčio ir bėgimo, o plaukai styrojo 
į kelias puses, bet jis kvėpavo beveik normaliai. 

- Ar visada taip elgiesi? - pasidomėjau spausdama ranką 
prie krūtinės, bergždžiai stengdamasi sulėtinti širdies plakimą. 

- Ne visai, - atsakė jis, per vežimo viršų atsargiai dirsčioda- 
mas, ar neišdygs persekiotojai. 

Atsklido silpnas tapsinčių kojų aidas, paskui stojo tyla, tik į 
dėžes virš mūsų tekšėjo lietus. | 

- Jie pralėkė pro šalį. Bet geriau čia kiek patūnokim, kol bus 
aišku, kad mes saugūs. 

Jis nukėlė dėžę man atsisėsti, tada pasiėmė kitą ir dūsauda- 
mas įsitaisė ant jos, ranka nusibraukė nuo veido išsidraikiusius 
plaukus. Paskui kreivai šyptelėjęs tarė: 

- Atleisk, Sasenach. Nemaniau, kad bus šitiek... 

- Įvykių? - pabaigiau už jį. Nusišypsojau ir išsitraukiau no- 
sinę nusibraukti vandens lašo, pakibusio ant nosies galiuko. - 
Nieko baisaus. - Dirstelėjau į didelę statinę, kur bruzdėjimas ir 
šlamesys rodė, kad ponas Viloukbis iš lėto atgauna daugmaž są- 
moningą būseną. - Hm... Iš kur sužinojai apie tas pėdas? 

- Pats man pasakė; žinai, jis mėgsta išgerti. - Džeimis metė 
žvilgsnį į statinę, kurioje tūnojo paslėptas jo bendradarbis. - Kai 
išgeria per daug, pradeda taukšti apie moterų pėdas ir visas tas 
baisybes, kurias norėtų joms padaryti. 

- Ir kokias baisybes galima padaryti pėdoms? - perstebau. - 
Aišku, tos galimybės ribotos. 

— Ne, neribotos, - niūriai paprieštaravo Džeimis. - Bet apie 
tai Čia, gatvėj, nenoriu pasakot. 

Už mūsų, statinės gelmėse, pasigirdo tyli monotoniška šneka. 
Iš jo gimtosios kinų kalbos intonacijų buvo sunku ką nors su- 
prasti, bet man pasirodė, kad ponas Viloukbis kažko klausia. 

— Užsičiaupk, menkysta apgailėtinas, - šiurkščiai sudraudė 
Džeimis. - Dar žodis, ir aš pats užlipsiu tau ant veido, tada pa- 
žiūrėsim, ar būsi toks patenkintas. 

Atsklido plonas kikenimas ir statinė nuščiuvo. 

- Ar jis nori, kad kas nors užliptų jam ant veido? - paklausiau. 

- Taip. Tu, - atsakė Džeimis ir atsiprašydamas gūžtelėjo pe- 
čiais, jo skruostai dar labiau nuraudo. - Neturėjau kada jam pa- 
sakyti, kas tu. 

— Ar jis kalba angliškai? 

— Taip, truputį, bet kai prabyla, nedaug kas jį supranta. Daž- 
niausiai su juo šnekuosi kiniškai. 

Įbedžiau į jį akis. 

— Moki kinų kalbą? 

Jis patraukė pečiais, pakreipė galvą ir šyptelėjo. 

- Na, kiniškai kalbu ne geriau negu ponas Viloukbis angliškai, 
bet jis turi mažai progų pasišnekėti, todėl ir pakenčia mane. 

Mano širdis jau rodė ženklus, kad grįžta normalus jos ritmas, 
ir aš, atsirėmusi į vežimą, užsitraukiau gobtuvą, kad saugotų nuo 
dulksnos. 

— Po paraliais, iš kur jis gavo Viloukbio pavardę? - pasitei- 
ravau. 

Kinas žadino man smalsumą, o dar didesnį - ką su juo veikė 
gerbiamas Edinburgo spaustuvininkas, tačiau kišti nosies į Džei- 
mio gyvenimą nedrįsau. Ką tik prisikėlusi iš tariamos mirties - 
arba iš jos atitikmens - vargu ar galėjau tuoj pat pareikalauti, kad 
jis atskleistų visas savo gyvenimo smulkmenas. 

Džeimis ranka pasitrynė nosį. 

- Na, gerai. Tikrasis jo vardas Ji Tien Čo. Jis sako, kad tai 
reiškia „besiremiantis į dangų“. 

— Per sunku ištarti čionykščiams škotams? 

Daugelis škotų uždaro būdo, todėl nesistebėjau, kad jie ne- 
norėjo rizikuoti ir bristi į keistus lingvistinius vandenis. Gabus 
kalboms Džeimis buvo genetinė anomalija. 

Jis nusišypsojo, tirštėjančioje tamsoje žybtelėjo balti dantys. 

— Na, ne visai. Tik jeigu jis taria savo vardą nelabai aiškiai, jis 
skamba kaip nepadorus žodis geilų kalba. Pamaniau, Viloukbis 
bus geriau. 

- Štai kaip. 

Man toptelėjo, kad tokiomis aplinkybėmis nederėtų klausti, 
koks tas nepadorus geilų žodis. Dirstelėjau per petį, bet pavojus, 
regis, nebegrėsė. 

Džeimis pastebėjo mano gestą ir linktelėdamas atsistojo. 

- Taip, dabar galime traukti, vyručiai jau bus grįžę į smuklę. 

- Ar pakeliui į spaustuvę neturėsim praeiti pro „Pasaulio 
kraštą“? - suabejojau. - O gal yra kitas kelias? 

Jau buvo visiškai sutemę ir mintis, kad klupiniuosim per atma- 
tų krūvas ir purvinus Edinburgo užkaborius, visai neviliojo. 

— Ak... ne. Į spaustuvę neisim. | 

Nemačiau jo veido, bet pajutau tam tikrą atsargumą. Gal 
mieste turi dar vieną būstą? Laukdama, kas bus, pajutau šiokią 
tokią tuštumą. Kambarys virš spaustuvės labai panėšėjo į vie- 
nuolio celę, bet gal Džeimis gyvena kokiame nors name, ir su 
šeima? Spaustuvėje spėjome apsikeisti tik svarbiausiomis žinio- 
mis. Visiškai nenutuokiau nei ką jis veikė paskutinius dvidešimt 
metų, nei ką veikia dabar. 

Vis dėlto jis tikrai apsidžiaugė, švelniai tariant, mane išvydęs, 
ir rūškaną, susimąsčiusią dabartinę jo miną gal labiau skatino 
girtas draugas, o ne aš. 

Jis pasilenkė virš statinės, kažką sakydamas kiniškai su ško- 
tišku akcentu. Tai buvo vienas keistesnių mano girdėtų garsų. 
Labai pralinksminta vaidinimo, pagalvojau, kad tas triukšmelis 
panašus į atgyjančio dūdmaišio blerbimą. 

Kad ir ką pasakė Džeimis, ponas Viloukbis atsiliepė jam žo- 
džių tirada, protarpiais pakrizendamas ir paprunkščiodamas. 
Galų gale mažylis kinas išsiropštė iš statinės. Miniatiūrinis jo 

siluetas išryškėjo tolimo skersgatvyje šviečiančio žibinto fone. 
Jis gana vikriai nušoko ant žemės ir tučtuojau puolė kniūbsčias 
prieš mane. 

Prisiminusi, ką Džeimis sakė apie pėdas, skubiai žengtelė- 
jau atgal, bet Džeimis ramindamas uždėjo plaštaką man ant 
rankos. 

— Ne, nebijok, Sasenach. Jis tik atsiprašinėja už ankstesnę tau 
parodytą nepagarbą. 

— Ak. Gerai. . 

Įtariai pažvelgiau į poną Viloukbį, kuris kažką vebleno žemei 
po savo veidu. Nežinodama, kaip turėčiau elgtis, pasilenkiau ir 
patapšnojau jam per galvą. Matyt, pasielgiau tinkamai, nes jis 
stryktelėjo ant kojų ir lankstėsi tol, kol Džeimis nekantriai liepė 
jam liautis. Mes nukėblinom atgal į Karališkąją Mylią. 

Pastatas, į kurį vedė Džeimis, slėpėsi mažame atkampiame 
aklagatvyje virš Kanongeito bažnyčios, už kokio ketvirčio my- 
lios aukščiau Holirudo rūmų. Pamačiau žibintus, įtaisytus prie 
rūmų vartų, ir nuo to reginio suvirpėjau. Tuose rūmuose beveik 
penkias savaites gyvenome su Karoliu Stiuartu ankstyvuoju, per- 
galinguoju jo trumpos karjeros laikotarpiu. Ten mirė Džeimio 
dėdė Kolumas Makenzis. 

Džeimiui pasibeldus, durys atsivėrė, ir visos mintys apie 
praeitį išgaravo. Moteris, kuri stovėjo su žvake rankoje ir žiūrė- 
jo į mus, buvo smulkutė, tamsiaplaukė, daili. Išvydusi Džeimį, 
džiaugsmingai šūktelėjo, įsitempė jį vidun ir pabučiavo į skruos- 
tą. Gavau smūgį kumščiu į paširdžius, bet paskui atitokau, mat 
išgirdau jį sveikinantis su „madam Žana“. Taip niekas nevadintų 
žmonos - ir, vyliausi, meilužės. 

Vis dėlto toji moteris man kėlė nerimą. Be abejonės, ji buvo 
prancūzė, nors gerai šnekėjo angliškai. Nieko keista: Edinbur- 
gas — uostamiestis, ir gana kosmopolitiškas. Ji buvo apsirengusi 
paprastai, bet prabangiai, vilkėjo elegantišką storo šilko drabu- 
Žžį, bet skaistalų ir pudros buvo prisitepusi kur kas storiau nei 
paprasta škotė. Glumino tai, kaip ji žiūrėjo į mane: susiraukusi 
neslėpdama antipatijos. 

— Mesjė Freizeri, — tarė ji, valdingai paliesdama Džeimiui 
petį, ir toks jos elgesys man visiškai nepatiko, - ar galėčiau per- 
simesti su jumis žodeliu akis į akį? 

Džeimis, duodamas apsiaustą tarnaitei, atėjusiai jo paimti, 
skubiai dirstelėjo į mane ir išsyk suprato padėtį. 

- Žinoma, madam Žana, - mandagiai atsakė ir ištiesė ranką, 
ketindamas trūktelėti mane į priekį. - Bet pirmiausia leiskit jus 
supažindinti su savo žmona madam Freizer. 

Mano širdis trumpam sustojo, paskui vėl ėmė plakti, ir taip 
galingai, jog neabejojau, kad jos dūžius nedideliame prieškam- 
baryje girdi visi. Džeimis pažvelgė man į akis ir nusišypsojo, o jo 
pirštai stipriau suspaudė man ranką. 

- Jūsų... žmona? - Negalėjau pasakyti, ar madam Žanos veide 
labiau atsispindėjo nuostaba, ar siaubas. - Bet, mesjė Freizeri... 
atsivedėt ją čia? Maniau... moteris... ką gi, bet įžeisti mūsų jeunes 
filles* nėra gerai... tačiau... žmona... - Jai nederamai atvipo žandi- 
kaulis, parodydamas kelis gendančius krūminius dantis. Paskui 
madam staiga apsitvardė ir ėmė elgtis kaip sutrikusi, susijaudi- 
nusi moteris, palenkė galvą, stengdamasi būti maloni. - Bon- 
soir**... madam. 

- Labą vakarą ir jums, - mandagiai tariau. 

- Ar mano kambarys paruoštas, madam? - paklausė Džei- 
mis. Nelaukdamas atsakymo, pasisuko į laiptus, vesdamasis ir 
mane. - Mes jame pernakvosim. 

Jis pažvelgė į poną Viloukbį, atėjusį su mumis. Vos įžengęs 
į namą, kinas išsyk atsisėdo ant grindų. Nuo jo varvėjo lietaus 
vanduo, o mažame, plokščiame veidelyje klajojo svajinga mina. 

— E?.. - Kilstelėdamas antakius Džeimis klausiamai mostelė- 
jo į poną Viloukbį - šis judesys buvo skirtas madam Žanai. 

Ši valandėlę spoksojo į mažutį kiną, tarsi svarstydama, iš kur 
jis atsirado, paskui atitoko ir gyvai suplojo rankomis, kviesdama 
tarnaitę. 


* Merginos (pranc.). 
** Labas vakaras (pranc.). 

- Paulina, gal malonėtum pažiūrėti, ar laisva madmuazelė 
Džosi, - paprašė. - Tada atnešk karšto vandens ir švarių rank- 
šluosčių mesjė Freizeriui ir jo... žmonai. - Ji ištarė šį žodį su di- 
džiule nuostaba, tarsi jai vis dar būtų sunku tuo patikėti. 

- Ak, ir dar vienas reikalas, madam, jei būsit tokia maloni. - 
Džeimis pasilenkė virš laiptų turėklo, šypsodamas jai. - Mano 
žmonai reikės švarių drabužių, mat jos apdarus ištiko bėda. Gal 
galėtumėt iki ryto surasti ką nors tinkama? Ačiū, madam Žana. 
Bonsoir! 

Tylėdama lipau įkandin jo keturiais įvijų laiptų laiptatakiais 
iki pat viršutinio namo aukšto. Buvau perdėm susimąsčiusi, gal- 
voje sūkuriavo minčių kratinys. Sąvadautojas - taip jį pavadino 
vaikinas smuklėje. Bet, žinoma, tai buvo tik epitetas, nes toks da- 
lykas visiškai neįmanomas. Visiškai neįmanomas Džeimiui Frei- 
zeriui, kurį pažinojau anksčiau, pasitaisiau pakėlusi akis į plačius 
pečius po tamsiu pilkos saržos paltu. O šiam žmogui? 

Pati nežinojau, ko tikėjausi, bet kambarys buvo gana kuklus, 
mažas ir švarus - kai pagalvoji, neįprasta. Jame stovėjo kėdė, pa- 
prasta lova ir komoda, ant kurios buvo padėtas dubuo, didelis 
ąsotis ir molinė žvakidė su vaško žvake. Ją Džeimis užžiebė at- 
sineštu degtuvu. 

Nusimetęs ir rūpestingai paklojęs ant kėdės drėgną paltą, jis 
atsisėdo ant lovos, ketindamas nusiauti šlapius batus. 

- Dieve, mirštu iš bado, - nusiskundė. - Viliuosi, kad virėja 
dar neatsigulė. 

— Džeimi... - pratariau. 

- Mesk tą apsiaustą, Sasenach, - paragino jis, pastebėjęs, kad 
vis dar stoviniuoju prie durų. - Tu permirkusi. 

- Taip. Na... taip. - Nurijau seilę ir tariau: - Tik... hm... Džei- 
mi, kodėl turi kambarį viešnamyje? - išpyškinau. 

Jis pasitrynė smakrą, atrodė kiek susigėdęs. 

— Atleisk, Sasenach. Suprantu, kad man nederėjo tavęs čia 
atsivesti, bet nesugalvojau, kur dar gautume karštos vakarienės 
ir galėtume greitai sutvarkyti tau suknelę. Be to, turėjau įtaisyti 
poną Viloukbį ten, kur jis nepatektų į dar didesnę bėdą, o jeigu 

jau atkeliavom... - jis sužiuro į lovą, - čia bus kur kas patogiau 
nei mano lovelėje ten, spaustuvėje. Bet galbūt ir prastas sumany- 
mas. Galime išeiti, jei manai, kad tai ne... 

- Aš nieko prieš, - nutraukiau jį. - Tik klausiu, kodėl turi 
kambarį viešnamyje. Ar esi toks geras klientas, kad... 

- Klientas? - Jis įsistebeilijo į mane pakėlęs antakius. - Čia? 
Viešpatie, Sasenach, kas, manai, esu? 

- Po galais, kad aš žinočiau. Todėl ir klausiu. Ar atsakysi? 

Jis valandėlę dėbsojo į savo kojinėmis aptemptas kojas, kru- 
tindamas kojų nykščius ant lentinių grindų. Galiausiai pažvelgė 
į mane ir ramiai atsakė: 

- Atsakysiu. Nesu Žanos klientas, bet ji yra mano klientė, ir 
puiki. Laiko man kambarį, nes pastaruoju metu dažnai būda- 
vau užsienyje verslo reikalais, ir man prireikė prieglobsčio, kur 
galėčiau bet kada atėjęs gauti valgio ir lovą, ir dar slapčia. Dėl 
kambario tarp mudviejų susitarimas. 

Buvau sulaikiusi kvapą. Dabar išleidau maždaug pusę jo. 

— Gerai, - pasakiau. - Tada kitas klausimas būtų toks: kokių 
reikalų turi viešnamio šeimininkė su spaustuvininku? 

Smegenyse dilgtelėjusią absurdišką mintį, kad gal jis madam 
Žanai spausdina reklamines skrajutes, tuojau pat atmečiau. | 

- Na, - lėtai tarė jis, - ne. Manau, klausimas turėtų būti kitoks. 

- Kitoks? 

- Taip. 

Vienu grakščiu judesiu jis pakilo nuo lovos ir atsistojo prieš 
mane ganėtinai arti, kad turėčiau pažvelgti jam į veidą. Staiga 
panūdau žengtelėti atgal, bet nežengtelėjau, nes nebuvo vietos. 

— Sasenach, klausiu tavęs: kodėl grįžai? - tyliai pasakė. 

— Užduodi man perkūniškai sunkų klausimą! - Prispaudžiau 
delnus prie šiurkštaus durų medžio. - Kaip manai, kodėl grįžau, 
velniai tave griebtų? 

— Nežinau. - Tylus balsas buvo ramus, tačiau net ir blausioje 
šviesoje pro prasegtus marškinius mačiau tvinkčiojant jo kakle 
pulsą. - Atkeliavai vėl būti mano žmona? Ar tik pasakyti apie 
dukterį? 

Tarsi nujausdamas, kad jo artumas mane suerzino, jis ūmai 
nusigręžė ir nuslinko prie lango, kurio langinės girgždėjo nuo 
vėjo. 

- Tu - mano vaiko motina. Vien už tai esu tau skolingas 
savo sielą, ir dar už žinojimą, kad gyvenau ne veltui, kad mano 
vaikas saugus. - Jis vėl atsisuko į mane ir įrėmė įdėmias mėlynas 
akis. - Bet nuo tada, kai mudu buvom vienas kūnas, Sasenach, 
jau praėjo daug laiko. Gyvenai savo gyvenimą - ten, - o aš savąjį 
čia. Nežinojai nieko, ką veikiu nei koks esu. Ar dabar pasirodei 
todėl, kad norėjai, ar tau atrodė, kad privalai? 

Man užgniaužė gerklę, bet žvilgsnio nenukreipiau. 

— Pasirodžiau dabar, nes anksčiau... maniau, kad tu miręs. 
Maniau, žuvai prie Kulodeno. | 

Jis nudūrė akis į palangę ir pakrapštė atplaišą. 

- Taip, suprantu, - tyliai pasakė. - Na... turėjau mirti. — Jis 
liūdnai nusišypsojo, spoksodamas į atplaišą. - Labai stengiau- 
si. - Ir vėl pažvelgė į mane. - Kaip sužinojai, kad aš gyvas? O jei 
jau gyvas, tai kur esu? 

- Pasitelkiau pagalbą. Jaunas istorikas Rodžeris Veikfildas 
rado įrašus ir atsekė tave iki Edinburgo. O kai išvydau pavardę 
„A. Malkolmas“, supratau... pagalvojau... galbūt tai tu, - netvirtai 
pabaigiau kalbą. Smulkmenoms dar bus ganėtinai laiko. 

— Taip, suprantu. Ir tada atkeliavai. Bet vis dėlto... kam? 

Valandėlę tylomis žiūrėjau į jį. Tarsi jam būtų prireikę įkvėpti 
oro, O gal tik kad turėtų ką veikti, jis pagrabaliojo langinių skląs- 
tį ir stumtelėdamas jas pravėrė. Kambarį užliejo šniokščiančio 
vandens garsai ir plūstelėjo šalto, gaivaus lietaus kvapas. 

— Ar bandai man pasakyti nenorįs, kad pasilikčiau? - galop 
paklausiau. - Nes jeigu taip... noriu pasakyti, dabar turi savo gy- 
venimą... gal esi... susisaistęs kitais ryšiais... 

Neįprastai aštriomis juslėmis apačioje girdėjau verdant tylią 
veiklą, kurios nenustelbė net audros ūžavimas ir mano širdies 
plakimas. Delnai buvo sudrėkę ir aš slapčia nusišluosčiau juos 
į sijoną. 

Jis atsisuko nuo palangės ir įdėmiai sužiuro į mane. 

- Kristau! Nenorėt tavęs? - Jo veidas buvo išblyškęs, akys ne- 
normaliai blizgėjo. - Troškau tavęs dvidešimt metų, Sasenach, - 
tyliai pasakė. - Argi to nesuvoki? Jėzau! 

Vėjelis plaikstė palaidas plaukų sruogas Džeimiui aplink vei- 
dą, jis nekantriai jas nusibraukė. 

— Bet, praėjus dvidešimčiai metų, esu nebe tas vyras, kurį 
pažinojai, tiesa? - Jis nusivylęs mostelėjo ir nusigręžė. - Nūnai 
mudu pažįstam vienas kitą menkiau nei tada, kai susituokėm. 

- Ar nori, kad išeičiau? 

Man ausyse smarkiai tvinkčiojo kraujas. 

- Ne! - Jis greitai pripuolė prie manęs ir stipriai sugriebė 
už pečių, o aš nejučiomis atsitraukiau. - Ne, - jau ramiau pa- 
kartojo. - Nenoriu, kad išeitum. Jau sakiau, ir nemelavau. Bet... 
turiu žinoti. - Jis palenkė galvą prie manęs, veidas užsiplieskė 
nuo kamuojančio klausimo. - Ar tu nori manęs? - sušnabždė- 
jo. - Sasenach, ar priimsi mane ir surizikuosi su vyru, koks esu, 
dėl to, kokį pažinojai? 

Mane užliejo didžiulė palengvėjimo banga, sumišusi su bai- 
me. Ji persidavė nuo jo rankos, apgaubė mano petį ir nusirito iki 
pat kojų pirštų galiukų, susilpnindama sąnarius. 

— Gerokai per vėlu to klausti, - atsakiau ir ištiesiau ranką, 
ketindama paliesti jo skruostą, kur jau buvo pradėjusi želti barz- 
da. Pirštai juto švelnius plaukelius it kokį standų pliušą. - Nes 
aš jau surizikavau viskuo, ką turėjau. Tačiau kad ir kas dabar esi, 
Džeimi Freizeri, taip, aš noriu tavęs. 

Žvakės liepsnos šviesa mėlynai sušvito Džeimio akyse, kai 
jis išskėtė rankas, o aš tylomis žengiau jam į glėbį. Priglaudžiau 
veidą prie jo krūtinės, džiaugdamasi juo savo glėbyje, tokiu di- 
deliu, tvirtu ir šiltu. Ir gyvu po daugybės metų, kai ilgėdavausi 
vaiduoklio, kurio negalėjau paliesti. 

Po valandėlės atsiplėšęs, jis pažvelgė į mane ir labai švelniai 
perbraukė man per skruostą. Tada šyptelėjo. 

— Drąsos turi kaip pats nelabasis, ar ne? Bet tau jos niekada 
nestigo. 

Mėginau nusišypsoti, bet lūpos virpėjo. 

— O kaip tu? Iš kur žinai, kokia aš esu? Juk ir tu nežinai, ką 
veikiau paskutinius dvidešimt metų. Gal virtau baisiausiu žmo- 
gum iš visų, kuriuos per gyvenimą pažinai! 

Šypsena sušvito jau ir akyse, įžiebdama jose linksmumo. 

- Galėjai ir virst. Bet ar supranti, Sasenach, kad man tai 
nerūpi? 

Valandėlę stovėjau žiūrėdama į jį, tada sunkiai atsidusau ir 
pokštelėjo dar kelios suknelės siūlės. 

- Ir man nerūpi. 

Atrodė kvaila jo drovėtis, bet aš drovėjausi. Vakaro nuotykiai 
ir jo žodžiai man atvėrė tikrovės bedugnę - tuos dvidešimt metų, 
kurie mus skyrė, ir nežinomą ateitį, kuri mūsų laukė. Buvome at- 
sidūrę ten, iš kur turėjome pradėti iš naujo pažinti vienas kitą ir 
išsiaiškinti, ar iš tikrųjų esame tie patys du žmonės, kurie kitados 
buvo kaip vienas, ir ar galėsime vėl tokie būti. 

Įtampą nutraukė beldimas į duris. Nedidukė kambarinė at- 
nešė mums padėklą su vakariene. Ji nedrąsiai linktelėjo man, nu- 
sišypsojo Džeimiui, įgudusia ranka išdėliojo valgį - šaltos mėsos, 
karšto sultinio, šiltos avižinės duonos su sviestu - ir greitai užkū- 
rė ugnį. Tada, sumurmėjusi „labos jums nakties“, išėjo. 

Vakarieniavome neskubėdami, atsargiai šnekėdamiesi tik apie 
nerėikšmingus dalykus. Papasakojau, kaip nusigavau iš Kraig na 
Duno į Invernesą, ir prajuokinau pastabomis apie poną Greiha- 
mą ir ponaitį Džordį. Jis savo ruožtu papasakojo apie poną Vi- 
loukbį. Šį mažutį kiną, badmiriaujantį ir mirtinai girtą, Džeimis 
rado gulintį už statinių eilės dokuose Berntailande, viename iš 
uostų netoli Edinburgo. 

Apie save kalbėjome mažai, bet valgant ėmiau vis labiau jus- 
ti jo kūną, žiūrėdama į gražias, ilgas jo rankas, kai pylė vyną 
ir. pjaustė mėsą, matydama galingą jo stuomenį sukiojantis po 
marškiniais ir grakščią kaklo ir pečių liniją lenkiantis paimti 
nukritusios servetėlės. Kelis kartus man pasirodė, kad jo žvilgs- 
nis lygiai taip pat uždelsia ties manimi — su neryžtingu godu- 
mu, - bet jis kassyk skubiai nukreipdavo, nudelbdavo akis, kad 
negalėčiau suprasti, ką jis mato ar jaučia. 

Kai pavakarieniavome, mums galvose sukosi ta pati mintis. 
Vargu ar galėjo būti kitaip, turint omeny, kokioje vietoje buvo- 
me. Mane nukrėtė baimės, sumišusios su laukimu, virpulys. 

Galų gale Džeimis ištuštinęs pastatė taurę, ir mudviejų akys 
susidūrė. 

— Ar tu... - Jis nutilo, veidas vis labiau raudo, bet, susitikus 
mūsų žvilgsniams, jis nurijo seilę ir paklausė: - Ar gulsi su ma- 
nimi į lovą? Turiu galvoje, - suskubo pridurti, - šalta, mudu per- 
mirkę ir... 

- Ir nėra nė vienos kėdės, - pabaigiau. - Gerai. 

Ištraukiau ranką iš jo rankos ir pasisukau į lovą. Man viduje 
keistai maišėsi jaudulys ir neryžtingumas, stigo oro. 

Jis paskubomis nusimovė kelnes ir kojines, tada sužiuro į 
mane. 

- Atsiprašau, Sasenach, juk turėjau susizgribti, kad tau reikia 
pagalbos su tais varsteliais. 

Taigi jis nedažnai nurenginėjo moteris, toptelėjo man nespė- 
jus nuvyti tokios minties, ir mano lūpas išlenkė šypsena. 

— Tai ne varsteliai, - sumurmėjau, - bet gal padėtum atsisegti 
nugarą. 

Padėjusi į šalį apsiaustą, atgręžiau jam nugarą ir pakėliau 
plaukus, atidengdama suknelės apykaklę. 

Jis suglumęs patylėjo. Paskui pajutau jo pirštą slystant mano 
nugarkaulio grioveliu žemyn. 

— Kas tai? - nustebo jis. 

- Tai užtrauktukas, - nusišypsojau, nors jis ir nematė mano 
veido. - Matai tą mažą ąselę viršuje? Paimk už jos ir tempk tiesiai 
į apačią. 

Užtrauktuko danteliai prasiskyrė tyliai džerškėdami, ir Dže- 
sikos Gutenberg suknelės draiskanos mane paleido. Ištraukiau 
rankas iš rankovių, ir suknelė stipriai apsivijo man apie kojas. 
Tada, kol dar nepabūgau, atsigręžiau į Džeimį. 

Jis atšlijo, išgąsdintas netikėto lėliukės išsiritimo iš kokono. 
Sumirksėjęs įsispoksojo į mane. 

Stovėjau prieš jį tik su bateliais ir rausvomis šilkinėmis ko- 
jinėmis, kurias prilaikė keliaraiščiai. Man labai knietėjo griebti 

suknelę ir užsitempti viršun, bet atsispyriau tai pagundai. Įtem- 
piau stuburą, pakėliau smakrą ir laukiau. 

Džeimis nepratarė nė žodžio. Jo akys sušvito žvakės šviesoje, 
kai jis vos krustelėjo galvą, bet vis dar mokėjo visas mintis slėpti 
po neperprantama veido kauke. 

— Po šimts, gal ką nors pasakysi? - galop paklausiau kiek 
drebančiu balsu. 

Jis prasižiojo, bet neišspaudė nė žodžio. Tada lėtai papurtė 
galvą. 

- Jėzau, - galop sušnabždėjo. - Klere... tu gražiausia moteris, 
kokią esu regėjęs. 

- Tavo, - tvirtai tariau, - regėjimas silpsta. Turbūt sergi glau- 
koma, nes kataraktai dar esi per jaunas. | 

Džeimis nusijuokė truputį neryžtingai, o paskui pamačiau, 
kad jis iš tikrųjų apakintas: jo akys spindėjo drėgme, net kai šyp- 
sojosi. Smarkiai sumirksėjęs, ištiesė ranką. 

— Aš, - taip pat tvirtai pasakė jis, - turiu sakalo akis, ir visada 
tokias turėjau. Eikš pas mane. 

Mažumėlę nenoromis paėmiau jo ranką ir išsivadavau iš ne- 
tikusio suknelės likučių prieglobsčio. Atsisėdęs ant lovos, jis ra- 
miai mane prisitraukė sau tarp kelių. Paskui švelniai pabučiavo, 
po sykį į kiekvieną krūtį, ir tarp jų priglaudė galvą, jo kvėpavi- 
mas šildė nuogą mano odą. 

- Tavo krūtys lyg iš dramblio kaulo, - tyliai prabilo. Žodį 
„krūtys“ visada tardavo su Aukštumų akcentu, kai būdavo iš ti- 
krųjų susijaudinęs. Pakėlęs ranką, apglėbė vieną krūtį, jo pirštai, 
rodės, patamsėjo prie mano blyškios odos. - Žiūrėčiau ir žiūrė- 
čiau į jas, tokias pilnas ir tokias apvalainas. Viešpatie, galėčiau 
glausti prie jų galvą amžinai. Bet liesti tave, mano Sasenach... 
tavo odą tarsi baltą aksomą ir švelnius tavo kūno išlinkimus... 

Džeimis nutilo, ir aš pajutau krustelint jo kaklo raumenis, kai 
vėl nurijo seilę. Jo ranka pamažu slydo žemyn liemens ir strėnų 
linkiais, sėdmenų iškilumais ir šlaunimi. 

— Maloningasis Dieve, - vis dar tyliai kalbėjo jis. - Negaliu 
atitraukti nuo tavęs akių, Sasenach, atplėšti nuo tavęs rankų, ir 
kai tu šalia, negaliu tavęs negeisti. 

Tada pakėlė galvą, pakštelėjo man virš širdies, ir jo ranka 
nukeliavo švelniu pilvo vingiu, lengvai braukdama per mažyčius 
randelius, likusius nuo Brianos gimimo. 

- Tu... tau tikrai nesvarbu? - neryžtingai paklausiau pati 
brūkštelėjusi sau per pilvą. 

Jis nusišypsojo, bet nelabai linksma mina. Valandėlę padel- 
sęs, kilstelėjo savo marškinių kraštą. 

- O tau? 

Nuo šlaunies vidurio iki beveik pat kirkšnies tiesėsi randas, 
aštuonių colių ilgio sugarankštėjusios balsvos odos ruožas. Pa- 
mačiusi tą randą, nesusitvardžiau ir aiktelėjau, paskui suklupau 
šalia Džeimio. 

Stipriai įsikibusi jam į koją, priglaudžiau skruostą prie šlau- 
nies, lyg dabar jį saugočiau, kaip negalėjau anuomet. Po pirštais 
jutau lėtai, stipriai pulsuojant jo kraują šlaunies arterija, visai 
prie pat bjaurios to sulenkto rando skrodės. 

- Ar jis tavęs negąsdina, Sasenach, ar nekelia pasibjaurėji- 
mo? - paklausė Džeimis, dėdamas ranką man ant plaukų. 

Pakėliau galvą ir įsmeigiau į jį akis. 

- Žinoma, ne! 

- Taigis, gerai. - Ištiesęs ranką, palietė mano pilvą, nenusuk- 
damas žvilgsnio. - Jei turi savų kovų randų, Sasenach, - tyliai 
pasakė, - jie manęs taip pat netrikdys. 

Jis užsitempė mane ant lovos šalia savęs ir pasilenkė pabu- 
- čiuoti. Nusispyriau batus ir susikėliau kojas. Per jo marškinius 
sklido šiluma. Mano rankos, radusios sagą prie jo kaklo, graba- 
liojo bandydamos ją atsegti. 

- Trokštu tave matyti. 

- Kad nėra į ką žiūrėti, Sasenach, - neryžtingai sukikeno 
jis. - Bet kad ir kas ten būtų, visa tavo - jeigu nori. 

Jis nusitraukė marškinius per galvą ir nubloškė ant grindų, 
tada, pasirėmęs delnais, atsilošė pasirodydamas visu gražumu. 

Nė pati žinojau, ką tikėjausi išvysti. Tiesą sakant, pamačius 
nuogą jo kūną, man užėmė kvapą. Aišku, jis vis dar buvo aukš- 
tas, dailaus stoto, ilgas jo kūnas atrodė glotnus nuo raumenų, 

elegantiškas dėl jėgos. Jis spindėjo žvakės apšviestas, tarsi iš jo 
paties sklistų šviesa. 

Be abejonės, Džeimis jau buvo kitoks, bet tie pokyčiai atrodė 
visai nežymūs, tarytum jis būtų buvęs įkištas į orkaitę ir gerai iš- 
keptas. Jo raumenys ir oda tarsi buvo šiek tiek susitraukę, labiau 
prigludę prie kaulų, todėl jis atrodė tvirtesnis. Džeimis niekada 
nebuvo nerangus, bet dabar jau ir paskutinės berniokiško laisvu- 
mo liekanos buvo kadai išnykusios. 

Jo oda atrodė truputį patamsėjusi, blyškaus auksinio atspal- 
vio, veidas ir kaklas buvo įdegę bronzine spalva, kuri, keliaujant 
kūnu žemyn, buvo nublukusi iki visiškai baltos, šlaunų įdubose 
išvagotos mėlynų venų. Jo gaktos plaukai buvo pasišiaušę, susi- 
raizgę kaštoniniu brūzgynu, ir buvo visiškai akivaizdu, kad jis 
nemelavo: geidė manęs, ir labai. 

Mano akims susidūrus su jo, Džeimio burna ūmai persikreipė. 

- Juk kitados pažadėjau, kad su tavimi, Sasenach, būsiu są- 
žiningas ir atviras. 

Nusijuokiau, nors akis degino ašaros ir užplūdo painūs 
jausmai. 

- Ir aš tą pažadėjau. 

Neryžtingai ištiesiau ranką, ir Džeimis ją paėmė. Nuo stul- 
binančios jėgos ir šilumos krūptelėjau. Paskui smarkiau suspau- 
džiau jam ranką, o jis atsistojo prieš mane. 

Mes ramiai stovėjome, nesmagiai delsdami. Labai aiškiai 
jutome vienas kitą, bet ar galėjo būt kitaip? Kambarėlis buvo 
ankštas, o jame tvyranti atmosfera rodėsi įkrauta beveik regima 
statine elektra. Buvau taip apimta siaubo, kad pilve pasidarė tuš- 
čia - taip pasijunti, kai traukinukas atrakcionų parke pasiekia 
viršūnę. 

— Ar tubijai kaip ir aš? - galų gale paklausiau, ir pati išgirdau, 
kad prikimusiu balsu. 

Jis įdėmiai mane nužvelgė ir kilstelėjo antakį. 

- Kažin ar galiu tiek bijoti, - atsakė. - Tu visa pašiurpusi. Ar 
bijai, ar tau tik šalta, Sasenach? 

— Ir bijau, ir šalta. 

Džeimis nusikvatojo. 

- Tada gulkis, - tarė. 

Paleidęs mano ranką, jis pasilenkė ir atmetė dygsniuotą ant- 
klodę. 

Kai Džeimis šmurkštelėjo šalia po antklode, mane vis dar pur- 
tė drebulys, nors jo kūno karštis buvo tikras fizinis sukrėtimas. 

- Dieve, kas jau kas, o tu tai nesušalęs! - patraukiau per dantį. 

Pasisukau į jį, ir jo šiluma nutvilkė man odą nuo galvos iki 
kojų pirštų galiukų. Nesąmoningai pasislinkau arčiau ir virpėda- 
ma prisispaudžiau prie Džeimio. Kieti, sustangrėję mano spene- 
liai įsirėmė jam į krūtinę, ir nuogos jo odos prisilietimas mane 
staiga pribloškė. 

Jis kiek netvirtai nusijuokė. 

— Ne, nesušalęs. Bet tikriausiai turėčiau bijot, a? 

Džeimio rankos švelniai apsivijo mane, o aš paliečiau jo 
krūtinę, pirštų galiukais pajutau pašiurpusią odą tarp ugninių 
plaukų. 

- Kai anuomet bijojome vienas kito, - sušnabždėjau, - mūsų 
vestuvių naktį, laikei mane už rankų. Sakei, bus lengviau, jei lie- 
simės. | 

Jis tyliai aiktelėjo, mano piršto galiukui apčiuopus jo spenelį. 

- Taip, sakiau, - tarė dusdamas. - O Viešpatie, vėl taip pa- 
liesk mane. - Staiga jo rankos mane suspaudė stipriau. - Liesk 
mane, - tyliai pasakė, - ir leisk liesti tave, mano Sasenach. 

Jo ranka, apkabinusi mane, glostė, lietė, jo delne gulėjo su- 
standėjusi ir sunki mano krūtis. Virpėjau, bet šįkart drebulys 
krėtė ir jį. 

— Kai mes susituokėm, - sušnabždėjo jis, šiltai kvėpuodamas 
man į skruostą, - ir aš išvydau tave, tokią gražią su balta suknele, 
galvojau tik apie tai, kada liksim vienudu, ir aš galėsiu atrišti tavo 
varstelius, nurengti ir nuogą pasiguldyti į lovą. 

- Ar dabar geidi manęs? - sukuždėjau ir pabučiavau jam į 
saulėje įdegusį plotelį, įdubą virš raktikaulio. 

Jo oda buvo kiek sūroka, o plaukai dvelkė dūmais ir aitriu 
vyrišku kvapu. 

Džeimis neatsakė, bet staiga sukrutėjo, ir prie pilvo pajutau 
jo kietumą. . 

Prisispaudžiau prie jo, apimta ir didžiulės baimės, ir aistros. 
Taip, geidžiau jo: man maudė krūtis, pilvas buvo įsitempęs, tarp- 
kojyje ūmai pajutau neįprastą slidumą, atveriantį mane jam. Bet 
ne mažiau stiprus už aistrą buvo geismas tiesiog būti paimtai, 
būti jo valdomai, kad tą šiurkštaus išnaudojimo akimirką išsi- 
sklaidytų mano abejonės, kad jis įeitų į mane taip smarkiai ir 
greitai, jog pamirščiau save. 

Jutau, kaip iš nekantros tai padaryti virpa jo rankos, suėmu- 
sios mano sėdmenis, kaip nevalingai trūkčioja jo klubai, dėl sa- 
vitvardos nedaug besikilnojantys. | 

Imk mane, mintyse raginau jį, prasiveržus nuogąsčiui. Dėl 
Dievo meilės, imk mane tučtuojau, ir nebūk švelnus! 

Tačiau to pasakyti negalėjau. Jo geidulį mačiau veide, bet ir 
jis negalėjo to pasakyti. Tokiems žodžiams tarp mudviejų buvo 
ir per anksti, ir per vėlu. 

Bet mudu mokėjome ir kitą kalbą, kurią mano kūnas vis dar 
prisiminė. Greitai prispaudusi dubenį prie Džeimio, sugriebiau 
jį už klubų, apvalaini sėdmenys smarkiai susigniaužė po mano 
rankomis. Atsukau veidą, geisdama bučinio, ir tą pat akimirką 
jis ūmai palenkė galvą manęs pabučiuoti. 

Skaudžiai susigurinau nosį į jo kaktą. Akys paplūdo ašaro- 
mis, ir aš, susigriebusi už veido, pasiritau šalin nuo jo. 

- Ai! 

- Jėzau Kristau, ar sužeidžiau tave, Klere? 

Kad išsisklaidytų ašaros, pamirksėjau ir išvydau susirūpinusį 
jo veidą, parimusį virš manęs. 

— Ne, - kvailai atsakiau. - Bet, regis, man lūžo nosis. 

- Nelūžo, - pasakė jis, švelniai liesdamas mano viršuno- 
sę. - Kai susilaužai nosį, pasigirsta bjaurus trakštelėjimas, be to, 
paplūsti kraujais kaip skerdžiama kiaulė. Tavo nosis sveika. 

Atsargiai pasičiupinėjau po šnervėmis. Džeimis buvo teisus: 
kraujas iš nosies nebėgo. Ir skausmas greitai numalšo. Paskui 
sumojau, kad jis guli ant manęs, o mano kojos po juo plačiai 

išskėstos, jo kotas vos liečia mane ir yra tik per plauką nuo ap- 
sisprendimo akimirkos. 

Kad ir Džeimis viską suvokė, pamačiau jo akyse. Nė vienas 
nesukrutėjome, beveik nekvėpavome. Paskui nuo gilaus įkvėpi- 
mo jo krūtinė išsipūtė, jis ištiesė ranką ir suėmė mano riešus. 
Iškėlė rankas man virš galvos nepaleisdamas manęs, o man skau- 
dėjo po juo įsitempusį, bejėgį kūną. 

— Duokš savo lūpas, Sasenach, - tyliai paprašė jis ir pasilenkė 
prie manęs. Jo galva užstojo žvakės šviesą, ir aš regėjau tik blausų 
švytėjimą ir tamsų siluetą, kai jo lūpos prigludo prie manųjų. 
Švelniai, jaudinamai, paskui atkakliai, šiltai, ir aš aiktelėdama at- 
vėriau Džeimiui burną, jo liežuviui ieškant manojo. 

Įkandau jam į lūpą, ir jis nustebęs atšlijo. 

- Džeimi, - tariau prie jo lūpų, tarp mudviejų plevenant 
mano kvėpavimo šilumai. - Džeimi! 

Tik tiek įstengiau pasakyti, tačiau mano klubai po juo su- 
trūkčiojo, ir vis trūkčiojo reikalaudami prievartos. Pasukau galvą 
ir suleidau dantis jam į petį. 

Džeimio gerklės gelmėse pasigirdo tylus gurktelėjimas, ir jis 
šiurkščiai įsibrovė į mane. Viduje buvo ankšta kaip nekaltos mer- 
gaitės kūne, ir aš surikau, išsiriesdama po juo. 

- Nesustok! - raginau jį. - Dėl Dievo meilės, nesustok! 

Jo kūnas išgirdo mane ir atsakė ta pačia kalba. Dar labiau 
sugniaužęs riešus, Džeimis ėmė stipriai smaigstyti, kiekvieno jo 
dūrio jėga pasiekdavo mano įsčias. 

Paskui jis paleido mano riešus ir kone užgriuvo mane, savo 
svoriu priplojo prie lovos ir pakišęs rankas tvirtai sugriebė už 
sėdmenų, kad negalėčiau pajudėti. | 

Unkščiau ir rangiausi, o jis krimstelėjo man į kaklą. 

- Ramiai, - sudraudė į ausį. 

Ramiai tysojau tik todėl, kad neįstengiau pakrutėti. Gulėjom 
stipriai prisispaudę vienas prie kito, purtomi drebulio. Prie šonkau- 
lių jutau tuksėjimą, bet nežinojau, ar mano širdis daužosi, ar jo. 

Tada jis pajudėjo manyje, labai iš lėto, klausdamas kūnu. To 
buvo gana, ir aš atsakydama susipurčiau, bejėgė po juo. Atsi- 


376 DIANA GABALDON 


palaidavimo traukuliai persidavė Džeimiui, uždegė, sučiupo ir 
paleido, skatindami susilieti sa manimi. 

Jis pasikėlė ant abiejų rankų, išrietė nugarą, atlošė galvą, už- 
simerkęs ir sunkiai kvėpuodamas. Paskui labai pamažu nulenkė 
galvą ir atsimerkė. Neapsakomai švelniai pažvelgė į mane, ir žva- 
kės šviesa žybtelėjo ant jo skruosto, sudrėkusio gal nuo prakaito, 
o gal ir nuo ašarų. 

— Ak, Klere, - sušnabždėjo. - O Dieve, Klere. 

Ir jis atsileido mano gelmenyse nekrutėdamas, virpėdamas 
kūnu taip, kad net drebėjo rankos. Raudoni plaukai sublykčiojo 
blausioje šviesoje, jis nuleido galvą, lyg sukūkčiojo, ir jam išsilie- 
jant plaukai užkrito ant veido, o kiekvienas jo stumtelėjimas ir 
pulsavimas man tarp kojų sukeldavo aidą ir mano pačios kūne. 

Kai viskas buvo baigta, jis ilgai rymojo virš manęs, ramus 
kaip akmuo. Paskui labai atsargiai atsigulė, priglaudė galvą prie 
mano galvos ir tysojo, lyg būtų negyvas. 


= 

Galop atitokusi iš gilaus, palaimingo stingulio, pakėliau ran- 
ką ir padėjau ten, kur lėtai ir stipriai tvinksėjo jo pulsas, po krū- 
tinkauliu. 

- Lyg važiuoti dviračiu, sakyčiau, - tariau. Mano galva ramiai 
ilsėjosi ant.jo peties, o ranka tingiai žaidė su raudonai auksinėmis 
garbanomis, kurių tankumynas raitėsi jam ant krūtinės. - Ar Ži- 
nai, kad ant tavo krūtinės kur kas daugiau plaukų nei anksčiau? 

- Ne, - mieguistai atsakė jis. - Šiaip jų neskaičiuoju. Ar tie 
dviračiai labai plaukuoti? 

Nusikvatojau išgirdusi tokį netikėtą klausimą. 

- Ne. Turėjau galvoj tik kad mes, regis, prisiminėm, kaip vis- 
ką tinkamai daryti. 

Džeimis pramerkė vieną akį ir įdėmiai pažvelgė. 

- Iš tikrųjų būtų kvaila tai pamiršti, Sasenach. Man gal ir 
stinga praktikos, bet visų gebėjimų dar nesu praradęs. 

Ilgai ramiai gulėjome, klausydamiesi vienas kito kvėpavimo, 
jusdami mažiausią virptelėjimą ar padėties pakeitimą. Mudu 

puikiai derėjome, mano galva gulėjo Džeimio peties įduboje, jo 
kūnas po mano ranka buvo šiltas, svetimas, bet kartu ir pažįsta- 
mas, laukiantis, kada vėl bus atrastas iš naujo. 

Pastatas buvo tvirtas, ir lauke šėlstanti audra gožė beveik vi- 
sus garsus, sklindančius name, bet kartais apačioje, po mumis, 
pasigirsdavo žingsniai ar balsai, žemas vyriškas juokas ar mote- 
riškas balsas, paaukštėjęs nuo profesinio flirto. 

Atkreipęs dėmesį į tą šurmulį, Džeimis sukrutėjo iš ne- 
smagumo. 

- Gal man reikėjo nusivesti tave į smuklę, - tarė. - Tik... 

- Nieko baisaus, - nuraminau jį. - Nors, prisipažinsiu, įsi- 
vaizduodavau daug kur vėl būnanti su tavimi, kažkodėl nieka- 
da nešovė mintis apie viešnamį. - Dvejojau, nenorėdama kišti 
nosies ne į savo reikalus, bet smalsumas mane įveikė. — Ar tu... 
hm... Džeimi, juk ne tau šita vieta priklauso? 

Jis kiek atsitraukė išvertęs akis. 

— Man? Aukščiausiasis Dieve, Sasenach, kas, manai, esu? 

— Na, aš juk nežinau, tiesa? - šiurkštokai priminiau. - Kai 
tave suradau, pirmiausia nualpai, o vos pastačiau ant kojų, bu- 
vau užsipulta smuklėje, paskui tampeisi mane po Edinburgą su 
tuo iškrypėliu kinu, o mūsų kelionė baigėsi viešnamyje, kurio 
šeimininkė, regis, užmezgusi su tavimi itin bičiuliškus ryšius, ga- 
lėčiau pridurti. - Džeimio ausų galiukai paraudo tarsi mėginant 
užgniaužti juoką, o gal pasipiktinimą. - Tada nusirengi, praneši, 
kad esi baisus, nedorybių pridaręs žmogus, ir pasiguldai mane į 
lovą. Taigi, tavo manymu, ką turėčiau manyti? 

Jį nugalėjo juokas. 

- Gerai, Sasenach, aš ne šventasis, bet ir ne sąvadautojas. 

- Malonu girdėti. - Trumpai patylėjusi paklausiau: - Ar pa- 
sakysi, kas esi, ar turėsiu berti gėdingas spėliones, kol prisikasiu 
iki tiesos? 

— A? - Mano pasiūlymas jį pralinksmino. - Ir koks gi spėji- 
mas tau atrodo teisingiausias? 

Įdėmiai pažvelgiau į Džeimį. Jis atsipalaidavęs tysojo sujauk- 
tuose pataluose, ranką pasikišęs po galva, ir šypsojosi. 

— Kirsčiau lažybų, kad tu - ne spaustuvininkas. 

Šypsena paplatėjo. 

— Kodėl ne? 

Skaudžiai kumštelėjau jam į šonkaulius. 

— Tu pernelyg geros formos. Daugelis vyrų, įžengę į penktą 
dešimtį, pradeda tukti ir apvalėti per liemenį, o tu neturi nė vie- 
nos perteklinės uncijos. 

- Tikriausiai todėl, kad nėra tokios, kuri virtų man valgyt, - 
liūdnai pasakė Džeimis. - Nuolat maitindamasis smuklėse ne- 
sustorėsi. Laimė, kad į tave pažvelgus galima numanyti, jog val- 
gai reguliariai. - Jis familiariai paplekšnojo man per užpakalį ir 
juokdamasis atsitraukė, kai šėriau jam per ranką. 

- Kad man nemėgintum blaškyti dėmesio, - pasakiau atga- 
vusi orumą. - Šiaip ar taip, neprisiauginai raumenų kaip žmo- 
gus, kuris sunkiai plūkiasi prie spausdinimo mašinos. 

— Ar kada bandei šitaip plūktis, Sasenach? - pašaipiai kilste- 
lėjo antakį Džeimis. 

— Ne. - Susimąsčiusi suraukiau kaktą. - Bet juk ir pakelės 
plėšiku netapai? 

— Ne, - atsakė jis, plačiau nusišypsodamas. - Spėk dar sykį. 

— Svetimo turto ir pinigų grobstymas. 

- Ne. 

- Regis, negrobi žmonių dėl išpirkos, - pasvarsčiau ir ėmiau 
pirštais skaičiuoti kitas galimybes: - Vagiliavimas? Ne. Pirata- 
vimas? Ne, to daryti turbūt negalėtum, nebent įveikei jūrligę. 
Lupikavimas? Vargu. - Nuleidau ranką ir sužiurau į jį. - Kai 
paskutinįkart tave mačiau, buvai išdavikas, bet kažin ar tai geras 
būdas užsidirbti duonai. 

— Ak, aš vis dar išdavikas, - patikino jis. - Tik paskutiniu 
metu nebuvau teisiamas. 

— Paskutiniu metu? | 

— Keletą metų sėdėjau kalėjime už išdavystę, Sasenach, - liū- 
dnokai pasakė Džeimis. - Už sukilimą. Bet jau seniai. 

— Taip, Žinau. 

Jo akys išsiplėtė. 

- Žinai? 

- Ir šitą žinau, ir dar daugiau. Vėliau papasakosiu. Bet visa 
tai atidėkim į šalį ir grįžkim prie svarstomo klausimo: kaip nūnai 
užsidirbi pinigų? 

— Aš - spaustuvininkas, - išsiviepė jis. 

- Ir išdavikas? 

- Ir išdavikas, - linktelėjo jis. - Per paskutinius dvejus me- 
tus šešis kartus buvau suimtas už kurstymą maištauti ir dusyk 
buvo areštuotos mano patalpos, bet teismas nieko negalėjo 
įrodyti. 

— O kas būtų buvę, jei vieną iš tų kartų teismui būtų pavykę 
įrodyti tavo kaltę? 

— Ai, - jis nerūpestingai mostelėjo ranka, - būčiau stovė- 
jęs prie gėdos stulpo. Su prikalta ausimi. Dar būčiau nuplaktas. 
Įmestas į kalėjimą. Ištremtas. Bet kažin ar pakartas. 

- Koks palengvėjimas, — rūsčiai pasakiau. 

Pasijutau keistokai. Anksčiau net nemėginau įsivaizduoti, 
koks galėtų būti jo gyvenimas, jeigu jį surasčiau. O kai radau, 
mažumėlę nustebau. 

— Perspėjau tave, - tarė Džeimis. Jis nebeerzino, tamsiai mė- 
lynos akys žvelgė rimtai ir budriai. 

- Taip. - Giliai įkvėpiau. 

- Ar dabar nori išeiti? 

Jis paklausė gana ramiai, bet pirštai susigniaužė taip suspaus- 
dami antklodę, kad įdegusioje odoje pabalo krumpliai. 

- Ne, - nusišypsojau jam, sutelkusi visas jėgas. - Atkeliavau 
ne tam, kad kokį kartą su tavimi pasimylėčiau. Atkeliavau būti su 
tavimi... jei norėsi, - kiek neryžtingai pabaigiau kalbą. 

- Jei norėsiu! - Jis išleido kvapą, mat buvo jį sulaikęs, ir atsi- 
sėdo prieš mane ant lovos, sukryžiuodamas kojas. Ištiesė rankas 
ir apglėbė manąsias. - Aš... negaliu net apsakyti, ką jaučiau, kai 
šiandien paliečiau tave, Sasenach, ir suvokiau, kad tu tikra. - 
Džeimio akys nužvelgė mane, ir pajutau ilgesingą jo karštį ir savo 
pačios kaitrą, besiliejančią į jį. - Atgavus tave, vėl prarasti... - Jis 
nutilo, ryjant seilę sukrutėjo gerklė. 

Liečiau jo veidą, braukdama per gražius, dailius skruostikau- 
lio ir smakro linkius. 

— Manęs neprarasi, - pasakiau. - Daugiau niekada. - Nu- 
sišypsojau ir užkišau jam už ausies raudonus plaukus. - Net 
jei sužinosiu, kad esi įsipareigojęs ne vienai moteriai ir viešai 
girtauji. 

Jis krūptelėjo, ir aš išsigandusi nuleidau ranką. 

— Kas yra? 

— Na... - pratarė jis ir nuščiuvo. Prasižiojęs skubiai dirstelėjo 
į mane. - Tik... 

— Kas „tik“? Ar dar ką nuo manęs .nuslėpei? 

— Spausdinti maištauti kurstančias brošiūras visai nepel- 
ninga, - paaiškino jis. 

— Aš ir pati numanau, - atkirtau, o mano širdis vėl suplakė 
smarkiau, laukiant, ką jis dar atskleis. - Ką dar veiki? 

— Na, šiek tiek verčiuosi kontrabanda, - tarė lyg atsiprašyda- 
mas. - Slapta. 

— Tu - kontrabandininkas? - įdėmiai sužiurau į jį. - Ir kokia 
toji kontrabanda? 

— Daugiausia viskis, bet retkarčiais romas, nemažai prancū- 
ziško vyno ir batistas. 

— Štai kaip! - Visa dėlionė susidėstė: ponas Viloukbis, Edin- 
burgo dokai, dabartinės mūsų aplinkos mįslė. - Ta veikla ir sieja 
tave su šia vieta, juk tą ir turėjai galvoje sakydamas, kad madam 
Žana - tavo klientė? 

— Taip, - linktelėjo jis. - Viskas eina kaip per sviestą: viena- 
me rūsyje apačioje mes pasidedame gėrimus, kai jie atkeliauja iš 
Prancūzijos. Truputį parduodam pačiai Žanai, o likusį ji saugo, 
kol atsiranda proga išgabenti. 

- Hm. O pagal susitarimą... - delikačiai pasakiau, - tu... 

Mėlynos akys susiaurėjo. 

— Dėl to, apie ką galvoji, Sasenach, atsakau: ne, - labai griež- 
tai nukirto jis. | 

— Ak, nejaugi? - Pasijutau itin pamaloninta. - Ar tu - minčių 
skaitytojas? Ir apie ką gi aš galvoju? 

— Tu svarstei, ar kartais nepasiimu atlygio šio verslo paslau- 
gomis? - kilstelėjo antakį Džeimis. 

— Tiesa, - prisipažinau. - Bet tai ne mano reikalas. 

- Tikrai? - Pakilo abu rusvi antakiai, ir Džeimis, suėmęs 
mane už pečių, palinko artyn. - Tikrai? - po valandėlės pakar- 
tojo, kiek pridusęs. 

- Taip, - atsakiau taip pat pridususi. - Otune... 

— Aš ne. Eikš. 

Jis apsivijo mane rankomis ir prisitraukė. Kūno ir proto at- 
mintis skiriasi. Kai galvodavau, svarstydavau ir nerimaudavau, 
būdavau nevikri, nerangi, apgraibomis ieškodavau kelio. Bet, ne- 
sikišant sąmonei, mano kūnas Džeimį pažino ir tučtuojau dar- 
niai atsiliepė, tarsi jis būtų mane lietęs vos prieš valandėlę, ne 
prieš daugybę metų. 

- Šį kartą bijojau labiau nei mūsų vestuvių naktį, - sumur- 
mėjau akis įbedusi į lėtą, bet stipriai tvinkčiojantį pulsą jo kaklo 
duobutėje. 

- Bijojai? - Jo ranka pasislinko ir stipriau mane apkabino. - 
Ar aš gąsdinu tave, Sasenach? 

— Ne. - Pridėjau pirštus prie duobutės, kur mačiau jo pulsą, 
ir įkvėpiau sodraus muskuso, išsiskyrusio nuo įstangos. - Tik... 
pirmą kartą... nemaniau, kad tai bus amžiams. Tada norėjau iš- 
keliauti. 

Jis prunkštelėjo, o jo krūtinės viduryje mažoje įduboje tvis- 
kėjo prakaitas. 

- Ir tu iškeliavai, bet vėl grįžai, - tarė Džeimis. - Tu čia, ir 
daugiau niekas nesvarbu. 

Kilstelėjau pažiūrėti į jį. Jo akys buvo užmerktos, įkypos kaip 
katino, puikiai prisiminiau nuostabią blakstienų spalvą, nes ją 
regėdavau labai dažnai. Galiukuose plaukeliai buvo tamsiai kaš- 
toniniai, o prie šaknų nubalę iki tokios blyškiai rausvos spalvos, 
kad atrodė kone šviesūs. 

- Ką tu manei, kai mudu pirmąkart sugulėme? - paklausiau. 

Tamsiai mėlynos akys iš lėto atsimerkė ir susmigo į mane. 

- Man visada tai buvo amžiams, Sasenach, - pasakė jis. 

Vėliau mudu apsikabinę užmigome, į langines tyliai barbe- 
nant lietui, o apačioje sklindant prislopintiems verslo garsams. 


== 


Naktis buvo nerami. Pernelyg pavargusi dar valandėlę bū- 
drauti, buvau ir perdėm laiminga, kad ramiai užmigčiau. Ti- 
kriausiai bijojau, kad man miegant jis dings. Turbūt ir Džeimis 
to paties bijojo. Mudu gulėjome susiglaudę, snūduriuodami, bet 
labai jautrūs vienas kitam, į gilų miegą nenugrimzdę. Jutau ma- 
žiausią jo raumenų krustelėjimą, kiekvieną jo kvėptelėjimą ir ži- 
nojau, kad ir jis jaučia mane. 

Apsnūdę kartu vartėmės, krutėjome, visada liesdamiesi, šok- 
dami mieguistą, lėtą baletą, tylomis vėl mokydamiesi kūnų kal- 
bos. Gilią, tykią naktį jis tylėdamas atsisuko į mane, o aš - į jį, 
ir mudu pasimylėjom, netardami nė žodžio, pamažu, švelniai. 
Galop ramiai atsigulėme, perėmę vienas kito paslaptis. 

Lengvai kaip naktinis drugys mano ranka nuslydo jo koja ir 
apčiuopė siaurą gilų rando griovelį. Pirštai perbraukė per nema- 
tomą ruožą ir stabtelėjo, vos liesdami jo galą ir be žodžių klaus- 
dami: „Kaip?“ 

Jo kvėpavimas sulig atodūsiais pakito ir jis uždėjo plaštaką 
ant mano rankos. 

- Kulodenas, - sušnabždėjo Džeimis, prisiminęs tragediją. 
Mirtį. Beprasmybę. Ir siaubingą perskyrimą, dėl kurio jis neteko 
manęs. | 

- Niekada tavęs nepaliksiu, - sukuždėjau. - Daugiau niekada. 

Džeimio galva ant pagalvės pasigręžė, bet tamsoje nebuvo 
matyti veido bruožų. Jo lūpos perbraukė man per lūpas, lengvai 
lyg vabzdžio sparnelis. Jis apsivertė ant nugaros ir pasiguldė 
mane šalia, o jo ranka liko ant šlaunies glausti manęs artyn. 

Kiek vėliau jis vėl pasivertė, mažumėlę nusiklodamas. Man 
per rankas patraukė šaltas skersvėjis; plaukeliai pasišiaušė, pas- 
kui vėl sugulė nuo Džeimio lietimosi šilumos. Atsimerkiau ir pa- 
mačiau, kad jis, pasivertęs ant šono, įdėmiai žiūri į mano ranką. 
Ji ramiai gulėjo ant antklodės, išskaptuota balta galūnė, kurios 

visi kaulai ir sausgyslės atrodė papilkusios, nes kambaryje naktį 
labai pamažu keitė diena. 

- Papasakok, kokia ji, - sušnabždėjo palenkęs galvą, švelniai 
braukdamas per mano pirštus, ilgus ir vaiduokliškus jo paties 
rankos metamame šešėlyje. - Ką ji paveldėjo iš tavęs, iš manęs? 
Ar gali pasakyti? Ar jos rankos tokios kaip tavo, Klere, ar kaip 
mano? Nupiešk ją, leisk man ją pamatyti. 

Jis padėjo ranką šalia manosios. Sveikąją ranką, kurios pirštai 
buvo tiesūs, neišsukiotais sąnariais, trumpai nukirptais, kvadra- 
tiniais, švariais nagais. 

- Kaip mano, - atsakiau. Pabudus mano balsas buvo žemas, 
kimus, vos girdimas per lauke šniokščiantį lietų. Name apačio- 
je tvyrojo tyla. Rodydama kilstelėjau pirštus. - Jos rankos ilgos, 
plonos, panašios į mano, bet plaštakos stambesnės, plačios ties 
viršumi, netoli riešų smarkiai išlenktos, štai šitaip. Lygiai kaip 
tavo, o jos pulsas tvinksi ten pat kur ir tavasis. 

Paliečiau vietą, kur vena kerta stipinkaulį, o riešas jungiasi 
su dilbiu. Jis gulėjo taip tyliai, kad po pirštu jutau jo širdies 
plakimą. 

- Jos nagai panašūs į tavo, kvadratiniai, ne ovalūs kaip mano. 
Bet dešinės rankos mažylis pirštas kreivas, paveldėtas iš manęs, - 
tariau pakeldama jį. - Dėdė Lambertas sakė, kad toks buvo ir 
mano motinos. 

Mama mirė, kai man buvo penkeri. Jos neprisiminiau, tačiau 
malonią akimirką kaip ši toptelėdavo mintis apie ją, jei tik neti- 
kėtai išvysdavau savo ranką. Uždėjau ranką su kreivu pirštu ant 
Džeimio rankos, tada pakėliau prie jo veido. 

- Ji gavo šitą bruožą, - švelniai pasakiau, pirštu braukdama 
per ryškų vingį nuo smilkinio iki skruosto. - Ir tikrai tavo akis, 
šitas blakstienas ir antakius. Freizerių nosį. Burna panašesnė į 
mano, su putlia apatine lūpa, bet plati kaip tavo. Smailus sma- 
kras kaip mano, bet ryškesnis. Ji - aukšta mergina, beveik šešių 
pėdų ūgio. - Pajutau, kad jis iš nuostabos loštelėjo, ir keliu švel- 
niai niuktelėjau jam į kelį. - Jos ilgos kojos, kaip tavo, bet labai 
moteriškos. 

- Ar ji turi tokią plonytę mėlyną veną čia? - Jo ranka palietė 
mano veidą, nykštys nesmarkiai bakstelėjo į smilkinio įdubą. - 
O ar jos ausys lyg maži sparneliai, Sasenach? 

- Ji vis nepatenkinta savo ausimis, sako, kad jos styro. - Aša- 
ros ėmė graužti man akis, kai staiga tarp mūsų atgijo Briana. - Jos 
pradurtos. Ar dėl to neprieštarauji? — greitai sušnekėjau, tvardy- 
dama ašaras. - Frenkas prieštaravo, pasak jo, taip atrodo prastai, 
ir ji neturėtų prasidurti, bet ji norėjo, ir aš leidau, kai jai sukako 
šešiolika. Aš taip pat buvau prasidūrusi, todėl lyg ir būtų buvę 
nesąžininga jai uždrausti. Be to, visos jos draugės prasidūrė, ir 
aš... nenorėjau... 

— Gerai padarei, - Džeimis nutraukė pusiau isterišką mano 
tiradą. - Padarei gerai, - tarė tyliai, bet tvirtai, glausdamas 
mane. - Žinau, tu — puiki motina. 

Vėl pravirkau, beveik be garso, virpėdama prie jo. Jis švelniai: 
mane laikė, glostė nugarą ir murmėjo: 

- Teisingai pasielgei. Padarei gerai. 

Netrukus lioviausi verkti. 

- Padovanojai man vaiką, mo nighean donn*, - pasakė jis 
į mano plaukų debesį. - Mes kartu visiems laikams. Ji saugi, o 
mes visada gyvensim kartu, mudu su tavim. - Jis labai švelniai 
pabučiavo mane ir padėjo galvą ant pagalvės šalia manęs. - Bria- 
na, - sušnabždėjo ta keista Aukštumų tarsena, nuo kurios jos 
vardas jam tapo savas. 

Jis giliai atsiduso ir akimoju užmigo. Tučtuojau užmigau ir 
aš, o paskutinis mano regėtas vaizdas buvo plati miela jo burna, 
per miegą atsipalaidavusi ir mažumėlę šypsanti. 


* Mano rudaplauke (geilų k.). 

Vėlyvieji kekšės pusryčiai 


DAUGYBĘ METŲ reagavusi ir į motinystės, ir į medicinos si- 
gnalus, galėdavau tučtuojau ir visiškai atsibusti net iš kiečiausio 
miego. Ir dabar pakirdau, akimoju suvokdama, kad guliu nu- 
brizgusiuose drobiniuose pataluose, lauke varva nuo pastogės, 
sklinda šiltas Džeimio kūno kvapas, sumišęs su šaltu, maloniu 
oru, besiskverbiančiu pro langinių plyšį virš manęs. 

Džeimio lovoje nebuvo; net neištiesusi rankos ir neatsimer- 
kusi žinojau, kad vieta šalia manęs tuščia. Bet jis buvo čia pat. 
Netoliese girdėjau tyliai krutant ir krebždant. Pasukau galvą ant 
pagalvės ir atmerkiau akis. 

Kambarys buvo užlietas pilkos spalvos, kurioje viskas atro- 
dė nespalvota, bet toje blausatyje buvo aiškiai matyti blyškūs jo 
kūno kontūrai. Jis stovėjo kambario tamsoje, tvirtas kaip dram- 
blio kaulas, ryškus, tarsi būtų išraižytas ore. Buvo nuogas, stovėjo 
nugara į mane prie naktinio puodo, kurį buvo ką tik išsitraukęs 
iš po prausyklės. 

Grožėjausi taisyklingu jo sėdmenų apvalumu, mažomis rau- 
meningomis duobutėmis abiejose pusėse ir blyškiu jų pažeidžia- 
mumu, jo nugarkauliu, kylančiu gilia lygia linija nuo klubų iki 
pečių. Jam krustelėjus, šviesa sutvisko ant jo nugaros randų bals- 
vu sidabru, ir man užgniaužė kvapą. 

Džeimis apsigręžė ramiu ir kiek užsisvajojusiu veidu. Pama- 
tęs, kad žiūriu į jį, truputį nustebo. 

Nusišypsojau, bet tylėjau, nesugalvodama, ką sakyti. Tačiau 
vis žiūrėjau į jį, o jis - į mane, lūpose žaidžiant tokiai pat šypse- 
nai. Netardamas nė žodžio, jis priėjo ir atsisėdo ant lovos. Nuo 
jo svorio įdubo čiužinys. Džeimis padėjo atgniaužtą ranką ant 
antklodės, ir aš į ją tučtuojau kyštelėjau savąją. 

- Gerai miegojai? - kvailai paklausiau. 

Šypsnys jo veide paplatėjo. 

— Ne, - atsakė jis. - O tu? 

— Ne. - Nuo jo tvoskė karštis net per atstumą, nors kamba- 
ryje buvo žvarbu. - Ar tau nešalta? 

- Ne. 

Mudu vėl nutilome, bet negalėjome atplėšti akių vienas nuo 
kito. Įdėmiai žvelgiau į jį stiprėjančioje šviesoje, atsiminimus 
gretindama su tikrove. Siauras ankstyvos saulės spindulys, pra- 
siskverbęs pro langinių plyšį, blizgia bronza apšvietė plaukų gar- 
baną, auksavo jo pečių linkį, glotnų plokščią pilvą. Jis buvo lyg ir 
kiek stambesnis, nei prisiminiau, ir kur kas artimesnis. 

— Tu drūtesnis už tą, kurį prisimenu, - leptelėjau. 

Jis pakreipė galvą ir linksmai sužiuro. 

— O tu man atrodai truputį sulysusi. 

Jo ranka apglėbė mano ranką, pirštai švelniai apgniaužė riešą. 
Mano burna buvo išdžiūvusi. Nurijau seilę ir apsilaižiau lūpas. 

— Kitados manęs paklausei, ar žinau, kas dedasi tarp mūsų, - 
pasakiau. 

Džeimis varstė mane tokio tamsaus mėlynumo akimis, kad 
šioje šviesoje jos atrodė kone juodos. 

— Prisimenu, — tyliai tarė jis spustelėdamas man pirštus. — 
Kas dedasi, kai liečiu tave, kai guliu su tavimi. 

— Atsakiau, kad nežinau. 

- Ir aš nežinojau. - Jo šypsena truputį priblėso, bet nedingo, 
tik pasislėpė burnos kampučiuose. 

- Ir vis dar nežinau, - pridūriau. - Bet... - Nutilau, mat pri- 
reikė atsikrenkšti. 

— Bet tai vis dar dedasi, - pasakė jis už mane, ir šypsnys, 
pasklidęs nuo lūpų, sušvito jo akyse. - Juk taip? 

Jis neklydo. Vis dar jutau jį, kaip būčiau jutusi netoliese už- 
degtą dinamito strypelį, bet mus kaitinę jausmai buvo pakitę. 
Užmigome lyg vienas kūnas, sujungti meilės kūdikiui, kurį sukū- 
rėme, o pabudome kaip du žmonės, siejami kažko kito. 

— Taip. Kaip manai, ar tai dedasi ne tik dėl Brianos? 

Jis dar labiau suspaudė mano pirštus. 

— Ar geidžiu tavęs todėl, kad esi mano vaiko motina? - Jis 
kritiškai kilstelėjo rusvą antakį. - Ne. Tai nereiškia, kad nesu tau 
dėkingas, - skubiai pridūrė. - Bet ne. - Jis palenkė galvą ir ati- 
džiai pažvelgė į mane. Saulė apšvietė siaurą jo nosies tiltelį ir su- 
žibo ant blakstienų. - Ne. Man rodos, galėčiau valandų valandas 
žiūrėti į tave, Sasenach, tirti, kaip pasikeitei ar likai tokia pati. 
Tik įžvelgti mažytę smulkmeną, pavyzdžiui, tavo smakro lin- 
kį, - jis švelniai paglostė man žandikaulį, ranka nuslydo ir suėmė 
galvą, o nykštys paglamonėjo ausies lezgelį, - arba tavo ausis su 
mažytėmis skylutėmis. Jos nė kiek nepasikeitė. Tavo plaukai... 
vadindavau tave mo nighean donn, ar prisimeni? Mano ruda- 
plauke. - Jo šneka buvo vos garsesnė už šnabždesį, pirštus laikė 
panardinęs į mano garbanas. 

— Manau, jie jau nebe tie, - pasakiau. 

Žila nebuvau, bet atsirado blyškesnių ruoželių, kur įprasta 
rusva spalva buvo išblukusi iki švelnesnės auksinės, o šen ten jau 
sutviksdavo ir sidabrinė sruoga. 

- Tarsi bukų giraitė lyjant, - nusišypsojo jis, smiliumi išlygin- 
damas garbaną, - lietaus lašai kapsi nuo lapų ir rieda per žievę. 

Ištiesiau ranką ir paglosčiau jo šlaunį, paliesdama ilgą randą. 

— O, kad būčiau galėjusi pasirūpinti tavimi, - švelniai ta- 
riau. - Palikdama tave padariau patį baisiausią dalyką, žinoda- 
ma... kad tau lemta žūti, - vos išlemenau. | 

- Na, aš labai stengiausi, - pasakė jis nutaisęs tokią pašaipią 
miną, kad prajukau, nepaisydama užplūdusių jausmų. - Dėl tos 
nesėkmės kaltas ne aš. - Jis šaltakraujiškai dirstelėjo į ilgą, storą 
randą, bjaurojantį jo šlaunį. - Ir ne anglas su durtuvu. | 

Pasikėliau ant alkūnės ir prisimerkusi įsistebeilijau į randą. 

— Ar tai durtuvo darbas? 

— Na, taip. Supranti, žaizda supūliavo, - paaiškino jis. 

- Žinau. Radome lordo Meltono, kuris iš kovos lauko išsiun- 
tė tave namo, užrašus. Jis manė, kad tos kelionės neištversi. 

Ranka suspaudžiau jam kelį, tarsi save įtikinėdama, kad 
Džeimis iš tikrųjų gyvas sėdi prieš mane. 

Jis suprunkštė. 

- Po šimts, tikrai vos negavau galo. Kai jie Lalibroche išvilko 
mane iš vežimo, buvau leisgyvis. - Nuo prisiminimų jo veidas 
apsiniaukė. - Dieve, kartais prabundu naktį, susapnavęs tą veži- 
mą. Juo mane kratė dvi dienas, kamuojamą tai karščio, tai šalčio, 
arba išsyk ir to, ir ano. Buvau užklotas šienu, stagarai badė akis, 
ausis, dūrė pro marškinius, ten knibždėte knibždėjo blusų, ku- 
rios ėdė mane gyvą, o koja žudė mane sulig kiekvienu vežimo 
krestelėjimu. Kelias buvo labai duobėtas, - mąsliai pridūrė jis. 

- Baisu klausytis, - įsiterpiau, bet man atrodė, kad parinkau 
netinkamus žodžius. 

Jis prunkštelėjo. 

- Taip. Gyvas likau tik vaizduodamasis, ką padarysiu Melto- 
nui kada nors vėl su juo susidūręs, kaip atkeršysiu, kad manęs 
nenušovė. 

Nusijuokiau, o Džeimis dirstelėjo į mane, kreivai šypsodamas. 

- Juokiuosi ne todėl, kad juokinga, - pasakiau kiek spring- 
dama. - Juokiuosi, nes kitaip pulsiu į ašaras, o to nenoriu, dabar, 
kai viskas pasibaigę, nenoriu. 

- Taip, suprantu. - Jis sugniaužė man ranką. 

Giliai įkvėpiau. 

- Aš... aš nesižvalgiau į praeitį. Maniau, neištversiu sužino- 
jusi... kas atsitiko. - Prikandau lūpą. Toks prisipažinimas man 
atrodė kaip išdavystė. - Bet nemėginau... ir nenorėjau... pamirš- 
ti, - nevikriai rinkau žodžius. - Nemanyk, kad įstengiau tave 
pamiršti. Niekada. Tačiau... 

— Nesigraužk, Sasenach, - nutraukė mane Džeimis švelniai 
paplekšnodamas per ranką. - Suprantu, ką nori pasakyt. Iš tei- 
sybės, ir aš stengiuosi nesigręžioti atgal. 

— Tačiau jei būčiau gręžiojusis, - pratariau, spoksodama į 
glotnią drobę, - jei būčiau... gal būčiau radusi tave anksčiau. 

Žodžiai pakibo ore tarp mūsų nelygu kaltinimas, rūsčių mūsų 
netekties ir išsiskyrimo metų priminimas. Galop Džeimis sun- 
kiai atsiduso ir, kyštelėjęs pirštą man po smakru, pakėlė mano 
veidą prie savojo. 


SVETIMŠALĖ + SUGRĮŽIMAS 389 


- O jeigu būtum radusi? - paklausė. - Būtum palikusi ten 
mergaitę be motinos? Ar būtum atkeliavusi tuojau po Kulodeno, 
kai nebūčiau galėjęs tavimi rūpintis, tik matęs, kaip kenti su vi- 
sais kitais, ir graužęsis, kad pasmerkiau tave tokiai lemčiai? O gal 
būčiau žiūrėjęs, kaip miršti iš bado ar nuo ligos, žinodamas, kad 
tai aš tave pražudžiau? - Jis klausiamai kilstelėjo antakį, paskui 
pakratė galvą. - Ne. Liepiau tau keliauti ir viską pamiršti. Ar tu- 
rėčiau tave, Sasenach, kaltinti, kad padarei taip, kaip sakiau? Ne. 

- Bet gal mes būtume turėję daugiau laiko! Būtume galėję... 

Jis užčiaupė mane pasilenkdamas ir priglausdamas lūpas. 
Jos buvo šiltos ir labai švelnios, o veido ražiena truputį braižė 
man odą. 

Po valandėlės Džeimis mane paleido. Šviesa vis ryškėjo, raus- 
vindama jo veidą. Oda švytėjo bronza, blikčiojo barzdos varis. 
Jis giliai įkvėpė. 

- Taip, gal būtume. Bet, pagalvojus gerai, ne. - Tiriantis jo 
žvilgsnis įsisiurbė į mano akis. - Negaliu dairytis atgalios, Sase- 
nach, ir gyventi, - paprastai paaiškino. - Jei mums buvo lemta 
būti kartu tik aną naktį ir šią valandėlę, to gana. 

- Bet man ne! - paprieštaravau, ir jis nusijuokė. 

- Ir kokia tu godi! 

- Godi. 

Įtampa atslūgo, ir aš vėl nukreipiau dėmesį į randą ant jo 
kojos, trumpam nuvijusi skausmingus apmąstymus apie prarastą 
laiką ir galimybes. 

— Pasakojai man, kaip jis atsirado. 

— Pasakojau. - Jis mažumėlę atsilošė ir prisimerkęs įsistebei- 
lijo į ploną baltą brūkšnį ant šlaunies. - Ar prisimeni Dženę, 
mano seserį? 

Dženės tikrai neužmiršau, ji buvo perpus žemesnio ūgio nei 
brolis, tamsiaplaukė, nors jo plaukai ugniniai, bet puikiai prie jo 
derėjo užsispyrimu. 

— Ji pasakė neleisianti man mirti, - liūdnai nusišypsojo jis. - 
Ir neleido. Mano nuomonė jai, regis, visai nerūpėjo, taigi sesuo 
net nesivargino jos pasiteirauti. 

— Tokia jau ta Dženė. 

Pagalvojus apie mošą, mane užliejo nedidelė paguodos šilu- 
ma. Anuomet Džeimis nebuvo vienas, kaip baiminausi. Dženė 
Murėj būtų stojusi į kovą ir su pačiu nelabuoju, kad tik išgelbėtų 
brolį, ir akivaizdu, kad jai pavyko ištraukti jį iš mirties nagų. 

- Ji girdė mane vaistais nuo karščiavimo, ant kojos dėjo karš- 
tus kompresus, kad ištrauktų pūlius, bet niekas nepadėjo, ir man 
darėsi vis blogiau. Koja išpurto, pradėjo dvokti, paskui - juoduo- 
ti ir pūti, jie jau manė turėsią ją nupjauti, kad nenumirčiau. 

Visa tai jis pasakojo dalykiškai, bet aš pajutau silpnumą. 

— Matau, kad jie kojos nenupjovė. Kodėl? 

Džeimis pasikasė nosį ir ranka atgal suglostė plaukus, nuo 
akių nubraukdamas neklusnią sruogą. 

— Įsikišo Ijanas. Jis jai neleido. Pasakė gerai žinąs, ką reiškia 
gyventi su viena koja. Kadangi toks gyvenimas jam nelabai te- 
patiko, jis nusprendė, kad ir man bus nesaldu be kojos... turint 
visa omeny... - pridūrė mostelėdamas ranka ir mesdamas į mane 
žvilgsnį, kuriame tilpo viskas: mūšio ir karo pralaimėjimas, ma- 
nęs, namų, pragyvenimo šaltinio praradimas - netektis viso to, 
iš ko susidėjo įprastas jo gyvenimas. 

Man toptelėjo, kad Ijanas buvo teisus. 

- Tada Dženė liepė trims nuomininkams ant manęs atsisėsti 
ir stipriai laikyti, o ji virtuviniu peiliu prapjovė koją iki kaulo ir 
verdančiu vandeniu išplovė žaizdą, - nerūpestingai toliau pasa- 
kojo Džeimis. | 

- Jėzau H. Kristau! - sušukau pasibaisėjusi. 

Išvydęs mano miną, jis šyptelėjo. 

— Tačiau tai padėjo. 

Sunkiai nurijau seilę, jusdama burnoje tulžies kartumą. 

- Jėzau. Būčiau maniusi, kad visam gyvenimui liksi luošys! 

- Ji kaip mokėdama išvalė ir susiuvo žaizdą. Sakė, neleis man 
mirti, neleis tapti klipata ir neleis kiaurą dieną drybsoti, gailintis 
savęs... - Jis nuolankiai gūžtelėjo pečiais. - Kol ji baigė aiškinti, 
ką draus man daryti, supratau, kad belieka tik sveikti. 

Nusijuokiau pamėgdžiodama jo juoką, ir nuo prisiminimų 
jo šypsena paplatėjo. 

— Kai tik pajėgiau atsikelti, ji liepdavo Ijanui sutemus išvesti 
mane laukan ir priversti vaikščioti. Jergutėliau, na ir atrodėm 
mudu: Ijanas su medine koja ir aš, pasiramsčiuojantis lazda, kli- 
bikščiuojam sau keliu pirmyn atgal lyg dvi raišos gervės! 

Vėl nusikvatojau, bet turėjau pamirksėti, kad nepabirtų aša- 
ros. Puikiai įsivaizdavau dvi aukštas šlubčiojančias žmogystas, 
atkakliai besigrumiančias su tamsa ir skausmu, ramstančias vie- 
na kitą. 

- Kurį laiką gyvenai oloje, ar ne? Radom sakmę apie tai. 

Iš nuostabos jo antakiai pakilo. 

— Sakmę? Sakai, apie mane? 

- Tu - garsi Aukštumų legenda, - išrėžiau, - arba bent jau 
tokia tapsi. 

- Dėl to, kad gyvenau oloje? - Jis buvo ir patenkintas, ir su- 
glumęs. - Argi ne kvaila kurti apie tai sakmes? 

- Viską parengti taip, kad būtum išduotas anglams, tikintis 
gauti premiją už tavo galvą, galbūt buvo šiek tiek dramatiškiau, - 
pasakiau dar rūsčiau. - Juk tu labai rizikavai? 

Džeimio nosies galiukas paraudo, jis atrodė sumišęs. 

— Na, - vangiai pratarė jis, - man atrodė, kad kalėjime nebus 
labai baisu, ir viską apgalvojęs... 

Kalbėjau kuo ramiau, bet man knietėjo jį supurtyti, nes, pri- 
siminusi praeitį, ūmai kvailai įsiutau ant jo. 

- Kalėjime, subingalvi! Juk puikiai žinojai, kad galėjai būti 
pakartas? Ir vis tiek, šikniau, taip pasielgei! 

- Turėjau ko nors imtis, - pečiais trūktelėjo jis. - O jei anglai 
buvo užtektinai kvaili, kad klotų gražų pinigą už niekingus mano 
kaulus... juk nėra įstatymo, draudžiančio išnaudoti kvailius? 

Vienas jo lūpų kamputis pakilo, ir aš ėmiau blaškytis tarp 
troškimo jį pabučiuoti ir jam šerti. Nepadariusi nei to, nei ano, 
atsisėdau lovoje ir pradėjau pirštais iš plaukų šukuotis sąraizgas. 

- Nežinia, kas anuomet buvo tas kvailys, - tariau, nežiūrė- 
dama į jį, - bet vis tiek turėtum žinoti, kad tavo duktė labai di- 
džiuojasi tavimi. 

- Didžiuojasi? 

Atrodė, kad jam perkūnas trenkė, ir aš pažvelgiau į jį juok- 
damasi, nors ir suirzusi. 

- Žinoma, kad didžiuojasi. Juk tu sumautas didvyris? 

Džeimio veidas labai išraudo, jis atsistojo visiškai sutrikęs. 

- Aš? Ne! - Jis persibraukė per plaukus, kaip darydavo, kai 
galvodavo arba būdavo sutrikdytos jo mintys. - Ne. Noriu pa- 
sakyti, — iš lėto prabilo, - kad anaiptol nebuvau didvyris. Tik... 
nebegalėjau tvert. Sakau, žiūrėti, kaip jie visi badmiriauja, ir ne- 
galėti pasirūpinti jais: Džene, Ijanu, jų vaikais, visais nuominin- 
kais ir jų šeimomis. - Jis bejėgiškai žiūrėjo į mane. - Man tikrai 
buvo nė motais, ar anglai pakars mane, ar ne. Nemaniau, kad 
pakars, turėdamas galvoj, ką man pasakojai, bet net jei būčiau 
žinojęs, kad jie užners man kilpą, vis tiek būčiau taip pasielgęs ir 
nekvaršinęs sau galvos. Tačiau tai nebuvo drąsa, visiškai ne. - Iš 
nevilties jis pakėlė rankas ir nusisuko. - Tada daugiau nieko ne- 
galėjau padaryti! 

— Štai kaip, - netrukus tyliai pratariau. - Suprantu. 

Stovėdamas prie šifonjerės, vis dar nuogas, jis grįžtelėjo į 
mane. 

- Tikrai? - Jo veidas buvo rimtas. 

- Pažįstu tave, Džeimi Freizeri. - Kalbėjau tvirčiau, negu jau- 
čiausi nuo tos akimirkos, kai perėjau per akmenis. 

- Tikrai? - paklausė jis dar kartą, bet jo lūpose šmėstelėjo 
šypsnys. 

— Manau, taip. 

Šypsena paplatėjo ir jis prasižiojo, ketindamas atsakyti. Bet 
nespėjus jam prabilti kažkas pasibeldė į kambario duris. 

Pašokau tarsi prisilietusi prie karštos krosnies. Džeimis nu- 
sikvatojo, pasilenkęs paplekšnojo man per klubą ir nužirgliojo 
prie durų. 

— Turbūt kambarinė su mūsų pusryčiais, Sasenach, ne kon- 
steblis. Be to, mudu juk esam susituokę? - klausiamai kilstelėjo 
vienas antakis. 

- Net jeigu ir taip, gal ką nors užsimestum? - paklausiau jam 
besiekiant durų rankenos bumbulo. 

Jis nužvelgė save. 

— Kažin ar šiuose namuose šitaip ką nors papiktinčiau, Sase- 
nach. Bet gerbdamas tavo jausmus... 

Jis išsišiepė, paėmęs nuo prausyklės drobinį rankšluostį rū- 
pestingai apsivyniojo strėnas ir atvėrė duris. 

Išvydau koridoriuje stovintį aukštą vyrą ir skubiai užsitrau- 
kiau ant galvos patalynę. Tai buvo reakcija iš tikros panikos, nes 
jeigu būtų atėjęs Edinburgo konsteblis arba vienas iš jo paval- 
dinių, vargu ar mane būtų apsaugojusios kelios antklodės. Bet 
paskui lankytojas prabilo, ir aš apsidžiaugiau, kad bent valandėlę 
esu saugi ir nematoma. 

- Džeimi, tu? - Balsas buvo gana nustebęs. 

Nors to balso buvau negirdėjusi dvidešimt metų, atpažinau 
jį išsyk. Apsivertusi slapta kilstelėjau antklodės kampą ir dirs- 
telėjau. 

- Aišku, kad aš, - irzlokai burbtelėjo Džeimis. - Ar akių ne- 
turi, Žmogau? 

Jis įsitempė svainį Ijaną į kambarį ir užtrenkė duris. 

- Puikiai matau, kad tai tu, - kandžiai pasakė Ijanas. - Tik 
nežinau, ar patikėti savo akimis! 

Lygiuose ruduose jo plaukuose bolavo žilos sruogos, o veidą 
vagojo sunkaus daugybės metų triūso raukšlės. Bet Džo Eiber- 
natis buvo teisus. Svečiui pratarus kelis pirmus žodžius, naujas 
vaizdas susiliejo su senuoju, ir priešais jau mačiau Ijaną Murėjų, 
seną savo pažįstamą. 

- Atėjau čia, nes žmogus spaustuvėje pasakė, kad šiąnakt te- 
nai nenakvojai, be to, šiuo adresu Dženė tau siunčia laiškus, - 
paaiškino Ijanas. 

Jis apžvelgė kambarį išplėstomis, įtariomis akimis, lyg tikė- 
damasis, kad kas nors iššoks iš už spintos. Tada jo žvilgsnis vėl 
įsmigo į svainį, kuris ne itin rūpestingai prilaikė savo laikiną 
strėnjuostę. 

— Niekada nemaniau rasiantis tave paleistuvystės namuose, 
Džeimi! Suabejojau, kai... ponia apačioje atidarė duris, bet paskui... 

— Yra ne taip, kaip tau rodos, Ijanai, - atkirto Džeimis. 

— Ak, nejaugi? O Dženė nerimauja, kad susirgsi, taip ilgai 
gyvendamas be moters! - suprunkštė Ijanas. - Pasakysiu aš jai, 
kad tavo gerove nesirūpintų. O kur mano sūnus, gal kur nors 
koridoriuj trinasi su kita kekše? 

— Tavo sūnus? - Džeimio nuostaba buvo akivaizdi. - Kuris? 

Ijanas įbedė akis į Džeimį, pyktis, iškreipęs per daug ištįsusį, 
gana negražų jo veidą, nuslopo virsdamas nerimu. 

- Tu jo neatsivedei? Jaunėlio Ijano čia nėra? 

- Jaunėlio Ijano? Kristau, manai, kad keturiolikmetį vaikėzą 
būsiu atsitempęs į viešnamį? 

Ijanas išsižiojo, paskui užsičiaupė ir atsisėdo ant kėdės. 

- Tiesą sakant, Džeimi, nebegaliu numanyti, ką tu darai, - ra- 
miai pasakė ir, sukandęs žandikaulį, dirstelėjo į svainį. - Kitados 
galėdavau. Bet dabar nebe. 

— Po galais, čia dabar kas? 

Mačiau, kaip Džeimio veidą užliejo pykčio raudonis. 

Ijanas dirstelėjo į lovą ir nusuko žvilgsnį. Džeimio veidas 
tebebuvo toks pat išraudęs, bet burnos kamputis suvirpėjo. Jis 
įmantriai nusilenkė svainiui. | 

- Atleisk, Ijanai, buvau beužmirštąs geras manieras. Leisk 
man pristatyti tau savo kompanionę. 

Jis žengė prie lovos ir atmetė antklodes. 

- Ne! - sušuko Ijanas, pašokęs ant kojų ir kaip paklaikęs 
žvilgčiodamas tai į grindis, tai į drabužių spintą — bet kur, kad 
tik ne į lovą. 

— Ką, ar neparodysi pagarbos mano žmonai, Ijanai? - nusi- 
stebėjo Džeimis. 

— Žmonai? - Užmiršęs nusukti žvilgsnį, Ijanas pasibaisėjęs 
išvertė akis. - Kekšę vedei? - sugargė. 

— Tiesą sakant, taip savęs nevadinčiau, - pasakiau. 

Išgirdęs mano balsą, Ijanas pasuko galvą. 

- Sveikas, - džiugiai jam mostelėjau iš patalynės gūžtos. — 
Daug vandens nutekėjo, ar ne? 

Visada maniau, kad pasakojimai apie vaiduoklį išvydusių 
žmonių elgesį gana išpūsti ir perdėti, bet nuo tada, kai grįžau į 

praeitį, buvau priversta dusyk apsigalvoti, patyrusi, kaip žmonės 
reaguodavo mane išvydę. Džeimis nualpęs griuvo kaip negyvas, 
o Ijanas, nors jam plaukai ir nepasistojo, tikrai atrodė taip, lyg iš 
išgąsčio būtų netekęs proto. 

Išsprogdinęs akis, jis tai žiojosi, tai vėl čiaupėsi, tyliai kažką 
burbuliuodamas, ir tai labai linksmino Džeimį. 

- Štai tau pamoka, kad neprisigalvotum apie mane visokių 
šlykštynių, - labai patenkintas tarė jis. Gailėdamas virpančio 
svainio, Džeimis įpylė šlakelį brendžio ir padavė jam. - Neteisk, 
ir nebūsi teisiamas, hm? 

Maniau, kad Ijanas išlaistys gėrimą ant kelnių, bet jis šiaip 
taip prinešė stiklą prie burnos ir gurkštelėjo. | 

— Kas... - sušvokštė, spoksodamas į mane ašarojančiomis 
akimis. - Kaip?.. 

— Ilgai pasakoti, - tariau dirstelėdama į Džeimį. 

Jis linktelėjo. Per paskutinę parą turėjom apgalvoti kitus 
dalykus, ne tik kaip paaiškinti žmonėms mano išdygimą, o su- 
siklosčius tokiai padėčiai man atrodė, kad tie paaiškinimai gali 
ir palaukti. | 

- Kažin ar pažįstu jaunėlį Ijaną. Ar jo ieškai? - mandagiai 
paklausiau. 

Ijanas nesąmoningai linktelėjo, neatplėšdamas nuo manęs 
akių. 

- Jis paspruko iš namų anos savaitės penktadienį, - apdujęs 
paaiškino. - Paliko raštelį, kad iškeliavo pas dėdę. 

Jis vėl siurbtelėjo brendžio, sukosėjo, kelis kartus sumirksė- 
jo, tada nusišluostė akis ir atsisėdo tiesiau, vis dar spoksodamas 
į Mane. 

o Supranti, tai jau ne pirmas sykis, - paaiškino man. 

Jis lyg ir pradėjo atgauti savikliovą, matydamas, kad esu iš 
kūno ir kraujo ir nerodau ženklų nei kad noriu ropštis iš lovos, 
nei kišti galvą po pažasčia ir vaikštinėti, tarsi būčiau be jos, kaip 
įprasta vaizduotis Aukštumų pamėkles. 

Džeimis klestelėjo ant lovos šalia ir paėmė mano ranką. 

— Neregėjau jaunėlio Ijano nuo tada, kai prieš pusmetį išsiun- 

čiau jį namo su Fergiusu, - išdėstė. Jį jau buvo beapimantis neri- 
mas kaip ir Ijaną. - Ar tikrai žinai, kad jis iškeliavo pas mane? 

- Na, kiek žinau, jis neturi kitų dėdžių, - vėl gana kandžiai 
atkirto Ijanas ir susipylęs į gerklę likusį brendį pastatė stiklą. 

— Fergiusas? - įsiterpiau. - Kaip jis begyvuoja? 

Mane užliejo džiaugsmas, paminėjus našlaitį Fergiusą, ki- 
šenvagį, kurį Džeimis kitados pasamdė Paryžiuje ir parsivežė į 
Škotiją kaip tarną. 

Atitrauktas nuo minčių, Džeimis sužiuro į mane. 

- A, puikiai. Dabar Fergiusas - išvaizdus vyras. Žinoma, kiek 
pasikeitęs. - Lyg ir pritemdytas šešėlio, Džeimio veidas tuoj vėl 
pragiedrėjo, kai jis nusišypsojo, suspausdamas man ranką. - Jis 
pames galvą vėl tave išvydęs, Sasenach. 

Ijanas, abejingas Fergiusui, atsistojęs žingsniavo pirmyn atgal 
nublizgintomis lentų grindimis. 

— Jis nepasiėmė arklio, - murmėjo. - Taigi neturi nieko, ką 
galima iš jo pavogti. - Ijanas pasisuko į Džeimį. - Kaip keliavai, 
kai paskutinįkart čia gabenaisi vaikėzą? Sausuma apie Firtą ar 
laivu plaukei? 

Džeimis pasitrynė smakrą, mąstydamas raukėsi. 

- Jo pasiimti į Lalibrochą nejojau. Juodu su Fergiusu perkirto 
Keriariko perėją ir susitikom virš Lagano ežero. Paskui keliavom 
per Struaną, Vimą ir... Taip, dabar prisimenu. Nenorėjom keliau- 
ti per Kembelų žemes, todėl pasukom į rytus ir perėjom fortą 
prie Donibristlo. | 

— Kaip manai, ar jis galėjo vėl patraukti tuo keliu? - pasitei- 
ravo Ijanas. - Jei tai vienintelis jam žinomas kelias? 

Džeimis abejodamas papurtė galvą. 

- Galbūt ir patrauks. Bet jis žino, kad pakrantė pavojinga. 

Ijanas vėl ėmė žingsniuoti, už nugaros sunėręs rankas. 

- Kai paskutinį sykį paspruko, karšiau jam kailį tol, kol vos 
bepastovėjo, kur jau ten nusėdės, - prisiminė Ijanas linguoda- 
mas galvą. Jis sučiaupė lūpas, ir aš supratau, kad jaunėlis Ijanas 
tėvui tikriausiai gyva bėda. - Gal tas kvailys geriau pagalvos, 
prieš krėsdamas tokius pokštus? 

Džeimis suprunkštė, bet sūnėno gailėjo. 

— Ar pėrimas tave kada nors atbaidė nuo to, kam buvai pa- 
siryžęs? 

Ijanas liovėsi žingsniuoti ir dūsaudamas vėl atsisėdo ant kėdės. 

- Ne, - atvirai prisipažino, - bet tėvui turbūt atlėgdavo šir- 
dis, kai mane gerai išperdavo. - Džeimiui nusikvatojus, jo veide 
nenoromis švystelėjo šypsena. 

- Nieko jam nenutiks, - patikino Džeimis. Tada atsistojo 
ir tiesdamas ranką paimti kelnių paleido rankšluostį kristi ant 
grindų. - Eisiu apie jį pasiklausinėt. Jeigu jis Edinburge, dar iki 
sutemų apie tai sužinosim, 

Ijanas metė žvilgsnį į mane, tūnančią lovoje, ir skubiai pakilo 
nuo kėdės. 

- Einu su tavim. 

Man pasirodė, kad Džeimio veide sušmėžavo abejonės šešė- 
lis, bet paskui jis linktelėjo ir per galvą užsitempė marškinius. 

- Gerai, - pasakė jis, kai galva išlindo pro prarėžą, ir susirau- 
kęs dirstelėjo į mane. - Deja, turėsi likti čia, Sasenach. 

- Regis, taip, - abejingai pritariau. - Juk neturiu nė menko 
drabužio. 

Tarnaitė, atnešusi mums vakarienę, pasiėmė suknelę, bet jos 
pakaitalo dar nebuvau gavusi. 

Plunksniški Ijano antakiai pakilo iki pat plaukų augimo lini- 
jos, bet Džeimis tik linktelėjo. 

- Išeidamas perspėsiu Žaną. - Susimąstęs kiek susiraukė. - 
Galiu kiek užtrukti. Yra... na, turiu sutvarkyti reikalus. - Jis su- 
gniaužė man ranką, ir kai pažvelgė į mane, jo mina sušvelnė- 
jo. - Nenoriu tavęs palikti, - tyliai tarė. - Deja, nėr kas daro. Ar 
pabūsi čia, kol grįšiu? 

- Nesijaudink, - nuraminau jį, mostelėdama į drobinį rank- 
šluostį, kurį jis ką tik numetė. - Vargu ar su juo galėčiau kur 
nors rodytis. 

Jų žingsniai nubildėjo koridoriumi susiliedami su bundan- 
čio namo triukšmais. Viešnamis kėlėsi, vėlai ir pamažu, paly- 
ginti su griežtomis škotiškomis Edinburgo normomis. Apačioje 

retsykiais išgirsdavau duslų tuksėjimą, netoliese atveriamų lan- 
ginių barškėjimą, šūksnius Gardyloo!*, o po akimirkos paplavų 
šliūkštelėjimą gatvėj ant grindinio. 

Kažkur toli koridoriuje pasigirsdavo balsų, trumpų tylių ap- 
sikeitimų žodžiais, trinktelėdavo uždaromos durys. Pastatas rą- 
žėsi ir dūsavo, girgždant sijoms, cypiant laiptams, ir staiga nuo 
šaltos krosnies nugaros atsklido anglimis kvepiančio dūmelio 
šiluma, mat apatiniame aukšte nuo pūtimo įsiliepsnojusi ugnis 
laižė ir mano kaminą. 

Nugrimzdau į pagalves ir atsipalaidavau, mieguista ir labai 
patenkinta. Mažumėlę maloniai maudė keliose neįprastose vie- 
telėse, ir nors nenorėjau, kad Džeimis išeitų, vis dėlto buvo gera 
truputį pabūti vienai ir viską apmąstyti. 


Jaučiausi kaip žmogus, gavęs užantspauduotą dėžutę su seniai 
prarastu lobiu. Jutau malonų jos svorį, formą ir didžiulį džiaugs- 
mą, kad ją turiu, bet vis dar nežinojau, kas joje slypi. 

Nepaprastai troškau žinoti viską, ką Džeimis veikė, sakė, gal- 
vojo ir kur buvo mūsų atsiskyrimo metais. Man buvo aišku, kad 
jeigu jau jis ištvėrė Kulodeną, tai gyveno savo gyvenimą, o turint 
galvoje, ką žinojau apie Džeimį Freizerį, kažin ar tas jo gyveni- 
mas galėjo būti labai paprastas. Bet tai žinoti ir susidurti su tuo 
tikrovėje buvo skirtingi dalykai. 

Džeimis buvo įstrigęs mano atmintyje labai ilgam, joje švy- 
tėjo, bet liko statiškas, lyg vabzdys, sustingęs gintare. Paskui pa- 
žiro trumpos istorinės Rodžerio įžvalgos, panašios į žvilgčiojimą 
pro rakto skylutę, sušmėžavo atskiri vaizdai lyg skyrybos žen- 
klai, pakeitimai, atminties pataisos, ir kiekviename jų laumžirgio 
sparneliai buvo vis kitokiu kampu pakilę ar nusileidę tarytum 
pavieniai kino filmo kadrai. Dabar laikas vėl ėmė tekėti mums, 
ir laumžirgis plazdeno prieš mane, bliksėdamas iš vienos vietos 
į kitą, taigi mačiau tik sparnelių žybčiojimą. 


* Kitados Škotijoje vartotas šūksnis, perspėjantis pėsčiuosius, kad tuojau pro viršu- 
tinį langą šliūkštelės pamazgos (vert. past.). 

Kilo daugybė klausimų, kurių nė vienas iš mudviejų dar ne- 
turėjom progos užduoti: kaip gyvuoja jo šeima Lalibroche, jo 
sesuo Dženė ir jos vaikai? Akivaizdu, Ijanas gyvas ir sveikas, nors 
su medine koja, bet ar Aukštumų žlugimą ištvėrė šeima ir dvaro 
nuomininkai? Jeigu taip, kodėl Džeimis čia, Edinburge? 

O jeigu visi šeimynykščiai gyvi, kaip jiems paaiškinsime neti- 
kėtą mano atsiradimą? Prikandau lūpą, svarstydama, ar apskritai 
yra koks nors suprantamas paaiškinimas, neskaitant tiesos. Ne- 
lygu, ką Džeimis jiems pasakė, kai dingau po Kulodeno mūšio. 
Tada atrodė, kad priežasties, kodėl dingau, išgalvoti nereikia - 
visi tiesiog pamanys, kad žuvau per sukilimą, likau dar viena ne- 
gyvėlė tarp bevardžių kūnų, badu mirusių ant uolų ar nužudytų 
siaurame dykame slėnyje. 

Na, kai ateis laikas, ką nors sugalvosime, pamaniau. Dabar 
labiau rūpėjo ne itin teisėtos Džeimio veiklos mastas ir kelia- 
mas pavojus. Jis verčiasi kontrabanda ir kursto maištauti, tiesa? 
Žinojau, kad kontrabanda - toks pat garbingas verslas Škotijos 
Aukštumose kaip ir galvijų vogimas prieš dvidešimt metų, ir pa- 
lyginti ne itin rizikingas. Kurstymas maištauti — kas kita. Kažin 
ar tai saugus darbas buvusiam kaliniui, jakobitui išdavikui. 

Tikriausiai todėl jis ir gyvena kitu vardu - arba tai buvo vie- 
na iš priežasčių. Kai vakar vakare įgriuvom į viešnamį, buvau 
sutrikusi ir susijaudinusi, bet man nepraslydo pro ausis, kad 
madam Žana kreipėsi į jį tikruoju vardu. Taigi turbūt jis vertėsi 
kontrabanda, neslėpdamas savo tapatybės, bet teikė ir spaustu- 
vininko paslaugas - legalias ir nelegalias - pasivadinęs Aleksu 
Malkolmu. 

Per tas trumpas nakties valandas prisižiūrėjau, prisiklausiau 
ir supratau ganėtinai, tad neabejojau, jog Džeimis Freizeris, kurį 
pažinojau, niekur nedingęs. Tik neaišku, kelių vyrų pavardėmis 
jis dar yra prisidengęs. 

Mintis nutraukė nedrąsus beldimas į duris. Pusryčiai, ding- 
telėjo man, ir pačiu laiku. Buvau alkana kaip vilkas. 

— Prašom, - šūktelėjau ir atsisėdau lovoje, patraukdama 
aukštyn pagalves, kad galėčiau atsiremti. 

Durys atsivėrė labai pamažu, ir po gana ilgos tylos kyštelėjo 
galva, lyg kokia sraigė, išlendanti iš kiauto po nuūžusios krušos. 

Galva buvo apaugusi prastai nukirptais tamsiai rudais plau- 
kais, tokiais tankiais, kad trumpi galai stirksojo it lentynėlė virš 
didžiulių ausų. Veidas buvo pailgas, liesas, negražus, bet mielas. 
Gražios buvo tik rudos akys, švelnios ir didžiulės kaip elnio. Kai 
jos susmigo į mane, žvilgsnyje buvo sumišę smalsumas ir ryžto 
stoka. 

Valandėlę galva ir aš spoksojome viena į kitą. 

- Ar jūs pono Malkolmo... moteris? - paklausė galva. 

— Na, galima taip pasakyti, - atsargiai prabilau. Aišku, kad tai 
ne kambarinė su pusryčiais. Ir nepanašu, kad būtų viena iš šios 
įstaigos darbuotojų, nes, be abejonės, vyriškos giminės, tik labai 
jaunas. Atrodė šiek tiek pažįstamas, tačiau buvau tikra, kad nesu 
jo regėjusi. Paklodę užsitraukiau aukščiau ant krūtinės. - O kas 
tu? - paklausiau. 

Galva kiek pamąstė ir galop su tokiu pat atsargumu prisistatė: 

- Ijanas Murėjus. 

- Ijanas Murėjus? - tučtuojau pašokau, paskutinę akimirką 
sugriebdama paklodę. - Užeik, - įsakmiai pakviečiau. - Jeigu esi 
tas, apie kurį galvoju, kodėl tavęs nėra ten, kur turėtum būti, ir 
ką čia veiki? 

Veidas gerokai sunerimo, jame šmėkštelėjo atsitraukimo 
ženklai. 

— Nė iš vietos! - surikau ir iškėliau koją iš lovos, ketindama 
jį vytis. Didelės rudos akys, išvydusios nuogą mano galūnę, išsi- 
plėtė, ir berniukas sustingo. - Juk liepiau užeiti. 

Iš lėto pakišau koją po antklodėmis, o jis taip pat pamažu 
įslinko į kambarį. 

Vaikis buvo aukštas, stypčiojo kaip jauniklis gandras, o svėrė 
kokius devynis stonus, kurie buvo pasiskirstę šešių pėdų ūgio 
kūne. Dabar, kai žinojau, kas jis, panašumas į tėvą atrodė aki- 
vaizdus. Iš motinos buvo paveldėjęs blyškią odą. Jis smarkiai 
nuraudo, kai staiga susizgribo, kad stovi prie lovos, kurioje sėdi 
nuoga moteris. 

- Aš.., e... ieškojau savo... pono Malkolmo, - sumurmėjo jis, 
atkakliai spoksodamas į grindų lentas po kojomis. 

- Jei turi galvoje savo dėdę Džeimį, čia jo nėra. 

- Ne. Ne, regis, nėra, 

Jis niekaip nesugalvojo, ką dar reikėtų pridurti, ir tebestebei- 
lijo į grindis, vieną koją nerangiai pasukęs į šoną, tarsi ketintų 
prisitraukti ją po savimi kaip po balas braidžiojantis paukštis, į 
kokį buvo labai panašus. 

- Ar žinot, kur... - pradėjo klausti vaikis pakeldamas akis, 
bet, išvydęs mane, greitosiomis jas nudūrė, vėl išraudo ir nutilo. 

- Jis ieško tavęs. Su tavo tėvu, - pridūriau. - Jie išėjo maž- 
daug prieš pusvalandį. 

Jo galva ant lieso kaklo pakilo, akys išsipūtė. 

- Su tėvu? - aiktelėjo berniukas. - Mano tėvas buvo čia? Jūs 
jį pažįstat? 

- Na, taip, - nepagalvojusi leptelėjau. - Ijaną pažįstu jau 
senokai. 

Jis gal ir buvo Džeimio sūnėnas, bet nemokėjo būti mįslingas 
ir paslaptingas kaip jo dėdė. Visos jo mintys atsispindėjo veide, 
ir man buvo nesunku sekti jo minų kaitą. Sukrėtimas, sužino- 
jus, kad tėvas Edinburge, paskui pribloškiantis siaubas atsklei- 
dus seną tėvo pažintį su moterimi, kuri, regis, verčiasi tam tikru 
amatu, ir galų gale pykčiu persunkta gilesnio suvokimo pradžia, 
kai jaunuolis ėmė skubiai persvarstyti savo nuomonę apie tėvo 
būdą ir reputaciją. 

- Hm... - pratariau, mažumėlę sunerimusi. - Ne viskas yra 
taip, kaip tau atrodo. Na, tavo tėvas ir aš... Iš tikrųjų tavo dėdė ir 
aš, noriu pasakyti... 

Kol galvojau, kaip jam apibūdinti susiklosčiusią padėtį labai 
nesigilinant į esmę, ir kuo paprasčiau, jis apsisuko ant kulno ir 
nudrožė prie durų. 

- Luktelėk! - šūktelėjau. Jis sustojo, bet neatsigręžė. Puikiai 
nušveistos ausys styrojo lyg mažyčiai sparneliai, ryto saulė ap- 
švietė švelnų jų rausvumą. - Kiek tau metų? - paklausiau. 

Jis atsisuko, kupinas skausmingo orumo. 

— Po trijų savaičių sukaks penkiolika, - atsakė. Jo skruostus 
vėl dažė raudonis. - Nesijaudinkit, esu ganėtinai suaugęs, žinau, 
kokia čia vieta. - Jis pakreipė galvą į mane, stengdamasis manda- 
giai ją nulenkti. - Nenorėjau jūsų įžeisti. Jei dėdė Džeimis... turiu 
galvoje, aš... - Jis ieškojo tinkamų žodžių, bet nerado, ir galų 
gale suburbėjo: - Buvo labai malonu susipažinti, ponia! - Tada 
nusisuko ir nėrė pro duris, užtrenkė jas taip smarkiai, kad net 
subarškėjo stakta. 

Griuvau ant pagalvių, draskoma ir smagumo, ir nerimo. 
Buvo labai įdomu, ką pasakys vyresnysis Ijanas sūnui, kai juodu 
susitiks, ir atvirkščiai. Svarstant apie tai parūpo, kas atginė jau- 
nėlį Ijaną čia ieškoti Džeimio. Jis aiškiai žinojo, kur galima rasti 
dėdę, bet vis dėlto, sprendžiant iš drovaus elgesio, iki šiol nebuvo 
išdrįsęs užsukti į viešnamį. 

Ar jis išpešė žodį kitą iš Džordžio spaustuvėje? Vargu. Bet 
tada apie dėdės ryšius su šia vieta turbūt sužinojo iš kito šaltinio. 
Ir labiausiai tikėtina, kad tas šaltinis - pats Džeimis. 

Pagalvojau, kad jeigu Džeimis jau žinojo sūnėną esant Edin- 
burge, kodėl gi apsimetė jo nematęs. Ijanas - seniausias Džeimio 
draugas, jie kartu užaugo. O jeigu jau Džeimiui atrodė, kad ver- 
tėjo svainį apgaudinėti, reikalas iš tikrųjų rimtas. 

Taip tebesvarstant ir nė per plauką nepasistūmėjus, vėl pasi- 
girdo beldimas į duris. 

- Užeikit, - pakviečiau lygindama antklodes ir laukdama, 
kada ant jų nusileis padėklas su pusryčiais. 

Durims prasivėrus, žvilgsnį pakėliau maždaug penkias pėdas 
virš grindų, tikėdamasi išvysti kambarinės galvą. Paskutinįkart 
durims atsivėrus, turėjau pakelti akis dar per pėdą, kad gerai ma- 
tyčiau jaunėlį Ijaną. O šįkart akis teko gerokai nuleisti. 

— Po paraliais, ką tu čia veiki? - paklausiau, kai į kambarį 
keturiomis įropojo mažytė pono Viloukbio figūrėlė. Atsisėdau ir 
greitosiomis pariečiau kojas po savim, traukdama ant pečių ne 
tik paklodę, bet ir antklodes. 

Užuot atsakęs, kinas prišliaužė artyn, iki lovos likus pėdai 
nulenkė galvą taip, kad garsiai dunkstelėjo į grindis. Paskui jis ją 

pakėlė ir uoliai pakartojo tą patį, išgaudamas baisų garsą, panašų 
į plekštelėjimą kirviui skeliant arbūzą. 

- Liaukis! - sušukau, kai jis ruošėsi tai padaryti trečią kartą. 

— Tūkstantis atsiprašymas, - pratarė jis, sėsdamasis ant kulnų 
ir man mirksėdamas. 

Viloukbis atrodė nusikamavęs, o tamsiai raudona žymė, ryš- 
kėjanti ten, kur jo kakta atsidaužė į grindis, nė kiek nepridėjo gro- 
žio jo išvaizdai. Vyliausi, kad jis neketina galvos trankyti į grindis 
tūkstantį kartų, bet kur ten suprasi. Jį aiškiai kankino siaubingos 
pagirios, todėl net ir vienas toks jo gestas darė įspūdį. 

— Nieko baisaus, - paraminau jį atsargiai atsitraukdama prie 
sienos. - Nėra už ką atsiprašinėti. 

- Taip, atsiprašymas, - atkakliai vebleno jis. - Tsei-mi sako 
žmona. Ponia - pati garbingiausia pirmoji žmona, ne smirdantis 
kekšė. 

- Labai ačiū. Tsei-mi? Kalbi apie Džeimį? Džeimį Freizerį? 

Mažylis linktelėjo, vėl gerokai susitrenkdamas galvą. Su- 
spaudęs ją abiem rankomis, užsimerkė ir akys tučtuojau dingo 
jo skruostų raukšlėse. 

- Tsei-mi, - vis dar užsimerkęs patvirtino jis. - Tsei-mi sako 
atsiprašyti garbingiausia pirmoji žmona. Ji Tien Čo - nuolan- 
kiausias tarnas. - Jis žemai nusilenkė, vis dar laikydamasis už 
galvos. - Ji Tien Čo, - pridūrė atsimerkdamas ir pabeldė sau į 
krūtinę, rodydamas, kad tai jo vardas, jei kartais imčiau jį pai- 
nioti su kitais tarnais, besižeminančiais netoliese. 

— Gerai jau, gerai, - tariau. - Hm, malonu su tavimi susi- 
pažinti. 

Aiškiai padrąsintas šių žodžių, jis puolė kniūbsčias ir susmu- 
ko prieš mane, tarsi būtų be kaulų. 

- Ji Tien Čo, ponios tarnas. Pirmoji žmona, jei norėt, prašyti 
vaikščioti ant nuolankus tarnas. 

- Cha, - šaltai vyptelėjau. - Girdėjau apie tave. Vaikščioti ant 
tavęs? Neišdegs! 

Juodų akių plyšiai sužibo, ir kinas taip užkrečiamai sukrize- 
no, kad ir aš prapliupau juoku. Tada jis vėl atsisėdo, susiglostė 


404 DIANA GABALDON 


nuo purvo sulipusių juodų plaukų stagarus, kurie stirksojo jam 
ant galvos nelyg dygliakiaulės spygliai. 

- Numazgoti pirmoji žmona kojos? - pasisiūlė plačiai iš- 
sišiepęs. 

- Nieku gyvu. Jeigu iš tiesų nori nuveikti ką nors naudinga, 
eik ir paprašyk, kad kas nors atneštų man pusryčius. Ne, lukte- 
lėk, - apsigalvojau. - Pirmiausia pasakyk, kur susitikai su Džei- 
miu. Jei neprieštarauji, - pridūriau mandagumo dėlei. 

Jis atsisėdo ant kulnų, linksėdamas galvą. 

- Dokuose. Prieš du metai. Atvykau iš Kinija, ilgas kelias, 
maisto ne. Slėptis statinėje, - paaiškino kinas ir rankomis nubrė- 
žė ratą, vaizduodamas, kame atplaukė. 

— Keleivis be bilieto? 

- Prekybos laivas, - linktelėjo jis. - Čia, dokai, vogti maistą. 
Vieną naktį nušvilpti brendį ir daug gerti. Labai šalta miegoti, 
netrukus mirti, bet mane rasti Tsei-mi. - Jis dar sykį dūrė nykš- 
čiu sau į krūtinę. - Tsei-mi nuolankus tarnas. Nuolankus tarnas 
pirmoji žmona. - Man nusilenkęs taip svyruodamas, kad net su- 
nerimau, sėkmingai atsitiesė. 

-— Regis, brendis tave žudo. Atleisk, bet tavo galvai negaliu 
nieko pasiūlyti - dabar neturiu jokių vaistų. 

- Ak, nesijaudinti, - paguodė mane. - Turėti sveiki rutuliai. 

- Kaip tau gerai. 

Mėginau atspėti, ar jis vėl susiruošė kėsintis į mano kojas, ar 
tik iš girtumo nebeskiria svarbiausių kūno dalių. O gal kinų filo- 
sofijoje esama kokio ryšio tarp blaivios galvos ir sėklidžių sveika- 
tos? Dėl visa ko pasidairiau kokio nors daikto, kuris galėtų atstoti 
ginklą, jeigu jis pultų raustis po patalyne. 

Bet Viloukbis įkišo ranką į dukslios mėlyno šilko rankovės 
gelmes ir it koks fokusininkas ištraukė mažą baltą šilkinį maišelį. 
Kai jį atrišo, į jo delną įkrito du rutuliukai. Didesni už stiklo, bet 
mažesni už beisbolo kamuoliuką. Tiesą sakant, maždaug viduti- 
nių sėklidžių dydžio. Tačiau kur kas kietesni, padaryti iš kažko- 
kio nugludinto žalsvo akmens. 

— Sveiki rutuliai, - paaiškino ponas Viloukbis, delne ritinė- 

damas maloniai ausiai bumbsinčius kamuoliukus. - Ruožuotas 
nefritas iš Kantonas. Geriausia sveikų rutulių rūšis. 

- Šit kaip? — sužavėta pasakiau. - Ir jie gydo, tau padeda? Ar 
tai nori man pasakyti? 

Jis uoliai palinksėjo, bet staiga sustingo tyliai dejuodamas. Po 
pertraukėlės ištiesė ranką ir ėmė ridenti rutuliukus pirmyn atgal, 
mikliai sukiodamas pirštus. 

- Visas kūnas - vienas organas, delne visi organai, - paaiš- 
kino Viloukbis. Pirštu pabaksnojo į atgniaužtą delną, švelniai 
paliesdamas šen ten tarp glotnių žalsvų rutuliukų. - Galva čia, 
skrandis ten, kepenys va ten. Rutuliai viską sutvarko. 

- Regis, jie tokie pat patogūs nešiotis kaip „Alka-Seltzer“, — 
pasakiau. 

Galimas daiktas, tai buvo užuomina pilvui, nes manasis tuč- 
tuojau garsiai sugurgė. 

- Pirmoji žmona norėti maisto, - atspėjo ponas Viloukbis. 

— Koks tu nuovokus. Taip, noriu valgyti. Gal eitum ir pasa- 
kytum kam nors? 

Jis nedelsdamas sumetė gydomuosius rutuliukus į maišelį ir, 
pašokęs ant kojų, žemai nusilenkė. 

— Nuolankus tarnas dabar eiti. 

Ir kinas išturseno, bet prie išeidamas smarkokai vožėsi į durų 
staktą. 


a 


Pamaniau, kad darosi juokinga. Mane apniko didžiulės abe- 
jonės, ar apsilankius ponui Viloukbiui gausiu pavalgyti. Atsižvel- 
giant į jo būklę, atrodė, kad jam labai pasiseks, jeigu jis šiaip taip 
nusikeberios iki laiptų apačios nesusiknežinęs galvos. 

Užuot sėdėjusi nuoga ir laukusi retų delegacijų iš išorinio pa- 
saulio, nusprendžiau imtis žygių. Atsistojusi ir kietai įsisupusi į 
antklodę, išslinkau į koridorių. 

Viršutiniame aukšte nebuvo nė gyvos dvasios. Be kambario, 
iš kurio išėjau, mačiau tik dar dvejas duris. Pakėlusi akis, virš gal- 
vos išvydau nedailintas gegnes. Taigi buvau pastogėje, o kituose 
kambariuose turbūt gyveno tarnai, kurie dabar triūsė apačioje. 

Girdėjau tylius garsus, sklindančius laiptais aukštyn. O su 
jais kilo ir dar kai kas - kepamos dešros kvapas. Griausmingas 
gurgimas pranešė, kad mano pilvas tą kvapą užjuto, negana to, 
kad skrandis sumuštinį su žemės riešutų sviestu ir dubenėlį sriu- 
bos prieš parą laiko visiškai nevisaverte mityba. 

Užsikišau antklodės galą virš krūtų, taip susikurpdama lyg 
ir kokį sarongą, pasikėliau grindimis besivelkančius padurkus ir 
nulipau žemyn, viliojama valgio kvapo. 

Tas kvapas - taip pat dzingsėjimas, barškėjimas ir daugybės 
valgytojų bruzdėjimas - sklido iš už uždarų durų antrame aukš- 
te. Jas pastūmusi, atsidūriau ilgame kambaryje, įrengtame kaip 
valgykla. 

Aplink stalą sėdėjo per dvidešimt moterų, iš kurių kelios 
vilkėjo dieniniais drabužiais, bet daugelis buvo užsimetusios tik 
dezabijė, taigi mano antklodė, palyginti su tais apdarais, atrodė 
visai padoriai. Moteris, sėdinti netoli galustalės, pamatė mane, 
lūkuriuojančią tarpdury, ir pamojo, draugiškai pasislinkdama ir 
padarydama man vietos ilgo suolo gale. 

- Būsi nauja mergužėlė, ką? - paklausė smalsiai mane nužiū- 
rėdama. - Tu kiek vyresnė, nei madam dažniausiai priima, nes 
ji mėgsta jaunesnes kaip dvidešimt penkerių. Bet atrodai visai 
neprastai, - greitosiomis patikino ji mane. - Neabejoju, kad tau 
seksis. 

- Lygi oda ir gražus veidas, - pasakė anapus stalo sėdinti 
tamsiaplaukė reikšdama nešališką nuomonę kaip žmogus, ver- 
tinantis kumelę. - Ir matau, gražūs papai. - Ji kilstelėjo smakrą, 
per stalą spoksodama man į tarpkrūtį. 

— Madam nepatinka, kai nuo lovų imam antklodes, - priekaiš- 
tingai tarė pirmoji mano pažįstama. - Turėtum vilkėti marškiniais, 
jei dar neturi gražaus apdaro, su kuriuo galėtum pasirodyti. 

- Taip, būk atsargi su ta antklode, - patarė juodbruvė, toliau 
įdėmiai mane apžiūrinėdama. - Madam nurėš atlyginimą, o ant 
patalynės atsiras dėmių. 

- Kuo tu vardu, mieloji? - Žema, apkūnoka mergina apskri- 
tu draugišku veidu pasilenkė per juodbruvės merginos alkūnę ir 

nusišypsojo. - Mes čia visos tave šnekinam, bet deramai taip ir 
nepasisveikinom. Aš - Dorkasė, ji - Pegė, - nykščiu bakstelėjo 
tamsiaplaukei, o paskui mostelėjo skersai stalo į moterį šviesiais 
plaukais, sėdinčią šalia manęs, - o štai Molė. 

- Mano vardas Klerė, - atsakiau šypsodama ir droviai timp- 
telėdama aukštėliau antklodę. Nežinojau, kaip pakeisti joms su- 
sidariusį įspūdį, kad esu madam Žanos naujokė, bet dabar man 
labiau rūpėjo papusryčiauti. 

Atspėjusi, ko ieškau, draugiškoji Dorkasė nuo indaujos už 
nugaros padavė man medinę lėkštę ir stumtelėjo didžiulį dubenį 
su dešrelėmis. 

Valgis buvo gardus, ir šiaip būtų buvęs geras, o man, išba- 
dėjusiai, atrodė kaip ambrozija skrandžiui. Kur kas skaniau už 
pusryčius ligoninės kavinėje, toptelėjo, kai įsiverčiau dar vieną 
samtį keptų bulvių. | 

- Pirmasis pasitaikė storžievis, ar ne? - Molė, sėdinti šalia, 
linktelėjo į mano krūtinę. 

Dirstelėjusi žemyn pajutau pažeminimą, mat išvydau didžiu- 
lę raudoną dėmę, ryškią prie antklodės krašto. Nemačiau savo 
kaklo, bet iš nukrypusio Molės žvilgsnio supratau, kad ten dilg- 
čioja nuo įkandimų žymių. 

- Ir nosis kiek paburkusi, - įsiterpė Pegė, kritiškai susirauku- 
si. Ji per stalą ištiesė ranką prie mano nosies, nepaisydama, kad 
nuo to gesto menkai ką dengiantis jos apsiautalas prasiskleidė iki 
liemens. - Jis tau šėrė? Jeigu jie pradės elgtis perdėm žiauriai, ne- 
tylėk ir imk rėkti. Madam neleidžia klientams blogai su mumis 
apsieiti. Garsiai suspiek, ir tučtuojau atlėks Brunas. 

- Brunas? - silpnoku balsu paklausiau. 

- Durininkas, - paaiškino Dorkasė, skubiai kimšdamasi į 
burną kiaušinį. - Stambus kaip meška, todėl jį ir vadinam Brunu. 
Koks tikrasis jo vardas? - pasiteiravo viso stalo. - Horacijus? 

- Teobaldas, - pataisė Molė. Ji pasigręžė, norėdama pakviesti 
tarnaitę, lūkuriuojančią kambario gale. - Džene, gal atneštum 
daugiau elio? Naujokė jo dar neragavo! Taip, Pegė teisi, - pri- 
dūrė Molė atsisukdama į mane. Ji buvo negraži, bet turėjo dailią 


408 DIANA GABALDON 


burną ir atrodė malonaus veido. - Jei gausi mėgstantį šiurkš- 
tokus žaidimus, šauk, bet neužsiundyk Bruno ant gero kliento, 
nes tas klientas pareikalaus nemažos sumelės, o mokėti reikės 
tau. Bet jei manysi, kad jis gali tave iš tikrųjų sužaloti, kuo gar- 
siausiai surik. Naktį Brunas visada sukiojasi netoliese. Ak, štai 
ir elis, - pradžiugo ir paėmusi iš tarnaitės didelį alavinį bokalą 
trinktelėjo prieš mane. 

- Ji nesužalota, - nusprendė Dorkasė, atlikusi matomų mano 
kūno vietų apžiūrą. - Bet truputį skauda tarpkojį? - tarė gudriai 
išsišiepusi. 

- Aak, žiūrėkit, ji rausta, - smagiai sukikeno Molė. - Aak, tu 
nepatyrusi, juk taip? 

Siurbtelėjau didžiulį gurkšnį elio. Šis buvo tamsus, sodrus, 
itin naudingas ir dėl plataus bokalo krašto, kuris slėpė mano vei- 
dą, ir dėl skonio. 

— Niekis, - Molė švelniai paplekšnojo man per ranką. - Po 
pusryčių parodysiu, kur kubilai. Galėsi pamirkyti savo vieteles 
šiltam vandeny, ir iki vakaro bus kaip naujos. 

— Būtinai parodyk ir kur ąsočiai stovi, - įsiterpė Dorkasė. — 
Su kvapiosiomis žolelėmis, - paaiškino ji. - Prisiberk jų, prieš 
nerdama į vandenį. Madam patinka, kai mes skaniai kvepiam. 

- Jei vyraz nori sugulti zu zuvimi, tegu drozia į dokus, ten 
pigiau, - monotonišku balsu išbėrė Pegė, aiškiai mėgdžiodama 
madam Žaną. 

Stalas pratrūko kikenti, bet greitai nuščiuvo, nes pro galines 
kambario duris staiga įžengė minėtoji madam. 

Madam Žana buvo nerimastingai susiraukusi ir pernelyg su- 
sirūpinusi, kad pastebėtų slopinamas linksmybes. 

- Ššš! - sudraudė Molė, išvydusi darbdavę. - Bus ankstyvas 
klientas. Nekenčiu, kai jie ateina vidury pusryčių, - suniurzgė. — 
Sutrinka virškinimas. 

- Tau nėra ko būgštaut, Mole, jo imsis Klerė, - paguodė Pegė, 
nusibraukdama į šoną juodą kasą. - Naujokėms atitenka tie, ku- 
rių niekas nenori, - paaiškino man. 

- Susmeik pirštus jam į sėdynę, - patarė Dorkasė. - Taip jie 

greičiau pabaigia. Jei nori, paliksiu tau miežinį paplotėlį, paskui 
suvalgysi. 

- Hm... ačiū, - padėkojau. 

Tą akimirką mane pamatė madam Žana, ir jos burna išsižio- 
jo, iš siaubo padarydama O raidę. 

- Ojjūs ką čia veikiate? - sušnypštė ir skubiai griebė man už 
rankos. 

- Valgau, - atsakiau, nenusiteikusi būti čiupinėjama. Išvada- 
vusi ranką iš jos gniaužtų, paėmiau puodelį su eliu. 

- Merde! Ar šįryt niekas jums neatnešė valgyti? 

- Ne. Ir drabužių neatnešė. - Bakstelėjau į antklodę, kuri gra- 
sinosi tuojau nuslysti. 

— Nez de Cleopatre!* - labai suirzo ji. Sustojusi pasidairė po 
kambarį akimis svaidydama žaibus. - Už tai kaip reikiant iškar- 
šiu kailį tarnaitei! Labai jūsų atsiprašau, madam! 

— Nieko baisaus, - maloniai tariau, regėdama priblokštus 
pusryčių kompanionių žvilgsnius. - Skaniai pavalgiau. Malonu 
buvo su visomis susipažinti, damos. - Pakilau ir labai pasisten- 
giau kuo grakščiau nusilenkti, gniauždama antklodę. - Madam... 
o kaip tas mano apdaras? 


a 

Susijaudinusiai madam Žanai atsiprašinėjant ir vis abejojant, ar 
man reikėtų pasakoti mesjė Freizeriui, kad nenoromis pasirodžiau 
šios įstaigos darbuotojoms pusnuogė, kaip nederėjo, nerangiai 
įveikiau dar du laiptatakius ir patekau į mažą kambarėlį, kuriame 
buvo prikabinta drabužių. Vieni buvo beveik baigti siūti, kiti dar 
tik pradėti, o šen ten kampuose riogsojo audinių rietimai. 

— Prašom luktelėti, - tarė madam Žana ir, žemai nusilenkusi, 
paliko mane manekeno, kurio iškimštoje krūtinėje styrojo dau- 
gybė adatų, draugijoje. 

Matyt, čia buvo kuriami įnamių apdarai. Apėjau kambarį, 
grindimis vilkdama antklodę, ir apžiūrėjau keletą siuvamų plono, 


* Kleopatros nosis! (Pranc.) 

lengvo šilko chalatų, kelias prašmatnias sukneles labai giliomis 
iškirptėmis, nemažai gana dailių marškinių ir puošnių korsažų. 
Nuo kabyklos nutraukiau marškinius ir apsivilkau. 

Jie buvo iš plonos medvilnės, didoka iškirptė suraukta, o siu- 
vinėjimo raštas, vaizduojantis daugybę rankų, gundomai rangė- 
si po krūtine, liemens šonais ir virš klubų išsikerojo valiūkiška 
glamone. Siuvinys nebuvo apsiūlėtas, bet šiaip baigtas, ir su juo 
galėjau kur kas laisviau judėti nei su antklode. 

Išgirdau balsus kitame kambaryje, kuriame madam aiškiai 
pamokslavo Brunui - bent man atrodė, kad vyriškas dudenimas 
turėtų būti jo. | 

- Man nerūpi, kas tai nelaimėlės mergšės seseriai, - kalbė- 
jo ji. - Ar nesupranti, kad mesjė Freizerio žmona buvo palikta 
nuoga ir alkana... 

- Ar jūs tikite, kad ji jo žmona? - paklausė sodrus vyriškas 
balsas. - Girdėjau... 

— Ir aš girdėjau. Bet jeigu jis sako, kad ta moteris - jo žmo- 
na, nesu linkusi ginčytis, nest-ce pas? - Madam nekantravo. - 
O šnekant apie tą susną Madleną... 

— Ji nekalta, madam, - įsiterpė Brunas. - Ar šįryt girdėjot 
naujienas... apie Šėtoną? 

Madam tyliai aiktelėjo. 

— Ne! Nejaugi dar viena? 

— Taip, madam. - Bruno balsas buvo niūrus. - Vos už kelių 
namų, virš „Žaliosios pelėdos“. O mergaitė - Madlenos sesuo. 
Kunigas pranešė žinią prieš pat pusryčius. Taigi supraskit... 

- Taip, suprantu. - Madam kalbėjo kiek pridususi. - Taip, 
žinoma. Žinoma. Ar... taip pat? - Jos balsas suvirpėjo iš pasi- 
bjaurėjimo. 

— Taip, madam. Kapokle ar kažkokiu dideliu peiliu. - Jis pri- 
tildė balsą kaip žmogus, pasakojantis baisybes. - Pastorius sakė, 
kad jos galva visiškai nupjauta. Kūnas gulėjo netoli jos kambario 
durų, o galva... - jo balsas dar labiau pritilo, jau kone šnabždė- 


* Argi ne taip? (Pranc.) 

jo, - galva riogsojo ant židinio atbrailos ir vėpsojo į kambarį. Ją 
radęs šeimininkas nualpo. 

Smarkus dunkstelėjimas kitame kambaryje piršo mintį, kad 

sąmonę prarado ir madam Žana. Man rankos nuėjo pagaugais, o 
keliuose pajutau silpnumą. Dabar jau pasiteisino Džeimio būgš- 
tavimas, kad sumanymas atsivesti mane į viešnamį buvo nepro- 
tingas. 
Kad ir kaip ten būtų, bent buvau apsirengusi, nors ir nevi- 
siškai, ir kai įėjau į gretimą kambarį, radau madam Žaną, pu- 
siausėda gulinčią ant sofos mažoje svetainėje, o prie jos kojų ant 
pagalvėlės sėdėjo stambus susikrimtęs vyras. 

Madam, pamačiusi mane, pašoko. 

— Madam Freizer! Ak, labai atsiprašau! Nenorėjau palikti 
jūsų laukiančios, bet gavau... - ji nutilo, ieškodama atsargesnių 
žodžių, - ..liūdnų žinių. 

- Tai jau tikrai, - pasakiau. - Ar apie Šėtoną? 

- Jūs girdėjot? - Ji jau anksčiau buvo išblyškusi, o dabar jos 
veidas pabalo dar keliais atspalviais, ir ji pradėjo grąžyti ran- 
kas. - Ir ką jis pasakys? Jis įsius! 

- Kas? - paklausiau. - Džeimis ar Šėtonas? 

- Jūsų vyras, - atsakė ji ir išsiblaškiusi pasidairė po svetai- 
nę. - Kai sužinos, kad buvo šitaip gėdingai nepasirūpinta jo 
žmona, kuri palaikyta fille de joie* ir pasirodė... 

- Tiesą sakant, nemanau, kad jis supyks, - tariau. - Bet no- 
rėčiau apie tą Šėtoną sužinoti daugiau. 

— Iš tikrųjų? - Vešlūs Bruno antakiai pakilo. 

Jis buvo stambus, nuolaidžiais pečiais, ilgomis rankomis, 
todėl panėšėjo į gorilą - panašumą pabrėžė žema kakta ir nu- 
sklembtas smakras. Tas žmogus nepaprastai tiko viešnamio 
tvarkdario vaidmeniui. 

— Na, - jis delsė, dirsčiodamas į madam Žaną, kad ta pavado- 
vautų, bet šeimininkė pažvelgė į nedidelį emaliuotą laikrodį ant 
židinio atbrailos, pašoko ant kojų ir sukrėsta suriko: 


* Prostitutė (pranc.). 

- Crottin!* Turiu eiti! 

Atsainiai mostelėjusi mano pusėn, madam Žana išskubėjo iš 
kambario, palikusi mudu su Brunu nustėrusius. 

- Ak, - atitoko jis. - Tiesa, turėjo ateiti dešimtą. 

Buvo ketvirtis po dešimtos. Kad ir kas turėjo ateiti, vyliausi, 
kad palauks. 

— Šėtonas, - pasufleravau. 

Kaip daugelis žmonių, Brunas tik ir laukė, kada galės atskleis- 
ti visas pikantiškas smulkmenas, o atsikalbinėjo tik dėl akių, kad 
nebūtų pažeistas socialinis delikatumas. 

Kiek supratau iš ką tik vykusio pokalbio, Edinburgo Šėtonas 
buvo žudikas. Kaip ir Džekas Skerdikas jaunystėje, jis rinkdavosi 
laisvo elgesio moteris ir nužudydavo kirsdamas įrankiu su stora 
geležte. Kartais kūnai būdavo sukapoti, o kartais - „perdalyti“, 
pasakojo Brunas pritildytu balsu. 

Žmogžudystės - iš viso aštuonios - su protarpiais įvykdytos 
per paskutinius dvejus metus. Neskaitant vienos išimties, visos mo- 
terys nužudytos savo kambaryje; dauguma gyveno vienos, o dvi 
paskerstos viešnamyje. Todėl madam taip ir sunerimo, pamaniau. 

Brunas persižegnojo. 

— Auka buvo vienuolė, - sušnabždėjo, vis dar sukrėstas savo 
pasakojimo. - Prancūzė gailestingoji sesuo. 

Sesuo išlipo į krantą Edinburge su grupe vienuolių, keliau- 
jančių į Londoną, ir buvo pagrobta dokuose. Per sumaištį ben- 
drakeleivės nė nepastebėjo, kad ji dingo. Kai sutemus ją rado 
vienoje Edinburgo gatvelėje, jau buvo per vėlu. 

— Perdalyta? - pasiteiravau kaip gydytoja. 

Brunas labai įtariai sužiuro į mane. 

— Nežinau, - atsakė. Tada sunkiai atsistojo, iš nuovargio nu- 
svarinęs beždžioniškus pečius. Spėjau, kad budėjo visą naktį, 
dabar jį tikriausiai lenkė miegas. - Atleiskit, madam, - kiek ofi- 
Cialiai tarė ir išėjo. 


* Mėšlas! (Pranc.) 

Mažumėlę apsvaigusi atsilošiau ant aksomu apmuštos sofu- 
tės. Iki šiol nė nenutuokiau, kad dieną viešnamyje gali būti šitiek 
įvykių. | 

Staiga pasigirdo smarkus daužymas į duris. Garsas nepanėšė- 
jo į beldimą, atrodė, kad kažkas iš tikrųjų tranko metaliniu plak- 
tuku, reikalaudamas leidimo įeiti. Atsistojau, ketindama paklusti 
tokiam reikalavimui, bet durys atsidarė be jokio perspėjimo, ir į 
kambarį įžengė lieknas, veržlus žmogus, šnekantis prancūziškai 
su akcentu ir kupinas tokio įtūžio, kad negalėjau nieko suprasti. 

- Ar ieškote madam Žanos? - išspaudžiau, pasinaudodama 
pauze, kai jis nutilo įkvėpti oro prieš vėl imdamas plūstis. 

Lankytojas buvo jaunas vyras, maždaug trisdešimties, gležno 
sudėjimo ir nepaprastai išvaizdus, juodais plaukais ir antakiais, iš 
po kurių žvelgė į mane, o kai gerai įsižiūrėjo, jo mina visiškai pa- 
sikeitė. Antakiai pakilo, tamsios akys išsiplėtė, veidas išblyško. 

- Miledi! - sušuko jis ir puolė ant kelių, apkabindamas mane 
per šlaunis, veidą prispausdamas prie medvilninių marškinių 
ties šakumu. 

— Paleisk! — riktelėjau, pastumdama jį už pečių, kad pasi- 
trauktų. - Aš čia nedirbu! Sakau, paleisk! 

- Miledi! - pakartojo vyrukas džiūgaujančiu balsu. - Miledi! 
Jūs grįžot! Stebuklas! Dievas jus sugrąžino! 

Jis šypsodamas spoksojo į mane, o veidu sruvo ašaros. Jo 
dantys buvo tobuli, didžiuliai ir labai balti. Staiga mano atmintis 
krustelėjo, ir įžūlaus vyro veide sušmėžavo benamio berniūkščio 
bruožai. 

— Fergiusai! Fergiusai, ar čia iš tiesų tu? Stokis, dėl Dievo 
meilės, leisk pažvelgti į tave! 

Jis pakilo, bet neleido savęs apžiūrėti. Taip suspaudė mane 
glėbyje, kad net sutraškėjo šonkauliai. Aš jį taip pat apkabinau ir 
susijaudinusi paplekšnojau per nugarą. Kai mačiau jį paskutinį 
kartą, prieš pat Kulodeną, buvo kokių dešimties. O dabar - su- 
augęs vyras, kurio barzdos šeriai brūžina man skruostą. 

- Pamaniau, kad vaiduoklis! - sušuko jis. - Ar čia tikrai jūs? 

— Taip, aš, - patikinau jį. 

— Ar matėt milordą? - susijaudinęs paklausė. - Ar jis žino, 
kad jūs čia? 

— Taip. 

— Ak! - Jis sumirksėjo ir, kažkokiai minčiai toptelėjus, žengė 
pusę žingsnio atgal. - Bet... bet kaip... - Sutrikęs nutilo. 

- Kas kaip? 

- Štai kur tu! Dieve, ką čia veiki, Fergiusai? - Tarpdury- 
je ūmai išdygo aukšta Džeimio figūra. Jo akys išsiplėtė, pama- 
čius mane, vilkinčią siuvinėtais marškiniais. - Kur tavo drabu- 
žiai? - paklausė, bet kai žiojausi jam atsakyti, nekantriai numojo 
ranka. - Nesvarbu, dabar neturiu laiko. Eime, Fergiusai, akla- 
gatvyje aštuoniolika statinių brendžio, o man ant kulnų mina 
akcizininkai! 

Jie nudundėjo mediniais laiptais ir dingo, vėl palikę mane 
vieną. 


= 

Nežinojau, ar turėčiau prisidėti prie draugijos apačioje, ar ne, 
bet smalsumas galop įveikė diskretiškumą. Greitosiomis užsu- 
kusi į siuvimo kambarį ir susiradusi platesnį dangalą, nulipau 
žemyn. Mano pečius dengė didžiulė skara su nebaigtomis siuvi- 
nėti piliarožėmis. 

Aną vakarą susidariau tik miglotą įspūdį, koks namo planas, 
bet iš gatvės triukšmo, besiskverbiančio pro langus, supratau, 
kuri pastato pusė atsukta į didžiąją gatvę. Spėjau, kad aklagatvis, 
kurį paminėjo Džeimis, tikriausiai kitapus namo, bet tikra ne- 
buvau. Dažnas Edinburgo namas būdavo su keistais nedideliais 
priestatais ir išlinkusiomis sienomis, kad būtų išnaudotas kie- 
kvienas ploto colis. 

Stabtelėjau didžiulėje aikštelėje laiptų apačioje ir įsiklausiau, 
ar neišgirsiu ridenamų statinių garso, kuris rodytų man kryptį. 
Šitaip stoviniuojant, per basas kojas staiga pertraukė skersvėjis, 
ir pasigręžusi virtuvės tarpdury išvydau žmogų. 

Jis nustebo kaip ir aš, bet sumirksėjęs nusišypsojo, žengė į 
priekį ir sugriebė man už alkūnės. 

— Labas rytas ir jums, mano brangioji. Nesitikėjau rasti nė 
vienos damos, pakirdusios tokį ankstyvą rytą. 

— Ar žinote posakį „anksti gultis ir anksti keltis“*? - paklau- 
siau, mėgindama išlaisvinti alkūnę. 

Jis nusijuokė, parodydamas labai pajuodusius dantis siaura- 
me žandikaulyje. 

— Ne, o koks tas posakis? | 

- Regis, taip sakoma Amerikoje, - atsakiau, ūmai suvokusi, 
kad Bendžaminą Frankliną, net jeigu jis ir spausdinamas Edin- 
burge, tikriausiai skaito tik ribotas žmonių būrelis. 

- O ji gudri, kad pakišo tave, paukštyt, - šyptelėjo vyras. - 
Juk pasiuntė tave žemyn kaip masalą? 

— Ne. Kas ta ji? 

- Madam, - atsakė vyras dairydamasis. - Kur ji? 

- Nė nenutuokiu. Leiskit eiti! 

Bet jis dar labiau suveržė gniaužtus ir jo pirštai nemaloniai 
susmigo man į žasto raumenis. Pasilenkęs arčiau, ėmė šnabždėti 
į ausį, ir į mane tvokstelėjo tabako dvokas. 

- Žinai, yra atlygis, - slaptai sumurmėjo. - Konfiskuotos 
kontrabandos vertės pelnas. Niekas neturi žinoti, tik tu ir aš. - Jis 
švelniai brūkštelėjo pirštu palei mano krūtį ir spenelis po med- 
vilniniais marškiniais sustandėjo. - Ką pasakysi, paukštyt? 

Spoksojau į jį. „Man ant kulnų mina akcizininkai“, - pasa- 
kė Džeimis. Šis žmogus tikriausiai ir yra akcizininkas, karaliaus 
valdininkas, įpareigotas užkirsti kelią kontrabandai ir sulaikyti 
kontrabandininkus. Kaip ten Džeimis kalbėjo? Gėdos stulpas, 
tremtis, išplakimas, įkalinimas, ausies prikalimas - ir nerūpes- 
tingas rankos mostas, lyg tokios bausmės būtų ne daugiau nei 
nuobauda už važiavimą be bilieto. 

- Apie ką gi čia šnekate? - paklausiau, dėdamasi suglumu- 
si. - Ir paskutinį sykį sakau: paleiskit mane! 

Jis negali būti vienas, maniau sau. Kiek dar jo bendrų šmiri- 
nėja aplink pastatą? 


* „Anksti gultis ir anksti keltis - štai kas daro žmogų sveiką, turtingą ir protingą“ 
(B. Franklinas). 

— Taip, prašyti paleisti, - pasigirdo balsas už manęs. 

Kai akcizininkas pažvelgė man per petį, jo akys išsiplėtė. 

Ant antro laiptelio stovėjo ponas Viloukbis suglamžytu mė- 
lyno šilko drabužiu, abiem rankom tvirtai laikydamas didžiulį 
pistoletą. Jis mandagiai nulenkė galvą akcizų rinkėjui. 

- Ji nebūti susmirdusi kekšė, - paaiškino mirksėdamas kaip 
pelėda. - Garbingas žmona. 

Akcizininkas, išgąsdintas netikėto kino pasirodymo, žvilg- 
čiojo čia į mane, čia į poną Viloukbį. 

- Žmona? - nepatikliai paklausė. - Sakai, ji tavo žmona? 

Ponas Viloukbis, aiškiai supratęs tik pagrindinį žodį, malo- 
niai linktelėjo ir pakartojo: 

— Žmona. Prašyti paleisti. 

Jo akutės tebuvo plyšiukai, pasruvę krauju, ir man, jei ne ak- 
cizininkui, buvo aišku, kad su jo krauju vis dar teka maždaug 80 
laipsnių stiprumo alkoholis. 

Akcizininkas prisitraukė mane ir piktai sužiuro į poną Vi- 
loukbį. 

— Dabar paklausyk... - pradėjo sakyti, bet nutilo, nes ponas 
Viloukbis, nusprendęs, jog sąžiningai perspėjo, kilstelėjo pisto- 
letą ir paspaudė gaiduką. | 

Pasigirdo griausmingas driokstelėjimas ir dar garsesnis riks- 
mas, turbūt mano, ir laiptų aikštelė paskendo pilkuose parako 
dūmuose. Akcizininkas atatupstas nusvirduliavo prie plokštėmis 
apkaltos sienos su didžiule nuostaba veide, o palto priekyje plė- 
tėsi kraujo gėlė. 

Instinktyviai šokau į priekį ir sugriebusi jį už pažastų švel- 
niai paguldžiau ant laiptų aikštelės lentinių grindų. Aplinkui 
kilo baisus sąmyšis, mat viršutinėje aikštelėje, šūvio priviliotos, 
susibūrė namo gyventojos, klegančios ir šūkaujančios. Žemiau 
esančiais laiptais kažkas šuoliavo į viršų, vienu sykiu įveikdamas 
po dvi pakopas. 

Pro duris, kurios tikriausiai atsivėrė į rūsį, išpuolė Fergiusas 
su pistoletu rankoje. 

- Miledi, - aiktelėjo jis, pamatęs mane sėdinčią kampe ir ant 
kelių pasiguldžiusią akcizininko kūną. - Ką jūs padarėt? 

- Aš? - pasipiktinau. - Aš nieko nepadariau, tai Džeimio 
numylėtinio kino darbas. 

Mostelėjau galva į laiptus, kur ant pakopos sėdėjo ponas Vi- 
loukbis, o prie jo gulėjo atsainiai numestas pistoletas. Kinas vėp- 
sojo į reginį apačioje švelniomis, krauju pasruvusiomis akimis. 

Fergiusas kažką pasakė prancūziškai, ir nors tų gyvosios kal- 
bos žodžių neįmanoma išversti, tai toli gražu nebuvo pagyros 
ponui Viloukbiui. Fergiusas peržirgliojo laiptų aikštelę ir, ištiesęs 
ranką, sugriebė mažylį kiną už peties, bent man atrodė, kad tai 
buvo ranka, bet paskui pamačiau, kad jo rankos gale vietoj plaš- 
takos styro tviskantis tamsaus metalo kablys. 

- Fergiusai! - Tas reginys mane taip sukrėtė, kad lioviausi 
su skara stabdyti kraują, plūstantį iš akcizininko žaizdos. - Kas, 
kas... - nerišliai suvapėjau. 

- Ką? - Jis dirstelėjo į mane. Tada, pasekęs mano žvilgsnį, 
susiprotėjo. - Ak, šitai, - gūžtelėjo pečiais, - anglai. Dėl to nesi- 
jaudinkit, miledi, tam nėra laiko. O tu, canaille*, drožk žemyn! 

Jis nustūmė poną Viloukbį nuo laiptų, nuvilko prie rūsio 
durų ir be jokio gailesčio išgrūdo pro jas, visai nepaisydamas, 
kad gali jį sužaloti. Išgirdau bumbčiojimą: kinas nusirideno nuo 
laiptų, laikinai praradęs akrobatinius įgūdžius, bet neturėjau 
kada dėl jo nerimauti. 

Fergiusas atsitūpė prie manęs ir, čiupęs akcizininkui už plau- 
kų, pakėlė jo galvą. 

— Kiek bendrų atsivedei? - paklausė. - Tučtuojau sakyk, co- 
chon**, kitaip perrėšiu tau gerklę! Sprendžiant iš akivaizdžių žen- 
klų, toks grasinimas buvo nereikalingas. 

Žmogaus akys jau buvo pradėjusios blaustis. Jis sukaupė pa- 
skutines jėgas ir jo burnos kampučiai užsirietė nuo šypsenos. 

— Pamatysiu... tave... degantį... pragare, - sušnabždėjo ir su- 
lig paskutiniu traukuliu, kuris iškreipė jo veidą baisia grimasa, 
iškosėjęs bauginantį, putotą skaisčiai raudono kraujo pliūpsnį, 
užgeso ant mano kelių. 


* Valkata (pranc.). 
** Kiaulė (pranc.). 

Laiptais kuo skubiausiai lipo dar daugiau kojų. Pro rūsio 
duris įlėkė Džeimis ir stabtelėjo, vos neužlipęs ant tysančių ak- 
cizininko kojų. Jo akys perbėgo lavonu ir su šiurpia nuostaba 
susmigo į mane. 

— Ką tu padarei, Sasenach? - griežtai paklausė Džeimis. 

- Neji, tas geltonodis sifilitikas, - įsiterpė Fergiusas, gelbėda- 
mas mane nuo bėdos. Užsikišęs pistoletą už diržo, padavė man 
sveikąją ranką. - Eime, miledi, turite lipti žemyn! 

Džeimis užbėgo jam už akių, pasilenkdamas virš manęs ir 
mostelėdamas galva į priekinį koridorių. 

- Aš čia susitvarkysiu, - tarė. - Saugok priešakines pozicijas, 
Fergiusai. Signalas kaip visada, ir slėpk pistoletą, nebent prireiks. 

Fergiusas linktelėjo ir pro duris tučtuojau nėrė į koridorių. 

Džeimis nerangiai susuko negyvėlį į skarą ir nukėlė nuo ma- 
nęs. Šiaip taip atsistojau nepaprastai atlėgusia širdžia, kad atsi- 
kračiau to lavono, nors mano marškinių priekis buvo permirkęs 
krauju ir kitokiais atgrasiais skysčiais. 

- Aak! Manau, jis miręs! - iš viršaus atsklido balsas, kupinas 
pagarbios baimės, ir aš, pakėlusi akis, išvydau keliolika prostitu- 
čių, iš aukštybių spoksančių žemyn lyg kokie kerubai. 

- Grįžkit į kambarius! - užriko Džeimis. 

Suskambo išgąstingų klyksmų choras, ir merginos purptelėjo 
kaip balandžiai. 

Džeimis apsidairė aikštelėje, ieškodamas įvykio pėdsakų, bet, 
laimė, jų nebuvo: viską sugėrė skara ir aš. 

— Eime, — tarė jis. 

Laiptai skendėjo prieblandoje, rūsys jų apačioje buvo tam- 
sus nors į akį durk. Stabtelėjau, laukdama Džeimio. Akcizinin- 
kas buvo ne iš smulkiųjų, todėl Džeimis, kai prisikasė iki manęs, 
sunkiai pūkštė. 

- Skersai prie tolimojo krašto, - žiopčiodamas pasakė. - Ten 
netikra siena. Kibkis man į ranką. 

Užsitrenkus durims viršuje, nieko nemačiau, gerai, kad 
Džeimis ėjo tarsi turėdamas radarą. Jis ryžtingai tempė mane 
pro didžiulius daiktus, į kuriuos atsitrenkdavau. Galop sustojo- 

me. Užuodžiau drėgnus akmenis ir, ištiesusi ranką, prieš save 
užčiuopiau šiurkščią sieną. 

Džeimis garsiai pasakė kažką geilų kalba. Turbūt tai buvo kel- 
tiškas paliepimo „Sezamai, atsiverk“ atitikmuo, nes po trumpos 
tylos pasigirdo džerškėjimas, ir tamsoje priešais sušvito blanki 
linija. Ji paplatėjo iki plyšio, ir dalis sienos pasisuko. Išvydau ma- 
žas dureles su medine stakta, virš kurios skaldyti akmenys buvo 
taip sukrauti, kad atrodytų kaip sienos fragmentas. 

Slaptas rūsys buvo didžiulis kambarys, mažiausiai trisdešim- 
ties pėdų ilgio. Po jį vaikštinėjo kelios žmogystos, tvyrojo nema- 
lonus troškus brendžio kvapas. Džeimis be ceremonijų nubloškė 
negyvėlį kambario kampe ir atsigręžė į mane. 

- Dieve, Sasenach, ar tu nesužeista? 

Rūsys buvo apšviestas žvakių, kurios šen ten mirgėjo blausaty- 
je. Mačiau tik jo veidą, oda standžiai aptemptus skruostikaulius. 

— Man truputį šalta, - pasakiau, stengdamasi nekalenti dan- 
timis. - Mano marškiniai permirkę krauju. O šiaip esu sveika. 
Atrodo, sveika. 

- Žana! - Džeimis pasisukęs šūktelėjo į tolimąjį rūsio galą, 
ir prie mūsų atslinko siluetas, kuris pasirodė besantis labai su- 
nerimusi madam. Džeimis keliais žodžiais apsakė susiklosčiusią 
padėtį, ir madam visiškai paniuro. 

- Horreur! - pasibaisėjo ji. - Nužudytas? Mano namuose? 
Ir regint liudytojams? 

- Deja, taip. - Džeimis kalbėjo ramiai. - Tai sutvarkysiu. 
Bet dabar turite lipti į viršų. Jis galėjo būti ne vienas. Žinosite, 
kaip elgtis. 

Kalbėdamas ramiu ir pasitikinčiu balsu, Džeimis suspaudė 
jai ranką. Tas prisilietimas, regis, madam nuramino - vyliausi, 
kad tam jis taip ir padarė, - ir ji pasigręžė, ketindama eiti. 

- Ak, dar štai kas, Žana! - sušuko Džeimis pavymui. - Grįž- 
dama gal galėtumėte atnešti drabužių mano žmonai? Jeigu jos 
apdaras neparuoštas, turbūt jai pagal dydį tiktų Dafnės suknelė. 


* Siaubas (pranc.). 

- Drabužių? 

Madam Žana prisimerkusi įsižiūrėjo į šešėlius, kur stovėjau 
aš. Paslaugiai žengiau į šviesą, parodydama, kas liko iš mano 
marškinių susidūrus su akcizininku. 

Madam Žana keliskart sumirksėjo, persižegnojo, nusisuko ir 
netarusi nė žodžio išslinko pro slaptas dureles, tos dusliai užsi- 
trenkė jai už nugaros. 

Mane ėmė purtyti drebulys ir nuo šalčio, ir nuo atoveiksmio. 
Nors buvau pratusi prie nenumatytų atvejų, kraujo ir net staigių 
mirčių, šio ryto įvykiai kėlė šiurpą. Tai panėšėjo į nesėkmingą 
šeštadienio naktį ligoninės priimamajame. 

— Eikš, Sasenach, - paragino Džeimis, švelniai dėdamas ran- 
ką man ant strėnų. - Nuprausim tave. 

Jo prisilietimas paveikė mane taip pat kaip madam Žaną. 
Akimoju pasijutau geriau, nors vis dar buvau išsigandusi. 

- Nuprausi? Kuo? Brendžiu? 

Jis prunkštelėjo. 

- Ne, vandeniu. Galiu tau pasiūlyti išsimaudyti kubile, deja, 
šaltame. 

Vanduo buvo itin šaltas. 

- I-i-iš kur atiteka šis vanduo? - drebėdama paklausiau. - Iš 
ledyno? 

Jis sruveno iš vamzdžio, įtaisyto sienoje ir užkemšamo labai 
purvinu skudurų gniužulu. Skudurais buvo apvyniota pliauska, 
kuri ir atstojo kamštį. 

Atitraukiau ranką nuo ledinės tėkmės ir nusišluosčiau į 
marškinius, kurie nebetiko niekam, todėl buvo nesvarbu, kam jie 
bus naudojami. Džeimis papurtė galvą, stumtelėdamas didžiulę 
medinę geldą arčiau čiurkšlės. 

— Nuo stogo. Ant jo stovi bakas lietaus vandeniui. Laštakas 
leidžiasi palei pastato sieną, o jame paslėptas bako vamzdis. 

Rodės, jis kvailai didžiavosi savimi, ir aš nusijuokiau. 

— Tai bent įrenginys, - tariau. - O kam tas vanduo? 

— Juo skiedžiame alkoholį, - paaiškino Džeimis mostelė- 
damas į tolimąjį kambario pakraštį, kur tarp daugybės statinių 


SVETIMŠALĖ + SUGRĮŽIMAS 421 


ir statinaičių labai stropiai darbavosi tamsios žmogystos. - Jis 
atkeliauja šimto arba daugiau kaip aštuoniasdešimties laipsnių 
stiprumo. Čia jį praskiedžiame tyru vandeniu, perpilame į stati- 
naites ir parduodame smuklėms. 

Jis įstūmė šlykštų kamštį atgal į vamzdį ir pasilenkė, ketinda- 
mas tempti kubilą per akmenines grindis. 

- Patrauksim, kad netrukdytų. Jiems reikės vandens. 

Vienas vyras iš tikrųjų stovėjo šalia su nedidele statinaite 
rankose. Metęs į mane smalsų žvilgsnį, linktelėjo Džeimiui ir 
pakišo ją po vandens srove. 

Už greitosiomis iš statinių suręstos širmos įtariai dėbsojau į 
savo kubilo gelmę. Netoliese vaško klane degė vienintelė Žvakė, 
atsispindėdama vandens paviršiuje. Jos šviesoje vanduo atrodė 
juodutėlis ir bedugnis. Nusirengiau baisingai virpėdama ir gal- 
vodama, kad atsižadėti karšto vandens ir šiuolaikinio vandentie- 
kio patogumų kur kas lengviau, kai jie pasiekiami ranka. 

Džeimis, pasirausęs rankovėje, ištraukė didelę nosinę ir dve- 
jodamas pašnairavo į ją. 

— Na, taip, ji gal švaresnė už tavo marškinius, - gūžtelėjo pe- 
čiais. Padavęs ją, nuėjo, teisindamasis, kad turi prižiūrėti darbą 
kitapus kambario. 

Vanduo buvo ledinis kaip ir rūsys, tad man atsargiai trinantis 
kūną plaušine iš nosinės nuo labai šaltų srovelių, tekančių pilvu 
ir šlaunimis, purtė drebulys. 

Mintys apie tai, kas dedasi viršuje, šiek tiek prislopino sting- 
dančio šalčio pojūtį. Šiuo metu, kol slaptas rūsys klaidina aplink 
šliaužiojančius akcizininkus, mes galbūt gana saugūs. 

Bet jeigu sienai nepavyks mūsų paslėpti, padėtis taps bevil- 
tiška. Išeiti iš šio kambario buvo įmanoma tik pro duris netikroje 
sienoje, tad, ją pralaužus, mes būtume užklupti ne vien su nema- 
žomis kontrabandinio brendžio atsargomis, bet ir su nužudyto 
karaliaus valdininko lavonu. 

Juk, be abejonės, to valdininko dingimas išprovokuos inten- 
syvią paiešką. Įsivaizdavau, kaip akcizininkai griozdžia viešna- 
mį, kvočia merginas, grasindami išpeša iš jų smulkmenas, kaip 

atrodau aš, Džeimis, ponas Viloukbis, priverčia kelis liudytojus 
iškloti viską apie žmogžudystę. Nejučiomis dirstelėjau į tolimąjį 
kampą, kur po kruvina skara, užklotas rausvomis ir geltonomis 
piliarožėmis, tysojo negyvėlis. Kino niekur nesimatė, tikriausiai 
gulėjo nualpęs kur nors už statinių su brendžiu. 

- Štai, Sasenach, išgerk, nes labai jau kaleni dantimis, dar 
persikąsi liežuvį. - Prie mano maudyklės išdygo Džeimis it koks 
senbernaras, laikydamas medinį puodelį brendžio. 

- A-ačiū. 

Turėjau pamesti skudurėlį, kuriuo prausiausi, ir abiem ran- 
kom suimti puodelį, kad netaukšėtų į dantis, bet brendis padėjo. 
Lyg žarija nutekėjo po paširdžiais, toliau gurkšnojant sustirusio- 
mis galūnėmis nusitiesė šilumos siūleliai. 

— O Dieve, jau geriau, - pasakiau ir kuriam laikui lioviausi 
siurbčioti, norėdama atgauti kvapą. - Neskiestas? 

— Skiestas, nes grynas veikiausiai tave pribaigtų. Tačiau šitas 
stipresnis už tą, kurį parduodame. Baik gerti ir kuo nors apsi- 
gobk, tada dar gurkštelėk. 

Džeimis paėmė iš manęs puodelį ir padavė nosinę, kuri man 
atstojo plaušinę. Greitosiomis apsiprausdama, stebėjau jį akies 
krašteliu. Žvelgdamas į mane, jis raukėsi, buvo labai susimąstęs. 
Nujaučiau, kad jo gyvenimas sudėtingas, ir nepaleido mintis, jog 
mano pasirodymas jį dar labiau supainiojo. Būčiau daug ką ati- 
davusi, kad sužinočiau, ką jis galvoja. 

— Apie ką galvoji, Džeimi? - skersakiuodama paklausiau, kai 
gremžiau nuo šlaunų paskutines dėmes. 

Vanduo nuvirvėjo blauzdomis, ir žvakės liepsna pažėrė ant 
bangelių kibirkštėlių. Rodės, kad tamsus kraujas, kurį nusiploviau 
nuo kūno, dar sykį raudonai sutvisko vandenyje kaip gyvas. 

Džeimis liovėsi raukęsis, jo akys praskaidrėjo ir susmigo man 
į veidą. 

— Kad esi nepaprastai graži, Sasenach, - tyliai atsakė. 

- Gal, jei tau taip patinka didelis plotas žąsies odos, - pasi- 
šaipiau, lipdama iš kubilo ir siekdama ranka puodelio. 

Staiga jis išsišiepė, rūsio blausatyje žybtelėjo balti dantys. 

- Taigis. Šnekiesi su vieninteliu vyru Škotijoje, kuriam, spok- 
sant į nupeštą vištą, kotas stovi lyg pašėlęs. 

Susiverčiau brendį į gerklę ir užspringau. Iš įtampos ir siaubo 
buvau kone isterijos ištikta. 

Džeimis skubiai išsinėrė iš švarko, apgobė juo mane ir prisi- 
glaudė, virpančią, kosinčią ir žiopčiojančią. 

— Sunku praeiti pro paukštienos prekystalį ir likti doram, - 
sumurmėjo man į ausį, per audinį smarkiai glostydamas nuga- 
rą. - Nurimk, Sasenach, nurimk. Viskas bus gerai. 

Drebėdama įsikabinau į jį. 

- Atleisk, - tariau. - Man nieko baisaus nenutiko. Bet aš kal- 
ta, kad ponas Viloukbis nušovė akcizininką, nes manė, jog anas 
priekabiauja prie manęs. 

Džeimis vėl suprunkštė. 

— Dėl to tu nekalta, Sasenach, - trumpai drūtai pasakė. - Ką 
ir besakyt, kinas jau nebe pirmą kartą iškrečia kvailystę. Nusita- 
šęs padarys bet ką, ir jam nė motais, kad tai tikra beprotybė. 

Ūmai Džeimio mina pasikeitė, kai jis suvokė, ką pasakiau. 
Įbedė į mane išplėstas akis. 

- Sasenach, ar pasakei, kad jis nušovė „akcizininką“? 

- Taip, o kodėl klausi? 

Jis neatsakė, bet paleido mano pečius, apsisuko ir eidamas 
pasičiupo nuo statinės žvakę. Kad nelikčiau tamsoje, nusekiau 
paskui jį iki kambario kampo, kur po skara gulėjo lavonas. 

- Palaikyk. | 

Džeimis be ceremonijų įbruko žvakę man į ranką ir atsiklau- 
pęs prie uždengto kūno atklojo nuo veido kruviną audinį. 

Buvau regėjusi daug negyvėlių, tad šio vaizdas manęs nesu- 
krėtė, bet vis tiek buvo nemalonus. Akys po primerktais vokais 
atrodė pastilbusios, o tai nė kiek nešvelnino šiurpaus reginio. 
Džeimis susiraukęs žiūrėjo į lavono veidą, kurio žandikaulis 
buvo atkaręs, o veidas žvakių šviesoje atrodė lyg vaškinis. Paskui 
jis tyliai kažką sumurmėjo. 

— Kas yra? - paklausiau. 

Jau nesitikėjau kada nors vėl sušilsianti, bet Džeimio švarkas 

buvo ne tik storas ir puikiai pasiūtas - jame buvo užsilikę ir jo 
kūno kaitros. Man vis dar buvo šalta, bet drebulys apmalšo. 

- Tai ne akcizininkas, - susiraukęs tarė Džeimis. - Šiame 
krašte pažįstu visus raitus valdininkus ir visus vadovaujančius 
pareigūnus. O šito draugužio nesu matęs. 

Jis su šiokiu tokiu pasidygėjimu atvertė permirkusį švarko 
skverną ir pagrabaliojo. Džeimis rausėsi žmogaus drabužiuose 
atsargiai, bet kruopščiai. Galop ištraukė lenktinį peiliuką ir kny- 
gelę, įrištą raudonu popieriumi. 

- „Naujasis Testamentas“, - perskaičiau kiek nustebusi. 

Džeimis linktelėjo ir sužiuro į mane, pakėlęs antakį. 

- Ar jis buvo akcizininkas, ar ne, keista šitai neštis į viešnamį. 

Jis nušluostė knygelę į skarą, tada gana švelniai užmetė ant 
negyvėlio veido audinį ir atsistojo purtydamas galvą. 

- Tai vienintelis daiktas jo kišenėse. Bet kuris muitinės inspek- 
torius ar akcizininkas visą laiką turi nešiotis asmens pažymėjimą, 
kitaip negalėtų apieškoti pastatų ar konfiskuoti prekių. - Jis pa- 
žvelgė pakėlęs antakius. - Kodėl pamanei, kad jis - akcizininkas? 

Stipriau susisiaučiau į Džeimio švarką, mėgindama prisimin- 
ti, ką tas vyras man sakė laiptų aikštelėje. 

- Jis paklausė manęs, ar aš masalas ir kur madam. Tada pa- 
sakė, kad yra atlygis - konfiskuotos kontrabandos pelnas, būtent 
tą pasakė, ir kad apie tai nesužinos niekas, tik jis ir aš. O tu juk 
užsiminei, kad tave vaikosi akcizininkai. Taigi, suprantama, ir 
pamaniau, kad tas žmogus - akcizininkas. Paskui pasirodė po- 
nas Viloukbis ir viską sugadino. 

Džeimis, vis dar sumišęs, palingavo galvą. 

— Na, taip. Nė nenutuokiu, kas jis, bet gerai, kad ne akcizų 
rinkėjas. Iš pradžių man dingtelėjo, kad kai kas žlugo, tačiau tur- 
būt nieko baisaus nenutiko. 

- Žlugo? 

Jis šyptelėjo. 

- Su šio krašto muitinės viršininku, Sasenach, esu sutaręs. 

- Sutaręs? 

Džeimis gūžtelėjo pečiais. 

— Papirkęs, jeigu nori išgirsti tiesiai, - irztelėjo. 

— Be abejonės, tai įprasta verslo procedūra? - paklausiau kaip 
galėdama taktiškiau. 

Vienas jo lūpų kamputis vos trūktelėjo. 

- Taigis. Kad ir kaip ten būtų, galima pasakyti, jog mudu su 
seru Persivaliu Terneriu laikomės susitarimo, ir jei paaiškėtų, kad 
jis į šią vietą siunčia akcizų rinkėjus, turėčiau labai sunerimti. 

- Gerai, — iš lėto pasakiau, mintyse bėgdama per visus ne vi- 
sai suprantamus ryto įvykius ir bandydama juos sudėlioti. - Bet 
ką tada turėjai galvoje sakydamas Fergiusui, kad akcizininkai 
mina tau ant kulnų? Ir kodėl visi lakstė kaip vištos nukirstom 
galvom? 

— Ak, štai apie ką tu. - Jis nusišypsojo ir paėmęs mane už 
rankos nugręžė nuo negyvėlio, tysančio prie kojų. - Kaip jau mi- 
nėjau, tai susitarimas. O į susitarimą įeina tai, kad seras Persivalis 
turi patenkinti savo viršininkų Londone lūkesčius, kartkartėmis 
konfiskuodamas tam tikrą kiekį kontrabandos. Todėl mes rūpi- 
namės, kad jis turėtų tokią galimybę. Volis su draugužiais atga- 
beno du vežimus iš pakrantės: vieną su geriausios kokybės bren- 
džiu, o kitą prikrautą statinių su volėmis, statinaičių prasto vyno, 
į kurį įpilta truputį pigaus marmalo, kad suteiktų aromato. Šįryt, 
kaip ir planavom, už miesto susitikau su jais, tada įdardėjom su 
vežimais, stengdamiesi atkreipti į save dėmesį raito pareigūno, 
kuris, pasitaikyk tu man, jojo pro šalį su būreliu dragūnų. Jie už- 
kibo, ir mes leidomės smagiai vejami siauromis gatvelėmis, kol 
man ir statinėms gero brendžio atėjo metas skirtis su Voliu ir jo 
prastu birzgalu. Paskui Volis iššoko iš savo vežimo ir spruko, o aš 
kaip patrakęs atbildėjau čia, vejamas dviejų ar trijų dragūnų, bet, 
pacitavo: - „Kontrabandininkai pabėgo, nors ir buvo uoliai per- 
sekiojami, bet šauniems Jo Didenybės kareiviams pavyko atimti 
visą vežimą alkoholinių gėrimų, kurių vertė šešiasdešimt svarų 
ir dešimt šilingų.“ Juk supranti tokius dalykus? 

- Regis, suprantu. Taigi dešimtą turėjai atvykti tu su savo 
geruoju alkoholiu? Madam Žana sakė... 

- Taip, - susiraukė Džeimis. - Lygiai dešimtą ji turėjo atverti 
rūsio duris ir nutiesti trapą. Būtume greitai viską iškrovę. Bet 
šįryt ji, po perkūnais, vėlavo. Man reikėjo apsukti du ratus, kad 
neatvesčiau dragūnų tiesiai prie durų. 

- Madam buvo kiek sutrikusi, - pasakiau, ūmai prisiminusi 
Šėtoną. 

Džeimiui papasakojau apie žmogžudystę „Žaliojoje pelėdo- 
je“, ir jis žegnodamasis padarė grimasą. 

— Vargšė mergaitė. 

Krūptelėjau prisiminusi Bruno pasakojimą ir pasislinkau 
prie Džeimio, jis apkabino mane per pečius. Išsiblaškęs pakš- 
telėjo man į kaktą ir vėl žvilgtelėjo į kūną, gulintį po skara ant 
grindų. | 

— Na, jeigu šitas žmogus - ne akcizininkas, daugiau jo ben- 
drų viršuje nėra. Netrukus galėsime iš čia nešdintis. 

- Puiku. - Džeimio švarkas dengė mane iki kelių, bet jutau, 
kaip nuogas blauzdas vogčia varsto žvilgsniai iš ano kambario 
galo, ir man buvo labai nejauku, kad po švarku esu nuoga. - Ar 
grįšim į spaustuvę? 

Ko jau ko, bet tikrai nenorėjau naudotis madam Žanos sve- 
tingumu ilgiau, nei būtina. 

- Galbūt trumpam. Reikia pagalvoti, - atsakė Džeimis išsi- 
blaškęs, suraukta kakta. Jis apie kažką labai mąstė. Spustelėjęs 
mane, paleido iš glėbio ir ėmė vaikštinėti po rūsį, mąsliai spok- 
sodamas į akmenis po kojomis. 

- O... kur dėjai Ijaną? 

Jis sumišęs pakėlė akis, paskui jo veidas pragiedrėjo. 

— A, Ijaną. Palikau jį, klausinėjantį smuklėse ties Turgaus 
sankryža. Kad tik nepamirščiau vėliau su juo susitikti, - sumur- 
mėjo tarsi save įspėdamas. 

— Beje, susipažinau su jaunėliu Ijanu, - leptelėjau. 

Džeimis nustebo. 

- Jis buvo čia? 

- Buvo. Tiesą sakant, ieškojo tavęs praėjus maždaug ketvir- 
čiui valandos po to, kai išėjai. 

- Ačiū tau, Dieve, už mažas malones! - Džeimis persibraukė 
ranka per plaukus, sykiu ir nudžiugęs, ir susirūpinęs. - Turėsiu 
perkūniškai ilgai aiškinti Ijanui, ką čia veikė jo sūnus. 

- Tu žinai, ką jis čia veikė? - smalsiai paklausiau. 

— Ne, nežinau! Jis turėjo... ai, tiek to. Dabar negaliu dėl jo 
sukti galvos. - Jis vėl nugrimzdo į mintis, bet tuojau pat atitokęs 
pasiteiravo: - Ar jaunėlis Ijanas prieš palikdamas tave sakė, kur 
traukia? 

Papurčiau galvą, susisupdama į švarką, o Džeimis linktelėjo, 
atsiduso ir vėl ėmė pamažu žingsniuoti. 

Atsisėdusi ant apversto kubilo, stebėjau jį. Nors tvyrojo ne- 
rami ir pavojinga atmosfera, būdama netoli jo jaučiausi kvailai 
laiminga. Suprasdama, kad, susiklosčius tokiai padėčiai, nedaug 
kuo galiu padėti, įsitaisiau, susivyniojusi į švarką, ir leidau sau 
malonumą žiūrėti į jį, mat įvykių sūkuryje to daryti negalėjau. 

Jis buvo susirūpinęs, bet vaikščiojo tvirtai ir grakščiai kaip 
fechtuotojas, kaip žmogus, kuris taip puikiai valdo savo kūną, kad 
gali jį visiškai pamiršti. Vyrai triūsė prie statinių liepsnojant deglui 
ir jo šviesa, Džeimiui pasisukus, sužibo jo plaukuose, nutvieksda- 
ma juos auksinėmis ir juodomis juostomis lyg tigro kailį. 

Akis pagavo menką judesėlį, kai du jo dešinės rankos pirštai 
suvirpėjo prie kelnių audinio, ir aš, atpažinusi tą gestą, kiek su- 
sverdėjau. Daugybę kartų mačiau jį taip darant, kai galvodavo, ir 
dabar tai išvydus man atrodė, kad visas praslinkęs laikas, mums 
gyvenant skyrium, tebuvo vienas saulėtekis ir vienas saulėlydis. 

Tarsi atspėjęs mano mintį, jis liovėsi žingsniavęs ir nusi- 
šypsojo. 

- Ar jau ganėtinai sušilai, Sasenach? - pasiteiravo. 

- Ne, bet nesvarbu. - Atsikėliau nuo kubilo, prislinkau prie 
Džeimio ir įsikibau jam į parankę, ketindama vaikštinėti kar- 
tu. - Ar ką nors sugalvojai? 

Jis liūdnai nusijuokė. 

- Ne. Galvoje išsyk sukasi koks tuzinas klausimų, bet dėl pu- 
sės jų negaliu nieko padaryti. Pavyzdžiui, ar jaunėlis Ijanas yra 
ten, kur turėtų būti. 

Su nuostaba pažvelgiau į jį. 

— O kur jis turėtų būti? Kur, tavo manymu, jis turėtų būti? 

- Jis turėtų būti spaustuvėje, - kiek pabrėždamas atsakė Džei- 
mis. - Bet šį rytą jis turėjo būti su Voliu, deja, nebuvo. 

- Su Voliu? Nori pasakyti, žinojai, kad jis buvo ne namie, kai 
šįryt jo ieškoti atėjo tėvas? 

Džeimis pirštu pasitrynė nosį, iš pažiūros ir suirzęs, ir va- 
liūkiškas. 

- Taigis. Tačiau jaunėliui Ijanui buvau pažadėjęs nieko ne- 
sakyti tėčiui, kol jis ras progą pats viską paaiškinti. Tik kažin ar 
paaiškinimas išgelbės jo sėdimąją, - pridūrė. 

Jaunėlis Ijanas, kaip minėjo jo tėvas, atkeliavo pas dėdę į 
Edinburgą, prieš tai nepasivarginęs paprašyti tėvų leidimo iš- 
vykti. Džeimis labai greitai atskleidė tokį jo neapdairumą, bet 
nenorėjo išsiųsti sūnėno vieno atgal į Lalibrochą, deja, vis nera- 
do laiko pats parlydėti jo į namus. 

- Jis puikiai gali pasirūpinti savimi, - paaiškino Džeimis, o 
jo veide kovą laimėjo smagumas. - Geras, gabus vaikinukas. Tik, 
supranti, kai kurie žmonės įsivelia į reikalus, su kuriais tarsi ir 
nebūna susiję. | 

- Dabar, kai užsiminei, sakau „taip“, - ironiškai tariau. - Esu 
viena iš tokių. 

Išgirdęs šiuos žodžius, jis garsiai nusijuokė. 

— Dieve, tu teisi, Sasenach! Gal jaunėlis Ijanas man taip pa- 
tinka todėl, kad primena tave. | 

— O man jis truputį primena tave, - paerzinau. 

Džeimis prunkštelėjo. 

- Dievulėli, Dženė mane smarkiai prikuls, kai išgirs, kad jos 
pagrandukas trynėsi prasto vardo namuose. Viliuosi, tas buka- 
galvis, grįžęs namo, turės proto apie tai neprasižioti. 

- Tikiuosi, kad jis nukaks namo, - pasvarsčiau, galvodama 
apie šį rytą matytą nerangų vaikį, kuriam netrukus sukaks pen- 
kiolika ir kuris plaukia pasroviui Edinburge, knibždėte knibž- 
dančiame prostitučių, akcizininkų, kontrabandininkų ir kapokle 
mosuojančių šėtonų. - Paguoda bent kad jis - ne mergaitė, - pri- 


SVETIMŠALĖ +» SUGRĮŽIMAS 429 


dūriau, susimąsčiusi apie paskutinę grėsmę. - Šėtonui, regis, ne- 
patinka jaunuoliai. 

- Taip, bet yra daugybė kitų, kuriuos jie traukia, - karčiai 
pasakė Džeimis. - Jei jau kalbam apie jaunėlį Ijaną ir tave, Sase- 
nach, tai labai džiaugsiuos, jei nepražilsiu, kol mes išsikrapšty- 
sim iš šio dvokiančio rūsio. 

- Apie mane? - nustebau. - Kam tau nerimauti dėl manęs? 

- Dar klausi? - Jis paleido mano ranką ir staiga pratrūko, 
rūsčiai žiūrėdamas: - Kam nerimauti dėl tavęs? Taip pasakei? 
Viešpatie! Palieku tave saugiai gulinčią lovoje, laukiančią pus- 
ryčių, o vos po valandos randu laiptų apačioje vienmarškinę, 
spaudžiančią prie krūtinės negyvėlį! Ir dabar tu stovi prieš mane 
nuogut nuogutėlė kaip naujagimė, o penkiolika vyrų ten sau 
svarsto, kas, po paraliais, tu esi! Kaip, tavo manymu, aš paaiš- 
kinsiu jiems, iš kur atsiradai, Sasenach? Pasakyk, kaip? - Įpykęs 
jis ranka persibraukė per plaukus. - Mieliausias krauju pasruvęs 
Jėzau! Per dvi dienas turiu sėkmingai nusigauti iki pakrantės, 
bet negaliu palikti tavęs Edinburge, dabar nieku gyvu, kai su 
kirviais bastosi šėtonai, o pusė žmonių, matę tave, mano, kad 
esi prostitutė, ir... ir... | 

Nuo įtampos juosta, kuria buvo surišta jo plaukų uodega, 
nutrūko, ir plaukai pasišiaušė apie galvą tarsi liūto karčiai. Nu- 
sijuokiau. Džeimis spoksojo dar valandėlę, paskui susiraukusį jo 
veidą iš lėto iškreipė nevalingas šypsnys. 

— Na, gerai, - pasidavė jis. - Manau, įstengsiu. 

— Tikrai įstengsi, - tariau ir pasistiebiau ant pirštų galų, no- 
rėdama užkišti plaukus jam už ausų. 

Paveiktas to paties dėsnio, dėl kurio sukimba labai arti vienas 
kito atsidūrę priešingo poliškumo magnetai, jis palenkė galvą ir 
pabučiavo mane. | 

- Buvau pamiršęs, - po valandėlės ištarė. 

— Ką buvai pamiršęs? 

Per plonus marškinius jutau jo nugaros šilumą. 

— Viską. - Jis kalbėjo labai tyliai, prikišęs burną man prie 
plaukų. - Džiaugsmą. Baimę. Labiausiai baimę. - Jo ranka pakilo 

ir nubraukė nuo nosies mano garbanas. - Jau seniai nesu nieko 
bijojęs, Sasenach, - sušnabždėjo. - Bet nūnai, rodos, bijau. Nes 
dabar turiu ką prarasti. | 

Kiek atšlijau, norėdama pažvelgti į Džeimį. Jo rankos buvo 
stipriai apsivijusios mano liemenį, akys tamsios lyg neišmatuoja- 
mas vanduo blausatyje. Paskui jo mina pasikeitė ir jis greitosio- 
mis pakštelėjo man į kaktą. 

—- Eime, Sasenach, — tarė Džeimis imdamas man už ran- 
kos. - Vyrams pasakysiu, kad esi mano žmona. O visa kita turės 
palaukti. 


27 


Liepsnose 


SUKNELĖ BUVO kiek per gilia iškirpte ir truputį tempėsi per 
krūtinę, bet apskritai atrodė neblogai. 

- Iš kur žinai, kad Dafnės drabužių dydis panašus į maną- 
jį? - paklausiau šaukštu pasisemdama sriubos. 

- Juk minėjau, kad su merginomis negulinėju, - atsargiai at- 
sakė Džeimis. - Bet niekada nesakiau, kad nežiūriu į jas. - Jis 
suklapsėjo akimis kaip didelė raudona pelėda - dėl kažkokio 
įgimto tiko mirksint jam viena akis neužsimerkdavo - ir aš nu- 
sikvatojau. - Bet šis drabužis tau tinka kur kas labiau nei Daf- 
nei. - Jis metė palankų žvilgsnį į mano krūtinę ir pamojo tarnai- 
tei, nešančiai pusdubenį ką tik iškeptų miežinių paplotėlių. 

Mubrėjaus smuklėje buvo pats vakarienės įkarštis. Visa gal- 
va pranašesnė už tvankų, prirūkusį „Pasaulio kraštą“, Mubrėjaus 
smuklė buvo didelė ir elegantiška užeiga su išoriniais laiptais į 
antrą aukštą, kur erdvus valgomasis atitiko pasiturinčių Edin- 
burgo prekybininkų ir valstybės tarnautojų apetitą. 

- Kas tu toks šiuo metu? - paklausiau. - Girdėjau madam 
Žaną tave vadinant mesjė Freizeriu. Bet ar tu ir visuomenėje esi 
Freizeris? 

Jis papurtė galvą ir į dubenėlį su sriuba patrupino paplotėlio. 

- Ne, dabar aš - Sonis Malkolmas, spaustuvininkas ir lei- 
dėjas. 

- Sonis? Juk tai mažybinis Aleksandro vardas? Manyčiau, 
Sandis būtų geriau, ypač atsižvelgiant į tavo plaukus. 

Jo plaukai anaiptol ne smėlio spalvos*, pagalvojau žiūrėdama 
į juos. Panašūs į Bri plaukus. Labai tankūs, truputį garbanoti, 


* Sandy - smėlio spalvos, smėlinis (angl.). 

juose maišėsi visi raudonos ir aukso spalvos atspalviai: vario, ci- 
namono, kaštono, gintaro, raudonas ir rausvai rudas. 

Ūmai mane užplūdo Bri ilgesys, o kartu troškau išpinti dailią 
Džeimio kasą, pakišti rankas po palaidais plaukais, pajusti tvirtą 
jo kaukolės linkį ir švelnias sruogas tarp pirštų. Vis dar prisimi- 
niau, kaip jos maloniai kuteno, išsidraikiusios ant mano krūtų 
ryto šviesoje. 

Man kiek pristigo kvapo, ir aš palenkiau galvą prie austrių 
troškinio. 

Džeimis, nieko nepastebėjęs, įsimetė į dubenėlį gumulą svies- 
to, purtydamas galvą. 

- Sonio vardas paplitęs Aukštumose, - paaiškino. - Taip pat 
ir salose. O Sandžio vardas dažniau girdimas Žemumose arba iš 
nemandagios Sasenach lūpų. - Jis šypsodamas kilstelėjo antakį ir 
prie burnos prinešė šaukštą, kupiną tiršto, kvapaus troškinio. 

- Na, gerai, - pasakiau. - Bet gal verčiau pakalbėkim apie 
esmę: o kas esu aš? 

Pagaliau jis atkreipė dėmesį į mane. Didžiulė pėda bakstelėjo 
į manąją, ir Džeimis šyptelėjo virš puodelio krašto. 

- Tu - mano žmona, Sasenach, - atsakė gargždžiu balsu. — 
Visada. Nesvarbu, kas aš galiu būti, tu esi mano žmona. 

Mano veidą užliejo pasitenkinimo banga, ir supratau, kad ir jam 
atgijo anos nakties prisiminimai. Jo ausų galiukai vos raustelėjo. 

— Ar tau neatrodo, kad troškinyje per daug pipirų? - paklau- 
siau nurydama kitą kąsnį. - Ar tikrai manai, kad esu tavo žmo- 
na, Džeimi? 

- Taip. Taip, tikrai, - pasitaisė, - ir ne, pipirų tiek, kiek reikia. 
Man patinka, kai truputį kerpa liežuvį. - Koja lėtai prislinko prie 
mano kojos, jo bato galas lengvai palietė kulkšnį. 

- Taigi aš - ponia Malkolm, - pamėginau tarti tą pavardę. 

Vien pasakius „ponia“, mane nukrėtė virpuliukas, tarsi bū- 
čiau jaunamartė. Nejučiomis dirstelėjau į sidabrinį žiedą ant de- 
šinės rankos bevardžio piršto. 

Džeimis pagavo mano žvilgsnį ir pakėlė savo puodelį. 

- Už ponią Malkolm, - švelniai tarė, ir man vėl užėmė kvapą. 

Padėjęs puodelį, jis paėmė man už rankos. Jo ranka buvo di- 
delė ir tokia šilta, kad mano pirštais greitai pasklido spinduliuo- 
janti šiluma. Jutau sidabrinį žiedą atskirai nuo kūno, kai metalas 
įkaito nuo Džeimio prisilietimo. 

— Mylėti, gerbti ir saugoti, - nusišypsojo jis. 

- Nuo šios dienos amžiams, - pasakiau, visai nepaisydama, 
kad mudu traukiame smalsius kitų valgytojų žvilgsnius. 

Džeimis palenkė galvą ir prispaudė lūpas prie mano plašta- 
kos, ir nuo šio gesto susidomėję žvilgsniai virto atviru vėpsoji- 
mu. Kitapus kambario sėdėjo dvasininkas, tas, pažvelgęs į mus, 
kažką pasakė savo bičiuliams, ir šie atsigręžė pasižiūrėti. Vienas 
jų huvo nedidukas pagyvenęs vyriškis, o kitas, mano nuostabai, 
ponas Volisas, Inverneso karietos bendrakeleivis. 

- Viršuj yra privačių kambarių, - sumurmėjo Džeimis. Mė- 
lynos jo akys šoko virš mano krumplių, ir ponas Volisas man jau 
pasidarė nė motais. 

— Kaip įdomu, - pratariau. - Tu nesuvalgei troškinio. 

— Trauk velniai tą troškinį. 

- Ateina patarnautoja su eliu. 

- Velniop ją. 

Aštrūs balti dantys švelniai sukando man krumplį, ir aš 
krūptelėjau ant kėdės. 

— Į tave žiūri Žmonės. 

- Tegu, ir viliuosi, kad jiems dėl to bus puiki diena. 

Jo liežuvis pliaukštelėjo tarp mano pirštų. 

- Prie mūsų artinasi žmogus žaliu švarku. 

- Po perkūnais... - buvo besakąs Džeimis, kai ant stalo už- 
slinko svečio šešėlis. 

— Laba diena, pone Malkolmai, - pasisveikino žmogus, man- 
dagiai nusilenkdamas. - Tikiuosi, netrukdau? 

- Trukdot, - atšovė Džeimis atsitiesdamas, bet nepaleisda- 
mas mano rankos. Jis nuvėrė priėjusįjį šaltu žvilgsniu. - Man 
regis, sere, mudu nepažįstami? | 

Džentelmenas, kokių trisdešimt penkerių kukliai apsirengęs 
anglas, vėl nusilenkė, visai nenugąsdintas šitokio nedraugiškumo. 

— Dar nepatyriau malonumo su jumis susipažinti, sere, - pa- 
garbiai atsakė. - Bet mano ponas prašo jus pasveikinti ir teirau- 
jasi, ar jūs - su savo kompanione - būtumėt tokie malonūs ir 
sutiktumėt išgerti su juo vyno. 

Prieš žodį „kompanionė“ jis padarė trumputę pauzę, bet 
Džeimiui tai nepraslydo pro ausis. Jo akys prisimerkė. 

— Mudu su žmona, - tarė, prieš „žmona“ lygiai taip pat stab- 
telėdamas, - šiuo metu esam užsiėmę. Gal jūsų ponas norėtų 
pasišnekėti su manimi?.. 

— Mane siuntė seras Persivalis Terneris, - skubiai įsiterpė se- 
kretorius, kuriuo jį esant galėjai nuspėti. Nors ir gerai išauklėtas, 
nesusitvardė ir vos trūktelėjo antakį kaip žmogus, kuris taria, jo 
manymu, įtakingą vardą. 

— Nejaugi? - abejingai atsiliepė Džeimis. - Na, nors ir labai 
gerbiu serą Persivalį, dabar esu užsiėmęs. Gal perduotumėt jam 
mano atsiprašymą? 

Džeimis nusilenkė itin mandagiai, bet tą jo mandagumą ga- 
lėjai palaikyti beveik storžieviškumu, ir atgręžė sekretoriui nuga- 
rą. Anas džentelmenas valandėlę stovėjo prasižiojęs, tada vikriai 
apsisuko ant kulno ir, laviruodamas tarp stalų, patraukė prie 
durų tolimajame valgomojo šone. 

- Ir apie ką kalbėjau? - paklausė Džeimis. — Taigis, tegu per- 
kūnas trenkia tuos džentelmenus su žaliais švarkais. Na, ką ES: 
sakytum apie tuos kambarius?.. 

— Kaip žmonėms paaiškinsi, kas aš? 

Jis kilstelėjo antakį. 

— O ką čia aiškinti? - Jis nužiūrėjo mane nuo viršaus že- 
myn. - Kodėl turėčiau dėl tavęs teisintis? Esi su visomis galūnė- 
mis, nesergi sifiliu, nekuprota, turi visus dantis, neluoša... 

- Tu supranti, ko klausiu, - neatlyžau, švelniai spirdama jam 
po stalu. 

Ponia, sėdinti prie sienos, kumštelėjo pašnekovui ir neprita- 
riamai išplėtė akis. Atsainiai jiems nusišypsojau. 

- Suprantu, - išsišiepė Džeimis. — Bet dėl pono Viloukbio 
darbelių šįryt ir kitų rūpesčių neturėjau progos apie tai pagalvot. 
Turbūt tepasakysiu... 

- Mano brangusis drauge, taigi jūs vedėt! Puiki naujiena! Iš 
tikrųjų puiki! Didžiausi mano sveikinimai, ir gal būsiu - drįstu 
tikėtis, kad būsiu? - pirmas sveikintojas, linkintis visa ko geriau- 
sio jūsų poniai? | 

Nedidukas senyvas žmogus, užsimaukšlinęs tvarkingą peru- 
ką, stovėjo remdamasis į lazdą su auksiniu bumbulu ir maloniai 
mums šypsojo. Tai buvo tas džentelmenas, kuris sėdėjo su ponu 
Volisu ir dvasininku. 

— Neabejoju, atleisite, kad buvau mažumytę nemandagus ir 
pasiunčiau Džonsoną kviesti jūsų, - tarė jis gailiu balsu. - Taip 
pasielgiau tik todėl, kad, kaip matot, bjauri mano negalia kliudo 
greitai judėti. 

Pasirodžius tam žmogui, Džeimis atsistojo ir mandagiai ati- 
traukė jam kėdę. 

- Ar prisėsite prie mūsų, sere Persivali? - paklausė. 

- Ak, ne, tikrai ne! Visai neketinau brautis į naują jūsų laimę, 
mano brangusis sere. Tiesą sakant, nė nenutuokiau... - Vis dar 
grakščiai prieštaraudamas, jis susmuko ant pasiūlytos kėdės ir 
susiraukė ištiesdamas kojas po stalu. - Mane kamuoja podagra, 
brangioji, - prisipažino, pasilenkdamas ganėtinai arti, ir į mane 
tvokstelėjo jo burnos dvokas, nustelbiantis gaulterijas, kuriomis 
buvo iškvepinti jo baltiniai. 

Man toptelėjo, kad jis nepanašus į sugedusį žmogų - nepai- 
sant burnos kvapo, - bet išorė galėjo būti apgaulinga: juk vos 
prieš keturias valandas buvau klaidingai palaikyta prostitute. 

Nenuliūdęs dėl kilusių sunkumų, Džeimis paprašė atnešti 
vyno ir ėmė mandagiai klausytis nepaliaujamo sero Persivalio 
žodžių srauto. | 

— Kaip pasisekė, kad sutikau jus čia, mano brangusis drau- 
ge, - tarė senyvas džentelmenas, galop nutraukęs įmantrių svei- 
kinimų tiradą. Tada uždėjo smulkią ranką išpuoselėtais nagais 
Džeimiui ant rankovės. - Turiu jums pasakyti kai ką svarbaus. 
Atvirai šnekant, nusiunčiau žinią į spaustuvę, bet mano pasiun- 
tinys tenai jūsų nerado. 

— O? - Džeimis klausiamai išlenkė antakį. 

— Taip, - toliau kalbėjo seras Persivalis. - Regis, man mi- 
nėjote — prieš kokias dvi savaites, nors aš blankiai prisimenu tą 
įvykį - ketinąs darbo reikalais keliauti į šiaurę. Tartis dėl naujos 
spausdinimo mašinos ar panašiai? 

„ Pagalvojau, kad sero Persivalio veidas patraukliai aristokra- 
tiškas, gana malonus, nors jo amžius garbus, ir didžiulės mėly- 
nos akys be jokios klastos. 

- Ak, teisybė, - mandagiai pritarė Džeimis. - Ponas Makleo- 
das iš Perto mane pakvietė pasižiūrėti naujo teksto stiliaus, kurį 
neseniai pradėjo naudoti. 

— Taip. - Seras Persivalis nutilo traukdamas iš kišenės taba- 
kinę, dailų daikčiuką, emaliuotą žalia ir aukso spalvomis, su ke- 
rubais ant dangtelio. - Tikrai nepatarčiau dabar išsiruošti šiau- 
rėn, - tarė atvoždamas dangtelį ir dėmesį sutelkdamas į dėžutės 
turinį. - Tikrai nepatarčiau. Šiuo metų laiku oras atšiaurus. Esu 
tikras, kad tai nebus patogu ir poniai Malkolm. - Šypsodamas 
man kaip koks senyvas angelas, jis sušniaukė žiupsnį uostomojo 
tabako ir luktelėjo, pasiruošęs drobinę nosinę. 

Džeimis ramiu veidu gurkštelėjo vyno. 

- Dėkoju jums už patarimą, sere Persivali. Turbūt iš savo 
agentų gavote žinią apie ką tik šiaurėje praūžusias audras? 

Seras Persivalis nusičiaudėjo, tyliai ir tvarkingai it persišaldžiu- 
si pelė. Jis iš tikrųjų panašus į baltą pelę, toptelėjo man, žiūrint, 
kaip jis nosinės kampeliu žaviai šluostosi smailą rausvą nosį. 

- Taip, - pakartojo jis, vėl kišdamas nosinę ir geranoriškai 
mirksėdamas Džeimiui. - Kaip artimas bičiulis, kuriam nuo- 
širdžiai rūpi jūsų gerovė, kuo griežčiausiai patariu neišvykti iš 
Edinburgo. Pagaliau, - pridūrė nukreipdamas geranoriškumo 
spindulį į mane, - dabar tikrai yra dėl ko jaukiai likti namie, ar 
ne? Nūnai, mano brangieji jauni žmonės, deja, turiu eiti. Ilgiau 
jūsų negaišinsiu ir nebetrukdysiu tam, kas tikriausiai yra jūsų 
vestuvių pusryčiai. 

Mažumėlę padedamas čia pat lūkuriavusio Džonsono, seras 
Persivalis atsistojo ir nusvirduliavo, bilsnodamas į grindis lazda 
su auksiniu bumbulu. 

- Regis, jis mielas senas džentelmenas, - pasakiau, kai man 
atrodė, kad jis ganėtinai toli ir manęs neišgirs. 

Džeimis suprunkštė. 

- Sutrūnijęs kaip kirvarpų sugraužta lenta, - atšovė. Paėmęs 
taurę, išgėrė iki dugno. - O pamanytum kitaip, - mąsliai pasa- 
kė, statydamas taurę ir spoksodamas į suvytusią figūrą, atsargiai 
trepenančią laiptais. - Paskutinio teismo diena serui Persivaliui 
ne už kalnų. Atrodytų, šėtono baimė turėtų jį sulaikyti, deja, nė 
kiek. 

— Manyčiau, jis toks kaip ir visi kiti, - ciniškai pasakiau. — 
Daugelis žmonių tikisi gyvensią amžinai. 

Džeimis nusijuokė, greitai vėl atgavęs džiugią nuotaiką. 

— Taip, tiesa. - Jis pastūmė man taurę vyno. - Dabar tu čia, 
Sasenach, ir tuo nė kiek neabejoju. Išgerk, mo nighean donn, ir 
mudu lipsim į viršų. 


== 


- Post coitum omne animalium triste est“, - pasakiau užsi- 
merkusi. 

Šiltas, sunkus kūnas, slegiantis man krūtinę, neatsakė, tik 
kvėpuodamas švelniai dūsavo. Bet po valandėlės pajutau sklin- 
dantį iš jo gelmių virpulį ir supratau, kad jis juokiasi. 

— Tai labai savitas, keistas jausmas, Sasenach, - tarė Džeimis 
blausiu mieguistu balsu. - Viliuosi, kalbi ne apie savo jausmus? 

— Ne. 

Nubraukiau drėgnus šviesius plaukus jam nuo kaktos, ir jis 
pasivertęs įsikniaubė veidu man į peties linkį, tyliai šnarpšdamas 
iš pasitenkinimo. 

Mubrėjaus užeigos kambariai buvo ne itin patogūs meilės 
lizdeliui. Vis dėlto bent sofa siūlė minkštą horizontalų paviršių, 
kurio tik, kai gerai pagalvoji, ir tereikėjo. Nusprendžiau, kad dar 
nesu per sena aistringiems žaidimams, bet jau buvau per sena 
juos žaisti ant plikų lentinių grindų. 


* Po sueities visi gyvūnai liūdni (Iot.). 


438 DIANA GABALDON 


— Nežinau, kieno tas posakis, rodos, kažkurio antikos filo- 
sofo*. Buvo pacituotas viename iš medicinos vadovėlių, skyriuje 
apie žmogaus dauginimosi sistemą. 

Vibracija virto girdimu kikenimu. 

— Tas pamokas puikiai prisitaikei, Sasenach, - tarė Džeimis. 

Jo ranka nuslydo mano šonu ir pamažu palindo po manimi, 
spustelėjęs sėdynę jis patenkintas atsiduso. 

- Negaliu prisiminti, kada jaučiausi mažiau triste, - pasakė. 

- Ir aš, - prisipažinau, braukdama per nedidelį verpetą, dėl 
kurio jo plaukai kaktos viduryje buvo pakilę. - Todėl ir prisimi- 
niau tą posakį. Gerokai sukau galvą, kas paskatino antikos filo- 
sofą padaryti tokią išvadą. 

- Turbūt tai priklausė nuo animaliae, su kuriais jis sangu- 
liavo, - pasvarstė Džeimis. - Gal jam nepatiko nė vienas, bet 
jis turbūt nemažai jų išbandė, kad sugalvojo tokį apibendrinantį 
teiginį. 

Jis tvirčiau pasirėmė, kai mane užliejusi juoko banga ėmė 
švelniai jį šokdinti aukštyn žemyn. 

- Žinai, šunys kartais atrodo suglumę it avelės, kai baigia 
poruotis, - tarė. 

—- Mm. O kaip tada atrodo avys? 

- Na, avis ir atrodo kaip avis, juk nelabai ir turi kitą išeitį. 

— A? Tada kaip atrodo avinai? 

- Gana prastai. Kai leidžia bjaurius garsus, jų liežuviai nuka- 
ra, seilės teka, o akys atsistoja stulpu. Panašiai kaip ir daugumai 
patinų, ar ne? 

Prie savo peties pajutau, kaip jo lūpas išrietė šypsena. Jis vėl 
mane suspaudė, ir aš timptelėjau jam už ausies, kuri buvo arčiau. 

— Nepastebėjau, kad būtum iškoręs liežuvį. 

- Žinoma, kad ne, nes buvai užsimerkusi. 

- Ir negirdėjau jokių bjaurių garsų. 

— Taip staiga nesugalvojau jokio garso, - prisipažino jis. - Gal 
kitą kartą labiau pasiseks: 


* Šis posakis priskiriamas antikos medikui ir filosofui Klaudijui Galenui (vert. past.). 

Mudu tyliai sukrizenom, paskui nutilom klausydamiesi vie- 
nas kito kvėpavimo. 

- Džeimi, - galop sušnabždėjau, glostydama jam pakaušį. - 
Kažin ar kada nors buvau tokia laiminga. 

Jis pasivertė ant šono, atsargiai perkeldamas svorį, kad ne- 
suplotų manęs, ir pasikėlė, kad jo veidas atsidurtų prieš mano 
veidą. 

— Ir aš, mano Sasenach. | 

Jis ėmė mane bučiuoti, ir bučiavo labai švelniai, ilgai, tad su- 
spėjau lūpomis krimstelėti putlią apatinę jo lūpą. 

- Supranti, ne tik dėl lovos, - galop pasakė Džeimis kiek at- 
šlydamas. Jo akys buvo įsmeigtos į mane, ramios, tamsiai mėly- 
nos kaip šilta atogrąžų jūra. 

— Ne, ne tik dėl to. - Paglosčiau jam skruostą. - Tikrai ne. 

- Vėl būti su tavimi, šnekėtis žinant, kad galiu nieko nesa- 
kyti, kad nereikia prikąsti liežuvio ar slėpti minčių... Viešpatie, 
Sasenach. Vienas Dievas žino, kad esu pamišęs iš aistros it koks 
jaunuolis, ir negaliu atplėšti nuo tavęs rankų... ir viso kito, - iro- 
niškai pridūrė, - bet, manau, galėčiau atsisakyt viso to gėrio vien 
dėl malonumo jausti tave šalia savęs ir išlieti tau visą širdį. 

- Be tavęs buvau labai vieniša, - sušnabždėjau. - Labai vieniša. 

-— Aš taip pat. - Jis pažvelgė žemyn, ilgos blakstienos užklojo 
akis. Valandėlę pasvarstė. - Meluočiau sakydamas, kad gyvenau 
kaip vienuolis, - tyliai tarė. - Kai turėdavau... kai pajusdavau, 
kad man reikia, kitaip išprotėsiu... 

Priglaudžiau pirštus jam prie lūpų tildydama. 

— Ir mano gyvenimas nebuvo vienuoliškas. Frenkas... 

Jo ranka švelniai prisispaudė man prie burnos. Abu nebyliai 
žvelgėm vienas į kitą, ir aš pajutau, kaip po mano ranka platėja 
jo šypsena, o manoji - po jo delnu, tokia pat kaip jo. Atitraukiau 
ranką. | 
 - Bet tai nesvarbu, - pasakė jis ir atplėšė ranką man nuo 
burnos. 

— Taip. Tai nieko nereiškia. - Pirštu perbraukiau per jo lūpų 
liniją. - Taigi atverk man visą savo širdį. Jei tik turim laiko. 

Džeimis dirstelėjo į langą pasižiūrėti, kokia už jo šviesa, - 
mes turėjom penktą valandą susitikti su Ijanu spaustuvėje suži- 
noti, kaip vyksta jaunėlio Ijano paieška, - ir atsargiai pasirideno 
nuo manęs. 

- Reikės eiti mažiausiai po dviejų valandų. Sėskis, apsirenk, 
o aš paprašysiu, kad atneštų vyno ir sausainių. 

Pasiūlymas viliojo. Nuo tada, kai suradau Džeimį, mane, ro- 
dės, kankino badas. Atsisėdusi ėmiau raustis po krūvą drabužių, 
numestų ant grindų, ieškodama korseto, kurio reikėjo suknelei 
gilia iškirpte. 

- Aš tikrai nesu liūdnas, bet gal mažumėlę susigėdęs, - pra- 
bilo Džeimis, sprausdamas ilgus laibus kojų pirštus į šilkiuų Au- 
jinę. - Arba bent turėčiau gėdytis. 

— Kodėl? 

- Aš čia tarsi rojuj, šnekuosi su tavim, gurkšnoju vyną ir 
kremtu sausainius, o Ijanas tuo metu bastosi gatvėmis sukdamas 
galvą dėl sūnaus. 

- Ar tu susirūpinęs dėl jaunėlio Ijano? - paklausiau, sutelk- 
dama dėmesį į varstelius. 

Jis kiek susiraukęs užsitempė kitą kojinę. 

- Didesnį nerimą man kelia ne jis, o tai, kad jis gali nepasi- 
rodyti iki rytojaus. 

— O kas bus rytoj? - susidomėjau, bet paskui prisiminiau su- 
sitikimą su seru Persivaliu Terneriu. - Ak, rytoj ruošeisi į šiaurę, 
ar ne? 

Jis linktelėjo. 

- Taip, numatytas susitikimas Malino įlankėlėje rytoj, visiš- 
kai sutemus. Atplauks liugeris iš Prancūzijos su vynu ir batistu. 

- Ir seras Persivalis įspėjo, kad nevyktum į tą susitikimą? 

— Regis, taip. Nežinau, kas nutiko, bet turbūt paaiškės. Gal 
šiame rajone lankosi muitininkas, arba seras gavo žinią apie vei- 
klą pakrantėje, visai nesusijusią su mumis, bet galinčią mums 
sukliudyti. 

Jis gūžtelėjo pečiais ir užsirišo keliaraištį. Tada ištiesė ant ke- 
lių rankas delnais į viršų ir pamažu surietė pirštus. Kairė plaš- 

taka tučtuojau gražiai susigniaužė į tvirtą kumštį - buką įrankį, 
paruoštą kovai. Dešinės rankos pirštai susilenkė lėčiau; vidurinis 
pirštas buvo kreivas ir neišsitiesė nė trumpam. Bevardis visiškai 
nesusirietė, stirksojo tiesus, o šalia jo nepatogiu kampu buvo pa- 
krypęs mažylis. 

Džeimis šypsodamas nukreipė žvilgsnį nuo savo rankų į mane. 

- Ar prisimeni tą naktį, kai sudėjai man ranką? 

— Kartais, baisesnėmis valandėlėmis. 

Tą naktį reikėjo įsiminti tik todėl, kad jos nebuvo galima 
pamiršti. Nors ir labai sunkiai, man pavyko ištraukti jį iš Ven- 
tvorto kalėjimo ir išgelbėti nuo mirties bausmės, bet per vė- 
lai: Džeimį spėjo žiauriai nukankinti ir išprievartauti Juodasis 
Džekas Randalas. 

Pakėliau dešinę jo ranką ir pasidėjau ant kelio. Jis neatitraukė 
jos. Ranka buvo šilta, sunki, rami ir nesipriešino, kai čiupinėjau 
kiekvieną pirštą, švelniai termpdama, tiesindama sausgysles ir su- 
kiodama, mat norėjau patikrinti, ar judrūs sąnariai. 

— Tai buvo mano pirmoji ortopedinė operacija, - kreivai šyp- 
telėjau. 

- Ar nuo tada padarei daug tokių šaunių operacijų? - smal- 
siai paklausė jis, žvelgdamas į mane. 

— Taip, keletą. Esu chirurgė, bet tuomet tai reikš ką kita nei 
dabar, - greitosiomis pridūriau. - Mano laikais chirurgai nerau- 
na dantų ir nenuleidinėja kraujo. Juos geriau apibūdintų žodis 
„gydytojas“ - daktaras, įgijęs praktikos visose medicinos srityse, 
bet vienos kurios specialistas. 

- "Tu juk speciali? Visada tokia buvai, - išsišiepė jis. Sužaloti 
pirštai įslydo man į delną, o nykštys paglostė krumplius. - Ir ką 
tokio specialaus daro chirurgas? 

Susiraukiau ieškodama tinkamo paaiškinimo. 

- Na, tiksliausias mano apibūdinimas būtų toks: chirurgas 
stengiasi gydyti... peiliu. 

Plati burna išsilenkė, kai jis suprato, ką norėjau pasakyti. 

— Graži prieštara, bet ji tau tinka, Sasenach. 

— Tinka? —- nustebau. 

Jis linktelėjo, neatitraukdamas akių nuo mano veido. Mačiau, 
kaip įdėmiai mane apžiūrinėja, ir susidrovėjusi ėmiau svarstyti, 
kaip atrodau, įraudusi nuo mylėjimosi, susitaršiusiais plaukais. 

- Tokia tu gražesnė, Sasenach, - tarė Džeimis, ir jo šypsena 
paplatėjo, kai pakėliau ranką, ketindama susiglostyti plaukus. Jis 
stvėrė man už rankos ir švelniai ją pabučiavo. - Neliesk tų savo 
garbanų. Ne, - pasakė, laikydamas už rankos ir žiūrėdamas į 
mane, - kai pagalvoju, peilis labai panašus į tave. Dailiai padirb- 
tos makštys, kurias žavu regėti, Sasenach, - jis pirštu perbraukė 
man per lūpų liniją, provokuodamas šypseną, - grūdintas gelež- 
tės plienas... ir, manau, niršūs aštrūs ašmenys. 

— Niršūs? - nusistebėjau. 

— Kalbu ne apie beširdiškumą, - nuramino Džeimis. Jo akys 
buvo įsmeigtos į mane, įdėmios ir smalsios. Lūpomis šmėkšte- 
lėjo šypsnys. - Ne, nieku gyvu. Tačiau tu gali būti negailestingai 
stipri, Sasenach, kai reikia. 

Kreivokai šyptelėjusi, jam pritariau: 

- Galiu. 

- Įžvelgiau tai jau anksčiau, tiesa? - Balsas sušvelnėjo, bet 
jis stipriau suspaudė man ranką. - O dabar šito turi kur kas 
daugiau nei tada, kai buvai jaunesnė. Tau dažnai to prireikdavo, 
tiesa? 

Tučtuojau supratau, kodėl jis taip aiškiai suvokė tai, ko nie- 
kada neįžvelgė Frenkas. 

- Ir tu tai turi, - pasakiau. - Ir tau to prireikdavo. Dažnai. 

Mano pirštai nesąmoningai palietė nelygų randą, kertantį vi- 
durinį jo pirštą, persukantį distalinius sąnarius. 

Jis linktelėjo. 

— Svarstydavau, - prabilo taip tyliai, kad vos girdėjau, - ne- 
retai svarstydavau, ar galėčiau pasiduoti traukai griebtis tų aš- 
menų ir vėl juos saugiai įsikišti į makštis. Nes regėjau daugybę 
vyrų, neatsispyrusių šiam potraukiui, bet jų plienas sudūlėjo ir 
virto atšipusia geležimi. Ir dar dažnai savęs klausdavau, ar esu 
savo sielos šeimininkas, ar savo ašmenų vergas. Vis galvodavau 
apie tai, — kalbėjo jis, žiūrėdamas į susikabinusias mūsų ran- 


SVETIMŠALĖ +» SUGRĮŽIMAS 443 


kas, - „kad perdėm dažnai išsitraukdavau tuos ašmenis ir taip 
ilgai tarnavau vaidams ir nesantaikai, kad jau nebetinku su žmo- 
nėmis bendrauti. 

Mano lūpos timptelėjo, nes labai norėjau pasakyti savo 
nuomonę, bet prikandau jas. Tai pamatęs, jis kiek droviai nu- 
sišypsojo. 

— Nemaniau, kad dar kada nors juoksiuos moters guolyje, 
Sasenach. Arba ateisiu pas moterį, gelbėdamasis kaip gyvulys, 
apakęs iš geidulio. - Jo balse pasigirdo kartėlio gaida. 

Pakėliau jo ranką ir pabučiavau į randelį viršutinėje plašta- 
kos pusėje. 

- Nematau tavy to gyvulio, - nerūpestingai pasakiau. 

Jo veidas sušvelnėjo, kai pažvelgė į mane, ir jis rimtai atsakė: 

— Žinau, Sasenach. Ir tai, kad manyje nematai to gyvulio, man 
įžiebia vilties. Nors aš ir esu gyvulys, ir tai žinau, bet galbūt... - Jis 
nutilo, įdėmiai žiūrėdamas į mane. - Tu turi tos... jėgos. Turi jos, 
tavo siela taip pat. Taigi galbūt bus išgelbėta ir manoji. 

Nė nenutuokiau, ką atsakyti, ir kurį laiką tylėjau, tik laikiau 
jo ranką, glostydama kreivus pirštus ir stambius, kietus krum- 
plius. Tai buvo kario ranka, tačiau dabar jis nebuvo karys. 

Apvertusi ištiesiau jo ranką ant savo kelio. Pamažu brėžiau 
per gilias delno linijas, iškilusius kauburius ir nykščio apačioje 
raidelę C - ženklą, primenantį mane. 

— Kitados Aukštumose pažinau seną moterį, kuri sakė, kad 
delno linijos neišpranašauja tavo gyvenimo, tik jį atspindi. 

- Ar taip ir yra? — Jo pirštai trūktelėjo, bet ištiestas delnas 
gulėjo ramiai. 

— Nežinau. Pasak jos, gimsti su delno linijomis - su gyveni- 
mu, - bet vėliau tas linijas keičia tai, ką veiki ir koks esi žmo- 
gus. - Apie chiromantiją neišmaniau nieko, bet mačiau vieną 
gilią liniją, kuri tiesėsi nuo jo riešo iki delno vidurio, kelis kar- 
tus išsišakodama. - Šita turbūt yra gyvenimo linija. Matai visas 
atšakas? Jos turėtų reikšti, kad tavo gyvenimas labai kaitaliojosi, 
kad tau reikėjo daug rinktis. | 

Jis prunkštelėjo, tačiau labiau iš smagumo nei šaipydamasis. 

- O kaipgi? Kalbi atsargiai. - Jis įsispoksojo į delną, pasilen- 
kęs man virš kelio. - Pirma atšaka tikriausiai žymi mano susi- 
tikimą su Džeku Randalu, o antra - mano santuoką su tavimi... 
štai, jos arti viena kitos. 

— Taip. - Lėtai perbraukiau per liniją pirštu ir nuo kutenimo 
pirštai trūktelėjo. - O Kulodenas - dar viena atšaka? 

- Turbūt. - Bet Džeimis nenorėjo šnekėtis apie Kulodeną. Jo 
pirštas krustelėjo. - Ir kitos šakos atsirado, kai atsidūriau kalėji- 
me, grįžau iš jo ir iškeliavau į Edinburgą. 

- Ir tapai spaustuvininku. - Nutilau ir sužiurau į jį, pakėlusi 
antakius. - Po galais, kaip pasidarei spaustuvininku? Tai pas- 
kiausias dalykas, kuris būtų šovęs man į galvą. 

- Ak, šitai, - nusišypsojo Džeimis. - Na, tai buvo atsitikti- 
numas. 


== 

Iš pradžių jis tik norėjo nusipirkti verslą, kuris padėtų pri- 
dengti ir palengvintų kontrabandą. Už nemenką sumą, kurią 
užsidirbo pavykus pelningai įgyvendinti rizikingą sumanymą, 
Džeimis nusprendė imtis verslo, kurio svarbiausios priemonės 
būtų didžiulis vežimas su arkliais, ir dar nusipirko kelis nuoša- 
lius pastatus - laikinus sandėlius gabenamoms prekėms. 

Jis ketino verstis vežiojimu, bet ryžtingai atmetė tokią mintį, 
nes vežikus nuolat kruopščiai tikrindavo muitinė. Panašiai at- 
sisakė ir smuklės ar užeigos namų, kurie nebuvo labai patrauk- 
lūs, nes ten suplaukdavo daugybė atsargų, ir būtų buvę perdėm 
nesaugu tarp teisėtų prekių slėpti neteisėtas; akcizų rinkėjai ir 
muitinės agentai buvo prikibę prie smuklių kaip blusos prie nu- 
sipenėjusio šuns. 

- Kai nuėjau į spaustuvę užsakyti kelių skelbimų, man šovė į 
galvą mintis apie spausdinimą, - paaiškino jis. - Laukdamas, kol 
bus priimtas mano užsakymas, pamačiau atidardant vežimą, pri- 
krautą dėžių su popieriumi, statinių su spiritu spaustuvės dažų 
milteliams skiesti, ir man toptelėjo: „Še tai tau, štai ko man rei- 
kia!“ Nes į tokią vietą akcizininkai niekada nekels kojos. 

Nusipirkęs spaustuvę Karfakso aklagatvyje, Džeimis pasam- 
dė Džordį prižiūrėti spausdinimo mašinos ir iš tikrųjų pradėjo 
vykdyti užsakymus: spausdino plakatus, brošiūras, lankstinukus 
ir knygas. Tik tada jam dingtelėjo mintis ir pie kitas naujojo 
verslo galimybes. 

- Toks Tomas Geidžas. - Džeimis išvadavo ranką iš mano 
gniaužtų, ėmė pasakoti vis labiau nekantraudamas, mostagavo 
ir iš entuziazmo braukydamas rankomis per galvą šiaušė plau- 
kus. - Jis užsakydavo to ir ano, šiaip nekaltų dalykėlių, bet daž- 
nai, ir likdavo jų aptarti, stengdamasis pasišnekėti su manimi 
ir Džordžiu, nors tikriausiai suprato, kad apie tą verslą nusima- 
niau prasčiau nei jis pats. - Džeimis kreivai šyptelėjo. - Apie 
spausdinimą beveik nieko nenutuokiau, Sasenach, bet žmones 
pažinojau. 

Buvo akivaizdu, kad Geidžas tyrė, kam prijaučia Aleksandras 
Malkolmas. Aukštumų tarsenoje išgirdęs nežymų šnypštimą, jis 
atsargiai paskatino Džeimį, užsimindamas, kad pažįsta šį akcen- 
tą, ir kad dėl simpatijų jakobitams po sukilimo pateko bėdon. Jis 
sugriebė šios abipusės pažinties gijas, meistriškai vedė pokalbį, 
persekiodamas savo auką. Kol pagaliau toji pralinksminta auka 
šiurkštokai liepė jam atnešti, ką jis nori padirbdinti, ir nė vienas 
karaliaus žmogus apie tai nesuuosiąs. 

- Ir jis tavimi pasikliovė. 

Tai nebuvo klausimas. Vienintelis žmogus, kuris Džeimiu 
Freizeriu pasikliovė per klaidą, buvo Karolis Stiuartas, o tuo, 
atveju klaida buvo Džeimio. 

- Taip. 

Taip užsimezgė ryšiai, iš pradžių tik verslo, bet ilgainiui jie 
virto draugyste. Džeimis spausdindavo visą medžiagą, sukurtą 
Geidžo politikų radikalų: nuo viešinamų rašinių iki anoniminių 
laikraščių ir brošiūrų su straipsniais, kurių būtų buvę gana auto- 
riams apkaltinti ir išsyk įmesti į kalėjimą ar pakarti. 

- Išspausdinę juos, traukdavom į smuklę toje pačioje gatvėje 
ir šnekėdavomės. Susipažinau su keliais Tomo draugais, ir galop 
Tomas pasiūlė man pačiam parašyti nedidelį straipsnį. Nusijuo- 

kęs pasakiau, kad kol tokia savo ranka paskrebensiu ką paskai- 
tomo, visi būsim mirę - nuo senatvės, ne kartuvėse. Mums kal- 
bantis, stovėjau prie spausdinimo mašinos ir kaire ranka dėliojau 
šriftą, ne tik galvojau. Jis paspoksojo į mane, paskui ėmė juoktis. 
Parodė į lovelį, į mano ranką ir toliau sau kvatoja. Turėjo atsisėsti 
ant grindų, kad liautųsi juokęsis. 

Džeimis ištiesė rankas prieš save, palankstė ir šaltakraujiš- 
kai apžiūrėjo. Vieną ranką sugniaužė į kumštį ir pamažu pri- 
lenkė prie veido. Tos rankos raumenys sukrutėjo ir išsipūtė po 
marškiniais. | 

— Esu ganėtinai tvirtas ir stiprus, — tarė jis. - Ir jei pasiseks, 
būsiu toks dar daugelį metų, bet ne amžinai, Sasenach. Daug 
sykių koviausi su kardu ir durklu, bet kiekvienam kariui išaušta 
diena, kai jėgos jį palieka. - Papurtęs galvą, Džeimis ištiesė ranką 
prie savo švarko, numesto ant grindų. - Paėmiau juos tą dieną su 
Tomu Geidžu, kad man tai primintų. 

Jis čiupo mano ranką ir subėrė į ją plokšteles, ištrauktas iš 
kišenės. Tai buvo šalti, kieti, sunkūs, mažyčiai švino stačiakam- 
piai. Man nereikėjo pačiupinėti įrėžtų jų galų, nes ir taip Žinojau, 
kokias šrifto raides jie vaizduoja. 

— O. E. D. - pasakiau. 

- Anglai atėmė iš manęs ir kardą, ir durklą, - tyliai tarė Džei- 
mis. Jo pirštai palietė stačiakampius, gulinčius mano delne. - Bet 
Tomas Geidžas vėl davė man į rankas ginklą, kurio lengvai ne- 
padėsiu. 

= 

Be ketvirčio penktą susikibę už parankių leidomės Karališko- 
sios Mylios grindiniu į pakalnę, kūne jausdami malonią šilumą, 
kurią skleidė keli dubenėliai gerai papipirinto austrių troškinio ir 
butelis vyno, gurkšnoto mums bendraujant akis į akį. 

Aplink mus žibėjo miestas, tarsi dalydamasis mūsų laime. 
Edinburgą klojo miglelė, kuri baudėsi netrukus sutirštėsianti 
ir pabirsianti lietumi, tačiau dabar besileidžianti saulė, mirgu- 
liuojanti aukso spalva, rausva ir raudona, kabojo debesyse ir 

atsispindėjo šlapioje gatvės grindinio patinoje, tad pilki pastatų 
akmenys atrodė ne tokie rūstūs, užlieti atspindimos šviesos, at- 
kartojo švytėjimą, kaitinantį mano skruostus ir žibantį Džeimio 
akyse, kai jis žvelgė į mane. 

Slinkdama gatve, nugrimzdusi į šią apykvailę egocentrišką 
būseną, tik po kelių minučių susizgribau, kad kažkas negerai. 
Žmogus, netekęs kantrybės, kad mudu pėdinam koja už kojos, 
greitai mus aplenkė ir staiga sustojo prieš mane kaip įbestas. Su- 
klupau ant šlapių akmenų ir man nuo kojos nusprūdo batas. 

Jis atlošė galvą ir valandėlę paspoksojo į dangų, tada nusku- 
bėjo gatve, bet ne nubėgo, o nužingsniavo kiek įkabindamas. 

— Kas jam? - suklusau ir pasilenkiau paimti bato. Ūmai pa- 
stebėjau, kad aplink mus žmonės stabteli, žvilgteli aukštyn ir nu- 
lekia gatve. 

— Kaip manai?.. - pradėjau klausti, bet kai atsigręžiau į Džei- 
mį, jis taip pat įdėmiai stebeilijo į dangų. 

Ir aš, nukreipusi ten žvilgsnį, tučtuojau pamačiau, kad rau- 
dona žara debesyse virš mūsų kur kas tamsesnės spalvos nei 
dangus per saulėlydį, ir dar nejaukiai blykčioja, o taip niekad 
nebūna saulei leidžiantis. 

- Gaisras, - nusprendė Džeimis, - Dieve, turbūt Lito gatvelėj! 

Tuo pat metu toliau gatvėje kažkas suriko: „Gaisras!“ Tarsi 
ši oficiali diagnozė būtų buvusi leidimas bėgti, skubančios žmo- 
gystos galų gale davė laisvę kojoms ir kaskadomis nukūrė gatve 
žemyn lyg pulkas lemingų, verždamosi pulti į liepsnas. 

Kelios sveikesnio proto būtybės lėkė gatve aukštyn, pro mus, 
taip pat šaukdamos „Gaisras!“, bet turbūt įspėdamos apie pavojų 
tuos, kurie galėjo atlikti ugniagesių pareigas. 

Džeimis metėsi į priekį, tempdamasis ir mane, nerangiai 
šokčiojančią ant vienos kojos. Nė nestabtelėjusi, nusispyriau kitą 
batą ir nulapnojau paskui jį, slysčiodama ir mušinėdama pirštų 
galus į šaltą, šlapią grindinį. 

Gaisras kilo ne Lito gatvelėje, o šalia, Karfakso aklagatvyje. 
Jo pradžia buvo prisigrūdusi susijaudinusių žioplių, kurie stum- 
dėsi, tiesė kaklus, stengdamiesi ką nors pamatyti, vienas kitam 

šūkalodami nerišlius klausimus. Drėgname vakaro ore tvyrojo 
aitrus, troškus dūmų kvapas, o kai nėriau į aklagatvį, man veidą 
nutvilkė skrudinančio karščio banga. 

Džeimis, nedelsdamas nė valandėlės, per jėgą įsigrūdo į mi- 
nią, darydamas taką. Prisispaudžiau prie jo, kol to tako nespėjo 
vėl užlieti siūbuojantys žmonių pulkai, ir ėmiau alkūnėmis skin- 
tis kelią, priekyje matydama tik plačią Džeimio nugarą. 

Paskui staiga iššokome į minios priekį, ir aš išvydau visą 
vaizdą. Pro abu apatinius spaustuvės langus virto tiršti pilkų 
dūmų debesys, girdėjau žiūrovų triukšmą stelbiantį kuždesį ir 
traškėjimą, tarsi gaisras šnekėtųsi su savimi. 

- Mano mašina! - Sielvartingai sušukęs, Džeimis stryktelėjo 
ant priekinio laiptelio ir išspyrė duris. 

Pro tarpdurį išsiveržė dūmų kamuolys ir prarijo jį kaip 
alkanas žvėris. Svirduliuojantis nuo ėdančių dūmų Džeimis 
trumpai sušmėžavo man prieš akis, tada atsiklaupė ir nuropo- 
jo į pastatą. 

Įkvėpti jo pavyzdžio, keli vyrai užbėgo spaustuvės laiptais ir 
taip pat dingo pilname dūmų name. Karštis buvo toks baisus, 
kad jutau, kaip nuo jo gūsių palei kojas plaikstosi sijonai, ir bai- 
sėjausi, kaip vyrai viduje gali jį iškęsti. 

Naujų riksmų protrūkis man už nugaros pranešė, kad atvyko 
miesto sargyba, apsiginklavusi kibirais. Aiškiai pratę prie tokio 
darbo, vyrai nusimetė vyno raudonumo uniforminius švarkus ir 
tučtuojau puolė ugnį - iškūlę langus ėmė pro juos gausiai lieti 
vandenį iš kibirų. Tuo metu minia dar padidėjo, jos ūžesį papildė 
nepaliaujamas kojų, lekiančių nuo daugybės aklagatvio laiptų, 
dundesys, nes šeimos, gyvenančios viršutiniuose aplinkinių pas- 
tatų aukštuose, į saugią vietą skubiai vedė būrius susijaudinusių 
vaikų. 

Neatrodė, kad komanda su kibirais, nors ir kokia ji buvo narsi 
ir šauni, darbuodamasi būtų nors kiek prigesinusi įsisiautėjusią 
ugnį. Man slankiojant grindiniu pirmyn atgal ir bergždžiai mė- 
ginant įžvelgti ką nors viduje, vadovaujantis kibirų eilei žmogus 
išgąstingai suriko ir atšoko atgal pačiu laiku, nes jam būtų skėlęs 

į galvą švininio šrifto padėklas, kuris iššvilpė pro išdaužtą langą 
ir su trenksmu nukrito ant grindinio, į visas puses pažerdamas 
metalo luitus. 

Du ar trys benamiai berniūkščiai prasibrovė pro žmones ir 
čiupo tuos luitus, bet pasipiktinę kaimynai tuojau pat šėrė jiems 
ausin ir nuvijo šalin. Viena apkūni ponia su skarele ir prijuoste, 
rizikuodama galūnėmis ar net gyvybe, metėsi į priekį ir priglobė 
sunkų šrifto padėklą. Nutempusi jį į pakraštį, moteris susigūžusi 
atsitūpė ant jo kaip višta gūžtoje. 

Bet jos bendraminčiai nespėjo surinkti subyrėjusio šrif- 
to, nes juos nubloškė kruša daiktų, pasipylusi pro abu langus: 
laukan skriejo šriftų padėklai, volai, paspaudės ir buteliai su 
spaustuvės dažais, pastarieji pažiro ant grindinio, ištėkšdami į 
vorus panašias dėmes ir jos ėmė lietis su ugniagesių prilaistyto 
vandens balomis. 

Paskatintas skersvėjo, traukiančio pro atviras duris ir lan- 
gus, gaisro šnabždesys virto patenkintu, džiugiu riaumojimu. 
Prapliupęs daiktų lietus sutrukdė pilti vandenį pro langus, ir 
miesto ugniagesių vadas, riktelėjęs savo vyrams, sušlapinta no- 
sine prisidengė nosį ir nėrė į pastatą, o paskui jį - koks pustu- 
zinis jo vyrų. 

Kibirų eilė greitai persirikiavo. Pilni kibirai per rankas kelia- 
vo iš už kampo, kur buvo artimiausia pompa, iki atviro priean- 
gio. Čia suplukę vaikinai griebdavo tuščius kibirus, šokdavo nuo 
slenksčio ir vėl dumdavo prie siurblio pripilti vandens. Edinbur- 
gas — miestas iš akmens, bet daugybė namų buvo kimšte prisi- 
kimšę žmonių, kiekviename pastate netrūko židinių ir kaminų, 
todėl gaisrai kildavo dažnai. 

Tai buvo aišku, nes už manęs kilęs naujas sambrūzdis prane- 
šė, kad pavėlavęs atidardėjo ugniagesių vežimas. Žmonių bangos 
prasiskyrė tarsi Raudonoji jūra, leisdamos pravažiuoti technikai, 
tempiamai būrelio žmonių, ne arklių, kuriems būtų buvę neįma- 
noma išsisukti ankštose gatvelėse. 

Mechanizmas buvo stebuklas iš žalvario, nuo atsispindinčių 
liepsnų žioruojantis kaip anglys. Karštis sustiprėjo, mano plau- 

čiai išsauso ir sulig kiekvienu karšto oro įkvėpiu darbavosi vis 
sunkiau. Be to, labai bijojau dėl Džeimio. Ar dar ilgai jam pakaks 
kvapo tame pragariškame dūmų ir karščio rūke, o ką jau kalbėti 
apie liepsnas. 

- Jėzau, Marija ir Juozapai! - Staiga šalia manęs išdygo Ija- 
nas, prasibrovęs pro minią net ir su medine koja. Jis įsikibo man 
į parankę, kad neprarastų pusiausvyros, kai kita daiktų kruša pri- 
vertė žmones atsitraukti. - Kur Džeimis? — riktelėjo Ijanas man 
į ausį. 

- Tenai! - sušukau, rodydama į namą. 

Umai prie spaustuvės durų kilo bruzdesys ir sąmyšis, pasi- 
girdo padriki riksmai, nustelbiantys net ugnies ūžimą. Pasirodė 
kelios poros kojų, šliurinančių pirmyn atgal pro duris virstančio 
dūmų kamuolio apačioje. Išniro šeši vyrai, tarp jų ir Džeimis, 
svirduliuojantys po didžiuliu mechanizmu - brangia Džeimio 
spausdinimo mašina. Nutempę nuo laiptų, jie įstūmė ją į minią 
ir atsigręžė į spaustuvę. | 

Deja, tolesniems gelbėjimo manevrams buvo per vėlu: viduj 
driokstelėjo, ir naujas karščio gūsis nubloškė žmones atgal. Vir- 
šutinio aukšto langus staiga apšvietė pastate šokančios liepsnos. 
Iš namo išbėgo būrelis žmonių, kurie kosėjo, springo, keli ropojo 
ant kelių, suodini ir permirkę prakaitu nuo įstangos. Ugniagesių 
technikos komanda pumpavo kaip pašėlusi, bet stipri vandens 
srovė, trykštanti iš žarnos, visai nemalšino ugnies. 

Ijano ranka suspaudė mano ranką lyg spąstų žiotys. 

— Ijanai! - sušuko jis taip garsiai, kad net perrėkė minios ir 
ugnies staugsmą. 

Nusekusi jo žvilgsnį, antrame aukšte išvydau pamėklišką si- 
luetą. Jis trumpai pasigalynėjo su pakeliamu langu ir bloškėsi 
atgal, arba jį prarijo dūmai. 

Man širdis pašoko iki gerklės. Nežinia, ar toji šmėstelėjusi 
figūra iš tikrųjų buvo jaunėlis Ijanas, tačiau, be jokios abejonės, 
ten buvo žmogus. Ijanas negaišo laiko aikčiojimams ir kaip įma- 
nydamas greičiau, kiek leido medinė koja, nuklibikščiavo spaus- 
tuvės durų link. 


SVETIMŠALĖ + SUGRĮŽIMAS 451 


— Palauk! - riktelėjau, bėgdama paskui jį. 

Džeimis rymojo ant spausdinimo mašinos, jo krūtinė kilno- 
josi mėginant atgauti kvapą ir kartu padėkoti pagalbininkams. 

- Džeimi! - Sučiupusi jį už rankovės, negailestingai patem- 
piau nuo raudonveidžio kirpėjo, kuris vis nervingai šluostėsi 
suodinas rankas į prijuostę, tarp sudžiūvusio muilo ir kraujo 
dėmių brėždamas ilgus juodus dryžius. - Štai ten! - sušukau, 
mostelėdama ranka. - Jaunėlis Ijanas viršuj! 

Džeimis žengė atgal, rankove valydamasis pajuodusį veidą, ir 
įsispoksojo į viršutinius langus. Juose nieko nebuvo matyti, tik 
stiklus laižė mirguliuojančios liepsnos. 

Ijanas spurdėjo tarp kelių kaimynų, neleidžiančių jam pulti 
į vidų. 

- Ne, vyruti, negali ten eit! - suriko ugniagesių kapitonas, 
mėgindamas sugriebti už mosikuojančių Ijano rankų. - Laiptai 
nuvirto, netrukus įgrius ir stogas! 

Ijanas, nors prakaulus ir be kojos, buvo aukštas, stiprus, ir 
silpni geranoriškų ugniagesių, - kurių daugelis kitados buvo 
Aukštumų pulkų kariai, - gniaužtai buvo menki varžovai kalnų 
užgrūdintai jo jėgai, kurią dar labiau stiprino tėviška neviltis. Lė- 
tai, bet užtikrintai tas susipynęs žmonių būrelis kilo spaustuvės 
laiptais, mat Ijanas tempėsi tariamus gelbėtojus liepsnų link. 

Pajutau, kaip Džeimis įkvėpė, apsvilintais plaučiais įtraukda- 
mas oro, kiek tik galėjo, ir taip pat puolė EOS Apglėbęs per 
liemenį, nutempė Ijaną atgal. 

- Einam! - kimiai paragino. - Tau nebus iais laiptų ne- 
bėra! - Apsidairęs pamatė mane ir stumtelėjo Ijaną, netekusį 
pusiausvyros ir svirduliuojantį, tiesiai man į glėbį. - Laikyk jį! - 
perrėkė kaukiančias liepsnas. - Atvesiu vaikį! 

Jis nusisuko ir puolė ropštis šalia stovinčio pastato laiptais, 
prasispraudęs pro šokolado krautuvėlės pirmame aukšte šeimi- 
ninkus, kurie buvo išbėgę laukan pavėpsoti į reginį, rankose vis 
dar suspaudę alavinius puodelius. 

Pasekusi Džeimio pavyzdžiu, stipriai apsivijau rankomis Ija- 
no juosmenį ir jo nepaleidau. Jis nesėkmingai pamėgino lėkti 

paskui Džeimį, bet paskui pasidavė ir nustėręs stovėjo mano glė- 
byje, o jo širdis pašėlusiai daužėsi po mano skruostu. 

— Nesijaudink, - pasakiau, nors ir beprasmiškai. - Jis tai pa- 
darys - ištrauks jį iš ten. Ištrauks. Žinau, jam pavyks. 

Ijanas neatsakė - gal negirdėjo, tik stovėjo tyliai, sustingęs 
lyg statula, šaižiai kvėpuodamas, lyg kūkčiotų. Kai atitraukiau 
rankas, jis nepakrutėjo ir nepasisuko, bet kai atsistojau šalia jo, 
stipriai sugriebė man už rankos. Jei nebūčiau ir pati tvirtai su- 
spaudusi, mano kaulai būtų subyrėję. 

Po valandėlės virš šokoladinės atsidarė langas, pasirodė 
Džeimio galva ir pečiai, raudoni jo plaukai žioravo tarsi atsisky- 
ręs liepsnos, ištrūkusios iš ugnių, liežuvis. Jis išlipo laukan ant 
palangės ir pritūpęs sukosi tol, kol atsidūrė veidu į pastatą. 

Pakilęs ant kojų, kurios buvo be batų, tik su kojinėmis, jis 
nusitvėrė už stoglatakio virš galvos ir prisitraukė prie jo, pasi- 
telkdamas savo rankų jėgą, ilgus kojų pirštus kišdamas į pastato 
akmenų, sutvirtintų kalkių skiediniu, plyšius. Niurnėdamas taip, 
kad net buvo girdėti per ugnies ir minios ošimą, jis nusirangė 
per stogo kraštą tarsi ungurys ir dingo už kraigo. 

Žemesnio ūgio žmogus nebūtų taip galėjęs. Juolab Ijanas su 
savo medine koja. Girdėjau, kaip jis kažką tyliai saumurmėjo, gal 
maldą, bet kai pažvelgiau į jį, žandikaulis buvo sukąstas, o veide 
ryškėjo baimės raukšlės, 

— Po galais, ką jis darys? - pagalvojau nė nesumodama, kad 
kalbu, kol kirpėjas, kuris stovėjo šalia prisidengęs akis, atsakė: 

- Spaustuvės stoge įtaisytos nuleidžiamosios durys, ponia. 
Mano galva, ponas Malkolmas nori pro jas įsigauti į viršutinį 
aukštą. Gal žinot, ar ten jo pameistrys? 

— Ne! - išgirdęs klausimą atšovė Ijanas. - Ten mano sūnus! 

Nuvertas Ijano žvilgsnio, kirpėjas susigūžė ir burbtelėjo: 

— Ak taip, tikrai taip, sere, tikrai taip! - Ir persižegnojo. 

Riksmai minioje virto gaudesiu, kai ant šokolado krautuvėlės 
stogo pasirodė dvi žmogystos, ir Ijanas, paleidęs mano ranką, 
puolė į priekį. 

Džeimis buvo ranka apkabinęs jaunėlį Ijaną, kuris sulinkęs 

svirduliavo, prisikvėpavęs dūmų. Niekam nekilo abejonių, kad, 
esant tokiai jo būklei, juodu negalės nusileisti tuo pastatu. 

Tuo metu Džeimis pastebėjo Ijaną, puldinėjantį apačioje. 
Pridėjęs rankas prie burnos, suriko: 

- Virvę! | 

Virvė tučtuojau atsirado, nes ją turėjo miesto ugniagesiai. 
Ijanas čiupo ritinį iš besiartinančio ugniagesio, paliko jį pelnytai 
mirksėti iš pasipiktinimo ir atsigręžė į namą. 

Pamačiau žybtelint Džeimio dantis, kai jis išsišiepė svainiui, 
o šis jam atsakė kreivai vyptelėdamas. Kiek sykių jie šitaip metė 
vienas kitam virvę, kraudami šieną į daržinės pastogę arba riš- 
dami krovinį prie vežimo? 

Minia bloškėsi atgal, kai, Ijanui atsivėdėjus, sunkus virvės ri- 
tinys išsivyniodamas nuskriejo sklandžia parabole ir virvės galas 
nusileido ant ištiestos Džeimio rankos taip tiksliai, kaip kamanė, 
tupianti ant gėlės žiedo. Džeimis prisitraukė tabaluojantį virvės 
galą ir tučtuojau dingo - nuskubėjo virve apvynioti namo kami- 
no apačios. 

Dar kelios pavojingos akimirkos, ir dvi juodos nuo dūmų 
žmogystos saugiai pasiekė grindinį. Jaunėlis Ijanas valandėlę sto- 
vėjo tiesiai su virve, kuri buvo pririšta po pažastimis ir juosė 
krūtinę, o kai jos įtempimas susilpnėjo, vaikio keliai sulinko ir 
jis nevikriai sudribo ant akmenų. 

— Kaip jautiesi? Bhalaich“, atsakyk man! - Ijanas priklaupė 
ir susirūpinęs ėmė rišti virvę sūnui nuo krūtinės tuo pat metu 
bandydamas pakelti nusvirusią vaikio galvą. 

Džeimis rėmėsi į šokolado krautuvėlės turėklus. Jo veidas 
buvo pajuodęs ir jis taip kosėjo, kad plaučiai galėjo išlėkti laukan, 
bet šiaip, matyt, buvo nesužeistas. Atsisėdau kitapus vaikino ir 
pasidėjau jo galvą ant kelių. 

Nežinojau, ar juoktis, ar verkti, kad jį regiu. Kai mačiau tą 
vaikį rytą, jis buvo patrauklus, nors ne gražuolis, iš tėvo paveldė- 
jęs kai kuriuos paprastus, geraširdiškus bruožus. Dabar, vakare, 

tankūs jo plaukai viename kaktos šone buvo nusvilę iki blyškiai 
raudonos ražienos, o blakstienos ir antakiai visiškai nudegę. Oda 
po plaukais buvo skaisčiai rausvos žinduklio paršelio, ką tik nu- 
mauto nuo iešmo, spalvos ir nubarstyta suodžiais. 

Ištįsusiame kakle puoliau ieškoti pulso ir užčiuopiau, rami- 
namai stiprų. Vaikinas kvėpavo švokšdamas, nelygiai, bet tai ir 
nestebino. Vyliausi, kad plaučių sienelės neapdegė. Jis ėmė kosė- 
ti, purtėsi ilgai ir kankinamai, liesas kūnas raitėsi mano skraite. 

- Arjis sveikas? - Ijanas nesąmoningai sugriebė sūnų už pa- 
žastų ir pasodino. Jo galva sulingavo pirmyn atgal ir jis griuvo 
man į glėbį. 

— Regis, taip, bet tvirtai negaliu pasakyti. 

Vaikis vis dar kosėjo ir buvo pusiau be sąmonės. Prisiglau- 
džiau jį prie peties kaip didžiulį kūdikį ir bergždžiai glosčiau nu- 
garą, kai jis žiaukčiojo ir springo. 

— Ar jis nesužalotas? - šįsyk paklausė Džeimis ir dusdamas 
atsitūpė šalia manęs. Jo balsas buvo toks kimus, kad nebūčiau 
atpažinusi, labai pašiurkštėjęs nuo dūmų. 

- Regis, ne. O kaip tu? Atrodai kaip Malkolmas Nepažįstama- 
sis, - tariau žiūrėdama į jį per besikilnojantį jaunėlio Ijano petį. 

— Tikrai? - Jis išsigandęs pridėjo ranką prie veido, paskui 
raminamai nusišypsojo. - Ne, nors ir negaliu pasakyti, kaip atro- 
dau, bet dar netapau buvusiuoju Malkolmu, tik mano pakraščiai 
kiek apsvilę. 

— Traukitės, traukitės! - Ugniagesių kapitonas pasišiaušusia 
iš nerimo žila barzda stovėjo šalia manęs ir tampė už ranko- 
vės. - Ir jūs pasitraukit, ponia, stogas griūva! 

Ir tikrai, vos spėjom nušliaužti į saugią vietą, spaustuvės 
stogas įlūžo, ir minia suūžė iš pagarbios baimės, kai milžiniš- 
kas kibirkščių fontanas šovė aukštyn, nušviesdamas tamsėjantį 
dangų. 

Regis, dangus pasipiktino tokiu įsibrovimu, nes karštų pele- 
nų kamuoliams atsakė pirmieji lietaus lašai, gausiai sutekšėdami 
ant grindinio aplink mus. Edinburgo gyventojai, kurie tikrai tu- 
rėjo būti pratę prie lietaus, sugaudė iš siaubo ir spruko į aplinki- 

nius pastatus nelygu tarakonų būrys, palikdami gamtai pabaigti 
ugniagesių siurblio darbą. 

Netrukus mudu su Ijanu likom vieni su jo sūnumi. Džeimis, 
dosniai atsilyginęs ugniagesiams, kitiems padėjėjams ir sutaręs, 
kad spausdinimo mašiną ir jos priedus priglobs kirpėjas savo 
sandėlyje, išvargęs sunkiai atplumpino prie mūsų. 

— Kaip vaikis? - paklausė, ranka persibraukdamas per veidą. 

Lietus jau pylė smarkiau, ir nuo jo ant suodino Džeimio 
veido liko ryškūs dryžiai. Ijanas sužiuro į svainį, ir pirmąkart 
jo veide nebebuvo matyti pykčio, nerimo ir baimės. Jis kreivai 
šyptelėjo. 

— Jaunėlis Ijanas atrodo ne ką geriau už tave, žmogau, bet 
tikriausiai atsigaus. Ar padėsi mums? 

Geilų kalba murmėdamas kūdikiui tinkamas švelnybes, Ija- 
nas pasilenkė prie sūnaus, kuris nusilpęs sėdėjo ant kelkraščio 
akmens ir siūbavo pirmyn atgal tarsi garnys, talžomas stipraus 
vėjo. 

Kol nusigavom iki madam Žanos namų, jaunėlis Ijanas jau 
įstengė paeiti, nors vis dar iš abiejų pusių prilaikomas tėvo ir 
dėdės. Brunas, atvėręs duris ir išvydęs tokį reginį, nepatikliai su- 
mirksėjo, paskui atlapojo duris taip juokdamasis, kad kai įėjom, 
tik šiaip taip jas uždarė. 

Turiu pripažinti, kad atrodėme nekaip: buvome permirkę iki 
siūlelio, nuo mūsų tekėjo vandens upeliai. Mudu su Džeimiu ėjo- 
me basi, Džeimio drabužiai buvo virtę skarmalais: apdegę, suply- 
šę ir su suodžių dryžiais. Ijanui tamsūs plaukai užkrito ant akių, 
tad jis panėšėjo į skendusią žiurkę medine koja. 

Bet didžiausią dėmesį pelnė jaunėlis Ijanas, kai Brunui tebe- 
kvatojant iš svetainės ėmė kyščioti daugiau galvų. Nusvilusiais 
plaukais, ištinusiu raudonu veidu, kumpa nosimi ir mirkčiojan- 
čiomis akimis be blakstienų, jis labai panėšėjo į kažkokio eg- 
zotiško paukščio jauniklį - gal ką tik išsiperėjusį flamingą. Jo 
veidas gal ir nebegalėjo labiau nurausti, bet sprandas užsiplieskė 
tamsiai raudona spalva, kai mus laiptais į viršų nulydėjo mote- 
riškas krizenimas. 

Saugiai įsitaisius mažame svečių kambaryje ir uždarius duris, 
Ijanas atsigręžė į nelaimingą savo atžalą. 

- Juk gyvensi, šelmi tu mažas? - paklausė jis. 

- Taip, pone, - niūriai sugargė jaunėlis Ijanas, bet atrodė, lyg 
būtų norėjęs atsakyti „ne“. 

— Gerai, - liūdnai pasakė jo tėvas. - Ar nori pasiaiškinti, ar 
taupant laiką man tiesiog išvanoti tave diržu? 

— Tu negali lupti to, kuriam nudegė antakiai, Ijanai, - gerkli- 
niu balsu paprieštaravo Džeimis, iš grafino ant stalo pildamas į 
stiklinę porterio. - Būtų nežmoniška. - Jis išsišiepė sūnėnui ir 
atkišo stiklinę, o vaikinas ją skubiai pagriebė. 

- Taip. Gal ir negerai mušti, - sutiko Ijanas, nužvelgdamas 
sūnų. Vienas jo burnos kampas trūktelėjo. Jaunėlis Ijanas atrodė 
apgailėtinai ir itin juokingai. - Tačiau nemanyk, kad tavo pastur- 
galis vėliau nenueis pūslėmis, - įspėjo jis sūnų. - Be to, ir mo- 
tina, tave išvydusi, tikrai nepaglostys. Bet dabar, vaikine, ilsėkis. 

Nelabai nuramintas kilniaširdiško paskutinio sakinio tono, 
jaunėlis Ijanas neatsiliepė, paguodos puolė ieškoti stiklinės su 
porteriu gelmėse. 

Ir aš su didžiausiu malonumu paėmiau stiklinę porterio. Tik 
pavėluotai supratau, kodėl Edinburgo gyventojai taip priešiškai 
pasitiko lietų. Kai esi kiaurai peršlapęs, drėgname akmeniniame 
name, nepersirengus drabužių ir šilumą skleidžiant tik nedide- 
liam židiniui, sušilti velnioniškai sunku. 

Atitraukiau šlapią liemenę nuo krūtų, bet pagavusi smalsų 
jaunėlio Ijano žvilgsnį su apgailestavimu nusprendžiau, kad iš 
tikrųjų negaliu nusivilkti, jam esant kambaryje. Džeimis, regis, 
jau buvo ganėtinai jį ištvirkinęs. Gurkštelėjau porterio, sodraus 
skonio skystis almėdamas sušildė man vidurius. 

- Ar pajėgsi dabar truputį šnektelėti? - Džeimis sėdėjo ant 
pagalvėlės prieš sūnėną, šalia Ijano. 

- Taip... regis, taip, - atsargiai sukurkė jaunėlis Ijanas. Atsi- 
krenkštęs it varlė kvarkuolė, pakartojo tvirčiau: - Taip, galėsiu. 

- Gerai. Ką gi. Pirma, kaip čia nutiko, kad atsidūrei spaustu- 
vėje, o antra, kaip ji užsidegė? 


SVETIMŠALĖ »- SUGRĮŽIMAS 457 


Jaunėlis Ijanas valandėlę pamąstė, tada dėl drąsos gurkštelėjo 
porterio ir tarė: 

— Aš ją padegiau. 

Tai išgirdę, Džeimis su Ijanu atsisėdo tiesiai it strėlės. Ma- 
čiau, Džeimio nuostata, kad perti žmones be antakių nedera, 
ėmė keistis, bet jis, akivaizdžiai labai stengdamasis, nuslopino 
pyktį ir tik paklausė: 

— Kodėl? 

Vaikis dar maktelėjo porterio, sukosėjo, vėl gurkštelėjo, tur- 
būt mėgindamas sugalvoti, ką sakyti. 

— Na, - neryžtingai prabilo, - ten buvo žmogus, - ir vėl 
nutilo. 

- Žmogus. - Džeimis kantriai paragino, sūnėnui staiga virtus 
kurčnebyliu. - Koks žmogus? 

Labai nelaimingas jaunėlis Ijanas abiem rankom suspaudė 
stiklinę. 

- Tučtuojau atsakyk savo dėdei, mulki, - griežtai paliepė Ija- 
nas. - Arba persimesiu per kelį ir iškaršiu kailį. 

Panašiai grasinant ir raginant, dviem vyrams pasisekė iš vai- 
kio išpešti daugmaž rišlų pasakojimą. 

Tą rytą jaunėlis Ijanas užsuko į smuklę Kerse, kur jam buvo 
liepta susitikti su Voliu, atvažiuosiančiu iš susitikimo vietos su 
vežimais brendžio, ir iškrauti nieko vertas statinaites ir prarūgusį 
vyną, skirtą apgaulei. 

- Tau liepė? - rūsčiai paklausė Ijanas. - Kas? 

- Aš, - tarė Džeimis, jaunajam Ijanui nespėjus prasižioti. Jis 
mostelėjo svainiui, kad tylėtų. - Taip, aš žinojau, kad jis čia. Gal 
galėtume apie tai pasikalbėti vėliau? Svarbu, kad žinome, kas įvy- 
ko šiandien. | 

Ijanas dirstelėjo į Džeimį, pravėrė burną ketindamas prieš- 
tarauti, paskui užsičiaupė, kad net pasigirdo spragtelėjimas, ir 
linktelėjo sūnui, kad pasakotų toliau. | 

— Suprantat, norėjau valgyt, - teisinosi jaunėlis Ijanas. 

- O kada tu nenorėjai? - tobulu unisonu paklausė jo tėvas 
su dėde. 

Jie susižvalgę prunkštelėjo, ūmai suėmus juokui, ir įtampa 
kambaryje kiek atslūgo.. 

- Taigi užsukai į smuklę užkąsti, - priminė Džeimis. - Nieko 
baisaus, vaikine, jokios bėdos. Ir kas nutiko, kol ten buvai? 

Paaiškėjo, kad toje smuklėje jis ir pamatė tą žmogų. Nedidu- 
ką, panašų į žiurkę, su jūrininko kasele ir aklą viena akimi. Jis 
šnekėjosi su smuklės šeimininku. 

- Jis teiravosi jūsų, dėde Džeimi, - pasakojo jaunėlis Ijanas, 
vis ramiau kalbėdamas, siurbčiodamas porterį. - Vadino tikruo- 
ju vardu. 

Džeimis nustebęs krūptelėjo. 

— Sakai, Džeimiu Freizeriu? 

Ijanas linktelėjo, toliau gurkšnodamas. 

- Taip. Bet jis žinojo ir kitą jūsų vardą - Džeimio Rojaus. 

- Džeimio Rojaus? - Ijanas nukreipė suglumusį žvilgsnį į 
svainį, o tas nekantriai gūžtelėjo pečiais. 

- Tuo vardu aš pažįstamas dokuose. Viešpatie, Ijanai, juk ži- 
nai, kuo verčiuosi! 

- Taip, bet nežinojau, kad vaikis tau padeda verstis. - Ijanas 
kietai sučiaupė lūpas ir vėl įsistebeilijo į sūnų. - Klok, sūnau, 
daugiau tavęs nepertrauksiu. 

Tas vyras kamantinėjo smuklės šeimininką, kaip jis, patyręs 
senas jūrininkas, ištiktas bėdos ir ieškantis darbo, galėtų rasti 
tokį Džeimį Freizerį, kuriam, kaip sklinda šnekos, reikalingi sti- 
prūs vyrai. Smuklės šeimininkui nuduodant, kad jis nepažįsta 
tokio žmogaus, jūrininkas pasilenkė arčiau, per stalą pastūmė 
monetą ir tylesniu balsu paklausė, gal jam geriau žinomas Džei- 
mio Rojaus vardas. 

Smuklininkas ir toliau dėjosi esąs kurčias kaip žaltys, ir jū- 
rininkas netrukus išėjo iš smuklės, o tučtuojau jam iš paskos - 
jaunėlis Ijanas. 

- Pamaniau, gal būtų verta žinoti, kas jis ir ko nori, - mirk- 
sėdamas paaiškino vaikis. 

- Juk galėjai per smuklininką perduoti žinią Voliui, - pasakė 
Džeimis. — Bet tiek jau to, nesvarbu. Ir kurgi jis patraukė? 

Žmogus nusiskubino gatve, bet skubinosi ne taip greitai, kad 
vaikis negalėtų jo lengvai sekti saugiu atstumu. Jūrininkas, kuris 
buvo ištvermingas vaikščiotojas, ėjo į Edinburgą kokias penkias 
mylias, ir užtruko mažiau nei valandą, o galop nukako į „Žalio- 
sios pelėdos“ smuklę, sekamas jaunėlio Ijano, kone nukeipusio 
iš troškulio. 

Išgirdusi tą pavadinimą, krūptelėjau, bet nenorėjau pertrauk- 
ti pasakojimo. 

- Smuklėje buvo baisi grūstis. Rytą kažkas atsitiko, ir visi apie 
tai kalbėjo, bet išvydę mane nutilo. Kad ir kaip ten buvo, man 
vis tiek. - Nutilęs jaunėlis Ijanas sukosėjo ir atsikrenkštė. - Jū- 
rininkas užsisakė gėrimo - brendžio - ir paskui paklausė smu- 
klės šeimininko, ar jis pažįstąs brendžio tiekėją Džeimį Rojų ar 
Džeimį Freizerį. 

— Ar jis išsidavė? - sumurmėjo Džeimis. 

Jis įdėmiai žvelgė į sūnėną, bet mačiau, kad mintys galvoje 
su aukšta kakta sukasi, tarp vešlių antakių suraukdamos nedidelę 
raukšlę. | 

Tas žmogus kėblino iš smuklės į smuklę, persekiojamas išti- 
kimo šešėlio, ir kiekvienoje užsisakęs brendžio pakartodavo tą 
patį klausimą. 

— Turbūt jis turi reto stiprumo galvą, kad gali išgerti šitiek 
brendžio, - įsiterpė Ijanas. 

Vaikis papurtė galvą. 

- Jis negerdavo. Tik pauostydavo. 

Jo tėvas pliaukštelėjo liežuviu, kad šitaip gėdingai eikvojamas 
puikus gėrimas, o rusvi Džeimio antakiai pakilo dar labiau. 

- Ar jis bent sykį paragavo? - griežtai paklausė. 

- Taip. Smuklėje „Šuo ir šautuvas“, paskui „Mėlynajame šer- 
ne“. Tačiau vos siurbtelėjo ir daugiau stiklo nelietė. Kitose vietose 
visai negėrė, o mes buvom užėję į penkias, prieš... - Jis nuščiuvo 
ir vėl gurkštelėjo. 

Džeimio veidas stulbinamai keitėsi. Iš pradžių suglumęs rau- 
kėsi, paskui mirtinai išblyško, o galiausiai šiek tiek nušvito. 

- Štai kaip, - pats sau tyliai tarė jis. - Iš tikrųjų. - Tada žvilgs- 
nį nukreipė į sūnėną. - Ir kas įvyko vėliau, vaikine? 

Jaunėlis Ijanas vėl atrodė nelaimingas. Nurijo seilę, ir buvo 
matyti, kaip liesu jo kaklu perbėgo virpulys. 

— Na, iš Kerso į Edinburgą siaubingai ilgas kelias, o einant 
baisiai troškino... 

Jo tėvas su dėde persimetė skeptiškais žvilgsniais. 

— Per daug maukei, - tarė Džeimis, susitaikęs su tokia mintimi. 

- Iš kur galėjau žinot, kad jis užsuks į šitiek smuklių, - gin- 
damasis sušuko jaunasis Ijanas, ir jo ausys nukaito. 

— Ne, aišku, negalėjai, - meiliai pasakė Džeimis, užkirsdamas 
kelią kritiškesnėms Ijano pastaboms. - Ir kiek ištvėrei? 

Paaiškėjo, kad jaunėlis Ijanas palūžo vidury Karališkosios 
Mylios. Čia vaikiną įveikė ankstyvo kėlimosi, penkių mylių ke- 
lio pėsčiomis ir kokių dviejų kvortų elio samplaika. Jis užsnūdo 
kampe, pabudo po valandos ir suprato, kad jo persekiojamasis 
seniai dingęs. 

- Taigi atėjau čia. Atrodė, kad reikia dėdei apie tai pasakyt. 
Deja, jo neradau. - Vaikis dirstelėjo į mane, ir jo ausys dar labiau 
nuraudo. 

- O kodėl manei, kad jis turėtų čia būti? — Ijanas pavarstė 
atžalą skvarbiu žvilgsniu, o tada nukreipė jį į svainį. Kunkuliuo- 
jantis pyktis, kurį Ijanas tvardė nuo ryto, ūmai prasiveržė: - Koks 
tu ištvirkęs įžūlėlis, Džeimsai Freizeri, kad nutempei mano sūnų 
į viešnamį! 

- Argi tau apie tai kalbėt, tėti! 

Ijanas pašoko ant kojų kiek susvyruodamas, bet didelės, kau- 
lėtos jo rankos prie šonų susigniaužė. 

— Ar man kalbėt? Ir ką gi čia šneki, silpnaproti kvaily? - su- 
šuko Ijanas iš pasipiktinimo išplėtęs akis. 

- Kad esi prakeiktas veidmainis! - kimiai atšovė jo sūnus. - 
Man su Maiklu pamokslauji apie dorą ir kad turim laikytis vie- 
nos moters, o pats visą tą laiką slampinėji sau po miestą, šniukš- 
tinėdamas kekšių! 

- Ką? - Ijano veidas pasidarė purpurinis. 

Sunerimusi dirstelėjau į Džeimį, kuriam ši padėtis rodėsi 
juokinga. 

- Tu... prakeiktas apsimetėlis! - jaunėlis Ijanas džiūgauda- 
mas ištarė palyginimą, paskui nuščiuvo, tarsi ieškodamas kito 
palyginimo, ne prastesnio už aną. Prasižiojo, bet jam ištrūko tik 
tylus raugulys. 

- Tas vaikis ganėtinai nusitašęs, - pasakiau Džeimiui. 

Jis paėmė grafiną su porteriu, dirstelėjo, kiek jame likę alaus, 
ir vėl pastatė. | 

- Tu teisi. Turėjau anksčiau pastebėti, bet sunku, kai jis toks 
apsvilęs. | 

Vyresnysis Ijanas nebuvo girtas, bet jo mina labai panėšėjo 
į atžalos: veidas liepsnoja užlietas raudonio, akys išsprogusios, 
kaklo gyslos įsitempusios. 

- Po šimts velnių, apie ką čia vapi, išpera? - riktelėjo jis ir 
grėsmingai žengė prie sūnaus, o tas nesąmoningai atsitraukė atgal 
ir gana staigiai atsisėdo, blauzdoms atsitrenkus į sofos kraštą. 

- Apie ją, - atsakė jis, iš išgąsčio lakoniškai. Kad būtų aišku, 
parodė į mane. - Ją! Apgaudinėji mano mamą su šita šlykščia 
paleistuve, štai ką vapu! 

Ijanas šėrė sūnui per ausį ir vaikis išsidrėbė ant sofos. 

- Mulkių mulki! - pasipiktinęs užriko Ijanas. - Argi gražu 
taip šnekėti apie tetulę Klerę, ką jau ir besakyt apie mane su tavo 
motina! 

- Tetulę? - Jaunasis Ijanas vėpsojo į mane nuo pagalvių ir 
atrodė toks panašus į paukštuką, prašantį maisto, kad prieš savo 
valią prapliupau juoku. 

- Tu iškūrei, man nespėjus pasisakyti, kas esu, - paaiškinau. 

— Bet jūs mirusi, - kvailai pasakė jis. 

— Dar ne. Nebent pasigausiu plaučių uždegimą, sėdėdama čia 
su šlapia suknele. 

Bespoksant į mane, jo akys visiškai suapvalėjo. Jose šmėkšte- 
lėjo susijaudinimas. 

— Kai kurios senos moterys Lalibroche šneka, kad jūs žiniuo- 
nė, baltoji moteris, gal net fėja. Kai dėdė Džeimis grįžo namo iš 
Kulodeno be jūsų, jos kalbėjo, kad jūs galbūt grįžot pas fėjas, iš 
kur ir atkeliavot. Ar tai tiesa? Ar gyvenat kopoj? 

Susižvalgiau su Džeimiu, tas užvertė akis į lubas. 

— Ne, - pasakiau. — Aš... e... aš. 

— Po Kulodeno ji pabėgo į Prancūziją, - staiga labai ryžtin- 
gai įsiterpė Ijanas. - Manydama, kad tavo dėdė Džeimis žuvo 
mūšyje, nukeliavo pas giminaičius į Prancūziją. Ji buvo viena iš 
geriausių princo Tearlach bičiulių, todėl po karo negalėjo grįžti į 
Škotiją, nes jai būtų grėsęs didelis pavojus. Bet paskui ją pasiekė 
kalbos apie tavo dėdę, ir vos sužinojusi, kad vyras tikrai gyvas, ji 
tučtuojau sėdo į laivą ir atplaukė jo ieškoti. 

Jaunėliui Ijanui atvipo žandikaulis. Man taip pat. 

— Hm, taip, - susičiaupiau. - Taip ir buvo. 

Vaikinas nukreipė didžiules spindinčias akis nuo manęs į 
dėdę. 

— Taigi grįžote pas jį, - džiugiai tarė. - Vaje, kaip romantiška! 

Įtampa atslūgo. Ijanas delsė, bet jo akys sušvelnėjo, kai pa- 
žvelgė į mane. 

— Taip, - nenoriai šyptelėjo jis. - Taip, regis, taip. 


esm 

— Maniausi šitaip jam patarnausiąs tik po kokių dvejų trejų 
metų, - pasisakė Džeimis, įgudusia ranka spausdamas sūnėno 
galvą, kai tas žiaukčiojo virš spjaudyklės, kurią buvau jam pa- 
kišusi. . 
- Taip, jis visada skubėdavo, - nuolankiai atsakė Ijanas. - Iš- 
moko vaikščioti anksčiau nei stovėti ir vis įvirsdavo į ugnį, prau- 
simosi dubenį, kiaulidę ar karvidę. - Jis paplekšnojo per liesą 
besikilnojančią nugarą. - Štai, vaikine, tegu viskas išeina lauk. 

Netrukus nusilpęs vaikis buvo įtaisytas ant sofos gaivelėtis 
nuo dūmų, jausmų ir gausiai gerto porterio, griežtai prižiūrimas 
dėdės ir tėvo. 

— Kur ta sumauta arbata, kurios pasiunčiau atnešti? - Džeimis 
nekantraudamas ištiesė ranką prie varpelio, bet aš jį sulaikiau. 

Po rytinio sąmyšio viešnamio ruoša aiškiai vis dar buvo pa- 
krikusi. 


— Nesirūpink, - pasakiau. - Nulipsiu žemyn ir atnešiu. 

Išsinešiau ir spjaudyklę, atitraukusi nuo savęs per rankos ats- 
tumą, o už nugaros išgirdau Ijaną sakant: 

— Klausyk, kvaily... 

Nesunkiai radau kelią į virtuvę ir gavau, ko reikėjo. Vyliausi, 
kad Džeimis su Ijanu leis vaikėzui valandėlę atsikvėpti, ir ne tik 
jo sveikatos labui - dar ir todėl, kad nenorėjau praleisti nė vienos 
jo pasakojimo smulkmenos. 

Deja, aiškiai kažką praleidau: grįžus į svetainę, kambaryje 
tvyrojo įtampa it koks debesis, o jaunėlis Ijanas dirstelėjo į mane 
ir skubiai nusuko akis, vengdamas mano žvilgsnio. Džeimis buvo 
šaltakraujiškas kaip visada, o vyresnysis Ijanas atrodė nė kiek ne 
mažiau nuraudęs ir sunerimęs nei sūnus. Jis atskubėjo paimti iš 
manęs padėklo, burbtelėjo „ačiū“, bet jo akys buvo nudurtos. 

Kilstelėjau antakį žiūrėdama į Džeimį, tas šyptelėjo ir pa- 
traukė pečiais. Aš taip pat gūžtelėjau ir nuo padėklo paėmiau 
dubenėlį. 

— Duona su pienu, - pasakiau duodama jį jaunėliui Ijanui ir 
tas išsyk pralinksmėjo. 

- Karšta arbata, - tariau įteikdama arbatinuką jo tėvui. 

- Viskis, - padaviau butelį Džeimiui, - ir šalta arbata nude- 
gimams. - Nuvožiau dangtelį nuo paskutinio indo, kur šaltoje 
arbatoje mirko daugybė servetėlių. | 

- Šalta arbata? - Rusvi Džeimio antakiai pakilo. - Ar virėja 
neturėjo sviesto? 

— Nudegimai sviestu netepami, - paaiškinau. - Tinka alavijų 
ar gysločių sultys, bet virėja nieko panašaus neturėjo. Už šaltą 
arbatą geriau nieko neradau. | 

Ant pūslėtų jaunėlio Ijano plaštakų ir dilbių uždėjau kompre- 
sus, skaisčiai raudoną jo veidą švelniai nušluosčiau arbatos pri- 
mirkusiomis servetėlėmis, o Džeimis su Ijanu tuo metu tuštino 
arbatinuką ir butelį viskio. Vėliau, truputį atsigavę, visi susėdome 
klausytis tolesnio Ijano pasakojimo. 

- Na, - prabilo jis, - kiek pasišlaisčiau po miestą galvoda- 
mas, ko geriausia būtų imtis. Galop man nušvito protas ir su- 
sivokiau, kad jei žmogus, kurį sekiau, ėjo iš smuklės į smuklę 

pagrindine gatve, tai nusigavęs į kitą jos galą ir traukdamas į 
viršų gal jį ir surasčiau. 

- Puiki mintis, - tarė Džeimis, ir Ijanas pritariamai linktelė- 
jo, truputį susiraukdamas. - Radai jį? 

Nubėgęs Karališkąja Mylia vos ne iki Holirudo rūmų apačio- 
je, jis ėmė uoliai plumpinti gatve į viršų, užsukdamas į kiekvieną 
smuklę ir klausinėdamas apie vienakį žmogų su kasele. Žemiau 
Kanongeito nieko nepešęs jau buvo beprarandąs viltį, bet ūmai 
išvydo tą vyrą, sėdintį Holirudo alaus daryklos alinėje. 

Turbūt jūrininkas ten užsuko ne pakamantinėti, o atsikvėpti, 
nes sėdėjo atsipalaidavęs ir gėrė alų. Jaunėlis Ijanas kieme šaste- 
lėjo už didelės statinės ir iš ten žiūrėjo, kol galų gale vyras pakilo, 
atsiskaitė ir neskubėdamas išsliūkino į lauką. 

- Jis nebeužsuko į jokią smuklę, - pasakojo vaikis, šluostyda- 
masis nuo smakro nuvarvėjusį pieną. - Tiesiu taikymu nudrožė 
į Karfakso aklagatvį, į spaustuvę. 

Džeimis tyliai kažką pasakė geilų kalba. 

- Į spaustuvę? Ir kas nutiko tada? 

- Žinoma, rado ją uždarytą. Supratęs, kad durys užrakintos, 
atsargiai pasidairė į langus tarsi ketindamas juos iškulti. Bet pas- 
kui apsidairė aplinkui. Pirmyn atgal zujo žmonės - gi buvo toks 
metas, kai visi traukė į šokolado krautuvėlę. Taigi jis valandėlę 
pastovėjo atviram prieangy ir nuslimpino aklagatviu. Kad manęs 
nepastebėtų, turėjau nerti į siuvyklą ant kampo. 

Žmogus stabtelėjo aklagatvio pradžioje, tada apsisprendęs pa- 
suko į dešinę ir už kelių žingsnių dingo siaurame skersgatvyje. 

- Žinojau, kad tas skersgatvis veda į kiemą už aklagatvio, - 
pasakojo jaunėlis Ijanas. - Išsyk supratau, ką jis ruošiasi daryti. 

- Aklagatvio gale yra mažas kiemelis, - paaiškino Džeimis, 
pastebėjęs suglumusį mano žvilgsnį. - Ten suverstas visoks 
šlamštas ir atgabentos prekės, bet į jį atsiveria užpakalinės spaus- 
tuvės durys. 

Jaunėlis Ijanas linktelėjo, dėdamas tuščią dubenėlį. 

- Taip, pamaniau, kad jis tikriausiai ketina pro jas įsigauti 
vidun. Ir prisiminiau naujas brošiūras. 

— Jėzau, - pratarė Džeimis. Jis buvo pablyškęs. 

- Brošiūras? - Ijanas, klausiamai žiūrėdamas į jį, kilstelėjo 
antakius. - Kokias brošiūras? 

— Nauji spaudiniai ponui Geidžui, - įsiterpė jaunėlis Ijanas. 

Ijanas vis dar nesusivokė, kaip ir aš. 

— Politika, - be užuolankų pasakė Džeimis. - Raginimas pa- 
naikinti paskutinį Spaudų mokesčių aktą, kuriame piliečiai kvie- 
čiami priešintis, jei būtina, panaudojant prievartą. Penki tūkstan- 
čiai ką tik išspausdintų brošiūrų, sukrautų galiniame kambaryje. 
Ryt rytą Geidžas turėjo užeiti jų pasiimti. 

- Jėzau, - ištrūko Ijanui. - Jis buvo išblyškęs labiau už Džei- 
mį, į kurį stebeilijo, kupinas siaubo ir pagarbios baimės. - Ar 
išsikraustei iš proto? Tu, ant kurio nugaros nė mažiausio plotelio 
be randų nerasi? Vos spėjus išdžiūti rašalui ant popieriaus, dova- 
nojančio tau bausmę už išdavystę? Susipainiojai su Tomu Geidžu 
ir jo maištininkais, ir dar mano sūnų įvėlei? - Keldamas balsą, 
jis pašoko ant kojų sugniaužęs kumščius. - Kaip šitaip galėjai, 
Džeimi, kaip? Ar mudu su Džene ne ganėtinai prisikentėjom dėl 
tavo veiklos? Per visą karą ir po jo. Kristau, maniau, jau tu sotus 
kalėjimų, kraujo ir smurto! 

- Sotus, - trumpai atsakė Džeimis. - Aš nesu Geidžo gru- 
pės narys. Bet juk esu spaustuvininkas? Jis sumokėjo už tas 
brošiūras. | 

Ijanas pakėlė rankas, rodydamas didžiulį susierzinimą. 

- Taigis! Ir tai bus labai svarbu, kai karaliaus parankiniai 
tave suims ir nugabens į Londoną pakarti! Jeigu šie įkalčiai būtų 
buvę rasti tavo patalpose... - Staiga Ijaną nuvėrė mintis ir jis 
atsigręžė į sūnų. - Štai kaip? Žinojai, kas tose brošiūrose, todėl 
ir padegei? 

Jaunasis Ijanas linktelėjo, rimtai kaip pelėdžiukas. 

- Nebūčiau spėjęs jų pernešti, - tarė. - Kaipgi penkis tūks- 
tančius. Tas vyras, jūrininkas, išdaužė galinį langą ir jau kišo 
ranką prie durų skląsčio. 

Ijanas vėl atsisuko į Džeimį. 

— Velniai tave griebtų! - įsiutęs drėbė. - Velniai tave griebtų, 

kad buvai toks neatsargus, lengvapėdis kvailys, Džeimi Freizeri! 
Iš pradžių jakobitai, dabar šit kas! 

Išgirdęs Ijano žodžius, Džeimis kaipmat išraudo, jo veidas 
paniuro. | 

- Ar aš kaltas dėl Karolio Stiuarto? - paklausė. Jo akys piktai 
žibėjo, o arbatos puodelį jis taip trinktelėjo, kad ant nublizginto 
stalo išsitaškė arbata ir viskis. - Ar kaip įmanydamas nesisten- 
giau sustabdyti to kvaišio? Argi ne visko aš toje kovoje netekau, 
Ijanai, ar ne visko? Savo žemės, laisvės, žmonos - mėgindamas 
mus visus išgelbėti? 

Kalbėdamas jis dirstelėjo į mane, ir man trumpai šmėkštelė- 
jo, kiek jam atsiėjo paskutiniai dvidešimt metų. 

Džeimis pasisuko į Ijaną, jam kalbant antakiai leidosi žemyn, 
balsas darėsi atšiauresnis. 

- Ojei kalbam, kiek kainavau tavo šeimai, tai argi tu iš to ne- 
pasipelnei, Ijanai? Juk dabar Lalibrochas priklauso tavo mažėliui 
Džeimsui? Tavo sūnui, ne mano! 

Ijanas krūptelėjo. 

— Niekada neprašiau... - pradėjo sakyti jis. 

— Ne, neprašei. Dėl Dievo meilės, nekaltinu tavęs! Bet taip jau 
yra, kad Lalibrochas nebe mano, Dvarą man paliko tėvas, ir aš jį 
prižiūrėjau kaip išgalėdamas, rūpinausi žeme, nuomininkais, o 
tu man padėjai, Ijanai. - Jo balsas kiek pašvelnėjo. - Be tavęs ir 
Dženės nebūčiau įstengęs. Nesigailiu jį perdavęs Džeimiui - taip 
reikėjo. Bet vis dėlto... 

Jis trumpam nusigręžė nulenkęs galvą, platūs pečiai buvo įsi- 
tempę po drobiniais marškiniais. 

Bijojau pakrutėti ar prašnekti, bet pagavau jaunėlio Ijano 
žvilgsnį, kupiną begalinio sielvarto. Kad abu aprimtume, uždė- 
jau ranką jam ant lieso peties ir virš raktikaulio švelniame kūne 
pajutau tvinkčiojant lygų pulsą. Vaikinas stambia kaulėta ranka 
uždengė mano plaštaką ir stipriai suspaudė. 

Džeimis vėl atsigręžė į svainį, tvardydamas balsą ir pyktį. 

— Prisiekiu tau, Ijanai, saugojau vaikį nuo pavojų. Kaip įma- 
nydamas laikiau jį atokiai nuo viso to: stengiausi, kad jo nepa- 

matytų pakrantės žmonės, ir draudžiau su Fergiusu kelti koją į 
laivus, nors jis ir labai manęs prašė. - Džeimis sužiuro į jaunėlį 
Ijaną, ir jo mina pasikeitė. Joje keistai atsispindėjo meilės ir ir- 
zulio mišinys. - Nekviečiau jo pas save, Ijanai, ir liepiau grįžti 
namo. 

- Bet neprivertei jo grįžti? - Pykčio raudonis Ijano veide 
nyko, tačiau švelnios rudos akys vis dar buvo primerktos ir ži- 
bėjo įtūžiu. - Ir nepasiuntei žinios. Dėl Dievo meilės, Džeimi, šį 
mėnesį Dženė naktimis visai nesudėjo bluosto! 

Džeimio lūpos stipriai susičiaupė. 

- Ne, - prisipažino jis, leisdamas žodžiams ištrūkti tik po 
vieną. - Ne. Nepasiunčiau. Aš... - Jis dar sykį pažvelgė į ber- 
niuką ir nesmagiai gūžtelėjo pečiais, tarsi marškiniai staiga būtų 
pasidarę per ankšti. - Ne, - pakartojo. - Ketinau pats jį parvežti 
namo. 

- Jis ganėtinai didelis, gali keliauti ir vienas, - nukirto Ija- 
nas. - Juk ir čia atkako be palydos? 

- Atkako. Bet buvo kitaip. - Džeimis pasitraukė į šalį ir, 
pasičiupęs arbatos puodelį, pradėjo sukioti jį tarp delnų. - Ne, 
norėjau jį palydėti, kad galėčiau atsiklausti tavęs - tavęs su Dže- 
ne, — ar leistumėt vaikiui kurį laiką pagyventi su manim. 

Ijanui išsprūdo trumpas, pašaipus juokas. 

- Taigis. Kad duotume tau leidimą, tebūnie jis pakartas ar 
ištremtas, ką? 

Džeimio veide, kai jis pakėlė akis nuo puodelio rankose, vėl 
plykstelėjo pyktis. 

- Juk supranti, kad saugosiu jį nuo bet kokios bėdos, - tarė. - 
Jėzau Kristau mieliausias, Ijanai, rūpinuosi tuo vaikiu taip, lyg jis 
būtų mano sūnus, ir tu puikiausiai tai žinai! 

Ijano kvėpavimas pagreitėjo, girdėjau iš savo vietos. 

- Ak, labai gerai žinau, - pasakė įdėmiai žiūrėdamas Džei- 
miui į veidą. - Bet jis ne tavo sūnus, ar ne? Jis mano. 

Džeimis ilgai spoksojo į jį, paskui ištiesė ranką ir pastatė ar- 
batos puodelį ant stalo. 

- Taip, - tyliai pritarė. - Tavo. 

Ijanas valandėlę pastovėjo, sunkiai kvėpuodamas, tada ranka 
atsainiai persibraukė per kaktą, atgal atmesdamas tankius tam- 
sius plaukus. 

- Na, ką gi. - Kelis kartus giliai įkvėpęs, atsisuko į sūnų. - 
Eime, Halidėjaus užeigoje esu užsisakęs kambarį. 

Kaulėti jaunojo Ijano pirštai suspaudė mano pirštus. Jo ger- 
klė darbavosi, bet jis nepakrutėjo iš ten, kur sėdėjo. 

- Ne, tėti. - Berniuko balsas virpėjo, jis smarkiai mirksėjo, 
kad nepravirktų. - Neisiu su tavim. 

Ijano veidas labai išblyško, virš kampuotų skruostikaulių at- 
sirado tamsiai raudonos dėmės, lyg jam kas būtų smarkiai šėręs 
per abu skruostus. 

- Tikrai? 

Jaunasis Ijanas linktelėjo, rydamas seilę. 

- Aš... Aš eisiu su tavim rytą, tėti. Grįšiu su tavim namo. Bet 
dabar ne. 

Ijanas tylėdamas ilgai žiūrėjo į sūnų. Jo pečiai pakumpo, 
kūną paliko visa įtampa. 

- Suprantu, - tyliai pasakė. - Tada gerai. Gerai. 

Daugiau netaręs nė žodžio, Ijanas apsisuko ir išėjo, labai at- 
sargiai uždarydamas duris. Girdėjau nerangų medinės jo kojos 
bilsčiojimą į kiekvieną pakopą lipant žemyn. Kai nusigavo į apa- 
čią, trumpai girdėjosi šliurenimas, paskui atsisveikinančio Bru- 
no balsas, priekinių durų trinktelėjimas. Kambaryje stojo tyla, 
tik man už nugaros šnypštė židinio ugnis. 

Berniuko petys virpėjo po mano ranka. Jis vis dar buvo 
smarkiai įsitvėręs mano pirštų ir tyliai verkė. 

Džeimis lėtai priėjo ir atsisėdo šalia jo, o veide buvo matyti 
didžiulis nerimas ir bejėgiškumas. 

- Ijanai, ak, mažėli Ijanai. Viešpatie, vaiki, nereikėjo taip. 

— Reikėjo. - Ijanas aiktelėjo ir staiga sušnarpštė. Supratau, 
kad buvo sulaikęs kvėpavimą. Jis atsuko apdegusį veidą į dėdę, 
sužalotus jo bruožus buvo iškreipęs įtūžis. - Nenorėjau įskaudint 
tėčio, - pasakė. - Nenorėjau! 

Džeimis išsiblaškęs paplekšnojo jam per kelį. 

- Žinau, vaiki, bet šitaip jam pasakyti... 

— Negalėjau jam pasakoti, bet turiu atskleisti jums, dėde 
Džeimi! 

Džeimis pakėlė akis, ūmai suklusęs dėl sūnėno tono. 

- Atskleisti man? Ką? 

— Apie tą vyrą. Žmogų su kasele. 

— Ir ką? 

Ijanas pasiryždamas apsilaižė lūpas. 

— Man regis, nužudžiau jį, - sušnabždėjo. 

Džeimis apstulbęs žvilgtelėjo į mane, tada - į Ijaną. 

- Kaip? 

- Na... aš truputį sumelavau, - drebančiu balsu pasiaiškino 
vaikinas. Ašaros vis dar tvenkėsi akyse, bet Ijanas jas nusišluos- 
tė. - Kai įėjau į spaustuvę - turėjau raktą, kurį man davėt, - tas 
vyras jau buvo viduje. 

Jūrininkas sukiojosi užpakaliniame spaustuvės kambaryje, 
kur buvo ką tik išspausdinti užsakymai su spaustuvės dažais ir 
sugeriamuoju popieriumi, naudojamu spausdinimo mašinai va- 
lyti, taip pat nedidelis žaizdras. Jame susidėvėjusio šrifto plokš- 
telės būdavo lydomos perdirbti į naujas. 

- Iš krūvos jis paėmė kelias brošiūras ir jau grūdosi į kiše- 
nę, - žiopčiodamas pasakojo Ijanas. - Kai jį pamačiau, riktelėjau, 
kad padėtų atgal, o jis atsisuko į mane su pistoletu rankoje. 

Pistoletas iššovė, labai išgąsdindamas Ijaną, bet kulka prašvil- 
pė pro šalį. Beveik nesutrikęs, jūrininkas metėsi ant vaikino ir 
ketindamas smogti užsimojo pistoletu. 

— Nebuvo kada nei bėgt, nei galvot. - Ijanas paleido mano 
ranką ir sunėrė pirštus ant kelių. - Ištiesęs ranką, čiupau pirmą 
pakliuvusį daiktą ir smogiau. 

Tas pirmas po ranka pakliuvęs daiktas buvo kaušas švinui, 
varinis samtis ilga rankena, kuriuo išlydytas švinas būdavo pila- 
mas iš puodo į liejimo formas. Žaizdras vis dar degė, buvo pilnas 
anglių, ir nors lydymo puode tyvuliavo tik maža balutė, degi- 
nantys švino lašai ištiško iš samčio ir pataikė tiesiai jūrininkui 
į veidą. | 

- Dieve, kaip jis klykė! 

Liauną Ijano kūną supurtė smarkus drebulys, ir aš, apėjusi 
apie sofos galą, atsisėdau šalia, suimdama abi jo rankas. 

Jūrininkas, susigriebęs už veido, nusvirduliavo atpakaliomis 
ir sutrypė nedidelį žaizdrą, išžarstydamas žioruojančias anglis. 

— Nuo jų ir įsiplieskė gaisras, - tarė Ijanas. - Mėginau lieps- 
ną gesinti plakdamas, bet ji lyžtelėjo popieriaus kraštą, ir staiga 
kažkas su švilpesiu kad plykstels man prieš veidą. Atrodė, tarsi 
visas kambarys nušvito. 

— Turbūt statinės su spaustuvės dažais, - pasakė Džeimis ta- 
rytum pats sau. - Jų milteliai tirpinami spirite. 

Degančio popieriaus stirtos nuslydo ir griuvo tarp Ijano ir 
užpakalinių durų, iškilo užgriūti grasinanti liepsnų siena, virš 
kurios virto juodi dūmai. Jūrininkas, apakintas ir klykiantis kaip 
mirtį pranašaujanti šmėkla, ropojo keturpėsčias tarp berniuko ir 
durų į kitą spaustuvės kambarį, kur buvo saugu. 

— Aš... aš negalėjau jo paliesti... nustumti nuo kelio, - pasa- 
kojo Ijanas, vėl krečiamas drebulio. | 

Visiškai pametęs galvą, jis nuskuodė laiptais į viršų, bet ten ir 
sustojo, nes ugnis, plisdama galiniu kambariu ir kildama laiptais 
it kaminu, greitai užtvindė viršutinį kambarį tirštais dūmais. 

— Ar tau netoptelėjo išlipti pro nuleidžiamąsias duris ant sto- 
go? - paklausė Džeimis. 

Jaunėlis Ijanas liūdnai papurtė galvą. 

— Nežinojau, kad tokių esama. 

— O kodėl jų ten esama? - pasmalsavau. 

Džeimis apdovanojo mane šypsena. 

- Jeigu prireiktų. Tik kvaila lapė turi vieną landą iš savo slėp- 
tuvės. Nors, prisipažinsiu, kai jas įtaisiau, galvojau ne apie gais- 
rą. - Jis pakratė galvą, vaduodamasis iš susierzinimo. - Bet tu 
manai, kad tas žmogus neištrūko iš ugnies? 

— Neįsivaizduoju, kaip jis galėjo ištrūkt, - atsakė Ijanas, pra- 
dėjęs šniurkščioti. - Ir jeigu jis negyvas, tai aš jį nužudžiau. Juk 
negalėjau pasakyti tėčiui, kad esu ž-žmog... žmog... — Ijanas vėl 
pravirko, jam buvo per sunku išspausti tą žodį. 

- Tu - ne žmogžudys, Ijanai, - tvirtai tarė Džeimis. Jis pa- 
plekšnojo sūnėnui per virpantį petį. - Dabar liaukis verkęs, viskas 
gerai, vaikine, tu nieko blogo nepadarei. Nepadarei, ar girdi? 

Vaikis nurijo seilę ir linktelėjo, bet neįstengė sulaikyti ašarų 
ir drebulio. Galop jį apkabinau, pasukau ir pasidėjau jo galvą ant 
peties, glostydama nugarą ir murmėdama raminančius žodelius, 
kurie sakomi mažiems vaikams. 

Laikyti jį glėbyje man buvo keista; nors beveik suaugusio 
vyro ūgio, Ijanas buvo smulkių, trapių kaulų, o ant jų buvo tiek 
nedaug raumenų, kad rodės, laikau apkabinusi griaučius. Jis kal- 
bėjo į mano krūtinės gelmes, bet jo balsą taip iškreipė jausmai ir 
slopino audinys, kad buvo sunku suprasti žodžius. 

— „mirtina nuodėmė... - regis, vapėjo jis, - ...pasmerktas 
pragarui... negalėjau pasakyti tėčiui... bijau... niekad negalėsiu 
grįžti namo... 

Džeimis pakėlė antakius, bet aš tik bejėgiškai trūktelėjau pe- 
čiais, glostydama tankius, vešlius plaukus ant vaikino pakaušio. 
Galų gale Džeimis pasilenkė į priekį, stipriai suėmė jį už pečių 
ir pasodino. . 

- Klausyk, Ijanai, - paliepė. - Ne, pažvelk, pažvelk į mane! 

Sutelkęs paskutines jėgas, vaikinas ištiesė linkstantį kaklą 
ir įbedė į dėdės veidą ašarų pritvinkusias akis raudonais pa- 
kraščiais. 

- Taigi. - Džeimis suėmė sūnėno rankas ir spustelėjo. - Pirma, 
ne nuodėmė nužudyti žmogų, kuris siekia nugalabyt tave. Bažny- 
čia leidžia žudyti, jei būtina: ginant save, savo šeimą ar savo šalį. 
Tad mirtinai nenusidėjai ir nesi pasmerktas pragaro kančioms. 

— Nesu? - Ijanas garsiai sušniurkštė ir rankove nusišluostė 
veidą. | 

— Ne. - Džeimis davė valią šypsenėlei akyse. - Rytą drauge 
nueisim pas tėvą Heizą. Atliksi išpažintį, ir tau bus atleistos nuo- 
dėmės, bet jis tau pasakys tą patį, ką ir aš. 

- Ak. - Žodelis buvo ištartas su palengvėjimu, ir liesi jau- 
nėlio Ijano pečiai pastebimai pakilo, tarsi nuo jų būtų nukritusi 
našta. 

Džeimis vėl paplekšnojo sūnėnui per kelį. 

— Antra, tau nereikia bijoti visko papasakoti savo tėvui. 

- Ne? - Jaunėlis Ijanas, visada be išlygų pritariantis Džei- 
mio žodžiams, dabar, regis, labai suabejojo tokia pasaulietiška 
jo nuomone. 

- Na, nesakau, kad jis nenuliūs, - sąžiningai pridūrė Džei- 
mis. - Atvirai kalbant, turbūt visi likę jo plaukai tuojau pat pra- 
žils. Bet jis supras. Neišvarys tavęs iš namų ir neišsižadės, jei dėl 
šito būgštauji. 

- Manot, jis supras? - Ijanas pažvelgė į Džeimį akimis, ku- 
riose viltis grūmėsi su abejone. — Aš... aš galvoju, jis... mano tėtis 
juk nėra nužudęs žmogaus? - staiga paklausė. 

Džeimis, netikėtai užkluptas tokio klausimo, sumirksėjo. 

- Na, - iš lėto prabilo jis, - man regis... jis kovėsi mūšyje, 
bet, tiesą sakant, Ijanai, nežinau. - Jis kiek bejėgiškai sužiuro į 
sūnėną. - Tokius dalykus žmonės linkę nutylėti, ar ne? Nebent 
išsiplepa gerokai įkaušę kareiviai. 

Ijanas mąstydamas linktelėjo ir vėl šniurkštelėjo baisiausiai 
sugurguliuodamas. Džeimis skubiai pasirausė rankovėje ieško- 
damas nosinės ir ūmai pakėlė akis, nusmelktas minties. 

- Todėl ir pasakei turįs papasakoti man, o ne savo tėčiui? Nes 
žinai, kad esu nužudęs ne vieną žmogų? 

Jo sūnėnas palinksėjo galvą, varstydamas Džeimį susirūpinu- 
siomis patikliomis akimis. 

— Taip. Man atrodė... man atrodė, kad žinosit, ką daryti. 

- A. - Džeimis giliai įkvėpė ir persimetė su manimi žvilgs- 
niu. - Gerai... - Jo pečiai įsitempė, paplatėjo, ir pamačiau, kad 
jis užsikrovė naštą, kurią nusimetė jaunėlis Ijanas. Atsidusęs 
tarė: - Pirmiausia savęs paklausk, ar turėjai kitą išeitį. Neturėjai, 
todėl nurimk. Jei galėsi, vėliau atliksi išpažintį, o jeigu ne, sūkal- 
bėk atgailos maldą - ji visai tinka, kai nuodėmė nėra mirtina. 
Tu neturi kaltės, - rimtai pasakė, - bet atgaila parodo, kad labai 
gailiesi dėl to, ko negalėjai išvengti. Kartais taip būna, ir tam ne- 
įmanoma užkirsti kelio. O paskui pasimelsk už žmogų, kurį nu- 
žudei, kad jis rastų ramybę ir nepersekiotų tavęs. Ar moki maldą 

„Sielos ramybė“? Kalbėk ją, jei turi laiko apmąstymams. Mūšyje, 
kai nėra kada galvoti, pravers kita: „Vesk šią sielą savąja ranka, o 
Kristau, Dangaus Karalystės valdove, amen.“ 

- „Vesk šią sielą savąja ranka, o Kristau, Dangaus Karalystės 
valdove, amen“, - tyliai pakartojo Ijanas ir lėtai palingavo gal- 
vą. - Taip, gerai. O paskui? 

Džeimis ištiesė ranką ir labai švelniai paglostė sūnėnui 
skruostą. 

- Paskui gyvenk su tuo, vaikine, - tylomis tarė. — Štai ir viskas. 


28 


Skaistybės sergėtojas 


- MANAI, ŽMOGUS, kurį sekė jaunėlis Ijanas, kaip nors 
susijęs su sero Persivalio perspėjimu? 

Pakėliau uždangalą nuo ką tik atnešto padėklo su vakariene 
ir viltingai pauosčiau. Oi, kaip seniai buvau valgiusi tą troškinį 
Mubrėjaus užeigoje. 

Džeimis linktelėjo imdamas karštą bandelę su įdaru. 

- Nustebčiau, jei būtų nesusijęs, - abejingai pasakė. - Man ti- 
kriausiai nori pakenkti ne vienas, bet kažin ar po Edinburgą stū- 
gaudami siaučia ištisi tokių būriai. - Jis atsikando kąsnį ir ėmė 
rūpestingai kramtyti, linguodamas galvą. - Žinoma, kad ne, ir 
nėra čia ko labai jaudintis. 

- Sakai? - Krimstelėjau bandelės, paskui atsikandau didesnį 
kąsnelį. - Gardu. Kas čia? 

Džeimis kiek nuleido bandelę, kurios jau ketino atsikąsti, ir 
prisimerkęs pažvelgė į ją. 

— Karveliai, sumalti su trumais, - atsakė ir visutėlę susikimšo 
į burną. - Ne, - tarė ir stabtelėjo jos nuryti. - Ne, - pakartojo 
aiškiau. - Turbūt tas Žmogus tebuvo varžovas kontrabandinin- 
kas. Kartkartėmis man kildavo šiokių tokių keblumų dėl dvie- 
jų kontrabandininkų gaujų. - Jis mostelėjo ranka, pažerdamas 
trupinius, ir pasičiupo kitą bandelę. - Turint galvoje, kaip jis 
elgėsi - uostė brendį, nors paragaudavo retai, - galėjo būti dė- 
gustateur de vin*, žmogus, kuris vien iš kvapo gali pasakyti, kur 
tas vynas pagamintas, o iš skonio - kelintais metais išpilstytas 
į butelius. Labai naudingas žmogus, - mąsliai pridūrė, - ir nu- 
sprendęs mane persekioti. 


* Vyno degustatorius (pranc.). 

Su vakariene buvo patiekta ir vyno. Įsipylusi jo į taurę, kils- 
telėjau prie nosies. 

- Jis galėjo tave sekti... tavo brendžio pėdsakais? - pasmal- 
savau. 

— Daugmaž. Ar prisimeni mano pusbrolį Džaredą? 

- Žinoma. Jis dar gyvas? 

Po Kulodeno skerdynių ir vėlesnio sužlugimo žinia, kad 
Džaredas, pasiturintis škotų ėmigrė, sėkmingai plėtojęs vyno 
verslą Paryžiuje, tebėra tarp gyvųjų, ne tarp mirusiųjų, labai 
padrąsino. 

— Sakyčiau, norint jo atsikratyti, reikėtų jį sugrūsti į statinę 
ir įmesti į Seną, - tarė Džeimis, o jo dantys baltai švytėjo suodi- 
name veide. — Taip, jis ne tik gyvas, bet ir gyvenimu džiaugiasi. 
Kaip tau atrodo, iš kur gaunu to prancūziško brendžio, kurio 
atgabenu į Škotiją? 

Atsakyti turėjau: „Iš Prancūzijos“, bet nutylėjau ir spėjau: 

- Gal iš Džaredo? 

Džeimis linktelėjo, susikimšęs į burną dar vieną bandelę. 

- Ei! - Jis pasilenkė į priekį ir čiupo lėkštę, į kurią buvo įsi- 
kibę nedrąsūs liesi jaunėlio Ijano pirštai. - Kai sutrikęs pilvas, 
nepatartina valgyti tokio sotaus maisto, - sudraudė sūnėną, rau- 
kydamasis ir kramsnodamas. Nurijęs kąsnį apsilaižė. - Paprašy- 
siu, kad tau atneštų dar duonos su pienu. 

- Betgi dėde, - paprieštaravo Ijanas, ilgesingai žiūrėdamas 
į gardžias bandeles, - aš baisiai alkanas. . 

Apsivalęs po išpažinties ir nusimetęs kaltės naštą, vaikinas 
visiškai atgavo ūpą ir, aišku, apetitą. 

Džeimis pažvelgė į sūnėną ir atsiduso. | 

- Gerai. Ar prižadi, kad manęs neapvemsi? 

— Prižadu, dėde, - klusniai pažadėjo Ijanas. 

— Tada puiku. - Džeimis pastūmė berniukui lėkštę ir vėl lei- 
dosi aiškinti. - Džaredas man daugiausia siunčia antrarūšį bu- 
telinį vyną iš savo vynuogynų Mozelyje, o pirmarūšį parduoda 
Prancūzijoje, nes ten mokama atskirti gerą vyną nuo prasto. 

- Taigi tą, kurį gabeni į Škotiją, galima atpažinti? 

Jis gūžtelėjo pečiais siekdamas vyno. 

— Atpažįsta tik nez, dėgustateur*. Bet jaunėlis Ijanas matė tą 
vyrą ragaujant vyną „Šunyje ir šautuve“ ir „Mėlynajame šerne“. 
O šios dvi smuklės didžiojoje gatvėje perka tik mano brendį. Ke- 
lios kitos gauna jo ir iš manęs, ir iš kitų. Kad ir kaip ten būtų, man 
ne galvoj, kad kažkoks tipas smuklėje ieško Džeimio Rojaus. - Jis 
pakėlė taurę vyno, nejučiomis pabraukęs ja po nosimi, nutaisė 
abejingą miną ir gurkštelėjo. - Ne, - tarė nuleisdamas taurę, - 
bet man tikrai neramu, kad tas žmogus įsigavo spaustuvėn. Nes 
aš daug vargau, kad žmonės, kurie mato Džeimį Rojų dokuose 
Berntailande, nesipainiotų su tais, kurie dieną stumia laiką di- 
džiojoje gatvėje su ponu Aleku Malkolmu, spaustuvininku. 

Suraukiau antakius mėgindama viską suprasti. 

- Bet seras Persivalis vadina tave Malkolmu ir žino, kad tu - 
kontrabandininkas, - paprieštaravau. 

Džeimis kantriai kinktelėjo galvą. 

- Sasenach, pusė žmonių uostuose netoli Edinburgo yra 
kontrabandininkai. Taip, seras Persivalis puikiai žino, kad esu 
kontrabandininkas, bet nenutuokia, kad aš - ir Džeimis Rojus, 
o ką jau kalbėti apie Džeimį Freizerį. Jis mano, kad iš Olandijos 
gabenu rietimus nedeklaruoto šilko ir aksomo, nes tuo aš jam 
ir moku duoklę. - Džeimis kreivai šyptelėjo. - Brendį mainau į 
audinius pas siuvėją, įsikūrusį ant kampo. Serui Persivaliui pa- 
tinka gražūs audiniai, o jo ponia jais žavisi dar labiau. Tačiau jis 
nežino, kad kišu nagus prie alkoholinių gėrimų, ir tuo labiau kad 
gerokai kišu, kitaip norėtų kur kas daugiau nei atraižos nėrinių 
ir mokesčio už naudojimąsi sandėliu. 

- Ar galėjo kuris iš smuklės šeimininkų apie tave išsiplepėti 
jūrininkui? Juk smuklininkai tikrai tave matė. 

Jis pataršė plaukus ranka, kaip darydavo mąstydamas, ir ant 
pakaušio it spygliukai pasistojo keli trumpų plaukų kuokšteliai. 

- Taip, matė, - tarė iš lėto, - bet tik kaip klientą. Verslo reika- 
lus su smuklėmis tvarko Fergiusas, o jis atsargus ir laikosi atokiai 


* „Nosis“, vyno vertintojas (pranc.). 

nuo spaustuvės. Mudu visada susitinkame čia, akis į akį. - Džei- 
mis vėl kreivai nusišypsojo. - Juk niekas vyro nekamantinėja, ko 
jis lankosi viešnamy? 

— Ar gali taip būti? - paklausiau, ūmai dingtelėjus minčiai. - 
Bet kuris vyras gali čia ateiti nesukeldamas jokių abejonių. Ar 
tas jūrininkas, kurį sekė jaunėlis Ijanas, galėjo tave su Fergiusu 
pamatyti viešnamyje? Ar išgirsti apie tave iš kurios nors mergi- 
nos? Tikrai nesi nepastebimiausias žmogus iš visų mano regėtų. 

Nepastebėti Džeimio buvo neįmanoma. Edinburge gal ir 
daug gyveno raudonplaukių, bet tik keletas prilygo Džeimiui 
ūgiu, o dar mažiau žingsniavo gatvėmis su pasąmonėje slypinčiu 
nuginkluoto kario išdidumu. 

- Tai labai naudinga mintis, Sasenach, - linktelėjo jis 
man. - Bus nesunku sužinoti, ar paskutiniu metu buvo užsukęs 
vienakis jūrininkas su kasele - paprašysiu Žanos, kad paklau- 
sinėtų merginų. 

Džeimis atsistojo, o kai smarkiai pasirąžė, jo rankos kone pa- 
lietė medines gegnes. 

— Taigi, Sasenach, gal gulsim į lovą? - Jis nuleido rankas ir 
šypsodamas man mirktelėjo. - Ką ir sakyti, diena buvo vienas 
pragaras, ar ne? 

- Tai jau taip, - nusišypsojau. 

Žana, pakviesta išklausyti nurodymų, atėjo su Fergiusu, tas 
madam familiariai atidarė duris kaip brolis ar pusbrolis. Ir ko 
stebėtis, juk jis čia jaučiasi kaip namie, toptelėjo man: gimęs Pa- 
ryžiaus viešnamyje, ten praleido pirmuosius dešimt savo gyve- 
nimo metų - kai nekraustydavo kišenių gatvėse, taip prasimany- 
damas pinigų, miegodavo spintoje po laiptais. 

- Brendis išgabentas, - pranešė Fergiusas Džeimiui. - Parda- 
viau jį Makalpainui, deja, šiek tiek sumažinęs kainą, milorde. Bet 
man atrodė, kad reikia kuo greičiausiai jo atsikratyti. 

— Namuose geriau jo neturėti, - linktelėjo Džeimis. - O kur 
dėjai lavoną? 

Fergiusas šyptelėjo. Liesas jo veidas su juoda garbana, užkri- 
tusia ant kaktos, labai panėšėjo į pirato. 

— Mūsų įsibrovėlis taip pat nukeliavo į Makalpaino smuklę, 
milorde, deramai paslėptas. 

— Kur? - griežtai paklausiau. 

Piratas man išsišiepė. Fergiusas iš tiesų virto nepaprastai iš- 
vaizdžiu vyru, nors jį ir bjaurojo rankos kablys. 

— Statinėje su crėme de menthe*, miledi, - atsakė jis. 

— O aš manau, kad paskutinius šimtą metų Edinburge niekas 
crėme de menthe negėrė, - pareiškė madam Žana. - Tamsuoliai 
škotai nepratę prie civilizuotų alkoholinių gėrimų. Čia niekada 
neregėjau nė vieno kliento, kuris, be viskio, alaus, brendžio ar 
vyno, būtų užsisakęs dar ko nors. 

- Kaip tik taip, madam, - palinksėjo Fergiusas. - Juk nenorim, 
kad pono Makalpaino gėrimų pilstytojai atkimštų tą statinę? 

— Žinoma, anksčiau ar vėliau kas nors žvilgtelės jos vidun, 
pasakiau. - Nenorėčiau būti netaktiška, bet... 

- Taigi, miledi, - Fergiusas pagarbiai man nusilenkė. - Bet 
crėme de menthe yra labai spirituotas. Smuklės rūsys - tik laikina 
mūsų nepažįstamo bičiulio atokvėpio vieta pakeliui į amžinąjį po- 
ilsį. Rytoj jis bus išgabentas į dokus, o iš ten - labai labai toli. Tik 
nenorėjau, kad šiuo metu jis riogsotų madam Žanos namuose. 

Žana prancūziškai nusiuntė šv. Agnietei žodelį, kurio nesu- 
pratau, paskui gūžtelėjo pečiais ir nusigręžė ketindama eiti. 

- Paklausinėsiu les filles apie tą jūrininką, mesjė, rytoj, kai jos 
bus laisvos. Nes dabar... 

- Nes dabar, jeigu jau užsiminėt apie laisvalaikį, gal šį vakarą 
neužimta madmuazelė Sofi? 

Madam jį apdovanojo ironišku, džiugiu žvilgsniu. 

— Ji matė tave įeinant, mon petit saucisse**, todėl turbūt pasi- 
stengė būti laisva. - Madam dirstelėjo į jaunėlį Ijaną, sudribu- 
sį ant pagalvių it kokia kaliausė, iš kurios išpešiotas visas šieno 
kamšalas. - Ar man ieškoti vietos, kur paguldyti jaunąjį džen- 
telmeną? 


* Mėtų likeris (pranc.). 
** Mano mažoji dešrele (pranc.). 

- Taigis. - Džeimis susimąstęs pažvelgė į sūnėną. - Galite 
patiesti čiužinį mano kambaryje. 

- Ak, ne! - leptelėjo Ijanas. - Jūs, dėde, norėsite pabūti su 
žmona vienudu, argi ne? 

— Ką? - Džeimis nesupratęs dėbtelėjo į jį. 

- Na, sakau... - Jaunėlis Ijanas delsė, dirsčiodamas į mane, 
paskui skubiai nusuko akis. - Sakau, be abejonės, trokštate... 
hm... mmfm? - Kalnietis iš prigimimo, jis paskutinį garsą iš- 
lemeno stebėtinai netaktiškai, taip, kad potekstė buvo lengvai 
numanoma. 

Džeimis smarkiai pasitrynė krumpliais viršutinę lūpą. 

- Tu labai dėmesingas, Ijanai. - Jo balsas, stengiantis nesusi- 
juokti, kiek virpėjo. - Aš pamalonintas, kad tu tokios geros nuo- 
monės apie mano vyriškas galias ir įsivaizduoji, kad po šitokios 
dienos lovoje įstengsiu ne tik miegoti. Bet turbūt galėsiu vieną 
naktį susilaikyti netenkinęs savo kūno geidulių, kad ir kaip man 
patinka tavo tetulė, - pridūrė blausiai šyptelėdamas. 

- Bet Brunas sako, kad šita vieta šįvakar potuštė, - įsiterpė 
Fergiusas ir sumišęs apsidairė. - Kodėl vaikiui... 

— Nes jam tik keturiolika, dėl Dievo meilės! —- pasipiktino 
Džeimis. | 

- Beveik penkiolika! - pataisė susidomėjęs Ijanas ir atsisėdo. 

— Na, to visai užtenka, - tarė Fergiusas ir dirstelėjo į madam 
Žaną, kad ši patvirtintų jo žodžius. - Tavo broliai buvo ne ką 
vyresni, kai pirmąsyk juos čia atsivedžiau, ir jie garbingai atliko 
savo pareigą. | 

— Ką tu padarei? - Džeimis išvertė akis į savo globotinį. 

- Kas nors gi turėjo tai padaryti, - truputį nekantriai atsakė 
Fergiusas. - Dažniausiai to imasi berniuko tėvas, bet, žinoma, 
mesjė to nepadarė, nors taip sakydamas ir nenorėjau įžeisti tavo 
didžiai gerbiamo tėvo, - pridūrė jis, linktelėdamas jaunėliui Ijanui, 
o šis irgi palingavo galvą it koks mechaninis žaislas. - Tačiau juk 
supranti, kad reiškiu savo, patyrusio žmogaus, nuomonę. - Tai- 
gi, - jis atsisuko į madam Žaną, nutaisęs smagurio, kuris tariasi 
su vyno pilstytoju, miną, - kaip manote, Dorkasė ar Penelopė? 

- Ne, ne, - ji ryžtingai papurtė galvą, - be jokių abejonių, 
geriausia antroji Merė. Ta mažutė. 

— Geltonplaukė? Taip, gal jūs ir teisi, - pritarė Fergiusas. — 
Tada atveskit ją. 

Žana išėjo, Džeimiui spėjus tik sugargaliuoti, lyg jį kas 
smaugtų. 

- Bet... bet... vaikis negali... - mėgino prieštarauti jis. 

- Aš galiu, - nukirto jaunėlis Ijanas. - Man bent regis, kad 
galiu. 

Vargu ar jo veidas būtų galėjęs parausti dar labiau, bet iš jau- 
dulio jo ausis užliejo tamsus raudonis, visiškai pamiršus sukre- 
čiančius dienos įvykius. 

- Tačiau... kitaip tariant... to tau neleisiu... - Džeimis nutilo ir 
stovėdamas ilgai spoksojo į sūnėną. Galop suirzęs pakėlė rankas 
lyg pralaimėjęs. - Ir ką aš pasakysiu tavo motinai? - paklausė, 
kai už jo atsivėrė durys. 

Tarpdury stovėjo nedidukė mergina, putlutė ir minkšta lyg 
kurapka. Ji vilkėjo mėlyno šilko marškiniais, apskritas mielas 
veidelis švytėjo po palaidais geltonais plaukais. Ją išvydęs Ijanas 
įsitempė, vargiai bekvėpuodamas. 

Kai galų gale turėjo įkvėpti oro, nes kitaip būtų kritęs negy- 
vas, jis atsigręžė į Džeimį ir su meilia šypsena, kuriai kažin ar 
galėjai atsispirti, tarė: 

- Dėde Džeimi, jumis dėtas... - Jo balsas staiga paaukštėjo 
iki bauginančio soprano, todėl jis nutilo, atsikrenkštė ir vėl at- 
gavęs neblogą baritoną pasakė: - Aš jai nesakyčiau. Labanakt, 
tetule, - Ir ryžtingai žengė į priekį. 


=— 

— Neapsisprendžiu, ar Fergiusą nudėti, ar jam padėkoti. - 
Džeimis sėdėjo ant lovos mūsų pastogės kambaryje, lėtai segio- 
damasis marškinius. 

Ant kėdės ištiesiau šlapią suknelę ir atsiklaupiau, ketindama 
atsegti jam kelnių sagteles ties keliais. 

- Jis nėrėsi iš kailio stengdamasis dėl jaunėlio Ijano. 

- Taip, savo prakeiktais nedorovingais prancūziškais būdais. 

Džeimis atmetė ranką, norėdamas atsirišti juostelę, kuri pri- 
laikė jo plaukus. Kai ėjom iš Mubrėjaus smuklės, jis nebesusipy- 
nė kasos, ir plaukai laisvai plaikstėsi jam ant pečių, rėmindami 
plačius skruostikaulius ir ilgą tiesią nosį, tad jis panėšėjo į vieną 
iš piktesnių italų Renesanso angelų. 

- Ar arkangelas Mykolas išmetė Adomą ir Ievą iš rojaus? — 
paklausiau nutraukdama jam kojines. 

Jis sukikeno. 

- Tau pasirodė, kad esu skaistybės sergėtojas? O Fergiusas — 
nedoras žaltys? - Jis pakišo rankas man po alkūnėmis, norėda- 
mas mane pakelti. - Stokis, Sasenach, neturėtum klūpoti ir man 
patarnauti. 

- Na ir dienelė tau šiandien trinktelėjo, - atsakiau versdama 
jį stotis kartu. - Nors ir nieko nereikėjo žudyt. 

Antjo rankų buvo didžiulės pūslės, ir nors jis nusivalė nuo veido 
didžiumą suodžių, vienas dryžis vis dar puošė žandikaulio šoną. 

- Mm. 

Apkabinau rankomis jo liemenį ir padėjau atsisegti kelnių 
juosmenį, bet jis suėmė mano rankas ir trumpam priglaudė 
skruostą prie mano pakaušio. 

- Su vaikiu elgiausi ne visai sąžiningai, - tarė. 

— Ne? O man atrodė, kad puikiai elgeisi. Jis bent pasijuto 
geriau, kai pasišnekėjo su tavimi. 

- Taip, tikiuosi. Ir tegu tik padeda tos maldos. Jos tikrai jam 
nepakenks. Tačiau ne viską jam pasakiau. 

— O ką gi nuslėpei? 

Pakėliau galvą prie jo galvos ir švelniai glustelėjau lūpas prie 
jo lūpų. Jis dvelkė dūmais ir prakaitu. 

— Kai vyrą atbukina žudymas ir jam pasidaro šlykštu, daž- 
niausiai jis ima ieškoti moters, Sasenach, — tyliai atsakė Džei- 
mis. - Savosios, jei gali, arba kitos, jei prispiria reikalas. Nes ji 
gali padaryti tai, ko neįstengia jis. Išgydyti jį. 

Mano pirštai rado jo kelnių praskiepo varstelį ir tas atsirišo 
nuo vieno trūktelėjimo. 

— Todėl ir leidai jam eiti su antrąja Mere? 

Džeimis gūžtelėjo pečiais, tada žengė žingsnį atgal, nusi- 
smaukė ir nusimovė kelnes. 

- Negalėjau uždrausti. Be to, gal esu teisus, tai leisdamas jam, 
tokiam jaunam. - Jis kreivai šyptelėjo. - Bent jau šiąnakt jo ne- 
kamuos nerimas ir nervai dėl to jūrininko. 

- Matyt, nekamuos. O kaip tu? - Per galvą nusivilkau marš- 
kinius. 

- Aš? - Jis spoksojo į mane pakėlęs antakius, nešvarūs dro- 
biniai marškiniai atlapoti kabojo ant pečių. 

Dirstelėjau į lovą už jo. 

- Taip. Tu tai nieko nenužudei, bet ar nori... mmfm? - Mu- 
dviejų žvilgsniai susidūrė, ir aš klausiamai kilstelėjau antakius. 

Jo veide išplatėjo šypsena, ir visas panašumas į arkangelą 
Mykolą, nepalenkiamą skaistybės sergėtoją, išnyko. Jis pakėlė 
vieną petį, tada kitą, paskui abu nuleido, ir marškiniai jo ranko- 
mis nuslydo ant grindų. 

- Manau, taip, - tarė. - Bet juk būsi man švelni? 


29 


Paskutinė Kulodeno auka 


RYTĄ IŠLYDĖJAU Džeimį su Ijanu atlikti krikščioniškos par- 
eigos, o netrukus išsiruošiau ir aš. Gatvėje stabtelėjau nusipirkti 
didelės pintinės iš gatvės prekiautojo. Vėl metas pasirūpinti gy- 
dymo priemonių atsargų, kokių tik rasiu. Po vakarykštės dienos 
ėmiau būgštauti, kad netrukus gali jų prireikti. 

Hago vaistinė buvo nė kiek nepasikeitusi, nors ir pergyveno 
anglų okupaciją, škotų sukilimą ir Stiuartų žlugimą. Mano širdis 
suspurdėjo iš džiaugsmo, kai pro duris įžengiau į patalpą, ku- 
rioje tvyrojo pažįstamas aitrus amoniako, pipirmėčių, migdolų 
aliejaus ir anyžių kvapas. | 

Už prekystalio sukinėjosi Hagas, bet šitas buvo kur kas jau- 
nesnis nei vidutinio amžiaus Hagas, su kuriuo bendravau prieš 
dvidešimt metų, kai nuolat lankydavausi jo vaistinėje, norėdama 
išgirsti sensacingų karo žinių ir nusipirkti visokių vaistų ir gy- 
domųjų žolelių. 

Aišku, jaunesnysis Hagas manęs nepažinojo, bet paslaugiai 
puolė ieškoti žolelių induose, kurie buvo tvarkingai išrikiuo- 
ti lentynose. Dauguma reikalingų buvo paprastos: rozmarinai, 
paprastosios bitkrėslės, medetkos, bet, mano sąraše išvydęs dar 
kelis pavadinimus, jaunasis Hagas kilstelėjo rausvai gelsvus ant- 
akius, o jo lūpos mąsliai prasivėrė, žvalgantis į stiklinius indus. 

Netoli prekystalio, kur buvo gaminami užsakyti tonizuojan- 
tys preparatai ir mišinių milteliai, lūkuriavo kitas pirkėjas. Jis 
vaikštinėjo pirmyn atgal, už nugaros sunėręs rankas, ir aiškiai 
nekantravo. Po valandėlės žmogus prislinko prie prekystalio. 

— Ar dar ilgai? - piktokai paklausė jis Hago nugaros. 

— Negaliu pasakyti, pastoriau, — atsakė vaistininkas atsipra- 
šomu tonu. - Luiza sakė, kad jį reikia pavirinti. 

Pasigirdo tik purkštelėjimas, ir aukštas siaurapetis vyras, vil- 
kintis juodais drabužiais, vėl leidosi žingsniuoti kartkartėmis vis 
padirsčiodamas į tarpdurį - ten, galiniame kambaryje, tikriau- 
siai ir darbavosi toji nematoma Luiza. Žmogus man buvo lyg ir 
šiek tiek pažįstamas, bet neturėjau kada atmintyje knaisiotis, kur 
buvau su juo susidūrusi. 

Ponas Hagas prisimerkęs įtariai žiūrėjo į mano duotą sąrašą. 

— Dabar kurpelės, - sumurmėjo. - Kurpelės. O kas jos tokios? 

— Pirmiausia nuodai, - paaiškinau. 

Ponui Hagui akimoju atvipo žandikaulis. 

- Bet ir vaistai, - nuraminau. - Tačiau jas vartoti reikia at- 
sargiai. Puiki išorinė priemonė nuo reumato, o geriamos labai 
nedideliais kiekiais lėtina pulsą. Tinka gydyti kai kuriems širdies 
negalavimams. 

- Šit kaip? - sumirksėjo ponas Hagas ir bejėgiškai nusisuko 
į lentynas. - Hm, gal žinote, kaip jos kvepia? 

Jo klausimą supratusi kaip paskatinimą, užėjau už prekysta- 
lio ir ėmiau peržiūrinėti indus. Ant visų buvo kruopščiai prikli- 
juotos etiketės, bet kai kurios atrodė labai senos. Jų rašalas buvo 
išblukęs, o kraštai atsiknoję. 

- Gaila, apie vaistus dar netuokiu taip gerai, kaip mano tė- 
vas, - šalia manęs atsiduso ponas Hagas. - Jis mane daug ko iš- 
mokė, bet prieš metus pasimirė, o čia yra tokių dalykų, kurių, 
deja, nežinau, kaip vartoti. 

— Na, šitas malšina kosulį, - pasakiau imdama indą su di- 
džiaisiais debesylais. Į mane susmigo žvilgsnis nekantraujančio 
pastoriaus, kuris buvo išsitraukęs nosinę ir švokštė į ją lyg astma- 
tikas. - Ypač kosulį, nemalonų ausiai. 

Susiraukusi dėbsojau į prigrūstas lentynas. Viskas buvo ap- 
dulkėję ir aiškiai surikiuota ne pagal abėcėlę ar pagal augalus. 
Gal senis Hagas tiesiog prisimindavo, kur kas padėta, o gal buvo 
susikūręs savo sistemą? Užsimerkusi pamėginau prisiminti, kada 
paskutinį kartą buvau šioje vaistinėje. 

Pati nusistebėjau, bet vaizdas išplaukė lengvai. Tądien į 
vaistinę buvau užsukusi rusmenių, iš kurių gamindavau užpilą 

Aleksui Randalui, jaunesniajam Juodojo Džeko Randalo broliui 
ir Frenko šeštos eilės proproseneliui. Vargšas vaikinas mirė prieš 
dvidešimt metų, nors spėjo susilaukti sūnaus. Nuo minties apie 
tą sūnų ir jo motiną, kuri buvo mano draugė, nusmelkė smal- 
sumas, bet prisiverčiau tą mintį nuvyti šalin ir pažvelgti į poną 
Hagą, netoliese, man iš dešinės, pasistiebusį ant pirštų ir naršantį 
lentynas... 

- Štai. - Mano ranka ryžtingai stabtelėjo prie indo su etikete 
„Rusmenės“. Iš vienos to indo pusės stovėjo kitas, kurio etike- 
tėje buvo parašyta: „Asiūkliai“, iš kitos - „Pakalnutės“. Žiūrėjau 
į juos ir delsiau, kratydama atmintį, kaip vartojamos šios vais- 
tažolės. Jos skirtos širdininkams. Jei vaistinėje yra tų kurpelių, 
tai jos Čia pat. 

Ir iš tiesų. Greitai radau indą su užrašu „Senučių oda“. 

— Būkit atsargus su šitomis. - Atsargiai padaviau indą ponui 
Hagui. - Oda tampa nejautri net nuo mažiausio kiekio. Patarčiau 
jas suberti į stiklinį butelį. 

Daugelis žolelių, kurių nusipirkau, buvo suvyniotos į marlės 
atraižas ar susuktos į popierių. Jaunasis ponas Hagas linktelėjo ir 
indą su kurpelėmis nusinešė į galinį kambarį, atkišęs per rankos 
atstumą, tarsi tikėdamasis, kad jis sprogs, o šukės pažirs jam į 
veidą. 

- Regis, apie vaistus žinote kur kas daugiau nei tas jau- 
nuolis, - prabilo žemas, kimus balsas man už nugaros. 

- Turbūt turiu daugiau patirties. 

Atsigręžusi išvydau pastorių, kuris buvo atsirėmęs į prekys- 
talį ir dėbsojo į mane blyškiai mėlynomis akimis iš po vešlių 
rudų antakių. Krūptelėjau prisiminusi, kur jį mačiau: Mubrėjaus 
smuklėje vakar. Jis neparodė jokio ženklo, kad atpažino mane, ir 
tikriausiai todėl, kad Dafnės suknelė slėpėsi po mano apsiaustu. 
Pastebėjau, kad daugelis vyrų kreipia palyginti mažai dėmesio 
į moterų en dėcolletage* veidą, o dvasininkams tai buvo, regis, 
apgailėtinai įprasta. Jis atsikrenkštė. 


* Su iškirpte (pranc.). 

- Mmfm. Tada jūs tikriausiai žinote, kaip gydyti nervų ligą? 

— Kokią nervų ligą? 

Jis papūtė lūpas ir susiraukė, tarsi būtų suabejojęs, ar gali 
manimi pasikliauti. Viršutinė lūpa kiek pasmailėjo lyg pelėdos 
snapas, o apatinė liko stora ir nukarusi. 

- Na... tai sudėtingas atvejis. Bet apskritai kalbant, - jis varstė 
mane įdėmiu žvilgsniu, - kaip gydytumėte ištikus... priepuoliui? 

— Epilepsijos priepuoliui? Kai žmogus parpuola ant žemės, 
tampomas traukulių? 

Pastorius papurtė galvą, parodydamas paraudusį rėžį, juo- 
siantį kaklą, kur buvo nutrynusi aukšta balta kaklajuostė. 

— Ne, kitokį priepuolį. Klyksmo ir spoksojimo. 

- Klyksmo ir spoksojimo? 

- Suprantate, ne sykiu, - skubiai pridūrė jis. - Iš pradžių 
viena, paskui kita, arba, tikriau, pakaitom. Ji nieko nedaro, tik 
dienų dienas nebyliai spokso, o paskui staiga kad ims rėkti - tas 
klyksmas ir mirusį pažadintų. 

- Regis, tai labai vargina. 

Tikrai taip, jeigu jis turi šitaip kenčiančią žmoną. Tada ne- 
sunku paaiškinti, iš kur jam atsirado gilios įtampos raukšlės 
aplink burną bei akis ir pamėlę išsekimo ratilai po akimis. 

Susimąsčiusi pabarbenau pirštu į prekystalį. 

- Nežinau, pirmiausia turėčiau pamatyti tą ligonę. 

Pastoriaus liežuvis lyžtelėjo apatinę lūpą. 

- Gal... norėtumėt užsukti jos apžiūrėt? Nuo čia netoli, - gana 
šaltai pridūrė. 

Prašyti jam nebuvo lengva, bet to prašymo skuba daug bylojo 
pati, nors jis ir atrodė tvirtas. 

- Dabar negaliu, - pasakiau. - Turiu susitikti su savo vyru. 
Bet gal šią popietę... 

- Antrą valandą, - greitai pasiūlė jis. - Hendersono namas, 
Karubero aklagatvis. Kembelas, pastorius Arčibaldas Kembelas. 

Man nespėjus pasakyti nei „taip“, nei „ne“, užuolaida, skirianti 
priekinį ir galinį kambarius, prasiskleidė ir pasirodė ponas Hagas, 
nešinas dviem buteliais - vieną padavė man, kitą pastoriui. 

Pastorius įtariai Žiūrėjo į butelį, kišenėje rausdamasis mo- 
netos. 

- Štai jūsų pinigai, - nemandagiai tėškė atlygį ant prekysta- 
lio. - Tikiuosi, kad gavau tinkamus vaistus, ne nuodus poniai. 

Užuolaida vėl sušlamėjo, ir iš už jos žvilgtelėjusi moteris aki- 
mis nulydėjo išeinančio pastoriaus figūrą. 

- Laimingos kelionės, - palinkėjo ji. - Puspensis už valandos 
darbą, o paskui dar įžeidimas! Pasakysiu tik tiek, kad Dievas ga- 
lėjo ir geriau ką išsirinkti! 

— Ar pažįstat jį? - paklausiau, tikėdamasi, kad Luiza galės 
man pasakyti ką nors naudinga apie kenčiančią jo žmoną. 

— Nepasakyčiau, kad gerai jį pažįstu, ne, - Luiza žiūrėjo į 
mane neslėpdama smalsumo. - Jis - vienas iš Laisvųjų krikščio- 
nių bažnyčios pastorių, visada rėžiantis pompastiškas kalbas ant 
kampo prie Turgaus kryžiaus. Jis porina, kad visiškai nesvarbu, 
kaip elgiasi žmonės, o norint išsigelbėti tereikia susiimti su Jė- 
zumi, tarsi mūsų Viešpats būtų imtynininkas mugėj! - Dėl tokio 
eretiško požiūrio ji niekinamai prunkštelėjo, žegnodamasi, kad 
neužsikrėstų žalingomis mintimis. - Išvis stebiuosi, kad toks 
žmogus kaip pastorius Kembelas užsuka į vaistinę, kai girdžiu, 
ką jis rėžia apie popiežininkus. - Jos akys susmigo į mane. - Bet 
gal ir jūs priklausot Laisvųjų krikščionių bažnyčiai - jeigu taip, 
ponia, nenorėjau įžeisti. 

- Ne, aš esu katalikė - ir popiežininkė, - patikinau ją. - Tik 
svarsčiau, ar ką nors žinot apie pastoriaus žmoną ir jos būklę? 

Luiza pakratė galvą sukdamasi į naują pirkėją. 

- Ne, tos ponios nesu regėjusi. Bet kad ir kuo ji serga, - pri- 
dūrė susiraukdama nuo prisiminimo apie išėjusį pastorių, - ne- 
abejoju, kad gyvendama su juo tikrai nesveiksta! 


p. 


Oras buvo žvarbus, bet giedras, pastoriaus namo sode tvyro- 
jo silpnas dūmų kvapas, primenantis gaisrą. Mudu su Džeimiu 
sėdėjom ant suolo prie sienos ir mėgavomės žiemos saule, lauk- 
dami, kol jaunėlis Ijanas atliks išpažintį. 

- Ar pasakei Ijanui, kad vakar sūnui priplepėjo visokių nie- 
kų? Nesąmonių apie tai, kur aš visą tą laiką buvau? 

— Taigis. Ijanas perdėm gudrus, kad tuo patikėtų, bet tai visai 
graži istorija, o jis - perdėm geras draugas, kad atkakliai reika- 
lautų tiesos. 

- Apskritai ji tiks, - pripažinau. - Bet ar tau nereikėjo jos 
papasakoti serui Persivaliui, užuot leidus jam manyti, kad mes - 
jaunavedžiai? 

Jis ryžtingai papurtė galvą. 

- Ak, ne. Pirma, seras Persivalis nežino tikrosios mano pa- 
vardės, nors kirsčiau lažybų iš savo metų uždarbio, numano, kad 
aš - ne Malkolmas. Nė už ką nenoriu, kad jis mane susietų su 
Kulodenu. O antra, istorija, kurią pakišau Ijanui, sukels kur kas 
daugiau kalbų nei žinia, kad spaustuvininkas vedė. 

— „Na ir pinklų voratinklį surezgėm, - pacitavau, - pirmiau- 
sia apgaudinėt išmokę.“* 

Džeimis skubiai dirstelėjo į mane mėlynomis akimis ir jo 
burnos kamputis kilstelėjo. 

- Išmokti lengviau praktikuojantis, Sasenach, - tarė. - Pamė- 
gink su manim kiek pagyvent, ir susizgribsi verpianti šilko giją 
iš savo užpakalio lengvai kaip š... hm, lengvai kaip ir bučiuojanti 
man ranką. 

Prapliupau juoku. 

— Noriu pamatyti, kaip tą darai, - pasakiau. 

— Jau matei. - Jis atsistojo ir ištiesė kaklą, mėgindamas pa- 
žvelgti per sieną į pastoriaus sodą. - Jaunėlis Ijanas gerokai už- 
truko, - tarė ir vėl atsisėdo. - Kaip vaikis, kuriam dar nėra pen- 
kiolikos, gali turėti tiek nuodėmių? 

- Po vakarykštės dienos ir nakties? Manau, priklausys nuo 
to, kiek smulkmenų tėvas Heizas nori išgirsti, - pasvarsčiau gy- 
vai prisimindama pusryčius su kekšėmis. - Ar jis ten ir prabuvo 
visą tą laiką? 

— Ne. - Džeimio ausų galiukai truputį nuraudo ryto šviesoje. - 
Aš turėjau eiti pirmas. Supranti, juk reikėjo parodyti pavyzdį. 


* Valteris Skotas, „Marmionas“. 

- Nesistebiu, kad tai suėdė šiek tiek laiko, - paerzinau. - Kada 
paskutinį kartą buvai išpažinties? 

- Tėvui Heizui pasakiau, kad prieš pusę metų. 

— Ar taip ir buvo? 

- Ne, bet man atrodė, kad jeigu iš jo gausiu išrišimą už vagys- 
tę, smurtą ir bedieviškus keiksmus, jis atleis ir melo nuodėmę. 

- O kaip nesantuokiniai ryšiai ar nedoros mintys? 

- Visiškai jokių, - rimtai atsakė. - Gali visaip bjauriai galvoti, 
bet nenusidėti, jeigu tai susiję su tavo žmona. Mintys nedoros tik 
tada, kai nedorai galvoji apie kitas damas. 

- Nė nenutuokiau, kad atkeliavau gelbėti tavo sielos, - cere- 
moningai tariau, - bet malonu, kad galiu būti naudinga. 

Džeimis nusijuokė, pasilenkė ir stipriai mane pabučiavo. 

- Įdomu, ar tai ir yra indulgencija, - pasakė jis ir nutilo 
įkvėpti oro. - Juk turi būti? Daug svarbiau atitraukti vyrą nuo 
pragaro liepsnų nei kalbėti rožinį. O jei apie jį šnekam, - pridūrė 
ir, pasirausęs kišenėje, iškrapštė gerokai apkandžiotą medinį ro- 
žinį, - primink man, kad šiandien kuriuo nors metu turiu atlikti 
paskirtą atgailą. Jau buvau bepradedąs, bet tu atėjai. 

- Kiek tau reikia sukalbėti „Sveika, Marija“? - pasidomėjau, 
čiupinėdama rožinio karoliukus. Rožinys tikrai buvo apkandžio- 
tas: ant daugelio karoliukų buvo matyti aiškios dantų žymės. 

- Pernai susipažinau su žydu, - pasakė jis, nepaisydamas 
mano klausimo. - Gamtininku, kuris šešis kartus burlaiviu api- 
plaukė pasaulį. Jis papasakojo, kad ir pagal musulmonų tikėjimą, 
ir pagal žydų mokymą vyro ir žmonos skaistybės aktas - su- 
gulti kartu. Kažin ar tai susiję su tuo, kad žydai ir musulmonai 
apipjaustyti? — pasvarstė. - Šito nesumojau jo paklausti, bet gal 
kalbėti apie tai jam būtų buvę netaktiška? 

- Nemanyčiau, kad apyvarpė kaip nors kenkia skaistybei, 
nuraminau jį. 

- Tada gerai. - Jis dar sykį mane pabučiavo. 

- O kas nutiko tavo rožiniui? - Pakėliau jį nuo žolės, į kurią 
buvo nukritęs. - Tarsi žiurkės būtų apgraužusios. 

— Ne žiurkės. Vaikai. 

— Kokie vaikai? 

— A, galėjo bet kuris. - Jis gūžtelėjo pečiais, grūsdamas rožinį 
atgal į kišenę. - Jaunylis Džeimis turi tris, Megė ir Kitė - po du. 
Mažėlis Maiklas ką tik vedė, bet jo žmona jau laukiasi. - Saulė 
švietė jam už nugaros, užtamsindama veidą, todėl kai jis nusi- 
šypsojo, staiga blykstelėjo balti dantys. - Juk nežinojai, kad esi 
septyniskart protetė? 

— Protetė? - suglumau. 

— O aš - prodėdė, - linksmai pasakė jis. - Bet man tai nėra 
didelis išmėginimas, tik rožinio karoliukai apgraužiami, kai vai- 
kams kalasi dantys, ir daugybę sykių turiu atsiliepti šaukiamas 
Nunki. 

Kartais dvidešimt metų atrodo kaip akimirksnis, o kartais — 
kaip ilgas ilgiausias laikas. 

- Hm... viliuosi, žodžio „Nanki“ moteriškosios giminės ati- 
tikmens nėra? 

- Ai, ne. Jie visi tave vadins tetulyte Klere ir elgsis su tavimi 
nepaprastai pagarbiai. 

- Labai ačiū, - sumurmėjau, o vaizduotėje sušmėžavo ligoni- 
nės geriatrijos skyriaus vaizdai. 

Džeimis nusikvatojo ir, atlėgus širdžiai, kad ką tik išsivadavo 
iš nuodėmių, apkabinęs mane per liemenį pasisodino ant kelių. 

- Dar nesu regėjęs tetulytės su tokia dailia apvalaina sėdi- 
mąja, - pasigrožėjo jis, pašokdindamas mane ant kelių. 

Kai Džeimis pasilenkė į priekį, nuo jo kvėpavimo man suku- 
teno sprandą. Tyliai riktelėjau, kai jis dantimis grybštelėjo ausį. 

— Ar jums kas nutiko, tetule? - mums už nugaros pasigirdo 
labai susirūpinęs jaunėlio Ijano balsas. 

Džeimis mėšlungiškai krūptelėjo, kone numesdamas mane 
nuo kelių, bet tuoj stipriau suėmė per liemenį. 

— A, ne, - atsakė jis, - tavo tetulė tik pamatė vorą. 

— Kur? - Ijanas susidomėjęs sužiuro virš suolo. 

— Štai ten. - Džeimis pakilo, pastatydamas mane ant kojų, 
ir parodė į liepą, kur iš tikrųjų tarp dviejų šakų buvo nunertas 
voratinklis, tviskantis drėgme. Pati nėrėja riogsojo jo viduryje, 

apvali kaip vyšnia, o jos nugarą puošė įmantrus žalios ir geltonos 
spalvos raštas. - Tavo tetulei pasakojau, - tarė Džeimis, jauna- 
jam Ijanui susižavėjusiomis akimis be blakstienų tyrinėjant vo- 
ratinklį, - apie žydą gamtininką, su kuriuo susipažinau. Jis, regis, 
tyrinėjo vorus ir atvyko į Edinburgą įteikti mokslinio straipsnio 
Karališkajai mokslo draugijai, nors ir buvo žydas. 

- Šit kaip? Ir daug jums pripasakojo apie vorus? - nekantrau- 
damas paklausė Ijanas. 

- Kur kas daugiau, nei man rūpėjo žinoti, - atsakė Džeimis 
sūnėnui. - Būna metas ir vieta, kai gali kalbėti apie vores, ku- 
rios deda kiaušinėlius vikšre, o išsiritę jaunikliai suėda tą vargšelį 
gyvą, bet per vakarienę nevalia apie tai šnekėti. Tačiau jis pasakė 
vieną dalyką, kuris man pasirodė labai įdomus, - pridūrė, prisi- 
merkęs žiūrėdamas į voratinklį. Paskui švelniai pūstelėjo į jį, ir 
vorė greitai nuskuodė slėptis. - Iš jo sužinojau, kad vorai verpia 
dviejų rūšių šilką, ir jei turi didinamąjį stiklą ir gali priversti vorą 
nekrutėti, pamatysi dvi vietas, iš kurių lenda tas šilkas. Jas jis 
pavadino verpimo organais. Kad ir kaip ten būtų, viena šilko gija 
lipni, ir jei koks vabalėlis ją paliečia, galas jam. O kita šilko gija 
sausa, panaši į siuvinėjimo siūlą, tik plonesnė. 

Vorė vėl pradėjo atsargiai ropoti į voratinklio centrą. 

— Matai, kaip ji kepėstuoja? - Džeimis dūrė pirštu į voratinklį, 
pritvirtintą daugybe skersinių, prilaikančių painų tinklą. - Štai 
tie skersiniai verpti iš sausų šilko gijų, kad voras galėtų nesunkiai 
jais ropinėti. Bet visa kita voratinklio dalis daugiausia numegzta 
iš lipnaus šilko, ir jei vorą stebėsi ganėtinai ilgai, pamatysi, kad jis 
keliauja tik sausomis gijomis, nes, pakliuvęs ant lipnių, įstrigtų. 

- Šit kaip? - pagarbiai ištarė Ijanas ir pūstelėjęs į voratinklį 
įdėmiai pažiūrėjo, kaip vorė keliu nurėplioja ten, kur saugu. 

— Turbūt voratinklio nėrėjoms tinka vienas pamokymas, - 
pusbalsiu pasakė man Džeimis. - Nepamiršk, kurios tavo gijos 
lipnios. 

- Manau, tas pamokymas praverčia dar labiau, jei tau pasise- 
ka prisivilioti nagingą vorą, kai jo prireikia, - abejingai tariau. 

Jis nusijuokė ir paėmė man už rankos. 


402 DIANA GABALDON 


— Tai ne sėkmė, Sasenach, o budrumas. Ijanai, ar eini? 

— Taigis. 

Vaikis labai nenoriai pasitraukė nuo voratinklio ir įkandin 
mūsų atsekė prie šventoriaus vartų. 

—- Dėde Džeimi, norėjau paklausti, ar galėčiau pasiskolinti 
jūsų rožinį? - prabilo jis, kai žengėme ant Karališkosios Mylios 
grindinio. - Pastorius liepė atgailai sukalbėti penkias dešimtis 
maldų, o tiek suskaičiuoti pirštais per daug. 

- Žinoma. - Džeimis stabtelėjo ir pasikniso kišenėje roži- 
nio. - Bet būtinai grąžink. 

- Taip, dėde, regis, ir jums jo prireiks. Pastorius sakė, kad jis 
labai nuodėmingas, - išplepėjo man Ijanas, mirktelėdamas aki- 
mis be blakstienų, - ir patarė, kad nebūčiau kaip jis. 

- Mmfm. 

Džeimis pasidairė į kelią, vertindamas artėjančio rankinio 
vežimėlio, kuris pamažu riedėjo stačiu nuolydžiu, greitį. Šį rytą 
nuskusti jo skruostai rausvai švytėjo. 

— Kiek maldų rožinio tau reikia sukalbėti atgailai? - pa- 
smalsavau. 

- Aštuoniasdešimt penkias, - sumurmėjo Džeimis. Nu- 
gremžtų jo skruostų raudonis patamsėjo. 

Iš pagarbios baimės jaunėliui Ijanui atvipo žandikaulis. 

— Kada paskutinįsyk buvot išpažinties, dėde? - paklausė jis. 

- Labai seniai, - atšovė Džeimis. - Eime! 


= 


Po pietų Džeimis turėjo susitikti su ponu Hardingu, draudimo 
bendrovės „Ranka rankon“, kurioje buvo apdraustos spaustuvės 
patalpos, atstovu, ir su juo įvertinti pelenais užklotus spaustuvės 
likučius, apskaičiuoti nuostolį. 

— Man tavęs nereikės, vaikine, - nuramino jis jaunėlį Ijaną, 
kuris nelabai apsidžiaugė, išgirdęs apie ketinimus apsilankyti jo 
nuotykių vietoje. - Eik su tetule pas tą pamišėlę. Nežinau, kaip 
su ja susitvarkysi, - pridūrė man kilstelėdamas antakį. - Mieste 

esi mažiau kaip dvi dienos, o visi kenčiantys žmonės daugybės 
mylių spinduliu jau graibsto tave už skvernų. 

- Kur jau ten visi, - abejingai tariau. - Tik viena moteris, 
kurios dar net nemačiau. 

- Gerai. Viliuosi, pamišimas bent neužkrečiamas. - Jis pakš- 
telėjo man ir nusisuko, draugiškai plodamas Ijanui per petį. - 
Prižiūrėk savo tetulę, Ijanai. 

Vaikinas valandėlę stovėjo, žvilgsniu nulydėdamas aukštą 
tolstančio dėdės figūrą. 

- Ar nori eiti su juo, Ijanai? - pasiteiravau. - Susidorosiu ir 
viena, jei... 

— Ak, ne, tetule! - Jis gana sumišęs atsigręžė į mane. - Eiti 
visiškai nenoriu. Tik... svarsčiau, na, jeigu jie... ką nors ras? Pe- 
lenuose? 

- Turi galvoje lavoną? - be užuolankų paklausiau. 

Aišku, supratau, kad labai galimas daiktas, jog Džeimis su 
ponu Hardingu ras vienakio jūrininko kūną, todėl Džeimis ir 
liepė Ijanui mane lydėti. 

Vaikis varžydamasis linktelėjo. Jo oda buvo nebe taip raudo- 
na, bet vis dar per tamsi, todėl slėpė išblyškimą, kai jaunėlį Ijaną 
užplūdo jausmai. 

- Nežinia, kaip bus, - pasakiau. - Jei ugnis buvo labai kaitri, 
gal jie nieko neras. Bet nėra ko nerimauti. - Ramindama paglos- 
čiau jam ranką. - Tavo dėdė žinos, ką daryti. 

— Taigi, žinos. | 

Jo veidas nušvito, kupinas tikėjimo, kad jo dėdė išsisuks iš 
bet kokios padėties. Pamačiusi jaunėlio Ijano miną, nusišypso- 
jau, paskui kiek nustebau supratusi, kad ir pati tuo tikiu. Ne- 
abejojau, kad Džeimis įveiks visus, ar pasitaikytų girtas kinas, 
ar papirkti muitinės agentai, ar ponas Hardingas iš draudimo 
bendrovės „Ranka rankon“. 

— Eime, - paraginau Ijaną, kai suskambo Kanongeito bažny- 
čios varpas. - Jau antra valanda. 

Nors ir apsilankius pas tėvą Heizą, Ijano mina buvo užsi- 
svajojusi, palaiminga, nepasikeitė ir dabar, taigi beveik nesišne- 

kėjom, pėdindami Karališkosios Mylios įkalnėn į Hendersono 
namą Karuberio aklagatvyje, kur buvo nuomojami mebliuoti 
kambariai. 

Tai buvo ramus viešbutis, bet pagal Edinburgo matus prašma- 
tnus. Laiptai iškloti raštuotais kilimais, o langas į gatvę - spalvo- 
to stiklo. Laisvųjų krikščionių bažnyčios pastoriui tokia aplinka 
atrodė gana prabangi, bet apie laisvųjų krikščionių dvasininkus 
aš nedaug težinojau. Gal jie neduoda neturto įžadų kaip katalikų 
dvasininkai? 

Jaunuolis mus palydėjo į trečią aukštą. Duris tučtuojau ati- 
darė stambi moteriškė, ryšinti prijuostę. Jos veidas atrodė susi- 
rūpinęs. Turbūt buvo įpusėjusi trečią dešimtį, nors jau neturėjo 
kelių priekinių dantų. 

- Arjūs toji ponia, kuri turėjo ateiti, kaip minėjo pastorius? - 
paklausė. 

Man linktelėjus, jos veidas kiek atsipalaidavo, ir ji plačiau 
pravėrė duris. 

- Ponui Kemnbelui vidurdienį reikėjo išeiti, - paaiškino ryškia 
Žemumų tarsena, - bet jis iš anksto labai dėkoja už patarimus 
dėl jo sesers, ponia. 

Sesuo, ne žmona. 

- Padarysiu, ką galėsiu, - tariau. - Ar galiu pamatyti panelę 
Kembel? 

Ijaną palikau svetainėje knaisiotis prisiminimuose, o mane 
į galinį miegamąjį nuvedė moteris, kuri prisistatė esanti Nelė 
Kauden. 

Panelė Kembel, kaip ir buvo sakyta, iš tikrųjų spoksojo. Blyš- 
kiai mėlynos akys buvo plačiai atmerktos, bet, regis, ji nežiūrėjo 
į nieką, taip pat ir į mane. 

Ji sėdėjo plačiame, žemame vadinamajame slaugos krėsle, 
nugara į židinį. Kambaryje tvyrojo prieblanda ir, šviesai krin- 
tant į nugarą, jos bruožai atrodė neryškūs, išskyrus nemirk- 
sinčias akis. Bet ir įsižiūrėjus geriau jie buvo blankūs: veidas 
švelnus, apskritas, be aiškios kaulų struktūros, tvarkingai su- 
šukuoti švelnūs, plonyčiai kaip kūdikio plaukai. Trumpa riesta 

nosis, pagurklis, rausva burna pražiota ir tokia suglebusi, kad 
nematyti natūralių jos linijų. 

- Panele Kembel? - atsargiai kreipiausi. 

Apkūni figūra, sudribusi krėsle, neatsakė. Jos akys pamirksė- 
jo, bet ne taip tankiai, kaip mirksi normalių žmonių akys. 

- Kai ji tokios būklės, atsakymo nesulauksit, - įsiterpė Nelė 
Kauden, stovinti man už nugaros. Ji papurtė galvą, šluostydama- 
si rankas į prijuostę. - Nė žodelio. 

- Ar seniai ji tokia? 

Paėmiau glebią, stambią ligonės ranką ir ėmiau čiuopti pulsą. 
Jis buvo lėtas ir gana stiprus. 

- Šįsyk jau dvi dienos. - Panelė Kauden susidomėjusi palinko 
į priekį ir įbedė žvilgsnį į globotinės veidą. - Dažniausiai būklė 
nesikeičia savaitę ar daugiau, o ilgiausiai buvo trylika dienų. 

Iš lėto - nors kažin ar panelę Kembel buvo galima išgąsdin- 
ti - pradėjau apžiūrinėti apatišką kūną, kartu kamantinėdama 
jos slaugytoją. Ši papasakojo, kad panelei Margaretai Kembel 
trisdešimt septyneri, ji vienintelė pastoriaus Arčibaldo Kem- 
belo giminaitė, su juo gyvena paskutinius dvidešimt metų po 
tėvų mirties. 

— Kas jai sukelia tokią būseną? Ar žinote? 

Panelė Kauden gūžtelėjo pečiais. 

- Nežinau, ponia. Regis, niekas. Vieną valandėlę ji dairosi, 
šneka, juokiasi, valgo kaip mielas vaikas, o kitą - še tau! - Kad 
būtų vaizdingiau, ji spragtelėjo pirštais, pasilenkė pirmyn ir vėl 
jais tyčia suspragsėjo panelei Kembel po pat nosimi. - Matot? 
Per kambarį galėtų pražygiuoti šeši vyrai su trimitais, ir jai būtų 
nė motais. 

Pagrįstai buvau įsitikinusi, kad panelės Kembel bėda psichi- 
nė, ne fizinė, bet atlikau visą apžiūrą, kiek įstengiau nenurengusi 
griozdiškos, sustingusios būtybės. 

- Bet blogiausia būna, kai ji atitoksta, - paaiškino panelė 
Kauden, pritūpdama šalia manęs, kai atsiklaupiau ant grindų 
patikrinti panelės Kembel padų refleksų. Jos kojos, išvaduotos iš 
batų ir kojinių, buvo drėgnos ir atsidavė pelėsiais. 

Smarkiai perbraukiau nagu per vieną padą, paskui per kitą, 
tikrindama Babinskio refleksą, kuris rodo pakitimus smegenyse. 
Deja, nieko; jos pirštai susirietė iš natūralaus išgąsčio. 

- Kas nutinka tada? Ar ji pradeda klykti, kaip minėjo pasto- 
rius? - Aš atsistojau. - Gal atneštumėt man degančią žvakę? 

— O taip, klykia. - Panelė Kauden suskato vykdyti mano pra- 
šymo ir židinyje uždegė ploną vaško žvakę. - Baisiai rėkia be 
perstojo, kol netenka jėgų. Paskui užmiega kokiai dienai ir vėl 
pabunda, lyg nieko nebūtų atsitikę. 

- O atsibudusi jaučiasi gana gerai? 

Pamažu vedžiojau žvakę pirmyn atgal prieš pat ligonės akis. 
Vyzdžiai susitraukė, mechaniškai reaguodami į šviesą, bet raine- 
lės liko sustingusios, liepsnos nesekiojo. Man net ranką panižo, 
kaip norėjau pajusti kietą oftalmoskopo, tiriančio akies tinklai- 
nę, rankeną, deja, jo neturėjau. 

— Ne, nepasakyčiau, kad gerai, - iš lėto atsakė panelė Kauden. 

Atsigręžiau į ją, o ji vėl trūktelėjo stambiais ir galingais pe- 
čiais, kuriuos dengė drobinė palaidinė. 

— Ji kvaištelėjusi, vargšelė, - abejingai tarė, - jau beveik dvi- 
dešimt metų. 

- Žinoma, jūs ją prižiūrite ne visą tą laiką? 

— Ak, ne! Ponas Kembelas samdė moterį jai prižiūrėti, kai jie 
gyveno Berntailande, bet ta moteris buvo nebejauna ir nenorėjo 
palikti savo namų. Taigi, kai pastorius priėmė Misionierių drau- 
gijos pasiūlymą ir nusprendė į Vest Indiją pasiimti ir seserį, davė 
skelbimą, kad ieško stiprios gero būdo moters, kuri neatsisakytų 
keliauti ir jai patarnauti... Taip aš ir atsiradau. - Panelė Kauden ap- 
dovanojo mane šypsena be kelių dantų, liudijančia jos dorybes. 

— Vest Indija? Jis ketina įtaisyti panelę Kembel laive, plau- 
kiančiame į Vest Indiją? 

Apstulbau, nes gana gerai žinojau, kokios sąlygos jūroje - to- 
kia kelionė būtų didžiulis išbandymas net puikios sveikatos mo- 
teriai. O šiai... Bet paskui apsigalvojau. Viską apsvarsčius, Mar- 
gareta Kembel gal ir ištvertų tokį plaukimą geriau nei normali 
moteris, jeigu tik visą tą laiką būtų sukaustyta sąstingio. 

- Pastoriui atrodo, kad gal klimato kaita išeis jai į naudą, — 
paaiškino panelė Kauden. - Jis nori ją išvežti iš Škotijos, toli nuo 
visų tų siaubingų prisiminimų. Manau, jau seniai taip reikėjo. 

- O kokie tie siaubingi prisiminimai? - paklausiau. 

Iš akių švytėjimo supratau, kad panelė Kauden dega nekan- 
trumu man viską atskleisti. Buvau ką tik baigusi apžiūrą ir pa- 
dariusi išvadą, kad fizinė panelės Kembel sveikata nebloga, tik ji 
visai nejuda ir menkai maitinasi, bet galbūt toje istorijoje atsiras 
kokia užuomina, kaip ją reikėtų gydyti. 

- Na, - prabilo panelė Kauden, slinkdama prie stalo, kur ant 
padėklo stovėjo grafinas ir kelios taurės, - papasakosiu tik ką iš- 
girdau iš Tilės Loson, kuri ilgai prižiūrėjo panelę Kembel, tačiau 
ji man saikstėsi sakanti tiesą, o ji dievobaiminga moteris. Gal 
pagerbdama pastoriaus svetingumą malonėtumėt išgerti lašelį 
likerio, ponia? 

Krėslas, kuriame niūksojo panelė Kembel, buvo vienintelis 
kambaryje, tad mudvi su panele Kauden nepatogiai prisėdom 
ant lovos viena šalia kitos ir siurbčiodamos gervuogių likerį 
spoksojom į nebylią figūrą. Tada panelė Kauden išklojo man 
Margaretos Kembel istoriją. 

Margareta Kembel gimė Berntailande, vos už penkių mylių 
nuo Edinburgo skersai Forto įlankos. 1745 metais, kai Karolis 
Stiuartas įžengė į Edinburgą atsiimti tėvo sosto, jai buvo septy- 
niolika. | 

- Žinoma, jos tėvas buvo rojalistas, o brolis tarnavo pul- 
ke, kuris žygiavo į šiaurę malšinti narčių sukilėlių, - pasakojo 
panelė Kauden, gurkštelėjusi tik šlakelį likerio, kad jo užtektų 
ilgesniam laikui. - Bet panelė Margareta nepalaikė rojalistų. 
Ne, ji prijautė Gražuoliui princui ir jo. vyrams kalniečiams, jo 
šalininkams. 

Ypač buvo neabejinga vienam, tačiau panelė Kauden neži- 
nojo jo vardo. Bet jis tikriausiai buvo puikus vyras, nes panelė 
Margareta slapta išsėlino iš namų su juo susitikti ir išklojo jam 
viską, ką sužinojo iš savo tėvo ir jo draugų pokalbių ir brolio 
laiškų, atskriejusių į namus. 

Vėliau Falkirko pergalė, deja, brangiai atsiėjusi, o paskui at- 
sitraukimas. Pasklido gandai, kad princo kariuomenė pabėgo į 
šiaurę, ir niekas nė neabejojo, kad tas bėgimas baigėsi žlugimu. 
Panelė Margareta, dėl tokių kalbų puolusi į neviltį, išėjo iš namų 
gūdžią šalto kovo naktį ir patraukė ieškoti mylimojo. 

Kas įvyko paskui, nežinia. Ar ji rado tą vyrą ir jis ją atstūmė, 
ar jo nerado ir buvo priversta grįžti iš Kulodeno viržyno, neaiš- 
ku, bet kad ir kaip ten buvo, panelė Margareta pasuko atgal ir pra- 
ėjus dienai po mūšio pakliuvo į rankas būriui anglų kareivių. 

- Siaubas, ką jie jai padarė, - tarė panelė Kauden pritildžiusi 
balsą, tarsi būtybė krėsle būtų galėjusi ją išgirsti. - Siaubas! 

Anglų kareiviai, apakinti medžioklės ir žudymo troškimo per- 
sekiojant Kulodeno bėglius, nė nepaklausė jos vardo ir kam pri- 
jaučia jos šeima. Iš šnekos suprato ją esant škotę, ir to pakako. 

Jie paliko ją mirti griovyje, puspilniame ledinio vandens, ir ją 
išgelbėjo tik atsitiktinai ten atsibasčiusi keliaujančių skardinin- 
kų šeima, kuri, bijodama kareivių, slapstėsi netoliese, gervuogių 
krūmuose. 

— Mane vis graužia mintis, kaip gaila, kad jie ją išgelbėjo, nors 
taip sakyti nekrikščioniška, - sušnabždėjo panelė Kauden. - Nes 
vargšė avelė gal būtų nutraukusi žemiškus ryšius ir laimingai 
nukeliavusi pas Dievą. Deja... - Ji nevikriai mostelėjo į tylinčią 
žmogystą ir išgėrė paskutinius likerio lašus. 

Margareta liko gyva, bet taip ir neprašneko. Šiaip taip atsi- 
gavo, bet tarsi nebylė nukeliavo į pietus su skardininkais, ku- 
rie vengė po Kulodeno mūšio plėšiamų Aukštumų. Vieną dieną 
ją, sėdinčią smuklės kieme ir laikančią skardinę variokams, tuo 
metu skardininkams griežiant ir dainuojant, rado jos brolis, ku- 
ris ten užsuko su Kembelo pulku atsigaivinti pakeliui į kareivines 
Edinburge. 

- Ji pažino brolį, o jis - ją, ir nuo sukrėtimo vargšelė atgavo 
kalbą, bet ne protą. Žinoma, jis pargabeno ją namo, bet ji gyveno 
tarsi praeityje, tame laike, kai dar nebuvo sutikusi to kalniečio. 
Jos tėvas jau buvo miręs nuo gripo, o Tilė Loson pasakojo, kad 
motina, išvydusi dukterį, patyrė tokį sukrėtimą, kad netrukus 

taip pat užgeso, bet ją galėjo į kapus nuvaryti ir gripas, tais me- 
tais labai siautęs. 

Po visų tų įvykių Arčibaldas Kembelas pasidarė labai priešiš- 
kas ir škotams kalniečiams, ir anglų kariuomenei, todėl atsisakė 
pareigų. Po tėvų mirties jis tapo gana pasiturintis, bet vienišas, 
turintis globoti neįgalią seserį. 

- Jis negalėjo vesti, - paaiškino panelė Kauden. - Nė viena 
nebūtų už jo tekėjusi, nes ji, - panelė linktelėjo židinio link, - juk 
būtų buvusi įtraukta į sutartį? 

Susidūręs su tokiais sunkumais, Kembelas atsigręžė į Dievą 
ir tapo dvasininku. Negalėdamas palikti sesers ar su ja it kalėji- 
me užsidaryti šeimos name Berntailande, nusipirko karietą, pa- 
samdė moterį, kuri prižiūrėtų Margaretą, ir pradėjo važinėti į 
neilgas keliones po apylinkes pamokslauti, dažnai pasiimdamas 
ir seserį. 

Jam puikiai sekėsi rėžti pamokslus, ir šiais metais Presbite- 
rijonų misionierių draugija jam pasiūlė leistis į ilgiausią kelionę 
Vest Indijon burti žmonių į bažnyčias ir paskirti vadovų Barba- 
doso ir Jamaikos kolonijose. Jo maldos buvo išklausytos. Jis par- 
davė šeimos namą Berntailande, persikėlė su seseria į Edinburgą 
ir pradėjo ruošis kelionei. 

Dar sykį dirstelėjau į būtybę prie židinio. Nuo ugnies įšilęs 
oras plazdeno jos sijonus apie kojas, bet jeigu nebūtų buvę to vos 
regimo krutėjimo, būtum pamanęs, kad ten sėdi statula. 

— Ką gi, - atsidusau, - deja, ne kažin kuo galiu jai padėti. 
Duosiu jums kelis nurodymus, kitaip sakant, išrašysiu keletą re- 
ceptų, prieš kelionę nuneškit juos vaistininkui. 

Jeigu tie vaistai ir nepadės, jie ir nepakenks, mąsčiau rašyda- 
ma sudedamųjų dalių sąrašėlį. Raminamieji iš ramunėlių, apy- 
nių, rūtų, bitkrėslių ir verbenų su dideliu žiupsniu pipirmėčių. 
Erškėtuogių arbata, kuri papildo prastą mitybą. Pastebėjau aky- 
tas, kraujuojančias jos dantenas ir blyškų, išpurtusį veidą. 

- Vos nuvyksit į Vest Indiją, - tariau duodama panelei Kau- 
den lapelį, - pasirūpinkit, kad ji valgytų daug vaisių: apelsinų, 
greipfrutų ir ypač citrinų. Jūs taip pat, - pridūriau, o plačiame 

tarnaitės veide šmėkštelėjo labai įtarus žvilgsnis. Kažin ar ji, be 
kasdienės košės ir kartkartėmis svogūnų ir bulvių, valgydavo ko- 
kių nors daržovių. 

Pastorius Kembelas nepasirodė, o aš nemačiau reikalo jo 
laukti. Atsisveikinusi su panele Kembel, atidariau miegamojo 
duris ir anapus jų išvydau stovintį jaunėlį Ijaną. 

- Ak! - išsigando jis. - Ėjau jūsų ieškoti, tetule. Beveik pusė 
keturių, o dėdė Džeimis sakė... 

- Džeimis? - pasigirdo balsas man už nugaros iš krėslo prie 
židinio. 

Atsigręžusios su panele Kauden, pamatėme panelę Kem- 
bel sėdinčią tiesiai kaip strėlė ir žvelgiančią plačiomis, bet nebe 
pastėrusiomis akimis. Jos buvo nukreiptos į tarpdurį, o kai vidun 
įžengė jaunėlis Ijanas, panelė Kembel ėmė klykti. 


sa 


Susitikimas su panele Kembel ir mane, ir Ijaną labai sutrikdė, 
tad mudu džiugiai grįžom į viešnamį. Mus abejingai sutiko Bru- 
nas ir nuvedė į galinę svetainę. Čia radom Džeimį su Fergiusu, 
labai įsitraukusius į pokalbį. 

- Taip, mes nepasitikim seru Persivaliu, - šnekėjo Fergiu- 
sas, - bet kodėl gi šįkart jis jums užsiminė apie pasalą, nebent ji 
bus iš tikrųjų? 

- O, kad žinočiau kodėl, po galais, - nuoširdžiai prisipažino 
Džeimis atsilošdamas ir pasirąžydamas ant kėdės. - O jeigu yra 
taip, kaip sakai, turim daryti išvadą, kad pasalą rengia akcizų 
rinkėjai. Anot sero Persivalio, po dviejų dienų. Maleno įlankė- 
lėj. - Išvydęs mane su Ijanu, Džeimis kilstelėjo rodydamas, kad 
atsisėstume. 

— Tai gal tada ant uolų prie Balkareso? - paklausė Fergiusas. 

Džeimis susiraukęs galvojo, neskubriai barbendamas į stalą 
dviem sustingusiais dešinės rankos pirštais. 

— Ne, - galop atsakė. - Tebūnie Arbrautas - maža įlankėlė po 
vienuolynu. Kad būtume tikri, ką? 

— Gerai. - Fergiusas atstūmė pustuštę lėkštę su avižiniais 

paplotėliais, kuriais stiprinosi, ir atsistojo. - Paskleisiu žinią, 
milorde. Arbrautas po keturių dienų. - Linktelėjęs man, užsi- 
metė ant pečių apsiaustą ir išėjo. 

— Kontrabanda, dėde? - nekantriai pasiteiravo jaunėlis Ija- 
nas. - Ar atplaukia prancūzų liugeris? - Pastvėręs vieną paplotė- 
lį, berniūkštis suleido į jį dantis, pritrupindamas ant stalo. 

Džeimio akys vis dar buvo mąslios, bet praskaidrėjo, kai jis 
griežtai sužiuro į sūnėną. 

- Taigis. Tačiau tu, jaunasis Ijanai, su tuo neturi nieko bendra. 

- Bet aš galiu padėti! - neatlyžo vaikis. - Juk jums prireiks 
mulų prižiūrėtojo! 

- Nors tavo tėtis vakar mudviem šitiek prišnekėjo, Ijanai? — 
Džeimis kilstelėjo antakius. - Na ir trumpa tavo atmintis, vai- 
kine! 

Ijanas, kiek susigėdęs, pasičiupo dar vieną paplotėlį, norėda- 
mas paslėpti sumišimą. Jam nutilus, pasinaudojau proga ir pa- 
žėriau savo klausimų: 

— Keliauji į Arbrautą pasitikti prancūzų laivo, gabenančio 
kontrabandinį alkoholį? Ar nemanai, kad tai pavojinga? Seras 
Persivalis tave įspėjo! 

Džeimis dirstelėjo į mane, vis dar pakėlęs vieną antakį, bet 
atsakė gana kantriai: 

- Ne, seras Persivalis mane perspėjo, kad yra žinoma apie su- 
sitikimą po dviejų dienų. Jis turėtų įvykti Maleno įlankėlėje. Bet 
su Džaredu ir jo kapitonais esu sutaręs taip: jei dėl kokios nors 
priežasties susitikimas negalėtų įvykti, liugeris stovės atviroje jū- 
roje ir atplauks kitą naktį, bet jau į kitą vietą. Dar numatyta ir 
trečia atsarginė priemonė, jei sužlugtų antras susitikimas. 

- Bet jeigu seras Persivalis žino apie pirmą susitikimą, ar ne- 
sužinos ir apie kitus? — atkakliai kamantinėjau. 

Džeimis papurtė galvą ir įsipylė vyno. Antakio kilstelėjimu 
paklausė, ar norėčiau, o man atsisakius, gurkštelėjo šlaką. 

- Ne, - tarė. - Nustatytos trys susitikimo vietos, o dėl jų tarė- 
mės mudu su Džaredu, kuris čionai pakete, adresuotame Žanai, 
atsiuntė užantspauduotą laišką. Vos perskaitęs tą laišką, sudegi- 

nau. Žmonės, kurie padeda pasitikti liugerį, žino tik pirmą vietą. 
Manau, kažkuris iš jų netyčia išsiplepėjo, - pridūrė niūriai žiū- 
rėdamas į taurę. - Bet niekas, net Fergiusas, nežino kitų dviejų 
vietų, nebent mums prireiktų viena jų pasinaudoti. O jeigu taip 
nutiks, vyrai puikiai supranta turį laikyti liežuvį už dantų. 

— Bet reikia atsargumo, dėde! - įsiterpė Ijanas. - Leiskite man 
keliauti kartu! Aš nesipainiosiu po kojomis! - pažadėjo. 

Džeimis metė į sūnėną kiek nepatiklų žvilgsnį. 

— Taip, nesipainiosi, - tarė. - Keliausi sa manim į Arbrautą, 
bet kol viską baigsim, judu su tetule lauksit užeigos namuose 
prie kelio. Turiu nugabenti vaikį namo į Lalibrochą, Klere, - pa- 
aiškino jis atsigręždamas į mane. - Ir pasistengti kuo sklandžiau 
užglaistyti nesutarimus su jo tėvais. 

Vyresnysis Ijanas išvyko iš Halidėjaus užeigos šį rytą, prieš 
ten pasirodant jaunėliui Ijanui su Džeimiu, nepaliko jokio rašte- 
lio, bet turbūt patraukė namų link. 

- Ar neprieštarauji dėl tos kelionės? Neklausčiau, bet tu ką 
tik atkakai iš Inverneso, - mūsų akys susitiko ir jis nusišypso- 
jo kaip sąmokslininkas, - o aš turiu jį kuo greičiau nugabenti 
namo. 

- Visiškai neprieštarauju, - nuraminau jį. - Bus miela vėl 
pamatyti Dženę ir tavo šeimą. 

— Bet, dėde... - šiaušėsi jaunėlis Ijanas. - O kaip... 

- Tylos! - atšovė Džeimis. - Gana, vaikine. Daugiau nė žo- 
delio. 

Ijanas įsižeidė, tačiau paėmė kitą paplotėlį ir demonstratyviai 
įsigrūdo į burną, rodydamas, kad tylės kaip žuvis. 

Džeimis atsipalaidavo ir šyptelėjo man. 

— Kaip sekėsi pas tą pamišėlę? 

— Buvo labai įdomu, - atsakiau. - Džeimi, ar pažįsti žmonių 
Kembelų pavarde? 

— Na, ne daugiau kaip kokius tris ar keturis šimtus, - tarė jis, 
o plačią burną iškreipė šypsena. - O kurį būtent Kembelą turi 
galvoje? 

- Keletą jų. 

Papasakojau jam, ką išgirdau iš Nelės Kauden apie Arčibaldą 
Kembelą ir jo seserį Margaretą. 

Išklausęs jų istoriją, jis papurtė galvą ir atsiduso. Pirmąsyk iš 
tikrųjų atrodė vyresnis, užplūdus prisiminimams, jo veidas įsi- 
tempė ir susiraukšlėjo. 

- Tai ne baisiausias pasakojimas iš visų mano girdėtų apie tai, 
kas įvyko po Kulodeno, - pasakė. - Bet nemanau... pala. - Jis nu- 
tilo ir susimąstęs pažvelgė į mane primerktomis akimis. - Mar- 
gareta Kembel. Margareta. Ar ji liesa, neaukšta, maždaug antro- 
sios Merės ūgio? Rusvais lyg karietaitės plunksnos plaukais ir 
labai mielu veideliu? 

- Prieš dvidešimt metų gal ji tokia ir buvo, - atsakiau gal- 
vodama apie sustingusią, apkūnią būtybę, smaksančią prie židi- 
nio. - Ar vis dėlto ją pažįsti? 

- Taip, regis, pažįstu. - Džeimio antakiai buvo mąsliai su- 
raukti. Jis nudūrė žvilgsnį į stalą, kaip pakliūva brėždamas liniją 
per pribirusius trupinius. - Taip, jei neklystu, ji buvo Evano Ka- 
merono mylimoji. Ar prisimeni Evaną? 

- Žinoma. - Evanas buvo aukštas, patrauklus pokštininkas, 
dirbęs su Džeimiu Holirudo rūmuose ir rinkęs Žinias, prasi- 
skverbiančias iš Anglijos. - Kas nutiko Evanui? O gal man nede- 
rėtų klausti? - suklusau pamačiusi, kaip Džeimio veidu nuslinko 
šešėlis. 

- Jį nušovė anglai, - tyliai pasakė jis. - Praėjus dviem die- 
noms po Kulodeno mūšio. 

Jis trumpam užsimerkė, paskui atsimerkė, ir išvargusiame jo 
veide pasirodė šypsena. 

— Tegu Dievas laimina pastorių Arčį Kembelą. Per sukilimą 
kelis kartus girdėjau apie jį. Pasak žmonių, jis buvo narsus ir 
drąsus karys. Manau, ir dabar jam reikia tokiam būti, vargšas 
žmogus. - Kiek pasėdėjęs, ryžtingai atsistojo. - Prieš mums iš- 
keliaujant iš Edinburgo, reikia daug ką nuveikti. Ijanai, atnešk 
man iš viršaus spaustuvės klientų sąrašą, kuris guli ant stalo. Pa- 
žymėsiu tuos, kurių užsakymai neįvykdyti. Turėsi pas kiekvieną 
nueiti ir pasiūlyti grąžinti pinigus. Nebent jie nutartų palaukti, 

kol rasiu kitas patalpas ir apsirūpinsiu nauja įranga, bet perspėk, 
kad galiu užtrukti du mėnesius. - Jis paplekšnojo per švarką ir 
ten kažkas tyliai sužvangėjo. - Laimė, draudimo pinigais susi- 
mokėsime klientams ir dar šiek tiek jų liks. O jei šnekam apie tą 
likutį, - jis atsisuko į mane ir išsišiepė, - tavo darbas, Sasenach, 
rasti siuvėją, kuri per dvi dienas pasiūtų tau padorų drabužį. Nes 
Dafnė tikriausiai norės atgauti savo suknelę, o aš negaliu tavęs 
nuogos vežtis namo į Lalibrochą. 


40 


Susitikimas 


JOJANT ŠIAURĖN Į ARBRAUTĄ, didžiausia pramoga man 
buvo stebėti Džeimio ir jaunėlio Ijano valios prieštarą. Iš nema- 
žos patirties žinojau, kad užsispyrimas yra vienas pagrindinių 
Freizerių būdo bruožų. Ijanas, nors tik pusiau Freizeris, šiuo 
požiūriu taip pat buvo nepėsčias; arba Murėjai anaiptol nebu- 
vo ištižėliai, kalbant apie užsispyrimą, arba Freizerių genai buvo 
stiprūs. 

Daugybę metų iš arti stebėjusi Brianą, apie tai turėjau savo 
nuomonę, bet tylėjau, tik smaginausi regėdama, kaip Džeimis 
galynėjasi su lygiaverčiu varžovu. Kai prajojom Belforą, jis jau 
labai panėšėjo į persekiojamąjį. 

Varžytuvės tarp nepajudinamo dalyko ir neatremiamos jė- 
gos vyko iki ankstyvo ketvirtos dienos vakaro, kai nusigavus iki 
Arbrauto paaiškėjo, kad užeigos namų, kuriuose Džeimis ketino 
palikti mudu su Ijanu, nebėra. Tenai riogsojo apgriuvusi akme- 
ninė siena ir kelios skersinės stogo sijos, rodančios, kad čia sto- 
vėjo namas. Šiaip daugybę mylių visomis kryptimis kelias buvo 
tuštut tuštutėlis. 

Valandėlę Džeimis tylomis žiūrėjo į akmenų krūvą. Buvo pa- 
grįstai akivaizdu, kad negali palikti mūsų vidury apleisto purvino 
kelio. Ijanas elgėsi gana išmintingai: jis nepasinaudojo palankia 
proga spustelėti dėdę ir taip pat tylėjo, bet liesas jo kūnas kiek 
virpėjo iš nekantrumo. 

— Na, ką gi, - galop tarė Džeimis, susitaikęs su tokia padėti- 
mi. - Keliausite kartu. Bet tik iki stačios uolos krašto, Ijanai, ar 
girdi? Rūpinsies savo tetule. | | 

— Girdžiu, dėde Džeimi, - atsakė Ijanas, bet jo nuolankumas 
buvo apsimestinis. 

Pagavau kreivą Džeimio žvilgsnį ir supratau, kad jei Ijanui 
reikės pasirūpinti tetule, ši taip pat turės jį prižiūrėti. Nuslėpiau 
šypseną, klusniai linktelėdama. 

Kiti vyrai nepavėlavę atvyko sutemus į susitikimo vietą uolos 
pakrašty. Keli buvo man lyg ir šiek tiek pažįstami, bet dauge- 
lis atrodė tik blausūs šešėliai. Nuo jaunaties buvo praėjusios dvi 
dienos, tačiau mažytis sidabro pusmėnulis, patekėjęs virš hori- 
zonto, apšvietė ne ką prasčiau už deglus viešnamio rūsyje. Jokių 
įžangų, vyrai sveikinosi su Džeimiu nesuprantamu murmėjimu 
ir niurzgesiu. 

Bet vieną žmogystą tikrai pažinau. Keliu atidardėjo didžiulis 
mulo tempiamas vežimas, kurį vadeliojo Fergiusas su mažulyte 
būtybe - tai negalėjo būti niekas kitas, kaip tik ponas Viloukbis. 
Nebuvau jo mačiusi nuo tada, kai nušovė tą paslaptingą vyrą ant 
viešnamio laiptų. 

- Viliuosi, kad šįvakar jis neatsivežė pistoleto, - suburbėjau 
Džeimiui. 

- Kas? - paklausė jis prisimerkęs žiūrėdamas į tirštėjančią 
tamsą. - Ak, tas kinukas? Ne, niekas neturi pistoleto. 

Man nespėjus paklausti kodėl, Džeimis jau žengė į priekį ir 
padėjo apsukti vežimą, kad jis būtų pasiruošęs lėkti į Edinburgą, 
vos bus pakrauta kontrabanda. Jaunėlis Ijanas spraudėsi į priekį, 
ir aš, rūpestingai eidama globėjos ir prižiūrėtojos pareigas, nu- 
sekiau jam iš paskos. 

Ponas Viloukbis, pasistiebęs ant pirštų galų, pasirausė veži- 
mo gale ir ištraukė keistą žibintą su pragręžtu metaliniu viršumi 
ir slankiais metaliniais šonais. 

— Ar tai užtamsinamas žibintas? - sužavėta paklausiau. 

- Taip, - reikšmingai atsakė jaunėlis Ijanas. - Šonai bus už- 
stumti, kol išvysim signalą jūroje. - Jis ištiesė ranką prie žibin- 
to. - Duokš man, aš jį palaikysiu, nes žinau tą signalą. 

Ponas Viloukbis tik papurtė galvą, traukdamas žibintą iš Ija- 
no rankų. 

- Per aukštas, per jaunas, - pasakė. - Taip sako Tsei-mi, — 
pridūrė, tarsi šis reikalas būtų išspręstas visiems laikams. 

- Ką? - pasipiktino Ijanas. - Ką čia dabar šneki „per aukštas, 
per jaunas“, tu... | 

- Jis šneka, - prabilo ramus balsas mums už nugaros, - 
kad tas, kas turi žibintą, bus puikus taikinys, jei mus užkluptų 
nelaukti svečiai. Ponas Viloukbis mielai sutinka rizikuoti, nes 
yra mažiausias iš mūsų. Tu gana aukštas, Ijanai, gerai mataisi 
dangaus fone, ir labai jaunas, tad turi nedaug proto. Traukis iš 
kelio. 

Džeimis nesmarkiai kepštelėjo sūnėnui per ausį ir, praėjęs 
pro jį, atsiklaupė ant akmenų šalia pono Viloukbio. Jis tyliai 
kažką pasakė kiniškai, ir kinas tarsi sukrizeno. Ponas Vilouk- 
bis atstūmė žibinto šoną, patogiai prikišdamas jį prie suglaustų 
Džeimio delnų. Dusyk pasigirdus staigiam spragtelėjimui, nuo 
titnago pažiro kibirkštys. 

Pakrantė buvo visiškai negyvenama, bet ir nenuostabu: be- 
veik visa Škotijos pakrantė buvo tuščia, uolėta, — ir aš svarsčiau, 
kur prancūzų laivas išmes inkarą. Natūralios įlankos nebuvo ma- 
tyti, tik išlinkusi kranto linija už išsikišusios stačios uolos, kuri 
slėpė šią vietą nuo sausumos keliautojų akių. 

Tamsoje mačiau baltą bangų mūšą, besiritančią per mažą 
pusmėnulio formos paplūdimį. Tas paplūdimys nebūtų tikęs 
poilsiautojams: visur kišenės smėlio, netvarkingai suplakto tarp 
jūrų dumblių, akmenėlių krūvų ir uolų iškyšų. Prasta kojų atra- 
ma vyrams, nešantiems statines, bet patogi vieta, nes paplūdi- 
mį supančiose uolose žiojėjo siauri plyšiai, kur buvo galima 
paslėpti prekes. 

Staiga šalia manęs šmėkštelėjo kitas tamsus siluetas. 

— Visi įsitaisę, sere, - tyliai tarė jis. - Uolose. 

- Gerai, Džojau. 

Ūmai liepsna apšvietė Džeimio profilį, įdėmiai žiūrintį į ką 
tik užsidegusį dagtį. Jis sulaikė kvėpavimą, kai liepsna įsidegė ir 
padidėjo, maitinama žibalu iš žibinto talpyklėlės, tada atsidusda- 
mas iškvėpė ir užstūmė metalo sienelę. 

— Puiku, - tarė Džeimis stodamasis. Sužiuręs aukštyn į uolą 
pietuose, patyrinėjo žvaigždes, spingsinčias virš jos, ir pasakė: — 

Netoli devinta valanda. Netrukus jie atplauks. Atmink, Džojau, 
visi nė krust, laukit, kol sušuksiu. 

— Taip, sere. 

Atsainus tonas bylojo, kad tai buvo įprastas pasikeitimas 
žodžiais, ir Džojus aiškiai nustebo, kai Džeimis čiupo jam už 
rankos. 

- Žiūrėk man, - liepė Džeimis, - dar kartą jiems pasakyk: 
niekas nekruta, kol duosiu ženklą. 

- Taip, sere, - pakartojo Džojus, bet šįsyk pagarbiau. Jis išny- 
ko tamsoje, be jokio garso dingdamas tarp uolų. 

- Ar kas negerai? - pasiteiravau kiek garsesniu balsu, kad 
būtų girdėti per bangų šniokštimą. 

Nors paplūdimyje ir uolose nebuvo nė gyvos dvasios, gulanti 
tamsa ir paslaptingas mano bendrų elgesys vertė elgtis atsargiai. 

Džeimis pakratė galvą. Dėl jaunėlio Ijano jis neklydo, topte- 
lėjo man, nes tamsus jo paties siluetas aiškiai dunksojo blyškes- 
nėje dangaus juodumoje už nugaros. 

— Nežinau. - Valandėlę patylėjęs, paklausė: - Sakyk, Sase- 
nach, ar ką nors užuodi? 

Nustebusi giliai įkvėpiau, trumpam sulaikiau kvapą ir iš- 
kvėpiau. Užuodžiau daug ką: supuvusius jūrų dumblius, aitrų 
degančio žibalo kvapą, sklindantį nuo užtamsinamo žibinto, ir 
gaižų kūno dvoką nuo jaunėlio Ijano, kuris stovėjo prie manęs, 
prakaituodamas iš jaudulio ir baimės. 

- Lyg ir nieko neįprasto, - atsakiau. - O tu? 

Silueto pečiai pakilo ir gūžtelėję nusileido. 

- Dabar ne. Prieš valandėlę būčiau galėjęs prisiekti, kad už- 
uodžiau paraką. | 

- Ir aš nieko, - įsikišo Ijanas. Iš susijaudinimo jam užlūžo bal- 
sas ir jis sumišęs skubiai atsikrenkštė. - Vilis Makleodas su Aleku 
Heizu išgriozdė uolas. Nerado jokių akcizininkų pėdsakų. 

— Gerai, - neužtikrintai nuskambėjo Džeimio balsas. Atsisu- 
kęs į jaunėlį Ijaną, dėdė sugriebė jį už peties. - Ijanai, dabar turi 
pagloboti tetulę. Abu pasislėpkit už dygiakrūmių. Ir nesiartinkit 
prie vežimo. Jei kas atsitiktų... 

Ijanas puolė prieštarauti, bet tikriausiai buvo užčiauptas sti- 
presniu Džeimio rankos spustelėjimu, nes, tyliai suniurnėjęs, at- 
šoko trindamasis petį. 

- Jei kas atsitiktų, - pabrėždamas toliau kalbėjo Džeimis, - su 
tetule keliaukit tiesiai į Lalibrochą. Ir nedelsdami. 

— Bet... - įsiterpiau. 

— Dėde! - aiktelėjo Ijanas. 

- Darykit, kaip sakau, - kietai nukirto Džeimis ir pasitraukė. 
Šneka buvo baigta. 

Ijanas kopiant uolos taku buvo niūrus, bet elgėsi taip, kaip 
buvo liepta: nusivedė mane už dygiakrūmių ir surado nedidelę 
iškyšą virš vandens, iš kur galėjome stebėti, kas dedasi. 

— Iš čia viską matysim, - sušnabždėjo jis, nors ir taip buvo 
aišku. 

Ir tikrai. Uolos po mumis leidosi negilia įduba, tarsi koks 
apskilęs puodelis, kupinas tamsos, o per rantytą jo kraštą, kur 
šniokštė jūra, liejosi švytintis vanduo. Sykį mano akis pagavo 
mažytį krustelėjimą, kai metalinė sagtis atspindėjo silpną šviesą, 
bet šiaip dešimt vyrų apačioje buvo visiškai nematomi. 

Prisimerkiau stengdamasi įžiūrėti, kur tūno ponas Vilouk- 
bis su žibintu, bet neišvydau jokio žiburėlio. Nusprendžiau, kad 
jis tikriausiai stovi už žibinto, užstodamas jį, kad nesimatytų 
nuo uolos. 

Ūmai jaunėlis Ijanas šalia manęs įsitempė. 

- Kažkas ateina! - sušnabždėjo. - Greitai nerkit už manęs! 

Jis drąsiai žengė prieš mane ir, pakišęs ranką po marškiniais, 
iš už kelnių juosmens išsitraukė pistoletą; nors šis buvo tamsus, 
pamačiau, kaip ant vamzdžio blausiai sutvisko žvaigždžių šviesa. 

Ijanas, spoksodamas į tamsą, įsitempė kiek susikūprinęs virš 
ginklo, kurį gniaužė abiem rankom. 

— Tik nepaspausk gaiduko, dėl Dievo meilės! - sušnypščiau 
jam į ausį. 

Nedrįsau griebti Ijanui už rankos būgštaudama, jog pisto- 
letas gali iššauti, bet ir labai bijojau, kad vaikis išleis kokį nors 
garsą, kuris galėtų atkreipti vyrų apačioje dėmesį. 

— Būčiau dėkingas, jei rūpintumeis savo tetule, Ijanai, - iš 
tamsos žemiau uolos krašto atsklido tylus, ironiškas Džeimio 
balsas. - Ir būčiau dėkingas, jei nenuneštum man galvos. 

Ijanas nuleido pistoletą, jo pečiai nusmuko - tai galėjo būti 
tiek palengvėjimo, tiek nusivylimo ženklas. Dygiakrūmiai su- 
čiužėjo, ir prieš mus išdygo Džeimis, braukdamas nuo švarko 
rankovės dyglius. 

- Ar niekas tavęs neįspėjo, kad keliautum čia be ginklo? - 
Džeimio balsas buvo švelnus, jame nuskambėjo tik mokslinio 
smalsumo gaidelė. - Ištraukus ginklą prieš karaliaus muitinės 
pareigūną, tavęs gali laukti mirties bausmė kartuvėse, - paaiš- 
kino jis atsigręždamas į mane. - Visi vyrai beginkliai, o jei ką ir 
pasiėmė, tai tik peilį žuviai. 

— Na, Fergiusas sakė, kad manęs nepakartų, nes man dar neželia 
barzda, - nedrąsiai paprieštaravo Ijanas. - Tik būčiau ištremtas. 

Pasigirdo tylus šnypštimas, kai Džeimis įniršęs įkvėpė pro 
dantis. 

- Taigis, neabejoju, motina labai apsidžiaugtų išgirdusi, kad 
esi išvežtas į kolonijas, net jei Fergiusas ir nemelavo! - Jis ištie- 
sė ranką. - Duokš jį man, kvaily. Beje, iš kur gavai? - paklausė, 
rankoje vartydamas pistoletą. - Ir jau užtaisytą. Supratau, vos 
užuodžiau paraką. Laimė, kad nešiodamasis ginklą kelnėse ne- 
nusitraukei pimpalo. 

Jaunėliui Ijanui nespėjus atsakyti, įsiterpiau rodydama į jūrą: 

- Žiūrėkit! 

Prancūzų laivas buvo ne didesnis už dėmę jūros paviršiu- 
je, bet jo burės spingsint žvaigždėms blyškiai bolavo. Nedidelis 
dvistiebis burinis laivas lėtai prasklendė pro uolą ir sustojo, tylus 
kaip vienas iš debesų, pabirusių už jo. 

Džeimis nežiūrėjo į laivą, jo žvilgsnis smigo žemyn, kur uo- 
los priekis baigėsi riedulių krūva prie pat smėlio. Pažvelgusi ten, 
kur jis stebeilijo, išvydau mažytį šviesos taškelį. Ponas Viloukbis 
su žibintu. 

Šviesa, trumpai švystelėjusi per šlapius akmenis, užgeso. Jau- 
nėlio Ijano ranka ant mano rankos įsitempė. Mes laukėm sulaikę 

kvapą, skaičiuodami iki trisdešimties. Ijano ranka suspaudė ma- 
nąją, kai per suplaktas ant smėlio putas Žybtelėjo kita švieselė. 

— Kas tai? - paklausiau. 

— Kur? - Džeimis žiūrėjo ne į mane, o į laivą. 

— Ten, ant kranto. Kai šviesa blykstelėjo, man pasirodė, kad 
mačiau kažką pusiau įsiraususį smėlyje. Jis buvo panašus į... 

Sušvito trečias žiburėlis, ir po valandėlės iš laivo sužibo 
atsakomoji švieselė - mėlynas žibintas, klaikus ant stiebo ka- 
bantis taškas, kuris dvigubinosi, atsispindėdamas tamsiame 
vandenyje. 

Susijaudinusi žiūrėjau į laivą pamiršusi, ką mačiau - lyg ir 
sujauktą drabužių krūvą, pusiau įkastą į smėlį. Dabar buvo aiš- 
kiai matyti krutėjimas, ir mūsų ausis pasiekė silpnas pliaukštelė- 
jimas, kažką išmetus už borto. 

- Kyla potvynis, - sumurmėjo Džeimis man į ausį. - Inkaras 
plūduriuoja, ir srovė nuneš laivą į krantą per kelias minutes. 

Jie išsprendė keblumą dėl laivo inkaro. Šio nė nereikėjo. Bet 
kaip jie atsiskaitys? Jau ketinau to klausti, bet staiga pasigirdo 
riksmas, ir apačioje užvirė tikras pragaras. 

Džeimis akimoju prasibrovė pro dygiakrūmius, o jam iš pa- 
skos - mudu su Ijanu. Nelabai ką matėm, bet smėlėtame paplū- 
dimyje kilo tikras sąmyšis. Tamsios figūros klupinėjo ir vartėsi 
ant smėlio, lydimos riksmų. Supratau žodžius: „Stok, karaliaus 
vardu!“, ir man gyslose sustingo kraujas. 

— Akcizininkai! - Jaunėlis Ijanas taip pat tą išgirdo. 

Džeimis rėžė kažkokią bjaurastį geilų kalba, atlošė galvą ir 
sušuko, jo balsas lengvai nuskriejo paplūdimiu apačioje. 

- Eirich 'illean! - suriko jis. - Suas am bearrach is teich" - 
Tada atsigręžė į mane su Ijanu. - Bėkit! - paliepė. 

Triukšmas ūmai sustiprėjo, kai riksmus papildė riedančių 
akmenų barkščiojimas. Staiga iš dygiakrūmio prie mano kojų 
iššoko tamsi žmogysta ir labai greitai nuskuodė į tamsą. Už kelių 
pėdų ją nusekė kita. | 


* Ant kojų, vaikinai! Per uolas, bėkit! (Geilų k.) 

Apačioje iš tamsos atsklido aukšto tono riksmas, nustelbian- 
tis kitus garsus. 

- Tai Viloukbis! - šūktelėjo Ijanas. - Jie sučiupo jį! 

Nepaklusdami Džeimio paliepimui bėgti, abu su Ijanu prasi- 
spraudėm pasižiūrėti pro dygiakrūmių priedangą. Žibintas buvo 
parvirtęs, pro atsidariusį jo šoną it iš kokio prožektoriaus skver- 
bėsi šviesos spindulys ir skrodė paplūdimį. Ten žiojėjo negilios 
įdubos, kuriose buvo pasislėpę muitininkai. Juodi pavidalai svir- 
duliavo, grūmėsi ir rėkavo tarp šlapių jūrų dumblių krūvų. Nors 
žibinto šviesa buvo blausi, mačiau dvi susikibusias žmogystas, iš 
kurių mažesnioji pašėlusiai spardėsi, pakelta nuo žemės. 

- Nustversiu jį! - Jaunėlis Ijanas šoko į priekį, bet tučtuojau 
buvo sulaikytas - jį trūktelėjo Džeimis, sugriebęs už apykaklės. 

- Daryk, kas tau liepta, ir saugok mano žmoną! 

Gaudydamas kvapą, Ijanas atsigręžė į mane, bet aš - nė iš 
vietos. Tvirtai stirksodama purve, pasipriešinau, kai jis timptelė- 
jo man už rankovės. 

Džeimis, nekreipdamas į mudu dėmesio, apsisuko, nudūmė 
uolos viršūne ir sustojo už kelių jardų. Aiškiai mačiau jo siluetą 
dangaus fone, kai jis atsiklaupė ant vieno kelio ir pasiruošė šauti: 
atrėmė pistoletą į dilbį ir nusitaikė žemyn. 

Šūvis tebuvo tylus pykštelėjimas, kurį užgožė sąmyšis. Bet 
tai, ką jis padarė, buvo įspūdinga. Žibintas sprogo, ištaškydamas 
degantį žibalą, ir paplūdimys akimoju užtemo nutildydamas 
riksmus, 

Netrukus tylą sudrumstė stūgsmas, kuriame buvo sumišęs 
skausmas ir pasipiktinimas. Mano akys, akimirksnį apakintos ži- 
binto tvykstelėjimo, greitai prisitaikė, ir išvydau kitą švytėjimą: 
kelių liepsnų šviesą, kuri blaškėsi aukštyn žemyn. Kai naktinis 
mano regėjimas pagerėjo, pamačiau, kad tos liepsnos apėmusios 
vyro palto rankovę. Žmogus staugė, šokčiodamas ir nesėkmingai 
plakdamas ugnį, kuri plykstelėjo nuo degančio žibalo, aptaškiu- 
sio jo paltą. 

Dygiakrūmiai smarkiai sušnarėjo Džeimiui puolant per uo- 
los kraštą, ir jis dingo iš akių apačioje. 

- Džeimi! 

Atitokęs nuo mano riksmo, jaunėlis Ijanas stipriai trūktelėjo 
mane, vos nepargriaudamas, ir ėmė jėga tempti nuo uolos. 

— Greičiau, tetule! Jie tuojau atlėks čia! 

Tai buvo tikra tiesa, girdėjau šauksmus paplūdimyje, kurie 
artėjo, vyrams ropščiantis uolomis aukštyn. Pasikaišiusi sijonus, 
nuskuodžiau kiek įkabindama paskui vaikį per šiurkščias viks- 
vas, želiančias uolos viršūnėje. 

Nė nenutuokiau, kur bėgam, bet jaunėlis Ijanas, rodės, ži- 
nojo. Jis nusivilko švarką, ir jo marškiniai, boluojantys priešaky, 
sklendė it koks vaiduoklis per alksnių ir beržų, augančių toliau 
nuo jūros, tankmę. 

— Kur mes? - Prisivijusi jį, kai sulėtino žingsnį ant mažyčio 
upeliuko kranto, gaudžiau kvapą. 

- Prieky kelias į Arbrautą, - atsakė Ijanas. Jis sunkiai kvėpavo, o 
jo marškinių šone juodavo purvo dėmė. - Bus lengviau, jei tučtuo- 
jau perbrisim upelį. Ar gerai jaučiatės, tetule? Gal jus pernešti? 

Mandagiai atsisakiau šio galantiško pasiūlymo, tylomis su- 
metusi, kad neabejotinai sveriu tiek, kiek ir jis. Nusiaviau batus, 
nusimoviau kojines ir, įsibridusi iki kelių, nusiyriau skersai upe- 
lio, jusdama, kaip ledinis dumblas trykšta tarp kojų pirštų. 

Kai išlipau į krantą, mane purtė baisus drebulys, ir mielai 
sutikau apsisiausti Ijano siūlomu švarku, nes vaikis buvo toks 
susijaudinęs ir sukaitęs nuo lėkimo, kad jam visai jo nereikėjo. 
Sušalau ne tik nuo vandens ir žvarbaus lapkričio vėjo, bet ir iš 
baimės, įsivaizduodama, kas dedasi už nugaros. 

Į veidus pučiant lediniam vėjui pūškuodami išėjom į kelią. 
Mano nosis ir lūpos akimoju sustingo, o palaidi plaukai plakėsi 
už nugaros, gerokai daužydami sprandą. Tačiau tas piktas vėjas, 
neatpučiantis nieko gera, atskraidino mums balsus, nespėjus su- 
sidurti su jų savininkais. 

- Jokio signalo nuo uolos? - paklausė žemas vyriškas balsas. 

Ijanas sustojo taip staiga, kad net atsitrenkiau į jį. 

— Dar ne, - pasigirdo atsakymas. - Man pasirodė, kad girdė- 
jau ten riksmus, bet vėjas pasisuko. 

— Na, tada vėl pakelk tą medį, storašikni, - nekantriai pa- 
liepė pirmasis balsas. - Jei tik koks šunsnukis ištrūks iš paplū- 
dimio, nudobsim čia. Geriau premija už galvą nei tie išperos 
paplūdimy. 

- Šalta, - suurzgė antrasis balsas. - Kiurksom lauke, o vėjas 
košia kiaurai. O, kad būtume sekę iš vienuolyno. Tenai bent 
būtų šilta. 

Jaunėlis Ijanas spaudė man dilbį taip, kad supratau - mėlynės 
neišvengiamos. Timptelėjau ranką, mėgindama išsivaduoti iš jo 
gniaužtų, bet jam buvo nė motais. 

- Taip, bet tada turėtume mažesnę galimybę sugauti stambią 
žuvį, - tarė pirmasis balsas. - Ak, ir ką daryčiau su penkiasde- 
šimčia svarų! 

— Gerai jau, gerai, - nusileido antrasis. - Bet neturiu supra- 
timo, kaip tamsoj pamatysim raudonus plaukus. 

- Tik parversk juos, Ouki, o galvas apžiūrėsim vėliau. 

Mano timpčiojamas, jaunėlis Ijanas galų gale atitoko iš są- 
stingio ir nuklupiniavo nuo kelio įkandin manęs į krūmus. 

- Ką jie ten kalbėjo apie sekimą iš vienuolyno? - paklausiau, 
kai man jau pasirodė, kad mūsų nebenugirs sekliai ant kelio. - 
Ar žinai? 

Juodų Ijano plaukų kupeta palinksėjo. 

- Regis, taip, tetule. Jie tikriausiai kalbėjo apie Arbrauto vie- 
nuolyną. Ten susitikimo vieta. | 

— Susitikimo vieta? 

- Jeigu kas susiklostytų blogai, - paaiškino jis. - Tada visi 
turėtų kastis kaip išmano ir kuo greičiau susitikti vienuolyne. 

— Na, blogiau ir negalėjo susiklostyt, - pasakiau. - O ką rik- 
telėjo tavo dėdė, kai staiga išdygo muitininkai? 

Jaunėlis Ijanas pasisukęs klausėsi, ar kelyje negirdėti perse- 
kiotojų. Jis atgręžė į mane išblyškusį pailgą veidą. 

— A, jis pasakė: „Ant kojų, vaikinai! Per uolas, bėkit 

- Protingas patarimas, - sausai tariau. - Taigi, jei būtų jo 
paklausę, daugelis vyrų būtų pasprukę. | 

— Tik ne dėdė Džeimis ir ponas Viloukbis. - Ijanas nervingai 

braukėsi ranka per plaukus - toks gestas man labai priminė 
Džeimį, ir aš troškau, kad vaikis liautųsi taip daręs. 

- Taip. - Giliai įkvėpiau. - Dabar niekuo negalime jiems pa- 
dėti. Bet kitiems vyrams... Jeigu jie patrauks į vienuolyną... 

- Taip, - įsiterpė Ijanas, - dėl šito ir bandau apsispręsti. Ar 
turėčiau elgtis, kaip liepė dėdė Džeimis, ir gabenti jus į Lalibro- 
chą, ar stengtis kuo greičiau nusigauti į vienuolyną ir įspėti kitus, 
kai jie pasirodys? 

- Skubėk į vienuolyną, - paraginau, - ir kuo greičiausiai. 

— Bet... man nepatinka, kad turėsiu palikti jus vieną, tetule, 
juk dėdė Džeimis sakė... 

- Yra metas laikytis nurodymų, jaunasis Ijanai, ir metas mąs- 
tyti savo galva, - griežtai pasakiau, pati nebepaisydama, kad iš 
tikrųjų galvoju už jį. - Ar šis kelias veda į vienuolyną? 

— Taip. Iki jo ne daugiau kaip mylia su ketvirčiu. 

Vaikis jau mindžikavo, nekantraudamas lėkti. 

- Gerai. Lanku apeik kelią ir dumk į vienuolyną. O aš eisiu 
tiesiai keliu. Gal man pasiseks atitraukti akcizininkų dėmesį, kol 
tu saugiai dingsi. Susitiksim vienuolyne. Ak, palauk, geriau pa- 
siimk švarką. 

Drabužį atidaviau nenoromis: man buvo sunku ne tik skirtis 
su jo šiluma, bet ir atrodė, tarsi nutraukiu ryšį su paskutine drau- 
giška žmogiška būtybe. Vos Ijanas išnyks, liksiu visiškai viena, 
gaubiama žvarbios škotiškos nakties tamsos. 

— Ijanai! - Stvėriau jam už rankos, norėdama sulaikyti dar 
valandėlę. 

— Ką? 

— Ar būsi atsargus? 

Impulso pagauta pasistiebiau ant pirštų galų ir pabučiavau 
jam į šaltą skruostą. Stovėjau arti, todėl mačiau, kaip iš nuosta- 
bos išlinko jo antakiai. Jis nusišypsojo ir nėrė tarp medžių, o jam 
už nugaros trakštelėjusi į savo vietą sugrįžo alksnio šaka. 

Buvo siaubingai šalta. Tylą drumstė tik krūmuose ūžaujantis 
vėjas ir toli ošianti bangų mūša. Pečius tvirtai apsivyniojau vil- 
none skara ir virpėdama nudrožiau kelio link. 

Pasvarsčiau, gal reikėtų eiti triukšmingai. Jei sėlinsiu tyliai, 
mane gali užpulti staiga, be jokio įspėjimo, nes tykantys vyrai 
išgirs mano žingsnius, bet nepamatys, kad aš ne sprunkantis 
kontrabandininkas. Kita vertus, jei trauksiu smagią dainelę, taip 
pranešdama, kad aš - moteris, kuri negali pakenkti, jie gali sau 
tyliai gulėti, nenorėdami išsiduoti, o man juk reikėjo, kad tie 
šunsnukiai atsiskleistų. Pasilenkiau ir iš šalikelės paėmiau akme- 
nį. Tada, pajutusi dar didesnį šaltį, žengiau ant kelio ir tylomis 
patraukiau juo. 


41 


Kontrabandininkų mėnulis 


PŪTĖ STIPROKAS VĖJAS, todėl medžiai ir krūmai be per- 
stojo lingavo ir ošė, stelbdami mano ir kito žmogaus, kuris gal 
sėlino paskui mane, žingsnius ant kelio. Praėjus mažiau nei 
dviem savaitėms nuo Samheino, naktis buvo tokia, kad lengvai 
galėjai patikėti, jog visur klaidžioja dvasios ir siautėja blogis. 

Bet tas, kuris ūmai sugriebė mane iš už nugaros, ranka smar- 
kiai užspausdamas burną, tikrai buvo ne dvasia. Jei būčiau bu- 
vusi nepasiruošusi užpuolimui, būčiau labai išsigandusi ir nu- 
leipusi be sąmonės. Dabar mano širdis smarkiai pašoko, ir aš 
konvulsiškai suspurdėjau pagrobėjo gniaužtuose. 

Jis buvo sugriebęs mane iš kairės, prispaudęs mano kairę 
ranką man prie šono, o savo dešiniąją - man prie burnos. Bet 
mano dešinė ranka buvo laisva. Suvariau bato kulną jam į kelio 
girnelę, ir jo koja sulinko. Kai jis susverdėjo, aš, pasilenkusi į 
priekį, akmeniu, kurį laikiau rankoje, smogiau jam į galvą. 

Deja, smūgis praslydo, bet buvo gana stiprus, ir užpuolikas 
suniurzgė, o jo gniaužtai atsileido. Spardydamasi ir muistydama- 
si, kai jis atitraukė ranką man nuo burnos, iš visų jėgų suleidau 
dantis jam į pirštą. 

„Viršutinio žandikaulio raumenys tiesiasi nuo strėlinės siūlės 
kaukolės viršuje iki apatinio žandikaulio raiščio, - blankiai prisi- 
miniau apibrėžimą iš „Grėjaus anatomijos“. - Tai suteikia žandi- 
kauliui ir dantims triuškinančią jėgą; išties žmogaus žandikaulis 
dažniausiai geba išspausti daugiau nei trijų šimtų svarų galią.“ 

Nežinojau, ar pralenkiau tą vidurkį, tačiau neabejotinai sten- 
giausi ne veltui. Užpuolikas kaip pašėlęs blaškėsi pirmyn atgal, 
bergždžiai mėgindamas atlaisvinti baisius mano varžtus, kurie 
buvo surakinę jo pirštą. 

Per grumtynes jis kiek atleido mano ranką ir buvo priverstas 
pastatyti mane ant žemės. Vos mano kojos dar sykį nugrimzdo 
į purvą, paleidau jo ranką, apsisukau ir iš apačios smarkiai, kiek 
leido sijonai, pyliau keliu jam į kiaušius. 

Spirti vyrui į sėklides - labai pervertintas gynybos būdas. 
Kitaip tariant, šis būdas veiksmingas - ir įspūdingas, bet smogti 
sunkiau, nei manoma, ypač kai segi storus sijonus. Vyrai itin sau- 
go šią ypatingą vietelę ir labai gina, kai kas nors į ją kėsinasi. 

Bet šįkart užpuolikas nesisaugojo, jo kojos buvo plačiai pra- 
skėstos mėginant išlaikyti pusiausvyrą, ir aš jį netikėtai užklu- 
pau. Jis baisiai sušvokštė it koks užsmaugtas triušis ir dvilinkas 
susirietė ant kelio. 

— Ar tai tu, Sasenach? - man iš kairės tamsoje sušvokštė balsas. 

Pašokau kaip išgąsdinta gazelė ir nevalingai suspigau. Ranka 
vėl tučtuojau užgniaužė man burną. 

— Dėl Dievo meilės, Sasenach! - į ausį sukuždėjo Džeimis. - 
Tai aš. 

Jam neįkandau, nors ir labai knietėjo. 

- Žinau, - iškošiau pro dantis, kai jis mane paleido. - O kas 
tas kitas vyrukas, kuris mane sučiupo? . 

- Manau, Fergiusas. 

Tamsus beformis pavidalas atsitraukė per kelias pėdas ir pa- 
baksnojo kitą žmogystą, kuri tysojo ant kelio ir silpnai dejavo. 

— Tu, Fergiusai? — sušnabždėjo jis. 

Išgirdęs tylų murmtelėjimą, Džeimis pasilenkė ir timptelėda- 
mas pastatė žmogystą ant kojų. 

— Užsičiaupkit! - sušnabždėjau. - Priekyje tyko akcizininkai! 

— Nejaugi? - tarė Džeimis normaliu balsu. - Bet jie nelabai 
domisi triukšmu, kurį mes keliam, ar ne? 

Jis nutilo, tarsi laukdamas atsakymo, bet neišgirdo nė garso, 
tik alksniuose tyliai raudojo vėjas. Džeimis suėmė mano ranką 
ir sušuko į tamsą: 

— Makleodai! Reibernai! 

— Taip, Rojau, - iš krūmų atsiliepė irzlokas balsas. - Mes čia. 
Ir Inesas, ir turbūt Meldrumas? 

— Taip, aš čia. 

Iš už krūmų ir medžių išslinko daugiau tyliai besišnekučiuo- 
jančių figūrų. 

— „keturi, penki, šeši, - skaičiavo Džeimsas. - O kur Heizas 
ir broliai Gordonai? 

— Mačiau Heizą brendant į vandenį, - įsiterpė viena žmogys- 
ta. - Jis bus lanku apėjęs šią vietą. Taip, matyt, padarė ir Gordo- 
nai su Kenedžiu. Negirdėjau, kad būtų buvę sučiupti. 

— Na, gerai, - pasakė Džeimis. - Dabar, Sasenach, sakyk, kaip 
ten tie akcizų rinkėjai? 

Nepasirodžius Oukiui su bendru, pasijutau gana kvailai, bet 
papasakojau, ką girdėjome mudu su Ijanu. 

— Šit kaip? - Iš balso atrodė, kad Džeimis susidomėjęs. - Ar 
jau gali atsistoti, Fergiusai? Gali? Šaunuolis. Na, gal pasižvalgy- 
kim. Meldrumai, ar turi titnagą? 

Po valandėlės jo rankoje šiaip taip užsiliepsnojo deglas. 
Džeimis nužingsniavo keliu ir pasuko už vingio. Mes su kon- 
trabandininkais, stojus įtemptai tylai, laukėme pasiruošę arba 
bėgti, arba pulti jam į pagalbą, bet pasalos bruzdesio neišgir- 
dome. Regis, praėjo visa amžinybė, kol keliu pagaliau atsklido 
Džeimio balsas. 

- Eikšenkit, - pakvietė jis ramiai, susikaupęs. 

Džeimis stovėjo vidury kelio, netoli didžiulio alksnio. Jį supo 
mirkčiojančios deglo šviesos ratas, ir iš pradžių pamačiau tik 
Džeimį. Paskui šalia manęs aiktelėjo vyras, o iš kito lūpų išsiver- 
žė tylus siaubo šūksnis. 

Sušmėžavo blausiai apšviestas veidas, pakibęs ore už Džeimio 
kairio peties. Klaikus kruvinas veidas išsprogusiomis akimis ir 
nukarusiu liežuviu, juodas deglo šviesoje, kuri iš visko aplinkui 
buvo atėmusi spalvą. Vėjas šiureno šviesius kaip sausas šienas jo 
plaukus. Pajutau gerkle kylant riksmą, bet jį užgniaužiau. 

— Nesuklydai, Sasenach, - pasakė Džeimis. - Tai buvo akcizų 
rinkėjas. - Jis nubloškė kažką ant žemės ir pasigirdo tylus žnek- 
telėjimas. - Garantija, - jis linktelėjo į pakaruoklį. - Tai Tomas 
Oukis. Ar kas nors jį pažinojo? 

- Tokio, koks jis dabar, ne, - suburbėjo balsas man už nuga- 
ros. - Kristau, jo net motina nepažintų! 

Visi pritariamai suūžė, nervingai šliurindami kojomis. Jiems, 
kaip ir man, degte degė padai mauti iš šios vietos. 

- Gerai jau, gerai. - Džeimis galvos mostu sustabdė atsitrau- 
kimą. - Krovinys prarastas, taigi dalybų nebus. Ar šiuo metu 
kam nors reikia pinigų? - Jis kyštelėjo ranką į kišenę. - Galiu 
duoti tiek, kad kuriam laikui pakaks, nes, be abejonės, pakran- 
tėje artimiausiu metu nesidarbuosime. 

Keli vyrai nenoromis žengė į priekį pasiimti pinigų, nežiū- 
rėdami į negyvėlį, kybantį ant medžio. Kiti kontrabandininkai 
tyliai dingo naktyje. Po kelių minučių likom tik trise: Fergiusas, 
vis dar išbalęs, bet jau pastovintis, Džeimis ir aš. 

- Jesu! - sušnabždėjo Fergiusas, pakėlęs akis į negyvėlį. - Kas 
tai padarė? 

- Aš, arba tikriausiai bus pasakojama tokia istorija. - Džei- 
mis dirstelėjo į viršų, jo veidas, nušviestas spragčiojančio deglo, 
atrodė žiaurus. - Juk ilgiau nebegaišim? 

— O kaip Ijanas? - ūmai prisiminiau vaikiną. - Jis nulėkė į 
vienuolyną įspėti jūsų! 

- Tikrai? - Džeimio balsas sugriežtėjo. - Atėjau iš tos pusės, 
bet jo nesutikau. Kuriuo keliu jis nubėgo, Sasenach? 

- Šiuo, - parodžiau. 

Fergiusas išleido į juoką panašų garselį. 

- Vienuolynas kitapus, - pralinksmėjo Džeimis. - Eime, pa- 
sivysim jį, kai susivokęs grįš atgal. 

— Palaukit. - Fergiusas iškėlė ranką. 

Krūmuose kažkas atsargiai sušlamėjo, ir jaunėlio Ijano balsas 
paklausė: 

- Dėde Džeimi? 

- Taip, Ijanai, - trumpai atsiliepė dėdė. - Tai aš. 

Iš krūmų išlindo vaikis. Jo plaukuose styrojo lapai, o akys 
buvo išsiplėtusios iš jaudulio. 

- Išvydęs šviesą, pamaniau - turiu grįžt ir patikrint, ar nie- 
ko neatsitiko tetulei Klerei, - paaiškino jis. - Dėde Džeimi, 

jums nederėtų vaikštinėti su tuo deglu, juk aplinkui knibžda 
akcizininkų! 

Džeimis apkabino sūnėną per pečius ir nusuko, kad nepama- 
tytų pakaruoklio, kadaruojančio ant alksnio. 

- Nesirūpink, Ijanai, - ramiai tarė jis. - Jų nebėra. - Tada jis 
per šlapius krūmus brūkštelėjo deglą ir tas sušnypštęs užgeso. - 
Keliaujam, - paragino ramiu balsu tamsoje. - Ponas Viloukbis 
laukia su arkliais toliau ant kelio. Auštant būsim Aukštumose. 


SEPTINTA DALIS 


Vėl namie 


32 


Sžnaus palaidūno sugrįžimas 


KELIONĖ IŠ ARBRAUTO į Lalibrochą raitomis truko ketu- 
rias dienas, bet šnekėjomės nedaug. Ir jaunėlis Ijanas, ir Džeimis 
buvo susirūpinę, tikriausiai dėl skirtingų priežasčių. O man vis 
nedavė ramybės ne tik nesena praeitis, bet ir artimiausia ateitis. 

Ijanas tikriausiai papasakojo apie mane Džeimio seseriai 
Dženei. Kaip ji reaguos į mano sugrįžimą? 

Dženė Murėj man buvo beveik kaip sesuo - kitos tokios ar- 
timos būtybės neturėjau - ir geriausia draugė per visą gyvenimą. 
Taip jau susiklostė, kad paskutinius penkiolika metų kone visi 
geri mano bičiuliai buvo vyrai. Moterų gydytojų daugiau nepasi- 
taikė, o natūrali praraja, žiojinti tarp vidurinio medicinos perso- 
nalo ir gydytojų, trukdė artimiau susipažinti su kitomis ligoninė- 
je dirbančiomis moterimis. O Frenko aplinkoje sukosi fakulteto 
sekretorės ir universiteto darbuotojų žmonos... 

Be to, man buvo aišku, kad iš visų būtybių pasaulyje Dže- 
nė - moteris, kuri myli Džeimį Freizerį taip pat kaip aš, o gal ir 
labiau. Troškau vėl susitikti su Džene, bet vis svarsčiau, kaip ji 
supras pasakojimą apie tariamą mano pabėgimą į Prancūziją ir 
neva paliktą jos brolį. 

Turėjom joti vorele siauru taku. Mano bėris klusniai sulėti- 
no žingsnį, nes stabtelėjo Džeimio kaštoninis arklys, paskui jis, 
jojiko paniukintas, nurisnojo į šoną proskynon, kurią pridengė 
nusvirusių alksnių šakos. 

Tos proskynos pakrašty stūksojo pilko akmens uola, kurios 
plyšiai, atbrailos ir nelygumai buvo taip apžėlę samanomis ir ker- 
pėmis, kad ji panėšėjo į labai seno žmogaus veidą su žandeno- 
mis, nusėtą karpų. Jaunėlis Ijanas, lengviau atsidusęs, nusliuogė 
nuo arklio. Kratėmės balne nuo pat aušros. 

— Uch! - pratarė jis, uoliai trindamasis nugarą. - Kūnas vi- 
siškai sustingęs. 

- Ir mano, - pritariau darydama tą patį. - Nors tai gal geriau 
nei balno nutrintas užpakalis. 

Nepratę ilgai joti, pirmas dvi kelionės dienas mudu su jaunė- 
liu Ijanu labai kamavomės. Tiesą sakant, pirmą vakarą man taip 
maudė kūną, kad neįstengiau nulipti žemėn, ir Džeimis, didžiau- 
siam savo smagumui, gėdingai nukėlęs mane nuo arklio, nunešė 
į užeigos namus. 

- Kaip dėdė Džeimis šitaip gali? - nusistebėjo Ijanas. - Jo 
sėdynė tikriausiai šikšninė. 

- Iš pažiūros ne, - atsakiau išsiblaškiusi. - O kur jis? 

Kaštoninis arklys, jau supančiotas, rupšnojo žolę po ąžuolu 
vienoje proskynos pusėje, bet Džeimio nebuvo nė ženklo. 

Mudu su Ijanu sumišę susižvalgėm. Gūžtelėjau pečiais ir nu- 
pėdinau prie uolos, kur per akmenį tekėjo vandens srovelė. Po ja 
pakišusi rieškučias atsigėriau, skonėdamasi šaltu vandeniu, nu- 
bėgančiu išdžiūvusia gerkle, nors nuo rudens oro mano skruos- 
tai buvo nužvarbę, nosis sustirusi. 

Man toptelėjo, kad ši mažytė proskyna siaurame slėnyje, 
nematoma nuo kelio, labai būdinga Aukštumų peizažui. Ap- 
gaulingai skurdžiose, atšiauriose stačiose uolose ir viržynuose 
knibždėte knibždėjo paslapčių. Nenutuokdamas, kur eini, ga- 
lėjai pradrožti pro pat elnią, škotinę kurapką ar besislapstan- 
tį žmogų. Nieko stebėtina, kad daugeliui, kurie po Kulodeno 
nėrė į viržynus, pavyko pabėgti, nes žinodami slaptavietes jie 
tapo nematomi nieko nereginčioms nevikrių persekiotojų ang- 
lų akims. 

Numalšinusi troškulį, nusisukau nuo uolos ir vos neatsitren- 
kiau į Džeimį, kuris staiga išdygo prieš mane, tarsi būtų stebu- 
klingai iššokęs iš žemės. Jis dėjosi dėžutę su titnagu ir pintimi į 
švarko, nuo kurio silpnai dvelkė dūmais, kišenę. Numetęs nuo- 
dėgulį ant žemės, koja sutrynė jį į pelenus. 

— Iš kur atsiradai? - paklausiau mirksėdama vaiduokliui. - Ir 
kurgi buvai? 

- Ten yra nedidelis urvas, - paaiškino jis durdamas nykščiu 
sau už nugaros. - Tik norėjau patikrinti, ar jame kas lankėsi. 

— Ir kaip? 

Atidžiai įsižiūrėjusi, pamačiau uolienų atodangos, slepian- 
čios urvo angą, kraštą. Tarp kitų gilių plyšių uolos priekyje urvas 
buvo nematomas, nebent tyčia būtum jo ieškojęs. 

- Taip, lankėsi, - atsakė Džeimis. Jo antakiai buvo kiek su- 
raukti, bet ne iš susirūpinimo, o todėl, kad jis apie kažką mąs- 
tė. - Medžio anglys susimaišiusios su žeme, taigi kažkas tenai 
kūreno laužą. 

— Ir kas toks? 

Kyštelėjusi galvą netoli atodangos, išvydau tik siaurą tamsią 
juostą, nedidelį plyšį kalne. Jis visai neviliojo. 

Pasvarsčiau, ar kontrabandiniai Džeimio ryšiai taip ir driek- 
sis visą kelią nuo pakrantės iki Lalibrocho. O gal jis būgštauja 
dėl persekiojimo ar pasalos? Nevalingai dirstelėjau per petį, bet 
išvydau tik alksnius, kurių sausi lapai šnarėjo rudens vėjelyje. 

— Nežinau, - išsiblaškęs atsakė Džeimis. - Gal medžiotojas, 
nes aplinkui primėtyta kurapkos kaulų. 

Džeimiui, matyt, nerūpėjo, kas tasai nepažįstamasis, ir aš at- 
sipalaidavau. Dar sykį pasijutau saugi, apsupta Aukštumų. Edin- 
burgas ir kontrabandininkų įlankėlė atrodė labai nutolę. 

Jaunėlis Ijanas, sužavėtas netikėtai atrastu slaptu urvu, nėrė 
vidun pro siaurą plyšį. Netrukus išlindo laukan, braukdamas 
nuo plaukų voratinklį. | 

- Ar jis panašus į Klunio narvą, dėde? - paklausė vaikis Ži- 
bančiomis akimis. 

- Šis mažesnis, - nusišypsojo Džeimis. - Vargu ar Klunis 
įsispraustų pro šio urvo angą, nes buvo stambus, aukštas vy- 
rukas, be to, dukart už mane storesnis per juosmenį. - Jis pa- 
niuręs pasičiupinėjo krūtinę, kur braunantis pro siaurą plyšį 
ištrūko saga. 

— O kas tas Klunio narvas? - pasiteiravau nuo rankų kraty- 
dama paskutinius ledinio vandens lašus. Pasikišau jas po pažas- 
timis, kad sušiltų. 

- A, Klunis Makfersonas, - atsakė Džeimis. Jis palenkė galvą 
ir apsišlakstė veidą šaltu vandeniu. Pakėlęs ją, pamirksėjo, nuo 
blakstienų nupurtydamas spindinčius lašus, ir šyptelėjo. - La- 
bai sumanus žmogus, tas Klunis. Anglai supleškino jo namą ir 
sugriovė pamatus, bet pats Klunis paspruko. Netoliese jaukiai 
įsikūrė dideliame urve, angą užtaisė supintomis gluosnių šako- 
mis, o plyšius tarp šakų užtepė purvu. Žmonės sakė, būtų buvę 
galima stovėt vos už trijų pėdų nuo to urvo ir nė nenutuokt, kad 
jis ten slepiasi, jei ne Klunio pypkės dūmų kvapas. 

— Tame urve glaudėsi ir princas Karolis, kai jį persekio- 
jo anglai, - paaiškino man jaunėlis Ijanas. - Klunis jį slapstė 
daugybę dienų. Anglų išperos medžiojo aukštai ir žemai, bet 
taip ir nerado nei jo didenybės, nei Klunio! - labai patenkintas 
užbaigė. 

— Eikš čia nusiprausti, Ijanai, - paliepė Džeimis, balse nu- 
skambėjo griežta gaidelė, ir Ijanas suklapsėjo akimis. - Juk ne- 
gali pasirodyti tėvams apskretęs purvu. 

Ijanas atsiduso, bet klusniai pakišo galvą po vandens srovele. 
Springčiodamas ir aikčiodamas apsišlakstė veidą, gal ir nelabai 
murziną, bet puošiamą kelių nedidelių kelionės dulkių lopų. 
prausiasi sūnėnas. Įdomu, ar galvojo apie ateitį, apie susitikimą 
Lalibroche, kuris bus nesmagus, ar apie Edinburgą, kur dar ruse- 
no jo spaustuvės nuodėguliai, o rūsyje buvo paslėptas negyvėlis. 
O gal jo mintys skriejo gerokai atgal, pas Karolį Eduardą Stiuar- 
tą, į sukilimo dienas? 

- Ką pasakoji apie jį savo dukterėčioms ir sūnėnams? - tyliai 
paklausiau, garsiai prunkščiant Ijanui. - Apie Karolį? 

Džeimio žvilgsnis paaštrėjo ir įsmigo į mane. Taigi neklydau. 
Jo akys kiek sušilo, o šmėstelėjusi šypsena rodė, kad atspėjau jo 
mintis. Bet paskui ta šiluma ir šypsena dingo. 

— Aš niekada nekalbu apie jį, - taip pat tyliai tarė Džeimis ir 
nusigręžė griebti arklių. 


=— 

Po trijų valandų įveikėm paskutinę vėjo pustomą perėją ir 
atsidūrėm ant šlaito, kuris leidosi į Lalibrochą. Džeimis, jo- 
jantis priekyje, sustabdė arklį ir palaukė, kol mudu su Ijanu jį 
pasivysim. 

- Štai ir jis, - tarė. Su šypsena pažvelgė į mane, kilstelėdamas 
antakį. - Ar labai pasikeitęs? 

Grožėdamasi reginiu, papurčiau galvą. Iš toli namas atrodė 
visiškai toks pat. Pastatytas iš akmenų, kurie buvo nutinkuoti 
baltai; trys jo aukštai švytėjo švara ir tyrumu tarp būrelio ap- 
triušusių ūkinių pastatų ir akmenimis nubarstytų parudavusių 
laukų. Ant nedidelio iškilumo už namo riogsojo senovinio ap- 
valaus akmeninio bokšto, nuo kurio ir kilo šios vietos pavadini- 
mas, griuvėsiai*. 

Patyrinėjusi atidžiau, pamačiau, kad ūkiniai pastatai kiek 
pasikeitę. Džeimis pasakojo, kad tais metais po Kulodeno an- 
glų kareiviai sudegino karvelidę ir koplyčią. Ten, kur jų stovėta, 
žiojėjo tuščios properšos. Tarpas, kur buvo išgriauta daržo siena, 
buvo užtaisytas kitos spalvos akmenimis, o nauja pašiūrė, suręs- 
ta iš akmenų ir medienos likučių, aiškiai atstojo karvelidę, nes 
ant gegnėgalio išsirikiavę tupėjo putlūs plunksnuoti kamuoliai ir 
mėgavosi vėlyvo rudens saule. 

Erškėtrožė, pasodinta Džeimio motinos Elenos, jau buvo iš- 
augusi į didžiulį, išsikėtojusį raizginį. Pririšta prie pinučių palei 
sieną, ji tik dabar metė paskutinius lapus. 

Iš vakarinio kamino rangėsi dūmai, kuriuos nuo jūros pu- 
čiantis vėjas nešė į pietus. Umai man prieš akis praplaukė toks 
vaizdas: ugnis, vakare liepsnojanti svetainės židinyje, rausvai 
nušviečianti ryškių bruožų Dženės veidą. Ji sėdi krėsle, garsiai 
skaito romaną ar poezijos tomelį, o Džeimis su Ijanu, viena 
ausimi jos klausydamiesi, įnikę į šachmatų partiją. Kiek vaka- 
rų šitaip praleidome: vaikai viršuje suguldyti lovose, aš sėdžiu 
prie palisandro sekretero ir rašau vaistų receptus arba vis taisau 
drabužius. 


* Geilų k. broch - apvalus akmeninis bokštas. 

— Kaip manai, ar ir vėl čia gyvensim? - paklausiau Džeimio, 
labai stengdamasi, kad balse nenuskambėtų ilgesio gaidelė. Kaip 
nė viena kita vieta, Lalibrochas man buvo tapęs namais, bet to 
būta labai seniai. Nuo tada daug kas pasikeitė. 

Jis susimąstęs ilgai tylėjo. Galop papurtė galvą, imdamas va- 
deles. 

— To negaliu pasakyti, Sasenach. Būtų gerai, bet... nežinau, 
kaip viskas susiklostys. 

Kai pažvelgė į namą, jo veidas kiek paniuro. 

— Nieko baisaus. Jei gyvensim Edinburge arba net Prancūzi- 
joje, visur bus gerai, Džeimi. - Pasižiūrėjau jam į veidą ir ramin- 
dama paglosčiau ranką. - Kol būsim kartu. 

Blankus nerimo žvilgsnis akimoju dingo, ir Džeimio veidas 
pragiedrėjo. Jis paėmė mano ranką, pakėlė prie lūpų ir švelniai 
pabučiavo. 

- Jei būsi su manimi, daugiau nieko man nereikia. 

Ilgai žvelgėme vienas kitam į akis, bet pasigirdęs garsus dro- 
vus kosėjimas įspėjo, kad su mumis dar yra jaunėlis Ijanas. Jis 
skrupulingai stengėsi mudviem netrukdyti, vos iškeliavom iš 
Edinburgo, ir elgėsi taip atsargiai, kad net glumino. Kai įsikur- 
davom stovyklą, nakvodavo viržyne tolokai nuo mūsų ir budriai 
saugodavosi, kad netyčia neužkluptų mudviejų nepadoriai apsi- 
kabinusių. 

Džeimis išsišiepė. Spustelėjęs paleido mano ranką ir atsigręžė 
į sūnėną. 

- Beveik namie, Ijanai, - tarė vaikiui, šalia mūsų besigaly- 
nėjančiam su savo arkliu. - Jei neprapliups lietus, nukaksim ten 
prieš vakarienę, - pridūrė ir prisidengęs akis ranka pažvelgė į 
dangų, tirdamas, ką gali iškrėsti debesys, lėtai slenkantys virš 
Monalijo kalnų. | 

- Mmfm. - Tokia ateitis jaunėlio Ijano, regis, neviliojo, ir aš 
dirstelėjau į jį su užuojauta. 

- „Namai - tai vieta, kuri, kai turi į ją parkeliauti, turi tave 


IV 


įsileisti *, - pacitavau. 


* Robertas Frostas. 

Jaunėlis Ijanas pašnairavo į mane. 

- Taip, šito ir bijau, tetule. 

Džeimis, girdėdamas mudviejų pokalbį, sužiuro į Ijaną ir iš- 
kilmingai mirktelėjo. Tai buvo padrąsinantis ženklas. 

- Nenusimink, Ijanai. Prisimeni pasakojimą apie sūnų palai- 
dūną? Tavo mama apsidžiaugs, kad grįžai gyvas ir sveikas. 

Ijanas metė į jį žvilgsnį, kupiną nusivylimo. 

- Jei manot, kad bus papjautas nupenėtas veršelis, dėde Džei- 
mi, tada mano mamą pažįstat ne taip gerai, kaip jums atrodo. - 
Vaikinas valandėlę pakramtė apatinę lūpą, tada išsitiesė balne ir 
giliai įkvėpė. - Geriausia bus užbaigti tą nemalonų reikalą, ar ne? 

- Ar tėvai iš tikrųjų bus jam tokie griežti? - paklausiau žiū- 
rėdama, kaip jaunėlis Ijanas atsargiai keberiojasi žemyn akme- 
nuotu šlaitu. 

Džeimis gūtelėjo pečiais. 

- Žinoma, jie sūnui atleis, bet prieš tai jam tikriausiai bus 
parodyta, kur pipirai auga, ir iškarštas kailis. Man pasiseks, jei 
išsisuksiu gavęs tokią pat bausmę, - ironiškai pridūrė. - Deja, 
Dženė su Ijanu neapsidžiaugs išvydę mane. - Jis spyrė savo ar- 
kliui ir ėmė leistis pakalnėn. - Jojam, Sasenach. Sutvarkykim tą 
nemalonų reikalą, gerai? 


E 


Nežinojau, kokio sutikimo tikėtis Lalibroche, bet kol kas visa 
ramino. Kaip ir ankstesniais kartais, apie mūsų pasirodymą pra- 
nešė margos šunaujos lojimas. Šunys atlapnojo per tvorą, laukais 
ir daržu, iš pradžių neramiai, o paskui džiugiai amsėdami. 

Jaunėlis Ijanas metė vadeles ir, nusliuogęs nuo arklio tarp 
daugybės gauruotų sveikintojų, susigūžė, o šunys šoko ant jo ir 
puolė laižyti veidą. Vaikis šypsodamas atsistojo, ant rankų laiky- 
damas ūgtelėjusį šunytį, prinešė jį parodyti man. 

— Tai Džokis, - tarė kilstelėdamas besimuistantį rudos ir bal- 
tos spalvos padarėlį. - Jis mano. Tėtis padovanojo. 

- Gražus šunelis, - pagyriau Džokį, kasydama nulėpusias 
ausis. 

Šunytis lojo ir džiaugsmingai rangėsi, stengdamasis tuo pat 
metu lyžtelėti ir mane, ir Ijaną. 

- Apsivelsi šuns plaukais, Ijanai, - tarė skaidrus aukštas bal- 
sas, kuriame skambėjo aiškus nepritarimas. 

Pakėlusi akis nuo šunelio, pamačiau aukštą, liekną kokių 
septyniolikos metų merginą besistojančią šalikelėje, kur buvo 
įsitaisiusi pasėdėti. 

- Otu apsivėlusi pašiaušėliais! - atšovė Ijanas, atsigręždamas 
į kalbėtoją. 

Mergina krestelėjo kupetą tamsiai rudų garbanų ir pasilenkė 
nusibraukti sijono, kurio naminį audinį buvo apkibę daugybė šių 
augalų galvučių. 

— Tėtis sako, kad nenusipelnei turėti šuns, - tarė ji. - Nes 
pabėgai ir jį palikai. 

Jaunėlio Ijano veidas įsitempė, ruošiantis gintis. 

- Ketinau jį pasiimti, - ėmė teisintis Ijanas kiek virpančiu 
balsu. - Bet kažin ar mieste jam būtų buvę saugu. - Jis stipriau 
prisiglaudė šunelį, smakrą padėjęs tarp gauruotų jo ausų. - Jis 
paaugo - turbūt apetitu nesiskundė? 

- Gal prieitum pasisveikinti su mumis, Džaneta? Būtų gra- 
žu, - man už nugaros pasigirdo malonus, bet šiek tiek pašaipus 
Džeimio balsas. 

Mergina greitai sužiuro į jį ir išraudo. 

— Dėdė Džeimis! Ak, ir... - Jos akys nukrypo į mane. Mergina 
nunarino galvą, dar labiau nukaisdama. 

- Taip, tai tavo tetulė Klerė. - Džeimis tvirtai laikė mane už 
parankės, kai kryptelėjo galvą į merginą. - Džaneta dar nebuvo 
gimusi, kai paskutinįsyk čia buvai, Sasenach. O tavo mama na- 
mie? - paklausė Džanetos. 

Mergina palinksėjo išplėtusi akis, neatplėšdama nuo manęs 
apstulbusio žvilgsnio. Tebesėdėdama ant arklio pasilenkiau į 
priekį ir šypsodama padaviau jai ranką. 

— Malonu susipažinti. 

Ji ilgai žiūrėjo, paskui staiga prisiminė geras manieras ir tūp- 
telėjo. Tada atsitiesė ir nedrąsiai paėmė mano ranką, tarsi bai- 

mindamasi, kad suspaudus ji atitrūks. Spustelėjau jai ranką, ir ji 
apsiramino, supratusi, kad esu tik žmogiška būtybė. 

- Man... malonu, ponia, - sumurmėjo. 

- Ar mama su tėčiu labai pyksta, Džen? - Ijanas atsargiai pa- 
dėjo šunytį ant žemės prie jos kojų, išjudindamas ją iš sąstingio. 

Džaneta dirstelėjo į jaunesnįjį brolį, o nekantraujančiame jos 
veide buvo matyti ir šioks toks gailestis. 

— O kodėl gi turėtų nepykt, avigalvi? Mama manė, kad miške 
susidūrei su šernu arba tave pagrobė čigonai. Ji beveik nesudė- 
jo bluosto, kol sužinojo, kur nukeliavai, - raukydamasi pridūrė 
mergina. 

Ijanas smarkiai sučiaupė lūpas, nudelbęs žvilgsnį į žemę, bet 
tylėjo. 

Ji priėjo arčiau ir priekaištingai nusibraukė šlapius geltonus 
lapus, prilipusius prie švarko rankovių. Nors mergina buvo aukš- 
ta, jis lenkė ją gerais šešiais coliais, atrodė susitaršęs ir prakaulus, 
palyginti su dailiu jos stotu. Jie buvo panašūs tik tamsiais plau- 
kais ir veido išraiška, kuri greitai keitėsi. 

- Na ir atrodai, Ijanai. Ar su drabužiais miegojai? 

- Žinoma, kad su drabužiais, - nekantriai atšovė jis. - Manai, 
pabėgau pasiėmęs naktinius marškinius ir viržyne kas vakarą jais 
persirengdavau? 

Ji prunkštelėjo, įsivaizduodama tokį reginį, ir jaunėlio Ijano 
mina, kupina apmaudo, truputį pragiedrėjo. 

— Nagi, eime, mulki, - tarė ji, pasigailėjusi brolio. - Į indų 
plovyklą. Nuprausiu tave ir sušukuosiu prieš pasirodant mamai 
su tėčiu. 

Ijanas sužiuro į ją, tada pasisuko į mane. Jo veide sumišimas 
pynėsi su apmaudu. 

— Po galais, - prabilo jis trūkinėjančiu iš įtampos balsu, - ar 
visiems atrodo, kad apsišvarinimas padės? 

Džeimis išsišiepė ir, nulipęs nuo arklio, paplojo jam per petį, 
sukeldamas dulkių debesėlį. 

— Tai nepakenks, Ijanai. Eik sau, turbūt bus geriau, jei tavo 
tėvai neturės išsyk tvarkytis su visais, be to, jie pirmiausia norės 
pamatyti tavo tetulę. 

- Mmfm. 

Pritaręs niūriu linktelėjimu, jaunėlis Ijanas nenoromis nu- 
kėblino kitapus namo, tempiamas ryžtingos sesers. 

- Ką valgei? - išgirdau, kaip šnairuodama kamantinėja bro- 
lį. - Tavo burna apsivėlusi purvu. 

— Tai ne purvas, o ūsai! - įtūžęs tyliai sušnypštė jis, greitai 
dirstelėdamas per petį, ar mudu su Džeimiu girdime pokalbį. 

Jo sesuo sustojo kaip įbesta ir įsispoksojo. 

- Ūsai? - garsiai ir nepatikliai paklausė. - Tau? 

— Einam! - Jaunėlis Ijanas čiupo ją už alkūnės ir išvilko pro 
daržo vartus, net susigaužęs iš drovumo. 

Džeimis palenkė galvą prie mano šlaunies ir įsikniaubė vei- 
du į sijonus. Atsitiktinis stebėtojas būtų pamanęs, kad jis atriša 
balnakrepšius, bet nebūtų nei pamatęs kretančių jo pečių, nei 
pajutęs begarsio juoko vibracijos. 

- Viskas gerai, jie jau nuėjo, - po valandėlės pasakiau, gau- 
dydama orą iš įstangos nepratrūkti juoku, 

Džeimis atplėšė nuo sijonų veidą, raudoną ir pridususį, ir au- 
dinio krašteliu nusišluostė akis. 

— Ūsai? Tau? - sukvarkė, pamėgdžiodamas dukterėčią, ir mudu 
vėl nusikvatojom. Jis dusdamas papurtė galvą. - Viešpatie, ji kaip 
motina! Tą patį pasakė Dženė panašiu balsu, kai užklupo mane 
skutantis pirmą kartą. Tada vos nepersipjoviau gerklės. 

Jis vėl nusišluostė akis atgalia ranka ir švelniai delnu pabrau- 
kė per savo tankius minkštus šerius, kurių kaštonine danga buvo 
apžėlęs smakras ir kaklas. 

— Ar nori nusiskusti prieš susitikdamas su Džene ir Ijanu? - 
paklausiau. 

Jis pakratė galvą. 

— Ne, - pasakė suglostydamas atgal plaukus, išsipešusius iš 
raiščio. - Jaunasis Ijanas teisus: apsišvarinimas nepadės. 


Jie tikriausiai išgirdo lauke lojant šunis, nes įėję Ijaną su Dže- 
ne radom svetainėje. Dženė sėdėjo ant sofos ir mezgė vilnones 

kojines, o Ijanas stovėjo prieš židinį šildydamasis blauzdas. Jis 
vilkėjo paprastu rudu švarku, mūvėjo bridžiais. Ant stalo buvo 
padėklas su paplotėliais ir buteliu naminio elio, be abejonės, 
mūsų atvykimo proga. 

Labai jaukus, mielas reginys, ir vos įžengusi į kambarį pa- 
jutau atsitraukiant kelionės nuovargį. Ijanas tučtuojau atsisuko, 
droviai, bet šypsodamas, vis dėlto mano žvilgsnis nukrypo į 
Dženę. 

Ji taip pat žiūrėjo į mane. Sėdėjo tyliai, plačiai atmerktas akis 
įsmeigusi į duris. Iš pradžių pamaniau, kad ji gana pasikeitusi, 
bet paskui - kad visiškai tokia pat kaip anksčiau. Vis dar ne- 
nusikirpusi juodų garbanų, tankių ir neklusnių, tik pabalusių 
ir ruožuotų sodriai žilomis sruogomis. Ir kaulai buvo nepakitę: 
platūs, aukšti skruostikauliai, tvirtas žandikaulis ir ilga nosis, pa- 
naši į Džeimio. Keistą permainos įspūdį darė blykčiojanti židinio 
liepsna ir atslenkančios popietės šešėliai, vieną akimirką gilinan- 
tys raukšles palei akis ir burną ir verčiantys ją sene, o kitą - išly- 
ginantys veidą rausvu mergystės spindesiu, kaip 3D paveikslėlyje 
iš „Cracker Jack“ dėžutės. 

Per pirmąjį mūsų susitikimą viešnamyje Ijanas elgėsi su ma- 
nimi kaip su vaiduokliu. Dabar labai panašiai darė Dženė. Kiek 
prasižiojusi truputį mirksėjo, bet kai ėjau per kambarį artyn, jos 
mina nesikeitė. 

Džeimis neatsiliko nuo manęs, suėmęs už alkūnės. Priėjus sofą, 
jis dar lengvai spustelėjo ir paleido. Man atrodė, lyg būčiau prista- 
toma karaliaus dvarui, bet užgniaužiau norą padaryti tūpsnį. 

- Mes namie, Džene, - tarė Džeimis. Jo ranka raminamai 
gulėjo man ant nugaros. 

Ji greitai dirstelėjo į brolį, tada vėl įsistebeilijo į mane. 

— Ar tai tu, Klere? - Jos balsas buvo švelnus, nedrąsus, pažįs- 
tamas, bet ne toks stiprus, kokį prisiminiau turint šią moterį. 

- Taip, aš. - Nusišypsojau ir ištiesiau į ją rankas. - Miela tave 
matyti, Džene. 

Ji švelniai paėmė man už rankų. Tada suspaudė stipriau ir 
atsistojo. 

— Kristau, tai tu! - tarė kiek gaudydama kvapą, ir ūmai prieš 
save vėl išvydau moterį, kurią pažinojau: tamsiai mėlynos jos 
akys atgijo ir ėmė šokti, smalsiai tyrinėdamos mano veidą. 

- Žinoma, - šiurkščiai pasakė Džeimis. - Žinoma, Ijanas tau 
viską papasakojo. Juk nemanei, kad jis melavo? 

— Beveik nepasikeitei, - tarė Dženė, nepaisydama brolio, su 
nuostaba liesdama mano veidą. - Plaukai kiek pašviesėję, bet, o 
Dieve, nė kiek nepasikeitusi! 

Jos pirštai buvo vėsūs, rankos dvelkė žolelėmis, raudonųjų 
serbentų džemu, vos atsidavė amoniaku ir lanolinu, kuris buvo 
įsigėręs nuo dažytų vilnonių siūlų mezgant. 

Seniai pamirštas vilnos kvapas tučtuojau prikėlė viską: dau- 
gybę šios vietos prisiminimų, laimingą metą, kurį čia pragyve- 
nau, ir man akis užtemdė ašaros. 

Tai pamačiusi, ji mane stipriai apkabino. Prie savo veido pa- 
jutau glotnius, švelnius jos plaukus. Dženė buvo daug žemes- 
nė už mane, dailių kaulų, trapi, bet vis tiek pasijutau apkabin- 
ta, nuoširdžiai ramstoma ir tvirtai glėbesčiuojama didesnės už 
mane būtybės. 

Po valandėlės ji paleido mane ir žengė atgal, pusiau juok- 
damasi. 

— Dieve, tu net kvepi taip pat! - sušuko, ir aš nusikvatojau 
su ja. 

Ijanas, prislinkęs prie manęs, pasilenkė ir švelniai apkabino, 
lūpomis brūkštelėdamas man per skruostą. Jis silpnai kvepėjo 
sausu šienu, kopūstlapiais, o sodrų muskusinį jo kvapą stelbė 
durpių dūmas. 

- Gera vėl tave matyti, Klere, - tarė jis. Švelnios rudos jo akys 
šypsojo man, ir jausmas, kad grįžau namo, dar sustiprėjo. Ijanas 
šyptelėdamas nerangiai žengtelėjo atgal. Gal ko nors užkąstu- 
mėt? - mostelėjo į padėklą. 

Aš dvejojau, bet Džeimis nuskubėjo prie stalo. 

— Būtų ne pro šalį ir lašelis, Ijanai, širdingai ačiū, - tarė. - Ar 
norėsi, Klere? 

Taurės buvo pripildytos, paplotėliai išdalinti ir, susėdus prie 
židinio, tarp kąsnių buvo tariami negausūs, bet malonūs žodeliai. 


SVETIMŠALĖ +» SUGRĮŽIMAS 537 


Nors vyravo išorinis nuoširdumas, jutau tvyrant užslėptą įtampą, 
kuri buvo visiškai nesusijusi su mano pasirodymu. 

Džeimis, įsitaisęs šalia manęs ant ąžuolinio suolo aukšta 
atrama, vos gurkštelėjo elio, o paplotėlis neliestas gulėjo jam ant 
kelių. Supratau, kad jis sutiko pasivaišinti ne todėl, kad buvo 
alkanas, o norėdamas paslėpti, kad nei iš sesers, nei iš svainio 
nesulaukė mielo, šilto apkabinimo. 

Man nepraslydo pro akis, kaip Ijanas su Džene greitai susi- 
žvalgė, o tada Dženė su Džeimiu persimetė ilgesniais, neįskaito- 
mais žvilgsniais. Pati čia būdama svetima, nudelbusi akis viską 
stebėjau iš po blakstienų. Džeimiui sėdint iš kairės, jutau tarp 
mudviejų nežymų krutėjimą, kai jis dviem nelanksčiais dešinės 
rankos pirštais nesmarkiai barbeno sau į šlaunį. 

Pokalbis, jei ir vyko, išseko, kambaryje stojo nesmagi tyla. 
Šnypščiant durpių ugniai, išgirdau, kaip virtuvės pusėje kažkas 
kelis kartus sutukseno, bet šiuose namuose prisiminiau sklidus 
kitokius garsus: nepaliaujamą bruzdėjimą ir triukšmą, kojas, 
trepsinčias ant laiptų, vaikų šūksnius ir kūdikių klyksmą, skar- 
denantį vaikų kambary viršuje. 

— Kaip tavo vaikai? - paklausiau Dženės, sudrumsdama tylą. 

Ji įbedė į mane žvilgsnį, ir aš supratau uždavusi netinkamą 
klausimą, nors ir nenoromis. 

- Ak, neblogai, - neryžtingai atsakė Dženė. - Visi sveiki, 
labai gražūs. Ir vaikaičiai, - pridūrė ir, prisiminusi juos, staiga 
nusišypsojo. 

- Beveik visi pas jaunėlį Džeimį, - įsiterpė Ijanas, atsakyda- 
mas į mano klausimą. - Prieš savaitę jo žmona susilaukė kūdi- 
kio, tai trys mergaitės nuėjo truputį jai padėti. O Maiklas dabar 
Invernese, nukeliavo paimti daiktų, atsiųstų iš Prancūzijos. 

Per kambarį švystelėjo dar vienas žvilgsnis, šįsyk tarp Ijano 
su Džeimiu. Pajutau, kaip vos kryptelėjo Džeimio galva, ir pa- 
mačiau jam lyg ir linktelėjimu atsakant Ijaną. Po galais, kas čia 
dedasi, parūpo man. Kambaryje plakėsi tiek nematomų jausmų 
bangų, kad staiga panūdau atsistoti ir paprašyti laikytis darbo- 
tvarkės, kad tik atlėgtų ta įtampa. 

Džeimis turbūt jautėsi panašiai. Jis atsikrenkštė, žiūrėdamas 
tiesiai į Ijaną, ir ėmėsi svarbiausio klausimo: 

- Kartu namo parsivedėm ir vaikį. 

Ijanas giliai įkvėpė, pailgas, neišskirtinis jo veidas pasidarė 
griežtokas. 

- Šit kaip. | 

Plonas mandagumo sluoksnis, atsiradęs šio susitikimo pro- 
ga, ūmai išgaravo kaip ryto rasa. 

Džeimis šalia manęs kiek įsitempė, pasiruošęs ginti sūnėną 
kaip įmanydamas. 

— Jis - geras vaikis, Ijanai, - pasakė. 

— Nejaugi? - atsiliepė Dženė, o dailūs juodi jos antakiai nu- 
sileido ir susiraukė. - Nepasakytum, spręsdamas iš to, kaip jis 
elgiasi namuose. Bet su tavimi, Džeimi, jis tikriausiai kitoks. 

Jos balse nuskambėjo atviras kaltinimas, ir aš pajutau Džei- 
mio nerimą. 

- Labai gražu, kad užsistoji vaikiną, Džeimi, - įsiterpė Ijanas, 
šaltai linktelėdamas svainio pusėn. - Bet, manau, bus geriausia, 
jei galima, viską išgirsti iš jaunėlio Ijano lūpų. Ar jis viršuj? 

Raumuo prie Džeimio burnos trūktelėjo, bet jis atsakė be 
užuolankų: 

— Ijanas indų plovykloj. Prieš pasirodydamas jums norėjo 
kiek apsiprausti. 

Dešinė jo ranka nuslydo ir įspėdama prisispaudė man prie 
kojos. Jis neužsiminė sutikęs Džanetą, ir aš viską supratau. Ji 
buvo išsiųsta su seserimis, kad Dženė su Ijanu galėtų vienudu 
spręsti mano pasirodymo ir sūnaus palaidūno reikalus, bet mer- 
gina slapčia parsėlino atgal, norėdama užmesti akį į liūdnai pa- 
garsėjusią tetą Klerę arba pasiūlyti pagalbą broliui. 

Nuleidau vokus, parodydama, kad supratau jį. Nėra prasmės 
minėti merginos, nes padėtis ir taip labai kebli. 

Koridoriumi, kuriame nebuvo paklota kilimo, nutrepsėjo ti- 
kra Ijano koja ir nubilsnojo medinė. Ijanas, išėjęs iš kambario, 
patraukė į plovyklą. Netrukus paniuręs grįžo, prieš save niukin- 
damas jaunėlį Ijaną. 

Sūnus palaidūnas atrodė tiek padoriai, kiek padėjo muilas, 
vanduo ir skustuvas. Liesas žandikaulis buvo paraudęs nuo sku- 
timosi, o plaukai ant sprando styrojo šlapiais spygliais, nuo švar- 
ko buvo nupurtytos beveik visos dulkės, o apskrita marškinių 
apykaklė buvo tvarkingai užsegta ties raktikauliu. Apdegusiai 
galvos pusei ne ką galėjai padaryti, bet kita buvo dailiai sušukuo- 
ta. Jis neryšėjo kaklaskarės, viena kelnių klešnė buvo smarkiai 
perplėšta, bet, atsižvelgiant į visas aplinkybes, vaikis atrodė taip, 
lyg tikėtųsi bet kurį akimirksnį būti nušautas. 

— Mama, - pratarė Ijanas, nerangiai nunarindamas galvą 
prieš motiną. 

— Ijanai, - švelniai pasakė ji, ir jis pakėlė akis, aiškiai nuste- 
bintas tokio tono. Išvydus jo veidą, Dženės lūpas iškreipė šyps- 
nys. - Džiaugiuosi, kad parsiradai namo gyvas ir sveikas, mo 
chridhe. 

Vaikino veidas staiga pragiedrėjo, tarsi jis būtų išgirdęs šaulių 
būriui skaitomą įsakymą, kad nuosprendis atidėtas. Paskui Ijanas 
dirstelėjo į tėvą ir įsitempė. Sunkiai nurijo seilę ir vėl nuleidęs 
galvą įsistebeilijo į grindų lentas. 

- Mmtfm, - tarė Ijanas. Jis prabilo kaip griežtas, nepalenkia- 
mas škotas, labiau panėšėdamas į pastorių Kembelą nei į gero 
būdo žmogų, kokį pažinojau anksčiau. - Dabar noriu išgirsti, ką 
pasakysi, vaikine. 

- Ak. Na... aš... - Jaunėlis Ijanas apgailėtinai nutilo, paskui 
atsikrenkštė ir pamėgino dar sykį. - Na... iš tiesų nieko, tėve, — 
sumurmėjo. 

- Žiūrėk į mane! - griežtai paliepė Ijanas. 

Sūnus nenoromis pakėlė galvą ir pažvelgė į tėvą, bet jo akys 
vis bėgiojo į šalis, tarsi bijodamos ilgiau užsibūti prie rūstaus 
veido priešais. 

- Ar supranti, kaip pasielgei su savo motina? - paklausė Ija- 
nas. - Dingai palikdamas ją manyt, kad žuvai arba esi sužeistas. 
Pasprukai netaręs nė žodelio, ir tris dienas nieko apie tave negir- 
dėjom, ko! dėdė Džo Freizeris atnešė tavo paliktą laišką. Ar bent 
nutuoki, ką ji iškentė per tas tris dienas? 

Sūnų paklydėlį, regis, pribloškė arba tėvo mina, arba žodžiai. 
Jaunėlis Ijanas vėl nunarino galvą ir įbedė akis į grindis. 

- Na, maniau, kad Džo tą laišką atneš greičiau, - sumur- 
mėjo jis. 

- Taip, tą laišką! - Kalbant Ijano veidas vis labiau raudo. - 
„Iškeliavau į Edinburgą, - parašyta šaltakraujiškai, kad tave 
kur! - Jis taip pliaukštelėjo per stalą, kad visi net pašoko. - Iške- 
liavo į Edinburgą! Laiške nepridūrei nei „jums leidus“, nei „at- 
siųsiu žinią, nieko, tik „Brangioji mama, iškeliavau į Edinburgą. 
Ijanas“! 

Jaunėlio Ijano galva pakilo, akys žibėjo iš pykčio. 

- Tai netiesa! Parašiau: „Nesijaudink dėl manęs“ ir „Myliu, 
Ijanas“! Parašiau! Ar ne, mama? - Pirmąsyk jis maldaudamas 
pažvelgė į Dženę. 

Dženė tylėjo kaip žuvis nuo tada, kai prabilo jos vyras, jos 
veidas buvo ramus ir be išraiškos. Dabar akys sušvelnėjo, ir pla- 
čią, putlią burną vėl sušildė blankus šypsnys. 

- Taip, parašei, Ijanai, - švelniai tarė ji. - Gražiai parašei, bet 
aš vis tiek nerimavau, tiesa? 

Jaunėlis Ijanas nudūrė akis, ryjant seilę liesame kakle sukru- 
tėjo per didelis Adomo obuolys. 

— Atleisk, mama, - pasakė taip tyliai, kad vos išgirdau. - Aš... 
aš nenorėjau... - Žodžiai nuslopo ir jis gūžtelėjo pečiais. 

Dženė nevalingai krustelėjo tarsi norėdama ištiesti jam ran- 
ką, bet kai jos akys susitiko su Ijano žvilgsniu, ranka nukrito į 
skraitą. 

- Reikalas toks, - tarė Ijanas lėtai ir tiksliai, - kad tai ne pir- 
mas kartas? 

Vaikinas neatsakė, bet sutrūkčiojo, taip reikšdamas pritari- 
mą. Ijanas žengė žingsnį prie sūnaus. Nors abu buvo panašaus 
ūgio, jų skirtingumas krito į akis. Tėvas aukštas, ištįsęs, bet tvirtų 
raumenų, stiprus, nors ir su medine koja. Šalia jo sūnus atrodė 
kone išgeibęs, trapių kaulų ir nerangus. 

- Juk puikiai suvokei, ką darai, be to, mes pasakojom apie 
tykančius pavojus ir uždraudėm tau keliauti pro Broch Mordą. 

Ir gerai žinojai, kad būgštausim. Tu viską supratai ir vis tiek 
šitaip pasielgei. 

Nuo šios negailestingos elgesio analizės jaunėlį Ijaną be pa- 
liovos krėtė drebulys, vaikis tarsi gūžėsi iš vidaus, bet atkakliai 
tylėjo. 

- Žiūrėk į mane, kai kalbu su tavim! 

Berniukas iš lėto pakėlė galvą. Buvo paniuręs, bet susitaikęs 
su padėtimi. Be abejonės, tokios pylos buvo gavęs ir anksčiau, 
todėl žinojo, kur tėvai lenkia. 

— Net neketinu klausti tavo dėdės, ką veikei, - tarė Ijanas. - 
Tik viliuosi, kad Edinburge nepasirodei taip kvailai kaip čia. Bet 
tu manęs nepaklausei, labai nuliūdinai savo motiną, nėr ko kal- 
bėt, ką dar iškrėtei. 

Dženė vėl sukrutėjo tarsi ketindama prabilti, bet ją sulaikė 
šiurkštus Ijano rankos mostas. 

— Ir ką tau sakiau paskutinį sykį, jaunasis Ijanai? Ką sakiau, 
kai pėriau tave rykšte? Rėžk, Ijanai! 

Jaunėlio Ijano veide išsišovė kaulai, bet jis toliau tylėjo, tvirtai 
sučiaupęs lūpas. 

- Pasakyk! - subliuvo Ijanas, ranka voždamas per stalą. 

Vaikis nevalingai pamirksėjo, jo mentės susiglaudė, paskui 
atsiskyrė, tarsi jis būtų mėginęs pakeisti ūgį, nežinodamas, ar dar 
paaugti, ar pasistengus sumažėti. Jis sunkiai nurijo seilę ir vėl 
sumirksėjo. 

— Sakei... sakei nudirsiąs man odą. Kitą sykį. - Ties paskutiniu 
žodžiu balsas užlūžo, ir jis juokingai cyptelėjęs vėl užsičiaupė. 

Ijanas labai nepritariamai papurtė galvą. 

- Taip. Ir maniau, kad turėsi ganėtinai proto elgtis taip, kad 
to kito sykio nebūtų, bet aš klydau, ką? - Jis sunkiai įkvėpė ir 
prunkšdamas iškvėpė. - Aš bodžiuosi tavim, Ijanai, ir tai tie- 
sa. - Jis mostelėjo galva į duris. - Drožk laukan. Netrukus ateisiu 
prie vartų. 


Svetainėje stojo nejauki tyla, kai koridoriumi nušliurino pra- 
sikaltusiojo žingsniai. Įdėmiai žiūrėjau į savo rankas, sunertas 

ant kelių. Džeimis šalia manęs pamažu giliai įkvėpė ir atsisėdo 
tiesiau, kaupdamas ryžtą. 

- Ijanai, - ramiai tarė svainiui, - geriau taip nedaryk. 

- Ką? - Ijano kakta buvo vis dar suraukta iš įtūžio, kai jis 
atsigręžė į Džeimį. - Nori, kad nelupčiau vaikio? O ką tu apie 
tai pasakysi, ką? 

Džeimio smakras įsitempė, bet balsas liko ramus. 

- Neturiu ką pasakyti, Ijanai, jis - tavo sūnus, ir tu dary- 
si, kaip tau patinka. Bet gal leisi man paaiškinti, kodėl jis taip 
pasielgė? 

- Kaip pasielgė? - sušuko Dženė, ūmai atitokdama. Jeigu ji 
ir leido Ijanui vienam aiškintis su sūnumi, kai įsikišo jos brolis, 
kažin ar kas nors būtų galėjęs ją užčiaupti. - Slapčia išsėlino iš 
namų tarsi koks vagis? O gal nori pasakyti, kad susidėjo su nu- 
sikaltėliais ir rizikavo savo kailiu dėl statinės brendžio! 

Ijanas greitu mostu ją nutildė. Jis padvejojo, vis dar susirau- 
kęs, bet tuoj linktelėjo Džeimiui, duodamas leidimą. 

— Susidėjo su tokiais nusikaltėliais kaip aš? - paklausė Džei- 
mis sesers vos tvardydamas balsą. Jų žvilgsniai susirėmė, mė- 
lynos abiejų akys derėjo į porą. - Ar žinai, Džene, iš kur atsi- 
randa pinigai, išlaikantys jus, jūsų vaikus, visus išmaitinantys ir 
remiantys stogą, kad neužgriūtų jums ant galvos? Jie uždirbti ne 
spausdinant psalmynus Edinburge! 

- Ar aš ką sakau? — užsiplieskė ji. - Argi kamantinėjau, ką 
tu veiki? 

- Ne, nekamantinėjai, - atšovė jis. - Man atrodė, kad šito tau 
geriau nežinoti, bet juk žinojai! 

- Ar mane kaltini dėl to, ką darai? Aš kalta, kad turiu vaikų 
ir kad jiems reikia valgyti? 

Dženė neišraudo taip kaip Džeimis, nes kai ji netekdavo kan- 
trybės ir supykdavo, iš įsiūčio išbaldavo kaip popierius. 

Mačiau, kad Džeimis tvardosi iš paskutiniųjų. 

- Kaltinu tave? Ne, žinoma, nekaltinu, bet ar tu teisi kal- 
tindama mane, kad mudu su Ijanu negalime visų išlaikyti vien 
dirbdami žemę? 

Dženė taip pat stengėsi užgniaužti vis didėjantį pyktį. 

— Ne, - tarė ji. - Daryk, ką privalai daryt, Džeimi. Gerai ži- 
nai, kad ne tave turėjau galvoje sakydama „nusikaltėliai“, bet... 

— Taigi kalbėjai apie vyrus, kurie man dirba? Ir aš tuo pačiu 
užsiimu, Džene. O jeigu tie vyrai - nusikaltėliai, kas tada esu 
aš? — Jis pažvelgė į ją iš apmaudo degančiomis akimis. 

— Tu - mano brolis, - trumpai atsakė ji, - bet kartais man 
nelabai malonu tai sakyti. Tebūnie prakeiktos tavo akys, Džeim- 
sai Freizeri! Puikiai supranti, kad nenorėjau vaidytis dėl to, ką, 
tavo manymu, dera daryti! Jei apiplėšinėji žmones pakelėse ar 
laikai viešnamį Edinburge, tai tik todėl, kad kitaip negali. Bet tai 
nereiškia, kad noriu, jog į visa tai įtrauktum ir mano sūnų! 

Jai paminėjus viešnamį Edinburge, Džeimio akių kampučiai 
kiek įsitempė, ir jis skubiai metė priekaištingą žvilgsnį į svainį, bet 
tas papurtė galvą. Ijanas atrodė kiek suglumintas žmonos įniršio. 

- Neprasitariau nė žodeliu, - pasakė jis. - Juk pažįsti ją. 

Džeimis giliai įkvėpė ir vėl atsisuko į Dženę, aiškiai nuspren- 
dęs elgtis protingai. 

- Taip, suprantu. Tačiau manyti, kad įstumsiu jaunėlį Ijaną į 
pavojų... Dieve, Džene, rūpinuosi juo, tarsi būtų mano sūnus! 

- Nejaugi? - Ji neslėpė skeptiškumo. - Todėl ir paskatinai jį 
bėgti iš namų ir apgyvendinai pas save, nepasiųsdamas mums 
raminamo žodelio, kur jis yra? 

Džeimis vis dėlto susigėdo. 

— Na, taip, už šitai atsiprašau, - sumurmėjo. - Norėjau... - Jis 
nutilo ir nekantriai mostelėjo. - Nesvarbu, ko norėjau; turėjau 
pasiųsti žinią, bet nepasiunčiau. Tačiau kaltinti, kad neva paska- 
tinau jį pabėgti... 

— Aš nemanau, kad paskatinai, - įsiterpė Ijanas. - Bent jau 
tiesiogiai tai nepaskatinai. 

Pyktis pailgame jo veide buvo užgesęs. Ijanas atrodė pavar- 
gęs ir truputį liūdnas. Jo veido kaulai buvo labiau išsišovę, todėl 
skruostai blėstančioje popietės šviesoje atrodė įdubę. 

- Tas vaikis myli tave, Džeimi, - tyliai tarė Ijanas. - Matau, 
kaip jis tavęs klausosi, kai apsilankai, ir kaip kalba apie tai, ką 

veiki. Regiu jo veidą. Jis įsivaizduoja, kad tavo gyvenimas vien 
rizika ir nuotykiai - visai kas kita nei kratyt ožkų mėšlą motinos 
darže. - Jis nevalingai šyptelėjo. 

Džeimis taip pat nusišypsojo svainiui ir kilstelėjo petį. 

- Bet juk tokio amžiaus jaunuoliai dažnai trokšta nuotykių, 
argi ne? Mudu taip pat tokie buvom. 

- Trokšta jis tų nuotykių ar ne, jam nedera veltis į tavo nuo- 
tykius, - griežtai įsikišo Dženė ir krestelėjo galvą, o kai neprita- 
riamai pažvelgė į brolį, raukšlė tarp jos antakių pagilėjo. - Ge- 
rasis Dievas supranta, kad tavo gyvenimas užkerėtas, kitaip jau 
tuziną kartų būtum miręs. 

- Na, taip. Manau, jis buvo sumanęs, kam mane saugoti. 
Džeimis šyptelėjo ir dirstelėjo į mane, o jo ranka susirado mano 
ranką. 

Dženė mįslingai pažvelgė į mane, tada vėl grįžo prie pokalbio 
temos. 

- Galbūt, - tarė. - Bet apie jaunąjį Ijaną to paties negaliu 
pasakyt. - Žvilgtelėjus į Džeimį, jos mina sušvelnėjo. - Kaip tu 
gyveni, Džeimi, visko nežinau, bet pažįstu tave gana gerai, taigi 
turiu teisę pasakyt, kad jaunam vaikiui nederėtų šitaip gyventi. 

- Mmfm. - Džeimis ranka pasitrynė smakrą ir dar sykį pa- 
mėgino apsiginti: - Tą ir turėjau galvoje kalbėdamas apie jaunėlį 
Ijaną. Šią savaitę jis elgėsi kaip tikras vyras. Man rodos, būtų 
neteisinga jį perti kaip kokį mažvaikį, Ijanai. 

Dženės antakiai pakilo kaip dailūs paniekos sparneliai. 

- Tai jis jau vyras? Kurgi ne, juk jis dar vaikas, Džeimi, jam 
tik keturiolika! 

Nors ir suirzusio, viena Džeimio burnos pusė kiek užsirietė. 

- Keturiolikos jau buvau vyras, Džene, - tyliai pasakė jis. 

Ji prunkštelėjo, bet jai akis ūmai užtraukė drėgmės miglelė. 

- Tau atrodė, kad vyras. - Dženė atsistojo ir mirksėdama 
staiga nusigręžė. - Taip, prisimenu tave anuomet, - tarė, nusu- 
kusi veidą į knygų lentyną. Ištiesė ranką ir tarsi pasiremdama 
nusitvėrė už lentynos krašto. - Buvai šaunus vaikinas, Džeimi, 
kai su Duglu išjojai į pirmą žygį, prie šlaunies žvilgant dur- 

klui. Tada man buvo šešiolika, ir aš pamaniau, kad nesu regė- 
jusi tokio gražaus vaizdo - tu, tiesus ir aukštas, sėdi ant žirgo. 
Bet prisimenu tave ir sugrįžusį, visą purviną ir susibraižiusį 
veido šoną, kai šlumštelėjai į gervuoges, ir kaip Duglas tėčiui 
didžiuodamasis pasakojo, koks buvai narsus: nuvarei šešis gal- 
vijus, 0 gavęs per galvą palašo briauna nė necyptelėjai. - Dar 
sykį suvaldžiusi veidą, Dženė nuo knygų atsisuko į brolį. - Ir 
šitai yra vyriškumas? 

Žvilgsniu susidūrus su sesers akimis, Džeimio veide vėl 
šmėstelėjo smagumas. 

— Na, gal kiek daugiau nei šitai, - atsakė. 

— Taigi, - jau kiek ramiau tarė ji, - ir kas tas daugiau? Gebė- 
jimas pergulėt su mergina? Ar nužudyt žmogų? 

Man visada atrodė, kad Džaneta Freizer turi aiškiaregės nuo- 
jautą, ypač kai reikalai būdavo susiję su jos broliu. Šis talentas 
akivaizdžiai apėmė ir jos sūnų. Raudonis virš Džeimio skruosti- 
kaulių patamsėjo, bet išraiška nepasikeitė. 

Dženė lėtai papurtė galvą, neatplėšdama akių nuo brolio. 

— Ne, jaunėlis Ijanas toli gražu nėra vyras, užtat tu, Džeimi, 
esi ir puikiai žinai, kuo judu skiriatės. 

Ijanas, stebėjęs ugnies papliūpas tarp dviejų Freizerių su to- 
kiu pat susižavėjimu kaip aš, kostelėjo ir ramiai tarė: 

- Vis dėlto jaunėlis Ijanas jau ketvirtį valandos laukia, kada 
bus išvanotas. Ar tinka jį mušti, nežinau, bet versti jį laukti ilgiau 
juk žiauroka? 

- Iš tikrųjų ketini jį prilupt, Ijanai? - Džeimis paskutinįkart 
pamėgino atkalbėti svainį. 

- Na, - iš lėto pratarė Ijanas, - kadangi jau pasakiau, kad 
vaikis gaus į kailį, ir jis gerai supranta to nusipelnęs, tai negaliu 
atsiimti savo žodžių. Bet ne aš tai padarysiu. - Švelniose rudose 
akyse blausiai žybtelėjo linksmos kibirkštėlės. Pasirausęs indau- 
jos stalčiuje, Ijanas ištraukė storą odinį diržą ir įbruko Džeimiui 
į ranką. - O tu. 

— Aš? - Džeimis pašiurpo. Bergždžiai grūdo diržą atgal Ija- 
nui — svainis nekreipė į jį dėmesio. - Negaliu pliekti vaikio! 

— Ak, man regis, gali, - ramiai atkirto Ijanas, sukryžiuoda- 
mas rankas. - Dažnai kartodavai, kad rūpiniesi juo, tarytum jis 
būtų tavo sūnus. - Jis pakreipė galvą, ir nors mina liko švelni, 
rudos akys atrodė nepermaldaujamos. - Štai ką pasakysiu tau, 
Džeimi: nėra lengva būti jo tėčiu. Dabar geriau eik ir pats tuo 
įsitikink. 

Džeimis ilgai spoksojo į Ijaną, paskui pažvelgė į seserį. Ji kils- 
telėjo antakį, nenusukdama nuo jo akių. 

— To nusipelnei tiek pat, kiek ir jis, Džeimi. Drožk. 

Džeimis tvirtai sučiaupė lūpas, jo šnervės išsiplėtė ir pabalo. 
Tada jis apsisuko ant kulno ir tylėdamas išėjo. Greiti žingsniai 
nutaukšėjo grindimis, paskui koridoriaus gale pasigirdo duslus 
trinktelėjimas. 

Dženė skubiai pažvelgė į Ijaną, dar skubiau į mane ir nusi- 
suko į langą. Mudu su Ijanu, kur kas aukštesni, sustojom už jos. 
Šviesa lauke greitai blėso, bet dar buvo matyti vis labiau glem- 
banti jaunėlio Ijano figūra, liūdnai ramstanti medinius vartus už 
dvidešimties jardų nuo namo. 

Išgirdęs žingsnius, jaunėlis Ijanas baugščiai atsigręžė, o pa- 
matęs ateinantį dėdę atsitiesė iš nuostabos. 

- Dėde Džeimi! - Tada jo akys susmigo į diržą, ir jis dar 
labiau išsitiesė. - Ar... ar jūs mane mušit? 

Buvo tykus vakaras, ir išgirdau, kaip pro Džeimio dantis šai- 
žiai sušvilpė oras. 

- Regis, būsiu priverstas, - atvirai prisipažino jis. - Bet pir- 
miausia turiu tavęs atsiprašyti, Ijanai. 

- Manęs? - lyg apdujęs paklausė jaunėlis Ijanas. Nebuvo 
pratęs, kad vyresnieji jo atsiprašinėtų, ypač prieš skalbdami jam 
kailį, - Jums nereikia to daryt, dėde Džeimi. 

Aukštesnioji figūra nuleido galvą ir atsišliejo į vartus veidu 
į vaikį. 

- Reikia. Suklydau, Ijanai, leisdamas tau pasilikti Edinbur- 
ge, ir galbūt nederėjo pasakoti tau istorijų, pakišant mintį pa- 
bėgti iš namų. Vedžiausi tave į vietas, kur tau nederėjo būti, 
gal įstūmiau į pavojų ir tik dar labiau suvėliau tavo reikalus su 

tėvais, nei pats būtum gebėjęs suvelt. Už tai atsiprašau, Ijanai, 
ir meldžiu man atleisti. 

- Ak. - Žemesnioji figūra ranka pasitrynė plaukus, nerasda- 
ma tinkamų žodžių. - Na... taip. Žinoma, atleidžiu, dėde. 

— Ačiū, Ijanai. | 

Juodu valandėlę pastovėjo tylėdami, tada jaunėlis Ijanas sun- 
kiai atsiduso ir ištiesė sugaužtus pečius. . 

— Tad bus geriausia kuo greičiau baigt? 

— Regis, taip. 

Džeimis prabilo taip pat nenoriai kaip jo sūnėnas, ir Ijanas 
šalia manęs prunkštelėjo, bet nežinia, ar iš pasipiktinimo, ar iš 
smagumo. 

Susitaikęs su padėtimi, jaunėlis Ijanas nedelsdamas nusisuko 
į vartus. Džeimis taip pat, bet lėčiau. Jau buvo beveik sutemę, ir 
iš namo matėm tik siluetus, tačiau stovėdami prie lango viską 
gerai girdėjom. Džeimis neryžtingai mindžikavo už sūnėno tarsi 
nežinodamas, ką daryti toliau. 

- Mmfm. Ir kiek tavo tėvas... 

- Dažniausiai dešimt, dėde. - Jaunėlis Ijanas, nusimetęs 
švarką, tampė marškinius sau apie juosmenį, kalbėdamas per 
petį. - Dvylika, kai mano elgesys labai blogas, o penkiolika - kai 
iš tikrųjų pasibaisėtinas. 

— O šįkart, sakysim, jis buvo blogas ar labai blogas? 

Berniukas nenoromis sukikeno. 

- Jei tėvas verčia jus tai daryti, dėde Džeimi, jis buvo iš tikrų- 
jų pasibaisėtinas, bet aš pasitenkinčiau tuo labai blogu. Geriau 
įkrėskit man dvylika. 

Ijanas vėl suprunkštė. Šįkart aiškiai patenkintas. 

— Sąžiningas vaikis, - sumurmėjo. 

— Na, gerai. 

Džeimis įkvėpė ir atsivėdėjo, bet jį nutraukė jaunėlis Ijanas: 

— Luktelėkit, dėde, aš dar nepasiruošiau. 

— Ak, tau reikia pasiruošti? - Džeimio balsas buvo pridusęs. 

— Taip. Tėvas sako, kad tik mergaitės lupamos per sijonus, — 
paaiškino jaunėlis Ijanas. — Vyrai turi atkišti nuogą užpakalį. 

- Jis perkūniškai teisus, - suburbėjo Džeimis, vis dar tūžda- 
mas dėl ginčo su Džene. - Ar jau? 

Atlikus būtiną pasiruošimą, stambesnioji figūra žengtelėjo 
atgal ir užsimojo. Pasigirdo garsus čiaukštelėjimas, ir Dženė su- 
virpėjo, gailėdama sūnaus. Vaikis tik ūmai įkvėpė, bet neišleido 
nė garselio ir taip pratylėjo per visą bausmę, o aš pablyškau. 

Galop Džeimio ranka nusviro, jis nusišluostė kaktą. Tada iš- 
tiesė ranką Ijanui, persisvėrusiam per tvorą. 

- Kaip laikaisi, vaikine? 

Jaunėlis Ijanas sunkokai atsitiesė ir užsitraukė kelnes. 

- Gerai, dėde. Ačiū jums. 

Vaikio balsas buvo prikimęs, bet ramus ir tvirtas. Jis paėmė 
ištiestą dėdės ranką, tačiau, mano nuostabai, užuot parvedęs vai- 
kį, Džeimis įspraudė diržą į kitą Ijano ranką. 

- Tavo eilė, - tarė jis, žirgtelėjo prie vartų ir pasilenkė virš jų. 

Jaunėlis Ijanas apstulbo taip pat kaip ir mes, žiūrintys iš namo. 

— Ką? - pasibaisėjo jis. 

— Pasakiau - tavo eilė, - ryžtingu balsu tarė dėdė. - Nubau- 
džiau tave, dabar turi nubausti mane. 

— Negaliu to daryt, dėde! - pasipiktino jaunėlis Ijanas, tarsi 
dėdė būtų pasiūlęs viešai iškrėsti kokią nedorybę. 

- Gali, - patikino Džeimis atsitiesdamas pažvelgti sūnėnui į 
akis. - Girdėjai, ką sakiau tavęs atsiprašydamas? - Ijanas suglu- 
męs linktelėjo. - Tai gerai. Pasielgiau ne ką geriau už tave, tad 
ir aš turiu sumokėti. Man, kaip ir tau, nepatinka gauti į kailį, be 
to, tikriausiai tau nebus malonu mane perti, bet abu turim tai 
iškęsti. Supratai? 

— T-taip, dėde, - išstenėjo sūnėnas. 

- Puiku. 

Džeimis nusismaukė kelnes, pasikėlė marškinių skvernus ir 
vėl pasilenkė, rankomis sugniauždamas viršutinį skersinį. Valan- 
dėlę luktelėjęs, paragino Ijaną, kuris stovėjo kaip paralyžiuotas 
su bejėgėje rankoje tabaluojančiu diržu. 

- Nagi. - Džeimio balsas buvo nuožmus, tokiu jis kalbėda- 
vo su kontrabandininkais, gabenančiais viskį, ir jam nepaklusti 
buvo neįmanoma. 

Ijanas nedrąsiai krustelėjo, ketindamas daryti kas liepta. Žen- 
gęs atgal, neryžtingai užsimojo. Diržas silpnai tekštelėjo. 

- Šito neskaičiuosim, - griežtai tarė Džeimis. - Klausyk, vai- 
kine, mušti tave ir man buvo nė kiek ne lengviau. Dabar deramai 
atlik darbą. 

Ūmai apsisprendusi liesa figūrėlė ištiesė pečius, ir odinis dir- 
žas, sušvilpęs ore, nusileido su pokštelėjimu it žaibas. Iš žmo- 
gystos, persilenkusios per tvorą, ištrūko unkštelėjimas, o kiek 
sukrėsta Dženė sukikeno, bet tuojau susitvardė. 

Džeimis atsikrenkštė. 

- Taip, neblogai. Varyk iki galo. 

Girdėjom, kaip jaunėlis Ijanas patyliukais kruopščiai skaičia- 
vo tarp odinio diržo kirčių, tačiau, be užgniaužto „Kristau!“ po 
devinto smūgio, jo dėdė neišleido nė garselio. 

Visiems namiškiams lengviau atsidusus, Džeimis po pasku- 
tinio kirčio pakilo nuo tvoros, susikimšo marškinius į kelnes ir 
ceremoningai nulenkė galvą prieš sūnėną. 

- Ačiū, Ijanai. - Tada, metęs visus formalumus, pasitrynė 
sėdynę ir liūdnai, bet sužavėtas pasakė: - Po šimts, na ir ranką 
turi, vaikine! 

- Ir jūs, dėde, - atsiliepė Ijanas, prisiderindamas prie ironiš- 
ko dėdės tono. 

Abi vos įžiūrimos figūros valandėlę stovėjo juokdamosi ir 
trindamosi užpakalius. Džeimis užmetė ranką sūnėnui per pe- 
čius ir pasuko namo link. 

- Jei jautiesi panašiai kaip aš, Ijanai, nenorėčiau būti privers- 
tas vėl tai pakartoti, ką? - tarė lyg sąmokslininkas. 

— Sutariam, dėde Džeimi. 

Netrukus koridoriaus gale atsivėrė durys, ir Dženė su Ijanu 
susižvalgę atsigręžė pasitikti grįžtančių palaidūnų. 

Paslėptas lobis 


- TU LABAI PANAŠUS į babuiną, - pasakiau. 

— Nejaugi? O kas jis toks? | 

Nors pro pravertą langą plūdo žvarbus lapkričio oras, Džei- 
mis nerodė jokių nepatogumo ženklų, kai numetė marškinius 
ant drabužių krūvos. | 

Nuogut nuogutėlis gerai pasirąžė. Sąnariai traškėjo, kai jis 
išrietė nugarą ir vėl išsitiesė, kumščius priglaudęs prie patamsė- 
jusių nuo dūmų sijų virš galvos. 

- Viešpatie, kaip gera, kai nesikratai ant arklio! 

—- Mm. Ką jau kalbėt apie miegą tikroj lovoj, užuot tysojus 
drėgname viržyne. 

Apsiverčiau, mėgaudamasi storų antklodžių šiluma, jusda- 
ma, kaip maloniai atsipalaiduoja maudžiantys raumenys ant ne- 
apsakomai minkštų patalų iš žąsų pūkų. 

- Ar neketini man paaiškint, kas tas babuinas? - paklausė 
Džeimis. - O gal laidai tokias pastabas tik savo pramogai? 

Jis nusisuko paimti nuo prausyklės išplaušotos gluosnio vy- 
telės ir su ja ėmė valytis dantis. Toks reginys man kėlė šypseną. 
Jei per ankstesnę savo viešnagę praeityje ir nebūčiau padariusi 
kitokios įtakos, žinojau padėjusi, matydama, kad Lalibroche be- 
veik visi Freizeriai ir Murėjai išlaikė dantis, kitaip nei daugelis 
kalniečių - ir daugelis anglų. | 

— Babuinas, - pasakiau grožėdamasi raumeninga nugara, 
kuri lankstėsi jam gremžiant dantis, - tai tokia labai stambi bež- 
džionė raudonu užpakaliu. 

Jis suprunkštė ir paspringo gluosnio vytele. 

- Gerai, - tarė traukdamas ją iš burnos. - Negaliu kibti prie 
tavo pastebėjimų, Sasenach. - Išsišiepęs rodydamas puikius bal- 

tus dantis, Džeimis nušveitė vytelę šalin. - Jau trisdešimt metų 
manęs niekas nepėrė diržu, - pridūrė rankomis švelniai brauk- 
damas per vis dar paraudusią sėdynę. - Buvau pamiršęs, kaip 
paskui ji dega ir perši. 

— O jaunėlis Ijanas spėliojo, kad tavo sėdimoji tikriausiai pa- 
tvari ir diržinga kaip balno šikšna, - susijuokiau. - Ar tai daryti 
vertėjo? 

— Vertėjo, taigis, - trumpai atsakė jis, sliuogdamas į lovą šalia 
manęs. Jo kūnas buvo kietas, šaltas lyg marmuras, ir aš riktelė- 
jau, bet nesipriešinau, kai jis stipriai prisispaudė mane prie krū- 
tinės. - Viešpatie, kokia tu šilta, - sumurmėjo. - Gal pasislinksi 
arčiau? 

Jo kojos įsispraudė tarp manųjų, ir jis suėmęs už užpakalio 
prisitraukė mane. 

Džeimis atsiduso iš didžiulio pasitenkinimo, o aš atsipalaida- 
vau šalia jo, jusdama, kaip per ploną naktinių marškinių, kuriuos 
man paskolino Dženė, medvilnę susivienodina mūsų temperatū- 
ra. Židinyje smilko durpės, bet joms sunkiai sekėsi sklaidyti šaltį. 
Kūno šiluma buvo kur kas veiksmingesnė. 

- Taip, vertėjo, - pasakė Džeimis. - Būčiau galėjęs prilupti 
jaunėlį Ijaną kone iki sąmonės netekimo, kaip kelis kartus jį buvo 
prilupęs tėvas, bet iš to nebūtų buvę jokios naudos, tik būtų suki- 
lęs dar didesnis ryžtas sprukti iš namų pasitaikius pirmai progai. 
Dabar jis pirmiausia pereis per karštas anglis ir tik tada drįs vėl 
iškrėsti ką nors panašaus. 

Džeimis kalbėjo tvirtai, ir aš pamaniau, kad jis, be jokios abe- 
jonės, teisus. Suglumusiam jaunėliui Ijanui tėvai atleido: motina 
jį pabučiavo, o tėvas skubiai apkabino, ir jis atsigulė į lovą su 
sauja paplotėlių apmąstyti keistų neklusnumo padarinių. 

Džeimiui taip pat buvo atleista bučiniais, ir man atrodė, kad 
jam tai svarbiau už įtaką, kurią jis padarė jaunėliui Ijanui. 

— Dženė su Ijanu bent nebepyksta ant tavęs, - tariau. 

- Ne. Bet iš tikrųjų jie ne tiek niršo ant manęs, kiek nežinojo, 
ką daryti su vaikiu, - paaiškino jis. - Jie jau užaugino du sūnus. 
Jaunasis Džeimis ir Maiklas - šaunūs vaikinai, bet abu labai pa- 

našūs į Ijaną: švelniakalbiai ir romūs. Jaunėlis Ijanas gana tylus, 
bet visas į motiną - ir į mane. 

— Freizeriai juk užsispyrę, a? - nusišypsojau. 

Ši klano doktrina buvo vienas pirmųjų dalykų, kuriuos suži- 
nojau susipažinusi su Džeimiu, ir vėlesnė patirtis nė sykio nepa- 
rodė, kad tai galbūt klaida. 

Jis tyliai sukikeno iš krūtinės gilumos. 

— Taip jau yra. Jaunėlis Ijanas iš išorės panašus į Murėjus, 
bet iš būdo - tikras Freizeris. O rėkti ant užsispyrėlio ar jį mušti 
beprasmiška. Tai tik dar labiau paskatins jį daryti savaip. 

- To neužmiršiu, - trumpai pasakiau. 

Viena jo ranka glostė man šlaunį, pamažu traukdama med- 
vilninius naktinius marškinius aukštyn. Vėl tvokstelėjo vidinis 
Džeimio karštis, jutau šiltas, stiprias jo kojas prie savo kojų. Vie- 
nas kelis švelniai bakstelėjo, ieškodamas takelio tarp mano šlau- 
nų. Suėmiau jo sėdynę ir nestipriai spustelėjau. 

- Dorkasė man sakė, kad viešnamyje daugybė džentelmenų 
moka didžiulius pinigus už malonumą būti periamam. Anot jos, 
juos tai... įkaitina. 

Džeimis prunkštelėjo, įtempdamas užpakalį, paskui atpalai- 
davo, kai švelniai jį paglosčiau. 

- Šit kaip? Jeigu taip sako Dorkasė, tai tiesa, bet aš to neįsi- 
vaizduoju. Jei paklaustum mano nuomonės, yra daugybė kur kas 
malonesnių būdų pažadint vyriškumą. Kita vertus, - sąžiningai 
pridūrė, - turbūt jaustumeis kitaip, jei kitą diržo galą laikytų dai- 
li mergina plonyčiais marškiniais, o ne tavo tėvas... arba sūnėnas, 
taip sakant. | 

- Turbūt. Gal kada pamėginti? 

Jo kaklo duobutė buvo prie pat mano veido, įdegusi saulėje 
ir švelni, virš plataus jo raktikaulio lanko buvo matyti balkšvas 
trikampis randas. Priglaudžiau lūpas prie tenai tvinksinčio pul- 
so, ir jis suvirpėjo, nors nė vienam nebebuvo šalta. 

— Ne, - kiek pridusęs tarė jis. 

Džeimio ranka pagrabaliojo mano marškinių apykaklę ir at- 
rišo kaspinus. Atsivertęs ant nugaros, jis ūmai pakėlė mane virš 

savęs, tarsi būčiau besvorė. Staigiu piršto judesiu atrišti marš- 
kiniai nusmuko man nuo pečių, ir speneliai, padvelkus šaltam 
orui, tučtuojau sustandėjo. 

Jo akys pasidarė dar įkypesnės nei paprastai, kai jis nusišyp- 
sojo man prisimerkęs it koks snaudžiantis katinas, o jo delnų 
šiluma užliejo man krūtis. 

- Juk sakiau galįs sugalvoti malonesnių būdų? 


Žvakė buvo užgesusi, ugnis židinyje vos ruseno, o pro ap- 
rasojusį langą spingsojo blyškios lapkričio žvaigždės. Kambarys 
skendėjo prieblandoje, bet mano akys buvo taip prisitaikiusios 
prie tamsos, kad įžiūrėjau visas kambario smulkmenas: storo 
balto porceliano ąsotį ir dubenį, kurio mėlynas apvadas, švie- 
čiant žvaigždėms, atrodė juodas, išsiuvinėtą paveikslėlį ant sie- 
nos ir sujauktą Džeimio drabužių krūvą ant kėdės šalia lovos. 

Aiškiai mačiau ir Džeimį. Antklodės gulėjo atmestos, nuo 
įstangos krūtinė vos blizgėjo. Grožėjausi ilgu jo pilvo nuoly- 
džiu, kur tamsiai rudų plaukų garbanos vyniojosi aukštyn 
blyškia švaria oda. Negalėjau atplėšti nuo jo pirštų, braukiau 
jais per galingai išsišovusius šonkaulius, teikiančius pavidalą 
jo stuomeniui. 

— Kaip gera, - svajingai tariau. - Kaip gera liesti vyro kūną. 

- Ar vis dar patinka? - paklausė Džeimis, glamonėjamas ir 
susidrovėjęs, ir patenkintas. Jis apglėbė mano pečius, paglostė 
plaukus. 

—- Mm-hm. - Nepasakysi, kad sąmoningai to ilgėdavausi, bet 
dabar lytėjimas man priminė jo teikiamą malonumą, tą snau- 
dulingą intymumą, kai vyro kūnas pasidaro toks pat prieinamas 
kaip ir tavasis, o keistos jo formos ir tekstūros ūmai tampa lyg 
tavo galūnių tęsiniu. | 

Mano ranka nukeliavo žemyn plokščia jo pilvo nuožulnuma, 
per glotnią klubikaulio iškyšą ir raumeningos šlaunies iškilumą. 
Židinio šviesos likučiai atsispindėjo ant raudonai auksinių jo 
rankų ir kojų plaukelių ir žibėjo tamsiai rudoje tankmėje tarp 
šlaunų. 

- Dieve, tu esi nuostabus plaukuočius, - pasakiau. — Net tenai. 

Ranka nuslydo nepriekaištingu jo šlaunies linkiu, ir Džeimis 
mielai praskėtė kojas, leisdamas man liesti vešlias, elastingas gar- 
banas griovelyje. 

- Ak, dar niekas nemedžiojo manęs dėl kailio, - patenkintas 
tarė jis. 

Jo ranka stipriai suėmė mano sėdynę ir didžiulis nykštys 
švelniai perbraukė per apvalainą paviršių. Jis pasikišo ranką po 
galva ir tingiai nužvelgė mano kūną. 

- Tau, Sasenach, dar labiau nei man neverta nudirti kailio. 

- Tikiuosi. - Mažumėlę pasislinkau, taikydamasi prie jo pri- 
silietimų, kai jis išplėtė savo tyrinėjimo plotus, mėgaudamasi jo 
pirštų šiluma ant nuogos nugaros. 

- Ar kada matei glotnią medžio šaką, ilgai gulėjusią ramiam 
vandeny? - paklausė jis. Pirštas švelniai keliavo mano stuburu 
aukštyn, ir man pašiurpo oda. - Ją aplipę mažyčiai burbuliu- 
kai, jų šimtai, tūkstančiai, milijonai, todėl atrodo, tarsi šaka ap- 
sitraukusi sidabriniu šerkšnu. - Jo pirštai slinko mano šonais, 
rankomis, nugara, ir nuo jo lytėjimo dilgsėdami stojosi plauke- 
liai. - Štai taip ir atrodai, mano Sasenach. Visa glotni, nuoga, 
panardinta į sidabrą. 

Vėliau gulėjom tylėdami, klausydamiesi lauke teškančio lie- 
taus. Po kambarį klaidžiojo šaltas rudens oras, kuris maišėsi su 
rūkstančios ugnies šiluma. Džeimis pasivertė ant šono, veidą nu- 
gręždamas nuo manęs, ir ant mudviejų užtempė antklodes. 

Susirangiau už jo, kelius prikišdama prie jo pakinklių. Dabar 
židinio ugnis dulsvai ruseno už manęs, spindėdama ant jo peties 
apvalumo ir blankiai apšviesdama jo nugarą. Mačiau blausias 
randų linijas, apraizgiusias jo pečius, - plonus sidabro ruoželius, 
vagojančius kūną. Kitados šiuos randus pažinojau taip gerai, kad 
būčiau galėjusi užrištomis akimis braukti per juos pirštais. Ap- 
čiuopiau ploną pusmėnulio formos randą, kurio nepažinojau, ir 
naują įstrižą brūkšnį - žiaurios praeities, kai manęs nebuvo šalia, 
liekanas. 

Brūkštelėjau per visą pusmėnulio ilgį. 

- Dėl kailio tavęs niekas nemedžiojo, - tyliai pasakiau, - bet 
medžiojamas juk buvai? 

Jo petys sukrutėjo, bet ne gūžtelėdamas. 

— Kartais, - atsakė. 

— Ir dabar? 

Jis valandėlę lėtai pakvėpavo ir galop tarė: 

— Taip. Manau, kad taip. 

Mano pirštai nuslydo prie įstrižo rando. Tai buvo gilus pjū- 
vis, senas, gerai užgijęs, nors žaizdos būta bjaurios. Pirštų galiu- 
kais jutau šiurkščią, aiškią liniją. 

— Ar žinai, kas tave medžioja? 

- Ne. - Jis kiek patylėjo, paskui ranka apėmė manąją, gulin- 
čią skersai jo pilvo. - Bet turbūt žinau kodėl. 

Namuose tvyrojo tyla. Daugumos vaikų ir anūkų nebuvo, 
o visi kiti miegojo toli nuo mūsų, kamarėlėse už virtuvės - tik 
kelios tarnaitės, Ijanas su Džene - savo kambary kitame kori- 
doriaus gale, ir kažkur viršuje jaunėlis Ijanas. Mes tarsi buvome 
vienui vieni pasaulio krašte, o Edinburgas ir kontrabandininkų 
įlankėlė atrodė labai toli. . 

— Ar prisimeni, kaip po Sterlingo žlugimo, nedaug likus iki 
Kulodeno, staiga iš visur pasklido gandai apie auksą, siunčiamą 
iš Prancūzijos? 

- Liudviko XV? Taip, bet jis taip jo ir neatsiuntė. - Džeimio 
žodžiai sužadino prisiminimus apie tas trumpas neapgalvoto Ka- 
rolio Stiuarto sukilimo ir greito pralaimėjimo dienas, kai gandai 
būdavo įprasta pokalbių tema. - Gandai sklido nuolat: apie auk- 
są iš Prancūzijos, laivus iš Ispanijos, ginklus iš Olandijos, - bet 
taip niekas ir neatėjo. 

— Ak, kai kas atėjo - ne iš Liudviko, tačiau niekas to ne- 
žinojo. 

Džeimis man papasakojo apie savo susitikimą su merdinčiu 
Dankanu Keru ir to klajūno žodžius, išgirstus užeigos namų pa- 
lėpėje, budriai stebint anglų pareigūnui. 

— Dankanas labai karščiavo, bet proto nebuvo praradęs. Su- 
prato, kad miršta, bet mane pažino. Tai jam buvo vienintelė 

proga pasisakyt žmogui, kuriuo manė galįs pasikliaut, taigi jis 
man ir pasakė. 

- Apie baltąsias raganas ir ruonius? - paklausiau. - Sakyčiau, 
panašu į svaičiojimus. Bet tu tuos kliedesius supratai? 

- Na, ne viską, - prisipažino Džeimis. Jis atsisuko į mane kiek 
susiraukęs. - Nė nenutuokiu, kas galėjo būti ta baltoji ragana. Iš 
pradžių pamaniau, kad jis turi galvoje tave, Sasenach, ir man vos 
nesustojo širdis. - Džeimis liūdnai nusišypsojo, ir jo ranka tarp 
mudviejų stipriau suspaudė manąją. - Man išsyk dingtelėjo, kad 
turbūt kažkas nepasisekė: gal tu negalėjai grįžti pas Frenką ir ton 
vieton, iš kur atkeliavai, o gal kažkaip atsidūrei Prancūzijoje ir esi 
ten. Mintyse perkračiau visokias prielaidas. 

— O, kad tai būtų buvusi tiesa, - sušnabždėjau. 

Jis kreivai šyptelėjo, bet papurtė galvą. 

- Ir būtum mane regėjusi kalėjime? O Brianai būtų buvę tik 
dešimt? Nešvaistyk laiko apgailestavimams, Sasenach. Dabar tu 
čia ir daugiau niekada manęs nepaliksi. - Jis švelniai pabučiavo 
man į kaktą ir ėmė pasakoti toliau: - Visai nenumaniau, iš kur tas 
auksas, supratau, kad jis man sako, kur jis ir kodėl tenai atsirado. 
Auksas buvo princo Tearlach, jam atsiųstas. O apie selkies... - Jis 
kilstelėjo galvą ir linktelėjo į langą, ant kurio krito erškėtrožės 
šešėlis. - Žmonės kalbėjo, kad mano motina, pabėgusi iš Leocho, 
iškeliavo gyventi pas selkies. Tokios šnekos pasklido tik todėl, 
kad tarnaitė pamatė, kaip ją išsivedė mano tėvas, ir pasakojo, jog 
jis buvo panašus į didžiulį ruonį, išsinėrusį iš kailio ir ant žemės 
vaikštantį kaip žmogus. Ir jis tikrai panėšėjo į ruonį. - Užplūdus 
prisiminimams, Džeimis nusišypsojo ir ranka persibraukė per 
vešlius plaukus. - Jo plaukai buvo tankūs kaip mano, bet juodi it 
gagatas. Tam tikroje šviesoje jie žvilgėdavo, tarsi būtų šlapi, be to, 
tėvas judėdavo greitai ir grakščiai it ruonis vandeny. - Staiga jis 
gūžtelėjo pečiais, vydamas prisiminimus apie tėvą. - Taigi. Kai 
Dankanas Keras ištarė Elenos vardą, sumojau, kad jis šneka apie 
mano motiną. Tai buvo ženklas, kad jis žino mano vardą ir pa- 
Žįsta šeimą, žino, kas aš, ir nekliedi, kad ir kaip viskas atrodė. Ir 
tai žinant... — Jis vėl trūktelėjo pečiais. - Anglas man papasakojo, 

kad Dankanas rastas pakrantėj. Palei ją išsimėtę šimtai salyčių 
ir uolų, bet ruoniai gyvena vienintelėj vietoj, Makenzių žemių 
pakrašty netoli Koigacho. 

- Ir tu ten nukeliavai? 

- Taip. - Jis sunkiai atsiduso, jo ranka nuslydo prie mano 
liemens įdubos. - Būčiau to nedaręs, na, nebūčiau sprukęs iš ka- 
lėjimo, bet maniau, kad gal čia tu kuo nors dėta, Sasenach. 

Pabėgti iš kalėjimo buvo nesunkiai įgyvendinamas sumany- 
mas: kaliniai dažnai būdavo išvedami grupelėmis anapus sienos 
pjaustyti durpių, kuriomis buvo kūrenami kalėjimo židiniai, 
arba skaldyti ir tampyti akmenų, reikalingų tuo metu taisomoms 
sienoms. 

Dingti žmogui, kuriam viržynas namai, buvo vieni niekai. 
Džeimis atsitraukė nuo darbo ir paėjėjo į šalį prie žolėtos kalve- 
lės, raišiodamasis kelnes, neva nusilengvinti. Sargybinis manda- 
giai nusisuko, o po valandėlės atsigręžęs išvydo tik tuščią viržyną 
ir nė pėdsako Džeimio Freizerio. 

- Supranti, pasprukti buvo lengva, bet žmonės retai tam ryž- 
davosi, - paaiškino jis. - Nė vienas iš mūsų nebuvo savas Ards- 
muro apylinkėse, o jeigu ir kitaip būtų buvę, vyrams nedaug 
buvo likę, dėl ko bėgt. 

Kamberlando kunigaikščio vyrai puikiai padirbėjo. Vienas 
amžininkas, vėliau vertindamas kunigaikščio laimėjimus, pasa- 
kė: „Jis sukūrė dykumą ir pavadino ją ramybe.“ Dėl tokio naujo- 
viško požiūrio į diplomatiją kai kurie Aukštumų plotai pasidarė 
visiškai negyvenami. Vyrai buvo nužudyti, sumesti į kalėjimus 
ar ištremti, derlius ir namai sudeginti, moterys ir vaikai išvaryti 
badmiriauti arba ieškoti bent kokio prieglobsčio kitur. Kalinys, 
pabėgęs iš Ardsmuro, būtų buvęs vienui vienas, be giminaičių ar 
klano, į kurį būtų galėjęs kreiptis pagalbos. 

Džeimis žinojo turėsiąs mažai laiko, kol anglų viršininkas 
supras, kur jis traukia, ir surinks persekiojimo būrį. Kita ver- 
tus, atokiose karalystės vietovėse nebuvo tikrų kelių, ir žmogus, 
pažįstantis šalį, pėsčias buvo pranašesnis už raitus svetimšalius 
persekiotojus. 

Jis pabėgo įpusėjus popietei. Ėjo visą naktį, orientuodamasis 
pagal žvaigždes, ir kitos dienos apyaušriu pasiekė pakrantę. 

— Selkies vieta gerai žinoma tarp Makenzių, be to, ten buvau 
lankęsis su Duglu. 

Buvo pakilęs potvynis, ir beveik visi ruoniai plaukiojo van- 
denyje, gaudydami krabus ir žuvis tarp plūduriuojančių ruda- 
dumblių gniužulų, bet tamsūs jų nardymo ruožai ir vangūs kelių 
tinginių kūnai žymėjo tris ruonių saleles, išsirikiavusias įlankėlės 
pakrašty ir saugomas stačios uolos kyšulio. 

Iš Dankano nurodymų Džeimis sprendė, kad lobis paslėp- 
tas trečioje saloje, daugiausiai per mylią nutolusioje nuo kranto. 
Ilgas plaukimas net stipriausiam vyrui. O jo jėgos buvo išsekin- 
tos sunkaus darbo kalėjime ir tolimo kelio, neturėjus nė kąsnio 
burnoje. Džeimis stovėjo ant uolos ir svarstė, ar tai tik kvaila 
užmačia ir ar verta rizikuoti gyvybe dėl lobio, kuris ten kažin ar 
išvis paslėptas. 

— Uola buvo visa suskilinėjusi ir supleišėjusi. Kai prislinkau 
prie jos krašto, iš po kojų atitrūko nuolaužos ir nugarmėjo že- 
myn. Neišmaniau, kaip nusikasiu iki vandens, o tuo labiau iki 
ruonių salos. Bet paskui prisiminiau, ką Dankanas sakė apie 
Elenos bokštą. - Džeimio akys buvo atmerktos, įsmeigtos ne į 
mane, 0 į tą tolimą krantą, kur byrančių akmenų bildesį gožė 
dūžtančių bangų ošimas. 

Tenai stūksojo tas „bokštas“ - nedidelis granito smaigas, 
išsišovęs virš kyšulio per daugiau kaip penkias pėdas. Tačiau 
smaigo apačioje, pasislėpęs tarp akmenų, žiojėjo siauras plyšys, 
tarpekliukas, kuris nuo uolos viršaus iki apačios leidosi aštuo- 
niasdešimt pėdų. Ryžtingam žmogui tai buvo įmanomas, nors ir 
nelengvas kelias. 

Nuo Elenos bokšto papėdės iki trečios salos vis tiek daugiau 
kaip ketvirtį mylios reikėjo kastis žaliais vandenimis. Džeimis 
nusirengė, persižegnojo ir, patikėjęs sielą saugoti savo motinai, 
nuogas nėrė į bangas. 

Jis pamažu tolo nuo uolos, kepurnėdamasis ir springdamas, 
bangoms ritantis virš galvos. Škotijoje nėra vietos, kuri būtų la- 

bai nutolusi nuo jūros, bet Džeimis, užaugęs krašto gilumoje, 
buvo pratęs plaukioti tik po ramius ežerus ir duburius, į kuriuos 
įteka upeliai, pilni upėtakių. 

Apakintas druskos ir apkurtintas riaumojančios mūšos, jis 
grūmėsi su bangomis, rodės, valandų valandas, o kai iš vandens 
iškišo galvą ir pečius, gaudydamas kvapą, išvydo tik šmėkšančius 
kyšulio kontūrus, bet ne už nugaros, kaip tikėjosi, o dešinėje. 

- Potvynis slūgo, kartu nešdamas ir mane, - su ironija pa- 
sakojo Džeimis. - Pamaniau sau, na ir tegu, nes supratau, kad 
niekaip neparsikapstysiu atgal. Dvi dienas buvau nevalgęs ir jėgų 
beveik nebeturėjau. 

Jis liovėsi plaukęs ir išsitiesė ant nugaros, pasiduodamas jū- 
rai, Svaigstančia nuo alkio ir įstangos galva užsimerkė, kad į akis 
nespigintų šviesa, ir ėmė raustis atmintyje senos keltų maldos, 
saugančios nuo skendimo. 

Džeimis nutilo ir taip ilgai tylėjo, kad pradėjau svarstyti, ar 
jam kas nors negerai. Bet galop jis įkvėpė ir droviai pasakė: 

- Pamanysi, kad aš kvaištelėjęs, Sasenach. Apie tai nepasako- 
jau niekam, net Dženei. Bet... vidury maldos išgirdau, kaip mane 
pašaukė motina. - Jis nesmagiai gūžtelėjo pečiais. - Gal tik todėl, 
kad apie ją galvojau, kai plaukiau nuo kranto. Bet vis tiek... 

Jis tylėjo, kol paglosčiau veidą. 

— Ir ką ji sakė? - ramiai paklausiau. 

- „Eikš pas mane, Džeimi, eikš pas mane, vaikeli!“ - Jis giliai 
įkvėpė ir neskubėdamas iškvėpė. - Girdėjau aiškiai kaip dieną, 
bet nieko nemačiau, ten nieko nebuvo, net silkie. Pamaniau, gal 
ji šaukia iš dausų. Buvau taip išvargęs, kad iš tiesų būčiau nesi- 
priešinęs mirčiai, bet apsiverčiau ir puoliau plaukti ten, iš kur 
išgirdau sklindant jos balsą. Man toptelėjo: dešimt yrių, ir vėl 
stabtelėsiu pailsėti - arba nuskęsiu. 

Bet sulig aštuntu yriu jį pagavo srovė. 

— Rodės, tarsi kas būtų mane pakėlęs, - pasakojo jis vis dar su 
nuostaba, viską prisimindamas. - Jutau tai po savimi ir aplinkui, 
vanduo buvo šiltesnis nei anksčiau ir nešė mane. Man nereikėjo 
nieko daryti, tik truputį pasiirti, kad galva nenertų po vandeniu. 

Stipri sūkurinė srovė, susidariusi tarp kyšulio ir salų, nupluk- 
dė jį prie trečios salos pakraščio, ir, mostelėjęs kelis kartus, jis 
atsidūrė prie pat uolų. 

Tenai slūgsojo nedidelis granito luitas, supleišėjęs ir sutrū- 
kinėjęs kaip visos senos Škotijos uolos, apgliaumijęs nuo jūrų 
dumblių ir ruonių išmatų, bet jis iššliaužė ant kranto, džiaugda- 
masis ne mažiau už sudužusio laivo jūrininką, išmestą į sausu- 
mą su palmėmis ir balto smėlio paplūdimiais. Džeimis griuvo 
kniūbsčias ant uolėtos iškyšos ir tysojo, džiūgaudamas, kad gali 
kvėpuoti, apsnūdęs nuo išsekimo. 

- Vėliau virš savęs pajutau kažką stūksant ir užuodžiau šlykš- 
tų pašvinkusios žuvies dvoką. Tučtuojau atsiklaupiau ir išvydau 
jį: didžiulį ruonį, patiną, glotnų ir šlapią, juodos jo akys spoksojo 
į mane ne toliau kaip už jardo. 

Džeimis, nors ne žvejys ir ne jūrininkas, buvo prisiklausęs 
visokių pasakojimų, todėl žinojo, kad ruoniai patinai pavojingi, 
ypač jei įsibrauni į jų teritoriją. Išvydęs išžiotus jo nasrus, ku- 
riuose dailiai rikiavosi aštrūs kaištiniai dantys, ir stambius kietų 
riebalų lankus, juosiančius milžinišką kūną, Džeimis nė neabe- 
jojo, kad jam gresia pavojus. 

"- Jis svėrė daugiau kaip dvidešimt stonų, Sasenach. Jei ir 
neketino nuplėšti mėsų nuo mano kaulų, vis tiek galėjo vienu 
smūgiu nusviesti mane į jūrą arba nutempti po vandeniu, kad 
nuskęsčiau. 

- Akivaizdu, jis to nepadarė, - ramiai pasakiau. - Ir kas gi 
nutiko paskui? 

Džeimis nusijuokė. 

- Iš nuovargio buvau taip prislopęs, kad neįstengiau nuveikti 
nieko protingo. Valandėlę paspoksojęs į jį tariau: „Viskas gerai, 
čia tik aš.“ 

— Ir kaip elgėsi ruonis? 

Džeimis gūžtelėjo pečiais. 

- Vėpsojo į mane ilgėliau... ar žinai, kad selkies retai mirksi? 
Labai nervina, kai kas nors ilgai dėbso į tave. Paskui jis sukriokė, 
nuslydo nuo uolos ir pūkštelėjo į vandenį. 

Likęs vienas valdyti salelės, Džeimis pasėdėjo, kaupdamas jė- 
gas, ir galų gale ėmė tyrinėti uolų plyšius. Plotas buvo mažas, todėl 
netrukus rado uoloje gilų įtrūkį, vedantį į plačią įdubą per pėdą 
žemiau nei uolos paviršius. Išklota sausu smėliu ir pačiame salelės 
centre, ji buvo saugi net per potvynį ir stipriausias audras. 

- Gerai, nebekankink manęs, - niuktelėjau jam į pilvą. - Ar 
ten radai prancūzų auksą? 

- Ir taip, ir ne, Sasenach, - atsakė jis, gražiai įtraukdamas 
pilvą. - Tikėjausi rasti aukso luitų, nes sklido gandai, kad tokius 
ir pasiuntė Liudvikas XV. O trisdešimties tūkstančių svarų vertės 
aukso luitai - nemenkas turtas. Bet įduboje radau mažiau nei 
pėdos ilgio dėžutę ir mažą odinį kapšelį. Dėžutėje tikrai buvo 
aukso, taip pat sidabro. | 

Auksas ir sidabras. Medinėje dėžutėje buvo subertos du šim- 
tai penkios auksinės ir sidabrinės monetos, vienos aiškiai išraižy- 
tos, tarsi ką tik nukaltos, kitų ženklai beveik visiškai nusizulinę. 

- Senovinės monetos, Sasenach. 

— Senovinės? Sakai, labai senos... 

- Graikų, Sasenach, ir romėnų. Iš tikrųjų labai senos. 

Abu valandėlę gulėjom, blausioje šviesoje tylomis žiūrėdami 
vienas į kitą. 

- Neįtikėtina, - galop pasakiau. - Gerai, lobis, bet ne... 

— Ne tas, kurį neva atsiuntė Liudvikas kariuomenei išmaitin- 
ti. Ne, - Džeimis pabaigė sakinį vietoj manęs. - Ne. Kad ir kas 
ten paslėpė tą lobį, tikrai ne Liudvikas ar kuris jo pasiuntinys. 

— O kapšelis? - ūmai prisiminiau. - Ką jame aptikai? 

— Akmenų, Sasenach. Brangakmenių. Deimantų, perlų, sma- 
ragdų ir safyrų. Nedaug, bet dailiai nušlifuotų ir gana stambių. - 
Jis niūrokai nusišypsojo. - Taip, stambokų. | 

Jis sėdėjo, virš galvos dunksant apsiniaukusiam pilkam 
dangui, suglumęs tarp pirštų vis vartydamas monetas ir brang- 
akmenius. Galop pajutęs, kad yra stebimas, turėjo pakelti akis 
ir pamatė esąs apsuptas smalsių ruonių. Potvynis buvo atslūgęs, 
patelės grįžusios iš žūklės. Jį atsargiai nužiūrinėjo dvidešimt porų 
apskritų juodų akių. 

Paskatintas savo haremo, pasirodė ir didžiulis juodas ruonis. 
Jis garsiai sulojo, grėsmingai purtydamas galvą į šonus, ir ėmė 
šliaužti prie Džeimio, sulig kiekvienu garsiu amtelėjimu paslink- 
damas savo trijų šimtų svarų kūną per kelias pėdas arčiau, stum- 
damasis pelekais per slidžią uolą. 

— Man dingtelėjo, kad geriausia bus plaukti atgal. Juk paga- 
liau radau tai, dėl ko čia atkeliavau. Paslėpiau dėžutę su kapšeliu 
toje pačioje vietoje - negalėjau jų pasiimti, nes jei būčiau pasi- 
ėmęs, kas iš to? Tad palikau lobį ir gerokai sustiręs nuslinkau į 
vandenį. 

Keli yriai nuo salos, ir Džeimis vėl pakliuvo į srovę, plukdan- 
čią sausumos link. Tai buvo žiedinė srovė kaip daugelis sūkuri- 
nių, ir per pusvalandį verpetas nunešė jį prie kyšulio papėdės, o 
ten jis išropojo į krantą, apsirengė ir užmigo viksvų gūžtoje. 

Džeimis nutilo, ir nors jo akys buvo atmerktos ir įsmeigtos į 
mane, jis regėjo ką kita. 

— Pakirdau auštant, - tyliai prabilo. - Esu matęs daug nuosta- 
bių saulėtekių, bet tokios aušros dar nebuvau regėjęs. Jutau, kaip 
po manimi sukasi žemė, ir kvėpavau su vėju. Rodės, esu be odos 
ir kaulų, many tik spindi tekančios saulės šviesa. 

Jo žvilgsnis sušvelnėjo, kai jis paliko viržyną ir grįžo pas mane. 

- Tada saulė pakilo aukščiau, - ramiai tarė, - ir kai ji mane 
sušildė tiek, kad galėjau atsistoti, patraukiau į krašto gilumą su- 
sitikti su anglais. 

— Bet kodėl grįžai? - paklausiau. - Buvai laisvas! Turėjai pi- 
nigų! Ir... 

— Ir kur būčiau leidęs tokius pinigus, Sasenach? Būčiau nu- 
ėjęs į samdinio namus ir pasiūlęs jam auksinį denarą ar mažutį 
smaragdą? - Mano pasipiktinimas jam sukėlė šypseną ir jis pa- 
purtė galvą. - Ne, - švelniai pasakė, - turėjau grįžti. Taip, būčiau 
galėjęs kurį laiką pagyventi viržyne pusbadžiu ir nuogas — tiek 
to. Bet jie mane medžiojo, Sasenach, ir įnirtingai, nes manė, kad 
gal žinau, kur paslėptas auksas. Kol buvau laisvėje, visoms lūšne- 
lėms Ardsmuro apylinkėse grėsė pavojus, mat anglai galėjo tenai 
ieškoti pabėgėlio. Žinai, mačiau, kaip anglai medžiodavo, - pri- 

dūrė jis, o balse suskambo rūstesnė gaida. - Ar pastebėjai plokštę 
prieškambary? 

Taip, mačiau, kad viena iš tviskančio ąžuolo plokščių, ku- 
riomis buvo iškaltas apatinis koridorius, įlaužta, turbūt sunkaus 
bato, o plokštę nuo durų iki laiptų kryžmai suraižę lenkto kardo 
kirčiai. 

- Mes ją pasilikom prisiminimui, - paaiškino Džeimis. - Pa- 
rodyti vaikams ir papasakoti jiems, kai paklaus: štai tokie yra 
anglai. 

Nuo balse slopinamos neapykantos man dilgtelėjo pašir- 
džiuos. Žinodama, ko anglų kariuomenė pridarė Aukštumose, 
vargu ar galėjau ginčytis. Nepratariau nė žodžio, ir po valandėlės 
jis ėmė pasakoti toliau: 

- Nenorėjau, kad Ardsmuro žmonės sulauktų tokio dėmesio, 
Sasenach. 

Sakydamas „Sasenach“, jis spustelėjo man ranką, o jo burnos 
kamputyje pasirodė šypsnys. Jam aš Sasenach, bet ne anglė. 

- Todėl, jei nebūčiau buvęs sučiuptas, anglai greičiausiai būtų 
puolę ieškoti manęs čia, Lalibroche. Jei būčiau rizikavęs žmonė- 
mis netoli Ardsmuro, būčiau nerizikavęs pats. Ir vis tiek... - Jis 
nutilo rinkdamas žodžius. - Turėjau grįžti, - lėtai pasakė. - Dėl 
tų vyrų, jei ne dėl ko kito. | 

- Kalinių? - nustebau. - Ar su tavimi buvo suimta ir Lali- 
brocho žmonių? 

Jis papurtė galvą ir nugrimzdo į savo mintis; tarp antakių susi- 
metusi vertikali raukšlelė buvo matoma net žvaigždžių šviesoje. 

- Ne. Kalėjime sėdėjo vyrai iš visų Aukštumų kampelių, be- 
veik iš kiekvieno klano. Tik po kelis vyrus iš klanų - pabiri liku- 
čiai. Bet jiems visiems reikėjo vado. 

- Ir tuo jų vadu tapai tu? - tyliai paklausiau, gniauždama 
norą pirštais išlyginti tą jo raukšlę. 

— Nes geresnio nebuvo, - šyptelėjo jis. 

Džeimis, kilęs iš šeimos ir nuomininkų židinio, teikusio jam 
stiprybės septynerius metus, kalėjime patyrė, kad neviltis ir viena- 
tvė žudo Žmogų greičiau nei drėgmė, purvas ir krečiantis drugys. 

Taigi jis ėmė vadovauti pabiriems likučiams, atstumtiesiems, 
išgyvenusiems Kulodeno lauke, ir prisijaukino juos, kad drauge 
su juo galėtų ištverti ir Ardsmuro mūrus. Įtikinėdamas, žavėda- 
mas ir pataikaudamas, kur galėdavo, kovodamas, kai reikėdavo, 
privertė juos susiburti ir išvien drąsiai žvelgti savo pagrobėjams 
į akis nepaisant nei senos klanų konkurencijos, nei ištikimybės 
jiems, ir pripažinti jį savo vadu. | 

- Jie buvo mano, - tyliai pasakė Džeimis. - O turėdamas 
juos, išlikau gyvas. 

Deja, vėliau jie buvo atimti iš jo, atskirti vienas nuo kito ir 
išgabenti tremtin į svetimą kraštą. Ir jis neįstengė jų išgelbėti. 

- Dėl jų padarei, ką galėjai. Dabar viskas baigta, - švelniai 
tariau. 

Mudu ilgai gulėjom tylėdami, apsikabinę, pasiduodami slo- 
piems namo garsams. Kitaip nei jaukus prekybinis viešnamio 
bruzdesys, tylūs girgždesiai ir atodūsiai bylojo apie ramybę, na- 
mus ir saugumą. Pirmąsyk buvome iš tiesų vieni, be pavojaus ir 
blaškymo. 

Dabar buvo laiko. Laiko išklausyti pasakojimo apie auksą pa- 
baigą, išgirsti, kur jis padėjo tą lobį, sužinoti, kas nutiko Ards- 
muro vyrams, paspėlioti apie spaustuvės gaisrą, jaunėlio Ijano 
matytą vienakį jūrininką, aptarti susidūrimą su jo didenybės 
muitininkais pakrantėje ir nuspręsti, ką mudu veiksim toliau. 
Bet laiko turėjom į valias, todėl dabar mums nereikėjo šnekėtis 
nė apie vieną šių dalykų. 

Paskutinis durpių luitas perlūžo ir subyrėjo žaizdre, raudonai 
žioruojanti jo ertmė šnypštė šaltyje. Labiau prisiglaudžiau prie 
Džeimio, veidu įsikniaubdama jam į kaklo šoną. Jis švelniai dvel- 
kė žole, prakaitu ir brendžiu. 

Džeimis atsiliepdamas pasivertė, ir nuogi mūsų kūnai susi- 
lietė visu ilgiu. 

— Ir vėl? - džiugiai sumurmėjau. - Manoma, kad tavo am- 
žiaus vyrai negali šitaip greitai dar kartą to daryti. 

Jis dantimis švelniai krimstelėjo man ausies lezgelį. 

— Na, bet ir tu man nenusileidi, Sasenach, nors esi vyresnė 
už mane. 

- Tai kas kita, - atkirtau aiktelėdama, kai jis staiga sukrutė- 
jo virš manęs, pečiais užstodamas žvaigždžių apšviestą langą. - 
Aš - moteris. 

- Jeigu nebūtum moteris, Sasenach, - tarė sukrusdamas, - to 
nedaryčiau. Dabar nutilk. 

Pakirdau vos išaušus. Mane pažadino erškėtrožės skrebeni- 
mas į langą ir duslus tuksenimas ir žvangėjimas apačioje, vir- 
tuvėje, kur buvo ruošiami pusryčiai. Dirstelėjusi virš miegan- 
čio Džeimio, pamačiau, kad židinys užgesęs. Tylutėliai, kad jo 
nepažadinčiau, išsliuogiau iš lovos. Po kojomis pajutusi ledines 
grindų lentas, virpėdama ištiesiau ranką prie pirmo pasitaikiusio 
drabužio. 

Susisupusi į Džeimio marškinius, atsiklaupiau prie židinio 
ir ėmiausi nelengvo darbo vėl užkurti ugnį, liūdnokai svarsty- 
dama, kad į trumpą vertų pasiimti daiktų sąrašą reikėjo įtraukti 
ir dėžutę degtukų. Titnagu įskelti kibirkštis, kad nuo jų įsidegtų 
prakurai, visada pavykdavo, bet dažniausiai ne iš pirmo karto. 
Arba net ne iš antro. Arba... 

Bandant kokį dvyliktą kartą, ant susuktų pakulų, kurios at- 
stojo prakurus, pasirodė mažytė juoda dėmelė. Ji tučtuojau pa- 
didėjo ir plykstelėjo liepsnelė. Skubiai, bet atsargiai pakišau pa- 
kulas po šakelių kauburiu, kurį buvau pasiruošusi, kad šokusios 
liepsnos neužpūstų šaltas vėjas. 

Iš vakaro buvau palikusi pravirą langą, kad mudu neuždustu- 
me dūmais; durpės degė kaitriai, bet silpnai, ir taip rūko, kad net 
sijos virš galvos buvo pajuodusios. Tačiau dabar galėsime apsieiti 
ir be gryno oro, bent kol visiškai įsiliepsnos ugnis. 

Lango apačia buvo vos apšerkšnijusi, žiema jau čia pat. Oras 
rodėsi toks gaivus ir vėsus, kad prieš uždarydama langą luktelėjau 
ir į plaučius įkvėpiau nukritusių lapų, džiovintų obuolių, šaltos 
žemės ir drėgnos žolės dvelksmo. Lauke vėrėsi nuostabus vaizdas: 
tykus skaidrumas, akmeninės sienos ir tamsios pušys, ryškios pil- 
ko, rūškano ryto fone, lyg brūkštelėtos juoda plunksna. 

Mano akį patraukė judėjimas kalvos viršūnėje, kur duobėtas 
kelias vedė į Broch Mordos kaimą už dešimties mylių. Vienas 
paskui kitą kalvos viršūne atrisnoję trys nedideli Aukštumų ar- 
kliai jau leidosi žemyn, gyvenamojo namo link. 
vėsuojančių sijonų supratau, kad atjoja trys moterys. Tikriau- 
siai į dvarą iš jaunojo Džeimio namų grįžta merginos: Megė, 
Kitė ir Džaneta. Manasis Džeimis apsidžiaugs jas išvydęs. 

Kad būtų šilčiau, susisiaučiau Džeimiu įkvipusius marškinius 
ir nusprendžiau naudodamasi tuo privatumu, kuris šį rytą gal 
nebus iš mūsų atimtas, susišildyti lovoje. Uždariusi langą stabte- 
lėjau iš krepšio paimti kelių lengvų durpių gabalų, atsargiai su- 
dėjau juos ant dar ne visai įsidegusios ugnies, tada nusimečiau 
marškinius ir šmurkštelėjau po antklodėmis. Sustirę pirštų galai 
maloniai dilgsėjo nuo jaukios šilumos. 

Kai atsiguliau, Džeimis pajuto dvelktelėjusį šaltį ir nesąmo- 
ningai pasirideno prie manęs, vikriai prisitraukė ir apglėbė mane 
glausdamasis kaip šaukštas prie šaukšto. Tada mieguistas patry- 
nė veidą man į petį. 

— Kaip miegojai, Sasenach? - sumurmėjo. 

- Gerai kaip niekad, - atsakiau, įgrūsdama šaltą užpakalį į 
šiltą jo šlaunų įdubą. - O tu? 

- Mmmmm, - palaimingai atsiduso jis, apsivydamas mane 
rankomis. - Sapnavau kaip pašėlęs. 

— Ir ką gi? 

— Daugiausia nuogas moteris, - atsakė ir švelniai suleido 
dantis man į petį. - Ir maistą. 

Jo pilvas tyliai sugurgė. Ore tvyrojo silpnas, bet tikras paplo- 
tėlių ir keptos šoninės kvapas. 

- Tik nesupainiok tų dviejų dalykų, - pasakiau išsukdama 
petį iš jo gniaužtų. 

— Kai vėjas iš šiaurės vakarų pasisuka į šiaurę, galiu atskirti 
vanagą nuo rankinio pjūklo, - patikino jis mane, - ir mielą ap- 
kūnią merginą nuo sūdyto kumpio, kad ir kaip jis atrodytų. - Jis 
abiem rankomis stvėrė mano sėdmenis ir suspaudė, o aš riktelė- 
jau ir spyriau jam į blauzdas. 

- Žvėris! 

— Ak, žvėris? - nusijuokė Džeimis. - Tada... 

Suurzgęs giliai iš gerklės, jis nėrė po antklode, ėmė žnaiby- 
damasis ir kandžiodamasis skverbtis man tarp šlaunų, visiškai 
nepaisydamas spiegimo ir pasipylusių spyrių į nugarą ir pečius. 
Mums grumiantis, antklodė nuslydo ant grindų, atidengdama 
susitaršiusius jo plaukus, pasiutiškai besiplaikstančius virš mano 
šlaunų. 

- Turbūt moteris nuo kumpio skiriasi mažiau, nei maniau, - 
tarė jis, stabtelėjęs įkvėpti oro, kai man tarp kojų grūdo galvą. 
Prispaudęs mano šlaunis prie čiužinio, išsišiepė, o raudonų jo 
plaukų smaigai styrojo it dygliakiaulės dygliai. - Tu sūroka, jei 
paragauji. Ką... 

Jį nutraukė ūmus trinktelėjimas, kai atsilapojusios durys at- 
simušė nuo sienos. Išsigandę atsigręžėm pasižiūrėti. Tarpdury 
stovėjo mergina, kurios nebuvau mačiusi. Gal kokių penkiolikos 
ar šešiolikos metų, ilgais gelsvais plaukais ir didelėmis mėlyno- 
mis akimis. Jos buvo didesnės už normalias akis, kupinos siaubo 
ir labai sukrėstos, kai spoksojo į mane. Merginos žvilgsnis lėtai 
nukrypo nuo susivėlusių mano plaukų prie nuogų krūtų, nu- 
žvelgė mano kūno nuolydžius ir galop susmigo į Džeimį, gulintį 
kniūbsčią man tarp šlaunų išblyškusiu ir tokiu pat priblokštu 
kaip jos veidu. 

— Tėti! — tarė ji didžiai pasipiktinusi. - Kas ta moteris? 

Tėtis 


— TĖTIS! - sumišusi pasakiau. - Tėtis! 

Kai durys atsivėrė, Džeimis suakmenėjo. Dabar jis atsisėdo 
tiesiai kaip strėlė ir čiupo nukritusią antklodę. Nuo veido nusi- 
braukęs susitaršiusius plaukus, pažvelgė į merginą. 

- Po perkūnais, ką čia veiki? - paklausė. 

Apžėlęs rusva barzda, nuogas, užkimęs iš įtūžio, ji atrodė 
grėsmingai, ir mergina išsigandusi neryžtingai žengtelėjo atgal. 
Paskui jos smakras atsikišo ir ji piktai įsispitrėjo į Džeimį. 

— Atkeliavau su motina! 

Džeimis patyrė tokį sukrėtimą, tarsi ji būtų šovusi jam į širdį. 
Jis smarkiai krūptelėjo, veidas labai išblyško. 

Jis vėl paraudo, kai ant medinių laiptų pasigirdo greiti žings- 
niai. Džeimis šoko iš lovos, skubiai blokšdamas man antklodę, 
ir griebė kelnes. 

Vos spėjus jas užsitraukti, į kambarį įsiveržė kita moteriška bū- 
tybė, slystelėjusi sustojo ir įsispoksojo į lovą išplėstomis akimis. 

— Tai tiesa! - Ji pasisuko į Džeimį, kumščius prispaudusi prie 
apsiausto, kuriuo vis dar vilkėjo. - Tiesa! Ta sasenachų ragana! 
Kaip galėjai taip man padaryti, Džeimi Freizeri? 

- Nurimk, Liri! - atšovė jis. - Nieko aš tau nepadariau! 

Sėdėjau glausdamasi prie sienos, prie krūtinės spausdama 
antklodę, ir žiūrėjau. Atpažinau ją tik tada, kai Džeimis ištarė jos 
vardą. Maždaug prieš dvidešimt metų Liri Makenzi buvo liekna 
šešiolikmetė rožės žiedlapių oda, mėnesienos spalvos plaukais 
ir aistringai geidžianti, nors ir be atsako, Džeimio Freizerio. Nė 
klaust nereikia, kai kas buvo pasikeitę. 

Liri artėjo prie.keturiasdešimties, buvo nebeliekna, net ge- 
rokai pastambėjusi. Jos oda vis dar buvo šviesi, bet nugairinta ir 

aptempusi putlius skruostus, raudonus iš pykčio. Iš po padorios 
baltos skarelės buvo išsipešusios kelios žilos sruogos. Vis dėlto 
blyškiai mėlynos akys atrodė tokios pat, ir kai vėl sausmigo į mane, 
spindėjo ta neapykanta, kurią jose regėjau prieš daugelį metų. 

— Jis mano! - sušnypštė ji ir treptelėjo koja. - Keliauk į pra- 
garą, iš kur atsiradai, ir palik jį man! Keliauk, pasakiau! 

Man nė nekrustelėjus, ji greitai apsidairė, ieškodama kokio 
nors ginklo. Pastebėjusi ąsotį su mėlyna juosta, griebė jį ir už- 
simojo, ketindama sviesti į mane. Džeimis mikliai atėmė ąsotį, 
pastatė ant komodos ir čiupo Liri už dilbio taip stipriai, kad ji net 
suriko. Tada apgręžė ir šiurkščiai pastūmė prie durų. 

- Drožk į apačią, - liepė. - Netrukus pasišnekėsiu su tavim, 
Liri. 

— Pasišnekėsi su manim? Pasišnekėsi su manim, štai kaip! - 
suputojo Liri. | 

Ji perkreiptu veidu atsivėdėjo laisva ranka ir nagais išarė jam 
veidą nuo akies iki smakro. 

Džeimis suniurnėjo, stvėrė ją už kito riešo, nutempė prie 
durų ir išstūmė į koridorių. Tada uždarė duris ir pasuko raktą. 

Kai jis vėl atsigręžė, sėdėjau ant lovos krašto, drebančiomis 
rankomis nesugraibydama kojinių, kurias mėginau apsimauti. 

- Turiu kaip paaiškint, Klere, - tarė jis. 

- V-vargu. - Lūpos buvo sustingusios kaip ir aš visa, todėl 
sunkiai tariau žodžius. Akis įbedusi į kojas, nesėkmingai ban- 
džiau užsirišti keliaraiščius. 

- Paklausyk manęs! - įsiutęs užriko jis ir kumščiu vožė į stalą 
taip smarkiai, kad net pašokau. 

Staigiai pakėliau galvą ir pamačiau jį stūksant virš manęs. 
Raudonais plaukais, išdrikusiais ant pečių, neskustu veidu, nuo- 
ga krūtine ir su šviežiomis Liri nagų žymėmis ant skruosto, jis 
panėšėjo į vikingą užpuoliką, ketinantį paleisti į darbą kumščius. 
Nusisukau ieškoti marškinių. 

Jie buvo įsipainioję pataluose. Rausiausi tarp paklodžių. Ki- 
tapus durų pasigirdo baisus beldimas, lydimas šauksmų ir riks- 
mų, nes kilęs sambrūzdis čia atviliojo kitus namo gyventojus. 

— Geriau eik ir viską paaiškink savo dukteriai, - pasakiau, per 
galvą vilkdamasi suglamžytus medvilninius marškinius. 

- Ji man ne duktė! 

- Ne? - Mano galva išlindo pro marškinių apykaklę, ir aš, pa- 
kėlusi smakrą, pažvelgiau į jį. - Ir tu turbūt nesusituokęs su Liri? 

- Po galais, aš susituokęs su tavim! - subliuvo jis, vėl vožda- 
mas kumščiu į stalą. 

— Kažin. 

Man buvo labai šalta. Sustirę pirštai nesugraibė korseto vars- 
telių, todėl mečiau jį šalin ir atsistojau dairydamasi drabužio, 
kuris buvo kitoje kambario pusėje - už Džeimio. 

— Man reikia suknelės. 

- Tu niekur neisi, Sasenach. Kol ne... 

- Nevadink manęs taip! - suklykiau, nustebindama mus abu. 

Jis valandėlę pažiūrėjo į mane, tada linktelėjo. 

- Gerai, - tyliai tarė ir dirstelėjo į duris, kurios dundėjo nuo 
galingo beldimo. Giliai įkvėpęs, išsitiesė ir patempė pečius. - Ei- 
siu užglaistyt tų reikalų. Vėliau pasikalbėsim vienudu. Lik čia, 
Sas... Klere. 

Jis stvėrė marškinius ir užsitraukė per galvą. Atrakinęs duris, 
žengė į ūmai nuščiuvusį koridorių ir uždarė jas. 


=— 


Šiaip taip sugraibiusi suknelę, susmukau ant lovos ir sėdėjau, 
visa drebėdama, su žalios vilnos gniužulu ant kelių. 

Negalėjau blaiviai mąstyti. Mano protas sukosi ratukais apie 
pagrindinę tiesą: jis vedęs. Vedęs Liri! Turėjo šeimą. Ir dar rau- 
dojo dėl Brianos. 

— Ak, Bri! - garsiai ištariau. - O Dieve, Bri! - pravirkau ir iš 
sukrėtimo, ir todėl, kad prisiminiau Brianą. Nors ir nelogiška, šis 
atradimas man buvo tarsi dukters išdavystė, prilygstanti mano ar 
Liri išdavystei. 

Pagalvojus apie Liri, sukrėtimas ir širdgėla tučtuojau virto 
įniršiu. Žalia vilna tūžmastingai persibraukiau per veidą, ir oda 
paraudo, ėmė peršėti. 

Velniai jį griebtų! Kaip jis drįso? Jeigu dar sykį vedė, many- 
damas, kad aš mirusi, tai viena. To ir tikėjausi, ir bijojau. Bet 
vesti tą moterį - tą piktanorę, pasalūnišką kalę, kuri anuomet 
mėgino mane nužudyti Leocho pily... Tačiau tikriausiai jis to ne- 
žinojo, pragydo mano galvoje proto balselis. 

- Na, turėjo žinot! - paprieštaravau. - Ir vis tiek, kaip Džei- 
mis, trauk jį velniai, galėjo ją vesti? 

Ašaros nieko nepaisydamos ritosi mano veidu lyg karšti ne- 
tekties ir pykčio pliūpsniai, tekėjo nosis. Pagrabaliojau nosinės, 
bet neradau ir, netekusi vilties, galų gale nusišnypščiau į paklo- 
dės kampą. 

Paklodė dvelkė Džeimiu. Negana to, ji kvepėjo mudviejų kū- 
nais ir silpnai muskusu atsiduodančiais malonumų likučiais. Vi- 
dinėje šlaunies pusėje jutau dilgčiojant vietą, kur jis man įgnybo 
vos prieš valandėlę. Ištiesta plaštaka piktai, smarkiai skėliau per 
tą vietą, norėdama sunaikinti tą pojūtį. 

- Melagis! - sušukau. 

Stvėriau ąsotį, kurį į mane sviesti norėjo Liri, ir mečiau. Ąso- 
tis sudužo į duris, pažerdamas šukes. 

Stovėjau vidury kambario klausydamasi. Buvo tylu. Apačio- 
je nė garso, niekas neatėjo pasižiūrėti, kas čia ką daužo. Pama- 
niau, kad visiems pernelyg rūpi nuraminti Liri, todėl aš jiems 
nė motais. | 

Ar jie gyveno čia, Lalibroche? Prisiminiau, kaip Džeimis, 
pasivedęs Fergiusą į šalį, šnektelėjo su juo ir pasiuntė pirmą 
neva pranešti Ijanui su Džene apie mūsų atvykimą. Ir, ma- 
tyt, perspėti dėl manęs, kad jie, prieš man pasirodant, jos atsi- 
kratytų. 

Dėl Dievo meilės, ką apie tai mano Dženė su Ijanu? Be abejo- 
nės, žino apie Liri ir vis tiek lyg niekur nieko vakar vakare mane 
priėmė. Tačiau jei Liri buvo išsiųsta iš namų, kodėl grįžo? Vien 
mėginant apie tai galvoti man ėmė tvinkčioti smilkiniuose. 

Prasiveržus įsiūčiui, pyktis apmalšo, jau įstengiau suvaldyti 
virpančius pirštus. Nuspyrusi į kampą korsetą, per galvą apsivil- 
kau žalią suknelę. 

Turiu iš čia ištrūkti. Nors ta mintis buvo ne visai rišli, įsika- 
binau į ją. Reikia iškeliauti. Negaliu likti, kai name Liri su duk- 
terimis. Joms dera čia būti, ne man. 

Galop šiaip taip užsirišau keliaraiščius, susivarsčiau sukne- 
lę, susisagsčiau daugybę viršutinio sijono kabliukų ir susiradau 
batus. Vienas tūnojo po prausykle, kitas - po didžiule ąžuoline 
spinta, kur juos nuspyriau vakar, kai nerūpestingai bloškiau dra- 
bužius labai nekantraudama smukti į gundančią lovą ir jaukiai 
įsitaisyti Džeimio glėbyje. 

Mane nukrėtė drebulys. Ugnis vėl buvo užgesusi, o nuo lango 
traukė ledinis skersvėjis. Buvau su drabužiais, bet sušalusi į ožio 
ragą. 

Šiek tiek sugaišau ieškodama apsiausto, bet paskui prisi- 
miniau, kad jis apačioje. Vakar palikau jį svetainėje. Pirštais 
persibraukiau per plaukus, bet taip prislėgta dairytis plaukų 
šepečio nepuoliau. Velkantis suknelę, sruogos įsielektrino ir 
dabar traškėjo. Suirzusi paplekšnojau per plaukus, prilipusius 
prie veido. 

Pasiruošusi. Bent jau pasiruošusi pagal išgales. Stabtelėjau ir 
paskutinįsyk apsižvalgiau, tada išgirdau žingsnius ant laiptų. 

Ne greitus ir lengvus kaip anie. Šitie buvo sunkesni, lėti, at- 
sargūs. Net nematydama žinojau, kad ateina Džeimis ir kad jis 
nelabai nori susitikti sa manimi. 

Puiku. Ir aš nenoriu jo matyti. Geriau tučtuojau išeisiu, ne- 
pasišnekėjusi su juo. Ką gi ir bepasakysi? 

Durims atsivėrus, ėmiau slinkti atgal, nesuvokdama, kad 
einu, ir slinkau tol, kol mano kojos atsitrenkė į lovos kraštą. Ne- 
tekusi pusiausvyros, atsisėdau. Džeimis stovėjo tarpdury, žiūrė- 
damas į mane. 

Buvo nusiskutęs. Pirmiausia tai ir pastebėjau. Mėgdžiodamas 
jaunėlį Ijaną, jis greitosiomis nusiskuto, susišukavo plaukus atgal 
ir apsigerbė, prieš susidurdamas su nemalonumais. Regis, numa- 
nė, kas man galvoj. Kai trynėsi ką tik nugremžtą smakrą, jo veide 
šmėstelėjo vos regima šypsena. 

- Tau atrodo, tai padės? - paklausė. 

Nurijau seilę ir apsilaižiau išsaususias lūpas, bet neatsakiau. 
Džeimis atsiduso ir pats atsakė: 

- Ne, turbūt ne. - Jis įėjo į kambarį ir uždarė duris. Valandė- 
lę nesmagiai mindžikavo, tada žengė prie lovos, į mane ištiesęs 
ranką. - Klere... 

- Neliesk manęs! 

Pašokau ant kojų ir pasitraukiau, lanku sėlindama prie durų. 
Jo ranka nusileido prie šono, bet jis žengtelėjo priešais, užkirs- 
damas man kelią. 

- Ar neleisi man pasiaiškinti, Klere? 

- Lyg ir per vėlu, - atkirtau, ir mano tonas turėjo būti šaltas, 
kupinas paniekos. Deja, balsas sudrebėjo. 

Džeimis stumtelėdamas užtrenkė duris man už nugaros. 

— Visada būdavai išmintinga, - tyliai pasakė. 

- Tik nesakyk, kokia būdavau! - Ašaros buvo čia pat, ir jas 
laikydama prikandau lūpą. 

- Gerai. - Jo veidas buvo labai išblyškęs; įdrėskimai, kuriuos 
paliko Liri nagai, trimis brūkšniais vagojo skruostą. - Negyve- 
nau su ja, Ji su mergaitėmis gyvena Balrigane, netoli Broch Mor- 
dos. - Džeimis įdėmiai žvelgė į mane, bet aš tylėjau. Jis gūžtelėjo 
pečiais, pasitaisydamas marškinius, ir pasakė: - Mudviejų su ja 
vedybos - didžiulė klaida. 

— Turint du vaikus? Ilgokai mąstei, kol tai supratai? - atšoviau. 

Jis stipriai sučiaupė lūpas. 

- Mergaitės ne mano. Kai Liri vedžiau, ji buvo našlė su dviem 
vaikais. 

— Ak. 

Iš tikrųjų tai buvo nesvarbu, bet vis tiek pajutau kilstelint 
šiokią tokią palengvėjimo bangelę dėl Brianos. Ji - vienintelis 
tikras Džeimio vaikas, net jeigu aš... 

— Kurį laiką gyvenu ne su jomis, o Edinburge, ir siunčiu joms 
pinigų, bet... 

- Tau nereikia man aiškintis, - nutraukiau jį. - Tai nieko 
nekeičia. Prašau mane praleisti - aš iškeliauju. 

Vešlūs rusvi antakiai smarkiai susiraukė. 

- Kur? 

- Atgal. Toli nuo čia. Nežinau, leisk man eiti! 

- Tu niekur neisi, - įsakmiai nukirto jis. 

- Negali manęs sulaikyti! 

Jis sugriebė mane už abiejų rankų. 

- Kaipgi, galiu. 

Jis tikrai galėjo - aš stipriai trūktelėjau, bet nepajudinau iš 
vietos geležinių gniaužtų, spaudžiančių man žastus. 

— Tuojau pat paleisk! 

- Nepaleisiu! 

Džeimis prisimerkęs žvelgė į mane. Ūmai suvokiau, kad nors 
atrodo ramus, jis beveik toks pat nusiminęs ir prislėgtas kaip aš. 
Jam ryjant seilę, sukrutėjo gerklės raumenys. Labai tvardydama- 
sis galop tarė: | 

- Neleisiu tau išeiti, kol nepaaiškinsiu, kodėl... 

- Argi yra ką aiškinti? - įniršusi paklausiau. — Vėl vedei! 
Kas dar? 

Jo veidas vis labiau kaito; ausų galiukai jau buvo raudoni - 
tikras artėjančio įsiūčio ženklas. 

- Gyvenai kaip vienuolė tuos dvidešimt metų? - Džeimis 
švelniai supurtė mane. - Gyvenai? 

- Ne! - išrėkiau jam į veidą ir jis vos krūptelėjo. - Ne, po 
perkūnais, vienuoliškai negyvenau! Ir nemanau, kad tu buvai 
vienuolis, niekada taip nemaniau! 

- Taigi... - pradėjo sakyti jis, bet aš buvau tokia įtūžusi, kad 
nebegalėjau jo klausytis. 

— Melavai man, velniai tave rautų! 

— Niekada! 

Oda ant jo skruostikaulių buvo įsitempusi, kaip visada labai 
pykstant. 

- Melavai, niekše! Žinai, kad melavai! Praleisk! 

Spyriau jam į blauzdą taip smarkiai, kad užtirpo kojų pirštų 
galai. Džeimis aiktelėjo iš skausmo, bet nepasitraukė. Dar labiau 
mane suspaudė, ir aš suspigau. 

— Niekada tau nesakiau... 

- Ne, nesakei! Bet vis dėlto melavai! Leidai man manyti, kad 
nesi vedęs, kad neturi nieko, kad tu... kad tu... - Iš įsiūčio kone 
kūkčiojau, tarp žodžių gaudydama orą. - Turėjai man pasakyti tą 
akimirką, kai įėjau! Kodėl, po šimts, neprisipažinai? 

Jo rankos, spaudžiančios mano rankas, kiek atsileido, ir man 
pavyko ištrūkti. Jis žengė žingsnį prie manęs blizgančiomis iš 
įtūžio akimis. Nebijojau jo, tad užsimojau kumščiu ir vožiau į 
krūtinę. . 

— Kodėl? - surikau, be paliovos jį daužydama taip, kad dunk- 
sėjo. - Kodėl, kodėl, kodėl? 

— Nes bijojau! 

Jis stvėrė mane už riešų ir stumtelėjo. Griuvau ant lovos. 
Džeimis stovėjo virš manęs sugniaužęs kumščius, sunkiai kvė- 
puodamas. 

— Esu bailys, velniai griebtų! Negalėjau tau prisipažinti iš bai- 
mės, kad mane paliksi. Esu nevyriškas, silpnas, todėl man atro- 
dė, kad to neištverčiau! 

— Nevyriškas? Turėdamas dvi žmonas? Cha! 

Tikrai maniau, kad jis man šers antausį. Pakėlė ranką, bet 
paskui ištiesta jo plaštaka susigniaužė į kumštį. 

— Ar aš - vyras? Jei geidžiu tavęs taip, kad daugiau niekas 
nesvarbu? Jei išvydęs tave supratau paaukosiąs garbę, šeimą ar 
gyvybę, kad tik pergulėčiau su tavimi, net jei mane ir paliksi? 

- Turi bjauraus, tikro, prakeikto įžūlumo tai man sakyti? — 
Mano balsas paaukštėjo tiek, kad virto tyliu, pagiežingu šnabž- 
desiu. - Kaltini mane? 

Jis luktelėjo sunkiai gaudydamas kvapą, besikilnojančia 
krūtine. 

- Ne. Ne, negaliu tavęs kaltinti. - Jis nusigręžė. - Kaipgi? Tu 
norėjai su manim likti, mirti su manim. 

— Norėjau, ir tuo didesnė kvailė buvau. Tu mane išsiuntei 
atgal, privertei mane iškeliauti! O dabar nori apkaltinti, kad iš- 
keliavau? 

Džeimis vėl atsisuko į mane. Jo akys buvo tamsios iš nevilties. 

— Turėjau tave išsiųsti! Turėjau vaikelio labui! 

Jo žvilgsnis nejučiomis nukrypo į vagį, ant kurio kabojo jo 
"švarkas. Šio kišenėje buvo Brianos nuotraukos. Jis giliai, su vir- 
puliu įkvėpė regimai tvardydamasis. 

- Ne, - kur kas ramiau tarė. - Negaliu to gailėtis, kad ir kiek 
tai kainavo. Už tave ir ją būčiau atidavęs gyvybę. Jeigu tai būtų 
atėmę man širdį ir sielą... - Jis su virpuliu įtraukė didelį oro 
gurkšnį, valdydamas purtančią aistrą. - Negaliu tavęs kaltinti, 
kad iškeliavai. 

— Bet kaltini, kad vėl grįžau. 

Jis papurtė galvą, tarsi norėdamas praskaidrinti mintis. 

— Ne, Dieve, ne! 

Jis suspaudė mano rankas, ir nuo jo jėgos sutraškėjo kaulai. 

- Ar supranti, ką reiškia dvidešimt metų gyventi be meilės? 
Gyventi būnant pusiau vyru ir priprasti tenkintis menkais liku- 
čiais, užpildant spragas tuo, kas pakliūva po ranka? 

— Ar suprantu? - pakartojau. Iš visų jėgų stengiausi nepra- 
trūkti, bet man sunkiai sekėsi. - Taip, tu sumautas šunsnuki, 
suprantu! Manai, kad nukeliavau atgal pas Frenką ir paskui lai- 
mingai gyvenau? 

Spyriau jam kaip įmanydama stipriau. Jis suvirpėjo, bet ma- 
nęs nepaleido. 

- Kartais man įsižiebdavo viltis, kad taip ir buvo, - pro dantis 
iškošė Džeimis. - Kartais regėdavau jį su tavimi dieną ir naktį, 
gulintį šalia tavęs, glamonėjantį tavo kūną, laikantį mano vaiką! 
Ak, Dieve, už tai būčiau galėjęs tave nužudyti! 

Staiga jis paleido mano rankas, apsisuko ir tvojo kumščiu 
į ąžuolinės spintos šoną taip, kad lūžo lenta. Tai buvo įspūdin- 
gas smūgis, nes spinta atrodė tvirtas baldas. Jis tikriausiai labai 
nusibrozdino krumplius, bet ir kitu kumščiu tučtuojau vožė į 
ąžuolines lentas, tarsi tviskantis medis būtų Frenko - ar mano - 
veidas. 

- Štai kaip? - piktai pasakiau, kai jis dūsuodamas žengė at- 
gal. - O man nereikia įsivaizduoti tavęs su Liri - po perkūnais, 
aš ją mačiau! 

— Man nusispjaut į Liri, ir taip buvo visada! 

- Niekšas! Vedei moterį, jos netrokšdamas, o paskui išmeti 
ją tą akimirką... 

— Užsičiaupk! - sustugo jis. - Prikąsk liežuvį, bjauri kale! - 
Varstydamas mane žvilgsniu, jis smogė kumščiu į prausyklę. - Ar 
šiaip, ar taip, aš pasmerktas, ar ne? Jei ką nors jai jausčiau, būčiau 
neištikimas mergišius, o jeigu ne - beširdis gyvulys. 

- Turėjai man pasakyti! 

- O jei būčiau pasakęs? - Jis stvėrė mane už rankos ir trūk- 
telėdamas pastatė ant kojų, kad žvelgčiau jam tiesiai į akis. - Bū- 
tum apsisukusi ant kulno ir tylėdama išėjusi. Betgi sakau tau: 
vėl tave išvydęs, būčiau galėjęs ir kur kas blogiau pridirbt, ne tik 
meluot, kad sulaikyčiau! 

Džeimis stipriai prisiglaudė mane ir ėmė bučiuoti, bučiavo 
ilgai ir aistringai. Keliuose pajutau didžiulį silpnumą ir turėjau 
labai laikytis, kad nepargriūčiau, lydima šmėžuojančių piktų Liri 
akių ir jos balso, veriamai skambančio ausyse. Jis mano! 

- Tai beprasmiška, - pasakiau atsiplėšdama nuo Džeimio. 
Įniršis svaigino, bet greitai prasidėjusios pagirios įsuko lyg juo- 
das kvaitinantis verpetas. Man taip sukosi galva, kad sunkiai se- 
kėsi neprarasti pusiausvyros. - Negaliu blaiviai mąstyti. Išeinu. 

Svirduliuodama žingtelėjau prie durų, bet jis čiupo mane už 
liemens ir trūktelėjo atgal. 

Džeimis mane apgręžė ir vėl pabučiavo taip stipriai, kad bur- 
noje pajutau kraujo skonį. Tai buvo ne meilė, ne aistra, o aklas 
geismas, ryžtas žūtbūt gauti mane. Jo šneka buvo baigta. 

Manoji taip pat. Atitraukusi nuo jo burną, skėliau antausį 
sulenktais pirštais, norėdama subraižyti veidą. 

Jis atšoko įdrėkstu veidu, tada įsikibo man į plaukus, pasilen- 
kė ir vėl įsisiurbė į lūpas, tyčia ir negailestingai, nepaisydamas jį 
talžančių spyrių ir smūgių. 

Jis smarkiai įkando man į apatinę lūpą, o kai aiktelėdama 
pravėriau burną, įkišo į ją liežuvį, nuvogdamas įkvėpius ir 
žodžius. 

Nubloškęs mane ant lovos, kurioje vos prieš valandą gulėjo- 
me ir juokėmės, akimoju prislėgė savo kūnu. 

Buvo labai įsiaudrinęs. 

Aš taip pat. 

„Mano, - nebyliai sakė jis. - Mano!“ 

Grūmiausi su juo nepaprastai niršdama ir neturėdama jokių 
įgūdžių. „Tavo, - atsakė mano kūnas. - Tavo, ir už tai būk pra- 
keiktas!“ 

Nepajutau, kaip jis perplėšė man suknelę, bet mano krūtis 
nutvilkė jo kūno karštis, sklindantis per plonus drobinius marš- 
kinius. Kietas jo šlaunies raumuo prie manojo įsitempė. Jis ati- 
traukė ranką nuo mano rankos, ketindamas nusiplėšti kelnes, 
ir aš nagais išariau jam odą nuo ausies iki krūtinės, palikdama 
rausvus dryžius. 

Mudu kaip lygus su lygiu stengėmės užmušti vienas kitą, 
kurstomi daugybės išsiskyrimo metų pykčio: manojo - dėl to, 
kad išsiuntė mane, o jo - kad iškeliavau, manojo dėl Liri, jo dėl 
Frenko. 

- Kalė! - švokštė jis. - Kekšė! 

- Velniop tave! 

"Panardinusi ranką jam į ilgus plaukus, timptelėjau, prisi- 
traukdama jo veidą. Mes nusiridenom nuo lovos ir griuvom ant 
grindų, susipynę į krūvą ėmėme ridinėtis pirmyn atgal, plūstant 
srautui aptrupėjusių keiksmų ir nebaigtų žodžių. 

Negirdėjau, kaip atsidarė durys. Negirdėjau nieko, nors ji ti- 
kriausiai sušuko, ir ne sykį. Viskam buvau akla ir kurčia, mačiau 
tik Džeimį, kol ant mūsų staiga šliūkštelėjo šalto vandens dušas, 
lyg elektros smūgis. Džeimis sustingo. Išblyško kaip popierius, 
po oda liko barkšoti išsišovę kaulai. 

Gulėjau apsvaigusi. Nuo jo plaukų galiukų vanduo lašėjo ant 
mano krūtų. Už Džeimio išvydau Dženę, tokią pat išbalusią kaip 
jis, rankose laikančią tuščią puodą. 

- Liaukitės! - sudraudė ji. Įkypos jos akys žibėjo iš siaubo ir 
pykčio. - Kaip tu galėjai, Džeimi? Rujoji it laukinis žvėris, ir tau 
nusispjaut, kad tave girdi visas namas! 

Jis pasitraukė nuo manęs, lėtai ir nerangiai kaip lokys. Dženė 
griebė nuo lovos antklodę ir užmetė ant manęs. 

Džeimis keturpėsčias pakratė galvą tarsi šuo, purtydamas 
vandens lašus. Paskui labai iš lėto atsistojo ir užsitempė suplė- 
šytas kelnes. 

— Ar tau ne gėda? - pasipiktinusi riktelėjo Dženė. 

Džeimis stovėjo žiūrėdamas į seserį, tarsi niekada nebūtų 
matęs būtybės, panašios į ją, ir mėgintų susivokti, kas ji galėtų 
būti. Vanduo nuo šlapių plaukų kapsėjo ant nuogos jo krūtinės. 

- Taip, - galop gana tyliai atsakė. - Gėda. 

Jis atrodė apsvaigęs. Užmerkė akis, ir jį nukrėtė trumpas, sti- 
prus drebulys. Netaręs nė žodžio, nusisuko ir išėjo. 


35 


Pabėgimas iš rojaus 


DŽENĖ PADĖJO MAN atsigulti į lovą tyliai kvaksėdama, bet 
nežinia, ar iš sukrėtimo, ar iš susirūpinimo. Jutau lyg per miglą 
tarpdury lūkuriuojant žmogystas, turbūt tarnaites, bet nebuvau 
nusiteikusi skirti joms dėmesio. 

— Rasiu tau kokių nors drabužių, - sumurmėjo Dženė puren- 
dama pagalvę, kurią pakišo po manimi, - Ir gal atnešiu atsigerti. 
Kaip jautiesi? 

— Kur Džeimis? 

Ji dirstelėjo į mane, veide šmėkštelėjo užuojauta ir kartu šioks 
toks smalsumas. 

- Nebijok, neleisiu jo pas tave, - tvirtai pasakė, tada, stipriai 
sučiaupusi lūpas, susiraukė ir apkamšė mane antklode. - Kaip 
jis šitaip galėjo! 

- Jis nekaltas - dėl šito ne. - Ranka persibraukiau per susi- 
vėlusius plaukus, atspindinčius bendrą mano pakrikimą. - Turiu 
galvoj... Elgiausi taip pat kaip ir jis. Mudu abu kalti. Jis... aš... - 
Mano ranka nusviro, buvau bejėgė ką nors paaiškinti. Sumušta, 
sukrėsta, ištinusiomis lūpomis. 

- Suprantu, - tepasakė Dženė, bet nuvėrė mane ilgu, ver- 
tinančiu žvilgsniu, ir man toptelėjo, kad, labai tikėtina, ji viską 
supranta. 

Nenorėjau šnekėti apie nesenus įvykius, ir Dženė, regis, tai 
nujautė, nes kiek patylėjusi švelniu balsu kažkam koridoriuje 
davė nurodymą, paskui ėmė vaikštinėti po kambarį, tiesindama 
baldus ir tvarkydama daiktus. Mačiau, kad pastebėjusi skyles 
spintoje trumpai stabtelėjo, paskui pasilenkė surinkti stambes- 
nių sudužusio ąsočio šukių. 

Sumetus jas į dubenį, pasigirdo silpnas dunkstelėjimas namo 

apačioje: trinktelėjo didžiosios laukujės durys. Ji priėjo prie lan- 
go ir atitraukė užuolaidą. 

- Tai Džeimis, - pasakė. Žvilgtelėjo į mane ir paleido užuo- 
laidą. - Traukia į kalvą, visada ten kopia, kai būna susinervinęs. 
Arba kai nusitašo su Ijanu. Ant kalvos geriau. 

Prunkštelėjau. 

— Taip, manau, jis tikrai susinervinęs. 

Koridoriuje sutapsėjo lengvi žingsniai, ir pasirodė jaunesnio- 
ji Džaneta, atsargiai nešdama padėklą su paplotėliais, viskiu ir 
vandeniu. Ji buvo pablyškusi ir išsigandusi. 

- Arjūs... nesužeista, teta? - nedrąsiai pasiteiravo, statydama 
padėklą. 

- Aš sveika, - nuraminau ją, kilstelėdama ranką prie grafino 
su viskiu. | 

Griežtas žvilgsnis įtikino ir Dženę. Ji paplekšnojo dukteriai 
per ranką ir nusisuko į duris. 

— Pabūk su tetule, - liepė. - Eisiu paieškot suknelės. 

Džaneta klusniai linktelėjo ir, atsisėdusi šalia lovos ant kėdės, 

Užkandusi pasijutau fiziškai stipresnė. Šiaip jaučiausi gana 
apkvaitusi, paskutiniai įvykiai plaukė prieš akis ir kaip sapne, ir 
labai aiškiai. Prisiminiau mažiausias smulkmenas: mėlyno mit- 
kalio kaspinus ant Liri dukters suknelės, smulkutes sutrūkinė- 
jusias kraujagysles Liri skruostuose, nelygiai nulūžusį Džeimio 
mažylio piršto nagą. 

-— Ar žinai, kur Liri? - paklausiau Džanetos. 

Mergina buvo nunarinusi galvą ir tyrinėjo savo rankas. Išgir- 
dusi mano klausimą, mirksėdama ją pakėlė. 

— Ak, - pratarė. - Ak. Taip, ji su Marsale ir Džoana grįžo į 
Balriganą, kur gyvena. Dėdė Džeimis liepė joms joti. 

— Nejaugi, - tepasakiau. 

Džaneta prikando lūpą, grąžydama rankas ant prijuostės. 
Ūmai sužiuro į mane. 

— Teta, man taip gaila! - Jos akys buvo šiltos rudos spalvos 
kaip tėvo, bet paplūdusios ašaromis. 

- Nieko baisaus, - tariau, visai nenutuokdama, ką ji turėjo 
galvoje, bet mėgindama ją nuraminti. 

- Juk tai aš! - sušuko ji. Atrodė labai nelaiminga, bet pasi- 
ryžusi prisipažinti. - Aš... aš pasakiau Liri, kad jūs čia. Todėl ji 
ir atjojo. 

- O. 

Štai kur priežastis, pamaniau. Išgėriau viskį ir atsargiai pasta- 
čiau taurę ant padėklo. 

- Nenorėjau, na, neketinau sukelti triukšmo, tikrai. Nežino- 
jau, kad jūs... kad ji... 

- Nieko baisaus, - pakartojau. - Anksčiau ar vėliau viena iš 
mudviejų būtų išsiaiškinusi. - Buvo nebesvarbu, bet smalsokai 
pažvelgiau į ją. - O kodėl jai pasakei? 

Išgirdusi žingsnius apačioje, mergina atsargiai dirstelėjo per 
petį ir pasilenkė arčiau manęs. 

— Mama liepė, - sušnabždėjo. Sulig tais žodžiais ji pakilo ir 
išskubėjo iš kambario, tarpdury prasilenkdama su motina. 

Nieko nebeklausinėjau. Dženė rado man suknelę - vienos 
iš vyresniųjų dukterų, - o kol ji padėjo vilktis, šnekėtis nebuvo 
reikalo. 

Apsirengusi, apsiavusi ir susišukavusi plaukus, atsisukau į ją. 

- Noriu iškeliauti. Tučtuojau. 

Ji nepuolė prieštarauti, tik nužvelgė mane tikrindama, ar esu 
ganėtinai stipri, tada linktelėjo, tamsios blakstienos uždengė įky- 
pas mėlynas jos akis, labai panašias į brolio. 

— Manau, taip bus geriausia, - tyliai pasakė. 


Iš Lalibrocho išjojau vėlyvą rytą, kaip supratau, paskutinį 
kartą. Prie juosmens apsaugai turėjau durklą, nors kažin ar man 
galėjo jo prireikti. Mano arklio balnakrepšiuose buvo valgio ir 
keli buteliai elio. To man turėjo pakakti grįžti prie akmenų rato. 
Man buvo šovusi į galvą mintis iš Džeimio švarko pasiimti Bria- 
nos nuotraukas, bet, kiek pasvarsčiusi, jas palikau. Ji buvo jo vi- 
siems laikams, net jeigu to negalėjau pasakyti apie save. 

Buvo šalta rudens diena, ryto pilkuma pratrūko gedulinga 

dulksna. Prie namo nebuvo nė gyvos dvasios, kai Dženė iš arkli- 
dės išvedė arklį ir palaikė už kamanų, kol užsėdau ant jo. 

Labiau užsitraukiau apsiausto gobtuvą ir linktelėjau jai. Aną 
paskutinį sykį išsiskyrėme su ašaromis ir apsikabindamos kaip 
seserys. Nūnai ji, man pasukus arklio galvą kelio link, paleido 
vadeles ir žengė atgal. 

- Laimingos kelionės ir geros kloties! - išgirdau ją šūktelint 
už nugaros. Nei atsakiau jai, nei atsigręžiau. 


SE 


Jojau beveik visą dieną, bet, tiesą sakant, nepaisiau, kaip 
keliauju, tik laikiausi bendros krypties ir leidau arkliui pačiam 
rinktis kelią per kalnų perėjas. 

Sustojau pradėjus blėsti šviesai, supančiotą arklį palikau ga- 
nytis ir, susivyniojusi į apsiaustą, atsiguliau. Užmigau akimoju, 
nes nenorėjau būdrauti, baimindamasi, kad mane užplūs mintys 
ir prisiminimai. Vienintelis mano išsigelbėjimas buvo sąstingis. 
Žinojau, kad jis praeis, bet stengiausi kuo ilgiau kabintis į niūrią 
jo paguodą. | 

Tačiau kitą dieną nenoromis mane į gyvenimą grąžino al- 
kis. Iš vakaro nebuvau stabtelėjusi užkąsti, rytą, kai atsikėliau, 
taip pat nevalgiau, bet vidurdienį mano pilvas ėmė garsiai reikš- 
ti nepasitenkinimą. Sustojau nedideliame siaurame slėnyje prie 
tviskančio upelio ir išsivyniojau paviržį, kurį Dženė buvo įdėjusi 
į balnakrepšį. 

Jame buvo avižinių paplotėlių, elio, keli maži kepaliukai švie- 
žiai iškeptos duonos, perpjauti per vidurį ir prikimšti avių pieno 
sūrio ir naminių raugintų agurkų. Aukštumų sumuštiniai, sotus 
piemenų ir karių valgis, būdingas Lalibrochui, kaip Bostonui - 
žemės riešutų sviestas. Toks sotus, kad alkiui numalšinti pakako 
ir vieno sumuštinio. 

Suvalgiusi jį ir išgėrusi akmeninį butelį elio, sėdau į balną ir 
vėl pasukau arklį į šiaurės rytus. Deja, valgis, nors ir pastiprino 
kūną, pažadino ir jausmus. Kopiant aukštyn ir aukštyn debesų 
link, mano ūpas, kuris nuo pat pradžių ir šiaip buvo prastas, vis 
labiau smuko. | 

Arklys buvo tikras stropuolis, o aš ne. Įpusėjus popietei, pa- 
jutau, kad toliau joti nebegaliu. Pavėdėjusi arklį tolėliau į ne- 
didelę tankmę, kad nesimatytų nuo kelio, laisvai supančiojau ir 
patraukiau po medžiais, sliūkinau, kol priėjau drebulės kelmą, 
glotnų, be žievės, aptrauktą žalių samanų lopinėliais. 

Susmukau ant jo, alkūnėmis pasirėmusi į kelius ir susiėmusi 
galvą. Maudė visus sąnarius. Tiesą sakant, ne nuo vakarykščių 
grumtynių ar nepatogaus jojimo, o nuo širdgėlos. 

Suvaržymų ir sveiko proto mano gyvenime buvo sočiai. Kai 
kurie skausmai mane išmokė gydymo meno, išmokė duoti ir rū- 
pintis kitais, bet visada staiga sustodavau tą pavojingą akimirką, 
kai būdavo viršijamos mano galios. Patirtis išmokė atsiriboti ir 
išsilaisvinti. 

Su Frenku elgdavausi panašiai. Išmokau balansuoti tarp man- 
dagumo, geranoriškumo ir pagarbos, neperžengiančių tų nema- 
tomų ribų, už kurių aistra. O Briana? Meilė vaikui negali būti 
laisva - nuo pirmųjų jo krustelėjimų įsčiose pabunda pasiau- 
kojimas, toks pat galingas kaip ir beprotiškas, nesustabdomas 
kaip gimimas. Bet ta galinga meilė visada valdoma, ji atsakinga, 
ginanti, globojanti, sergėjanti - čia ir slypi didžiulė aistra, kuriai 
niekados nepasiduodi. 

Visada, visada turėjau balansuoti tarp gailesčio ir išminties, 
meilės ir sveiko proto, žmoniškumo ir žiaurumo. 

Tik dėl Džeimio atidaviau visa, ką turėjau, rizikavau viskuo. 
Nustūmiau šalin atsargumą, sveiką protą ir išmintį su sunkiai 
pasiektos karjeros patogumais ir suvaržymais. Nieko jam neda- 
viau, vien save, su juo buvau tik savimi, atidaviau jam sielą ir 
kūną, leidau jam matyti mane nuogą, pasiklioviau juo, kad jis 
mane regėtų tokią, kokia esu, ir brangintų mano silpnybes, - to- 
dėl, kad kitados jis taip darė. 

Baiminausi, kad jis nebegalės to daryti. Arba nedarys. O pas- 
kui praleidau tas kelias dienas, kupinas tikro džiaugsmo, many- 
dama, kad tai, kas buvo tiesa anksčiau, vėl bus tiesa. Nevaržomai 
mylėjau jį viskuo, ką turėjau ir kokia buvau, ir buvau mylima 
nuoširdžiai, kaip ir aš mylėjau. 

Karštos ašaros riedėjo tarp pirštų. Apraudojau Džeimį ir save 
tokią, kokia buvau su juo. 

„Ar žinai, - sušnabždėjo jo balsas, - ką reiškia vėl tarti: „My- 
liu tave“, ir tai sakyti nuoširdžiai?“ 

Žinojau. Ir rymodama po pušimis, apkabinusi galvą ranko- 
mis, supratau, kad tai niekada nepasikartos. 


=— 

Nugrimzdusi į liūdnus apmąstymus, išgirdau žingsnius tik kai 
jie sutrepsėjo visai šalia manęs. Išgąsdinta trakštelėjusios šakos, 
pašokau nuo kelmo it purptelintis fazanas ir su durklu rankoje ir 
iki gerklės pašokusia širdžia apsisukusi susidūriau su užpuoliku. 

- Kristau! - Mano persekiotojas atšoko nuo plikų ašmenų, 
aiškiai išsigandęs ne mažiau už mane. 

— Po galais, ką čia veiki? - paklausiau. 

Laisvą ranką prisispaudžiau prie krūtinės. Mano širdis dau- 
žėsi tarytum litaurai, ir nė kiek neabejojau, kad mes abu vienodai 
išblyškę. 

— Jėzau, tetule Klere! Iš kur išmokote šitaip ištraukti peilį? 
Mirtinai mane išgąsdinot. - Jaunėlis Ijanas ranka persibraukė 
per kaktą, nurijo seilę, net kilstelėjo Adomo obuolys. 

— Ne daugiau nei tu mane, - patikinau jį. 

Mėginau durklą įkišti į makštis, bet man taip drebėjo rankos, 
kad neįstengiau. Virpančiais keliais susmukau ant drebulės kel- 
mo ir pasidėjau durklą ant šlaunies. 

— Dar sykį klausiu, - tariau, stengdamasi tvardytis, - ką čia 
veiki? 

Puikiai nujaučiau, ką jis veikia, kitokia mintis ir nesipiršo. 
Bet man reikėjo valandėlės atsigauti nuo išgąsčio, kad galėčiau 
išsilaikyti ant kojų. 

Jaunėlis Ijanas prikando lūpą, apsidairė ir, man leidus galvos 
linktelėjimu, nedrąsiai atsisėdo ant kelmo šalia manęs. 

— Mane pasiuntė dėdė Džeimis... - prabilo. 

Negaišdama laiko kalboms, tučtuojau atsistojau, nors keliai 
tebevirpėjo, ir nusigręžusi įsikišau durklą. 

- Palaukit, teta! Prašau! - Jis čiupo man už rankos, bet aš ją 
ištraukiau, atšlydama nuo jo. . 

- Man neįdomu, - atšoviau, į šalį nuspirdama paparčių la- 
pus. - Keliauk namo, jaunėli Ijanai. Turiu kur eiti. - Bent vyliau- 
si, kad turiu. 

- Bet ne taip yra, kaip manot! - Nesulaikęs manęs, drožian- 
čios iš proskynos, jis bidzeno įkandin, ginčydamasis ir lanks- 
tydamasis po žemomis šakomis. - Jam jūsų reikia, teta, tikrai 
reikia! Turite grįžti su manimi! | 

Nieko neatsakiusi, priėjau prie arklio ir ėmiau raišioti jo 
pančius. 

- Tetule Klere! Ar neišklausysit manęs? 

Jis nemitriai šastelėjo kitapus arklio ir įsispoksojo į mane virš 
balno. Atrodė labai panašus į savo tėvą. Geraširdiškas nelabai 
gražus jo veidas buvo susiraukęs iš rūpesčio. 

— Ne, - atkirtau. 

Sugrūdusi pančius į balnakrepšį, įkišau koją į kilpą ir apžer- 
giau arklį, gana didingai švystelint viršutiniams ir apatiniams si- 
jonams. Oriai išjoti man sutrukdė jaunėlis Ijanas, stipriai įsikibęs 
į arklio vadeles. 

- Paleisk, - valdingai liepiau. 

- Ne, pirma išklausykit mane, - užsispyrė jis. Žvelgė spindin- 
čiomis rusvomis akimis, atkakliai sukandęs žandikaulį. 

Aš taip pat žiūrėjau į jį. Nors ir nevikrus, jis buvo liesas ir 
raumeningas kaip tėvas. Atrodė, neturiu kitos išeities, nebent 
partrenkti jį arkliu, tad reikės išklausyti. 

Gerai, nusprendžiau. Jam ir jo veidmainiam dėdei iš to bus 
maža naudos, bet išklausysiu. 

— Klok, - pasakiau sukaupdama visą kantrybę. 

Jis giliai įkvėpė, nepatikliai dėbčiodamas, ar rimtai kalbu. 
Nusprendęs, kad taip, iškvėpė, ir ant jo kaktos supleveno rusvi 
plaukai. Tada ištiesė pečius, ketindamas prabilti. 

— Na, - pasakė lyg ir netikras savimi. - Tai... aš... jis... 

Suirzusi tyliai caktelėjau liežuviu. 

- Pradėk nuo pradžių, - įsiterpiau. - Bet netuščiažodžiauk, 
gerai? 

Jis linktelėjo ir, suleidęs dantis į viršutinę lūpą, susikaupė. 

— Jums iškeliavus ir grįžus dėdei Džeimiui, namuose įsiplies- 
kė baisiausias vaidas, - ėmė pasakoti Ijanas. 

— Galėčiau galvą guldyt, kad taip ir buvo. - Prieš mano valią 
kuteno smalsumo jauduliukas, bet užgniaužiau jį, nutaisydama 
visiškai abejingą miną. 

- Tokio įsiutusio dėdės Džeimio dar nebuvau matęs, - pa- 
sakė Ijanas, įdėmiai žvelgdamas man į veidą. - Ir mamos. Abu 
smarkiai susipliekė. Tėvas mėgino juos ramint, bet jie tarytum 
negirdėjo. Dėdė Džeimis pavadino mamą ragana, kišančia nosį 
į svetimus reikalus, lang-nebbit“... ir... ir dar visokiais vardais, — 
pridūrė ir nuraudo. 

- Jis neturėtų pykti ant Dženės, - įsiterpiau. - Ji tik stengėsi 
padėti... man regis. 

Man buvo bjauru, kad šios nesantaikos priežastis esu pati. Dže- 
nė buvo pagrindinis Džeimio ramstis nuo tada, kai vaikystėje mirė 
jų motina. Negi nebus galo žalai, kurios pridariau grįžusi atgal? 

Mano nuostabai, Dženės sūnus šyptelėjo ir ramiai tarė: 

- Na, tai buvo lygi kova. Mama - ne iš tų, kurios nutyli ir 
nuolankiai išklauso, kai jas plūsta. Dar nepasibaigus kivirčui, 
dėdė Džeimis užsidirbo keletą dantų žymių. - Tai prisiminda- 
mas, jis nurijo seilę. - Maniau, sužalos jie vienas kitą. Mama 
puolė ant dėdės Džeimio su geležine keptuve, o jis išplėšė tą kep- 
tuvę jai iš rankų ir sviedė pro virtuvės langą. Išgąsdino vištas 
kieme, - išsiviepė. 

— Tuščia jų, tų vištų, jaunėli Ijanai, - tariau šaltai žiūrėdama 
į jį. - Paskubėk, noriu keliauti. 

- Paskui svetainėje dėdė Džeimis nuvertė knygų lentyną, bet 
kažin ar tyčia, - skubiai pridūrė vaikis. - Tik iš to rūpesčio ap- 
žlibo. Ir išlėkė pro duris. Tėvas, iškišęs galvą pro langą, riktelėjo 
jam, kur traukiąs, o jis atšovė jojąs ieškoti jūsų. 

— Tada kodėl čia tu, o ne jis? - Net palinkau į priekį, stebėda- 
ma jo ranką, gniaužiančią vadeles. Jeigu jo pirštai kiek atsileistų, 
galėčiau jas išplėšti. 


* Ilganosė, landi moteris (geilų k.). 

Jaunėlis Ijanas atsiduso. 

— Dėdei Džeimiui susiruošus keliauti, teta... e... na, jo... - Jis 
labai išraudo. - Liri. Ji... ji nusileido nuo kalvos ir įjojo į kiemą. 

Šioje pasakojimo vietoje mano apsimestinis abejingumas iš- 
garavo. 

- Ir kas įvyko tada? 

Vaikis susiraukė. 

- Kilo baisios rietenos, bet ne ką girdėjau. Tetulė... norėjau 
pasakyti, Liri, regis, nemoka deramai kautis, kaip mama ir dėdė 
Džeimis. Ji tik labai verkia ir aimanuoja. Pasak mamos, veidmai- 
niškai verkšlena. 

- Mmfm, - numykiau. - Ir ką? 

Liri nusliuogė nuo arklio, nutvėrė Džeimį už kojos ir, anot 
jaunėlio Ijano, nutempė žemyn. Tada susmuko į balą kieme prie 
durų, apsikabinusi Džeimio kelius, puolė verkti ir dejuoti kaip 
pratusi, 

Negalėdamas ištrūkti, Džeimis galų gale šiaip taip pastatė 
Liri ant kojų, paėmęs ant rankų persimetė per petį ir nunešė į 
namą, paskui laiptais į viršų, nepaisydamas pasibaisėjusių šei- 
mos ir tarnų žvilgsnių. 

— Gerai, - tariau. Susizgribau, kad laikiau sukandusi dantis, 
ir atpalaidavau žandikaulį. - Taigi jis pasiuntė manęs tave, nes 
pats labai užsiėmęs su savo žmona. Šunsnukis! Koks įžūlumas! 
Jis mano galįs pasiųsti bet ką pargabenti manęs, lyg būčiau sam- 
dinė, nes jam pačiam keliauti nepatogu? Jam atrodo, kad gali 
sau švilpaut, ar ne? Sumautas, pasipūtęs, savanaudis, savavalis... 
škotas! 

Suglumintai vaizduotės reginio, kaip Džeimis neša Liri į vir- 
šų, „škotas“ man atrodė blogiausias epitetas, koks tą akimirką 
šovė į galvą. | 

Krumpliai pabalo, kai ranka suspaudžiau balno kraštą. Sub- 
tilybės ir švelnumai jau buvo nė motais, ir aš pasilenkusi čiupau 
vadeles. 

— Paleisk! 

— Bet, tetule Klere, gi ne dėl to! 

- Kaip ne dėl to? 

Išgirdusi nevilties kupiną jo balsą, pakėliau akis. Pailgas, 
siauras jo veidas buvo įsitempęs nuo desperatiškų pastangų 
mane paprotinti. 

— Dėdė Džeimis pasiliko ne rūpintis Liri! 

— O kodėl pasiuntė tave? 

Jis giliai įkvėpė ir vėl tvirtai sugniaužė vadeles. 

- Ji šovė į dėdę. Jis pasiuntė jūsų surasti, nes miršta. 


=— 

- Jei man meluoji, Ijanai Murėjau, - pakartojau kokį dvyliktą 
kartą, - to pasigailėsi gyvenimo pabaigoje, o tas gyvenimas bus 
trumpas! 

Kad jis girdėtų, turėjau kalbėti garsiau. Per mane košė stiprė- 
jantis vėjas, virš pečių sruogomis plaikstydamas plaukus, stipriai 
apvyniodamas sijonais kojas. Oras buvo deramai šiurpus: didžiu- 
liai juodi debesys kimšo kalnų perėjas, putojo virš stačių uolų it 
jūros bangos, dusliai grumėjo tolimas griaustinis lyg bangų mūša 
kažkur ant suplakto smėlio. 

Jaunėlis Ijanas, pūškuojantis per vėją, dusdamas tik papurtė 
galvą. Jis plumpino pėsčias, vesdamas abu žemaūgius arklius per 
klastingą pelkėtą žemę netoli ežerėlio pakrantės. Nesąmoningai 
dirstelėjau į riešą, pasigesdama „Rolex“ laikrodžio. 

Vis labiau įsišėlstant audrai, kuri jau buvo apkėtusi pusę dan- 
gaus vakaruose, buvo sunku pasakyti, kur saulė, bet viršutinis 
tamsių debesų kraštas švytėjo nuostabia balsva, kone auksine 
spalva. Nebemokėjau nustatyti laiko pagal saulę ir dangų, bet 
man atrodė, kad dar popietė. 

Iki Lalibrocho buvo kelios valandos kelio, ir aš abejojau, ar 
nusigausim ten iki sutemų. Per prievartą kasdamasi į Kraig na 
Duną, beveik dvi dienas jojau iki giraitės, kurioje mane užklupo 
jaunėlis Ijanas. Pasak jo, vydamasis jis sugaišo tik vieną dieną; 
maždaug žinojo, kuria kryptimi patraukiau, be to, buvo pakaus- 
tęs arklį, kuriuo jojau. Tad jam buvo aiškūs mano pėdsakai, likę 
purvo lopuose tarp viržių. 

Nuo mano išvykimo buvo praėjusios dvi dienos ir mažiausiai 
viena, O gal ir daugiau, susigaiš kelionei atgal. Taigi nuo tada, kai 
pašautas Džeimis, bus praslinkusios trys dienos. 

Iš jaunėlio Ijano išpešiau vos kelias naudingas smulkmenas. 
Sėkmingai įvykdęs užduotį, jis tik norėjo kuo greičiau grįžti į 
Lalibrochą ir nematė prasmės leistis į tolesnes kalbas. Džeimiui 
šauta į kairę ranką, papasakojo jis. Tai pakenčiama. Kulka įstri- 
go jam į šoną. Tai jau nekas. Kai vaikis matė jį paskutinį kartą, 
Džeimis buvo sąmoningas - tai gerai, - tačiau jam buvo pakilęs 
karštis. Labai blogai. Bet kai paklausiau, ar pasireiškė sukrė- 
timo padariniai, kokio pobūdžio ir stiprumo karščiavimas ir 
kokių gydymo priemonių imtasi, jaunėlis Ijanas tik gūžtelėjo 
pečiais. 

Tad Džeimis miršta arba ne. Negalėjau rizikuoti, tą puikiai 
suprato ir Džeimis. Kiek pasvarsčiau, gal jis tik tariamai persišo- 
vė, kad priverstų mane grįžti. Po paskutinio mūsų pokalbio jam 
turėjo likti mažai abejonių, kokia bus mano reakcija, jeigu jis 
mane vysis arba jėga privers sugrįžti. 

Pradėjo lyti, švelnūs lietaus purslai, nutiškę ant plaukų ir 
blakstienų, temdė regėjimą lyg ašaros. Įveikęs pelkėtą vietą, jau- 
nėlis Ijanas vėl apžergė arklį ir pirmas nurisnojo aukštyn, į pa- 
skutinę perėją, vedančią į Lalibrochą. 

Na, gerai. Džeimis ganėtinai suktas, kad sugalvojo tokį planą, 
ir iš tiesų drąsus, kad jį vykdė. Kita vertus, niekada nemačiau 
jo elgiantis neapgalvotai ir neatsargiai. Jis daugybę kartų narsiai 
rizikavo - vienas iš tokių kartų buvo vedybos su manimi, liūdnai 
"pagalvojau, - bet visada įvertindavo, kiek jam tai kainuos ir ar jis 
pasiruošęs tiek mokėti. Ar jis manė, kad norint parvilioti mane 
atgal į Lalibrochą verta rizikuoti savo gyvybe? Vargu ar tai logiš- 
ka, o Džeimis Freizeris buvo geležinės logikos žmogus. 

Smarkiau užsitraukiau ant galvos apsiausto gobtuvą, kad vei- 
dą neplaktų stiprėjanti liūtis. Šlapi jaunėlio Ijano pečiai ir šlaunys 
buvo tamsūs, lietus kliokė nuo nuleistos jo kepurės atbrailos, bet 
jis sėdėjo balne tiesiai, nepaisydamas oro, su stojišku grynakrau- 
jo škoto abejingumu. 

Puiku. Jei Džeimis į save nešovė, ar apskritai į jį šauta? Gal jis 
išgalvojo tą istoriją ir pasiuntė sūnėną jos papasakoti? Bet vargu 
ar jaunėlis Ijanas būtų įstengęs taip įtikinamai pranešti melagin- 
gą naujieną. 

Trūktelėjau pečiais, ir šaltas upelis nutekėjo apsiausto prie- 
kiu vidun. Sukaupusi kantrybę, nusprendžiau palaukti kelionės 
pabaigos. Daugybė medicinos praktikos metų išmokė mane ne- 
skubėti — kiekvienas atvejis unikalus, tokia turi būti ir mano re- 
akcija. Tačiau sutramdyti savo jausmus buvo kur kas sunkiau nei 
profesinę reakciją. 

Kaskart išvykdama iš Lalibrocho manydavau, kad niekada į jį 
nebegrįšiu. Ir štai vėl grįžtu. Jau du kartus buvau palikusi Džei- 
mį, manydama, kad jo nebeišvysiu. Ir vis dėlto parkeliauju pas jį 
kaip sumautas pašto karvelis į savo karvelidę. 

- Pasakysiu tau vieną dalyką, Džeimi Freizeri, - tyliai sumur- 
mėjau. - Jei nebūsi ant mirties slenksčio, kai nusigausiu iki tavęs, 
pasigailėsi, kad gyveni! 


36 


Tikra ir taikomoji raganystė 


UŽSLINKUS TAMSAI, tik po kelių valandų pagaliau parsi- 
gavom, permerkti iki siūlelio. Namuose tvyrojo tyla ir tamsa, 
tik apačioje, svetainėje, blausiai spingsojo du langai. Vienas šuo 
įspėjamai amtelėjo, bet jaunasis Ijanas jį nutildė, ir juodmargis 
pavidalas, greitosiomis smalsiai apuostęs mano balnakilpę, nėrė 
į kiemo tamsą. 

Bet dėl tokio šuns perspėjimo sukluso viena būtybė: jaunėliui 
Ijanui palydėjus mane į prieškambarį, atsivėrė svetainės durys ir 
vidun kyštelėjo Dženės galva, jos veidas buvo perkreiptas nerimo. 

Pamačiusi sūnų, ji išpuolė į koridorių, ir veidą nušvietė 
džiaugsmingas palengvėjimas, bet tučtuojau plūstelėjo pagrįstas 
motinos, atsidūrusios akistatoje su atžala paklydėle, pyktis. 

- Ijanai, nenaudėli! - ėmė bartis Dženė. - Kur tiek laiko bas- 
teisi? Mudu su tėčiu vietos sau dėl tavęs neradom! - Ji nutilo ir 
susirūpinusi ilgokai žiūrėjo į jį. - Ar tu sveikas? 

Sūnui linktelėjus, jos lūpos vėl kietai susičiaupė. 

— Na, gerai. Dabar tau klius, vaikine, štai ką pasakysiu! Ir vis 
dėlto, kur, po galais, tu buvai? . 

Nevikrus, kaulėtų galūnių ir šlaputėlis Ijanas labai panėšėjo 
į skenduolę kaliausę, bet vis tiek buvo ganėtinai didelis, tad už- 
stojo mane nuo motinos akių. Jis neatsiliepė jos baramas, tik ne- 
rangiai gūžtelėjo pečiais ir žengtelėjo į šalį, atidengdamas mane 
išgąstingam Dženės žvilgsniui. 

Mano prisikėlimas iš mirusiųjų ją sutrikdė, o šis antras pasi- 
rodymas pribloškė. Tamsiai mėlynos jos akys, šiaip įkypos kaip 
ir brolio, taip išsiplėtė, kad net ėmė atrodyti apskritos. Dženė 
ilgai į mane spoksojo tylėdama, paskui jos žvilgsnis dar kartą 
nukrypo į sūnų. 

- Tu gegužiukas, - kone pratrūko ji. - Štai kas tu, vaikine. 
Dičkis gegužiukas lizde. Vienas Dievas težino, kieno sūnus turė- 
jai būti, tik ne mano. 

Jaunėlį Ijaną nutvilkė raudonis. Nukaitus skruostams, jis nu- 
dūrė akis ir atgalia ranka nusibraukė nuo akių šlapius į plunks- 
nas panašius plaukus. 

— Aš... na, tik... - pratarė jis, nudūręs akis į batus, - ne- 
galėjau... 

— Dabar nesvarbu! - piktai atšovė jo motina. - Lipk viršun į 
lovą, o rytą tavęs imsis tėtis. 

Ijanas bejėgiškai dirstelėjo į svetainės duris, paskui - į mane. 
Patraukęs pečiais, pažvelgė į peršlapusią kepurę, kurią lamdė 
rankose, tarsi stebėdamasis, kaip ji čia atsirado, ir lėtai nušliu- 
rino koridoriumi. 

Dženė labai ramiai stovėjo, varstydama mane žvilgsniu, kol 
koridoriaus gale jaunėliui Ijanui už nugaros tyliai užsitrenkė vel- 
tiniu apmuštos durys. Jos veidą vagojo įtampos raukšlės, o akis 
temdė nemigos šešėliai. Nors dailaus stoto ir tiesi, bent sykį Dže- 
nė atrodė esanti savo amžiaus, o gal net vyresnė. 

— Taigi sugrįžai, - pasakė tiesiai. 

Suprasdama, kad beprasmiška sakyti, kas ir taip akivaizdu, 
linktelėjau galvą. Namas aplink mus buvo tykus, knibždantis še- 
šėlių, koridorių apšvietė tik trišakė žvakidė ant stalo. 

— Niekis, - tyliai pasakiau, tarsi nenorėdama drumsti namo 
miego. Dabar svarbus buvo tik vienas dalykas. - Kur Džeimis? 

Kiek padvejojusi, Dženė taip pat linktelėjo, šią akimirką su- 
sitaikydama su tuo, kad aš čia. 

— Ten, - mostelėjo į svetainės duris. 

Patraukiau prie durų, bet paskui stabtelėjau. Man rūpėjo dar 
kai kas. 

— Kur Liri? - paklausiau. 

— Jos nėra, - atsakė Dženė. Žvakių šviesoje jos akys buvo 
matinės, tamsios ir neįžvelgiamos. 

Palingavau galvą ir, žengusi pro duris, švelniai, bet tvirtai jas 
uždariau. 

Ilgšiui Džeimiui sofa buvo per trumpa, todėl jis gulėjo ant 
sulankstomosios lovos priešais židinį. Tamsus, sustingęs jo, mie- 
gančio ar be sąmonės, profilis buvo ryškus žioruojančių anglių 
šviesoje. 

Kad ir kokia jo būklė, jis gyvas - bent kol kas. Akims pripra- 
tus prie blausios šviesos, kurią skleidė ugnis, pamačiau, kaip po 
antklode ir naktiniais marškiniais iš lėto kilnojasi jo krūtinė. Ant 
stalelio šalia lovos stovėjo vandens gertuvė ir butelis brendžio. 
Per minkšto krėslo, pristumto prie židinio, atkaltę buvo permes- 
ta skara; anksčiau čia sėdėjo Dženė, budėdama prie brolio. 

Skubėti, regis, nereikėjo. Atsirišau apsiausto apykaklės raište- 
lius ir išskleidžiau įmirkusį drabužį ant krėslo atlošo, o vietoj jo 
užsigobiau skarą. Mano rankos buvo sustirusios. Pasikišau jas po 
pažastimis, kad sušiltų iki normalios temperatūros prieš imant 
čiupinėti Džeimį. 

Kai išdrįsau atšilusią ranką uždėti jam ant kaktos, veik atšo- 
kau atgal. Džeimis buvo karštas kaip pistoletas, iš kurio ką tik 
šauta. Nuo mano prisilietimo jis sutrūkčiojo ir suvaitojo. Be abe- 
jonės, karščiuoja. Valandėlę stovėjau, žiūrėdama į jį, tada atsar- 
giai nuslinkau prie lovos šono ir atsisėdau į Dženės krėslą. Kažin 
ar jis ilgai miegos, kamuojamas tokios aukštos temperatūros, tad 
man atrodė, nevalia tučtuojau jo žadinti be reikalo, tik ketinant 
apžiūrėti. 

Vanduo nuo apsiausto už manęs varvėjo ant grindų, pamažu 
neritmiškai kapsėdamas. Tai man nemaloniai priminė seną Aukš- 
tumų prietarą apie mirties lašus. Pasakojama, kad jautrūs tokiems 
dalykams žmonės išgirsta lašantį vandenį, kai atsėlina mirtis. 

Ačiū Dievui, pastebėti tokių antgamtinių reiškinių man ne- 
buvo skirta. Ne, ironiškai pagalvojau, tavo dėmesį traukia kaž- 
kas panašaus į laiko plyšį. Tokia mintis sukėlė man šypseną, 
nors ir trumpam, ir dingo virpulys, kuris krėtė galvojant apie 
mirties lašus. 

Bet kai šaltis, kaustęs permerkus lietui, nuslopo, pasijutau 
nejaukiai, ir dėl visai suprantamų priežasčių. Ne taip seniai sto- 
vėjau prie kitos laikinos lovos giliausią nakties nemigo valandą, 

mąstydama apie mirtį ir santuokos prapultį. Mintys, apnikusios 
mane miške, nepaliko skubant atgal į Lalibrochą ir toliau plūdo 
prieš mano valią. 

Kilnumas ir garbingumas padėjo Frenkui apsispręsti: jis nu- 
tarė išlaikyti mane kaip savo žmoną ir užauginti Brianą, tarsi ji 
būtų jo duktė. Kilnumas ir nenoras vengti atsakomybės, kurią 
jautė. Dabar prieš mane gulėjo kitas kilnus, garbingas žmogus. 

Liri su savo dukterimis, Dženė ir jos šeima, škotai kaliniai, 
kontrabandininkai, ponas Viloukbis, Džordis, Fergiusas ir nuo- 
mininkai - už ką dar atsakomybę buvo prisiėmęs Džeimis per 
tuos daugybę metų, kai gyvenome skyrium? 

Frenko mirtis atleido mane nuo vieno įsipareigojimo, pati 
Briana - nuo kito. Ligoninės valdyba, visada išmintinga, nutrau- 
kė vienintelį stiprų likusį ryšį, kuris siejo mane su tuo gyvenimu. 
Padedama Džo Eibernačio, turėjau laiko išsivaduoti nuo mažes- 
nių pareigų, perduoti įgaliojimus, atsisakyti teisių ir pasiryžti. 

Džeimis nei buvo perspėtas, nei turėjo progą sužinoti apie 
mano pasirodymą jo gyvenime, neturėjo kada apsispręsti ar už- 
glaistyti prieštaras. O jis ne iš tų, kurie atsimeta nuo įsipareigo- 
jimų, kad ir meilės dėlei. 

Taip, jis man melavo. Nepasikliovė, kad pripažinsiu jo įsi- 
pareigojimus ir liksiu su juo - ar paliksiu jį - nelygu, kaip spirs 
aplinkybės. Džeimis bijojo. Kaip ir aš. Baiminausi, kad jis pasi- 
rinks ne mane, kilus kovai tarp dvidešimties metų senumo mei- 
lės ir dabartinės šeimos. Taigi pabėgau. 

„Apie ką čia tauški, L. Dž.?“ - išgirdau klausiant Džo Eiber- 
načio balsą, pašaipų ir meilų. Į Kraig na Duną keliavau tokiu 
greičiu ir su tokiu ryžtu kaip pasmerktas myriop sunkus nusi- 
kaltėlis, besiartinantis prie laiptų į kartuves. Niekas kitas nelėtino 
mano kelionės, tik viltis, kad Džeimis pasivys mane. 

Tiesa, mane skatino sąžinės graužatis ir įžeista savigarba, ta- 
čiau tą akimirką, kai jaunėlis Ijanas pasakė: „Jis miršta“, tie daly- 
kai labai sumenko ir pasirodė nerimti. 

Santuoka su Džeimiu man prilygo didžiulio rakto pasukimui, 
ir kiekvienas jo suktelėjimas manyje paleisdavo į darbą daugybę 

jungiklių. Briana taip pat galėdavo pasukti tą raktą, vis artėdama 
prie mano durų atrakinimo. Bet paskutinio suktelėjimo trūko, 
spyna buvo užšalusi - kol įžengiau į spaustuvę Edinburge ir me- 
chanizmas atsirakino sulig paskutiniu lemiamu spragtelėjimu. 
Dabar durys buvo praviros, o pro jų plyšį skverbėsi nežinomos 
ateities šviesa. Bet, norint duris atlapoti, prireiks daugiau jėgos, 
nei aš viena turiu. 

Žiūrėjau, kaip Džeimiui kvėpuojant kyla ir leidžiasi krūtinė, 
stebėjau šviesos ir šešėlių žaismą ant ryškių, dailių jo veido bruo- 
žų, ir supratau, kad iš tikrųjų tarp mudviejų svarbu tik tiek, kad 
mes vis dar gyvi. Taigi aš čia, Vėl. Ir kad ir kiek tai kainuos jam 
arba man, vis tiek čia pasiliksiu. 

Sumojau Džeimį atsimerkus tik tada, kai jis prašneko. 

- Tu sugrįžai, - tyliai tarė. - Žinojau, kad grįši. 

Prasižiojau ketindama atsakyti, bet jis nenutilo, man į veidą 
įsmeigęs akis, kurių vyzdžiai buvo išsiplėtę iki tamsos duburių. 

- Mano meile, - beveik pašnabždom kalbėjo Džeimis. - Die- 
ve, tu tokia graži, didžiulės tavo akys vienas auksas, švelnūs plau- 
kai apie veidą. - Jis liežuviu lyžtelėjo sukepusias lūpas. - Žinojau, 
kad man atleisi, Sasenach, kai tik viską sužinosi. 

Kai tik viską sužinosiu? Mano antakiai pakilo, bet aš tylėjau. 
Jis dar turėjo ką pasakyti. 

— Labai bijojau vėl tavęs netekti, mo chridhe, - samurmėjo. - 
Labai bijojau. Nieko nemylėjau, tik tave, mano Sasenach, nieko 
nuo tos dienos, kai išvydau tave, bet negalėjau... negalėjau pakel- 
ti... - Jo balsas pritilo, virto neaiškiu vapėjimu, akys vėl užsimer- 
kė, tamsios blakstienos prigludo prie aukštų skruostikaulių. 

Ramiai sėdėjau svarstydama, ką turėčiau daryti. Man bežiū- 
rint, Džeimio akys ūmai atsimerkė dar kartą. Sunkios ir mieguis- 
tos nuo karščiavimo susirado mano veidą. 

- Tai nebetruks ilgai, Sasenach, - tarė jis, tarsi ramindamas 
mane. Mėginant išspausti šypseną, vienas jo lūpų kamputis trūkte- 
lėjo. - Nebeilgai. O tada aš tave dar sykį paliesiu. Labai to trokštu. 

— Ak, Džeimi, - atsidusau. Sujaudinta jo švelnumo, ištiesiau 
ranką ir priglaudžiau jam prie degančio skruosto. 

Sukrėstos Džeimio akys išsiplėtė, ir jis staiga atsisėdo lovoje 
tiesus kaip strėlė, išleisdamas kraują stingdantį kančios šūksnį, 
kai nuo to judesio skausmas nuvėrė sužeistą ranką. 

— O Dieve, o Kristau, o Jėzau, Viešpatie Visagali! - išrėkė jis, 
susirietė pusiau dusdamas ir susigriebęs už kairės rankos. - Tu 
gyva! Sumautas, dvokiantis, šlykštus, besikrušančių kiaulių pil- 
nas pragare! O Kristau! 

- Kaip jautiesi? - kvailokai paklausiau. 

Girdėjau iš viršutinio aukšto sklindančius išgąstingus riks- 
mus, kuriuos slopino storos grindų lentos, ir kojų bilsnojimą, 
kitiems Lalibrocho įnamiams vienam po kito šokant iš lovų su- 
žinoti, koks čia triukšmas. 

Pro svetainės duris dirstelėjo Dženė, dar labiau išplėstomis 
akimis. Ją išvydusiam Džeimiui pakako kvapo surikti: 

— Nešdinkis! 

Tada jis vėl susirietė dvilinkas, dejuodamas iš skausmo. 

- Jėzau, - iškošė jis pro sukąstus dantis. - Dieve Švenčiausias, 
ką čia veiki, Sasenach? 

— O ką dar man veikti? Juk pasiuntei manęs. Ir ką reiškia tavo 
žodžiai „tu gyva“? 

Jis atpalaidavo žandikaulį ir nedrąsiai paleido kairę ranką. 
Vis dėlto pasijutęs nepakenčiamai, skubiai vėl ją sugriebė ir išta- 
rė kelis prancūziškus žodžius, tarp kurių buvo paminėti visokių 
šventųjų ir gyvūnų dauginimosi organai. 

— Dėl Dievo meilės, gulkis! - liepiau. 

Suėmusi už pečių, paguldžiau jį ant pagalvių, sunerimusi, 
kad jo kaulai barkšo labai arti karščiuojančios odos paviršiaus. 

— Man pasidingojo, kad tu - karštinės sapnas, bet paskui pa- 
lietei mane, - išstenėjo jis aikčiodamas. - Po velnių, ką sau ma- 
nai, atsirasti šitaip šalia lovos ir mirtinai mane išgąsdinti? - Jis 
susiraukė nudiegus skausmui. - Kristau, atrodo, tarsi ta sumauta 
ranka atitrūks nuo peties. Ak, po šimts kelmų! - sušuko, kai ryž- 
tingai atplėšiau dešinės jo rankos pirštus nuo kairės rankos. 

— Argi nepasiuntei jaunėlio Ijano man pasakyti, kad miršti? — 
paklausiau, mikliai atvyniodama naktinių jo marškinių rankovę. 

Ranka virš alkūnės buvo aprišta storiausiu tvarsčiu, ir aš ėmiau 
grabalioti drobinio jo galo. 

— Aš? Ne. Ai, sopa! 

— Sopės dar labiau, iki baigsiu su tavim tvarkytis, - tariau, 
atsargiai nuvyniodama tvarstį. - Tai tas niekšelis vijosi mane nie- 
kieno neraginamas? Tu nenorėjai, kad grįžčiau? 

- Nenorėjau? Ne! Argi būčiau norėjęs, kad grįžtum pas mane 
tik iš gailesčio, lyg prie kokio šuns griovy? Po paraliais! Ne! 
Uždraudžiau tam bukagalviui tave vytis! - Jis piktai pažvelgė į 
mane, suraukęs rusvus antakius. 

— Aš esu daktarė, - trumpai atrėžiau, - ne veterinarė. O jeigu 
nenorėjai, kad sugrįžčiau, ką reiškė tavo vapėjimas prieš suvo- 
kiant, kad esu gyva, hm? Įsikąsk antklodę ar kokį kitą daiktą, nes 
tvarsčio galas prikibęs, ir aš ketinu jį atplėšti. 

Jis prikando lūpą ir neišleido jokio garso, tik greitai įkvėpė 
pro nosį oro. Židinio šviesoje buvo neįmanoma įžiūrėti jo veido 
spalvos, bet akys trumpam užsimerkė, kakta išrasojo prakaito 
lašeliais. 

Valandėlei nusisukau ir ėmiau raustis Dženės stalo stalčiuje, 
kur buvo laikomos žvakės. Prieš ko nors imantis, reikėjo daugiau 
šviesos. 

- Jaunėlis Ijanas tikriausiai pasakė, kad miršti, tik norėdamas 
mane čia sugrąžinti. Turbūt manė, kad kitaip nejosiu atgal. 

Stalčiuje radau žvakių, puikaus vaško iš Lalibrocho avilių. 

— Nori tikėk, nori ne, bet aš mirštu, - už manęs pasigirdo 
balsas, sausas ir šiurkštokas, nors Džeimiui ir stigo kvapo. 

Nustebusi atsigręžiau į jį. Jo akys gana ramiai susmigo man 
į veidą, nes jam mažiau skaudėjo ranką, bet jis vis dar kvėpavo 
nelygiai, o akys buvo mieguistos ir blizgėjo nuo karščiavimo. Iš- 
syk neatsakiau, tačiau uždegiau rastas žvakes ir įstačiau į didelę 
žvakidę, kuri dažniausiai puošdavo indaują ir būdavo naudoja- 
ma tik per didžiąsias šventes. Penkių papildomų žvakių liepsnos 
apšvietė kambarį, tarsi būtų ruošiamasi pobūviui. Neįsipareigo- 
jamai pasilenkiau virš lovos. 

— Nagi, pažiūrėkim. 


SVETIMŠALĖ + SUGRĮŽIMAS 599 


Žaizda žiojėjo kaip dantyta tamsi skylė, kurios pakraščius 
užtraukęs šašas, ir buvo kiek pamėlusi. Abipus jos spustelėjau 
mėsas, kurios buvo raudonos, skausmingos, ir gausiai ištryško 
pūlių. Džeimis nesmagiai pasimuistė, kai atsargiai, bet tvirtai 
pirštais perbraukiau išilgai raumens. 

- Tau rimtas užkratas, vyruti. Jaunėlis Ijanas sakė, kad kulka 
pataikė į šoną - buvo antras šūvis ar ji perėjo ranką kiaurai? 

- Perėjo. O kulką iš šono iškrapštė Dženė. Bet nebuvo taip 
jau blogai. Ji buvo įstrigusi maždaug per colį. - Jis kalbėjo trum- 
pais priešokiais, tarp sakinių nevalingai suspausdamas lūpas. 

- Leisk pažiūrėti, kur ji perskrodė. 

Labai iš lėto jis pasuko ranką išorėn, atplėšdamas ją nuo 
šono. Mačiau, kad net mažiausias krustelėjimas jam labai skaus- 
mingas. Žaizda, kur išėjo kulka, buvo virš pat alkūnės sąnario, 
vidinėje žasto pusėje. Bet ne tiesiai prieš žaizdą, kur įsmigo. Ji 
pralėkė kreivai. 

— Pataikė į kaulą, - pasakiau, stengdamasi negalvoti, kaip jis 
jaučiasi. - Ar suprastum, jei kaulas būtų sulaužytas? Nenoriu ta- 
vęs baksnoti daugiau, nei būtina. 

— Ačiū ir už mažas malones, - padėkojo jis, mėgindamas 
nusišypsoti. Tačiau veido raumenys suvirpėjo, ir jis išsekęs su- 
glebo. - Ne, atrodo, jis sveikas. Jau buvau susilaužęs raktikaulį ir 
ranką, o dabar į lūžį nepanašu, nors truputį skauda. 

— Taigi kad skauda. - Atsargiai čiupinėjau patinusius bicep- 
sus, tikrindama jų jautrumą. - Koks tas skausmas? 

Jis kone abejingai dirstelėjo į sužeistą ranką. 

- Atrodo, tarsi mano rankoj ne kaulas, o karštas žarsteklis. 
Tačiau diegia man ne tik ranką, sustingęs ir skausmingas visas 
šonas. - Jis nurijo seilę ir vėl apsilaižė lūpas. - Gal duotum gurkš- 
nelį brendžio? Smelkia taip, kad jaučiu besidaužant širdį, - pri- 
dūrė atsiprašomu tonu. 

Netarusi nė žodžio, iš gertuvės ant stalo pripyliau puodelį van- 
dens ir pridėjau jam prie lūpų. Jis kilstelėjo antakį, bet ištroškęs 
godžiai išgėrė, tada atlošė galvą ant pagalvių. Valandėlę giliai kvė- 
pavo užmerkęs akis, tada jas atmerkė ir pažvelgė tiesiai į mane. 

- Per gyvenimą ištvėriau du karščiavimus, kurie manęs vos 
nepribaigė. Bet šis tikriausiai nuvarys į kapus. Neketinau siųsti 
tavęs sugrąžinti, bet... džiaugiuosi, kad tu čia. - Jis vėl nurijo 
seilę ir kalbėjo toliau: - Aš... norėjau tavęs atsiprašyti. Ir deramai 
atsisveikinti. Neprašysiu tavęs likti iki galo, bet... ar tu... pabūsi 
su manim... tik truputėlį? 

Ištiesta dešinė Džeimio plaštaka rėmėsi į čiužinį, prilaiky- 
dama jį. Jis labai stengėsi, kad balsas ar akys neišduotų jokio 
maldavimo, kad ši šneka atrodytų kaip paprastas prašymas, kurį 
galėčiau ir atmesti. 

Atsisėdau ant lovos šalia Džeimio, saugodamasi, kad nesu- 
krutinčiau. Židinio šviesa krito ant vienos jo veido pusės, raudo- 
nai žaižaruodama auksinėje barzdos ražienoje, šen ten įžiebdama 
mažus sidabro blyksnius, o kitą veido pusę slėpdama šešėlyje. Jo 
akys nemirksėdamos pasitiko mano žvilgsnį. Vyliausi, kad ilge- 
sys, įžvelgiamas jo veide, manajame ne taip matyti. 

Ištiesusi ranką, perbraukiau per jo veido šoną, jusdama, kaip 
barzdos šeriai švelniai braižo delną. 

- Truputį pabūsiu, - tariau. - Bet tu nemirsi. 

Jis kilstelėjo antakį. 

- Kartą jau ištraukei mane iš baisaus karščiavimo, pasitel- 
kusi, kaip vis dar manau, raganavimą. Dženė įveikė kitą niekuo 
kitu, tik paprastu užsispyrimu. Dabar, jei abi susivienytumėt, 
galėtumėt nugalėti ir šitą karštį, bet aš toli gražu nesu tikras, 
kad noriu vėl patirti šį sunkų išmėginimą. Verčiau mirsiu, ir bus 
baigta, jeigu tau vis tiek. 

- Koks tu nedėkingas žmogus, - pasakiau. - Ir bailys. 

Blaškydamasi tarp įpykio ir švelnumo, paplekšnojau jam 
per skruostą ir atsistojau, rausdamasi gilioje sijono kišenėje. 
Visą laiką nešiojausi vieną daiktą, kurio nepatikėjau kelionės 
užgaidoms. 

Ant stalo padėjau nedidelę plokščią dėžutę ir spustelėjau jos 
užraktą. 

— Ir šįsyk neleisiu tau mirti, - pranešiau jam, - kad ir kaip 
ima pagunda. 

jau ant stalo. Jis tyliai dzingtelėjo į paviršių. Išvyniojus flanelę, 
sutvisko švirkštų eilutė. Tada dėželėje susiradau buteliuką su pe- 
nicilino tabletėmis. 

— Perkūnėli, kas gi čia tokie? - paklausė Džeimis, smalsiai 
spoksodamas į švirkštus. - Atrodo baisiai aštrūs. 

Nieko neatsakiau, nes buteliuke su steriliu vandeniu tirpinau 
penicilino tabletes. Išsirinkusi stiklinį cilindrą, įstačiau adatą ir jos 
galu pradūriau guminį buteliuko dangtelį. Pakėlusi prieš šviesą, iš 
lėto traukiau stūmoklį, žiūrėdama, kaip tirštas baltas skystis pri- 
pildo cilindrą, bet stengdamasi, kad į jį nepatektų oro burbuliukų. 
Tada ištraukiau adatą, atsargiai spaudžiau stūmoklį tol, kol nuo 
adatos galo kaptelėjo skysčio lašas ir pamažu nutekėjo smaigaliu. 

— Pasiversk ant sveiko šono, - liepiau Džeimiui, atsigręždama 
į jį. - Ir pasikelk marškinius. 

Jis labai įtariai padėbsojo į adatą mano rankose, bet nenoro- 
mis pakluso. Patenkinta nužvelgiau atidengtą teritoriją. 

— Per dvidešimt metų tavo sėdynė nė kiek nepasikeitė, - pa- 
gyriau, grožėdamasi raumeningais linkiais. 

- Ir tavo, - mandagiai atsakė jis, - bet aš juk nereikalauju, 
kad ją parodytum. Gal tave staiga apniko geiduliai? 

- Tik ne dabar, - tariau ramiai, valydama odos lopinėlį ske- 
peta, suvilgyta brendžiu. 

— Radai puikų būdą panaudot brendį, - pasakė jis dirstelėjęs 
per petį, - bet aš labiau pratęs jį vartoti pro kitą galą. 

— Tai geriausias alkoholio šaltinis, kokį tik įmanoma gauti. 
Dabar nekrutėk ir atsipalaiduok. - Mikliai įdūriau adata ir pa- 
mažu lėtai nuspaudžiau stūmoklį. 

- Ai! - Džeimis pasipiktinęs pasitrynė užpakalį. 

— Po valandėlės dilgsėjimas nuslops. - Į puodelį kliūstelėjau 
šlaką brendžio. - Dabar gali išgerti, bet tik gurkšnelį. | 

Jis nebyliai ištuštino puodelį žiūrėdamas, kaip suvynioju 
švirkštų rinkinį. Galop tarė: 

— Maniau, smaigais badai bloga linkinčias lėles, kai nori ką 
nors užkerėti, o ne žmones. 

- Tai ne smaigas, o švirkštas injekcijoms į poodį. 

- Man vis tiek, kaip jį vadini, nes duria kaip prakeikta arklio 
pasagos vinis. Gal teiksies man paaiškinti, kaip sėdynės badymas 
smaigais padės gyti mano rankai? 

Giliai įkvėpiau. 

- Ar prisimeni, kaip kitados tau pasakojau apie mikrobus? 

Jis labai sumišo. | 

- Tie padarai tokie mažyčiai, kad jų nematyti, - leidausi į 
smulkmenas. - Jie gali įsigauti į tavo kūną su nešviežiu maistu, 
užterštu vandeniu ar pro atviras žaizdas, o taip nutikus, gali tave 
ir susargdinti. 

Jis susidomėjęs spoksojo į savo ranką. 

— Taigi mano rankoje gyvena mikrobai? 

— Be jokios abejonės. - Pabarbenau pirštu į plokščią dėžu- 
tę. - Bet vaistai, kurių suleidau tau į sėdynę, tuos mikrobus nu- 
galabys. Injekcijas kartosiu kas keturias valandas visą parą. Tada 
pažiūrėsim, kaip jausies. 

Trumpam nutilau. Džeimis žiūrėjo į mane, purtydamas galvą. 

- Ar supranti? - paklausiau. 

Jis neskubėdamas linktelėjo. 

- Taip, suprantu. Turėjau jiems leisti tave sudeginti prieš dvi- 
dešimt metų. 


37 


Vardai 


SULEIDUSI VAISTUS ir patogiai paguldžiusi Džeimį, sėdė- 
jau, kol jis vėl užmigo, leisdama jam laikyti mane už rankos, bet 
pagaliau jo gniaužtai per miegus atsileido ir stambi ranka sugle- 
busi nuslydo prie šono. 

Likusią naktį prarymojau prie jo lovos, kartais užsnūsdama 
ir pabusdama, kai pažadindavo vidinis laikrodis, kurį turi visi 
gydytojai, prisitaikę prie besikeičiančių ligoninės pamainų ri- 
tmo. Dar dvi injekcijos. Paskutinė auštant, bet karštis jau buvo 
gerokai nukritęs. Liečiant Džeimis vis dar atrodė labai šiltas, bet 
jo kūnas nebedegė, miegas tapo ramesnis, o po paskutinio dūrio 
jis nugrimzdo į miegą, vos keliskart suniurnėjęs ir tyliai sudeja- 
vęs, kai skausmas nutvilkė ranką. 

- Nelemti aštuoniolikto amžiaus mikrobai neatsparūs peni- 
cilinui, - tariau miegančiam Džeimiui. - Jokio pasipriešinimo. 
Net jei sirgtum.sifiliu, akimoju su juo susidoročiau. 

O kas paskui, svarsčiau, nuslinkusi į virtuvę ieškoti karštos 
arbatos ir valgio. Keista moteris, turbūt virėja ar tarnaitė, kūrė 
krosnį, pasiruošusią priglobti kasdienės duonos kepaliukus, ku- 
rie kilo kubiliukuose ant stalo. Išvydusi mane, ji, regis, nenuste- 
bo, bet nukraustė nedidelį plotą, kad galėčiau atsisėsti, ir, atne- 
šusi arbatos su šviežiais paplotėliais, skubiai tarė: 

- Labą rytą, poniut. 

Ir vėl ėmėsi darbo. 

Buvo akivaizdu, kad Dženė pasakė šeimynykščiams apie 
mane. Ar tai reiškia, kad ji su tuo susitaikė? Kažin. Ji tikrai no- 
rėjo, kad iškeliaučiau, ir visai neapsidžiaugė, kai grįžau. Jei ketinu 
pasilikti, ir Dženė, ir Džeimis turės man daug ką pasiaiškinti dėl 
Liri. O aš ketinu pasilikti. 

— Ačiū, - mandagiai padėkojau virėjai ir, pasiėmusi puodelį 
ką tik užplikytos arbatos, grįžau į svetainę laukti, kol teiksis pa- 
busti Džeimis. 

Visą rytą palei duris vaikštinėjo žmonės, kartkartėmis stab- 
telėdami ir dirstelėdami vidun, bet visada, kai pakeldavau akis, 
skubiai dingdavo. Galų gale prieš pat vidurdienį Džeimis ėmė 
busti. Sukrutėjo, atsiduso, sudejavo, nes nudiegė ranką, ir vėl 
nurimo. 

Daviau valandėlę suvokti, kad aš čia, bet jo akys buvo už- 
merktos. Vis dėlto jis nemiegojo: jo kūnas buvo kiek įsitempęs ir 
neatsipalaidavęs, kaip būna snaudžiant. Stebėjau jį miegantį visą 
naktį, todėl dabar supratau tą skirtumą. 

- Gerai, - tariau. Atsilošusi krėsle, patogiai įsitaisiau, kad jis 
manęs nepasiektų. - Nagi, pasiklausykim. 

Iš po ilgų tamsiai rudų blakstienų švystelėjo mėlynas plyšiu- 
kas, bet paskui dingo. 

- Mmmm? - sumykė jis, apsimesdamas, kad pamažu bunda. 
Blakstienos suvirpėjo prie jo skruostų. 

— Negaišk, — nukirtau. - Puikiai žinau, kad nemiegi. Atsi- 
merk ir klok man apie Liri. 

Mėlynos akys prasimerkė ir šiek tiek nepalankiai susmigo 
į mane. 

- Nebijai, kad atkrisiu? - paklausė Džeimis. - Vis girdėda- 
vau, kad ligonių negalima per daug varginti. Jie vėl suserga. 

- Šalia turi gydytoją, - nuraminau jį. - Jei nualpsi nuo per- 
sitempimo, žinosiu, ką daryti. 

- Štai šito ir bijau. - Primerktų akių žvilgsnis nukrypo į 
dėžutę su vaistais ir švirkštais, gulinčią ant stalo, paskui nuvėrė 
mane. - Atrodo, tarsi būčiau nuogu užpakaliu įsėdęs į dygia- 
krūmį. 

- Gerai, - maloniai pasakiau. - Po valandos tavęs laukia dar 
vienas dūris. O dabar pasišnekėsim. | 

Jis kietai sučiaupė lūpas, bet atsidusęs jas atpalaidavo. Viena 
ranka remdamasis sunkiai pasikėlė ir atsirėmė į pagalves. Į pa- 
galbą nepuoliau. 

- Ką gi, - galop pratarė. Į mane nežiūrėjo, spoksojo į ant- 
klodę, pirštu braukė per jos žvaigždžių rašto pakraštį. - Na, tai 
atsitiko, kai grįžau iš Anglijos. 

Jis parkeliavo iš Ežerų krašto Karterio perėja, tuo didžiuliu 
kalvagūbriu, kuris skiria Angliją nuo Škotijos ir ant kurio pla- 
čios keteros stūksojo senoviniai dvarai, buvo rengiami pasienio 
turgūs. 

- Tikriausiai žinai, kad tą ribą žymi akmuo, kuris, regis, 
stūksos dar ilgai. - Džeimis klausiamai sužiuro į mane, ir aš 
linktelėjau. 

Žinojau, apie ką jis kalba. Tai buvo didžiulis menhyras, maž- 
daug dešimties pėdų aukščio. Man gyvenant aname laike, kažkas 
vienoje to akmens pusėje išraižė ANGLIJA, o kitoje - ŠKOTIJA. 

Džeimis prie jo stabtelėjo pailsėti, kaip ir tūkstančiai keliau- 
tojų per daugybę metų. Už jo buvo likusi tremtinio praeitis, o 
ateitis - ir namai - laukė apačioje ir tolumoje, anapus ūkanotų 
žalių Žemumų klonių, pilkose stačiose Aukštumų uolose, kurias 
gaubė rūkas. 

Sveikąja ranka jis vis braukė per plaukus, kaip visada dary- 
davo mąstydamas, ir pašiaušti plaukų kuokšai styrojo ryškiomis 
vijomis. 

— Tu nežinai, ką reiškia labai ilgai gyventi tarp svetimų. 

— Nejaugi? - kandokai paklausiau. 

Jis nustebęs sužiuro į mane, paskui šyptelėjo ir nudelbė akis 
į antklodę. 

— Na, gal ir žinai. Juk keitiesi, a? Keitiesi, nors ir labai nori 
išlaikyti namų prisiminimus ir likti tas, kas esi. Netampi vienu 
iš svetimųjų, niekaip negalėtum tapt, net ir norėdamas. Bet ir 
nebesi tas, kas buvai. 

Pagalvojau apie save, tylomis stovinčią šalia Frenko, šiek tiek 
palaužtą gyvenimo, universiteto pobūvių sūkuryje, stumiančią 
vaikišką vežimėlį per žvarbius Bostono parkus, žaidžiančią bri- 
džą, plepančią su kitomis žmonomis ir motinomis, šnekančią 
apie namų reikalus svetima vidurinės klasės kalba. Iš tikrųjų jie 
visi buvo svetimi. 

- Taip, - atsakiau. - Žinau. Pasakok toliau. 

Džeimis atsiduso, smiliumi pasitrindamas nosį. 

- Taigi grįžau. - Žvilgtelėjo, o jo lūpų kamputyje slėpėsi šyp- 
sena. - Kaip tu ten sakei jaunėliui Ijanui? „Namai - tai vieta, 
kuri, kai turi į ją parkeliauti, turi tave įsileisti ? 

- Teisybė. Tai poeto Frosto žodžiai. Bet ką gi turi galvoje? 
Žinoma, tavo šeima apsidžiaugė tave išvydusi! 

Jis susiraukė, pirštu vedžiodamas per antklodę. 

- Taip, apsidžiaugė, - iš lėto tarė. - Nepasakyčiau, kad ji leido 
man pasijust nelaukiamam, visai ne, Bet manęs labai ilgai nebu- 
vo: Maiklas, mažėlė Džaneta ir Ijanas net neprisiminė manęs. - 
Džeimis liūdnai nusišypsojo. - Tačiau buvo girdėję. Kai įžengiau 
į virtuvę, jie prisispaudė prie sienų ir spoksojo į mane išpūstomis 
akimis. - Jis truputį palinko į priekį, atkakliai siekdamas, kad 
jį suprasčiau. - Kai slapsčiausi urve, buvo visai kas kita. Aš ne- 
sisukiodavau namie, ir jie retai mane matydavo, bet aš visados 
būdavau čia, visada būdavau vienas iš jų. Ką nors jiems sume- 
džiodavau, žinodavau, kada jie alkani ar šąla, kada serga ožkos ar 
prastas kopūstų derlius, žinodavau apie naują skersvėjį po virtu- 
vės durimis. Paskui sėdau į cypę, - staiga pasakė jis. - O paskui 
Anglija. Rašydavau jiems, o jie - man, bet visai kas kita regėt ke- 
lis juodu rašalu brūkštelėtus žodžius popieriuje, bylojančius, kas 
nutiko prieš daug mėnesių. O kai sugrįžau... - gūžtelėjo pečiais 
ir susiraukė, nes nuo krustelėjimo jam susopo ranką. - Viskas 
buvo kitaip. Ijanas klausė, ką pasakyčiau, jei būtų aptverta senio 
Kirbio ganykla, bet žinojau, kad tai padaryti jis jau liepė jaunė- 
liui Ijanui. Traukdavau per laukus, o žmonės prisimerkę įtariai 
žiūrėdavo į mane, laikydami prašalaičiu. Kai atpažindavo, jų akys 
išsiplėsdavo, tarsi būtų išvydę vaiduoklį. 

Jis nutilo ir pažvelgė pro langą, į kurio stiklą, pasikeitus vėjui, 
bilsnojo jo motinos rožės pumpurai. 

- Regis, aš buvau vaiduoklis. - Jis droviai dirstelėjo į mane. - 
Jei supranti, ką turiu omeny. 

— Gal ir suprantu. 

Lietaus lašai, tokie pat pilki kaip ir dangus, vagojo stiklą. 

- Jautiesi taip, lyg tavo saitai, laikantys prie žemės, nutrū- 

- tyliai pasakiau. - Sklendi per kambarius, nejusdamas savo 
žingsnių. Girdi, kaip su tavimi šnekasi žmonės, bet jų nesupran- 
ti. Prisimenu tai... prieš gimstant Bri. 

Tačiau aš turėjau vieną saitą - turėjau ją, pritvirtinančią mane 
prie gyvenimo. 

Jis linktelėjo, nežiūrėdamas į mane, ir valandėlę patylėjo. Už 
manęs židinyje šnypštė durpių ugnis, kvepianti Aukštumomis, 
namuose pasklido sodrus vištienos sriubos su porais ir kepamos 
duonos kvapas, šiltas ir raminantis kaip antklodė. 

- Buvau čia, - tyliai pratarė jis, - bet ne namie. 

Aplink save jutau trauką: namo, šeimos, šios vietos. Man, 
neprisimenančiai vaikystės namų, magėjo čia apsistoti ir likti vi- 
siems laikams, apipainiotai daugybės kasdienio gyvenimo gijų, 
saugiai pririšančių prie šio žemės lopinėlio. Ką tai reiškė jam, 
visą gyvenimą palaikomam šio ryšio jėgos, jam, kuris ištvėrė 
tremtį, vildamasis sugrįžti namo, o parkeliavęs sumojo, kad vis 
tiek nebeturi šaknų? 

- Ir vienišas, - tyliai pridūrė Džeimis. Jis užsimerkęs ramiai 
gulėjo ant pagalvės. 

- Tai jau tikrai. - Labai stengiausi, kad mano balse nenu- 
skambėtų nei atjauta, nei smerkimas. Ir aš šiek tiek nutuokiau 
apie vienatvę. 

Jis atmerkė akis ir jos visiškai nuoširdžiai ir atvirai pasitiko 
mano žvilgsnį. | 

— Taip, prie visko prisidėjo ir šitai. Bet tai buvo ne svarbiau- 
sias dalykas, nors ir ne paskutinis. 

Dženė visaip, švelniai ir atkakliai, mėgino įkalbėti jį vesti 
dar kartą. Mėgino su pertrūkiais nuo Kulodeno, vis piršdama 
kokią gražią jauną našlę arba švelnaus būdo mergelę, bet nieko 
nepešdavo. O tada, praradęs jausmus, kurie iki tol jį palaikė, ir 
desperatiškai ieškodamas kokios nors ryšio teikiamos prasmės, 
jis pasidavė seseriai. 

— Liri buvo ištekėjusi už Hugo Makenzio, vieno iš S Kalliiao 
nuomininkų, - pasakojo jis užsimerkęs. - Bet Hugas žuvo prie 

Kulodeno, ir po dvejų metų Liri vedė Saimonas Makimis iš Frei- 
zerių klano. Jo ir yra tos dvi mergaitės - Marsalė ir Džoana. Po 
kelerių metų anglai jį suėmė ir įkalino Edinburge. - Jis atsimerkė 
ir įsispoksojo į tamsias lubų sijas. - Jis turėjo gerus namus, turto, 
kurį vertėjo užgrobti. To buvo gana paversti kalnietį išdaviku, 
nesvarbu, kovojo jis už Stiuartus atvirai ar ne. - Džeimio balsas 
vis labiau kimo, ir jis galop nutilo, prireikus atsikrenkšti. - Sai- 
monui pasisekė ne taip kaip man. Jis mirė kalėjime dar prieš 
teismą. Karalystė kurį laiką mėgino atimti jo dvarą, bet Nedas 
Gouvanas nuvyko į Edinburgą ir užtarė Liri. Jam pavyko išsau- 
goti pagrindinį namą ir šiek tiek pinigų, nes jis įrodė, kad našlė 
turinti teisę į šią palikimo dalį. 

— Nedas Gouvanas? - paklausiau ir nustebusi, ir džiaugda- 
masi. - Negi jis dar gyvas? 

Nedas Gouvanas, nedidukas senyvas advokatas, patarinėda- 
vo Makenzių klanui teisiniais klausimais, o prieš dvidešimt metų 
išgelbėjo mane, kad nebūčiau sudeginta kaip ragana. Jau tada 
man atrodė, kad jis gana garbaus amžiaus. 

Džeimis, matydamas, kaip apsidžiaugiau, nusišypsojo. 

- Taigis. Jie tikriausiai turės smogti jam kirviu į galvą, kad jis 
būtų nebegyvas. Jis toks pat kaip ir anksčiau, nors jau perkopė 
septyniasdešimt. 

- Ar vis gyvena Leocho pilyje? 

Džeimis linktelėjo ir ištiesė ranką prie stiklinės su vandeniu. 
Nerangiai atsigėrė, stiklinę laikydamas dešine ranka, ir pastatė 
ją atgal. 

— Tik kad nedaug kas iš jos liko. Taip, gyvena tenai, nors 
paskutiniais metais labai daug keliauja, imdamasis išdavystės 
bylų ir teikdamas ieškinius dėl nuosavybės grąžinimo. - Džei- 
mio šypsenoje šmėstelėjo kartėlis. - Juk yra toks posakis? „Po 
karo pirmiausia sulekia-varnai prisiplėšti mėsos, o paskui teisi- 
ninkai - susirinkti kaulų.“ Jis dešine ranka nejučiomis pasitrynė 
kairį petį. - Ne, tasai Nedas - geras žmogus, nors ir verčiasi tokiu 
darbu. Važinėja į Invernesą ir Edinburgą, kartais net nukanka į 
Londoną ar Paryžių. O retsykiais, norėdamas pailsėti nuo kelio- 
nių, užsuka pasisvečiuoti čia. 

Nedas Gouvanas ir užsiminė Dženei apie Liri, grįždamas 
iš Balrigano į Edinburgą. Suklususi Dženė iškvotė kitas smul- 
kmenas, liko jomis patenkinta ir tučtuojau nusiuntė į Balriganą 
kvietimą Liri su abiem dukterimis atvykti į Lalibrochą Hogme- 
nėjaus - Naujųjų metų išvakarių - proga, o ji buvo čia pat. 


Tą vakarą namuos buvo šviesu, languos degė žvakės, o laip- 
tai ir durų staktos buvo apkaišytos bugienių ir gebenių šakelėmis. 
Aukštumose nebebuvo tiek dūdmaišininkų, kiek prieš Kulodeną, 
bet vieną pavyko rasti, taip pat smuikininką, ir laiptais aukštyn 
sklido muzikos garsai, sumišę su svaigiais romo punšo, slyvų py- 
rago, migdolinių paplotėlių ir sausainių aromatais. 

Džeimis nulipo pavėlavęs ir apniktas abejonių. Daugelio 
žmonių, čia susirinkusių, nebuvo matęs kone dešimt metų ir vi- 
sai nesiveržė su jais susitikti, jausdamasis kitoks, atitolęs nuo 
jų. Bet Dženė pasiuvo jam naujus marškinius, išvalė ir sutaisė 
švarką, o prieš eidama apačion pasižiūrėti, kaip ruošiamos vai- 
šės, gražiai sušukavo plaukus ir supynė į kasą. Nebebuvo dings- 
ties delsti, tad galų gale jis nulipo žemyn į triukšmą, susibūrusių 
žmonių sūkurį. 

- Pone Freizeri! - Pegė Gibson, pamačiusi jį pirmoji, atskubė- 
jo per kambarį švytinčiu veidu ir visai nesidrovėdama apsivijo jį 
rankomis. 

Iš netikėtumo Džeimis taip pat ją apkabino, ir netrukus jau 
buvo apspistas būrelio moterų, kurios jam šūkčiojo, kėlė aukštyn 
mažus vaikus, gimusius, kai jis buvo išvykęs, bučiavo į skruostus 
ir plekšnojo per rankas. 

Vyrai elgėsi santūriau, sveikino jį šykščiu žodžiu ar paplodami 
per nugarą, kol jis pamažu skynėsi kelią per kambarius. Galiau- 
siai, ganėtinai priblokštas, jis rado laikiną priebėgą dvaro šeimi- 
ninko kabinete. 

Kitados buvęs tėvo, paskui jo, kambarys dabar priklausė svai- 
niui, kuris valdė Lalibrochą, nesant Džeimio. Sąskaitų, atsargų ir 
inventoriaus knygos buvo tvarkingai surikiuotos palei nuzulinto 
stalo kraštą. Džeimis pirštu perbraukė per odines jų nugarėles, ir 

tas prisilietimas jį nuramino. Jose buvo surašyta viskas: sėjos ir 
derliai, negausūs pirkiniai ir pajamos, nedidelės santaupos ir išlai- 
dos. Visa tai Lalibrocho nuomininkams ir lėmė gyvenimo ritmą. 

Nedidelėje lentynoje jis rado savo medinę gyvačiukę. Iške- 
liaudamas į kalėjimą ją čia paliko su kitais vertingais daiktais. 
Nedidelis simbolis, išdrožtas iš vyšnios, buvo vyresnio brolio, ku- 
ris mirė vaikystėje, dovana. Džeimiui besėdint krėsle prie stalo 
ir beglostant gerokai nusitrynusios gyvačiukės linkius, atsivėrė 
kabineto durys. 

- Džeimi? - paklausė ji, droviai traukdamasi atgal. 

Kabinete jis nebuvo užsižiebęs lempos, ir jos siluetas išryškėjo 
žvakių, degančių koridoriuje, šviesoje. Blyškūs plaukai buvo pa- 
laidi kaip mergelės, ir pro juos skverbėsi šviesa, aureole supdama 
neregimą jos veidą. 

- Gal prisimeni mane? - atsargiai tarė ji, nedrįsdama įeiti į 
kambarį nekviesta. 

- Taip, - patylėjęs atsakė jis. - Žinoma, prisimenu. 

- Jau užgrojo muzika. 

Jis girdėjo čirpiant smuiką, kojų trepsėjimą pagrindinėje svetai- 
nėje ir kartkartėmis linksmybės šūksnius. Tai bylojo, kad pobūvis 
jau įsisiūbavo: daugelis svečių miegos ant grindų, kai išauš rytas. 

- Iš tavo sesers girdėjau, kad esi geras šokėjas, - vis dar dro- 
viai, bet ryžtingai tarė ji. 

- Jau seniai nemiklinau kojų, - susidrovėjo Džeimis ir pasijuto 
skausmingai nerangus, nors smuiko melodija gėlė jam kaulus, o 
kojos trepsėjo į muzikos taktą. 

- Tai Tha mo Leabaidh 'san Fhraoch - „Viržyne mano guolis“, 
juk žinai ją. Gal pašoktum su manim? 

Ji ištiesė jam ranką, mažą ir grakščią prieblandoje. Jis atsistojo, 
suspaudė jos pirštus ir žengė pirmus žingsnius, vydamasis save. 


- Štai čia viskas ir vyko, - sveikąja ranka jis mostelėjo aprėp- 
damas kambarį, kuriame sėdėjom. - Dženė buvo išnešusi bal- 
dus, palikusi tik vieną stalą su valgiais ir viskiu, o smuikininkas 
stovėjo ana ten prie lango, jam virš peties spingsojo jaunatis. 

Jis linktelėjo į langą, kur virpėjo vijoklinė rožė. Jo veide šmės- 
telėjo ano Hogmenėjaus šviesa, ir mane nuvėrė skausmas. 

- Šokom kiaurą naktį, kartais ir su kitais, bet daugiausia vie- 
nas su kitu. Auštant visi, kurie dar nemiegojo, susibūrė namo 
gale pažiūrėti, ką išpranašaus Naujųjų metų burtai. Mudu taip 
pat ten patraukėme. Moterys iš eilės greitai apsisukdavo ir už- 
simerkusios žengdavo pro duris, paskui vėl apsisukdavo ir at- 
simerkusios žiūrėdavo, ką pamatys pirmą - taip jos sužino, už 
ko ištekės. 

Spaudžiantis ir stumdantis prie durų buvo daug juoko sve- 
čiams, įšilusiems nuo viskio ir šokių. Liri traukėsi nukaitusi, 
kvatodama, sakydama, kad tai žaidimas jaunoms merginoms, 
ne tekėjusiai trisdešimt ketverių moteriai, bet kitų primygtiniu 
reikalavimu ir ji įsitraukė į žaidimą. Tris kartus apsisukusi pagal 
laikrodžio rodyklę, atidarė duris, žengė į šaltą aušrą ir vėl apsi- 
suko. O atsimerkus jos akys susmigo į Džeimio veidą, plačios 
nuo lūkesčių. 

— Taigi... štai ji, našlė su dviem mergaitėmis. Buvo akivaizdu, 
kad jai reikia vyro. O man reikėjo... ko nors. - Jis spoksojo į 
ugnį, kur nedidelė liepsna vos pleveno tarp raudonų durpių lui- 
tų. Šiluma beveik be šviesos. - Pamaniau, mudu galėtume vienas 
kitam padėti. 

Jie tyliai susituokė Balrigane, ir jis ten persikraustė su ne- 
gausia manta. Nepraėjus nė metams, jis vėl išsikėlė ir išvyko į 
Edinburgą. 

— Po perkūnais, kas nutiko? - paklausiau perdėm smal- 
saudama. 

Jis bejėgiškai pažvelgė į mane. 

— Negaliu pasakyti. Tarsi ir nieko blogo nenutiko, bet ir ne- 
buvo nieko gero. - Jis pavargęs ranka pasitrynė tarp antakių. — 
Matyt, aš buvau kaltas. Vis ją kažkaip nuvildavau. Susėsdavom 
vakarieniauti, o jai staiga iš akių kad pasrus ašaros, ir ji verkda- 
ma nuslenka nuo stalo, palikusi mane sėdėti, nė nepaaiškinusi, 
ką padariau ar pasakiau ne taip. - Jo kumštis susigniaužė ant 
antklodės, paskui atsileido. 

- Dieve, niekada nežinodavau, ką jai padaryti ar pasakyti! Kad 
ir ką kalbėdavau, būdavo tik blogiau, ir ji dienų dienas - ne, savai- 
tes! - nesišnekėdavo su manim, tik nusigręždavo, kai prisiartinda- 
vau prie jos, ir stovėdavo dėbsodama pro langą, kol nueidavau. 

Jo pirštai palietė lygiagrečius įdrėskimus kaklo šone. Jie gra- 
žiai gijo, bet mano nagų žymės vis dar buvo ryškios šviesioje 
odoje. Jis ironiškai pažvelgė į mane. 

- Tu niekada taip su manimi nesielgdavai, Sasenach. 

- Man taip nebūdinga, - šyptelėjau. - Jei supykdavau ant 
tavęs, tu bent žinodavai kodėl. 

Džeimis prunkštelėjo ir atsigulė ant pagalvių. Abu valandėlę 
tylėjom. Paskui jis, įsmeigęs akis į lubas, tarė: 

- Man atrodė, kad nenoriu nieko girdėti apie tai, kaip tu gy- 
venai... su Frenku. Bet gal aš klydau. 

- Papasakosiu viską, ką nori žinoti. Bet ne dabar. Tu dar ne- 
baigei savo istorijos. 

Jis atsiduso ir užsimerkė. 

- Ji bijojo manęs, - netrukus tyliai prabilo. - Stengiausi būti 
jai švelnus. Dieve, nuolat mėginau viską, kas, žinojau, gali pama- 
loninti moterį. Bet iš to nebuvo jokios naudos. - Jo galva muistėsi, 
duobdama pūkinę pagalvę. - Gal buvo kaltas Hugas, o gal Saimo- 
nas. Abu pažinojau, jie buvo geri žmonės, bet nežinia, kas dėjosi 
jų santuokiniame guolyje. O gal vaikų gimdymas? Ne visos mote- 
rys atlaiko. Bet kitados ją kažkas sužalojo, ir aš nepajėgiau jos iš- 
gydyti, kad ir kaip stengiausi. Kai ją paliesdavau, ji pasitraukdavo 
šalin, jos žvilgsnyje regėdavau šleikštulį ir baimę. - Apie užmerk- 
tas jo akis pagilėjo sielvarto raukšlės, ir aš nejučiomis suėmiau jo 
ranką. Jis švelniai ją spustelėjo ir atsimerkė. - Štai kodėl galop ją 
palikau, - tyliai pasakė. - Daugiau negalėjau tverti. 

Netariau nė žodžio, bet nepaleidau jo rankos ir tikrindama 
uždėjau pirštą ant jo pulso. Širdis plakė raminamai lėtai ir lygiai. 

Jis pasivertė lovoje, pakrutindamas pečius ir susiraukdamas 
iš nepatogumo. 

— Ar labai skauda ranką? - paklausiau. 

- Truputį. 

Pasilenkiau virš jo ir paliečiau kaktą. Jis buvo labai šiltas, bet 
nebekarščiavo. Tarp vešlių rusvų antakių buvo įsirėžusi raukšlė, 
išlyginau ją krumpliu. 

— Sopa galvą? 

- Taip. 

- Išvirsiu tau gluosnių žievės arbatos. 

Ėmiau stotis, bet jis, čiupdamas už rankos, sulaikė. 

- Nereikia arbatos. Bet man palengvėtų, jei galėčiau padėt 
galvą tau ant kelių, o tu man truputį patrintum smilkinius. - Mė- 
lynos jo akys varstė mane, vaiskios kaip pavasario dangus. 

— Tik nekvailink manęs, Džeimi Freizeri, - atkirtau. - Nė 
nemanau pamiršti kitos injekcijos. 

Vis dėlto patraukiau krėslą iš kelio ir atsisėdau ant lovos 
šalia jo. 

Džeimis tyliai suniurnėjo iš pasitenkinimo, kai pasidėjau jo 
galvą į skraitą ir ėmiau glostyti, trinti smilkinius, braukdama at- 
gal tankius garbanotus plaukus. Jo sprandas buvo drėgnas. Pakė- 
lusi plaukus, pūstelėjau į jį. Lygi šviesi sprando oda pašiurpo. 

- Ak, kaip gera, - sumurmėjo jis. 

Nors, be būtinų priežiūros veiksmų, buvau nusprendusi jo ne- 
liesti, kol viskas tarp mudviejų nebus išspręsta, susizgribau, kad 
mano rankos jau prigludusios prie dailių, raiškių jo kaklo ir pe- 
čių, ieško kietų stuburo slankstelių ir plačių, plokščių menčių. 

Jis po mano rankomis buvo stiprus, tvirtas, o kvėpavimas 
šiltai glamonėjo man šlaunį, ir aš, kiek nenoriai galų gale pagul- 
džiusi jį atgal ant pagalvių, paėmiau ampulę penicilino. 

— Gerai, - pasakiau atvertusi antklodę ir keldama jo marš- 
kinių kraštą. - Greitas dūris, ir tu... - Mano ranka brūkštelėjo 
per naktinių marškinių priekį, ir aš apstulbusi nutilau... - Džei- 
mi! - sumišusi šūktelėjau. - Tu negali! 

— Kažin ar galiu, - patenkintas pritarė jis. Tada susirietė ant 
šono it krevetė, tamsios blakstienos prigludo prie skruostų. - Bet 
juk vyrui galima svajot? 

Tą naktį nelipau į viršų gultis. Mudu mažai šnekėjomės, tik 
gulėjom susiglaudę siauroje lovoje, beveik nekrutėdami, kad ne- 
būtų varginama sužeista jo ranka. Name buvo tyku, visi saugiai 
miegojo lovose. Nė garso, tik šnypštė ugnis, dūsavo vėjas ir į lan- 
gą atkakliai skrebeno Elenos rožių krūmas, tarsi reikalaudamas 
meilės. 

- Ar žinai? - tyliai paklausė jis kažkurią tamsaus vidurnakčio 
akimirką. - Ar žinai, ką reiškia šitaip gyventi su žmogum? Išmė- 
ginti viską, ką gebi, bet taip ir neatskleisti jo paslapties? 

- Taip, - atsakiau, galvodama apie Frenką. - Taip, žinau. 

- Man ir atrodė, kad gal žinai. - Jis kiek patylėjo, tada švelniai 
paglostė man plaukus - blankią dėmę židinio šviesoje. - O pas- 
kui... - sušnabždėjo, - paskui tas žinojimas tau grįžta. Tu laisvai 
kalbi ir elgiesi, ir žinai, kad tai teisinga. 

- Sakai: „Myliu tave“, ir tai tari iš visos širdies, - tyliai pasa- 
kiau tamsai. 

- Taip, - vos girdimai atsiliepė jis. - Taip ir sakai. 

Jo ranka ilsėjosi ant mano plaukų, ir aš, nė pati nesuprasda- 
ma kaip, pastebėjau, kad guliu susiraičiusi šalia jo, o mano galva 
įsitaisiusi jo peties įduboje. | 

- Šitiek metų, - prabilo jis, - šitaip ilgai buvau visoks, įkūni- 
jau daugybę skirtingų vyrų. 

Pajutau, kaip jis nurijo seilę. Tada sukrutėjo, ir iškrakmolyti 
naktiniai jo marškiniai sušiugždėjo. 

— Buvau dėdė Dženės vaikams, brolis jai ir Ijanui. Milordas 
Fergiusui, seras nuomininkams. Mak Duvas Ardsmuro vyrams, 
Makenzis - kitiems tarnams Helvoteryje. Paskui spaustuvinin- 
kas Malkolmas ir Džeimis Rojus dokuose. - Jo ranka iš lėto glos- 
tė man plaukus su šiugždesiu, lyg ūžaujantis vėjas lauke. - Bet 
čia, - tarė jis taip tyliai, kad vos jį girdėjau, - čia, tamsoje, su 
tavim... aš neturiu vardo. 

Prikišau veidą prie jo ir savo lūpomis įtraukiau šilto jo kvė- 
pavimo. 

- Myliu tave, - pasakiau, ir nereikėjo aiškinti, kad kalbu labai 
rimtai. 

Sutinku teisininką 


KAIP IR SPĖJAU, aštuoniolikto amžiaus mikrobai buvo vi- 
siškai neatsparūs šiuolaikiniams antibiotikams. Per parą karštis 
Džeimiui beveik nukrito, per kitas porą dienų ėmė slūgti ir ran- 
kos uždegimas, liko tik paraudimas aplink žaizdą ir paspaudus 
ištrykšdavo vos lašelis pūlių. 

Ketvirtą dieną, patenkinta, kad Džeimis gražiai sveiksta, plo- 
nai patepiau žaizdą saulėgrąžų tepalu, vėl ją aprišau ir MEEpSu į 
viršų apsirengti ir atlikti savo tualeto. 

Pastarosiomis dienomis Ijanas, Džaneta, jaunėlis Ijanas ir 
tarnai kartkartėmis kyštelėdavo galvą pasiteirauti, kaip taisosi 
Džeimis. Man krito į akis, kad tose apklausose nedalyvauja Dže- 
nė, bet numaniau, kad ji puikiai žino, kas dedasi jos namuose. 
Nors garsiai neišsitariau apie ketinimus lipti viršun, atvėrusi savo 
miegamojo duris, išvydau šalia ąsočio pastatytą vos garuojantį 
didžiulį dubenį su karštu vandeniu, o prie jo gulėjo šviežiai at- 
pjautas muilo gabaliukas. 

Paėmiau jį ir pauosčiau. Nuostabus prancūziškas muilas, kve- 
piantis pakalnutėmis, buvo subtili užuomina apie mano padėtį 
tarp namiškių - neabejotinai garbingos viešnios, bet ne šiaip šei- 
mos narės, kuri, savaime suprantama, galėjo apsieiti ir su prastu 
muilu iš lajaus ir pelenų šarmo. 

- Gerai, - sumurmėjau. - Pamatysim, ar ne? - Ir išsimuili- 
nau skepetą praustis. 

Po pusvalandžio šukuodamasi plaukus prieš veidrodį išgir- 
dau, kad apačioj yra kažkas atvykęs. Sprendžiant iš garsų, svečių 
buvo keli. Lipdama žemyn pamačiau vaikų tuntą, puldinėjantį 
pirmyn atgal tarp virtuvės ir priekinės svetainės, o tarp jų besi- 
sukiojantis nepažįstamas suaugėlis smalsiai sužiuro į mane, be- 
sileidžiančią laiptais. 

Įžengusi į svetainę išvydau, kad sulankstomoji lova išgaben- 
ta, o Džeimis, nusiskutęs ir apsirengęs švariais naktiniais marš- 
kiniais, parišta kaire ranka, grakščiai ramsto sofą, užsimetęs 
Džaneta, jaunėlis Ijanas ir šypsantis jaunuolis, kuris pagal nosies 
formą buvo Freizeris, bet šiaip kuo mažiausiai priminė tą mažą 
berniuką, kurį paskutinį kartą prieš dvidešimt metų regėjau La- 
libroche. 

- Štai ir ji! - sušuko Džeimis, pradžiugintas mano pasirody- 
mo, ir visi kambaryje atsigręžė į mane, o jų minos įvairavo nuo 
malonaus pasveikinimo iki nuostabos iš pagarbios baimės. 

- Ar prisimeni jaunėlį Džeimį? - paklausė vyresnysis Džei- 
mis, linktelėdamas aukštam plačiapečiam jaunuoliui garbanotais 
juodais plaukais, glėbyje laikančiam besirangantį gumulėlį. 

— Prisimenu garbanas, - nusišypsojau. - Visa kita kiek pa- 
sikeitė. 

Jaunėlis Džeimis išsišiepė man. 

- O aš jus puikiai prisimenu, tetule, - tarė sodriu nelygu ge- 
rai subrendęs alus balsu. - Jūs pasisodindavot mane ant kelių ir 
žaisdavot su mano pirštais „Dešimt paršelių“. 

— Negali būti. - Kiek nuliūdusi pažvelgiau į jį. 

Regis, pasitvirtino tiesa, kad žmonės mažai pasikeičia tarp 
dvidešimties ir keturiasdešimties, o labiausiai persimaino tarp 
ketverių ir dvidešimt ketverių. 

- Gal pasivaikščiotumėt su mažyliu Bendžaminu, - šypsoda- 
mas pasiūlė jaunėlis Džeimis. - Galbūt taip jums grįš įgūdžiai. 

Jis pasilenkė ir atsargiai paguldė man į glėbį savo ryšulėlį. Į 
mane spoksojo apvalainas veidelis, kuriame atsispindėjo sumiši- 
mas, būdingas naujagimiams. Bendžaminas šiek tiek sutriko, kai 
ūmai atsiradau vietoj jo tėvo, bet prieštarauti nepuolė. Jis kuo 
plačiausiai pražiojo mažą rausvą burnytę, sugrūdo į ją kumštuką 
ir ėmė mąsliai jį graužti. 

Nedidelis šviesbruvis berniukas naminio audinio kelnėmis 
atsirėmė į Džeimio kelį ir įsispitrėjo į mane su nuostaba. 

- Kas čia, Nunki? - garsiai sušnabždėjo jis. 

- Tai tavo protetė Klerė, - ramiai atsakė jis. - Juk esi apie ją 
girdėjęs? 

— A, taip, - tarė vaikas, smarkiai linksėdamas. - Ar ji tokia 
pat sena kaip močiutė? | 

- Dar senesnė, - vėl rimtai palingavo galvą Džeimis. 

Berniukas valandėlę vėpsojo į mane, paskui susiraukusiu iš 
paniekos veidu atsigręžė į Džeimį. 

- Ką čia tauški, Nunki! Ji anaiptol neatrodo tokia sena kaip 
močiutė! Gi jos plaukai vos pražilę! 

— Ačiū, vaikeli, - džiugiai jam nusišypsojau. 

- Ar tu tikrai žinai, kad ji mūsų protetė Klerė? - neatlyžo 
berniukas, įtariai žiūrėdamas į mane. - Mama sako, kad protetė 
Klerė gal buvo ragana, o šita ponia visai nepanaši į tokią. Aš 
nematau ant jos nosies nė vienos karpos! 

- Ačiū, - padėkojau dar sykį, jau kiek šalčiau. - Kuo tu vardu? 

Vaikas staiga susidrovėjo, kad tiesiogiai kreipiausi į jį, ir pa- 
slėpė galvą Džeimio rankovėje, nebenorėdamas kalbėti. 

- Angusas Valteris Edvinas Murėjus Karmaiklas, - už jį at- 
sakė Džeimis, šiaušdamas šilkinius šviesius vaiko plaukučius. - 
Vyriausias Megės sūnus, dažniausiai vadinamas Valiu. 

- Mes jį vadinam snarglinyčia, - paaiškino nedidukė raudon- 
plaukė mergaitė, stovinti prie mano kelio. - Nes jo nosis nuolat 
užkimšta snargliais. 

Angusas Valteris staiga atitraukė galvą nuo dėdės marškinių 
ir raudonu kaip burokas veidu piktai dėbtelėjo į giminaitę. 

— Ne! - suriko. - Atsiimk savo žodžius! 

Nelaukdamas, atsižadės ji savo žodžių ar ne, berniukas puolė 
prie jos sugniaužęs kumščius, bet jį trūktelėjo už kojų prodėdės 
ranka, parišta po apykakle. 

— Tu nemuši mergaičių, - griežtai sudraudė berniuką Džei- 
mis. - Taip elgtis nevyriška. 

— Bet ji pavadino mane snarglinyčia! - suaimanavo Angusas 
Valteris. - Turiu jai užtvot! | 

— Nelabai mandagu laidyti pastabas apie kieno nors išvaizdą, 
panele Abigaile, - rūsčiai paaiškino Džeimis mergaitei. - Turė- 
tum atsiprašyti pusbrolio. 

- Taip, bet jis yra... - Abigailė buvo atkakli, tik kai sutiko 
griežtą Džeimio žvilgsnį, nudūrė akis ir tirštai nuraudo. - Atsi- 
prašau, Vali, - burbtelėjo. 

Iš pradžių Valis, rodės, visai nelinko laikyti šio atlygio už pa- 
tirtą įžeidimą pakankamu, bet galop dėdė jį įtikino, kad nė ne- 
mėgintų kulti pusseserės, pažadėdamas jam papasakoti istoriją. 

— Papasakok padavimą apie arklį vandėnį ir raitelį! - šūkte- 
lėjo mano pažįstamas raudonplaukis, sprausdamasis į priekį, kad 
geriau girdėtų. 

- Ne, aną, apie šėtono šachmatų partiją! - įsiterpė dar vienas 
iš vaikų. 

Džeimis traukė vaikus lyg magnetas; du berniukai tampė jo 
antklodę, o maža rudaplaukė mergaitė, užsiropštusi ant sofos 
atlošo ir įsitaisiusi jam prie galvos, ėmė kruopščiai pinti plaukų 
sruogas. 

- Gražutis, Nunkis, - murmėjo ji, nedalyvaudama siūlymų 
papliūpoje. 

— Pasakojimas Valio, - griežtai nukirto Džeimis, vienu mostu 
numalšindamas bekylančias riaušes. - Jis gali rinktis, kokį tik nori. 

Džeimis iš po pagalvės ištraukė švarią nosinę ir prikišo Valiui 
prie nosies, kuri, tiesą sakant, atrodė nekaip. 

- Pūsk, - pusbalsiu liepė dėdė, paskui garsiau: - ir tada pa- 
sakyk, Vali, kokią istoriją norėtum išgirsti. 

Berniukas klusniai išsišnypštė nosį ir tarė: 

- Prašau papasakoti, Nunki, apie šventąją Brigitą ir žąsis. 

Džeimio akys, susiradusios mane, skvarbiai susmigo man į 
veidą. 

- Gerai, - patylėjęs atsakė jis. - Ką gi. Ar žinot, kad laukinės 
žąsys susiporuoja visam gyvenimui? Jei medžiodamas užmuši 
suaugusią Žąsį, visada turi palaukti, kol atlėks gedėti jos pora. 
Tada reikia nudobti ir tą antrąją, kitaip sielvartaus iki mirties, 
lakiodama ir rypaudama danguje savo prarastosios. 

Mažasis Bendžaminas sukrutėjo vystykluose, rangydamasis 
mano glėbyje. Džeimis nusišypsojo ir vėl sutelkė dėmesį į Valį, 
pražiota burna užsikvempusį jam ant kelio. 

- Taigi, - pasakojo jis toliau, - kitados, prieš tiek daug šimtų 
metų, kad negalit nei įsivaizduoti, nei susapnuoti, Brigita žengė 
ant Aukštumų akmenų su palaimintuoju Mykolu... 

Šioje pasakojimo vietoje Bendžaminas tyliai suknerkė ir ėmė 
kuistis ties mano suknelės krūtine. Jaunėlis Džeimis su savo gi- 
mine buvo dingęs, ir po valandėlės bergždžio plekšnojimo ir 
kresčiojimo išėjau iš kambario ieškoti Bendžamino motinos, 
nebeišklausiusi pasakojamos istorijos. 

Ieškomą ponią radau virtuvėje, didžiulėje merginų ir moterų 
draugijoje. Atidavusi jai Bendžaminą, kiek užtrukau pažindinda- 
masi, sveikindamasi, įtraukta į ritualą, per kurį moterys vertina 
viena kitą atvirai ir slapčia. 

Visos buvo labai draugiškos, aiškiai žinojo ar joms buvo 
pasakyta, kas aš, nes pažindinantis nė viena nesistebėjo pir- 
mosios Džeimio žmonos sugrįžimu - arba prisikėlimu iš mi- 
rusiųjų, arba parsiradimu iš Prancūzijos, nelygu, kas joms buvo 
papasakota. 

Vis dėlto jų draugėje klajojo keistos povandeninės srovės. 
Moterys skrupulingai vengė uždavinėti man klausimų; kitoje 
vietoje tai būtų buvę galima palaikyti paprastu mandagumu, bet 
tik jau ne Aukštumose, kur įprasta per atsitiktinę viešnagę išgau- 
ti bet kurio nepažįstamojo gyvenimo istoriją. 

Jos su manimi elgėsi labai mandagiai, pagarbiai ir maloniai, 
bet vis dirsčiojo akies krašteliu į šalis, susižvalgydavo man už nu- 
garos ir tyliai persimesdavo įprastomis pastabomis geilų kalba. 

Bet visų keisčiausia, kad tarp jų nebuvo Dženės. Ji buvo Lali- 
brocho siela. Man nepasitaikė būti šiuose namuose, nenutvieks- 
tuose jos, visi įnamiai orbita skriejo apie ją kaip planetos apie 
Saulę. Man nė nebūtų šovusi mintis, kad ji galėtų išeiti iš virtu- 
vės, kai čia šurmuliuoja toks gausus būrys moteriškių. 

Dabar jos dalyvavimas buvo ryškus kaip šviežių pušų šakų, 
sukrautų į didžiulę stirtą užpakaliniame podėlyje, kvapas, prade- 
dantis sklisti name. Deja, Dženės niekur nebuvo matyti. 

Ji šalinosi manęs nuo to vakaro, kai grįžau su jaunėliu Ija- 
nu, - ganėtinai suprantama, turint galvoje aplinkybes, pama- 

niau. Bet ir aš neieškojau progos pasišnekėti su ja. Abi supra- 
tome, kad reikia išsiaiškinti, tačiau nė viena nemėginome to 
padaryti. 

Virtuvėje buvo jauku ir šilta - per šilta. Sumišę džiūstan- 
čių staltiesių, karšto krakmolo, šlapių vystyklų, prakaituojančių 
kūnų, avižinių paplotėlių, skrundančių lydytuose kiaulės tau- 
kuose, ir kepamos duonos kvapai ėmė perdėm svaiginti, ir kai 
Katrina užsiminė, kad jai reikia ąsočio grietinės sklindžiams, 
tuojau pasisiūliau ąsotį atnešti iš pieninės pašiūrėje. 


= — 


Po įkaitusių kūnų spūsties virtuvėje šaltas, drėgnas oras lauke 
buvo toks gaivinantis, kad valandėlę ramiai pastovėjau, vėdin- 
dama virtuvės kvapus iš apatinių sijonų ir plaukų. Paskui pa- 
traukiau į pieninę. Pašiūrė buvo tolokai nuo pagrindinio namo, 
patogiai pasiekiama iš melžimo pašiūrės. Ši šliejosi prie dviejų 
nedidelių aptvarų, kuriuose buvo laikomos avys ir ožkos. Galvi- 
jai Aukštumose ganydavosi, bet dažniausiai jie būdavo auginami 
mėsai, ne pienui, nes buvo manoma, kad karvių pieną gerti dera 
tik ligoniams. 

Išėjusi iš pieninės, nustebau išvydusi Fergiusą, kuris rymojo 
ant aptvaro tvoros ir paniuręs žiūrėjo į daugybę besigrumdančių 
vilna apžėlusių nugarų apačioje. Nesitikėjau jo čia išvysti ir pa- 
svarsčiau, ar Džeimis žino, kad jis grįžo. 

Vertingieji Dženės merinosai - atvežtiniai, šeriami iš rankos 
ir kur kas labiau išlepinti nei jos anūkai - padėbsojo į mane, 
žingsniuojančią pro šalį, ir visi kartu skubiai metėsi į aptvaro 
pakraštį, siautulingai bliaudami, vildamiesi gauti skanų kąsnelį. 
Fergiusas, suglumintas sambrūzdžio, pakėlė akis ir be entuziaz- 
mo pamojo. Kažką šūktelėjo, bet per šurmulį buvo neįmanoma 
nieko išgirsti. 

Prie aptvaro riogsojo milžiniška dėžė šalčio pakąstų kopūstų 
gūžių. Paėmiau vieną didžiulę suglebusią žalią galvą ir išdalijau 
kokį tuziną kopūstlapių nekantrioms graibstančioms burnoms, 
tikėdamasi, kad jos susičiaups. 


SVETIMŠALĖ + SUGRĮŽIMAS 621 


Milžiniškas gauruotas avinas, vardu Hjujis, kurio sėklidės 
buvo nukarusios bemaž iki pat žemės ir panėšėjo į vilna aptrauk- 
tus futbolo kamuolius, savo sunkiu kūnu prasibrovė į priekines 
gretas, garsiai, despotiškai šnopuodamas „Bah!“ Fergiusas, jau 
priėjęs prie manęs, griebė kopūsto gūžę ir iš visų jėgų taikliai 
sviedė į Hijųjį. 

- Tais-toi" - šūktelėjo sudirgęs. 

Hjujis metėsi į šalį ir išleido nuostabos kupiną šaižų „Beh!“, 
kai kopūstas atšoko nuo riebalais aptekusios nugaros. Paskui, 
purtydamasis, bet apsimesdamas oriu, nurisnojo, iš tos įžeistos 
didybės tabaluojant sėklidėms. Įkandin jo nubidzeno avių ban- 
da, pritardama jam tyliu, nepatenkintu bliovimu. 

Fergiusas rūsčiai ir piktdžiugiškai stebeilijo į gyvulius. 

— Niekam tikę, plačiagerkliai, susmirdę padarai, - pasakė. 

Koks nedėkingumas, pagalvojau, nes šalikas ir kojinės, kurias 
jis mūvėjo, greičiausiai buvo numegztos iš jų vilnos. 

- Malonu vėl tave matyti, Fergiusai, - tariau nepaisydama 
prasto jo ūpo. - Ar Džeimis jau žino, kad grįžai? - Pasvarsčiau, 
ar daug Fergiusas nutuokia apie paskutinius įvykius, jei ką tik 
atkako į Lalibrochą. 

— Ne, - gana vangiai atsakė jis. - Turbūt man reikėtų praneš- 
ti, kad esu čia. 

Tai taręs, jis nė nekrustelėjo namo link, toliau spoksojo į su- 
tryptą aptvaro purvą. Kažkas aiškiai jį graužė; vyliausi, kad jis 
susidorojo su pavesta užduotimi. 

- Ar radai poną Geidžą sveiką ir gyvą? 

Valandėlę jis atrodė sumišęs, paskui liesame veide blykstelėjo 
gyvumas. | 

— O taip, milordas buvo teisus: su ponu Geidžu nuvykom 
įspėti kitų draugijos narių, o vėliau patraukėm į smuklę, kur jie 
visi turėjo susitikti. Ir tikrai, ten buvo užsimaskavusių muitinin- 
kų lizdas. Tegu jie sau laukia tiek pat kaip ir jų sėbras statinėje, 
cha cha! - Fergiuso akyse sušvitęs žiaurus smagumas užgeso ir 


* Nutilk! (Pranc.) 

jis atsiduso. - Aišku, negalim tikėtis, kad mums bus sumokėta už 
brošiūras. Nors spausdinimo mašina ir išgelbėta, vienas Dievas 
težino, kiek truks, kol atsigaus milordo verslas. 

Jis kalbėjo taip liūdnai ir graudžiai, kad nustebau. 

- Tu juk nepadedi spausdinimo versle? - paklausiau. 

Jis kilstelėjo vieną petį ir nuleido. 

— To nepavadinsi pagalba, miledi. Bet milordas buvo ganėti- 
nai malonus, leisdamas man investuoti į spausdinimą savo pelno 
iš brendžio dalį. Ilgainiui turėjau tapti lygiateisiu partneriu. 

- Suprantu, - pasakiau su užuojauta. - Ar tau reikia pinigų? 
Galbūt galėčiau... 

Jis metė į mane nustebusį žvilgsnį, paskui nusišypsojo, paro- 
dydamas tobulus kvadratinius baltus dantis. 

— Ačiū, miledi, bet ne. Mano poreikiai labai menki, ir man 
užtenka, kiek turiu. - Fergiusas paplekšnojo per šoninę švarko 
kišenę ir ta raminamai sužvangėjo. Jis susiraukęs luktelėjo ir abu 
riešus susikišo giliai į švarko kišenes. - Nee... - lėtai pratarė. - 
Tik... na, spausdinimo verslas gerbiamas labiausiai, miledi, 

- Tikriausiai, - pasakiau kiek sumišusi. 

Jis pagavo mano toną ir niūrokai šyptelėjo. 

- Kliūtis ta, miledi, kad nors kontrabandininkas ir gali už- 
dirbti daugiau, nei reikia žmonai išlaikyti, jo profesija vargu ar 
patiktų garbingos jaunos panelės tėvams. 

— Oho, - tariau, mat viskas ėmė aiškėti. - Nori vesti? Gar- 
bingą jauną panelę? 

Jis linktelėjo, kiek susidrovėjęs. 

— Taip, madam. Bet jos motina nepalanki man. 

Viską apsvarsčiusi, negalėjau pasakyti, kad kaltinu tos mergi- 
nos motiną. Tamsaus gymio Fergiusas buvo išvaizdus ir šaunių 
manierų, kurios gal ir galėjo palenkti jaunos merginos širdį, bet 
jam stigo kelių dalykų, kurie būtų kur kas labiau patikę kon- 
servatyvesniems škotų tėvams: turto, pajamų, kairės rankos ir 
pavardės. 

Be to, nors kontrabanda, galvijų vagystės ir kitokio praktinio 
komunizmo apraiškos Aukštumose garsėjo ilga ir spalvinga isto- 

rija, prancūzas negalėjo tuo pasigirti. Ir nesvarbu, kiek Fergiusas 
gyveno Lalibroche, jis liko prancūzas kaip ir Paryžiaus Dievo 
Motinos katedra. Jis, kaip ir aš, visada bus svetimšalis. | 

- Jei būčiau pelningos spaustuvės partneris, suprantat, jos 
motina gal ir teiktųsi apsvarstyti mano piršlybas, - paaiškino 
jis. - Bet kai... - Fergiusas liūdnai palingavo galvą. 

Su užuojauta paplekšnojau jam per ranką. 

- Nesikrimsk dėl šito. Ką nors sugalvosim. Ar sakei Džei- 
miui apie merginą? Neabejoju, jis norėtų užtarti žodelį už tave 
jos motinai. 

Mano nuostabai, Fergiusas ne juokais sunerimo. 

— Ak, ne, miledi! Prašau jam nieko nesakyti - dabar milordas 
turi galvoti apie daugybę kur kas svarbesnių dalykų. 

Apskritai, pagalvojau, Fergiusas tikriausiai teisus, nors mane 
nustebino įnirtingas jo pasipriešinimas. Bet pažadėjau neprasi- 
tarti Džeimiui. Stovint lediniame purve, man ėmė labai šalti ko- 
jos, todėl pasiūliau eiti vidun. 

- Gal kiek vėliau, miledi, - tarė jis. - Nūnai nesu tinkama 
draugija net avims. 

Sunkiai atsidusęs, Fergiusas nusisuko ir nusvirusiais pečiais 
nusliūkino karvelidės link. 

Nustebau, svetainėje prie Džeimio radusi Dženę. Ji buvo par- 
ėjusbiš lauko: skruostai ir ilgos tiesios nosies galiukas raudonavo 
nuo šalčio, o drabužiai buvo prigėrę žiemos miglos kvapo. 

— Nusiunčiau jaunėlį Ijaną pabalnoti Dono, - pasakė ji bro- 
liui ir susiraukė. - Ar pajėgsi atsistoti ir nueiti į daržinę, Džeimi, 
o gal būtų geriau, jeigu tą arklį jis tau atvestų? 

Džeimis sužiuro į ją, pakėlęs antakį. 

— Galiu eiti, kur tik reikia, bet dabar nė neketinu judintis iš 
vietos. 

— Argi tau nesakiau, kad jis atvyksta? - nekantravo Dže- 
nė. - Vakar vėlų vakarą buvo užsukęs Amajas Ketrikas, sakė, 
kad ką tik atkeliavo iš Kinvalio. Šiandien ruošiasi prisistatyti 

Hobartas, pranešė jis. - Dženė dirstelėjo į emaliuotą laikrodį 
ant židinio atbrailos. - Jeigu jis iškeliavo po pusryčių, už va- 
landos pasirodys čia. 

Džeimis susiraukęs pažvelgė į seserį ir atlošė galvą į sofą. 

- Jau sakiau, Džene, kad nebijau Hobarto Makenzio, - atkir- 
to jis. - Nė velnio nuo jo nebėgsiu! 

- Ak šitaip? Nebijojai ir Liri, bet tik pažiūrėk, kas iš to iš- 
ėjo! - Ji mostelėjo galva į jo rankos raištį. 

Viena Džeimio burnos pusė nevalingai išsikreipė. 

- Taigis, tiesą sakai, — tarė jis. - Betgi, Džene, žinai, kad Aukš- 
tumose ginklų pasitaiko rečiau nei vištų dantų. Kažin ar Hobar- 
tas atsibeldęs prašys manęs paskolinti pistoletą, kad galėtų mane 
nušaut. 

— Kam jam tiek vargti, turbūt tik įžengs ir perrėš tau gerklę 
kaip kvailam žąsinui, koks ir esi! - atšovė ji. 

Džeimis juokėsi, o Dženė baltakiavo į brolį. Pasinaudojusi 
proga, įsiterpiau į pokalbį: 

— Kas tas Hobartas Makenzis ir kodėl jis nori tave nugalabyti 
kaip Žąsiną? 

Džeimis atgręžė galvą į mane, akyse blykčiojo smagūs žibu- 
rėliai. 

- Hobartas - Liri brolis, Sasenach, - paaiškino jis. - O dėl 
nugalabijimo ar šiaip... 

- Liri išsikvietė jį iš Kinvalio, kur jis gyvena, - įsiterpė Dže- 
nė, - ir išklojo... viską. - Menkutis nekantrus mostas aprėpė 
mane, Džeimį ir apskritai keblią susiklosčiusią padėtį. 

— Pranešta, kad Hobartas ketina prisistatyti ir apginti sesers 
garbę, nudobdamas mane, - paaiškino Džeimis. Toji mintis jį, 
regis, linksmino. | 

Bet mudviem su Džene taip jau linksma nebuvo. 

- Ar tu nebūgštauji dėl to Hobarto? - pasiteiravau. 

- Žinoma, ne, - kiek suirzo jis ir atsigręžė į seserį. — Dėl 
Dievo meilės, Džene, juk pažįsti Hobartą Makenzį! Tas žmogus 
kiaulės nepaskerstų nenusipjovęs kojos! 


SVETIMŠALĖ + SUGRĮŽIMAS 625 


Dženė nužvelgė Džeimį nuo galvos iki kojų, aiškiai vertin- 
dama jo gebėjimą apsiginti nuo nevykėlio kiaulių skerdiko, ir 
nenoromis nusprendė, kad jis gal ir apsigins net vienarankis. 

- Mmfm, - murmtelėjo ji. - O jeigu jis ateis tavęs, o tu imsi 
ir jį nužudysi? Kas tada? 

- Tada, regis, jis bus negyvas, - ramiai pasakė Džeimis. 

- O tu būsi pakartas už žmogžudystę, - neatlyžo Dženė, - 
arba tapsi bėgliu, persekiojamu visos Liri giminės. Nori prisi- 
prašyt kraujo keršto? 
ir taip jau ryškų jųdviejų panašumą. 

- O iš tikrųjų aš noriu, - tarė jis perdėtai kantriai, - pusryčių. 
Pamaitinsi mane ar lauksi, kol nualpsiu iš alkio, ir laikysi paslė- 
pus kunigo kambary, iki išvyks Hobartas? 

Dėbsant į brolį, dailiame Dženės veide apmaudas grūmėsi su 
linksmumu. Kaip ir dažniausiai nutikdavo šiems dviem Freize- 
riams, nugalėjo linksmumas. 

- Nebloga mintis, - pasakė ji ir, trumpam nenoriai nusišyp- 
sojus, žybtelėjo jos dantys. - Jei pajėgčiau taip toli nutempti užsi- 
spyrusį tavo kūną, pati tau įkrėsčiau. - Ji pakratė galvą ir atsidu- 
so. - Gerai jau, gerai, Džeimi, daryk, kaip išmanai. Bet pasistenk 
nepriteršti ant mano gerojo turkiško kilimo. 

Jis pažvelgė į ją, viena plačios burnos pusė vyptelėjo. 

- Pažadu, Džene, - tarė. - Jokio kraujo praliejimo svetainėje. 

Ji suprunkšė. 

- Mulkis, - pasakė, tačiau be pagiežos. - Atsiųsiu Džanetą su 
koše. - Ir išdrožė, įsisukusi į sijonų ir pasijonių verpetą. 

- Ar ji paminėjo Doną? - paklausiau, suglumusi nulydėdama 
Dženę akimis. - Žinoma, tai ne tas pats žirgas, kurį pasiėmei iš 
Leocho! | 

- Oi, ne. - Džeimis atmetė galvą, šypsodamas man. - Tai 
Dono vaikaitis - vienas iš vaikaičių. Jo garbei duodam tą vardą 
visiems bėriems kumeliukams. 

Persisvėriau per sofos atlošą, švelniai nuo peties braukdama 
išilgai sužeistos rankos. 

- Skauda? - paklausiau, kai jis krūptelėjo, man paspaudus 
per kelis colius virš žaizdos. Ši atrodė geriau nei vakar, sopantis 
plotas jau buvo susiaurėjęs. 

- Nelabai, - atsakė jis. Nusmaukęs raištį, raukydamasis pa- 
mėgino atsargiai ištiesti ranką. - Bet dar kurį laiką negalėsiu 
vartytis kūliais. 

Nusikvatojau. 

- Taip, turbūt negalėsi. - Padelsiau. - Džeimi... tas Hobartas. 
Ar iš tiesų nemanai... 

— Ne, - tvirtai nukirto jis. - O jeigu ir manau, tai pirmiau- 
sia noriu papusryčiauti. Man nepatiktų būti nužudytam tuščiu 
skrandžiu. 

Vėl nusijuokiau kiek nuraminta. 

— Eisiu ir atnešiu tau valgio, - pasišoviau. 

Bet žengusi į koridorių pro vieną langą išvydau kažkokį plaz- 
dėjimą ir stabtelėjau pasižiūrėti. Tai buvo Dženė. Užsimetusi ap- 
siaustą ir gobtuvą, kad nesušaltų, ji traukė įkalnėn į tvartą. Umai 
paskatinta, griebiau nuo vagio apsiaustą ir nuskuodžiau paskui 
ją. Dženei Murėj turėjau daug ką pasakyti, ir gal pasitaikė geriau- 
sia proga užklupti ją vieną. 


=— 

Pasivijau ją prie pat tvarto; Dženė išgirdo mano žingsnius 
už nugaros ir išsigandusi atsigręžė. Greitosiomis apsidairė, bet 
pamatė, kad mudvi vienos. Supratusi, kad išvengti susidūrimo 
neįmanoma, po vilnoniu apsiaustu ištiesė pečius ir pakėlusi gal- 
vą įsižiūrėjo man į akis. 

- Pamaniau, bus geriau pasakyt jaunėliui Ijanui, kad nubal- 
notų arklį, - tarė. - Paskui ketinu eiti į šakniavaisių rūsį pasirinkt 
svogūnų pyragui. Ar palaikysi man draugiją? 

- Palaikysiu. | 

Stipriau susisupusi į apsiaustą, kad nekoštų žiemos vėjas, nu- 
sekiau įkandin jos į tvartą. 

Viduje buvo šilta, bent jau visai kas kita nei žvarba lauke, 
tamsoje tvyrojo malonus arklių, šieno ir mėšlo kvapas. Stabtelė- 

jau, kad akys priprastų prie blausaties, o Dženė nudrožė tiesiai 
centriniu taku, jos žingsniai lengvai tapsėjo akmeninėmis grin- 
dimis. 

Jaunėlis Ijanas tysojo išsidrėbęs ant šviežio šieno krūvos; iš- 
girdęs garsus, mirksėdamas atsisėdo. | 

Dženė dirstelėjo į sūnų, tada - į gardą, kuriame ramiai iš 
ėdžių šieną žiaumojo švelniaakis bėris be balno ir kamanų. 

- Ar neliepiau tau pabalnoti Dono? - griežtai paklausė ji 
vaikio. 

Jaunėlis Ijanas, kiek susigėdęs, pasikasė galvą ir atsistojo. 

- Taip, mama, liepei. Bet pamaniau, neverta gaišt jį balno- 
jant, nes vėl reikės tuojau nubalnot. 

Dženė spoksojo į jį. 

- Ak šitaip? Ir kas tau įpūtė tokio tikrumo? 

Ijanas gūžtelėjo pečiais ir nusišypsojo. 

— Mama, tu nė kiek ne blogiau už mane žinai, kad dėdė Džei- 
mis nuo nieko nebėgs, o ką jau kalbėt apie dėdę Hobartą. Juk 
taip? - švelniai pridūrė. | 

Dženė pažvelgė į sūnų ir atsiduso. Paskui jos veide neno- 
romis nušvito šypsena, ir ji, ištiesusi ranką, nubraukė jam nuo 
veido tankius, susivėlusius plaukus. 

- Taip, mažėli Ijanai. Žinau. - Jos ranka nuslydo rausvu jo 
skruostu ir nusviro žemyn. - Eik namo ir sukirsk su dėde antrus 
pusryčius. - Mudvi su tavo tetule trauksim į šakniavaisių rūsį. 
Bet tuoj pat atlėk manęs pakviesti, jei pasirodytų ponas Hobartas 
Makenzis, gerai? 

- Tuoj pat, mama, - pažadėjo jis ir nuskubėjo į namą, gena- 
mas minties apie maistą. 

Dženė pažiūrėjo, kaip sūnus žirglioja tarsi jauniklė gervė, ir 
papurtė galvą, o jos lūpose vis dar žaidė šypsena. 

- Mielas berniukas, - sumurmėjo. Tada, prisiminusi dabarti- 
nes aplinkybes, ryžtingai atsigręžė į mane. - Eime, - tarė. - Man 
regis, nori pasišnekėti su manim, a? 


=—— 

Abi nepratarėme nė žodžio, kol atsidūrėme tyliame šaknia- 
vaisių rūsio prieglobstyje. Tai buvo mažas kambarėlis, iškastas po 
namu, kuriame tvyrojo kvapas - aitrus svogūnų ir česnakų py- 
nių, karančių nuo gegnių, saldus, aromatingas džiovintų obuolių 
ir drėgnas, žemiškas bulvių, kurių grumstuotas rudas apklotas 
buvo nugulęs lentynas, išrikiuotas palei sienas rūsyje. 

- Ar prisimeni, kaip liepei man pasodinti bulvių? - paklau- 
sė Dženė, ranka lengvai braukdama per suverstus gumbus. - 
Tada pasisekė: po Kulodeno bulvės palaikė mūsų gyvastį ne 
vieną žiemą. 

Taip, prisiminiau. Liepiau jai, kai mudvi stovėjom šaltą ru- 
dens naktį prieš pat išsiskirdamos: ji turėjo grįžti pas naujagimę, 
oaš - keliauti ieškoti Džeimio, Aukštumose paskelbto už įstatymo 
ribų, nuteisto mirties bausme. Radau jį ir išgelbėjau. Akivaizdu, 
Lalibrochą taip pat. O Dženė pasistengė juos abu atiduoti Liri. 

- Kodėl? - galų gale tyliai paklausiau. 

Prabilau jai į viršugalvį, nes jos galva buvo palinkusi virš dar- 
bo. Dženės ranka triūsė sklandžiai kaip laikrodžio mechanizmas: 
trūkt svogūnas iš ilgos kabančios pynės, trekšt kieti suvytę laiš- 
kai, švyst galvutė į atsineštą pintinę. 

- Kodėl taip pasielgei? - vėl paklausiau. 

Išpešiau svogūną iš kitos pynės, bet, užuot sviedusi į pintinę, 
laikiau rankose, ridinėdama jį pirmyn atgal it beisbolo kamuolį, 
klausydamasi, kaip tarp delnų šiugžda ploni jo lukštai. 

— Kodėl pasielgiau kaip? 

Jos balsas vėl buvo puikiai valdomas — tik tas, kuris gerai 
ją pažinojo, būtų išgirdęs įtampos gaidelę. Aš ją gerai pažino- 
jau - arba kitados pažinojau. 

- Tau įdomu, kodėl suporavau savo brolį su Liri? - Ji sužiuro 
į mane, lygius juodus antakius išrietusi klaustuku, bet paskui vėl 
palinko prie svogūnų pynės. — Tu teisi, jis nebūtų taip padaręs, 
jei nebūčiau jo vertusi. 

— Taigi prispyrei jį, - pasakiau. Vėjas klebeno šakniavaisių 
rūsio duris, iš akmens išskaptuotais laiptais žerdamas žiupsnius 
žemių. 

- Jis buvo vienišas, - tyliai tarė Dženė. - Labai vienišas. Ne- 
galėjau į jį tokį žiūrėti. Žinai, jis ilgai buvo nepaprastai nelaimin- 
gas, gedėjo tavęs. 

- Maniau, Džeimis žuvo, - tyliai atsakiau į nebylų Dženės 
kaltinimą. 

- Galėjo ir žūti, - griežtai tarė ji, tada pakėlė galvą ir atsi- 
duso, nusibraukdama tamsių plaukų garbaną. - Taip, gal ir iš 
tiesų nežinojai, kad jis liko gyvas, mat Kulodene daugybė pa- 
dėjo galvas... ir, be abejonės, Džeimis manė, kad tu mirusi ir ta- 
vęs nebėra. Bet jis buvo ypač sunkiai sužeistas, ir ne tik į koją. 
O kai grįžo namo iš Anglijos... - Ji papurtė galvą siekdama kito 
svogūno. - Iš pažiūros buvo gana sveikas, bet... - Dženė metė į 
mane tiesų žvilgsnį, pasižiūrėjo tomis įkypomis mėlynomis kaip 
ir brolio akimis, kurios kėlė didžiulį nerimą. -— Jis ne iš tų vyrų, 
kurie miegotų vieni, ar ne? 

- Aišku, - trumpai atsakiau. - Bet mes likom gyvi, abu. Ko- 
dėl tu pakvietei Liri, kai parkeliavom su jaunėliu Ijanu? 

Iš pradžių Dženė tylėjo, tik toliau rankiojo svogūnus, traukė 
laiškus, ėmė, traukė, vėl ėmė. 

- Tu man patikai, - galų gale prabilo taip tyliai, kad vos išgir- 
dau. - Gal mylėjau tave, kai anksčiau gyvenai čia su Džeimiu. 

— Ir tu man patikai, - pasakiau taip pat tyliai. - Tad kodėl? 

Dženės rankos pagaliau nurimo ir ji pažvelgė į mane, su- 
gniaužusi kumščius prie šonų. 

— Kai Ijanas pasakė, kad sugrįžai, - iš lėto prakalbo ji, akis 
įbedusi į svogūnus, - būtum galėjusi mane pargriauti pūko kepš- 
telėjimu. Iš pradžių susijaudinau, norėjau tave pamatyti - knie- 
tėjo sužinoti, kur buvai, - pridūrė, klausiamai kiek kilstelėdama 
antakius. Aš neatsakiau, ir ji šnekėjo toliau: - Bet paskui išsigan- 
dau, — tylutėliai tarė. Jos akys nuklydo į šalį, dengiamos tankių 
juodų blakstienų karčių. - Žinai, regėjau tave, - pasakė Dženė, 
vis dar spoksodama į nematomus tolius. - Džeimiui tuokiantis 
su Liri, jiems stovint prie altoriaus... tu buvai ten su jais, stovėjai 
jam iš kairės, tarp jo ir Liri. Supratau, kad tai reiškia, jog tu jį 
atsiimsi. 

Man ant sprando pasistojo plaukeliai. Dženė lėtai palingavo 
galvą, ir pamačiau, kad ji, užplūdus prisiminimams, išblyško. At- 
sisėdo ant statinės, o jos apsiaustas išsiskleidė aplink it gėlė. 

- Aš ne iš tų, kurie regi nuo gimimo, ir ne iš tų, kuriuos re- 
gėjimai lanko dažnai. Iki tol nieko panašaus nebuvau patyrusi ir 
viliuosi, kad daugiau nebepatirsiu. Bet mačiau tave taip aiškiai, 
kaip dabar regiu, ir labai nusigandau, tad turėjau išeiti iš bažny- 
čios per patį priesaikos vidurį. - Ji nurijo seilę, žiūrėdama tiesiai 
man į akis. - Nežinau, kokia tu, - tyliai pasakė. - Ar... ar... kas. 
Nepažinom tavo giminės nei vietos, kur gyvenai. Bet juk niekada 
tavęs to ir neklausiau? Džeimis išsirinko tave, ir to buvo gana. 
Tačiau paskui dingai ir, praėjus nemažai laiko, pamaniau, kad jis 
gal tave primiršo ir gali vėl vesti, būti laimingas. 

- Deja, laimės nerado, - pasakiau tikėdamasi Dženės pa- 
tvirtinimo. 

Ji tai pripažino linktelėdama. 

- Ne. Bet Džeimis - ištikimas vyras, tiesa. Nesvarbu, kaip 
viskas klostėsi tarp jųdviejų, jo ir Liri. Jeigu jis prisiekė būti jos 
sutuoktiniu, nepaliks jos. Ir nesvarbu, kad daugiausia prabūdavo 
Edinburge: visada žinojau, Džeimis sugrįš čia - jis susisaistęs su 
šia vieta, su Aukštumomis. Bet štai vėl pasirodei tu. 

Jos rankos ramiai gulėjo ant kelių — tai buvo retas vaizdas. 
Vis dar dailios, mitrios, ilgais pirštais, bet krumpliai raudoni ir 
šiurkštūs nuo daugybės metų triūso, o mėlynos kraujagyslės iš- 
sišovusios pro ploną baltą odą. 

— Ar žinai, - tarė Dženė, spoksodama į skraitą, - per gyve- 
nimą nebuvau iškėlusi kojos iš Lalibrocho toliau nei per dešimt 
mylių? 

— Ne, - pasakiau kiek nustebusi. 

Ji lėtai pakratė galvą ir pažiūrėjo į mane. 

- O tu buvai. Tikriausiai daug keliavai. - Jos akys tyrinėjo 
mano veidą, ieškodamos kokios nors užuominos. 

— Taip. 

Ji linktelėjo, tylomis mąstydama. 

— Tu ir vėl iškeliausi, - kone sukuždėjo. - Žinau, kad iške- 

liausi. Tu nepririšta prie šios vietos, ne taip kaip Liri ir aš. O jis 
patrauks su tavim. Ir aš jo nebepamatysiu. - Dženė trumpam 
užsimerkė, paskui atsimerkė ir pažvelgė iš po gražių tamsių ant- 
akių. - Todėl taip ir pasielgiau. Man atrodė, kad jei sužinosi apie 
Liri, tučtuojau išvyksi - ir išvykai... - pridūrė, padarydama nežy- 
mią grimasą. - O Džeimis liks. Bet tu grįžai. - Jos pečiai bejėgiš- 
kai gūžtelėjo. - Supratau, kad iš to nieko gero; jis prisirišęs prie 
tavęs, ar sveikas, ar suimtas ligos. Jo žmona tu. Ir jei vėl išsiruoši 
kelionėn, jis keliaus kartu. 

Beviltiškai ieškojau žodžių, kurie ją nuramintų. 

- Bet aš neiškeliausiu, Tikrai. Tik noriu likti čia su juo - vi- 
sam laikui. 

Uždėjau plaštaką ant jos rankos ir Dženė truputį įsitempė. Po 
valandėlės jos ranka uždengė manąją. Ji pasirodė ledinė, o ilgos, 
tiesios Dženės nosies galiukas raudonavo nuo šalčio. 

- Žmonės apie regėjimus kalba visaip, ar ne? - netrukus pa- 
klausė ji. - Vieni sako, jie pražūtingi - kad ir ką regėjai, tai turi 
nugrimzti praeitin. O kiti mano, kad tai tik įspėjimas - paisyk 
jo, ir gali daug ką pakeist. Kaip tu manai? - Ji smalsiai pašnai- 
ravo į Mane. 

Giliai atsidusau, svogūnų kvapas graužė galunosę. Dženė, be 
abejonės, smogė taiklų smūgį. 

— Nežinau, - pasakiau vos drebančiu balsu. - Niekad ne- 
abejojau, kad įmanoma daug ką pakeisti, jei apie tai žinai. Bet 
dabar... nebežinau, - tyliai pasakiau, galvodama apie Kulodeną. 

Dženė žiūrėjo į mane, prieblandoje jos akys atrodė tokios 
tamsiai mėlynos, kad kone juodos. Vėl paspėliojau, ar daug Džei- 
mis jai papasakojo ir kiek ji suprato be žodžių. | 

— Bet vis tiek turi pamėginti, — tvirtai pasakė ji. - Juk negali 
taip ir palikti? 

Neišmaniau, ar ji tai taiko sau, bet palingavau galvą. 

— Ne, - tariau. - Negali. Tu teisi - reikia pamėginti. 

Mudvi viena kitai drovokai nusišypsojome. 

- Ar gerai juo pasirūpinsi? — staiga paklausė Dženė. - Net 
jeigu iškeliausi? Pasirūpinsi? 

Suspaudžiau šaltus jos pirštus, jusdama saujoje lengvus, ap- 
gaulingai trapius kaulus. 

- Taip. 

- Tada gerai, - tyliai pasakė ji ir sugniaužė mano pirštus. 

Valandėlę sėdėjome laikydamosi už rankų, o tada atsilapojo 
šakniavaisių rūsio durys, įleisdamos vidun laiptais ristis lietaus 
ir vėjo gūsį. 

- Mama? - Vidun kyštelėjo jaunėlio Ijano galva blizgančio- 
mis iš jaudulio akimis. — Atjojo Hobartas Makenzis! Tėtis liepė 
tau tučtuojau ateiti! 

Dženė pašoko ant kojų, vos nepamiršdama pagriebti pintinės 
su svogūnais. 

- Oarjis ginkluotas? - sunerimusi paklausė. - Turi pistoletą 
ar kardą? 

Ijanas papurtė galvą, vėjas smarkiai taršė juodus jo plaukus. 

- Ak, ne, mama! Dar blogiau. Jis turi teisininką! 


= 

Nepanašesnį į keršto įsikūnijimą žmogėną už Hobartą Ma- 
kenzį vargu ar buvo galima įsivaizduoti. Žemaūgis, smulkių kau- 
lų, maždaug trisdešimties, blyškiai mėlynomis ašaroti linkusio- 
mis akimis su šviesiomis blakstienomis, neryškių bruožų, kurie 
prasidėjo plike nuo kaktos ir nyko iki neapibrėžtai nusklembto 
smakro, kuris, regis, stengėsi dingti kaklaskarės klostėse. 

Kai įžengėme pro priekines duris, jis hole prieš veidrodį 
glostėsi plaukus, o dailiai sugarbanotas trumpų plaukų perukas 
gulėjo šalia ant stalo. Atvykėlis sunerimęs pamirksėjo mums, 
tada čiupo peruką ir užsivožė ant galvos, tuo pat metu nusi- 
lenkdamas. 

— Ponia Džene, - pasisveikino. 

Mažos kaip triušio akutės įsibedė į mane, tada nukrypo į šalį, 
paskui vėl susmigo man į veidą, tarsi jis būtų tikėjęsis, kad iš ti- 
krųjų manęs čia nėra, bet jam teko labai nusivilti, nes aš buvau. 

Dženė pažvelgė į jį, paskui į mane, sunkiai atsiduso ir griebė 
jautį už ragų. | 

— Pone Makenzi, - prabilo ji, formaliai tūptelėdama. - Ar ga- 
lėčiau jums pristatyti savo brolienę Klerę? Klere, ponas Hobartas 
Makenzis iš Kinvalio. | 

Jis išsižiojo ir įsistebeilijo į mane. Jau buvau betiesianti jam 
ranką, bet apsigalvojau. Įdomu, kaip elgtis šiomis aplinkybėmis 
būtų patarusi Emilė Post, bet panelės Post čia nebuvo, todėl tu- 
rėjau improvizuoti. 

— Kaip malonu su jumis susipažinti, - pasakiau ir nusišypso- 
jau kaip įmanydama nuoširdžiau. 

— A... - pratarė jis ir nedrąsiai linktelėjo man. - Um... jūsų... 
tarnas, ponia. 

Laimė, tuo metu atsivėrė svetainės durys. Išvydau nedidukę 
dailią figūrą, įrėmintą staktos, ir ją atpažinusi džiugiai riktelėjau. 

— Nedas! Nedas Gouvanas! 

Tai iš tiesų buvo Nedas Gouvanas, senyvas Edinburgo tei- 
sininkas, kuris kitados išgelbėjo mane, kad nebūčiau sudeginta 
kaip ragana. Dabar jis atrodė gerokai senstelėjęs, nuo metų naš- 
tos susitraukęs ir taip išvagotas raukšlių, kad panėšėjo į džiovintą 
obuolį, kurių mačiau šakniavaisių rūsyje. 

Bet gyvos juodos akys buvo nepasikeitusios, ir jos tučtuojau 
džiaugsmingai prilipo prie manęs. 

- Mano brangioji! - sušuko jis ir greitai prišlubčiojo. Griebė 
man už rankos švytėdamas ir labai galantiškai prispaudė ją prie 
suvytusių lūpų. 

— Girdėjau, kad tu... 

— Kaip atsitiko, kad... 

— „kaip smagu tave matyti! 

— „aš tokia laiminga vėl jus regėdama, bet... 

Hobarto Makenzio kostelėjimas nutraukė šį džiugų pašneke- 
sį. Ponas Gouvanas krūptelėjęs pakėlė akis ir linktelėjo. 

- O taip, žinoma. Pirmiausia reikalai, mano brangioji, - pasa- 
kė jis mandagiai nusilenkdamas man, - paskui, tau leidus, jaus- 
čiausi didžiai pamalonintas, jei man išklotum savo nuotykius. 

— Ak... labai pasistengsiu, - tariau svarstydama, kiek jis norės 
išgirsti. 

— Puiku, puiku. - Gouvanas pasidairė hole, žvitrios akutės 
nužvelgė Hobartą ir Dženę, kuri, pakabinusi apsiaustą, šukavosi 
plaukus. - Ponas Freizeris su ponu Murėjumi jau laukia svetai- 
nėje. Pone Makenzi, jeigu jūs ir ponios sutiksite prisidėti prie 
mūsų, turbūt galėsime greitai sutvarkyti jūsiškį reikalą ir imtis 
malonesnių. Ar leisi man, brangioji? - Jis sulenkė kaulėtą ranką, 
kviesdamas mane. 


p 


Džeimis tebesėdėjo ant sofos, kur jį palikau, bet bemaž ne- 
pasikeitusios būklės - tai yra gyvas. Vaikų nebuvo nė kvapo, tik 
viena putlutė mažylė kietai miegojo susiraičiusi jam ant kelių. 
Džeimio plaukuose abipus puikavo keletas kaselių, į kurias buvo 
įpinti linksmi šilkiniai kaspinai, tad jis atrodė šventiškai, nors ir 
nederamai pagal aplinkybes. 

- Atrodai kaip Ozo Bailusis Liūtas, - tyliai pasakiau sėsdama- 
si ant jo sofos pagalvėlės. Man neatrodė, kad Hobartas Makenzis 
ketina iškrėsti piktadarystę, bet norėjau būti šalia Džeimio, jeigu 
kas nors nutiktų. 

Jis išsigando ir prisidėjo ranką prie galvos. 

- Šitaip? 

— Ššš, - sudraudžiau, - vėliau papasakosiu. 

Kiti susitikimo dalyviai pasiskirstė po svetainę: Dženė atsi- 
sėdo prie Ijano ant kitos dvivietės sofutės, o Hobartas ir ponas 
Gouvanas įsitaisė aksominiuose krėsluose. | 

- Visi susirinkom? - paklausė ponas Gouvanas, dairydama- 
sis po kambarį. - Ar dalyvauja visos suinteresuotos šalys? Pui- 
ku. Pradėdamas turiu paskelbti savo interesą. Esu čia kaip pono 
Hobarto Makenzio, atstovaujančio ponios Džeims Freizer inte- 
resams, advokatas. - Jis pamatė mane krūptelint ir pridūrė: - Tai 
yra antrosios ponios Džeims Freizer, mergautinė pavarde Liri 
Makenzi, interesams. Ar aišku? 

Jis klausiamai dirstelėjo į Džeimį, šis linktelėjo. 

— Taip. . 

— Gerai. - Ponas Gouvanas paėmė stiklinę nuo šalia stovin- 
čio stalo ir gurkštelėjo. - Mano klientai Makenziai pritarė pa- 


636 DIANA GABALDON 


Nedui šypsantis aplink seniokišką burną pagilėjo raukšlės. 

— Buvau įpareigotas pranešti poniai... anai poniai, - pasitaisė 
jis, dirstelėdamas į mane ir kostelėdamas, - kad teisinės priemonės 
yra kur kas ribotesnės, negu reikėtų jos troškimams patenkinti. 

- Tiesa, - trumpai atsakė Džeimis. - Bet suprantu, kad svar- 
biausia mintis tokia: ji nesiveržia atgauti manęs kaip sutuoktinio? 

- Ne, - staiga įsiterpė Hobartas. - Gal kaip varnų masalo, 
taip, bet ne kaip sutuoktinio. 

Nedas metė į klientą šaltą žvilgsnį. 

- Jūs nestumsit į pavojų savo bylos, iš anksto išdėstydamas 
susitarimo punktus, ar ne? - priekaištingai paklausė jis. - Kitaip 
už ką gi man mokat? - Jis atsigręžė į Džeimį kupinas nepažeisto 
profesinio orumo. - Panelė Makenzi nenori susigrąžinti šeimi- 
nės padėties, kylančios iš santykio su tavimi, šis veiksmas būtų. 
nė neįmanomas, - sąžiningai pridūrė, - nebent norėtum išsiskir- 
ti su dabartine ponia Freizer ir vesti... 

- Ne, aš to nenoriu, - skubiai patikino jį Džeimis, vėl dirs- 
telėdamas į mane. 

- Na, tokiu atveju, - ramiai prabilo Nedas, - patarčiau savo 
klientams vengti teismo išlaidų, jeigu tik galima - ir viešo, - pri- 
dūrė jis ir įtikinamai kilstelėjo nematomą antakį prieš Hobartą, 
o tas greitosiomis linktelėjo, - bylos svarstymo teisme, vykstant 
viešam teismo procesui ir neišvengiamai atskleidžiant faktus. 
Kadangi tokia byla būtų... 

- Kiek? - nutraukė jį Džeimis. 

— Pone Freizeri! - Nedas Gouvanas atrodė priblokštas. - Bet 
apie jokį piniginio pobūdžio atsiskaitymą nė neužsiminiau... 

- Tik todėl, kad tau pernelyg rūpi pasismagint, bjaurus se- 
nas nedorėli, - atkirto Džeimis. Jis buvo suirzęs - virš abiejų 
skruostikaulių degė po raudoną dėmę, - bet ir pradžiugęs. - 
Pereik prie to, a? 

Nedas Gouvanas ceremoningai palenkė galvą. 

— Na, turi suvokti, kad sėkmingai pateiktas ieškinys, virtęs 
mano jau nusakytais kaltinimais, gali baigtis tuo, kad panelė 
Makenzi su broliu padarys tau nemažą nuostolį - labai nemažą, - 

pridūrė jis su vos pastebima teisininko piktdžiuga dėl tokios 
perspektyvos. - Kad ir kaip ten būtų, panelė Makenzi ne tik pa- 
tyrė viešą pažeminimą ir pajuoką, labai veikiančią jos dvasinę 
būseną, - bet jai dar kilo grėsmė prarasti svarbiausias pragyve- 
nimo lėšas... 

- Šitai jai negresia, - karščiuodamasis įsiterpė Džeimis. - Sa- 
kiau, kad ir toliau galėčiau išlaikyti ją su abiem mergaitėm! Kas, 
jos manymu, esu? 

Nedas persimetė žvilgsniu su Hobartu, tas papurtė galvą. 

- Tikrai nenorėtum išgirsti, kas tu, jos manymu, esi, - patiki- 
no Hobartas Džeimį. - Nė aš pats nenutuokiau, kad ji žino tokių 
žodžių. Bet tu ketini mokėti? 

Džeimis nekantriai linktelėjo, sveikąja ranka persibraukda- 
mas per plaukus. 

- Taip, mokėsiu. 

- Tik tol, kol ji vėl ištekės. 

Visų galvos nustebusios pasisuko į Dženę, kuri ryžtingai 
linktelėjo Nedui Gouvanui. 

- Jei Džeimis buvo vedęs Klerę, jo santuoka su Liri juk ne- 
galioja? 

Teisininkas nusilenkė. 

— Tai tiesa, ponia Murėj. 

- Ką gi, - tvirtai pasakė Dženė, - ji gali vėl netrukus ištekė- 
ti, ar ne? O vos susituoktų, mano brolis nebeturėtų išlaikyti jos 
namų ūkio. . 

- Puiki mintis, ponia Murėj. - Nedas Gouvanas išsitraukė 
plunksną ir stropiai ja paskrebeno. - Gerai, stumiamės į prie- 
kį, - pareiškė dėdamas plunksną ir džiugiai šypsodamasis drau- 
gijai. - Dabar imsimės kito klausimo... 

Po valandos grafinas viskio ištuštėjo, popieriai ant stalo buvo 
užpildyti smulkia Nedo Gouvano rašysena, visi atrodė suglebę ir 
išsekę, tik Nedas guvus ir linksmas kaip visada. 

- Puiku, puiku, - kartojo jis, rinkdamas popierius ir tvarkin- 
gai juos dėliodamas. - Taigi, svarbiausios susitarimo sąlygos to- 
kios: ponas Freizeris sutinka panelei Makenzi sumokėti penkių 

šimtų svarų kompensaciją už kančias, nepatogumus ir jo, kaip 
sutuoktinio, paslaugų netektį. - Tai išgirdęs Džeimis prunkšte- 
lėjo, bet Nedas apsimetė to negirdėjęs ir toliau skaitė santrau- 
ką: - Be to, jis sutinka išlaikyti jos namų ūkį mokėdamas šimtą 
svarų per metus, kol, kaip jau minėta anksčiau, panelė Makenzi 
vėl ištekės ir mokėjimas bus nutrauktas. Ponas Freizeris taip pat 
pasižada mokėti kraičio dalį abiem panelės Makenzi dukterims, 
dar po tris šimtus svarų, o paskutiniu punktu atsisako pateik- 
ti ieškinį panelei Makenzi dėl jo užpuolimo, ketinant nužudyti. 
Panelė Makenzi savo ruožtu atsisako visų pretenzijų į poną Frei- 
zerį. Ar jūs neprieštaraujat šioms sąlygoms, pone Freizeri? - Jis 
kilstelėjo antakį žiūrėdamas į Džeimį. 

— Ne, taigis, - atsakė Džeimis. 

Nuo pernelyg ilgo sėdėjimo jis buvo išblyškęs, palei plaukų 
augimo liniją driekėsi plonas prakaito takelis, bet jis sėdėjo tie- 
sus, aukštas, o mažylė vis dar miegojo jam ant kelių, tvirtai įsi- 
kišusi į burną nykštį. 

- Puiku, - dar sykį pakartojo Nedas. Džiugiai išsišiepęs jis at- 
sistojo ir nusilenkė susirinkusiesiems. - Kaip sako mūsų draugas 
daktaras Džonas Arbutnotas: „Teisė - bedugnė duobė.“ Bet šiuo 
metu jai beveik prilygsta mano skrandis. Ar tik tas gardus kvapas 
nebyloja, kad netoliese kepa avienos nugarinė, ponia Džene? 

Prie stalo įsitaisiau tarp Džeimio ir Hobarto Makenzio, ku- 
ris dabar atrodė rausvutis ir atsipalaidavęs. Merė Maknab atnešė 
kepsnį ir pagal seniai nusistovėjusį paprotį padėjo jį prieš Džei- 
mį. Jos žvilgsnis kiek per ilgai užsibuvo ties juo. Džeimis svei- 
kąja ranka paėmė grėsmingą ilgą peilį ir mandagiai pasiūlė jį 
Hobartui. - 

- Ar supjaustytum, Hobartai? - paklausė jis. 

— Ak, ne, - atsisakė Hobartas nustumdamas peilį. - Tegu tavo 
žmona supjausto. Aš nemoku elgtis su peiliu - tikriausiai nusi- 
rėžčiau pirštą. Juk pažįsti mane, Džeimi, - ramiai pasakė jis. 

Džeimis per druskinės viršų ilgai žiūrėjo į buvusį svainį. 

— Anksčiau taip maniau, Hobartai, - tarė. - Ar paduotum 
man viskio? 

- Reikia nedelsiant ją ištekinti, - pareiškė Dženė. 

Visi vaikai ir anūkai buvo išėję, o Nedas su Hobartu iškeliavo 
į Kinvalį, palikę mūsų ketvertą naikinti brendžio ir pyragaičių su 
kremu šeimininko darbo kambaryje. 

Džeimis atsisuko į seserį ir pasakė: 

- Piršlybos - labiau tavo darbas, ar ne? - Jo balse buvo gerai 
girdėti kandi gaida. - Jei susikaupsi, tikriausiai surasti vieną ar 
du Liri tinkamus kandidatus. 

— Turbūt surasiu, - atsakė Dženė tokiu pat kandžiu tonu. 

Ji siuvinėjo; adata perdūrė drobę, žybtelėdama lempos švie- 
soje. Už lango smarkiai drėbė šlapias sniegas, bet kabinete buvo 
jauku, židinyje pleškant ugnelei ir lempos šviesos srautui sklei- 
džiant šilumą ant aptrinto stalo ir ant jo sukrautų tomų bei są- 
skaitų knygų. 

- Bet yra vienas su tuo susijęs reikalas, - tarė ji, įbedusi 
akis į rankdarbį. - Iš kur manai gauti tūkstantį du šimtus svarų, 
Džeimi? 

Ir aš spėliojau apie tą patį. Spaustuvės draudimo suma buvo 
kur kas mažesnė negu pažadėti pinigai, neabejojau, kad ir Džei- 
mio pelnas iš kontrabandos nė iš tolo neprilygo tokiai sumai. 
Žinoma, ir iš Lalibrocho jis neuždirbs tokių pinigų; išgyventi 
Aukštumose buvo rizikingas reikalas, net ir keleri paeiliui geri 
metai duotų patį menkiausią pelną. 

— Na, tėra viena vieta, ar ne? - Ijanas nukreipė žvilgsnį nuo 
sesers į Džeimį, tada vėl sužiuro į ją. 

Po trumpos tylos Džeimis linktelėjo. 

— Manau, taip, - nenoromis pasakė jis. Tada pažvelgė į langą, 
kurio stiklą čaižė įžambūs lietaus ruoželiai. - Bet dabar blogas 
metų laikas. 

Ijanas gūžtelėjo pečiais ir krėsle kiek palinko į priekį. 

— Po savaitės prasidės jūros potvynis. 

Džeimis susiraukė, atrodė kamuojamas rūpesčio. 

— Taip, bet... 

- Niekas neturi didesnės teisės į jį, Džeimi, - tarė Ijanas. Jis 
ištiesė ranką ir šypsodamas suspaudė sveikąją draugo ranką. — 
Juk jis buvo skirtas princo Karolio šalininkams? O tu - vienas 
jų, norėjai to ar nenorėjai. 

Džeimis liūdnai šyptelėjo jam puse lūpų. 

- Taip, tiesa. - Jis atsiduso. - Kad ir kaip būtų, suprantu, kad 
tik vienintelį dalyką galiu padaryti. 

Jo žvilgsnis bėgiojo tarp Ijano ir Dženės, jis aiškiai svarstė, 
ar turėtų dar ką nors pridurti. Sesuo pažinojo jį geriau už mane. 
Pakėlusi galvą nuo siuvinio, ji griežtai dėbtelėjo į brolį. 

- Kas yra, Džeimi? 

Jis giliai įkvėpė. 

- Noriu pasiimti jaunėlį Ijaną. 

— Ne, - kaipmat nukirto ji. 

Adata sustojo, pusiau perdūrusi nuostabų siuvinėjamo rašto 
pumpurą, raudoną kaip kraujas baltos palaidinės fone. 

— Jis ganėtinai suaugęs, Džene, - tyliai pasakė Džeimis. 

- Tai jau ne! - šoko ji. - Jam tik penkiolika; Maiklas su Džei- 
miu bent turėjo po šešiolika, be to, jie buvo augesni. 

- Taip, bet mažėlis Ijanas plaukia geriau už abu brolius, — 
mėgino ją paprotinti Ijanas. Jo kakta buvo mąsliai suraukta. - Vis 
dėlto turės keliauti vienas iš vaikių, - paaiškino Dženei. Jis kryp- 
telėjo galvą į Džeimį, atsargiai laikantį parištą ranką. - Tokios 
būklės Džeimis nepajėgs plaukti. Tiesą sakant, ir Klerė, - pridūrė 
nusišypsodamas man. 

— Plaukti? - paklausiau visiškai suglumusi. - Kur plaukti? 

Ijanas sumišo, tarsi būtų staiga užkluptas, paskui pakėlęs ant- 
akius dirstelėjo į Džeimį. 

- A. Tu jai nepasakojai? 

Džeimis papurtė galvą. 

— Pasakojau, bet ne viską. — Jis atsisuko į mane. - Tai lobis, 
Sasenach, ruonių auksas. 

Negalėdamas pasiimti to lobio, Džeimis paslėpė jį ten, kur 
rado, ir grįžo į Ardsmurą. 

— Neišmaniau, kaip geriausia elgtis, - paaiškino jis. - Dan- 
kanas Keras patikėjo lobį mano globai, bet aš nė nenutuokiau, 

kam tas lobis priklausė, kas jį ten padėjo ir ką man su juo daryti. 
„Baltoji ragana“ - tiek teužsiminė Dankanas, ir man tie žodžiai 
reiškė tik tave, Sasenach. 

Nenorėdamas to lobio judinti, bet manydamas, kad kas nors 
vis tiek turėtų apie jį žinoti, jeigu jis mirtų kalėjime, Džeimis 
nusiuntė kruopščiai užkoduotą laišką Dženei su Ijanu į Lalibro- 
chą, nurodydamas slėptuvės vietą ir kam - galimas daiktas - jis 
skirtas. 

Anuomet jakobitai išgyveno sunkius laikus, kartais pabė- 
gėliai Prancūzijoje, palikę žemes ir turtus, vargo labiau nei tie, 
kurie liko Aukštumose, persekiojami anglų. Maždaug apie tą 
laiką Lalibroche dvejus metus iš eilės sulaukta prasto derliaus, 
o iš Prancūzijos juos pasiekė laiškai, kuriuose buvę bendražygiai 
šaukėsi bent kokios įmanomos pagalbos, nes jiems grėsė badas. 

- Neturėjom ko siųsti, tiesą sakant, ir patys buvom per plau- 
ką nuo badmečio, - aiškino Ijanas. - Pasiunčiau žinią Džeimiui, 
ir jis atsakė, kad gal ir nebūtų nieko blogo panaudoti dalelę lobio, 
kuri padėtų išmaitinti princo Tearlach sekėjus. 

- Atrodė, kad lobį ten paslėpė vienas iš Stiuartų rėmėjų, - įsi- 
terpė Džeimis. Jis kilstelėjo rusvą antakį, vienas lūpų kamputis 
užsirietė. - Bet pamaniau, nesiųsiu jo princui Karoliui. 

— Gera mintis, - tepasakiau. 

Pinigai, atiduoti Karoliui Stiuartui, būtų buvę iššvaistyti per 
kelias savaites, ir visi, kas artimai kaip Džeimis pažino Karolį, tai 
puikiai suprato. 

Ijanas, pasiėmęs vyriausią sūnų Džeimį, perkeliavo Škotiją 
ir pasiekė ruonių įlankėlę prie Koigacho. Baimindamiesi bent 
žodeliu prasitarti apie lobį, jie neieškojo žvejo valties. Jaunėlis 
Džeimis nuplaukė prie ruonių uolos kaip jo dėdė prieš keletą 
metų. Radęs lobį ten, kur jis buvo paliktas, paėmė dvi aukso mo- 
netas ir tris mažesnius brangakmenius, susibėrė į kapšelį ir sau- 
giai pasirišo jį po kaklu, o likusį lobį paslėpė ir per bangų mūšą 
išsekęs parsikasė atgal. 

Tada jie nukako į Invernesą ir laivu nuplaukė į Prancūziją, 
o ten jų pusbrolis Džaredas Freizeris, sėkmingai besiverčiantis 

emigrantas vyno prekeivis, padėjo jiems monetas ir brangakme- 
nius iškeisti į grynuosius ir įsipareigojo juos išdalyti jakobitams, 
kuriems reikėjo pinigų. 

Ijanas dar tris kartus sukorė varginantį kelią iki pakrantės 
su vienu iš savo sūnų, kassyk paimdavo nedidelę paslėpto lobio 
dalį nepritekliui padengti. Du sykius pinigai nukeliavo skurstan- 
tiems draugams į Prancūziją, vieną kartą už tuos pinigus buvo 
nupirkta sodinukų Lalibrochui ir maisto nuomininkams, kad jie, 
neužderėjus bulvėms, ištvertų ilgą žiemą. 

Apie lobį žinojo tik Dženė, Ijanas ir du vyresni jų sūnūs - 
Džeimis ir Maiklas. Medinė koja neleido Ijanui plaukti į ruonių 
salą, todėl kuris nors sūnus turėdavo visada keliauti su juo. Su- 
pratau, kad kai jaunėliui Džeimiui ir Maiklui buvo patikėta ši 
didžiulė paslaptis, jiems ta kelionė būdavo tarsi kokios apeigos. 
Dabar gal savo eilės bus sulaukęs ir jaunėlis Ijanas. 

- Ne, - vėl paprieštaravo Dženė, bet, kaip man pasirodė, ne- 
užtikrintai. Ijanas jau mąsliai linksėjo. 

— Ar jį pasiimsi ir į Prancūziją, Džeimi? 

Džeimis linktelėjo. 

- Taip, pasiimsiu. Turėsiu išvykti iš Lalibrocho ir dėl Liri 
truputį pabūti kitur... negaliu gyventi čia su tavim jai panosė- 
je, - atsiprašydamas tarė man, - bent kol ji tinkamai ištekės. - Jis 
vėl nukreipė dėmesį į Ijaną. - Apie tai, kas įvyko Edinburge, tau 
papasakojau ne viską, Ijanai, bet, apsvarsčius visus reikalus, bus 
geriausia kurį laiką laikytis atokiai ir nuo jo. 

Sėdėjau tyliai virškindama naujienas. Nė nenumaniau, kad 
Džeimis ketina išvykti iš Lalibrocho - ir, regis, iš Škotijos. 

— Tai ką darysi, Džeimi? - Dženė, nebeapsimetinėdama, kad 
siuvinėja, sėdėjo susidėjusi rankas skraite. 

Jis pasikasė nosį, atrodė pavargęs. Tai buvo pirmoji diena, kai 
Džeimis atsikėlė; pamaniau, kad jau seniai turėtų gulėti lovoje, 
bet jis užsispyrė vadovauti vakarienei ir su visais paplepėti. 

- Na, - iš lėto pratarė Džeimis, - Džaredas ne sykį man siūlė 
dirbti jo bendrovėje. Galbūt liksiu Prancūzijoje, bent metams. 
Sakau, jaunėlis Ijanas galėtų keliauti su manimi ir kibti į mokslus 
Paryžiuje. 

Dženė su Ijanu persimetė ilgu žvilgsniu, tokiu, kokiu seniai 
susituokusios poros geba suregzti pokalbius per kelis širdies 
tvinksnius. Galop Dženė pakreipė galvą. Ijanas nusišypsojo ir 
paėmė jai už rankos. | 

- Viskas bus gerai, mo nighean dubh, - pasakė jis tyliu, švel- 
niu balsu ir atsisuko į Džeimį. - Pasiimk jį. Vaikiui bus puiki 
proga. 

- Taip manai? - Džeimis dvejodamas labiau kreipėsi į seserį, 
ne į Ijaną. 

Dženė linktelėjo. Mėlynos jos akys spindėjo lempos šviesoje, 
o nosies galiukas buvo vos raustelėjęs. 

— Man regis, bus geriau, jei suteiksim jam laisvę, kol jis mano, 
kad mūsų valioje tai padaryti, - tarė ji. Dirstelėjusi į Džeimį, pa- 
žvelgė į mane tiesiai ir ramiai. - Bet tu juo gerai rūpinsies, ar ne? 

Pasimetę ir sielvartaujantys vėjyje 


ŠI ŠKOTIJOS DALIS, šiaurės Jorkšyro viržynai, buvo kitokia 
nei siauri slėniai, apaugę lapuočiais, ir netoli Lalibrocho tyvu- 
liuojantys ežerai. Čia visiškai nebuvo medžių, tik neaprėpiamos 
platybės viržių, su kai kur išsibarsčiusiais akmenimis, kurie kilo 
iki stačių uolų, siekiančių žemėjantį dangų ir staiga išnykstančių 
už miglos skraisčių. 

Mums artėjant prie pakrantės, migla tirštėjo, ji pakildavo 
anksčiau popiet ir ilgiau tvyrodavo rytais, tad tik keletą vi- 
durdienio valandų jodavom per giedrą. Todėl į priekį kasėmės 
pamažu, bet nė vienas dėl to labai neprieštaravo, tik jaunėlis 
Ijanas nebetvėrė kailyje iš susijaudinimo, nekantraudamas pa- 
siekti kelionės tikslą. 

- Ar ruonių sala toli nuo kranto? - kokį dešimtą kartą pa- 
klausė jis Džeimio. 

- Maždaug už ketvirčio mylios, - atsakė jo dėdė. 

— Tiek įveiksiu, - dešimtą sykį pakartojo jaunėlis Ijanas. Jo 
rankos tvirtai gniaužė vadeles, o kaulėtas žandikaulis buvo ryž- 
tingai sučiauptas. 

- Taip, žinau, kad įveiksi, - kantriai patikino jį Džeimis. Kai 
dirstelėjo į mane, jo lūpų kamputyje slėpėsi šypsnys. - Bet daug 
jėgų tau nereikės - tik pradėsi plaukti tiesiai į salą, ir tave ten 
nuneš srovė. 

Vaikinukas linktelėjo ir nuščiuvo, bet jo akys blizgėjo nuo 
lūkesčio. 

Kyšulį virš įlankėlės klojo migla, aplinkui nebuvo nė gyvos 
dvasios. Mūsų balsai keistai aidėjo rūke, ir netrukus liovėmės 
šnekėję, persekiojami klaikumos. Toli apačioje girdėjau lojant 
ruonius, tas garsas nuvilnydavo ir susimaišydavo su bangų mūša, 

todėl kartkartėmis atrodydavo, kad per jūros ošimą vienas kitam 
ūkauja jūreiviai. 

Džeimis parodė jaunėliui Ijanui siaurą akmeninį Elenos 
bokšto tarpekliuką ir, nuo balno nunėręs virvės ritinį, per raižy- 
tas kyšulio uolas patraukė prie jo pradžios. 

- Kol nenulipsi žemyn, nenusirenk marškinių! - sušuko jis 
vaikiui, kad girdėtųsi per šniokščiančias bangas. - Kitaip uola 
sudraskys tau nugarą į skutus. 

Ijanas supratingai linktelėjo, virvė saugiai juosė jo juosmenį. 
Jis nervingai man išsišiepė, žengė du mėšlungiškus žingsnius ir 
dingo žemės gelmėse. 

Kitą virvės galą Džeimis buvo apsivyniojęs apie juosmenį ir, 
Ijanui kabarojantis žemyn, atsargiai sveikąja ranka po truputį 
atleidinėjo virvę. Per trumpą velėną ir akmenėlius keturiom nu- 
ropojau prie aptrupėjusio uolos krašto, iš kur galėjau apžvelgti 
pusmėnuliu išlinkusį paplūdimį. 

Regis, praslinko daug laiko, kol galų gale išvydau Ijaną siauro 
tarpekliuko apačioje - mažą, į skruzdę panašią figūrėlę. Jis nusi- 
rišo virvę, apsidairė ir, pamatęs mus ant uolos keteros, džiugiai 
pamojo. Ir aš jam mostelėjau, o Džeimis tik tyliai sumurmėjo: 

— Gerai, varyk toliau. 

Kai vaikis nusimovė kelnes ir nušliaužė uolomis iki vandens, 
jutau, kaip Džeimis šalia įsitempė, paskui krūptelėjo, Ijanui sta- 
čia galva nėrus į pilkai mėlynas bangas. 

— Brrr! - žiūrėdama nusipurčiau. - Vanduo turbūt ledinis! 

— Tai jau taip, - užjaučiamai tarė Džeimis. - Ijanas teisus, 
visai netinkamas metų laikas maudytis. 

Jo veidas buvo išblyškęs ir sustingęs. Kažin ar todėl, kad jį 
nuvargino sužeista ranka, nors ilgas jojimas ir pratimai su virve 
tikrai buvo ne į gera. Ijanui leidžiantis tarpekliuku, Džeimis rodė 
tik drąsinantį pasitikėjimą, bet dabar visiškai neslėpė nerimo. 
Juk, jeigu kas atsitiktų, pasiekti Ijano niekaip neįstengtume. 

- Gal mums reikėjo palaukti, kol išsisklaidys migla, - pa- 
svarsčiau, labiau norėdama jį išblaškyti, nei garsiai pasakyti, ką 
galvoju. 

- Tada tikriausiai būtume laukę iki kitų Velykų, - ironiškai 
atsakė jis. - Bet tau pritariu, nes tada aiškiau matyčiau, - pridūrė 
primerktomis akimis stebeilydamas į sūkuriuojančią tamsą po 
kojomis. 

Nuo uolos trys salos, panirusios į rūką, sušmėžuodavo tik 
protarpiais. Ijanui plaukiant nuo kranto pirmus dvidešimt jar- 
dų, mačiau besisūpuojantį galvos taškelį, bet dabar vaikis buvo 
dingęs migloje. 

— Kaip manai, ar jam nieko nenutiko? - paklausiau. 

Džeimis pasilenkė, norėdamas padėti man atsistoti. Jo palto 
audinys po mano pirštais buvo šlapias, šiurkštus, įmirkęs nuo 
rūko ir vandenyno purslų. 

— Taip, jam pavyks. Jis - geras plaukikas, o vos jį pagaus sro- 
vė, bus visai nesunku plaukti. - Bet Džeimis žvilgsniu gręžė mi- 
glą, tarsi vien pastangomis galėtų perplėšti jos šydą. 

Patartas Džeimio, jaunėlis Ijanas pradėjo leistis tarpekliuku 
tą akimirką, kai ėmė slūgti potvynis, kad šis jam kuo labiau pa- 
dėtų irtis. Žiūrėdama per uolos kraštą, regėjau plūduriuojančius 
jūrų dumblius, lyžčiojančius platėjantį paplūdimio ruožą. 

- Tikriausiai jis grįš po dviejų valandų, - atsakė Džeimis į 
nebylų mano klausimą. Jis nenoromis nusigręžė, kad bergždžiai 
nespoksotų į tuščią, ūke skendinčią įlankėlę. - Po paraliais, kadgi 
būčiau plaukęs pats, nors ir viena ranka. 

- Tr jaunėliui Džeimiui, ir Maiklui pavyko, - priminiau jam. 

Džeimis liūdnai nusišypsojo. | 

- Taigis. Ijanas apsieis. Tik kur kas lengviau daryti tai, kas 
šiek tiek pavojinga, nei laukti ir būgštauti, kai tą daro kitas. 

- Cha, - išsiviepiau. - Tai dabar supranti, ką reiškia būti iš- 
tekėjusiai už tavęs. 

Jis nusijuokė. 

- Taip, tikriausiai. Be to, būtų gėda atimti iš jaunėlio Ijano 
žygdarbį. Nagi, pasislėpkim nuo vėjo. 

Mes atsitraukėm kiek toliau nuo trupančio uolos pakraščio 
ir susėdom laukti, o užuovėją mums atstojo arkliai. Gauruotiems 
žemaūgiams Aukštumų arkliams prastas, nemalonus oras buvo 

nė motais, jie tik stovėjo susiglaudę, nuleidę galvas, vėjui atsukę 
pasturgalius. 

Ramiam pokalbiui vėjas buvo per stiprus. Mudu tyliai sėdė- 
jome, susiglaudę kaip arkliai, nugaras atgręžę į vėjuotą krantą. 

— Kas tai? - Džeimis suklusęs pakėlė galvą. 

- Kas? 

— Man regis, išgirdau riksmą. 

— Tikriausiai ruoniai, - pasakiau, bet, žodžiams nespėjus iš- 
trūkti iš lūpų, Džeimis jau buvo pašokęs ir EAS prie uolos 
krašto. 

Įlankėlę vis dar gaubė besiranganti migla, tačiau vėjas ati- 
dengė ruonių salą ir bent valandėlę ji buvo aiškiai matyti. Deja, 
nūnai ruonių joje nebuvo nė kvapo. 

Vienoje salos pusėje ant nuožulnios akmenuotos iškyšos 
riogsojo išvilkta nedidelė valtis. Bet ne žvejo valtis, nes buvo il- 
gesnė ir smailesniu priekiu, su viena pora irklų. 

Man bežiūrint, vidur salos išniro žmogus. Jis buvo kažką 
pasikišęs po pažasčia. Lyg ir dėžutę, kurios dydį ir formą buvo 
nupasakojęs Džeimis. Bet paspėlioti, koks ten daiktas, nespėjau: 
ant tolimojo salos šlaito pasirodė kitas žmogus. 

Tas nešė jaunėlį Ijaną. Pusnuogį vaikio kūną jis buvo atsai- 
niai persimetęs per petį. Ijanas kabojo žemyn galva, o suglebu- 
sios rankos tabalavo, tad buvo aišku, kad jis be sąmonės arba 
negyvas. 

— Ijanai! - Nespėjus vėl sušukti, Džeimio ranka užspaudė 
man burną. 

— Ššš! | 

Jis nutempė mane klūpančią, kad nesimatyčiau. 

Bejėgiai Žiūrėjome, kaip vyras nerūpestingai įmetė Ijaną į 
valtį, tada suėmė už planšyrų, ketindamas nustumti valtį į van- 
denį. Buvo neįmanoma nusileisti tarpekliuku ir nuplaukti į salą, 
jiems nespėjus pabėgti. Bet kur pabėgti? 

— Iš kur jie atplaukė? - aiktelėjau. 

Įlankėlėje buvo ramu, tik ringavo migla ir Eubaoo rudadum- 
blių viršūnės, pakilus potvyniui. 


648 DIANA GABALDON 


- Iš laivo. Tai laivo valtis. 

Džeimis tyliai ir narčiai pridūrė kažką geilų kalba, paskui 
nėrė šalin. Pasigręžusi išvydau jį puolant ant arklio ir sukant gy- 
vulį. Jis risčia nurūko kyšuliu, tolyn nuo įlankėlės. 

Kyšulys buvo nelygus ir tokiai vietovei arkliai buvo pakaus- 
tyti geriau nei aš. Greitosiomis apžergiau arklį ir nusekiau įkan- 
din Džeimio, o šaižus, prieštaraujantis Ijano supančioto arklio 
prunkštimas skambėjo man ausyse. 

Iki vandenyno skalaujamo kyšulio krašto tebuvo mažiau 
nei ketvirtis mylios, bet kol iki jo nusigavau, rodės, praėjo visa 
amžinybė. Pamačiau Džeimį, jojantį priekyje, palaidi jo plaukai 
plaikstėsi vėjyje, o už jo atviroje jūroje plūduriavo laivas. 

Žemė baigėsi sangrūda uolų, kurios leidosi į vandenyną ne 
taip stačiai, kaip uolos įlankėlėje, bet joti tokia raižyta vietove 
buvo pernelyg sunku. Kol sustabdžiau arklį, Džeimis jau buvo 
nušokęs nuo savojo ir ropštėsi per akmenis prie vandens. 

Kairėje išvydau barkasą, buvusį saloje. Jis jau plaukė apie ky- 
šulį. Kažkas laive tikriausiai dairėsi valties, nes išgirdau nuo lai- 
vo atsklindant tylų šūktelėjimą ir pamačiau prie takelažo staiga 
išdygstant nedideles žmogystas. 

Viena turbūt taip pat pastebėjo mus - laive ūmai kilo sam- 
brūzdis, virš turėklų ėmė kyščioti galvos, pasigirdo garsesni riks- 
mai. Laivas buvo mėlynas, jį juosė plati juoda juosta. Laive buvo 
įtaisytos pabūklų angos ir viena priekinė man bežiūrint atsivėrė, 
pro ją pažvelgė apskrita juoda patrankos akis. 

- Džeimi! - suklykiau kiek įstengdama garsiau. 

Jis pakėlė akis nuo akmenų po kojomis, pamatė, kur rodau. 
Iššovus pabūklui, griuvo ir prisiplojo prie uolų sąvartyno. 

Šūvis nebuvo labai garsus, bet man pro galvą prašvilpė zvim- 
biantis kamuolys, priversdamas nesąmoningai pasilenkti. Aplink 
keletas akmenų išlakstė nuolaužomis. Man per vėlai toptelėjo, 
kad mes su arkliais ant kyšulio viršūnės matomi kur kas geriau 
nei Džeimis ant uolų apačioje. 

Dar nespėjus nusėsti dulkėms, arkliai, daug anksčiau už mane 
suvokę šį svarbų dalyką, jau šuoliavo atgal, kur buvo palikę savo 

supančiotą bičiulį. Šokau per kyšulio keteros kraštą, keletą pėdų 
nuslydau, apipilta žvyro, ir įsispraudžiau į gilų siaurą uolos plyšį 
apačioje. 

Virš galvos driokstelėjo kitas sprogimas, ir aš dar labiau pri- 
siplojau prie uolos. Žmonės laive aiškiai buvo patenkinti tuo, ką 
padarė paskutinis šūvis, nes stojo šiokia tokia tyla. 

Man širdis daužėsi į šonkaulius, oras palei veidą buvo pilnas 
smulkių pilkų dulkių, nuo kurių labai norėjosi kosėti. Surizika- 
vau ir pažvelgiau per petį pačiu laiku: barkasas buvo keliamas į 
laivą. Bet nei Ijano, nei abiejų jo grobikų nė padujų. 

Man spoksant, pabūklo anga tyliai užsivėrė, ir virvė, prie 
kurios buvo pririštas inkaras, varvėdama nuvinguriavo aukštyn. 
Laivas lėtai pasisuko, gaudydamas vėją. Oras buvo ramus, burės 
vos pūtėsi, bet to užteko. Pamažu, paskui greičiau jis ėmė sklęsti į 
atvirą jūrą. Kol Džeimis prisigavo, kur tūnojau aš, laivas jau buvo 
paniręs į tirštus žemus debesis, temdančius horizontą. 

- Jėzau, — teištarė jis, pasiekęs mane, ir trumpam smarkiai 
suspaudė glėbyje. - Jėzau. 

Paleidęs mane, jis nusigręžė ir pažvelgė į jūrą. Ten buvo ramu, 
tik driekėsi kelios lėtai slenkančios miglos gijos. Visas pasaulis 
atrodė tarsi paralyžiuotas tylos: pabūklo griausmas, regis, nutil- 
dė net kartkartėmis ištrūkstančius narūnėlių ir audrapaukščių 
klyksmus. 

Pilkame akmenyje, slūgsančiame man prie kojų, buvo ma- 
tyti šviežias šviesiai pilkas lopas, kur sviedinys nuskėlė didelę 
akmens atplaišą. 

- Ir ką darysim? 

Jaučiausi sustingusi ir nuo sukrėtimo, patirto popietę, ir nuo 
to, koks siaubingas ir rimtas buvo tas įvykis. Neįtikėtina, kad 
mažiau nei per valandą Ijanas pradingo visiškai, tarsi būtų nu- 
šluotas nuo žemės paviršiaus. Tirštas ir neperregimas rūkas grės- 
mingai kabojo virš jūros. | 

Mano galvoje nesiliovė šmėkščioję vaizdai: ūkas, slenkan- 
tis ruonių salos pakraščiais, staiga pasirodžiusi valtis, žmogus, 
einantis per uolas, išstypęs, paaugliškas, baltas kaip migla Ija- 

no kūnas, liesos, mataruojančios tarsi išnarintos lėlės galūnės. 
Visa tai regėjau aiškiai kaip vykstant tragedijai; vaizduotėje buvo 
užsifiksavusios ir nuolat šmėkščiojo prieš akis visos smulkme- 
nos, visada pusiau sąmoningai suvokiant, kad šįsyk įstengsiu tai 
pakeisti. 

Džeimio veidas buvo pastėręs, raukšlės giliai įsirėžusios nuo 
nosies iki burnos. 

— Nežinau, - atsakė jis. - Velniai rautų, nežinau, ką daryti! 

Jo rankos prie šonų staiga susigniaužė į kumščius. Sunkiai 
kvėpuodamas Džeimis užsimerkė. 

Kai išgirdau šį prisipažinimą, mane apėmė dar didesnė bai- 
mė. Per tą trumpą laiką, sugrįžusi pas jį, vėl pripratau, kad Džei- 
mis visada žino, ko imtis, net baisiausiomis, beviltiškiausiomis 
aplinkybėmis. Ir toks jo prisipažinimas mane prislėgė labiau nei 
visa, kas įvyko. 

Bejėgiškumo jausmas sūkuriavo aplink mane lyg migla. Kie- 
kvienas nervas rėkte rėkė, kad reikia ką nors daryti. Bet ką? 

Ant jo rankogalio pamačiau kraujo srovelę: ropšdamasis nuo 
uolų, jis įsipjovė ranką. Štai čia galėsiu padėti. Pajutau dėkingu- 
mą, kad pagaliau atsirado vienas, nors ir nedidelis, dalykas, kurį 
įstengsiu padaryti. 

- Tu įsipjovei, - tariau paliesdama sužeistą jo ranką. - Leisk 
pažiūrėti, sutvarstysiu. | 

— Ne, - atkirto Džeimis. 

Jis nusisuko įsitempusiu veidu, akimis vis dar desperatiškai 
gręždamas rūką. Kai vėl siektelėjau jo, atšoko. 

- Pasakiau, ne! Tebūnie, kaip yra! 

Sunkiai nurijau seilę ir po apsiaustu apsiglėbiau rankomis. 
Dabar net kyšulyje pūtė silpnas vėjas, bet vis tiek buvo šalta ir 
drėgna. 

Džeimis atsainiai perbraukė ranka per palto priekį, palikda- 
mas rūdžių spalvos šliūžę. Jis vis dar žvelgė į jūrą, ten, kur išnyko 
laivas. Užsimerkęs kietai sučiaupė lūpas. Paskui atsimerkė, atsi- 
prašydamas mostelėjo man ir nusisuko į kyšulį. 

- Turim sugauti arklius, — tyliai tarė. - Eime. 

Tylėdami patraukėm atgal per tankią trumpą velėną ir išsi- 
mėčiusius akmenis, nuščiuvę iš sukrėtimo ir sielvarto. Tolumoje 
mačiau arklius, mažas figūrėles kojomis nelyg pagaliai, jie stovė- 
jo su supančiotu bičiuliu. Regis, nuo kyšulio iki pakrantės bėgom 
valandų valandas, o grįžimas atrodė dar ilgesnis. 

— Kažin, ar jis miręs, - pasakiau po pauzės, kuri, rodės, truko 
metus. 

Nedrąsiai uždėjau ranką Džeimiui ant plaštakos, norėdama 
nuraminti, bet jis nebūtų nieko pastebėjęs net jei būčiau jam už- 
tvojusi kuoka. Jis pėdino pamažu, nunarinęs galvą. 

— Ne, - tarė, ir aš mačiau, kaip vos ne vos nugurgė seilę. - Ne, 
jis gyvas, nes jie nebūtų jo ėmę. 

— Ar jie įkėlė jį į laivą? - spyriau Džeimį. - Ar juos mali— 
Pamaniau, kad jei kalbės, bus geriau. 

Džeimis linktelėjo. 

- Taip, jie perkėlė jį į laivą - aiškiai mačiau. Tikriausiai yra 
vilties, - sumurmėjo po nosim. - Jeigu jie tuojau pat jo neužmu- 
šė, gal ir neužmuš. - Ūmai prisiminęs, kad aš šalia, jis atsisuko ir 
pažvelgė man į veidą. - Kaip jautiesi, Sasenach? 

Buvau nusibruožusi kelias vietas, aplipusi purvu ir virpan- 
čiais iš išgąsčio keliais, bet šiaip sveika. 

- Neblogai. 

Vėl uždėjau ranką ant jo plaštakos. Šįsyk Džeimis jos neati- 
traukė. 

- Gerai, - po valandėlės ištarė. Jis įspraudė mano ranką į 
savo alkūnės linkį, ir mudu leidomės eiti. 

- Ar bent nutuoki, kas jie tokie? - Turėjau šnekėti kiek gar- 
sesniu balsu, kad jo neužgožtų ošianti bangų mūša, bet labai no- 
rėjau, kad jis netylėtų. 

Džeimis susiraukęs papurtė galvą. Stengdamasis išspausti 
žodį, jis pamažu ėmė atsigauti nuo sukrėtimo. 

- Girdėjau vieną jūrininką prancūziškai šaukiant vyrams val- 
tyje. Deja, tai nieko neįrodo - jūrininkų atplaukia iš visur. Vis 
dėlto esu ganėtinai prisižiūrėjęs laivų dokuose, tad man atrodo, 
jog šis nelabai panašus į prekybinį laivą ir anaiptol nepriklauso 

anglams, - pridūrė. - Nors negalėčiau pasakyti, kodėl taip ma- 
nau. Gal mintį perša tai, kaip buvo įtaisytos burės. 

- Tas laivas buvo mėlynas, su juodų dažų juosta, - įsiterpiau. - 
Tik tiek spėjau pastebėti prieš pradedant šaudyti patrankoms. 

Ar įmanoma susekti laivą? Tokia minties užuomazga įžiebė 
man viltį. Gal padėtis nėra tokia beviltiška, kaip iš pradžių ma- 
niau. Jeigu Ijanas gyvas ir mums pavyks išsiaiškinti, kur plaukia 
laivas... 

- Ar matei jo pavadinimą? - paklausiau. 

- Pavadinimą? - Išgirdęs tokį klausimą, Džeimis kiek nu- 
stebo. - Kokį pavadinimą? 

- Argi laivų pavadinimai nėra dažniausiai išdažomi ant bortų? 

— Ne, o kam? - Jis iš tikrųjų buvo suglumęs. 

- Kad, po perkūnais, galėtum pasakyti, kas jie! - suirzau. 

Netikėtai užkluptas mano tono, jis šyptelėjo. 

— Taip, bet, turėdamas galvoj jų verslą, manyčiau, jie ne 
itin trokšta, kad kas nors nustatytų, kas jie tokie, - trumpai 
paaiškino. 

Keletą minučių žingsniavom susimąstę. Paskui mane įveikė 
smalsumas. 

- Bet kaip teisėti laivai atpažįsta vienas kitą, jei ant jų nebūna 
pavadinimo? 

Jis dirstelėjo į mane, pakėlęs antakį. 

- Aš atskirčiau tave nuo kitos moters, nors ant tavo sėdynės 
ir neišsiuvinėtas vardas. 

— Tik raidė A, - nerimtai pasakiau, o pastebėjusi sutrikusį 
jo žvilgsnį pridūriau: - Nori pasakyti, kad laivai gerokai skiria- 
si vienas nuo kito ir kad jų tik keletas, todėl gali juos atpažinti 
kliaudamasis vien išvaizda? 

— Aš negaliu, - atvirai prisipažino jis. - Keletą žinau: tuos 
laivus, kurių kapitonus pažįstu ir kuriuose buvau verslo reika- 
lais, dar keletą pašto laivelių, kurie plaukioja pirmyn atgal taip 
dažnai, kad daugybę kartų regėjau juos uoste. Tačiau jūrininkas 
žinotų kur kas daugiau. 

— Tai gal įmanoma išsiaiškinti, koks laivas pagrobė Ijaną? 

Jis linktelėjo, susidomėjęs žiūrėdamas į mane. 

- Taip, turbūt. Kol ėjom, stengiausi viską prisiminti apie tą 
laivą, kad galėčiau papasakoti Džaredui. Jis pažįsta labai daug 
laivų ir dar daugiau kapitonų - gal kuris atpažins mėlyną laivą, 
labai platų, tristiebį, su dvylika patrankų ir rūsčia medine figūra 
laivaprieky. 

Man šoktelėjo širdis. 

— Taigi turi planą! 

— To nevadinčiau planu. Tik daugiau nieko nesumetu, ką rei- 
kėtų daryti. - Jis gūžtelėjo pečiais ir ranka persibraukė per vei- 
dą. Žingsniuojant maži drėgmės lašeliai kondensavosi ant mūsų, 
žvilgėjo rusvuose Džeimio antakiuose ir drėkino jo veidą tarsi 
ašaros. Jis atsiduso. - Plaukiama iš Inverneso. Turbūt geriausia 
mums bus keliauti; Džaredas mūsų lauks Havre. Kai susitiksim, 
gal jis padės mums išsiaiškinti, kaip vadinasi mėlynasis laivas ir 
kieno jis. Taip, - kalbėjo jis laukdamas mano klausimo, - laivai 
atplaukia į savo uostą ir, jeigu nepriklauso kariniam jūrų laivy- 
nui, jie turi įprastus maršrutus ir dokumentus, uosto viršininkui 
nurodančius, kas jų savininkai. 

Nuo tada, kai Ijanas nusileido Elenos bokštu, pirmąkart pa- 
sijutau geriau. 

— Jeigu jie nėra piratai ar kaperio įgula, - pridūrė Džeimis, 
mesdamas įspėjamą žvilgsnį, kuris iškart sugadino gerėjantį 
mano ūpą. | 

- O jeigu piratai? 

— Tada žino tik vienas Dievas, ne aš, - atsakė jis ir daugiau 
nepratarė nė žodžio, kol nusigavom iki arklių. 

Jie ganėsi ant kyšulio, netoli bokšto, kur palikom Ijano ar- 
klį, ir elgėsi taip, tarsi nieko nebūtų atsitikę, dėdamiesi, kad gar- 
džiuojasi diržingomis, šiurkščiomis jūrų žolėmis. 

- Et! - Džeimis nepritariamai nužvelgė juos. - Kvaili padarai. 

Jis čiupo virvės ritinį ir dusyk apvyniojo ja išsikišusį akmenį. 
Padavęs man virvės galą ir trumpai paliepęs jį laikyti, laisvą jos 
galą nusviedė į tarpekliuką. Tada nusimetė paltą, batus ir, dau- 
giau netaręs nė žodžio, nusliuogė virve ir dingo. 

Po kurio laiko užsikeberiojo atgal apsipylęs prakaitu, po pa- 
žasčia pasikišęs nedidelį ryšulį. Tai buvo jaunėlio Ijano marški- 
niai, paltas, batai, kojinės, peilis ir odinis kapšelis, kuriame vaikis 
nešiojosi brangius daiktus, 

- Ketini juos gabenti į namus Dženei? - paklausiau. Mėginau 
įsivaizduoti, ką ji galvotų, sakytų ar darytų, išgirdusi tokią žinią, 
ir mano vaizduotė suveikė perdėm gerai. Pajutau šleikštulį, žino- 
dama, kad tuštuma, geliantis netekties jausmas, kurį patyriau, nė 
iš tolo neprilygtų tam, ką pajustų ji. 

Nuo lipimo Džeimio veidas buvo įraudęs, bet išgirdus mano 
žodžius jo skruostai išblyško. Rankos labiau suspaudė ryšulį. 

- Taigi, - labai tyliai, su didžiuliu kartėliu atsakė jis. - Taip 
sau parsirasčiau namo ir papasakočiau seseriai, kad prara- 
dau jauniausią jos sūnų? Ji nenorėjo išleisti jo su manim, bet 
aš užsispyriau. Pažadėjau juo pasirūpinti. O dabar jis sužeistas 
ar nebegyvas, bet štai jo drabužiai, kurie jį primins. - Džeimis 
sukando dantis ir mėšlungiškai nurijo seilę. - Verčiau jau pats 
mirčiau, - tarė. | 

Jis suklupo ant žemės, išpurtė drabužius, kruopščiai sulanks- 
tė ir vėl sudėjo į krūvelę. Viską apsuko paltu, atsistojo ir sukišo 
ryšulį į balnakrepšį. 

- Kai rasim Ijaną, jam jų prireiks, - pasakiau kaip įmanyda- 
ma įtikinamiau. 

Džeimis dėbtelėjo į mane tik po valandėlės, tada linktelėjo. 

— Taip, - tyliai pasakė. - Turbūt prireiks. 

Jau buvo per vėlu joti į Invernesą. Leidosi saulė, apie tai pra- 
nešdama blausiu rausvu švytėjimu, kuris vos ne vos skverbėsi 
pro kylančią miglą. Tylėdami pradėjom rengti stovyklą. Balna- 
krepšiuose buvo šalto maisto, bet nė vienas nenorėjom valgyti. 
Susivyniojom į apsiaustus, antklodes ir atsigulėm miegoti, susi- 
rietę duobelėse, kurias žemėje iškasė Džeimis. 

Miegas manęs neėmė. Žemė po klubais ir pečiais buvo kieta, 
akmenuota, o bangų mūšos griausmo ir šiaip būtų užtekę, kad 
negalėčiau užmigti, net jei galvoje ir būtų nesisukusios mintys 
apie Ijaną. 

Ar jis sunkiai sužeistas? Jo kūnas buvo suglebęs, vadinasi, 
sužalotas. Bet aš nemačiau kraujo. Tikriausiai tik gavo smūgį 
į galvą. Tada kaip jis jausis atsitokėjęs, kai supras, kad yra pa- 
grobtas ir sulig kiekviena minute gabenamas tolyn nuo namų ir 
šeimos? | 

Ar mes kada nors jį rasime? Kai Džeimis iš pradžių užsiminė 
apie Džaredą, man sužibo viltis, bet kuo daugiau apie tai galvo- 
jau, tuo labiau ji geso. Kažin ar iš tikrųjų rasim tą vienintelį laivą, 
kuris dabar plaukia nežinoma kryptimi į nežinia kokią pasaulio 
vietą. Ar pagrobėjai terliosis ir laikys Ijaną, o gal, gerai pamąstę, 
nuspręs, kad vaikis - pavojingas trukdys, ir išmes jį per bortą? 

Tikriausiai nemiegojau, tik snaudžiau regėdama sapnus, ku- 
pinus nerimo. Pakirdau drebėdama iš šalčio ir ištiesiau ranką 
prie Džeimio. Jo nebuvo. Atsisėdusi pamačiau, kad, man snūdu- 
riuojant, jis užklojo mane savo antklode, bet ta buvo prastas jo 
kūno šilumos pakaitalas. 

Džeimis sėdėjo tolėliau, nugara į mane. Sulig saulėlydžiu nuo 
kranto papūtęs vėjas kiek prasklaidė miglą; pro debesis skverbėsi 
ganėtinai pusmėnulio šviesos, ir aš aiškiai regėjau susikūprinusią 
jo figūrą. 

Atsikėliau ir nuslinkau pas jį, stipriau supdamasi į apsiaustą, 
kad nesmelktų šaltis. Granitas tyliai grikšėjo po kojomis, bet tą 
garsą gožė dūsaujančios jūros gausmas. Vis dėlto Džeimis turbūt 
išgirdo mane; neatsigręžė, bet ir neparodė jokio nuostabos žen- 
klo, kai klestelėjau šalia. 

Jis sėdėjo rankomis pasirėmęs smakrą, alkūnes pasidėjęs ant 
kelių, išplėstomis akimis, kurios nieko nematė, žvelgdamos į 
tamsius įlankėlės vandenis. Jeigu ruoniai ir nemiegojo, šiąnakt 
buvo tylūs. 

— Kaip jautiesi? - tyliai paklausiau. - Baisiai šalta. 

Jis vilkėjo tik paltu, kurio tikrai buvo per maža žvarbiomis 
nakties valandomis, virš jūros tvyrant drėgnam šalčiui. Kai už- 
dėjau ranką jam ant plaštakos, pajutau silpną drebulį, kuris jį 
visą purtė. 

— Neblogai, - atsakė Džeimis, bet gana netvirtai. 

Dėl tokio išsisukinėjimo tik prunkštelėjau ir įsitaisiau prie jo 
ant kito granito luito. 

- Tu nekaltas, - pasakiau, mums kiek pasėdėjus tylomis, 
klausantis jūros ošimo. 

- Turėtum eiti pamiegoti, Sasenach. 

Jo balsas buvo ramus, bet išgirdau nevilties gaidelę ir prisi- 
slinkau arčiau, mėgindama jį apkabinti. Jis, be abejo, nenorėjo 
liesti manęs, bet dabar jau labai akivaizdžiai virpėjau. 

— Niekur neisiu. 

Džeimis sunkiai atsiduso ir prisitraukęs mane užsisodino ant 
kelio, o jo rankos šmurkštelėjo po apsiaustu ir stipriai apglėbė. 
Drebulys po truputį ėmė silpti. 

— Ką čia veiki? - galų gale pasiteiravau. 

— Meldžiuosi, - tyliai atsakė jis. - O gal mėginu melstis. 

- Tada tau netrukdysiu. - Sukrutėjau ketindama eiti, bet jis 
mane apkabino dar stipriau. 

— Ne, pasilik, - paprašė Džeimis. 

Mudu sėdėjom susiglaudę, ausimi jutau jo kvėpavimo šilu- 
mą. Jis įtraukė oro tarsi ketindamas kalbėti, bet paskui, nieko 
nepasakęs, iškvėpė. Pasisukau ir paglosčiau jo veidą. 

— Kas yra, Džeimi? 

- Svarstau, ar blogai man tave turėti, - sušnabždėjo jis: Jo 
veidas buvo blyškus kaip kaulas, o akys - tik tamsios duobutės 
prieblandoje. - Vis galvoju, ar tai mano kaltė. Ar labai nusidėjau, 
nepaprastai tavęs geisdamas, manydamas, kad man reikia tavęs 
labiau už gyvenimą? 

- Šit kaip? - Suėmiau jo veidą, platūs kaulai po mano delnais 
buvo šalti. - O jeigu ir geidei, kas čia blogo? Aš - tavo žmo- 
na. - Kad ir kaip buvo, tarus šį paprastą žodį „žmona“, man at- 
lėgo širdis. 

Jis grįžtelėjo veidą, kad lūpos priglustų prie mano delno, ir 
pakilusi jo ranka susirado mano ranką. Pirštai taip pat buvo su- 
šalę ir sudiržę kaip į krantą išplukdyti medžiai, mirkę jūroje. 

- Ir aš taip kartoju sau. Dievas padovanojo man tave - kaip 
galiu tavęs nemylėti? Bet vis tiek nepaliauju apie tai galvojęs. 

Jis pažvelgė į mane iš nerimo suraukęs antakius. 

— Buvo gerai naudoti lobį, kai to reikėjo: alkaniems pamai- 
tinti, žmonėms iš kalėjimo ištraukti. Bet man mėginti išsipirkti 
iš kaltės - pasinaudoti lobiu tik tam, kad galėčiau laisvas gyventi 
su tavimi Lalibroche nesirūpindamas Liri... galbūt nederėjo taip 
elgtis. 

Timptelėjau jo ranką, kad apglėbtų mano liemenį, ir prisi- 
traukiau jį arčiau. Jis pasidavė trokšdamas paguodos ir padėjo 
galvą man ant peties. 

- Ša, - pasakiau, nors jis tylėjo. - Nurimk. Džeimi, ar kada 
esi padaręs ką nors sau - negalvodamas apie kitus? 

Jo ranka švelniai glaudėsi man prie nugaros, braukydama per 
liemenės siūlę, o jam kvėpuojant pajutau šypsnį. 

- Ak, daugybę kartų, - sukuždėjo jis. - Kai pamačiau tave. 
Kai vedžiau tave, nesidomėdamas, nori manęs ar ne, ar turi kur 
kitur būt, ar turi ką kitą mylėt. 

— Prakeiktasis, - sušnabždėjau į ausį, kaip įmanydama jį sū- 
puodama. - Tu - baisus kvailys, Džeimi Freizeri. O kaip Briana? 
Juk duktė nebuvo blogai? 

— Ne. - Jis nurijo seilę: aiškiai girdėjau ir jutau pulsą jo ka- 
kle, kur buvau jį apkabinusi. - Tačiau dabar atgavau tave iš jos. 
Myliu tave ir myliu Ijaną kaip savo sūnų. Bet gal negaliu turėti 
jūsų abiejų. 

- Džeimi Ereizeri, - vėl pakartojau kuo įtikinamesniu bal- 
su, - tu nepataisomas kvailys. - Nubraukiau plaukus jam nuo 
kaktos ir įsikibau kumščiu į vešlią uodegą ant sprando, atlošda- 
ma jo galvą, kad žvelgtų į mane. 

Pagalvojau, kad manasis veidas turbūt atrodo kaip jo — blyš- 
kūs kaukolės kaulai, lūpos ir akys tamsios nelygu kraujas. 

— Tu nevertei manęs atkeliauti čionai pas tave ir neatėmei iš 
Brianos. Atsiradau, nes to norėjau - nes geidžiau tavęs kaip ir tu 
manęs, - ir mano buvimas čia visai nesusijęs su tuo, kas įvyko. 
Po galais, mudu susituokę, kad ir kaip tą vadintum - prieš Dievą, 
žmones, Neptūną ar ką kita. 

— Neptūną? - kiek suglumęs paklausė jis. 

- Tylėk. Sakau, mes susituokę, ir ne nuodėmė tau geisti ma- 
nęs ar turėti mane, ir gerasis Dievas tikrai neatimtų iš tavęs sū- 
nėno tik todėl, kad tu nori būti laimingas. Taigi! Be to, - atsi- 
traukdama pridūriau ir dar valandėlę žiūrėjau į jį, - velniai rautų, 
neketinu grįžti atgal, tad ką gi galėtum dėl to padaryti? 

Silpnas virpulys jo krūtinėje šįsyk buvo nuo juoko, ne nuo 
šalčio. 

- Manau, turėti tave ir būti už tai prakeiktas, - tarė jis ir švel- 
niai pabučiavo man į kaktą. - Mylėdamas tave, ne sykį perėjau 
pragarą, Sasenach; jeigu reikės, surizikuosiu vėl. 

- Aha. Manai, tave mylėt - rožėm klotas kelias? 

Dabar jis nusijuokė garsiai. 

- Ne, - pasakė, - bet tu gal ir toliau mane mylėsi? 

— Gal. 

- Esi tikra užsispyrėlė. - Jo balse buvo aiškiai girdėti šypsena. 

— Toks tokį pažino, - tariau. 

Abu ilgokai tylėjom. 

Buvo labai vėlu, tikriausiai ketvirta ryto. Pusmėnulis kabojo 
žemai danguje, kartkartėmis kyštelėdamas pro plaukiančius de- 
besis. Šie lėkė vis greičiau, keitėsi vėjas, tamsą stelbiant aušrai, 
ėmė sklaidytis migla. Kažkur apačioje kartą garsiai kiauktelėjo 
ruonis. 

— Kaip manai, ar pajėgsi dabar joti? - ūmai paklausė Džei- 
mis. - Nelaukiant, kol išaušros? Vos išsikapanosim iš kyšulio, 
kelias pagerės, ir arkliai galės risnoti tamsoje. 

Visą kūną maudė iš nuovargio, buvau labai išalkusi, bet tuč- 
tuojau atsistojau ir nusibraukiau nuo veido plaukus. 

— Keliaujam, - pasakiau. 


Padėka 


KNYGOS AUTORĖ LABAI DĖKOJA: 

kaip visada, Jackie Cantor, puikiai, nuostabiai redaktorei, ma- 
nančiai, kad gerai, jei knygos storis prilygsta jos įdomumui; savo 
vyrui Dougui Watkinsui už literatūrinį skonį, pastabas (pvz., „vėl 
speneliai?“) ir sąmojį, kurį primygtinai prašė nuvogti nuo jo ir 
atiduoti Džeimiui Freizeriui; savo vyresnėlei dukteriai Laurai, 
mane mokiusiai: „Jei dar kartą ateisi į mano klasę aiškinti, kaip 
reikia rašyti, pasakok tik apie knygas, ir nė žodžio apie banginio 
varpą, gerai?“; sūnui Samueliui, kuris parke prieina prie visiškai 
nepažįstamų žmonių ir klausia: „Ar skaitėt mano mamos kny- 
gą*; jaunėlei dukteriai Jenny, kamantinėjančiai: „Mamyte, kodėl 
nuolat nesidažai taip, kaip ant savo knygų viršelių?“; Margaret 
J. Campbell, mokslininkei; Barry Fodgenui, anglų poetui; ir Pin- 
densui Cinolai Olerosui Loventonui Grinpisui Liudvikui, šuniui, 
už tai, kad kilniai leido paversti juos į knygos personažus (ponas 
Fodgenas nori pabrėžti, kad jo šuo Ludo iš tikrųjų niekada nemė- 
gino poruotis su kieno nors koja, nesvarbu, ar ji būtų medinė, ar 
ne, tačiau supranta meninės laisvės sąvoką); Perry Knowltonui, 
ne tik puikiam literatūros agentui, bet ir nusimanančiam apie 
burių lynus, didbures, laivybą, prancūzų gramatikos subtilybes, 
taip pat mokančiam išdoroti elnią; Robertui Riffle'iui, garsiam 
specialistui, paaiškinusiam, kur paplitęs vienas ar kitas augalas 
ir kaip jis atrodo augdamas; Kathrynai (kurios pavardė Boyle 
arba Frey - prisimenu tik kad ji susijusi su virimu) už naudingą 
informaciją apie atogrąžų ligas ir ypač apie vaizdingai nupasa- 
kotus afrikinių akių kirmėlių ypatumus; Michaelui Lee Westui 
už detalius pasakojimus apie Jamaiką, tenykštę jos tarmę ir tau- 
tosaką; dr. Mahlonui Westui, paaiškinusiam apie vidurių šiltinę; 

Williamui Crossui, Paului Blockui (ir Paulo tėvui) ir Chrystine 
Wu (ir jos tėvams) už neįkainojamą pagalbą dorojantis su kinų 
žodynu, jų istorija ir kultūriniu požiūriu; šešurui Maxui Wat- 
kinsui, kaip visada negailėjusiam taiklių pastabų apie arklių iš- 
vaizdą ir jų įpročius, pvz., į kurią pusę jie atsisuka pučiant vėjui; 
Peggy Lynch, smalsavusiai, ką pasakytų Džeimis, jei išvystų savo 
dukters su bikiniu nuotrauką; Lizy Buchan, papasakojusiai isto- 
riją apie savo vyro protėvį, kuris pabėgo iš Kulodeno; dr. Gary 
Hoffui už medicinines smulkmenas; Fay Zachary už pietus ir 
kritiškesnes pastabas; Sue Smiley už kritišką skaitymą ir kraujo 
priesaikos idėją; Davidui Pijawkai už žinias apie Jamaiką ir po- 
etiškiausią pasakojimą, kuo kvepia oras po Karibų liūties; Iainui 
MacKinnonui Taylorui ir jo broliui Hamishui Taylorui už labai 
pravertusius pasiūlymus ir geilų kalbos rašybos ir vartojimo tai- 
symus; ir daugybei CompuServe Literary Forum narių, tarp jų 
Janet McConnaughey, Marte Brengle, Akua Lezli Hope, Johnui 
L. Myersui, Johnui E. Simpsonui jaunesniajam, Sheryl Smith, 
Alit, Normanui Shimmelui, Walteriui Hawnui, Karen Pershing, 
Margaret Ball, Paului Solynui, Diane Engel, Davidui Chaifetzui 
ir daugeliui kitų, kurie domėjosi, kūrybiškai diskutavo ir juokėsi 
tinkamose vietose. 

DIANA GABALDON 
SVETIMŠALĖ 
Lemtingas susitikimas 
PIAMA IR ANTRA KNYGOS 


(M 


Vos susituokusius Klerę su Frenku išskiria Antrasis pasaulinis karas. Paga- 
liau vėl susitikę mylimieji nusprendžia pasidovanoti antrą medaus mėne- 
sį - Škotijoje. 

Vieną dieną vaikštinėdama po apylinkes Klerė ant kalvos aptinka paslap- 
tingą senovinį akmenų ratą. Kitą sykį čia atėjusi netyčia paliečia akmenį, pra- 
randa sąmonę ir nubudusi patenka į keistų įvykių sūkurį: ją užpuola į myli- 
mąjį nepaprastai panašus vyras. Tačiau įsikiša keistas jo priešininkas. Būrys 
raitelių priverčia Klerę joti su jais į pilį. Moteris supranta patekusi į praeitį... 

Netikėtai tapusi „svetimšale“ Klerė bando prisitaikyti tik iš istorijos va- 
dovėlių pažįstamoje aplinkoje ir kantriai laukia progos nusigauti prie akme- 
nų rato, kad galėtų grįžti į savo „dabartį . Bet likimas ją suveda su Džeimiu 
Freizeriu. Klerė neatsispiria jaunojo Džeimio patrauklumui, aistrai, vyriškai 
jėgai ir karštai jį įsimyli... Tačiau negali pamiršti ir kitame šimtmetyje likusio 
Frenko... 

Nuo šios akimirkos Klerės likimas pasidalija į dvi dalis: su vienu vyru ji 
gyveno viename šimtmetyje, o su kitu - kitame. Blaškantis tarp dviejų šim- 
tmečių, tarp ištikimybės ir aistros, moteriai teks rasti atsakymą į sudėtingą 
klausimą - ko iš tikrųjų trokšta jos širdis... 

DIANA GABALDON 
SVETIMŠALĖ 


Meilės labirinte 
TREČIA IR KETVIRTA KNYGOS 


Knygoje „Svetimšalė. Meilės labirinte“ skaitytojas 

ras Klerės ir Džeimio istorijos tęsinį. 
1968-ieji, Klerė su jau dvidešimtmete dukterimi Briana atvyksta į Inver- 
nesą Škotijoje. Paskutinį kartą Klerė čia buvo prieš dvidešimt dvejus metus, 
kai su vyru Frenku šiuose kraštuose leido antrąjį medaus mėnesį. Druidų 
akmenų rate žengusi pro suskilusį akmenį, tąkart ji pateko į XVIII amžių, 
ten sutiko ir įsimylėjo Džeimį Freizerį. Su žaviuoju škotu praleidusi kele- 
rius aistros ir nuotykių kupinus metus, ji vėl grįžo į XX amžių, pas pirmąjį 
vyrą Frenką. 

Dabar Frenkas jau miręs, o Klerė viliasi sužinoti, kaip likimas susiklostė 
jos didžiajai gyvenimo meilei. Ji taip pat ieško būdų, kaip pasakyti dukrai, 
kas yra tikrasis jos tėvas. 

Ieškodama atsakymų į šiuos klausimus, Klerė grįžta mintimis į praeitį, 
į intrigų knibždantį Paryžiaus dvarą, kur teko kovoti už mylimo vyro ir 
kūdikio gyvybę... 

Nuotykiai ir išbandymai aistra laukia ir Klerės dukters Brianos... 


Knygoje yra visko, ko reikia: dvasingumo ir erotikos, garbės ir išdavystės, 
aistros ir vilties, istorijos ir kelionių, ir MEILĖS - nepaisančios nei erdvės, nei 
laiko. Puikesnio romano nesu skaičiusi. (VOKIETIJA) 


Aktorė NIJOLĖ NARMONTAITĖ 


Turiu prisipažinti, kad iš pradžių į šį romaną žiūrėjau skeptiškai. Esu nelinku- 
si pasiduoti masinei psichozei, ir žinodama, su kokia euforija ši knyga buvo 
sutikta kitose šalyse, į skaitymo kelionę leidausi labai atsargiai. Deja, su Klere 
prasmegau ir aš... Taip įsijaučiau ir įtikėjau ta istorija, kad pasidarė visai ne- 
svarbu - fantazija tai ar realybė! 

Per visą kelionę lyginau du pasaulius, du gyvenimus, du vyrus. Vie- 
nas gyvenimas - sotus, patogus, be nuolatinio streso, įtampos. Jame vy- 
rąs Frenkas - mylintis, gerbiamas, teisingas, padorus (kažkodėl man pasi- 
rodė nuobodus ir tik savo idėjomis besidomintis). Kitas gyvenimas - pil- 
mas pavojų, stingdančios įtampos, klaikių tradicijų, be elementarių mums 
suprantamų patogumų. Ir tame pasaulyje jis - vyras Džeimis: galia, švel- 
numas, aistra, padorumas, gerumas, fizinis grožis (tokie, regis, tarpusavyje 
nesuderinami dalykai)... Ir jų MEILĖ (visa ko pagrindas). Nejučia pradedu 
gyventi herojės gyvenimą, man rūpi, kad tik ji liktų čia, pavojų pasaulyje, 
nes čia jis - Džeimis, TIKROJI MEILĖ. Gal dėl to, kad ir mano pačios gy- 
venimo credo yra „Nesvarbu, kur ir kaip tu, svarbu su kuo.“ 


Aktorė GABIJA RYŠKUVIENĖ 


Man knyga netikėtai patiko. Patiko graži, romantinė istorija, suintrigavo 
Škotijos vaizdai - net norisi ten nuvykti. Sužinai daug istorinių dalykų: apie 
gydymo būdus, tradicijas, pilių intrigas. Įvykis veja įvykį. Pribloškė auto- 
rės fantazija - skaitytojas nepaliekamas apsnūdęs. Drąsus romantizmas, ne- 
įsprausta į rėmus meilės istorija. Labai intriguojanti knyga. 


Psichologė EDITA ČEKUOLIENĖ 


Niekada netikėjau, kad mane, suaugusią moterį, taip sudomins graži pa- 
saka. Vaizdingai parašyta knyga įtraukia. Čia tarsi „Haris Poteris“ suau- 
gusiesiems. Seniai bebuvau skaičiusi tokią įdomią ir intriguojančią knygą. 
Pirmąsias 3 knygas prarijau per savaitę, net pradėjau mąstyti kaip Klerė. 
Pagauni save plaukiant kartu. Vaizdinga kalba, geras vertimas. Man įdo- 
miausia joje buvo ne meilės linija, o santykių - šiuolaikinės moters sugebė- 
jimas prisitaikyti prie sąlygų, kurios buvo prieš 200 metų, pasirinkimo di- 
lema, kai esi prisiekusi. Labai daug simbolių. Knygoje aprašytas seksualinis 
potraukis yra įtampa, kova ar mylėjimasis taip pat gali būti interpretuojami 
kaip lygiateisiškų santykių siekis. 

Pirmose dviejose serijos „Svetimšalė“ knygose - „Svetimšalė. Lemtingas susiti- 
kimas“ - Diana Gabaldon sukūrė du nepamirštamus įsimylėjėlius - Klerę Randal 
ir Džeimį Freizerį - ir padovanojo skaitytojams meilės istoriją, nusidriekiančią per 
du šimtmečius. 

Meilės istorija prasidėjo, kai Klerė su vyru viešėdama Škotijoje netyčia žengė 
per suskilusį akmenį paslaptingame druidų akmenų rate ir pateko į XVIII amžių, 
o ten sutiko ir įsimylėjo Džeimį. Su žaviuoju škotu praleidusi kelerius aistros ir 
nuotykių kupinus metus, ji grįžo į XX amžių pas pirmąjį vyrą Frenką ir pagimdė 
dukterį. Praėjus dvidešimčiai metų Klerė grįžo į paslaptingąjį Invernesą, bandyda- 
ma sužinoti, kaip likimas susiklostė jos antrajai didžiajai gyvenimo meilei, likusiai 
XVIII amžiuje. 

Knygose „Svetimšalė. Sugrįžimas“ intriguojanti istorija tęsiasi... 

Klerė sužino, kad Džeimis liko gyvas, ir atgijusios aistros vedama grįžta prie 
paslaptingojo akmenų rato... 

„Gabaldon meistriškai žaidžia kelionės laiku elementais, kuriuos įpina į kla- 
sikinį istorinį romaną - nepaprastai intriguojantį ir kupiną aistros, nuotykių ir 
sparčiai besikeičiančių įvykių. Rašytoja sukūrė įdomius personažus ir autentišką 
bei tikrovišką įvykių foną. Tai byloja apie kruopštų parengiamąjį darbą ir rašytojos 
meistrystę.“ (Booklist) 

Turiu prisipažinti, kad iš pradžių į šį romaną žiūrėjau skeptiškai. 
Esu nelinkusi pasiduoti masinei psichozei, ir žinodama, su kokia 
euforija ši knyga buvo sutikta kitose šalyse, į skaitymo kelionę 
leidausi labai atsargiai. Deja, su Klere prasmegau ir aš... Taip įsijaučiau 
ir įtikėjau ta istorija, kad pasidarė visai nesvarbu - fantazija tai ar realybė! 
Per visą kelionę lyginau du pasaulius, du gyvenimus, du vyrus. 
Vienas gyvenimas - sotus, patogus, be nuolatinio streso, įtampos. 
Jame vyras Frenkas - mylintis, gerbiamas, teisingas, padorus 
(kažkodėl man pasirodė nuobodus ir tik savo idėjomis besidomintis). 
Kitas gyvenimas - pilnas pavojų, stingdančios įtampos, klaikių tradicijų, 
be elementarių mums suprantamų patogumų. Ir tame pasaulyje jis - 
vyras Džeimis: galia, švelnumas, aistra, padorumas, gerumas, fizinis 
grožis (tokie, regis, tarpusavyje nesuderinami dalykai)... Ir jų MEILĖ 
(visa ko pagrindas). Nejučia pradedu gyventi herojės gyvenimą, 
man rūpi, kad tik ji liktų čia, pavojų pasaulyje, nes čia jis - Džeimis, 
TIKROJI MEILĖ. Gal dėl to, kad ir mano pačios gyvenimo credo 
yra „Nesvarbu, kur ir kaip tu, svarbu, su kuo.“ 

suintrigavo Škotijos vaizdai - net norisi ten nuvykti. Sužinai daug 
istorinių dalykų: apie gydymo būdus, tradicijas, pilių intrigas. Įvykis 
veja įvykį. Pribloškė autorės fantazija - skaitytojas nepaliekamas 
apsnūdęs. Drąsus romantizmas, neįsprausta į rėmus meilės istorija. 
Labai intriguojanti knyga. 


Niekada netikėjau, kad mane, suaugusią moterį, taip sudomins graži 
pasaka. Vaizdingai parašyta knyga įtraukia. Čia tarsi „Haris Poteris“ 
suaugusiesiems. Seniai bebuvau skaičiusi tokią įdomią ir intriguojančią 
knygą. Pirmąsias 3 knygas prarijau per savaitę, net pradėjau mąstyti 
kaip Klerė. Pagauni save plaukiant kartu. Vaizdinga kalba, geras vertimas. 
Man įdomiausia joje buvo ne meilės linija, o santykių - šiuolaikinės 
moters sugebėjimas prisitaikyti prie sąlygų, kurios buvo prieš 200 metų, 
pasirinkimo dilema, kai esi prisiekusi. Labai daug simbolių. Knygoje 
aprašytas seksualinis potraukis yra įtampa, kova ar mylėjimasis taip 
pat gali būti interpretuojami kaip lygiateisiškų santykių siekis. 

Pirmasis Klerės Randal ir Džeimio Freizerio 
susitikimas įvyko prieš dvidešimt metų - kai 
žengusi per suskilusį druidų akmenį Klerė pateko 

į aštuonioliktą amžių ir ten sutikusi pamilo Džeimį. 
Su žaviuoju škotu praleidusi kelerius aistros 

ir nuotykių kupinus metus, ji grįžo į XX amžių pas 
pirmąjį vyrą Frenką ir pagimdė dukterį, manydama, 
kad Džeimis žuvo tragiškame mūšyje. Bet niekada 
jo nepamiršo... 


Tačiau Džeimis nežuvo. Tai sužinojusi Klerė 
nukeliauja atgal prie paslaptingojo akmenų rato... 

Klerei teks nuspręsti, kokį likimą pasirinkti - 
klausyti širdies ir grįžti pas mylimąjį į XVIII amžių, 
ar likti su jųdviejų dukterimi kur kas saugesniame 
XX amžiuje. Moteris puikiai supranta, kad ryžusis 
dar kartą žengti per druidų akmenį ją pasitiktų ne 
tik aistra, bet ir pavojai, o tamsi nežinomybė vėl 
sujungtų mylimuosius arba visiems laikams 
pražudytų jų meilę... 

